GEN 1:1 Baxèm Boc plình broq plình crŏng taneh.
GEN 1:2 Jò aih taneh ùh i dua dang cleq rai dech do, kan clam oe enh qnhèq ka kòe jrùq; Yiang da Boc Plình pan axràng enh qnhèq ka diac.
GEN 1:3 Boc Plình doe: Ep i kan qngah; aih hi i kan qngah.
GEN 1:4 Boc Plình hnoq kan qngah joq lem geo, haq hi lah kan qngah loh khoe kan clam.
GEN 1:5 Boc plình yiniq am ka kan qngah aih la dahì; kan clam aih damang. Qmang aih i dixèq xam disroq; aih la hì baxèm.
GEN 1:6 Boc plình doe hòm: Ep i mòeq toq adreo dech oe qne diac đòeq lah diac khoe ka diac.
GEN 1:7 Haq broq loh adreo dech; lah diac enh qneq ka adreo dech aih khoe ka diac oe ta adreo dech, aih hi qmang aih.
GEN 1:8 Boc Plình yiniq am ka adreo dech aih trŏc. Qmang aih i dixèq xam disroq; aih la hì baiq.
GEN 1:9 Boc plình doe hòm: Diac oe enh qneq ka trŏc ep apùq hlài mòeq nòe, èh waq ka loh nòe croh srênh; aih hi i wop qmang aih.
GEN 1:10 Boc plình yiniq am ka nòe croh srênh aih taneh, èh nòe diac ma apùq aih diac raxìq. Boc plình hnoq qmang aih joq lem geo.
GEN 1:11 Boc plình doe hòm: Taneh ep hon loh long nhat, nhat loh pliang adrech, long caqmon loh plì, tiaq deh tang yiniq đòeq i deh clong adrech tachac ta taneh, aih hi i qmang aih.
GEN 1:12 Taneh hon long nhat: nhat loh clong tiaq deh tang adrech, long loh plì i clong tachac cla, tiaq tang adrech. Boc plình hnoq qmang aih joq lem geo.
GEN 1:13 Qmang aih i di xèq xam disroq; aih la hì piq.
GEN 1:14 Boc plình doe hòm: Ep i ƀài yiniq qngah oe ta adreo dech ta trŏc đòeq lah qnoh dahì xam damang rai broq teu hu hadro đòeq jò, hì xam hanam.
GEN 1:15 Èh đòeq broq ƀài yiniq qngah ta adreo dech ta trŏc đòeq sreo qnoh ta taneh; aih hi i qmang aih.
GEN 1:16 Boc plình broq baiq toq kan qngah kàn, ma yeo kàn đòeq wèq dahì, ma yeo qyoh đòeq wèq damang; Haq hadai broq loh ƀài halŏng.
GEN 1:17 Boc plình đòeq ƀài aih ta adreo dech ta trŏc, đòeq sreo qngah taneh.
GEN 1:18 đòeq wèq dahì xam damang, đòeq hulah qnoh kan qngah xam kan clam. Boc plình hnoq qmang aih joq lem geo.
GEN 1:19 Qmang aih i dixèq xam disroq, aih la hì pôn.
GEN 1:20 Boc plình doe hòm: Diac ep loh ƀài ngè rìh ka bàc, xam ƀài adrech chìm ep pan ta taneh, ta adreo dech ta trŏc.
GEN 1:21 Boc plình broq loh ƀài adrech ka kàn kaiq, xam ngè rìh loq tadroq canòm ka diac đòeq jah xêh ka bàc, tiaq deh tang adrech, xam ƀài adrech chìm ma loq pan tiaq deh tang adrech. Boc plình hnoq qmang aih joq lem geo.
GEN 1:22 Boc plình am xôq ramot ka ƀài adrech aih rai thê: Drah xêh tam ka bàc, broq ka bình bauq ta diac raxìq; da ƀài adrech chìm drah xêh ka bàc ta taneh.
GEN 1:23 Qmang aih i dixèq xam disroq; aih la hì padam.
GEN 1:24 Boc plình doe hòm: Taneh ep loh ƀài ngè rìh tiaq deh tang adrech, aih la ƀài ngè ma aban ta hnim, ngè ma loq pan loq moq ta taneh, xam ngè rìh tagùng tago, dìq tiaq deh tang adrech, aih hi i qmang aih.
GEN 1:25 Boc plình broq loh ngè rìh tarôm wang tiaq deh tang adrech, ngè ban ta hnim tiaq tang adrech xam ngè loq moq loq pan ta taneh tiaq tang adrech. Boc plình hnoq ƀài yiniq aih dìq lem geo.
GEN 1:26 Boc plình doe: Beq bèn broq loh kon mangai tìah ka qmù bèn tiaq dua bèn, đòeq wèq ƀài ka ta diac raxìq, ƀài chìm ta trŏc, ƀài ngè ban ta hnim xam ƀài ngè rìh tagùng go, hloe xam ƀài ngè rìh ma loq moq loq pan ta taneh jàp crŏng taneh.
GEN 1:27 Boc plình broq loh kon mangai tìah ka qmù Cla rađeh; Haq broq loh kon mangai tiaq dua Boc plình. Haq broq loh mangai calô xam mangai cadrì.
GEN 1:28 Boc plình am xôq ramot ka kon mangai rai doe: Drah ha-uang, tam ka bàc dôq bình bauq ta crŏng taneh; ep broq ka taneh iu tiaq; ep wèq ngan ƀài ka ta diac raxìq xam ƀài chìm ta trŏc xam dìq dŏng ƀài ngè rìh loq tadroq ta crŏng taneh.
GEN 1:29 Boc plình doe hòm: Kô Au am ka pì rìm adrech nhat loh pliang ma hon jàp ta taneh xam ƀài adrech long i plì ma i clong adrech. Aih èh đòeq broq dahwèq acaq am ka pì.
GEN 1:30 Da ƀài ngè ma rìh tagùng tago, ƀài chìm ta trŏc xam ƀài ngè rìh ma qnoeq ta crŏng taneh, waq toq adrech leq i kan rìh aih èh au am ka wì haq rìm adrech nhat hu broq dahwèq acaq; aih hi i wop qmang aih.
GEN 1:31 Boc plình hnoq rìm yiniq đeh khoe broq aih joq lem geo. Qmang aih, hi i dixèq xam disroq; aih la hì tadràu.
GEN 2:1 Qmang aih trŏc taneh xam rìm yiniq khoe jah broq gêh.
GEN 2:2 Hì tapèh Boc plình broq gêh ƀài yiniq đeh khoe broq, èh hì tapèh, haq padài khoe ka ƀài bìac haq ma broq.
GEN 2:3 Khoe aih Boc plình am xôq ramot ka hì tapèh rai broq hì aih wìa hì hadròeh; majah qmang aih, haq padài ka ƀài bìac khoe broq loh majah qmang aih dìq khoe jah gêh.
GEN 2:4 Aih xèm goe da trŏc xam taneh jò khoe jah gêh, oe ta hì Jêhowa Boc plình broq loh trŏc xam taneh.
GEN 2:5 Jò aih qnhòq i mòeq xèm long qyoh leq plôh tagùng, hadai qnhòq i mòeq goe nhat leq hon taruàng, majah qmang aih Jêhowa Boc plình qnhòq i am mè loh ta taneh, èh hadai qnhòq i cabô abèq ta taneh.
GEN 2:6 Mahaq i hòe diac plôh tŏc enh taneh pùc jàp jìa crŏng taneh.
GEN 2:7 Jêhowa Boc plình yŏc blo taneh mot loh chac mangai, hlui mùt hi hèm ta mùh; aih kon mangai hi wìa adrech rìh i mahua yiang.
GEN 2:8 Khoe aih, Jêhowa Boc plình broq mòeq toq wuàn ta Êđen, tangèa ƀè mat mahì loh, rai đòeq mangai haq maneo broq loh oe ta aih.
GEN 2:9 Jêhôwa Boc plình broq ka taneh hon loh ƀài adrech long lem ka mat hnoq, plì aih jìang ka kaq; taqne wuàng aih i long kan rìh xam long loq trong lem trong dù.
GEN 2:10 Mòeq cròng diac loh enh Êđen đòeq pùc ta wuàn; khoe èh enh aih haq talah broq pôn halah diac.
GEN 2:11 Yiniq halah diac ma baxèm aih Pisôn; halah aih hìu dudan gùng gùng Hawila, aih nòe i wang.
GEN 2:12 Wang gùng aih lem raya; ta aih hadai i gahnàu xam ngŏc nget.
GEN 2:13 Yiniq halah diac ma baiq aih Gihôn, hìu dudan gùng Cuso.
GEN 2:14 Hiniq halah diac ma piq aih Hiđêke, hìu ta ƀè mat mahì loh da gùng Asiri, halah diac ma pôn aih la Ôphorat.
GEN 2:15 Jêhowa Boc plình aràng mangai mùt ta wuàn Êđen hu abèq rai wèq wuàn.
GEN 2:16 “Jêhôwa Boc plình doe: Ìh jah acaq dìq dŏng ƀài plì long ta wuàn;
GEN 2:17 mahaq long loq trong lem trong dù ìh ùh jah kaq; majah qmang aih jò ìh kaq, ìh ep cachìt”.
GEN 2:18 Jêhowa Boc Plình doe: “Kon mangai oe moe ngai ùh lem. Kô èh Au broq mòeq ngai đòeq wiang, dôq ma hatroq qmòe ka haq.”
GEN 2:19 Jêhowa Boc plình yŏc taneh broq loh ƀài ngè rìh tagùng, ƀài chìm ta trŏc khoe aih ajèn aràng enh ngeà Ađam đòeq ngan haq yiniq am ka ƀài aih qmang leq cadèh; waq toq yiniq leq Ađam yiniq am aih hi wìa yiniq da ma aih.
GEN 2:20 Ađam yiniq am ka ƀài ngè rìh aban ta hnim, ka ƀài chìm ta trŏc xam ƀài ngè rìh tagùng go; mahaq da Ađam aih chaq ùh jah mòeq cabô ma hatìah ka rađeh đòeq hu wiang ti haq.
GEN 2:21 Boc plình broq ka Ađam kùi ùh hmàng, jò haq kùi pi hmàng Boc plình hi yŏc mòeq hadrang yimìa, khoe èh yŏc xech hi baxìa hlài.
GEN 2:22 Jêhowa Boc Plình yŏc caxènh yimìa ma khoe yŏc enh Ađam broq loh mòeq ngai cadrì, aràng trùh ajang Ađam.
GEN 2:23 Ađam doe: Mangai kô caxènh loh enh caxènh au, xech loh enh xech au. Mangai kô jah creo ka haq mangai cadrì, majah qmang aih haq loh enh mangai calô.
GEN 2:24 Qmang aih, dài mangai calô majah ep talah dèh ka miq baq đòeq hu hatop dèh ti mai, aih èh wa hi wìa mòeq xech.
GEN 2:25 Ađam xam mai dìq baiq rahòng, mahaq ùh camaih.
GEN 3:1 Jò aih, dìq dŏng ka ƀài ngè rìh tagùng go Jêhowa Boc plình khoe broq loh, i bìh aih la adrech ma yeo tai manoh. Bìh doe ka mangai cadrì: Ajoq! Boc plình i doe chôp ùh jah acaq ƀài plì ta wuàn ùh xài?
GEN 3:2 Mangai cadrì padreo bàu: Nhèn jah kaq plì ta wuàn,
GEN 3:3 mahaq Boc plình i doe “Chôp ùh khòh kaq plì da long ma hon taqne wuàn, èh hadai ùh dùh poh dèh, èh chôp loq cachìt.”
GEN 3:4 Bìh doe ka mangai cadrì “Chôp ma i cachìt taleq;
GEN 3:5 mahaq Boc plình loq waq toq hì leq chôp hi kaq plì long qmat, mat chôp jah tapèch, chôp jah tìah ka Boc plình, loq ka trong lem xam trong dù.”
GEN 3:6 Jò mangai cadrì hnoq plì da long aih tìah gleq jìang kaq, lem ka mat hnoq, èh khòh waq, majah qmang aih loq jah kan khun rabiaq haq hi gich kaq. Haq hadai am deh ka ŏng yòng ten aih. Ŏng hadai kaq.
GEN 3:7 Khoe aih, mat wa haq dìq hi tapèch, wa loq ka rađeh rahòng, aih wa hi yŏc hla pŏc broq capen hu cabàn rađeh.
GEN 3:8 trùh jò trŏc khoe hangèp yàp, tàng bàu Jêhowa Boc plình lam pagat ta wuàn, Ađam xam mai haq amot taqne bôt, đòeq hu cadoc rađeh khoe ka Boc plình.
GEN 3:9 Mahaq Boc plình creo bòch Ađam: “Ìh oe taleq?”
GEN 3:10 Ađam doe: Au i tàng bàu ìh oe ta wuàn, au loh ka yùq crè, majah qmang aih au rahòng dài au majah amot.
GEN 3:11 Boc Plình bòch: “Cabô patô ka ìh loq đeh rahòng? Ìh i kaq plì au ma khoe tanap ùh khòh kaq aih loq ùh.”
GEN 3:12 Mangai calô padreo bàu: Mangai cadrì ìh ma đòeq haq oe tacô ti au khoe am au plì long aih, èh au khoe kaq.
GEN 3:13 Jêhowa Boc Plình bòch mangai cadrì: Ìh khoe broq cleq kô ìq? Mangai cadrì tèu: Bìh padô au, au khoe kaq.
GEN 3:14 Jêhowa Boc Plình doe ka bìh: “Gè khoe broq yiniq qmang kô, Taqne ƀài ngè ma ban tahnim, ƀài ngè rìh tagùng, gè ep pòq wê kan hamaiq, gè ep moq deh xi cliac rai kaq blo taneh lùch ka qnhòng.
GEN 3:15 Au broq ka gè xam mangai cadrì, xinoe gè xam xinoe mangai cadrì tagit ka dabau. haq jôiq da gè cadôh gàu, gè kap da haq lùnh jènh.”
GEN 3:16 Haq doe ka mangai cadrì: “Au tam kan xa ep jò ìh hadràp; ìh ep chìuq jìq jò hauang; kan enh da ìh tangèa dŏng dèh ta ŏng, mahaq ŏng ma pagàu ka ìh.
GEN 3:17 Haq doe hòm ka Ađam: Pàng ìh khoe tiaq bàu dèh mai đòeq kaq plì au ma khoe tanap ùh khòh kaq, “kô èh taneh ep pòq kan hamaiq taiq ìh; dìq ka qnhòng ìh ep xalep, taneh men loh dahwèq hu acaq.
GEN 3:18 taneh hon yila xam tùn yila, ìh kô èh chaq kaq cachiq taruàng;
GEN 3:19 Ìh ep abroq loh pa-ùh ngòng men jah acaq, trùh hì leq ìh hlài ta taneh, aih la nòe ma loh ìh, majah qmang aih ìh qmat blo taneh, ìh hlài deh ta blo taneh.”
GEN 3:20 Ađam yiniq deh ka mai Êwa; majah qmang aih haq aih miq da kon mangai.
GEN 3:21 Jêhowa Boc Plình yŏc akia broq eo ka Ađam xam mai haq, rai caxùnh am ka wa.
GEN 3:22 Jêhowa Boc Plình doe: “Kon mangai manòeq kô khoe daq adàng ka bèn, canau loq trong lem trong dù, manòeq kô ep ngan oq, yùq kon mangai loq dèch tì git kaq plì long kan rìh èh jah rìh mòeq đòe qmòh.”
GEN 3:23 Jêhowa Boc Plình hnan qnoh kon mangai loh khoe ka wuàn Êđen đòeq hu abèq taneh, aih nòe ma khoe loh kon mangai,
GEN 3:24 qmang aih, haq hnan qnoh kon mangai loh khoe ka wuàn, khoe èh enh pah mahì loh da wuàn Êđen haq đòeq ƀài chêrubim xam pla chang yôh chah ma tanhìa, đòeq hu tàt trong lam trùh ta long kan rìh.
GEN 4:1 Ađam acaq oe ti Êwa, aih mai dadeh; Êwa hadràp ha-uang loh Ca-in. haq doe: “Canòm ka Jêhowa wiang am, au men jah ha-uang loh mòeq ngai.
GEN 4:2 Atìq ka aih haq ha-uang loh oh da Ca-in aih la Aƀên; Aƀên broq mangai ban trìu, Ca-in aih mangai abèq ruàng.
GEN 4:3 Atìq ka aih ùh dùnh, Ca-in aràng dahwèq loh enh taneh broq ramènh dèch ka Jêhowa.
GEN 4:4 Aƀên hadai yŏc deh enh calùh trìu ma ramua xam bòq haq. Jêhowa ngan toq da Abên rai dì yŏc da haq,
GEN 4:5 mahaq ùh blèch ngan Ca-in èh hadai ùh dì yŏc ramènh da haq; dài aih Ca-in majah nòeh toq kùp hadrò.
GEN 4:6 Jêhowa bòch Ca-in: Gleq ìh majah nòeh, hagleq ìh ma toq kùp hadrò?
GEN 4:7 tàng joq ìh broq troq, ma ùh joq da ìh khoe jah dì qmòh? Mahaq tàng joq ìh broq ùh troq aih èh yiniq lui khoe rap đòeq ìh ajang trong qmang, haq enh ka ìh pi cajaq; mahaq ìh ep wèq haq.
GEN 4:8 Ca-in doe deh ka Aƀên aih oh cla haq. “Beq ba lam taruàng”. Jò wa haq oe taruàng, Ca-in clàm ta Aƀên aih oh haq, rai jêh đac.
GEN 4:9 Jêhowa bòch Ca-in: Aƀên oh ìh taleq? haq tèu: Au ùh qnì, au ma mangai ngan deh oh qmòh?
GEN 4:10 Jêhowa doe: Ìh khoe broq cleq qmang aih? Bàu mahim oh da ìh enh taneh creo dang khoe trùh ta au.
GEN 4:11 Manòeq kô èh, ìh ep pòq kan hamaiq enh taneh, aih la taneh ma khoe hah hacùng lonh mahim oh ìh majah qmang aih tì kŏng cla ìh khoe broq ta-ùc.
GEN 4:12 Jò ìh tamìt acaq, taneh pi loh dahwèq ka ìh hòm; ìh ep lam jac rai amot jàp jìa ta crŏng taneh.
GEN 4:13 Ca-in anoe ka Jêhowa: Kan baxa au trap hrìn ùh hlàt pòq.
GEN 4:14 Hì kô ìh khoe hnan qnoh au loh enh taneh kô, au wia ka mat ìh, ep lam palac amot ta taneh; èh i cabô chaq hnoq au, wì hi jêh đac.
GEN 4:15 Jêhowa padreo bàu “Ùh i qmang aih, tàng cabô jêh đac Ca-in, mangai aih ep chìuq kan patem chau tapèh yàng”. Jêhowa hi pateo hadro ta chac Ca-in, đòeq ùh hìaq i bô jêh đac jò wì hnoq haq.
GEN 4:16 Ca-in hi lùi khoe ka enh ngèa Jêhowa, lam oe tagùng Nôt, enh pah mat mahì loh da wuàn Êđen.
GEN 4:17 Ca-in acaq oe deh ti mai, mai haq hadràp ha-uang loh Hênoc; Ca-in broq mòeq toq plài, haq hi creo deh Hênoc tiaq deh yiniq kon calô.
GEN 4:18 Hênoc baq da Yrat, Yrat baq da Mêhuđa-ên, Mêhuđa-ên baq da Mêtusa-ên, Mêtusa-ên baq da Lêmec.
GEN 4:19 Lêmec yŏc baiq toq mai, mòeq ngai yiniq haq Ađa, mòeq ngai yiniq haq Sila.
GEN 4:20 Ađa ha-uang loh Jaƀan, Jaƀan aih la kan cadraq da ƀài mangai rìh roc traiq rai aban ƀài ngè rìh tahnim.
GEN 4:21 Oh haq aih Jiuƀan, aih la kan cadraq da ƀài ngai rawêh broc, hlui taliaq.
GEN 4:22 Sila hanoh ha-uang loh Tuƀan Ca-in, aih la mangai atèm loh ƀài ranac hin xi đùng xi mem. Oh cadrì da Tuban Ca-in aih la Na-ama.
GEN 4:23 Lêmec doe deh ka wa mai: “Ađa xam Sila, drah tamàng bàu au, Cadrì da Lêmec, drah tàng bàu au, Òq au khoe jêh đac moeq ngai, majah qmang aih haq khoe broq ka au habau, Moeq ngai radam, taiq haq jêh au loh ka pràm,
GEN 4:24 Tàng joq Ca-in jah tapèh yàng patem chau, Aih èh Lêmec jah tapèh jàt yàng patem chau”.
GEN 4:25 Ađam acaq oe deh ti mai; haq ha-uang loh mòeq ngai kon calô yiniq haq Sêt; majah qmang aih haq doe: “Boc Plình khoe am ònh ka au moeq ngai kon calô qnoeq đòeq hu thai ka Abên, Ca-in ma khoe jêh đac”.
GEN 4:26 Sêt hanoh i moeq toq kon calô, haq yiniq deh ka kon aih la Ênoc. Pang kô kon mangai ma hi creo dang yiniq Jêhowa.
GEN 5:1 Kô hset achìh hu taƀoe xinoe da Ađam. Hì Boc Plình ma broq loh kon mangai, aih haq broq kon mangai tìah ka Boc Plình;
GEN 5:2 Haq broq loh mangai calô xam mangai cadrì, am xôq ramot ka wì, tahì ma broq loh haq yiniq ka wì la mangai.
GEN 5:3 Jò Ađam khoe jah 130 hanam, haq i moeq toq kon calô tìah qmòe ka cla, haq yiniq am deh ka kon aih Sêt:
GEN 5:4 Atìq ka Ađam ha-uang ka Sêt, oe rìh tam jah 800 hrinh hanam, ha-uang tam kon calô cadrì.
GEN 5:5 Qmang aih Ađam halình jah 930 hanam. Khoe aih hi cachìt.
GEN 5:6 Sêt jah 105 hanam, ha-uang loh ka Ênoc.
GEN 5:7 Atìq ka i Ênoc, haq oe rìh tam 807 hanam, ha-uang kon calô kon cadrì.
GEN 5:8 Qmang aih Sêt halình jah 912 hanam, khoe aih haq cachìt.
GEN 5:9 Ênoc jah 90 hanam, ha-uang ka Kênan.
GEN 5:10 Atìq ka Ênoc ha-uang Kênan, oe rìh tam 815 hanam, ha-uang kon calô cadrì.
GEN 5:11 Qmang aih Ênoc halình jah 905 hanam, khoe aih hi cachìt
GEN 5:12 Kênan jah 70 hanam, ha-uang Mahalale.
GEN 5:13 Atìq ka ha-uang ka Mahalale, haq halình tam 840 hanam, ha-uang kon calô cadrì.
GEN 5:14 Qmang aih, Kênan halình jah 910 hanam. Khoe aih hi cachìt.
GEN 5:15 Mahalale jah 65 hanam ha-uang ka Jêret.
GEN 5:16 Atìq ka ha-uang Jêret haq oe rìh tam 830 hanam, ha-uang kon calô kon cadrì.
GEN 5:17 Qmang aih Mahalale rìh jah 895 hanam, khoe hi cachìt.
GEN 5:18 Jêret jah 162 hanam ha-uang ka Hênoc, khoe aih rìh tam 800 hanam, ha-uang kon calô kon cadrì.
GEN 5:20 Qmang aih Jêret rìh jah 962 hanam, khoe hi cachìt.
GEN 5:21 Hênoc jah 65 hanam, ha-uang Mêtusêla.
GEN 5:22 Atìq ha-uang ka Mêtusêla, Hênoc lam pajùm ti Boc plình 300 hanam, ha-uang kon calô kon cadrì.
GEN 5:23 Qmang aih Hênoc rìh jah 365 hanam.
GEN 5:24 Hênoc lam pajùm ti Boc plình, khoe aih hi hnhung majah qmang aih Boc plình đìh haq lam.
GEN 5:25 Mêtusêla jah 187 hanam, ha-uang ka Lêmec.
GEN 5:26 Jò Mêtu-sêla khoe ha-uang ka Lêmec, haq oe rìh tam 782 hanam, ha-uang kon calô kon cadrì.
GEN 5:27 Qmang aih Mêtusêla rìh jah 969 hanam, khoe hi cachìt.
GEN 5:28 Lêmec jah 182 hanam, ha-uang mòeq ngai kon calô,
GEN 5:29 Haq yiniq dèh ka kon aih Nô-ê, haq doe: Kon kô èh jah alòng manoh cliac au ta yiniq broq xam kan xalep da taneh ma khoe panan tì kŏng au ep broq, aih la taneh Jêhowa ma khoe hamaiq.
GEN 5:30 Atìq ka Lêmec ha-uang ka Nô-ê, haq rìh tam 595 hanam ha-uang kon calô kon cadrì.
GEN 5:31 Qmang aih Lêmec rìh jah 777 hanam, khoe aih hi cachìt.
GEN 5:32 Jò Nô-ê khoe jah 500 hanam, ha-uang Sem, Cham xam Japhet.
GEN 6:1 Jò kon mangai khoe rai bàc ta crŏng taneh, èh jò kon mangai khoe jah ha-uang loh kon cadrì,
GEN 6:2 ƀài kon calô da Boc Plình hnoq kon cadrì da kon mangai lem laq alàng, hi yŏc mangai leq ma lem ka manoh rađeh hu broq mai.
GEN 6:3 Jêhowa doe: “Yiang da au ùh oe hloe ti kon mangai, majah qmang aih wì haq aih xech akia, qnhòng da wì haq jah 120 hanam raq.
GEN 6:4 Qnhòng aih xam qnhòng atìq, i mangai caqnhòng kàn ta crŏng taneh, majah qmang aih ƀài kon calô da Boc plình lam acaq oe ti kon cadrì da kon mangai, wì haq ha-uang kon aih la ƀài mangai ma tanoq i tìang i bang calah nèh.
GEN 6:5 Jêhowa hnoq kan dù da kon mangai ta crŏng taneh bàc pi cajaq, manoh hèm da wì haq aih toq mèq hloe.
GEN 6:6 rawòe ka rađeh khoe broq loh kon mangai ta crŏng taneh rai mangò ta manoh.
GEN 6:7 Jêhowa doe: “Kô èh au palùng đac dŏng khoe ka crŏng taneh kon mangai au ma khoe broq loh, enh kon mangai trùh ƀài ngè aban tahnim, ngè moq ta taneh, ƀài chìm, majah qmang aih au rawòe ka rađeh khoe broq loq ƀài aih.
GEN 6:8 Mahaq Nô-ê jah xôq ramot enh ngèa Jêhowa.
GEN 6:9 Kô xinoe da Nô-ê. Nô-ê aih la mangai taq toq, taqne ƀài mangai ma hadai rìh qnhòng aih haq geo gua ùh i cleq đòeq cwò, lam pajùm ti Boc plình.
GEN 6:10 Nô-ê i piq ngai kon calô aih la Sem, Cham, Japhêt.
GEN 6:11 Crŏng taneh jò aih dìq khoe pi wìa cleq enh ngèa Boc plình rai bình toq kan ngang dù.
GEN 6:12 Boc plình ngan ta crŏng taneh hnoq dìq khoe pi wìa cleq majah qmang aih trong da rìm ngai dìq khoe pi wìa.
GEN 6:13 Boc Plình doe ka Nô-ê: “Jò pulùch da rìm xech akia khoe aràng trùh ajang ngeà au; taiq kon mangai taneh majah bình bauq kan ngang dù, kô èh au palùng đac wì haq hloe xam taneh”.
GEN 6:14 ìh drah broq mòeq toq boang xi long gôphe, broq i tang adùq, khoe aih clìt jan chai enh dalam xam enh gùng.
GEN 6:15 ìh broq qmang kô: Boang aih dang yôh piq hrinh hagat, dang gat padam jàt hagat, dang haqnhèq piq jàt hagat.
GEN 6:16 ta kùa po ìh broq mòeq toq qmŏc, haqnhèq mòeq hagat, èh enh ƀè pinh rong moeq toq qmang; ìh broq mòeq hagan qneq, mòeq hagan taqne xam hagan enh qnhèq.
GEN 6:17 Au kô èh, au qnung aràng diac kàn jàp ta crŏng taneh, đòeq palùch ƀài xech akia i hi hèm oe ta caqnàm trŏc, rìm yiniq ma rìh ta crŏng taneh cachìt dŏng dìq.
GEN 6:18 Mahaq au broq tajao ti ìh, khoe aih ìh xam mai ìh, ƀài kon ìh xam mai wì haq hi mùt taboang.
GEN 6:19 Ìh aràng qnoh taboang ƀài ngè rìh, mòeq adrech baiq toq i calô i cadrì đòeq wèq ƀài yiniq aih hadai jah rìh ti ìh.
GEN 6:20 Chìm tiaq deh tang adrech, ƀài ngè rìh tiaq deh tang adrech xam rìm adrech ma loq pan moq ta taneh, mòeq adrech baiq toq dìq trùh ta ìh, đòeq ìh wèq kan rìh da wì haq.
GEN 6:21 Ìh yŏc ƀài dahwèq ma wê tiaq đòeq broq dahwèq acaq ka ìh xam ka ƀài aih.
GEN 6:22 Nô-ê broq rìm yiniq kô tiaq wop qmang ka bàu Boc Plình.
GEN 7:1 Jêhowa doe ka Nô-ê: “Ìh xam dìq ka cadraq ìh mùt taboang beq, majah qmang aih taqnhòng kô, au hnoq ìh aih mangai taq atoq enh ngèa au.
GEN 7:2 Rìm ngè rìh ma hruah moeq adrech ìh wê tiaq ìh tapèh racop, xam calô xam cadrì; ngè rìh ma ùh hruah mòeq adrech moeq racop, xam calô xam cadrì,
GEN 7:3 ƀài chìm hadai moeq adrech ìh wê tapèh racop, xam hmùng xam cadrì đòeq hu wèq adrech jàp ta taneh.
GEN 7:4 Majah qmang aih oe tapèh hì hòm, au broq mè ùc qnoh ta taneh, ta pôn jàt hì xam pôn jàt mang; au hi palùch hreo ta taneh dìq dŏng rìm yiniq au ma khoe broq loh.
GEN 7:5 Khoe aih, Nô-ê broq tiaq rìm yiniq Jêhowa khoe thê đeh broq.
GEN 7:6 Jò diac kàn ma glua jàp ta taneh, aih Nô-ê khoe jah tadràu hrinh hanam.
GEN 7:7 Aih ìq Nô-ê hi mùt taboang deh ti mai, deh ti wì kon xam ƀài kon mai.
GEN 7:8 Ƀài ngè rìh ma hruah xam ma ùh hruah, ƀài chìm, ƀài ngè ma ti moq ta taneh,
GEN 7:9 Tang racop xam calô xam cadrì, xam hmùng xam kan, dìq trùh ta Nô-ê đòeq hu tŏc taboang wop tiaq bàu Boc plình ma khoe tanap thê haq.
GEN 7:10 Khoe ka tapèh hì, i diac kàn trùh ta taneh.
GEN 7:11 Hanam tadràu hrinh da Nô-ê, khê baiq, hì mòeq jàt tapèh, wop hì aih ƀài tamŏc diac enh kòe jrùq haq đoh padah, ƀài đàp enh trŏc hrôq loh;
GEN 7:12 Mè clìh ta taneh pôn jàt hì pôn jàt mang.
GEN 7:13 hadai hì aih raq Nô-ê xam mai haq hloe xam piq ngai kon calô: aih Sem, Cham, Japhèt xam ƀài kon mai haq dìq mùt taboang.
GEN 7:14 Wì haq xam ƀài ngè rìh tagùng tiaq deh tang adrech, ngè ban tahnim tiaq deh tang adrech, ngè ma loq ti moq ta taneh tiaq deh tang adrech, chìm tiaq deh tang adrech, xam dìq ka ƀài ngè ma i panan.
GEN 7:15 Dìq dŏng ƀài ngè ma i hi wa, moeq yiniq baiq toq dìq tiaq Nô-ê mùt taboang;
GEN 7:16 mòeq calô mòeq cadrì, mòeq hmùng mòeq kan, dìq trùh đòeq mùt taboang qmang ka bàu Boc Plình khoe tanap; khoe aih Boc plình hi clênh qmang boang.
GEN 7:17 Diac kàn làp ta taneh pôn jàt hì pôn jàt mang, diac qnìc tŏc tam dèch boang khoe ka taneh.
GEN 7:18 Ta taneh diac kàn tŏc rênh pi cajaq; boang đòng enh qnhèq ka diac.
GEN 7:19 Diac tŏc tam ùh hnau hòm, ƀài bui wang haqnhèq enh caqnàm plình làp dŏng dìq.
GEN 7:20 Diac tŏc yeo haqnhèq tam mòeq jàt padam hagat, ƀài bui wang dìq làp.
GEN 7:21 Dìq ka ƀài ngè rìh ma loq tadroq ta taneh dìq cachìt dŏng ka glàc; bua ka chìm, bua ka ƀài ngè ban tahnim, ngè rìh tarôm xam rìm ngai
GEN 7:22 Ƀài ngè ma i hihèm ta trom mùh ƀài ngè oe ta taneh dìq cachìt.
GEN 7:23 Rìm adrech oe ta taneh dìq cachìt lùch enh kon mangai trùh ƀài ngè rìh ma qnoeq trùh ƀài ngè loq ti moq xam ƀài chìm, toq Nô-ê xam ƀài ngè ma oe ti haq taboang raq ma oe rìh
GEN 7:24 Diac làp ta taneh wop mòeq hrinh padam jàt hì.
GEN 8:1 Mahaq Boc Plình hmàng hlài ka Nô-ê xam ƀài ngè ma oe ta boang ti haq enh ngè ma rìh tagùng brì xam ngè ma aban ta hnim, haq hi thê cayeo hlui ta taneh, aih diac hi talùi.
GEN 8:2 Ƀài tamŏc diac ta kòe jrùq xam ƀài đàp diac ta trŏc hi jah clenh hlài; mè pi clìh hòm ta taneh.
GEN 8:3 Diac talùi yen da adia ta taneh, rai xot rai talùi; ta mòeq hrinh padam jàt hì diac men racòch.
GEN 8:4 Trùh khê tapèh, hì mòeq jàt tapèh boang hi tài ta wang Ararac.
GEN 8:5 Diac xot ka adia trùh khê mòeq jàt; hì mòeq da khê aih, ƀài bui wang men hi hnoq.
GEN 8:6 Jah pôn jàt hì, Nô-ê pèh qmŏc gàu đeh ma broq ta boang,
GEN 8:7 caqnaih mòeq toq ac; ac gliang lam gliang hlài trùh jò diac xot croh ta taneh.
GEN 8:8 Haq hadai caqnaih mòeq toq trù, đòeq hu qnhro ngan diac khoe yeo xot qnhòq.
GEN 8:9 Mahaq trù chaq ùh jah qmòe ajang leq đòeq hu jràp, trù hi pan hlài ta boang ti haq, majah qmang aih diac oe raq jàp jìa ta crŏng taneh. Nô-ê hnhu tì rùp trù, qmùt hlài ta boang ti rađeh.
GEN 8:10 Khoe aih gòm tam tapèh hì, haq hi caqnaih trù loh enh gùng hòm;
GEN 8:11 trùh di xèq trù hlài ta haq, meh oq, ajang mung haq wê ahlài moeq hadrang hla ôliu rìh; Nô-ê loq diac khoe yeo xot ta taneh.
GEN 8:12 Gòm tam tapèh hì hòm, haq hi caqnaih trù; mahaq yàng kô trù pi wìh hlài ta haq hòm.
GEN 8:13 Wop hanam tadràu hrinh qnhòng da Nô-ê, hì mòeq khê mòeq diac khoe xot loh taneh srênh; Nô-ê pèh kùa po boang hu ngan, kô tanheh khoe gang.
GEN 8:14 Trùh khê baiq, hì baiq jàt tapèh, taneh khoe croh.
GEN 8:15 Boc Plình doe ka Nô-ê rameh:
GEN 8:16 Loh khoe ka boang beq, ìh, mai ìh, ƀài kon ìh xam ƀài mai wì haq.
GEN 8:17 Drah caqnaih qnoh dŏng ƀài ngè rìh i xech akia ma khoe oe ti ìh, enh ƀài chìm trùh ƀài ngè rìh ta rôm wang, ƀài ngè ma loq pan moq ta taneh, dôq wì haq hu xêh đòeq jah rai èh rai bàc tam ta taneh.
GEN 8:18 Qmang aih Nô-ê xam mai haq, ƀài kon calô haq xam ƀài kon mai haq loh khoe ka boang.
GEN 8:20 Nô-ê broq mòeq toq prang tadreo ka Jêhowa. Haq rùp ƀài ngè ban ma hadròeh, ƀài chìm ma hadròeh, padon ƀài ramènh bùh aih taprang tadreo đòeq dèch ka Jêhowa.
GEN 8:21 Jêhowa hìt yŏc kan xua thùm aih rai hèm ta manoh: “Au pi taiq kon mangai đòeq hu ra-òh hamaiq ka taneh hòm, majah qmang aih manoh da kon mangai dua qmòeq enh jò oe qyoh, au xôq pi baxa ƀài ngè rìh qmang ka ma khoe broq hòm.
GEN 8:22 Waq toq taneh oe i, aih èh oe i jò rai adrech xam jò gat, tanget xam tôq, jò pađang xam jò ralìm, dahì xam damang, ùh jò leq lùch.
GEN 9:1 Boc Plình am xôq ramot ka Nô-ê xam ƀài kon calô haq, doe ka wì rameh: “Drah hauang tam ma bàc haq, broq dôq haq bình bauq ta crŏng taneh.
GEN 9:2 Ƀài ngè ma rìh ta crŏng taneh ƀài adrech chìm ta trŏc, xam ƀài ngè moq ta taneh xam ƀaì ka diac raxìq, dìq yùq crè ka ìh, jah jao dìq ta tì kŏng ìh.
GEN 9:3 Dìq dŏng ka ƀài ngè rìh ma loq lam aih èh đòeq broq ka pì dahwèq acaq. Au am ka pì ƀài yiniq aih tìah ka au khoe am cachiq nhat.
GEN 9:4 Mahaq pì ùh khòh acaq jam ma oe i mahua rìh, aih la i mahim.
GEN 9:5 Joq qnàng au bòch hlài mahim da kan rìh pì, yac ka nòe ngè rôm, yac ka nòe tì kŏng kon mangai, yac ka ajang nòe tì kŏng cla oh daq pì
GEN 9:6 Waq toq cabô broq ta-ùc mahim mangai, aih èh i mangai qnoeq broq ta-ùc chau mahim haq aih; majah qmang aih Boc Plình broq kon mangai tiaq qmù dua cla haq.
GEN 9:7 Qmang aih, pì drah ha-uang tam ma bàc rai broq dôq haq bình bauq ta crŏng taneh”.
GEN 9:8 Boc Plình doe ka Nô-ê xam ƀài kon haq rameh:
GEN 9:9 “Manòeq kô au broq tajao ka pì hloe xam ƀài xinoe pì,
GEN 9:10 hloe xam ƀài ngè ma rìh oe ti ìh, enh ƀài chìm, ƀài ngè ma aban ta hnim xam ƀài ngè ma rìh tagùng go, aih la ƀài ngè ma loh enh boang, trùh hloe ƀài ngè oe ta taneh
GEN 9:11 Qmang aih, tajao da au ma broq ka pì, hloe xam ka rìm adrech xech akia: diac kàn pi hìaq palùng, hadai pi i ka diac kàn hu palùng taneh hòm”.
GEN 9:12 Boc plình doe hòm: “Kô teo đòeq patô tajao au ma broq ti pì, hloe xam ƀài ngè ma rìh ti pì, hloe hloe ta rìm qnhòng
GEN 9:13 Au paqnàng dèh hađong ta yùc, đòeq broq teo hu patô tajao da au ka taneh.
GEN 9:14 Waq toq jò leq au tagop aràng yùc ta taneh èh hađong plôh tŏc enh yùc,
GEN 9:15 aih èh au hi hmàng hlài dèh tajao au ma khoe broq tì pì xam rìm adrech xech akia i kan rìh. Pi jò leq diac ma wìa diac kàn đòeq hu palùng dŏng rìm adrech xech akia hòm.
GEN 9:16 Qmang aih hađong hi oe ta yùc, au ngan hnoq haq đòeq hu hmàng tajao mòeq đòe adreo Boc Plình xam ƀài adrech xech akia ma i kan rìh ta crŏng taneh”
GEN 9:17 Boc Plình doe hòm ka Nô-ê: “Aih raq teo patô kan tajao au ma khoe broq ta adreo au xam ƀài xech akia ta crŏng taneh”.
GEN 9:18 Ƀài kon da Nô-ê loh enh boang aih la Sem, Cham, Japhet (Cham aih baq da Cana-an)
GEN 9:19 Aih la piq ngai kon da Nô-ê, èh hadai enh wì aih ma hi jah i kon mangai oe jàp crŏng taneh.
GEN 9:20 Jò aih, Nô-ê patep abèq rai pìt nho.
GEN 9:21 Haq ôq alac bù, khoe aih rahòng dèh taqne traiq.
GEN 9:22 Cham aih baq da Cana-an hnoq kan rahòng dèh baq, aih hi loh enh gùng taqmon hlài dèh ka wa oh daq.
GEN 9:23 Yàng èh wa Sem wa Japhet yŏc eo yôh taqmac deh ta plêh, lam la alùi thia taqmàn chac deh baq, mat wa haq tangèa taqnoeq dài majah ùh lòm hnoq kan rahòng dèh baq.
GEN 9:24 Jò Nô-ê hrau enh bù, hìa bìac kon ma taqne khoe broq ka rađeh,
GEN 9:25 haq doe: Cana-an troq ka hamaiq! Haq jah broq dìc hapŏng dèh wa daq wa oh haq.
GEN 9:26 Haq doe tam: Joq khòh manè apôi Jêhôwa, aih Boc Plình da Sem qnàng, Cana-an ep broq hapŏng ka wì.
GEN 9:27 Waiq Boc Plình parùng taneh ka Japhet am haq jah oe tanòe traiq da Sem, èh Cana-an hòm ep broq dìc wì.
GEN 9:28 Atìq ka diac kàn, Nô-ê oe rìh tam piq hrinh padam jàt hanam.
GEN 9:29 Qmang aih Nô-ê halình jah hachìn hrinh padam jàt hanam, èh hi cachìt.
GEN 10:1 Kô xinoe da Sem, Cham xam Japhet, piq ngai kon da Nô-ê; atìq ka diac kàn wì haq ha-uang kon.
GEN 10:2 Kon da Japhet aih la Gôme, Magot, Mađai, Jawan, Tuƀan, Mêsiac xam Tira,
GEN 10:3 Kon calô da Gôme aih la Akêna, Riphat, xam Tôgama,
GEN 10:4 Kon calô da Jawan aih la Êlisa, Tarêsi, Kit-tim xam Đôđanim
GEN 10:5 Enh wì haq aih majah i mangai oe jàp roc pleo, mangai i dèh hra gùng, tiaq deh hra xinoe xam bàu capoch.
GEN 10:6 Kon calô da Cham aih kut, Mira-im, Phut, xam Cana-an,
GEN 10:7 Kon calô da Kut aih la Sêƀa, Hawila, Sapta, Ra-êma xam Saptêca, kon da Ra-êma aih Sêƀa xam Đêđan.
GEN 10:8 Kut aih baq da Nimrôt, aih la mangai ma baxèm broq mangai ƀình lình tanoq ta crŏng taneh.
GEN 10:9 Haq aih la mangai tanoq ka lam axan enh ngeà ka Jêhôwa. Dài aih majah i bàu alìah: Wop tìah qmòe ka Nimrôt, mangai tanoq ka lam axan enh ngèa ka Jêhôwa!
GEN 10:10 Diac da haq ma baxèm broq aih la Ƀaƀên, Erêt, Acat, Cađe oe tagùng Sinê-a.
GEN 10:11 Enh gùng aih haq lam ta Asiri ta aih haq broq plài Ninive, Rêhôbôti, Calat,
GEN 10:12 Rêsen, plài aih joq ma kàn haraya, oe ta adreo wa Ninive wa Calat.
GEN 10:13 Mira-im hauang loh xinoe Luđim, xinoe Anamim, xinoe Lehabim, xinoe Naptuhim,
GEN 10:14 xinoe Barusim, xinoe Caluhim (enh aih ma loh nang noe Philitin), xam noe Captôrim.
GEN 10:15 Cana-an ha-uang Siđôn, aih la kon ramua, xam Hèch
GEN 10:16 xam xinoe Jêbusit, xinoe Amôrit, xinoe Girêgasit,
GEN 10:17 xinoe Hêwit xinoe Akêrit, xinoe Sinit.
GEN 10:18 xinoe Awađit, xinoe Xêmarit, xinoe Hawatit. Khoe aih xinoe Cana-an hi paclac.
GEN 10:19 Taneh da Cana-an, ƀè qngèa Gêra, patep enh Siđôn trùh ta Gaxa, ƀè qngèa Sôđôm, Gômôro, Acma, Sêbô-im trùh ta Lêsa.
GEN 10:20 Aih la adrech da Cham, tiaq tang hadròng hadrech, bàu capoch, gùng xam mangai da wì haq
GEN 10:21 Sem kan cadraq da xinoe Hêƀe, daq ranua da Japhet, hadai ha-uang kon calô,
GEN 10:22 Kon calô da Sem aih Êlam, Asuro, Aƀasat, Lut xam Aram.
GEN 10:23 Kon calô da Aram aih la Uxo, Hulo, Gête xam Mat.
GEN 10:24 Èh da Aƀasat hòm ha-uang ka Sêlat, Sêlat ha-uang ka Hêƀe,
GEN 10:25 Hêƀe i baiq ngai kon calô, moeq ngai aih Ƀêlec, majah qmang aih taneh qnhòng da haq khoe lah axong; yiniq mangai ma oh aih Joctan.
GEN 10:26 Joctan ha-uang Amođat, Sêlep, Hasamawet, Jêrat.
GEN 10:27 Hađôram, Uxa, Điacla,
GEN 10:28 Ôƀan, Aƀima-ên, Sêba,
GEN 10:29 Ôphia, Hawila xam Jôƀap. Wì aih dìq kon calô da Joctan,
GEN 10:30 Taneh da wì aih oe enh pah Sêpha, pang Mêsa trùh ta wang apah mat mahì loh.
GEN 10:31 Aih la kon xau da Sem, tiaq tang hadròng hadrech, bàu capoch xam mangai da wì haq.
GEN 10:32 Aih la ƀài hadròng hadrech da piq ngai kon calô Nô-ê, tiaq tang qnhòng xam mangai da wì haq; èh hadai enh wì haq aih raq ma hi i mangai oe talah jàp ta crŏng taneh atìq ka diac kàn.
GEN 11:1 Jò aih, dìq dŏng ka phù cròng capoch ta hatìah rai pajùm mòeq bàu.
GEN 11:2 Yàng jò wì haq ma hi loh lam enh gùng mat mahì loh, wì haq glàm mòeq toq tamang tagùng Sinê-a, èh wì haq hi oe ta aih.
GEN 11:3 Mangai kô anoe ka mangai tau: Beq! bèn broq gech bùh ta ùnh. Jò aih gech đòeq broq hmo, jan chai đòeq broq hô.
GEN 11:4 Khoe aih wì haq doe: Beq bèn broq plài kàn rai paqnàng moeq toq hnim haqnhèq ma cayòe, dôq bui haq trùh qmòe trŏc; drah nhet ka broq đòeq jah broq qngah ka yiniq da bèn yùq èh loq ep prah priang jàp ta crŏng taneh kô.
GEN 11:5 Jêhowa loh đòeq hu ngan plài xam hnim cayòe da kon magai ma broq aih.
GEN 11:6 Jêhowa doe: Hacô, i mòeq adrech mangai raq hadai pajùm mòeq bàu tapoch; hatau bìac wì haq qnang broq, manòeq kô oe i cleq jah tàt ƀài yiniq wì haq ma khoe dì deh.
GEN 11:7 Hêq! Bèn loh broq đòeq manhài bàu capoch da wì ha, dôq wì haq ùh loq tàng bàu mangai kô xam mangai tau.
GEN 11:8 Khoe pang aih, Jêhowa broq ka kon mangai prah priang jàp crŏng taneh, èh wì haq hi hêq ka broq plài.
GEN 11:9 Dài aih, majah creo ka plài aih la Ƀaƀen, majah qmang aih nòe aih Jêhowa broq ka manhài bàu capoch da kon mangai, enh aih haq broq ka kon mangai prai jàp crŏng taneh.
GEN 11:10 Sêlat jah 30 hanam, ha-uang ka Hêƀe.
GEN 11:15 Atìq ka i Hêƀe. Sêlat oe rìh tam 430 hanam ha-uang kon calô cadrì.
GEN 11:16 Hêƀe jah 34 hanam, ha-uang ka Ƀêlec.
GEN 11:17 Atìq ka i Ƀêlec, Hêƀe oe rìh tam 430 hanam, ha-uang kon calô cadrì.
GEN 11:18 Ƀêlec jah 30, ha-uang ka Rêhu.
GEN 11:19 Atìq ka i Rêhu, Ƀêlec rìh tam jah 209 hanam ha-uang kon calô cadrì.
GEN 11:20 Rêhu jah 32, ha-uang ka Sêruc.
GEN 11:21 Atìq ka i Sêruc, Rêhu oe rìh tam jah 207 hanam ha-uang kon calô cadrì.
GEN 11:22 Sêruc jah 32 hanam, ha-uang ka Nacô.
GEN 11:23 Atìq ka i Nacô, Sêruc oe rìh jah 200 hanam, ha-uang kon calô cadrì.
GEN 11:24 Nacô 29 hanam, ha-uang ka Tharê,
GEN 11:25 Atìq ka i Tharê, Nacô rìh jah 119 hanam, ha-uang kon calô cadrì.
GEN 11:26 Tharê jah 27 hanam ha-uang ka Apram, Nacô, Haran.
GEN 11:27 Kô xinoe da Tharê: Tharê ha-uang ka Apram, Nacô xam Haran; Haran ha-uang ka Lot.
GEN 11:28 Haran cachìt deh tagùng cla aih la Uro, aih la gùng Canđê, jò aih baq haq la Tharê oe rìh.
GEN 11:29 Apram xam Nacô yŏc mai, mai da Apram yiniq haq Sarai, mai da Nacô yiniq haq Minca; Minca xam Dica aih dìq kon da Haran.
GEN 11:30 Jò aih, Sarai xon ùh i ka kon.
GEN 11:31 Tharê qnung Apram, kon calô cla haq, Lot kon da Haran, aih mon haq, xam Sarai mai da Apram aih la kon mai haq, dìq loh khoe ka Uro nòe gùng Canđê, đòeq lam trùh gùng Cana-an. Jò trùh ta Charan wì hi rìh oe ta aih.
GEN 11:32 Tharê halình jah 205 hanam, khoe aih hi cachìth ta Charan.
GEN 12:1 Jò aih, Chuaq Jêhowa doe ka Apram rameh: Ìh drah loh ma khoe ka gùng cla, oh daq cla hloe xam enh hnim baq ìh, đòeq lam tagùng au ma hu patô am.
GEN 12:2 Au jah broq ka ìh wìh wìa moeq xinoe kàn; au jah am ka ìh xôq ramot rai broq ka ìh jah i tìang i ƀang, ìh jah wìa tamŏc xôq ramot.
GEN 12:3 Au am xôq ramot ka cabô ma waiq xôq ramot ka ìh, hamaiq ka cabô ma ra-òh hamaiq ka ìh, rìm xinoe ta crŏng taneh dìq canòm ka ìh đòeq hujah xôq ramot.
GEN 12:4 Khoe aih, Apram loh lam, tiaq mang ka bàu Jêhowa khoe thê; Lot hadai lam paùm ti haq. Jò Apram loh enh Charan haq khoe jah tapèh jàt padam hanam hloe xam ƀài hapŏng đeh khoe jah ta Charan, loh enh aih đòeq lam ta gùng Cana-an; khoe aih dìq ka wì hi trùh ta Cana-an.
GEN 12:6 Apram pagat gùng kô trùh ajang xèm long rayai da Môrê, oe ta Xichem. Jò aih mangai Cana-an oe raq gùng aih.
GEN 12:7 Jêhowa loh glàm Apram rai doe ka haq: Au jah am ka xinoe ìh taneh kô! Ta aih Apram broq mòeq toq prang tadreo ka Jêhowa, aih la Yiang ma khoe mahnu đeh am ka haq.
GEN 12:8 Enh aih haq trùh ta trong wang enh pah mat mahì loh da Ƀêtên, broq traiq ta aih, enh pah mat mahì clìh i Ƀêtên, enh pah mat mahì tŏc i Ahi. Khoe èh, ta aih haq broq mòeq toq prang tadreo ka Jêhowa rai waiq dang yiniq haq
GEN 12:9 Khoe ka aih Apram rai lam rai broq traiq rai èh rai jùa ta pah qma trùh tagùng Nêgep
GEN 12:10 Jò aih, gùng aih i kan pangot, kan pangot hrah aih kàn, dài aih Apram majah loh oe ta Êdip.
GEN 12:11 Jò ten mùt ta taneh Êdip, Apram doe ka Sarai, mai rađeh rameh: Kô, au loq gè kô la mangai gucadrì lem.
GEN 12:12 Glàm jò mangai Êdip hnoq gè wì doe: Qmat raq mai haq, aih èh wì hi jêh đac au, mahaq rong gè rìh.
GEN 12:13 Gè doe đeh kô oh au đòeq canòm ka gè au jah rìh, aih dôq wì jah alàng ka au rai jah wèq deh kan rìh au.
GEN 12:14 Apram bu trùh Êdip, mangai Êdip hnoq mangai cadrì aih lem joq qnàng.
GEN 12:15 Ƀài cwan da Phara-ôn hadai toq manè kan lem da haq; wì hi qmùt mangai cadrì aih mùt ta hnim Phara-ôn.
GEN 12:16 Taiq mangai cadrì aih dài Phara-ôn majah pachàuq hang ka Apram, èh Apram jah bàc haƀo trìu, ƀo, lùa cadrì lùa calô, lŏcđa, hapŏng cadrì hapŏng calô.
GEN 12:17 Mahaq Sarai aih mai da Apram dài Jêhowa majah tabroq ka Phara-ôn xam hnim haq glàm kan ranàc kàn.
GEN 12:18 Phara-ôn creo ka Apram đòeq bòch: Ìh khoe haƀo dèh ka au qmang qmat? Gleq ùh doe ka au loq haq qmat mai ìh?
GEN 12:19 Gleq majah khoe doe: haq qmat oh au? Jaq au mech khoe yŏc haq broq mai. Manòeq, mai ìh kô; drah yŏc hlài khoe aih drah lam beq.
GEN 12:20 Khoe aih Phara-ôn hi thê ƀài cwan ƀài lình ajèn wa ŏng mai Apram xam dìq dŏng kùng hang haq lam.
GEN 13:1 Apram enh gùng Êdip qnung deh mai xam ƀài kùng hang rađeh hloe xam Lot, hadai drông tŏc ta Nêgep.
GEN 13:2 Jò meh, Apram padrŏng pi cajaq i haraya rayùc ƀài ngè ban ta hnim, wang ƀac.
GEN 13:3 Haq rai lam rai broq traiq, enh Nêgep hlài trùh ta Ƀêtên, trùh nòe haq ma broq traiq yàng ma baxèm, oe ta adreo Ƀêtên xam Ahi.
GEN 13:4 Aih la nòe nèh haq, haq ma khoe broq prang tadreo. Oe ta aih Apram waiq dang yiniq Jêhowa.
GEN 13:5 Jò aih, Lot mangai ma hadai lam ti Apram, hanoh bàc trìu, ƀo, traiq.
GEN 13:6 Gùng aih pi anòh ka wa oe pajùm, majah qmang aih kùng hang bàc hrình loh ka pi jah oe moeq qmang.
GEN 13:7 Jò mangai Cana-an xam mangai Phêrêsit oe ta aih, loh ka bìac tajênh ka mangai ban trìu da Apram xam mangai ban trìu da Lot.
GEN 13:8 Apram doe ka Lot: Apaq dôq i kan talech taqne ba mìh mon kô, yac ka taqne mangai ban trìu da mon yac ka mangai ban trìu da au hadai ùh dùh ta taqmiaq dèh ti dabau, majah qmang aih ba kô xài hadròng ka daba.
GEN 13:9 Dìq ka gùng kô ma ùh xài oe dŏng enh ngeà mon? Qmang aih talah ma khoe ka au beq; tàng joq mon yŏc ƀè qngeo, au yŏc enh qma; tàng joq mon yŏc enh qma; au jah yŏc pah qngeo.
GEN 13:10 Lot qngoc ngan, hnoq jàp ka tamang pah tau cròng diac jôđan, aih la nòe (adroe ka Chuaq Jêhowa ma raliang đac Sôđôm xam Gômôro) dìq i diac cadàu pùc jàp trùh qmòe ta Xoa; tamang aih tìah qmòe ka wuàn da Jêhowa èh ùh loe ka gùng Êdip diq.
GEN 13:11 Lot hi ràih yŏc ka rađeh dìq dŏng ka tamang pah tau cròng diac Jôđan rai lam cwa ƀè mat mahì loh. Qmang aih wa haq hi talah ka dabau.
GEN 13:12 Apram oe tagùng Cana-an, Lot oe plài ta tamang èh qnhac deh traiq lam oe ta Sôđôm.
GEN 13:13 Jò aih mangai Sôđôm ngang hi raya, aih la ƀài mangai broq yiniq lui kàn ka Chuaq Jêhowa.
GEN 13:14 Hi khoe ka Lot ma talah ka Apram, Jêhowa doe ka Apram rameh: Qngoc mat ngan beq, ngan enh nòe ìh ma oe qmat trùh tagùng apah qngeo, apah qma, apah mahì tŏc xam apah mahì clìh.
GEN 13:15 Majah qmang aih dìq dŏng gùng leq ìh hnoq, au jah am hloe ka ìh xam xinoe ìh gùng aih mòeq đòe.
GEN 13:16 Au hi broq ka xinoe ìh bàc tìah ka blo ta taneh, aih èh cabô jah rèn dìq ka blo ta taneh aih èh hadai jah rèn dìq ka xinoe ìh.
GEN 13:17 Yòng beq! lam ma jàp tagùng kô, dang yôh, dang gat; majah qmang aih au hi am ka ìh gùng kô.
GEN 13:18 Khoe aih Apram qnhac dèh traiq lam oe ajang xèm long rayai ta Mamrê, gùng Hêpron, ta aih haq mòeq toq prang tadreo ka Jêhowa.
GEN 14:1 Qnhòng Amraphên, bùa Sêni-a, Ari-oc, bùa Êlê-asa, Ketrô Laome, bùa Êlam xam Tiđan bùa Gô-im,
GEN 14:2 pôn bùa aih taqmùt ti dabau hu tablah ka Bêra bùa Sôđôm, Birêsa bùa Gômôro, Sinê-ap bùa Acma, Sêmeƀe bùa Xêƀô-im xam bùa Ƀêla aih la Xoa.
GEN 14:3 Ƀài bùa kô tagop ti dabau trong dahông Siđim (aih la Diac raxìq cachìt)
GEN 14:4 ta mòeq jàth baiq hanam ƀài bùa kô dìq oe enh qneq ka bùa Ketrô Laome, yàng èh trùh hanam mòeq jàt piq, wì haq hi yòng tablêq.
GEN 14:5 Wop ta hanam mòeq jàt pôn, Ketrô Laome xam ƀài bùa ma mòeq bua da haq qnung ƀình lam tablah ka mangai Rêpha-im oe gùng Actêrot Cana-im, mangai Xuxin oe gùng Ham, mangai Ênim oe ta tamang Kiri-ata-im,
GEN 14:6 xam mangai Hôrit oe trong wang Sê-iro, trùh hloe ta Ênbaran, ten ka đùng hawit.
GEN 14:7 Khoe aih ƀài bùa qnung dèh ƀình wìh hlài, trùh ajang thòng diac kon yiniq haq la diac Hadrah, aih la Cađe, wì tàt jêh jàp trong gùng mangai Amalec, hloe xam mangai Amôrit oe ta Hasasôn Thama.
GEN 14:8 Ƀài bùa Sôđom, Gômoro, Acma, Xêbô-im, xam bùa Ƀêla aih la Xoa, hi qnoh ƀình wì hi tàt rai broq traiq trong dahông Siđim.
GEN 14:9 hu tablêq hlài ka Ketrô Laome, bùa Êlam, Tiđan bùa Gô-im, Amraphên bùa Sinêa xam Ari-oc bùa Êlê-asa. Pôn bùa tablêq ka padam.
GEN 14:10 Jò aih ta dahông Siđim i bàc ƀài hlŏng nhùaq gam; bùa Sôđôm xam bùa Gômôro ùh blêq, cadàu clìh ta hlŏng aih, mangai leq ma claih hi cadàu tŏc tawang.
GEN 14:11 Ƀè ma khoe blêq hi blah yŏc dìq dŏng kùng hang xam dahwèq da Sôđôm xam da Gômoro, khoe aih hi lam.
GEN 14:12 Wì haq hadai rùp qnung hloe Lot aih mon da Apram, oe ta Sôđom.
GEN 14:13 I mòeq ngai ma claih cadàu lam doe ka Apram, aih la mangai Hêbru. Apram oe tanòe xèm long rayai da Mamrê, mangai Amôrit, daq da Êcôn xam Ane; wì piq ngai kô i taƀan ka Apram.
GEN 14:14 Jò Apram hìa doe mon rađeh wì khoe rùp, haq ràih yŏc dèh 318 ngai ma ha-uang hnim ta hnim haq ƀài mangai ma khoe tàp yôt, đòeq hu hnan tiaq ƀài bùa aih trùh hloe ta taneh Đan.
GEN 14:15 Khoe aih Apram lah deh ƀài hapŏng, gòm jò damang hi canàt ƀài lình wì, hnan jêh trùh ta taneh Hôƀa oe ƀè qngeo ka Đamat.
GEN 14:16 Haq gop yŏc hlài tôm dŏng kùng hang wì ma khoe blah atùng yŏc rai qnung ahlài dèh mon aih la Lot hloe kùng hang haq, xam ƀài gucadrì xam ƀài mangai qnoeq hlài.
GEN 14:17 Atìq ka Apram jêh blêq Ketrô Laome xam ƀài bùa ma moeq bua ka haq, jò khoe blêq dang hlài, i bùa Sôđôm loh đìh haq ta dahông Sabe aih la dahông bùa.
GEN 14:18 Mênchi Xêđec, bùa Jêrusalem, thê qnoh ƀênh xam alac. Jò aih, bùa kô aih la pajàu da Boc Plình Dìq jaq Haqnhèq,
GEN 14:19 Waiq xôq ramot am ka Apram haq doe rameh: Waiq Boc Plình Dìq jaq Haqnhèq, aih la Mangai ma broq plình crŏng taneh, am xôq ramot ka Apram!
GEN 14:20 Joq troq ka manè qnàng Boc Plình Dìq jaq Haqnhèq khoe hataq mangai tablêq mùt ta tì kŏng ìh! khoe aih Apram yŏc mòeq phàn mòeq jàt ta ƀài ngè haq khoe blah yŏc jò khoe blêq wì tau hu dèch ka bùa aih.
GEN 14:21 Bùa Sôđôm doe ka Apram: Drah jao mangai am ka au, kùng hang aih ìh hi yŏc.
GEN 14:22 Apram padreo bàu rameh: Au dèch tì enh ngeà Boc Plình Dìq jaq Haqnhèq, Cla craq da plình crŏng taneh đòeq hapah;
GEN 14:23 Waq toq dahwèq leq da bùa, yac ka mòeq hadrang brai, mòeq hadrang caxi jai, dua au ùh yŏc; yùq èh ìh loq doe: Canòm ka au kô Apram ma khoe jah padrŏng.
GEN 14:24 enh gùng ka dahwèq leq wì kon qyoh khoe acaq, èh phàn da ƀài mangai ma lam ti au aih la Ane, Êcon xam Mamrê, da wì aih, wì haq yŏc deh ngè da wì haq.
GEN 15:1 Khoe ka ƀài yiniq aih, ta kan mahnò i bàu Chuaq Jêhowa doe ka Apram: “Apram! Ìh apaq yùq cleq; Au kô raq khìan da ìh, kùng baha da ìh kàn raya”.
GEN 15:2 Apram padreo bàu: Waiq Chuaq Jêhowa, Ìh am ka au cleq? Au kô èh cachìt mahaq ùh i đeh kon, mangai ma haqmot đòeq wèq kùng hang aih la Êli-êse, mangai Đamat.
GEN 15:3 Apram anoe hòm: Hacô Ìh broq ka au lùch ka noe; mòeq ngai hapŏng ha-uang tahnim au broq mangai haqmot hujah kùng hang au.
GEN 15:4 Chuaq Jêhowa hi doe ka Apram: Mangai aih ùh xài mangai jah da ìh kùng hang, mahaq mangai leq loh enh cliac clèm ìh, aih èh mangai ma hu haqmot da ìh kùng hang.
GEN 15:5 Khoe aih Haq ajèn Apram loh enh gùng rai doe: Ìh qngoc ngan ta trŏc beq, tàng joq ìh jah rèn ƀài halŏng aih rèn beq! Haq doe tam: Xinoe ìh hanoh qmang èh diq.
GEN 15:6 Apram lùi bàu Jêhowa, aih ìq Jêhowa hi tình aih raq kan taq atoq ka Apram.
GEN 15:7 Chuaq Jêhowa doe hòm ka Apram: Au kô raq Jêhowa, Mangai ma khoe qnoh ìh loh enh Uro, gùng Canđê, hu am ka ìh gùng kô đòeq broq kùng hang.
GEN 15:8 Apram padreo bàu: Waiq Chuaq Jêhowa i cleq đòeq au jah loq đeh jah gùng kô broq kùng hang?
GEN 15:9 Chuaq Jêhowa doe: Ìh rùp aràng ka au moeq toq ƀo cadrì ma khoe jah piq hanam, mòeq toq bubi cadrì piq hanam, mòeq toq trìu calô piq hanam, mòeq toq trù braih xam mòeq toq kon trù hnim.
GEN 15:10 Apram rùp tôm ka ƀài yiniq aih.
GEN 15:12 Jò mahì bu clìh Apram kùi pi hmàng, jò meh i kan cadròt trùh, kan clam cluiq mùt ta chac haq.
GEN 15:13 Chuaq Jêhowa doe ka Apram: Ep loq rameh, xinoe ìh ep oe đeh tanòe gùng ùh xài da cla wì haq, broq dìc ka mangai gùng aih, mangai gùng aih padit tacaq ka wì haq tapôn hrinh hanam.
GEN 15:14 Mahaq au tah hadrah ka diac, xinoe ìh ma broq hapong dìc aih, jò loh enh diac aih èh wì haq jah kùng hang haraya đac.
GEN 15:15 Ìh kô èh hòm jah catèm hlài dèh ta kan cadraq, jah dèh xôq ramot craq jah xuàng, èh hi catùh.
GEN 15:16 Trùh qnhòng pôn, xinoe ìh hi hlài ta kô, majah qmang aih yiniq lui da mangai Amôrit qnhòq bình gêh.
GEN 15:17 Jò mahì khoe clìh kan clam ma hapinh loh ta aih, jò aih i tanùh ùnh kàn plôh nhòe, i mòeq pla ùnh blè qngah pagat tanòe jam ma khoe xah.
GEN 15:18 Hì aih, Jêhowa broq tajao ka Apram, rai doe: Au am gùng kô ka xinoe ìh, enh cròng diac Êdip trùh cròng diac kàn tau, aih la cròng diac Ôphorat.
GEN 15:19 aih la gùng da ƀài mangai Kênit, kênesit, Camônit,
GEN 15:20 Hêtit P, hêresit, Rêpha-im,
GEN 15:21 Amôrit, Cana-an, Girêgasit xam mangai Jêbusit.
GEN 16:1 Jò aih, Sarai mai da Apram dua ùh i ka kon, haq i moeq toq hapŏng cadrì mangai Êdip, yiniq haq Aga.
GEN 16:2 Sarai doe ka Apram: Ngan kô, Chuaq Jêhowa khoe broq ka au xon, manòeq kô ìh lam acaq oe ti mangai hapŏng au aih, broq braiq canòm ka haq aih loq i kon am ka au. Apram hi tàng tiaq bàu Sarai.
GEN 16:3 Jò Apram oe ta gùng Cana-an khoe jah mòeq jàt hanam, Sarai mai haq yŏc deh hapŏng am deh ka ŏng broq yang.
GEN 16:4 Haq kùi oe ti mangai hapŏng, mangai hapŏng aih hi hadràp. Jò mangai hapŏng cadrì aih hnoq đeh khoe hadràp, haq hi jù đac dèh craq.
GEN 16:5 Sarai anoe ka Apram: Kan camaih xep au ma pòq kô èh ta-ùc hlài ta gàu cla ìh. Au khoe phùq haq am ka ìh, yàng pang haq ma hi hnoq rađeh khoe hadràp, aih haq jù cađac au. Waiq Chuaq Jêhowa hadrah taqne ba kô èh.
GEN 16:6 Apram tèu Sarai rameh: kô, mangai hapŏng aih oe ta tì cla raq, enh broq qmang leq mac da cla. Khoe aih Sarai hi baxa haƀo ka Aga, qmang aih Aga hi cadàu mot khoe ka mat haq.
GEN 16:7 Mahaq ƀình plình da Jêhowa hnoq haq oe nòe đùng hawit haten ka diac kon, roc haqmai trong hlài ta Suro,
GEN 16:8 hi bòch haq rameh: Aga hapŏng da Sarai, ìh trùh enh leq qmat èh ìh hlài taleq? Haq padreo bàu: Au cadàu clôn ka mat Sarai, craq au,
GEN 16:9 Ƀình plình da Jêhowa thê haq: Ìh drah hlài dèh ta cla craq ìh rai chìuq enh qneq ka tì kŏng haq aih.
GEN 16:10 Ƀình plình da Jêhowa doe hòm ka haq: Kô èh au tam ka xinoe ìh jah bàc, jaq wì loh ka pi hlàt rèn.
GEN 16:11 Ƀình plình da Jêhowa doe tam: Ìh qnang hadràp, kô èh ìh ha-uang mòeq toq kon calô, ìh yiniq ka haq la Ich ma-ên, majah qmang aih Chuaq Jêhowa i tàng kan mangò ìh.
GEN 16:12 Kon qyoh aih èh jah tìah ka kon lùa ta rôm wang, tì kŏng haq taqnìq dèh ka oh daq, tì kŏng wì hadai taqnìq chau ka haq. Haq oe pah mat mahì loh, tajraq hadrò dìq ka wì oh daq.
GEN 16:13 Haq creo ka Jêhowa ma khoe doe ka rađeh, yiniq haq la “Boc Plình loq ngan hnoq”, majah qmang aih haq doe: Ma ùh joq ta kô raq au ma khoe jah hnoq Mangai loq ngan hnoq au qmòh?
GEN 16:14 Aih ìq wì majah creo ka adràm kô ta adreo qne Cađe xam Ƀêre, aih la adràm Lachairoi
GEN 16:15 Atìq ka aih, Aga ha-uang mòeq toq kon calô, Apram yiniq ka haq Ich ma-ên,
GEN 16:16 Jò Aga ha-uang Ich ma-ên ka Apram, aih Apram khoe jah rahem jàt tadràu hanam.
GEN 17:1 Jò Apram jah hachìn jàt hachìn hanam, Chuaq Jêhowa mahnu rađeh ka haq rai doe: Au kô raq Boc Plình I cwìang Rìm trong; ìh drah lam enh ngèa ka au đòeq broq mangai gêh geo.
GEN 17:2 Kô èh au broq tajao ka ìh, broq ka nang noe ìh bàc tam raya.
GEN 17:3 Apram bla op deh hadrò ta haqneq; Boc Plình doe ka haq:
GEN 17:4 Da au kô èh hòm, au broq tajao ka ìh, qmang aih èh ìh jah wìa kan cadraq bàc diac.
GEN 17:5 Phù cròng pi oe creo ka ìh Apram hòm, mahaq Apraham aìh èh yiniq da ìh, majah qmang aih au yŏc ìh broq baq bàc diac.
GEN 17:6 Au broq ka ìh chèch lòe tam bàc pi cajaq, broq ka ìh wìa bàc diac; èh ƀài bùa dìq loh enh ìh.
GEN 17:7 Au broq tajao ka ìh, xam xinoe ìh enh qnhòng kô trùh qnhòng tau; aih la tajao mòeq đòe, đòeq au hu broq Boc Plình da ìh xam da xinoe ìh.
GEN 17:8 Au am ka ìh xam xinoe ìh gùng ìh ma qnang oe manòeq, aih la dìq dŏng taneh gùng Cana-an, broq kùng hang mòeq đòe. Aih èh au broq Boc Plình da wì haq.
GEN 17:9 Khoe aih, Boc Plình doe ka Apraham: Da ìh xam xinoe ìh, enh qnhòng kô trùh qhòng tau, ep wèq tajao da au.
GEN 17:10 Rìm ngai calô ta pì qmat ep broq ramènh kat akia; aih raq ramènh pì ep wèq, aih la tajao broq taqne au xam pì, xam xinoe trùh atìq ka p.
GEN 17:11 Pì ep chìuq kat akia; ramènh aih èh jah broq teo hadro da kan tajao taqne au xam pì.
GEN 17:12 Enh qnhòng kô trùh qnhòng tau rìm ngai calô taqne pì, yac ka haq ha-uang tahnim pì yac ka qnoh bac rot enh mangai diac wì, ùh xài nang noe da pì, waq toq hi jah rahem hì, dìq ep chìuq kat akia.
GEN 17:13 Ùh dùh cađac broq ramènh kat akia mangai ma ha-uang ta hnim, yac ka rot ahlài xi bac; kan tajao da au jah broq mòeq đòe oe ta xech akia pì.
GEN 17:14 Mòeq ngai calô leq ma ùh ùh waq broq ramènh kat akia ta xech akia cla rađeh, haq aih ep qnoh đac gùng ka mangai da au; aih la mangai khoe broq tagoh bàu tajao da au.
GEN 17:15 Boc Plình doe ka Apraham: Qmang ka Sarai, mai ìh, pi dùh creo Sarai hòm; mahaq creo Sara aih la yiniq haq.
GEN 17:16 Au hi am ka haq xôq ramot, èh hòm ajang haq au jah am ka ìh mòeq toq kon calô. Au am ka haq xôq ramot, aih èh haq jah broq miq ƀài diac; ƀài bùa loh enh haq aih èh.
GEN 17:17 Apraham kùp dèh hadrò ta haqneq; haq do rai capoch atùng ta manoh: Mangai khoe ten bình ka hrinh hanam kô ùac ka oe jah i kon qmòh? Da Sara hòm, hanam khoe hachìn jàt, oe jah ha-uang qmòh?.
GEN 17:18 Apraham doe ka Boc Plình: Chop Ich ma-ên jah rìh enh ngèa ka ìh!
GEN 17:19 Boc Plình hi doe: Joq qnàng Sara mai ìh èh haq ha-uang mòeq ngai kon calô, khoe aih ìh yiniq am ka haq la Ysac. Èh au broq tajao ti haq, đòeq broq tajao mòeq đòe ka xinoe haq.
GEN 17:20 Au hanoh dì bàu ìh ma creo dang am ka Ich ma-ên. Kô au am ka haq xôq ramot, broq ka haq jah chèch lòe tam ka bàc; haq jah broq kan cadraq da mòeq jàt baiq ngai cla craq, au broq ka haq wìa mòeq diac kàn.
GEN 17:21 Mahaq au broq tajao ti Ysac, dàng kô hanam èh Sara ep ha-uamg kon ka ìh.
GEN 17:22 Jò Boc Plình hêq ka capoch Boc Plình talah ka Apraham hu tŏc dèh ta trŏc.
GEN 17:23 Hì aih raq, Apraham thê Ich ma-ên, kon calô rađeh xam dìq ka mangai calô ta hnim, yac ka ƀài mangai ha-uang ta aih yac ka mangai ma rot hlài xi bac, đòeq broq ramènh kat akia wop tiaq bàu Boc Plình ma khoe tanap thê.
GEN 17:24 Apraham khoe hachìn jàt hachìn hanam jò haq broq ramènh kat akia,
GEN 17:25 Ich ma-ên kon da haq khoe jah mòeq jàt piq hanam.
GEN 17:26 Apraham xam Ich ma-ên kon haq dìq baiq broq ranenh kat akia ta hì aih.
GEN 17:27 Xam dìq dŏng ƀài mangai calô ma ha-uang ta hnim haq, hloe xam ƀài mangai ma rot enh mangai diac wì, dìq chìuq kat akia ti haq.
GEN 18:1 Chuaq Jêhowa loh ti Apraham tanòe xèm long rayai da Mamrê, jò haq qnang haqngui ajang qmang traiq jò trŏc tôq dahì.
GEN 18:2 Apraham qngoc ngan hnoq piq ngai oe ajang ngèa rađeh. Jò bu hnoq, patep ajang trong qmang haq tùh loh enh ngèa wì piq ngai aih, bla op rađeh ta haqneq,
GEN 18:3 rai doe: Waiq Chuaq, tàng joq au jah xôq ramot enh ngèa Chuaq, joq au cali calo đeh qnàng, pì apaq lam hloe mahaq padòh mùt ta hnim hapŏng Chuaq.
GEN 18:4 Dôq wì qnoh toq xit diac qnheo jènh pì rai padài ajang yàp long kô.
GEN 18:5 Đòeq au qnoh mòeq calep ƀênh dôq pì acaq ka dràng cliac, khoe aih pì hi lam, xài aih raq pì majah thia ajang hnim mangai hapŏng pì kô. Wì aih doe: Broq beq, broq troeq bàu ìh ma khoe doe
GEN 18:6 Khoe aih Araham drah mùt ta traiq thiaq ajang Sara haq doe: Drah rênh yŏc piq cađap dàc ma habùat jràu malem, khoe aih broq ƀênh.
GEN 18:7 khoe aih haq drah cadàu trùh yŏc diac sùa pajòq, diac tôh ƀo maneo xam ƀo ma khoe pai; don qnoh enh ngèa ka wì aih. Wì aih hi acaq
GEN 18:9 Wì aih bòch Apraham: Sara mai ìh taleq? haq tèu: hatau haq oe ta traiq.
GEN 18:10 Mòeq ngai ta wì aih doe: Hanam èh wop jò kô, au wìh hlài tacô ti ìh, jò aih èh Sara mai ìh jah i mòeq toq kon. Sara oe jang qmang traiq enh rù ka wì aih, tàng ƀài bàu kô.
GEN 18:11 Jò aih Apraham xam Sara dìq baiq khoe craq, hanam khoe bàc; Sara pi oe i cleq tìah ka gucadrì qnoeq.
GEN 18:12 Sara do atùng ta manoh: Craq qmang ka au kô hlàu cleq ka oe jah kan lem bùi aih qmòh? Èh craq da au hanoh khoe craq!.
GEN 18:13 Chuaq Jêhowa creo bòch Apraham: Gleq Sara majah do rai doe: Ajoq au khoe craq qmang kô dua oe jah ha-uang qmòh?
GEN 18:14 i ka yiniq cleq Jêhowa ma broq ùh jah? Trùh jò ma khoe pajaq, ta mòeq hanam hòm, au wìh hlài ti ìh, èh Sara khoe i kon.
GEN 18:15 Pàng crè pi cajaq dài Sara majah hangah: Au i do đeh taleq! Mahaq Haq doe: Joq qnàng ìh i do.
GEN 18:16 Dìq ka wì aih yòng hulam, tangìa ta Sôđom. Apraham hadai đìh wì aih lam.
GEN 18:17 Jêhowa doe: Laiq au ma cadoc ka Apraham yiniq cleq đeh ma padon broq qmòh?
GEN 18:18 Majah qmang aih Apraham kô èh jah wìa mòeq diac kàn rai dêh raya; rìm diac ta crŏng taneh kô dìq canòm ka haq đòeq hujah xôq ramot.
GEN 18:19 Au khoe ràih haq đòeq hu hnài ƀài kon hloe xam hnim haq wèq tiaq trong da Jêhowa, broq ƀài yiniq taq atoq hnhoh jang; aih èh Jêhowa hi broq đòeq xìt dèh bàu khoe tèu am ka Apraham.
GEN 18:20 Chuaq Jêhowa doe: Bàu creo dang ta Sôđom ta Gômro joq khoe hrình hran, yiniq lui da wì gùng aih joq khoe gau.
GEN 18:21 Au enh loh đòeq ngan, đòeq hnoq wì haq acaq oe ajoq tìah ka bàu ma creo dang trùh ta au loq ùh; tàng joq aih èh au jah loq.
GEN 18:22 Èh, wì hi loh enh aih, lam ngèa ta Sôđom mahaq dua Apraham oe raq yòng enh ngeà ka Chuaq Jêhowa.
GEN 18:23 Araham thia haten rai anoe: Chuaq Ìh jêh đac mangai taq atoq hloe ti mangai dù qmòh?
GEN 18:24 Broq braiq ta plài loq i padam jàt ngai taq atoq, Chuaq dua jêh dŏng wì qmòh? Ma ùh xài ìh caqnaih ka plài aih taiq padam jàt ngai taq atoq oe ta plài aih qmòh?
GEN 18:25 Wìa ka Chuaq broq qmang aih, jêh đac hloe mangai taq atoq pajùm ti mangai ngang dù; loh ka mangai taq toq budàng mangai dù. Ùh! Chuaq ùh jò leq broq qmang aih. Mangai ma hadrah dìq dŏng crŏng taneh, wìa ka ùh broq kan taq atoq?
GEN 18:26 Chuaq Jêhowa tèu: Tàng au chaq jah padam jàt ngai taq atoq ta Sôđôm, taiq kan ha-och ka toq aih ngai au hi caqnaih dŏng dìq ka plài.
GEN 18:27 Apraham doe hòm: Hiloq ka au kô loh enh taneh blo mahaq dua kàn clèm hu anoe ka Chuaq.
GEN 18:28 Ta padam jàt ngai taq atoq aih troq capòch đac padam ngai, aih èh taiq padam ngai ma capòch aih Chuaq jêh dŏng mòeq plài qmòh Haq tèu bàu: Tàng au chaq jah pôn jàt padam ngai, au ùh jêh plài aih.
GEN 18:29 Apraham dua cachian: Beq ta plài aih, i pôn jàt ngai taq atoq raq, aih èh qmang leq?; Haq doe: Taiq kan loq waq ka pôn jàt ngai aih, au ùh palùng plài.
GEN 18:30 Apraham doe hòm: Au cali calo ka ìh, ìh apaq nòeh, aih èh au hu anoe: Broq braiq ta plài aih i piq jàt ngai raq, aih èh qmang leq? Haq doe: Tàng joq au chaq hnoq piq jàt ngai, aih èh au pi jêh đac hòm.
GEN 18:31 Apram doe hòm: Au kô dua kàn clèm hu anoe ka ìh: Tàng joq i baiq jàt ngai raq aih èh qmang leq? Haq doe: Taiq kan ha-och ka baiq jàt ngai aih, au ùh palùng plài aih.
GEN 18:32 Apraham doe hòm: Ìh apaq nòeh dôq au anoe tam mòeq yàng kô hòm: Tàng ta plài aih i padam ngai raq, aih ìh hèm qmang leq? Haq doe: Au dua pi jêh đac plài aih taiq kan ha-och ka padam ngai aih.
GEN 18:33 Jò Chuaq Jêhowa khoe hêq ka capoch tuàng ti Apraham, aih Haq hi tŏc ta trŏc, Apraham hlài dèh ta traiq.
GEN 19:1 Trùh xèq, ƀaiq ƀình plình trùh ta Sôđom; jò aih Lot qnang haqngui ajang trong mùt ta plài. Jò Lot hnoq baiq ƀình plình trùh, haq padinh yòng đìh rai bla op rađeh ta haqneq.
GEN 19:2 Haq doe: Wa craq da au! Joq au cali calo đeh chôp thia ta hnim au rai padài mang kô ta-aih. Chôp qnheo jènh, khoe aih trùh sroq èh rìu enh kùi chôp hi lam hòm. Baiq ƀình plình doe: Ùh, mang kô ma kùi roc trong
GEN 19:3 Mahaq Lot àu akhen waq ka jah, wa ƀình plình loh ka ep mùt hnim haq. Haq padon yiniang, broq ƀênh ùh wàt blo, wa ƀình plình hi acaq.
GEN 19:4 Wa ƀình plình qnhòq lam kùi, ƀài mangai calô ta Sôđôm enh qyoh trùh craq, aih la dìq dŏng ka mangai gùng aih, dìq tùh loh dudan ka hnim.
GEN 19:5 Ƀài aih creo ka Lot hu bòch: Wa tamoe ma khoe mùt hnim ìh xèq kô ìq taleq?. Drah qnoh wa tacô đòeq nhèn hu canau.
GEN 19:6 Lot hi loh thia ƀài wì ma oe enh gùng, khoe aih clênh qmang.
GEN 19:7 rai doe ka wì ta aih: Kô joq au cali calo oh daq apaq broq trong dù aih!
GEN 19:8 Kô au i ƀaiq ngai kon cadrì qnhòq yŏc ŏng, au am wa aih ka pì, pì enh broq cleq hi mac da pì, waq toq pì paq broq cleq haƀo ka wa ƀaiq ngai tau; xài taiq aih raq wa haq majah thia hamong ta hnim au.
GEN 19:9 Ƀài mangai ta aih doe: Ìh wia taqnoeq! wì doe hòm: Mangai kô lam oe clòh tacô, aih cadoe enh hadrah ka nhèn qmòh! Òq hêq brì ka nhèn tabroq ka ìh yeo hamoq ka wa tamoe tau hòm. Khoe aih wì hnen rachùq Lot cadêh, rai glàm hu raliang cađac qmang hnim.
GEN 19:10 Mahaq ƀaiq ƀình plình hnhu tì qmùt Lot ta hnim, khoe aih hi clòng qmang,
GEN 19:11 khoe aih, hi tabroq ka ƀài mangai enh gùng ka qmang, enh mangai qyoh trùh mangai craq, dìq loh ka pùa mat, jaq wì chaq trong qmang mech lep, mahaq dua ma ùh jah,
GEN 19:12 Wa ƀình plình bòch Lot: Ìh oe i ka cabô tacô hòm ùh? Kon ŏng, kon calô, kon cadrì, èh cabô hòm tacô ma mangai da ìh qnoh dŏng ma dìq beq!
GEN 19:13 Nhèn hu raliang cađac jang kô, majah qmang aih bàu creo dang da mangai gùng kô khoe tŏc trùh ta Jêhowa, dài haq majah thê nhèn loh hu palùng đac.
GEN 19:14 Lot loh enh gùng doe deh ka kon ŏng ma khoe yŏc kon cadrì haq: Drah yòng beq! loh ma khoe ka tacô, majah qmang aih Jêhowa padon palùng đac plài kô. Yàng aih ƀài kon ŏng xoh dèh haq capoch blìa.
GEN 19:15 Trùh qngah, wa ƀình plình bahuiq Lot rai doe: Drah yòng qnung mai ìh xam wa kon cadrì ìh ma qnang oe tacô loh beq, yùq èh ìh loq ep cachìt ataq đeh jò palùng đac plài kô.
GEN 19:16 Mahaq Lot xan raqngòt yôt; taiq Jêhowa ha-och ka Lot, dài wa ƀình plình cadop yŏc kŏng dùi haq xam mai xam wa kon haq qnoh enh gùng ka plài.
GEN 19:17 Jò wa ƀình plình khoe qnoh wì loh enh gùng, i mòeq ngai ta wa aih doe: dot drah cadàu amot beq hu dŏng rađeh, apaq hwi enh rù èh hanoh apaq yòng hu padài ajang leq ta tamang; drah cadàu tŏc mot ta wang, ùh meh loq cađac rađeh.
GEN 19:18 Lot padreo bàu: Waiq Chuaq! ùh jah.
GEN 19:19 Hacô, hapŏng ìh khoe jah xôq ramot enh ngèa ka Chuaq; Ìh khoe mahnu deh kan loq waq kàn ka au đòeq hu dèch au jah rìh. Mahaq au cadàu tŏc mot ta wang ùh tem adroe ka kan ranàc kàn trùh, aih xài au ep cachìt.
GEN 19:20 Hatau plài tau khoe qyoh èh yeo haten đòeq au hujah hanình. Yôi yôiq, chop Ìh am au jah hanình ta tau đòeq hujah wèq dèh kan rìh, plài tau ma joq qyoh qmòh?
GEN 19:21 Ƀình plình doe: Hacô au am tam ka ìh yiniq ìh ma bòch, au ùh palùng đac plài ìh ma doe aih.
GEN 19:22 Drah lam amot ta aih beq, majah qmang aih au ùh broq cleq jah jò ìh qnhòq mùt trùh ta aih (Aih ìq dài wì ma creo ka plài aih la Xoa).
GEN 19:23 Jò mahì khoe tŏc aih Lot mùt khoe trùh ta plài Xoa.
GEN 19:24 Khoe aih, Boc lình caqnìh mè liu hwình xam ùnh enh nòe da Chuaq oe taplình clìh enh qnhèq ka Sôđôm xam Gômôro.
GEN 19:25 Palùng baiq plài kô, xam ta tamang, xam dìq dŏng mangai ta aih hloe xam ƀài long nhat ta taneh gùng aih.
GEN 19:26 Mahaq mai da Lot hwi dang lùi hu ngan deh enh rù, dài haq majah wìh wìa jrang boh
GEN 19:27 Apraham rìu sroeh, lam trùh ajang nòe đeh ma khoe yòng enh ngèa ka Jêhowa.
GEN 19:28 Haqmiang ngan qnah ta Sôđôm xam Gômôro, xam jàp gùng oe ta tamang, aih cadoe hnoq enh taneh nhòe tŏc ma bahluàng, tìah qmang ka nhòe ta tanùh ùnh kàn.
GEN 19:29 Jò aih, jò Jêhowa raliang đac ƀài plài pla ta tamang aih la plài Lot ma oe, aih hmàng trùh Apraham, dèch Lot claih enh nòe raliang aih.
GEN 19:30 Lot oe ta Xoa aih haq crè pi cajaq cleq, dài haq xam wa kon cađac ta-aih hu cadàu tŏc tawang, lam amot tanòe kòp hmo.
GEN 19:31 Mangai ma daq doe deh ka oh: Baq da ba kô khoe craq, manòeq kô ta crŏng taneh kô pi oe i cabô đòeq wìa ŏng mai ti ba tìah ka da wì qnoeq.
GEN 19:32 Beq ba qmù alac ka baq, èh ba kùi ti haq đòeq hu i hlài xinoe da baq.
GEN 19:33 Mang aih, wa oh daq qmù alac deh ka baq khoe aih mangai daq thia kùi deh ti baq; mahaq baq haq ùh hmàng jò leq haq thia kùi èh jò leq haq yòng.
GEN 19:34 Trùh hì da èh, daq doe deh ka oh: Meh, mang ìq au khoe kùi ti baq, hì kô ba qmù alac hòm ka baq, khoe èh oh lam kùi ti haq, đòeq hu i hlài xinoe da baq.
GEN 19:35 Mang aih wa qmù hòm alac deh ka baq, khoe aih mangai ma oh rìu haq thia kùi deh ti baq; mahaq baq haq ùh hmàng jò leq haq thia kùi, jò leq haq yòng.
GEN 19:36 Qmang aih wa kon da Lot wê cliac dèh enh baq.
GEN 19:37 Mangai daq ha-uang jah mòeq ngai kon calô, yiniq dèh ka kon aih Mô-ap; aih raq kan cadraq da mangai Mô-ap trùh hloe manòeq.
GEN 19:38 Mangai oh hadai ha-uang mòeq ngai kon calô, haq yiniq dèh ka kon la Bênammi aih raq kan cadraq da mangai Ammôn trùh manòeq.
GEN 20:1 Apraham lam enh aih mùt tagùng Nêgep, trùh oe ta Gêra, ta adreo wa Cađe wa Suro.
GEN 20:2 Ta aih Apraham ràu trùh Sara mai da đeh: Haq qmat oh au. Abimêlec bùa Gêra, thê wì lam rùp Sara.
GEN 20:3 Mahaq ta jò apô damang, Boc Plình mahnu loh ti bùa Abimêlec rai doe: Kô oq, ìh qmat èh cachìt ka mangai cadrì ìh ma khoe rùp qmat, majah qmang aih haq khoe i ŏng,
GEN 20:4 Jò aih bùa Abimêlec qnhòq thia haten ka mangai cadrì aih, haq majah doe: Waiq Chuaq! Wìa ka Ìh palùng dŏng mòeq diac taq atoq?
GEN 20:5 Ma ùh joq mangai aih doe ka au rameh: Qmat oh cadrì au? èh mangai cadrì qmat ma ùh doe: Qmat daq au? Au broq bìac kô xi manoh hnhuh jang xam tì kŏng hreo lem.
GEN 20:6 Jò apô, Boc Plình doe tam ka haq: Au hadai loq ìh broq qmang aih tiaq manoh hnhuh jang, dài aih ìq raq au majah tàt ìh ùh hìaq broq yiniq lui ka au, rai ùh am ìh troq trùh mangai aih.
GEN 20:7 Manòeq kô, mangai cadrì qmat drah jao padreohlài da ŏng haq, majah qmang aih ŏng da haq qmat la mangai pajàu, haq jah waiq khàn am ka ìh, aih èh ìh men jah rìh. Tàng khen ùh padreo hlài, aih èh loq rameh ìh xam dìq dŏng mangai leq da ìh cachìt dìq.
GEN 20:8 Bùa Abmêlec rìu sroeh, creo dŏng deh ka ƀài hapŏng, anoe hlài rìm nà, aih dìq dŏng ka wì hamàih.
GEN 20:9 Khoe aih, Abimêlec creo ka Apraham rai doe: Ìh broq ka au cleq qmang qmat? Au i broq cleq ùh troq ka manoh ìh aih ìh ma broq ka au xam dìq ka taneh diac kô ep pòq yiniq lui kàn qmang kô? Ìh khoe broq ka au yiniq ma ùh khòh broq.
GEN 20:10 Bùa Abimêlec doe hòm ka Apraham: Ìh hèm qmang leq majah broq qmang aih?
GEN 20:11 Apraham tèu: Cla au hèm dèh: tagùng kô ùh i ka cabô iu yùq ka Boc Plình, aih èh ahìaq taiq mai au kô èh wì majah jêh đac au.
GEN 20:12 Qnah hòm, haq qmat joq qnàng oh cadrì au, oh pajùm baq miq mangai deh hra; au yŏc haq broq mai.
GEN 20:13 Jò BocPlình broq ka au pac lac hangai dèh ka hnim baq, aih au i doe ka haq rameh: Kô trong gè broq đòeq hu patô rađeh joq ha-och ka au, rìm nòe bèn lam, jò ràu trùh au thê doe rameh “Haq qmat daq au”!
GEN 20:14 Khoe aih, Abimêlec thê qnoh trìu, ƀo, hapŏng ka drì hapŏng calô ka Apraham, rai padreo hlài Sara mai haq, rai anoe hòm:
GEN 20:15 Hacô, gùng au khoe palauq đòeq ka ìh, ìh enh taleq hi oe ta aih.
GEN 20:16 Khoe aih bùa doe ka Sara: Kô au am ka daq ìh mòeq muàn capiac ƀac; ƀac aih am ka ìh tìah ka bai prình mat ƀài wì ma oe ti ìh, aih èh rìm ngai dìq jah doe ìh mangai taq atoq.
GEN 20:17 Khoe ka aih Apraham waiq khàn ka Boc Plình, aih Haq broq ka Abimêlec jah brêh ka yinìq, hloe ka mai xam ƀài hapŏng da haq; qmang aih wì dìq jah i hlài kon.
GEN 20:18 Majah qmang aih, taiq bìac Sara mai da Apraham Boc Plình broq ka hnim bùa Abimêlec dìq loh dŏng ka xon.
GEN 21:1 Chuaq Jêhowa trùh hmàih ka Sara tiaq qmang ka bàu ma khoe doe, rai broq ka Sara wop qmang ka bàu đeh ma khoe anoe.
GEN 21:2 Sara oe jiang, ha-uang mòeq ngai kon calô ka Apraham jò hanam khoe craq, wop troq jò Boc Plình ma khoe dì deh.
GEN 21:3 Apraham yiniq ka kon calô Sara ma khoe ha-uang ka rađeh la Ysac.
GEN 21:4 Troq rahem hì, Apraham broq ramènh kat akia ka Ysac tiaq bàu Boc Plình ma khoe tanap thê.
GEN 21:5 Apraham khoe jah mòeq hrinh hanam jò ma ha-uang Ysac kon haq.
GEN 21:6 Sara doe: Boc Plình khoe aràng ka au bàu do lem bùi. Rìm ngai hìa dìq jah lem bùi bìac da au.
GEN 21:7 haq doe tam: Cabô hùa doe ka Apraham kô èh Sara jah ta-ùq kon? Majah qmang aih au khoe ha-uang kon calô jò haq khoe craq pi nèn.
GEN 21:8 Kon qyoh yòng kàn hi cađac tôh. Wop hì Ysac cađac tôh, Apraham padon yineang kàn hu acaq manè.
GEN 21:9 Sara hnoq kon calô da Aga, mangai Êdip, khoe ha-uang ka Apraham, halê do,
GEN 21:10 haq doe ka Apraham: Hnan đac mangai hapŏng cadrì hloe xam kon haq lam beq, majah qmang aih kon da mangai hapŏng cadrì qmat wìa ka wiang jah waq kùng hang ti Ysac kon au.
GEN 21:11 Bàu kô broq ka Apraham mangò ta manoh, taiq kon calô da rađeh.
GEN 21:12 Mahaq Boc Plình doe ka Apraham: Ìh ùh dùh mangò dèh ka kon calô xam hapŏng cadrì ìh, Sara anoe qmang leq, tiaq qmang ka bàu haq ma doe; majah qmang aih enh Ysac qmat èh ma ha-uang loh moeq xinoe pòq yiniq ìh.
GEN 21:13 Au hanoh broq ka kon calô da mangai hapŏng wìa moeq diac kàn, majah qmang aih haq hadai loh enh ìh.
GEN 21:14 Apraham rìu sroeh, yŏc ƀênh xam moeq cabi diac am ka Aga; taqmac ƀài dahwèq aih ta plêh haq rai jao kon calô ka haq khoe aih hi thê lam. Aga loh lam, haq lam lìq lam làn tanòe gùng hawit Ƀê-e sêƀa.
GEN 21:15 jò diac ta cabi khoe dìq haq đòeq kon qyoh haqngui ajang kon xèm long.
GEN 21:16 cla haq haqngui tangèa yeo hangai ka aih jah qnah ta mòeq qmang pênh panenh; haq doe: Yôi! broq qmang leq au ma manaq hnoq kon qyoh cachìt! Haq haqngui tangèa ka aih rai crò hmoe.
GEN 21:17 Boc Plình tàng bàu kon qyoh hmoe, aih ƀình plinh da Boc Plình oe ta trŏc hi creo ka Aga rai doe: Aga! Ìh i yiniq cleq qmat? Apaq yùq cleq majah qmang aih Boc Plình khoe tàng bàu kon qyoh hmoe ajang nòe haq ma kùi.
GEN 21:18 Drah yòng dèch kon qyoh aih rai hnhu tì carùp haq, majah qmang aih au jah broq ka haq wìa moeq diac kàn.
GEN 21:19 Khoe ka aih Boc plình pèch mat Aga; haq hnoq mòeq toq adràm diac, haq lam qmùc bình cabi am kon qyoh ôq.
GEN 21:20 Boc Plình am xôq ramot ka kon qyoh aih, haq yòng kàn, oe tanòe hawit, rabiaq ka pênh panenh.
GEN 21:21 Haq oe ta đùng hawit Pharan; miq haq ban ka haq mai aih la mangai gùng Êdip.
GEN 21:22 Ta qnhòng aih, bùa Abimêlec xam Phicôn, gàu bài cla craq lình, doe ka Apraham rameh: Boc Plình am ka ìh xôq ramot ta rìm yiniq ìh broq.
GEN 21:23 Qmang aih, manòeq kô ìh yŏc yiniq Boc Plình đòeq hu hapah rameh: Ùh jò leq ìh qnùt au, kon au hloe xam xinoe au. Mahaq ìh broq alàng ka au xam ka gùng ìh qnang oe, moeq manoh la alàng tìah ka au khoe alàng ka ìh diq.
GEN 21:24 Apraham doe: Au hùa hapah.
GEN 21:25 Apraham mamùc ka bùa Abimêlec bìac adràm diac ƀài hapŏng da bùa khoe blah yŏc.
GEN 21:26 Bùa Abimêlec hi doe: Au ùh hìa cabô ma khoe broq qmang aih, cla ìh ji ùh i doe ka au adroe, hì kô au qnang loq ka hloh.
GEN 21:27 Khoe aih, Apraham rùp trìu xam ƀo dèch ka bùa Abimêlec, khoe aih wa hi tajao ka dabau.
GEN 21:28 Apraham lah đòeq crài tapèh toq trìu caqmon adrùh enh cadrong;
GEN 21:29 aih bùa Abimêlec hi bòch: Tapèh toq trìu caqmon adrùh lah đòeq crài qmat đòeq broq cleq?
GEN 21:30 Haq padreo bàu doe: Ìh dì yŏc tapèh toq trìu tì kŏng cla au dèch ka ìh kô, đòeq hu panhìn cla au kô ma khoe chìa diac adràm kô.
GEN 21:31 Aih ìq wì majah creo yiniq ajang kô la Ƀê-e Sêƀa, majah qmang aih ta aih wa baiq ngai khoe hapah ti dabau.
GEN 21:32 Qmang aih wa tajao ti dabau ta Ƀê-e Sêƀa. Khoe aih Abimêlec xam Phicôn cwan gàu ƀài cla craq lình hi yòng hlài dèh tagùng Philitin.
GEN 21:33 Apraham pìt mòeq xèm long me ta Ƀê-e Sêƀa, èh ta aih haq waiq dang yiniq Jêhowa aih la Boc plình halình mòeq đòe.
GEN 21:34 Apraham oe ta Philitin dùnh hì dùnh mang.
GEN 22:1 Jò rìm yiniq tau khoe gêh, aih Boc Plình hi qnhro Apraham. Haq doe: Apraham! Hacô au kô, Apraham padreo bàu.
GEN 22:2 Boc Plình doe: Drah rùp kon mòeq da ìh ma loq waq, aih la Ysac, hu lam tagùng Môri-a, ta aih dèch kon qyoh aih broq ramènh bùh oe tanòe bui wang au ma hu patô am.
GEN 22:3 Apraham rìu qmòe ka sroeh, taqmac lùa, qnung baiq ngai hapŏng xam Ysac kon cla haq, hadai lam, haq hanoh koh ra-ùnh hu padon ka ramènh bùh, khoe aih hi lam tanòe Boc Plình ma tanap thê.
GEN 22:4 Trùh hì piq, Apraham haqmiang ngan hnoq nòe aih enh hangai,
GEN 22:5 aih haq doe deh ka wa hapŏng: chôp oe tacô raq ti kon lùa; ma kon qyoh kô lam ta tau èh đòeq kùh waiq, khoe èh hi tawìh hlài ti chôp.
GEN 22:6 Apraham yŏc ra-ùnh padon ka ramènh bùh, taqmòq ka Ysac kon cla haq, khoe èh ta tì cla haq wê ùnh xam pla chang, èh dìq baiq ka wa baq kon hi hanoh lam.
GEN 22:7 Ysac doe ka Apraham, baq haq: A baq? Haq tèu: Cleq kon! Kô baq. Ysac doe: Ra-ùnh i kô, ùnh i kô mahaq kon trìu enh leq hu broq ramènh bùh?
GEN 22:8 Apraham doe Cla Boc Plình jah palauq đòeq dèh kon trìu hu broq ramènh bùh, kon ôi! khoe aih cla wa baq kon lam hòm.
GEN 22:9 Wa lam trùh nòe Boc Plình ma khoe tanap thê; ta aih Apraham broq mòeq toq prang tadreo, srom ra-ùnh enh qnhèq kàt Ysac kon cla tah enh crŏng ra-ùnh.
GEN 22:10 Apraham hnhu tì yŏc chang hu jêh deh kon.
GEN 22:11 Ƀình plình da Jêhowa oe enh plình creo dang loh: Apraham, Apraham! haq padreo bàu: I au kô.
GEN 22:12 Ƀình plình doe: Apaq poh tì ta chac kon qyoh, hadai paq broq cleq ma haƀo ka haq; majah qmang aih manòeq kô au loq ìh joq loq iu yùq ka Boc Plình, majah qmang aih ìh ùh adênh ka au kon ìh, aih kon mòeq da ìh.
GEN 22:13 Apraham qngoc ngan, hnoq enh rù i mòeq toq trìu calô, haki hlac ta dradrèn long, hi rùp kon trìu aih dèch broq ramènh bùh thai dèh kon.
GEN 22:14 Apraham yiniq ka jang aih la: Jêhowa Jirê. Dài aih manòeq kô majah i bàu cachôi: Ta bui wang da Jêhowa i palauq đòeq.
GEN 22:15 Ƀình plình da Jêhowa oe enh plình creo ka Apraham yàng atìq rameh:
GEN 22:16 Jêhowa doe rameh: Pàng ìh khoe broq bìac aih, ùh adênh qmòe dèh kon, aih la kon mòeq da ìh aih èh au kô hadai yŏc qmòe cla au đòeq hu hapah rameh:
GEN 22:17 am xôq ramot ka ìh, tam ka xinoe ìh jah cràm qmang ka halŏng ta trŏc bàc qmang ka braih diac raxìq, xinoe aih jah blah yŏc gùng plài da mangai tablêq ka wì haq.
GEN 22:18 Taiq ìh khoe iu tiaq bàu au tanap thê, dài ƀài taneh diac ta crŏng taneh dìq canòm ka ìh đòeq hujah xôq ramot.
GEN 22:19 Khoe ka aih Apraham wìh hlài ajang nòe wa hapŏng; wì haq yòng enh aih hadai hlài ta Ƀê-e Sêƀa. Apraham oe ta Ƀê-e Sêƀa. Xinoe da Nacô …
GEN 22:20 Atìq ka ƀài yiniq aih, wì anoe hlài ka Apraham qmang kô: Minca hanoh khoe pòq miq, haq khoe ha-uang kon ka Nacô oh ìh.
GEN 22:21 Kon calô ramua aih la Uxo, oh calô la Buxo, Kêmu-ên baq da Aram;
GEN 22:22 Kêset, Haxô, Phinđac, Jiclap xam Bêtu-ên;
GEN 22:23 Bêtu-ên aih daq da Rêƀêca. Minca ha-uang rahem ngai kon calô ka Nacô oh da Apraham.
GEN 22:24 Cadrì yang da haq yiniq la Rê-uma, hanoh ha-uang kon, aih la Têba, Gaham, Tahat, xam Ma-aca.
GEN 23:1 Sara rìh jah mòeq hrinh baiq jàt tapèh hanam. Aih la hanam rìh da Sara.
GEN 23:2 Sara cachìt ta Kiri-at Araba (aih la Hêprôn) oe ta gùng Cana-an. Apraham trùh lòm Sara rai crò hmoe ka haq.
GEN 23:3 Khoe aih Apraham yòng enh ngèa dèh ka magai ma pi i, rai doe ka ƀài mangai xinoe Hèch rameh: Au kô mangai diac qnoeq, tamoe ùh canau lam oe ataq đeh qne pì, au cali calo đeh pì tech ka au mòeq nòe taneh pì, đòeq au i nòe hu catùh dèh mangai cachìt.
GEN 23:5 Mangai xinoe Hèch tèu bàu: Wì craq! ìh tamàng nhèn: Taqne nhèn kô, ìh qmat kon da bùa kàn; catùh da ìh mangai cachìt nòe leq ma yeo lem dŏng ta nhèn. Nhèn ùh i ka cabô ma adênh cleq dèh ka nòe cađac hanang, đòeq catùh mangai cachìt da ìh.
GEN 23:7 Apraham hi padinh yòng, hacùn cràng enh ngèa wì mangai gùng aih, aih la mangai xinoe da Hèch,
GEN 23:8 Haq anoe rameh: Tàng joq pì lem manoh am catùh mangai cachìt da au, aih pì tamàng au, pì trùh ta Êprôn kon da Xôha, pì anoe ƀiaq ka au.
GEN 23:9 dôq haq aih tech hlài ka au kòp hmo ta Macbêla, oe enh gàu đùng da haq, đòeq hlài ka au troq jaq, dôq taqne pì au i mòeq nòe catùh hanang.
GEN 23:10 Jò aih, Êprôn mangai Hêtit qnang haqngui taqne mangai xinoe da Hèch, tèu Apraham enh ngèa ka mangai xinoe da Hèch aih la ƀài mangai ma khoe trùh ajang gàu plài haq rameh:
GEN 23:11 Ùh đòh! craq da au, ìh tamàng bàu au: Manòeq kô enh ngèa ƀài mangai da au, au dèch ka wì craq taneh đùng aih, rai dèch am hloe kòp hmo oe ta aih; drah catùh da ìh mangai pi i beq.
GEN 23:12 Apraham hacùn cràng hòm enh ngèa wì gùng aih,
GEN 23:13 rai hatèu ka Êprôn qnang yòng enh ngèa ƀài mangai gùng aih ma qnang tamàng, rameh: Tamàng kô, au caqnaih ƀac đùng k, ìh yŏc beq, aih èh au men catùh dèh mangai cachìt.
GEN 23:15 Wì craq tamàng kô: Mòeq haqnech taneh maneh haq aih pôn hrinh siac-lò ƀac, mahaq taqne ba kô ma i ka maneh cleq? Drah catùh da ìh mangai cachìt beq.
GEN 23:16 Apraham broq tiaq bàu Êprôn, enh ngèa mangai Hèch, haq kìq pôn hrinh siac-lò ƀac am ka Êprôn, aih la ƀac wì ta padro qnhòng aih.
GEN 23:17 Qmang aih đùng ruàng da Êprôn ta Macbêla, oe pagat ka Mamrê, aih la đùng ruàng kòp hmo xam ƀài long oe enh dalam, tiaq deh acang dudan đùng ruàng,
GEN 23:18 Enh ngèa mangai xinoe da Hèch ma khoe trùh ajang gàu plài dìq dŏng wiang panhìn am ka Apraham đòeq broq kùng hang.
GEN 23:19 Atìq ka ƀài bìac aih Apraham catùh Sara, mai haq, ta kòp hmo nòe đùng ruàng Macbêla, oe pagat ka Mamrê ta Hêprôn, gùng aih oe raq gùng Cana-an.
GEN 23:20 Đùng ruàng xam kòp hmo dìq i mangai da xinoe Hèch panhìn đòeq ka Apraham broq nòe catùh hanang.
GEN 24:1 Jò aih Apraham khoe craq, hanam khoe bàc; oe ta rìm trong Jêhowa khoe am ka haq xôq ramot.
GEN 24:2 Apraham anoe ka mangai hapŏng ma oe ta hnim haq yeo dùnh dŏng ka wì qnoeq, mangai ma i cwìang wèq kùng hang ta hnim, rameh: Yŏc tì ìh đòeq enh qnhèq ka cataih au.
GEN 24:3 èh au hi thê ìh patô Jêhowa aih la Boc Plình da trŏc xam taneh đòeq hu hapah: Ìh ùh yŏc mòeq ngai kon cadrì leq ta Cana-an aih la nòe au qnang oe hu broq mai ka kon calô au.
GEN 24:4 Mahaq hlài tagùng cla au, taqne oh daq au, ban mòeq ngai mai ka Ysac, kon calô au.
GEN 24:5 Mangai hapŏng aih doe: Broq qmang leq mangai cadrì ma waq tiaq au hlài gùng kô; qmang aih au ep qnung kon calô ìh tiaq au trùh tanòe ìh ma khoe loh enh aih ùh xài?
GEN 24:6 Apraham doe: Rabiaq haq! Apaq qnung kon au hlài ta aih.
GEN 24:7 Jêhowa aih la Boc Plình oe ta plình, aih la Mangai ma khoe qnoh au loh khoe enh hnim baq au xam gùng au, i hapah jò doe ka au: Au am ka xinoe ìh gùng kô! Cla Haq jah thê ƀình plình lam adroe ka ìh, ta aih ìh ban mòeq ngai mai ka kon calô au.
GEN 24:8 Tàng joq mangai cadrì aih ùh waq tiaq ìh, aih èh ìh ùh hlac deh ka bàu au ma khoe thê ìh hapah; mahaq yac ka qmang leq dua apaq ajènh kon au hlài ta aih.
GEN 24:9 Khoe aih mangai hapŏng yŏc tì đòeq enh qnhèq ka cataih Apraham wì craq rađeh rai hapah rađeh broq tiaq bàu haq ma khoe tanap.
GEN 24:10 Khoe aih mangai hapŏng rùp mòeq jàt toq lŏcđa ta calùh da wì craq, wê rìm ƀài dahwèq cla wì craq ma khoe tanap, khoe aih hi yòng hu lam tagùng Mêsôbôtami, trùh ta phôq da Nacô.
GEN 24:11 Haq am lŏcđa oe padài enh gùng ka plài, haten ka adràm diac, jò khoe xèq, trùh jò ƀài kon cadrì loh yŏc diac.
GEN 24:12 Haq waiq khàn: Wôi! Jêhowa Boc Plình da Apraham craq au! hì kô au cali calo ìh am au glàm yiniq au ma qnang chaq, rai am xôq ramot ka Apraham craq au.
GEN 24:13 Hakô au yòng ten ka adràm diac kô, ƀài kon cadrì enh plài loh yinh diac.
GEN 24:14 Mangai adrùh leq au ma doe qmang kô: Oh cachình cabi, am au ôq đeh moeq ralonh diac, yàng haq doe: Ôq beq, khoe èh i au am ka lŏcđa ìh ôq diq” aih raq mangai Ìh ma khoe padon ka Ysac, hapŏng da ìh; rai canòm ajang aih au ma loq Ìh i am xôq ka cra au.
GEN 24:15 Mangai hapŏng capoch nhòq catech bàu, Rêƀêca khoe loh rai xùi deh abôq taplêh. Haq aih kon cadrì da Ƀêtu-ên, Ƀêtu-ên aih kon calô da Minca, mai Nacô oh da Apraham.
GEN 24:16 Mangai kon cadrì aih lem joq qnàng, oe sriu, qnhòq lah i gucalô kùi oe ti haq. Haq loh ta adràm qmùc diac bình ta abôq, khoe aih hi tŏc.
GEN 24:17 Mangai hapŏng drah cadàu tùh ta haq rai doe: Am au ôq đeh moeq ralonh diac ta abôq qmat.
GEN 24:18 Haq tèu: Wì craq ôq beq; khoe aih haq drah qnoh dèh abôq enh plêh hu am haq ôq.
GEN 24:19 jò ôq khoe hêq, mangai cadrì aih doe tam: I au yŏc diac ka ƀài lŏcđa ìh ôq diq, ôq hi mech hi hêq.
GEN 24:20 Haq drah ùc diac ta atong, cadàu loh ta adràm yŏc tam diac ka lŏcđa ôq.
GEN 24:21 Mangai hapŏng oe hatinh hu ngan, đòeq hu loq Jêhowa broq gêh bìac đeh ma lam tacô loq ùh.
GEN 24:22 Jò lŏcđa pi ôq, mangai hapŏng hi yŏc mòeq gwiang trap qne siac lò,
GEN 24:23 rai doe: Oh kon cabô? anoe ka au loq. Oe ta hnim baq oh i ka nòe ka au padài damang loq ùh?
GEN 24:24 Haq padreo bàu: Au kô kon cadrì da Ƀêtu-ên, xau da wa Minca wa Nacô.
GEN 24:25 Èh haq anoe tam: Hnim nhèn i bàc hri xam nhat, èh hadai i nòe ka ìh padài.
GEN 24:26 Mangai hapŏng kùp gàu rai kùh waiq enh ngèa ka Jêhowa,
GEN 24:27 rai doe: Joq khòh manè qnàng Jêhowa, aih la Boc Plình da Apraham craq au! Ìh ùh catech ka tamèt rai jang manoh ka craq au. Jò qnang lam, Jêhowa ajèn qnung au trùh ta hnim oh craq au.
GEN 24:28 Mangai cadrì adrùh aih cadàu hlài, anoe ƀài yiniq kô dèh ka miq xam wì ta hnim cla tàng.
GEN 24:29 Jò aih Ƀêbêca i mòeq ngai daq yiniq haq Laƀan, Laƀan drah cadàu loh ti mangai hapŏng qnang oe ten jang adràm.
GEN 24:30 Bu hnoq gwiang wang xam baiq toq maih ajang kŏng deh oh cadrì, èh hanoh khoe tàng ƀài bìac Rêƀêca anoe hlài: Mangai aih doe qmang kô! haq hi loh ta mangai hapŏng hnoq haq qnang yòng ten ka ƀài lŏcđa haten ka adràm.
GEN 24:31 haq doe: Thia haq! Mangai khoe jah Jêhowa am xôq ramot, gleq ìh majah oe enh gùng? Au khoe palauq ta hnim xam nòe ka ƀaì lŏcđa.
GEN 24:32 Mangai hapŏng hi mùt ta hnim. Laƀan lêh da lŏcđa ca-iàng, èh qnoh xam hri xam nhat am ka lŏcđa; khoe aih yŏc diac hu qnheo jènh mangai hapŏng xam ƀài mangai ma lam ti haq.
GEN 24:33 Khoe aih; Wì enh hnim padon qnoh dahwèq acaq, mahaq mangai hapŏng doe: Ùh, au ùh acaq tàng joq au qnhòq jah anoe yiniq au ma ep anoe. Laƀan doe: Anoe beq!
GEN 24:34 Haq hi doe: Au kô hapŏng da Apraham.
GEN 24:35 Chuaq Jêhowa khoe am xôq ramot ka craq au haraya, loh ka padrang kan. Haq am ka craq au trìu, ƀo, ƀac, wang, hapŏng calô hapŏng cadrì xam ƀài lùa.
GEN 24:36 Sara mai craq au, jò dang craq khoe ha-uang ka craq au mòeq ngai kon calô, craq au khoe đòeq dìq dŏng kùng hang dèh ka kon aih.
GEN 24:37 Craq au i thê au hapah rameh: Oe taqne mangai Cana-an aih la nòe au qnang kô, ìh ùh dùh ban ka kon au mòeq ngai gucadrì leq broq mai,
GEN 24:38 mahaq hlài ta hnim baq au, đòeq hu ban ka haq mòeq toq mai ta aih.
GEN 24:39 Au doe dèh ka craq au au: Qmang leq cadèh, tàng joq mangai cadrì ùh waq hlài ti au.
GEN 24:40 Craq au doe: Chuaq Jêhowa aih la Mangai au ma patìh jah thê ƀình plình tiaq ìh dôq jah, broq gêh yiniq ìh ma lam; èh ìh hi ban ka kon calô au mòeq ngai mai oe taqne ƀài hadròng au, ta hnim baq au.
GEN 24:41 Qmang aih, tàng joq ìh hlài ta hadròng au, wì aih ùh am dèh kon, aih èh ìh ùh hìaq hlac dèh ka bàu hapah.
GEN 24:42 Hì kô jò au lam trùh ajang adràm tau, au i waiq khàn: Waiq Jêhowa Boc Plình da Apraham craq au! tàng joq lem manoh ìh, ìh wiang dôq hì kô au jah broq gêh dèh bìac au ma lam.
GEN 24:43 Kô, au haqngui ten ka adràm kô tàng joq i mangai adrùh yŏc diac èh au doe ka haq “Dôq au ôq đeh mòeq nà diac enh cabi qmat”
GEN 24:44 èh tàng joq haq doe: ôq beq! I au yŏc diac đòeq ƀài lŏcđa ìh ôq diq, dôq ka mangai cadrì aih la mangai mai da kon calô da craq au ìh ma khoe ràih am.
GEN 24:45 Qnhòq dìq cabàu waiq khàn ta manoh, Rêbêca khoe trùh, xam abôq diac ajang plêh haq, loh ta adràm qmùc diac. Au doe ka haq: Am au ôq đeh moeq ralonh diac.
GEN 24:46 Haq drah qnoh deh abôq enh plêh rai doe: Ôq beq, èh i au yŏc diac ka lŏcđa ìh ôq diq.
GEN 24:47 Au hi bòch haq rameh: Oh kon cabô? Haq tèu: Au kô kon da Ƀêtu-ên xau da wa Nacô wa Minca. Au hi asràng wang ajang mùh xam ƀaiq toq maih ajang kŏng haq.
GEN 24:48 Khoe aih au kùn cràng kùh waiq Chuaq Jêhowa. Au manè apôi Jêhowa aih la Boc Plình da Apraham craq au khoe tìc qnung au lam troq trong, hu ràih ka kon calô haq kon cadrì da oh cla craq au
GEN 24:49 Qmang aih manòeq kô, tàng joq pì enh yŏc kan alàng rai dìq manoh ka craq au, aih pì anoe qnoh; tàng ùh hadai anoe ka au loq, đòeq au hu loq đeh kô èh tawìh qnah taleq.
GEN 24:50 Wa Laƀan wa Ƀêtu-ên padreo bàu: Ƀài yiniq aih dìq loh enh Jêhowa, aih nhèn ma oe jah doe haq troq loq ùh.
GEN 24:51 Hameh Rêƀêca qnang qyòng enh ngeà ìh, qnung haq lam beq, đòeq haq jah broq mai kon calô da craq ìh, tiaq qmang ka bàu da Jêhowa khoe thê.
GEN 24:52 Mangai hapŏng da Apraham tàng bàu wa anoe bu hêq, haq hacùn cràng ta haqneq enh ngèa ka Jêhowa
GEN 24:53 haq yŏc ngè anì am ka Rêƀêca, hadai yŏc hang canaq dèch am ka mangai daq xam miq haq.
GEN 24:54 Khoe ka aih mangai hapŏng xam ƀài mangai tiaq haq hanoh haqngui acaq ôq, khoe hi kùi ta aih. Trùh sroq atìq, jò khoe rìu enh kùi, mangai hapŏng doe: Am au hlài dèh ta wì craq.
GEN 24:55 Yàng èh daq haq xam miq haq doe: Dôq mangai adrùh qyoh qmat oe tam ti nhèn toq biaq hòm, qnah ta mòeq jàt hì, khoe aih haq hi lam.
GEN 24:56 Mangai hapŏng tèu: Joq apaq patrò dèh ka au, majah qmang aih Jêhowa khoe pagêh bìac au ma lam kô. Caqnaih au lam, hlài dèh ta wì craq.
GEN 24:57 Wì tèu bàu: Beq bèn creo ka mangai cadrì qyoh aih hu bòch manoh haq qmang leq
GEN 24:58 wì creo ka Rêƀêca rai bòch: Kon enh lam ti haq kô loq ùh? Rêƀêca tèu: Au enh lam.
GEN 24:59 khoe aih wì hi caqnaih Rêƀêca, oh wì haq, xam mangai ma wèq ngan deh haq enh qyoh, hlài ti mangai hapŏng da Apraham hloe xam ƀài mangai ma tiaq haq.
GEN 24:60 Wì waiq xôq ramot ka Rêƀêca rameh: Yôiq oh cadrì da nhèn! Waiq dôq oh jah chèch lòe Bình ka jàt muàn enh qnhèq ka jàt muàn. Dôq nang noe kon jah blah yŏc Ƀài than phôq da ƀài mangai ma tablêq.
GEN 24:61 Rêƀêca xam ƀài hapŏng haq hi yòng, tŏc enh crŏng lŏcđa, tiaq mangai hapŏng aih. qmang aih mangai hapŏng qnung Rêƀêca lam.
GEN 24:62 Jò aih Ysac hlài enh diac adràm La chai-roe, majah qmang aih haq oe ta Nêgep
GEN 24:63 trùh xèq haq loh tađùng đòeq hu hèm boq, haq blèch ngan enh hangai hnoq ƀài lŏcđa enh leq trùh.
GEN 24:64 Rêƀêca hadai haqmiang ngan troq hnoq Ysac, drah hadrùc loh enh crŏng lŏcđa rai bòch mangai hapŏng: Mangai ma oe enh ngèa au qnang lam hlài ta đùng tau ìq cabô? Mangai hapŏng doe: Tau raq craq au! Haq drah yŏc bai prình dèh hadrò.
GEN 24:66 Mangai hapŏng taqmon rìm yiniq đeh khoe broq ka Ysac loq.
GEN 24:67 Ysac ajèn Rêƀêca mùt ta traiq da Sara, miq haq, yŏc Rêƀêca broq mai, loq waq deh ka haq. Qmang aih Ysac jah claih kan mangò atìq ka jò miq haq khoe pi i.
GEN 25:1 Apraham yŏc mòeq ngai mai yang yiniq haq Kêtura.
GEN 25:2 Haq aih ha-uang ka Apraham Ximram, Joctan, Mêđan, Mađi-an, Jitbac xam Su-at.
GEN 25:3 Joctan aih baq da Sêƀa xam Đêđan; kon xau da Đêđan aih la nang noe Achurim, nang noe Lêtuchim xam xinoe da Lê-umim.
GEN 25:4 Kon calô da Mađi-an aih la Êpha, Êphe, Hanoc, Aƀiđa, xam Ênđa. Wì aih dìq xinoe da Kêtura.
GEN 25:5 Apraham đòeq dŏng ka Ysac kùng hang rađeh; ƀài kon da cadrì yang haq am ka wì bac jèn;
GEN 25:6 khoe aih, jò oe rìh haq thê wì lam rìh oe ta ƀè mat mahì loh, waq ka hangai ka Ysac kon haq.
GEN 25:7 Apraham rìh jah mòeq hrinh tapèh jàt padam hanam,
GEN 25:8 haq hanam khoe bàc, jah lem bùi dèh ta qnhòng rìh cla, pat hihèm jah ahlài ti kan cadraq cla.
GEN 25:9 Baiq ngai kon calô haq la Ysac xam Ich ma-ên catùh haq ta kòp hmo Macbêla nòe đùng ruàng da Êprôn, kon calô da Sôha, mangai Hêtit, oe pagat ka Mamrê.
GEN 25:10 Aih la đùng ruàng adroe nèh Apraham khoe rot hlài enh xinoe mangai Hèch; nòe aih wì catùh Apraham xam Sara, mai haq.
GEN 25:11 Atìq ka Apraham cachìt, Boc Plình am xôq ramot ka Ysac kon calô haq. Ysac oe haten ka adràm Lachairoe.
GEN 25:12 Kô xinoe Ich ma-ên. Kon calô da Apraham, ha-uang loh enh Aga mangai Êdip, hapŏng da Sara.
GEN 25:13 kô yiniq ƀài kon calô da Ich ma-ên, taqmroq tiaq hì wì haq ma ha-uang: Kon ma ramua da Ich ma-ên aih la Nêbajôt; ma hatìa aih la Kêđa, Atbêtên, Mibôsam,
GEN 25:14 Mitma, Đuma, Masa,
GEN 25:15 Hađa, Thêma, Jêthu, Naphit xam Ketma
GEN 25:16 Aih la ƀài kon calô da Ich ma-ên, èh yiniq da wì haq aih creo tiaq plài xam nòe wì haq broq traiq. Aih la mòeq jàt baiq ngai broq gàu nòe mangai wì haq.
GEN 25:17 Ich ma-ên rìh jah mòeq hrinh piq jàt tapèh hanam, haq pat hihèm cachìt, jah ahlài nòe kan cadraq.
GEN 25:18 Xinoe haq oe enh ngèa ka oh daq cla, patep enh Havila trùh ta Surò, oe pagat ka Êdip trùh hloe ta Asiri.
GEN 25:19 Kô xinoe da Ysac, kon da Apraham. Apraham baq da Ysac
GEN 25:20 Jò Ysac jah pôn jàt hanam, yŏc Rêbêca kon cadrì da Bêtu-ên, oh cadrì da Laƀan, aih dìq mangai Aram, oe gùng Phađan aram
GEN 25:21 Ysac creo dang Chuaq Jêhowa am deh ka mai, majah qmang aih haq xon đeh. Chuaq Jêhowa tamèt ka bàu creo dang aih hi am ka Rêƀêca jah hadràp.
GEN 25:22 Mahaq hadràp kon camia dài aih wa kon troq yôt dabau ta cliac miq, aih haq hi doe: Tàng joq qmang aih, yiniq kô trùh broq cleq? Khoe aih haq lam bòch Chuaq Jêhowa.
GEN 25:23 Chuaq Jêhowa padreo bàu: “Baiq diac qnang oe ta cliac ìh èh baiq xinoe jah loh enh ìh xinoe kô yeo dêh ùh hnau ka xinoe tau èh mangai ma kàn ep patìh ka mangai ma qyoh”.
GEN 25:24 Trù hì haq ha-uang, hacô baiq toq kon camia loh enh cliac haq.
GEN 25:25 Mangai loh adroe gòh yrùng, xàc xìa qmòe ta chac, lac ka eo xàc; yiniq ka haq la Êsa.
GEN 25:26 khoe aih trùh ka oh haq loh atìq tì haq cadop lùnh jo Êsau; wì hi yiniq ka haq Jacôp. Jò ha-uang wa kon kô aih Ysac khoe jah tadràu jat hanam.
GEN 25:27 Jò wa qyoh yòng kàn, Êsau wìa mangai rabiaq ka axan; mangai pèh rùng taneh diac; da Jacôp aih mangai khun khauq oe toq ta traiq.
GEN 25:28 Ysac loq waq ka Êsau majah qmang aih haq aih mangai enh kaq jam gùng; mahaq Rêbêca xa-och dèh ka Jacôp.
GEN 25:29 Mòeq hì tau, Jacôp qnang awìh cachiq, Êsau hlài enh gùng lep tagah tagôi.
GEN 25:30 haq anoe ka Jacôp: Oh am daq kaq đeh cachiq cleq ma gòh gòh qmat diq, majaq qmang aih daq lep haƀo (Aih ìq wì majah creo ka Êsau la Êđôm)
GEN 25:31 Jacôp tèu: Manòeq kô daq tech ka au cwìang kon calô ramua beq.
GEN 25:32 Êsau doe: Kô, au oe toq ma hu cachìt, cwìang kon calô ramua đòeq ka au hu broq cleq?
GEN 25:33 Jacôp tèu bàu: Daq hapah adroe òeq. Haq hi hapah; qmang aih Êsau tech cwìang kon calô ramua ka Jacôp.
GEN 25:34 Khoe aih Jacôp am ka Êsau acaq ƀênh xam cachiq tòh; acaq ôq hi hêq, haq hi yòng lam. Qmang aih haq jù đac cwìang kon calô ramua.
GEN 26:1 Enh gùng ka kan pangot yàng ma adroe taqnhòng da Apraham, manòeq kô tagùng i tam mòeq yàng hòm. Ysac hi lam trùh ti Abimêlec bùa Philitin, oe ta Gêra.
GEN 26:2 Chuaq Jêhowa loh ti haq rai doe: Apaq loh ta Êdip; thê oe ta gùng au hu padon patô am.
GEN 26:3 Thê oe tagùng kô, i au oe ti ìh rai am xôq ramot ka ìh; majah qmang aih au am ka ìh xam xinoe ìh ƀài gùng kô, èh au hu broq gêh ka bàu au ma khoe hapah ka Apraham, baq ìh.
GEN 26:4 Au jah tam ka xinoe ìh bàc tìah ka halŏng ta trŏc, èh au am ka wì haq ƀài gùng kô; dìq dŏng ka phù cròng ta crŏng taneh canòm ka xinoe ìh đòeq hujah xôq ramot;
GEN 26:5 majah qmang aih Apraham khoe wèq tiaq bàu hnài, bàu thê xam ranenh da au.
GEN 26:6 Qmang aih Ysac hi oe hlài ta Gêra.
GEN 26:7 Jò wì tagùng aih bòch trùh mai haq, haq doe: Aih xài oh cadrì au. Majah qmang aih haq yùq ùh hùa doe: aih mai au. Haq hèm: Taiq Rêbêca wì gùng kô loq jêh đac au. Majah qmang aih Rêbêca lem joq qnàng.
GEN 26:8 Jò Ysac oe ta ai khoe dùnh. I moeq hì tau Abi-mêlec bùa Philitin ngan ti qmŏc hnim, aih hnoq Ysac baxùh dèh ti Rêƀêca, mai haq.
GEN 26:9 Bùa thê creo ka Ysac, haq doe: Haq tau joq mai ìh, gleq ma doe: haq oh ìh?. Ysac padreo bàu: Majah qmang aih au i hèm atùng ta manoh, au kô èh cachìt taiq dèh mai.
GEN 26:10 Abi-mêlec doe: Ìh broq ka nhèn cleq qmang aih? Beq rayeq loq i mangai leq lam kùi ti mai ìh, aih ìq broq ka nhèn pòq yiniq lui.
GEN 26:11 Abi-mêlec thê dìq ka wì gùng aih: Waq toq cabô troq mangai kô qnì troq mai haq qnì, mangai èh ep cachìt.
GEN 26:12 Ysac rai adrech tagùng aih, hanam aih jah loe ka hrinh yàng; majah qmang aih Chuaq Jêhowa khoe am xôq ramo.
GEN 26:13 Haq loh ka padrŏng, hang jah rai èh rai bàc, jaq haq mech loh qmòe ka padrŏng kan.
GEN 26:14 Haq i bàc calùh trìu, calùh ƀo xam ƀài hapŏng bàc raya dài aih mangai Philitin majah loh ka tagrình ta amnoh.
GEN 26:15 Toq leq toq diac adràm, adroe nèh hapŏng da Apraham, baq haq ma khoe chìa, manòeq kô mangai Philitin catùh đac dŏng.
GEN 26:16 Abimêlec doe ka Ysac rameh: Drah loh ma khoe ka nhèn, majah qmang aih ìh khoe padrŏng yeo loe ka nhèn.
GEN 26:17 Qmang aih Ysac cađac gùng kô lam trùh ta tamang Gêra, broq traiq hu oe ta aih,
GEN 26:18 Ysac hi chìa hlài ƀài adràm wì ma chìa qnhòng da Apraham, baq haq, ƀài mangai Philitin ma khoe yŏc taneh catùh đac jò Apraham cachìt, haq yiniq ka ƀài adràm aih tiaq yiniq Apraham ma khoe yiniq.
GEN 26:19 Ƀài hapŏng da Ysac chìa tam adràm neo roc nòe ma haqneq, glàm diac adràm i tamŏc.
GEN 26:20 Mahaq ƀài mangai ban trìu Gêra taqmiaq ka ƀài mangai ban trìu da Ysac, wì doe diac qmat da nhèn, dài aih wì majah creo ka adràm kô la Êsêt. Majah qmang aih ƀài ban trìu tau i taqmiaq ka wì haq.
GEN 26:21 Atìq ka aih ƀài hapŏng aih i chìa tam moeq toq diac jìang, hadai taqmiaq hòm, wì hi yiniq ka diac adràm aih la Sitna
GEN 26:22 Khoe aih, haq cađac jang aih lam chìa ònh adràm ajang qnoeq, adràm kô pi i cabô taqmiaq hòm, dài aih haq hi yiniq ka jang kô la Rêhôƀôt, haq doe: Manòeq kô Chuaq Jêhowa khoe đòeq bèn jah oe nòe anòh anai, kô èh au jah padrŏng tagùng kô.
GEN 26:23 Enh aih Ysac lam ta Bê-esêƀa,
GEN 26:24 Mang aih Chuaq Jêhowa mahnò rađeh ka haq rai doe: Au kô raq Boc Plình da Apraham, baq ìh, apaq yùq, au oe ti ìh, jah am ka ìh xôq ramot rai tam ka xinoe ìh, majah qmang aih Apraham aih hapŏng au.
GEN 26:25 Ysac broq mòeq toq prang tadreo, waiq dang yiniq Chuaq Jêhowa, èh haq broq traiq ta aih. Khoe èh ƀài hapŏng haq chìa mòeq toq diac jìang ta aih.
GEN 26:26 Jò aih bùa Abi-mêlec oe ta Gêra trùh hmàih ka Ysac, i Ahusac, bua haq, xam Phicôn cla craq ƀài cwan lình da haq, lam tiaq.
GEN 26:27 Ysac hi doe: Pì tagit ka au, khoe hnan qnoh đac au loh khoe ka gùng pì, gleq ma oe thia dèh ta au?
GEN 26:28 Wì tèu: Nhèn hnoq joq Chuaq Jêhowa oe ti ìh, dài majah doe ka dabau, waq ka i bàu hapah taqne nhèn xam taqne ìh, đòeq nhèn hu brroq tajao ka ìh.
GEN 26:29 Drah hapah beq! Ìh ùh jò leq broq kan haƀo ka nhèn, qmang ka nhèn khoe ùh broq kan haƀo cleq ka ìh, toq alàng ka ìh rai đòeq ìh loh lam ka catèm. Manòeq kô ìh jah Chuaq Jêhowa am xôq ramot.
GEN 26:30 Ysac don qnoh hiniang ka wì aih, èh wì hanoh acaq pajùm.
GEN 26:31 Trùh sroq atìq, wì haq yòng sroeh, broq ƀàu hapah ti dabau. Khoe aih Ysac đòeq wì haq hlài catèm
GEN 26:32 Hadai hì aih raq bài hapŏng Ysac bahìa ka haq loq diac adràm wì haq ma chìa, wì doe: Nhèn khoe hnoq i diac.
GEN 26:33 Haq hi yiniq ka diac adràm aih la Siƀa. Dài aih trùh manòeq yiniq than phôq aih la Bê-esêba.
GEN 26:34 Jò Êsau jah pôn jàt hanam, yŏc Jiuđic kon cadrì da Bê-eri, mangai Hêtit xam Batmŏc, kon cadrì da Êlôn, hanoh mangai Hêtit.
GEN 26:35 Baiq toq kon mai aih la kan jìq cliac jìq clèm ka Ysac xam Rêƀeca.
GEN 27:1 Jò Ysac khoe craq, mat khoe pùa pi xau hnoq cleq hòm, haq creo ka Êsau, kon calô ramua, haq doe: Kon ôi! Êsau padreo bàu: Kô au kô baq.
GEN 27:2 Haq doe: Ngan kô baq khoe craq! Oe qnì hì leq cachìt;
GEN 27:3 qmang aih manòeq kô baq thê kon yŏc ranac, wê cachùi rang xam panenh, loh tagùng axan ka baq jam rôm,
GEN 27:4 padon qnoh ngè acaq ma jìang tiaq manoh baq ma enh; khoe aih aràng ka baq, dôq baq jah waiq hlài xôq ramot enh baq am ka kon adroe ka baq cachìt.
GEN 27:5 Jò Ysac qnang anoe ka Êsau kon calô haq, aih Rêbêca i tàng. Êsau hi lam tagùng axan jam rôm hu ahlài dèh ka baq.
GEN 27:6 Rêƀêca anoe deh ka Jacôp kon haq rameh: Kô, miq i tàng baq kon doe rai tanap ka Êsau, daq kon:
GEN 27:7 Ahlài jam gùng ka baq, padon ka baq ngè ma jìang kaq; đòeq adroe ka baq cachìt, baq jah waiq xôq ramot am ka kon enh ngèa ka Chuaq Jêhowa.
GEN 27:8 Manòeq kô, kon tamàng rai broq tiaq bàu miq tanap.
GEN 27:9 Drah loh ta cadrong rùp baiq toq bubi lem, èh miq padon qnoh ka baq kon ngè ma jìang ka acaq, tiaq manoh haq ma enh.
GEN 27:10 kon hi aràng ka baq kon acaq đòeq haq hu waiq xôq ramot ka kon adroe ka haq cachìt.
GEN 27:11 Jacôp tèu: Mahaq Êsau daq kon aih mangai i xàc tachac, yàng kon aih ùh i đeh.
GEN 27:12 Qmang leq cadèh tàng joq baq bèq kon? haq ngan kon tìah ka mangai loq qnùt, aih èh kon taqmòq yŏc ka rađeh kan ra-òh hamaiq, pi oe xài xôq ramot taleq.
GEN 27:13 Miq haq doe: Kon calô da miq! Kan ra-òh hamaiq aih đòeq ka miq pòq wê; drah broq tiaq bàu miq, loh rùp baiq toq bubi.
GEN 27:14 Qmang aih Jacôp loh rùp baiq toq bubi aràng deh ka miq broq ngè jìang ka acaq mac ka baq haq ma enh.
GEN 27:15 Khoe aih, Rêƀêca yŏc cwàn eo ma yeo lem dŏng da Êsau, mangai kon ramua, ma khoe đòeq qmòe ta hnim caxùnh am ka Jacôp, kon ùch da haq;
GEN 27:16 èh haq yŏc akia bubi lom ta baiq toq kŏng xam ta ranŏng, majah qmang aih Jacôp ùh i ka xàc.
GEN 27:17 Rêƀêca yŏc ngè jìang xam ƀênh đeh ma khoe broq tah ta tì kon ùch rađeh.
GEN 27:18 Jacôp aràng deh ka baq rai doe: Baq ôi! Ysac tèu: Kô baq kô, kon kô ìq mangai maleq?
GEN 27:19 Jacôp doe: Au kô Êsau kon ramua ìh; au khoe broq tiaq bàu ìh tanap thê; ìh yòng haqngui hu acaq jam kon khoe axan, đòeq ìh hu am ka au xôq ramot ìh.
GEN 27:20 Ysac bòch: Gleq kon axan ma rênh jah?. Haq tèu: Jêhowa Boc Plình ìh palauq am ka au rênh jah.
GEN 27:21 Ysac doe ka Jacôp: Thia ma haten gen kô đòeq baq bèq ngan ajoq Êsau kon baq loq ùh?
GEN 27:22 Jacôp hi lam haten ka Ysac, haq rawò rai doe: Bàu capoch aih da Ysac, yàng baiq toq kŏng aih da Êsau.
GEN 27:23 Haq pi oe canau majah qmang aih baiq toq kŏng hanohh i xàc qmang da Êsau daq haq. Qmang aih Ysac hi caxoeq am xôq ramot ka haq.
GEN 27:24 Haq bòch hòm: Gè kô joq Esau kon au ajoq. Jacôp doe: Joq, kon kô raq
GEN 27:25 Ysac hi doe: Drah padon qnoh ka baq acaq jam kon axan khoe jah, dôq mahua yiang baq jah waiq xôq ramot am ka kon. Jacôp padon qnoh ka haq acaq, hadai aràng alac ka haq ôq.
GEN 27:26 Khoe aih, Ysac baq haq hi doe: Lam ajang kô kon rai hìp baq
GEN 27:27 Jacôp thia haten rai hìp dèh baq. Ysac xua hòe dèh kon, hi waiq xôq ramot am rai doe: Kô! kan xua thùm kon da au. Crài cleq ka kan xua thùm đùng ruàng Chuaq Jêhowa ma khoe am xôq ramot.
GEN 27:28 Waiq Boc Plình am ka kon rangom loh enh plình, xam taneh jìang. Ùh dìq ùh dài qmau phi xam alac neo.
GEN 27:29 Rìm diac ep patìh ka kon. Dìq ka mangai ep kùn cràng enh ngèa kon Jah broq cla craq enh qnhèq ka ƀài oh daq Ƀài kon calô da miq kon ep kùn cràng enh ngèa kon. Cabô ra-òh hamaiq ka kon, haq ep pòq hlài kan ra-òh hamaiq Cabô waiq xôq ramot ka kon, haq aih jah kan xôq ramot.
GEN 27:30 Jò Ysac waiq xôq ramot ka Jacôp bu khoe, èh Jacôp hadai bu loh khoe dèh ka nòe baq, aih Êsau daq haq hadai hi hlài enh axan.
GEN 27:31 Haq hanoh padon ngè acaq jìang qnoh deh ka baq rai doe: Baq ôi yòng haqngui acaq jam kon calô baq khoe axan aih èh mahua yiang ìh jah waiq xôq ramot am ka kon.
GEN 27:32 Ysac baq haq bòch: Kon kô ìq mangai maleq? haq doe: Au kô Êsau, kon calô ramua da ìh.
GEN 27:33 Ysac tadèch qmòe nòeh haq doe: Qmang aih mangai maleq ma khoe axan jam rôm, khoe dèch ka baq? Adroe ka kon hlài baq acaq khoe dìq, khoe waiq xôq ramot am ka haq, aih èh haq jah xôq ramot.
GEN 27:34 Baq haq bu catech ka bàu, aih Êsau hi cachech ra-ua, dêh pi cajaq rai doe deh ka baq: Baq ôi waiq xôq ramot am ka au diq
GEN 27:35 Mahaq Ysac tèu: Oh gè khoe tai cliac trùh blah yŏc xôq ramot da kon.
GEN 27:36 Êsau doe: Ahìaq taiq raq wì majah creo ka haq Jacôp dài haq ma khoe baiq yàng blah yŏc teo oe da au? Haq khoe blah yŏc da au cwìang kon calô ramua yàng manòeq kô haq blah yŏc hloe da au xôq ramot, haq anoe tam: Baq ma pi i xôq ramot leq đòeq waiq am ka au diq qmòh?
GEN 27:37 Ysac doe: Baq khoe dèch haq broq cla craq kon, khoe dôq wì oh daq broq hapŏnng haq; khoe palauq đòeq qmau phi xam ƀài alac neo ka haq. Qmang aih baq oe broq cleq jah ka kon?
GEN 27:38 Êsau doe: Baq! Ìh i toq aih raq kan xôq ramot qmòh? Waiq xôq ramot ka au diq baq! Khoe aih haq hi hmoe.
GEN 27:39 Ysac baq haq tèu: Kô èh kon oe đeh nòe taneh ùh jìang Rangom enh plình hadai ùh clìh.
GEN 27:40 Kon ep canòm đeh ka chang men jah rìh Èh broq hapŏng deh ka oh Mahaq jò kon lam lac taqnhèq tadrài Aih hi jah goh đac long ech dèh oh ta ranŏng kon
GEN 27:41 Manoh Êsau loh ka git ka Jacôp taiq baq haq waiq xôq ramot ka Jacôp, haq doe ka rađeh: hì pi i dabaq khoe ten trùh; aih èh au jêh đac Jacôp, oh au
GEN 27:42 Wì yŏc bàu Êsau mangai kon ma kàn, anoe hlài ka Rêƀêca, aih haq hi creo ka Jacôp, kon ùch rađeh rai doe: Kô Êsau daq kon khoe qnac chaq trong hu jêh đac kon đòeq hu patem chau.
GEN 27:43 Qmang aih, manòeq kon tiaq bàu miq, drah yòng, cadàu trùh hnim Laƀan dùch kon, oe ta Charan.
GEN 27:44 èh oe đò ta aih toq biaq, trùh jò kan nòeh da daq kon hi dìq.
GEN 27:45 Jò kan nòeh da daq kon hi dìq, haq hèt ka yiniq kon ma broq ka haq, aih èh miq hi thê kon hlài. Ji laiq miq ma hnhung mòeq yàng baiq toq kon hloe ta mòeq hì?
GEN 27:46 Rêƀêca doe ka Ysac: Au khoe lep, loh ka pi oe enh rìh hòm taiq ƀài kon cadrì xinoe da Hèch. Tàng joq Jacôp yŏc mòeq ngai mai taqne ƀài gucadrì tagùng kô tìah ka ƀài aih, qmang ai au oe rìh broq cleq?
GEN 28:1 Qmang aih Ysac creo ka Jacôp mùt, waiq xôq ramot am khoe aih tanap “Kon apaq yŏc kon cadrì Cana-an,
GEN 28:2 Mahaq, kon hlài tagùng Phađan-Aram, trùh hnim Ƀêtu-ên, boc ngoaiq kon, èh yŏc moèq ngai kon cadrì da Laƀan dùch kon đòeq broq mai.
GEN 28:3 Waiq Boc Plình I cwìang Rìm trong am xôq ramot ka kon, broq ka kon chèch lòe ma bàc đòeq wìa mòeq diac kàn i bàc adrech mangai.
GEN 28:4 Waiq Boc Plình am ka kon xam xinoe da kon xôq ramot lem da Apraham, đòeq gùng kon ma khoe oe jah broq kùng hang da kon, aih la gùng haq ma khoe am ka Apraham!
GEN 28:5 Khoe aih Ysac thê Jacôp lam tagùng Phađan-Aram, trùh hnim Laƀan kon calô Ƀetu-ên, haq aih mangai Aram daq da Rêƀêca; miq wa Jacôp xam Êsau.
GEN 28:6 Êsau hnoq Apraham khoe waiq am xôq ramot ka Jacôp rai thê haq lam tagùng Phađan-Aram đòeq hu yŏc mai; jò qnang waiq am xôq ramot i tanap: apaq yŏc kon cadrì Cana-an broq mai
GEN 28:7 èh hnoq Jacôp khoe iu tiaq bàu wa baq miq lam tagùng Phađan-Aram.
GEN 28:8 Aih haq loq ƀài kon cadrì Cana-an ùh troq ka manoh Ysac baq rađeh;
GEN 28:9 aih haq hi lam hnim Ich ma-ên (enh gùng ka baiq toq mai haq ma khoe i) yŏc tam Mahalac, aih la kon cadrì da Ich ma-ên, xau nuiq da Apraham, oh da Nêbajôt.
GEN 28:10 Jacôp enh Bê-e Sêba hu lam trùh ta Charan,
GEN 28:11 trùh mòeq nòe aih, mat mahì khoe clìh, haq hi kùi. Haq yŏc mòeq toq hmo hu angèn gàu, èh hi kùi ajang aih;
GEN 28:12 haq apô hnoq mòeq toq gòng paqnàng enh taneh gàu trùh ta qmòe ta trŏc, ƀài bình plình da Boc Plình tŏc loh ta gòng aih.
GEN 28:13 Chuaq Jêhowa yòng oe enh gàu gòng doe ka Jacôp “Au raq Jêhowa Boc Plình da Apraham kan cadraq ìh, hadai Boc Plình da Ysac. Au am ka ìh xam xinoe ìh taneh ìh ma qnang kùi kô.
GEN 28:14 Xinoe ìh jah bàc tìah ka blo ta taneh, prai loh trùh ta ƀè mahì tŏc, ƀè mahì clìh, ƀè qma ƀè qngeo, rìm ka xinoe ta crŏng taneh dìq canòm ka ìh xinoe ìh men jah xôq ramot.
GEN 28:15 Hacô au oe ti ìh, ìh lam taleq au tiaq wèq ban ta aih.
GEN 28:16 Jacôp hi rìu, haq doe “Joq qnàng Chuaq Jêhowa qnang oe tacô mahaq au ùh qnì!”
GEN 28:17 Haq loh ka crè rai doe “Kô joq nòe jìang ka ramòt qnàng! Kô joq hnim da Boc Plình, joq qmŏc qmang da plình.
GEN 28:18 Haq rìu sroeh yŏc hmo đeh ma đòeq angèn gàu, paqnàng broq jrang, pùc dàu ta bui jrang aih;
GEN 28:19 èh haq yiniq ka nòe aih la Ƀêtên; jò ma adroe nèh yinq jang ta aih la Luxo.
GEN 28:20 Jacôp waiq rameh “Tàng joq Boc Plình oe ti au, wèq ban jò au lam trong, am ƀênh hu acaq, am eo hu caxùnh.
GEN 28:21 èh tàng joq au jah hlài catèm trùh hnim baq au, aih èh Chuaq Jêhowa broq Boc Plình au.
GEN 28:22 Hmo ma khoe paqnàng broq jrang kô èh jah wìa hnim kùh waiq Boc Plình, èh au hi dèch ka Ìh mòeq phàn mòeq jàt rìm ta kùng hang Ìh ma am ka au.
GEN 29:1 Khoe aih, Jacôp hi lam hòm, èh haq trùh gùng ƀài mangai rìh ƀè mat mahì toc.
GEN 29:2 Haq ngan hnoq mòeq toq diac adràm oe taqne đùng ruàng, ten aih i mòeq calùh trìu qnang kùi padài, majah qmang aih kô raq nòe wì am trìu ôq diac. Hmo ma padit ngah adràm kàn raya.
GEN 29:3 Ƀài calùh trìu tagop dìq ta aih, khoe èh wì hi cadro qnoh hmo enh ngah diac jìang aih, am ƀài calùh trìu ôq diac khoe aih cadro hlài hmo ajang teo dùnh, gùp hlài ngah diac jìang.
GEN 29:4 Jacôp bòch ƀài mangai ban trìu “Wì oh daq! pì oe taleq kô? Wì aih tèu: Nhèn trùh enh Charan.
GEN 29:5 Haq bòch: Pì oh daq aloq ka Laƀan kon calô da Nacô loq ùh? wì doe: nhèn loq.
GEN 29:6 Jacôp bòch tam: Haq aih i tadêh đeh loq ùh? Wì doe: Haq aih xôq tadêh, hatau Rachên kon cadrì haq qnang trùh deh ti ƀài calùh trìu.
GEN 29:7 Jacôp doe: Hacô! trŏc oe sroeh qnhòq xài jò tiaq ahlài ƀài calùh trìu; qmang aih pi daq am ƀài trìu ôq diac beq khoe aih hi caqnaih haq lam acaq hòm.
GEN 29:8 Wì tèu “Nhèn ùh jah broq qmang aih; ep gòm ƀài calùh trìu trùh tagop ma tôm dŏng òeq. jò aih èh men cadro hmo enh ngah diac jìang hu am bài trìu ôq diac.
GEN 29:9 Jò haq oe raq capoch tuàng ti wì a, ih Rachên tiaq ƀài trìu baq haq khoe trùh, majah qmang aih haq aih la mangai ban trìu.
GEN 29:10 Jò bu hnoq Rachên, kon adrùh Laƀan, dùch rađeh, aih haq hi thia ka haten cadro hmo loh khoe ka ngah diac jìang, am ƀài trìu da Laƀan dùch rađeh ôq diac.
GEN 29:11 Khoe aih Jacôp hìp Rachên, èh hi hmoe cadêh;
GEN 29:12 Èh hi doe ka Rachên loq đeh kô kon da Rêƀêca oh daq ka baq haq. Rachên cadàu hlài anoe deh ka baq loq.
GEN 29:13 Bu tàng doe Jacôp kon calô da oh cadrì rađeh, aih Laƀan cadàu loh trùh enh ngèa haq, rai cwat rai hìp, khoe aih akhen mùt dèh tahnim. Jacôp taqmon hlài rìm yiniq ma khoe trùh.
GEN 29:14 Laƀan doe: Mon kô joq mahim jan au. Khoe aih Jacôp oe dèh ti dùch mòeq khê.
GEN 29:15 Khoe aih Laƀan doe “Mon kô aih hadròng da dùch, ma wìa patìh dech ka dùch qmòh? Bac baha toq leq doe ka dùch loq.
GEN 29:16 Jò aih, Laƀan i baiq ngai kon adrùh, mangai ma daq yiniq haq Lê-a, mangai ma oh yiniq haq Rachên.
GEN 29:17 Mat da Lê-a ùh nèn, yàng Rachên aih chac haq hi alàng alaiq, hadrò pàt lem lình.
GEN 29:18 Jacôp xa-och ka Rachên, dài haq majah doe: Taiq Rachên kon ùch ìh, au patìh ka ìh tapèh hanam.
GEN 29:19 Laban tèu: Dùch am haq yŏc mon aih ma hnau đòeq haq yŏc mangai qnoeq; oe tacô ti dùch.
GEN 29:20 Qmang aih taiq Rachên, Jacôp ep patìh tapèh hanam. Mahaq xa-och ka Rachên, haq ngan tapèh hanam budàng baiq piq hì.
GEN 29:21 Atìq ka aih Jacôp doe ka Laƀan: Jò ma pajaq ka au khoe dìq. Aleq manòeq kô dùch jao da au mai beq, au hu thia deh ti haq.
GEN 29:22 Laƀan akhen ka wì plài, padon qnoh yiniang;
GEN 29:23 trùh di xèq, yŏc Lê-a kon cadrì da haq am ka Jacôp, khoe aih Jacôp hi thia ti haq
GEN 29:24 Laƀan thê Xinƀa aih la mangai hapŏng cadrì tiaq patìh ka Lê-a, kon cadrì haq.
GEN 29:25 Trùh sroq atìq, men loq aih la Lê-a, Jacôp doe ka Laƀan: Ìh khoe broq ka au cleq qmang kô? Ma ùh xài taiq Rachên au majah patìh ka hnim ìh qmòh? Gleq ìh majah qnùt au?.
GEN 29:26 “Laƀan doe: Xài noe haq gùng kô, ùh jah am mangai ùch yŏc ŏng adroe, mangai daq atìq.
GEN 29:27 Drah acaq oe ti haq qmat jah mòeq tuàn beq, khoe au hi am hloe mangai ma tau; mahaq mangai ma tau aih mon ep patìh tam ka dùch tapèh hanam hòm.
GEN 29:28 Jacôp broq tiaq bàu aih, acaq oe ti Lê-a jah mòeq tuàn, Laƀan hi am Rachên kon cadrì haq yŏc Jacôp.
GEN 29:29 rai thê Ƀila mangai hapŏng tiaq patìh ka Rachên kon dadeh.
GEN 29:30 Jacôp xan thia deh ti Rachên, ha-och deh ka haq ùh hnau ka Lê-a. Qmang aih, Jacôp patìh tam ka hnim Laban tapèh hanam hòm.
GEN 29:31 Chuaq Jêhowa hnoq Jacôp git đac ka Lê-a, hi am haq jah ha-uang; yàng Rachên aih loh ka xon.
GEN 29:32 Lê-a hadràp, ha-uang mòeq ngai kon calô, yiniq dèh ka kon la Ruƀên, majah qmang aih haq doe “Chuaq Jêhowa khoe hnoq kan xalep au; manòeq kô ŏng hi loq waq deh ka au.
GEN 29:33 Haq hadràp hòm èh ha-uang mòeq ngai kon calô, haq yiniq deh kon la Simê-ôn, haq doe: Chuaq Jêhowa i tàng loq wì git ka au, dài majah am tam ka au mangai kô.
GEN 29:34 Haq hadràp hòm ha-uang tam mòeq toq kon calô, haq doe: yàng kô èh ŏng pi taclah ka au, majaq qmang aih au khoe ha-uang ka haq piq ngai kon calô, aih ìq haq majah yiniq deh ka kon la Lêwi.
GEN 29:35 Haq hadràp hòm, ha-uang mòeq ngai kon calô, haq doe: Yàng kô au manè apôi Chuaq Jêhowa; taiq qmang aih haq majah yiniq dèh ka kon aih la Jiuđa, khoe aih haq pi hadràp hòm.
GEN 30:1 Rachên hnoq đeh ùh ha-uang kon ka Jacôp, hi loh ka tajênh dèh ka daq, haq doe ka Jacôp: Am au kon diq, tàng ùh meh au cachìt.
GEN 30:2 Jacôp loh ka nòeh ka Rachên, haq doe: Au kô ma Boc Plình ma i cwìang ùh am ha-uang qmòh?.
GEN 30:3 Rachên doe: Kô Ƀila, mangai hapŏng da au, kùi ti haq đòeq haq hu ha-uang thai ka au, đòeq canòm ka haq au ma hi hadai jah i kon diq.
GEN 30:4 Qmang aih haq am Ƀila hapŏng haq, đòeq broq mai ŏng haq, Jacôp kùi oe ti haq aih,
GEN 30:5 Ƀila hadràp, ha-uang mòeq ngai kon calô ka Jacôp.
GEN 30:6 Rachên doe: Boc Plình khoe ngan hnoq au kô mangai taq atoq, khoe dì bàu au, dài ma khoe am ka au mòeq ngai kon calô; aih ìq dài haq majah yiniq dèh ka kon aih la Đan.
GEN 30:7 Ƀila hapŏng da Rachên, hadràp hòm, haq ha-uang tam mòeq ngai kon calô ka Jacôp
GEN 30:8 Rachên doe: Au khoe dìq jaq tablêq deh ka daq, au khoe jah blêq, haq yiniq ka kon calô aih la Nepta-li.
GEN 30:9 Jò Lê-a hnoq đeh kô khoe pi ha-uang tam, haq yŏc dèh mòeq ngai hapŏng cadrì yiniq haq Xinƀa am ka Jacôp broq mai.
GEN 30:10 Xinƀa, hapŏng da Lê-a, ha-uang mòeq ngai kon calô ka Jacôp.
GEN 30:11 Lê-a doe: Joq xôq ramot kàn qnàng, haq yiniq ka kon qyoh aih la Gat.
GEN 30:12 Xinƀa, hapŏng da Lê-a, ha-uang tam mòeq ngai kon calô ma atìq hòm ka Jacôp;
GEN 30:13 aih Lê-a doe: Au lem bùi oe i jaq cleq! majah qmang aih ƀài mangai cadrì dìq doe au kô mangai jah xôq ramot; haq yiniq ka kon calô aih la Ase.
GEN 30:14 Wop jò gat qmau mì, Ruƀên loh tađùng ruàngh, noq ƀài plì phong ja, haq ahlài am dèh ka Lê-a, miq haq. Rachên doe ka Lê-a: Daq am au xìn đeh ƀài plì phong ja da kon ìh qmat.
GEN 30:15 Mahaq daq haq doe: Blah yŏc da au ŏng aih ma bìac qyoh, aih gè ma oe enh yŏc plì phong ja da kon au?”. Rachên doe: Òq hêq! ŏng ba qmang kô oe ti daq, đòeq hu halìh plì phong ja da kon ìh.
GEN 30:16 Trùh xèq, Jacôp hlài enh đùng, aih Lê-a thia enh ngèa haq rai doe: Mang kô ìh ep kùi ti au, majah qmang aih au khoe yŏc plì phong ja da kon au hu halìh yŏc ìh; aih ìq mang aih Jacôp kùi ti Lê-a.
GEN 30:17 Boc Plình tamàng bàu Lê-a, haq hi hadràp èh ha-uang ka Jacôp mòeq ngai kon calô yàng padam.
GEN 30:18 Haq doe: Boc Plình khoe baha da au kùng majah qmang aih au khoe am dèh hapŏng cadrì ka ŏng au; aih ìq haq hi yiniq deh ka kon aih la Ysaca.
GEN 30:19 Lê-a hadràp hòm, ha-uang ka Jacôp kon calô ma tadràu
GEN 30:20 Khoe aih Lê-a doe: Boc Plình khoe am ka au hang canaq; yàng kô èh ŏng hi oe ti au, majaq qmang aih au khoe ha-uang ka haq tadràu ngai kon calô. Haq yiniq deh ka kon la Sabulôn.
GEN 30:21 Khoe aih haq ha-uang tam mòeq ngai kon cadrì, yiniq ka haq la Đina.
GEN 30:22 Boc Plình hmàng hlài trùh Rachên, hi tamàng bàu rai broq ka haq ka haq jah ha-uang.
GEN 30:23 Haq hadràp, ha-uang loh kon calô, haq doe: Boc plình khoe qnheo da au kan camaih xep.
GEN 30:24 Haq hi yiniq deh kon aih la Jôsep; rai doe: Broq braiq Boc Plình loq am tam ka au mòeq ngai kon calô hòm.
GEN 30:25 Jò Rachên khoe ha-uang Jôsep aih Jacôp hi doe ka Laƀan: Dùch ìh am au hêq patìh ka ìh, đòeq au jah hlài dèh tagùng;
GEN 30:26 ìh am da au mai xam ƀài kon, au ma khoe jah taiq au patìh ka ìh, đòeq au hu lam; majah qmang aih ìh ji loq au khoe patìh ka ìh qmang leq cadèh.
GEN 30:27 Laƀan tèu: Chop au jah đeh xôq ramot enh ngèa mon, apaq lam oe tacô raq, au hadai loq camòm đeh ka mon dài Chuaq Jêhowa majah khoe am xôq ramot ka au.
GEN 30:28 haq anoe tam: Mon tình deh beq kùng kan dìq toq leq, èh dùch hi padreo
GEN 30:29 Jacôp doe: Ìh loq, au khoe abroq ka ìh qmang leq, oe tì kŏng au ƀài calùh da ìh ma ban tahnim jah qmang leq.
GEN 30:30 Adroe ka au trùh ƀài calùh da ìh joq toq biaq, yàng pang au ma hi trùh, aih haq loh ka bàc oe i jaq cleq. Chuaq Jêhowa khoe am xôq ramot pang hì au cadiang mùt hnim kô; yàng manòeq kô oe qnì jò leq au men jah patìh dèh ka hnim cla?.
GEN 30:31 Laƀan doe: Kô èh dùch am ka mon cleq? Jôsep doe: Ùh i am cleq, tàng hatroq tiaq bàu kô, aih au hi qmi rai ban hòm da ìh ƀài calùh.
GEN 30:32 Hì kô au lam ti rèn ngan ƀài calùh trìu xam ƀài calùh bubi ìh, oe ta calùh trìu xam calùh bubi ìh, waq toq maleq ma i habràu, ma habrŏc, xam ma leq ma gam hakênh, aih èh au hi lah đòeq crài, aih èh broq kùng baha da au.
GEN 30:33 Jò leq ìh loq lam ngan da au kùng baha, aih èh manoh hnhuh jang da au hi jah mahnu qnoh enh ngèa ìh. Ƀè da au waq toq bubi leq ma ùh i ka habràu, habrŏc, bài trìu leq ùh gam hakênh, ƀài aih èh budàng atùng.
GEN 30:34 Laƀan doe: Òq hêq broq qmang ka bàu mon ma doe aih.
GEN 30:35 Wop hì aih raq, Laƀan lah đòeq crài ƀài bubi calô ma bràu, ma brŏc, ƀài bubi kan ma bràu ma brŏc, ma leq ma i brŏc taboc xam ƀài trìu kon ma gam, aràng jao dŏng deh ka ƀài kon calô.
GEN 30:36 Khoe aih đòeq Jacôp oe hangai ka rađeh jah piq hì lam trong; Jacôp ban ƀài calùh da Laƀan ma oe.
GEN 30:37 Khoe aih Jacôp yŏc hamenh long juàng lìuh, long ƀôđao, long batiang rìh, lôq đac caqmoc dôq loh kan taboc enh dalam
GEN 30:38 Haq tah ƀài hamenh ma khoe lôq caqmoc ta atong diac enh ngèa ƀài kon trìu, aih nòe ƀài aih trùh ôq diac; jò thia ôq diac ƀài trìu i kòe dabau.
GEN 30:39 Ƀài kon trìu hnoq hamenh aih jò ta kòe dabau aih èh hi xêh loh kon trìu i hot i bràu xam habrŏc.
GEN 30:40 Jacôp lah đòeq crài ƀài kon trìu aih, đòeq trìu kan ta calùh da Laƀan enh ngèa ka ƀài kon trìu ma hot, ma gam, mahaq calùh da cla haq đòeq dèh crài, ùh đòeq ten ka calùh da Laƀan.
GEN 30:41 Rìm yàng jò ƀài trìu ma bit lem ta kòe dabau, aih èh Jacôp tah ƀài hamenh aih ta atong diac ôq enh qneq ka mat bài trìu, đòeq ƀài aih ngan hnoq hamenh hu ta kòe dabau.
GEN 30:42 Mahaq trùh jò ƀài trìu ma ragìq ragôm, aih haq ùh tah ƀài hamenh long; qmang aih ƀài trìu ragìq aih đòeq ka Laƀan, ƀài trìu ma bit ma tadêh aih jah Jacôp.
GEN 30:43 Aih ìq haq loh ka padrŏng, i bàc ƀài ngè aban, hapŏng cadrì hapŏng calô, lŏcđa xam ƀài lùa.
GEN 31:1 Jacôp hìa tàng ƀài kon Laƀan ta-anoe: Jacôp khoe yŏc dŏng da baq bèn kùng hang, canòm ka kùng hang baq bèn haq men jah kan qmang aih.
GEN 31:2 Jacôp hadai ngan tùng hadrò dèh dùch, canau loq haq aih acaq oe pi tìah ka enh nèh hòm.
GEN 31:3 Chuaq Jêhowa doe ka Jacôp: Drah hlài tagùng kan cadraq ìh beq, nòe hadròng cla ìh, i au wiang ti ìh.
GEN 31:4 Jacôp thê wì lam creo ka Rachên xam Lê-a loh ta đùng aih la nòe haq wèq dèh ƀài ngè haq ma aban,
GEN 31:5 rai doe ka wa: Au hnoq hadrò baq chôp ngan au pi tìah ka enh jò aih nèh hòm, mahaq canòm ka Boc Plình da baq au wiang ti au.
GEN 31:6 Cla chôp hanoh loq au khoe patìh ka baq chôp dìq ka padren,
GEN 31:7 yàng baq da chôp jù halê cađac, mòeq jàt yàng haq tablòq đac da au kùng kan, mahaq Boc Plình ùh lòh haq broq cleq haƀo đac ka au yac ka toq xit hnha.
GEN 31:8 Jò haq ma doe: Ƀài kon trìu ma brŏc đòeq broq kùng baha da au, joq qnàng ƀài kon trìu jò ma xêh dìq loh ka habrŏc. Tàng haq doe: Ƀài kon trìu hot aih đòeq broq kùng baha ka au, joq qnàng ƀài kon trìu jò ma xêh loh dŏng ka hot.
GEN 31:9 Qmang aih Boc Plình khoe rùp ƀài ngè baq chôp ma ban đòeq hu am ka au!
GEN 31:10 Jò ƀài kon trìu qnang ta kòe dabau, au qngŏc ngan, apô hnoq ƀài trìu calô qnang kòe ƀài trìu cadrì dìq i hot, i bràu, i habrŏc
GEN 31:11 Ƀình plình da Boc Plình doe ka au jò apô hnoq: Jacôp! Au tèu: i au kô.
GEN 31:12 Ƀình plình doe: Qngŏc hu ngan beq! dìq dŏng ƀài trìu calô qnang ta kòe ka ƀài trìu cadrì dìq i hot, i bràu, i habrŏc; majah qmang aih au khoe hnoq trong Laƀan rìh acaq ka ìh.
GEN 31:13 Au kô raq Boc Plình da Ƀêtên, aih la nòe ìh ma khoe xùt dàu ka gàu long jrang èh khoe kùh waiq au. Manòeq kô, drah yòng beq, loh khoe ka gùng kô hu hlài tagùng hadròng cla ìh.
GEN 31:14 Rachên xam Lê-a tèu haq rameh: Nhèn ma oe i yac ka kùng hang yac ka toq xit cleq ma hu jah axong tahnim baq qmòh?
GEN 31:15 Majah qmang aih haq khoe tech nhèn ƀac aih haq racaih khoe dìq, aih èh haq ma ùh ngan nhèn tìah ka wì enh gùnng diq qmòh?.
GEN 31:16 Ƀài kùng hang Boc Plình ma khoe blah yŏc enh tì kŏng baq nhèn aih la hang nhèn xam ƀài kon nhèn. Qmang aih, manòeq kô broq tiaq rìm bàu Boc Plình ma khoe thê ìh.
GEN 31:17 Jacôp hi padinh yòng dèch deh mai xam wì kon tŏc crŏng lŏcđa,
GEN 31:18 qnung dŏng dèh ƀài ngè haq ma ban xam ƀài kùng hang, aih la kùng hang haq ma khoe tagop jah tanòe gùng Phađan Aram, đòeq hu hlài ta Ysac baq rađeh, oe ta Cana-an.
GEN 31:19 Jò Laƀan qnang jiang lam got dèh xàc trìu, aih Rachên atùng da baq haq ƀài radua qmù wì ma kùh waiq ta hnim baq haq.
GEN 31:20 Jacôp qnùt Laban, majah qmang aih haq ùh doe đeh enh cadàu mot.
GEN 31:21 Qmang aih haq yòng lam, wê dŏng deh ƀài kùng hang, amot pagat trong diac haq pajang hloe ti wang hlài ta wang Gala-at,
GEN 31:22 Trùh hì piq wì anoe hlài ka Laƀan loq Jacôp khoe cadàu mot.
GEN 31:23 Haq hi qnung deh bài oh daq hnan tiaq Jacôp tapèh hi ka trong, èh tem wì aih ta wang Gala-at.
GEN 31:24 Mahaq jò apô damang, Boc Plình trùh ti Laƀan, mangai Aram rai doe: Yac ka lem qmèq qmang leq, ìh ep wèq rađeh apaq capoch cleq ka Jacôp.
GEN 31:25 Qmang aih, Laƀan tiaq tem Jacôp. Jò aih, qnang broq traiq tawang; Laƀan xam ƀài oh daq haq hanoh broq traiq tawang Gala-at.
GEN 31:26 Laƀan doe ka Jacôp: Mon khoe broq cleq qmang qmat? Mon khoe qnùt dùch rai cadàu qnung ƀài kon cadrì da dùch tìah taiq ka ƀài rùp dìc.
GEN 31:27 Hagleq ma mot maiq qmang qmat, qnùt ùh am dùch loq adroe? Aih ajoq dùch khoe caqnaih lam ka lem bùi, i bàu calêu, bàu broc bàu padau wiang qnung tiaq.
GEN 31:28 Mon khoe ùh rabiaq, ùh đòeq dùch hìp deh ƀài kon calô cadrì.
GEN 31:29 Tì kŏng dùch i cwìang broq haƀo ka mon, mahaq Boc Plình da baq mon khoe doe ka dùch mang ìq rameh: Yac ka lem qmèq qmang leq, ìh ep wèq rađeh apaq capoch cleq ka Jacôp.
GEN 31:30 Manòeq kô, manoh mon toq enh hlài dèh tahnim baq, dài majah khoe loh lam; yàng hagleq mon majah atùng da au ƀài radua qmù?
GEN 31:31 Jacôp tèu: Pàng au yùq dùch hìaq loq rùp hlài dèh wa kon cadrì.
GEN 31:32 Mahaq tàng chaq hnoq ƀài radua qmù da ìh aih ajang cabô, mangai aih èh ep cachìt! Enh ngèa ka ƀài oh daq bèn, ìh ti chèh chaq ƀài dahwèq ajang au beq, yŏc hlài da ìh ngè da ìh. Jò aih Jacôp dua qnhòq hìa loq Rachên khoe atùng yŏc ƀài radua qmù aih.-
GEN 31:33 Qmang aih Laƀan mùt ta traiq Jacôp, traiq Lê-a, traiq baiq ngai hapŏng cadrì, chaq ùh hnoq qmòe cleq. Khoe aih loh enh traiq Lê-a, haq mùt ta traiq da Rachên.
GEN 31:34 Jò aih Rachên yŏc radua qmù cadŏc enh qneq ka ca-ìang lŏcđa, khoe aih cla haq haqngui enh qnhèq. Laƀan chèh ngan jàp ta traiq mahaq chaq ùh hnoq ƀài radua qmù aih.
GEN 31:35 Rachên doe: Baq! tachac kon i bìac da gucadrì, dài ma ùh jah yòng hu đìh ìh, wì craq apaq nòeh dèh ka kon. Haq ti chaq mahaq ùh hnoq ƀài qmù radua taleq.
GEN 31:36 Jacôp plôh nòeh talech ka Laƀan rameh “Cabô khoe taqmòq tuiq ka au cleq, au i yiniq lui cleq, dùch ma ha-ùi qnat tiaq qmang qmat.
GEN 31:37 Ìh khoe cheh chaq dìq ta ƀài dahwèq au, i chaq hnoq cleq da hnim ìh loq ùh? Qnoh ƀài ngè aih loh enh ngèa oh daq au xam oh daq ìh đòeq wì haq hujah hadrah taqne ba.
GEN 31:38 Hatau! khoe baiq jàt hanam acaq oe tahnim ìh, trìu ìh bubi ìh ma lah ralech, èh au hadai qnhòq lah acaq dech da ìh trìu calô ta calùh da ìh,
GEN 31:39 Ùh lah ahlài ka ìh mòeq toq maleq ngè gùng ma hit jam haq, tàng loq i cla au kô qnoh hlài ka ìh caxènh aih. Dùch bòch hloe xam ƀài kon maleq wì ma atùng dahì xam atùng damang.
GEN 31:40 Dahì au chìuq tôq hiang, damang chìuq tanget, kùi ùh lah jah hliac.
GEN 31:41 Qmang aih baiq jàt hanam au oe tahim ìh; mòeq jàt pôn hanam au wiang patìh, đòeq hujah baiq toq kon cadrì da ìh, xam tadràu hanam đòeq hujah ƀài calùh trìu da ìh, aih dua ìh khoe mòeq jàt yàng tablòq kùng kan da au.
GEN 31:42 Tàng joq Boc Plình da baq au, Boc Plình da Apraham, aih la Mangai Ysac ma yùq crè, ùh oe ti au, manòeq kô canau ìh khoe hnan đac au loh tì dech. Boc Plình khoe ngan hnoq kan xalep au xam bìac baiq toq tì kŏng au khoe broq, dài aih mang ìq haq majah khoe hadrah taq atoq.
GEN 31:43 Laƀan tèu Jacôp rameh “Ƀài gucadrì kô aih kon dùch; wì qyoh kô hanoh wì qyoh da dùch; ƀài calùh aban kô hadai calùh da dùch, xam ƀài cleq mon hnoq aih dìq da dùch; hì kô dùch oe jah broq cleq dèh ka ƀài kon cadrì ka ƀài xau dùch qmat?
GEN 31:44 Qmang aih trùh acô beq! Đòeq ba tajao ka dabau, đòeq hu hadai wiang panhìn ka dùch xam ka mon.
GEN 31:45 Jacôp yŏc mòeq toq hmo dèch paqnàng broq jrang;
GEN 31:46 rai doe dèh ka ƀài oh daq: Lam hacom toch hmo. Wì hi tigop hmo, raxon đòeq mòeq haqngùc, khoe èh haqngui enh qnhèq ka aih hu acaq.
GEN 31:47 Laƀan yiniq ka haqngùc hmo aih la: Yêga saha đuta; yàng da Jacôp haq creo la Galet.
GEN 31:48 Laƀan doe: Haqngùc hmo kô hì kô panhìn ka taqne ba. Dài aih wì majah creo la Galet.
GEN 31:49 Tàng ùh meh wì creo la Mitba, majah qmang aih Laƀan i doe “Jò ba talah ka dabau, Waiq dang Jêhowa wèq ban dùch xam mon.
GEN 31:50 Tàng joq mon baxa da dùch ƀài kon cadrì, tàng joq loq yŏc tam mai qnoeq, aih èh khòh wèq rađeh ja cajoq! Ùh xài kon mangai mangaiq ma hadrah, mahaq hmàng qmang kô Boc Plình mangai ma ngan hnoq taqne ba.
GEN 31:51 Laƀan doe tam ka Jacôp: Hacô haqngùc hmo kô, long jrang dùch khoe paqnàng taqne dùch xam mon,
GEN 31:52 Haqngùc hmo xam long jrang kô panhìn dùch ùh lam xot ka ajang kô đòeq hu trùh ta mon, èh mon hadai ùh lam xot khoe ka hmo kô hu lam ta dùch, jò i manoh enh tahaƀo ka dabau.
GEN 31:53 Waiq Boc Plình da Apraham, Boc Plình da Nacô, Boc Plình da baq ƀài aih tah hadrah ka ba! Jacôp patô Mangai da Ysac baq rađeh ma yùq crè.
GEN 31:54 Khoe ka aih, haq dèch mòeq ramènh tawang, rai akhen deh ka oh daq acaq. Hi khoe ka acaq ôq, mang aih wì haq kùi tawang.
GEN 31:55 Laƀan cadrat sroeh, hìp deh ƀài kon cadrì xam ƀài xau, rai waiq am xôq ramot, khoe hi wìh hlài deh tahnim.
GEN 32:1 Jacôp lam deh trong, i ƀình plình da Boc Plình glàm haq.
GEN 32:2 Jò Jacôp hnoq wì aih, haq doe: Kô raq traiq da Boc Plình! Aih ìq haq majah yiniq ka jang aih la Mahana-im.
GEN 32:3 Jacôp thê mangai lam adroe hu glàm Êsau daq rađeh, qnang oe ta Si-êro, nòe aih la taneh da Êđôm;
GEN 32:4 Pì anoe ka Êsau, craq au qmang kô: Jacôp mangai hapŏng ìh, i doe qmang kô: Au khoe oe tahnim Laƀan trùh hì kô;
GEN 32:5 Au i bàc ƀo, lùa, trìu, hapŏng calô, hapŏng cadrì, manòeq kô au thê wì kô trùh dèh ta wì craq, đòeq au hujah canòm đeh kan tamèt enh ngèa craq au.
GEN 32:6 Wì aih hlài anoe ka Jacôp: Nhèn khoe trùh ta Êsau daq ìh, manòeq kô haq qnang lam tacô glàm ìh, i pôn hrinh ngai tiaq haq.
GEN 32:7 Jacôp crè rai mangò pi cajaq, haq lah deh ƀài mangai ma tiaq haq xam ƀài trìu ƀo lŏcđa loh baiq calùh, rai doe:
GEN 32:8 Tàng joq Êsau loq trùh canàt jêh mòeq ta baiq calùh kô, aih èh calùh matau jah claih.
GEN 32:9 Khoe aih Jacôp waiq khàn: Waiq Boc Plình da Apraham kan cadraq au! Boc plình da Ysac baq au, aih la Jêhowa! Ìh i thê au drah hlài dèh gùng, nòe hadròng au, aih èh ìh au am ka au xôq ramot.
GEN 32:10 Au ùh tajì ka ƀài kan alàng xam kan ùh tablòq manoh cliac ìh ma khoe patô am ka hapŏng ìh; majah qmang aih adroe ka au pùh pagat cròng diac Jôđan, au i dèh mòeq toq long dùi raq, yàng hì kô au khoe i baiq traiq lình kô.
GEN 32:11 Au waiq Boc Plình dŏng au claih ka tì kŏng Êsau, daq au, majah qmang aih au yùq haq loq trùh jêh hloe xam miq xam kon.
GEN 32:12 Mahaq ìh khoe doe: Joq qnàng Au broq ka ìh jah tàu tìa, rai broq ka xinoe ìh jah bàc tìah ka braih diac raxìqa, ih èh wì pi qnì broq qmang leq hu rèn, majah qmang aih haq bàc hrìn.
GEN 32:13 Haq kùi ta aih mang aih, yŏc ƀài dahwèq ma i dèh ta tì kŏng đòeq broq mòeq ramènh hu dèch am ka Êsau, daq rađeh,
GEN 32:14 aih la baiq hrinh bubi cadrì xam baiq jàt bubi calô; baiq hrinh toq trìu kan xam baiq jàt trìu calô
GEN 32:15 piq jàt lŏcđa cadrì i kon qnang ùq, pôn jàt toq ƀo cadrì xam mòeq jàt toq ƀo calô, baiq jàt toq lùa cadrì xam mòeq jàt toq lùa kon.
GEN 32:16 Khoe aih, haq am tang calùh deh ka tang ngai hapŏng rai tanap: Pì lam adroe ka au rai qnung ƀài calùh kô adreo ka calùh tau.
GEN 32:17 Haq tanap ka mangai ma qnung calùh adroe rameh: Jò Êsau, daq au hnoq, haq bòch ìh: Ìh oe ti cabô, lam taleq kô, ƀài calùh ma lam adroe ka ìh qmat da cabô?
GEN 32:18 aih doe rameh: Da Jacôp, mangai hapŏng wì craq, kô ramènh dèch ka Êsau, craq au; hacô cla haq qnang tiaq atìq ka nhèn,
GEN 32:19 Jacôp hanoh tanap qmang aih ka mangai ma tiaq calùh ma baiq, mangai ma piq, xam dìq dŏng ka ƀài mangai tiaq ƀài calùh aih, èh haq doe: Jò glàm Êsau, pì hmàng baì ƀàu aih.
GEN 32:20 rai doe tam qmang kô: Jacôp hapŏng wì craq qnang tiaq atìq ka nhèn. Majah qmang aih cla haq hèm: Au aràng ƀài ramènh kô adroe dèch ka Êsau dôq haq rangep ka nòehòeq, atìq aih jò au glàm haq broq braiq haq loq lem manoh đìh au qmòh.
GEN 32:21 Qmang aih, ƀài ramènh kô lam adroe cla haq, mang aih haq kùi deh ta traiq.
GEN 32:22 Mang aih, Jacôp cadrat enh kùi, qnung dèh wa mai, baiq ngai hapŏng xam mòeq jàt mòeq toq kon cwa thòng diac Jaboc,
GEN 32:23 Haq qnung wì pùh tŏc pah tau ka thòng diac aih, xam dìq dŏng ƀài kùng hang cla haq.
GEN 32:24 Qmang aih! Cla Jacôp oe dèh mòeq ngai, aih i mòeq ngai tabàt ka haq trùh badrèh qngah.
GEN 32:25 Jò mangai aih hnoq đeh pi blêq, hi tùc jang caxènh cabŏng Jacôp, caxènh cabŏng hi tabloch jò qnang tabàt.
GEN 32:26 Mangai aih doe: Trŏc khoe badrèh qngah; hêq, caqnaih au lam. Mahaq Jacôp tèu: Au ùh caqnaih ìh lam taleq, tàng joq ìh ùh am ka au xôq ramot.
GEN 32:27 Mangai aih bòch: Yiniq ìh aih cleq?. Padreo bàu: Yiniq au Jacôp.
GEN 32:28 Mangai aih doe: Yiniq ìh pi oe xài Jacôp hòm, mahaq yiniq ìh la Isorali, majah qmang aih ìh i tabàt ka Boc Plình xam kon mangai; ìh dìq jah blêq.
GEN 32:29 Jacôp doe: Anoe ka au loq đeh ka yiniq ìh diq. Mangai aih tèu: Hagleq ìh majah bòch da au yiniq?. Khoe èh mangai aih waiq am xôq ramot ka Jacôp ta aih.
GEN 32:30 Jacôp yiniq ka ajang aih la Phêni-ên, majah qmang aih haq doe: Au khoe hnoq Boc Plình tangèa hadrò ka au, èh mahuaq yiang au khoe jah dèch.
GEN 32:31 Jò cwa ta Phêni-ên hnoq mahì khoe tŏc, haq lam loh ka ngwen jo.
GEN 32:32 Taiq aih, trùh ta manòeq mangai Isorali ùh kaq hngwen poeh qnah ta caxènh cabŏng; majah qmang aih mangai aih i tùc caxènh cabŏng Jacôp, ten ajang hngwen poeh.
GEN 33:1 Jacôp qngŏc ngan hnoq, hatau! Êsau qnung pôn hrinh ngai lam trùh. Haq hi lah dèh ƀài kon ka Lê-a, Rachên, xam ƀaiq ngai hapŏng.
GEN 33:2 taqmroq ƀaiq ngai hapŏng xam ƀài kon wì haq oe adroe; khoe aih trùh Lê-a xam kon da haq; Rachên xam Jôsep oe atìq lùch.
GEN 33:3 Cla haq aih lam adroe dŏng ka wì rai lam rai bla op rađeh ta taneh tapèh yàng trùh hloe jò khoe ten deh ta daq.
GEN 33:4 Mahaq Êsau cadàu tùh enh ngèa haq, yŏc tì cwat ranŏng rai hìp, khoe aih dìq ƀaiq wa oh daq hmoe.
GEN 33:5 Khoe aih, Êsau qngŏc ngan hnoq ƀài mangai cadrì xam kon qyoh, haq bòch: Ƀài mangai ma lam ti oh meh cabô?. Jacôp padreo bàu: Qmat xài ƀài kon Boc Plình khoe am ka hapŏng daq.
GEN 33:6 Ƀaiq ngai hapŏng xam kon da wa trùh haten ka haq bla op rađeh.
GEN 33:7 Lê-a xam kon da haq hadai trùh ten ka haq, bla op rađeh ta haqneq; khoe aih trùh Rachên xam Jôsep trùh haten bla op đeh taqneq.
GEN 33:8 Êsau bòch: Ƀài ƀình daq ma khoe hnoq wì lam adroe tau oh đòeq hu broq cleq?. Tèu bàu: aih đòeq chaq canòm đeh manoh craq au
GEN 33:9 Êsau doe: Yôi oh! Daq khoe jah tàu, hêq yŏc hlài beq ngè cleq da oh.
GEN 33:10 Jacôp doe: ùh đòh, tàng joq oh jah đeh kan tamèt enh daq, aih dì yŏc ƀài ramènh broq loh enh tì kŏng oh beq; majah qmang aih oh khoe jah hnoq đeh hadrò daq aih crài cleq jah hnoq hadrò Boc Plình, èh daq khoe lem manoh đìh oh.
GEN 33:11 Oh cali calo daq, dì yŏc ramènh oh dèch ka daq beq, majah qmang aih Boc Plình khoe am ka oh ùh thìuq qmòe kan tabàih cleq, oh i tôm taih dŏng. Haq cali calo hrìn Êsau loh ka pi jah hangah, hi ep yŏc.
GEN 33:12 Êsau doe: Hêq bèn lam! daq lam adroe.
GEN 33:13 Jacôp padreo bàu: Wì craq loq! ƀài wì qyoh qmat ùh nèn raya, èh oh kô ep ngan ƀài trìu ƀài ƀo ma qnang ta-ùq kon; tàng panan lam waq ka rênh ta mòeq hì raq, aih ahìaq dìq ka calùh ep cachìt dŏng.
GEN 33:14 Wì craq lam adroe ka hapŏng ìh, au lam đeh da adia tiaq tang cadiang da ƀài trìu ƀo xam wì qyoh, trùh jò trùh tahim wì craq ta Si-êro.
GEN 33:15 Êsau doe: Qmang aih, daq đòeq ka oh baiq piq ngai tiaq daq, Jacôp doe: Gleq ma ep qmang aih, waq toq oh kô jah đeh kan tamèt enh daq, aih khoe lap.
GEN 33:16 Ta hì aih raq, Êsau ƀoe deh trong hlài ta Si-êro.
GEN 33:17 Jacôp trùh ta Sucôt, ta aih haq broq ka dađeh mòeq toq hnim xam toq leq toq traiq ka ƀài ngè haq ma aban, aih ìq wì majah creo ka jang kô la Sucôt.
GEN 33:18 Jacôp oe tagùng Phađan aram trùh than phôq Sichem, taneh aih xô xech da gùng Cana-an, jah catèm. Haq broq traiq enh ngèa ka than phôq,
GEN 33:19 haq rot haqnech taneh nòe haq qnang broq traiq aih, dìq mòeq hrinh capiac bac, haq rot hlài enh kon da Hêmô, baq da Sichem.
GEN 33:20 Ta aih haq broq moèq toq prang kùh waiq, haq yiniq ka nòeq aih la Ênên-ôhê Isorali
GEN 34:1 Đina, kon adrùh da Lê-a, ma khoe ha-uang ka Jacôp, lam hmàih ka ƀài mangai adrùh gùng aih.
GEN 34:2 Sichem aih kon calô da Hêmô, mangai Hêwit, kon ƀùa gùng aih, hnoq haq, aih hi blah rùp yŏc, kùi ti haq broq kan camaih ka haq.
GEN 34:3 Mahua haq ùh talah ka Đina, kon cadrì da Jacôp, ha-och bêh kon cadrì aih, yŏc bàu rangot capoch ka Đina.
GEN 34:4 Sichem doe deh ka Hêmô baq rađeh, rameh: Dôq kon cadrì kô broq mai au.
GEN 34:5 Jacôp hìa doe mangai aih khoe broq qmèq ka Đina, kon rađeh, mahaq ƀài kon calô haq qnang oe tagùng xam ƀài ngè wì haq ma aban, dài haq majah hatinh gòm wì kon hlài.
GEN 34:6 Jò aih Hêmô baq da Sichem trùh ta Jacôp đòeq hu capoch tuàng ti haq.
GEN 34:7 Wì kon da Jacôp hlài enh gùng, hìa tàng qmang aih chìc chìc plôh nòeh, ka trong camaih Sichem khoe broq ka Isorali, kùi ti kon adrùh da Jacôp, aih la trong ùh khòh broq qmòe blinh.
GEN 34:8 Hêmô doe: Mahua yiang Sichem kon calô au, khoe hatop ti kon adrùh ìh; joq au cali calo ka ìh am kon adrùh aih broq ai haq.
GEN 34:9 Beq! Bèn taproe ti dabau; am kon cadrì pì ka nhèn èh yŏc kon cadrì da nhèn ka kon calô pì.
GEN 34:10 Pì oe tacô raq; gùng kô khoe palauq đòeq ka pì, oe tacô, padro atech hu broq acaq ta aih.
GEN 34:11 Sichem anoe ka baq xam wì daq da mangai cadrì rameh: Dôq au jah đeh kan tamèt enh ngèa pì, waq toq pì bòch cleq au clìh ka aih
GEN 34:12 Dèch maneh kon mai ma haqnhèq haq xam hang ma kàn, au clìh tìah ka bàu pì ma bòch; mahaq am haq aih broq mai au
GEN 34:13 Ƀài kon calô da Jacôp tèu bàu wa Sichem wa Hêmô, baq haq aih, wì capoch rawìt ka wa, majahq qmang aih Sichem khoe broq kan xep ka Đina, oh wì haq.
GEN 34:14 Wì aih doe: Đòeq oh nhèn broq mai mangai ùh waq broq ramènh kat akia aih la trong nhèn ùh khìn broq, majah qmang aih, aih raq kan camaih xep ka nhèn.
GEN 34:15 Nhèn dì yŏc bàu pì, aih èh jò leq pì jah tìah ka nhèn diq, aih la jò leq rìm ngai gucalô pì chìuq broq ramènh kat akia tìah ka nhèn;
GEN 34:16 aih èh nhèn hi am deh kon cadrì broq mai pì, èh yŏc kon cadrì pì broq mai nhèn; khoe aih bèn hi jah rìh ti dabau, èh hi wìa mòeq xinoe ti pì.
GEN 34:17 Tàng joq pì ùh waq tiaq bàu, aih èh nhèn rùp hlài dèh kon cadrì đòeq hu lam rìh taqnoeq”.
GEN 34:18 Toq aih bàu wì capoch lem ka manoh cliac Hêmô xam Sichem, kon calô haq.
GEN 34:19 Mangai radam aih, ùh lòm patrò ka broq tiaq trong ƀài aih khoe hatình, majah qmang aih kon cadrì da Jacôp joq lem hrìn ka manoh haq.
GEN 34:20 Qmang aih, Hêmô xam Sichem, kon calô haq, lam trùh dèh ajang qmang than phôq, doe ka wì ta aih
GEN 34:21 “Ƀài wì aih rìh acaq hatroq ti bèn; qmang aih am wì haq oe tacô hu padro atech. Ngan kô, gùng kô anòh anai ka wì haq oe; kô èh bèn hi yŏc kon cadrì wì haq broq mai, èh wì haq hadai yŏc kon cadrì bèn broq mai.
GEN 34:22 Mahaq wì haq chìuq oe ti bèn hu wìa mòeq xinoe, waq toq jò leq mangai kon calô bèn waq broq ramènh kat akia qmang ka ƀài mangai calô da wì.
GEN 34:23 qmang aih èh, ma ùh xài dìq dŏng ngè wì haq ma aban, ƀài kùng hang xam dìq ka calùh da wì haq aih èh ma ùh xài jah dŏng bèn qmòh? Hêq bèn broq tiaq wì haq trong aih beq, đòeq wì haq oe pajùm ti bèn.
GEN 34:24 Rìm ngai loh ajang qmang than phôq dìq broq tiaq bàu wa Hêmô wa Sichem, kon calô haq, èh dìq dŏng mangai calô loh nòe qmang than phôq dìq broq ramènh kat akia.
GEN 34:25 Piq hì atìq, jò rìm ngai oe raq jìq hrìn, aih baiq ngai kon calô da Jacôp aih la Simê-ôn xam Lêwi, daq da Đina, wê mòeq ngai mòeq pla chang khat, ngan jò ùh cabô hèm trùh, wa glàm mùt ta than phôq, jêh đac dŏng mangai gucalô.
GEN 34:26 Wa haq yŏc chang khat jêh đac hloe wa Hêmô wa Sichem, kon calô da haq aih, qnoh Đina loh enh gùng ka hnim Sichem, èh hi lam.
GEN 34:27 Pàng wì khoe broq amùa ka yiniq oh wa haq, dài ƀài kon da Jacôp majah clàm ta ƀài hanang rai blah yŏc ta than phôq.
GEN 34:28 Rùp ƀài calùh trìu, ƀo, lùa, xam ƀài dahwèq ta aih xam dahwèq tagùng.
GEN 34:29 Blah yŏc dŏng kùng hang, ƀài kon qyoh xam ƀài mangai cadrì xam hloe rìm yiniq cleq hnim.
GEN 34:30 Jacôp doe ka wa Simê-ôn wa Lêwi: Chôp broq ka au loh ka rawè, broq ka wì gùng kô aih xam mangai Cana-an xam mangai Phêrêsit, mahau git ka au. Bèn kô toq biaq ngai đeh raq, tàng joq wì haq dahùp ti dabau jêh au, aih èh au xam dìq ka hnim au loh ka lùng pac.
GEN 34:31 Wa aih doe “Nhèn manaq hnoq wì broq ka oh nhèn tìah ka đì qmoh?”.
GEN 35:1 Boc Plình doe ka Jacôp: Drah yòng beq! tŏc ta Ƀêtên hu oe, rai broq mòeq toq prang kùh waiq ka Boc Plình, aih la Mangai khoe mahnu rađeh ka ìh jò ìh ma cadàu amot ka Êsau, daq ìh.
GEN 35:2 Jacôp hi doe deh ka mai xam ƀài mangai ma tiaq rađeh rameh: Drah doeh dŏng ƀài qmù dua kan kiac da mangai diac wì loh ma khoe taqne pì, broq ka rađeh jah hruah rai atùa eo yôh beq.
GEN 35:3 Khoe aih trùh tacô, bèn hu lam tŏc ta Ƀêtên, ta aih èh au jah broq mòeq toq prang ka Boc Plình, aih la Mangai khoe tèu bàu ka au jò yat, khoe wiang ka au jò lam trong.
GEN 35:4 Wì hi am ka Jacôp ƀài dua qmù kan kiac diac wì rađeh ma wê, xam ƀài rawiang hatai ajang don, Jacôp catùh ƀài yiniq aih ajang xem long rayai, ten ka Sichem.
GEN 35:5 Khoe aih, wì hi loh lam, Boc Plình caqnìh kan ramòt ka ƀài gùng dudan aih, aih ìq wì haq majah ùh hùa qnat tiaq ƀài kon da Jacôp.
GEN 35:6 Jacôp xam ƀài mangai tiaq haq trùh ta Luxo (aih raq Bêtên) oe ta taneh Cana-an.
GEN 35:7 Haq broq ta aih mòeq toq prang kùh waiq, haq yiniq deh ka jang aih la Ênƀêtên, majah qmang aih, aih raq nòe Boc Plình khoe loh glàm jò haq ma cadàu mot dèh ka daq.
GEN 35:8 Jò aih Đêbôra, ƀamùq da Rêbêca cachìt, jah catùh axèm long rayai enh gùng ka Ƀêtên; aih ìq wì majah creo ka long aih la Along ƀacut.
GEN 35:9 Jò trùh enh gùng Phađan aram, Boc Plình loh glàm Jacôp hòm rai am xôq ramot ka haq,
GEN 35:10 rai doe: Yiniq ìh Jacôp, atìq kô èh pi creo Jacôp hòm, mahaq creo ònh la Isorali. Khoe aih Boc Plình yiniq ka haq la Isorali.
GEN 35:11 Boc Plình doe hòm: Au kô raq Boc Plình Haqnhèq Dìq Jaq, ìh ha-uang ma bàc rai chèch lòe tam; mòeq diac trùh rìm diac dìq loh enh ìh, ƀài bùa hanoh dìq loh enh ìh.
GEN 35:12 Gùng au ma khoe am ka Apraham, ka Ysac aih èh au hadai am ka ìh xam xinoe ìh.
GEN 35:13 Boc Plình hi tŏc khoe ka nòe haq ma khoe anoe ka Jacôp.
GEN 35:14 Haq dèch paqnàng mòeq toq jrang hmo ajang nòe Boc Plình khoe doe ka rađeh, pùc ramènh diac lŏc rai srùh dàu ta aih.
GEN 35:15 Khoe ka aih, Jacôp yiniq ka nòe Boc Plình khoe anoe ka rađeh la Ƀêtên.
GEN 35:16 Lam enh Ƀêtên, wì oe toq biaq ka trong hi trùh ta Êpho-rat, aih Rachên hi jìq ha-uang, yàng kô xa joq qnàng.
GEN 35:17 Jò xa ka ha-uang, ƀamùq doe: Apaq yùq cleq, majah qmang aih oe i mòeq toq kon calô hòm.
GEN 35:18 Jò Rachên toq dang da hadrùh, majah qmang aih haq dang hiwa, dài wì majah yiniq ka kon aih la Ƀênôni, yàng da baq haq yiniq deh kon la Bênjamin.
GEN 35:19 Qmang aih, Rachên cachìt, jah catùh roc trong hlài ta Êphorat, aih la Bêtlêhem,
GEN 35:20 Enh qnhèq ka ralùng aih Jacôp dèch paqnàng mòeq toq long jrang; trùh hì kô jrang aih broq teo hadro ka ralùng da Rachên.
GEN 35:21 Isorali lam hòm rai broq traiq enh tau ka Mitđan-êđe.
GEN 35:22 Jò Isorali rìh ta kô, aih Ruƀên thia kùi ti Ƀila mai yang baq haq; Israli hìa loq bìac aih.
GEN 35:23 Jacôp jah mòeq jàt baiq toq kon. Kon da Lê-a, aih la Ruƀên, kon ramua da Jacôp; tìa aih la Simê-ôn, Lêwi, Juđa Ysaca, Saƀulôn
GEN 35:24 Kon da Rachên aih la Jôsep, Ƀênjamin.
GEN 35:25 Kon da Ƀila, hapŏng cadrì da Rachên aih la Đan xam Neptali;
GEN 35:26 Kon da Xinƀa hapŏng cadrì da Lê-a, aih la Gat xam Ase. Aih ƀài kon calô da Jacôp ma khoe jah ha-uang ka haq ta Phađan-Aram.
GEN 35:27 Jacôp hlài hnim Ysac baq haq oe ta Mamrê, haten ka Kiri-at Araba, aih la Hêprôn, nòe Apraham, Ysac khoe oe.
GEN 35:28 Ysac halình jah mòeq hrinh rahem jàt hanam.
GEN 35:29 Khoe aih haq hi hèm dèh hòe ma pulùch èh hi cachìt, jah hlài ti wì kan cadraq. Êsau xam Jacôp, baiq ngai kon calô haq, catùh dèh baq.
GEN 36:1 Kô xinoe da Êsau, aih la Êđôm.
GEN 36:2 Êsau yŏc ƀài kon cadrì Cana-an aih la Ađa, kon cadrì da Êlôn, mangai Hêtit; Ôhôli-ƀama, kon cadrì da Ana, xau ngoaiq da Xibê-ôn, mangai Hêwit,
GEN 36:3 xam Bacmat kon cadrì da Ich ma-ên, aih la oh cadrì da Nêbajôt.
GEN 36:4 Ađa ha-uang loh Êlipha ka Êsau; Bacmat ha-uang loh Rê-u-ên;
GEN 36:5 Ôhôli-ƀama ha-uang loh Jalam xam Kôra. Aih ƀài kon calô da Êsau ma khoe ha-uang ta gùng Cana-an.
GEN 36:6 Êsau qnung deh ƀài mai, kon calô, kon cadrì xam rìm ngai tahnim xam ƀài kùng hang đeh ma khoe broq loh tagùng Cana-an, jac tagùng qnoeq, hangai ka Jacôp oh cla haq.
GEN 36:7 Pàng wa oh daq jah hrình kùng hang, ngè aban bàc hrìn, gùng ma qnang oe pi anòh ka wa hòm, dài wa pi jah oe ti dabau.
GEN 36:8 Qmang aih Êsau aih la Êđôm, tŏc ta wang Sê-iro.
GEN 36:9 Kô xinoe da Êsau, kan cadraq da mangai Êđôm, oe ta wang Sê-iro.
GEN 36:10 Kô yiniq da ƀài kon calô da Êsau: Ađa, mai haq ha-uang loh Êlipha; Bacmat mai haq ha-uang loh Rê-u-ên,
GEN 36:11 Kon calô da Êlipha aih la Thêma, Ôma, Xêphô, Jatham, Kêna.
GEN 36:12 Thimna, mai yang da Êlipha kon calô da Esau, ha-uang Amalec ka haq. Aih ƀài xau da Ađa, mai Êsau.
GEN 36:13 Ƀài kon da Rê-u-ên: Nahat, Xêrat, Sama, Mitxa. Aih la ƀài xau da Bacmat, hanoh mai da Êsau.
GEN 36:14 xam ƀài wì kô aih la kon calô da Ôhôli-ƀama, mai da Êsau kon cadrì da Ana, xau ngoaiq da Xibê-ôn. Haq ha-uang ka Êsau loh Jê-uc, Jalam, xam Kôra.
GEN 36:15 Kô ƀài gàugùc ta kon xau da Êsau: Ƀài kon calô Êlipha kon ramua da Êsau, aih la gàugùc da noe Thêman, gàugùc da nang noe Ôma, gàugùc nang noe Xêphô, gàugùc nang noe Kêna, gàugùc nang noe Kôra, gàugùc nang noe Gatham, gàugùc nang noe Amalec. Aih la ƀài gàugùc loh enh Êlipha, ha-uang tagùng Êđôm, èh aih raq ƀài xau da Ađa –
GEN 36:17 Kô ƀài kon calô da Rê-u-ên, kon Êsau: Gàugùc Nahat, gaùgùc Xêra, gàugùc Sama, xam gàu gùc Mitxa. Aih la ƀài gàugùc loh enh Rê-u-ên, ha-uang tagùng Êđôm, wì haq aih la xau da Bacmat.
GEN 36:18 Kô ƀài kon calô da Ôhôli-ƀama, mai Êsau: Gàugùc Jê-ùc, gàugùc Jalam xam gàugùc Kôra. Aih la ƀài gàugùc enh Ôhôli-ƀama, mai Êsau, kon cadrì da Ana, ha-uang loh.
GEN 36:19 Aih la ƀài kon calô da Êsau (aih raq Êđôm) aih ƀài mangai broq gàugùc da wì haq.
GEN 36:20 Kô, ƀài kon calô da Sê-iro mangai Hôrit, qnhòng nèh rìh ta aih: Lôthan, Sôƀan, Xibê-ôn, Ana,
GEN 36:21 Đisôn, Atxe, xam Đisan. Aih la ƀài kon calô da Sê-iro, gàugùc da mangai Hêrit, gùng Êđôm.-
GEN 36:22 Ƀài kon calô da Lôthan aih la Hôri xam Hêman; Thimna aih la oh cadrì da Lothan.
GEN 36:23 Kô ƀài kon calô da Sôƀan: Awan, Mana-hat, Êƀan, Sêphô xam Ônam.
GEN 36:24 Kô ƀài kon calô da Xibê-ôn: Aja xam Ana. Ana aih raq mangai ma chaq hnoq cròng diac tôq tanòe đùng hawit, jò haq ban lùa da Xibê-ôn baq haq.-
GEN 36:25 Kô ƀài kon da Ana: Đisôn, Ôhôli-ƀama, aih la ƀài kon cadrì da Ana.
GEN 36:26 Kô kon calô da Đisôn: Hemđan, Êƀan, Jiran, xam Kêran.
GEN 36:27 Kô kon calô da Êxe: Ƀin-han, Xawan, Acan.
GEN 36:28 Kô ƀài kon calô da Đisan: Uxo xam Aran.
GEN 36:29 Hacô ƀài gàugùc da mangai Hôrit: Gàugùc Lothan, gàugùc Sôban, gàugùc Xibê-ôn, gàugùc Ana
GEN 36:30 gàugùc Đisôn, gàugùc Exe xam gàugùc Đisan. Aih ƀài gàugùc da mangai Hôrit, oe ta Si-êro.
GEN 36:31 Jò Isorali qnhòq i mòeq ngai leq broq bùa hu qnung gàu. Kô ƀài bùa ma wèq ta Êđôm.
GEN 36:32 Ƀêla, kon calô da Ƀê-ô, wèq ta Êđôm; yiniq than phôq da haq la Đin-haba,
GEN 36:33 Bùa Ƀêla cachìt, Jôƀap kon calô da Xêrat, mangai Ƀôtra, tŏc broq bùa tìa aih.
GEN 36:34 Bùa Jôƀap cachìt Husam mangai Theman, tŏc broq bùa tìa aih.
GEN 36:35 Bùa Husam cachìt, Hađat kon calô da Ƀêđat, tŏc broq bùa. Bùa kô majêh blêq mangai Mađi-an ta đùng Mô-ap; Awit aih la yiniq than phôq da haq.
GEN 36:36 Bùa Hađat cahìt, Samla mangai Marêca tŏc broq bùa tìa aih.
GEN 36:37 Bùa Samla cachìt, Saulo mangai Rêhôƀôt oe trong diac, tŏc broq bùa tìa aih,
GEN 36:38 Bùa Saulo cachìt, Ba-an-anan, kon calô da Aƀô tŏc broq bùa tìa aih.
GEN 36:39 Bùa Ƀa-an-Hanan cachìt, Hađa tŏc broq bùa tìa aih, Ƀa-u aih la yiniq than phôq da haq. Cadrì haq la mangai Mêhêta-ƀê-en, kon cadrì da Matrêt, xau ngoaiq da Mêxahap.
GEN 36:40 Kô ƀài gàugùc ha-uang loh enh Êsau, arèn tiaq tang xinoe, xam nòe oe tiaq deh yiniq tang ngai: Gàugùc Thimna, gàu gùc Jêhet.
GEN 36:41 Gàugùc Ôhôli-ƀama, gàugùc Êla, gàugùc Phinôn.
GEN 36:42 Gàugùc da Kêna, gàugùc Thêman, gàugùc Mepxa ŏ.
GEN 36:43 Gàugùc Matđi-ên xam gàugùc Yram. Aih la ƀài gàugùc da Êđôm, tiaq tang hnim oe tagùng wì haq. Kan cadraq da mangai Êđôm aih la Êsau.
GEN 37:1 Jacôp oe tagùng baq haq ma khoe oe, aih gùng Cana-an.
GEN 37:2 Kô bìac da ƀài xinoe Jacôp. Jôsep mòeq jàt tapèh hanam, ban trìu dèh ti wì daq; haq pagôq pajùm ti kon da Ƀêla xam kon da Xinƀa, aih wa mai baq haq. Jôsep anoe hlài dèh ka baq ƀài trong qmèq da wì haq.
GEN 37:3 Jò aih, Isorali yeo loq waq ka Jôsep ùh hnau ka ƀài kon calô qnoeq, majah qmang aih haq aih ha-uang jò rađeh ma khoe craq, aih ìq haq hi jìp ka Jôsep mòeq blah eo yôh achìh bràu brình.
GEN 37:4 Wì daq hnoq baq yeo loq waq ka Jôsep ùh hnau ka ƀài rađeh, dài aih majah hi loh manoh tagit, pi oe jah yŏc mòeq nà bàu ma alàng lem hu capoch ka Jôsep.
GEN 37:5 Jôsep i apô, taqmon anoe hlài ka wì daq tàng, kiang wì haq git ùh hnau hòm,
GEN 37:6 Haq doe: Au i apô, pì daq tamàng au anoe hlài ka pì:
GEN 37:7 Bèn qnang oe ta đùng hu achauq qmau, achauq qmau da au paqnàng yòng, yàng da pì aih cro rađeh ta haqneq dudan enh ngèa ka achauq qmau au,
GEN 37:8 Bài daq hi tèu: Qmang aih èh gè broq cla craq nhèn qmòh? Gè wèq cwìang enh qnhèq ka nhèn qmòh?. Kiang wì git ka haq ùh hnau hòm, taiq apô da haq hloe xam bàu haq ma capoch.
GEN 37:9 Jôsep apô hòm, doe ka wì daq rameh: Au i apô hòm: Ngan kô, mat mahì, mat khê xam mòeq jàt mòeq toq halŏng dìq caqnìh rađeh enh ngèa au.
GEN 37:10 Haq anoe apô aih deh ka baq xam ƀài wì daq đeh tàng; yàng baq haq ùh mòeq nà cwò bòch haq: Apô da gè aih apô cleq? Ajoq xam au xam miq gè xam ƀài daq gè dìq ep lam bla op rađeh ta taneh enh ngèa gè ùh xài?
GEN 37:11 Ƀài daq haq tajìq ka haq, yàng da baq haq hmàng đòeq ƀài yiniq aih ta tamanoh
GEN 37:12 Ƀài daq haq lam ban trìu baq wì haq ta Sichem.
GEN 37:13 Isorali doe ka Jôsep: Wì daq kon i ban trìu ta Sichem loq ùh? Lam acô baq hu thê kon lam ta wì aih. Jôsep tèu bàu: Kô au kô
GEN 37:14 Isorali doe: Kon lam beq, ngan ƀài daq kon xam ƀài calùh trìu qmang leq, khoe aih ahlài bàu ka baq loq. Qmang aih, enh dahông Hêprôn, haq thê Jôsep lam ta Sichem.
GEN 37:15 I mòeq ngai hnoq haq lam lac tađùng, mangai aih bòch: Ìh chaq cleq
GEN 37:16 Haq doe: Au chaq deh wì daq, ìh doe ƀiaq ka au loq wì daq au tiaq trìu acaq taleq?
GEN 37:17 Mangai aih doe: Ƀài daq ìh oe tacô khoe lam, majah qmang aih au tàng wì haq doe: Beq bèn lam ta Đôta-in. Qmang aih Jôsep lam chaq èh hnoq deh wì daq ta Đôta-in.
GEN 37:18 Ƀài daq hnoq haq enh hangai, qnhòq trùh haten, aih khoe tình ti dabau hu chaq trong jêh đac haq.
GEN 37:19 Wì doe ka dabau: Tau cleq apô khoe trùh.
GEN 37:20 Manòeq kô beq bèn jêh đac haq, khwênh caqnìh haq ta ƀài ralùng diac leq aih, khoe aih bèn doe ƀài ngè tarôm khoe hit kaq haq, hu ngan apô da haq qmang leq cadèh?
GEN 37:21 Ruƀên tàng ƀài bàu aih, enh paclaih haq khoe ka tì kŏng wì daq, haq doe: Bèn paq jêh đac haq;
GEN 37:22 haq doe tam: Bèn ùh dùh broq ta-ùc mahim haq; caqnìh haq ta ƀài ralùng diac tađùng hawit tau, apaq poh ta chac haq. Haq anoe qmang aih, majah qmang aih haq enh dŏng Jôsep khoe ka tì kŏng wì daq, đòeq hu caqnaih haq hlài dèh ta baq.
GEN 37:23 Jò Jôsep bu trùh dèh ajang wì daq, wì lêh da haq eo yôh, aih la eo habràu habrình haq qnang caxùnh ta chac;
GEN 37:24 khoe èh rùp haq lam caqnìh ta ralùng diac. Jò meh ralùng khoe croh ùh hìaq i diac.
GEN 37:25 Khoe aih wì haqngui acaq ti dabau. Blèch ngan cadoe hnoq mòeq calùh mangai Ich ma-ên enh Gala-at trùh, enh crŏng lŏcđa bình bauq dahwèq awìh acaq, diac jreo, xam jan xua thùm, aràng lam padro ta Êdip.
GEN 37:26 Juđa doe deh ka wì oh daq: Jêh oh bèn qmat cadoc mahim haq aih èh jah ka bèn cleq?
GEN 37:27 Beq bèn tech haq ka mangai Ich ma-ên, èh bèn apaq poh tì ta chac haq majah qmang aih haq qmat oh bèn, xech bèn, mahim bèn. Wì oh daq dìq tiaq bàu haq doe.
GEN 37:28 Jò mangai padro Mađi-an lam pagat trong aih, ƀài wì daq dèch atŏc Jôsep khoe ka ralùng diac, èh tech haq ka ƀài mangai Mađi-an jah baiq jàt cachêh bac, wì aih qnàng haq lam ta Êdip.
GEN 37:29 Ruƀên wìh hlài ta ralùng diac; wùih Jôsep taleq kô ìq! haq hit dèh eo.
GEN 37:30 wìh hlài dèh ta oh daq haq doe: wùih! kon mangai qyoh aih khoe hnhung taleq! Ha au kô èh lam taleq?
GEN 37:31 Ƀài wì daq jêh mòeq toq bubi calô, khoe aih yŏc eo Jôsep tàm ta mahim;
GEN 37:32 khoe aih gòe ahlài eo habràu aih dèh ka baq, rai tanap: Kô ngè nhèn chaq hnoq, qmang aih baq ngan beq ajoq eo kon calô ìh loq ùh?.
GEN 37:33 Jacôp ngan eo haq doe: Kô raq eo kon calô da au, mòeq toq ngè rôm ma xòc khoe cajao hit haq! Joq qnàng chac Jôsep khoe dahit loh tang haqnech!.
GEN 37:34 Haq hit deh cwàn eo, atàc bau briang rai crò hmoe dèh ka kon dùnh hì.
GEN 37:35 Dìq dŏng ka ƀài kon calô cadrì tagop dabau alòng haq, mahaq haq ùh waq haq doe: Au crò hmoe trùh hloe loh ta hwinh ti kon au. Aih Jacôp crò hmoe dèh ka kon qmang aih.
GEN 37:36 Ƀài mangai padro Mađi-an aràng Jôsep trùh ta diac Êdip, tech ka Phôtipha, cwan broq gàu ƀài lình wèq hnim Phara-ôn.
GEN 38:1 Jò aih Juđa talah dèh kan ƀài oh daq loh oe ti mangai Ađulam, yiniq haq aih Hira.
GEN 38:2 Ta aih Juđa hnoq kon cadrì da mòeq ngai Cana-an, yiniq haq Su-a, hi yŏc boq mai, èh acaq oe ti mangai aih.
GEN 38:3 Mangai cadrì aih oe jiang, ha-uang loh mòeq ngai kon calô, yiniq dèh kon la Êro.
GEN 38:4 Haq oe jiang hòm, ha-uang kon calô, yiniq dèh kon la Ônan;
GEN 38:5 ha-uang tam kon calô, yiniq deh kon la Sêla. Jò mai haq ha-uang, aih cla Juđa oe ta Kêsip.
GEN 38:6 Juđa ban ka Êro kon ramua haq moeq ngai mai yiniq haqTama.
GEN 38:7 Mahaq Êro xòc raya enh ngèa ka Chuaq Jêhowa, dài aih haq jêh đac Êro.
GEN 38:8 Juđa thê Ônan: Kon trùh ti mai daq kon, tađôi ka haq qmang ka oh ŏng, đòeq hu qmot xinoe ka daq.
GEN 38:9 Ônan loq xinoe kô ùh i jah rađeh, dài aih jò qnang trùh ti gucadrì aih, haq broq taclìh đac ta taneh, đòeq apaq ha-uang loh xinoe ka daq dađeh.
GEN 38:10 Yàng biàc haq broq qmang aih ùh lem ka manoh Chuaq Jêhowa, dài aih haq dua jêh hloe Ônan.
GEN 38:11 Khoe aih, Juđa thê Tama, kon mai haq: Kon hlài oe hadrô pah him baq kon, gòm trùh jò Sêla kon calô da baq yòng kàn. Majah qmag aih haq hèm dèh ta manoh: Bèn ep ngan ja cajoq, yùq tabeq haq loq cachìt qmang ka wa daq. Tama hlài oe dèh hnim baq.
GEN 38:12 Atìq ka aih dùnh, kon cadrì da Su-a mai Juđa cachìt. Jò khoe yeo ka mangò, aih Juđa lam ti Hira mangai Ađulam, bua haq, tŏc tanòe ƀài thòq got xàc trìu haq ta Thimna.
GEN 38:13 I wì doe ka Tama loq bìac aih, rameh: Kô! baq ŏng ìh lam ta Thimna đòeq got xàc trìu”.
GEN 38:14 Haq hi lêh đac dèh eo hadrô yŏc mù prình dèh hadrò, taqmàn rađeh, khoe aih haqngui gòm ajang trong mùt ta Êna-im, apah trong hlài ta Thimna; majah qmang aih haq hnoq yac ka Sêla khoe kàn mahaq dua wì ùh am haq aih broq ŏng rađeh.
GEN 38:15 Juđa hnoq haq, hèm mangai kô broq mangai tech chac rađeh, majah qmang aih haq khoe prình deh hadrò.
GEN 38:16 Juđa thia haten rai doe: Dôq au kùi ti ìh. Majah qmang aih haq ùh qnì aih raq kon mai cla haq. Mangai cadrì aih tèu: Ìh am ka au cleq hu kùi ti au?.
GEN 38:17 Padreo bàu: Au am ka ìh mòeq toq bubi kon oe ta calùh da au. Mangai cadrì bòch: Ìh am ka au cleq hu broq nen, trùh jò leq ìh men aràng ka au bubi aih
GEN 38:18 Juđa doe: Au am ka ìh cleq kô đòeq hu broq nen hadro?. Mangai cadrì doe: Ngè đòeq pateo, aih la hadrang caxi, xam long dùi qnang wê ta tì ìh qmat. Juđa hi am, èh kùi ti gucadrì aih; haq aih hi hadràp enh Juđa. Khoe aih mangai cadrì aih hi yòng lam.
GEN 38:19 Lêh đac bai prình hadrò, hi caxùnh hlài dèh eo hadrô.
GEN 38:20 Juđa canòm ka mangai Êđulam, bua dađeh qnàng bubi kon đòeq hu baxon yŏc hlài ƀài ngè ma broq nen hadro ajang nòe gucadrì aih; Mahaq chaq ùh hnoq
GEN 38:21 Bua haq bòch ƀài mangai tanòe gucadrì aih ma oe: Mangai gucadrì ma tech dađeh, adroe kô nèh haq oe ti trong mùt ta Êna-im, manòeq kô taleq? Wì tèu bàu doe: Tacô ùh i ka moeq ngai gucadrì leq ma tech dađeh.
GEN 38:22 Bua haq wìh hlài ta Juđa rai doe: Au ti chaq haq aih ùh hnoq; wì ta aih doe tacô ùh i moeq ngai gucadrì leq tech rađeh.
GEN 38:23 Juđa doe: Kô oq, au khoe gòe aràng bubi kon, mahaq ìh chaq ùh hnoq haq aih; qmang aih đòeq haq wèq ƀài ngè panhìn aih, ùh dùh broq loh yiniq cleq ùh lem ka bèn.
GEN 38:24 Qnah ta piq khê atìq, i wì lam doe ka Juđa: Tama! kon mai ìh broq mangai tech rađeh, taiq kan hèm ùh trùh aih manòeq kô haq khoe oe jiang hwang. Juđa tèu: Qnoh haq loh bùh đac ka cachìt.
GEN 38:25 Jò wì qnang rùp qnoh haq, aih haq thê wì lam doe dèh ka baq ŏng haq: Ìh ngan hlài dèh ngè đòeq pateo kô, hadrang caxi xam long dùi kô, aih ngè da cabô, au wê cliac enh nòe mangai ma i ƀài yiniq kô”.
GEN 38:26 Juđa ngan canau ka ƀài ngè aih, hi doe: Haq yi troq ùh hnau ka au, pàng au khoe ùh am Sêla broq ŏng haq. Pang aih Juđa pi acaq oe ti haq hòm.
GEN 38:27 trùh jò ha-uang, hacô ta cliac haq kon camia.
GEN 38:28 Jò ha-uang, ta baiq ngai aih mòeq ngai qnoh tì loh adroe, ƀamùq rùp tì haq kàt mòeq hadrang caxi gòh rai doe: Macô loh adroe.
GEN 38:29 Yàng aih cadoe haq qmùt hlài dèh tì, aih daq haq hi loh, ƀamùq doe: Gè hit hyah qmang kô!. Wì yiniq ka haq Phêrêt.
GEN 38:30 Atìq ka aih, oh haq loh diq, aih la mangai ma i caxi brai gòh, wì yiniq ka haq Sêrat.
GEN 39:1 Jò aih, Jôsep wì qnoh haq ta Êdip, aih Phôti-pha mangai broq gàu lình wèq hnim Phara-ôn rot haq enh tì mangai Ich ma-ên aràng trùh.
GEN 39:2 Jôsep oe ta hnim wì craq haq aih la mangai Êdip, jah Chuaq Jêhowa wiang ti haq, dài haq broq cleq dìq jah imo.
GEN 39:3 Cla wì craq hnoq Chuaq Jêhowa oe ti haq broq ka rìm trong tì kŏng haq broq dìq jah himo.
GEN 39:4 Qmang aih Jôsep jah lem manoh enh ngèa wì craq; cla craq him aih taqmroq haq patìh, dèch haq broq mangai wèq tahnim rai jao dŏng dèh kùng hang ka haq.
GEN 39:5 Pang jò haq dèch Jôsep broq mangai wèq dŏng bìac ta hnim xam dìq dŏng deh kùng hang, aih Chuaq Jêhowa taiq Jôsep majah am xôq ramot ka hnim haq; xôq ramot da Jêhowa jàp dŏng rìm yiniq cleq haq ma broq gàu, yac ka tahnim, yac ka tagùng.
GEN 39:6 Haq jao dŏng dèh kùng hang ka Jôsep wèq ngan, pi oe ep hèm trùh bìac cleq hòm, enh gùng toq ka dawèq rađeh ma acaq. Jò aih, Jôsep chac mac lem dang, hadrò pàt lem alàng.
GEN 39:7 Khoe ka aih, mai cla wì craq xan cachìac mat ngan Jôsep rai doe: Lam jang kô kùi ti au.
GEN 39:8 Jôsep ùh waq qmòe blinh, haq doe: Cla wì craq khoe jao dìq ka tì kŏng au kùng hang haq, cla haq pi ep hèm trùh qmòe cleq tahnim kô,
GEN 39:9 tahnim kô pi i cabô ma yeo kàn ùh hnau ka au, cla wì craq hanoh ùh lòm ùh lòh qmòe au trong leq, enh gùng ka mòeq ngai ìh; aih la mai cla craq au. Wìa ka au ma hùa broq trong dù kàn qmang aih, đòeq hu loh yiniq lui ka Boc Plình qmòh?.
GEN 39:10 Yac ka rìm hì haq padô qmang aih, mahaq dua Jôsep ùh tùi bàu padô đoèq kùi hu oe ti haq yac ka toq xit hnha.
GEN 39:11 I mòeq hì aih, Jôsep mùt tahnim hu abroq; meh oq! jò aih ùh i qmòe ka mòeq ngai hapŏng qnoeq tahnim,
GEN 39:12 aih haq dùng eo Jôsep rai doe: Kùi ti au ùih. Mahaq Jôsep hlôch cađac dèh eo ta tì haq hu cadàu loh enh gùng ka hnim.
GEN 39:13 Jò haq hnoq eo oe ta tì dađeh, èh cla Jôsep khoe cadàu loh enh gùng,
GEN 39:14 haq creo dèh ka ƀài hapŏng tahnim: Pì ngan kô, haq doe ka ƀài hapŏng ta hnim: Wì joq rabiaq ka aràng ka bèn mòeq toq cleq Hêbru đòeq hu enh racaih ka bèn, haq thia haten đòeq àu rùp au kùi ti au, mahaq au cajiah cadêh.
GEN 39:15 Jò bu tàng au cajiah, haq drah lêh đac dèh eo jang au, cadàu loh enh gùng.
GEN 39:16 Haq đòeq eo Jôsep oe ti dađeh trùh jò wì craq hlài tahnim.
GEN 39:17 Khoe aih, haq anoe hlài dèh ka wì craq qmang ka bàu enh adroe: Cleq hapŏng mangai Hêbru, ìh ma khoe ahlài ka bèn trùh ti au hu enh racaih ka au.
GEN 39:18 yàng jò au dèch bàu cajiah haq, haq hlôch dèh eo ka au, khoe aih cla haq cadàu loh enh gùng.
GEN 39:19 Jò cla craq da Jôsep bu tàng bàu dèh mai doe aih: Aih cleq hapŏng ìh broq qmang aih. Aih haq hi plôh nòeh,
GEN 39:20 hirùp Jôsep tah ta hnim tù, aih la nòe clêh ƀài mangai broq yiniq ka bùa. Mahaq jò wì clêh Jôsep oe ta aih.
GEN 39:21 Chuaq Jêhowa wiang ti Jôsep rai patô qnoh dèh kan loq waq ka haq, broq ka haq jah màiq enh ngèa mangai wèq hnim tù.
GEN 39:22 Mangai wèq hnim tù jao dŏng ƀài mangai tù ka Jôsep ngan, rìm yiniq dìq haq ranenh am ka wì.
GEN 39:23 Cla mangai wèq hnim tù pi oe ep ngan qmòeq cleq enh tì kŏng Jôsep, majah qmang aih i Chuaq Jêhowa wiang ti haq, broq ka rìm yiniq haq broq dìq jah himo.
GEN 40:1 Khoe ka ƀài bìac aih, i cwan dèch alac xam cwan dèch ƀênh da bùa Êdip broq yiniq lui dèh ka cla craq.
GEN 40:2 Phara-ôn plôh nòeh dèh ka wa cwan, aih la cwan dèch alac xam cwan dèch ƀênh,
GEN 40:3 hi rùp clêh wa aih ta hnim cwan ma wèq hnim bùa, aih nòe wì qnang clêh Jôsep.
GEN 40:4 Cwan wèq hnim bùa thê Jôsep patìh ka wa aih. Atìq ka wa haq oe ta aih bu toq ƀiaq,
GEN 40:5 hanoh ta mòeq mang, cwan dèch alac xam cwan dèch ƀênh da bùa Êdip qnang oe tù, dìq i apô hnoq, mòeq ngai mòeq apô, apô leq dìq i dèh ranenh.
GEN 40:6 Sroq èh, Jôsep trùh ta wa, hnoq hadrò wa haq mangò,
GEN 40:7 hi bòch wa: Hì kô hagleq hadrò chôp majah mangò qmang qmat?
GEN 40:8 Wa tèu: Ma i mòeq apô mahaq ùh i cabô tình ƀiaq da ma. Jôsep doe: Bìac hatình trong apô hnoq aih ma ùh xài loh enh Boc Plình qmòh? Aleq anoe hlài ka au chôp cwan apô cleq au hutàng đeh diq.
GEN 40:9 Cwan dèch alac taqmon hlài dèh apô ka Jôsep: Ta apô au hnoq enh ngèa au i mòeq xèm nho,
GEN 40:10 xèm nho aih i piq hamenh. Hnoq hamenh plôh ramot, loh riang tìah gleq i plì dùm.
GEN 40:11 Tì au qnang wê doe mŏng da Phara-ôn; au git plì nho aih, padit yŏc diac plì nho, khoe aih dèch alac ka tì kŏng Phara-ôn.
GEN 40:12 Jôsep doe: Apô aih qmang kô: Piq hamenh plì nho aih la piq hì,
GEN 40:13 Oe piq hì hòm, Phara-ôn hi caqnaih ìh loh enh hnim clêh kô, am ìh broq hlài cwan, ìh hi dèch hlài doe mŏng da Phara-ôn ka tì kŏng haq, tìah ka enh nèh qmang ka jò ìh oe raq broq cwan dèch alac.
GEN 40:14 Mahaq jò rìm yiniq khoe jah lem ka ìh, hmàng trùh au, anoe ka Phara-ôn loq bìac da au, rai qnoh au loh khoe ka ajang kô.
GEN 40:15 Majah qmang aih wì rùp đac au qnoh au loh khoe ka taneh da mangai Hêbru, èh tacô au hanoh ùh i broq loh đeh yiniq lui cleq ma tajì ka clêh đac au tanòe clam cluiq kô.
GEN 40:16 Cwan dèch ƀênh hnoq Jôsep anoe trong apô rabiaq qmang aih, hi anoe diq: Da au apô qmang kô, au kui piq cađap ƀênh taboc tagàu:
GEN 40:17 ta cađap ma enh qnhèq dìq dŏng, i tôm taih ƀài dahwèq da mangai broq ƀênh ka Phara-ôn; chìm jràp ta cađap tagàu au kaq dŏng ƀài dahwèq aih”.
GEN 40:18 Jôsep doe: Apô aih qmang kô piq cađap aih la piq hì.
GEN 40:19 Ta piq hì hòm, Phara-ôn hi pot ranŏng ìh, thê wì atua goe long dôq ƀài chìm jrêh acaq jam ìh”.
GEN 40:20 Trùh hì piq, aih hì ha-uang da Phara-ôn, haq padon yiniang yinàng dèh ka ƀài cwan acaq ôq, haq qnoh wa cwan dèch alac xam cwan dèch ƀênh loh enh hnim clêh.
GEN 40:21 Phara-ôn am cwan dèch alac broq hlài cwan qmang ka dùnh, cwan kô dèch alac ka tì kŏng rađeh;
GEN 40:22 mahaq thê wì dèch atua cwan dèch ƀênh; wop qmang ka bàu Jôsep khoe doe.
GEN 40:23 Èh, cwan dèch alac pi hmàng trùh Jôsep hòm, hèt hloe ka haq ma hapinh.
GEN 41:1 Baiq hanam atìq, Phara-ôn apô hnoq đeh yòng ta haqmai cròng diac Nin.
GEN 41:2 Kô aih, enh diac Nin tŏc tapèh toq ƀo bit lem, acaq nhat ta pràm.
GEN 41:3 Atìq aih, tapèh toq ƀo qnoeq hòm, qmèq ragìq ragôm, tŏc enh diac, lam yòng ajang ƀài ƀo ma adroe taƀò diac,.
GEN 41:4 Tapèh toq ƀo ma ragìq qmèq aih, lŏnh apom tapèh toq ƀo bit lem. Phara-ôn hi cadrat enh kùi.
GEN 41:5 Bùa kùi hlài, apô hnoq yàng ma atìq, hnoq tapèh hadròc qmau chac, lem hon pajùm ta moeq tacòng hri,
GEN 41:6 tìa aih hòm, i tapèh hadròc qmau qnoeq, cayeo enh pah mahì loh hlui loh dŏng ka croh manùh, plôh tiaq tapèh hadròc qmau tau.
GEN 41:7 Tapèh hadròc qmau manùh lŏnh dŏng tapèh hadròc qmau ma chac. Phara-ôn hi cadrat; aih hi loh kan apô.
GEN 41:8 Trùh sroq èh, gàu ngoc haq loh ka rawè, thê creo dŏng bài pajàu xan ƀài ƀŏcsì gùng Êdip trùh, anoe đeh ma apô ka wì aih tàng, mahaq ùh i cabô loq hatình trong apô aih ka bùa.
GEN 41:9 Cwan dèch alac hi doe ka bùa: Manòeq kô au hmàng hlài dèh yiniq lui.
GEN 41:10 Adroe nèh Phara-ôn i nòeh ka wì cwan, i clêh cwan dèch ƀênh xam au ta hnim cwan ma wèq hnim bùa.
GEN 41:11 Jò aih, i mang ma dìq i apô hnoq,, apô da maleq dìq i deh hra ranenh.
GEN 41:12 Ta aih, hanoh clêh pajùm ti ma, i mòeq ngai Hêbru oe raq radam, mangai patìh ta hnim cwan ma wèq hnim bùa; nhèn anoe hlài ka haq ƀài apô da nhèn, haq hatình hloh ka ma trong da ma apô.
GEN 41:13 Khoe aih, rìm yiniq trùh hi wop qmang ka bàu haq hatình, Bùa am au jah broq hlài cwan, rai atua cwan tau
GEN 41:14 Phara-ôn thê creo ka Jôsep trùh, wì tajòe qmòe caqnaih Jôsep loh enh hnim tù, got da haq hadrò, thê haq atùa eo yôh, khoe aih mùt tamàng Phara-ôn.
GEN 41:15 Phara-ôn doe ka Jôsep: Au i mòeq apô mahaq ùh i cabô loq hatình da au. Qmang aih au tàng doe jò ìh tàng mangai leq anoe hlài đeh apô cleq, aih ìh dìq jah tình.
GEN 41:16 Jôsep doe: Aih ùh xài au, mahaq aih la Boc Plình yŏc kan catèm tèu am ka bùa
GEN 41:17 Phara-ôn doe: Kô jò apô au qnang yòng ti haqmai cròng diac Nin.
GEN 41:18 Cadoe i tapèh toq ƀo bit lem tŏc enh diac acaq nhat ta pràm,
GEN 41:19 Khoe aih, i tapèh toq ƀo qnoeq qmèq ragìq ragôm tŏc tiaq atìq; joq au qnhòq lah hnoq jò leq tagùng Êdip i ƀo ma qmèq qmang aih.
GEN 41:20 Tapèh toq ƀo qmèq ragìq ragôm aih lŏnh apom tapèh toq ƀo lem bit ma adroe,
GEN 41:21 lŏnh qmùt ta cliac mahaq hnoq tìah ka ùh i lŏnh, majah qmang aih dua oe raq qmèq qmang ka enh adroe.
GEN 41:22 Au hi cadrat, èh hnoq hòm apô qnoeq, aih la tapèh hadròc qmau chac lem lình, hon pajùm ta moeq tacòng hri.
GEN 41:23 Tìa aih, tapèh hadròc qnoeq, croh lip, cayeo ƀè mat mahì tŏc, hlui wìa dŏng manùh, sròc tiaq tapèh hadròc qmau tau;
GEN 41:24 Tapèh hadròc qmau manùh aih lŏnh tapèh hadròc qmau ma chac. Au khoe anoe hlài ƀài apô aih ka ƀài pajàu; mahaq ùh i cabô loq hatình qmang leq.
GEN 41:25 Jôsep padreo bàu ka Phara-ôn: Baiq apô bùa ma hnoq aih mòeq trong raq, Boc Plình chônh doe ka bùa loq adroe bìac haq ma padon broq kô èh.
GEN 41:26 Tapèh toq ƀo bit lem aih la tapèh hanam, tapèh hadròc qmau chac aih hadai tapèh hanam. Aih dìq moeq apô raq.
GEN 41:27 Tapèh toq ƀo qmèq ragìq tŏc tiaq atìq ka tapèh toq ƀo tau, aih tapèh hanam; tapèh hadròc qmau lip ka cayeo enh ƀè mahì tŏc hlui aih la tapèh hanam pangot hrah.
GEN 41:28 Aih ƀài bàu au khoe anoe ka bùa, Boc Plình khoe am ìh hnoq ƀài bìac haq padon broq.
GEN 41:29 Kô èh, jàp gùng Êdip i tapèh hanam jah qmau ùh dìq ùh dài,
GEN 41:30 Mahaq tapèh hanam pangot hrah hi tiaq hloe ka aih; mangai tacô hi hèt dŏng kan tàu tìa aih, kan pangot raliang dìq ka gùng loh ka hamoq hamit.
GEN 41:31 Kan pangot hrah ùh catech kô kàn hrìn, dài phù cròng loh ka pi hmàng trùh kan ùh dìq ùh dài nèh hòm.
GEN 41:32 Tàng apô khoe trùh baiq yàng ka bùa, aih la Boc Plình khoe dì qmang aih raq, èh cla haq rênh broq ka gêh.
GEN 41:33 Manòeq bùa ep ràih yŏc moeq ngai rabiaq loq, dèch mangai aih broq gàu tagùng Êdip.
GEN 41:34 hadai paqnàng ƀài ƀình wiang patìh đòeq hu gop yŏc moeq phàn padam wì majah ta tapèh hanam jah qmau ùh dìq ùh dài aih.
GEN 41:35 Wì ep gop yŏc dŏng rìm mùa ta tapèh hanam jah qmau ùh dìq ùh dài ma trùh ta atìq kô èh, don đòeq ƀài dahwèq aih enh qneq ka cwìang da Phara-ôn, ƀài dahwèq aih don đòeq ta rìm than phôq wì haq ep wèq hu broq dahwèq acaq.
GEN 41:36 Ƀài dahwèq kô ep đòeq hanìuq ka tapèh hanam pangot ma padon trùh tagùng Êdip, đòeq gùng kô ùh hìaq cachìt ka hrah ta kan pangot aih.
GEN 41:37 Ƀài bàu kô lem ka manoh Phara-ôn xam ƀài cwan.
GEN 41:38 Phara-ôn doe deh ka ƀài cwan: Bèn hlàu cleq ka chaq jah mòeq ngai troeq haq kô, mangai enh dalam haq i yiang da Boc Plình.
GEN 41:39 Khoe aih Phara-ôn doe ka Jôsep: Pang jò Boc Plình khoe am ìh loq ƀài bìac kô, pi i cabô ma rabiaq loq qmang ka ìh hòm.
GEN 41:40 Qmang aih ìh tŏc wèq cwìang hnim au, dìq dŏng mangai da au ep iu tiaq bàu ìh. Au yeo haqnhèq ka ìh toq jang gèq bùa kô raq.
GEN 41:41 Phara-ôn anoe tam ka Jôsep: Ngan kô! Au dèch ìh wèq cwìang enh qnhèq dìq dŏng taneh diac Êdip.
GEN 41:42 Khoe aih, Phara-ôn doeh deh canhàn enh hadrang tì rađeh, asràng ka tì Jôsep, thê caxùnh am ka Jôsep eo bai lan ma habuàt, taqmac kìang wang ta ranŏng haq;
GEN 41:43 khoe thê tŏc haqngui xê atìq ka xê bùa, i mangai lam adroe cachech ka dêh: Drah hacùn cràng!. Jôsep jah dèch atŏc broq kàn ta Êdip qmang aih.
GEN 41:44 Phara-ôn doe hòm ka Jôsep: Au kô Phara-ôn, mahaq tàng ùh i ka ìh, dìq ka gùng Êdip pi oe i cabô hrŏc dèch tì dèch jènh.
GEN 41:45 Phara-ôn yiniq am ka Jôsep la Saphonat-Phanê-at, am Anac kon adrùh da Phôti-phêra pajàu kàn tagùng Ôn, broq mai haq. Haq xan lam dudan ka gùng Êdip.
GEN 41:46 Jôsep khoe, jah piq jàt hanam jò haq mùt glàm hu patìh ka Phara-ôn. Aih ìq, haq loh enh Phara-ôn hulam dan jàp ka gùng Êdip.
GEN 41:47 Ta tapèh hanam ma jah qmau ùh dìq ùh dài, taneh loh raya da hwèq.
GEN 41:48 Jôsep tigop dŏng dahwèq da tapèh hanam aih tagùng Êdip, don ƀài dahwèq kô jàp ta than phôq; yac ka than phôq leq xôq don đòeq dahwèq da ƀài ruàng oe dudan than phôq aih.
GEN 41:49 Qmang aih Jôsep tigop yŏc qmau haraya, tìah ka braih diac raxìq, jaq wì mech loh ka pi dìq rènh, majah qmang aih bàc hrình.
GEN 41:50 Adroe ka ƀài hanam pangot hrah trùh, Anac kon pajàu kàn tagùng Ôn, ha-uang ka Jôsep baiq toq kon calô.
GEN 41:51 Jôsep yiniq ka kon ramua la Manase, majaq qmang aih haq doe: Boc Plình khoe broq ka au hèt kan mangò, hloe xam dìq dŏng ka wì hnim baq au.
GEN 41:52 Haq yiniq ka kon ma atìq la Epra-im, majah qmang aih haq doe: Boc Plình broq ka au jah padrŏng tagùng au glàm nanxa.
GEN 41:53 Tapèh hanam jah qmau ùh dìq ùh dài ta Êdip hi dìq, aih tapèh hanam pangot hi baxèm trìh diq, wop qmang ka bàu Jôsep khoe doe adroe. Rìm ka gùng qnoeq dìq pangot, mahaq dìq dŏng ka gùng Êdip i ƀênh.
GEN 41:55 Khoe aih, dìq dŏng ka gùng Êdip hi pangot diq, mangai gùng aih trùh creo dang Phara-ôn, hu chaq dahwèq acaq. Phara-ôn doe ka mangai Êdip: Pì lam ta Jôsep, èh broq tiaq qmang ka bàu haq ma thê ka pì.
GEN 41:56 Jò jàp gùng loh ka pangot, aih Jôsep pèh ƀài hapom qmau tech ka mangai Êdip.
GEN 41:57 Kan pangot rai èh rai kàn; jò aih dìq ta crŏng taneh taleq xôq pangot hrìn, dài aih majah taleq xôq dahrôq loh dìq ta Êdip hu rot qmau Jôsep tech.
GEN 42:1 Jacôp tàng doe ta Êdip i qmau tech, hi doe dèh ka bài kon calô: Hagleq pì ma ragòt toq ngan dabau qmang qmat?
GEN 42:2 Haq doe tam: Baq tàng doe gùng Êdip i qmau tech, pì drah loh ta aih hu rot qmau ka bèn, đòeq bèn hu rìh ùh hìaq cachìt qmòh.
GEN 42:3 Mòeq jàt ngai daq Jôsep hi loh ta Êdip hu rot qmau.
GEN 42:4 Mahaq Jacôp ùh am Bênjamin oh Jôsep lam ti wì daq; majah qmang aih haq hèm: Au ep wèq yùq loq i bìac ùh lem trùh ka haq.
GEN 42:5 Gùng Cana-an hadai pangot, aih ìq dài ƀài kon da Isorali majah hanoh loh ta Êdip hu rot qmau tìah ka wì qnoeq.
GEN 42:6 Manòeq! Jôsep wèq cwìang dìq ka diac, rai tech qmau am dìq ka mangai. Qmang aih wì daq Jôsep trùh hacùn cràng ta haqneq enh ngèa haq.
GEN 42:7 Jò Jôsep bu hnoq dèh ƀài daq, haq khoe canau ka wì; mahaq haq broq đeh ùh canau, haq capoch nhang ka wì: Pì trùh enh leq?. Wì tèu: Enh gùng Cana-an nhèn trùh hu rot qmau.
GEN 42:8 Yac ka Jôsep canau dèh ka ƀài daq mahaq wì ùh canau ka haq.
GEN 42:9 Jôsep hmàng hlài trong đeh ma apô hnoq dèh ƀài daq, haq cachech ka dêh: Pì kô ƀài mangai lam rinh, lam tacô hu ti achop ngan ƀài nòe ma ùh dràng ta gùng nhèn.
GEN 42:10 Wì tèu: Wì craq, ùh xài qmang aih, ƀài hapŏng wì craq trùh tacô hu rot đeh toq qmau.
GEN 42:11 Nhèn kô dìq kon pajùm mòeq baq, nhèn joq mangai abèq đeh joq qnàng, ùh xài mangai lam rinh.
GEN 42:12 Haq doe ka wì: Ùh xài! Pì kô trùh đòeq hu rinh ngan nòe leq ma ùh cajap tagùng kô.
GEN 42:13 Mahaq wì doe: Ƀài hapŏng ìh kô i mòeq jàt baiq ngai oh daq, kon da mòeq baq, nhèn rìh ta Cana-an, mòeq ngai khoe lam pi qnì qmòe taleq, mangai ùch manòeq kô oe ta hnim ti baq nhèn.
GEN 42:14 Jôsep doe: Aih! hiloq troeq au khoe doe, pì kô ƀài mangai lam rinh.
GEN 42:15 Kô trong au qnhro ngan pì, au patô chac Phara-ôn đòeq hu hapah ka pì, tàng joq oh ùch pì ùh loh tacô, aih èh ùh jò leq pì jah loh khoe enh kô.
GEN 42:16 Drah thê moeq ngai taqne ƀài pì hlài qnoh oh ùch pì loh; ƀài mangai qnoeq dìq clêh đòeq tacô. Bàu pì ep qnhro đòeq adroe, khoe aih èh au men loq bàu pì anoe aih i joq loq ùh. Tàng ùh joq, au patô chac Phara-ôn đòeq hu hapah: Pì kô joq qnàng mangai ti lam rinh
GEN 42:17 Khoe aih Jôsep thê clêh pajùm wì aih ta hnim cadrong piq hì.
GEN 42:18 Hì piq, Jôsep doe ka wì: Au iu yùq ka Boc Plình, drah broq qmang kô, aih èh jah rìh.
GEN 42:19 Tàng joq pì aih ƀài mangai abèq abroq đeh joq qnàng, aih đòeq mòeq ngai oe tù tacô, ƀài ma qnoeq ahlài dahwèq tahnim hu ban wì acaq ka pangot.
GEN 42:20 Mahaq pì ep qnoh oh ùch pì trùh ti au, aih èh bàu da pì aih joq qnàng, aih èh pì ùh hìaq cachìt.
GEN 42:21 Wì doe ka dabau: Joq bèn khoe pòq yiniq lui deh ka oh, majah qmang aih jò nèh bèn hnoq mahua yiang haq mangò dàng leq jò haq cali calo chaq đeh kan ha-och enh bèn, mahaq bèn ùh tamàng, dài manòeq kan ranàc kô majah trùh ka bèn.
GEN 42:22 Ruƀên tèu wì haq: Ùh xài daq khoe doe ka pì oh apaq broq yiniq lui ka kon mangai qyoh aih qmòh? Mahaq pì ùh waq tamàng, dài manòeq kô bèn ep pòq hlài mahim haq.
GEN 42:23 Wì haq ùh qnì Jôsep loq tàng wì haq, majah Jôsep xan yŏc mangai capoch hlài.
GEN 42:24 Jôsep wìh hadrò taqnoeq hu hmoe. Khoe aih tawìh hlài capoch ti wì; èh taqne wì oh daq haq thê rùp kàt Simê-ôn enh ngèa wì aih.
GEN 42:25 Jôsep thê dèh hapŏng tŏng qmau ùc bình ta caƀau èh yŏc ƀac da tang ngai tah hlài da wì haq, hanoh tah tam dahwèq kaq ka trong. Hapŏng broq tìah ka bàu aih.
GEN 42:26 Khoe aih ƀài oh daq dèch qmau tŏc crŏng lùa èh hi lam.
GEN 42:27 Trùh tanòe wì haq padài hu kùi mang aih, i mòeq ngai ta wì haq pèh dèh ƀau hu yŏc qmau am dèh ka lùa, aih cadoe haq hnoq dèh ƀac oe ajang ngah ƀau da haq.
GEN 42:28 Haq doe deh ka wì oh daq: Wì khoe padreo hlài da au ƀac! hacô haq oe ta bau qmau au kô. Ƀài daq crè pi cajaq cleq rai tarìt rai ta anoe, wì doe: Boc Plình khoe broq ka bèn cleq qmang kô ìq?
GEN 42:29 Jò ƀài daq hlài trùh ta Jacôp baq wì haq oe ta gùng Cana-an, wì anoe ka Jacôp dìq dŏng rìm bìac ma khoe loh, rameh:
GEN 42:30 Mangai ma qnang broq cla craq tagùng Êdip capoch nhang ka nhèn, doe nhèn kô ƀài mangai lam ti rinh.
GEN 42:31 Mahaq nhèn i anoe ka haq rameh: Nhèn kô mangai abèq đeh joq qnàng, joq ùh xài mangai ti lam rinh.
GEN 42:32 Nhèn i mòeq jàt baiq ngai oh daq, kon pajùm mòeq baq, mòeq ngai lam khoe hnhung hloe, oe mangai ma ùch manòeq kô oe tahnim ti baq oe gùng Cana-an.
GEN 42:33 Mangai broq cla craq gùng aih thê: Broq qmang kô au men loq pì joq mangai manoh lem. Taqne pì qmat đòeq hlài moeq ngai oe ti au, oe i toq leq ngai ahlài dahwèq hu ban wì tahnim pì acaq ka pangot,
GEN 42:34 khoe aih, qnoh oh ùch pì trù ta au. Qmang aih au men loq pì ùh xài mangai ti lam rinh, mahaq joq mangai broq lem; brì ka au padreo hlài da pì oh, èh pì jah padro acaq tagùng kô.
GEN 42:35 Èh, jò oh daq qnang ùc qmau loh enh caƀau, aih ka doe ta cabau i ƀac da rìm ngai; baq xam ƀài oh daq hnoq deh ƀài caxop ƀac, dìq crè pi cajaq cleq.
GEN 42:36 Jacôp baq wì haq doe: Pì khoe broq hnhung ƀài kon au, Jôsep khoe hnhung, Simê-ôn hadai khoe hnhung hloe; yàng manòeq kô, cadoe enh qnung hloe Bênjamin lam hòm qmòh? Ƀài kan haƀo kô ta-ùc dìq ta au.
GEN 42:37 Ruƀên doe dèh ka baq: Baq jao oh am ka au beq, i au ahlài haq. Tàng joq au ùh ahlài haq, aih baq jêh đac baiq toq kon calô au beq.
GEN 42:38 Mahaq Jacôp doe: Kon ùch au ùh loh tiaq pì taleq, majah qmang aih daq haq khoe cachìt, oe moeq toq haq qmat raq. Tàng joq loq i bìac cleq trùh ka haq roc trong pì lam, aih ajoq pì broq ka mangai ko gàu kô catech cliac clèm loh ta hwinh.
GEN 43:1 Manòeq! kan pangot hrah tagùng kàn raya.
GEN 43:2 Jò tahnim acaq khoe dìq ka ƀài dahwèq ma ahlài enh Êdip, baq ƀài aih doe: Pì wìh loh hòm ta chàm hu rot tam toq biaq qmau ka bèn hu acaq.
GEN 43:3 Juđa doe: Mangai aih khoe capoch nhang ka nhèn, tàng joq oh ùch pì ùh tiaq loh tacô, aih ùh jò leq pì hnoq hadrò au hòm.
GEN 43:4 Tàng joq baq am oh lam diq, aih èh nhèn men loh ta Êdip, hu rot dahwèq acaq ka ìh.
GEN 43:5 Tàng ùh meh nhèn ùh jah loh, majah qmang aih mangai aih khoe doe: Tàng joq oh ùch ùh tiaq loh ti pì, aih èh ùh jò leq pì hnoq hadrò au hòm.
GEN 43:6 Ysorali lech ka wì haq: Hagleq pì ma jah rabiaq ka ti haƀo ka au, anoe dèh ka mangai aih loq pì oe i oh ùch tahnim hòm.
GEN 43:7 Wì padreo bàu: Mangai aih bòch qmòe ka nhìn trùh nhèn, trùh hadròng nhèn rameh: Baq pì oe rìh đeh loq ùh? Oe i ka moeq ngai oh daq leq loq ùh?. nhèn i tèu ƀài bàu aih. Nhèn ma loq ka haq aih thê qnoh oh pì loh tacô qmòh?.
GEN 43:8 Juđa doe hòm ka Ysorali baq rađeh rameh: Am kon qyoh tiaq nhèn kon, aih nhèn hi padinh yòng lam, đòeq ka bèn, xam ƀài kon ìh, cla ìh, ƀài xau ìh dìq jah rìh, ùh hìaq ep cachìt.
GEN 43:9 I au pòq caxènh oh au qmat; baq taƀoe ajang au hu bòch oh au. Tàng joq kon ùh ahlài oh, ùh đòeq oh yòng enh ngeà ìh, kon kô èh pòq yiniq lui ka baq lùch deh ka qnhòng.
GEN 43:10 Tàng ùh hìaq i kan rahnhua, aih nhèn khoe lam khoe hlài jah baiq yàng.
GEN 43:11 Khoe aih Ysorali baq ƀài wì oh daq doe rameh: Tàng joq khoe qmang aih, pi ep broq qmang kô pì ep ràih yŏc ƀài cleq ma yeo lem dŏng, loh enh taneh da gùng bèn, toq biaq dàu thùm, diac xùt, ngè awìh xam jan xua thùm, clong plì caxa xam plì apriac, tah ta caƀau pì aràng dèch ka haq aih broq ramènh.
GEN 43:12 Drah wê tam ƀac jah baiq phàn yàng ma adroe, đòeq hu padreo hlài ƀac wì ma khoe đòeq hlài ajang ngah caƀau da pì; broq braiq wì troq tah lìq.
GEN 43:13 Pì yòng lam beq, qnung oh ùch pì tawìh loh ta mangai aih.
GEN 43:14 Waiq dang Boc Plình I cwìang Rìm trong broq ka pì jah kan tamèt enh ngèa haq aih, èh caqnaih mangai oh tau xam Bênjamin ka pì. Da baq kô hòm, tàng joq ep hnhung dèh ƀài kon aih baq chìuq đeh wò!”.
GEN 43:15 Qmang aih wì oh daq wê qnàng ƀài ramènh xam ƀac jah baiq phàn yàng adroe, qnung Bênjamin hadai lam đòeq loh glàm Jôsep.
GEN 43:16 Jò Jôsep bu hnoq Bênjamin loh tiaq wì, haq thê mangai ma wèq tahnim: Drah qmùt wì mùt tahnim, rùp cleq hu broq jam èh awìh padon qnoh majah qmang aih hì kô èh wì haq acaq pajùm ti au.
GEN 43:17 Mangai aih broq tiaq bàu Jôsep thê, haq qmùt wì tahnim Jôsep.
GEN 43:18 Wì oh daq hnoq wì qmùt rađeh tahnim Jôsep, aih crè pi cajaq wì hèm: Kô aih taiq ƀac ma khoe tah hlài da bèn ta caƀau yàng ma adroe dài wì majah qmùt bèn tacô, đòeq hu chaq nen jêh bèn, canàt rùp bèn broq dìc èh blah yŏc da bèn ƀài lùa.
GEN 43:19 Qmang aih wì haq thia haten ka mangai wèq tahnim Jôsep rai capoch tuàng ti haq ajang trong mùt tahnim.
GEN 43:20 Wì doe: Wì craq! nhèn cali calo đeh ka ìh, nhèn khoe loh tacô yàng ma adroe đòeq hu rot qmau.
GEN 43:21 Mahaq trùh tanòe nhèn padài hu kùi mang aih, nhèn pèh dèh ta caƀau aih cadoe maleq diq hnoq dèh ƀac oe ajang ngah caƀau, maneh trap toq leq aih oe wop toq aih. Kô nhèn i qnoh hlài ƀac aih,
GEN 43:22 èh nhèn hadai i wê tam ƀac đòeq hu rot dahwèq acaq. Ùh qnì cabô ma khoe tah hlài ƀac aih ta caƀau nhèn.
GEN 43:23 Haq aih doe: Rìm trong dìq catèm, aih Boc Plình pì, Boc Plình da baq pì, khoe am ka pì kùng hang canaq ta caƀau pì. Èh ƀac da pì aih pì khoe jao ka au. Khoe aih haq qnoh Simê-ôn loh dèh ti oh daq.
GEN 43:24 Khoe aih qmùt wì oh daq mùt tahnim Jôsep, qnoh diac ka wì qnheo jènh, hadai qmi ƀài lùa kaq nhat.
GEN 43:25 Ƀài oh daq padon đòeq ƀài ramènh wì ma khoe aràng trùh, gòm jò qne hì Jôsep hlài, majah qmang aih wì i hìa doe rađeh kô èh acaq tahnim kô.
GEN 43:26 Jò Jôsep hlài trùh tahnim, ƀài oh daq hi yŏc dèh ramènh đeh ma khoe wê, dèch ka Jôsep tahnim; wì haq hacùn cràng ta taneh enh ngèa haq.
GEN 43:27 Haq bòch wì i tadêh đeh qmang leq, èh bòch tam: Baq craq pì ma anoe ka au aih i tadêh đeh ùh? oe rìh ùh?.
GEN 43:28 Wì tèu: Hapŏng da ìh aih baq nhèn, xôq tadêh đeh èh xôq oe rìh. Khoe aih wì haq hacùn cràng rai bla op ta haqneq enh ngèa haq.
GEN 43:29 Jôsep ngan dudan hnoq Bênjamin oh mòeq cliac mòeq clèm, kon calô da miq haq, aih haq bòch: Qmat raq ùh xài oh ùch pì ma anoe ka au?. Èh haq anoe tam: Yôi yôiq ùch! Waiq Boc Plình am xôq ramot ka kon!
GEN 43:30 Pàng haq hnoq dèh oh dài ta manoh pi dràng àt, haq drah cadàu loh enh gùng chaq nòe hu hmoe. Haq mùt dèh tabluàng cla haq rai hmoe ta aih.
GEN 43:31 Khoe aih, qmùq mat, cadiang loh rai pacraq dèh manoh, haq thê: Qnoh acaq beq.
GEN 43:32 Wì padon ka haq acaq crài, rai am ƀài daq haq acaq crài. Mangai Êdip acaq pajùm ti haq hanoh haqngui crài, majaq qmang aih mangai Êdip cadròt ka mangai Hêbru, dài majah ùh acaq pajùm.
GEN 43:33 Qmang aih ƀài oh daq haqngui tangèa ka Jôsep, kàn qyoh tiaq deh ta hatìa, wì hi haglènh ngan dabau
GEN 43:34 Jôsep thê yŏc ƀài ngè acaq ajang qngèa rađeh am deh ka ƀài oh daq; mahaq da Bênjamin bàc loe padam yàng da ƀài mangai qnoeq. Dìq ka wì acaq ôq jìang lem bùi enh ngèa Jôsep.
GEN 44:1 Jôsep thê mangai wèq hnim haq: Waq toq wì aih hlàt wê pang leq, aih pì tŏng ka wì haq qmau bình ta caƀau toq aih, khoe aih ƀac mangai leq tah hlài ta caƀau mangai aih.
GEN 44:2 Èh tah doe chrŏng ƀac da au ajang ngah caƀau hloe xam ƀac rot qmau da mangai ùch. Mangai wèq hnim broq tiaq wop qmang ka bàu Jôsep thê rađeh.
GEN 44:3 Sroq èh! trŏc bu qngah wì am ƀài aih xam ƀài lùa hlài.
GEN 44:4 Wì lam qnhòq hangai ka than phôq, Jôsep doe ka mangai wèq tahnim: Ìh drah yòng beq hnan tiaq ƀài wì aih; jò khoe tem, ìh doe rameh: Gleq pì majah yŏc kan qmèq đòeq caqnaih ka trong lem qmang qmat?
GEN 44:5 Kô ùh xài chrŏng craq nhèn ôq alac rai đòeq capoch pajàu qmòh? Pì khoe broq moeq bìac ùh lem.
GEN 44:6 Mangai wèq hnim tiaq tem, capoch hlài wop qmang ka bàu aih;
GEN 44:7 ƀài oh daq hi tèu: Gleq wì craq majah anoe qmang aih? Ùh jò leq mangai hapŏng ìh ma i manoh broq yiniq qmang kô!.
GEN 44:8 Hacô enh Cana-an nhèn i wê ƀac ma khoe jah ajang ngah caƀau qnoh hu padreo hlài ka ìh; aih wìa ka ma i manoh enh atùng ƀac qnì wang qnì tanòe hnim wì craq ìh qmòh?.
GEN 44:9 Tàng joq ìh chaq hnoq doe chrŏng aih ta caƀau da mangai hapŏng leq aih èh dôq haq aih cachìt hloe! Èh nhèn kô broq hapŏng dìc ka wì craq.
GEN 44:10 Mangai aih doe: Òq hêq! Broq qmang ka bàu pì doe raq au chaq hnoq chrŏng aih ajang cabô, mangai aih ep broq dìc ka au; mangai ma qnoeq aih ùh i đeh ka yiniq lui cleq
GEN 44:11 Tajòe qmòe, rìm ngai drah qnoh dèh caƀau ta haqneq rai pèh ngah haq.
GEN 44:12 Mangai aih chèh chaq enh caƀau da mangai daq ramua adroe èh trùh ta caƀau da mangai oh ùch. Doe chrŏng aih chaq hnoq ta caƀau da Bênjamin.
GEN 44:13 Rìm ngai hit dèh eo, dèch ƀau qmau tŏc crŏng lùa, wìh loh ta than phôq.
GEN 44:14 Cla Jôsep oe raq tahnim, jò Juđa xam ƀài oh daq trùh ta aih, wì bla op ta haqneq enh ngèa haq.
GEN 44:15 Jôsep bòch: Pì khoe broq cleq qmang kô? Ma ùh loq mangai troeq au kô rabiaq ka broq pajàu đòeq chaq hnoq rìm yiniq cleq ma khoe hnhung qmòh?
GEN 44:16 Juđa tèu: Nhèn oe qnì tèu wì craq qmang leq, oe hangah hlài qmang leq? oe cwaih rađeh qmang leq? Boc Plình khoe hnoq dŏng trong dù da hapŏng ìh. Kô èh nhèn xam mangai khoe jah rùp doe chrŏng ajang nòe tì kŏng haq, dìq broq hapŏng ka wì craq.
GEN 44:17 Mahaq Jôsep tèu bàu: Au ùh i hèm ka broq qmang aih! Mangai leq ma khoe jah rùp doe chrŏng ajang tì haq, mangai aih èh ma ep broq hapŏng au; èh ƀài pì dìq hlài dèh hnim baq pì ka catèm.
GEN 44:18 Juđa thia haten ka Jôsep rai doe: Wì craq! apaq dayo ka hapŏng ìh, am au capoch đeh moeq nà bàu ka wì craq tamàng.
GEN 44:19 Wì craq i bòch deh mangai hapŏng rameh: Pì oe i ka baq, oe i ka oh daq qnoeq loq ùh?
GEN 44:20 Nhèn i doe ka wì craq rameh: Nhèn oe i baq craq, xam moeq toq kon calô ha-uang ka haq jò khoe craq. Daq moeq cliac moeq clèm ka haq khoe cachìt, dài taqne ƀài kon da miq haq, oe moeq toq haq aih raq, èh baq loq waq dèh ka haq haraya.
GEN 44:21 Khoe aih ìh doe ka hapŏng ìh: Qnoh haq loh tacô ka au, dôq au jah hnoq qmòe xi cla.
GEN 44:22 Èh nhèn i anoe ka wì craq: Kon qyoh aih ùh jah talah ka baq, tàng joq talah aih èh baq cachìt.
GEN 44:23 Yàng wì craq aih doe: Tàng joq oh ùch ùh tiaq pì loh tacô, aih èh pì ùh hnoq hadrò au hòm.
GEN 44:24 Dài qmang aih jò nhèn hlài tahnim mangai hapŏng ìh, aih la baq au, nhèn i anoe hlài ka haq tàng bàu da wì craq.
GEN 44:25 khoe aih, baq thê hòm nhèn: Drah loh rot tam ka bèn toq biaq dahwèq acaq.
GEN 44:26 Nhèn doe ka haq: Ùh jah, mahaq tàng joq oh ùch tiaq nhèn, aih men jah loh, tàng ùh qmang aih nhèn ùh jah glàm haq aih.
GEN 44:27 Mangai hapŏng ìh aih la baq nhèn, tèu rameh: Pì loq mai au ha-uang ka au baiq toq kon calô;
GEN 44:28 mòeq ngai khoe cađac au lam hnhnung hloe; au ji khoe doe canau ngè rôm khoe hit đac haq, majah qmang aih trùh manòeq qnhòq hnoq wìh hlài.
GEN 44:29 Tàng joq pì oe qnung kon qyoh kô lam khoe ka au hòm, tàng beq loq i yiniq cleq haƀo trùh ka haq, aih xài pì broq ka mangai craq ko gàu kô catech cliac clèm loh ta hwin.
GEN 44:30 Baq loq waq dèh hrìn ka oh ùch au, mahua yiang wa ùh taclah ka dabau, tàng joq manòeq kô au wìh hlài hnim hapŏng ìh, aih la baq nhèn mahaq ùh i ka oh ùch aih,
GEN 44:31 qmang aih jò pi oe hnoq kon ùch hòm, aih èh haq cachìt. Qmang aih, xài ƀài hapŏng da wì craq kô broq dèh ka baq craq khoe ko gàu, haq aih hadai hapŏng wì craq raq, catech cliac clèm loh ta hwin.
GEN 44:32 Majah qmang aih hapŏng ìh kô khoe chìuq pagàu ka kon ùch aih rameh: Tàng joq au ùh ahlài oh ka baq, aih èh au pòq yiniq lui ka baq mòeq đòe.
GEN 44:33 Qmang aih manòeq kô, dôq ka hapŏng ìh jah oe dìc thai dèh ka mangai qyoh kô, đòeq haq jah hlài dèh tiaq ƀài daq.
GEN 44:34 Tàng joq kon qyoh ùh tiaq hlài, broq qmang leq au oe hùa hlài dèh ta baq? Wùih! broq qmang leq au ma manaq hnoq kan rànac kàn trùh dèh ka baq qmòh!
GEN 45:1 Jò aih Jôsep pi àt dèh manoh qmang leq ma oe jah, enh ngèa ka ƀài mangai patìh dudan, haq capoch cadêh: Hnan qnoh wì qmat loh dŏng ma dìq haq!. Qmang aih ùh i cabô oe ti Jôsep jò haq ma anoe ka oh daq loq ka rađeh.
GEN 45:2 Èh haq hmoe qmòe cadêh, mangai Êdip xam hnim Phara-ôn hanoh tàng.
GEN 45:3 Jôsep anoe deh ka oh daq: Au kô Jôsep, Baq au oe rìh đeh ùh?. Mahaq wì oh daq tèu ùh jah, majaq qmang aih wì haq loh ka crè crep enh ngèa haq.
GEN 45:4 Atìq ka aih Jôsep doe ka wì oh daq: Thia haten ka au. Jò wì khoe broq tiaq, haq doe: Au kô Jôsep oh da pì daq, mangai pì daq ma khoe tech đòeq wì qnung lam tagùng Êdip.
GEN 45:5 Manòeq kô pi dùh mangò dèh, hadai ùh dùh nòeh ka rađeh ma khoe tech au đòeq wì qnung au lam gùng kô; majah qmang aih đòeq hu wèq kan rìh pì daq dài Boc Plình ma khoe thê au lam gùng kô adroe ka pì daq. Kô khoe baiq hanam tagùng glàm kan pangot hrah, èh oe padam hanam hòm ùh i abèq achap cleq jah, ùh i cleq đòeq hugat.
GEN 45:7 Boc Plình thê au trùh tacô adroe đòeq broq ka pì daq ùh hìaq lùch ka noe ta crŏng taneh, rai canòm hamong ka mòeq kan dèch claih kàn đòeq wèq kan rìh da oh daq.
GEN 45:8 Ùh! ùh xài pì daq thê au trùh tacô, aih la Boc Plình. Haq dèch au broq baq da Phara-ôn, au wèq hloe hnim haq, wèq dìq dŏng ka Êdip.
GEN 45:9 Pì daq drah rênh hlài ta baq au beq, rai doe ka haq rameh: Boc Plình khoe dèch au broq cla craq dìq dŏng tagùng Êdip, baq drah loh ti au; apaq patrò,
GEN 45:10 ìh, ƀài kon, ƀài xau ìh, ƀài trìu, ƀo hloe xam dìq dŏng kùng hang ìh kô èh jah oe ta gùng Gôsen haten ka au kô.
GEN 45:11 Ta aih èh i au ban ìh (majah qmang aih oe padam hanam pangot hòm) tàng ùh qmang aih èh, cla ìh xam hnim ìh xam ƀài kùng hang da ìh loh ka hamoq dŏng.
GEN 45:12 Hacô, ƀài daq xam Bênjamin oh au, khoe hnoq qmòe dèh xi mat rameh hacùng cla au kô khoe capoch tuàng dèh ka wì haq trong aih.
GEN 45:13 Qmang aih, drah anoe kan rahù ranhòm au tagùng Êdip xam rìm yiniq pì ma khoe hnoq am ka baq tàng, èh drah rênh qnoh baq loh tacô.
GEN 45:14 Atìq ka aih, haq cwat ranŏng Bênjamin, oh rađeh rai hmoe; Bênjamin hadai cwat ranŏng haq rai hmoe.
GEN 45:15 Haq hadai cwat dèh ƀài daq rai hmoe. Khoe aih èh wì oh daq capoch tuàng ka haq.
GEN 45:16 Jò bìac aih hìa trùh hnim Phara-ôn: Ƀài oh daq Jôsep khoe trùh, Phara-ôn xam ƀài cwan tàng qmang aih, joq troq ka manoh wì haq.
GEN 45:17 Phara-ôn doe ka Jôsep: Tanap ka wì oh daq ìh rameh: Drah dèch dahwèq qmat tŏc crŏng lùa, wìh hlài ta Cana-an,
GEN 45:18 đìh da pì baq xam dìq ka mangai hnim pì loh oe ti au. Au am ka pì nòe taneh ma yeo lem dŏng tagùng Êdip, aih èh pì jah waq taneh jìang.
GEN 45:19 Èh au tanap ka ìh anoe hlài ka wì qmang kô: Yŏc ƀài xê enh gùng Êdip ahlài ka kon qyoh xam cadrì wì haq, hu qnoh baq pì loh tacô,
GEN 45:20 Apaq adênh deh ka kùng hang, majah qmang aih ngè cleq ma yeo lem ta Êdip aih èh jah pì.
GEN 45:21 Ƀài kon calô da Isorali broq wop qmang ka bàu; Jôsep iu tiaq bàu Phara-ôn yŏc ƀài xê am deh ka wì daq xam ƀài dahwèq hu acaq jò lam trong.
GEN 45:22 Haq hadai yŏc ƀài eo yôh am ka tang ngai hu atùa, da Bênjamin hòm, haq am mòeq hrinh capiac ƀac xam padam racop eo yôh.
GEN 45:23 Haq hadai thê ahlài deh ka baq mòeq jàt toq lùa chò ƀài ngè ma yeo lem dŏng ta Êdip, mòeq jàt toq lùa cadrì chò qmau, ƀênh xam ƀài dahwèq đòeq acaq jò baq haq lam trong.
GEN 45:24 Qmang aih, Jôsep đùa deh ƀài daq lam trong. Rai tanap ka wì haq Joq au cali calo ka oh daq apaq talech jò lam trong.
GEN 45:25 Ƀài oh daq oe enh Êdip drông dang tŏc trùh dèh ta baq oe ta taneh Cana-an,
GEN 45:26 anoe hlài ƀài bàu kô rameh: Jôsep oe raq rìh; haq aih raq mangai cla craq qnang wèq dìq gùng Êdip. Mahaq gàu ngoc da Jacôp dua ùh blình, majah qmang aih haq ùh lùi bàu wì doe.
GEN 45:27 Oh daq anoe hlài ka haq tàng rìm nà bàu Jôsep khoe doe; Jacôp bu hnoq ƀài xê Jôsep ma thê ahlài hu đìh rađeh, aih manoh haq hi blình hlài,
GEN 45:28 haq doe: Hêq au khoe loq; Jôsep, kon calô au, oe raq rìh; kô èh au lam hmàih ka haq adroe ka đeh cachìt.
GEN 46:1 Isorali loh lam wê tiaq deh ƀài kùng hang. Trùh ta Bê-e sêba, haq padon dèh ƀài ramènh dèch ka Boc Plình da Ysac, baq haq.
GEN 46:2 Ta kan hnoq jò damang, Boc Plình i doe ka Jacôp: Jacôp Jacôp! Isorali padreo bàu: I au kô
GEN 46:3 Boc Plình doe: Au kô raq Boc Plình, Boc Plình da baq ìh. Drah loh ta Êdip, apaq yùq cleq, majaih qmang aih ta aih èh au broq ka ìh wìa moeq diac kàn.
GEN 46:4 Cla au kô èh hadai loh ta Êdip ti ìh, èh hadai cla au kô èh raq ma ahlài ìh, wop qmang aih raq. Jôsep èh ma hi apot da ìh mat.
GEN 46:5 Enh Bê-e sêba Jacôp loh lam; ƀài kon calô da Isorali dèch Jacôp, baq wì haq, xam ƀài cadrì kon wì haq tŏc ta xê da Phara-ôn ma khoe thê lam đìh yŏc ƀài wì aih.
GEN 46:6 Wì haq wê dŏng ƀài ngè ma aban xam kùng hang đeh ma khoe achap jah ta Cana-an, đòeq lam trùh ta Êdip.
GEN 46:7 Qmang aih Jacôp xam dìq ka hnim haq, ƀài kon calô, ƀài xau calô, ƀài kon cadrì, ƀài xau cadrì, dìq loh ta Êdip.
GEN 46:8 Hacô! yiniq ƀài kon calô da Isorali aih la Jacôp, ma loh ta Êdip: Kon ramua da Jacôp aih la Ruƀên.
GEN 46:9 Ƀài kon calô da Ruƀên aih Hênoc, Phalu, Hèt-rôn, xam Cacmi.
GEN 46:10 Ƀài kon calô da Simê-ôn aih la Jêmu-ên, Jamin, Ôhat, Jakin, Xôha xam Saulo, aih la kon da mai mangai gùng Cana-an.
GEN 46:11 Ƀài kon da Lêwi aih la Getsôn, Kêhat, xam Mêrari.
GEN 46:12 Ƀài kon da Juđa aih la Êro, Onan, Sêla, Phêrêt xam Xêrat. Mahaq Êro xam Onan khoe cachìt tagùng Cana-an; kon da Phêrêt aih la Hèt-rôn xam Hamun.
GEN 46:13 Ƀài kon calô da Ysaca aih la Thôla, Phuwa, Jop xam Simrôn.
GEN 46:14 Ƀài kon calô da Saƀu-lôn aih la Sêrêt, Êlon xam Jali-ên.
GEN 46:15 Ƀài kon calô xam mòeq toq kon cadrì yiniq haq la Đina, Lê-a ma khoe ha-uang ka Jacôp jò ma oe tagùng Phađan- Aram, xam ƀài xau aih dìq dŏng jah piq jàt piq ngai.
GEN 46:16 Ƀài kon calô da Gat aih la Xiphi-ôn, Hagi, Suni, Ecbôn, Êri, Arôđi xam Arêli.
GEN 46:17 Ƀài kon calô da Ase aih la Jimna, Jic xam Jicwi, Bêria, xam Sêrat, oh cadrì da wì aih. Kon da Bêria aih la Hêbe xam Manki-an.
GEN 46:18 Aih, ƀài kon da Sinƀa ma ha-uang ka Jacôp xam ƀài xau, dìq dŏng aih jah mòeq jàt tadràu ngai. Sinƀa aih la mangai hapŏng da Laƀan ma khoe am tiaq patìh dèh ka kon cadrì aih la Lê-a.
GEN 46:19 Ƀài kon da Rachên mai Jacôp aih la Jôsep xam Bênjamin,
GEN 46:20 Jôsep khoe i kon tagùng Êdip, aih la Manase, xam Epra-im, Anat kon cadrì da Phôti-phêra, mangai pajàu kàn tagùng Ôn, khoe ha-uang ka haq.
GEN 46:21 Ƀài kon calô da Ƀênjamin aih la Bêla, Bêke, Acbên, Jêra, Na-aman, Êhi, Rôso, Môpbim, Hôpbim xam Aret.
GEN 46:22 Qmang aih, ƀài kon calô da Rachên ha-uang ka Jôsep xam ƀài xau dìq dŏng jah mòeq jàt pôn ngai.
GEN 46:23 Kon calô da Đan aih la Husim.
GEN 46:24 Ƀài kon calô da Neptali aih la Jatsi-ên, Guni, Jicse xam Silem.
GEN 46:25 Ƀài kon calô da Bila ma ha-uang ka Jôsep xam ƀài xau aih dìq dŏng jah tapèh ngai. Ƀila aih la hapŏng Laƀan ma khoe am đòeq patìh ka kon cadrì haq la Rachên.
GEN 46:26 Wì aih lam tiaq Jacôp trùh ta Êdip, aih la ƀài mangai ha-uang loh enh Jacôp – tàng joq ùh rèn xam ƀài kon mai – dìq dŏng aih jah tadràu jàt tadràu ngai.
GEN 46:27 Xam kon da Jôsep ha-uang ta Êdip jah baiq ngai. Qmang aih ƀài mangai da hnim Jacôp lam trùh ta Êdip, rèn dìq dŏng jah tapèh jàt ngai.
GEN 46:28 Jacôp thê Juđa lam adroe đòeq hu bòch Jôsep aràng haq mùt tagùng Gôsen.
GEN 46:29 Jôsep tŏc xê axêh haq khoe padon đòeq lam tŏc ta Gôsen đìh Isorali, baq rađeh. Haq loh deh enh ngèa baq, haq cwat deh baq rai hmoe ka dùnh.
GEN 46:30 Isorali doe ka Jôsep: Manòeq kô yac ka au cachìt xôq ùh dèh. Majah qmang aih baq khoe hnoq hadrò kon, èh loq kon oe raq rìh.
GEN 46:31 Khoe aih Jôsep anoe dèh ka oh daq xam dìq ka mangai hnim baq haq rameh: Au chônh lam adroe hu anoe ka Phara-ôn loq: Oh daq xam dìq ka hnim baq au, enh gùng Cana-an khoe trùh ta au.
GEN 46:32 Wì haq mangai rìh ka aban trìu, ban ƀài calùh, i qnung dŏng deh calùh trìu, ƀo xam dèh ƀài kùng hang wì haq.
GEN 46:33 Èh jò Phara-ôn loq thê creo ka pì hu boch: Pì rìh ka abroq đeh cleq?
GEN 46:34 Aih pì doe rameh: Mangai hapŏng wì craq rìh dèh ka ngè aban enh qyoh trùh manòeq qmang ka baq nhèn khoe broq. Qmang aih dôq oh daq jah oe tagùng Gôsen, majah qmang aih mangai Êdip loq cadròt haraya ka mangai ban trìu.
GEN 47:1 Jôsep lam anoe ka Phara-ôn loq ƀài bìac aih, rai doe tam: Baq xam ƀài oh daq au enh gùng Cana-an trùh, wê tiaq deh trìu, ƀo xam ƀài kùng hang da wì haq. Manòeq kô qnang oe tagùng Gôsen.
GEN 47:2 Haq ràih yŏc padam ngai taqne wì oh daq mùt gàm Phara-ôn.
GEN 47:3 Phara-ôn bòch: Ƀài pì abroq ngè cleq? Wì padreo bàu: Mangai hapŏng ìh kô la mangai ban trìu, qmang ka wì kan cadraq khoe broq enh nèh.
GEN 47:4 Èh wì anoe tam ka haq: Nhèn khoe trùh oe đò đeh tacô majah qmang aih kan pangot ta Cana-an kàn raya pi oe qmòe ka nhat đòeq ka ƀài ngè da hapŏng ìh ma ban hu acaq. Qmang aih, manòeq kô nhèn cali calo đeh ka ìh am ka ƀài hapŏng ìh jah oe đeh ta Gôsen.
GEN 47:5 Phara-ôn doe ka Jôsep qmang kô: Baq xam ƀài oh daq ìh khoe trùh ta ìh;
GEN 47:6 qmang aih gùng Êdip khoe padon đòeq qmòe ka ìh; aih drah am ka baq xam oh daq ìh taleq ma yeo jìang dŏng tagùng kô; am wì jah oe ta Gôsen. Tàng joq taqne wì aih ìh loq cabô ma yeo rabiaq, thê dèch haq aih ban ƀài calùh da au.
GEN 47:7 Khoe aih Jôsep ajèn aràng Jacôp, baq rađeh lam glàm Phara-ôn. Jacôp waiq xôq ramot am ka Phara-ôn.
GEN 47:8 Phara-ôn bòch Jacôp: Ìh halình đeh khoe jah toq leq hanam?
GEN 47:9 Jacôp padreo bàu: Ƀài hanam au rìh tacô tatau dìq dŏng jah mòeq hrinh piq jàt hanam; ƀài hanam qnhòng rìh da au joq haqnop, toq nanxa đeh hrình, yôh ùh diang ƀài hanam da kan cadraq au jò haq rìh tacô tatau.
GEN 47:10 Jacôp waiq xôq ramot hòm ka Phara-ôn, khoe aih hi lùi loh khoe ka mat haq.
GEN 47:11 Qmang aih Jôsep tiaq bàu Phara-ôn, padì nòe oe deh ka baq xam ƀài oh daq, am ka wì haq nòe taneh ma yeo lem dŏng ta Êdip hu broq kùng hang ka wì haq, tagùng Ramse.
GEN 47:12 Jôsep tiaq qmòe tang ngai, taqmroq am dahwèq acaq dèh ka baq, dèh ka ƀài oh daq xam dìq dŏng ka hnim deh baq.
GEN 47:13 Jò aih, kan pangot kàn pi cajaq, dài jàp gùng pi oe i qmòe ka cleq hu acaq; gùng Êdip xam gùng Cana-an dìq loh ka ralênh dŏng taiq kan pangot aih.
GEN 47:14 Jôsep tigop yŏc dŏng ƀac gùng Êdip xam gùng Cana-an, aih la ƀac wì phù cròng rot qmau; khoe èh aràng don đòeq bac aih ta hnim Phara-ôn.
GEN 47:15 Jò ƀac ta Êdip xam gùng Cana-an khoe dìq, aih mangai Êdip dìq trùh ta Jôsep rai creo dang: Am ka nhèn dahwèq hu acaq, ji laiq taiq khoe dìq ka ƀac dài nhèn ma ep cachìt enh ngèa ka wì craq qmòh?.
GEN 47:16 Jôsep tèu: Tàng joq khoe dìq ka ƀac, aràng ƀài ngè pì ma aban trùh ka au, aih èh au hi halìh dahwèq acaq ka pì.
GEN 47:17 Qmang aih, wì aràng ka Jôsep ƀài calùh ngè wì ma ban; Jôsep yŏc dahwèq acaq halìh yŏc axêh, calùh trìu, calùh ƀo, xam lùa. Hanam aih haq tigop yŏc ƀài ngè da wì ma aban đòeq halìh yŏc dahwèq acaq.
GEN 47:18 Dìq ka hanam aih, hanam atìq wì trùh hòm creo dang ka haq hòm: Nhèn ùh hangah cleq ka ìh, ƀac jèn khoe hreo hrua, ƀài ngè nhèn ma ban hadai khoe aràng dìq ka wì craq; manòeq kô nhèn oe i toq chac cla nhèn xam taneh ruàng
GEN 47:19 Wìa ka nhèn xam taneh ruàng nhèn ma dìq cachìt lùch enh ngèa wì craq? Rot cla nhèn xam taneh ruàng nhèn hu halìh dahwèq acaq, aih èh nhèn xam taneh nhèn hi broq dìc ka Phara-ôn. Am ka nhèn adrech cleq hu rai, đòeq nhèn rìh ùh hìaq cachìt, taneh ùh hìaq ep cađac clui.
GEN 47:20 Jôsep rot ka Phara-ôn dìq dŏng taneh ruàng tagùng Êdip; taiq kan pangot dài rìm ngai Êdip aràng tech dŏng deh taneh ruàng, qmang aih taneh ruàng jah dŏng Phara-ôn.
GEN 47:21 Qmang aih dìq dŏng mangai Êdip dìq wìa dŏng hapŏng, enh haqmai kô trùh haqmai tau da taneh diac.
GEN 47:22 Mahaq ruàng da ƀài pajàu kàn aih Jôsep ùh i rot, majah qmang aih wì haq i jah mòeq phàn dahwèq enh Phara-ôn ma khoe a; aih phàn dahwèq Phara-ôn khoe dì am ka wì haq. Aih ìq! ƀài pajàu kàn dài ma ùh i cabô aràng tech deh taneh ruàng.
GEN 47:23 Jôsep doe dìq ka mangai gùng aih: Ngan kô, au khoe rot pì xam taneh ruàng pì ka Phara-ôn; hacô adrech ka pì hu rai maq ta ruàng aih.
GEN 47:24 Trùh jò gat, pì ep dèch hlài da Phara-ôn mòeq phàn padam, oe pôn phàn tau đòeq ka pì broq adrech rai maq, đòeq broq dahwèq acaq ka pì xam ka mangai ta hnim hloe xam ka kon qyoh pì.
GEN 47:25 Wì mangai ta aih doe: Wì craq khoe dèch kan rìh nhèn! Waiq dôq nhèn jah kan tamèt enh ngèa wì craq, aih èh nhèn jah broq hapŏng dìc ka Phara-ôn.
GEN 47:26 Qmang aih Josep hi qnac qnoh moeq ranenh oe hloe trùh manòeq, taneh ruàng Êdip dìq ep dèch thèq ka Phara-ôn mòeq phàn padam dahwèq rađeh. Toq taneh ruàng da ƀài pajàu kàn ma ùh i jah Phara-ôn.
GEN 47:27 Qmang aih Isorali oe ta Gôsen gùng Êdip, abroq jah kùng hang ta aih, ha-uang chèch lòe tam haraya.
GEN 47:28 Jacôp oe ta Êdip jah mòeq jàt tapèh hanam, halình jah mòeq hrinh tapèh jàt pôn hanam.
GEN 47:29 Trùh jò ten cachìt, Isorali creo ka Jôsep kon calô rađeh, haq doe: Tàng joq baq jah kan tamèt enh ngèa kon, aih kon yŏc tì kon roh enh qnhèq ka cataih baq rai dìq ka kan alàng xam manoh hnhuh jang đòeq hu òq bàu ka baq, kon apaq catùh baq ta taneh Êdip.
GEN 47:30 mahaq jò baq kùi padài ti kan cadraq, ahlài baq loh khoe ka taneh Êdip, catùh pajùm ta nòe da wì haq. Jôsep doe: Kon broq tiaq wop qmang ka bàu baq tanap thê.
GEN 47:31 Jacôp doe: Kon hapah beq. Jôsep hi hapah. Khoe aih Jacôp hacùn cràng kùh waiq ajang nòe gàu juàng cla haq.
GEN 48:1 Jò ƀài bìac aih khoe gêh, i mangai lam doe ka Jôsep: Hacô baq ìh ùh hrŏc. Jôsep hi aràng Manase xam Epra-im, baiq ngai kon calô haq, hadai lam.
GEN 48:2 Wì bahìa ka Jacôp rai doe: Kô Jôsep, kon calô ìh, trùh hmàih ka ìh. Isorali àu haqngui ta juàng.
GEN 48:3 Jacôp anoe ka Jôsep: Boc Plình I cwìang Rìm trong, khoe mahnu loh, am xôq ramot ka baq ta Luxo gùng Cana-an.
GEN 48:4 doe rameh; Kô èh au broq ka ìh ha-uang ka bàc rai chèch lòe tam, broq ka mangai da ìh jah cràm; au am ka xinoe ìh gùng kô đòeq broq kùng hang mòeq đòe.
GEN 48:5 Manòeq kô, wa kon calô ma khoe ha-uang ka kon tagùng Êdip, adroe ka baq trùh, aih la Epra-im wa Mana-se, aih hanoh da baq tìah ka Ruƀên xam Simê-ôn diq.
GEN 48:6 Ƀài qyoh kon ma ha-uang tìa aih, ƀài aih èh da cla kon; trong taneh diac wì haq jah hadai tìah dèh ka wì oh daq.
GEN 48:7 Jò baq enh Phađan wìh hlài Cana-an, aih Rachên cachìt roc trong i mat baq, ten ka Ephorat; baq catùh haq oe ti trong hlài ta Ephorat aih (la Betlehem).
GEN 48:8 Jò Isora-li hnoq wa kon da Jôsep, haq bòch: Qmat ƀài cabô
GEN 48:9 Jôsep doe: Wa haq qmat kon Boc Plình ma khoe am ka au tagùng kô. Isora-li doe: Aràng wa trùh ta au, đòeq au waiq xôq ramot ka wa.
GEN 48:10 Jò aih, mat Isora-li khoe pùa majah qmang aih haq khoe craq pi oe hnoq cleq hòm, dài majah thê wa haq thia haten hu caqmuq hìp.
GEN 48:11 Isora-li doe ka Jôsep: Adroe kô nèh baq xoh đeh pi hnoq hadrò kon, yàng manòeq kô Boc Plình broq ka baq jah hnoq trùh nang noe da kon.
GEN 48:12 Atìq ka aih Jôsep doeh deh wa kon loh khoe ka cràng Isorali, khoe aih kùn cràng ta haqneq.
GEN 48:13 khoe èh, haq aràng wa qyoh trùh dèh ajang baq; tì pah qma haq dùi Epra-im cwa pah qngeo dèh baq, tì pah qngeo haq dùi Mana-se cwa pah qma.
GEN 48:14 Isorali hnhu kŏng pah qma, đòeq tagàu Epra-im, aih la mangai ma qyoh, tì pah qngeo đòeq tagàu Manase. Haq to i deh manoh đòeq tì qmang aih raq, majah qmang aih Manase aih mangai ma daq.
GEN 48:15 Khoe aih haq waiq xôq ramot ka Jôsep: Waiq Boc Plình da kan cadraq au aih la Apraham xam Ysac ma kùh waiq, aih la Boc Plình ma khoe wèq ban au enh jò baxèm clìh enh cliac trùh manòeq,
GEN 48:16 ƀình plình ma khoe dŏng au claih enh kan ranàc, am xôq ramot ka wa kon qyoh kô; qmot yiniq au xam kan cadraq au la Apra-ham xam Ysac, broq ka wa rai èh rai bàc ta crŏng taneh!
GEN 48:17 Mahaq Jôsep hnoq deh baq yŏc tì pah qma đòeq tagàu Epra-im, ta manoh ùh chìuq haq drah rùp tì dèh baq ma khoe đòeq tagàu Epra-im hu qnhac tŏc tagàu Manase,
GEN 48:18 khoe èh haq doe: Ùh xài qmang qmat baq. Mangai kô ma ramua tì pah qma da ìh đòeq tagàu haq ma troq.
GEN 48:19 Mahaq baq haq ùh waq rai rahen: Baq loq, baq loq kon. Haq kô èh hadai wìa mòeq diac, haq hadai jah kàn, mahaq yac ka qmang leq, oh haq dua yeo kàn èh xinoe haq jah wìa loh bàc diac.
GEN 48:20 Hì aih haq waiq xôq ramot ka wa kon calô kô rai doe: Enh dalam ka yiniq chôp kô èh mangai Isorali jah waiq xôq ramot am ka dabau: Waiq Boc Plình broq ka ìh jah tìah troeq wa Epra-im wa Manase. Qmang aih Jacôp dèch Epra-im oe adroe ka Manase.
GEN 48:21 Isora-li doe ka Jôsep: Baq èh cachìt, mahaq kô èh Boc Plình oe ti kon rai ahlài pì kon tagùng wì kan cadraq
GEN 48:22 èh baq am ka kon taneh yeo bàc ka ƀài oh daq, aih la taneh da mangai Amô-rit baq ma khoe blah yŏc xi panenh xi chang.
GEN 49:1 Jacôp creo dèh ka ƀài kon calô trùh ti rađeh rai doe: Tagop dudan ajang kô, baq hu anoe ƀài bìac ep trùh ka pì kon ta hì atìq kô èh.
GEN 49:2 Ƀài kon calô da Jacôp, drah thia tagop ajang kô hu tàng; Tamàng bàu Isorali, baq da pì kon.
GEN 49:3 Ruƀên! aih la kon ramua da baq, Kan dêh baq, teo padren baxèm da baq, Rìh acaq lem yi loe dŏng, trong qnì loq haq yeo loq dìq dŏng.
GEN 49:4 Kon rachùi tìah ka diac tro, dài ma ùh diang đeh cabô. Majah qmang aih kon khoe tŏc ta aniang baq Kon tŏc juàng baq, broq kan padrùh ta aih.
GEN 49:5 Simê-ôn xam Lêwi wa aih oh daq mòeq cliac clèm. Pla chang da wa aih joq ranac da kan ngang dù.
GEN 49:6 Waiq dôq mahua yiang da baq ùh pajùm ti wa, Kan ranhòm da baq ùh alùh pajùm tanòe tagop da wa haq. Majah qmang aih wì haq khoe jêh đac mangai ta kan panòeh. Kat đac qnhàng ƀo qnìq tiaq deh manoh cla enh.
GEN 49:7 Kan nòeh da wì haq joq troq ka ra-òh hamaiq, majah qmang aih joq xòc joq qnàng. Joq troq ka ra-òh hamaiq kan nòeh da wì haq, majah qmang aih ngang joq qnàng. Au lah đac wì haq tahnim Jacôp, Palac wì haq taqne mangai Isorali.
GEN 49:8 Juađa! kô èh oh daq hi manè apôi kon, Tì kŏng kon jah padit ranŏng ƀài ƀình ma tagit ka kon. Ƀài kon calô da baq kô èh jah hacùn cràng enh ngèa kon.
GEN 49:9 Juđa aih la sutùh caqmàng; A kon! kon rùp jah hanùm khoe aih hua ahlài. Haq canùng kùi i crài cleq ka sutùh calô. Tìah ka sutùh kan; cabô hùa tŏc haqngui enh crŏng haq?
GEN 49:10 Long dùi da bùa, ùh talìc ka Juđa. Mangai qnoh ranenh ùh catech khoe ka jènh haq. Trùh jò Mangai Silô ma hi trùh. Rìm diac dìq iu tiaq Mangai aih.
GEN 49:11 Haq kàt deh lùa ajang xèm nho, Kàt dèh kon lùa qyoh ajang hamenh nho ma yeo lem dŏng. Haq rùh dèh eo cwàn ta alac nho, Yŏc mahim nho rùh dèh eo yôh.
GEN 49:12 Mat haq gam yeo hnau ka alac. Hanenh haq taboc yeo hnau ka diac tôh.
GEN 49:13 Sabulôn oe ti nòe kênh diac raxìq. Aih la nòe i boang kàn oe. Acang taneh diac haq bòt qnah ta Siđôn.
GEN 49:14 Ysa-ca aih la lùa dêh padren, Kùi padài taqne cadrong.
GEN 49:15 Jò hnoq dèh nòe kùi padài aih joq alàng. Taneh aih joq lem qnàng, Aih èh haq bet plêh xùi kan trap. Ep iu tiaq trong broq xàu.
GEN 49:16 Đan jah hadrah deh mangai da haq. Qmang ka xinoe da Isora-li.
GEN 49:17 Đan èh tìah qmang ka bìh oe ti kênh trong Mòeq toq bìh plŏng roc trong, Kap cachop axêh. Broq ka mangai kòe axêh tacro dalùi,
GEN 49:18 Wôi Jêhowa! au tangèh gòm kan dèch claih da Ìh.
GEN 49:19 Gat èh i mòeq calùh lình clàm jêh haq. Yàng èh haq tùh jêh chau rai qnat tiaq,
GEN 49:20 Enh nòe Ase i dahwèq ramaq jìang, Haq palàng ngè jìang acaq ka ƀài bùa.
GEN 49:21 Nepta-li aih joe cadrì caqnaih enh cadrong. Xêh loh ƀài kon joe lem lình.
GEN 49:22 Jôsep aih xèm nho, plì da haq top haraya, Hon ten ka thòng diac, Hamenh haq heo enh qnhèq ka canàng.
GEN 49:23 Mangai wê panenh khoe leoq haq, Pênh rang rai canàt jêh haq.
GEN 49:24 Canòm ka tì kŏng Mangai I cwìang Rìm trong da Jacôp, Dài panenh da haq dua cajap Canòm ka Mangai Ban trìu, aih la Hmo da Isorali Dài baiq toq kŏng haq rai dêh tam.
GEN 49:25 Boc Plình da Baq jah wiang ti kon; Mangai I cwìang Rìm trong jah am xôq ramot ka kon, Aih la xôq ramot loh enh plình, Xam xôq ramot tŏc enh nòe kòe jrùq. Xôq ramot enh tôh xam da cliac miq.
GEN 49:26 Xôq ramot baq waiq am ka kon glŏng ka haqnhèq. Qnhèq ùh hnau ka xôq ramot wì kan cadraq da baq, Haqnhèq ùh hnau ka ƀài bui wang qnhòng calah nèh. Waiq ƀài xôq ramot kô oe tagàu Jôsep Ajang ngòng mangai broq cla craq ƀài oh daq haq.
GEN 49:27 Ƀênja-min aih la koq yiang hrah ka acaq, Disroq haq chriang rùp hanùm Dixèq haq lah axong hanùm đeh khoe axan jah.
GEN 49:28 Ƀài wì aih dìq gàu rangàu da mòeq jàt baiq xinoe Isorali; aih la bàu baq wì haq doe jò qnang waiq xôq ramot am ka wì, waiq xôq ramot crài am ka tang ngai.
GEN 49:29 Khoe aih haq thê dèh ƀài kon calô rameh: Baq kô èh hlài ti wì kan cadraq, pì kon catùh baq pajùm ti wì kan cadraq, ta kòp hmu nòe đùng ruàng Eprôn, mangai Hêtit,
GEN 49:30 aih la kòp hmo tađùng Macbêla haten ka Mamrê, gùng Cana-an, aih la nòe Apraham khe rot hu broq nòe đòeq cađac hanang hloe xam đùng ruàng da Eprôn.
GEN 49:31 Ta aih wì khoe catùh Apraham xam Sara mai haq; Ysac xam Rêbêca mai haq; hadai ta aih raq baq khoe catùh Lê-a,
GEN 49:32 Đùng ruàng aih xam kòp hmo khoe rot hlài enh xinoe mangai Hèch.
GEN 49:33 Jò tanap deh ka wì kon ƀài bàu aih hi khoe, Jacôp dèch hlài dèh jènh tŏc ta juàng, khoe aih hi pat, jah hlài dèh ti wì kan cadraq.
GEN 50:1 Jôsep kùp gàu enh ngèa dèh baq, hìp haq rai hmoe.
GEN 50:2 Khoe aih thê ƀài thài broq jreo ma xan patìh dèh ka rađeh, yŏc jreo xua thùm ha-ùng ka hanang dèh baq; wì aih hi ha-ùng ka Isorali.
GEN 50:3 Pôn jàt hì ha-ùng jreo hi khoe, aih la maneh ma pajaq đòeq ha-ùng jreo; mangai Êdip crò hmoe ka haq ta tapèh jàt hì.
GEN 50:4 Trùh hì hêq ka crò hmoe, Jôsep doe ka ƀài cwan da Pharaôn rameh: Tàng joq au jah đeh màiq enh ngèa pì, pì taqmon ƀiaq ka Phara-ôn bàu kô dôq haq tàng
GEN 50:5 Baq au i thê au hapah rameh: Kô èh baq cachìt, catùh baq ta ralùng baq ma khoe rot đòeq tagùng Cana-an. Qmang aih manòeq kô, au ep tŏc ta-aih catùh dèh baq, khoe èh hi tawìh loh tacô.
GEN 50:6 Phara-ôn doe ka haq: Tŏc beq catùh baq ìh, wop troeq bàu haq ma thê ìh hapah aih.
GEN 50:7 Jôsep hi tŏc hu catùh dèh baq, dìq dŏng ka ƀài cwan da Phara-ôn aih la ƀài cwan kàn xam ƀài gucraq ta diac Êdip dìq lam tiaq haq.
GEN 50:8 dìq dŏng ka hnim Jôsep, ƀài oh daq xam dìq ka hnim baq haq dìq tŏc lam tiaq cađac hanang ti haq; ta Gôsen oe toq wì kon qyoh, ƀài trìu xam ƀo da wì haq.
GEN 50:9 Xê xam axêh hanoh lam tŏc ti haq; mangai lam tiaq cađac hanang joq cràm joq qnàng!
GEN 50:10 Jò trùh ta haneh da Atat, pah tau ka cròng diac Jôđan, wì crò hmoe ra-ua, ta aih Jôsep broq ramènh cađac hanang dèh ka baq ta tapèh hì.
GEN 50:11 Mangai Cana-an aih la mangai rìh tagùng aih hnoq kan crò hmoe ta hamlang haneh da Atat, wì doe: Mangai Êdip broq ramènh cađac hanang joq ranhòm qnàng. Aih ìq wì majah creo ka nòe haten ka cròng diac Jôđan kô la Aƀên-mitra-im.
GEN 50:12 Qmang aih ƀài kon calô da Jacôp broq tiaq deh bàu baq ma tanap đòeq.
GEN 50:13 Ahlài hanang deh baq tŏc ta Cana-an, catùh ta kòp hmo tađùng Macbêla ten ka Mamrê, aih la nòe Apraham khoe rot hloe xam đùng ruàng Eprôn, mangai Hêtit đòeq broq nòe cađac hanang.
GEN 50:14 Catùh dèh baq hi khoe, Jôsep xam ƀài oh daq hloe xam ƀài mangai khoe lam tiaq cađac hanang deh baq, dìq loh ta Êdip.
GEN 50:15 Wì oh daq hnoq dèh baq khoe cachìt, aih wì ta anoe ka dabau: Broq braiq kô èh Jôsep loq git ka bèn èh patem chau trong dù bèn ma khoe broq ka haq.
GEN 50:16 Wì daq thê mangai lam anoe ka Jôsep rameh: Adroe ka cachìt baq tanap qmang kô
GEN 50:17 Pì anoe ka Jôsep rameh: Baq cali calo kon cađac kan dù, xam yiniq lui da wì daq kon, jò wì haq tabroq ka kon pi i ka ƀè ƀàn cleq; manòeq kô baq cali calo ka kon cađac ƀài yiniq lui ka ƀài hapŏng Boc Plình da baq. Tàng ƀài bàu kô Jôsep hi hmoe.
GEN 50:18 Khoe aih cla ƀài daq trùh bla op enh ngèa Jôsep rai doe: Nhèn daq kô hapŏng oh.
GEN 50:19 Jôsep tèu: Pì daq apaq yùq cleq, majah qmang aih wìa ka au jah thai Boc Plình qmòh?.
GEN 50:20 Pì daq khoe qnac trong hu broq haƀo đac ka au, mahaq Boc Plình enh broq gêh trong lem ka au, aih la đòeq hu wèq kan rìh da bàc ngai, qmang ka pì daq khoe hnoq hì kô.
GEN 50:21 Qmang aih ùh dùh yùq dèh, i au am tôm tàu ka pì daq xam wì kon da pì daq. Khoe aih haq alòng ƀài daq, yŏc bàu habuàt capoch tuàng ti wì.
GEN 50:22 Jôsep xam hnim baq haq rìh oe ta Êdip; haq halình jah mòeq hrinh mòeq jàt hanam.
GEN 50:23 Haq jah hnoq kon xau da Epraim trùh piq qnhòng, hadai jah hnoq ƀài xau da Maki, aih la kon calô da Manase.
GEN 50:24 Khoe ka aih, Jôsep anoe dèh ka wì daq: Au kô ten cachìt, mahaq kô èh joq Boc Plình trùh hmàih ka oh daq, yŏc ahlài pì oh daq tagùng haq ma khoe hapah đòeq tèu am ka Apraham, Ysac xam Jacôp.
GEN 50:25 Jôsep thê ƀài kon calô da Isorali hapah rameh: Joq qnàng kô èh Boc Plình trùh hmàih hu wiang ti oh daq, aih èh pì ep qnhac caxènh au loh khoe ka gùng kô.
GEN 50:26 Qmang aih Jôsep cachìt, rìh jah mòeq hrinh mòeq jàt hanam. Wì ha-ùng jreo xua thùm ka hanang haq, lòm hanang haq ta mòeq toq hom tagùng Êdip.
EXO 1:1 Kô yiniq ƀài kon calô da Isorali, rìm ngai qnung dèh mangai tahnim rađeh lam tiaq Jacôp loh oe ta Êdip:
EXO 1:2 Ruƀên, Simê-ôn, Lêwi, xam Juđa;
EXO 1:3 Ysaca, Saƀulôn, xam Ƀêjamin,
EXO 1:4 Đan, Neptali, Gat xam Ase.
EXO 1:5 Ƀài mangai ha-uang loh enh Jacôp dìq dŏng jah tapèh jàt ngai; Jôsep khoe oe ta Êdip.
EXO 1:6 Jò kô, Jôsep xam ƀài oh daq haq, xam dìq ka ngai qnhòng aih dìq cachìt dŏng.
EXO 1:7 Mangai Isorali chèch lòe tam rai èh rai bàc haraya, loh ka rai èh rai padrŏng dêh; jàp jìa ka gùng.
EXO 1:8 Atìq ka aih, ta diac Êdip i mòeq ngai neo tŏc broq bùa, ùh qnì ka Jôsep.
EXO 1:9 Bùa doe dèh ka mangai tadiac da haq: Ngan kô, mangai Isorali bàc rai yi dêh hnau ka bèn.
EXO 1:10 Beq bèn yŏc kan rabiaq hu tabroq ka wì haq, ùh meh èh wì loq bàc tam, tàng beq loq i kan tajêh tablah, wì haq loq taqmùt ka ƀài lình wì hu jêh hlài bèn khoe èh cadàu loh enh gùng bèn qmòh.
EXO 1:11 Qmang aih wì dèch ƀài mangai broq gàu ƀài hapŏng đòeq hu panan mangai Isorali ep abroq xalep, wì xài than phôq Phithom xam Ramse đòeq broq kho ka Phara-ôn.
EXO 1:12 Mahaq kiang mangai Êdip panan wì haq abroq xalep dàng leq aih kiang mangai Isorali bàc tam dàng aih. Mangai Êdip loh ka tagit ka mangai Isorali.
EXO 1:13 Panan wì haq broq nhang dìq jaq.
EXO 1:14 Broq ka mangai qnhòng aih rìh ta kan hamoq, majah qmang aih ep jôiq taneh, broq gech hloe xam rìm yiniq abroq qnoeq tagùng. Ƀài bìac aih mangai Êdip panan mangai isorali broq joq nhang dìq jaq.
EXO 1:15 Bùa Êdip doe ka ƀài ƀamùq da mangai Hêbru, mòeq ngai yiniq Sipra, mòeq ngai yiniq haq Phu-a,
EXO 1:16 rameh: Jò pì lam ngan mangai Hêbru ha-uang, waq toq hnoq kon calô aih broq đac dôq haq cachìt, tàng hnoq kon cadrì aih đòeq rìh.
EXO 1:17 Mahaq ƀài ƀamùq iu yùq ka Boc Plình, ùh broq tiaq bàu da bùa Êdip tanap, rong ƀài kon calô rìh dŏng.
EXO 1:18 Bùa Êdip creo ka ƀài ƀamùq rai bòch: Hagleq pì ma broq qmang aih, đòeq ka ƀài kon calô rìh dŏng?
EXO 1:19 Ƀài bamùq padreo bàu: Aih pàng ƀài mangai gucadrì Hêbru ùh xài qmang ka mangai Êdip; majah qmang aih wì haq yeo dêh, khoe ha-uang adroe ka jò nhèn trùh.
EXO 1:20 Boc Plình am xôq ramot ka ƀài ƀamùq, mangai Isorali chèch lòe tam loh ka raya rayùc.
EXO 1:21 Qmang aih pàng ƀài ƀamùq iu yùq ka Boc Plình, dài haq majah broq ka hnim wì aih jah padrŏng.
EXO 1:22 Phara-ôn qnoh ranenh kô am ka dìq dŏng mangai da haq: Waq toq kon calô da mangai Hêbru maneo ha-uang, khwênh qnìh dŏng tadiac; yàng ƀài kon cadrì aih rong rìh.
EXO 2:1 Manòeq kô, i mòeq ngai ta xinoe Lêwi lam yŏc mòeq ngai kon adrùh Lêwi broq mai,
EXO 2:2 haq hadràp, ha-uang loh mòeq ngai kon calô; hnoq dèh kon lem la alàng, haq lam cadoc ta piq khê.
EXO 2:3 Mahaq enh cadoc tam yeo dùnh hòm pi jah, haq hi yŏc mòeq toq talênh clìt jan chai xam jan haqnùh, khoe èh tah kon qyoh ta aih, lam caqnaih ta đam triang niaq ti kênh diac.
EXO 2:4 Mangai daq cadrì yòng ngan enh hangai đòeq loq haq qmang leq cadèh.
EXO 2:5 Khoe aih, kon adrùh da Phara-ôn loh ta diac Nin đòeq hùm, ƀài mangai hapŏng cadrì aih lam dauq ti kênh diac; kon adrùh bùa hnoq talênh ri aih taqne đam triang niaq, hi thê deh hapŏng cadrì loh dèch.
EXO 2:6 Kon adrùh bùa pèh ngan ta talênh, hnoq kon qyoh, aih la kon calô qyoh qnang hmoe, haq ha-och loh ka tadèch qmòe nòeh rai doe: Kô kon da mangai Hêbru.
EXO 2:7 Daq cadrì da kon qyoh aih doe ka kon adrùh bùa: Au lam chaq mòeq ngai Hêbru đòeq ta-ùq kon qyoh kô ka ìh oq?
EXO 2:8 Kon adrùh bùa doe: Òq lam beq. Mangai cadrì qyoh aih lam creo ka miq cla kon qyoh.
EXO 2:9 Kon adrùh bùa doe: Ahlài kon nga kô ta-ùq ka au, i au caqnaih ka ìh ƀac baha. Mangai gucadrì caqmìn ahlài kon qyoh aih hu ta-ùq.
EXO 2:10 Trùh jò khoe yòng kàn, haq ajèn qnàng kon qyoh aih qmùt ka kon adrùh bùa, haq aih yŏc kon qyoh kô broq deh kon, yiniq am ka haq la Môise, majah qmang aih haq doe au khoe dèch haq tŏc enh diac.
EXO 2:11 I mòeq hì jò Môise khoe kàn, haq lam trùh dèh ti ƀài oh daq, ngan hnoq kan abroq xalep da wì haq; èh hadai hnoq mòeq ngai Êdip jêh mòeq ngai Hêbru oe ta ƀài oh daq rađeh;
EXO 2:12 Ti ngan dudan ùh hnoq i cabô, haq hi jêh đac mangai Êdip, khoe aih catùh ta braih.
EXO 2:13 Trùh hì atìq, Môise lam hòm hnoq baiq ngai Hêbru jêh dabau, haq doe ka mangai broq yiniq rameh: Hagleq ìh ma jêh dèh bua?
EXO 2:14 Yàng mangai aih doe: Cabô dèch ìh broq bùa, broq cwan hadrah nhèn? Ahìaq ìh enh jêh đac au qmang ka khoe jêh đac mangai Êdip tau ùh xài? Môise crè pi cajaq hèm ta manoh: Joq qnàng yiniq au broq kô wì khoe loq dŏng!
EXO 2:15 Phara-ôn hìa bìac aih, hi ti chaq jêh đac Môise, mahaq haq khoe cadàu mot ka Phara-ôn, haq yòng padài tagùng Mađi-an, haqngui ten ka adràm diac.
EXO 2:16 Jò kô, mangai pajàu gùng Mađi-an i tapèh toq kon cadrì; ƀài wì aih lam qmùc diac ta adràm ùc ta atong đòeq am ka ƀài trìu baq wì haq ôq.
EXO 2:17 Mahaq ƀài mangai ban trìu trùh hnan đac wì haq; Môise padinh yòng wiang ti ƀài kon cadrì aih khoe èh am ƀài trìu ôq diac.
EXO 2:18 Jò ƀài kon cadrì aih hlài tahnim Rê-u-ên aih baq wì haq, aih haq hi bòch: Hì kô gleq pì kon majah hlài sroeh?
EXO 2:19 Wì doe: I moeq ngai Êdip wiang dŏng nhèn khoe ka tì kŏng ƀài mangai ban trìu, hadai khoe wiang qmùc diac pi cajaq am ka trìu ôq diq.
EXO 2:20 Baq bòch hòm: Mangai aih manòeq kô taleq, hageq pì lam ma cađac đac haq, xài drah akhen ka haq trùh tacô đòeq i cleq hu acaq.
EXO 2:21 Môise enh oe ti mangai kô, haq aih am deh kon la Sêphôra broq mai Môise.
EXO 2:22 Haq ha-uang mòeq toq kon calô, Môise yiniq deh kon la Getsôn, majah qmang aih haq doe: Au oe đeh nòe diac wì.
EXO 2:23 Atìq ka aih toq ƀiaq, bùa diac Êdip cachìt. Mangai Isorali toq hràng rai creo dang ka Boc Plình majah qmang aih wì haq broq dìc ep patì xalep; bàu creo dang aih tŏc trùh ta Boc Plình.
EXO 2:24 Boc Plình tàng bàu wì haq creo dang, hmàng hlài deh tajao đeh ma broq ti Apraham, Ysac xam Jacôp.
EXO 2:25 Boc Plình tamèt ka mangai Isorali, canau loq kan nanxa da wì haq.
EXO 3:1 Manòeq kô Môise ban trìu ka Jêtrô, baq mai haq, aih la pajàu da gùng Mađi-an, tiaq calùh trìu tŏc pah tau ka đùng hawit, trùh tawang da Boc Plình aih la wang Hôrep.
EXO 3:2 Ƀình plình da Jêhowa mahnu loh ti haq ta pla ùnh taqne xèm yila tau. Haq ngan hnoq dìq ka xèm yila qnang cheo, mahaq ùh lòm pat.
EXO 3:3 Môise hèm: Au cadiang lam ngan kan halac kô hagleq xèm yila cheo mahaq ùh dùh qmòe ka pat.
EXO 3:4 Jò Chuaq Jêhowa hnoq Môise cadiang trùh ngan, Boc Plình oe taqne xèm yila creo: Môise! Môise! Haq padreo bàu: Hacô au kô.
EXO 3:5 Boc Plình doe: Paq thia haten jang kô! Drah lêh da ìh jai qmat majah qmang aih nòe ìh qnang yòng qmat raq taneh hadròeh.
EXO 3:6 Èh haq doe tam: Au kô Boc Plình da kan cadraq ìh, Boc Plình da Apraham, Boc Plình da Ysac, Boc Plình da Jacôp. Môise hi bàng dèh mat majah qmang aih haq yùq loq ngan hmoq Boc Plình.
EXO 3:7 Chuaq Jêhowa doe: Joq au khoe hnoq kan nanxa da mangai da au oe tagùng Êdip. Au khoe tàng bàu wì haq crò hmoe taiq mangai broq gàu ƀài hapŏng ta wì haq, joq au loq kan xa ep da wì haq.
EXO 3:8 Qmang aih, au khoe loh đòeq hu dèch wì haq loh khoe ka tì kŏng mangai Êdip, qnung ajèn enh aih tŏc tagùng tau aih la gùng lem alàng rai anòh anài, clàng qmòe sùa xam diac xùt, aih la gùng da mangai Cana-an, mangai Hêtit, mangai Amôrit, mangai Phêrêsit, mangai Hêwit, xam mangai Jêbusit.
EXO 3:9 Kô, bàu crò hmoe da mangai Isorali khoe tŏc trùh ta au, èh au khoe hnoq mangai Êdip taqbroq ka wì haq qmang leq cadèh;
EXO 3:10 Qmang aih manòeq kô lam ajang kô. Au hu thê ìh lam trùh ta Phara-ôn đòeq qnoh Isorali mangai da au loh khoe ka Êdip.
EXO 3:11 Mahaq Môise doe: Au kô ìq cabô ma hùa trùh glàm Phara-ôn, đòeq hu qnoh mangai Isorali loh khoe ka gùng Êdip?
EXO 3:12 Boc Plình doe: kô èh Au oe ti ìh, kô yiniq đòeq broq teo hadro am ka ìh loq au khoe thê ìh lam. Jò ìh khoe qnung mangai Isorali loh khoe ka gùng Êdip, aih èh pì hi patìh ka Boc Plình tabui wang kô.
EXO 3:13 Môise padreo bàu ka Boc Plình: Kô èh au lam trùh ta mangai Isorali, anoe ka wì rameh: Boc Plình da kan cadraq pì thê au trùh tapì; mahaq tàng wì bòch: Yiniq haq aih cleq? aih èh au tèu wì qmang leq?
EXO 3:14 Boc Plình doe: “Au kô raq Au kô”. Kô bàu đòeq ìh anoe ka mangai Isorali: cla “Au kô raq” ma khoe thê au trùh tapì.
EXO 3:15 Boc Plình doe hòm ka Môise: Ìh anoe ka mangai Isorali qmang kô: Jêhowa Boc Plình da kan cadraq pì, Boc Plình da Apraham, Boc Plình da Ysac, Boc Plình da Jacôp, thê au lam trùh tapì. Aih raq yiniq mòeq đòe da au, enh qnhòng kô trùh qnhòng tau.
EXO 3:16 Lam beq, tagop ƀài gucraq Isorali anoe ka wì haq rameh: Jêhowa Boc plình da an cadraq pì, Boc Plình da Apraham, Boc Plình da Ysac, Boc Plình da Jacôp khoe loh ti au rai doe rameh: Joq qnàng au khoe trùh hmàih ka pì, hnoq kan wì tabroq ka pì tagùng Êdip,
EXO 3:17 dài au ma khoe jah doe: Au doeh pì loh enh kan xalep tagùng Êdip, đòeq aràng pì tŏc gùng da mangai Cana-an, mangai Hêtit, mangai Amôrit, mangai Phêrêsit, mangai Hêwit xam mangai Jêbusit, aih la gùng clàng sùa xam diac xùt.
EXO 3:18 Ƀài gucraq da mangai Isorali wì haq tiaq bàu ìh, aih èh ìh xam ƀài gucraq Isorali drah lam glàm bùa da Êdip doe ka haq rameh: Chuaq Jêhowa, Boc Plình da mangai Isorali, khoe mahnu loh ti nhèn. Qmang aih manòeq kô dôq nhèn lam trùh tađùng hawit, adreo kô piq hì ka trong đòeq hi dèch ramènh ka Jêhowa Boc Plình nhèn.
EXO 3:19 Mahaq au loq bùa da Êdip ùh jò leq caqnaih pì lam tàng joq ùh yŏc tì kŏng i cwìang rìm trong hu panan haq.
EXO 3:20 Mahaq au qnoh dèh tì kŏng hu tabroq ka gùng Êdip xi ƀài kan halac da au taqne gùng aih, khoe aih wì haq hi caqnaih pì lam.
EXO 3:21 Èh au broq ka mangai Êdip lem manoh tamèt ka mangai Isorali, aih èh jò loh lam pì ùh lam tì dech.
EXO 3:22 Rìm ngai gucadrì ep bòch ƀài gucadrì ta aih, hloe xam ƀài mangai ma oe canòm đeh hnim pì ƀài ngè ma broq xi wang, xi ƀac xam eo cwàn, hu caxùnh am dèh ka kon calô cadrì da pì. Ƀài pì lôq mangai Êdip hreo hrua qmang aih èh.
EXO 4:1 Môise doe: Mahaq mangai Isorali ùh lùi, èh ùh tiaq bàu au, majah qmang aih wì doe: Chuaq Jêhowa ùh i mahnu rađeh ka ìh jò leq.
EXO 4:2 Chuaq Jêhowa doe: Ìh wê cleq ta tì ìh qmat Haq padreo bàu: Mòeq toq long dùi.
EXO 4:3 Chuaq Jêhowa Boc Plình doe: Drah tèm caqnìh ta taneh beq. Haq tèm caqnìh ta taneh, long dùi wìh wìa mòeq toq bìh; Môise cadàu ka bìh.
EXO 4:4 Chuaq Jêhowa doe: Yŏc tì cadop tênh haq. Haq dèch tì cadop, aih haq hi wìa hlài long dùi ta tì haq.
EXO 4:5 Chuaq Jêhowa doe: Aih đòeq ka wì lùi Jêhowa Boc Plình da kan cadraq wì haq, aih la Boc Plình da Apraham, Boc Plình da Ysac, Boc Plình da Jacôp khoe loh ti ìh.
EXO 4:6 Chuaq Jêhowa doe hòm ka Môise: Qmùt tì ìh enh dalam ka eo. Môise qmùt dèh tì ta eo yàng jò haq hi doeh qnoh. Hacô akia haq loh ka bacùn, mang taboc tìah ka preo.
EXO 4:7 Khoe aih, haq doe hòm: Manòeq qmùt hlài tì ìh ta eo. Môise qmùt khoe aih doeh qnoh. Meh tì haq hi lem hlài tìah ka xech akia dèh dùnh.
EXO 4:8 Khoe aih Chuaq Jêhowa doe: Tàng wì aih ùh lùi ìh èh hadai ùh iu tiaq bàu teo ma adroe, aih èh wì haq lùi tiaq bàu teo ma atìq.
EXO 4:9 Mahaq tàng joq wì ùh lùi dŏng baiq teo kô rai ùh iu bàu ìh, aih èh ìh qmùc yŏc diac Nin, èh pùc diac aih ta taneh croh, diac ìh ma qmùc enh diac Nin aih hi wìh wìa mahim ta taneh.
EXO 4:10 Môise doe ka Chuaq Jêhowa: Ìh apaq manaq dayo dèh ka hapŏng ìh, yac ka enh hì nèh hì mòe, yac ka enh jò baxèm ìh ma anoe, au dua ùh xài mangai rabiaq hacùng bàu, majah qmang aih au kô mangai capoch raqmàp
EXO 4:11 Chuaq Jêhowa doe: Cabô broq loh hacùng kon mangai? cabô khoe broq ka làu, broq ka clìc, broq ka ùh xau? Ma ùh xài Au, Chuaq Jêhowa?
EXO 4:12 Manòeq kô lam beq, èh i au oe ti hacùng ìh rai hnài ka ìh bàu ma ep capoch.
EXO 4:13 Môise doe: Chuaq Jêhowa Ìh apaq taqmrua ka hapŏng ìh, ìh enh thê deh cabô hi thê.
EXO 4:14 Chuaq Jêhowa loh ka nòeh ka Môise, haq doe: Arôn mangai Lêwi ajoq daq ìh? Au loq mangai aih rabiaq ka capoch, hatau haq qnang lam ƀoe ìh, èh haq aih lem bùi raya jò hnoq ìh.
EXO 4:15 Qmang aih ìh drah anoe ka haq rai taqmroq đòeq bàu ta hacùng haq. Jò chôp capoch, i au oe ti hacùng ìh xam hacùng daq ìh, hnài chôp rìm yiniq cleq ma ep broq.
EXO 4:16 Haq aih èh ma anoe tuàng ti wì thai ka ìh, đòeq broq hacùng ka ìh, da ìh hòm hi tìah taiq ka Boc Plình ka haq.
EXO 4:17 Ìh drah wê long dùi kô đòeq hu broq ƀài kan halac.
EXO 4:18 Khoe aih Môise hlài dèh ta Jêtrô, baq mai rađeh, haq doe: Am au wìh hlài dèh ta wì oh daq au oe ta Êdip, đòeq hu hmàih ngan wì haq oe i đeh bô ma oe rìh loq ùh. Jêtrô doe ka Môise: Kon lam ka catèm oq.
EXO 4:19 Jò aih Chuaq Jêhowa doe ka Môise ta Mađi-an: Drah hlài ta Êdip, majah qmang aih ƀài mangai ma chaq jêh đac ìh cachìt khoe dìq.
EXO 4:20 Môise hi dèch deh mai xam kon tŏc crŏng lùa, hlài ta Êdip. Haq hadai wê long dùi da Boc Plình ta tì.
EXO 4:21 Chuaq Jêhowa doe ka Môise: Jò ìh hlài tagùng Êdip, ep rabiaq ka ƀài trong halac au ma khoe jao ka tì kŏng ìh broq enh ngèa Phara-ôn; mahaq au broq ka haq cadoq manoh đòeq ùh caqnaih mangai Isorali loh lam.
EXO 4:22 Qmang aih ìh ep anoe ka Phara-ôn rameh: Chuaq Jêhowa i doe qmang kô: Isorali aih kon au, aih la kon calô ramua au,
EXO 4:23 dài au majah thê ìh: Caqnaih kon au lam, đòeq haq patìh ka au, mahaq ìh khoe ùh waq. Kô èh au jêh đac kon calô ìh, aih kon ramua da ìh.
EXO 4:24 Jò qnang lam ti trong, Boc Plình loh tàt ngèa Môise tanòe hnim padài đò, hu jêh đac haq.
EXO 4:25 Sêphôra yŏc mòeq toq chang xi hmo kat akia deh kon khoe aih khwênh troq jènh Môise rai doe: Joq qnàng ìh kô mangai ŏng mahim au.
EXO 4:26 Boc Plình pi jêh ŏng haq hòm; haq majah doe: Mangai ŏng mahim aih taiq ramènh kat akia.
EXO 4:27 Chuaq Jêhowa doe ka Arôn: Lam tađùng hawit hu đìh Môise. Arôn hi lam, glàm Môise tawang da Boc Plình, rai hìp haq.
EXO 4:28 Môise taƀoe hlài ka Arôn rìm nà bàu da Chuaq Jêhowa ma khoe thê đeh anoe hloe xam ƀài kan halac Haq khoe hnài đeh broq.
EXO 4:29 Qmang aih Môise lam ti Arôn, tagop ƀài gucraq ta mangai Isorali.
EXO 4:30 Arôn hi taqmon hlài dìq dŏng bàu da Chuaq Jêhowa ma khoe doe ka Môise rai broq ƀài kan halac enh ngèa wì haq.
EXO 4:31 Wì hi lùi, loq joq Chuaq Jêhowa khoe trùh hmàih ka mangai Isorali, rai hnoq kan nanxa da wì haq; wì hi hacùn cràng kùh waiq.
EXO 5:1 Atìq ka aih, wa Môise wa Arôn lam doe ka Phara-ôn: Jêhowa Boc Plình da mangai Isorali i doe qmang kô: Caqnaih mangai da auh loh lam, đòeq wì haq hu wèq mòeq ramènh ka au tađùng hawit.
EXO 5:2 Mahaq Phara-ôn tèu: Jêhowa aih ìq cabô au ma ep iu tiaq dèh bàu haq, caqnaih ka mangai Isorali loh lam? Au ùh qnì ka Jêhowa leq; au hadai ùh caqnaih mangai Isorali loh lam.
EXO 5:3 Môise xam Arôn doe: Boc Plình da mangai Hêbru khoe loh ta nhèn. Manòeq kô caqnaih nhèn mùt tađùng hawit, qnah ta piq hì lam ka trong, đòeq hu dèch ramènh ka Chuaq Jêhowa Boc Plình nhèn, tàng ùh meh haq yŏc kan dài qnì chang jaoq qnì hu tabroq ka nhèn.
EXO 5:4 Bùa Êdip doe: Wùih Môise xam Arôn! Hagleq chôp majah basrùq wì cađac yiniq broq qmang aih? Hlài broq da chôp bìac beq.
EXO 5:5 Phara-ôn doe hòm: Ngan tau, mangai hi maxìa maxep qmang tau aih ka chôp khech tàt wì haq abroq.
EXO 5:6 Hì aih raq Phara-ôn thê ƀài mangai pariaq xam ƀài mangai ngan abroq rameh:
EXO 5:7 Pì pi dùh am ka wì hri đòeq broq gech qmang ka adroe nèh hòm; cla wì ha ep lam chaq deh.
EXO 5:8 Mahaq pì pajaq ka wì haq sôq gech waq ka troq qmang ka jaq dùnh, ùh dùh xùch broq cleq; majaq qmang aih wì haq qmat aroh, chaq nen wiang doe: Beq! lam dèch ramènh ka Boc Plình bèn!
EXO 5:9 Taqmòq yiniq broq ma trap ka wì haq đòeq wì haq jiang ka abroq aih èh pi hìaq tangèh trong bàu qnùt talìq hòm.
EXO 5:10 Ƀài mangai pariaq xam ƀài mangai ma ti ngan abroq anoe ka mangai Isorali rameh: Phara-ôn doe qmang kô: Au pi am hri ka pì hòm.
EXO 5:11 Cla pì loq chaq taleq chaq; mahaq ùh xùch yiniq broq ka pì yac ka toq biaq hnha.
EXO 5:12 Manòeq kô, mangai Isorali hi lam jàp jìa ka gùng Êdip toch xèm hri qmau thai ka hri.
EXO 5:13 Ƀài mangai broq gàu ƀài hapŏng toq bahuiq: Broq beq waq ka gêh ƀìac da pì, wop troq qmang ka maneh ma khoe pajaq ka pì, hì leq waq ka gêh meh, tìah ka jò ma oe am hri ka pì.
EXO 5:14 Ƀài mangai Phara-ôn dèch wì haq broq mangai pariaq, jêh rai lech ka ƀài mangai Isorali wì haq ma khoe thê broq mangai ti ngan abroq rameh: Hagleq enh hì nèh trùh hì kô pì ma ùh gêh dèh ka yiniq broq gech qmang ka enh adroe nèh?
EXO 5:15 Ƀài mangai ngan abroq ta mangai Isorali trùh doe ka Phara-ôn rameh: Gleq bùa ma tabroq dèh ka ƀài hapŏng qmang kô?
EXO 5:16 Wì ùh am ka nhèn hri, aih ka xan thê nhèn qmang kô: Broq gech beq! Ngan kô ƀài hapŏng da ìh jah jìq đeh; yiniq lui kô oe ajang bùa.
EXO 5:17 Mahaq bùa tèu: Pì qmat chŏc ƀài aroh, ƀài aroh! Dài aih pì majah chaq nen doe ka dabau: Beq bèn lam dech ramènh ka Chuaq Jêhowa!
EXO 5:18 Manòeq kô chaq lam broq beq! Mahaq ùh i cabô am ka pì hri taleq, mahaq gech aih waq ka tôm taih.
EXO 5:19 Qmang aih ƀài mangai ngan abroq da mangai Isorali loh ka rawè, majaq qmang aih wì i doe ka wì haq: Pì ùh jah baxùch sôq gech ma khoe pajaq ka wì, hì leq waq ka gêh dèh hì aih.
EXO 5:20 Jò khoe loh enh Phara-ôn aih wì haq hnoq Môise xam Arôn khoe gòm ta-aih.
EXO 5:21 aih wì haq hi doe: Chôp khoe broq ka nhèn wìa kan xua om enh ngèa ka Phara-ôn xam ƀài cwan, khoe qnèp chang ta tì wì haq đòeq hujêh đac nhèn. Waiq dang Jêhowa hadrah ngan chôp qmat.
EXO 5:22 Môise wìh hlài ta Chuaq Jêhowa rai anoe: Waiq Chuaq! hagleq ìh ma khoe haƀo ka mangai Isorali? Chuaq thê au trùh broq cleq?
EXO 5:23 Pang jò au ma lam glàm Phara-ôn, yŏc yiniq ìh hu anoe ka haq, aih kiang haq dalam ka wì kô, yàng Chuaq aih yi ùh i dèch baclaih dèh mangai da ìh.
EXO 6:1 Chuaq Jêhowa doe ka Môise rameh: Manòeq kô ìh ngan trong au ma hu baxa Phara-ôn; yŏc tì kŏng i cwìang rìm trong đòeq panan bùa aih hu caqnaih rai hnan mangai Isorali loh khoe dèh ka gùng haq.
EXO 6:2 Boc Plình doe tam ka Môise: Au kô raq Jêhowa.
EXO 6:3 Au khoe loh ti Apraham, ti Ysac, xam Jacôp, mahnu rađeh kô raq Boc Plình i cwìang rìm trong; mahaq yiniq da au la Jêhowa aih au qnhòq lah mahnu ka wì haq loq.
EXO 6:4 Au hadai i broq tajao ti wì haq, đòeq hu am taneh Cana-an, aih la gùng wì haq khoe oe đeh tìah taiq ka mangai diac qnoeq.
EXO 6:5 Au hadai khoe tàng bàu creo dang da mangai Isorali majah qmang aih mangai Êdip khoe rùp wì haq broq hapŏng dìc, aih au hmàng trùh dèh tajao.
EXO 6:6 Qmang aih, ìh anoe ka Isorali rameh: Au kô raq Jêhowa, kô èh au jah lêh caqnaih pì khoe ka long ech da mangai Êdip ma khoe taqmòq ka pì; hadai doeh pì khoe ka broq hapŏng dìc; au bahnhuh dèh kŏng, yŏc kan hadrah kàn đòeq baxon yŏc hlài pì.
EXO 6:7 Kô èh au yŏc pì broq mangai da au, èh au broq Boc Plình pì, aih èh pì jah loq Au kô raq Jêhowa Boc Plình pì, khoe caqnaih pì khoe ka kan trap da mangai Êdip.
EXO 6:8 èh au qnung pì mùt tagùng au ma khoe hapah đòeq tèu am ka Apraham, ka Ysac, ka Jacôp, hu am ka pì broq kùng hang: Au kô raq Jêhowa.
EXO 6:9 Môise anoe hlài wop qmang aih ka mangai Isorali, mahaq taiq kan mangò kàn èh taiq kan trap da mangai broq đeh hapŏng dài wì haq majah ùh ùh lòm tamàng bàu Môise.
EXO 6:10 Chuaq Jêhowa doe ka Môise rameh:
EXO 6:11 Lam beq! anoe ka Phara-ôn bùa Êdip, ep caqnaih mangai Isorali loh khoe ka gùng haq.
EXO 6:12 Mahaq Môise anoe ka Jêhowa rameh: Ngan, au kô ùh xài mangai rabiaq hacùng bàu, mangai Isorali ùh waq tàng bàu au, loq ka Phara-ôn ma waq tamàng au qmòh?.
EXO 6:13 Chuaq Jêhowa doe hòm ka Môise xam Arôn, thê wa ep lam trùh ti mangai Isorali xam Phara-ôn bùa Êdip, đòeq hu qnoh mangai Isorali loh khoe ka gùng Êdip.
EXO 6:14 Kô gàu da ƀài hadròng hadrech da mangai Isorali. Ƀài kon calô da Ruƀên, aih la kon calô ramua da Isorali: Hênoc, Phalu, Hêtrôn, Katmi. Aih la ƀài hadrech da Ruƀên.
EXO 6:15 Ƀài kon calô da Simê-ôn aih la: Jêmu-ên, Jamin, Ôhat, Jakin, Xôha, xam Saulo aih la kon da mai mangai gùng Cana-an. Aih ƀài hadròng hadrech da Simê-ôn.
EXO 6:16 Kô yiniq da ƀài kon calô da Lêwi, tiaq tang hadròng da wì haq: Getsôn, Kêhat, Mêrari. Lêwi halình jah moeq hrinh piq jàt tapèh hanam.
EXO 6:17 Ƀài kon calô da Getsôn tiaq deh tang hadròng: Lipni, Simê-i.
EXO 6:18 Ƀài kon calô da Kêhat: Amram, Jitsêƀa, Hêprôn xam Uxi-ên. Kêhat rìh jah mòeq hrinh piq jàt piq hanam.
EXO 6:19 Ƀài kon calô da Mêrari aih la: Macli xam Musi. Aih la ƀài hadròng hadrech da Lêwi tiaq tang hadròng hadrech da wì haq.
EXO 6:20 Amram yŏc Jôkebêt aih dùch haq, broq mai; mangai aih ha-uang ka haq Arôn xam Môise. Amram halình jah mòeq hrinh piq jàt tapèh hanam.
EXO 6:21 Ƀai kon calô da Jitsêha aih la: Kôrê, Nêphêt, xam Xiacri.
EXO 6:22 Ƀài kon calô da Uxi-ên aih la: Misa-ên, Ênsaphan xam Sicri.
EXO 6:23 Arôn yŏc Êliseƀa, kon cadrì da Aminađap, oh Nahasôn; mangai cadrì aih ha-uang ka haq Nađap, Abihu, Êlê-asa xam Ythama.
EXO 6:24 Ƀài kon clô da Kôrê aih la: Êncana xam Abi-asap. Aih la ƀài adrech da mangai Kôrê.
EXO 6:25 Êlê-asa kon calô da Arôn yŏc kon cadrì da Phuti-ên broq mai; mangai cadrì aih ha-uang loh Phinê-a ka haq. Aih la ƀài gàu gùc ta cadraq mangai Lêwi, tiaq dèh tang hadròng.
EXO 6:26 Aih! Arôn xam Môise, aih la mangai Chuaq Jêhowa ma khoe thê: Drah qnoh mangai Isorali, tiaq tang ƀình lình hu loh khoe ka gùng Êdip.
EXO 6:27 Wa aih raq mangai ma doe ka Phara-ôn, bùa Êdip, đòeq qnung mangai loh khoe ka gùng aih. Aih Môise xam Arôn kô raq.
EXO 6:28 Qmang aih, ta hì Jêhowa ma anoe ka Môise tagùng Êdip,
EXO 6:29 aih Haq i doe rameh: Au kô raq Jêhowa, ìh ep doe hlài ka Phara-ôn, bùa Êdip dìq dŏng rìm nà bàu au ma padon anoe ka ìh.
EXO 6:30 Môise padreo bàu: Au kô mangai capoch hi raqmàp, wìa ka Phara-ôn ma waq tamàng au qmòh
EXO 7:1 Chuaq Jêhowa thê hòm Môise rameh: Ngan beq! Au dèch ìh tìah qmòe ka mat mahì ka Phara-ôn, èh Arôn daq da ìh aih èh broq mangai pajàu da ìh.
EXO 7:2 Ep anoe hlài ma dìq bàu au ma padon anoe ka ìh, khoe aih Arôn daq ìh, hi anoe hlài ka Phara-ôn, đòeq haq caqnaih mangai Isorali loh khoe dèh ka gùng.
EXO 7:3 Au kô èh broq ka Phara-ôn cadoq manoh, rai tam bàc kan halac da au tagùng Êdip.
EXO 7:4 Mahaq dua Phara-ôn ùh lòm tamàng pì; tì kŏng au poh ta taneh Êdip, yŏc ƀài kan tah hadrah trap, đòeq doeh ƀình lình da au, aih la mangai Isorali
EXO 7:5 Jò au poh tì kŏng ta taneh Êdip đòeq qnoh mangai Isorali loh khoe taqne mangai Êdip, aih èh wì hi loq Au kô raq Jêhowa.
EXO 7:6 Wa Môise wa Arôn broq tiaq wop qmang ka bàu Chuaq Jêhowa khoe tanap thê.
EXO 7:7 jò wa haq lam anoe ka Phara-ôn, aih Môise khoe jah rahem jàt hanam èh Arôn khoe jah rahem jàt piq hanam.
EXO 7:8 Chuaq Jêhowa doe ka Môise xam Arôn,
EXO 7:9 Jò Phara-ôn doe ka chôp: Broq kan halac beq, aih èh ìh hi doe ka Arôn qmang kô: Drah yŏc long dùi daq qmat khwênh caqnìh enh ngèa Phara-ôn xam ƀài cwan haq, aih long dùi hi wìa moeq toq bìh,
EXO 7:11 Phara-ôn creo dèh ka ƀài ƀŏc sìh xam pajàu, aih la ƀài mangai loq ti blàih blŏng hu broq tìah qmang aih.
EXO 7:12 Mangai leq mangai meh khwênh qnìh dèh long dùi, aih hadai wìa loh bìh, mahaq long dùi da Arôn lonh dŏng long dùi da wì aih.
EXO 7:13 Mahaq manoh Phara-ôn dua ma cadoq, ùh dùh ka tamàng wa Môise wa Arôn, tìah qmang ka bàu Chuaq Jêhowa khoe doe.
EXO 7:14 Chuaq Jêhowa doe ka Môise: Phara-ôn khoe cadoq manoh, ùh waq caqnaih mangai da au lam.
EXO 7:15 Sroq eh, jò Phara-ôn loh ta cròng diac, ìh loh enh ngèa haq rai wê long dùi ma khoe wìa bìh aih.
EXO 7:16 Ìh anoe ka haq: Jêhowa aih la Boc Plình da mangai Hêbru, thê au trùh ten ka ìh đòeq anoe rameh: Caqnaih mangai da au loh lam, đòeq wì haq hu patìh ka au tađùng hawit mahaq trùh manòeq dua ìh ùh dùh ka waq tàng bàu au.
EXO 7:17 Chuaq Jêhowa i doe qmang kô: Kô èh ìh hu loq ka au kô raq Jêhowa: Ngan kô au yŏc long dùi blai ta diac cròng, aih èh diac hi wìa dŏng mahim.
EXO 7:18 Ka ta diac cachìt dìq, diac hi loh ka xua om; mangai Êdip ôq diac loh ka ramòt.
EXO 7:19 Khoe aih, Chuaq Jêhowa doe ka Môise: Doe ka Arôn rameh: Wê da ìh long dùi, hnhè tì ìh enh qnhèq ka diac Êdip, roc diac kon, diac cròng, roc hlŏng diac xam dìq dŏng gùng kô taleq ma i diac, đòeq diac wìa mahim, jàp gùng Êdip ta abôq diac broq xi hmo xi long dìq i mahim.
EXO 7:20 Qmang aih Môise xam Arôn broq tiaq qmang ka bàu Chuaq Jêhowa khoe tanap thê rađeh. Enh ngèa Phara-ôn xam ƀài cwan, Arôn dèch long dùi blai tadiac, dìq dŏng cròng diac wìa dŏng mahim.
EXO 7:21 Ka tadiac cachìt, diac loh ka xua om, mangai Êdip ôq diac pi jah, qmang aih mahim clàng jàp gùng Êdip.
EXO 7:22 Mahaq ƀài pajàu yŏc dèh canàih broq diq qmang aih hadai jah qmang aih, manoh Phara-ôn cadoq cadang ùh dùh lòm tamàng Môise xam Arôn toq ƀiaq hnha, wop qmang ka Chuaq Jêhowa khoe doe.
EXO 7:23 Phara-ôn wìh hlài dèh tahnim manoh haq ùh lòm hèm trùh ƀài yiniq aih yac ka bu toq biaq.
EXO 7:24 Èh dìq dŏng ka mangai Êdip ôq diac ùh jah dài majah ti koch diac mŏng dudan ka diac Nin hu yŏc diac ôq, majah qmang aih ôq diac cròng ùh jah.
EXO 7:25 Atìq ka Jêhowq blai diac jah tapèh hì.
EXO 8:1 Khoe aih, Chuaq Jêhowa doe ka Môise: Drah loh glàm Phara-ôn, èh doe a haq: Chuaq Jêhowa doe rameh: Caqnaih mangai da au loh lam, đòeq wì haq patìh ka au.
EXO 8:2 Tàng joq ìh ùh caqnaih, kô èh au caqnìh kan ranàc prai loh kìt jàp tagùng ìh.
EXO 8:3 tadiac xêh loh kìt, moq tŏc tahnim bùa, tabluàng, tŏc tajuàng ìh, mùt tahnim hapŏng xam mangai da ìh, ta tanùh xam nòe pêh dàc broq ƀênh da ìh.
EXO 8:4 Kìt moq tŏc chac ìh, ta mangai da ìh, xam ƀài hapŏng ìh.
EXO 8:5 Qmang aih, Chuaq Jêhowa anoe ka Môise: Thê Arôn daq ìh rameh: Hnhu tì ìh xam long, dùi hnhu roc diac cròng, tadiac muàng xam roc hlŏng diac, đòeq broq kìt prai jàp ka gùng Êdip.
EXO 8:6 Arôn dèch dèh tì roc diac cròng, diac kon gùng Êdip, ƀài kìt tŏc lam jàp jìa gùng aih.
EXO 8:7 ƀài pajàu blàih blŏng yŏc dèh canàih broq tiaq qmang aih, wì hadai broq dôq kìt tŏc tam jàp gùng Êdip.
EXO 8:8 Phara-ôn hi creo ka Môise xam Arôn rai doe: Drah waiq khàn ka Chuaq Jêhowa, đòeq Haq broq ƀài kìt wia hangai ka au xam mangai da au; aih èh au hi caqnaih mangai Hêbru loh lam dèch ramènh ka Chuaq Jêhowa.
EXO 8:9 Môise doe ka Phara-ôn: Ìh pajaq qmòe trùh jò leq au ep waiq khàn Chuaq Jêhowa am ka ìh, xam ka hapŏng hloe xam ka mangai da ìh, đòeq broq ka ƀài kìt wia khoe ka bùa xam hnim bùa, đòeq oe i toq tadiac.
EXO 8:10 Bùa tèu bàu: Trùh qngah sroq èh. Môise doe: Kô èh au broq tiaq bàu, đòeq bùa loq ùh i ka cabô tìah ka Jêhowa aih la Boc Plình nhèn.
EXO 8:11 aih èh ƀài kìt hi wia hangai ka bùa xam hnim bùa, hapŏng bùa xam mangai da bùa; oe i toq roc diac raq.
EXO 8:12 Môise xam Arôn loh khoe ka Phara-ôn; Môise creo dang Chuaq Jêhowa bìac ƀài kìt, Haq ma khoe broq trùh ka Phara-ôn.
EXO 8:13 Chuaq Jêhowa broq tiaq qmang ka bàu Môise creo dang. Ƀài kìt tahnim, ta hamlang, đùng ruàng cachìt dìq.
EXO 8:14 Wì hacom đòeq tang haqngùc, dìq dŏng gùng aih loh ka xua om.
EXO 8:15 Mahaq Phara-ôn hnoq đeh khoe claih kan ranàc, hi loh ka cadoq manoh, pi dùh ka tamàng Môise xam Arôn yac ka toq ƀiaq hnha, wop qmang ka bàu Chuaq Jêhowa ma doe.
EXO 8:16 Chuaq Jêhowa doe ka Môise rameh: Thê doe ka Arôn, dèch deh long dùi qmat, blai ta blo taneh, blo hi wìh wìa hamech jàp tagùng Êdip.
EXO 8:17 Wa broq wop qmang aih. Arôn dèch dèh long dùi blai blo ta taneh, blo hi wìa hamech canhŏng, prònh mangai xam ngè ma aban; blo wìa dŏng hamech nòe gùng Êdip.
EXO 8:18 Ƀài pajàu blàih blŏng enh yŏc deh canàih broq qmang aih đòeq broq loh hamech, mahaq broq ùh jah. Qmang aih hamech prònh mangai xam ngè ma ban.
EXO 8:19 Ƀài pajàu hi anoe ka Phara-ôn: Qmat raq hadrang tì Boc Plình; mahaq dua Phara-ôn cadoq manoh, ùh do tamàng bàu Môise xam Arôn yac ka toq biaq hnha, wop troeq bàu Chuaq Jêhowa doe khoe.
EXO 8:20 Khoe aih, Chuaq Jêhowa doe ka Môise: Kô èh Phara-ôn loh ta kênh diac, ìh rìu sroeh, loh glàm haq đòeq doe ka haq qmang kô: Drah caqnaih mangai da au loh lam đòeq wì haq patìh ka au
EXO 8:21 Tàng joq ìh ùh caqnaih, ngan kô au thê ƀài roe apùq ajang ìh, ƀài cwan da ìh, mangai da ìh xam hnim ìh; hnim da mangai Êdip dìq i roe apùq xìa xep, xam jàp ta taneh.
EXO 8:22 Mahaq hì aih èh, au acang taneh Gôsen, aih nòe mangai da au rìh oe, ùh i ka roe, đòeq ìh loq Au raq Jêhowa, i oe taqne gùng aih.
EXO 8:23 Au lah đòeq mangai da au khoe ka mangai da ìh. Trùh sroq èh kan halac kô hi loh.
EXO 8:24 Chuaq Jêhowa broq qmang ka bàu. Qmang aih hnim Phara-ôn, hnim ƀài cwan da haq hloe dìq ka gùng Êdip dìq i roe pi cajaq, roe broq ka taneh loh ka pi wìa cleq.
EXO 8:25 Phara-ôn creo ka Môise xam Arôn, haq doe: Drah lam dèch ramènh ka Boc Plình pì tagùng kô raq.
EXO 8:26 Mahaq Môise doe: Broq qmang aih ùh troq, majah qmang aih ramènh nhèn dèch ka Chuaq Jêhowa Boc Plình nhèn, aih la kan ramòt ka mangai Êdip. Tàng joq nhèn dèch ramènh cadròt aih enh ngeà mangai Êdip, aih wì haq ma ùh yŏc hmo đàp nhèn qmòh?
EXO 8:27 Kô èh ep nhèn mùt tađùng hawit, qnah ta piq hì lam ka trong, dèch ramènh ka Jêhowa Boc Plình nhèn, wop qmang ka bàu haq thê.
EXO 8:28 Phara-ôn doe: Au caqnaih pì lam dèch ramènh ka Jêhowa Boc Plình pì, tanòe đùng hawit mahaq apaq lam yeo hangai. Hadai waiq khàn ka au diq!
EXO 8:29 Môise doe: Ngan kô au loh khoe ka bùa, hu waiq khàn ka Jêhowa; hì da èh roe hi wia hangai ka Phara-ôn, ƀài cwan xam mangai da ìh. Mahaq Phara-ôn pi dùh qnùt nhèn, ùh caqnaih mangai Isorali lam dèch ramènh ka Chuaq Jêhowa.
EXO 8:30 Môise hi wia khoe ka Phara-ôn rai waiq khàn ka Chuaq Jêhowa;
EXO 8:31 Chuaq Jêhowa broq qmang ka bàu Môise creo dang, ƀài roe hi wia hangai ka Phara-ôn xam ƀài cwan, xam ƀài mangai da haq, pi oe i yac ka moeq pliang.
EXO 9:1 Chuaq Jêhowa doe ka Môise: Drah lam glàm Phara-ôn anoe ka haq rameh: Jêhowa aih la Boc Plình da mangai Hêbru, i doe qmang kô: Caqnaih mangai da au lam, đòeq wì haq patìh ka au
EXO 9:2 majah qmang aih tàng joq ìh ùh caqnaih wì lam, oe raq tàt hòm,
EXO 9:3 kô èh tì kŏng da Jêhowa hi poh ta ƀài ngè da ìh ma aban tagùng, ta axêh, lùa, lŏcđa, ƀo xam ƀài trìu: kô èh loh ka dài kàn.
EXO 9:4 Mahaq Chuaq Jêhowa lah đòeq ngè da mangai Isorali ma ban khoe ka ngè da mangai Êdip, ngè da mangai Isorali aban yac ka moeq toq dua ùh cachìt.
EXO 9:5 Chuaq Jêhowa pajaq dèh jò qmang kô: Trùh sroq èh Chuaq Jêhowa hi broq yiniq aih tacô.
EXO 9:6 Bu qngah sroq atìq, Chuaq Jêhowa hi broq bìac aih, ƀài ngè da mangai Êdip ma ban dìq cachìt; yàng da mangai Isorali, ùh cachìt qmòeq moeq toq.
EXO 9:7 Phara-ôn thê mangai lam ngan, hnoq da mangai Isorali ùh lòm cachìt qmòeq moeq toq. Mahaq Phara-ôn cadoq manoh, ùh caqnaih mangai Isorali lam.
EXO 9:8 Chuaq Jêhowa doe ka Môise xam Arôn: Hacom yŏc blo ta tanùh bình ta tì chôp, khoe èh ajang ngèa ka Phara-ôn, Môise hi rai blo aih ta trŏc.
EXO 9:9 haq hi wìa blo habuàt qyêq jàp gùng Êdip, èh hi wìh wìa ƀài kan rahenh talêh plôh đùh tachac mangai xam ƀài ngè wì ma ban jàp jìa Êdip.
EXO 9:10 Qmang aih, wa hacom blo ta tanùh, yòng enh ngèa ka Phara-ôn, Môise hi rai blo aih ta trŏc, aih haq hi wìa loh ƀài kan rahenh talêh plôh đùh tachac mangai xam ngè wì ma ban.
EXO 9:11 Ƀài pajàu blàih blŏng yòng enh ngèa Môise pi jah, majah qmang aih kan talêh rahenh khoe plôh tachac wì haq qmang ka da rìm ngai Êdip.
EXO 9:12 Chuaq Jêhowa broq ka Phara-ôn cadoq manoh, ùh tamàng bàu wa Môise wa Arôn yac ka toq xit hnha, tìah ka bàu Chuaq Jêhowa khoe doe ka Môise.
EXO 9:13 Khoe aih Chuaq Jêhowa doe ka Môise rameh: Ìh rìu sroeh lam glàm Phara-ôn doe ka haq qmang kô: Jêhowa aih la Boc Plình da mangai Hêbru doe: Caqnaih mangai da au lam đòeq wì haq hu patìh ka au;
EXO 9:14 majah qmang aih yàng kô au caqnìh ƀài kan ranàc ta ìh, ta ƀài cwan da ìh xam managai da ìh, dôq ìh loq jàp crŏng taneh kô ùh i cabô ma dàng au.
EXO 9:15 Tàng manòeq kô au khoe dèch tì baxa ìh xi kan dài, qmang aih ìh xam mangai da ìh dìq khoe lùch ta crŏng taneh kô.
EXO 9:16 Mahaq taiq kô raq au majah khoe dèch paqnàng ìh, aih la đòeq ìh hnoq kan cwìang itai da au, đòeq yiniq au jah anoe jàp ta phù cròng.
EXO 9:17 Tàng joq ìh oe tàt padràng, ùh caqnaih mangai da au loh lam,
EXO 9:18 aih èh hì da èh wop jò kô, au broq moeq kan mè dêh clìh preo kàn, jaq ta diac Êdip patep enh jò baxèm trùh manòeq qnhòq i yàng leq mè dêh qmang aih.
EXO 9:19 Manòeq kô, ìh thê wì tiaq ahlài dŏng ƀài ngè aban tagùng, đòeq jah claih kan hamoq aih, majah qmang aih preo kàn clìh cachìt dŏng xam mangai xam ngè aban ma oe raq tagùng.
EXO 9:20 Ƀài cwan da Phara-ôn ma i manoh yùq crè ka bàu Jêhowa, drah huiq haiq tiaq ahlài dèh ƀài hapŏng xam ngè wì ban tagùng.
EXO 9:21 Ƀài mangai ma ùh waq tamàng bàu Jêhowa, aih wì đòeq dèh ƀài hapŏng xam ƀài ngè wì ma ban oe tagùng.
EXO 9:22 Chuaq Jêhowa thê Môise rameh: Dèch tì ìh ta trŏc, broq mè preo clìh ta jàp tagùng Êdip, tachac mangai, ngè aban, xam ta cachiq nhat tagùng.
EXO 9:23 Môise dèch dèh long dùi ta trŏc, Chuaq Jêhowa broq trŏc cađah camlet, clìh preo ùnh cheo ta taneh. Qmang aih, Chuaq Jêhowa broq ka mè preo clìh tagùng Êdip.
EXO 9:24 preo clìh pajùm xam ùnh cheo rênh hi haraya, jaq enh jò baxèm broq diac Êdip trùh manòeq, qnhòq lah i qmang aih.
EXO 9:25 Qmang aih, jàp tagùng Êdip, preo broq kan haƀo ka rìm yiniq tagùng, enh mangai trùh ngè aban, trùh cachiq, broq tagoh trùh bài long.
EXO 9:26 Toq ta Gôsen, aih nòe mangai Isorali oe, ùh hìaq clìh preo.
EXO 9:27 Phara-ôn thê creo ka Môise xam Arôn rai doe: Yàng kô au khoe broq yiniq lui; Chuaq Jêhowa aih troq; au xam mangai da au aih la ƀài mangai khoe broq yiniq lui.
EXO 9:28 Drah waiq khàn ka Chuaq Jêhowa, đòeq pi hìaq cađah xam mè preo; khoe èh au hi caqnaih pì lam, pi patrò hòm.
EXO 9:29 Môise tèu: Jò au buloh enh kô, au dèch tì ta Chuaq Jêhowa, cađah camlet xam mè preo hi dìq, đòeq bùa loq rameh: taneh kô da Chuaq Jêhowa.
EXO 9:30 Mahaq au loq bùa xam ƀài cwan qnhòq iu yùq ka Jêhowa Boc Plình.
EXO 9:31 (Jò aih qmau mat qnhòq sròc, briang qnang riang, dài qmau xam briang pòh hech dŏng;
EXO 9:32 qmau mì xam qmau tìuh mat yeo clòe qnhòq sròc dài majah ùh hìaq pòh)
EXO 9:33 Qmang aih Môise loh khoe ka Phara-ôn, loh enh gùng ka than phôq, dèch dèh tì ta Chuaq Jêhowa, camlet cađah, preo hi atàt, mè hadai rangep ta taneh.
EXO 9:34 Jò Phara-ôn hnoq mè, camlet cađah, preo khoe prang, cla haq xam ƀài cwan loh ka cadoq hòm manoh, broq hòm yiniq lui.
EXO 9:35 Qmang aih Phara-ôn cadoq manoh, ùh caqnaih mangai Isorali lam, wop qmang ka bàu Chuaq Jêhowa khoe doe ajang nòe Môise.
EXO 10:1 Chuaq Jêhowa doe ka Môise rameh: Drah lam glàm Phara-ôn, majah qmang aih au khoe broq cadoq manoh haq xam manoh ƀài cwan, dôq ƀài kan halac au jah patô qnoh taqne wì haq.
EXO 10:2 đòeq ìh hu anoe hlài dèh ka ƀài kon, ka ƀài xau ƀài bìac kàn kaiq au khoe broq ka mangai Êdip, ƀài kan halac au khoe broq taqne wì haq aih đòeq pì hu loq Au kô raq Chuaq Jêhowa.
EXO 10:3 Môise xam Arôn lam ta Phara-ôn, wa doe: Jêhowa aih la Boc Plình da mangai Hêbru i doe qmang kô: Ìh ùh qnoh rađeh haqneq enh ngèa au trùh jò leq hòm? Drah caqnaih mangai da au lam đòeq wì haq patìh ka au.
EXO 10:4 Tàng ìh ùh waq caqnaih mangai da au lam, ngan kô, hì da èh au thê ƀài lìp trùh ta taneh diac ìh;
EXO 10:5 haq apùq xìa ta taneh, pi cabô oe hnoq taneh hòm, haq kap kaq dŏng ƀài cleq ma oe rah, aih la ƀài cleq mè preo ma rong hlài, haq hadai kap dŏng ƀài long ma hon da pì taruàng.
EXO 10:6 mùt bình tahnim bùa tahnim ƀài cwan xam tahnim mangai Êdip: Aih la bìac enh kan cadraq pì, trùh ta wì craq dùnh calah nèh qnhòq lah hnoq pang jò wì haq i mat ta taneh trùh ta manòeq. Khoe aih Môise tawìh loh khoe ka Phara-ôn.
EXO 10:7 Ƀài cwan da Phara-ôn doe ka haq: Trùh jò leq mangai kô men hêq ka bet ka bèn jroh?.
EXO 10:8 Wì thê creo ka wa Môise wa Arôn mùt hlài ta Phara-ôn, haq doe ka wa: Lam patìh ka Jêhowa Boc Plình pì beq. Dìq dŏng ƀài cabô ma ep lam?
EXO 10:9 Môise padreo bàu: Nhèn lam rai qnong dŏng dèh mangai craq xam mangai qyoh xam ƀài trìu ƀo lam tiaq, majah qmang aih cla nhèn kô, aih raq ramènh da Chuaq Jêhowa.
EXO 10:10 Phara-ôn doe: Chuaq Jêhowa oe ti pì. Aih hlàu cleq au ma am pì xam ƀài kon pì lam dŏng qmòh? Ùh, joq ùh qmòe blinh, majah qmang aih pì i manoh dù.
EXO 10:11 Ùh jah qmang aih taleq, toq pì gucalô raq ep lam patìh ka Jêhowa, aih la trong pì ma khoe bòch. Khoe aih wì hi hnan qnoh đac wa Môise wa Arôn loh khoe ka mat Phara-ôn.
EXO 10:12 Chuaq Jêhowa doe ka Môise: Dèch tì ìh qmat enh qnhèq ka gùng Êdip, đòeq broq ka ƀài lìp prai xìa xep ta aih, dôq haq kap kaq dŏng cachiq nhat xam rìm yiniq cleq mè preo ma oe rong đòeq.
EXO 10:13 Qmang aih Môise dèch dèh long dùi enh qnhèq ka gùng Êdip, èh Chuaq Jêhowa qnong cayeo enh ƀè mat mahì loh hlui tagùng aih xèq ka hì xam mang aih; trùh sroq atìq cayeo enh ƀè mat mahì loh khoe aràng ƀài lìp trùh.
EXO 10:14 Lìp prai jàp tagùng Êdip, pan loh jràp hi raya rayùc ta taneh ta aih. Enh calah nèh qnhòq hmaq bàc diang aih, trùh atìq kô hanoh ùh bàc qmang aih.
EXO 10:15 Lìp cato xìa ka taneh da gùng aih, gùng aih loh ka clam cluiq, kap kaq dŏng ƀài cachiq nhat xam ƀài plì long jò mè preo ma oe rong đòeq, dìq dŏng tagùng Êdip pi i toq xit jang leq ma oe nget, patep enh long trùh ta cachiq nhat taruàng.
EXO 10:16 Phara-ôn drah creo ka Môise xam Arôn rai anoe: Au kô khoe broq yiniq lui ka Chuaq Jêhowa Boc Plình pì hloe xam ka cla pì.
EXO 10:17 Mahaq manòeq cađac da au yiniq lui yàng kô; waiq khàn ƀiaq ka Jêhowa Boc Plình pì, đòeq haq broq hangai ka au kan ranàc cachìt kô.
EXO 10:18 Môise hi wia khoe ka Phara-ôn, waiq dang ka Chuaq Jêhowa.
EXO 10:19 Chuaq Jêhowa qnung cayeo enh ƀè mahì clìh trùh dêh pi cajaq, cayeo aih hlui qnìh dŏng bài lìp tadiac raxìq Gòh.
EXO 10:20 Mahaq Chuaq Jêhowa broq ka Phara-ôn cadoq manoh; haq ùh caqnaih mangai Isorali loh lam.
EXO 10:21 Chuaq Jêhowa doe ka Môise: Dèch tì ìh ta trŏc, dôq ta Êdip i kan clam cluiq habàu habùt jaq wì mech jah bèq.
EXO 10:22 Qmang aih, Môise dèch dèh tì ta trŏc, aih hi i kan clam habàu habùt piq hì tagùng Êdip.
EXO 10:23 ta piq hì aih ùh cabô xau hnoq dabau, ùh i ka cabô jah axìt khoe dèh ka nòe. Mahaq nòe da mangai Isorali ma oe, aih i kan qngah ka wì haq.
EXO 10:24 Phara-ôn creo doe ka Môise: Drah lam beq hu patìh ka Chuaq Jêhowa; qnung xam ƀài kon qyoh diq; toq ƀài calùh trìu xam calùh ƀo aih ma ep đòeq tacô.
EXO 10:25 Mahaq Môise doe: Cla bùa raq ma ep am ƀài ngè xam hang cleq đòeq nhèn broq ramènh bùh đòeq hu dèch ka Jêhowa Boc Plình nhèn.
EXO 10:26 Ƀài ngè da nhèn ma aban ep tiaq cla nhèn, ùh rong đòeq yac ka mòeq toq cachop jo, majah qmang aih ƀài ngè aih raq nhèn đòeq patìh ka Jêhowa Boc Plình nhèn, jò leq nhèn trùh nòe, aih èh nhèn men loq yŏc ma leq đòeq kùh waiq Chuaq Jêhowa.
EXO 10:27 Mahaq Chuaq Jêhowa broq ka Phara-ôn cadoq manoh ùh caqnaih mangai Isorali lam.
EXO 10:28 Phara-ôn doe: Drah wia khoe ka au dôq pi hìaq tawac! ep wèq rađeh ja cajoq pi jah hnoq mat au hòm, majah qmang aih hì leq ìh oe hnoq hadrò au, hì aih èh ìh ep cachìt!
EXO 10:29 Môise padreo bàu: Bùa anoe joq khoe troq; au pi oe hnoq hadrò bùa hòm.
EXO 11:1 Chuaq Jêhowa doe ka Môise rameh: Au caqnìh ka Phara-ôn xam gùng Êdip mòeq kan ranàc hòm; khoe aih haq hi caqnaih pì loh lam enh kô. Jò haq khoe caqnaih pì aih èh hi caqnaih lam ka lem khoe ka gùng kô.
EXO 11:2 Qmang aih, thê doe ka mangai Isorali rai tanap ka rìm ngai yac ka gucalô yac ka gucadrì ep bòch dèh mangai ma haten hatìa ƀài dahwèq broq xi ƀac xi wang.
EXO 11:3 Chuaq Jêhowa broq ka mangai Isorali jah màiq enh ngèa mangai Êdip; Môise hadai jah bàc ngai tagùng Êdip ngan haq haqnhèq, enh ngèa ƀài cwan da Phara-ôn xam mangai gùng aih.
EXO 11:4 Môise doe: Chuaq Jêhowa doe qmang kô: Qnah taqne mang au lam dudan gùng Êdip
EXO 11:5 Dìq dŏng kon calô ramua tagùng Êdip hi cachìt, enh kon calô da Phara-ôn ma haqngui dèh tagèq bùa, trùh ta kon ramua da mangai hapŏng dìc oe enh rù ka apau, xam kon ramua da ƀài ngè wì ma aban.
EXO 11:6 Jàp tagùng Êdip i bàu breo hmoe tagruàng tagràt, jaq ka enh calah trùh ta atìq dua ùh i qmang aih.
EXO 11:7 Mahaq tanòe mangai Isorali oe, ùh i mòeq toq koq ma ko cabô qnì, ko ngè ma ban qnì; aih đòeq pì hu loq Chuaq Jêhowa lah đòeq dèh crài mangai Isorali khoe ka mangai Êdip dàng leq cadèh.
EXO 11:8 Kô èh, ƀài cwan da bùa hi trùh ta au, bla-op rađeh haqneq enh ngèa ka au đòeq doe: Ìh xam ƀài mangai malam tiaq ìh drah lam beq! Khoe ka èh aih au hi lam. Môise loh khoe Phara-ôn, loh qmòe rai nòeh raya.
EXO 11:9 Chuaq Jêhowa doe ka Môise: Phara-ôn ùh tamàng bàu ìh taleq, aih la đòeq ƀài kan halac da au jah broq tam tagùng Êdip. Môise xam Arôn broq ƀài teo halac enh ngèa Phara-ôn; mahaq Chuaq Jêhowa broq ka Phara-ôn cadoq manoh, dài aih haq majah ùh caqnaih mangai Isorali loh khoe dèh gùng.
EXO 12:1 Tagùng Êdip, Chuaq Jêhowa doe ka Môise xam Arôn rameh:
EXO 12:2 Khê kô đòeq broq ka pì khê gàu hanam, aih la khê mòeq ta hanam.
EXO 12:3 Anoe ka dìq dŏng mangai Isorali qmang kô: Trùh hì mòeq jàt khê kô, rìm ngai ma broq gàu cadraq, tiaq dèh tahnim bèn ep rùp moèq toq trìu kon.
EXO 12:4 Tàng joq hnim ƀiaq ngai kaq ùh dìq mòeq toq trìu, ep pajùm ka mangai haten hatìa, mac ka mangai bàc ƀiaq; èh tình ngan toq leq ngai ma dìq kaq mòeq toq trìu kon.
EXO 12:5 Pì ep rùp dèh ta calùh trìu ùh ta calùh bubi, kon trìu calô ùh kon bubi calô, khoe jap mòeq hanam, ùh i ka xìt habau,
EXO 12:6 khoe aih đòeq palauq trùh hì mòeq jàt pôn khê kô; khoe aih dìq dŏng mangai Isorali hi jêh haq, jò trŏc ten xèq clam.
EXO 12:7 Wì hi yŏc mahim aràng xùt ta jrang qmang xam radua qmang hnim leq ma kaq jam kon trìu aih.
EXO 12:8 Mang aih, wì kaq jam kon trìu cwài xam ƀênh ùh wàt blo xam cachiq xang.
EXO 12:9 Paq kaq jam qne chìn qne adrìh, tàng ùh meh lùac tadiac, mahaq ep bùh ta-ùnh xam gàu xam jo, xam pù cliac.
EXO 12:10 Pì apaq đòeq cleq oe rah trùh sroq èh; tàng loq oe rah, ep bùh đac.
EXO 12:11 Pì acaq jam aih qmang kô: Xi caqnam kàt, jènh tŏc jai, tì cadop long dùi, kaq huiq haiq; aih raq ramènh Pancwa da Chuaq Jêhowa.
EXO 12:12 Mang aih au lam pagat cwa gùng Êdip, tabroq ka rìm toq kon ramua da Êdip, enh mangai trùh ngè aban; au tah hadrah ka ƀài kiac da Êdip; au kô raq Chuaq Jêhowa.
EXO 12:13 Mahim xùt tahnim pì oe, đòeq broq teo hadro, jò au tabroq ka mangai Êdip, hnoq mahim aih au hi pancwa, ùh hìaq i kan ranàc jêh đac pì.
EXO 12:14 Pì ep achìh đòeq hì aih đòeq broq bahmàng; enh qnhòng kô trùh qnhòng tau ep wèq broq ramènh ka Chuaq Jêhowa; aih ramènh au broq mòeq đòe.
EXO 12:15 Ta tapèh hì ep kaq ƀênh ùh wàt blo: bu trùh hì ma baxèm, ep don dŏng blo loh khoe ka hnim pì, majah qmang aih cabô kaq ƀênh i blo enh hì baxèm trùh hì tapèh, haq aih èh ep qnoh đac khoe ka Isorali.
EXO 12:16 Hì baxèm i mòeq kan tagop hadròeh; trùh hì tapèh pì hadai ep i mòeq kan tagop hadròeh hòm. Ƀài hì aih ùh khòh broq cleq, toq ti padon đòeq dahwèq acaq ka tang ngai.
EXO 12:17 Qmang aih! Pì ep wèq ramènh ƀênh ùh wàt blo, majah qmang aih hì aih raq au doeh ƀài lình pì loh khoe ka gùng Êdip; dài aih raq rìm qnhòng ep wèq hì aih qmang ka ramènh mòeq đòe.
EXO 12:18 Hì mòeq jàt pôn khê mòeq, jò dixèq pì acaq ƀênh ùh wàt blo trùh hì baiq jàt mòeq khê aih.
EXO 12:19 Ta tapèh hì ùh khòh oe hnoq blo tahnim pì; majah qmang aih yac ka mangai diac wì yac ka mangai gùng cla, waq toq cabô acaq ƀênh i blo, aih èh ep hnan qnoh đac enh gùng ka tagop da mangai Isorali.
EXO 12:20 Ùh khòh acaq ƀênh i blo; rìm nòe pì oe dìq ep kaq ƀênh ùh i ka blo.
EXO 12:21 Qmang aih Môise creo tagop dìq dŏng ka ƀài gucraq Isorali haq doe qmang kô: Drah ràih yŏc mòeq toq enh cadrong pì am ka rìm ngai tahnim pì, khoe èh jêh trìu aih đòeq broq ramènh pancwa.
EXO 12:22 Khoe aih yŏc mòeq hamenh cachiq xônh, tàm ta cathau mahim, xùt ta radua qmang xam baiq toq jrang qmang, khoe aih, dìq ka pì ùh cabô jah loh enh gùng ka qmang hnim cla trùh qngah sroq atìq.
EXO 12:23 Chuaq Jêhowa hi lam pagat gùng Êdip đòeq hu tabroq ka wì haq; jò hnoq mahim jang radua qmang xam baiq toq jrang qmang, aih haq hi pancwa, ùh lòh mangai jêh đac mùt tahnim haq aih đòeq hu tabroq.
EXO 12:24 Ep wèq ramènh kô qmang ka ranenh mòeq đòe am ka pì xam kon xau pì.
EXO 12:25 Jò leq pì mùt tagùng Chuaq Jêhowa ma padon am ka pì qmang ka bàu haq khoe doe, aih èh ep wèq ramènh kô.
EXO 12:26 Jò kon xau bòch ìh qmang kô: Ramènh kô aih qmang leq?
EXO 12:27 aih ep anoe ka wì haq: Aih la ngè tadreo ramènh pancwa da Chuaq Jêhowa, mangai ma khoe pancwa hnim da mangai Isorali oe tagùng Êdip jò haq tabroq ka mangai Êdip. Haq khoe rong đòeq hnim bèn. Khoe aih pì hacùn cràng kùh waiq.
EXO 12:28 Mangai Isorali broq wop tiaq bàu Chuaq Jêhowa khoe thê Môise xam Arôn.
EXO 12:29 Jò qne mang Chuaq Jêhowa tabroq ka rìm ngai kon ramua tagùng Êdip, enh kon calô da Phara-ôn ma haqngui tagèq bùa trùh kon ramua da mangai ma oe tù, xam dìq dŏng kon ramua da ƀài ngè wì ma aban.
EXO 12:30 Jò damang, Phara-ôn, ƀài cwan xam rìm dŏng mangai Êdip dìq padinh yòng, i bàu breo tagruàng tagùng Êdip, majah qmang aih ùh i hnim leq ma ùh i ka mangai cachìt.
EXO 12:31 Mang aih raq Phara-ôn creo ka Môise xam Arôn rai doe rameh: Chôp xam dìq dŏng mangai Isorali yòng beq, drah loh ma khoe ka mangai da au đòeq lam kùh waiq Chuaq Jêhowa, qmang ka pì ma xan bòch.
EXO 12:32 Qnung hloe ƀài calùh ƀo xam trìu, troeq bàu pì khoe doe, èh waiq sôq ramot ka au diq.
EXO 12:33 Mangai Êdip toq bahuiq mangai Isorali drah rênh rênh loh khoe dèh gùng, majah qmang aih wì doe: Dìq ka bèn kô èh cachìt.
EXO 12:34 Qmang aih mangai Isorali dìq wê dàc khoe jàn mahaq qnhòq wàt blo, rai xùi ajang plêh ƀài atong đòeq jràu dàc ma khoe caxop xi eo tòe.
EXO 12:35 Mangai Isorali broq tiaq qmang ka bàu Môise khoe tanap, bòch da mangai Êdip ƀài ngè broq xi wang xi ƀac hloe xam ƀài eo yôh.
EXO 12:36 Chuaq Jêhowa broq ka wì haq jah màiq enh ngèa mangai Êdip, dài wì majah lem bùi ka am, mangai Isorali lôq hreo hrua mangai Êdip qmang aih.
EXO 12:37 Mangai Isorali lam enh Ramse trùh ta Sucôt, ùh rènh xam ƀài kon yoh, aih jah qnah ta tadràu jàt muàn mangai gucalô lam jènh.
EXO 12:38 Èh hadai i bàc raya mangai diac wì hadai tiaq lam pajùm, hloe xam trìu ƀo, ngè aban maqnoeq joq ma bàc.
EXO 12:39 Wì àp dèh ƀênh ùh i tah blo broq enh dàc wì haq khoe wê dèh enh gùng Êdip; dàc ùh tah blo, majah qmang aih mangai Êdip hnan qnoh wì haq huiq haiq hrìn, ùh jah patrò, èh hadai ùh tem palauq dahwèq acaq cleq majah.
EXO 12:40 Qmang aih mangai Isorali rìh oe ta Êdip jah pôn hrinh piq jàt hanam.
EXO 12:41 Jò khoe dìq ka pôn hrin piq jàt hanam, wop hì aih raq, ƀài lình da Chuaq Jêhowa loh khoe ka gùng Êdip.
EXO 12:42 Aih la mòeq mang wì ep wèq ka Chuaq Jêhowa, majah qmang aih haq doeh qnoh mangai Isorali loh khoe ka gùng Êdip. Enh qnhòng kô tùh qnhòng tau, dìq dŏng mangai Isorali ep wèq mang aih đòeq ta-iu ka Chuaq Jêhowa.
EXO 12:43 Chuaq Jêhowa doe ka Môise xam Arôn rameh: Kô ranenh da ramènh Pancwa: Mangai diac wì ùh jah acaq ramènh aih.
EXO 12:44 Ƀài mangai hapŏng, pì qnoh ƀac rot, ìh ep broq ranenh kat akia am ka wì, aih èh men jah acaq.
EXO 12:45 Mangai diac wì xam mangai patìh kaq kùng hadai ùh jah acaq ramènh aih.
EXO 12:46 Ramènh aih đòeq toq ka hnim cla, ìh apaq qnoh jam loh enh gùng, hadai apaq broq tagoh moeq toq caxènh leq.
EXO 12:47 Dìq dŏng mangai ih Isorali ep wèq ramènh Pancwa.
EXO 12:48 Jò mangai diac wì oe tahnim pì, enh wèq ramènh Pancwa da Chuaq Jêhowa, mangai gucalô da wì haq ep broq ranenh kat akia; aih èh wì haq men jah trùh haten ka ramènh kô, men jah ngan tìah ka mangai ha-uang tagùng cla. Mahaq cabô ùh waq broq ranenh kat akia, aih ùh jah kaq.
EXO 12:49 Hadai pajùm moeq ranenh aih am ka mangai ha-uang tagùng xam ka mangai diac wì trùh oe taqne pì.
EXO 12:50 Rìm ngai Isorali dìq broq qmang ka bàu Chuaq Jêhowa khoe tanap ka Môise xam Arôn. Hadai ta hì aih Chuaq Jêhowa qnoh mangai Isorali, tiaq dèh tang ƀình lình loh khoe gùng Êdip.
EXO 13:1 Chuaq Jêhowa doe ka Môise rameh:
EXO 13:2 Taqne mangai Isorali yac ka mangai yac ka ngè pì aban, ep lah đòeq crài da au rìm toq kon ma ramua; majah qmang aih rìm toq kon ramua aih dìq da au.
EXO 13:3 Môise doe ka mangai Isorali qmang kô: Ep broq ranenh bahmàng hlài ka hì kô, majah qmang aih aih la hì Chuaq Jêhowa yŏc dèh tì icwìang itai qnoh pì loh enh gùng Êdip, aih la loh khoe ka hnim dìc, dài majah apaq cabô kaq ƀênh i blo.
EXO 13:4 Hì kô wop khê qmau sròc, pì loh lam.
EXO 13:5 Qmang aih jò leq Chuaq Jêhowa khoe qnung pì mùt ta acang da magai Cana-an, mangai Hêtit, mangai Amôrit, mangai Hêwit, xam mangai Jêƀusit, aih la gùng clàng toq sùa xam diac xùt, aih la gùng haq khoe hapah ti kan cadraq pì đòeq tèu am ka pì, qmang aih hi trùh khê kô pì ep wèq ramènh hadròeh aih.
EXO 13:6 Ta tapèh hì ep kaq ƀênh ùh wàt blo, trùh hì tapèh ep wèq mòeq ramènh ka Chuaq Jêhowa.
EXO 13:7 Ep acaq ƀênh ùh i ka blo ta tapèh hì, jàp ka gùng pì ùh hnoq ƀênh i blo, yac ka qne pì hadai.
EXO 13:8 Ta hì aih èh ep hnài dôq kon pì loq rameh: Aih la bìac Chuaq Jêhowa broq am ka bèn, jò bèn loh khoe ka gùng Êdip
EXO 13:9 Yiniq aih èh đòeq broq teo nòe tì ìh, broq kan bahmàng jang ngòng oe taqne baiq toq mat ìh, đòeq ranenh da Chuaq Jêhowa jah oe ta hacùng bàu ìh, majah qmang aih Chuaq Jêhowa khoe yŏc tì cwìang itai qnoh pì loh enh gùng Êdip.
EXO 13:10 Rìm hanam, trùh dèh jò ep wèq ramènh kô.
EXO 13:11 Jò Chuaq Jêhowa khoe qmùt ìh mùt tagùng Cana-an, qmang ka bàu haq khoe hapah ka ìh, xam kan cadraq ìh, jò haq khoe am gùng aih ka ìh,
EXO 13:12 aih ep dèch ka Chuaq Jêhowa ƀài kon calô ramua xam ƀài ramua calô da ngè ìh ma aban, majah qmang aih wì haq aih dìq da Chuaq Jêhowa.
EXO 13:13 Mahaq rìm toq kon lùa ma ramua, ìh ep rùp kon trìu tàng ùh kon bubi đòeq hu baxon hlài; tàng ùh qmang aih, ìh ep wech ranŏng kon lùa aih. Ìh hadai ep baxon hlài rìm toq ramua calô ta ƀài kon calô ìh. l
EXO 13:14 Bla èh, bla tau kon calô ìh bòch: Bìac aih ìq qmang leq? Aih tèu rameh: Aih pàng Chuaq Jêhowa khoe yŏc tì kŏng icwìang itai đòeq qnoh bèn loh khoe ka gùng Êdip, aih la hnim dìc;
EXO 13:15 èh jò Phara-ôn cadoq manoh ùh caqnaih bèn lam, Chuaq Jêhowa jêh dŏng ƀài kon calô tagùng aih, enh kon calô da mangai trùh ta ramua da ƀài ngè ma aban. Taiq qmang aih, au dèch ramènh ka Chuaq Jêhowa rìm toq ramua ma calô, au hadai baxon yŏc hlài dèh kon calô ramua, ta ƀài kon calô da au.
EXO 13:16 Aih èh đòeq broq teo nòe tì kŏng ìh, rai broq pateo taqne ngòng oe taqne baiq toq mat ìh; đòeq bahmàng ka ìh qmang kô: Chuaq Jêhowa khoe yŏc tì kŏng cwìang itai đòeq qnoh bèn loh khoe ka gùng Êdip.
EXO 13:17 Jò Phara-ôn caqnaih mangai Isorali loh lam, Boc Plình ùh qnung wì haq lam trong hlài tagùng Philitin, aih trong ma yeo haten dŏng, majah qmang aih haq doe: Yùq jò hnoq kan tajêh tablah, èh manoh wì kô loq tawìh hlài ta Êdip qmòh?
EXO 13:18 Dài Chuaq Jêhowa majah qnung wì haq rawech tiaq trong đùng hawit, tangèa qnah ta diac Raxìq Gòh. Mangai Isorali wê ranac loh khoe ka gùng Êdip.
EXO 13:19 Môise qnhac qnung hanang Jôsep tiaq wì haq, majah qmang aih Jôsep khoe panan thê mangai Isorali ep i bàu hapah cajap. Haq doe: Joq qnàng kô èh Boc Plình trùh wiang ti oh daq, aih èh pì ep qnung wê caxènh au tiaq pì loh ma khoe ka gùng kô.
EXO 13:20 Jò lam khoe ka Sucôt, wì broq traiq ta Êtam, tanòe haqmai lùch da gàu đùng hawit.
EXO 13:21 Chuaq Jêhowa lam adroe ka mangai Isorali, dahì oe ta jrang yùc, đòeq ajèn trong, damang oe ta jrang ùnh đòeq sreo qngah ka wì, dôq wì jah lam hloe xam dahì xam damang.
EXO 13:22 Dahì jrang yùc ùh hangai ka wì, damang jrang ùnh hanoh qmang aih.
EXO 14:1 Chuaq Jêhowa doe ka Môise rameh:
EXO 14:2 Drah thê mangai Isorali tawìh hlài broq traiq enh ngèa ka Phiha Hirôt, ta adreo wa Mitđôn wa diac raxìq. Pì broq traiq ten diac raxìq tajang ka Ƀa-an Sêphôn.
EXO 14:3 Joq qnàng kô èh Phara-ôn hèm trùh mangai Isorali, haq doe: Wì aih khoe lac trong qnang glàm kan nan tađùng hawit.
EXO 14:4 Au broq ka Phara-ôn cadoq manoh, haq hi hnan tiaq mangai Isorali. Mahaq taiq Phara-ôn xam ƀài lình haq aih raq, yiniq au aih èh jah qngah qngai; mangai Êdip jah loq Au kô raq Chuaq Jêhowa. Mangai Isorali broq tiaq qmang aih.
EXO 14:5 Wì doe hlài ka bùa Êdip loq mangai Hêbru khoe loh lam. Phara-ôn xam ƀài cwan hi tablòq manoh ka mangai Isorali, wì doe: Bèn khoe broq cleq qmang aih, caqnaih mangai Isorali loh lam đòeq wì haq pi patìh ka bèn hòm qmòh?
EXO 14:6 Phara-ôn palauq deh xê axêh rai qnung dèh ƀình lình.
EXO 14:7 Haq aràng tiaq rađeh tadràu hrinh toq xê ma yeo lem dŏng xam dìq dŏng ƀài xê tagùng Êdip, rìm toq xê dìq i lình.
EXO 14:8 Chuaq Jêhowa broq ka Phara-ôn, bùa Êdip cadoq manoh, hnan tiaq mangai Isorali; mahaq mangai Isorali loh lam qmòe ka hagau hagình.
EXO 14:9 Mangai Êdip xam xê, xam lình kòe axêh xam lình da Phara-ôn dìq hnan tiaq mangai Isorali, glàm wì aih qnang broq traiq kênh diac raxìq, ten ka Phiha Hirôt, tangèa ka Ƀa-an Sêphôn.
EXO 14:10 Jò Phara-ôn trùh khoe ten, mangai Isorali qngoc ngan hnoq mangai Êdip hnan tiaq, hi loh ka tarìt tariang, creo dang ka Chuaq Jêhowa.
EXO 14:11 Wì haq trùh anoe ka Môise: Gùng Êdip ma ùh i nòe catùh hanang, dài ìh ma qnung nhèn mùt tanòe đùng hawit kô đòeq hu cachìt qmòh? Ìh qnoh nhèn loh khoe ka gùng Êdip hu broq cleq?
EXO 14:12 Ùh xài tagùng Êdip nhèn khoe doe ka ìh qmang kô: Dôq da nhèn patìh ka mangai Êdip, majah qmang aih patìh ka mangai Êdip ma yi ùh hnau ka cachìt tagùng hawit kô?
EXO 14:13 Môise padreo bàu ka mangai Isorali: Apaq yùq cleq, pì oe taqmat raq, hì da èh pì jah hnoq kan paclaih Chuaq Jêhowa broq am ka pì; majah qmang aih mangai Êdip pì ma ngan hnoq hì kô, pi jò leq oe hnoq hòm,
EXO 14:14 i Chuaq Jêhowa tajêh am, pì toq oe ma hatinh raq.
EXO 14:15 Khoe aih Chuaq Jêhowa doe ka Môise: Gleq ìh majah creo dang au? Thê mangai Isorali lam beq;
EXO 14:16 ìh dèch deh long dùi ta haqnhèq, hnhu tì enh qnhèq ka diac raxìq, đòeq lah diac broq baiq, aih èh mangai Isorali hi loh tadiac raxìq, cadiang lam qmang ka taneh go.
EXO 14:17 Au kô èh broq ka mangai Êdip cadoq manoh qnat tiaq mangai Isorali loh tadiac, khoe aih èh yiniq au jah qngah qngai taiq Phara-ôn xam dìq dŏng ƀình lình, xê axêh xam lình kòe axêh da haq.
EXO 14:18 Mangai Êdip hi jah loq joq qnàng Au kô raq Chuaq Jêhowa, jò au jah kan ranhòm taiq Phara-ôn xam xê axêh xam lình da haq.
EXO 14:19 Atìq ka aih, ƀình plình da Boc plình ma khoe lam enh ngèa traiq lình Isorali wìh hlài lam atìq, jrang yùc ma xan lam enh ngèa traiq lình hanoh wìh loh yòng enh rù wì haq.
EXO 14:20 Jrang yùc yòng ta adreo traiq da mangai Êdip xam traiq da mangai Isorali, yùc broq kan clam cluiq ka pah kô, damang sreo qngah ka pah tau; dài qngah ka mang baiq traiq ùh jah thia ten ka dabau.
EXO 14:21 Khoe aih Môise hnhu tì tadiac raxìq, Chuaq Jêhowa qnong cayeo enh ƀè mahì loh hlui dêh qngah ka mang glua hacom diac qngah ka mang aih; Haq cwaih diac raxìq loh moeq trong taneh croh, diac lah baiq ƀè.
EXO 14:22 Mangai Isorali loh tadiac raxìq lam tìah ka ta taneh go, diac yòng tìah ka panàt enh apah qngeo xam apah qma.
EXO 14:23 Mangai Êdip hnan tiaq; ƀài axêh, ƀài xê axêh xam ƀài lình kòe axêh da Phara-ôn dìq tiaq loh qne diac raxìq.
EXO 14:24 Meh oq! trùh ten qngah, Chuaq Jêhowa oe enh dalam ka jrang yùc xam ùnh, ngan hnoq traiq lình Êdip, hi broq ka wì loh ka manhài.
EXO 14:25 Haq toeh da wì ƀlênh xê, broq ka wì tìc xê qmòe ka xa. Mangai Êdip doe ka dabau: Bèn ep cadàu ma khoe ka mangai Isorali beq, majah qmang aih Chuaq Jêhowa taƀlêq ka bèn am ka wì aih.
EXO 14:26 Chuaq Jêhowa doe ka Môise qmang kô: Dèch da ìh tì enh qnhèq ka diac raxìq, diac hu ta-ùc glàp dŏng mangai Êdip, xê axêh xam lình kòe axêh da wì haq,
EXO 14:27 Môise dèch dèh tì enh qnhèq diac raxìq, trùh qngah sroq èh diac hi ta-ùc bình hlài tadiac raxìq, mangai Êdip ma cadàu amot, aih diac tàt hlài wì; qmang aih Chuaq Jêhowa caqnhùt qnìh wì haq qne diac raxìq.
EXO 14:28 Qmang aih diac wìh ta-ùc hlài làp dŏng ƀài xê, ƀài lình kòe axêh ƀài lình da Phara-ôn ma khoe hnan tiaq mangai Isorli loh tadiac raxìq, pi srong qmòe moeq ngai.
EXO 14:29 Mahaq mangai Isorali lam qne diac raxìq tìah qmòe ka lam tago; diac broq wìa panàt pah qma xam pah qngeo.
EXO 14:30 Ta hì aih, Chuaq Jêhowa dèch mangai Isorali claih enh tì kŏng mangai Êdip, wì aih hnoq mangai Êdip cachìt tabraih diac raxìq.
EXO 14:31 Mangai Isorali hnoq bìac kàn kaiq Chuaq Jêhowa broq ka mangai Êdip, dài maloh ka iu yùq ka haq, lùi haq xam Môise aih la hapŏng haq.
EXO 15:1 Khoe aih Môise xam mangai Isorali calêu ƀoe kô ka Chuaq Jêhowa, rameh: Au calêu manè apôi ka Chuaq Jêhowa, majah qmang aih haq dìq jaq ranhòm, Haq khoe caqnìh tadiac raxìq axêh xam mangai kòe axêh.
EXO 15:2 Chuaq Jêhowa aih la kan dêh xam ƀoe calêu da au Haq khoe wìa Mangai dèch au, Haq la Boc Plình au, au manè apôi ìh, Boc Plình da kan cadraq au, au ta-iu deh ìh.
EXO 15:3 Chuaq Jêhowa aih mangai lình. Yiniq haq la Jêhowa.
EXO 15:4 Haq khoe tèm caqnìh tadiac raxìq ƀài xê da Phara-ôn xam ƀài lình haq. Ƀài cwan haq ma ràih khoe cram tadiac Raxìq Gòh,
EXO 15:5 Ƀài lai laq diac khoe glàp catùh wì haq, Wì cram trùh taqneq diac raxìq tìah ka cato hmo.
EXO 15:6 Tì pah qma da ìh Chuaq Jêhowa, i padren dêh ranhòm qnàng. Tì pah qma da ìh Chuaq Jêhowa, broq ka mangai tagit ka ìh haprah hnhung.
EXO 15:7 Ta kan ranhòm dìq jaq da ìh, Ìh khwênh caqnìh mangai ma tablêq ka ìh. Ìh plôh nòe ta tagèn Bùh cheo wì haq tìah ka hri qmau.
EXO 15:8 Mùh ìh hlui qnoh dèh hi hèm, diac hi qnìc hlài Lai laq diac canua yòng tìah qmòe ka panàt, Diac jrùq catŏng hlài nòe clŏc diac raxìq
EXO 15:9 Lình tablêq catèh, wì doe: Au hnan tiaq, au hnan tem, Au jah axong kùng hang khoe blah yŏc. Mahua yiang đeh kô èh jah da-òeh nòe wì haq, Au hroe qnoh chang, tì au jêh đac wì haq.
EXO 15:10 Mahaq Ìh khoe hlui qnoh dèh hihèm, Diac raxìq glàp dŏng ƀài lình ma tablêq ka ìh. Wì haq cram tìah ka tanàm Ta caqnàm diac jrùq.
EXO 15:11 Taqne ƀài kiac, cabô leq tìah ka ìh, Chuaq Jêhowa? Ta kan hadròeh, cabô jah ranhòm qmang ka ìh? Khòh yùq, khòh manè. Xan broq yôt kan halac?
EXO 15:12 Ìh khoe hnhu dèh kŏng pah qma, Taneh khoe lonh wì haq.
EXO 15:13 Ta kan loq waq ùh tablòq ìh tìc qnung, Mangai da ìh ma khoe baxon hlài dèh, Ta padren dêh da ìh, ìh aràng wì hlài nòe oe hadròeh da ìh.
EXO 15:14 Rìm diac jah hìa loq bìac kô, dìq yùq crè, Kan ramòt canàt rùp mangai Philitin.
EXO 15:15 Ƀài gàu gùc da Êđôm loh ka crè crep, kan tarìt khech rùp ƀài cla craq da Mô-ap, Dìq ka mangai Cana-an pi i dŏng ka mahua.
EXO 15:16 Kan hlè hlauq ramòt ta-ùc ka wì haq, Chuaq Jêhowa ôi, enh nòe tì kŏng cwìang itai ìh, Wì loh dŏng ka làu troeq hmo, Trùh jò mangai da ìh lam khoe xot, Trùh jò mangai da ìh ma khoe baxon yŏc dèh lam khoe catech.
EXO 15:17 Ìh aràng wì mùt rai pìt wì haq tabui wang kùng hang ìh, Chuaq Jêhowa ôi, aih la nòe ìh khoe padon đòeq ka rađeh oe, Aih raq nòe hadròeh tì cla ìh ma broq.
EXO 15:18 Chuaq Jêhowa wèq cwìang mòeq đòe moeq tui.
EXO 15:19 Majah qmang aih Phara-ôn xam ƀài axêh haq, Xê axêh xam lình kòe axêh, khoe loh ta diac raxìq Chuaq Jêhowa khoe làp diac raxìq enh qnhèq, Mahaq mangai Isorali lam taqne diac raxìq qmang ka lam tago.
EXO 15:20 Khoe aih, Miri-am la mangai pajàu, daq cadrì da Arôn tì haq wê padau, ƀài mangai cadrì dìq loh tiaq, wê padau rai muaq.
EXO 15:21 Miri-am calêu hatèu ka wì haq: Drah calêu ka Chuaq Jêhowa, majah qmang aih haq dìq jaq ranhòm, Haq khoe qnìh tadiac raxìq axêh xam mangai kòe axêh.
EXO 15:22 Khoe aih Môise qnung mangai Isorali lam khoe ka diac Raxìq Gòh, trùh tađùng hawit Suro; wop piq hì lam tađùng hawit, chaq ùh hnoq qmòe taleq i diac.
EXO 15:23 Tìa aih trùh tagùng Mara, mahaq diac ta aih xang ôq ùh jah, dài majah creo ka nòe aih la Mara.
EXO 15:24 Mangai Isorali badrùt mamùc ka Môise, wì doe: Nhèn yŏc cleq đòeq ôq kô èh?
EXO 15:25 Môise creo dang Chuaq Jêhowa; Haq hi patô ka Môise moeq catoch long, Môise yŏc long aih tèm caqnìh tadiac, diac aih hi wìh loh ka nhim. Ta aih Chuaq Jêhowa qnoh ranenh xam bàu patô hnài ka wì, èh hadai ta aih raq haq qnhro manoh wì.
EXO 15:26 Haq doe: Tàng joq ìh panim ka tamàng bàu da Chuaq Jêhowa Boc Plình ìh, broq trong ma troq enh ngèa haq, tàng joq ìh hadràng don tamàng bàu hnài rai wèq dŏng ranenh da haq, aih èh Au ùh caqnìh ka ìh mòeq kan yinìq cleq ta ƀài kan yinìq au ma khoe caqnìh ka gùng Êdip; majah qmang aih Au kô raq Chuaq Jêhowa, Mangai broq brêh kan yinìq da pì.
EXO 15:27 Khoe aih mangai Isorali lam trùh ta Êlim, nòe aih i mòeq jàt baiq toq thòng diac kon xam tapèh jàt toq long rêq; mangai Isorali broq traiq ta aih, ten ka thòng diac kon.
EXO 16:1 Wop hì mòeq jàt padam khê baiq, atìq ka jò khoe loh khoe enh Êdip, mangai Isorali enh Êlim lam trùh tađùng hawit Sin, oe ta adreo wa Êlim wa Sina-i.
EXO 16:2 Tanòe đùng hawit, dìq ka mangai Isorali mamùc trech wa Môise wa Arôn,
EXO 16:3 wì doe ka wa rameh: Xan nhèn ma cachìt ka tì kŏng Chuaq Jêhowa tagùng Êdip, jò oe raq jah haqngui tìa gŏc jam rai jah kaq ƀênh camech catàu! Majah qmang aih chôp qnung nhèn mùt tanòe hawit kô đòeq broq dìq ka mangai bàc qmang kô cachìt dŏng ka hrah.
EXO 16:4 Chuaq Jêhowa doe ka Môise qmang kô: Kô, au oe ta trŏc haqnhèq broq mè ƀênh qnoh ka pì. Mangai pì loh toch ƀênh, hì leq toch qnang lem ka hì meh, aih đòeq au qnhro ngan wì haq i lam tiaq ranenh au loq ùh?.
EXO 16:5 Trùh hì tadràu, wì haq padon đòeq ngè đeh khoe gop, wì jah toch yeo bàc ka hì qnoeq baiq phàn
EXO 16:6 Wa Môise wa Arôn doe ka mangai Isorali rameh: Xèq kô èh pì jah canau loq aih raq Chuaq Jêhowa khoe qnoh pì loh khoe ka gùng ka Êdip,
EXO 16:7 èh sroq èh jah hnoq kan ranhòm da Chuaq Jêhowa, majah qmang aih haq khoe tàng bàu pì mamùc taƀlêq ka haq. Qnah hòm, ma kô ìq cabô pì ma nòeh trech ma?
EXO 16:8 Môise doe: Xèq kô Chuaq Jêhowa am jam ka pì kaq, trùh qngah sroq èh ƀênh bàc ùh dìq ùh dài, majah qmang aih haq khoe tàng bàu pì mamùc taƀlêq ka haq.
EXO 16:9 Khoe aih Môise doe ka Arôn: Anoe dìq ka mangai Isorali qmang kô: Pì drah thia enh ngèa Chuaq Jêhowa, majah qmang aih bàu pì mamùc taƀlêq haq khoe tàng.
EXO 16:10 Jò Arôn qnang anoe dìq dŏng ka mangai Isorali, wì haq hwi ngan qnah tađùng hawit, hnoq kan ranhòm da Chuaq Jêhowa mahnu loh enh yùc.
EXO 16:11 Chuaq Jêhowa doe ka Môise:
EXO 16:12 Au khoe tàng bàu mamùc taƀlêq da mangai Isorali. Aih, ìh doe ka wì haq qmang kô: Qnah ta dixèq èh pì hi acaq jam; sroq èh hi jah acaq ƀênh ka panàc, aih èh pì hi jah loq au kô raq Chuaq Jêhowa Boc Plình pì.
EXO 16:13 Xèq aih, i chìm broch pan xìa ta traiq; trùh qngah sroq èh i mòeq lòp rangom oe dudan ka traiq.
EXO 16:14 lòp diac ngom aih hi hnhung; tađùng hawit hnoq i cleq qyêq, tagon, tìah ka pliang diac ngom catàc ta taneh.
EXO 16:15 Jò mangai Isorali hnoq, wì bòch dabau: Cleq kô ìq? Majah qmang aih wì ùh qnì aih ìq cleq. Môise doe ka wì: Qmat raq ƀênh Chuaq Jêhowa am ka pì broq dahwèq acaq.
EXO 16:16 Kô bàu da Chuaq Jêhowa khoe tanap thê: Tiaq deh padren cabô hlàt acaq pang leq, rai tiaq toq leq ngai ta traiq đòeq toch ka mòeq ngai mòeq ôme.
EXO 16:17 Mangai Isorali broq tiaq qmang aih, qnah ngai toch bàc, qnah ngai toch toq ƀiaq.
EXO 16:18 tŏng xi ôme, cabô toch bàc dua ùh i yeo loe, cabô toch biaq dua ùh i capòch, rìm ngai toch bu qnang lem ka đeh acaq.
EXO 16:19 Môise doe ka wì: Apaq cabô đòeq rah trùh sroq èh.
EXO 16:20 Mahaq mangai Isorali ùh tamàng tiaq bàu Môise, i ƀiaq ngai đòeq rah trùh qngah sroq èh, aih loh hrai enh dalam, loh ka xua qmèq. Môise loh nòeh qmòe ka wì.
EXO 16:21 Qmang aih, rìm sroq mangai Isorali loh toch bu qnang lem ka padren đeh acaq; jò mahì hi tôq cleq aih hi hnhung.
EXO 16:22 Trùh hì tadràu, wì loh toch dahwèq acaq loe baiq phàn; mòeq ngai jah baiq ôme. Ƀài gucraq lam anoe hlài ka Môise loq.
EXO 16:23 Haq padreo bàu: Aih raq bàu Chuaq Jêhowa khoe anoe: Hì da èh aih hì padài, aih raq hì Sabat hadròeh ka Chuaq Jêhowa, bùh phiang dahwèq leq pì enh bùh phiang, pai cleq pì ma enh pai, loq oe i rah, đòeq atech trùh sroq èh.
EXO 16:24 Qmang aih wì hi đòeq atech trùh sroq èh, troeq bàu Môise khoe thê; dahwèq aih ùh hìaq loh ka xua om èh hadai ùh hìaq loh hrai enh trom.
EXO 16:25 Môise doe: Hì kô acaq dahwèq aih beq, majah qmang aih hì kô aih la hì Sabat ka Chuaq Jêhowa; hì kô pì chaq ƀài ngè aih tađùng pi hnoq.
EXO 16:26 Pì toch ta tadràu hì, mahaq trùh hì tapèh aih la hì Sabat, hi pi i.
EXO 16:27 Hì tapèh i biaq ngai loh đòeq hu chaq toch, mahaq chaq ùh lòm hnoq qmòe cleq.
EXO 16:28 Chuaq Jêhowa doe ka Môise: Pì oe raq ùh iu tiaq ranenh xam bàu au hnài trùh jò leq hòm?.
EXO 16:29 Drah hèm qmang kô: Chuaq Jêhowa khoe am ka pì hì Sabat; dài aih trùh hì tadràu haq majah am pì toch ƀênh kaq tàu ka baiq hì. Ta hì tapèh, rìm ngai ep oe dèh anòe, ùh dùh loh enh gùng ka hnim.
EXO 16:30 Qmang aih hì tapèh mangai Isorali dìq padài.
EXO 16:31 Mangai Isorali yiniq ka ƀênh aih la mana, haq tìah ka clong cachiq ngo, jìang tìah ka ƀênh i tah diac xùt.
EXO 16:32 Môise doe: Bàu Chuaq Jêhowa khoe thê qmang kô: Drah ùc bình mòeq ôme mana, hu đòeq hlài ka ƀài qnhòng ta atìq, đòeq phù cròng hnoq ƀênh au khoe am ka pì acaq tanòe đùng hawit jò au qnoh pì loh khoe ka gùng Êdip.
EXO 16:33 Môise anoe ka Arôn: Drah yŏc mòeq toq abôq èh tah bình mòeq ôme mana ta aih, khoe èh đòeq abôq aih enh ngèa Chuaq Jêhowa, hu đòeq hlài ka bài qnhòng atìq.
EXO 16:34 Arôn hi đòeq abôq aih enh ngèa ka Hom Tajao, đòeq jah wèq hlài ka qnhòng atìq, wop qmang ka bàu Chuaq Jêhowa khoe thê Môise.
EXO 16:35 Mangai Isorali acaq mana ta pôn jàt hanam, trùh jò mùt ta Cana-an, aih la nòe i mangai oe.
EXO 16:36 (Mòeq ôme aih la mòeq phàn mòeq jàt da Êpha.)
EXO 17:1 Dìq dŏng mangai Isorali loh lam enh đùng hawit Sin, lam enh nòe kô trùh nòe tau, tiaq qmang ka bàu Chuaq Jêhowa thê. Wì broq traiq ta Rêphiđim; ta aih ùh i ka diac đòeq wì haq ôq.
EXO 17:2 Wì haq chaq nen rahen ka Môise, wì doe rameh: Am ka nhèn diac ôq. Môise tèu bàu: Gleq pì majah chaq nen rahen ka au? Gleq majah qnhro Chuaq Jêhowa qmang qmat?.
EXO 17:3 Mangai Isorali oe ta aih ùh i ka diac, croh ranŏng dài wì haq toq mamùc ka Môise. Wì doe: Hagleq ìh majah qnoh dèh ka nhèn loh khoe gùng Êdip broq ka nhèn xam ƀài kon qyoh hloe xam ƀài ngè aban da nhèn ep cachìt ka croh ranŏng qmang kô?
EXO 17:4 Môise hi creo dang ka Chuaq Jêhowa: Au ep broq qmang leq ka ka ƀài mangai kô? Wì haq oe toq ma hi bùq au xi hmo!
EXO 17:5 Chuaq Jêhowa padreo bàu ka Môise: Wê da ìh long dùi ma khoe blai tadiac Nin, qnung tiaq ìh ƀài gucraq, khoe aih lam enh ngèa mangai Isorali.
EXO 17:6 Kô èh au yòng enh ngèa ka ìh, enh crŏng hmo ta Hôrep tau, ìh blai hmo aih, èh hi loh diac ka wì ôq. Môise hi broq qmang aih enh ngèa ka ƀài gucraq Isorali.
EXO 17:7 Haq yiniq ka jang aih la Masa xam Mêriba. Nen haq taiq kan rahen da mangai Isorali ma chaq yiniq ka haq, èh taiq wì khoe qnhro Chuaq Jêhowa jò wì haq doe: Ajoq i Chuaq Jêhowa oe taqne bèn lòq ùh?
EXO 17:8 Jò aih, mangai Amalet trùh canàt jêh mangai Isorali ta Rêphiđim.
EXO 17:9 Môise doe ka Jôsuê: Drah ràih yŏc ƀài mangai da bèn, èh loh hu tajêh ka mangai Amalet. Hì da-èh au yòng tabui wang xam long dùi da Boc Plình ta tì au.
EXO 17:10 Qmang aih Jôsuê broq wop qmang ka bàu Môise thê đòeq hu taƀlêq ka mangai Amalet, èh Môise, Arôn xam Huro tŏc tabui wang.
EXO 17:11 Waq toq Môise dèch dèh tì, aih mangai Isorali hi ƀlêq; mahaq jò haq caqnìh dèh tì, aih èh mangai Amalet hi ƀlêq.
EXO 17:12 Tì Môise tagah, Arôn xam Huro yŏc hmo roh ka haq haqngui, khoe aih wa oe baiq pah dèch da haq tì, tì haq ùh dalàc trùh mahì clìh.
EXO 17:13 Jôsuê jêh ƀlêq lình Amalet xi chang.
EXO 17:14 Chuaq Jêhowa doe ka Môise: Drah achìh bìac kô ta hset đòeq broq kan bahmàng, èh anoe ka Jôsuê loq kô èh au xùt hreo dŏng yiniq da Amalet enh qneq ka caqnàm plình.
EXO 17:15 Môise broq mòeq toq prang tadreo, haq creo bàu dêh: Jêhowa hla kò da au.
EXO 17:16 Haq doe: Pàng Amalet i dèch kŏng tablêq ka gèq Chuaq Jêhowa dài Chuaq Jêhowa majah taƀlêq ka Amalet enh qnhòng kô trùh qnhòng tau.
EXO 18:1 Jêtrô mangaih pajàu ramènh gùng Mađi-an, baq mai da Môise, hìa tàng rìm yiniq Boc Plình khoe broq ka Môise xam Isorali, aih la mangai da haq èh haq khoe qnoh wì aih loh khoe ka gùng Êdip qmang leq.
EXO 18:2 Jêtrô hi qnung Đêbora, cadrì Môise, khoe am hlài dèh tahnim baq,
EXO 18:3 xam baiq toq kon calô, mòeq aih Getsôn, majah qmang aih Môise khoe doe: Au kô rìh oe đeh tadiac wì,
EXO 18:4 mòeq aih Êli-êse, majaq qmang aih haq i doe tam: Boc Plình da kan cadraq au khoe wiang ti au rai dèch au claih enh pla chang da Phara-ôn,
EXO 18:5 Qmang aih Jêtrô, baq mai da Môise lam ti wa baiq ngai kon calô xam mai Môise, hmàih ka haq tađùng hawit, nòe broq traiq haten ka wang da Boc Plình.
EXO 18:6 Jêtrô gòe bàu ka haq rameh: Au kô Jêtrô, baq mai da kon, au xam mai kon hloe xam baiq toq kon calô kon trùh hmàih ka kon.
EXO 18:7 Môise loh đìh deh boc, hacùn cràng rai hìp haq, bòch hmàih da bau, khoe aih mùt ta traiq.
EXO 18:8 Môise hi anoe hlài deh ka boc loq rìm yiniq Chuaq Jêhowa khoe tabroq ka Phara-ôn xam mangai Êdip thai ka mangai Isorali, rìm kan nanxa khoe trùh ka wì haq roc trong, èh Chuaq Jêhowa khoe paclaih mangai Isorali qmang leq.
EXO 18:9 Jêtrô lem bùi raya ka ƀài kan tamèt da Chuaq Jêhowa khoe broq ka Isorali, paclaih wì aih khoe ka tì kŏng mangai Êdip.
EXO 18:10 Jêtrô doe: Joq khòh manè Chuaq Jêhowa qnàng! Haq la Mangai paclaih pì khoe ka tì mangai Êdip xam tì Phara-ôn, rai doeh mangai da haq loh khoe ka cwìang da mangai Êdip.
EXO 18:11 Manòeq au loq Chuaq Jêhowa yeo kàn dìq dŏng ka ƀài kan kiac, majah qmang aih haq khoe broq trong kô ka ƀài mangai khoe tabroq ka Isorali xi manoh catèh ka rađeh.
EXO 18:12 Jêtrô, baq mai da Môise, padon qnoh mòeq ramènh bùh hloe xam ƀài ramènh dèch ka Boc Plình; Khoe aih Arôn xam ƀài gucraq Isorali trùh acaq ti baq mai Môise, enh ngèa Boc Plình.
EXO 18:13 Trùh sroq èh, Môise haqngui hadrah mangai Isorali, wì aih yòng hàu enh ngèa haq enh sroeh sroq trùh xèq.
EXO 18:14 Baq mai haq hnoq rìm yiniq haq broq ka wì, hi bòch: Kon broq cleq ka wì qmang qmat? Hagleq kon majah haqngui mòeq ngai, èh dìq dŏng ka wì yòng hàu enh buqngah trùh xèq qmang qmat?
EXO 18:15 Môise padreo bàu: Aih wì haq trùh ta au đòeq bòch manoh Boc Plình.
EXO 18:16 Jò wì i yiniq cleq, aih wì trùh ta au, au hadrah mangai kô xam mangai tau, rai am wì haq loq ƀài bàu xam ranenh da Boc Plình.
EXO 18:17 Baq mai da Môise tèu: Trong kon qnang broq qmat ùh lem.
EXO 18:18 Joq qnàng kon xam wì haq dìq loh ka hlat hlinh, majah qmang aih ƀài yiniq aih trap hrìn ka padren kon, kon pòq mòeq ngai ùh hlàt.
EXO 18:19 Manòeq kô tamàng boc anoe ka kon mòeq nà bàu, Waiq Chuaq Jêhowa wiang ti kon. Da cla kon aih broq mangai thai ka wì haq enh ngèa Boc Plình, dèch anoe rìm yiniq ka haq loq.
EXO 18:20 Drah yŏc bàu xam ranenh haq thê đòeq hnài wì, patô ka wì trong ep lam xam yiniq leq wì ep broq.
EXO 18:21 Mahaq taqne wì, kon ep ràih yŏc ƀài mangai i kan rabiaq, loq ta-iu yùq ka Boc Plình, hnhoh jang, git trong daiq plai, dèch wì haq oe enh qnhèq ka mangai Isorali, broq gàu wèq muàn mangai, hrinh mangai, padam jàt ngai, èh mòeq jàt ngai.
EXO 18:22 Đòeq broq mangai hadrah rìm hì. Tàng loq i bìac cleq ma kàn aih wì lam anoe ka kon, ƀài yiniq ma qyoh, cla wì haq hadrah đeh. Drah lah axong kan trap dôq jah hèu; đòeq wì wiang pòq ti kon.
EXO 18:23 Tàng kon broq bìac kô èh Boc Plình thê, qmang aih kon jah qnhrang, èh dìq ka mangai Isorali jah trùh dèh tanòe ka catèm.
EXO 18:24 Môise iu tiaq bàu dèh boc, broq rìm yiniq wop qmang ka bàu haq khoe hnài.
EXO 18:25 Qmang aih Môise hi ràih ta mangai Isorali ƀài mangai ma i kan rabiaq, dèch ƀài aih enh qnhèq ka ƀài mangai Isorali, broq gàu wèq muàn mangai, ùh meh hrinh ngai, ùh meh padam jàt ngai ùh meh mòeq jàt ngai;
EXO 18:26 Wì aih hadrah rìm hì. Yiniq cleq ma xa wì dèch aràng ka Môise, mahaq cla wì hadrah trong ma qyoh.
EXO 18:27 Khoe aih, Môise dôq dèh boc wìh hài deh gùng.
EXO 19:1 Hì moeq da khê ma piq, atìq ka loh enh Êdip hì aih mangai Isorali trùh đùng hawit Sina-i.
EXO 19:2 Atìq ka loh lam enh Rêphiđim, wì mùt đùng hawit Sina-i, èh mangai Isorali broq traiq ƀè ngèa ka wang.
EXO 19:3 Khoe aih Môise hi tŏc ta Boc Plình, Chuaq Jêhowa oe tawang creo doe ka haq qmang kô: Ìh drah anoe qmang kô ka hnim Jacôp, rai patô yiniq kô ka mangai Isorali:
EXO 19:4 Pì khoe hnoq bìac au broq ka mangai Êdip, au chò pì ta panan cliang kàn qmang leq, rai qnung pì trùh ti au qmang leq.
EXO 19:5 Qmang aih, manòeq kô, tàng joq pì iu bàu au ka gêh geo rai wèq tajao da au, aih èh ta dìq dŏng rìm diac, pì jah wìa hang canaq da au, majah qmang aih crŏng taneh kô dìq da au.
EXO 19:6 Pì jah wìh wìa mòeq diac pajàu, moeq nang noe hadròeh ka au. Toq aih nà bàu ìh hu anoe hlài ka mangai Isorali.
EXO 19:7 Môise loh creo ka ƀài gucraq ta Isorali, taqmon hlài rìm nà bàu Chuaq Jêhowa ma khoe tanap thê rađeh anoe hlài.
EXO 19:8 Rìm ngai dìq mòeq bàu tèu rameh: Nhèn broq tiaq rìm yiniq Chuaq Jêhowa khoe thê. Môise yŏc bàu wì khoe tèu aih anoe hlài ka Chuaq Jêhowa.
EXO 19:9 Chuaq Jêhowa doe: Kô èh, au oe ta cato yùc ma habàu habùt tau đòeq lam trùh ti ìh, dôq jò leq au capoch ka ìh, aih èh mangai Isorli dìq tàng rai lùi ìh hloe hloe. Khoe aih Môise anoe hlài ka Chuaq Jêhowa bàu wì ma khoe anoe.
EXO 19:10 Chuaq Jêhowa doe ka Môise qmang kô: Drah lam doe ka mangai Isorali, thê wì haq wèq rađeh ka sròeh hì kô xam hì da-èh, thê wì haq rùh deh eo cwàn.
EXO 19:11 Trùh hì piq wì haq ep padon đòeq, majah qmang aih hì aih Chuaq Jêhowa loh tawang Sina-i enh ngèa dìq dŏng wì haq.
EXO 19:12 Ìh ep acang đòeq pajaq ka wì haq oe dudan ka wang, rai tanap ka wì: Ep wèq rađeh apaq thia ten tawang, hadai apaq ti rawò bèq jènh wang; waq toq cabô rawò bèq mangai aih èh ep jêh đac ka cachìt.
EXO 19:13 Hadai paq i cabô poh tachac mangai aih, mahaq mangai aih ep đàp xi hmo tàng ùh pênh xi rang panenh; yac ka ngè ma aban yac ka mangai, dìq ùh rong rìh. Jò ken jah hlui, aih èh wì jah thia haten ka wang.
EXO 19:14 Môise loh enh wang trùh ta mangai Isorali, thê wì haq wèq rađeh ka sròeh, rai rùh deh eo cwàn.
EXO 19:15 Haq tanap ka wì ta piq hì thê chônh padon đòeq, paq thia ten gucadrì.
EXO 19:16 Trùh sroq hì piq, i camlet cađah, mòeq cato yùc habàu habùt oe tawang, xam bàu ken hlui dìq jaq tagrùng tagràt; dìq ka mangai ta traiq lình tarìt tariang đeh hra.
EXO 19:17 Môise thê wì haq loh khoe ka traiq lình đòeq đìh Boc Plình; wì haq yòng tanòe jènh wang.
EXO 19:18 Jò meh, jàp jìa tawang Sina-i dìq loh nhòe, majah qmang aih Chuaq Jêhowa oe taqne ùnh loh ta aih; nhòe loh enh aih tìah qmang ka nhòe da tanùh ùnh kàn, èh dìq ka bui wang loh kan ralàng dêh raya.
EXO 19:19 Jò bàu ken rai èh rai dêh; Môise capoch, Chuaq Jêhowa tèu bàu haq.
EXO 19:20 Chuaq Jêhowa loh tabui wang Sina-i rai thê Môise tŏc tabui wang. Aih Môise hi tŏc.
EXO 19:21 Chuaq Jêhowa doe: Drah loh tàt wì apaq àu tamùa thia haten ka Chuaq Jêhowa đòeq hu ngan, èh loq i bàc ngai ta wì haq ep cachìt.
EXO 19:22 Yac ka ƀài pạjàu thia haten ka Chuaq Jêhowa hadai ep wèq rađeh ka sròeh, ùh meh haq loq jêh đac wì haq.
EXO 19:23 Môise anoe ka Chuaq Jêhowa rameh: Mangai Isorali ùh jah tŏc tawang Sina-i, majah qmang aih cla ìh khoe ùh lòh nhèn qmang kô: Drah acang pajaq dudan ka wang, rai lah đòeq crài apah aih la nòe taneh hadroèh.
EXO 19:24 Chuaq Jêhowa doe: Drah loh beq, khoe aih aràng Arôn tŏc ti ìh, mahaq ƀài pajàu xam mangai Isorali apaq tamùa clàm tŏc haten ka Chuaq Jêhowa, èh haq loq haƀo đac ka wì.
EXO 19:25 Qmang aih Môise hiloh doe ka wì tàng.
EXO 20:1 Boc Plình doe ƀài bàu kô:
EXO 20:2 Au kô raq Jêhowa Boc Plình ìh, khoe doeh qnoh ìh loh khoe ka Êdip, aih la hnim dìc hapŏng.
EXO 20:3 Enh ngèa au, ìh ùh jah i ƀài kiac qnoeq.
EXO 20:4 Ìh apaq broq ka rađeh radua qmù kiac, tiaq dua qmù ƀài ngè ma oe ta trŏc haqnhèq, yac ka ta taneh haqneq kô, yac ka tadiac.
EXO 20:5 Ìh apaq hacùn cràng kùh waiq ƀài radua qmù kiac aih, èh hadai apaq patìh ka wì haq; majah qmang aih au kô raq Jêhowa Boc Plình ìh, aih la Boc Plình git ka kan dù, waq toq cabô git ka au, au yŏc yiniq lui da kan cadraq đòeq baxa hlài kon xau trùh piq pôn qnhòng.
EXO 20:6 mahaq paqnoh kan loq waq trùh bình ka muàn qnhòng ka ƀài mangai leq loq waq ka au rai wèq ranenh au.
EXO 20:7 Ìh paq yŏc yiniq Jêhowa Boc Plình ìh đòeq hu racaih, majah qmang aih Jêhowa ùh ngan mangai racaih ka yiniq haq aih la ùh i ka yiniq lui cleq.
EXO 20:8 Ep hmàng hì padài rai wèq broq hì hadròeh.
EXO 20:9 Ìh ep gêh dŏng deh yiniq broq ta tadràu hì.
EXO 20:10 mahaq hì tapèh aih la hì padài da Jêhowa Boc Plình ìh; tahì aih, ìh, kon calô, kon cadrì, hapŏng calô hapŏng cadrì, ƀài ngè ìh aban, yac ka tamoe oe hnim ìh, dìq dŏng paq abroq qmòe cleq.
EXO 20:11 majah qmang aih ta tadràu hì Jêhowa Boc Plình khoe broq plình, taneh, diac raxìq xam rìm yiniq oe ta aih,
EXO 20:12 Ep i manoh loq ta-iu ka baq miq ìh, dôq ìh jah rìh halình ta taneh Jêhowa Boc Plình ìh ma khoe am.
EXO 20:13 Ìh apaq jêh đac mangai.
EXO 20:14 Ìh apaq tango.
EXO 20:15 Ìh apaq atùng
EXO 20:16 Ìh paq yòng capoch bàu panhìn qnùt ka mangai ten tìa ka ìh.
EXO 20:17 Ìh apaq ònh ka hnim mangai haten hatìa ka ìh, hadai apaq ònh da haq ka mai, yac ka hapŏng calô hapŏng cadrì, ƀo, lùa, yac ka yiniq cleq da mangai ma haten hatìa kìh.
EXO 20:18 Jò dìq dŏng ka mangai Isorali tàng bàu hilùng, bàu ken hlui, hnoq kan camlet, hnoq wang loh nhòe, aih wì tarìt tariang rai yòng qmòe enh hangai.
EXO 20:19 Wì doe ka Môise: Cla ìh anoe ka nhèn. Aih èh brì ka nhèn tàng; mahaq joq cali calo ka Boc Plình apaq capoch ka nhèn, èh trùh nhèn ma ep cachìt đeh qmòh.
EXO 20:20 Môise doe: Ùh dùh yùq cleq, majah qmang aih Boc Plình loh enh qnhèq đòeq qnhro pì, đòeq kan ta-iu yùq ka haq oe enh ngèa pì dôq pì ùh hìaq broq yiniq lui.
EXO 20:21 Qmang aih wì yòng đeh enh hangai, èh Môise thia haten ka cato yùc habàu habùt i Boc Plình oe ta dalam.
EXO 20:22 Chuaq Jêhowa doe ka Môise rameh: Ìh doe ka mangai Isorali qmang kô: Cla pì khoe hnoq au capoch qnoh ka pì enh plình:
EXO 20:23 qmang aih apaq broq radua qmù kiac xi ƀac, xi wang đòeq hu tawêh ka au.
EXO 20:24 Ìh broq ka au prang tadreo xi taneh, ta aih ep dèch ramènh bùh, xam ramènh apôi da ìh, trìu qnì ƀo qnì. Waq toq tanòe leq i padèch yiniq au, au trùh đòeq am xôq ramot ka ìh ta aih.
EXO 20:25 Tàng ìh broq prang tadreo xi hmo, aih paq yŏc hmo achìh, majah qmang aih tàng joq ìh yŏc ranac hu achìh, aih ìh broq ka hmo aih loh kan amùa.
EXO 20:26 Ìh apaq cadiang tang cadiang tŏc ta prang tadreo au, đòeq ùh hìaq hnoq kan rahòng ìh.
EXO 21:1 Kô raq ƀài ranenh ì ep hnài mangai Isorli:
EXO 21:2 Tàng ìh rot mòeq ngai hapŏng Hêbru, aih èh haq patìh ka ìh tadràu hanam; mahaq trùh ta hanam tapèh, aih haq jah caqnaih, ùh ep padreo hlài bac.
EXO 21:3 Tàng joq haq mùt đeh moeq ngai, aih hadai loh đeh moeq ngai; tàng i mai, aih loh deh ti mai.
EXO 21:4 Tàng wì craq hnim aih ban ka haq mai, èh tàng joq mai haq ha-uang kon calô qnì cadrì qnì, aih èh haq loh đeh mòeq ngai, mai xam kon haq aih jah da wì craq hnim.
EXO 21:5 Tàng mangai hapŏng aih doe: Au ha-och deh ka wì craq, deh ka mai xam kon au, ùh enh claih toq ka rađeh.
EXO 21:6 qmang aih cla wì craq aràng haq enh ngèa Boc Plình, thê lam ten ka qmang tàng ùh long jrang, khoe aih yŏc jùi pàc don; haq hi patìh ka wì craq aih lùch dèh ka qnhòng.
EXO 21:7 Tàng cabô tech deh kon cadrì broq hapŏng, mangai kon cadrì aih ùh jah loh tìah ka ƀài hapŏng calô tau.
EXO 21:8 Tàng cla wì craq adroe aih khoe yŏc mangai hapŏng cadrì kô broq yang, yàng èh khoe ka aih pi enh hòm, aih èh cla wì craq ep thê wì baxon yŏc hlài, ùh jah qnùt khoe aih aràng tech haq ka mangai diac wì.
EXO 21:9 Mahaq tàng cla wì craq enh taqmroq dèh ka kon calô aih ep ngan haq tìah dèh ka kon cadrì.
EXO 21:10 Tàng cla wì craq loq yŏc mangai qnoeq, mahaq ti mangai ma adroe kô dua ùh jah palùa da haq dahwèq acaq, dahwèq atàc xam manoh ŏng mai yac ka bu toq biaq.
EXO 21:11 Tàng cla wì craq ùh broq tiaq piq trong kô, mangai cadrì jah loh dech, ùh ep padreo hlài ƀac.
EXO 21:12 Cabô jêh cachìt moeq ngai, haq aih ep jêh đac ka cachìt.
EXO 21:13 Yàng tàng ùh xài haq to chaq trong jêh, mahaq pàng Boc Plình khoe hataq mangai ƀìq jêh cachìt aih ta tì kŏng haq, haq aih ep cadàu trùh tanòe au patô hu hanình.
EXO 21:14 Mahaq tàng cabô yòng tablêq deh ka mangai haten hatìa đòeq qnac chaq trong jêh đac, mangai aih yac ka haq amot taprang tadreo au, dua ìh ep rùp qnoh đòeq jêh đac.
EXO 21:15 Cabô jêh dèh baq qnì, miq qnì, mangai aih ep cachìt.
EXO 21:16 Cabô rùp atùng mangai yac ka khoe aràng tech, yac ka oe raq ta tì kŏng haq, haq aih ep cachìt.
EXO 21:17 Cabô ra-òh hamaiq deh ka baq ka miq mangai aih ep cachìt.
EXO 21:18 Tàng baiq ngai talech èh mangai kô jêh mangai tau xi hmu qnì xi tì qnì, loh ka habau ep kùi moeq nòe mahaq ùh hìaq cachìt,
EXO 21:19 tàng oe jah canhra loh enh gùng, mangai ma jêh aih ùh hìaq ep pòq yiniq lui. Mahaq ep clìh ƀac jèn huđèn hlài kan haƀo ka mangai ma ƀìq tau toq leq hì haq ma padài, èh ep ban trùh jò tadêh halài.
EXO 21:20 Jò cla wì craq yŏc long jêh deh hapŏng calô qnì hapŏng cadrì qnì, tàng cachìt hloe draq drình, aih èh ùh claih ka kan baxa
EXO 21:21 Mahaq tàng mangai hapŏng calô hapŏng cadrì aih oe rìh moeq baiq hì, cla wì craq ùh hìaq pòq yiniq lui cleq, majah qmang aih haq aih la kùng hang da cla wì craq.
EXO 21:22 Tàng baiq ngai qnang tajêh, troq ataq mòeq ngai gucdrì wê cliac, broq haq loh ka ha-uang sroeh, ùh hìaq i cleq qnoeq ma yeo hamoq, mangai ma troq jêh aih èh ep clìh ƀac tiaq bàu ŏng haq pajaq, caqnaih ƀac enh ngèa ka cwan hadrah.
EXO 21:23 Tàng loq i cleq hamoq, aih èh ìh ep yŏc caxènh clìh caxènh.
EXO 21:24 Yŏc mat clìh ka mat, yŏc hanenh clìh ka hanenh, yŏc tì clìh ka tì, yŏc jènh clìh ka jènh,
EXO 21:25 yŏc padŏc clìh ka padŏc, yŏc pràm clìh ka pràm, yŏc habau clìh ka habau.
EXO 21:26 Tàng cla wì craq jêh troq mat dèh hapŏng, yac ka hapŏng calô hapŏng cadrì, broq mat aih loh ka lua, aih èh ep caqnaih haq claih ka broq hapŏng, đòeq đèn da haq mat.
EXO 21:27 Tàng cla wì craq broq tagoh mòeq pliang hanenh dèh hapŏng calô hapŏng cadrì, aih ep caqnaih haq claih ka broq hapŏng, majah qmang aih khoe hnhung moèq pliang hanenh.
EXO 21:28 Tàng mòeq toq ƀo jàu troq mòeq ngai gucalô qnì mangai cadrì qnì loh ka cachìt, ƀo aih ep yŏc hmo đàp ka cachìt, wì ùh khòh kaq ƀo aih; cla wì ma i ƀo aih ùh ep pòq yiniq lui cleq.
EXO 21:29 Mahaq tàng enh adroe dua ƀo aih loq jàu èh cla mangai i ƀo khoe lah tàng anoe yôt, mahaq ùh kàt ùh clêh, đòeq ƀo jàu cachìt mòeq ngai calô mangai cadrì qnì, ƀo aih ep yŏc hmo đàp ka cachìt, èh cla mangai i ƀo hadai ep cachìt.
EXO 21:30 Mahaq tàng wì qnoh jaq ka mangai i ƀo đòeq haq baxon hlài deh caxènh, cla mangai i ƀo ep baxon rađeh wop troeq jaq wì panoh.
EXO 21:31 Tàng ƀo jàu troq mòeq ngai qyoh calô qnì cadrì qnì, pì hadai ep tiaq ranenh kô.
EXO 21:32 Ƀo jàu troq mòeq ngai hapŏng calô qnì cadrì qnì, cla mangai i ƀo ep clìh piq jàt siaclo ƀac ka wì craq da hapŏng aih; khoe aih èh ƀo aih ep yŏc hmo đàp ka cachìt.
EXO 21:33 Tàng cabô pèch ngah ralŏc, chìa hàm mahaq ùh gùp hlài, tàng loq i ƀo qnì lùa qnì clìh ta aih,
EXO 21:34 Cla wì craq hàm aih ep đèn ƀac ka cla wì craq ma i ngè aih, mahaq ngè cachìt aih jah rađeh.
EXO 21:35 Tàng ƀo cabô jàu troq ƀo wì haten hatìa ka rađeh loh ka cachìt, wa aih ep tech ƀo rìh aih, ta-axong ƀac èh ta-axong hloe ƀo cachìt.
EXO 21:36 Mahaq tàng cla mangai i ƀo khoe loq dèh ƀo rađeh kô loq jàu, yàng dua ùh waq ka clêh ùh waq kàt đòeq, cla mangai i ƀo ep yŏc ƀo clìh ka ƀo, èh ƀo cachìt aih đòeq ka haq.
EXO 22:1 Cabô atùng ƀo qnì loq trìu qnì, khoe aih bùh jam tech qnì, aih èh haq ep am hlài padam toq ƀo ka moèq toq ƀo, èh pôn toq trìu ka mòeq toq.
EXO 22:2 Tàng mangai atùng qnang àu qmang èh wì jah rùp rai jêh đac ka cachìt, mangai ma jêh aih ùh hìaq pòq tuiq jêh đac mangai.
EXO 22:3 Mahaq jêh ka cachìt jò mahì khoe tŏc, aih pòq tuiq jêh đac mangai. Mangai ma atùng ep padreo hlài, tàng ùh i cleq hu qnoh hlài, aih èh wì ep tech cla haq ka tuiq atùng.
EXO 22:4 Mahaq yiniq cleq mangai atùng ma khoe yŏc, yac ka ƀo, ka trìu, ka lùa, hnoq oe raq rìh jang tì kŏng haq, aih èh mangai ma atùng ep đèn hlài loh baiq phàn.
EXO 22:5 Tàng cabô broq kan haƀo ka ruàng qnì, wuàn nho qnì, caqnaih dèh ngè đeh ma aban mùt kaq taruàng mangai qnoeq, mangai aih ep yŏc dahwèq ma yeo lem dŏng deh enh ruàng, tàng ùh meh enh wuàn nho da cla đòeq hu pachàuq hlài da wì.
EXO 22:6 Tàng ùnh khàng cheo trùh xèm yila èh cheo hlàng trùh ta qmau neo gat, qmau qnhòq gat, dìq ka ruàng, mangai bùh ùnh aih ep am hlài rìm yiniq ma khoe cheo.
EXO 22:7 Jò i cabô jao deh ƀac jèn loq dahwèq cleq ka mangai haten hatìa don wèq, tàng beq ƀài ngè kô hnhung tahnim mangai ten tìa aih, tàng khoe jah rùp mangai atùng, mangai atùng aih ep đèn hlài loh baiq.
EXO 22:8 Tàng mangai atùng aih ùh jah rùp, aih èh ep aràng cla craq hnim ma am wì gòe lam trùh enh ngèa ƀài hadrah, đòeq hapah tì rađeh joq ùh i bèq ta dahwèq da mangai haten hatìa.
EXO 22:9 Tarìm trong wì ma tarahen trùh dahwèq leq aih, yac ka mòeq toq ƀo, lùa, eo cwàn tàng ùh meh yac ka cleq ma khoe hnhung, yàng èh i mangai doe: Kô da au, aih èh dìq baiq ka wa ep aràng ngè aih trùh enh ngèa ƀài hadrah, mangai leq ƀài hadrah ma doe haq i tuiq, haq aih ep đèn loh baiq am deh ka mangai haten hatìa.
EXO 22:10 Tàng i cabô jao deh lùa, ƀo, trìu, ùh meh ngè aban qnoeq ka mangai haten hatìa rađeh wèq ngan, yàng èh ngè aih cachìt, loh ka habau, tàng ùh meh hnhung lac, ùh i cabô hnoq.
EXO 22:11 Aih èh dìq baiq ka wa ep yŏc yiniq Chuaq Jêhowa đòeq hapah, đòeq jah loq mangai ma wèq ngan aih i poh tì ta kùng hang da mangai haten tìa đeh loq ùh. Cla mangai ma i dèh ƀài ngè aih ep dì bàu hapah aih, qmang aih èh mangai tau ùh hìaq ep đèn cleq.
EXO 22:12 Mahaq tàng ngè aih hnhung ka wì atùng, aih èh mangai ma chìuq wèq ngan ep đèn hlài da cla mangai ma i dèh ngè aih.
EXO 22:13 Tàng joq ngè aban aih cachìt ka ngè tarôm kap cachìt, mangai ma ngan ep ahlài hanang haq đòeq panhìn, aih èh haq ùh hìaq ep đèn ngè aih.
EXO 22:14 Tàng cabô muàn baha da mangai haten hatìa rađeh mòeq toq kon cleq aih, yàng èh haq tagoh mòeq toq jo, ùh meh cachìt, mahaq ùh i ka mat cla wì, aih èh mangai aih ep đèn hlài da wì.
EXO 22:15 Tàng i mat cla wì ta aih, aih ùh ep đèn. Tàng joq ngè aih khoe am muàn kaq baha, kùng ma baha aih broq ƀac đèn.
EXO 22:16 Tàng cabô padô kùi ti mòeq ngai adrùh sriu qnhòq capoch am ka cabô, mangai aih èh clìh ƀac pachàuq rai yŏc haq broq mai.
EXO 22:17 Tàng baq haq blinh ùh caqnaih deh kon, mangai aih ep clìh ka ƀac troq jaq ƀac pachàuq ka mangai adrùh sriu.
EXO 22:18 Ìh apaq rong ƀài gucadrì rìh ka patìh abroq ka pajàu kiac.
EXO 22:19 Mangai leq tango ka ngè aban, mangai aih èh ep jêh đac cachìt.
EXO 22:20 Mangai leq dèch ramènh tadreo ka kiac qnoeq enh gùng ka moeq ngai Chuaq Jêhowa, mangai aih ep cachìt.
EXO 22:21 Pì ùh khòh tabroq ùh loh cleq ka mangai diac wì hanoh ùh khòh loq làn wì haq, majah qmang aih pì hadai khoe broq tamoe rìh đeh ta Êdip.
EXO 22:22 Pì ùh khòh loq glua yac ka mangai cadrì hadrô qnì, yac ka mangai lac qnì.
EXO 22:23 Tàng loq làn wì, èh wì haq creo dang au, joq qnàng aih èh au tamàng bàu wì haq.
EXO 22:24 Kan tôq da au plôh tŏc, èh au yŏc chang jêh đac pì, aih èh mai pì hadai loh ka hadrô, èh kon pì hadai wìa qyoh lac.
EXO 22:25 Taqne ƀài mangai da au, i mangai pa oe ti pì, tàng pì am haq muàn ƀac, apaq broq tìah ka mangai am lình, hadai paq panan haq ep pòq ƀac goe.
EXO 22:26 Tàng pì i wê yŏc eo da mangai haten hatìa đòeq panan haq baxon hlài, aih ep padreo da haq adroe ka mat mahì clìh;
EXO 22:27 majah qmang aih, dìq dèh toq aih raq dahwèq đòeq taqmàn deh chac, aih eo đòeq taqmàn deh akia; haq yŏc cleq đòeq kùi? Tàng haq creo dang ka au, joq qnàng aih èh au tamàng bàu haq, majah qmang aih au kô mangai loq ha-och.
EXO 22:28 Ìh ùh khòh capoch ùh hòq ka Boc Plình, hadai paq ra-òh hamaiq ka bài bùa ka bài cla craq da mangai da ìh.
EXO 22:29 Ìh apaq trò đòeq dèch ka au ramènh riang plì gàu mùa da ìh ma don đòeq ta hapom, xam alac hoch loh enh cabong padit. Ìh hanoh ep dèch ka au kon calô ramua ìh.
EXO 22:30 Yac ka trìu bo ìh hanoh broq qmang aih; ta tapèh hì baxèm, kon ma ramua oe deh ti kan, trùh hì rahem ìh ep dèch haq ka au.
EXO 22:31 Pì jah broq mangai hadròeh da au, apaq acaq jam cleq ngè rôm ma hit tagùng, drah khwênh am koq kaq.
EXO 23:1 Ìh apaq lam anoe bàu lìq, paq wiang ti mangai broq yiniq lui đòeq qnoh bàu panhìn qnùt.
EXO 23:2 Ìh paq tiaq mangai bàc đòeq hu broq hwang; jò ìh yòng panhìn ka trong tah hadrah, apaq cro tiaq pah bàc ngai đòeq broq raliang trong taq atoq.
EXO 23:3 Ìh apaq loq gen kan ka mangai pa jò hadrah.
EXO 23:4 Tàng ìh loq hnoq ƀo qnì lùa qnì da mangai ma git ka ìh ep tiaq ahlài da cla wì.
EXO 23:5 Tàng ìh loq hnoq lùa da mangai ma git ka ìh pòq trap hrìn loh qmòe ka tacro, paq broq đeh ùh hnoq, ep dang dôq haq jah yeo đeh ka trap
EXO 23:6 Jò qnang tah hadrah paq cwaih đac bìac troq da mangai pa oe taqne ìh.
EXO 23:7 Ìh ep wia ka hangai bài bàu capoch dech, paq jêh đac mangai ùh i đeh yiniq lui xam mangai broq troq, majaq qmang aih au blinh ùh cađac ka mangai broq dù.
EXO 23:8 Ìh apaq yŏc ngè wì rot manoh, majah qmang aih ngè aih broq ka mat mangai qngah loh ka pùa, rai broq ka tagùt bàu da mangai hnhuh jang.
EXO 23:9 Ìh paq tacaq ka mòeq ngai diac wì, pì khoe loq manoh mangai oe đeh diac wì aih qmang leq, majah qmang aih pì hadai khoe broq mangai oe đeh diac wì ta Êdip.
EXO 23:10 Ta tadràu hanam pì rai deh adrech tađùng, trùh jò hi gat yŏc.
EXO 23:11 mahaq trùh hanam tapèh, ep đòeq taneh oe clui đòeq haq jah padài; dôq mangai pa taqne pì jah canòm đeh riang plì da taneh aih, loq oe rah bàc ƀiaq ƀài ngè rìh tagùng go jah acaq đeh. Hanoh broq qmang aih ka wuàn nho xam long ôliu.
EXO 23:12 Hloe ta tadràu hì pì broq gêh deh ka bìac, mahaq trùh hì tapèh ep padài, đòeq ka ƀo xam lùa da ìh jah padài; hloe xam ƀài kon calô da hapŏng cadrì ìh xam mangai diac wì jah padài đòeq yŏc hlài padren.
EXO 23:13 Ep wèq dŏng rìm bàu au thê ìh ma rabiaq haq. Ùh jah creo dang yiniq da ƀài kiac qnoeq. Apaq dôq ƀài yiniq aih jah tàng ràu loh enh hacùng bàu ìh.
EXO 23:14 Mòeq hanam piq yàng ìh ep wèq ramènh đòeq ta-iu ka au.
EXO 23:15 Ìh ep wèq ramènh ƀênh ùh tah blo; ta tapèh hì ep kaq bênh ùh tah blo, tiaq bàu au khoe tanap thê. Ramènh kô ep wèq troq deh jò ma khoe pajaq aih la khê Awip, majah qmang aih khê aih ìh loh khoe ka Êdip. Èh apaq cabô lam tì dech thia enh ngèa au.
EXO 23:16 Ìh ep wèq ramènh jò gat, xi riang plì ma ramung da padren hiwa ìh tiaq adrech ìh ma khoe rai tađùng; rai wèq ramènh gat ta cloh hanam, Jò pì khoe gat dèh riang plì da padren hiwa rađeh tađùng.
EXO 23:17 Moeq hanam piq yàng ƀài mangai calô ep trùh enh ngèa Chuaq, aih la Chuaq Jêhowa.
EXO 23:18 Ìh paq dèch mahim da ngè tadreo au pajùm ti cleq ma i tah blo; bòq da ngè tadreo ta ƀài hì ramènh au, ùh jah đòeq trùh sroq atìq.
EXO 23:19 Ƀài riang plì ramung gàu mùa da taneh, ìh ep aràng trùh tahnim Jêhowa Boc Plình ìh. Ìh apaq pai bubi kon ta diac tôh kan haq.
EXO 23:20 Ngan kô! Au thê mòeq ƀình plình lam adroe ka ìh, đòeq wiang ti ìh jò lam trong, rai qmùt ìh tanòe au khoe palauq đòeq.
EXO 23:21 Enh ngèa haq, ìh ep wèq rađeh, ep iu tiaq bàu haq, ùh dùh àu tablêq ka haq, majah qmang aih haq ùh cađac da ìh yiniq lui, pàng yiniq au oe enh dalam haq.
EXO 23:22 Mahaq tàng ìh panim ka tamàng bàu haq, rai broq tiaq rìm nà au thê, aih èh au tablêq ka mangai ma tablêq ka ìh, chàt mangai ma chàt ìh.
EXO 23:23 Majah qmang aih ƀình plình da au lam adroe, qmùt ìh tagùng da mangai Amôrit, mangai Hêtit, mangai Phêrêsit, mangai Cana-an, mangai Hêwit xam mangai Jêbusit khoe aih au hi palùng wì haq.
EXO 23:24 Ìh apaq hacùn cràng kùh waiq rai patìh ka ƀài kiac da wì haq, paq top dua yiniq broq wì haq, mahaq ep palùng dŏng ƀài kiac aih rai tùq bahech radua qmù kiac wì haq.
EXO 23:25 Ìh ep kùh waiq Chuaq Jêhowa Boc Plình ìh; Haq jah am xôq ramot ta dahwèq acaq ôq ìh, rai dŏng đac ƀài kan yinìq tôq taqne ìh.
EXO 23:26 Tagùng ìh ùh i ka gucadrì ralòeh, gucadrì xon. Au am ìh jah halình.
EXO 23:27 Au thê deh kan ramòt lam adroe, waq toq ìh trùh ta mangai gùng leq, au broq ka wì ta aih prah priang cadàu lac trong, rai broq ka mangai ma git ka ìh tawìh crŏng enh ngèa ìh.
EXO 23:28 Au thê ong chìa lam adroe hnan jêh mangai Hêwit, mangai Cana-an, mangai Hêtit khoe ka mat ìh
EXO 23:29 Mahaq au ùh hnan wì haq cadàu dŏng ta mòeq hanam, yùq èh ta aih loq loh ka hawit, èh ngè gùng rôm loq xêh bàc, ti haƀo đac ka mangai;
EXO 23:30 mahaq au hnan wì haq cadàu loh yen yen khoe ka mat ìh, trùh jò leq mangai da ìh jah bình bauq hlàt blah yŏc gùng aih broq kùng hang.
EXO 23:31 Au acang pajaq taneh diac ka ìh enh diac raxìq gòh trùh raxìq Philitin, enh đùng hawit trùh cròng diac Ophorat, au jao mangai gùng aih mùt ta tì kŏng ìh, èh ìh hi hnan wì aih khoe ka mat rađeh.
EXO 23:32 Ìh paq broq tajao cleq ka wì haq, hloe xam ƀài kiac da wì haq.
EXO 23:33 Wì haq ùh jah oe gùng da ìh, yùq èh wì haq loq patùt ìh loh yiniq lui ka au đòeq kùh waiq kiac da wì haq qmòh; trong aih loq wìa jroh hlàp ka ìh.
EXO 24:1 Boc Plình doe ka Môise rameh: Ìh xam Arôn, Nađap xam Abihu xam tapèh jàt ngai gucraq Isorali drah tŏc tanòe au oe rai kùh waiq au enh hangai.
EXO 24:2 Mòeq ngai Môise raq majah thia haten ka Chuaq Jêhowa, wì tau ùh jah thia haten, mangai Isorali hanoh ùh jah tŏc taq haq.
EXO 24:3 Môise lam anoe hlài ka Isorali rìm nà bàu da Chuaq Jêhowa xam ƀài ranenh, aih dìq ka wì mòeq bàu ti dabau tèu haq: Nhèn broq tiaq rìm nà Chuaq Jêhowa thê.
EXO 24:4 Môise achìh dŏng rìm bàu da Chuaq Jêhowa, khoe aih rìu sroeh tàc broq mòeq toq prang tadreo ta jènh wang, dèch paqnàng moeq jàt baiq toq jrang bahìan ka mòeq jàt baiq xinoe Isorali.
EXO 24:5 Haq thê ƀài guradam da Isorali trùh dèch ramènh bùh xam ramènh waiq kan catèm ka Chuaq Jêhowa xi ƀo bu caqmon radam.
EXO 24:6 Môise yŏc moeq qne mahim tah ta doe hilùq, oe moeq qne aih pùc ta prang tadreo.
EXO 24:7 Khoe ka aih, haq wê hset tajao đŏc ka mangai Isorali tamàng, aih wì hi doe: Nhèn broq rai iu tiaq rìm bàu da Chuaq Jêhowa thê.
EXO 24:8 Môise yŏc mahim da arat tachac wì rai doe: Kô Mahim Tajao da Boc Plình khoe broq ti pì tiaq wop qmang ka bài bàu kô.
EXO 24:9 Môise xam Arôn, Nađap xam Abihu hloe xam tapèh jàt ngai gucraq Isorali dìq tŏc tawang.
EXO 24:10 ngan hnoq Boc Plình da Isorali; nòe jènh haq i cleq meh tìah qmòe ka hmu ngŏc saphia, hliang tìah qngah trŏc ca-ah ca-iang.
EXO 24:11 Mahaq Boc Plình ùh dèch tì tabroq ka ƀài gucraq da mangai Isorali; wì haq hnoq Boc Plình, èh wì haq hi acaq ôq.
EXO 24:12 Chuaq Jêhowa doe ka Môise: Drah tŏc tawang, trùh ta au èh oe tacô, au hi am ka ìh capiac hmo ranenh xam bàu hnài, au khoe achìh đòeq hnài Isorali.
EXO 24:13 Môise padinh yòng xam Jôsuê mangai patìh cajènh catì rađeh, khoe aih Môise hi tŏc tawang da BocPlình.
EXO 24:14 Haq doe ka ƀài gucraq: Pì gòm ma tacô trùh jò ma wìh hlài ta pì. Arôn xam Huro oe tacô ti pì, cabô loq i yiniq cleq lam bòch wa aih.
EXO 24:15 Qmang aih Môise tŏc tawang, yùc glàp dŏng wang.
EXO 24:16 Kan ranhòm da Chuaq Jêhowa oe tawang Sina-i; ta tadràu hì yùc glàp dŏng wang, trùh tahì tapèh Chuaq Jêhowa oe ta yùc creo ka Môise.
EXO 24:17 Kan ranhòm da Chuaq Jêhowa nòe bui wang, enh ngèa mangai Isorali hnoq tìah qmòe ka ùnh ma adrènh qngah.
EXO 24:18 Môise mùt taqne yùc, tŏc tawang, oe ta-aih pôn jàt hì pôn jàt mang.
EXO 25:1 Chuaq Jêhowa doe ka Môise:
EXO 25:2 Anoe ka mangai Isorali đòeq wì haq dèch ramènh ka au, pì dì yŏc ramènh da rìm ngai ma lem manoh dèch am.
EXO 25:3 Kô èh ramènh pì ma dì yŏc enh wì haq: wang, ƀac, xam đùng.
EXO 25:4 brai nget, bai gòh ngùi xam gòh yrinh xam bai lan habuàt, xàc bubi, akia trìu calô nhum gòh.
EXO 25:5 akia lem habùat qnoeq, long sitim,
EXO 25:6 dàu ôliu đòeq bùh qngah, dahwèq đòeq broq dàu xùt xam gahnàu xua thùm.
EXO 25:7 hmu ngŏc mainao xam ƀài ngŏc qnoeq đòeq pacap qmùt ta êphot xam capiac bac ajang rada.
EXO 25:8 thê wì broq ka au mòeq toq ranòh kùh waiq hadròeh aih èh au hi oe taqne wì haq.
EXO 25:9 pì ep broq ranòh kô xam ƀài ranac ta aih tiaq wop qmang ka dua au hu patô am ka ìh.
EXO 25:10 Thê wì haq broq moeq toq hom xi long sitim, dang yôh baiq hagat qne, dang gat mòeq hagat qne, ƀè yàng hanoh mòeq hagat qne,
EXO 25:11 Yŏc wang lem glom enh dalam xam enh gùng èh broq grôi xi wang dudan ƀè qnhèq ka hom.
EXO 25:12 Ìh hadai broq pôn toq rawiang xi wang đòeq ajang pôn toq jo hom: Baiq toq pah kô baq toq pah tau.
EXO 25:13 Hadai broq baiq toq long tanòng xi long sitim, yŏc wang glom tanòng.
EXO 25:14 khoe aih qmùt baiq toq long tanòng mùt ta rawiang baiq pah hom, đòeq tòng hom.
EXO 25:15 Long tanòng oe hloe ta rawiang aih ùh khòh doeh.
EXO 25:16 Khoe èh tah ta hom Capiac Tajao au padon am ka ìh.
EXO 25:17 Ìh hadai ep broq Calàp baxon yiniq lui xi wang lem, dang yôh baiq hagat qne, dang gat moeq hagat qne.
EXO 25:18 rai broq baiq toq chêrubim xi wang đòeq baiq ƀè gàu Calàp baxon yiniq lui.
EXO 25:19 mòeq chêrubim oe gàu ƀè kô, moeq gàu ƀè tau, baiq chêrubim ep hatop ka Calàp Baxon yiniq lui.
EXO 25:20 Baiq chêrubim yòng tangèa ka dabau xi baiq toq panan hlìa tŏc taqnhèq taqnhèq rai tù ta calàp.
EXO 25:21 Gùp calàp enh qnhèq ka ngah hom rai tah ta hom capiac ranenh tajao au padon am ka ìh.
EXO 25:22 Enh qnhèq ka calàp baxon yiniq lui, qne adreo baiq toq chêrubim xam enh qnhèq ka hom tajao aih la nòe au glàm ìh đòeq am ka ìh dìq dŏng ƀài ranenh da au đòeq ka mangai Isorali.
EXO 25:23 Ìh hadai broq mòeq toq caƀŏng xi long sitim, dang yôh baiq hagat, dang gat mòeq hagat, dang haqnhèq mòeq hagat qne.
EXO 25:24 glom xi wang lem, rai broq mòeq trong grôi dudan ka cabŏng;
EXO 25:25 broq canap dudan ka mat cabŏng, haqnhèq jah toq capiang tì, grap wang dudan ka canap.
EXO 25:26 Broq pôn toq gwiang wang, qmùt ajang pôn toq mùm nòe jènh caƀŏng.
EXO 25:27 ƀài gwiang kô qmùt jang khuàn đòeq trôp tanòng tòng caƀŏng.
EXO 25:28 Ìh raxoh tanòng xi long sitim, glom xi wang, đòeq tòng caƀŏng aih.
EXO 25:29 èh yŏc wang ma lem đòeq broq dòt, achông, cabi xam doe đòeq tah ramènh diac lŏc.
EXO 25:30 Ta caƀŏng aih ìh hi đòeq ƀênh hadròeh dôq i yôt ƀênh enh ngèa au.
EXO 25:31 Ìh hadai broq moeq toq jènh đen xi wang lem. Enh jo haq trùh chac haq, riang da haq tìah ka doe mŏng, bôp ramot xam riang haq dìq broq xi wang tùq ka ratang.
EXO 25:32 Baiq pah chac đen plôh loh tadràu toq hamenh, piq hamenh pah kô piq hamenh pah tau.
EXO 25:33 Ta tadràu toq hamenh ma plôh enh qnhèq ka jo đen, tamòeq hamenh i piq toq doe mŏng tìah ka riang apriac xam bôp ramot xam riang.
EXO 25:34 Ta chac đen hanoh i pôn toq doe mŏng tìah ka riang apriac xam bôp ramot xam riang.
EXO 25:35 Ta tadràu toq hamenh loh enh chac đen, hi baiq toq hamenh aih enh qneq hi i mòeq toq bôp ramot.
EXO 25:36 Bôp ramot xam hamenh da jo đen dìq broq xi wang capiac lem tùq ratang.
EXO 25:37 Ìh hadai broq tapèh toq đen, đòeq hi bùh aih haq hi sreo qngah enh ngèa jo đen.
EXO 25:38 Rawìt tìm đen xam dòt haqnac loc đen hanoh broq xi wang lem.
EXO 25:39 Wì yŏc moeq talàng wang lem đòeq broq jo đen kô xam ƀài ngè khop khip da jo đen.
EXO 25:40 Qmang aih ìh ngan, ep broq tiaq wop troeq dua au khoe patô ka ìh tawang.
EXO 26:1 Ìh ep yŏc mòeq jàt blah bai prình đòeq broq hnim ranòh kùh waiq đò, bai prình atênh xi brai lan ma habuàt brai gòh brai nget, gòh ngùi, gòh yrùng, i thèu bài qmù chêrubim ka dìq jaq geo.
EXO 26:2 Rìm blah bai prình dang yôh baiq jàt rahim hagat, dang gat pôn hagat. Rìm blah ep mòeq maneh ka dabau.
EXO 26:3 Hi padam blah aih hi qmot dôq haq jah tajìp ka dabau.
EXO 26:4 Ìh rahnit ƀài gwiang xi brai nget roc haqmai da blah kàn ma baxèm, èh hadai broq qmang aih ka ƀài blah kàn ma hatìa.
EXO 26:5 Broq padam jàt toq gwiang ka blah kàn ma baxèm, èh padam jàt toq gwiang ka blah ma pulùch da blah kàn ma atìq; èh ƀài gwiang ta baiq blah kàn kô ep oe tangèa ka dabau.
EXO 26:6 Hanoh broq padam jàt toq glêh xi wang, khoe aih gwac enh blah kô trùh ta blah tau, đòeq hnim ranòh kùh waiq đò jah tajìp loh mòeq.
EXO 26:7 Ìh hadai jìp mòeq jàt mòeq toq bai prình xi xàc bubi, đòeq broq ngè po enh qnhèq ka hnim ranòh kùh waiq đò.
EXO 26:8 Mòeq blah yôh piq jàt hagat, dang gat pôn hagat, rìm blah ep mòeq maneh ka dabau.
EXO 26:9 Ìh jìp đòeq crài padam blah kô, èh tadràu bla tau hanoh đòeq crài; mahaq ep cajùh broq baiq blah ma tadràu oe enh ngèa hnim ranòh kùh waiq đò.
EXO 26:10 Broq padam jàt toq gwiang roc nòe haqmai da blah kàn ma baxèm trùh ta nòe lùch da haq, èh padam jàt toq tanòe haqmai da blah kàn ma atìq;
EXO 26:11 Hanoh broq padam jàt toq glêh xi đùng, gwac qmùt ta gwiang, đòeq tadùng baiq blah kô loh moeq.
EXO 26:12 Mahaq ma oe rah, aih la moeq qne da blah ma po, aih caqnaih haq cadrai loh enh rù ka hnim ranòh.
EXO 26:13 Dang yôh ma oe i rah enh ƀài blah ma po, enh kô moeq hagat, enh tau moeq hagat, aih èh caqnaih cadrai tù baiq ƀè hnim ranòh kùh waiq.
EXO 26:14 Ìh yŏc moeq lòp akia trìu calô nhum gòh đòeq tù enh qnhèq kùa po hnim ranòh kùh waiq, èh jìp lòp akia habuàt tù tam enh qnhèq hòm.
EXO 26:15 Ìh hanoh ep broq panàt hnim ranòh kùh waiq xi long ban sitim.
EXO 26:16 Rìm capiac dang yôh mòeq jàt hagat, dagat moeq hagat qne,
EXO 26:17 i baiq toq calêh tacap dabau; dìq dŏng ƀài long ban panàt hnim ranòh kùh waiq ìh dìq broq qmang aih.
EXO 26:18 Enh pah qma da hnim ranòh kùh waiq đò, ìh ep broq baiq jàt capiac long ban.
EXO 26:19 Enh qneq ka baiq jàt capiac long ban ep broq pôn jàt toq jo xi ƀac; hi baiq toq jo enh qneq hu đòeq tacap ka baiq toq caloeh da rìm capiac long ban.
EXO 26:20 Èh hadai ep broq baiq jàt toq capiac long ban enh ƀè qngeo da hnim ranòh kùh waiq đò
EXO 26:21 xam pôn jàt toq jo xi ƀac, enh qneq rìm capiac long ban dìq i baiq toq jo.
EXO 26:22 Ìh hadai broq tadràu toq long ban enh ƀè rù da hnim kùh waiq đò, aih la ƀè mahì clìh.
EXO 26:23 Ajang baiq toq mùm enh rù hnim kùh waiq đò, ep broq baiq capiac long ban,
EXO 26:24 hatin ka dabau dabau enh qneq trùh taqnhèq xi moeq toq gwiang oe jang gàu; baiq toq mùm dìq broq qmang aih.
EXO 26:25 Aih èh, i rahem capiac long ban xam mòeq jàt tadràu toq jo xi ƀac; enh qneq ka rìm capiac long ban dìq i baiq toq jo.
EXO 26:26 Èh hòm, ìh ep broq padam toq pang xi long sitim ka ƀài capiac long ban pah kô,
EXO 26:27 padam toq pang ka pah tau xam padam toq pang qnoeq hòm ka enh rù da hnim kùh waiq đò, aih la ƀè mat mahì clìh.
EXO 26:28 Long pang ma taqne èh jah oe qne chac ƀài long ban, hloe enh haqmai kô trùh haqmai tau.
EXO 26:29 Hadai yŏc wang lom ƀài capiac long ban xam ƀài pang, èh broq ƀài gwiang xi wang đòeq trôp ƀài long pang.
EXO 26:30 Ìh ep dèch paqnàng hnim kùh waiq đò troq tiaq dua ma khoe patô am ka ìh tabui wang.
EXO 26:31 Ìh hadai atênh mòeq blah bai prình xi brai nget, brai gòh ngùi, brai gòh yrùng xam caxi brai lan ma habuàt, i thèu ma geo ƀài qmù chêrubim.
EXO 26:32 Khoe aih atua bai prình aih enh qnhèq ka pôn toq long jrang broq xi long sitim, glom wang, paqnàng enh qnhèq pôn toq jo, ƀài glêh long jrang dìq broq xi wang.
EXO 26:33 Ìh atua bai prình aih taƀài glêh, khoe aih enh dalam ka bai prình đòeq hom tajao; bai kô đòeq broq hagan ka pì nòe hadròeh xam nòe dìq jaq hadròeh.
EXO 26:34 Khoe aih, dèch calàp baxon yiniq lui enh crŏng hom tajao, đòeq tanòe dìq jaq hadròeh.
EXO 26:35 Enh gùng ka bai prình, oe ƀè qngeo ka hnim ranòh kùh waiq đò roh đòeq mòeq toq cabŏng; jo đen aih đòeq apah qma tangèa jang ka caƀŏng.
EXO 26:36 Qmang da haq ìh yŏc mòeq blah bai prình atênh xi brai nget, gòh ngùi, gòh yrùng, brai lan habuàt, i thèu qmòe calem,
EXO 26:37 khoe aih broq ka bai prình kô padam toq jrang xi long sitim, glom wang; glêh da haq hanoh xi wang, èh broq padam toq jo jrang xi đùng.
EXO 27:1 Ìh hadai broq mòeq toq prang tadreo xi long sitim, hìn buàng, padam hagat dang yôh, padam hagat dang gat, dang haqnhèq piq hagat.
EXO 27:2 Ajang pôn toq mùm prang tadreo broq haki ngèa loh tagùng rai glom đùng.
EXO 27:3 Ƀài dahwèq khop khip da prang tadreo aih broq xi đùng: abôq tah loc, canoch, padrì diac, grao xŏc jam, xam dòt tah ngia ùnh dìq broq xi đùng.
EXO 27:4 Broq ka prang tadreo mòeq toq lìap haqnac ngia ùnh xi taliac đùng; roc nòe mùm haq broq pôn toq gwiang xi đùng;
EXO 27:5 Khoe aih đòeq lìap aih enh qneq ka haqmai da pang tadreo, taqne lò ƀè haqnhèq da prang tadreo.
EXO 27:6 Hanoh raxoh long tanòng tòng prang tadreo xi long sitm, lom đùng.
EXO 27:7 Khoe èh trôp qmùt ta gwiang, jò tòng lam, tanòng aih ep oe baiq ƀè prang tadreo.
EXO 27:8 Prang tadreo ep broq xi long ban, enh dalam rahuàng, broq wop qmang ka au khoe patô ka ìh ta bui wang.
EXO 27:9 Ìh ep broq baiq toq hamlang ka hnim kùh waiq đò. Enh qma ka hamlang i prình xi bai lan ma habuàt, dang yôh mòeq hrinh hagat,
EXO 27:10 xam baiq jàt toq jrang xam baiq jàt toq jo jrang xi đùng èh glêh xam long tanang haq aih broq xi ƀac.
EXO 27:11 Enh pah qngeo hanoh qmang aih; prình xi bai dang yôh mòeq hrinh hagat, baiq jàt toq jrang xam jo jrang xi đùng; glêh xam long tanang haq broq xi ƀac.
EXO 27:12 Roc ti haqmai da hamlang enh ƀè mat mahì clìh ep i mòeq blah bai prình yôh padam jàt hagat, mòeq jàt toq jrang xam mòeq jàt toq jo jrang.
EXO 27:13 Dang gat da hamlang enh ngèa, aih la ƀè mat mahì tŏc, i moeq blah bai prình yôh padam jàt hagat.
EXO 27:14 Enh qma i bai prình yôh mòeq jàt padam hagat, piq toq jrang xam piq toq jo jrang.
EXO 27:15 Enh ƀè qngeo i bai prình yôh mòeq jàt padam hagat, piq toq jrang xam piq toq jo jrang.
EXO 27:16 Qmang da hamlang i mòeq blah bai prình yôh baiq jàt hagat broq xi bai lan habuàt, atênh enh brai nget, gòh ngùi, gòh yrùng, i thèu, xam pôn toq jrang xam pôn toq jo jrang.
EXO 27:17 Dìq dŏng ƀài jrang dudanh ka hamlang jah tadùng ka dabau xi long tanang ƀac; glêh jrang aih broq xi ƀac, jo jrang aih xi đùng.
EXO 27:18 Dang yôh da hamlang yôh jah mòeq hrinh hagat, dang gat, rìm ƀè, padam jàt hagat, dang haqnhèq padam hagat; bai prình broq xi bai lan ma habuàt, jo jrang aih broq xi đùng.
EXO 27:19 Dìq dŏng ƀài dahwèq padon đòeq ka bìac kùh waiq ta hnim kùh waiq đò, xam long tanàp da hnim kùh waiq đò hloe xam long tanàp da hamlang, dìq broq xi đùng.
EXO 27:20 Thê mangai Isorali aràng ka ìh dàu ôliu ma lem, đòeq bùh dôq đen jah qngah hloe hloe.
EXO 27:21 Tanòe traiq taglàm, enh gùng ka bai prình, enh ngèa ka hom tajao, Arôn xam wì kon calô haq ep padon dôq enh ngèa Chuaq Jêhowa đen jah cheo qngah hloe hloe enh dixèq trùh disroq. Aih raq ranenh moeq đòe am ka mangai Isorali ep wèq.
EXO 28:1 Taqne mangai Isorali, ìh ràih yŏc Arôn, daq ìh, xam ƀài kon calô haq, aih la Nađap, Abihu, Êlê-asa, xam Ythama, dèch wì aih broq pajàu enh ngèa au.
EXO 28:2 Ìh ep broq eo cwàn hadròeh ka Arôn, daq ìh, waq ka haq jah ranhòm.
EXO 28:3 Doe ka ƀài mangai ma loq abroq, aih la mangai au ma khoe am ka wì haq kan rabiaq, hu broq eo cwàn ka Arôn, lah haq đòeq crài hu broq pajàu patìh enh ngèa au.
EXO 28:4 Kô èh ngè wì haq ma hubroq: Capiac bac rada, êphot, eo yôh enh gùng; atênh eo hlaq enh dalam, mù kàt gàu èh hloe xam caxi caqnam. Aih èh wì hibroq eo hadròeh ka Arôn, daq ìh, xam ƀài kon calô haq, đòeq wì aih broq pajàu enh ngèa au.
EXO 28:5 Wì ep yŏc brai hnhuc hnhiac tìah ka wang, brai nget, gòh ngùi, gòh yrùng, xam bai lan ma habuàt.
EXO 28:6 Wì broq êphot xi wang, brai nget, gòh ngùi, gòh grùng, xam bai lan atênh ma geo.
EXO 28:7 Baiq ƀè êphot broq baiq hadrang caxi atan plêh hatop ka baiq toq mùm, đòeq jah kàt rahnit.
EXO 28:8 Atan đòeq kàt êphot enh gùng, ep broq ma geo hanoh yŏc wang, brai nget, brai gòh ngùi, gòh yrùng xam brai lan habuàt.
EXO 28:9 Ìh yŏc baiq capiac ngŏc mainao hu achìh yiniq ƀài kon calô da Isorali ta-aih:
EXO 28:10 Tadràu yiniq jang pliang ngŏc kô, tadràu yiniq jang pliang ngŏc tau, taƀoe troq tiaq dèh hì ha-uang da wì haq.
EXO 28:11 Ep pùng achìh ƀài yiniq da kon calô Isorali ta baiq pliang ngŏc aih, tiaq dua ka mangai thòq jò wì haq pùng ngè pateo, èh tah ta khuàn wang.
EXO 28:12 Khoe aih qmùt baiq pliang ngŏc aih ta baiq nòe atan jang plêh êphot, đòeq broq ngŏc bahmàng trùh kon xau Isorali; Arôn hi bac wê yiniq wì haq jang baiq toq plêh rađeh đòeq broq bahmàng enh ngèa Chuaq Jêhowa.
EXO 28:13 Ìh hadai ep broq ƀài khuàn xi wang,
EXO 28:14 đênh baiq hadrang caxi wang qyoh troeq caxi nùng, khoe aih taqmac baiq hadrang caxi aih ta khuàn wang.
EXO 28:15 Capiac bac jang rada aih đòeq paqnoh bìac hadrah khoe jah dì, ìh hanoh ep broq dìq jaq geo, qmang ka êphot; aih la xi brai hnhuc hnhiac, brai nget, gòh ngùi, gòh yrùng xam caxi brai lan habuàt.
EXO 28:16 Capiac kô broq haq hìn buàng, dang yôh moeq hada, dagat mòeq hada, ep jìp racop baiq lòp.
EXO 28:17 Ta capiac bac rada kô ìh ep pacap qmùt pôn brong ngŏc: brong baxèm qmùt moeq pliang ngŏc mainao, ngŏc ruƀi, ngŏc nget
EXO 28:18 brong baiq, moeq pliang ngŏc hliang, ngŏc saphia xam ngŏc kim kuàng;
EXO 28:19 brong piq, ngŏc gòh, ngŏc mainao taboc, ngŏc hmo ramŏng gam.
EXO 28:20 brong pôn ngŏc, ngŏc mainao gòh drinh, xam ngŏc nget hla, Ƀài ngŏc aih pacap qmùt ta khuàn wang
EXO 28:21 Ƀài ngŏc aih dìq dŏng la mòeq jàt baiq pliang, mac tiaq yiniq ƀài kon calô da Isorali; ta mòeq pliang ngŏc i pùng achìh yiniq moeq ta mòeq jàt baiq xinoe Isorali; qmang ka wì pùng ngè achìh pateo.
EXO 28:22 Ìh ep yŏc wang lem broq ƀài caxi đênh troeq wì ma đênh caxi nùng ka capiac bac rada;
EXO 28:23 broq ka haq baiq toq rawiang wang èh kàt ajang baiq toq mùm da capiac bac rada
EXO 28:24 kàt baiq hadrang caxi wang ta baiq toq rawiang wang ajang baiq toq mùm capiac bac rada,
EXO 28:25 èh gàu ƀè tau da baiq hadrang caxi wang gwac jang khuàn wang, khoe aih haqmac ta baiq toq atan plêh êphot oe enh ngèa rada.
EXO 28:26 Ìh hadai broq tam baiq toq rawiang wang hòm, đòeq jang baiq toq mùm enh qneq da capiac bac rada, oe enh dalam êphot.
EXO 28:27 Broq tam baiq toq rawiang wang qnoeq hòm, qmùt ta baiq gàu enh qneq ka atan plêh ƀè ngèa êphot, gìt ti haqmai da caxi caqnam êphot.
EXO 28:28 Khoe èh moeq hadrang caxi nget đòeq kàt baiq toq rawiang da capiac rada xam baiq toq rawiang da êphot, waq ka capiac rada xam êphot ùh hìaq talaq ka dabau.
EXO 28:29 Aih èh, jò leq Arôn mùt tanòe hadròeh, hi bac wê tacliac rađeh yiniq ƀài kon calô Isorali ajang capiac bac rada da bìac hadrah, đòeq broq kan bahmàng hlài enh ngèa ka Chuaq Jêhowa.
EXO 28:30 Ta capiac bac rada da bìac hadrah, ìh pacap qmùt urim xam thumim, đòeq jò Arôn trùh enh ngèa Chuaq Jêhowa ƀài ngè aih jah oe tacliac haq. Qmang aih, eh ngèa Chuaq Jêhowa, Arôn jah wê kan hadrah da kon calô Isorali hloe hloe.
EXO 28:31 Ìh hadai jìp moeq blah eo yôh đòeq sràp enh gùng ka êphot dìq xi brai nget.
EXO 28:32 Taqne eo i moeq toq trom đòeq qmùt gàu, ep atênh gap dudan ka trom kô đòeq haq ùh hìaq tapah.
EXO 28:33 Jang haqmai qneq broq moeq toq plì lìuq nget, gòh yrùng, gòh ngùi, xam moeq toq clinh ninh qyoh xi wang tênh dasràc ka dabau roc rawiang ti haqmai,
EXO 28:34 aih la mòeq toq clinh ninh èh hi trùh moeq toq plì lìuq, oe tap ka hamai eo.
EXO 28:35 Jò Arôn patìh trong ramènh, èh haq hi sràp eo aih; èh jò haq mùt loh nòe hadròeh enh ngèa Chuaq Jêhowa, wì jah tàng atêh clinh ninh qyoh xi wang, qmang aih èh loq Arôn ùh hìaq cachìt.
EXO 28:36 Ìh hanoh ep broq moeq capiac chèang lèang xi wang lem, ta aih pùng achìh qmang ka wì pùng achìh ngè đòeq pateo: Hadròeh ka Chuaq Jêhowa
EXO 28:37 Khoe èh yŏc moeq hadrang caxi nget kàt chèang lèang aih oe enh ngèa ka calôp.
EXO 28:38 Chèang leàng aih hi oe hloe hloe ajang ngòng Arôn, đòeq mangai Isorali jah lem manoh ka Chuaq Jêhowa.
EXO 28:39 Ìh broq moeq blah eo hlaq caxùnh enh dalam xi bai lan habuàt, moeq toq calôp xi bai lan habuàt rai atênh moeq hadrang xi caqnam.
EXO 28:40 Ìh hanoh broq eo yôh, mù kàt gàu xam caxi qnam ka ƀài kon calô Arôn, đòeq wì haq jah kan nhòm ta dahwèq anì atàc.
EXO 28:41 Jò kon khoe caxùnh eo cwàn ramènh aih ka Arôn, daq ìh, xam ƀài kon calô haq; kon xùt dàu rai dèch wì haq đòeq wì haq broq pajàu patìh enh ngèa au.
EXO 28:42 Ep broq ka wì haq cwàn atàc enh dalam xi bai lan, đòeq ùh hìaq hnoq kan rahòng, atàc pang caqnam trùh poeh.
EXO 28:43 Arôn xam ƀài kon calô haq hi atàc cwàn aih jò mùt ta traiq taglàm qnì thia haten ka prang đòeq patìh dèch ramènh tanòe hadròeh, aih èh ùh hìaq pòq yiniq lui èh ùh hìaq cachìt. Aih la ranenh moeq đòe ka Arôn xam xinoe haq.
EXO 29:1 Kô ƀài bìac ìh broq hulah đòeq crài Arôn xam ƀài kon calô haq jah hadròeh, đòeq wì haq broq pajàu dèch ramènh enh ngèa au.
EXO 29:2 Ep rùp mòeq toq ƀo calô bu hadròng xam baiq toq trìu calô ùh i ka habau xìt, yŏc dàc qmau mì ma habuàt broq ƀênh ùh i tah blo, ƀênh qyoh ùh i tah blo wàt xi dàu, xam ƀênh ratang tàm dàu ùh i tah blo;
EXO 29:3 èh đòeq ƀài ƀênh aih ta moeq toq talênh dèch pajùm ka ƀo calô hadròng aih xam baiq toq trìu calô.
EXO 29:4 Khoe aih ìh thê Arôn xam ƀài kon haq trùh haten ka qmang traiq taglàm, khoe èh yŏc diac dahùm wì haq.
EXO 29:5 Tìa aih, yŏc eo ramènh caxùnh am ka Arôn, aih la eo hlaq caxùnh enh dalam, eo yôh da êphot, xam capiac bac rada, khoe èh yŏc xi atan da êphot ma khoe atênh ka lem kàt da haq caqnam.
EXO 29:6 khoe yŏc calôp pacui da haq tagàu rai đòeq chèang lèang hadròeh ta calôp.
EXO 29:7 Yŏc dàu xùt ùc tagàu rai xùt ka haq.
EXO 29:8 Thê ƀài kon Arôn lam haten hu caxùnh eo yôh ka wì haq,
EXO 29:9 èh yŏc xi atan caqnam kàt rai pacui calôp ka Arôn xam wì kon calô haq. Aih èh, bìac dèch ramnènh hi da wì haq tiaq ranenh moeq đòe am ka wì haq. Ìh dèch patŏc Arôn xam ƀài kon calô haq qmang aih.
EXO 29:10 Khoe ka aih, hi dùi aràng ƀo calô hadròng trùh ten ka qmang traiq taglàm, Arôn xam ƀài kon haq hi roh deh tì tagàu ƀo aih.
EXO 29:11 Ìh hi pàc ƀo calô aih enh ngèa Chuaq Jêhowa, jang trong qmang traiq taglàm;
EXO 29:12 khoe èh yŏc mahim ƀo aih, tàm qmùt hadrang tì, xùt roc aki da prang tadreo, rai pùc jàp roc jo prang tadreo.
EXO 29:13 Hadai yŏc dŏng ƀài bòq cliac, yŏc praiq lom clèm, baiq toq plì crŏng xam bòq ta plì crŏng, aràng bùh ta prang tadreo.
EXO 29:14 Mahaq enh gùng traiq lình ep bùh dŏng xech akia, xam ìc da ƀo calô aih; aih raq ramènh baxon yiniq lui.
EXO 29:15 Ìh hanoh rùp mòeq ta baiq toq trìu calô, Arôn xam ƀài kon calô haq hi yŏc deh tì đòeq tagàu trìu;
EXO 29:16 khoe hi pàc trìu calô aih, yŏc mahim pùc dudan jàp ka prang tadreo.
EXO 29:17 Tìa aih xah trìu loh tang haqnech, qnheo ma hreo cliac xam jo, khoe aih đòeq enh qnhèq ka ƀài haqnech jam khoe xah xam gàu haq;
EXO 29:18 khoe hi bùh dìq ka trìu calô aih ta prang tadreo, aih raq ramènh bùh i kan xua thùm dèch ka Chuaq Jêhowa, aih la ramènh dèch xi ùnh am ka Chuaq Jêhowa.
EXO 29:19 Khoe èh ìh hi rùp trìu ma atìq, Arôn xam ƀài kon calô haq hi dèch deh tì đòeq tagàu trìu aih;
EXO 29:20 khoe ìh hi pàc trìu aih, yŏc mahim xùt jang hla don pah qma da Arôn xam ƀài kon calô haq, ta hadrang kan tì pah qma xam ta hadrang kan jènh pah qma; mahim ma oe rah ep ùc dudan ta prang tadreo.
EXO 29:21 Ìh ep yŏc mahim taprang tadreo đòeq xùt rai da-arat tachac xam eo cwàn Arôn xam tachac ƀài kon calô haq. Qmang aih, Arôn xam eo cwàn rađeh, ƀài kon calô haq xam eo cwàn jah lah đòeq crài ka hadròeh.
EXO 29:22 Taiq trìu calô aih đòeq broq ramènh hulah đòeq crài mangai pajàu ka au dài ìh majah ep yŏc bòq, tênh, bòq cliac, praiq clèm, baiq toq plì crŏng, xam bòq plì crŏng xam cataih pah qma,
EXO 29:23 èh yŏc hloe moeq toq ƀênh mì, mòeq toq ƀênh nhim i dàu, xam moeq toq ƀênh calep oe ta talênh ƀênh ùh wàt blo đòeq enh ngeà ka Chuaq Jêhowa;
EXO 29:24 khoe aih, ìh yŏc ƀài ngè aih đòeq ta tì Arôn, xam tì ƀài kon calô haq, đòeq hnhè lam hnhè hlài enh ngèa Chuaq Jêhowa.
EXO 29:25 Hi khoe, ep doeh enh tì wì haq aràng bùh taprang tadreo, xam ramènh bùh, đòeq i kan xua thùm enh ngèa Chuaq Jêhowa; aih raq ramènh yŏc ùnh hu dèch am ka Chuaq Jêhowa.
EXO 29:26 Hanoh ep yŏc canòh da trìu calô đòeq broq ramènh padèch Arôn broq pajàu đòeq hnhu lam hnhu hlài enh ngèa Chuaq Jêhowa. Canòh aih èh phàn da ìh.
EXO 29:27 Qmang aih, ìh hi lah đòeq crài canòh xam cataih da trìu calô ma khoe yŏc đòeq broq ramènh padèh atŏc Arôn xam wì kon calô haq, aih la canòh ma khoe hnhu lam hnhu hlài, xam cataih ma khoe dèch.
EXO 29:28 Dahwèq ramènh kô loh enh nòe mangai Isorali dèch èh jah axong am ka Arôn xam ƀài kon calô haq tiaq ranenh khoe paqnoh mòeq đòe, phàn kô enh mangai Isorali tagop jò wì haq dèch ramènh waiq kan catèm ka Chuaq Jêhowa.
EXO 29:29 Ƀài eo hadròeh da Arôn jah đòeq hlài dèh ka ƀài kon calô ma haqmot tiaq atìq ka haq, đòeq wì caxùnh eo aih, jah xùt dàu rai padèch broq pajàu,
EXO 29:30 Taqne ƀài kon calô haq mangai ma leq jah broq pajàu hatìa haq, jò mùt traiq taglàm đòeq patìh tanòe hadròeh, ep caxùnh eo aih ta tapèh hì
EXO 29:31 Khoe aih, ìh ep rùp moeq toq trìu calô khoe taqmroq ka bìac padèch atŏc pajàu èh pai jam aih tanòe hadròeh.
EXO 29:32 Arôn xam ƀài kon calô haq hi acaq jam trìu calô aih, xam ƀênh ta talênh jang trong qmang da traiq taglàm.
EXO 29:33 Qmang aih, wì haq ep acaq ƀài ngè khoe jah dèch kô, aih èh hujah baxon da wì haq yiniq lui, đòeq padèch atŏc wì haq broq pajàu; mahaq mangai qnoeq ùh khòh acaq, majah qmang aih ƀài dahwèq aih khoe jah baphàn đòeq hadòeh.
EXO 29:34 Tàng jam ramènh xam ƀênh loq oe rah trùh sroq èh, ìh ep bùh ta-ùnh, ùh dùh kaq, majah qmang aih ƀài ngè kô khoe jah baphàn đòeq hadròeh
EXO 29:35 Qmang aih, tiaq rìm yiniq au khoe tanap thê, ìh ep broq ka Arôn xam ƀài kon calô haq, ramènh padèch atŏc wì haq ep broq ta tapèh hì.
EXO 29:36 Rìm hì dèch mòeq toq ƀo calô bu hadròng đòeq broq ramènh baxon yiniq lui, rai dèch ka prang tadreo mòeq ramènh baxon yiniq lui rai xùt dàu dôq prang tadreo jah basròeh.
EXO 29:37 Ta tapèh hì ìh ep broq ramènh baxon yiniq lui ka prang tadreo rai dèch haq am ka Chuaq Jêhowa; prang aih èh jah dìq jaq hadròeh, waq toq i cleq ma troq ta-aih dìq jah wìh wìa hadròeh.
EXO 29:38 Kô ƀài ngè ìh ma dèch taprang aih: Baiq toq trìu bu moeq hanam, rìm hì dìq qmang aih.
EXO 29:39 Ìh ep dèch mòeq toq jò disroq, mòeq toq matau aih jò dixèq dra drìt.
EXO 29:40 Kon trìu ma adroe, ep dèch mòeq phàn mòeq jàt êpha dàc qmau mì ma habuàt jràu xam moeq phàn pôn hin dàu padit enh plì ôliu, xam mòeq phàn pôn alac nho đòeq broq ramènh diac lŏc.
EXO 29:41 Da kon trìu ma atìq ep dèch jò dixèq dra drìt xam ramènh diac lŏc wop qmang ka ramènh disroq; aih la moeq ramènh bùh, i kan xua thùm dèch am ka Chuaq Jêhowa.
EXO 29:42 Aih la mòeq ramènh bùh pì ep dèch yôt, enh qnhòng kô trùh qnhòng tau, jang trong qmang traiq taglàm enh ngèa Chuaq Jêhowa, aih la nòe au loh đòeq capoch ti pì.
EXO 29:43 Aih èh, jang aih au hanoh taglàm ka mangai Isorali; kan ranhòm au hi broq ka traiq kô jah hadròeh.
EXO 29:44 Au lah đòeq traiq taglàm xam prang tadreo jah hadròeh; hanoh lah đòeq crài Aron xam ƀài kon calô haq, đòeq wì broq mangai pajàu enh ngèa au.
EXO 29:45 Au hi oe taqne mangai Isorali, broq Boc Plình da wì haq.
EXO 29:46 Wì haq hi jah loq au kô raq Jêhowa Boc Plình da wì haq, khoe qnoh wì haq loh khoe ka gùng Êdip đòeq hu oe taqne wì haq. Au kô raq Jêhowa Boc Plình da wì haq.
EXO 30:1 Ìh hadai broq mòeq toq prang tadreo xi long sitim, đòeq bùh gahnàu.
EXO 30:2 Mat prang aih broq buàng, dang yôh mòeq hagat, dagat mòeq hagat, dang yàng baiq hagat, i pôn toq aki loh ƀè gùng.
EXO 30:3 Ìh ep yŏc wang lem đòeq lom prang aih, enh crŏng haq, pôn ƀè pinh èh xam ƀài haki; ìh ep broq mòeq trong grôi xi wang dudan tap ka prang aih.
EXO 30:4 Enh qneq ka trong grôi aih, ajang baiq ƀè, broq baiq toq rawiang wang, đòeq trôp tanòng hu tòng.
EXO 30:5 Ep raxoh long tanòng tòng xi sitim, lom wang.
EXO 30:6 Ìh ep đòeq prang aih enh ngèa ka bai prình hom tajao. Tangèa ka calàp baxon yiniq lui enh crŏng hom, aih raq nòe au glàm ìh
EXO 30:7 Rìm sroq Arôn ep bùh gahnàu taprang aih, jò haq ti wèq ngan ƀài đen.
EXO 30:8 Dixèq ten clam, jò Arôn bùh đen, haq hanoh ep bùh gahnàu, aih raq kan xua thùm ep bùh yôt enh ngèa Chuaq Jêhowa, enh qnhòng kô trùh qnhòng tau.
EXO 30:9 Taprang kô ùh jah bùh kan xua thùm qnoeq, ùh meh dèch ramènh bùh ramènh diac lŏc ta-aih.
EXO 30:10 Moeq hanam mòeq yàng, Arôn ep broq ramènh baxon yiniq lui nòe haki prang tadreo kô. Ramènh baxon yiniq lui rìm hanam kô ep broq xi mahim da ngè tadreo baxon yiniq lui am ka rìm qnhòng ma padon trùh ta atìq kô èh. Aih la bìac dìq jaq hadròeh ka Chuaq Jêhowa.
EXO 30:11 Chuaq Jehowa doe ka Môise qmang kô:
EXO 30:12 Jò ìh rèn đòeq ngan hlài sôq mangai Isorali, rìm ngai ep dèch am ka Chuaq Jêhowa ƀac baxon rađeh, aih dôq kan jìq dài ùh plôh loh jò kon arèn sôq wì haq.
EXO 30:13 Một siếc-lơ bạc giá chừng ba quan tiền Lang-sa, một ghê-ra giá chừng một tiền rưỡi Mangai leq i yiniq ta sôh haq ep am qne siac lo, tiaq siac lo da nòe hadròeh, moeq siac lo aih trap baiq jàt gêra; qmang aih qne siac lo, aih la dèch ka Chuaq Jêhowa
EXO 30:14 Rìm ngai i yiniq ta sôh pang baiq jàt hanam dang tŏc dìq ep dèch ramènh kô ka Chuaq Jêhowa.
EXO 30:15 Jò dèch ramènh kô ka Chuaq Jêhowa đòeq baxon deh kan rìh, mangai kan ùh jah am yeo bàc ka qne siac lo, mangai pa ùh jah am yeo biaq ka qne siac lo.
EXO 30:16 Qmang aih, ìh yŏc ƀac baxon deh kan rìh da mangai Isorali hu đòeq patìh bìac tanòe traiq taglàm. Aih la bìac bahmàng da mangai Isorali enh ngèa Chuaq Jêhowa, đòeq baxon deh kan rìh.
EXO 30:17 Khoe aih Chuaq Jêhowa doe hòm ka Môise qmang kô:
EXO 30:18 Ìh broq moeq toq thùng xam jènh thùng dìq xi đùng, đòeq hu qnheo ta aih, khoe aih đòeq ta adreo traiq taglàm xam prang tadreo, rai ùc diac ta aih
EXO 30:19 Arôn xam wì kon haq hi qnheo deh tì xam jènh xi diac enh aih.
EXO 30:20 Jò leq mùt ta traiq taglàm wì haq hi yŏc diac đòeq qnheo rađeh, dôq wì haq ùh hìaq cachìt; èh jò thia ten prang tadreo đòeq patìh, aih la dèch ramènh bùh ka Chuaq Jêhowa hadai qmang aih.
EXO 30:21 Qmang aih, wì haq ep qnheo deh tì xam jènh aih èh wì haq ùh cachìt. Aih raq ranenh mòeq đòe moeq tui ka Arôn xam xinoe haq enh qnhòng kô trùh qnhòng tau.
EXO 30:22 Chuaq Jêhowa doe hòm ka Môise:
EXO 30:23 Yŏc ƀài ngè xua thùm ma lem dìq jaq: diac jan xua thùm padam hrinh siac lo; baiq hrinh qne siac lo cwèq xua thùm, baiq hrinh qne siac lo cachiq phùc.
EXO 30:24 Caqmoc cwèq padam hrinh siac lo, dìq tiaq maneh siac lo da nòe hadròeh, xam moeq hin dàu ôliu.
EXO 30:25 Ìh yŏc ƀài ngè xua thùm aih èh broq tiaq dua broq dàu thùm, broq loh moeq yiniq dàu xua thùm đòeq broq dàu xùt hadròeh.
EXO 30:26 Khoe aih, xùt ka traiq taglàm xam hom tajao,
EXO 30:27 Prang tadreo xam ƀài ngè khop khip, jènh đen xam ƀài ngè khop khip, prang bùh kan xua thùm
EXO 30:28 Prang tadreo ramènh bùh xam ƀài ngè khop khip, thùng xam jènh thùng.
EXO 30:29 Qmang aih ìh ep don đòeq crài ƀài ngè kô ka hadròeh, đòeq jah broq dìq jaq hadròeh, waq toq i cleq troq ta aih dìq jah hadròeh.
EXO 30:30 Ìh hadai xùt dàu ka Arôn xam wì kon da haq, lah đòeq wì haq crài da au, dôq wì haq broq pajàu patìh enh ngèa au.
EXO 30:31 Doe ka mangai Isorali: Kô raq dàu xùt hadròeh khoe jah don lah đòeq crài ka Chuaq Jêhowa hloe tarìm qnhòng atìq pì.
EXO 30:32 Ùh khòh ùc ta xech akia kon mangai, hanoh ùh khòh broq dàu leq tiaq dua dàu aih, dàu kô la dàu hadròeh, hadai hadròeh am ka pì.
EXO 30:33 Waq toq cabô broq dàu qnoeq tìah ka dàu kô, èh ùc dàu kô ta chac mangai ùh xài pajàu, mangai aih ep hnan qnoh đac khoe ka mangai Isorali.
EXO 30:34 Chuaq Jêhowa doe hòm ka Môise: Ep yŏc taƀài ngè xua thùm, aih la jan xua thùm, tô hìp huàng, phong chi huàng, gahnàu, rìm yiniq ep taq atoq ka dabau.
EXO 30:35 Tiaq dua ma broq ngè xua thùm broq loh gahnàu xua thùm, nhim boh, lem, hliang, hadròeh.
EXO 30:36 Ep ken padit dôq haq loh dàc habuàt, khoe èh đòeq enh ngèa hom tajao ta traiq taglàm, aih la nòe au glàm ìh: pì kon ep ngan haq dìq jaq hadròeh ka au.
EXO 30:37 èh ngè xua thùm pì ma broq ka rađeh hu waq, pì ùh jah broq tiaq dua ma kô, aih la ngè ìh ep don đòeq crài hadròeh ka Chuaq Jêhowa.
EXO 30:38 Waq toq cabô broq tiaq dua kô đòeq hìp ka xua thùm, ep qnoh đac khoe ka Isorali.
EXO 31:1 Chuaq Jêhowa doe tam ka Môise:
EXO 31:2 Ngan kô, au khoe creo yiniq Bêsalê-ên, kon calô da Uri, xau da Huro, ta xinoe da Juđa.
EXO 31:3 Au khoe ùc bình ka haq Yiang da Boc Plình, kan rabiaq, kan hacat bai, kan loq đòeq tì haq rabiaq ka broq bàc yiniq.
EXO 31:4 đòeq broq loh ƀài dua lem rai broq ƀài ngè xi wang xi ƀac xam xi đùng.
EXO 31:5 Đòeq ti pùng achìh rai pacap qmùt ngŏc, trah long rai broq rìm trong da mangai thòq.
EXO 31:6 Kô, au am tam moeq ngai đòeq wiang patìh broq, yiniq haq Ôhôli-ap kon calô da Ôhôsa-mŏc, ta xinoe Đan. Au hadai khoe am ka haq kan hacat bai trong leq dua loq, đòeq wì haq broq ƀài trong au khoe tanap ka ìh
EXO 31:7 aih la traiq taglàm; hom tajao, calàp baxon yiniq lui enh crŏng hom, xam ƀài ranac ta traiq taglàm;
EXO 31:8 prang tadreo xam ƀài ngè khop khip, jo đen wang xam ngè khop khip, prang bùh ngè xua thùm,
EXO 31:9 prang dèch ramènh bùh xam ƀài ngè khop khip, thùng kàn xam jènh thùng;
EXO 31:10 eo ramènh, eo hadròeh ka Arôn pajàu kàn, xam ƀài eo ka wì kon haq, ma khoe jah lah đòeq crài ka au đòeq wì haq broq pajàu patìh ka au.
EXO 31:11 Dàu xùt, dàu thùm da nòeh hadròeh. Wì aih ep broq dìq dŏng tiaq bàu au khoe tanap thê ìh.
EXO 31:12 Chuaq Jêhowa doe hòm ka Môise:
EXO 31:13 Anoe ka mangai Isorali, pì ep wèq hì saƀat au, majah qmang aih aih raq teo hadro taqne au xam pì, trùh rìm qnhòng, đòeq phù cròng loq au kô raq Chuaq Jêhowa, broq ka pì wìh wìa hadròeh.
EXO 31:14 Qmang aih, ep wèq hì saƀat, majah qmang aih aih la hì hadròeh am ka pì. Cabô broq amùa ka hì aih ep jêh đac ka cachìt; cabô abroq cleq ta hì aih, hadai ep hnan qnoh khoe ka mangai Isorali.
EXO 31:15 Wì abroq achap ta tadràu hì, mahaq trùh hì tapèh aih la hì saƀat, aih la hì padài, khoe lah đòeq hadròeh da Chuaq Jêhowa. Hì aih waq toq cabô abroq moeq yiniq cleq dìq ep jêh đac ka cachìt.
EXO 31:16 Aih èh, mangai Isorali ep wèq hì saƀat rìm qnhòng da wì haq, qmang ka moeq tajao mòeq đòe.
EXO 31:17 Aih la moeq teo moeq đòe ka au xam mangai Isorali, majah qmang aih Chuaq Jêhowa khoe broq loh trŏc xam taneh ta tadràu hì, yàng èh trùh hì tapèh haq padài jah lem bùi prau prình.
EXO 31:18 Jò Chuaq Jêhowa khoe gêh ka anoe ka Môise tawang Sina-i, hi am ka haq baiq capiac hmo panhìn, achìh xi hadrang tì Boc Plình.
EXO 32:1 Mangai Isorali hnoq Môise xòe loh enh wang, wì tagop dabau dudan ka Arôn rai doe: Beq! Drah broq ƀài kiac đòeq lam adroe ka nhèn, majah qmang aih da Môise kô, mangai ma khoe qnoh nhèn loh khoe ka gùng Êdip, nhèn ùh qnì i yiniq cleq khoe trùh ka haq.
EXO 32:2 Arôn tèu bàu: Doeh yŏc ƀài hatai wang halŏng roc don mai, kon calô xam kon cadrì pì beq, khoe aih aràng ka au tacô.
EXO 32:3 Dìq ka wì doeh dŏng deh hatai wang enh don rađeh hu aràng ka Arôn;
EXO 32:4 haq yŏc enh tì wì, yŏc ƀài ranac broq loh moeq toq kon ƀo. Wì doe: Dìq ka mangai Isorli! Kô ƀài kiac da pì ma khoe qnoh pì loh khoe ka gùng Êdip.
EXO 32:5 Arôn hnoq qmang aih, hi broq moeq toq prang tadreo enh ngèa radua qmù ƀo aih; khoe aih haq capoch cadêh: Sroq èh la hì ramènh dèch ka Chuaq Jêhowa!
EXO 32:6 Sroq atìq mangai Isorali rìu sroeh, dèch bài ramènh bùh xam ramènh waiq kan catèm; haqngui acaq ôq, khoe aih yòng đòeq racaih pagôq ti dabau.
EXO 32:7 Chuaq Jêhowa hi doe ka Môise: Drah loh beq, majah qmang aih ƀài wì ìh ma qnung loh khoe ka gùng Êdip khoe pi wìa cleq,
EXO 32:8 khoe rênh ka cađac trong au hnài thê, broq moeq toq kon ƀo xi wang, bla-op enh ngèa ƀo aih dèch ramènh ka haq rai doe: Dìq ka mangai Isorali! Kô ƀài kiac ma khoe qnoh pì loh khoe ka Êdip!
EXO 32:9 Chuaq Jêhowa hanoh doe ka Môise rameh: Au khoe ngan hnoq ƀài mangai kô, meh joq mòeq xinoe cadoq ranŏng.
EXO 32:10 Manòeq kô, dôq da au broq, đòeq kan nòeh au plôh loh ti wì haq, jêh đac dŏng wì haq; mahaq au jah broq ka ìh wìa mòeq diac kàn.
EXO 32:11 Môise hi cali calo deh ka Chuaq Jêhowa Boc Plình ma khoe qnung loh enh gùng Êdip xi cwìang itai kàn kaiq xam tì kŏng dêh padren.
EXO 32:12 Hagleq majah dôq mangai Êdip doe: Ìh qnoh wì haq loh khoe ka gùng đòeq broq ka wì kan haƀo, jêh đac tawang, rai palùng đac wì haq khoe ta crŏng taneh? Waiq Chuaq, rangep ka kan nòeh rai cađac kan ranàc ìh ma padon tabroq ka mangai da ìh.
EXO 32:13 Waiq Chuaq hmàng hlài ka Apraham, Isac, Isorali, aih la ƀài hapŏng ìh, ìh ma khoe patô qmòe cla rađeh đòeq hapah ka wì haq: Au broq ka xinoe pì jah bàc tìah ka halŏng ta trŏc, au am ka xinoe aih jah dŏng gùng au ma khoe anoe trùh kô, èh wì haq hi jah gùng aih broq kùng hang mòeq đòe.
EXO 32:14 Chuaq Jêhowa hi cađac kan ranàc haq ma doe hu caqnìh ka mangai da haq.
EXO 32:15 Khoe aih, Môise tawìh loh enh bui wang, tì haq wê baiq capiac panhìn i achìh baiq ƀè, enh kô xam enh tau.
EXO 32:16 Baiq capiac aih la bìac da Boc Plình broq loh; chù aih hanoh chù da Boc Plình pùng achìh ta aih.
EXO 32:17 Jò Jôsuê tàng kan tagruàng enh bàu wì ta aih cachech, haq doe ka Môise: I bàu tajêh tablah ta traiq lình.
EXO 32:18 Môise padreo bàu: Ùh xài bàu cachech da mangai khoe blêq, hadai ùh xài bàu da mangai ma ùh blêq; mahaq au tàng bàu mangai calêu.
EXO 32:19 Jò trùh ten ka traiq lình, Môise hnoq i kon ƀo wang xam kan wì aplôh cađoeq, haq plôh nòeh, khwênh đac baiq capiac panhìn enh tì haq, padah tajènh wang.
EXO 32:20 khoe aih haq yŏc kon ƀo wì ma khoe broq aràng lam bùh ta ùnh, khoe èh tùq bahech wìa qmòe blo, rai ta riang diac, èh yŏc am ka mangai Isorali ôq.
EXO 32:21 Môise doe ka Arôn qmang kô: Wì kô khoe broq ka ìh cleq, ìh majah baxrùq dôq wì haq broq yiniq hlàc hlai qmang kô?
EXO 32:22 Arôn padreo bàu: Craq au paq nòeh, ìh loq ƀài mangai kô toq broq trong dù!
EXO 32:23 Wì doe ka au qmang kô: Broq ka nhèn ƀài kiac lam adroe ka nhèn; majah qmang aih da Môise kô, mangai ma khoe qnoh nhèn loh khoe ka gùng Êdip, nhèn ùh loq i bìac cleq trùh ka haq.
EXO 32:24 Au hi doe ka wì: cabô i wang drah lêh beq! Wì hi am ka au, au tah ta ùnh, enh aih ma hiloh kon ƀo kô.
EXO 32:25 Môise hnoq mangai Isorli khoe loh ka piwìa piwech, taiq Arôn khoe dôq wì loh ka pi wìa, loh qmòe ka ep chìuq kan camaih xep taqne ƀài mangai ma git ka wì haq.
EXO 32:26 aih haq hi yòng nòe qmang traiq lình rai doe: Mangai leq da Chuaq Jêhowa, drah trùh ti au kô! Dìq dŏng ka mangai Lêwi thia haten ka haq.
EXO 32:27 Haq doe ka wì: Jêhowa, aih la Boc Plình da mangai Isorali, i doe qmang kô: Rìm ngai taqne pì drah teo chang jang caqnam, lam hlài ta traiq lình, enh qmang kô trùh qmang tau, mangai leq mangai meh drah jêh đac deh oh daq, deh bua, xam mangai haten hatìa ka rađeh.
EXO 32:28 Mangai Lêwi hi broq tiaq wop qmang ka bàu Môise; hì aih jah qnah ta piq muàn mangai cachìt.
EXO 32:29 Môise doe ka mangai Lêwi: Hì kô oh daq khoe jah dèch đòeq hu patìh ka Chuaq Jêhowa, majah qmang aih rìm ngai khoe ùh talùi tì kŏng enh ngèa deh kon calô xam oh daq cla, dài Chuaq Jêhowa jah am la pì xôq ramot hì kô.
EXO 32:30 Hì atìq Môise doe ka mangai Isorali rameh: Pì khoe broq loh yiniq lui dìq jaq kàn; mahaq manòeq au tŏc ta Chuaq Jêhowa, broq braiq au loq jah baxon da pì yiniq lui qmòh.
EXO 32:31 Qmang aih, Môise wìh tŏc ta Chuaq Jêhowa rai doe: Wùi! Ƀài mangai kô i broq moeq yiniq lui kàn, broq ka rađeh ƀài kiac xi wang.
EXO 32:32 mahaq manòeq kô au cali calo ka Chuaq caqnaih da wì haq yiniq lui! Tàng ùh meh xùt đac yiniq au loh khoe ka hset ìh ma khoe achìh beq.
EXO 32:33 Chuaq Jêhowa doe ka Môise: Mangai leq loh yiniq lui ka au, au xùt đac yiniq haq loh khoe ka hset au.
EXO 32:34 Manòeq, drah lam, qnung mangai Isorali trùh nòe au ma khoe patô. Kô ƀình plình au lam adroe ka ìh; mahaq trùh hì leq au phŏc aih èh au hi phŏc taiq yiniq lui wì haq.
EXO 32:35 Chuaq Jêhowa caqnìh kan jìq dài ka wì haq majah qmang aih wì haq khoe broq loh radua kon ƀo wang, kon ƀo Arôn ma khoe broq.
EXO 33:1 Chuaq Jêhowa doe ka Môise rameh: Kô, ìh xam ƀài mangai ìh ma khoe qnung loh enh gùng Êdip drah lam enh kô tŏc tagùng au ma khoe hapah đòeq tèu am ka Apraham, Isac xam ka Jacôp, rameh: Au am gùng aih ka nang noe ìh.
EXO 33:2 I au thê moeq ƀình plình lam adroe ka ìh, rai hnan đac mangai Cana-an, mangai Amôrit, mangai Hêtit, mangai Phêrêsit, mangai Hêwit xam mangai Jêbusit
EXO 33:3 đòeq qmùt pì mùt tagùng clàng qmòe sùa xam diac xùt; mahaq au ùh tŏc pajùm ti pì, majah qmang aih pì kô la mangai cadoq ranŏng, yùq èh beq au loq jêh đac pì roc trong qnì
EXO 33:4 Jò mangai Isorali tàng bàu hacam qmang aih, dìq ka wì crò ta-oeh, pi i mangai leq bac ngè anì.
EXO 33:5 Majah qmang aih Chuaq Jêhowa khoe tanap ka Môise: Doe ka mangai Isorali: Pì kô mangai cadoq ranŏng, tàng joq au tŏc pajùm ti pì bu moeq rahyàc raq, au khoe jêh đac pì! Qmang aih manòeq kô, doeh dŏng ƀài dahwèq anì tachac pì beq đòeq au dì trong leq hu tabroq ka pì.
EXO 33:6 Qmang aih, pang wang Hôrep, mangai Isorali khoe lêh dŏng deh ƀài dahwèq anì.
EXO 33:7 Môise yŏc moeq toq Traiq lam dèch paqnàng hangai ka traiq lình, haq creo aih la traiq taglàm, cabô enh waiq dang Chuaq Jêhowa, aih loh ta traiq taglàm oe enh gùng ka traiq lình.
EXO 33:8 Jò Môise loh trùh ta Traiq, aih rìm ngai dìq padinh yòng, mangai leq mangai meh yòng đeh hra ajang trong qmang traiq cla, ngan tiaq Môise trùh jò leq haq khoe mùt ta Traiq.
EXO 33:9 Jò Môise mùt ta aih, aih jrang yùc hi loh rai yòng jang qmang Traiq, èh Chuaq Jêhowa anoe ka Môise.
EXO 33:10 Jò wì hnoq jrang yùc yòng nòe trong qmang Traiq, aih dìq ka wì hi yòng, rai kùh waiq, đeh hra ajang trong qmang traiq cla.
EXO 33:11 Chuaq Jêhowa oe tangèa hatuàng ka Môise qmang ka mangai capoch tuàng dèh ka bua. Khoe aih, Môise wìh hlài dèh ta traiq lình, mangai radam ma patìh ka haq, yiniq mangai aih la Jôsuê, kon calô da Nun, ùh loh enh gùng ka traiq.
EXO 33:12 Môise doe ka Chuaq Jêhowa: Hacô, Chuaq doe ka au rameh: Drah qnung wì kô lam! Mahaq Chuaq qnhòq anoe ka au loq Chuaq thê cabô lam ti au. Chuaq i doe qmang kô: Au loq ka ìh ka yiniq ìh, èh ìh hadai jah kan tamèt enh ngèa au.
EXO 33:13 Qmang aih manòeq kô, tàng joq au jah kan tamèt enh ngèa Chuaq, aih Chuaq patô am ka au loq trong da Chuaq, đòeq au jah loq ka Chuaq rai jah kan tamèt enh ngèa ìh. Au cali calo ka Ìh hmàng rameh: Wì kô aih la mangai da ìh!
EXO 33:14 Chuaq Jêhowa doe: Cla au kô èh lam ti ìh, èh au raq am ka ìh jah padài.
EXO 33:15 Môise padreo bàu: Tàng joq cla ìh ùh lam, aih ùh dùh qnung nhèn tŏc khoe enh kô
EXO 33:16 Yŏc cleq đòeq wì qnoeq jah loq au xam mangai da ìh jah kan tamèt enh ngèa ìh? Aih ajoq jò ìh lam pajùm ti nhèn ùh xài? Aih èh, au xam mangai da ìh men jah yeo crài ka rìm diac ta crŏng taneh.
EXO 33:17 Chuaq Jêhowa doe ka Môise: Au broq trong ìh khoe creo dang au, majah qmang aih ìh jah kan tamèt enh ngèa au, èh au loq qmòe ka ìh xam yiniq ìh.
EXO 33:18 Môise doe: Au calo cali ka ìh am ka au ngan hnoq kan ranhòm ìh!
EXO 33:19 Chuaq Jêhowa doe: I au broq đòeq ƀài kan hanò da au plôh loh enh ngèa ìh, au creo yiniq Jêhowa enh ngèa ìh, broq kan tamèt ka mangai leq au ma enh broq kan tamèt, rai ha-och ka mangai au enh ha-och.
EXO 33:20 Haq doe tam: Ìh ùh jah hnoq hadrò au, majah qmang aih ùh i cabô hnoq hadrò au ma oe jah rìh.
EXO 33:21 khoe aih Chuaq Jêhowa doe hòm: Kô i mòeq nòe haten ka au, ta-aih ìh drah yòng oe enh crŏng hmo;
EXO 33:22 Jò kan ranhòm au lam pagat, au jah đòeq ìh oe ta cabŏc hmo, yŏc tì au bàng ìh, trùh jò leq au khoe lam khoe catech.
EXO 33:23 Au hi doeh deh tì, èh ìh jah hnoq enh rù au; mahaq hnoq hadrò au aih ùh jah.
EXO 34:1 Chuaq Jêhowa doe ka Môise rameh: Drah pùng baiq capiac hmo tìah qmang ka baiq capiac ma adroe; khoe èh au achìh ta baiq capiac kô ƀài bàu ma khoe oe ta baiq capiac adroe, ìh ma khoe broq padah.
EXO 34:2 Hì da-èh, ep rap qmòe, jò bu qngah tŏc tawang Sina-i, yòng enh qngèa au ta aih.
EXO 34:3 Ùh i cabô tŏc pajùm ti ìh, jàp tawang ùh jah hnoq i mangai, yac ka trìu ƀo hadai ùh jah acaq nhat tawang kô hòm.
EXO 34:4 Môise hi pùng baiq capiac hmo, tìah qmang ka baiq capiac ma adroe; rìu sroeh, tì wê baiq capiac aih tŏc tawang Sina-i, wop troeq bàu Chuaq Jêhowa khoe thê.
EXO 34:5 Khoe aih Chuaq Jêhowa loh taqne yùc, yòng tìa Môise rai creo deh yiniq la Jêhowa.
EXO 34:6 Haq lam pagat ti ngèa Môise, rai creo: Jêhowa! Jêhowa! Aih la Boc Plình loq tamèt, ha-och, adia ka nòeh, bình bauq kan loq waq xam kan ùh tablòq manoh.
EXO 34:7 Wèq kan loq waq trùh bình ka muàn qnhòng, caqnaih kan ngang dù; yiniq lui kàn xam yiniq lui mahaq ùh doe mangai i yiniq lui aih ùh i ka yiniq lui, èh ajang yiniq lui da kan cadraq phŏc kon xau trùh piq pôn qnhòng.
EXO 34:8 Môise drah bla-op ta taneh đòeq kùh waiq, rai doe:
EXO 34:9 Waiq Chuaq tàng joq au jah đeh kan tamèt enh ngèa ìh, au cali calo ìh lam taqne nhèn, yac ka nang noe kô aih la nang noe cadoq ranŏng, cađac da nhèn kan dù xam yiniq lui, rai yŏc nhèn broq kùng hang ìh.
EXO 34:10 Chuaq Jêhowa doe rameh: Kô, au broq moeq tajao. Enh ngèa ka mangai da ìh, au broq bài kan halac qnhòq lah broq ta crŏng taneh, yac ka nòe mangai diac wì; xam dìq dŏng taqne xinoe kô ta aih i ìh, jah hnoq bìac da Chuaq Jêhowa, majah qmang aih trong au padon broq joq ramòt kàn.
EXO 34:11 Ep rabiaq haq oq trong au ma tanap thê ka ìh hì kô. Ngan kô èh au hnan qnoh enh ngèa ìh mangai Amôrit, mangai Cana-an, mangai Hêtit, mangai Phêrêsit, mangai Hêwit, xam mangai Jêbusit.
EXO 34:12 Ep rabiaq haq oq, apaq broq tajao ti xinoe mangai da gùng pì ma padon mùt, yùq èh wì haq loq wìa hlàp taqne pì.
EXO 34:13 Mahaq pì ep raliang đac prang tadreo, tùq padah radua qmù rai raliang qnìh đac ƀài kiac da wì haq.
EXO 34:14 Ìh paq bla-op enh ngèa ka kiac qnoeq, majah qmang Jêhowa yiniq haq la Boc Plình git trong dù. Haq joq Boc Plình tagit ka trong dù.
EXO 34:15 Ep rabiaq haq oq, paq broq tajao ka mangai tagùng aih, yùq èh jò wì haq tango dèh ti ƀài kiac da wì haq rai tadreo dèh ka ƀài kiac, i mangai adràc, èh ìh haqngui acaq dahwèq tadreo ti wì haq qmòh.
EXO 34:16 Èh hanoh apaq ban kon cadrì da wì haq am ka kon calô ìh broq mai, yùq èh jò kon cadrì da wì haq tango dèh ti ƀài kiac da wì haq, loq padô adràc kon calô ìh hanoh tango ti ƀài kiac da wì haq diq qmòh.
EXO 34:17 Ìh paq broq ƀài radua qmù kiac.
EXO 34:18 Ìh ep wèq ramènh ƀênh ùh wàt blo. Wop jò khê qmau sròc, ep acaq ƀênh ùh wàt blo ta tapèh hì, wop qmang ka au khoe tanap thê ìh, majah qmang aih khê aih raq ìh loh khoe ka gùng Êdip.
EXO 34:19 Ƀài kon calô ramua aih dìq da au, xam ƀài ramua calô ta calùh ngè aban da ìh, yac ka ƀo yac ka trìu hanoh qmang aih.
EXO 34:20 Mahaq ìh ep rùp moeq toq trìu calô qnì loq bubi calô qnì đòeq hu baxon kon lùa ma ramua. Tàng ùh baxon haq, ìh ep goh ranŏng haq. Ìh ep baxon deh ƀài kon ramua calô; èh hadai apaq i cabô lam tì dech trùh hàu enh ngèa au.
EXO 34:21 Ta tadràu hì ìh abroq achap beq, mahaq trùh hì tapèh ep padài, yac ka jò abèq yac ka jò gat dua ìh ep padài.
EXO 34:22 Gàu jò gat qmau mì, ìh ep wèq ranenh da ƀài tuàn ramènh, cloh hanam wèq ramènh gat.
EXO 34:23 Moeq hanam piq yàng, taqne pì, rìm ngai calô ep lam yòng enh ngèa Chuaq Jêhowa, aih la Boc plình da Isorali.
EXO 34:24 Majah qmang aih au hnan đac ƀài mangai ta aih loh khoe ka mat ìh, parùng aniang ka ìh, èh jò ìh loh yòng enh ngèa Chuaq Jêhowa Boc Plình ìh, moeq hanam piq yàng, aih èh ùh i ka cabô ma enh blah yŏc taneh ìh
EXO 34:25 Ìh paq dèch mahim da ngè tadreo au xam ƀênh i tah blo; jam ngè tadreo da ramènh Pancwa paq đòeq trùh qngah sroq èh
EXO 34:26 Ìh ep aràng dèch dahwèq ma yeo lem dŏng da riang plì ma ramua enh taneh ruàng ìh mùt ta hnim Jêhowa, aih la Boc Pình ìh. Ìh paq pai jam bubi ta diac tôh kan haq.
EXO 34:27 Chuaq Jêhowa hanoh doe ka Môise qmang kô: Drah achìh ƀài bàu kô; majah qmang aih tiaq ƀài bàu kô raq au ma hubroq tajao ti ìh xam Isorali.
EXO 34:28 Môise oe ta aih ti Chuaq Jêhowa pôn jàt hì pôn jàt mang, ùh acaq ƀênh, hadai ùh ôq diac; Chuaq Jêhowa achìh ta baiq capiac hmo ƀài bàu tajao, aih la mòeq jàt ranenh.
EXO 34:29 Jò Môise loh enh wang Sina-i tì haq wê baiq capiac tajao, ùh qnì dèh hadrò rađeh qngah ma ca-ah ca-iang majah qmang aih đeh hatuàng ka Chuaq Jêhowa
EXO 34:30 Jò Arôn xam mangai Isorali ngan Môise hnoq hadrò haq qngah ca-ah ca-iang, loh ka yùq ùh hùa thia haten.
EXO 34:31 Mahaq Môise creo ka wì, qmang aih Arôn xam ƀài gucraq hi thia haten; khoe èh haq hatuàng ti wì.
EXO 34:32 Khoe aih, dìq ka mangai Isorli thia haten diq, haq anoe ka wì loq dìq dŏng ƀài ranenh da Chuaq Jêhowa khoe am ka haq tawang Sina-i
EXO 34:33 Jò Môise khoe hêq ka capoch tuàng ti wì, haq hi yŏc bai clùp dèh hadrò.
EXO 34:34 Mahaq jò leq Môise mùt enh ngèa ka Chuaq Jêhowa đòeq hu hatuàng ka haq, aih dèch deh bai clùp hadrò trùh jò leq haq loh; đòeq lam anoe ka mangai Isorali rìm nà Chuaq Jêhowa khoe tanap ka rađeh.
EXO 34:35 Mangai Isorali ngan Môise hnoq akia hadrò haq qngah ca-ah ca-iang, aih èh Môise yŏc bai bàng dèh hadrò trùh jò leq haq mùt hu hatuàng ka Chuaq Jêhowa.
EXO 35:1 Môise creo tagop dìq dŏng ka mangai Isorali rai anoe ka wì rameh: Kô trong da Chuaq Jêhowa khoe tanap thê broq:
EXO 35:2 Pì abroq achap ta tadràu hì, mahaq trùh hì tapèh aih la hì hadròeh, aih hì Sabat hadròeh lah đòeq crài da Chuaq Jêhowa. Mòeq hì đòeq hu padài dìq dŏng. Cabô abroq cleq ta hì aih ep jêh đac ka cachìt.
EXO 35:3 Hì Sabat ùh jah patep ùnh yac ka hnim cabô.
EXO 35:4 Môise doe ka dìq dŏng mangai Isorali rameh: Kô ƀài bàu da Chuaq Jêhowa khoe tanap thê:
EXO 35:5 Drah yŏc mòeq dahwèq oe ta hnim pì đòeq dèch ka Chuaq Jêhowa. Waq toq mangai leq ma khoe qnac deh ta manoh hu dèch am, drah aràng ramènh ka Chuaq Jêhowa: Wang, ƀac, xam đùng
EXO 35:6 Brai nget, brai gòh ngùi, gòh yrùng, bai lan habuàt, xàc bubi,
EXO 35:7 akia trìu calô nhum gòh, xam ƀài akia ma ratang lem, long sitim,
EXO 35:8 dàu bùh đen tanòe hadròeh, ƀài ngè xua thùm đòeq broq dàu xùt xam dàu xua thùm,
EXO 35:9 hmo ngŏc mainao, xam ƀài hmo ngŏc lem qnoeq đòeq pacap ta êphot xam capiac bac ajang rada.
EXO 35:10 Taqne pì ƀài mangai leq ma yeo rabiaq ep trùh broq rìm yiniq Chuaq Jêhowa ma khoe thê.
EXO 35:11 hnim kùh waiq đò xam traiq, kùa po, calêh, long ban, long pang, jrang xam jo jrang;
EXO 35:12 hom tajao xam long tanòng; calàp baxon yiniq lui xam bai prình tanòe dìq jaq hadròeh;
EXO 35:13 prang xam long tanòng, ƀài ngè khop khip da prang xam ƀênh hadròeh,
EXO 35:14 jo đen, ƀài ngè khop khip xam dàu bùh đen,
EXO 35:15 prang bùh gahnàu xam tanòng tòng; dàu xùt, ngè xua thùm, xam bai prình qmang hnim kùh waiq đò;
EXO 35:16 prang dèch ramènh bùh xam cađap xi đùng; long tanòng xam ƀài ranac khop khip da prang; thùng xam jènh haq
EXO 35:17 bai prình hamlang, jrang xam jènh haq xam bai prình trong mùt ta hamlang;
EXO 35:18 ƀài long tanàp da hnim kùh waiq đò, xam tanàp xam caxi da hamlang;
EXO 35:19 eo ramènh đòeq caxùnh jò patìh tanòe hadròeh; eo hadròeh ka Arôn; mangai pajàu kàn xam eo ka ƀài kon haq đòeq broq mangai pajàu dèch ramènh.
EXO 35:20 Dìq ka mangai Isorali hi loh hlài enh ngèa Môise.
EXO 35:21 Rìm ngai jah tamèt ta manoh, xam rìm ngai khoe qnac đòeq ta manoh, dìq aràng ramènh dèch ka Chuaq Jêhowa, đòeq abroq tanòe traiq taglàm, ƀài ngè khop khip xam eo hadròeh.
EXO 35:22 Dìq dŏng ka ƀài mangai ma khoe qnac đòeq ta manoh yac ka gucalô tìah ka gucadrì, dìq aràng hatai, canhàng, maih, kìang, ƀài ngè anì xi wang, dìq dŏng dèch ramènh xi wang ka Chuaq Jêhowa.
EXO 35:23 Mangai leq tahnim đeh ma i brai nget, brai gòh, gòh ngùi, bai lan ma habuàt, xàc bubi, akia trìu calô nhum gòh, xam ƀài akia ratang habuàt lem dìq aràng trùh.
EXO 35:24 Mangai leq i ramènh cleq broq xi ƀac xi đùng, dìq aràng dèch ka Chuaq Jêhowa, maleq ta hnim đeh ma i long sitim ma wìa ka broq bìac cleq, dìq hanoh aràng.
EXO 35:25 ƀài mangai cadrì ma rabiaq aih yŏc tì kŏng cla rađeh caxênh brai rai qnàng yiniq cleq đeh broq khoe gêh, brai nget, gòh yrùng, gòh ngùi xam xi brai lan habuàt.
EXO 35:26 Da ƀài mangai cadrì ma khoe qnac dèh ta manoh rai rabiaq tì aih wì caxênh brai xàc bubi.
EXO 35:27 Ƀài gucraq aih aràng hmo mainao xam bàc yiniq hmo ngŏc qnoeq đòeq hu pacap ta êphot xam capiac bac ajang rada.
EXO 35:28 Wì hanoh aràng ƀài ngè xua thùm xam dàu ôliu đòeq bùh đen, đòeq broq loh dàu xùt xam dàu xua thùm.
EXO 35:29 Dìq dŏng ka mangai Isorali, yac ka gucalô yac ka gucadrì, mangai leq ma khoe tamèt ta manoh aràng dèch đeh ƀài ramènh đòeq patìh bìac Chuaq Jêhowa khoe thê ajang Môise, dìq aràng dèch đeh ka Chuaq Jêhowa.
EXO 35:30 Khoe aih Môise anoe ka mangai Juđa qmang kô: Ngan kô Chuaq Jêhowa khoe creo ràih qmòe Bêtsalê-ên, kon calô da Uri, xau da Huro, oe ta xinoe Juđa.
EXO 35:31 Haq ùc ka mangai kô bình Yiang da Boc Plình, kan rabiaq, kan manoh qngah, xam kan loq, đòeq broq rìm bìac da mangai thòq
EXO 35:32 hu broq loh ƀài dua ngè lem xi wang, ƀac xam xi đùng.
EXO 35:33 đòeq kat rai calênh hmo rai pùng achìh long, aih la broq loh rìm toq dua xam ƀài ngè broq xi tì kŏng.
EXO 35:34 Haq hanoh khoe am ka mangai aih kan rabiaq ka loq hnài, èh hadai khoe am ka Ôhôli-ap, kon calô da Ahisamŏc, oe ta xinoe da Đan;
EXO 35:35 Haq khoe ùc bình ka wa aih kan rabiaq loq đòeq hubroq rìm trong ajìp, atênh i bàc achìh, aih la mau nget, gòh yrùng, gòh ngùi, xam bai lan habuàt; đòeq hubroq loh ƀài dua rabiaq.
EXO 36:1 Bêtsalê-ên, Ôholi-ap xam ƀài mangai rabiaq ma qnoeq, aih la mangai Chuaq Jêhowa khoe ùc ka wì haq kan rabiaq xam kan loq hu abroq ƀài yiniq đòeq hu waq trong dèch ramènh nòe hadròeh, dìq broq rìm bìac Chuaq Jêhowa khoe tanap thê.
EXO 36:2 Qmang aih, Môise creo ka Bêtsalê-ên, Ôholi-ap, xam ƀài mangai rabiaq ma qnoeq Chuaq Jêhowa khoe ùc am kan loq, xam ƀài mangai khoe jah menh manoh trùh haten, đòeq patìh broq.
EXO 36:3 Enh ngèa Môise, wì haq tigop yŏc ƀài ramènh enh mangai Isorali khoe aràng, hu broq ƀài ngè đòeq waq trong dèch ramènh hadròeh. Mahaq rìm sroq, ƀài wì aràng đeh hòm bài dahwèq
EXO 36:4 Qmang aih, ƀài mangai ma rabiaq ka abroq rìm bìac tanòe hadròeh, dìq padài đò ka bìac wì haq qnang broq.
EXO 36:5 Đòeq trùh anoe ka Môise rameh: Wì qnàng bàc yeo hnau ka pajaq đòeq broq bìac Chuaq Jêhowa khoe tanap thê
EXO 36:6 Tiaq bàu da Môise thê, wì loh lam anoe jàp ta traiq lình qmang kô: Yac ka gucalô qnì gucadrì qnì, pi i cabô oe jah aràng dèch tam ramènh cleq hu broq tanòe hadròeh hòm! Qmang aih wì pi lòh cabô jah aràng tam cleq hòm.
EXO 36:7 Majah qmang aih khoe tàu dahwèq đòeq hu abroq, jaq mech loh ka oe i rah hòm.
EXO 36:8 Ƀài mangai rabiaq taqne ƀài mangai ma abroq, yŏc mòeq jàt blah bai prình xi bai lan habuàt, brai nget, brai gòh yrùng, gòh ngùi, atênh qmù chêrubim lem dìq jaq, đòeq paqnàng hnim kùh waiq đò.
EXO 36:9 Mòeq blah bai prình yôh baiq jàt rahem hagat, kàn pôn hagat; rìm blah daq adàng ka dabau.
EXO 36:10 Wì haqmot padam blah pajùm ti dabau;
EXO 36:11 Broq rawiang xi brai nget roc haqmai ti kênh da blah ma atìq lùch da pù ma baxèm, èh hadai broq qmang aih ka haqmai da blah pulùch da pù ma atìq.
EXO 36:12 Wì broq padam jàt toq rawiang ti haqmai da blah ma baxèm da pù adroe, xam padam jàt toq rawiang ti haqmai da blah pulùch da pù ma atìq; ƀài rawiang aih tangèa ka dabau.
EXO 36:13 Khoe aih broq padam jàt toq glêh xi wang, yŏc ƀài glêh aih đòeq tadùng ƀài bai prình ti dabau đòeq hnim kùh waiq đò jah xìa loh mòeq.
EXO 36:14 Khoe ka aih, wì yŏc xàc bubi atênh loh mòeq jàt mòeq blah bai prình, đòeq broq kùa po hnim ranòh kùh waiq đò
EXO 36:15 Mòeq blah dang yôh piq jàt hagat, dang gat pôn hagat: mòeq jàt mòeq blah dìq daq adàng ka dabau.
EXO 36:16 Wì haqmot đòeq crài padam blah; èh đòeq crài tadràu blah ma qnoeq
EXO 36:17 Broq padam jàt toq rawiang roc haqmai blah pulùch da pù kàn ma adroe, xam padam jàt toq rawiang roc blah ma kàn ma atìq.
EXO 36:18 Broq padam jàt toq glêh xi đùng, đòeq tadùng gwac ka blah kùa po dôq haq tajìp loh moeq.
EXO 36:19 Wì hanoh broq ka hnim ranòh kùh waiq đò moeq blah đòeq po xi akia trìu calô nhum gòh xam moeq blah đòeq po xi akia lem tù tam enh qnhèq.
EXO 36:20 Wì yŏc long ban xi long sitim broq panàt hnim ranòh kùh waiq đò.
EXO 36:21 Mòeq capiac dang yôh mòeq jàt hagat, dang gat mòeq hagat qne.
EXO 36:22 Mòeq capiac long ban i baiq toq calêh ta hatìa: dìq dŏng long ban hnim ranòh kùh waiq đò dìq broq hatìah ka dabau.
EXO 36:23 Qmang aih, wì broq long ban ka hnim ranòh kùh waiq đò: baiq jàt capiac bè qma;
EXO 36:24 enh qneq ka baiq jàt capiac long ban broq pôn jàt toq trom calêh: enh qneq rìm capiac long ban i baiq toq trom calêh đòeq pacap ka dabau.
EXO 36:25 Wì hanoh broq baiq jàt toq long ban pah qngeo ka hnim ranòh kùh waiq đò.
EXO 36:26 xam pôn jàt toq trom calêh xi ƀac, enh qneq rìm capiac i baiq toq trom calêh.
EXO 36:27 Oe enh rù da hnim kùh waiq đò, aih la bè mahì clìh, wì broq tadràu toq capiac long ban,
EXO 36:28 xam baiq toq mùm enh rù aih broq baiq capiac long ban.
EXO 36:29 Baiq capiac long ban mùm hatin ka dabau enh qneq trùh taqnhèq xi moeq toq rawiang oe ajang gàu; baiq ƀè mùm dìq broq qmang aih.
EXO 36:30 Qmang aih i rahim toq long ban xam mòeq jàt tadràu toq trom calêh xi ƀac, rìm capiac i baiq toq trom calêh;
EXO 36:31 Wì broq pang xi long sitim, padam toq pang ka ƀài long ban enh kô da hnim ranòh kùh wiaq đò,
EXO 36:32 padam toq pang ka long ban da ƀè tau, xam padam toq pang maqnoeq hòm ka ƀè rù hnim kùh waiq đò, aih la ƀè qngeo.
EXO 36:33 Wì broq pang oe trong qne, đòeq rahlòng taqne ƀài long ban enh gàu kô trùh gàu tau,
EXO 36:34 rai lom wang ƀài capiac long ban. Wì broq ƀài rawiang da ƀài long ban xi wang, đòeq hu trôp long pang cwa ti aih, rai lom ƀài long pang xi wang.
EXO 36:35 Wì broq mòeq blah bai prình xi brai nget, brai gòh yrùng, gòh ngùi èh xam bai lan habuàt, atênh qmù chêrubim dìq jaq lem.
EXO 36:36 Èh broq pôn toq long jrang xi long sitim glom wang, xam ƀài đình xi wang; broq pôn toq trom jrang xi ƀac ka ƀài long jrang aih.
EXO 36:37 Wì hanoh broq ka qmang mùt ta traiq mòeq blah bai prình xi brai nget, gòh yrùng, xam brai lan habuàt: aih bìac da mangai thòq achìh atênh
EXO 36:38 Wì hadai broq padam toq jrang i glêh ka bai prình, khoe èh lom wang tagàu long jrang, xam long tanang atua, padam toq jènh jrang aih xi đùng.
EXO 37:1 Khoe ka aih, Bêtsalê-ên broq hom xi long sitim, dang yôh baiq hagat qne, dang gat moeq hagat qne, haqnhèq moeq hagat qne.
EXO 37:2 Haq glom wang lem enh dalam xam enh gùng, rai broq trong grôi dudan.
EXO 37:3 Broq pôn toq gwiang wang nòe pôn toq mùm: Baiq toq ka ƀè kô, baiq toq ka ƀè tau.
EXO 37:4 haq hadai raxoh ƀài long tanòng xi long sitim, glom wang,
EXO 37:5 khoe aih trôp tanòng aih mùt ta baiq toq gwiang enh ƀè pinh, đòeq tòng hom.
EXO 37:6 Haq hadai broq mòeq toq calàp baxon yiniq lui xi wang lem, dang yôh baiq hagat qne, dang gat mòeq hagat qne.
EXO 37:7 Broq baiq toq radua qmù chêrubim xi wang tùq ratang đòeq ajang baiq ƀè gàu calàp baxon yiniq lui,
EXO 37:8 mòeq chêrubim oe gàu ƀè kô èh moeq chêrubim oe gàu ƀè tau, wa hatop wìa moeq ti calàp baxon yiniq lui
EXO 37:9 Baiq chêrubim hlìa panan tù jàp enh qnhèq ka calàp baxon yiniq lui, tangèa ka dabau rai wìh ngèa ta calàp baxon yinq lui.
EXO 37:10 Haq hadai broq mòeq toq prang xi long sitim; dang yôh baiq hagat, dang gat mòeq hagat qne, haqnhèq mòeq hagat qne;
EXO 37:11 Glom xi wang lem, èh broq mòeq trong grôi cadàu dudan.
EXO 37:12 Èh dèch panàt tap pôn ƀè ka crŏng prang haqnhèq toq tapôn, èh broq dudan aih moeq trong grôi xi wang.
EXO 37:13 Haq broq pôn toq rawiang wang pacap qmùt ta toq pôn mùm, nòe jo prang
EXO 37:14 ƀài rawiang oe ten ka grôi đòeq trôp tanòng, hu tòng prang;
EXO 37:15 Haq raxoh long tanòng xi long sitim, glom wamg, đòeq tòng prang.
EXO 37:16 Èh hadai yŏc wang lem broq ƀài ngè khop khip padon ta prang: dòt, chrŏng, doe mŏng xam khai, padon đòeq ka jò broq ka ramènh diac lŏc.
EXO 37:17 Haq hadai broq jènh đen xi wang lem, jènh đen, chac đen, bôp, xam riang dìq broq xi wang tùq ka ratang.
EXO 37:18 Baiq ƀè chac đen i tadràu toq hamenh, piq toq hamenh oe ƀè kô xam piq hamenh oe pah tau.
EXO 37:19 Ta tadràu toq hamenh loh enh chac đen, rìm hamenh dìq i piq toq doe mŏng tìah ka qmang ka riang apriac, hloe xam bôp xam riang.
EXO 37:20 Ta chac jrang đen hadai i pôn toq doe mŏng tìah qmang ka riang apriac hloe xam bôp xam riang.
EXO 37:21 Ta tadràu toq hamenh loh enh chac jrang đen, hi baiq toq hamenh, aih hi i moeq toq bôp.
EXO 37:22 Bôp xam hamenh da jènh đen aih dìq xi wang lem tùq ka ratang.
EXO 37:23 Haq hadai broq tapèh toq đen, cleq đòeq rawìt tìm xam ngè đòeq haqnac loc xi wang lem.
EXO 37:24 Haq hanoh yŏc moeq talàng wang lem, đòeq broq jènh đen xam ƀài ngè khop khip da jènh đen.
EXO 37:25 Haq hanoh broq moeq toq prang bùh gahnàu xi long sitim, broq hìn buàng, dang yôh mòeq hagat, dang gat moeq hagat, èh dang haqnhèq baiq hagat. Ƀài haki da haq jah broq hatop wìa mòeq ka prang.
EXO 37:26 Haq glom wang lem enh qnhèq, pôn ƀè dudan xam ƀài haki, pôn ƀè i grôi xi wang.
EXO 37:27 Enh qneq ka grôi aih, ajang baiq toq mùm, haq broq baiq toq rawiang wang đòeq trôp tanòng, đòeq tòng.
EXO 37:28 Haq raxoh long tanòng xi long sitim khoe aih glom xi wang.
EXO 37:29 Haq hadai broq dàu xùt hadròeh, xam kan xua thùm hliang lem, aih bìac da thòq broq dàu thùm.
EXO 38:1 Haq hanoh broq prang dèch ramènh bùh xi long sitim, hìn buàng, dang yôh padam hagat, dang gat padam hagat haqnhèq piq hagat.
EXO 38:2 Ajang pôn toq mùm haq broq ƀài haki ngèa loh tagùng, glom xi đùng.
EXO 38:3 Khoe aih broq ƀài ngè khop khip da prang xi đùng: abôq tah loc, kùac xŏng, long xŏc jam, xam khai tah ra-ùnh.
EXO 38:4 Èh broq tam mòeq toq xìaq ka prang, taliac haq broq xam caxi đùng, đòeq enh qneq ka caloeh prang, oe taqne lò enh qnhèq trùh taqneq,
EXO 38:5 èh broq rawiang ka pôn toq mùm xìaq xi đùng, đòeq qmùt long tanòng.
EXO 38:6 Khoe aih raxoh long tanòng xi long sitim, èh glom xi đùng;
EXO 38:7 Trôp tanòng mùt ta rawiang baiq ƀè prang, đòeq tòng lam. Haq broq prang xi long ban, enh dalam rahuàng.
EXO 38:8 Haq yŏc guàng ƀài mangai cadrì ma patìh tanòe traiq taglàm, broq loh mòeq toq khai xam jènh khai xi đùng.
EXO 38:9 Haq hanoh broq hamlang: ƀài blah bai prình enh ƀè pah qma dìq broq xi bai lan habuàt, yôh moeq hrinh hagat;
EXO 38:10 baiq jàt toq long jrang xam baiq jàt toq jo jrang broq xi đùng, i ƀài glêh đòeq gwac qmùt ta long jrang xam ƀài canep atua xi ƀac.
EXO 38:11 Enh pah qngeo hanoh i mòeq hrinh hagat bai prình, baiq jàt toq jrang xam baiq jàt toq jo jrang xi đùng ƀài glêh pacap talong jrang xam ƀài long canep xi ƀac.
EXO 38:12 Ƀè mahì clìh, padam jàt hagat bai prình, mòe jàt toq jrang, xam mòeq jàt toq jo jrang xi đùng, ƀài glêh xam canep atua dìq xi ƀac.
EXO 38:13 Enh ƀè ngèa, aih ƀè mahì tŏc, dang yôh da hamlang hanoh padam jàt hagat:
EXO 38:14 qmang aih enh qma da hamlang mòeq jàt padam hagat bai prình, piq toq jrang xam piq toq jo jrang;
EXO 38:15 enh ƀè qngeo ka trong qmang da hamlang hanoh mòeq jàt padam hagat bai prình, piq toq jrang xam piq toq jo jrang.
EXO 38:16 Dìq dŏng bai prình da hamlang oe dudan dìq broq xi bai lan habuàt;
EXO 38:17 Ƀài jo jrang dìq xi đùng, glêh, canep xi ƀac, gàu long jrang glom wang. Dìq dŏng ƀài jrang da hamlang dìq glom xi ƀac.
EXO 38:18 Blah bai prình ajang trong qmang da hamlang atênh xi brai nget, gòh yrùng, gòh ngùi, xam bai lan habuàt; dang yôh baiq jàt hagat, ƀè yàng (tiaq deh maneh da bai) padam hagat, mòeq maneh ka dang haqnhèq da ƀài bai prình dudan ka hamlang.
EXO 38:19 Pôn toq jrang xam pôn toq jo jrang xi đùng, glêh xam ƀài dahwèq glom gàu jrang, xam ƀài canep dìq xi ƀac.
EXO 38:20 Ƀài tanàp da hnim kùh waiq đò xam hamlang dudan dìq xi đùng.
EXO 38:21 Kô sôh arèn dìq dŏng da hnim kùh waiq đò, aih la hnim kùh waiq đò da ranenh tajao tiaq bàu Môise thê mangai Lêwi broq loh, canòm ka Ythama, kon calô pajàu kàn Arôn, broq mangai pagàu.
EXO 38:22 Bêtsalê-ên, kon calô da Uri, xau Huro, oe ta xinoe Jiuđa, broq tiaq rìm trong Chuaq Jêhowa khoe tanap thê ka Môise,
EXO 38:23 èh mangai ma wiang ti haq aih la Ôhôli-ap, kon da Ahisamŏc, oe ta xinoe da Đan, broq thòq pùng achìh, thòq rabiaq tì kŏng, thòq atênh xi brai xênh, brai nget, gòh yrùng, gòh ngùi hloe xam brai lan habuàt.
EXO 38:24 Dìq dŏng ƀài wang khoe pajùm broq tanòe hadròeh (aih dìq wang dèch am) jah baiq jàt hachìn talàng, tapèh hrinh piq jàt siac-lo, tiaq maneh siac-lo da nòe hadròeh.
EXO 38:25 Ƀac enh wì mangai ta aih i sôh achìh dìq dŏng jah mòeq hrinh talàng, mòeq muàn tapèh hrinh tapèh jàt padam siac-lo, tiaq maneh siac-lo da nòe hadròeh.
EXO 38:26 Dìq dŏng mangai leq khoe jah achìh yiniq ta sôh, pang baiq jàt hanam dang tŏc, aih la tadràu hrinh piq muàn padam hrinh padam jàt ngai, mòeq ngai ep dèch qne siac-lo, tiaq maneh siac- lo da nòe hadròeh.
EXO 38:27 Qmang aih ep dìq mòeq hrinh talàng ƀac đòeq broq ƀài xèm jènh da nòe hadròeh, xam jènh jrang bai prình, mòeq hrinh talàng ka mòeq hrinh toq jènh long jrang, aih mòeq talàng ka mòeq toq jènh jrang.
EXO 38:28 Mòeq muàn tapèh hrinh tapèh jàt padam siac-lo ma oe rah, aih đòeq broq ƀài glêh ka long jrang, glom gàu jrang, èh broq canep atua ka long jrang dôq jah tadùng ka dabau.
EXO 38:29 Đùng wì aràng dèch am rèn jah tapèh jàt talàng, baiq muàn pôn hrinh siac-lo.
EXO 38:30 Wì yŏc đùng aih broq jo radua qmang mùt ta traiq taglàm, prang tadreo xi đùng, cađap xi đùng, xam ƀài ngè rakhop rakhip da prang tadreo.
EXO 38:31 Ƀài jo jrang da hamlang dudan, ƀài jo jrang da qmang hamlang, ƀài long tanàp da hnim kùh waiq đò, hloe ƀài tanàp da hamlang dudan.
EXO 39:1 Wì yŏc brai nget, gòh yrùng, gòh ngùi đòeq broq ƀài eo hu caxùnh jò patìh tanòe hadròeh, xam eo hadròeh ka Arôn, wop qmang ka bàu Chuaq Jêhowa khoe tanap ka Môise.
EXO 39:2 Qmang aih wì broq êphot xi wang, brai nget, gòh yrùng, gòh ngùi, hloe xi bai lan habuàt.
EXO 39:3 Wì tùq ka ratang wang capiac, èh kat loh tang hadrang caxi brai achêh pajùm ti caxi brai nget, gòh yrùng gòh ngùi xam brai lan habuàt, broq qmòe ka dìq jaq lem.
EXO 39:4 Wì jìp baiq hadrang xi atanh bac jang plêh ka êphot, jìp ajang baiq toq mùm qnhèq da êphot.
EXO 39:5 Xi atanh đòeq kàt êphot, enh ƀè gùng jah atênh ka lem qmang ka êphot, xi atanh xìa pajùm moeq ka chac êphot, atênh enh brai hnhuc hnhiac, brai nget, gòh yrùng, gòh ngùi, xam caxi brai lan habuàt, wop tìah ka bàu Chuaq Jêhowa khoe thê Môise.
EXO 39:6 Wì pacap qmùt ta khuàn wang ƀài pliang ngŏc nget, i achìh yiniq ƀài xinoe Isorali, tìah ka wì ma pùng achìh ta ngè pateo.
EXO 39:7 Wì pacap đòeq ƀài hmo ngŏc aih ta xi atanh plêh êphot hu broq hmo ngŏc đòeq bahmàng hlài trùh mangai Isorali, wop qmang ka bàu Chuaq Jêhowa khoe tanap thê Môise.
EXO 39:8 Wì hanoh broq qmòe ka geo lem capiac bac ajang rada, troeq wì ma broq êphot: broq xi wang, brai nget, gòh yrùng, gòh ngùi, hloe xam bai lan habuàt.
EXO 39:9 Capiac kô jìp cajùh baiq, hìn buàng, dang yôh moeq hada, dang gat moeq hada.
EXO 39:10 Wì pacap qmùt ta aih pôn brong hmo ngŏc: brong baxèm, i moeq pliang ngŏc mainao, i moeq pliang ngŏc gòh, xam moeq pliang hmu ngŏc nget.
EXO 39:11 brong ma baiq, ngŏc cam that, ngŏc lam ƀìuh, ngŏc kim kuàng.
EXO 39:12 Brong ma piq: ngŏc gòh drinh, ngŏc mainao mŏng, xam ngŏc hmo lang gòh drinh;
EXO 39:13 brong pôn, hmu ngŏc nget hliang, ngŏc mainao gòh, ngŏc hmu lang. Ƀài hmu ngŏc kô dìq jah pacap qmùt ta nin xi wang.
EXO 39:14 Ƀài ngŏc kô dìq dŏng aih mòeq jàt baiq pliang, taƀoe tiaq yiniq ƀài kon calô da Isorali. Rìm pliang hmu ngŏc i pùng achìh mòeq toq yiniq, oe taqne mòeq jàt baiq xinoe Isorali troeq wì pùng achìh ngè đòeq pateo.
EXO 39:15 Khoe aih, ta capiac bac rada wì broq ƀài caxi chìang xi wang lem. Atênh haq tìah ka ƀài hadrang caxi.
EXO 39:16 Hanoh broq baiq toq glêh xam baiq toq gwiang xi wang, đòeq baiq toq gwiang aih ajang baiq toq mùm agàu capiac bac rada.
EXO 39:17 Èh kàt baiq hadrang caxi chìang wang mùt ta baiq toq gwiang aih.
EXO 39:18 Khoe èh qmùt baiq hadrang caxi chìang wang aih mùt ajang glêh nòe plêh da êphot, oe enh ngèa ka rada.
EXO 39:19 Wì broq tam baiq toq gwiang wang qnoeq hòm đòeq ajang baiq toq mùm qneq da capiac bac rada, oe enh dalam da êphot.
EXO 39:20 Wì hanoh broq tam baiq toq gwiang wang qnoeq hòm đòeq ẹnh qneq da baiq hadrang caxi plêh êphot, oe ƀè ngèa, gìt trong caxi brai enh qnhèq caxi plêh khoe jah atênh qmòe ka rabiaq da êphot.
EXO 39:21 Wì yŏc mòeq hadrang caxi nget, kàt baiq toq gwiang da capiac bac rada qmùt ta baiq toq gwiang da êphot, dôq haq jah hatop ta caxi ƀac đòeq ùh hìaq taclìh, wop qmang ka bàu Chuaq Jêhowa khoe tanap thê Môise.
EXO 39:22 Wì hanoh broq eo yôh ka êphot dìq xi bai nget, aih la bìac da mangai thòq.
EXO 39:23 Ranŏng đòeq qmùt gàu oe trong qne eo, i gap dudan dôq ùh hìaq hyah.
EXO 39:24 Jang haqmai eo wì broq plì lìuq xi brai lan habuàt brai nget, gòh ngùi, gòh yrùng;
EXO 39:25 broq tam clinh ninh qyoh xi wang lem, taqmac taqne baiq toq plì lìuq, dudan roc haqmai eo;
EXO 39:26 hi moeq toq plì lìuq, aih hi i moeq toq clinh ninh qyoh, dudan tiaq haqmai eo yôh taqmàn enh gùng ka Arôn caxùnh jò patìh, wop tìah ka bàu Chuaq Jêhowa khoe tanap ka Môise.
EXO 39:27 Wì hadai jìp eo yôh đòeq caxùnh enh dalam xi bai lam habuàt, ka Arôn xam ƀài kon haq;
EXO 39:28 Hloe xam mù kàt gàu, ngè anì ta mù aih, xam cwàn xalŏng enh dalam, dìq xi brai lan habuàt;
EXO 39:29 xam mù kàt caqnam xi brai lan habuàt, brai nget, gòh grùng, gòh ngùi, aih la bìac da thòq atênh, wop qmang ka bàu Chuaq Jêhowa khoe tanap thê Môise.
EXO 39:30 Wì hanoh yŏc wang capiac lem broq chèang lèang hadròeh, pùng achìh ta-aih qmang ka wì pùng achìh ngè pateo hadro, qmang kô: Hadròeh ka Chuaq Jêhowa!
EXO 39:31 Khoe aih yŏc mòeq hadrang caxi brai nget kàt ta mù kui gàu, wop qmang ka bàu Chuaq Jêhowa khoe tanap thê Môise.
EXO 39:32 Qmang aih, ƀài yiniq broq da hnim kùh waiq đò, aih la traiq taglàm, khoe jah gêh. Mangai Isorali broq wop qmang ka bàu Chuaq Jêhowa khoe tanap thê Môise.
EXO 39:33 Wì aràng hnim kùh waiq đò trùh ka Môise: Traiq xam ƀài ngè khop khip da traiq, long tanàp, long ban, long pang, jrang xam jo jrang;
EXO 39:34 Blah đòeq po dìq broq xi akia trìu calô nhum gòh, blah đòeq po broq xi akia bubi xam ƀài akia ma ratang habuàt
EXO 39:35 Hom tajao xam long tanòng, hloe xam calàp baxon yiniq lui;
EXO 39:36 prang xam ngè rakhop rakhip xam ƀênh hadroèh;
EXO 39:37 Jo đen xi wang lem, xam ƀài đen đòeq mòeq brong ka dahren, ƀài ngè khop khip da haq hloe xam dàu bùh.
EXO 39:38 prang tadreo xi wang, dàu xùt, ngè xua thùm, bai prình qmang traiq
EXO 39:39 Prang tadreo xi đùng xam cađap xi đùng, long tanòng, ƀài ngè khop khip da prang tadreo xam thùng kàn i jènh,
EXO 39:40 Ƀaì bai prình da hamlang, jo jrang, bai prình da qmang hamlang, caxi, long tanàp, xam dìq dŏng ngè khop khip trong patìh dèch ramènh da hnim kùh waiq đò;
EXO 39:41 eo ramènh đòeq patìh tanòe hadròeh, eo hadròeh ka Arôn, mangai pajàu kàn, xam eo da ƀài kon calô da haq đòeq broq pajàu ramènh.
EXO 39:42 Mangai Isorali broq rìm yiniq kô wop qmang ka bàu Chuaq Jêhowa khoe tanap thê Môise.
EXO 39:43 Môise ti ngan ƀài yiniq broq, hnoq dìq broq tiaq wop qmang ka bàu Chuaq Jêhowa tanap thê; khoe aih Môise waiq xôq ramot am ka wì haq.
EXO 40:1 Chuaq Jêhowa doe ka Môise:
EXO 40:2 Hì moeq da khê moeq, ìh hi paqnàng dèch hnim kùh waiq đò.
EXO 40:3 Ep đòeq ta-aih hom tajao, khoe èh yŏc bai hi prình hlài
EXO 40:4 Hanoh ep tòng qmùt prang, dèch padon ƀài ngè ta prang aih waq ka taƀoe tiaq troq deh tang yiniq.
EXO 40:5 Prang broq xi wang đòeq bùh gahnàu hanoh ep đòeq enh ngèa ka hom tajao, khoe èh atua bai prình ajang trong qmang da hnim kùh waiq đò.
EXO 40:6 Prang da ramènh bùh hanoh ep đòeq enh ngèa ka trong qmang hnim kùh waiq đò; aih la traiq taglàm,
EXO 40:7 èh hanoh ep đòeq cathùng oe qne adreo wa traiq taglàm wa prang tadreo; khoe èh ùc diac mùt ta-aih.
EXO 40:8 èh rong hamlang oe dudan rai atua bai prình ajang nòe trong mùt ta hamlang
EXO 40:9 Khoe ka aih, ìh yŏc dàu xùt đòeq xùt ka hnim kùh waiq đò, xam rìm yiniq enh dalam ka haq, khoe èh lah đòeq crài hnim kùh waiq đò xam ƀài ngè ta-aih, aih èh haq hi jah hadròeh.
EXO 40:10 Hadai xùt dàu ka prang ramènh bùh, xam ƀài ngè khop khip da prang ramènh; aih èh haq hi jah dìq jaq hadròeh.
EXO 40:11 Hanoh xùt dàu ka cathùng xam jènh cathùng, khoe aih tadreo dèch da au, aih èh haq jah hadròeh.
EXO 40:12 Khoe aih, aràng Arôn xam wì kon haq trùh jang trong qmang traiq taglàm, èh dahùm wì haq xi diac.
EXO 40:13 Khoe ka aih ìh ep caxùnh am ka haq eo hadròeh, xùt dàu hadròeh, tadreo dèch haq, đòeq haq jah broq pajàu patìh enh ngèa au.
EXO 40:14 Aràng ƀài kon haq trùh haten, khoe èh caxùnh eo hlaq ka wì haq.
EXO 40:15 Xùt dàu ka wì haq tìah ka ìh khoe xùt dàu ka baq wì haq, aih èh wì haq hi broq pajàu ramènh enh ngèa au. Bìac xùt dàu jah am wì haq broq pajàu ramènh hloe hloe enh qnhòng kô trùh qnhòng tau.
EXO 40:16 Môise broq rìm yiniq wop qmang ka bàu Chuaq Jêhowa khoe tanap tthê rađeh.
EXO 40:17 Trùh hi moeq khê moeq oe ta hanam baiq, aih hnim kùh waiq đò khoe jah paqnàng.
EXO 40:18 Jò dèch paqnàng hnim kùh waiq đò, Môise ta qmroq bài jo jrang, dèch panàt long ban, roh long pang, rai dèch jrang.
EXO 40:19 Khoe aih haq hlèch blah po enh qnhèq ka hnim kùh waiq đò, èh tang blah aih enh qnhèq, wop qmang ka bàu Chuaq Jêhowa khoe tanap thê Môise.
EXO 40:20 Haq yŏc ƀài capiac ranenh tajao, tah đòeq enh dalam ka hom, trôp qmùt tanòng tòng, gùp calàp baxon yiniq lui enh qnhèq.
EXO 40:21 Khoe aih haq qmùt hom tajao mùt ta hnim kùh waiq đò rai atua bai prình đòeq prình hom tajao, wop qmang ka Chuaq Jêhowa khoe tanap thê Môise.
EXO 40:22 Môise hadai qmùt đòeq prang enh dalam traiq taglàm, ƀè qngeo da hnim kùh waiq đò enh gùng ka bai prình;
EXO 40:23 khoe aih xap ƀênh dahren ta prang, enh ngèq ka Chuaq Jêhowa, wop qmang ka bàu Haq khoe tanap thê Môise.
EXO 40:24 Đòeq jènh đen ta traiq taglàm oe ƀè qma, tangèa ka prang tadreo.
EXO 40:25 Haq bùh đen enh ngèa ka Chuaq Jêhowa, wop qmang ka Chuaq Jêhowa khoe tanap thê Môise
EXO 40:26 Đòeq prang tadreo broq xi wang enh ngèa ka bai prình ta traiq taglàm;
EXO 40:27 Ta prang aih haq bùh gahnàu thùm, wop qmang bàu Chuaq Jêhowa khoe tanap thê Môise
EXO 40:28 Haq hadai tang bai prình nòe trong qmang da hnim kùh waiq đò.
EXO 40:29 Khoe ka aih, haq đòeq prang ramènh bùh ajang nòe trong qmang hnim kùh waiq đò, dèch ta aih ramènh bùh, ramènh chai, wop qmang ka bàu Chuaq Jêhowa khoe tanap thê Môise.
EXO 40:30 Hanoh đòeq cathùng oe ta adreo wa traiq taglàm wa prang tadreo, ùc diac ta aih đòeq hùm qnheo.
EXO 40:31 Môise, Arôn xam ƀài kon calô da Arôn, qnheo dèh jènh tì ta aih.
EXO 40:32 Jò leq wì haq qmùt ta traiq taglàm rai thia ten ka prang tadreo aih wì haq qnheo rađeh, wop qmang ka bàu Chuaq Jêhowa khoe tanap thê Môise.
EXO 40:33 Dudan ka hnim kùh waiq đò xam prang tadreo, haq rong đòeq hamlang, rai cadrai bai prình nòe trong qmang hamlang. Aih, Môise broq gêh qmang ai
EXO 40:34 Cato yùc glom ta traiq taglàm xam kan ranhòm da Chuaq Jêhowa bình bauq ta hnim kùh waiq đò.
EXO 40:35 Jaq Môise loh qmòe ka ùh jah mùt, majah qmang aih yùc glom enh qnhèq xam kan ranhòm da Chuaq Jêhowa bình bauq ta hnim kùh waiq đò.
EXO 40:36 Qmang aih, rìm yàng loh lam da Isorali, jò leq cato yùc enh hnim kùh waiq đò tadèch aih èh wì haq loh lam;
EXO 40:37 tàng joq yùc ùh tadèch tŏc aih wì haq hadai ùh lam, trùh hì leq yùc hi tadèch
EXO 40:38 Majah qmang aih rìm yàng loh lam da Isorali, aih yùc da Chuaq Jêhowa oe enh qnhèq ka hnim jùh waiq đò jò dahì, jò damang i ùnh oe tayùc enh ngèa ka Isorali.
LEV 1:1 Chuaq Jêhowa oe enh dalam ka traiq taglàm creo doe ka Môise rameh:
LEV 1:2 Drah anoe ka mangai Isorali qmang kô: Tàng jò leq taqne pì i cabô dèch ramènh ka Chuaq Jêhowa aih ep dèch ngè pì ma aban, yac ka bo, yac ka trìu.
LEV 1:3 Tàng ramènh da haq aih la ramènh bùh xi ƀo, aih ep yŏc ƀo calô ùh ka xìt habau, dèch ajang qmang traiq taglàm, enh ngèa Chuaq Jêhowa, đòeq Haq jah lem manoh dì yŏc.
LEV 1:4 Mangai aih ep roh deh tì tagàu kon ramènh aih, aih èh haq hi jah dì yŏc thai, đòeq jah baxon yiniq lui da mangai aih.
LEV 1:5 Khoe aih, haq jêh kon ƀo aih enh ngèa Chuaq Jêhowa, èh ƀài kon da Arôn, aih la ƀài pajàu, hi tadreo dèch mahim, rai pùc dudan ka prang tadreo ajang nòe traiq taglàm.
LEV 1:6 Tìa aih, wì lôq akia kon ramènh aih, rai xah loh tang haqnech jam.
LEV 1:7 Ƀài kon calô da pajàu Arôn hi patep ùnh tanòe prang tadreo khoe aih chàt ra-ùnh enh qnhèq ka ùnh aih.
LEV 1:8 èh ƀài kon calô Arôn, aih ƀài pajàu hi tah ƀài haqnech jam aih, xam gàu xam bòq enh qnhèq ka ra-ùnh khoe bùh ta prang tadreo.
LEV 1:9 Mangai aih hi yŏc diac qnheo ƀài cliac clèm xam jo, èh pajàu aràng dìq dŏng bùh tanòe prang tadreo, aih raq ramènh bùh, aih la mòeq ramènh tadreo dèch xi ùnh, i kan xua thùm ka Chuaq Jêhowa
LEV 1:10 Tàng joq ramènh da haq aih la ramènh bùh xi ngè aban qyoh, yac ka trìu yac ka bubi, aih ep yŏc mòeq toq ma calô ùh hìaq i xìt habau,
LEV 1:11 jêh ngè aih enh ƀè qngeo da prang tadreo, enh ngèa ka Chuaq Jêhowa; èh ƀài kon calô da Arôn, aih la ƀài pajàu, hi pùc mahim dudan enh crŏng prang tadreo;
LEV 1:12 Xah jam aih loh tang haqnech, gàu xam bòq đòeq crài, mangai pajàu yŏc ƀài ngè aih tah enh qnhèq ka ra-ùnh ma khoe bùh ùnh enh qnhèq ka prang tadreo.
LEV 1:13 Mangai aih hi yŏc diac qnheo pù cliac clèm xam jo, khoe èh mangai pajàu bùh dŏng rìm yiniq ma oe crŏng prang tadreo, aih raq ramènh bùh, ramènh tadreo dèch xi ùnh i kan xua thùm ka Chuaq Jêhowa.
LEV 1:14 Tàng ramènh da haq dèch ka Chuaq Jêhowa aih la ramènh bùh xi chìm, aih ep yŏc trùh braih tàng ùh trù kon.
LEV 1:15 Mangai pajàu aràng ajang nòe prang tadreo, wech catech ka gàu, khoe èh bùh taprang tadreo, hanhot ma dìq ka mahim haq pùc dudan ka prang tadreo.
LEV 1:16 Mangai aih hi doeh padìu rai lôih xàc, èh khwênh haten ka prang tadreo, oe enh ƀè mahì clìh, aih la nòe ùc blo;
LEV 1:17 khoe èh hit ajang baiq toq panan, mahaq ùh jah catech hloe, khoe èh mangai pajàu aràng bùh tanòe prang tadreo, nòe khoe baxù đòeq ra-ùnh; aih la ramènh bùh, ramènh tadreo dèch xi ùnh i kan xua thùm ka Chuaq Jêhowa.
LEV 2:1 Jò cabô tadreo dèch ka Chuaq Jêhowa mòeq ramènh xep, ramènh da mangai aih ep broq xi dàc habuàt i dàu, rai tah gahnàu enh qnhèq.
LEV 2:2 Mangai aih hi aràng trùh ka ƀài kon calô da Arôn, aih la ƀài pajàu, pajàu aih hi yŏc moeq cadop dàc habuàt i dàu xam dìq dŏng gahnàu, aràng lam bùh broq kan bahmàng enh qnhèq ka prang tadreo; aih la ramènh tadreo dèch xi ùnh, i kan xua thùm ka Chuaq Jêhowa.
LEV 2:3 Phàn ma oe i enh ramènh bùih aih èh jah da Arôn xam wì kon da haq; aih la ngè dìq jaq hadròeh oe taqne ƀài ramènh dèch xi ùnh am ka Chuaq Jêhowa.
LEV 2:4 Jò pì dèch ramènh xep ùh wàt blo ma bùh ta tanùh, aih ep yŏc dàc habuàt lem broq ƀênh habàu tabat jràu xi dàu ôliu, tàng ùh meh ƀênh ratang ùh wàt blo, i xùt dàu.
LEV 2:5 Tàng ramènh xep da pì jah phiang xi giaq, aih ep broq xi dàc habuàt lem jràu xi dàu, ùh wàt blo.
LEV 2:6 goh loh tang haqnech rai ùc dàu enh qnhèq. Aih raq ramènh xep.
LEV 2:7 Tàng joq ramènh xep da pì jah adrênh xi griang kàn, aih ep broq xi dàc habuàt lem i jràu toq ƀiaq dàu ôliu
LEV 2:8 Ramènh xep ma khoe jah padon tiaq qmang kô, pì hi aràng dèch ka Chuaq Jêhowa, jao am ka pajàu, èh haq hi qnàng trùh ajang prang tadreo.
LEV 2:9 Mangai pajàu hi yŏc phàn ma ep tadreo dèch đòeq broq kan bahmàng, bùh baxù taprang tadreo; aih la ramènh dèch xi ùnh i kan xua thùm ka Chuaq Jêhowa.
LEV 2:10 Phàn le q ta ramènh xep ma oe i aih èh hi jah Arôn xam wì kon calô haq; aih la ngè dìq jaq hadròeh ta ƀài ramènh dèch xi ùnh am ka Chuaq Jêhowa
LEV 2:11 Waq toq ramènh xep pì tadreo dèch am ka Chuaq Jêhowa, aih paq dèch pajùm xam blo, majah qmang aih pì apaq yŏc blo qnì diac xùt qnì đòeq bùh pajùm ti ramènh leq ma yŏc ùnh tadreo dèch ka Chuaq Jêhowa.
LEV 2:12 Pì jah dèch ƀài yiniq aih ka Chuaq Jêhowa tìah ka ramènh gàu jò mùa; mahaq ùh khòh bùh taprang tadreo tìah ka ramènh i kan xua thùm.
LEV 2:13 Ep tah boh ta ƀài ramènh xep, ùh jah ùh tah boh; majah qmang aih boh aih kan hadro tajao da Boc Plình khoe broq ti pì, ta bài ramènh pì ep dèch boh.
LEV 2:14 Tàng pì yŏc riang plì gàu mùa đòeq broq ramènh xep tadreo dèch ka Chuaq Jêhowa, aih ep xi hadròc qmau neo adrênh xi ùnh, khoe jah pêh loh dàc gròq.
LEV 2:15 ùc dàu rai tah tam gahnàu. Aih raq ramènh xep.
LEV 2:16 Khoe aih, pajàu ramènh yŏc moeq phàn dàc khoe pêh pajùm xi dàu xam gahnàu đòeq bùh broq kan bahmàng. Aih raq ramenh xep yŏc ùnh dèch am ka Chuaq Jêhowa.
LEV 3:1 Tàng cabô enh dèch ramènh waiq kan catèm xi ƀo, yac ka calô yac ka cadrì, enh ngèa ka Chuaq Jêhowa haq ep dèch ƀo ùh i qmòe ka xìt habau
LEV 3:2 Mangai aih ep roh deh tì tagàu kon ramènh aih, khoe aih jêh haq tanòe trong qmang traiq taglàm; ƀài kon calô da Arôn aih ƀài pajàu, hi pùc mahim aih dudan ka prang tadreo.
LEV 3:3 Enh nòe ramènh waiq kan catèm kô, haq aih ma hi yŏc broq ramènh dèch xi ùnh ka Chuaq Jêhowa, praiq xam bòq cliac;
LEV 3:4 baiq toq plì crŏng xam bòq haten ka poc crŏng èh xam bla, mangai aih ep ralah yŏc pajùm ti plì crŏng.
LEV 3:5 Ƀài kon calô da Arôn hi bùh ƀài ngè aih taprang tadreo bùh ma khoe baxù ùnh; aih la ramènh dèch xi ùnh i kan xua thùm ka Chuaq Jêhowa.
LEV 3:6 Tàng cabô aih dèch ka Chuaq Jêhowa ramènh bùh xi trìu, yac ka calô qnì yac ka cadì qnì, trìu aih ùh jah i xìt habau.
LEV 3:7 Tàng ramènh aih xi kon trìu aih èh ep dèh haq enh ngèa ka Chuaq Jêhowa,
LEV 3:8 Roh deh tì tagàu kon ramènh aih, khoe èh jêh haq ajang trong qmang traiq taglàm; ƀài kon calô da Arôn hi pùc mahim dudan ka prang tadreo.
LEV 3:9 Enh nòe ramènh waiq kan catèm kô, mangai aih ep dèch ramènh xi ùnh ka Chuaq Jêhowa, bòq xam tênh oe raq ranoh apom, pot nòe pulùch da caxènh crŏng, praiq xam bòq cliac.
LEV 3:10 baiq toq plì crŏng, bòq haten ka poc, praiq clèm xam baiq toq plì crŏng, mangai aih ep doeh dŏng ƀài yiniq kô.
LEV 3:11 Mangai pajàu hi baxù ƀài yiniq aih taprang tadreo; aih ramènh dèch xi ùnh ka Chuaq Jêhowa.
LEV 3:12 Tàng ramènh da haq aih xi kon bubi cadrì, aih ep dèch enh ngèa ka Chuaq Jêhowa,
LEV 3:13 roh deh tì tagàu kon ramènh, khoe èh jêh haq ajang trong qmang traiq taglàm, ƀài kon calô da Arôn hi pùc mahim dudan ka prang tadreo.
LEV 3:14 Enh nòe ramènh waiq kan catèm kô, haq aih ep broq ramènh dèch xi ùnh ka Chuaq Jêhowa, aih la praiq xam bòq cliac.
LEV 3:15 baiq toq plì crŏng i bòq haten ka poc crŏng xam praiq clèm, aih ep doeh pajùm ka plì crŏng.
LEV 3:16 Mangai pajàu hi baxù ƀài yiniq aih taprang tadreo, aih la ramènh dèch xi ùnh i kan xua thùm. Dìq dŏng ƀài bòq aih dìq da Chuaq Jêhowa
LEV 3:17 Aih la ramènh mòeq đòe am ka xinoe pì, yac ka pì oe taleq: pì ùh khòh acaq yac ka bòq yac ka mahim.
LEV 4:1 Chuaq Jêhowa doe hòm ka Môise:
LEV 4:2 Drah lam anoe ka mangai Isorali qmang kô: Jò leq i cabô troq broq mòeq yiniq lui taƀài ranenh da Chuaq Jêhowa, troq broq trong ùh khòh broq;
LEV 4:3 tàng aih la mangai pajàu khoe jah xùt dàu mahaq oe raq broq yiniq lui, dài aih broq ka tagop Isorali ep pòq yiniq lui, taiq yiniq lui đeh khoe broq, haq aih ep dèch ka Chuaq Jêhowa mòeq toq kon ƀo hadròng ùh i ka xìt habau, đòeq broq ramènh baxon deh yiniq lui.
LEV 4:4 Mangai aih aràng ƀo hadròng aih trùh ajang trong qmang da traiq taglàm eh ngèa Chuaq Jêhowa, roh deh tì tagàu ƀo aih, khoe èh pàc enh ngèa ka Chuaq Jêhwa.
LEV 4:5 Mangai pajàu khoe chìuq xùt dàu hi yŏc toq ƀiaq mahim kon ƀo hadròng aih qmùt ta traiq taglàm,
LEV 4:6 tàm deh hadrang tì ta mahim, da arat tapèh yàng enh ngèa Chuaq Jêhowa, enh ngèa ka bai prình nòe dìq jaq hadròeh.
LEV 4:7 Khoe aih, mangai pajàu hi xùt mahim roc ƀài haki da prang bùh kan xua thùm oe ta traiq taglàm, enh ngèa Chuaq Jêhowa. Mahim ma oe i aih mangai pajàu aih hi ùc roc jènh prang tadreo bùh, oe enh ngèa ka qmang traiq taglàm.
LEV 4:8 Haq ep ralah dŏng bòq da kon ƀo đòeq broq ramènh baxon yiniq lui, aih la praiq xam bòq tanòe pù cliac
LEV 4:9 Baiq toq plì crŏng xam bòq ma oe ten ka poc, hla clèm, aih la ƀài yiniq haq ep doeh pajùm ti plì crŏng.
LEV 4:10 Tìah ka haq ma ralah doeh ƀài yiniq kô da ƀo ma đòeq broq ramènh baxon yiniq lui; khoe aih mangai pajàu hi bùh ƀài yiniq aih ta prang tadreo bùh.
LEV 4:11 Mahaq akia, xam dìq dŏng ƀài jam ma oe, gàu, jo, cliac xam ìc.
LEV 4:12 Aih la, ƀài yiniq ma oe i enh kon ƀo, mangai aih ep qnoh ma khoe ka traiq lình trùh ajang nòe hreo lem, ai la nòe wì ma ùc loc, khoe hi srom ra-ùnh hu bùh đac: aih la bùh tanòe ùc loc.
LEV 4:13 Tàng joq tagop Isorali troq broq mòeq yiniq lui ta ranenh da Chuaq Jêhowa, broq yiniq ma ùh lòh broq, yàng cla wì haq ùh qnì, enh aih ma loh ka ep pòq yiniq lui.
LEV 4:14 trùh jò wì haq ma hiloq rađeh khoe broq yiniq lui, aih èh tagop Isorali ep dèch moeq toq ƀo hadròng đòeq broq ramènh baxon yiniq lui, aràng trùh ajang qmang traiq taglàm.
LEV 4:15 Ƀài gucraq ta tagop aih ep dèch tì rađeh roh tagàu ƀo hadròng, khoe èh pàc ƀo aih enh ngèa Chuaq Jêhowa;
LEV 4:16 Mangai pajàu ma khoe jah xùt dàu hi qmùt mahim aih mùt ta traiq taglàm,
LEV 4:17 poh deh hadrang tì ta mahim, da arêh tapèh yàng enh ngèa Chuaq Jêhowa, enh ngèa ka bai prình.
LEV 4:18 Khoe èh, haq hi xùt mahim ta haki prang tadreo ta traiq taglàm enh ngèa Chuaq Jêhowa, khoe aih ùc mahim roc jo prang tadreo ramènh bùh, oe enh ngèa ka qmang traiq taglàm
LEV 4:19 Haq hadai ep xah dŏng ƀài ramaq aràng bùh ta prang tadreo.
LEV 4:20 Haq tadreo dèch ƀo hadròng kô hadai tìah ka haq dèch kon ƀo đòeq broq ramènh baxon yiniq lui: qmang aih, pajàu hi baxon yiniq lui ka tagop mangai Isorali èh yiniq lui da wì haq hi jah caqnaih.
LEV 4:21 Khoe èh, haq ep aràng ƀo hadròng aih loh enh gùng ka traiq lình, bùh tìah ka haq khoe bùh kon ƀo hadròng ma adroe: aih raq ramènh baxon yiniq lui ka tagop mangai Isorali.
LEV 4:22 Tàng joq i moeq ngai broq cla craq, troq broq yiniq lui leq taƀài ramenh da Chuaq Jêhowa, aiah la Boc Plình haq, broq trong ùh lòh broq, enh aih ma loh ka pòq yiniq lui;
LEV 4:23 Jò wì doe ka mangai cla craq aih loq deh ka yiniq lui đeh khoe broq, haq aih ep qnàng moeq toq bubi broq ramènh, moeq toq bubi calô ùh i xìt habau.
LEV 4:24 Roh dèh tì tagàu bubi calô aih, khoe èh jêh haq enh ngèa Chuaq Jêhowa tanòe wì ma jêh ƀài kon ramènh bùh; aih raq ramènh baxon yiniq lui.
LEV 4:25 Mangai pajàu tàm deh hadrang tì ta mahim kon ramènh baxon yiniq lui, xùt roc haki prang da ramènh bùh, èh ùc mahim roc nòe jo prang.
LEV 4:26 Khoe èh bùh dŏng ƀài bòq ramaq tìah ka bùh bòq ramaq da ramènh baxon yiniq lui. Qmang aih mangai pajàu hi baxon da haq yiniq lui, èh yiniq li da haq hi jah paclaih.
LEV 4:27 Tàng moeq ngai leq ta tagop mangai Isorali, troq broq moeq yiniq lui taqne ƀài ranenh da Chuaq Jêhowa broq yiniq ùh khòh broq, èh loh ka pòq yiniq lui;
LEV 4:28 jò leq wì anoe ka haq loq deh ka yiniq lui, mangai aih taiq yiniq lui rađeh ep aràng moeq toq bubi cadrì ùh i xìt habau cleq, đòeq broq ramènh,
LEV 4:29 roh deh tì tagàu kon ramènh baxon yiniqlui, khoe èh pàc haq ajang nòe pàc ƀài kon ramènh broq ramènh bùh.
LEV 4:30 Mangai pajàu hi tàm deh hadrang tì ta mahim, xùt taƀài haki prang tadreo ramènh bùh, rai ùc mahim ta jo prang tadreo,
LEV 4:31 khoe èh ralah doeh dŏng ƀài bòq da ramènh waiq kan catèm, aràng lam bùh ta prang tadreo, broq ramènh i kan xua thùm ka Chuaq Jêhowa. Aih èh, mangai pajàu hibaxon da haq aih yiniq lui, qmang aih yiniq lui haq jah caqnaih.
LEV 4:32 Tàng ramènh da haq aih xi kon trìu, aih ep dèch moeq toq kon trìu cadrì ùh i ka xìt habau,
LEV 4:33 roh deh tì tagàu kon ramènh baxon yiniq lui, khoe èh jêh haq tanòe ma jêh bài kon ramènh bùh.
LEV 4:34 Khoe aih, mangai pajàu hi tàm dèh hadrang tì ta mahim, xùt roc haki prang tadreo bùh, rai ùc mahim roc jo prang tadreo;
LEV 4:35 doeh dŏng bòq tìah ka doeh da kon trìu broq ramènh waiq kan catèm, ràng bùh taprang qmang ka ƀài ramènh yŏc ùnh đòeq dèch ka Chuaq Jêhowa. Mangai pajàu hi baxon da haq yiniq lui, aih èh yiniq lui da haq hijah caqnaih.
LEV 5:1 Tàng cabô broq mangai panhìn, jò khoe tàng bàu thê haq hapah đòeq anoe trong đeh khoe hnoq khoe loq, mahaq haq ùh waq capoch qnoh, mangai aih ep pòq deh yiniq lui.
LEV 5:2 Tàng cabô bèq ƀài ngè leq Boc Plình ma khoe doe ùh hruah, yac ka hanang ngè ban tahnim, yac ka hanang jam gùng, yac ka hanang ƀài ngè moq ti qneq, yac ka ùh xài haq to bèq, aih èh haq loh ka ùh hruah ep pòq yiniq lui.
LEV 5:3 Ùh meh troq bèq kan ùh hruah da mangai qnoeq (kan ùh hruah aih qmang leq ùh dèh), yac ka haq ùh qnì, mahaq atìq èh haq loq, haq aih ep pòq yiniq lui jò haq loq bìac kô.
LEV 5:4 Tàng ùh meh loq i cabô troq hapah ùh tem hèm đòeq broq yac ka trong dù trong lem, yac ka qmang leq, adroe aih ùh qnì, khoe atìq èh cla haq loq đeh, mangai aih èh dua ep pòq yiniq lui yac trong kô qnì trong tau qnì.
LEV 5:5 Qmang aih, cabô loq ka rađeh khoe pòq moeq yiniq oe taƀài yiniq lui kô, aih ep anoe qnoh rađeh khoe broq yiniq lui cleq.
LEV 5:6 Khoe aih taiq yiniq lui đeh ma khoe broq, mangai aih ep aràng trùh enh ngèa Chuaq Jêhowa moeq toq trìu cadrì tàng ùh meh bubi cadrì, đòeq broq ramènh baxon yiniq lui; èh mangai pajàu hi broq ramènh baxon yiniq lui ka haq.
LEV 5:7 Tàng pi hlàt chaq loh mòeq toq trìu cadrì qnì loq bubi cadrì qnì, aih ep aràng ka Chuaq Jêhowa baiq toq trù braih ùh meh baiq toq trù kon: Moeq aih broq ramènh baxon yiniq lui, moeq aih broq ramènh bùh.
LEV 5:8 Haq aih ep aràng baiq toq trù aih trùh ka mangai pajàu, mangai pajàu hi yŏc toq ma adroe dèch broq ramènh baxon yiniq lui, khoe aih hràt gàu ajang ranong mahaq ùh catech loh khoe cachac
LEV 5:9 khoe aih da arat mahim kon ramènh baxon yiniq lui ta moeq apah prang tadreo; mahim ma oe i èh hanhot ta jènh prang tadreo, aih raq ramènh baxon yiniqlui.
LEV 5:10 Èh toq ma atìq tau, tiaq troeq ranenh ma khoe qnac adroe mangai pajàu yŏc dèch broq ramènh bùh, hu baxon yiniq lui da haq, aih èh yiniq lui haq jah caqnaih.
LEV 5:11 Tàng ùh plàih ka baiq toq trù braih qnì trù hnim qnì, mangai aih taiq yiniq lui đeh khoe broq, ep aràng mòeq phàn mòeq jàt êpha dàc habuàt lem đòeq broq ramènh baxon yiniq lui, ùh khòh ùc dàu enh qnhèq hadai ùh jah tah gahnàu xua thùm, majah qmang aih la ramènh baxon yiniq lui.
LEV 5:12 Haq aih hi aràng dàc aih ka pajàu; mangai pajàu hi cadop moeq cadop dàc đòeq broq kan bahmàng, rai baxù ta prang tadreo qmang ka baxù ramènh ma yŏc ùnh đòeq dèch ka Chuaq Jêhowa: aih la ramènh baxon yiniq lui.
LEV 5:13 Qmang aih, mangai pajàu hi baxon rìm yiniq lui haq ma khoe troq broq taƀài ranenh kô. Aih èh yiniq lui haq jah caqnaih; dàc ma oe rah èh jah mangai pajàu tìah qmang ka ramènh xep diq.
LEV 5:14 Chuaq Jêhowa anoe hòm ka Môise qmang kô:
LEV 5:15 Jò cabô troq broq yiniq lui ka ƀài dahwèq hadròeh da Chuaq Jêhowa, mangai aih èh ep taiq yiniq lui rađeh, ep aràng ka Chuaq Jêhowa moeq toq trìu calô ùh i xìt habau rùp enh calùh tình tiaq maneh siaclo ƀac, tiaq jaq da siaclo da hnim hadròeh; aih la mòeq ramènh baxon yiniq lui.
LEV 5:16 Mangai aih ep padreo hlài ma troq jaq trai acop tam moeq phàn padam jaq ngè đeh khoe troq tanòe hadròeh, khoe èh aràng ngè aih ka mangai pajàu. Mangai pajàu yŏc trìu calô ma đòeq broq ramènh baxon yiniq lui đòeq broq ramènh baxon yiniq lui ka mangai aih, aih èh yiniq lui jah caqnaih.
LEV 5:17 Tàng cabô broq moeq yiniq lui oe taƀài ranenh Chuaq Jêhowa ùh lòh broq yac ka haq ùh loq, aih dua i yiniq lui, cla haq aih dua ep pòq dèh yiniq lui.
LEV 5:18 Mangai aih taiq yiniq lui đeh khoe broq ep aràng trùh ka mangai pajàu moeq toq trìu calô ùh i ka xìt habau rùp enh cadrong, tiaq manoh cla haq pajaq; khoe aih mangai pajàu broq ramènh baxon yiniq lui ka mangai khoe troq broq yiniq lui cla ma ùh qnì, aih èh yiniq lui jah caqnaih
LEV 5:19 Aih la ramènh baxon yiniq lui majah qmang aih mangai kô khoe broq yiniq ùh troq ka Chuaq Jêhowa.
LEV 6:1 Chuaq Jêhowa doe hòm ka Môise:
LEV 6:2 Jò cabô leq broq yiniq lui xi manoh ùh hnhoh jang ka Chuaq Jêhowa, aih la jò haq qnùt dèh mangai haten hatìa trong ngè wì gòe jao ka haq, ùh meh canòm ka haq wèq biaq da wì, yac ka atùng qnì, yac ka qnùt mangai haten hatìa.
LEV 6:3 yac ka haq toch ngè wì cađac hnhung yàng èh khoe aih haq chôiq đac, ùh meh haq hapah paqnùt, yac ka broq mòeq yiniq lui troeq wì ma xan loq broq,
LEV 6:4 Jò khoe broq yiniq lui qmang aih, haq aih ep padreo hlài dahwèq đeh khoe atùng qnì, ngè đeh khoe qnùt yŏc qnì, dahwèq wì ma khoe gòe jao, yac ka ngè wì hnhung đeh ma khoe jah toch.
LEV 6:5 Yac ka ƀài ngè haq khoe hapah paqnùt đòeq blah yŏc: haq aih ep padreo hlài tôm taih rai acop tam mòeq phàn padam maneh jaq đòeq am hlài da cla wì ma i ƀài hang aih tahì rađeh dèch ramènh đòeq baxon deh yiniq lui.
LEV 6:6 Tiaq manheh ìh khoe pajaq, mangai aih ep rùp dèh ta cadrong moeq toq trìu calô ùh i xìt habau, aràng trùh ka mangai pajàu đòeq dèch ka Chuaq Jêhowa đòeq broq ramènh baxon deh yiniq lui.
LEV 6:7 Mangai pajàu hi broq ramènh baxon da haq aih enh ngèa ka Chuaq Jêhowa, aih èh yiniq lui haq jah caqnaih.
LEV 6:8 Chuaq Jêhowa doe hòm ka Môise:
LEV 6:9 Anoe hlài ka Arôn hloe xam ƀài kon haq qmang kô: Kô ranenh trong ramèn bùh: Ngè dèch broq ramènh bùh ep oe enh crŏng ùnh taprang tadreo qngah ka mang trùh ta sroq atìq, ùnh ta prang tadreo ep wèq dôq jah khàng yôt.
LEV 6:10 Mangai pajàu hi sràp qmùt tachac cla eo atênh xi bai lan habuàt xam cwàn hanoh broq xi bai lan, khoe aih hacom yŏc loc ma khoe baxù ramènh bùh taprang tadreo, qnoh đòeq haten ka prang tadreo.
LEV 6:11 khoe aih lêh eo kô, caxùnh ònh eo qnoeq, aràng loc kô loh ùc enh gùng ka traiq lình, ùc tanòe hadròeh lem.
LEV 6:12 Ùnh taprang tadreo ep wèq dôq haq cheo yôt yôt, ùh khòh pat. Rìm sroq mangai pajàu yŏc ra-ùnh bùh tam ta aih, tah ramènh bùh enh qnhèq, rai bùh ramaq bòq da ramènh waiq kan catèm ta-aih
LEV 6:13 Ùnh khàng yôt taprang tadreo, ùh khòh pat.
LEV 6:14 Kô ranenh trong ramènh xep: Ƀài kon calô da Arôn ep dèch ramènh kô oe enh ngèa Chuaq Jêhowa.
LEV 6:15 Wì yŏc moeq cadop dàc habuàt lem ta ramènh xep xam dàu, xam dìq dŏng gahnàu enh qnhèq aràng bùh taprang tadreo broq kan bahmàng ramènh i kan xua thùm ka Chuaq Jêhowa
LEV 6:16 Èh ƀài ma oe rah, Arôn xam ƀài kon calô haq hi kaq ùh tah blo, oe tanòe hadròeh, aih la acaq ti hamlang da traiq taglàm
LEV 6:17 Wì ùh jah phiang dàc aih pajùm ka blo; aih raq phàn au am ka wì haq, yŏc enh bài ramènh jah dèch xi ùnh; aih joq ƀài hadwèq dìq jaq hadròeh tìah ka ranènh baxon yiniq lui xam ramènh baxon yiniq lui.
LEV 6:18 Waq toq mangai calô oe ta xinoe Arôn, aih èh jah kaq ƀài ngè kô; enh qnhòng kô trùh qnhòng tau, phàn kô aih đòeq hloe da wì haq oe taƀài ramènh dèch ka Chuaq Jêhowa. Waq toq mangai leq hi troq ta-aih, mangai aih èh jah hadròeh
LEV 6:19 Chuaq Jêhowa doe hòm ka Môise rameh:
LEV 6:20 Kô ramènh da Arôn xam ƀài kon haq ep dèch ka Chuaq Jêhowa oe tahì wì haq jah xùt dàu: Mòeq phàn mòeq jàt êpha dàc habuàt broq ramènh xep wì xan broq, di sroq mòeq qne, di xèq mòeq qne.
LEV 6:21 Ramèn aih ep khoe jràu pajùm xi dàu adrênh ta gŏc, jò khoe chìn, wì goh loh tang haqnech padon đòeq hubroq ramènh dèch i kan xua thùm ka Chuaq Jêhowa.
LEV 6:22 Kon calô leq da Arôn jah xùt dàu đòeq hu thai haq broq pajàu hadai ep dèch ramènh kô. Aih la ranenh mòeq đòe oe enh ngèa Chuaq Jêhowa: wì haq ep bùh ka dìq dŏng ramènh kô.
LEV 6:23 Ramènh xep da ƀài pajàu aih èh ep bùh dŏng, ùh khìn kaq.
LEV 6:24 Chuaq Jêhowa doe hòm ka Môise qmang kô:
LEV 6:25 Thê doe ka Arôn xam ƀài kon calô haq rameh: Kô ranenh trong ramènh baxon yiniq lui: ep jêh kon ramènh baxon yiniq lui enh ngèa Chuaq Jêhowa tanòe wì ma jêh ƀài kon ramènh bùh; aih raq ngè dìq jaq hadròeh.
LEV 6:26 Mangai pajàu yòng dèch kon ramènh baxon yiniq lui, ep acaq jam haq tanòe dìq jaq hadròeh, aih la hmlang traiq taglàm.
LEV 6:27 Cabô bèq trùh jam kon ramènh aih èh jah hadròeh, tàng mahim haq haprah ta eo, aih èh ìh ep rùh eo aih tanòe hadròeh.
LEV 6:28 Gŏc taneh ma pai jam aih ep tùq đac, tàng awìh tagŏc đùng aih ep xet rai haliang qnheo ka hreo.
LEV 6:29 Rìm ngai gucalô tahnim mangai pajàu, dìq jah kaq jam ramènh aih: Trong aih dìq jaq hadròeh
LEV 6:30 Mahaq ùh khòh acaq jam kon ramènh baxon yiniq lui i manhim haq qmùt ta traiq taglàm đòeq broq ramènh baxon yiniq lui tanòe hadròeh: ep bùh đac.
LEV 7:1 Kô ranenh da ramènh baxon yiniq lui, aih la ngè dìq jaq hadròeh
LEV 7:2 Tanòe wì ma jêh kon ramènh đòeq broq ramènh bùh, hanoh jêh kon ramènh baxon yiniq lui ta-aih, khoe èh ùc mahim haq dudan crŏng prang tadreo.
LEV 7:3 Khoe ka aih dèch dìq dŏng bòq, tênh xam praiq.
LEV 7:4 baiq toq plì crŏng, bòq plì crŏng oe kênh cabŏng xam bòq clèm oe kênh baiq toq plì crŏng
LEV 7:5 Mangai pajàu hi baxù dŏng ta prang tadreo đòeq broq ramènh yŏc ùnh dèch ka Chuaq Jêhowa: Aih la mòeq ramènh baxon yiniq lui.
LEV 7:6 Rìm ngai calô taƀài mangai pajàu acaq jam aih tanòe hadròeh; aih raq ngè dìq jaq hadròeh.
LEV 7:7 Ramènh baxon lui ma khoe troq broq, tìah ka ramènh baxon yiniq lui, hadai mòeq ranenh tìah ka dabau; kon ramènh aih jah mangai pajàu ma khoe yòng broq ramènh baxon yiniq lui.
LEV 7:8 Mangai pajàu dèch ramènh bùh ka cabô, aih èh jah waq ka rađeh akia da kon ranènh aih.
LEV 7:9 Ramènh xep leq yac ka pai ta tanùh, yac ka adrênh tagŏc yac ka bùh tagiaq, aih dìq jah mangai pajàu ma khoe yòng dèch.
LEV 7:10 Dìq dŏng ƀài ramènh xep, yac ka khoe ùc dàu yac ka oe croh, dua ep waq ka axong taq atoq dŏng ka ƀài kon calô da Arôn
LEV 7:11 Kô ranenh da ramènh waiq kan catèm wì ma ep dèch ka Chuaq Jêhowa.
LEV 7:12 Tàng cabô enh dèch ramènh kô đòeq manè apôi, aih ep dèch pajùm ti ramènh kô ƀài ƀênh habàu ùh tah blo, ùc dàu ôliu, ƀênh ratang ùh tah blo ùc dàu xam ƀênh habàu broq enh dàc habuàt ùc dàu
LEV 7:13 èh ep waq ka i tam ƀênh khoe tah blo đòeq dèch ajùm ti ramènh waiq kan catèm.
LEV 7:14 Wì hi yŏc mòeq phàn ta rìm ramènh broq ramènh xep dèch atŏc ka Chuaq Jêhowa; ramènh aih jah mangai pajàu ma khoe pùc mahim da kon ramènh waiq kan catèm.
LEV 7:15 Jam da kon ramènh waiq kan catèm dèch đòeq manè apôi aih ep acaq waq ka dìq tahì aih, ùh khòh đòeq cleq oe srong trùh sroq atìq.
LEV 7:16 Tàng ramènh kô dèch taiq bàu waiq khàn tàng ùh meh taiq bùi manoh enh, jam kon ramènh aih ep acaq tahì aih raq, oe i rah aih đòeq acaq hì da-èh.
LEV 7:17 Mahaq phàn ma oe rah trùh hì piq aih èh ep bùh đac.
LEV 7:18 Tàng cabô acaq jam kon ramènh waiq kan catèm trùh tahì piq, ramènh aih èh ùh jah dì, ramènh aih ùh rèn ka haq hòm; aih la kan ùh hruah, mangai leq acaq jam aih ep pòq dèh yiniq lui cla.
LEV 7:19 Hanoh ùh jah kaq jam khoe troq taƀài ngè ùh hruah; ep bùh đac. Jam ma khòh acaq, cabô hruah men jah kaq.
LEV 7:20 Mangai khoe ùh hruah, mahaq acaq jam ramènh baxon yiniq lui da Chuaq Jêhowa, aih èh ep qnoh đac enh gùng ka ƀài mangai da haq.
LEV 7:21 Tàng cabô troq kan ùh hruah, yac ka da kon mangai yac ka da ngè aban ùh meh kan amùa, mahaq acaq jam ramènh waiq kan catèm da Chuaq Jêhowa, aih èh ep hnan qnoh đac enh gùng ka ƀài mangai da haq
LEV 7:22 Chuaq Jêhowa doe hòm ka Môise rameh:
LEV 7:23 Thê doe ka mangai Isorali qmang kô: ùh khòh acaq ƀài bòq da ƀo, da trìu, da bubi.
LEV 7:24 Bòq da ngè cachìt qnì yac ka cachìt taiq i cleq hit qnì jah đòeq waq rìm trong, mahaq pì ùh jah kaq.
LEV 7:25 Majah qmang aih cabô acaq bòq wì ma yŏc ùnh đòeq dèch ka Chuaq Jêhowa, aih èh ep qnoh đac enh gùng ka bài mangai da haq.
LEV 7:26 Rìm nòe pì oe ùh khòh acaq yac ka mahim da chìm yac ka ngè aban
LEV 7:27 Waq toq cabô acaq yac ka mahim cleq aih èh ep hnan qnoh khoe ka mangai da haq.
LEV 7:28 Chuaq Jêhowa oe doe tam ka Môise:
LEV 7:29 Thê doe ka mangai Isorali rameh: Cabô dèch ramènh waiq kan catèm ka Chuaq Jêhowa, cla mangai aih ep aràng ramènh ka Chuaq yŏc enh kon ramènh waiq kan catèm.
LEV 7:30 Tì kŏng cla haq ep aràng phàn ma ep yŏc ùnh đòeq tadreo dèch ka Chuaq Jêhowa; aih la bòq xam canòh, canòh aih broq ramènh tacwa lam tacwa hlài enh ngèa Chuaq Jêhowa;
LEV 7:31 khoe aih mangai pajàu hi bùh bòq aih taprang tadreo, canòh èh jah Arôn xam ƀài kon calô haq.
LEV 7:32 Pì hanoh ep am cataih qma ka mangai pajàu ma yòng dèch ramènh waiq kan catèm.
LEV 7:33 Kon calô da Arôn mangai leq ma yòng dèch mahim xam bòq da kon ramènh waiq kan catèm, aih èh haq jah waq cataih pah qma.
LEV 7:34 Majah qmang aih enh ƀài ramènh waiq kan catèm da mangai Isorali, au yŏc canòh wì ma dèch lam cwa lam hlài enh ngèa au, xam cataih wì dèch, đòeq am ka Arôn mangai pajàu xam ƀài kon calô haq, tiaq ranenh mòeq đòe mangai Isorali ma ep wèq tiaq.
LEV 7:35 Aih la phàn dahwèq yŏc ùnh dèch ka Chuaq Jêhowa, jah axong am ka Arôn xam ƀài kon calô haq oe tahì wì haq jah padèch atŏc broq mangai pajàu enh ngèa Chuaq Jêhowa;
LEV 7:36 Aih la bàu Chuaq Jêhowa khoe tanap thê mangai Isorali ep am ka wì haq patep pang hì wì haq chìuq ranenh xùt dàu. Aih la ranenh hloe hloe enh qnhòng kô trùh qnhòng tau.
LEV 7:37 Aih la ranenh trong ramènh bùh, ramènh xep, ramènh baxon yiniq lui, trùh ramènh baxon yiniq lui troq lò, trong ranenh padèch atŏc broq pajàu xam ramènh waiq kan catèm.
LEV 7:38 Aih ƀài ranenh Chuaq Jêhowa khoe am ka Môise tabui wang Sina-i, jò haq tanap thê mangai Isorali dèch deh ramènh ka Chuaq Jêhowa tađùng hawit Sina-i.
LEV 8:1 Chuaq Jêhowa doe ka Môise rameh:
LEV 8:2 Aràng Arôn xam ƀài kon calô haq, xam eo yôh, dàu xùt, kon ƀo calan qnìq broq ramènh baxon yiniq lui, baiq toq trìu calô xam talênh ƀênh ùh tah blo;
LEV 8:3 Khoe aih tagop dìq dŏng mangai ajang qmang traiq taglàm
LEV 8:4 Môise broq wop qmang ka bàu Chuaq Jêhowa tanap thê, dìq ka mangai tagop dabau ajang trong qmang traiq taglàm.
LEV 8:5 Môise anoe ka wì: Kô ƀài trong Chuaq Jêhowa khoe tanap thê broq tiaq.
LEV 8:6 Khoe aih, Môise thê Arôn xam ƀài kon calô haq thia haten, khoe aih yŏc diac dahùm wì haq.
LEV 8:7 Haq caxùnh am eo đêq enh dalam ka Arôn, kàt dahaq xi qnam, sràp eo yôh, caxùnh êphot rai kàt caxi atanh êphot.
LEV 8:8 Hãy xem XuXh 28:30 Haq hadai bac am capiac bac rada rai pacap qmùt ta-aih urim xam thumim.
LEV 8:9 Pacui mù cajùh tagàu, enh ngèa i kàt chèang lèang wang, aih la cadoh hadròeh diac plình, wop qmang ka bàu Chuaq Jêhowa khoe tanap thê Môise.
LEV 8:10 Khoe ka aih, Môise yŏc dàu xùt, xùt ka hnim kùh waiq đò xam dahwèq ta-aih dôq ƀài ngè aih jah hadròeh.
LEV 8:11 Da arat dàu tapèh yàng ta prang tadreo rai xùt dàu ka prang tadreo xam ƀài dahwèq khop khip da prang tadreo, thùng xam jo haq, đòeq broq ka ƀài ngè aih jah hadròeh.
LEV 8:12 Haq hadai ùc dàu tagàu Arôn, xùt ka haq broq haq jah hadròeh.
LEV 8:13 Khoe aih, Môise thê bài kon calô Arôn thia haten, caxùnh eo đêq enh dalam, kàt atan caqnam, kui cadoh tagàu, wop qmang ka bàu Chuaq Jêhowa khoe thê Môise.
LEV 8:14 Haq thê aràng ƀo hadròng đòeq broq ramènh baxon yiniq lui trùh haten, Arôn xam ƀài kon calô haq roh dèh tì tagàu bo aih.
LEV 8:15 Môise pàc ƀo aih, yŏc mahim, khoe aih yŏc deh hadrang tì xùt mahim dudan ài aki da prang tadreo, broq ka prang tadreo aih jah hadròeh; khoe aih ùc mahim roc jo prang tadreo, qmang aih haq broq ka prang tadreo jah hadròeh, đòeq broq ramènh baxon yiniq lui ta-aih.
LEV 8:16 Haq yŏc dŏng bài bòq, praiq clèm, baiq toq plì crŏng xam bòq da plì crŏng, khoe aih aràng bùh ta crŏng prang tadreo
LEV 8:17 Mahaq chac ƀo aih xam akia, jam xam cliac, aih haq lam bùh enh gùng ka traiq lình, wop qmang ka bàu Chuaq Jêhowa khoe tanap thê Môise.
LEV 8:18 Haq hanoh thê aràng trìu calô đòeq broq ramènh bùh trùh ka haten, Arôn xam ƀài kon calô haq roh dèh tì tagàu trìu;
LEV 8:19 Khoe aih Môise jêh haq rai ùc mahim haq dudan crŏng prang tadreo,
LEV 8:20 khoe aih xah loh tang apech, aràng bùh ƀài gàu xam ƀài apech aih hloe xam bòq.
LEV 8:21 Haq yŏc diac qnheo pù cliac xam jo, khoe aih bùh trìu calô taprang tadreo; aih raq ramènh bùh i kan xua thùm, aih la ramènh yŏc ùnh đòeq dèch ka Chuaq Jêhowa, wop tìah ka bàu Chuaq Jêhowa khoe tanap thê Môise.
LEV 8:22 Haq hanoh thê aràng trìu calô ma atìq hòm, aih la trìu calô đòeq broq ramènh dèch atŏc broq pajàu; Arôn xam ƀài kon calô haq roh deh tì tagàu trìu calô aih.
LEV 8:23 Môise pàc trìu aih, yŏc mahim xùt da Arôn hla don pah qma, ta hadrang kan tì pah qma xam ta hadrang kan jènh pah qma.
LEV 8:24 Môise hanoh thê ƀài kon calô da Arôn thia haten, xùt mahim ta hla don ƀè qma da wì haq, ta hadrang kan tì qma xam hadrang kan jènh pah qma da wì haq; khoe aih, Môise pùc mahim dudan taprang tadreo.
LEV 8:25 Khoe aih, haq yŏc ramaq, tênh, xam ƀài bòq, praiq clèm, baiq toq plì crŏng xam bòq da baiq toq plì crŏng xam cataih qma;
LEV 8:26 Khoe aih enh talênh ƀênh ùh tah blo ma đòeq enh ngèa Chuaq Jêhowa, haq yŏc moeq toq ƀênh habàu ùh tah blo, moeq toq ƀênh habàu i dàu, xam moeq toq ƀênh ratang, đòeq bài ƀênh aih enh qnhèq ka bài bòq xam cataih qma,
LEV 8:27 Khoe aih tah dŏng ƀài ngè aih ta tì Arôn xam tì ƀài kon calô haq; wì hnhu lam hnhu hlài enh ngèa Chuaq Jêhowa.
LEV 8:28 Môise yŏc bài ngè aih enh tì wì haq, aràng bùh taprang ramènh bùh; aih la ramènh dèch atŏc broq pajàu i kan xua thùm, aih ra ramènh yŏc ùnh đòeq dèch ka Chuaq Jêhowa.
LEV 8:29 Môise hanoh yŏc canòh da trìu calô ma broq ramènh dèch atŏc broq pajàu hnhu lam hnhu hlài enh ngèa Chuaq Jêhowa, aih phàn jah Môise, wop qmang ka bàu Chuaq Jêhowa khoe tanap thê haq.
LEV 8:30 Khoe aih, Môise yŏc dàu xùt xam mahim enh prang tadreo da arat tachac Arôn xam eo cwàn haq, tachac ƀài kon calô haq hloe ta eo cwàn wì đòeq broq hadròeh Arôn xam ƀài kon calô haq hloe xam ƀài eo cwàn ramènh wì haq
LEV 8:31 Khoe aih, Môise doe ka Arôn xam ƀài kon da haq qmang kô: Pì awìh jam jang trong qmang traiq taglàm, rai acaq ta-aih xam ƀênh enh talênh da ramènh dèch atŏc broq pajàu. Wop qmang ka au khoe tanap: Arôn xam kon haq hi kaq jam aih.
LEV 8:32 Mahaq pì ep bùh đac jam xan ƀênh ma oe rah.
LEV 8:33 Ta tapèh hì pì ùh jah loh enh gùng ka qmang traiq taglàm trùh jò hì padèch atŏc pì khoe jah gêh, majah qmang aih bìac padèch atŏc pì ep dìq tapèh hì.
LEV 8:34 Rìm yiniq ma khoe broq hì kô aih dìq Chuaq Jêhowa khoe tanap thê, đòeq baxon yiniq lui ka pì.
LEV 8:35 Qmang aih, pì ep oe tapèh hì tapèh mang ta qmang traiq taglàm, wèq tiaq bàu Chuaq Jêhowa thê, đòeq pì ùh hìaq cachìt, majah qmang aih haq khoe tanap thê au qmang aih.
LEV 8:36 Arôn xam ƀài kon calô haq broq tiaq rìm trong wop qmang ka bàu Chuaq Jêhowa tanap thê.
LEV 9:1 Trùh hì rahem, Môise creo ka Arôn xam ƀài kon calô haq xam ƀài gucraq Isorali,
LEV 9:2 khoe aih haq doe ka Arôn: Rùp moeq toq ƀo calô đòeq broq ramènh baxon yiniq lui, moeq toq trìu calô broq ramènh bùh, dìq ùh ùh i ka xìt habau, dèch atŏc enh ngèa Chuaq Jêhowa.
LEV 9:3 Ìh anoe ka mangai Isorali qmang kô: pì rùp moeq toq bubi calô broq ramènh baxon yiniq lui, moeq toq ƀo kon xam moeq toq kon trìu ùh i ka xìt habau, khoe jah moeq hanam, đòeq broq ramènh bùh,
LEV 9:4 moeq toq ƀo kon, moeq toq trìu calô đòeq broq rmènh waiq kan catèm, đòeq dèch atŏc enh ngèa Chuaq Jêhowa, xam moeq ramènh xep i dàu; majah qmang aih hì kô Chuaq Jêhowa hi loh ti pì.
LEV 9:5 Qmang aih wì aràng trùh enh ngèa ka qmang traiq taglàm ƀài ngè Môise khoe thê, khoe aih dìq ka mangai Isorali trùh haten yòng enh ngèa Chuaq Jêhowa.
LEV 9:6 Môise doe: Kô ƀài bàu Chuaq Jêhowa tanap; aih drah broq beq aih èh kan ranhòm da Chuaq Jêhowa hiloh ka pì
LEV 9:7 Khoe aih Môise doe ka Arôn: Ìh thia ten ka prang tadreo dèch ramènh baxon yiniq lui xam ramènh bùh da ìh beq, đòeq baxon yiniq lui cla ìh xam dìq da wì, dèch ramènh am dìq ka mangai đòeq baxon dawì yiniq lui wop qmang ka Chuaq Jêhowa khoe thê.
LEV 9:8 Arôn hi lam haten ka prang tadreo, pàc ƀo calô ma đòeq broq ramènh baxon yiniq lui da cla.
LEV 9:9 Ƀài kon calô haq aràng mahim trùh; haq poh deh hadrang tì, xùt roc haki taprang tadreo, khoe aih ùc mahim nòe jènh prang tadreo.
LEV 9:10 Haq yŏc aràng bùh taprang tadreo bòq, baiq toq plì crŏng xam bòq ratang ajang clèm.
LEV 9:11 Èh wa jam wa akia aih, haq thê wì qnoh bùh enh gùng ka traiq lình
LEV 9:12 Khoe ka aih, haq pàc kon rmènh đòeq broq ramènh bùh. Ƀài kon calô Arôn aràng mahim trùh, haq pùc dudan enh crŏng prang tadreo.
LEV 9:13 Wì haq hanoh aràng ka Arôn jam ramènh bùh xah loh tang haqnech xam gàu, khoe aih haq bùh dŏng taprang tadreo.
LEV 9:14 Khoe aih haq qnheo pù cliac, xam ƀài jo, aràng bùh ramènh bùh taprang tadreo.
LEV 9:15 Khoe ka aih Arôn aràng kon ramènh đòeq dèch am dìq ka mangai, rùp bubi calô đòeq broq ramènh baxon yiniq lui ka wì, jêh haq tadreo dèch broq ramènh baxon yiniq lui tìah ka khoe broq ka bubi adroe.
LEV 9:16 Haq hadai dèch ramènh bùh wop qmang ranenh khoe thê.
LEV 9:17 Tìa aih, haq aràng ramènh xep, cadop yŏc bình moeq xŏng qnàng lam bùh taprang tadreo, enh gùng ka ramènh bùh disroq.
LEV 9:18 Haq hanoh pàc ƀo calô hadròng xam trìu calô đòeq broq ramènh waiq kan catèm am dìq ka Isorali. Ƀài kon calô Arôn aràng mahim trùh ka haq, èh haq pùc dudan taprang tadreo.
LEV 9:19 Wì hadai aràng ka haq bòq ƀo xam da trìu calô, tênh, bòq pù cliac, baiq toq plì crŏng, bòq ratang ajang clèm;
LEV 9:20 Đòeq bòq kô enh qnhèq ka canòh, khoe aih bùh taprang tadreo.
LEV 9:21 Khoe aih, Arôn yŏc canòh xam cataih jo pah qma nhu lam hnhu hlài enh ngèa Chuaq Jêhowa, wop qmang ka bàu Môise khoe thê.
LEV 9:22 Arôn dèch tì tangèa ta mangai Isorali waiq xôq ramot am ka wì; atìq ka dèch ramènh baxon yiniq lui, ramènh bùh xam ramènh waiq kan catèm, khoe aih haq hi cadiang loh khoe ka prang tadreo.
LEV 9:23 Môise xam Arôn mùt ta traiq taglàm, jò loh enh aih wa waiq xôq ramot hòm ka wì, kan ranhòm da Chuaq Jêhowa loh ti mangai Isorali:
LEV 9:24 moeq pla ùnh oe enh ngèa Chuaq Jêhowa blè qngah bùh cheo dŏng ramènh bùh xam bòq taprang tadreo. Dìq dŏng ka Isorali hnoq qmang aih rìm ngai dêh bàu lem bùi rai hacùn cràng taqneq.
LEV 10:1 Baiq toq kon calô da Arôn aih la Nađap xam Abihu, wa wê deh abôq, tah ùnh tah gahnàu ta-aih rai dèch moeq yiniq ùnh crài enh ngèa Chuaq Jêhowa; ùh tiaq ranenh haq thê.
LEV 10:2 Moeq pla ùnh enh ngèa Chuaq Jêhowa blè qngah bùh cheo wa haq èh wa hi cachìt enh ngèa Chuaq Jêhowa.
LEV 10:3 Môise hi doe ka Arôn: Aih raq trong Chuaq Jêhowa khoe paqnoh jò haq doe: “Taqne ƀài mangai thia haten ka au Au patô deh kan hadròeh; Oe enh ngèa rìm ngai Au jah kan ranhòm”. Arôn oe hatinh.
LEV 10:4 Môise creo ka Misa-ên xam Ênsaphan, baiq ngai kon da Uxi-ên, dùch da Arôn, haq doe: Thia ma haten tòng hanang wa oh daq da pì loh enh gùng khoe ka nòe hadròeh, qnoh khoe ka traiq lình.
LEV 10:5 Qmang aih, wì lam haten tòng hanang oe raq caxùnh eo đêq enh dalam loh enh gùng ka trai lình, tiaq bàu Môise khoe thê.
LEV 10:6 Khoe ka aih, Môise doe ka Arôn, Êlê-asa xam Ythama, baiq ngai kon calô haq rameh: Pì paq oe gàu dech hadai apaq hit deh eo, yùq èh loq ep cachìt majah qmang aih Chuaq Jêhowa loq loh nòeh dìq ka Isorali qmòh; mahaq oh daq pì, aih la dìq ka mangai Isorali khòh crò hmoe taiq ùnh bùh cheo da Chuaq Jêhowa khoe plôh loh.
LEV 10:7 Apaq loh khoe qmang traiq taglàm, èh pì loq ep cachìt qmòh; majah qmang aih dàu xùt da Chuaq Jêhowa oe ta pì. Wì hi broq tiaq bàu Môise.
LEV 10:8 Khoe ka aih, Chuaq Jêhowa doe ka Arôn:
LEV 10:9 Jò mùt ta traiq taglàm, ìh xam ƀài kon ìh ùh khòh ôq alac hloe xam ƀài yiniq ôq ma loq bù, ùh meh ìh loq cachìt- aih la ranenh moeq đòe, enh qnhòng kô trùh qnhòng tau,
LEV 10:10 đòeq pì loq hadro trong hadròeh xam trong ùh hadròeh, kan sròeh xam kan ùh sròeh,
LEV 10:11 rai hnài mangai isorali ƀài ramenh Chuaq Jêhowa khoe tanap thê ajang Môise.
LEV 10:12 Môise doe ka Arôn, Êlê-asa xam Ythama, aih la baiq ngai kon calô da Arôn ma oe i, haq doe: Yŏc ƀài ramènh xep ma oe i enh ramènh ma yŏc ùnh đòeq tadreo dèch am ka Chuaq Jêhowa, èh acaq beq paq tah blo, haten ka prang tadreo, majah qmang aih aih la moeq ramènh dìq jaq hadròeh.
LEV 10:13 Ep acaq ramènh kô tanòe hadròeh, majah qmang aih kô raq phàn da ìh xam ƀài kon calô ìh taƀài ramènh yŏc ùnh tadreo dèch ka Chuaq Jêhowa; Majah qmang aih khoe tanap ka au qmang aih.
LEV 10:14 Canòh ma dèch hnhu lam dèch hnhnu hlài, xam cataih hnhu dèch, ìh, ƀài kon calô, xam ƀài kon cadrì ih ep acaq tanòe hadròeh, majah qmang aih ƀài ngè aih khoe jah ìh xam ƀài kon calô ìh, yŏc enh ƀài ramènh waiq kan catèm da mangai Isorali.
LEV 10:15 Wì hi aràng cataih hnhu dèch xam canòh dèch hnhu lam hnhu hlài hloe xan ƀài bòq ma đòeq hubùh, dèch hnhu lam hnhu hlài enh ngèa Chuaq Jêhowa. Ƀài ngè aih dìq jah ìh xam ƀài kon calô ìh tiaq ranenh moeq đòe, wop qmang ka bàu Chuaq Jêhowa khoe tanap thê.
LEV 10:16 Môise ti chaq bubi calô ma palauq đòeq broq ramènh baxon yiniq lui, hnoq wì khoe bùh dŏng, haq nòeh ka Êlê-asa wa Ythama, aih baiq toq kon calô ma oe da Arôn, haq doe:
LEV 10:17 Hagleq chôp ùh kaq jam kon ramènh baxon yiniq lui tanòe hadròeh? Aih xài ngè dìq jaq hadròeh Chuaq Jêhowa khoe am ka chôp, đòeq pòq am yiniq lui da rìm ngai, đòeq broq ramènh baxon yiniq lui ka wì enh ngèa Chuaq Jêhowa.
LEV 10:18 Kô, mahim haq chôp ùh i qmùt tanòe hadròeh; matroq aih chôp ep kaq ramènh qmat tanòe hadròeh, troeq bàu au khoe tanap thê.
LEV 10:19 Mahaq Arôn padreo bàu: Hì kô wa haq khoe dèch ramènh baxon yiniq lui xam ramènh bùh da cla enh ngèa Chuaq Jêhowa, mahaq kan habo khoe loh ka au qmang kô, tàng joq hì kô au acaq tam ramènh baxon yiniq lui, aih lem ka manoh Boc Plình loq ùh?
LEV 10:20 Bàu aih, haq lem deh ka manoh Môise.
LEV 11:1 Chuaq Jêhowa doe ka wa Môise wa Arôn qmang kô:
LEV 11:2 Thê anoe ka mangai Isorali rameh: taƀài ngè ma rìh ta crong taneh, kô ƀài ngè pì ma khòh kaq:
LEV 11:3 Waq toq ngè cleq i cachop jo tawah, capiang jo talah baiq, loq tacai, aih lòh pì kaq.
LEV 11:4 Mahaq ùh khòh kaq ngè leq toq tacai dech, ùh meh ngè leq i toq cachop jo tawah: troeq lŏcđa, haq loq tacai, yàng haq ùh i cachop jo tawah; aih la ngè ùh sròeh ka pì.
LEV 11:5 Tiếng cội-rễ là “arnebeth,” một thứ loài vật chúng ta biết không quả quyết, nhưng giống tựa như thỏ rừng và hay nhơi, cani tagùng, haq tacai, mahaq ùh i ka cachop tawah, aih ep ngan haq aih ngè ùh sròeh;
LEV 11:6 tho tarôm wang; haq tacai mahaq ùh i ka cahop tawah; dài majah ngan haq ùh hruah
LEV 11:7 chùa, yac ka haq i cachop tawah, mahaq ùh tacai, aih ùh sròeh ka pì.
LEV 11:8 Pì ùh khòh acaq jam hanoh ùh khòh poh ta hanang ƀài ngè aih; ep ngan ƀài ngè aih ùh sròeh ka pì.
LEV 11:9 Ƀài ngè rìh tadiac pì ma khòh kaq, aih ƀài ngè leq, yac ka tadiac rasìq, yac ka oe tadiac, ma i hakìa i cachep.
LEV 11:10 Mahaq ngè leq yac ka tadiac rasìq, yac ka tadiac, aih la bài ngè xêh tadiac, mahaq ùh i ka hakìa ùh i ka cachep, aih ùh lòh pì kaq, ep ngan aih la ùh sròeh ka pì.
LEV 11:11 Ƀài ngè kô, pì ep ramòt, ùh lòh acaq jam haq, ep cadròt ka hanang haq.
LEV 11:12 Ƀài ngè tadiac ma ùh i ka hakìa ùh i ka cachep, pì ep ngan aih la kan ramòt ka pì.
LEV 11:13 Kô ƀài adrech chìm pì ma ep ngan haq amùa, ùh khòh kaq, aih la: cliang, cliang kèn xam cliang cliu.
LEV 11:14 Cliang gòh xam ƀài cliang gam, tiaq tang adrech da haq;
LEV 11:15 hloe xam ƀài adrech ac,
LEV 11:16 chìm đađiu, da-ôh, chìm diac raxìq, xam rìm adrech hatìah ka wì haq;
LEV 11:17 chìm da-ôh qyoh, cli koc, da-ôh kàn,
LEV 11:18 da-ôh taboc, da-ôh tađùng hawit, cliang diac raxìq,
LEV 11:19 cli koc, chìm yiac xam ƀài hadrech hatìah; chìm tèn panài xam racàt.
LEV 11:20 Ƀài ngè qyêq ma loq pan, lam pôn toq jènh, aih pì ep ngan haq amùa ramòt.
LEV 11:21 Mahaq ƀài ngè qyêq loq pan rai lam pôn toq jènh, pì jah acaq ƀài maleq i jènh aplôh ta taneh.
LEV 11:22 Aih la lìp tiaq deh adrech haq, hadro tiaq deh adrech haq, lìp tùc tiaq deh drech haq, canhenh tiaq deh adrech haq.
LEV 11:23 Ƀài ngè qyêq qnoeq loq pan i pôn toq jènh, aih pì ep ngan haq amùa ramòt.
LEV 11:24 Taiq ƀài adrech aih èh pì majah loh ka ùh hruah; cabô troq hanang ƀài adrech aih loh ka ùh hruah trùh dixèq clam.
LEV 11:25 Cabô wê hanang ƀài ngè aih ep rùh deh eo, èh loh ka ùh hruah trùh xèq clam.
LEV 11:26 Ƀài ngè leq ùh i ka cachop tapah, èh ùh tacai, aih dìq ùh hruah ka pì; cabô bèq aih èh loh ka ùh hruah.
LEV 11:27 Ƀài ngè ma lam pôn toq jo, waq toq maleq lam xi capiang jènh, ma aih èh ùh sròeh ka pì; cabô bèq hanang ngè aih loh ka ùh hruah trùh xèq clam,
LEV 11:28 Cabô wê hanang ngè aih ep rùh dèh eo yôh, èh amùa trùh xèq clam; ƀài ngè aih ùh hadròeh ka pì.
LEV 11:29 Ƀài ngè moq ta taneh, kô ƀài ngè ma ùh hruaq ka pì: chôn, cani, xam rìm adrech cadaq ma kàn.
LEV 11:30 Hùc hàc, tacot, cadaq, qmòq, xam bon.
LEV 11:31 Ƀài adrech ma qyoh qyêq, ƀài adrech aih ùh hruah ka pì; cabô bèq hanang haq aih èh loh ka ùh hruah trùh xèq clam
LEV 11:32 Ùh dèh yac ka ngè cleq, waq toq ƀài ngè kô cachìt clìh tùc enh qnhèq, aih èh dìq loh ka ùh hruah, yac ka ngè broq xi long, xi akia, eo yôh, cabàu, aih la ƀài dahwèq wì maloq xan waq dèh yôt; ep tàm ƀài ngè aih tadiac, loh ka ùh hruah trùh xèq clam, khoe aih èh men jah hruah hlài.
LEV 11:33 Tàng moeq taƀài yiniq aih taclìh troq cabi tùng, rìm dahwèq ma tah enh dalam dìq loh ka ùh hruah; cabi tùng aih ep tùq đac.
LEV 11:34 Yac ka dahwèq acaq xam ngè ôq leq, yac ka tah ta cabi tùng taneh leq mahaq diac enh cabi tùng aih troq catôh mùt, aih èh top kan ùh hruah.
LEV 11:35 Yac ka ngè cleq ùh dèh waq toq hanang ƀài yiniq aih hi taclìh troq, aih hi top kan ùh hruah; yac ka tanùh yac ka gŏc awìh dìq ep tùq ka padah; haq khoe ùh hruah; pì ep ngan haq ùh hruah.
LEV 11:36 Mahaq thòng diac qnì, ùh meh moeq toq bau i bàc diac, aih dua hruah; mahaq waq toq cabô ma hi troq hanang ƀài ngè cachìt aih èh hi top kan ùh hruah.
LEV 11:37 Tàng i cleq enh hanang cachìt aih clìh troq ta adrech wì ma rai, adrech aih èh dua hadròeh.
LEV 11:38 Mahaq tàng wì pùc diac ta adrech aih èh i cleq enh hanang taclìh troq, adrech aih èh loh ka pi hruah am ka pì.
LEV 11:39 Jò moeq toq ngè khòh broq dahwèq acaq mahaq loh ka cachìt, waq toq cabô troq hanang haq aih mangai aih loh ka ùh hruah trùh jò dixèq.
LEV 11:40 Cabô acaq hanang jam cachìt aih mangai aih ep rùh dèh eo yôh, èh top kan ùh hruah trùh xèq; cabô tòng hanang jam cachìt aih ep rùh dèh eo yôh, èh top kan ùh hruah trùh xèq clam.
LEV 11:41 Rìm yiniq leq ma moq ta taneh aih dìq dŏng ramòt am ka pì, ùh khòh kaq jam haq.
LEV 11:42 Qmang aih ùh khòh acaq jam ƀài ngè moq ta taneh, aih la ƀài ngè moq deh xi cliac, ngè lam xi pôn toq jo qnì lam xi bàc toq jo qnì, majah qmang aih ƀài aih la kan ramòt.
LEV 11:43 Pì apaq đòeq ka chac rađeh top kan amùa enh ƀài ngè kô. Apaq broq ka rađeh loh ka ùh hruah enh ƀài ngè kô ùh meh đòeq ka ƀài ngè kô broq ka rađeh loh ùh hruah.
LEV 11:44 Majah qmang aih au kô raq Jêhowa Boc Plình pì; au kô raq hadròeh, dài pì majah ep wìh wìa hadròeh. Pì apaq đòeq moeq toq ngè ma ti moq ta taneh broq amùa ka chac pì.
LEV 11:45 Majah qmang aih au kô raq Jêhowa, Mangai khoe qnoh pì loh khoe ka gùng Êdip đòeq broq Boc Plình pì; pì ep wìh wìa hadròeh, majah qmang aih au kô raq hadòeh.
LEV 11:46 Aih la ƀài ranenh trong ƀài ngè aban, ƀài chìm ta trŏc, ƀài ngè rìh tadiac xam ƀài ngè moq ta taneh.
LEV 11:47 đòeq hadro canau ngè ùh hadròeh xam ngè hadròeh, ngè leq khòh kaq xam ngè ùh khòh kaq.
LEV 12:1 Chuaq Jêhowa doe ka Môise qmang kô:
LEV 12:2 Anoe ka mangai Isorali qmang kô: Jò moeq ngai gucadrì hadràp èh ha-uang loh moeq toq kon calô, aih loh ka ùh hruah ta tapèh hì, qmang ka jò haq i khê.
LEV 12:3 Trùh hì rahem wì broq ramènh kat akia ka kon nga.
LEV 12:4 Khoe aih mangai cadrì ep gòm ta piq jàt hì jò mahim đeh jah basròeh, ùh khòh poh ta ngè hadròeh leq hadai ùh khòh lam trùh tanòe hadròeh trùh jò basròeh jah gêh.
LEV 12:5 Tàng haq ha-uang kon cadrì, aih èh ùh sròeh ta qne khê, qmang ka jò haq i khê; ep apàm ta tadràu jàt tadràu hì dôq mahim rađeh jah basròeh.
LEV 12:6 Jò basròeh rađeh yac ka ha-uang kon calô yac ka kon cadrì, mangai cadrì kô ep dèch ka pajàu ramènh ajang qmang traiq taglàm moeq toq trìu jah moeq hanam, đòeq broq ramènh bùh, moeq toq kon trù ùh meh moeq toq kon trù braih đòeq broq ramènh baxon yiniq lui.
LEV 12:7 Mangai pajàu ep dèch ƀài kon ramènh aih enh ngèa ka Chuaq Jêhowa, broq ramènh baxon yiniq lui ka haq; aih èh haq jah basròeh khoe ka bìac đeh ma da hrôq mahim. Aih la ranenh trong mangai gucadrì jò ha-uang yac ka kon cadrì qnì loq kon calô qnì.
LEV 12:8 Tàng haq ùh hlàt i ka rađeh moeq toq trìu kon, aih ep rùp baiq toq trùh braih, ùh meh baiq toq trù kon, moeq toq đòeq broq ramènh bùh, moeq toq đòeq broq ramènh baxon yiniq lui; mangai pajàu broq ramènh baxon yiniq lui ka haq, aih èh haq jah sròeh.
LEV 13:1 Chuaq Jehowa doe hòm ka wa Môise wa Arôn:
LEV 13:2 Jò cabô ta akia haq loh ka calan, plôh pa-êh patênh, ùh meh loh ka preo taboc, tìah gleq ka loq loh ka bacùn, aih èh wì ep qnàng haq trùh ajang pajàu Arôn, tàng meh trùh ajang ƀài kon calô haq aih la ƀài pajàu.
LEV 13:3 Mangai pajàu hi ngan ta chac haq; tàng joq hnoq xàc jang xìt aih loh ka taboc, tàng xìt aih kaq yeo jrùq ka akia ta chac, aih raq teo bacùn: mangai pajàu ngan èh khoe aih hi doe: mangai kô khoe ùh sròeh.
LEV 13:4 Tàng xìt taboc ta chac mangai aih, teo aih ùh hìaq yeo jrùq ka akia, èh xàc ùh hìaq loh ka taboc, aih pajàu ep padràng đòeq crài haq aih ta tapèh hì.
LEV 13:5 Trùh hì tapèh, mangai pajàu ngan hòm, tàng joq xìt oe pang aih raq, pi lênh tam ta akia, aih èh ep lah padràng đòeq haq tam haq moeq yàng, hadai tapèh hì hòm.
LEV 13:6 Trùh hì tapèh, mangai pajàu ngan lauq hòm; tàng joq xìt aih khoe bah, pi lênh ta akia, aih èh mangai pajàu hi doe mangai aih jah sròeh; aih la rahênh talêh. Mangai aih ep rùh dèh eo yôh, aih èh hi jah sròeh.
LEV 13:7 Mahaq tàng atìq ka jò haq khoe trùh enh ngèa pajàu đòeq jah doe đeh kô sròeh, yàng kan pa-êh haq oe plôh hlài ta akia, mangai aih èh ep trùh enh ngèa pajàu yàng atìq hòm.
LEV 13:8 Mangai pajàu ngan da haq, tàng joq talêh aih khoe lênh ta akia aih ep doe haq aih ùh sròeh; aih raq bacùn.
LEV 13:9 Jò i moeq teo bacùn tachac cabô, aih ep aràng mangai lam patô rađeh enh ngèa mangai pajàu.
LEV 13:10 Mangai pajàu hi ngan ka haq; tàng joq i calan taboc ta akia broq ka xàc loh ka mang, èh i moeq trong xech gòh nòe calan taboc aih,
LEV 13:11 aih raq kan bacùn khoe dùnh ta chac mangai aih, mangai pajàu hi doe mangai kô ùh sròeh, ùh dùh padràng wì haq hòm, majah qmang aih khoe ùh hruah.
LEV 13:12 Manhaq tàng hnoq xìt bacùn aih khoe xìa jàp tachac mangai ma i teo aih, enh gàu trùh jènh, jàp nòe leq mangai pajàu jah hnoq,
LEV 13:13 aih èh mangai pajàu ep ngan ka haq; tàng joq hnoq xìt bacùn aih khoe xìa tachac, aih èh jah doe haq aih khoe hruah; haq khoe loh ka mang dong tachac, dài majah khoe sròeh.
LEV 13:14 Mahaq jò leq plôh loh xech gòh, mangai aih èh ùh sròeh.
LEV 13:15 Jò mangai pajàu hnoq xech gòh aih ep doe mangai aih la ùh sròeh, xech gòh aih la ùh sròeh; aih raq kan bacùn.
LEV 13:16 Mahaq tàng joq xech gòh aih loh ka bah, loh hlài ka mang, mangai aih ep lam trùh ajang mangai pajàu.
LEV 13:17 mangai pajàu ngan da haq, èh tàng joq xìt aih khoe loh ka mang, aih èh ep doe mangai i xìt aih sròeh, majah qmang aih khoe jah sròeh.
LEV 13:18 Jò moeq ngai leq tachac haq i teo xìt pa-êh khoe brêh,
LEV 13:19 èh jang xìt pa-êh aih plôh ka calan taboc ùh meh gòh gòh, mangai aih ep lam patô rađeh enh ngèa mangai pajàu;
LEV 13:20 mangai pajàu ngan da haq; tàng joq teo aih kaq yeo jrùq ka akia èh xàc loh ka mang, aih èh mangai pajàu ep doe haq aih ùh sròeh; aih raq kan bacùn khoe kaq jang xìt patênh.
LEV 13:21 Tàng joq mangai pajàu ngan, ùh hnoq xàc taboc jang aih, ùh hìaq kaq yeo jrùq ka akia, èh hnoq khoe loh ka bah, aih èh ep padràng đòeq mangai aih ta tapèh hì.
LEV 13:22 Tàng joq teo aih lênh jàp ta akia, mangai pajàu ep doe haq aih khoe ùh sròeh; aih raq teo bacùn.
LEV 13:23 Tàng xìt aih oe moeq nòe ùh tablòq, ùh lênh tam, aih la xìt pa-êh; mangai pajàu hi doe mangai aih la hadròeh.
LEV 13:24 Jò cabô i xìt padŏc ùnh ta akia, èh nòe padŏc aih loh ka taboc gòh ùh meh loh ka bah bah,
LEV 13:25 Mangai pajàu ngan da haq, tàng joq xìt aih loh ka taboc, èh tàng nòe xìt aih loh ka yeo jrùq ka akia, aih la kan bacùn plôh nòe xìt padŏc.
LEV 13:26 Tàng mangai pajàu ngan ùh hnoq xàc taboc tanòe teo padŏc, ùh hìaq yeo jrùq ka akia, èh hnoq khoe bah bah, aih ep padràng đòeq haq crài ta tapèh hì
LEV 13:27 Trùh hì tapèh mangai pajàu ngan haq, hnoq teo aih lênh ta akia, aih ep doe haq aih khoe ùh sròeh; aih raq kan bacùn.
LEV 13:28 Mahaq tàng xìt aih ùh tablòq, ùh lênh ta akia èh khoe loh ka bah, aih la calan padŏc. Mangai pajàu ep doe haq aih sròeh, aih la xìt padŏc.
LEV 13:29 Tàng jò moeq ngai calô qnì loq cadrì qnì i habau tagàu, ùh meh nòe kiang,
LEV 13:30 aih èh mangai pajàu hi ngan habau aih. tàng habau aih kaq yeo jrùq ka akia, hon xàc qyêq broq ka drinh drinh, mangai pajàu ep doe haq aih khoe ùh sròeh; aih raq teo bacùn nòe gàu ùh nòe kiang.
LEV 13:31 Mahaq tàng jò mangai pajàu ngan xìt aih, hnoq xìt aih ùh i kaq yeo jrùq ka akia, èh hnoq nòe aih ùh i ka xàc gam, aih èh ep lah đòeq haq aih oe đeh crài ta tapèh hì.
LEV 13:32 Trùh hì apèh mangai pajàu ngan habau aih, tàng joq habau aih ùh hìaq lênh tam, ùh i ka xàc drinh drinh, èh ùh hìaq yeo jrùq ka akia,
LEV 13:33 qmang aih mangai aih ep got xàc got xàc mom, mahaq ùh jah got ajang habau, èh mangai pajàu hi lah đòeq haq aih oe đèh crài ta tapèh tam moeq yàng hòm.
LEV 13:34 Khoe aih trùh hì tapèh, mangai pajàu hi ngan, tàng habau ùh hìaq lênh tam ta akia, ùh yeo jrùq ka akia, aih èh mangai pajàu hi doe haq aih sròeh; mangai yinìq aih ep rùh dèh eo yôh, aih èh jah sròeh.
LEV 13:35 Mahaq atìq ka jò khoe jah doe haq sròeh, yàng èh habau aih oe raq lênh ta akia, aih èh mangai pajàu ep ngan hòm.
LEV 13:36 Tàng xìt habau khoe lênh ta akia, mangai pajàu pi ep chaq waq ka hnoq xàc drinh đrinh, mangai aih khoe ùh sròeh.
LEV 13:37 Mahaq tàng hnoq habau tìah ka oe pang aih raq, èh khoe plôh xàc gam, xìt aih khoe brêh: Haq aih khoe jah sròeh èh mangai pajàu ep doe mangai aih khoe jah sròeh.
LEV 13:38 Jò mangai calô qnì cadrì qnì ta akia i ƀài xìt taboc,
LEV 13:39 mangai pajàu hi ngan. Tàng ta akia i ƀài xìt taboc nget, aih la teo taboc loh ta akia: haq aih dua sròeh.
LEV 13:40 Jò moeq ngai taluih xàc, haq aih la mangai clŏc gàu: haq aih dua sròeh.
LEV 13:41 Tàng gàu haq taluih enh ngèa, aih la mangai clŏc ngòng: haq dua sròeh.
LEV 13:42 Mahaq tàng tanòe clŏc enh ngèa qnì clŏc enh rù i moeq teo taboc gòh, aih raq bacùn plôh loh jang teo clŏc enh ngèa ùh enh rù.
LEV 13:43 Mangai pajàu ep ngan da haq; tàng joq teo calan tanòe clŏc gàu enh ngèa ùh qnì ùh enh rù loh ka taboc gòh, qmang ka kan bacùn ta akia chac mangai,
LEV 13:44 aih mangai kô khoe bacùn, mangai pajàu ep doe haq la mangai ùh sròeh majah qmang aih khoe bacùn tagàu.
LEV 13:45 Qmang aih, yac ka cabô waq toq hi loh ka bacùn, dìq ep caxùnh eo cwàn hit ka hyah hyai, xàc gàu caqnaih tù ta hadrò rai cachech creo: Ùh sròeh! Ùh sròeh!
LEV 13:46 Waq toq haq oe raq i yinìq, aih haq oe raq ùh sròeh, ep oe đeh crài enh gùng ka traiq lình.
LEV 13:47 Jò eo cwàn loh ka camo qmang ka xìt bacùn, aih yac ka broq xi xàc trìu xi brai lan,
LEV 13:48 ùh meh yac ka yiniq cleq atênh xi xàc trìu, xi brai lan, xi akia ùh meh yac ka broq xi akia.
LEV 13:49 Tàng teo aih nget nget ùh meh gòh gòh, ta cwàn eo qnì ta akia qnì, ta ngè atênh ùh meh ta caxi brai ùh meh ngè ma broq xi akia, aih ep ngan aih la tìah ka bacùn, ep aràng patô ka mangai pajàu.
LEV 13:50 Mangai pajàu hi ngan, khoe aih lah đòeq crài ngè khoe camo aih ta tapèh hì.
LEV 13:51 Trùh hì tapèh, mangai pajàu ep ngan hlài; tàng joq baxìt camo aih hlàng ta eo cwàn, ngè atênh ùh ta caxi brai, ta akia ùh meh ngè broq xi akia, aih la kan baxìt camo ùh dìq ka kan đùc; dahwèq aih la ùh sròeh.
LEV 13:52 Haq ep bùh đac eo cwàn, xia ma atênh yac ka caxi brai xi xàc trìu yac ka caxi brai lan yac ka rìm dahwèq ma broq enh akia ma khoe i baxìt camo, aih la baxìt camo ùh catech ka kan đùc; ep bùh đac.
LEV 13:53 Tàng jò mangai pajàu ngan, ùh hnoq kan camo aih hlàng ta eo cwàn, ta xia atênh ta caxi brai, ùh meh ta dahwèq broq xi akia,
LEV 13:54 aih haq ep thê wì aràng rùh ngè ma i baxìt camo aih, khoe aih don đòeq crài ngè aih moeq yàng hòm ta tapèh hì.
LEV 13:55 Jò khoe rùh mangai pajàu ngan hòm, tàng kan camo aih ùh taclah ùh hlàng tam, ngè aih la ùh sròeh: ìh ep lam bùh đac,
LEV 13:56 Tàng jò khoe rùh, mangai pajàu hnoq nòe aih khoe taclah, aih ep doeh đac haq khoe ka cwàn eo, xia atênh khoe ka caxi brai
LEV 13:57 Tàng teo camo aih oe plôh hòm ta eo cwàn, tanòe xia atênh ta caxi brai, ùh meh ta ngè leq broq xi akia, aih ep ngan tìah teo bacùn, ep bùh đac.
LEV 13:58 Mahaq eo wàn, xia atênh ùh meh caxi brai, ùh meh dahwèq leq broq xi akia ìh ma khoe rùh, teo baxìt camo khoe hnhung, aih rùh tam moeq yàng hòm, aih èh hi sròeh.
LEV 13:59 Aih la ranenh trong baxìt camo tìah kan bacùn ta eo cwàn broq xi xàc trìu xi brai lan, ta xia atênh ùh ta caxi brai ùh meh ta ngè cleq broq xi akia, tiaq ranenh aih đòeq hu doe haq sròeh loq ùh sròeh.
LEV 14:1 Chuaq Jêhowa doe ka Môise qmang kô:
LEV 14:2 kô ranenh am ka mangai bacùn jò haq jah brêh lem èh khoe jah aràng trùh enh ngèa mangai pajàu,
LEV 14:3 mangai pajàu ep loh enh gùng ka traiq lình đòeq hu ngan. tàng joq teo bacùn da mangai yinìq aih khoe brêh
LEV 14:4 Mangai pajàu hi thê haq aih aràng baiq toq chìm oe raq rìh lem hreo, long huàng nam, xi brai gòh, xam hamenh cachiq xônh.
LEV 14:5 Mangai pajàu hi thê pot moeq toq ta baiq toq chìm aih ta griang taneh, enh qnhèq ka diac hìu.
LEV 14:6 Khoe aih, rùp chìm ma oe rìh xam long huàng nam, xi brai gòh, cachiq xônh aràng tàm ta mahim da chìm ma khoe pot ranŏng enh qnhèq ka diac hìu.
LEV 14:7 Mangai pajàu ep da arat mahim tapèh yàng ta chac mangai ma khoe jah hreo ka bacùn, èh doe haq aih khoe hreo lem, khoe aih caqnaih chìm ma oe rìh pan tagùng.
LEV 14:8 jah hreo hi rùh dèh eo yôh, got dŏng xàc, hùm tadiac, aih èh jah hreo. Khoe aih haq jah mùt ta traiq lình, mahaq ep oe enh gùng tapèh hì.
LEV 14:9 Khoe ka tapèh hì haq got dŏng xàc tachac, xàc gàu, xàc mat, rùh eo cwàn hùm tadiac, aih èh hi jah hreo lem.
LEV 14:10 Trùh hì rahem, haq rùp baiq toq trìu calô ùh i ka xìt habau, moeq toq trìu cadrì qnhòq tap moeq hanam, ùh i ka xìt habau, piq phàn mòeq jàt êpha dàc habuàt lem, ùc dàu, broq ramènh xep, xam moeq lot dàu. Một đồ lường nhỏ về vật nước: một phần mười hai của đồ lường “hin”, hin ước hơn ba litres;
LEV 14:11 mangai pajàu broq ramènh basròeh ka haq aràng haq aih trùh enh ngèa ka Chuaq Jêhowa ajang qmang traiq taglàm
LEV 14:12 Khoe aih, mangai pajàu hi rùp moeq ta baiq toq trìu calô dèch broq ramènh baxon yiniq lui xam moeq lot dàu, rai dèch hnhu lam hnhu hlài enh ngèa Chuaq Jêhowa.
LEV 14:13 Khoe èh, pàc kon trìu calô aih tanòe wì xan loq pàc ƀài kon ramènh baxon yiniq lui xam ramènh bùh, aih la nòeh hadròeh, majah qmang aiht ranènh baxon yiniq lui aih jah mangai pajàu, tìah ka kon ramènh baxon yiniq lui kô hadai jah mangai pajàu, aih la ngè dìq jaq hadròeh.
LEV 14:14 Mangai pajàu yŏc mahim kon ramènh baxon yiniq lui xùt ta hla don pah qma da mangai jah sròeh, ta hadrang kan tì pah qma xam ta hadrang kan jènh pah qma;
LEV 14:15 khoe aih hi yŏc lot dàu ùc dèh taxŏng pah qngeo.
LEV 14:16 tàm dèh hadrang tì pah qma rađeh taxŏng pah qngeo, da arat tapèh yàng enh ngèa Chuaq Jêhowa.
LEV 14:17 Dàu ma oe i taxŏng, mangai pajàu yŏc xùt don pah qma da mangai jah hreo, ta hadrang kan tì pah qma xam hadrang kan jènh pah qma, phàn ma oe i èh đòeq enh qnhèq ka mahim ramènh baxon yiniq lui.
LEV 14:18 Dàu oe rah taxŏng rađeh, mangai pajàu xùt tagàu mangai jah sròeh; qmang aih mangai pajàu broq ramènh baxon yiniq lui am ka haq aih enh ngèa Chuaq Jêhowa.
LEV 14:19 Khoe ka aih, mangai pajàu dèch kon ramènh baxon yiniq lui đòeq broq ramènh baxon yiniq lui ka mangai jah hreo deh ka kan ùh hruah. Khoe aih èh mangai pajàu hijêh kon ramènh đòeq broq ramènh bùh,
LEV 14:20 dèch pajùm ti ramènh xep ta prang tadreo; qmang aih mangai pajàu broq ramènh baxon yiniq lui ka mangai kô, aih èh mangai kô jah hreo lem.
LEV 14:21 Mahaq tàng mangai aih hamoq đeh hrìn, ùh broq qmang leq ma plàih đeh đòeq dèch ƀài ramènh kô, aih ep rùp moeq toq trìu calô đòeq broq ramènh baxon yiniq lui, dèch hnhu lam hnhu hlài đòeq broq ramènh baxon deh yiniq lui, moeq phàn moeq jàt dàc habuàt ùc dàu broq ramènh xep, xam moeq lot dàu.
LEV 14:22 Mac tiaq đeh bu hlàt, haq aih hadai aràng baiq toq trùh braih ùh meh baiq toq trù kon, ma kô broq ramènh baxon yiniq lui, ma tau broq ramènh bùh.
LEV 14:23 Trùh hì rahem, mangai aih ep aràng kon ramènh đòeq broq ramènh bahreo ka rađeh, am ƀài ngè kô ka mangai pajàu ajang trong qmang traiq taglàm, enh ngèa Chuaq Jêhowa.
LEV 14:24 Mangai pajàu rùp kon trìu calô ma padon đòeq broq ramènh baxon yiniq lui, xam moeq lot dàu, khoe aih dèch hnhu lam hnhu hlài enh ngèa Chuaq Jêhowa.
LEV 14:25 Khoe ka aih, mangai pajàu pàc kon trìu ma đòeq broq ramènh baxon yiniq lui, yŏc mahim xùt don pah qma da mangai jah hreo, ta hadrang kan tì pah qma xam ta hadrang kan jènh pah qma.
LEV 14:26 Khoe aih, mangai pajàu ùc dàu taxŏng ta tì pah qngeo rađeh.
LEV 14:27 yŏc hadrang tì ƀè qma tàm ta dàu taxŏng bè qngeo, da arat tapèh yàng enh ngèa Chuaq Jêhowa,
LEV 14:28 rai xùt ta hla don ƀè qma da mangai jah hreo, ta hadrang kan tì pah qma xam ta hadrang kan jènh pah qma, ajang nòe khoe xùt mahim ramènh baxon yiniq lui.
LEV 14:29 Dàu ma oe rah taxŏng, mangai pajàu ùc tachac mangai jah hreo, đòeq broq ranènh baxon yiniq lui ka haq enh ngèa Chuaq Jêhowa.
LEV 14:30 Khoe aih, mangai pajàu hi dèch moèq ta baiq toq trù braih, tàng ùh meh moeq oe ta baiq toq trù kon, mac tiaq ka kon ramènh wì ma aràng trùh.
LEV 14:31 Dèch ma kô broq ramènh baxon yiniq lui dèch kon ma tau broq ramènh bùh, pajùm ti ramènh xep. Qmang aih, mangai pajàu broq ramènh baxon yiniq lui ka mangai jah hreo enh ngèa Chuaq Jêhowa.
LEV 14:32 Aih la trong ramènh bahreo da mangai pa jò haq loh xìt bacùn.
LEV 14:33 Chuaq Jêhowa doe ka wa Môise wa Arôn rameh:
LEV 14:34 Jò pì mùt tagùng Cana-an, aih la gùng au am ka pì broq kùng hang, tàng joq au caqnìh kan camo tìah ka habau bacùn ta hnim leq oe tagùng pì khoe jah đòeq broq kùng hang aih,
LEV 14:35 cla craq hnim aih ep lam anoe ka mangai pajàu: Au hnoq tìah gleq i kan baxìt camo tahnim au.
LEV 14:36 Adroe ka mùt ngan hnim aih, mangai pajàu ep thê wì qnoh dŏng dahwèq loh enh gùng, đòeq ùh hìaq top kan ùh sròeh; jò qnoh khoe dìq, aih èh mangai pajàu hi mùt ngan trom hnim.
LEV 14:37 Haq hi ngan teo aih, tàng joq teo aih oe roc panàt i trom nget nget, ùh meh gòh gòh, yeo jrùq ka panàt,
LEV 14:38 aih èh pajàu loh enh gùng nìm padràng đòeq hnim aih ta tapèh hì.
LEV 14:39 Hì tapèh, pajàu wìh hlài, tàng hnoq teo aih hlàng loh ta panàt hnim,
LEV 14:40 aih ep thê rèq đac bài cato hmo ma khoe top, khwênh enh gùng ka plài oe tanòe amùa;
LEV 14:41 khoe aih thê wì koeh dŏng trom hnim xam dudan ka hnim, hacom blo wì ma koeh aih qnoh enh gùng ka plài tanòe ma amùa;
LEV 14:42 khoe èh yŏc hmo neo baxìa hlài jang teo dùnh, yŏc hô neo lìa hlài jàp ka hnim
LEV 14:43 Mahaq tàng atìq ka jò ma khoe rèq đac bài hmo aih, koeh trom hnim rai lìa hlài, teo camo aih oe raq loh hòm,
LEV 14:44 aih èh mangai pajàu ep trùh ngan hòm. Tàng hnoq camo aih kaq hlàng trom hnim, aih raq teo bacùn.
LEV 14:45 Qmang aih wì ep raliang đac hnim aih, hmo, long xam hô, khoe èh aràng ùc đac enh gùng ka canàng plài tanòe ma amùa.
LEV 14:46 Jò nìm padràng hnim aih, cabô mùt mangai aih èh top kan ùh sròeh trùh jò dixèq.
LEV 14:47 Cabô kùi qnì, ùh meh acaq ta hnim aih ep rùh deh eo cwàn,
LEV 14:48 Mahaq atìq ka jò hnim aih khoe jah lìa hlài, tàng mangai pajàu wìh hlài, ngan hnoq teo aih ùh hìaq kaq hlàng trom hnim, aih haq ep doe hnim aih sròeh, majah qmang aih teo aih khoe brêh.
LEV 14:49 Đòeq broq ramènh basròeh am ka hnim aih, haq ep yŏc baiq toq chìm, long huàng nam, caxi brai gòh xam hamenh cachiq xônh;
LEV 14:51 khoe aih yŏc long huàng nam hamenh cachiq xônh, caxi brai gòh, xam chìm rìh, tàm dŏng ta mahim chìm ma khoe pot ranŏng enh qnhèq ka trong diac hìu, rai da arat tapèh yàng ta hnim.
LEV 14:52 Qmang aih, mangai pajàu yŏc mahim chìm, diac hìu, kon chìm rìh, long huàng nam, hamenh cachiq xônh, xam xi brai gòh đòeq broq ramènh dôq hnim aih jah basròeh.
LEV 14:53 Khoe aih, mangai pajàu caqnaih chìm ma oe rìh pan loh enh gùng ka plài trùh ta đùng ruàng; mangai pajàu broq ramènh baxon yiniq lui ka hnim, aih èh hnim jah sròeh.
LEV 14:54 Aih ƀài ranenh am ka ƀài kan bacùn xam teo xìt rahenh,
LEV 14:55 ka kan camo ta eo cwàn xam hnim oe,
LEV 14:56 xam nòe calan, pachùng patênh, nòe taplŏc,
LEV 14:57 hu hnài đòeq wì loq jò leq yiniq cleq ma sròeh, yiniq leq ùh sròeh. Aih la ranenh trong yinìq bacùn.
LEV 15:1 Chuaq Jêhowa anoe tam ka wa Môise wa Arôn rameh:
LEV 15:2 Thê anoe ka mangai Isorali qmang kô: Waq toq mangai calô leq ta chac haq loh jìq làuq, aih èh haq loh ka ùh hruah;
LEV 15:3 kan ùh hruah da haq taiq kan jìq làuq: yac chac haq loh diac ùh wìa yac khoe atàt, aih dua mangai aih loh ka ùh hruah.
LEV 15:4 Juàng leq haq aih khoe kùi, dìq loh ka ùh hruah: èh ƀài ngè leq haq khoe haqngui enh qnhèq hanoh loh ka ùh hruah.
LEV 15:5 Cabô ma troq bèq da haq juàng, ep rùh dèh cwàn eo, hùm ta diac, èh loh ka ùh hruah trùh xèq clam.
LEV 15:6 Cabô haqngui nòe mangai jìq làuq aih khoe haqngui, ep rùh dèh cwàn eo, hùm ta diac, èh loh ka ùh hruah trùh xèq clam.
LEV 15:7 Cabô troq bèq chac mangai jìq làuq aih, ep rùh dèh cwàn eo, hùm ta diac, èh loh ka ùh hruah trùh xèq clam.
LEV 15:8 Tàng mangai jìq làuq troq cachôh ka mangai ma hruah, mangai aih èh ep rùh dèh cwàn, hùm ta diac, èh loh ka ùh hruah trùh xèq clam.
LEV 15:9 Xê leq mangai jìq làuq aih khoe haqngui aih èh dìq loh ka ùh hruah.
LEV 15:10 Waq toq cabô troq bèq yiniq cleq enh chac mangai jìq làuq aih, dìq top kan ùh hruah trùh xèq clam. Cabô ma wê ƀài ngè aih, ep rùh dèh cwàn eo, hùm ta diac, èh top kan ùh hruah trùh xèq clam.
LEV 15:11 Yac ka cabô ùh dèh, waq toq mangai jìq làuq aih ùh qnheo tì ta diac mahaq troq bèq haq aih, mangai aih èh ep rùh dèh cwàn eo ta diac, èh top kan ùh hruah trùh xèq clam.
LEV 15:12 Abôq taneh leq mangai aih troq bèq, ep tùq đac ka padah, ngè broq xi long, aih qnheo ta diac.
LEV 15:13 Jò mangai calô jìq làuq khoe jah brêh, aih ep rèn patep pang hì haq jah brêh trùh tapèh hì, khoe aih rùh dèh eo cwàn ta diac hìu; khoe aih, haq hi jah hreo.
LEV 15:14 Trùh hì rahem, haq aih ep rùp ka rađeh baiq toq trù braih, ùh meh baiq toq trù kon, lam trùh enh ngèa Chuaq Jêhowa, jang nòe qmang traiq taglàm, èh am ka mangai pajàu.
LEV 15:15 Mangai pajàu dèch toq ma kô broq ramènh baxon yiniq lui, ma tau broq ramènh bùh, qmang aih mangai pajàu broq ramènh baxon yiniq lui da mangai calô kô enh ngèa Chuaq Jêhowa.
LEV 15:16 Jò mangai calô apô xep, ep hùm dìq ka chac ta diac, èh loh ka ùh hruah tùh xèq clam.
LEV 15:17 Eo cwàn xam ngè akia leq ma khoe top, ep rùh ta diac, loh ka ùh hruah trùh xèq clam.
LEV 15:18 Jò mangai calô xam mangai cadrì waq ka dabau, aih èh ep hùm ta diac, loh ka ùh hruah trùh xèq clam.
LEV 15:19 Jò mangai cadrì i khê, aih ep ùh hruah ta tapèh hì; waq toq cabô ma bèq haq hi loh ka ùh hruah trùh xèq clam.
LEV 15:20 Ngè leq haq ma kùi qnì haqngui qnì jò haq ma i khê, aih dìq top kan ùh hruah.
LEV 15:21 Cabô troq da haq juàng, ep rùh dèh cwàn eo, hùm ta diac, èh loh ka ùh hruah trùh xèq clam.
LEV 15:22 Cabô ma troq ngè leq haq ma khoe haqngui enh qnhèq, ep rùh dèh eo cwàn, hùm ta diac, èh loh ka ùh hruah trùh xèq clam.
LEV 15:23 Tàng loq i cleq ta juàng, ùh meh ta ngè haq haqngui, cabô ma troq poh, hi loh ka ùh hruah trùh xèq clam.
LEV 15:24 Tàng i moeq ngai calô waq ka gucadrì aih, èh kan amùa jò i khê top ka mangai calô, aih èh mangai calô loh ka ùh hruah ta tapèh hì; juàng leq haq ma kùi dìq top kan ùh hruah.
LEV 15:25 Jò mangai gucadrì khoe dìq dèh ka khê mahaq oe raq loh mahim bàc, ùh meh loh ka lon, aih loh ka ùh hruah tìah ka jò oe raq i mahim qmang ka jò i khê.
LEV 15:26 Jò i mahim, yac ka juàng leq haq khoe kùi enh qnhèq dìq tìah qmang ka juàng jò haq i khê diq.
LEV 15:27 Cabô ma troq ƀài ngè aih dìq loh ka ùh hruah, ep rùh dèh cwàn eo, hùm ta diac, èh loh ka ùh hruah trùh xèq clam.
LEV 15:28 Jò mahim gucadrì aih khoe atàt, ep rèn pang hì atàt jah tapèh hì, aih èh hi jah hruah.
LEV 15:29 Trùh hì rahem, mangai aih rùp baiq toq trù braih, ùh meh baiq toq trù kon, aràng ka mangai pajàu ajang qmang traiq taglàm.
LEV 15:30 Mangai pajàu ep dèch toq ma kô broq ramènh baxon yiniq lui, toq ma tau broq ramènh bùh; broq qmang aih haq baxon yiniq lui da gucadrì tau enh ngèa Chuaq Jêhowa.
LEV 15:31 Qmang aih, pì jah lah mangai Isorali hangai kan ùh hruah da wì haq, yùq èh wì haq loq broq amùa ka traiq taglàm au ma xan oe taqne wì haq, ùh qmang aih èh wì haq loq ep cachìt dèh ta kan ùh hruah.
LEV 15:32 Aih raq ranenh am ka mangai calô loh ka jìq làuq, am ka rìm ngai apô xep,
LEV 15:33 am ka gucadrì jò haq i khê, ka rìm ngai, yac ka gucalô gucadrì, ma loh ka jìq làuq, ka mangai calô jò haq waq ka gucadrì jò haq i khê.
LEV 16:1 Atìq ka baiq ngai kon calô da Arôn cachìt jò wa thia haten enh ngèa Chuaq Jêhowa, aih haq doe ka Môise,
LEV 16:2 rameh: Drah doe ka Arôn, daq ìh, haq paq mùt yôt nòe hadròeh oe enh dalam ka bai prình, enh ngèa ka calàp baxon yiniq lui enh crŏng hom, yùq èh haq loq ep cachìt; majah qmang aih au oe ta yùc ma loh enh crŏng calàp baxon yiniq lui.
LEV 16:3 Arôn mùt tanòe dìq jaq hadròeh qmang kô èh: Haq ep rùp moeq toq ƀo calô caqmon kàn, đòeq broq ramènh baxon yiniq lui, èh xam moeq toq trìu calô broq ramènh bùh.
LEV 16:4 Haq ep caxùnh eo yôh xi bai lan, enh qneq atàc cwàn xi bai lan, kàt caqnam xi bai lan rai kui tagàu moeq blah mù xèp xi bai lan. Aih la ƀài eo hadròeh, haq ep hùm ta diac adroe ka atàc ƀài ngè aih.
LEV 16:5 Enh nòe mangai Isorali, haq rùp yŏc baiq toq kon bubi calô đòeq broq ramènh baxon yiniq lui xam moeq toq kon trìu calô đòeq boq ramènh bùh.
LEV 16:6 Arôn hi dèch moeq toq kon ƀo broq ramènh baxon yiniq lui ka rađeh, xam ka hnim cla.
LEV 16:7 Khoe aih haq rùp baiq toq bubi calô, aràng đòeq enh ngèa ka Chuaq Jêhowa, ajang nòe trong qmang traiq taglàm.
LEV 16:8 Khoe ka aih, Arôn pàih panàih, moeq aih da Chuaq Jêhowa, moeq aih da Axasên.
LEV 16:9 Arôn hi aràng bubi calô panàih ma troq da Chuaq Jêhowa lam haten rai dèch ma aih broq ramènh baxon yiniq lui.
LEV 16:10 Èh toq panàih ma troq da Axasên, aih rong rìh enh ngèa Chuaq Jêhowa, đòeq broq ramènh baxon yiniq lui ta haq, khoe aih caqnaih haq mùt tađùng hawit đòeq haq hlài ta Axasên.
LEV 16:11 Qmang aih, Arôn ep aràng ƀo calô aih la kon ramènh baxon yiniq lui, pàc ƀo aih broq ramènh baxon yiniq lui ka cla xam dìq ka wì ta hnim.
LEV 16:12 khoe aih yŏc abôq ma bùh ngè xua thùm tah ta aih bình ngia ùnh cheo enh cabŏng tadreo enh ngèa Chuaq Jêhowa, xam moeq cadop dàc xua thùm, aràng mùt enh dalam ka bai prình.
LEV 16:13 Haq ep tah dàc xua thùm aih ta-ùnh, enh ngèa Chuaq Jêhowa, dôq nhòe xua thùm glom dŏng ta calàp baxon yiniq lui ma oe enh crŏng hom, aih èh haq ùh hìaq cachìt.
LEV 16:14 Haq hadai ep yŏc mahim kon ƀo aih, yŏc hadrang tì da arat tapèh yàng ta calàp baxon yiniq lui, bè mahì tŏc, èh tapèh yàng enh ngèa ka calàp baxon yiniq lui.
LEV 16:15 Khoe ka aih, pàc bubi ma đòeq broq ramènh baxon yiniq lui ka mangai Isorali; qnàng mahim aih mùt enh dalam ka bai prình; broq tìah ka haq ma khoe broq ka mahim ƀo calô, aih la da arat ta calàp baxon yiniq lui xam enh ngèa ka calàp baxon yiniq lui.
LEV 16:16 Broq qmang kô haq jah baxon yiniq lui ka nòe hadròeh taiq yiniq lui da Isorali, ùh kè ka yiniq lui wì haq qmang leq. Haq hanoh ep broq qmang aih ka traiq taglàm ma oe taqne kan ùh ùh hruah da wì haq.
LEV 16:17 Jò mangai pajàu mùt đòeq broq ramènh baxon yiniq lui ka nòe hadròeh trùh jò haq tawìh loh, aih apaq i cabô oe ta traiq taglàm; qmang aih haq broq ramènh baxon yiniq lui ka rađeh, ka hnim rađeh, xam dìq ka Isorali.
LEV 16:18 Khoe aih, haq wìh loh, thia ajang prang tadreo enh ngèa Chuaq Jêhowa, đòeq broq ramènh ka prang tadreo; haq yŏc mahim kon ƀo calô xam bubi calô, xùt dudan ƀài aki prang tadreo.
LEV 16:19 Khoe yŏc hadrang tì da arat mahim tapèh yàng ta prang tadreo, broq ka prang jah hreo hadròeh, taiq ƀài kan ùh hruah da mangai Isorali.
LEV 16:20 Jò mangai pajàu khoe gêh ka broq ramènh baxon yiniq lui ka nòe hadròeh, ka prang tadreo, aih èh haq ep tadreo dèch bubi calô ma oe rìh tau.
LEV 16:21 Arôn roh dèh baiq toq tì nòe gàu bubi calô ma oe rìh, anoe qnoh ƀài kan ngang dù, ƀài kan ùh troq, aih la ƀài yiniq lui da Isorali, taqmòq dìq jang gàu bubi, khoe aih thê mangai ma khoe padon đòeq ka bìac kô hnan qnoh bubi, mùt haq tađùng hawit.
LEV 16:22 Aih èh, bubi calô aih pòq wê ta chac haq ƀài yiniq lui ngang dù da Isorali tanòe hawit.
LEV 16:23 Arôn hi wìh mùt ta traiq taglàm lêh eo cwàn xi bai lan habuàt ma khoe caxùnh đòeq mùt nòe dìq jaq hadròeh, haq đòeq ƀài ngè aih ta aih.
LEV 16:24 Khoe aih yŏc diac hùm rađeh tanòe hadròeh, caxùnh hlài dèh eo, loh enh gùng, dèch ramènh bùh ka mangai Isorali, đòeq broq ramènh baxon yiniq lui ka rađeh xam ka wì.
LEV 16:25 Haq hanoh ep yŏc bòq da ƀài kon ramènh baxon yiniq lui bùh ta prang tadreo.
LEV 16:26 Mangai ma tiaq qnàng bubi calô ka Axasên, ep rùh dèh cwàn eo, hùm ta diac lem, khoe aih men jah mùt ta traiq lình.
LEV 16:27 Mahaq wì ep qnoh enh gùng ka traiq lình ƀo calô xam bubi calô ma khoe dèch broq ramènh baxon yiniq lui, mahim haq ma khoe qmùt nòe Dìq jaq Hadròeh đòeq broq ramènh baxon yiniq lui; èh yŏc ƀài akia xam ìc baiq toq ngè aih bùh ta-ùnh.
LEV 16:28 Mangai ma yòng bùh ep rùh dèh eo cwàn, hùm ta diac, khoe ka aih men jah mùt ta traiq lình.
LEV 16:29 Kô èh ranenh mòeq đòe am ka pì: trùh hì mòeq jàt khê tapèh, pì ep apàm, ùh khòh broq qmòe yac ka moeq yiniq cleq, yac ka cla pì yac ka mangai diac wì ma rìh oe taqne pì.
LEV 16:30 Majah qmang aih, ta hì aih ramènh baxon yiniq lui jah broq am ka pì, đòeq pì jah hreo lem: joq qnàng pì jah hreo lem khoe ka yiniq lui pì enh ngèa ka Chuaq Jêhowa.
LEV 16:31 Aih la ramènh Sabat, mòeq hì padài am ka pì, pì ep apàm; aih la ranenh mòeq đòe.
LEV 16:32 Mangai patìh ma khoe jah ranenh xùt dàu đòeq broq pajàu kàn thai dèh baq, ep caxùnh eo xi bai lan hadròeh,
LEV 16:33 đòeq haq broq ramènh baxon yiniq lui ka nòe hadòeh, ka traiq taglàm, ka prang tadreo, ka ƀài pajàu xam dìq dŏng ka rìm mangai.
LEV 16:34 Mòeq hanam mòeq yàng ep broq ramènh baxon yiniq lui ka mangai Isorali, đòeq wì haq jah hreo deh ka ƀài yiniq lui cla wì haq; aih la ranenh mòeq đòe am ka pì. Arôn broq qmang ka bàu Chuaq Jêhowa khoe tanap thê Môise.
LEV 17:1 Chuaq Jêhowa doe ka Môise qmang kô:
LEV 17:2 Anoe ka Arôn, xam wì kon haq xam dìq dŏng ka Isorali: Kô bàu da Chuaq Jêhowa tanap:
LEV 17:3 Tàng mòeq ngai calô ta Isorali pàc moeq toq ƀo, mòeq toq trìu, ùh meh mòeq toq bubi yac ka ta traiq lình qnì enh gùng ka traiq lình qnì,
LEV 17:4 ùh aràng trùh jang qmang traiq taglàm đòeq broq ramènh dèch ka Chuaq Jêhowa, enh ngèa ka hnim kùh waiq đò da Chuaq Jêhowa, mangai aih èh khoe pòq yiniq broq ta-ùc mahim, wì haq khoe broq ta-ùc mahim, dài majah ep hnan qnoh enh gùng ka Isorali.
LEV 17:5 Qmang aih dôq mangai Isorli yŏc dèh ramènh đeh ma dèch ta gùng aràng ajang mangai pajàu, enh ngèa ka Chuaq Jêhowa, jang qmang traiq taglàm, đòeq dèch broq ramènh waiq kan catèm ka Chuaq Jêhowa.
LEV 17:6 Mangai pajàu ùc mahim kon ramènh aih ta prang tadreo da Chuaq Jêhowa ma đòeq ajang qmang traiq taglàm, bùh bòq i kan xua thùm ka Chuaq Jêhowa.
LEV 17:7 Mangai Isorali hanoh pi khòh dèch deh ramènh cleq ka kiac bubi hòm, aih la ƀài kiac wì haq ma xan tango yôt. Kô raq ranenh mòeq đòeq ka wì haq enh qnhòng kô trùh qnhòng tau.
LEV 17:8 Qmang ai, ìh ep anoe ka mangai Isorali rameh: Yac ka cabô taqne mangai Isorali qnì, mangai diac wì ma rìh oe taqne wì haq qnì, dèch ramènh bùh qnì ramènh cleq qnì,
LEV 17:9 mahaq ùh aràng trùh ajang qmang traiq taglàm đòeq dèch ka Chuaq Jêhowa, mangai aih èh ep qnoh đac enh gùng ka Isorali.
LEV 17:10 Yac ka mangai Isorali yac ka mangai diac wì rìh oe taqne wì haq, acaq mahim cleq ùh dèh, aih èh au panòeh ka mangai aih, hnan qnoh đac khoe ka Isorali.
LEV 17:11 majah qmang aih kan rìh Nguyên-bổn rằng: Linh-hồn vẫn ở trong huyết da xech akia oe ta mahim; au khoe am ka pì mahim pùc ta prang tadreo đòeq broq ramènh baxon yiniq lui mahua yiang rađeh; majah qmang aih canòm kan rìh mahim men jah baxon yiniq lui.
LEV 17:12 Dài aih au majah khoe doe ka mangai Isorali: Taqne pì paq i cabô kaq mahim; mangai diac wì ma rìh oe qne pì hanoh ùh khòh kaq mahim.
LEV 17:13 Tàng i cabô, yac ka mangai Isorali, yac ka mangai diac wì rìh oe qne wì haq, loq axan jah mòeq toq jam gùng qnì mòeq toq chìm ma khòh kaq jam, aih ep pot mahim haq khoe aih hi yŏc taneh catùh hlài;
LEV 17:14 Majah qmang aih kan rìh da rìm ngè rìh, aih la mahim haq; ta mahim i kan rìh. Dài aih raq, au majah khoe doe ka Isorali: Pì ùh khòh kaq mahim rìm ƀài ngè rìh, majah qmang aih kan rìh da rìm ngè rìh aih la manhim haq; cabô kaq ep hnan qnoh đac.
LEV 17:15 Ùh dèh ka cabô, yac ka ha-uang ta gùng cla, yac ka mangai diac wì, cabô acaq jam ngè cachìt ùh meh ngè rôm khoe hit hanang haq, aih ep rùh dèh eo cwàn, hùm ta diac, mangai loh ka ùh hruah trùh xèq clam, khoe aih hi jah hreo hlài.
LEV 17:16 Mahaq tàng wì aih ùh rùh dèh eo cwàn èh ùh hùm rađeh ta diac, aih èh wì haq pòq wê deh yiniq lui.
LEV 18:1 Chuaq Jêhowa doe tam ka Môise:
LEV 18:2 Drah anoe ka Isorali: Au kô raq Jêhowa Boc Plình pì.
LEV 18:3 Pì apaq broq tiaq dua wì ma broq ta Êdip, aih nòe pì khoe oe, hadai paq broq tiaq gùng Cana-an, aih la nòe au padon qnung pì mùt: paq top dua wì broq.
LEV 18:4 Pì ep iu tiaq bàu au thê, wèq ranenh au đòeq broq tiaq: Au kô raq Chuaq Jêhowa Boc Plình pì.
LEV 18:5 Qmang aih, wèq tiaq ranenh xam bàu au thê, mangai leq broq tiaq jah canòm ka aih èh đòeq jah rìh: Au kô raq Chuaq Jêhowa.
LEV 18:6 Taqne pì apaq i cabô thia ten ka gucadrì oe raq hadròng cla đòeq tango: Au kô raq Chuaq Jêhowa.
LEV 18:7 Apaq tango deh ka miq đòeq broq kan baxep deh ka baq.
LEV 18:8 Paq tango deh ka miq neo, tàng broq qmang aih, aih raq kan baxep dèh baq.
LEV 18:9 Apaq tango ka oh daq cadrì da cla, yac ka pajùm baq miq dèh hra, yac ka pajùm miq baq dèh hra, yac ka ha-uang hnim cla, yac ka ha-uang taqnoeq.
LEV 18:10 Apaq tango dèh ka xau cadrì, yac ka xau pah nuiq, xau pah ngoaiq; tàng broq qmang aih, aih raq baxep deh cla.
LEV 18:11 Paq tango ka kon cadrì da miq neo ha-uang enh baq cla, majah aih raq oh cadrì pì.
LEV 18:12 Apaq tango ka ƀài oh daq cadrì da baq pì; aih xài oh daq baq da pì.
LEV 18:13 Apaq tango ka wì oh daq cadrì da miq pì, aih xaih oh daq da miq pì.
LEV 18:14 Apaq tango ka mai dèh mìh, ka mai da dùch pì, tàng broq qmang aih, aih xài broq ka xep oh daq da baq pì.
LEV 18:15 Apaq tango dèh ka kon mai, aih xài mai da kon calô pì.
LEV 18:16 Apaq tango ka mai dèh daq hadai apaq tango ka mai dèh oh; tàng broq qmang aih xài broq kan xep dèh ka oh daq.
LEV 18:17 Apaq tango ka gucadrì hloe xam kon cadrì haq. Paq yŏc xau nuiq ùh meh xau ngoaiq haq đòeq tango ka wì aih; wì aih xài dìq nang noe haten da haq, trong aih dìq jaq dù.
LEV 18:18 Apaq yŏc oh mai cla đòeq broq yang, paq kaq kùi ti haq jò mai cla oe rìh, èh loq loh kan tarènh.
LEV 18:19 Jò gucadrì i khê, paq thia haten hu waq ka haq.
LEV 18:20 Apaq kùi ti cadrì wì plài, paq broq ka rađeh loh ka ùh hruah ti mangai aih.
LEV 18:21 Paq rùp dèh kon đòeq tadreo dèch ka kiac Moloc, Ấy là một tà-thần của người A-mô-rít thờ, paq broq amùa ka yiniq Boc Plình: Au kô raq Chuaq Jêhowa.
LEV 18:22 Apaq kaq kùi ti mangai calô tìah ka wì ma kaq kùi ti moeq ngai gucadrì; aih xài kan pada amùa.
LEV 18:23 Apaq tango ti ƀài ngè aban, đòeq broq ka rađeh loh ka ùh hruah ti ngè aih; mangai cadrì ùh jah dèch chac rađeh am ka ngè ma aban đòeq jah tango ti haq. Aih raq kan amùa ramòt.
LEV 18:24 Pì apaq broq yac ka mòeq yiniq ta ƀài yiniq aih đòeq broq ka rađeh loh ka ùh hruah; majah qmang aih ƀài mangai diac wì au ma padon hnan đac enh ngèa pì dìq khoe loh ka ùh hruah taiq wì haq broq ƀài yiniq aih.
LEV 18:25 Jaq taneh mech loh đeh ka ùh hruah taiq wì haq, kô èh au phŏc yiniq lui ngang dù wì haq; taneh jah hac qnoh đac wì haq.
LEV 18:26 Yàng pì kô hòm, yac ka mangai ma ha-uang gùng cla yac ka mangai diac wì ma rìh oe taqne pì, ep wèq bàu xam ranenh au, paq broq kan ramòt qmang aih.
LEV 18:27 Taiq ƀài kan ramòt aih, ƀài mangai ma rìh tacô adroe ka pì khoe broq; èh taiq wì haq aih dài taneh majah loh đeh ka ùh hruah.
LEV 18:28 Qmang aih, paq broq ka taneh loh ka ùh hruah, èh taneh loq hac qnoh pì, qmang ka haq khoe hac qnoh ƀài mangai ma oe tacô adroe ka pì qmòh;
LEV 18:29 Majah qmang aih cabô leq broq mòeq yiniq ta ƀài kan aramòt aih dìq ep hnan qnoh đac khoe ka Isorali.
LEV 18:30 Qmang aih, pì ep wèq trong au khoe tanap thê, đòeq ùh hìaq top dua yac ka mòeq ta ƀài trong acaq oe ramòt wì ma khoe broq adroe ka pì trùh, hadai paq đòeq rađeh loh ka ùh hruah enh trong rìh acaq oe ramòt aih. Au kô raq Chuaq Jêhow Boc Plình pì.
LEV 19:1 Chuaq Jêhowa doe tam ka Môise:
LEV 19:2 Thê anoe dìq ka Isorali qmang kô: Ep hadròeh, majah qmang aih, au kô, Jêhowa Boc PLình pì aih hadròeh.
LEV 19:3 Rìm ngai ep loq ta-iu dèh miq baq rai wèq ƀài hì sabat au: Au kô raq Jêhowa Boc Plình pì.
LEV 19:4 Paq tawìh ta radua qmù kiac hanoh paq broq ƀài radua qmù kiac: Au kô raq Jêhowa Boc Plình pì
LEV 19:5 Jò pì dèch ramènh waiq kan catèm ka Chuaq Jêhowa aih ep dèch qmang leq dôq ramènh aih jah Chuaq dì yŏc,
LEV 19:6 aih ep acaq qmòe hì aih xam hì da-èh; rah ma oe trùh hì piq aih èh ep bùh đac.
LEV 19:7 Tàng wì đòeq kaq trùh hì piq, aih la kan ramòt, ramènh aih ùh jah dì yŏc.
LEV 19:8 Cabô ma acaq ramènh qmang aih ep pòq dèh yiniq lui, majah qmang aih haq khoe troq đac ramènh hadròeh da Chuaq Jêhowa: mangai aih ep qnoh đac khoe ka Isorali.
LEV 19:9 Jò pì gat dèh qmau ta ruàng, paq gat waq ka hreo lùch qmòe roc haqmai, apaq toch hlài ƀài hadròc ma oe lac.
LEV 19:10 Apaq mùt yàng baiq ta wuàn nho cla, apaq toch plì nho khoe hadrùih, đòeq plì aih ka mangai pa xam tamoe qnoeq: Au kô raq Jêhowa Boc Plình pì.
LEV 19:11 Pì apaq atùng, apaq capoch hwang, apaq qnùt dabau.
LEV 19:12 Pì apaq yŏc yinniq au đòeq hu hapah paqnùt, majah qmang aih pì broq amùa deh ka yiniq Boc Plình: Au kô raq Chuaq Jêhowa.
LEV 19:13 Paq loq hnen mangai ten tìa da pì, paq blah yŏc da wì cleq. Ƀac baha da mangai patìh ùh khòh don đòeq ta hnim pì trùh hì da-èh.
LEV 19:14 Apaq ra-òh hamaiq ka mangai clìc, paq roh đòeq kan tawac enh ngèa mangai ùh xau broq ka haq loq cro; mahaq ep yùq crè ka Boc Plình pì: Au kô raq Jêhowa.
LEV 19:15 Trong hadrah, pì apaq ùh hnhùh jang, paq yeo loq waq ka mangai pa, paq camaih ka mangai padrŏng; mahaq tiaq kan taq atoq đòeq hadrah ka mangai ten tìa pì.
LEV 19:16 Apaq lam jàp jìa đòeq prai bàu capoch hwang ka cabô taqne mangai da pì, apaq broq cleq ma loq yat trùh kan rìh da mangai ten tìa pì: Au kô raq Chuaq Jêhowa.
LEV 19:17 Paq i manoh tagit ka mangai Isorali aih bua pì; drah cwò ka mangai ten tìa, đòeq ùh hìaq ep wiang pòq yiniq lui wì haq.
LEV 19:18 Paq chaq trong hu patem chau, hadai paq ban wê manoh git ka cabô taqne mangai da pì, mahaq thê loq waq ka mangai haten hatìa tìah ka cla rađeh: Au kô raq Chuaq Jêhowa.
LEV 19:19 Pì ep wèq bài ranenh au. Paq đòeq ƀài ngè aban ma crài adrech kòe dabau. Paq rai baiq yiniq adrech ta ruàng pì. Paq caxùnh eo cwàn ajìp xi bàc yiniq bai.
LEV 19:20 Tàng joq mangai calô kùi rai tango ka mangai hapŏng cadrì khoe tèu bàu yŏc mangai qnoeq, mahaq qnhòq jah baxon qnoh, qnhòq jah paclaih, wa aih èh ep jah kan baxa, mahaq toq ma ùh hìaq ep cachìt, majah qmang aih mangai hapŏng cadrì aih qnhòq jah paclaih.
LEV 19:21 Mangai calô ep qnàng moeq toq trìu calô trùh enh ngèa ka Chuaq Jêhowa ajang trong qmang traiq taglàm, đòeq broq ramènh baxon yiniq lui.
LEV 19:22 Mangai pajàu yŏc trìu calô aih broq ramènh baxon yiniq lui đòeq baxnon yiniq lui ka mangai ma khoe broq, enh ngèa ka Chuaq Jêhowa, aih èh, yiniq lui haq jah caqnaih.
LEV 19:23 Jò pì ma hi mùt gùng Cana-an, èh jò pì khoe pìt bàc adrech long plì, ep ngan ƀài plì aih ùh hruah, tìah ka qnhòq kat akia, ta piq hanam ep ngan haq ùh hruah; ùh dùh kaq.
LEV 19:24 Mahaq trùh hanam pôn, ƀài plì haq dìq wìh wìa hadròeh aih la ramènh apôi Chuaq Jêhowa
LEV 19:25 Trùh hanam padam, pì jah acaq ƀài plìh haq, broq qmang aih đòeq long jah loh plì yeo bàc tam: Au kô raq Jêhowa Boc Plình pì.
LEV 19:26 Pì paq acaq ngè leq oe i mahim, paq blàih blŏng, ngan tì.
LEV 19:27 Paq got haqmai xàc dudan ka gàu, hadai paq kat haqmai xàc mom.
LEV 19:28 Apaq taiq mangai cachìt ma ti xah dèh chac, hadai apaq ti xam dèh chac: Au kô raq Chuaq Jêhowa.
LEV 19:29 Paq baxep deh kon cadrì xi trong panan thê haq wìa mangai tech deh chac, đòeq gùng pì ùh hìaq i kan tango anang rai bình chàu kan dù.
LEV 19:30 Pì ep wèq hì sabat au, rai ta-iu nòe hadròeh da au: Au kô raq Chuaq Jêhowa.
LEV 19:31 Pì paq tawìh ta mangai waiq mahua mangai cachìt hadai ùh khòh chaq mangai ngan tì; ùh khòh bòch wì aih, majah qmang aih wì haq broq ka pì loh ka ùh hruah: Au kô raq Chuaq Jêhowa Boc Plình pì.
LEV 19:32 Enh ngèa mangai ko gàu, ìh ep yòng, ta-iu ka mangai craq, rai ta-iu yùq ka Boc Plình ìh. Au kô raq Chuaq Jêhowa.
LEV 19:33 Jò mangai diac wì trùh oe đeh taqne pì, aih èh paq tabroq ka wì haq ùh i ka ƀè ƀàn.
LEV 19:34 Mangai diac wì ma rìh oe taqne pì hanoh jah tình tìah ka mangai ha-uang ta pì; ep loq waq ka wì haq tìah ka cla pì, majah qmang aih pì hadai khoe broq đeh mangai rìh oe đeh ta Êdip: Au kô raq Jêhowa Boc Plình pì.
LEV 19:35 Pì paq yŏc maneh ùh troq jò ti wêh ngan dang yôh, jò kìq ngan kan trap, jò ti arèn
LEV 19:36 Pì ep i kìq ma troq joq qnàng, plì kìq ma troq maneh, mòeq êpha qnàng, mòeq hin joq qnàng Ê-pha là một lường chừng 20 litres; hin là một phần sáu của ê-pha Au kô raq Jêhowa Boc Plình pì, Mangai ma khoe qnoh pì loh khoe ka Êdip.
LEV 19:37 Qmang aih, pì ep wèq rai broq tiaq ƀài ranenh xam bàu thê da au: Au kô raq Chuaq Jêhowa.
LEV 20:1 Chuaq Jêhow doe ka Môise:
LEV 20:2 Ìh doe ka Isorali qmang kô: Waq toq cabô yac ka mangai Isorali yac ka mangai diac wì rìh oe qne, wì yŏc deh moeq toq kon tadreo dèch am ka kiac Moloc, mangai aih ep jêh đac ka cachìt: pì ep đàp haq xi hmo
LEV 20:3 Cla au plôh nòeh ka mangai aih, qnoh đac haq loh enh gùng ka mangai da au, majah qmang aih haq khoe dèch deh kon ka kiac Moloc, broq ka nòe hadròeh au loh ka ùh hruah rai broq amùa ka yiniq au.
LEV 20:4 Tàng joq mangai gùng aih caqnhip mat broq đeh ùh hnoq, jò haq aih tadreo dèch dèh moeq toq kon ka kiac Moloc tàng wì ùh waq jêh đac haq.
LEV 20:5 cla au kô èh tangèa dèh hadrò đòeq tabroq ka wì xam hnim wì haq, khoe aih hnan qnoh đac haq xam ƀài mangai tiaq tango ka kiac Moloc loh khoe ka mangai da au.
LEV 20:6 Tàng mangai leq tawìh ta pajàu ngan tì xam pajàu creo bòch mahua mangai cachìt, cla au kô èh tangèa dèh hadrò đòeq tabroq ka mangai aih.
LEV 20:7 Pì drah broq hreo ka rađeh, rai wìh wìa hadròeh, majah qmang aih au kô raq Jêhowa, Boc Plình pì.
LEV 20:8 Pì drah wèq broq tiaq ranenh au: Au kô raq Chuaq Jêhowa Boc Plình pì. Mangai broq ka pì wìh wìa hadròeh.
LEV 20:9 Jò cabô hanip deh miq baq, aih èh ep jêh đac ka cachìt: haq khoe hanip deh miq baq; mahim haq dahrôq hlài chac haq.
LEV 20:10 Tàng cabô tango ka cadrì mangai qnoeq, ùh meh tango ka cadrì mangai haten hatìa rađeh, mangai calô xam magai cadrì aih dìq ep cachìt.
LEV 20:11 Tàng cabô kùi ti mai dèh baq, aih la broq kan camaih deh ka baq, dìq baiq wa aih èh ep cachìt; mahim wa ta-ùc hlài ta chac wa.
LEV 20:12 Tàng cabô kùi dèh ti kon mai, dìq baiq ka wa ep cachìt, majah qmang aih wa haq khoe broq kan ramòt; mahim wa ta-ùc hlài chac cla wa.
LEV 20:13 Tàng moeq ngai gucalô acaq kùi ti moeq ngai calô qnoeq, tìah ka kùi ti gucadrì, dìq baiq wa aih ep cachìt, majah qmang aih wa khoe broq kan ramòt; mahim wa ta-ùc hlài ta chac wa.
LEV 20:14 Tàng moeq ngai calô yŏc hloe xam miq xam kon broq mai, aih raq kan ngang dù; ep bùh cachìt dŏng wì piq ngai aih, đòeq kan ngang dù pi hìaq oe i taqne pì.
LEV 20:15 Tàng moeq ngai calô tango ka ngè ma aban, haq aih ep jêh đac ka cachìt, èh hanoh jêh cachìt hloe ngè aban aih.
LEV 20:16 Tàng mangai gucadrì thia haten ka ngè aban đòeq tango ti haq, pì ep jêh đac mangai cadrì xam ngè aban aih; mahim haq ta-ùc hlài ta chac haq.
LEV 20:17 Tàng mangai calô yŏc dèh oh cadrì, yac ka pajùm baq miq đeh hra, ùh meh pajùm miq baq đeh hra, acaq kùi ti dabau, aih la kan camaih; ep hnan qnoh haq aih loh enh gùng ka mangai da wì haq; majah qmang aih haq khoe broq kan camaih dèh ka oh cadrì; haq aih ep pòq dèh yiniq lui.
LEV 20:18 Tàng mangai calô kùi ti mangai cadrìh jò haq i khê, mangai calô aih paqnoh mahim mangai cadrì, mangai cadrì hadai khoe paqnoh deh mahim, dìq baiq wa aih èh ep hnan loh loh khoe ka mangai da wì haq.
LEV 20:19 Apaq tango ka oh daq cadrì da miq ùh da baq, bìac aih broq kan camaih dèh ka oh daq cla; dìq baiq ep pòq deh yiniq lui.
LEV 20:20 Tàng mangai calô kùi ti mai dèh mìh ùh meh ti cadrì dèh dùch, aih la broq kan camaih xep dèh ka mìh ka dùch; dìq baiq wa ep pòq wê kan baxa da yiniq lui cla. Wa haq cachìt ùh i ka xinoe.
LEV 20:21 Tàng mangai calô yŏc mai dèh daq dèh oh, aih raq kan ramòt; mangai aih khoe broq kan camaih xep dèh ka daq ka oh. Wa aih cachìt ùh ka xinoe
LEV 20:22 Pì ep wèq rai broq tiaq ranenh xam bàu au thê, đòeq taneh au ma qmùt pì mùt oe ùh hìaq hac qnoh pì.
LEV 20:23 Paq broq tiaq dua da ƀài mangai au ma padon hnan qnoh enh ngèa pì, majah qmang aih wì haq khoe boq ƀài trong dù aih, au hnoq joq ma ramòt haraya.
LEV 20:24 Au khoe anoe ka pì: Aih la pì jah blah yŏc taneh ƀài wì aih; au am ka pì gùng aih broq kùng hang; aih raq gùng clàng qmòe xam sùa xam diac xùt: Au kô raq Jêhowa, Boc Plình pì, khoe lah crài pì ka mangai diac qnoeq.
LEV 20:25 Qmang aih, ep hadro crài ƀài ngè ma hadròeh khoe ka ngè ùh hruah, chìm ùh hruah khoe ka chìm hadròeh; paq broq ka rađeh loh ka ùh hruah enh ƀài ngè aih, majah qmang aih ƀài ngè pan moq ta taneh, au ma khoe hnài pì hadro qmang ka ƀài adrech ngè ùh hruah.
LEV 20:26 Pì ep wìh wìa hadròeh, majah qmang aih au, Chuaq Jêhowa, aih la hadròeh; khoe lah đòeq pì crài ka mangai diac qnoeq dôq pì jah da au.
LEV 20:27 Jò mangai calô mangai cadrìh broq mangai creo bòch mahua mangai cachìt, pajàu ngan tì, aih ùh khoe ka ep hadrah jêh đac ka cachìt; wì ep yŏc hmo đàp wì haq, mahim wì haq ta-ùc hlài chac cla wì haq.
LEV 21:1 Chuaq Jêhowa doe hòm ka Môise: Drah doe ka ƀài pajàu, aih la ƀài kon calô Arôn, rameh: Mangai pajàu ùh jah pataiq yac ka i cabô cachìt ma broq ka rađeh loh ka ùh hruah,
LEV 21:2 enh gùng ka hadròng ma haten joq qnàng, qmang ka miq baq, kon calô, kon cadrì, daq calô,
LEV 21:3 hloe xam oh cadrì ma oe raq adrùh, qnhòq i ŏng ep canòm đeh ka haq, aih haq jah taiq enh aih đòeq broq ka rađeh loh ka ùh hruah.
LEV 21:4 Haq ùh jah đòeq ka rađeh loh ka ùh hruah, taiq ƀài hadròng ƀè proe.
LEV 21:5 Ƀài pajàu ùh khòh got paclŏc deh gàu; apaq got haqmai xàc mom xàc kiang, paq xah chot dèh ta akia.
LEV 21:6 Wì haq ep hadròeh enh ngèa ka Boc Plình, paq broq qmèq ka yiniq Boc Plình, majah qmang aih wì haq dèch ƀài ranènh bùh xi ùnh; aih la ƀài dahwèq da Boc Plình wì haq: wì haq ep wìh wìa hadròeh.
LEV 21:7 Mangai pajàu ùh jah yŏc gucadrì tech rađeh ùh meh mangai cadrì loq taqnung; hadai ùh jah yŏc mangai cađac ŏng, majah qmang aih mangai pajàu khoe lah đeh crài đòeq hadròeh am dèh ka Boc Plình.
LEV 21:8 Qmang aih ìh ep ngan mangai pajàu la hadròeh, majah qmang aih la mangai dèch ramènh da Boc Plình; ep ngan wì haq la hadròeh, majah qmang aih au, Chuaq Jêhowa, la hadròeh, Mangai broq ka pì wìh wìa hadròeh.
LEV 21:9 Tàng joq kon cadrì da pajàu broq ka rađeh loh ka amùa taiq haq lam broq gucadrì tech rađeh, aih haq broq ka camaih dèh ka baq, ep bùh đac haq aih ta ùnh.
LEV 21:10 Mangai pajàu haqnhèq jah cwìang yeo qnhèq dèh ka wì oh daq, khoe jah ùc dàu ta gàu haq, jah padèch đòeq caxùnh eo hadròeh- ùh jah oe gàu dech ùh jah hit dèh eo.
LEV 21:11 Haq paq mùt nòe i hanang mangai cachìt, haq ùh jah broq ka rađeh loh ka ùh hruah, yac ka taiq miq baq cla haq
LEV 21:12 Haq aih ùh khòh loh khoe ka nòe hadròeh, apaq broq ka nòe hadròeh da Boc Plình loh ka amùa, majah qmang aih haq khoe jah xùt dàu hu lah đòeq rađeh crài da Boc Plình. Au kô raq Chuaq Jêhowa.
LEV 21:13 Haq aih ep yŏc mangai adrùh sriu broq mai.
LEV 21:14 Haq ùh khòh yŏc gucadrì hadrô, gucadrì wì ma cađac, gucadrì taqnung tango, mangai cadrì tech rađeh, mahaq ep yŏc mangai adrùh sriu taqne mangai da wì haq.
LEV 21:15 Haq ùh khòh broq amùa dèh ka yiniq xinoe haq oe taqne mangai cla wì haq, majah qmang aih au kô raq Chuaq Jêhowa broq ka haq jah wìh wìa hadròeh.
LEV 21:16 Chuaq Jêhowa doe hòm:
LEV 21:17 Anoe ka arôn qmang kô: enh qnhòng kô trùh qnhòng tau, ùh jah i moeq ngai leq oe ta xinoe ìh, i tàc ta chac ma jah thia haten đòeq dèch ramènh deh ka Boc Plình.
LEV 21:18 Aih qmang kô: mangai lua mat, mangai liap, lip mùh, jènh tì tawech,
LEV 21:19 Mangai tagoh jo, tagoh kŏng.
LEV 21:20 mangai koc crong ùh meh mangai đêq đêq, i cachep mat, i rahenh đùh, i hriac ùh meh padah cleo.
LEV 21:21 Ƀài kon xau da Arôn mangai pajàu, waq toq mangai leq ma i tàc ta chac, ùh jah thia ten đòeq dèch ramènh ma bùh xi ùnh đòeq dèch ka Chuaq Jêhowa
LEV 21:22 Haq aih khòh acaq dahwèq hadròeh da Boc plình haq, aih la dahwèq dìq jaq hadròeh xam ƀài dahwèq hadròeh qnoeq;
LEV 21:23 mahaq taiq haq i tàc ta chac, dài haq ma jah ùh khòh thia ajang bai prình, hanoh ùh jah thia ajang prang tadreo, broq amùa ka nòe hadròeh au, majah qmang aih au, Chuaq Jêhowa broq ƀài nòe aih wì wìa hadròeh.
LEV 21:24 Môise anoe qmang aih ka Arôn xam ƀài kon calô haq, hloe xam ka Isorali.
LEV 22:1 Chuaq Jêhowa doe ka Môise qmang kô:
LEV 22:2 Drah anoe ka Isorali rameh: Kô ƀài hì ramènh au khoe patô qnoh, ƀài hì ramènh Chuaq Jêhowa khoe patô qnoh pì ep anoe qnoh aih la ƀài hì ramènh hadròeh
LEV 22:3 Pì abroq ta tadràu hì, mahaq trùh hì tapèh aih la hì sabat, mòeq hì padài, aih la hì tagop hadròeh; ùh dùh abroq qmòe moeq yiniq cleq; yac ka pì oe taleq; aih la ramènh sabat da Chuaq Jêhowa.
LEV 22:4 Kô ƀài ranènh da Chuaq Jêhowa, aih la ƀài hì tagop hadròeh, pì ep anoe qnoh waq ka troq dèh jò ma khoe pachì.
LEV 22:5 Trùh hì mòeq jàt pôn khê mòeq, jò xèq clam, aih la ramènh Pan cwa da Chuaq Jêhowa;
LEV 22:6 Trùh hì mòeq jàt padam khê kô, aih la hì ramènh ƀênh ùh wàt blo đòeq ta-iu ka Chuaq Jêhowa; pì acaq ƀênh ùh tah blo ta tapèh hì.
LEV 22:7 Hì baxèm pì ep wèq moeq yàng tagop hadròeh ti dabau, ùh dùh abroq bìac ma xan abroq qmang ka hì qnoeq.
LEV 22:8 Ta tapèh hì pì ep dèch ka Chuaq Jêhowa ƀài ramènh bùh; trùh hì tapèh, èh i tam moeq yàng tagop hadròeh ti dabau hòm, pì apaq abroq moeq bìac cleq qmang ka hì qnoeq.
LEV 22:9 Chuaq Jehowa doe ka Môise:
LEV 22:10 Doe ka mangai Isorali qmang kô: Jò pì mùt gùng au ma padon am ka pì, èh trùh jò gat, aih ep aràng trùh ka pajàu moeq ha-om qmau ma ramua da pì.
LEV 22:11 Khoe ka hì ramènh sabat, mangai pajàu hi yŏc ha-om qmau aih dèch lam dèch hlài enh ngèa Chuaq Jêhowa, waq ka ha-om qmau aih jah dì yŏc.
LEV 22:12 Wop hì ha-om qmau jah dèch lam dèch hlài aih, pì ep dèch ka Chuaq Jêhowa mòeq toq kon trìu jap mòeq hanam, ùh i ka xìt habau, đòeq broq ramènh bùh ka Chuaq Jêhowa,
LEV 22:13 rai dèch tam ka Chuaq Jêhowa moeq ramènh xep broq xi baiq phàn mòeq jàt dàc habuàt i ùc dàu, broq ramènh bùh, i kan xua thùm ka Chuaq Jêhowa, xam mòeq phàn pôn hin alac, broq ramènh diac lŏc. Hãy xem LeLv 14:10 và LeLv 19:36.
LEV 22:14 Pì paq acaq yac ka ƀênh, yac ka qmau adrênh, ùh meh qmau oe raq ta hadròc trùh wop hì kô, aih la hì pì aràng dèch ramènh dèh ka Boc Plình. Yac ka pì oe taleq, aih raq ranenh mòeq đòe ka ƀài kon xau pì.
LEV 22:15 Pang hì atìq ka hì sabat, aih la hì pì ma aràng dèch ha-om qmau broq ramènh dèch lam dèch hlài, pì hi rènh dôq jah wop tapèh tuàng:
LEV 22:16 Pì rènh padam jàt hì trùh hì atìq ka ramènh sabat yàng ma tapèh, aih ep dèch moeq ramènh xep neo ka Chuaq Jêhowa.
LEV 22:17 Pì aràng dèh enh hnim baiq toq ƀênh đòeq broq ramènh dèch da-arù lam da-arù hlài; ƀênh aih broq enh baiq phàn mòeq jàt dàc qmau mì ma dìq jaq habuàt lem i wàt blo: aih raq ramènh agàu mùa dèch ka Chuaq Jêhowa.
LEV 22:18 Pì ep dèch pajùm ti ƀênh kô tapèh toq kon trìu bu mòeq hanam, ùh hìaq i xìt habau, mòeq toq ƀo calô hadròng, xam baiq toq trìu calô xam ramènh xep hloe xam ramènh diac lc, đòeq dèch broq ramènh bùh, i kan xua thùm lem ka manoh Chuaq Jêhowa.
LEV 22:19 Atìq ka aih, pì hanoh ep dèch moeq toq bubi calô đòeq broq ramènh baxon yiniq lui, xam baiq toq kon trìu bu mòeq hanam, đòeq broq ramènh waiq kan catèm.
LEV 22:20 Mangai pajàu dèch hnhu lam hnhu hlài baiq toq kon trìu aih broq ramènh hnhu lam hnhu hlài, xam baiq toq ƀênh broq xi qmau plì agàu jò gat, ƀài ramènh aih jah wìh wìa hadròeh ka Chuaq Jêhowa aih la hadròeh am ka mangai pajàu.
LEV 22:21 Pì ep lam creo anoe đòeq i moeq kan tagop ta hì aih; ep i moeq kan tagop hadròeh, ùh jah broq qmòe yiniq cleq pì ma xan broq. Aih ranenh mòeq đòeq am ka xinoe pì yac ka pì rìh oe taleq.
LEV 22:22 Jò pì gat dèh qmau ta taneh ruàng pì, apaq gat waq qmòe ka hreo trùh roc haqmai ruàng, apaq toch gop hlài qmau ma gat ùh hreo, ep đòeq ma aih ka mangai pa xam mangai diac wì ma rìh oe đeh tapì: Au kô raq Jêhowa Boc Plình pì.
LEV 22:23 Chuaq Jêhowa doe ka Môise:
LEV 22:24 Thê anoe am ka Isorali qmang kô: Hì moeq khê tapèh, i moeq hì am ka pì padài, aih la moeq hì đòeq tagop xam kan hadròeh xam bàu ken hlui.
LEV 22:25 Apaq abroq qmòe cleq; ep dèch ƀài ramènh bùh ka Chuaq Jêhowa
LEV 22:26 Chuaq Jêhowa doe ka Môise:
LEV 22:27 Hì mòeq jàt khê tapèh kô aih la hì baxon yiniq lui; pì ep creo ka dabau tagop xam kan hadròeh ti dabau, ep apàm ka acaq rai tàt deh manoh rai dèch ramènh bùh ka Chuaq Jêhowa.
LEV 22:28 Ùh khòh abroq qmòe cleq ta hì aih; majah qmang aih, aih la hì baxon yiniq lui, hì aih kan baxon yiniq pì jah broq enh ngèa Chuaq Jêhowa, Boc Plình pì
LEV 22:29 Hì aih waq toq mangai leq ùt tàt dèh manoh cliac, ep qnoh đac enh gùng ka mangai da wì haq.
LEV 22:30 Èh hòm waq toq cabô abroq moeq yiniq cleq, aih èh au hi palùch đac wì haq khoe ka mangai da wì haq.
LEV 22:31 Pì ùh dùh abroq mòeq cleq, aih la ranenh mòeq đòeq am ka xinoe pì, yac ka pì oe taleq.
LEV 22:32 Aih la hì sabat, mòeq hì đòeq ka pì padài; pì ep tàt deh manoh. Enh dixèq hì hachìn khê aih trùh xèq clam hì atìq, pì ep wèq deh hì sabat.
LEV 22:33 Chuaq Jêhowa doe ka Môise:
LEV 22:34 Anoe ka Isorali qmang kô: Hì mòeq jàt padam khê tapèh kô aih la hì ramènh traiq oe đò, dìq tapèh hì đòeq padèch kan ta-iu ka Chuaq Jêhowa.
LEV 22:35 Hì baxèm i mòeq yàng tagop hadròeh, pì ùh khòh abroq qmòe cleq.
LEV 22:36 Ta tapèh hì ep dèch ramèn bùh ka Chuaq Jêhowa; trùh hì rahem, pì i mòeq yàng tagop hadròeh hòm, hadai ep dèch ramènh bùh ka Chuaq Jêhowa. Aih la ramènh kàn, apaq abroq qmòe cleq.
LEV 22:37 Aih la ƀài ramènh kàn Chuaq Jêhowa khoe dì, pì ep ngan aih la ƀài hì ramènh hadròeh, đòeq dèch ramènh bùh ka Chuaq Jêhowa, ramènh xep, ramènh waiq kan catèm, ramènh diac lŏc, tiaq dèh tang hì.
LEV 22:38 Enh gùng ka aih, pì ep wèq hì sabat da Chuaq Jêhowa, dèch ka haq ƀài ramènh, ƀài ramènh pì khoe tèu jò waiq khàn xam ramènh manoh cla enh.
LEV 22:39 Mahaq trùh hì mòeq jàt padam khê tapèh, jò pì khoe gêh ka gat, aih ep wèq moeq ramènh ka Chuaq Jêhowa ta tapèh hì. Hì baxèm aih la hì padài, hì rahem hanoh hì padài.
LEV 22:40 Hì ma baxèm, pì ràih yŏc ƀài plì ma lem, hamenh long triaq, hamenh long ma cràm hla xam long juàng lìu, khoe aih lem bùi ta tapèh hì enh ngèa Chuaq Jêhowa, Boc Plình pì.
LEV 22:41 Rìm hanam, trùh khê tapèh, pì ep wèq ramènh kô ka Chuaq Jêhowa qmang aih ta tapèh hì. Aih la ramènh mòeq đòeq am ka xinoe pì.
LEV 22:42 Rìm ngai Isorali ep oe ta traiq oe đò ta tapèh hì,
LEV 22:43 Đòeq ƀài xinoe pì loq jò au qnoh mangai Isorali loh khoe enh Êdip, au am wì haq oe đò ta ƀài traiq: Au kô raq Jêhowa, Boc Plình pì.
LEV 22:44 Qmang aih, Môise anoe ka mangai Isorali loq ƀài hì ramènh Chuaq Jêhowa ma khoe dì.
LEV 23:1 Ìh apaq lam anoe bàu lìq, paq wiang ti mangai broq yiniq lui đòeq qnoh bàu panhìn qnùt.
LEV 23:2 Ìh paq tiaq mangai bàc đòeq hu broq hwang; jò ìh yòng panhìn ka trong tah hadrah, apaq cro tiaq pah bàc ngai đòeq broq raliang trong taq atoq.
LEV 23:3 Ìh apaq loq gen kan ka mangai pa jò hadrah.
LEV 23:4 Tàng ìh loq hnoq ƀo qnì lùa qnì da mangai ma git ka ìh ep tiaq ahlài da cla wì.
LEV 23:5 Tàng ìh loq hnoq lùa da mangai ma git ka ìh pòq trap hrìn loh qmòe ka tacro, paq broq đeh ùh hnoq, ep dang dôq haq jah yeo đeh ka trap
LEV 23:6 Jò qnang tah hadrah paq cwaih đac bìac troq da mangai pa oe taqne ìh.
LEV 23:7 Ìh ep wia ka hangai bài bàu capoch dech, paq jêh đac mangai ùh i đeh yiniq lui xam mangai broq troq, majaq qmang aih au blinh ùh cađac ka mangai broq dù.
LEV 23:8 Ìh apaq yŏc ngè wì rot manoh, majah qmang aih ngè aih broq ka mat mangai qngah loh ka pùa, rai broq ka tagùt bàu da mangai hnhuh jang.
LEV 23:9 Ìh paq tacaq ka mòeq ngai diac wì, pì khoe loq manoh mangai oe đeh diac wì aih qmang leq, majah qmang aih pì hadai khoe broq mangai oe đeh diac wì ta Êdip.
LEV 23:10 Ta tadràu hanam pì rai deh adrech tađùng, trùh jò hi gat yŏc.
LEV 23:11 mahaq trùh hanam tapèh, ep đòeq taneh oe clui đòeq haq jah padài; dôq mangai pa taqne pì jah canòm đeh riang plì da taneh aih, loq oe rah bàc ƀiaq ƀài ngè rìh tagùng go jah acaq đeh. Hanoh broq qmang aih ka wuàn nho xam long ôliu.
LEV 23:12 Hloe ta tadràu hì pì broq gêh deh ka bìac, mahaq trùh hì tapèh ep padài, đòeq ka ƀo xam lùa da ìh jah padài; hloe xam ƀài kon calô da hapŏng cadrì ìh xam mangai diac wì jah padài đòeq yŏc hlài padren.
LEV 23:13 Ep wèq dŏng rìm bàu au thê ìh ma rabiaq haq. Ùh jah creo dang yiniq da ƀài kiac qnoeq. Apaq dôq ƀài yiniq aih jah tàng ràu loh enh hacùng bàu ìh.
LEV 23:14 Mòeq hanam piq yàng ìh ep wèq ramènh đòeq ta-iu ka au.
LEV 23:15 Ìh ep wèq ramènh ƀênh ùh tah blo; ta tapèh hì ep kaq bênh ùh tah blo, tiaq bàu au khoe tanap thê. Ramènh kô ep wèq troq deh jò ma khoe pajaq aih la khê Awip, majah qmang aih khê aih ìh loh khoe ka Êdip. Èh apaq cabô lam tì dech thia enh ngèa au.
LEV 23:16 Ìh ep wèq ramènh jò gat, xi riang plì ma ramung da padren hiwa ìh tiaq adrech ìh ma khoe rai tađùng; rai wèq ramènh gat ta cloh hanam, Jò pì khoe gat dèh riang plì da padren hiwa rađeh tađùng.
LEV 23:17 Moeq hanam piq yàng ƀài mangai calô ep trùh enh ngèa Chuaq, aih la Chuaq Jêhowa.
LEV 23:18 Ìh paq dèch mahim da ngè tadreo au pajùm ti cleq ma i tah blo; bòq da ngè tadreo ta ƀài hì ramènh au, ùh jah đòeq trùh sroq atìq.
LEV 23:19 Ƀài riang plì ramung gàu mùa da taneh, ìh ep aràng trùh tahnim Jêhowa Boc Plình ìh. Ìh apaq pai bubi kon ta diac tôh kan haq.
LEV 23:20 Ngan kô! Au thê mòeq ƀình plình lam adroe ka ìh, đòeq wiang ti ìh jò lam trong, rai qmùt ìh tanòe au khoe palauq đòeq.
LEV 23:21 Enh ngèa haq, ìh ep wèq rađeh, ep iu tiaq bàu haq, ùh dùh àu tablêq ka haq, majah qmang aih haq ùh cađac da ìh yiniq lui, pàng yiniq au oe enh dalam haq.
LEV 23:22 Mahaq tàng ìh panim ka tamàng bàu haq, rai broq tiaq rìm nà au thê, aih èh au tablêq ka mangai ma tablêq ka ìh, chàt mangai ma chàt ìh.
LEV 23:23 Majah qmang aih ƀình plình da au lam adroe, qmùt ìh tagùng da mangai Amôrit, mangai Hêtit, mangai Phêrêsit, mangai Cana-an, mangai Hêwit xam mangai Jêbusit khoe aih au hi palùng wì haq.
LEV 23:24 Ìh apaq hacùn cràng kùh waiq rai patìh ka ƀài kiac da wì haq, paq top dua yiniq broq wì haq, mahaq ep palùng dŏng ƀài kiac aih rai tùq bahech radua qmù kiac wì haq.
LEV 23:25 Ìh ep kùh waiq Chuaq Jêhowa Boc Plình ìh; Haq jah am xôq ramot ta dahwèq acaq ôq ìh, rai dŏng đac ƀài kan yinìq tôq taqne ìh.
LEV 23:26 Tagùng ìh ùh i ka gucadrì ralòeh, gucadrì xon. Au am ìh jah halình.
LEV 23:27 Au thê deh kan ramòt lam adroe, waq toq ìh trùh ta mangai gùng leq, au broq ka wì ta aih prah priang cadàu lac trong, rai broq ka mangai ma git ka ìh tawìh crŏng enh ngèa ìh.
LEV 23:28 Au thê ong chìa lam adroe hnan jêh mangai Hêwit, mangai Cana-an, mangai Hêtit khoe ka mat ìh
LEV 23:29 Mahaq au ùh hnan wì haq cadàu dŏng ta mòeq hanam, yùq èh ta aih loq loh ka hawit, èh ngè gùng rôm loq xêh bàc, ti haƀo đac ka mangai;
LEV 23:30 mahaq au hnan wì haq cadàu loh yen yen khoe ka mat ìh, trùh jò leq mangai da ìh jah bình bauq hlàt blah yŏc gùng aih broq kùng hang.
LEV 23:31 Au acang pajaq taneh diac ka ìh enh diac raxìq gòh trùh raxìq Philitin, enh đùng hawit trùh cròng diac Ophorat, au jao mangai gùng aih mùt ta tì kŏng ìh, èh ìh hi hnan wì aih khoe ka mat rađeh.
LEV 23:32 Ìh paq broq tajao cleq ka wì haq, hloe xam ƀài kiac da wì haq.
LEV 23:33 Wì haq ùh jah oe gùng da ìh, yùq èh wì haq loq patùt ìh loh yiniq lui ka au đòeq kùh waiq kiac da wì haq qmòh; trong aih loq wìa jroh hlàp ka ìh.
LEV 24:1 Chuaq Jêhowa doe ka Môise:
LEV 24:2 Anoe ka mangai Isorali aràng ka ìh dàu Oliu hliang lem, wì ma padit enh plì, đòeq bùh đen, dôq đen jah cheo yôt.
LEV 24:3 Arôn ep wèq ngan đen aih ta traiq taglàm, enh gùng ka bai prình hom tajao, dôq đen aih jah cheo yôt enh dixèq trùh sroq atìq, enh ngèa ka Chuaq Jêhowa; aih ranenh mòeq đòeq am ka xinoe bài pì.
LEV 24:4 Arôn dèch ƀài đen ta jo đen xi wang, dôq đen jah cheo yôt enh ngèa Chuaq Jêhowa.
LEV 24:5 Ìh hadai ep yŏc dàc qmau mì ma ha-buàt, broq mòeq jàt baiq toq ƀênh; mòeq toq trap baiq phàn mòeq jàt êpha.
LEV 24:6 Khoe aih padon loh baiq brong mòeq brong tadràu toq ta cabŏng xi wang enh ngèa Chuaq Jêhowa.
LEV 24:7 Yŏc dàc gahnàu lem rac tiaq baiq brong ƀênh, đòeq broq kan bahmàng ta ƀênh, qmang ka ramènh bùh dèch enh ngèa Chuaq Jêhowa.
LEV 24:8 Rìm hì sabat, wì padon yôt ƀênh kô enh ngèa Chuaq Jêhowa, ƀênh kô loh enh mangai Israli, aih la tajao mòeq đòe.
LEV 24:9 Ƀài ƀênh kô jah Arôn xam ƀài kon calô haq; wì haq ep acaq ƀênh aih nòe hadròeh, aih la phàn dahwèq acaq dìq jaq hadròeh, majah qmang aih dahwèq aih loh enh ƀài ramènh bùh dèch ka Chuaq Jêhowa. Aih la ranenh mòeq đòeq.
LEV 24:10 I moeq ngai kon calô, miq haq mangai Isorali, baq haq mangai Êdip, loh qne mangai Isorali, tajêh ka mangai Isorali nòe traiq lình.
LEV 24:11 -
LEV 24:12 Mangai calô aih capoch troq rai ra-òh hamaiq ka yiniq Chuaq Jêhowa; wì aràng haq trùh ajang Môise, wì clêh padràng haq, gòm trùh jò Chuaq Jêhowa doe ep hadrah mangai aih qmang leq. Yiniq miq haq Sêlomit, kom cadrì da Đipri, oe ta xinoe Đan.
LEV 24:13 Khoe aih, Chuaq Jêhowa doe ka Môise:
LEV 24:14 Qnoh mangai khoe capoch ra-òh hamaiq aih loh enh gùng ka traiq lình, dìq ka mangai i tàng haq ep roh tì ta gàu haq, rìm ngai ep đàp haq xi hmo
LEV 24:15 Khoe aih doe ka mangai Isorali qmang kô: Mangai leq capoch ra-òh hamaiq dèh ka Boc Plình, aih èh ep pòq wê deh kan baxa enh yiniq lui cla
LEV 24:16 Cabô capoch troq yiniq Chuaq Jêhowa aih èh ùh claih ep jêh đac cachìt; dìq dŏng ka mangai ep đàp haq xi hmo; yac ka mangai diac wì, yac ka mangai ha-uang gùng cla.
LEV 24:17 Cabô jêh cachìt mòeq ngai leq, yac ka haq aih la cabô ùh dèh, dua ep hadrah ka cachìt.
LEV 24:18 Cabô jêh cachìt ka ngè wì aban, ep clìh hlài da wì, aih la qnoh caxènh
LEV 24:19 Jò cabô broq ka mangai haten hatìa loh habau, aih èh wì ep broq ka haq loh chau habau qmang ka haq ma khoe broq:
LEV 24:20 Tagoh clìh ka tagoh, mat clìh ka mat, hanenh clìh ka hanenh. Wì broq ka haq loh habau daq adàng ka haq ma khoe broq ka mangai qnoeq diq.
LEV 24:21 Cabô broq cachìt ka ngè aban, aih ep clìh hlài da wì; mangai leq jêh đac moeq ngai, haq aih èh ep hadrah ka cachìt.
LEV 24:22 Ùh dèh yac ka mangai diac wì yac ka mangai gùng cla, pì dìq ep tiaq pajùm moeq ranenh
LEV 24:23 Qmang aih Môise anoe hlài ka Isorli, thê qnoh mangai ma khoe capoch ra-òh hamaiq loh enh gùng ka traiq lình đòeq đàp haq xi hmo. Isorali broq wop qmang ka bàu Chuaq Jêhowa khoe tanap ka Môise.
LEV 25:1 Chuaq Jêhowa doe ka Môise ta bui wang Sina-i qmang kô:
LEV 25:2 Anoe ka mangai Isorali rameh: Jò pì khoe mùt gùng au ma padon am, aih èh taneh ep padài, wèq mòeq ramènh saƀat ka Chuaq Jêhowa.
LEV 25:3 Ta tadràu hanam, pì rai adrech ta ruàng rai git deh plì nho, rai gat ƀài dahwèq loh enh taneh.
LEV 25:4 Mahaq hanam tapèh aih la hanam saƀat, đòeq taneh padài, aih la mòeq hanam saƀat ka Chuaq Jêhowa; pì apaq rai adrech ta ruàng pì, hanoh paq git plì nho pì.
LEV 25:5 Ùh khòh gat ƀài cleq hon đeh atìq ka jò gat, èh hadai paq git plì nho da wuàn nho ùh i broq nhat: aih la hanam đòeq ka taneh padài.
LEV 25:6 Yiniq cleq loh enh taneh ta hanam saƀat: aih đòeq broq dahwèq acaq ka pì, ka hapŏng calô hapŏng cadrì, ka mangai abroq patìh ka pì hloe xam ka mangai diac wì rìh oe qne pì,
LEV 25:7 hloe xam ka ngè pì ma ban ta hnim xam ƀài ngè rìh ta rôm wang; dìq dŏng yiniq cleq hon loh enh taneh dìq broq dahwèq acaq.
LEV 25:8 Pì hadai ep rèn tapèh hanam saƀat, aih la tapèh yàng tapèh hanam, đòeq tapèh hanam saƀat aih jah troq pôn jàt hachìn hanam;
LEV 25:9 khoe aih trùh hì mòeq jàt khê tapèh, aih raq hì ramènh baxon yiniq lui, pì ep hlui ken jàp jìa ka gùng.
LEV 25:10 Pì ep broq ka hanam padam jàt wìh wìa hanam hadròeh, rai bahìa kan paclaih am ka rìm ngai ta taneh diac pì. Aih raq hanam lem bùi am ka pì, rìm ngai jah hlài dèh taneh ruàng, mangai leq mangai meh jah hlài dèh ta hnim cla.
LEV 25:11 Hanam padam jàt kô aih la hanam lem bùi am ka pì, ùh khòh rai adrech, ùh khòh gat qmòe cleq ma hon đeh enh taneh èh hanoh ùh khòh git plì nho ùh i palauq,
LEV 25:12 vì là một năm hân hỉ, sẽ làm thánh cho các ngươi; phải ăn những thổ sản. majah qmang aih kô la hanam lem bùi, broq ka pì hadròeh, ep acaq toq yiniq cleq loh enh taneh ruàng.
LEV 25:13 Ta hanam lem bùi kô, ƀài taneh ruàng dìq jah hlài da cla wì.
LEV 25:14 Tàng pì tech taneh deh ka mangai ten tìa ùh meh pì rot taneh enh wì haq, aih apaq loq hnen padit wì oh daq.
LEV 25:15 Pì rèn pang hanam lem bùi đòeq rot da mangai haten hatìa; mangai aih hòm, ep rèn pang hanam ma oe jah gat.
LEV 25:16 Tàng joq oe bàc hanam đòeq jah gat, aih pì kop atŏc tam jaq; tàng oe toq biaq hanam đòeq jah gat aih pì hi palùa qnoh jaq. Majoq qnàng aih, tech ka pì aih la tech sôq hanam oe jah gat.
LEV 25:17 Paq i cabô taqne pì kaq jŏng deh mangai haten hatìa; mahaq ep loq yùq ka Boc Plình pì, majah qmang aih au kô raq Jêhowa, Boc Plình pì.
LEV 25:18 Mahaq pì ep broq tiaq bàu au thê, wèq rai broq tiaq ranenh au, aih èh pì jah rìh acaq ka catèm ta gùng aih.
LEV 25:19 Taneh jah loh dahwèq am ka pì, èh pì jah panàc rai jah rìh catèm ta gùng aih.
LEV 25:20 Tàng joq pì doe: Tàng ùh rai adrech, ùh gat, aih èh ta hanam tapèh nhèn yŏc cleq hu acaq?
LEV 25:21 Ta hanam tadràu, au caqnìh xôq ramot am ka pì, ta hanam aih èh pì jah tàu ka piq hanam.
LEV 25:22 Hanam rahem, pì hi rai drech rai acaq dahwèq enh hanam dùnh trùh jò mùa maneo da hanam hachìn.
LEV 25:23 Tanneh ùh jah padro catech hloe; majah qmang aih taneh aih la da au, pì oe ta taneh au, budàng mangai diac wì xam mangai tamoe.
LEV 25:24 Gùng pì ma padon jah đòeq broq kùng hang, taneh ep jah baxon yŏc hlài.
LEV 25:25 Tàng oh daq pì loh ka pa hamoq, ep tech dèh moeq qnah taneh, aih èh mangai hadròng ma haten i cwìang lam baxon yŏc hlài, ep lam baxon yŏc hlài taneh oh daq pì ma khoe tech.
LEV 25:26 Mahaq, tàng ùh i ka cabô lam baxon yŏc hlài kùng hang aih da wì haq, yàng èh ta atìq kô cla wì haq abroq kaq loq loh plàih baxon yŏc hlài deh,
LEV 25:27 aih èh ep rèn pang hanam đeh khoe tech đòeq kop tam ƀac blêh koh ka mangai ma rot, aih èh hi jah hlài dèh kùng hang.
LEV 25:28 Tàng cla haq chaq ùh loh cleq đòeq caqnaih dòeh, taneh ma khoe tech aih oe raq cwìang da mangai rot trùh hanam lem bùi; khoe aih taneh hi loh enh tì kŏng mangai rot đòeq wìh hlài ta tì cla mangai i taneh.
LEV 25:29 Tàng cabô tech moeq toq hnim oe ta plài ma i canàng dudan, aih haq i cwìang đòeq baxon yŏc hlài trùh ta moeq hanam atìq ka haq tech, cwìang jah baxon da haq oe toq ta hanam aih raq.
LEV 25:30 Tàng ùh baxon yŏc hlài adroe ka jah moeq hanam, hnim oe ta plài i canàng dudan aih èh jah hloe mangai ma rot xam nang noe haq, trùh hanam lem bùi hnim aih dua ùh loh enh tì kŏng wì haq.
LEV 25:31 Mahaq tàng hnim oe ta plài ma ùh i ka canàng dudan, aih èh budàng taneh ruàng; mangai tech jah baxon yŏc hlài; trùh hanam lem bùi hnim aih hi jah hlài cla mangai tech.
LEV 25:32 Mahaq plài da mangai Lêwi, xam hnim wì haq oe ta aih, aih èh mangai Lêwi i cwìang baxon yŏc hlài yôt.
LEV 25:33 Cabô rot da mangai Lêwi moeq toq hnim oe plài leq ùh dèh, trùh hanam lem bùi ep padreo hlài da cla wì; majah qmang aih ƀài hnim oe ta ƀài plài da mangai Lêwi aih la kùng hang da wì haq taqne mangai Isorali.
LEV 25:34 Ƀài taneh go da plài mangai Lêwi ùh jah tech, aih la kùng hang mòeq đòe da wì haq.
LEV 25:35 Tàng oh daq oe haten ka pì loh ka pa, pi hlàt ban rađeh. Nguyên-bổn là: bàn tay người yếu-liệt aih ep wiang dŏng wì haq, yac ka wì haq aih la mangai diac wì rìh oe qne pì, đòeq wì haq jah oe yôt ti pì.
LEV 25:36 Apaq yŏc ƀac lòe hanoh paq yŏc lòeq enh haq; mahaq ep yùq crè ka Boc Plình pì, aih èh oh daq pì jah oe yôt ti pì.
LEV 25:37 Paq am wì lình ƀac đòeq hu yŏc lòe hanoh paq am wì lình dahwèq acaq đòeq yŏc lòe.
LEV 25:38 Au kô raq Jêhowa, Boc Plình pì, Mangai khoe qnoh pì loh enh taneh Êdip, đòeq am taneh Cana-an ka pì, rai broq Boc Plình pì.
LEV 25:39 Tàng oh daq oe haten ka pì loh ka pa, aràng tech rađeh ka pì, paq panan wì haq patìh tìah ka hapŏng dìc;
LEV 25:40 haq oe hnim pì tìah ka mangai patìh acaq, mangai oe canòm, haq wiang patìh ka pì trùh hanam lem bùi;
LEV 25:41 khoe aih haq xam wì kon haq hêq ka oe ta pì hòm, jah hlài dèh ta hnim cla èh jah hlài dèh taneh diac da kan cadraq.
LEV 25:42 Majah qmang aih, Isorali aih la ƀài hapŏng au ma khoe qnoh deh enh Êdip, ùh khòh tech wì haq qmang ka wì tech dìc.
LEV 25:43 Pì apaq padit hrình wì haq, mahaq ep loq yùq crè ka Boc Plình pì.
LEV 25:44 Ƀài hapŏng cadrì calô da pì, aih dìq loh enh ƀài mangai diac wì ma oe dudan ka pì; enh wì aih pì rot hapŏng cadrì hapŏng calô.
LEV 25:45 Pì jah rot hapŏng dìc enh ƀài kon da mangai diac wì ma oe ta pì xam hadròng wì haq ma ha-uang gùng pì; aih èh wì haq hi loh kùng hang pì.
LEV 25:46 Wì haq aih, pì jah đòeq hlài dèh ka kon xau broq kùng hang, đòeq wì haq broq dìc hloe hloe. Mahaq oh daq pì aih la mangai Isorali, ùh i cabô jah glua padit.
LEV 25:47 Jò moeq ngai diac wì rìh oe qne pì loh ka padrŏng, yàng oh daq Isorali pì ma oe ti wì loh ka pa, ep tech radeh ka mangai diac ma rìh oe qne pì aih, ùh meh ka mangai ta xinoe mangai diac wì aih,
LEV 25:48 atìq ka jò khoe tech rađeh, cwìang đòeq jah baxon yŏc hlài haq dua oe raq i: moeq ngai oh daq haq ma haten jah lam baxon ahlài haq.
LEV 25:49 ùh mìh ùh dùch, ùh meh kon mìh kon dùch, ùh meh mangai hadròng ma haten hanoh jah baxon hlài haq; ùh meh tàng cla haq plàih, aih haq hanoh jah baxon hlài dađeh.
LEV 25:50 Haq hatình ka mangai ma rot pang hanam leq haq ma khoe tech rađeh trùh ta hanam lem bùi; maneh đòeq baxon hlài aih tình tiaq kùng ma baha ka mangai abroq ta ƀài hanam aih.
LEV 25:51 Tàng hanam oe raq bàc, aih hi tình tiaq sôq ƀài hanam kô, haq ep caqnaih ma hatroq tiaq sôq hanam ma oe i đòeq broq maneh baxon hlài dađeh.
LEV 25:52 Tàng hanam oe toq biaq, aih èh hatình ka mangai ma rot tiaq ƀài sôq hanam kô đòeq qnoh ƀac baxon hlài rađeh.
LEV 25:53 Mangai ma rot aih ep ngan wì tìah ka mangai patìh kaq tiaq hanam, mangai rot ùh khòh ùh dèh ùh dèm ka wì haq.
LEV 25:54 Tàng ùh jah baxon yŏc hlài haq tiaq bài trong kô, trùh hanam lem bùi aih èh haq xam ƀài kon calô haq jah loh dech.
LEV 25:55 Majah qmang aih Isorli aih hapŏng au, aih la hapŏng au ma khoe qnoh deh enh Êdip. Au kô raq Jêhowa, Boc Plình pì.
LEV 26:1 Pì paq broq ƀài radua qmù kan kiac; paq paqnàng radua qmù, ùh meh hmo ngè, taneh gùng pì paq dèch paqnàng hmo i pùng achìh đòeq kùh waiq enh ngèa haq, majah qmang aih au kô raq Jêhowa, Boc Plình pì.
LEV 26:2 ep wèq hì sabat au, rai ta-iu nòe hadròeh au. Au kô raq Chuaq Jêhowa.
LEV 26:5 Jò blai qmau da pì ùh catech trùh jò git nho, jò git nho ùh catech trùh jò rai maq; pì jah acaq ka panàc, jah oe ka catèm dèh ta gùng cla.
LEV 26:6 Au caqnìh kan catèm ta taneh diac, pì kùi ùh yùq ka cabô taqnhùq; au hnan đac ƀài ngè ngang dù loh khoe ka gùng pì, chang jaoq ùh dèch enh qnhèq ka gùng pì.
LEV 26:7 Pì hnan ƀài lình ma tabêq ka pì, wì aih jah tacro enh qneq ka chang enh ngèa pì.
LEV 26:8 Pì padam ngai hnan tiaq moeq hrinh; moeq hrinh hnan tiaq moeq muàn, ƀài lình tablêq ka pì jah tacro ka chang jao ajang ngèa pì.
LEV 26:9 Au hwi hlài ti pì xam kan ha-och tamèt ka pì, broq ka pì jah chèch lòe tam ka bàc, rai wèq deh tajao au ti pì.
LEV 26:10 Pì jah acaq dèh qmau dùnh, èh qnoh ma dùnh đòeq qmùt ònh maneo
LEV 26:11 Au jah đòeq deh nòe oe taqne pì, mahua yiang au ùh tagit ka pì
LEV 26:12 Au jah lam taqne pì, broq Boc Plình pì, èh pì broq mangai da au.
LEV 26:13 Au kô raq Chuaq Jêhowa, Boc Plình pì, Mangai khoe qnoh pì loh enh Êdip, đòeq pì ùh hìaq broq hapŏng dìc. Au khoe goh long ech pì, đòeq pì jah lam rai dèch gàu.
LEV 26:14 Mahaq tàng pì ùh tamàng au, ùh broq tiaq ƀài ranenh kô,
LEV 26:15 tàng jù đac bàu au, mahua yiang pì tablêq hlài ka ranenh au, loh ka ùh broq tiaq ranenh au, tablòq ka tajao da au,
LEV 26:16 aih èh, kô ƀài trong au caqnìh am ka pì: Au caqnìh ka pì kan ramòt, ƀài kan yinìq tôq tanget, broq ka pì pùa mat, tagah lep ta mahua yiang. Qngwan ka pì rai maq, lình wì blah acaq dŏng.
LEV 26:17 Au plôh nòeh ka pì; ƀài lình wì jah hnan tiaq jêh pì, mangai ma tagit ka pì gen padit pì, pì cadàu amot yac ka ùh i cabô hnan tiaq.
LEV 26:18 Khoe qmang aih yàng pì dua ùh waq tamàng au, aih èh tiaq yiniq lui pì, au phŏc tam loe tapèh yàng đòeq hu baxa pì,
LEV 26:19 èh au bahech kan catèh xam kan cadoq manoh pì. Au broq ka trŏc enh qnhèq ka gàu pì cadoq tìah ka mim taneh enh qneq pì cadoq tìah ka đùng,
LEV 26:20 padren pì lep qngwan, taneh ùh loh dahwèq ka pì, long ùh loh plì ka pì.
LEV 26:21 Tàng pì dua enh tablêq ka au, ùh waq tàng bàu au, aih èh đòeq tajì ka yiniq lui pì au caqnìh tam kan ranàc loe tapèh yàng.
LEV 26:22 Au thê ƀài ngè rôm wang trùh đòeq rùp qnung kon pì, kap kaq ngè pì ma aban, jêh đac dôq mangai pì oe palap toq biaq, đòeq trong pì lam loh ka hawit
LEV 26:23 Yac ka khoe qmang aih dua pì ùh iu tiaq trong au gùt bàt, dua oe raq tablêq ka au,
LEV 26:24 aih èh cla au kô hadai talêq hlài ka pì, èh hòm taiq yiniq lui, au caqnìh kan ranàc ka pì loe tapèh yàng hòm.
LEV 26:25 Au caqnìh chang jaoq trùh enh qnhèq ka pì đòeq tabroq chau pì ma khoe broq raliang da au tajao; jò pì tagop ti dabau ta than phôq pì, au caqnìh kan dài trùh taqne pì, tah qmùt pì ta tì kŏng mangai git ka pì,
LEV 26:26 jò au aràng kan pangot hrah trùh, mòeq jàt ngai adrùh bùh ƀênh pì ta tanùh, kìq ƀênh aih am hlài ka pì; pì acaq mahaq ùh panàc. Nguyên-bổn là: khi nào ta bẻ gãy cây gậy bánh của các ngươi
LEV 26:27 Yac ka khoe qmang aih, pì dua ùh tamàng au, oe raq tablêq ka au,
LEV 26:28 aih èh kan noèh au hadai tablêq hlài ka pì, èh taiq yiniq lui pì, cla au kô èh ma phŏc pì loe tapèh yàng hòm
LEV 26:29 Pì jah kaq jam deh kon calô cadrì cla pì.
LEV 26:30 Au raliang đac ƀài nòe haqnhèq pì, raliang qnìh ƀài radua qmù mat mahì, đòeq hanang pì enh qnhèq ka hanang radua qmù kan kiac pì, mahua yiang au ramòt ka pì.
LEV 26:31 Au broq ka nòe plài pì loh ka raliang, nòe hadròeh loh ka hatinh hatot, au pi oe waq kan xua thùm ƀài ramènh pì hòm.
LEV 26:32 Au broq ka gùng aih loh la raliang, jaq mangai ma tablêq ka pì oe ta-aih ep loh ka hamàih.
LEV 26:33 Au broq pì prah priang ta ƀài diac qnoeq rai hroe qnoh chang hnan tiaq atìq ka pì: gùng pì loh ka cađac clui, than phôq loh ka hawit.
LEV 26:34 Jò taneh khoe cađac clui, pì oe nòe taneh diac ma tagit ka pì, jò aih èh taneh jah padài ƀài hanam sabat.
LEV 26:35 Jò taneh jah cađac clui haq jah padài, majah qmang aih jò pì oe ta taneh aih, haq ùh jah padài ta ƀài hanam sabat pì.
LEV 26:36 Taqne pì tàng i cabô ma oe rìh, au broq ka wì haq loh ka lèu nòe taneh diac wì ma tagit ka pì; atêh hla cro xôq broq ka wì haq cadàu amot, tìah ka cadàu ka chang jaoq, tacro mahaq ùh i cabô hnan tiaq.
LEV 26:37 Mangai kô cro raxon enh qnhèq ka mangai tau tìah ka cro ajang mùh chang, ùh i cabô hnan tiaq wì haq, pì ùh nui dràng oe enh ngèa mangai ma git ka pì.
LEV 26:38 pì cachìt lùch ta taqne ƀài mangai diac wì, taneh wì haq lonh yŏc pì
LEV 26:39 Taqne pì loq i cabô ma oe rìh, wì haq jah cachìt yen nòe taneh diac mangai ma tagit ka pì, aih jao yiniq lui enh wì kan cadraq dài wì haq majah ep cachìt yen yen.
LEV 26:40 Jò aih wì haq hi canau loq deh ka yiniq lui, xam kan ngang dù da wì kan cadraq, xam kan wì haq ma àu tablêq ka au.
LEV 26:41 Bìac aih dài au majah tablêq ka wì haq, qmùt wì haq ta taneh diac ma git ka wì haq. Jò aih tàng joq manoh cliac ùh kat akia da wì haq loq paqnoh rađeh rai iu tiaq trong au haqnauq phŏc kan yiniq lui wì haq,
LEV 26:42 aih èh au hi hmàng hlài tajao au khoe broq ti Jacôp, ti Ysac, xam Apraham rai hmàng hlài trùh gùng kô.
LEV 26:43 Majah qmang aih jò taneh diac wì haq cađac clui, aih haq jah padài sabat toq aih hanam jò pi i ka wì ta aih, wì haq ep chìuq phŏc dèh kan ngang dù, majah qmang aih wì haq khoe dù đac bàu au, manoh cliac wì haq khoe ramòt đac ka ranenh da au.
LEV 26:44 Yac ka qmang aih, jò wì haq ma oe đeh ta taneh diac ma git ka wì haq, dua au ùh cađac wì haq, ùh i ramòt đac ka wì haq loh qmòe ep ka cachìt lùch dŏng, èh hadai ùh tabòq tajao au ma khoe broq ti wì haq, majah qmang aih au kô raq Jêhowa, Boc Plình wì haq.
LEV 26:45 Mahaq taiq wì haq, au hmàng hlài tajao đeh ma khoe broq ti kan cadraq wì haq đòeq qnoh wì loh khoe enh Êdip enh ngèa bàc diac, đòeq broq Boc Plình wì haq. Au kô raq Chuaq Jêhowa.
LEV 26:46 Aih la ƀài bàu thê, ranenh, xam trong taqmroq enh Chuaq Jêhowa thê Môise, broq loh taqne Chuaq xam mangai Isorali.
LEV 27:1 Chuaq Jêhowa doe hòm ka Môise:
LEV 27:2 Anoe ka Isorali qmang kô: Tàng mangai leq i bàu waiq dang ma yeo crài, aih la yŏc mangai đòeq dèch am ka Chuaq Jêhowa, aih pì tình maneh jaq haq, jaq ạih èh jah Chuaq Jêhowa.
LEV 27:3 Tàng pì tình maneh jaq mangai calô pang baiq jàt trùh baiq jàt tadràu hanam, aih tình padam jàt siac lo ƀac, tiaq jaq siac lo nòe hadròeh Hãy xem XuXh 30:13
LEV 27:4 Tàng joq kon qyoh enh padam trùh baiq jàt hanam, aih tình baiq jàt siac lo ka kon calô, èh mòeq jàt siac lo ka kon cadrì.
LEV 27:6 Tàng kon nga bu moeq khê trùh padam hanam, aih tình padam siac lo am ka kon calô, èh piq siac lo ka kon cadrì.
LEV 27:7 Tàng mangai craq pang tadràu jàt ta atŏc, aih tình mòeq jàt padam siac lo ƀac ka gucalô, mòeq jàt siac lo ƀac ka gucadrì
LEV 27:8 Tàng mangai waiq khàn aih pa hamoq hrình, ùh hlàt am tiaq maneh jaq pì ma khoe qnoh, aih aràng haq trùh ajang mangai pajàu đòeq haq tình am. Mangai pajàu hi pajaq am ka mangai i bàu waiq dang aih mac ka haq bu hlàt pang leq.
LEV 27:9 Tàng waiq dang tèu am dèh ngè aban đòeq broq ramènh dèch am ka Chuaq Jêhowa, ngè ma dèch aih hi wìh wìa hadròeh.
LEV 27:10 Wì ùh khòh yŏc kon ma yeo lem hu halìh kon ma yeo qmèq, hanoh ùh jah yŏc ma yeo qmèq halìh ka ma yeo lem. Tàng yŏc ma kô halìh ka ma tau, aih èh dìq baiq dìq wìh wìa hadròeh.
LEV 27:11 Tàng ngè aban aih ùh hruah aih ùh khòh broq ramènh dèch ka Chuaq Jêhowa, aih ep aràng ngè aih trùh enh ngèa mangai pajàu,
LEV 27:12 khoe aih mangai pajàu hi mac ka ngè aban aih lem loq qmèq đòeq hu pajaq. Wì ep tiaq maneh mangai pajàu khoe pajaq đòeq caqnaih ƀac.
LEV 27:13 Tàng joq enh baxon yŏc hlài, aih ep kop tam mòeq phàn padam maneh jaq mangai pajàu ma khoe qnoh.
LEV 27:14 Tàng mangai leq enh dèch dèh hnim broq dahwèq hadròeh ka Chuaq Jêhowa, aih èh mangai pajàu ep ngan hnim aih lem loq qmèq đòeq tình maneh jaq; wì ep yŏc jaq mangai pajàu ma khoe qnoh.
LEV 27:15 Tàng mangai khoe dèch dèh hnim enh baxon yŏc hlài, aih èh haq ep kop tam mòeq phàn padam maneh jah khoe qnoh, khoe aih hnim hi jah da haq.
LEV 27:16 Tàng mangai leq lah dèh moeq phàn ruàng da hnim cla đòeq dèch ka Chuaq Jêhowa, qmang aih maneh jaq haq jah tình tiaq adrech wì ma rai, aih la padam jàt siac lo ka moeq ôme adrech qmau.
LEV 27:17 Tàng wì dèch dèh ruàng am ka Chuaq Jêhowa pang Hanam lem bùi, aih èh jah waq troq jaq
LEV 27:18 Tàng wì dèch dèh ruàng atìq ka Hanam lem bùi, mangai pajàu hi tình tiaq pang hanam ma oe i trùh ta Hanam lem bùi đòeq tình maneh jaq ruàng, èh lùa hlài ƀac jaq ma khoe qnoh.
LEV 27:19 Tàng haq ùh baxon yŏc hlài, èh wì khoe tech ka mangai qnoeq, aih èh haq pi jah baxon yŏc hlài hòm.
LEV 27:21 Trùh Hanam lem bùi, ruàng loh enh tì kŏng mangai rot, hi wìh wìa hadròeh, tìah ka đùng ruàng jah dèch ka Chuaq Jêhowa, haq hi jah broq kùng hang ka bài pajàu.
LEV 27:22 Tàng cabô dèch ka Chuaq Jêhowa ruàng đeh rot, ùh xài ruàng enh cadraq,
LEV 27:23 aih mangai pajàu tình tiaq jaq taneh ma khoe dì trùh ta Hanam lem bùi, khoe èh wop hì aih raq mangai kô ep caqnaih jaq ma khoe dì, qmang ka ramènh hadròeh dèch ka Chuaq Jêhowa.
LEV 27:24 Hanam lem bùi, ruàng aih hlài dèh ta cla mangai tech, aih la hlài ta cla wì.
LEV 27:25 Rìm yiniq ep tình tiaq maneh siac lo da hnim kùh waiq: moeq siac lo aih baiq jàt gêra.
LEV 27:26 Mahaq ùh cabô jah dèch kon ramua da ƀài ngè đeh ma ban, yac ka ƀo ka trìu, majah qmang aih ƀài ra ramua aih tiaq ranenh aih khoe da Chuaq Jêhowa.
LEV 27:27 Tàng ngè aban aih ùh sròeh, wì jah baxon yŏc hlài tiaq maneh jaq khoe tình, ep kop tam mòeq phàn padam maneh jaq, tàng ùh baxon yŏc hlài aih ep tech tiaq mac ka maneh jaq ma khoe tình.
LEV 27:28 Mahaq jò cabô ma khoe yŏc kùng hang đeh ma i đòeq dèch ka Chuaq Jêhowa, yac ka mangai yac ka ngè aban, yac ka ruàng enh kan cadraq, aih ùh jah tech ùh jah baxon yŏc hlài, majah qmang aih yiniq cleq khoe dèch aih wìh wìa dìq jaq hadròeh am ka Chuaq Jêhowa.
LEV 27:29 Dìq dŏng ƀài thèq mòeq phàn mòeq jàt enh taneh, enh ƀài dahwèq trùh ƀài qmau loh enh ruàng trùh plì enh long, aih dìq da Chuaq Jêhowa; aih la ngè khoe lah đòeq hadròeh ka Chuaq Jêhowa
LEV 27:31 Cabô enh baxon yŏc hlài yiniq cleq ta thèq moeq phàn moeq jàt aih dìq ep kop tam moeq phàn padam maneh jaq.
LEV 27:32 Phàn mòeq jàt da calùh ƀo ùh trìu, aih la ƀài ngè ma lam enh qneq ka long dùi, toq ma mòeq jàt jàt aih la hadròeh, lah đòeq crài ka Chuaq Jêhowa.
LEV 27:33 Wì ùh khòh hadro ràih ma lem ma qmèq, hadai ùh khòh halìh. Tàng joq halìh, kon ma halìh aih èh xam kon majah halìh, dìq baiq wìh wìa hadròeh; ùh jah baxon yŏc hlài.
LEV 27:34 Aih la ƀài ranenh Chuaq Jêhowa doe Môise, đòeq anoe am ka Isorali, ta bui wang Sina-i.
MAT 1:1 Xinoe da Jesus Christ, kon xau bùa Đawit, kon xau Apraham.
MAT 1:2 Apraham baq da Ysac, Ysac baq da Jacôp, Jacôp baq da Juđa xam wì oh haq.
MAT 1:3 Juđa baq da Pharê xam Sara, Thama aih miq wa haq. Pharê baq da Êch rôm, Êch rôm baq da Aram,
MAT 1:4 Aram baq da Aminađap, Aminađap baq da Na-ach son, Na-ach son baq da Sanh môn.
MAT 1:5 Sanh môn baq da Bô-ô, miq da haq aih Rahap, Bô-ô baq da Ôbet, miq da haq aih Ruto, Ôbet baq da Jêse, Jêse baq bùa da Đawit.
MAT 1:6 Đawit baq da Salômôn, miq haq aih mai Uri.
MAT 1:7 Salômôn baq da Rôbôam, Rôbôam baq da Abija, Abija baq da Asa
MAT 1:8 Asa baq da Jôsaphat, Jôsaphat baq da Jôram, Jôram baq da Ôxia.
MAT 1:9 Ôxia baq da Jôtam, Jôtam baq da Acha, Acha baq da Êxêchia.
MAT 1:10 Êxêchia baq da Manase, Manase baq da Amôn, Amôn baq da Jôsia.
MAT 1:11 Jôsia baq da Jêchônia xam wì oh haq, jò wì lam broq dìc ta Babilôn.
MAT 1:12 Jò khoe lam broq dìc ta Babilôn, Jêchônia baq da Sala thi-ên, Sala thi-ên baq da Xôrôbabên,
MAT 1:13 Xôrôbabên baq da Abi-ut, Abi-ut baq da Êliakim, Êliakim baq Axô.
MAT 1:14 Axô baq da Sađoc, Sađoc baq da Achim, Achim baq da Êli-ut,
MAT 1:15 Êli-ut baq da Êlê-axa, Êlê- axa baq da Mathan, Mathan baq da Jacôp.
MAT 1:16 Jacôp baq da Jôsep, ŏng Mari. Mari mangai ma hauang Chuaq Jesus, aih raq Christ.
MAT 1:17 Qmang aih, patep enh Apraham trùh Đawit, dìq dŏng jah moeq jàt pôn qnhòng; patep enh Đawit trùh jò lam broq dìc ta Babilôn hanoh jah moeq jàt pôn qnhòng; pang jò lam broq dìc ta Babilôn trùh Chuaq Jesus Christ, hadai jah moeq jàt pôn qnhòng.
MAT 1:18 Bìac ma hauang ka Chuaq Jesus aih rameh, Mari miq haq, khoe tèu bàu yŏc Jôsep, mahaq qnhòq acaq oe moeq qmang ti dabau, yàng aih haq khoe hadràp enh Yeang Hadròeh.
MAT 1:19 Jôsep ŏng haq aih mangai i manoh, ùh enh dôq haq pòq bàu qmèq, ta manoh haq khoe hèm ka cađac ma haq broq qmang leq ma ùh hìaq ta-uàng.
MAT 1:20 Mahaq, jò haq qnang hèm trùh trong aih, i moeq bình plình Chuaq trùh ti haq jò haq apô, doe ka haq: “Jôsep, kon xau Đawit, ìh apaq hòq ka yŏc Mari broq mai, ma jah qmang aih kon haq ma hadràp qmat trùh enh Yeang Hadròeh.
MAT 1:21 Haq aih èh ma hauang loh moeq ngai kon calô, ìh yiniq am ka haq Jesus. Kon calô aih èh ma jah dèch dèh mangai loh khoe ka yiniq lui.
MAT 1:22 Rìm yiniq khoe loh qmang aih dôq xìt troeq bàu Boc plình ma thê ƀài mangai pajàu haq khoe anoe:
MAT 1:23 “Kô oq, i mòeq ngai adrùh sriu chìuq hadràp, èh ha-uang mòeq ngai kon calô, Khoe aih wì yiniq ka haq Imanuli” (aih la Boc plình oe ti bèn).
MAT 1:24 Jò Jôsep khoe cadrat enh kùi, haq broq tiaq bàu ƀình plình Chuaq ma khoe thê, ahlài Mari broq dèh mai.
MAT 1:25 Mahaq ùh kùi oe ti da bau trùh jò Mari ha-uang mòeq ngai kon calô, haq hi yiniq ka kon aih la Jesus.
MAT 2:1 Jò Chuaq Jesus khoe ha-uang ta Bêtlêhem, gùng Juđê, qnhòng aih Hêrôt broq bùa, ƀài ƀŏcsi oe gùng mahì loh, trùh ta Jêrusalem
MAT 2:2 bòch rameh: Bùa da mangai Juđa ma neo ha-uang oe taleq? Nhèn khoe hnoq halŏng Haq oe pah gùng mat mahì loh, kô ìq nhèn majah khoe trùh đòeq kùh waiq haq.
MAT 2:3 Tàng bàu aih bùa Hêrôt xam dìq mangai oe ta Jêrusalem dìq jaq crè hamàih
MAT 2:4 Bùa creo ka ƀài broq cla craq pajàu xam mangai hnài ranenh ta aih, haq bòch: Christ kô ìq ha-uang taleq?
MAT 2:5 Wì padreo bàu: Oe ta bêtlêhem gùng Juđê majah qmang aih khoe i bàu pajàu achìh rameh:
MAT 2:6 “Ìh, Bêtlêhem, gùng Juđê. Joq qnàng ìh ùh i yeo hamoq ka ƀài plài ma kàn ta gùng Juđê, Majah qmang aih, enh ìh kô èh loh mòeq ngai broq Cla craq. Haq aih ma wèq ban Isorali, aih mangai da au.”
MAT 2:7 Bùa Hêrôt creo atùng ka ƀài ƀŏcsi, bòch panhìn halŏng khoe loh jò leq.
MAT 2:8 Khoe èh bùa thê wì aih lam ta Bêtlêhem, rai tanap: Pì drah lam beq, taƀoe chaq kon qyoh aih ma ro haq, jò pì khoe hnoq, patìn ka au loq diq, dôq au hadai trùh hu kùh waiq haq.
MAT 2:9 Khoe ka ƀàu bùa thê, wì loh lam. Hatau, halŏng wì haq ma khoe hnoq enh gùng mat mahì loh, lam adroe ka wì haq trùh nòe kon qyoh oe men waq yòng.
MAT 2:10 Wì aih hnoq halŏng, manè oe i jaq cleq.
MAT 2:11 Jò khoe mùt ta hnem, hnoq kon qyoh xam Mari miq haq, tajòe qmòe wì haq hacùn cràng ta haqneq đòeq kùh waiq. Khoe aih qnoh deh hang canaq dèch am ka haq: Wang, gahnàu, dàu xua thùm.
MAT 2:12 Khoe aih, jò apô Boc plình doe ka wì haq apaq wìh hlài dèh ta Hêrôt, wì aih hi tawìh trong qnoeq hu bròc dèh gùng.
MAT 2:13 Jò wì aih khoe lam, i moeq bình plình da Chuaq trùh ti Jôsep, jò haq apô, doe rameh: “Drah yòng beq, qnung kon qyoh qmat hloe xam miq haq lam amot ta diac Êdip, oe ta aih trùh jò leq au creo ka ìh, majah qmang aih kô èh bùa Hêrôt chaq jêh đac kon qyoh qmat.
MAT 2:14 Jôsep drah yòng, jò oe raq damang, qnung wa miq kon lam ta diac Êdip.
MAT 2:15 Haq oe ta gùng aih trùh jò Hêrôt cachìt, dôq xìt ka bàu Chuaq ma khoe thê dèh ƀài pajàu tapoch: “Au khoe creo dèh ka kon loh enh diac Êdip.”
MAT 2:16 Bùa Hêrôt hnoq ƀài ƀŏcsi khoe qnùt rađeh, haq nòeh pi ka jaq, haq thê jêh ka cachìt dŏng qyoh calô pang baiq hanam dang loh oe ta Bêtlêhem hloe xam dìq dŏng ka kon qyoh ta cròng aih. Tiaq troq hì troq khê ƀài ƀŏcsi ma khoe am haq loq.
MAT 2:17 Qmang aih, khoe xìt troeq bàu Jêrêmi pajàu Boc Plình ma khoe anoe:
MAT 2:18 “Wì tàng bàu breo, cajiah. Ta-oeh, hmoe tagùng Rama Aih bàu Rachen hmoe dèh ka wì kon Mahaq ùh dôq cabô alòng rađeh, majah qmang aih wì haq khoe pi i.
MAT 2:19 Mahaq khoe ka bùa Hêrôt cachìt, i moeq bình plình Chuaq trùh ti Jôsep jò haq apô, jò oe ta diac Êdip, thê rameh:
MAT 2:20 “Drah yòng beq, qnung kon qyoh hloe xam miq haq hlài tagùng Isorali, majah qmang aih mangai ma chaq jêh đac kon qyoh qmat khoe cachìt.”
MAT 2:21 Jôsep drah yòng, qnung kon qyoh xam miq haq wìh hlài gùng Isorali.
MAT 2:22 Mahaq, jò tàng doe Achêla-u broq bùa thai dèh baq haq aih Hêrôt, qnang wèq gùng Juđê, Jôsep loh ka crè pi hùa hlài ta aih, qnah hòm Boc plình khoe anoe jò haq apô, haq hi mùt ta gùng Galili,
MAT 2:23 lam rìh oe ta plài Naxaret. Qmang aih khoe xìt troeq bàu ƀài pajàu Boc Plình ma khoe anoe adroe: “Wì creo ka Haq mangai Naxaret.”
MAT 3:1 Jò aih, Jon Baptit trùh tanòe hawit gùng Juđê hnài bàu lem
MAT 3:2 rameh: “Drah loq raxach beq! majah qmang aih diac plình trùh khoe haten”
MAT 3:3 Jon Baptit aih raq mangai pajàu Êsai ma khoe anoe: “I bàu creo tanòe hawit: Drah padon trong am ka Chuaq, Broq ma tamang trong da Haq”.
MAT 3:4 Jon caxùnh eo broq enh xàc lŏcđa, kàt caxy qnam broq xam akia, acaq toq lìp xam diac xùt ta rôm wang.
MAT 3:5 Jò aih, dìq dŏng ka mangai ma oe ta Jêrusalem, xam dìq dŏng mangai oe gùng Galili, hloe xam gùng trong cròng diac Jôđan trùh dìq ti haq.
MAT 3:6 Jò wì khoe paqnoh dèh yiniq lui, wì dôq haq broq ƀaptem ka rađeh ta cròng diac Jôđan.
MAT 3:7 Mahaq jò haq hnoq bàc ngai nang noe Pharisi xam mangai Sađusê trùh đòeq hu jah broq ƀaptem, haq doe: Ƀài nang noe bìh plŏng meh, cabô hnài pì ma khoe loq wia đeh ka kan noèh hì atìq meh?
MAT 3:8 Qmang qmat, thê pì loh plì lem, dôq ùh hìaq qngwan ka pì ma khoe loq raxach,
MAT 3:9 èh apaq catèh: “Apraham aih kan cadraq nhèn, majah qmang aih au doe ka pì, enh hmo kô, Boc plình thê haq loh nang noe ka Apraham dua jah.
MAT 3:10 Manòeq kô, chòng khoe roh đòeq jang xèm long, long leq ma ùh loh plì lem, long aih èh kau hu bùh đac.
MAT 3:11 Da au kô, au yŏc diac broq ƀaptem am ka pì, mahaq i Mangai ma trùh atìq ka au, haq aih cwìang yeo haqnhèq ka au, au kô ùh tajì ka jah broq mangai wê da haq jep. Haq aih èh ma broq ƀaptem ka pì xam Yiang Hadròeh xam ùnh.
MAT 3:12 Tì Haq wê tŏnh đòeq hu dè palem dèh qmau ta haneh, lênh qmau Haq don đòeq ta hapom, manùh bùh ta ralùng ùnh ùh pat.”
MAT 3:13 Jò aih, Jesus loh enh gùng Galili trùh ti Jon oe ta cròng diac Jođan, dôq Jon broq ka rađeh ƀaptem.
MAT 3:14 Mahaq Jon hangah rameh: Au kô ma khòh dôq Ìh broq ƀaptem ka rađeh, hagleq Ìh majah trùh glòq ti au? Chuaq Jesus padreo bàu:
MAT 3:15 Manòeq kô broq beq, bèn khòh broq ma gêh geo trong taq atoq qmang qmat. Jon hi broq tiaq ƀàu Chuaq Jesus.
MAT 3:16 Broq ƀaptem bu khoe, Chuaq Jesus loh khoe ka diac, tajòe qmòe diac plình tapèh, Chuaq Jesus hnoq Yiang Hadròeh Boc Plình, tìah ka trù pan loh jràp ta chac Haq.
MAT 3:17 I bàu enh plình doe: “Kô kon da au, mangai au ma loq waq dèh, lem manoh au rìm trong.”
MAT 4:1 Khoe aih, Yiang Hadròeh qnung Chuaq Jesus mùt tanòe gùng hawit, dôq kan kiac padô qnùt Haq.
MAT 4:2 Chuaq Jesus apàm ka acaq pôn jàt hì, pôn jàt mang, khoe aih haq loh qmòe ka hrah.
MAT 4:3 Kan kiac trùh ajang Chuaq, haq doe: Tàng joq ìh kô kon Boc Plình, thê hmo kô wìa ƀênh beq.
MAT 4:4 Chuaq Jesus doe: “Khoe i bàu achìh rameh: Mangai rìh ùh xài canòm toq ka ƀênh, mahaq canòm rìm nà loh enh bàu Boc Plình”.
MAT 4:5 Kan kiac qmùt Chuaq Jesus tanòe plài hadròeh, atŏc Haq nòe poc hnim kùh waiq,
MAT 4:6 rai doe: Tàng joq ìh kon Boc plình, caqnìh rađeh beq, ajoq khoe i bàu achìh rameh: “Chuaq thê ƀài ƀình plình wèq ìh: Wì aih hi dèch ìh ta xŏng, Aih èh jènh ìh ùh i catoeh ka hmo”.
MAT 4:7 Chuaq Jesus doe: “Hadai i bàu achìh rameh: Ìh ùh khòh ti qnhro ngan Chuaq aih Boc Plình ìh.”
MAT 4:8 Kan kiac atŏc Haq ta wang haqnhèq hòm, patô ka Haq ƀài diac oe crŏng taneh xam kan rahù ranhòm ƀài diac aih,
MAT 4:9 haq anoe: Tàng joq ìh kùn cràng kùh waiq enh ngèa au, ƀài diac qmat au am dŏng ka ìh.
MAT 4:10 Chuaq Jesus tapoch ka haq: “Satan wia ma khoe ka au beq, majah qmang aih i bàu khoe achìh: Ìh ep kùh waiq Chuaq aih Boc Plình ìh, rai patìh toq ka haq raq.
MAT 4:11 Khoe aih Kan kiac hi lam, i ƀình plình trùh haten patìh ka Chuaq Jesus.
MAT 4:12 Jò Chuaq Jesus tàng doe wì khoe rùp clêh Jon, haq wìh hlài ta gùng Galili,
MAT 4:13 Haq ùh oe ta Naxaret, mahaq lam oe ta Cabênaum, haten diac raxìq, hatìa ka gùng Sabulôn, gùng Neptali.
MAT 4:14 Dôq xìt troeq bàu pajàu Êsai ma khoe doe:
MAT 4:15 “Taneh Sabulôn xam Neptali, Oe ti trong loh ta diac raxìq, pah tau cròng diac Jođan, Aih gùng Galili mahaq ùh xài mangai Juda…,
MAT 4:16 Wì aih hangui tanòe clam cluiq, Khoe jah hnoq kan qngah kàn; Xam ƀài mangai ma hangui enh caqnàm qmù kan cachìt, Kan qngah kàn khoe tŏc ka wì aih.”
MAT 4:17 Pang aih, Chuaq Jesus hi lam hnài: “Loq raxach beq, diac Plình trùh khoe haten.”
MAT 4:18 Jò Haq qnang lam roc haqmai diac raxìq Galili, hnoq wa baiq ngai oh daq, Simôn (ma loq creo Phiero) xam oh haq Anrê, qnang tang hlàm ta diac raxìq, majah qmang aih wa aih dìq mangai ranang ka.
MAT 4:19 Haq doe ka wa: “Lam tiaq Au beq, au hu thê chôp lam tang hlàm mangai.”
MAT 4:20 Tajòe qmòe wa oh daq cađac hlàm, lam tiaq Jesus.
MAT 4:21 Lam yeo hangai ka aih, Jesus hnoq baiq ngai wa oh daq maqnoeq hòm, Jaco kon Sêbêđê xam oh haq aih Jon, qnang hmình hlàm taboang ti Sêbêđê baq wa haq, Chuaq hi creo ka wa.
MAT 4:22 Tajòe qmòe wa haq hi đòeq boang xam dèh baq wa haq, hu lam tiaq Chuaq.
MAT 4:23 Chuaq Jesus lam jàp gùng Galili, hnài roc hnim tagop, anoe bàu lem diac Boc Plình, rai broq brêh ka mangai yinìq ta gùng aih.
MAT 4:24 Qmang aih, yiniq haq wì hìa jàp jìa gùng Syri, wì aràng ka haq ƀài mangai ùh hrŏc, mangai yinìq, mangai kiac pawè, ranhùa, mangai pen. Haq broq brêh dìq dŏng ka wì aih.
MAT 4:25 Èh hòm, patep enh gùng Galili, Đêcabôlo, gùng Jêrusalem, enh gùng Juđê, trùh hloe pah tau cròng diac Jôđan, wì ti adràc dabau bàc haraya lam tiaq Jesus.
MAT 5:1 Jò Chuaq Jesus hnoq mangai bàc, haq hi tŏc ta wang, jò haq khoe hangui, ƀài mangai tiaq hŏc thia haten ka haq.
MAT 5:2 Haq hi tapoch đòeq hnài wì:
MAT 5:3 Xôq ramot am ka ƀài mangai xalep ta manoh, majah qmang aih diac plình aih da wì haq!
MAT 5:4 Xôq ramot am ka ƀài mangai crò hmoe, majah qmang aih wì haq jah alòng!
MAT 5:5 Xôq ramot am ka ƀài mangai loq kèm, majah qmang aih wì haq jah taneh!
MAT 5:6 Xôq ramot am ka ƀài mangai pangot kan taq atoq, majah qmang aih wì haq jah panàc!
MAT 5:7 Xôq ramot am ka ƀài mangai ma loq ha-och, majah qmang aih wì haq jah ha-och chau!
MAT 5:8 Xôq ramot ka ƀài mangai i manoh hliang hadròeh, majah qmang aih wì haq jah hnoq Boc Plình!
MAT 5:9 Xôq ramot ka ƀài mangai broq ka wì hatroq, majah qmang aih jah creo ka wì haq aih kon Boc Plình!
MAT 5:10 Xôq ramot am ka ƀài mangai lam tiaq trong taq atoq, chìuq dôq qmòe wì rùp rađeh, majah qmang aih wì haq jah waq diac Plình!
MAT 5:11 Xôq ramot am ka pì, jò wì hnap hnuq ka pì, rùp pani rai yŏc trong dù capoch haƀo ka pì, taiq pì tiaq au.
MAT 5:12 Drah lem bùi rai tadèch qmoè cliac manè, qmang aih kan baha pì oe ta Plình kàn haraya, majah qmang aih wì hadai khoe hmaq rùp ƀài pajàu yiang adroe ka pì qmang aih diq.
MAT 5:13 Pì kô boh da crŏng taneh, mahaq tàng boh aih pi xang, aih èh yŏc cleq broq dôq haq jah xang hlài, boh aih oe broq cleq ma oe wìa, ep hrôq đac enh gùng, èh wì hi jôiq đac enh caqnàm jènh.
MAT 5:14 Pì kô kan qngah da crŏng taneh kô, mòeq toq plài broq ta wang, ùh jò leq i cleq jah hanàp đac haq.
MAT 5:15 Hadai qmang aih, ùh i cabô bùh đen ma đòeq enh qneq ka cađap, mahaq wì dèch đòeq nòe haqnhèq, dôq haq hu sreo qngah ka rìm ngai oe ta hnim.
MAT 5:16 Kan qngah pì drah sreo enh ngèa wì qmang aih diq, dôq wì jah hnoq ƀài kan lem enh pì, wì hu manè Baq ƀài pì oe ta Plình.
MAT 5:17 Pì apaq hèm au trùh đòeq hu raliang đac ranenh xam ƀài bàu pajàu; au trùh, ùh xài hu raliang, mahaq đòeq hu pagêh.
MAT 5:18 Au doe qnàng ka pì, jò plình crŏng taneh kô oe raq, yac ka moeq teo, moeq pliang chù, ma yi qyoh oe ta ranenh dua ùh hnhung, dua waq ka gòm trùh hì rìm yiniq jah gêh.
MAT 5:19 Qmang aih, mangai leq raliang đac mòeq yiniq ma yeo qyoh dìq dŏng ta ƀài ranenh kô, rai hnài wì qnoeq broq tiaq, mangai aih èh wì doe haq mangai yeo qyoh dŏng oe ta diac plình, mahaq mangai leq wèq ranenh aih, rai hnài wì qnoeq broq tiaq, mangai aih èh wì doe haq mangai yeo kàn tanòe diac plình.
MAT 5:20 Majah qmang aih, au doe qnàng ka pì, tàng joq kan taq atoq pì ùh yeo haq nhèq ka kan taq atoq da ƀài thài hnài ranenh xam mangai Pharisi, pì ùh jah mùt diac plình.
MAT 5:21 Pì i tàng bàu ma doe ka wì craq calah nèh: Ìh ùh khòh jêh đac mangai, èh hòm cabô ma jêh đac mangai, haq aih ep pòq kan hadrah.
MAT 5:22 Yàng Au doe ka pì: “Waq toq cabô nòeh dèh ka oh daq, haq aih khoe wìa dôq ka wì tah hadrah ka haq, cabô hnap dèh ka oh daq: Raca, ep qnoh haq aih tanòe hadrah kàn dôq wì hu hadarh ka haq, cabô lech dèh ka oh daq: Ranhùa, haq aih khoe khòh dôq ùnh oe ta hwinh baxa haq.
MAT 5:23 Aih ìq, jò leq pì aràng dèch ramènh tadreo tanòe prang, mahaq hmàng hlài oh daq i yiniq cleq ma ùh troq ka rađeh,
MAT 5:24 drah đòeq ramènh aih enh ngèa ka prang tawìh hlài broq hatroq ka oh daq òeq, khoe hi lam dèch ramènh tadreo.
MAT 5:25 Jò ìh lam trong ti mangai tah hadrah ka ìh, drah hatroq hôiq, tabeq haq qmùt ìh ta cwan hadrah, cwan aih aràng ìh ta cwan lình, qmang aih wì loq rùp clêh ìh,
MAT 5:26 Au doe qnàng ka ìh, ìh caqnaih oe thìuq moeq đùng dua ìh qnhòq jah loh enh aih.”
MAT 5:27 Pì tàng bàu cô: “Ùh dùh tango.”
MAT 5:28 Mahaq Au doe ka pì: “Mangai leq haqmiang mangai cadrì, ta manoh khoe hèm ùh wìa, haq aih khoe tango ta manoh.
MAT 5:29 Qmang aih tàng joq mat pah qma broq ka ìh loh kan yiniq lui, qngwia khwên cađac ma hangai ka ìh, dôq haq yac ka moeq qnah ta chac ìh pi tôm, aih dua ùh hnau dìq ka chac clìh ta hwinh.
MAT 5:30 Tàng joq tì pah qma basrùq ìh broq yiniq lui, pot khwênh đac ma hangai ka ìh dôq haq moeq qnah ta chac ìh raliang, ùh hnau dìq ka chac clìh ta hwinh.”
MAT 5:31 I bàu doe rameh: Tàng joq mangai leq cađac mai, ep achìh jàiq đòeq broq ƀò akang.
MAT 5:32 Mahaq au doe ka pì: “Mangai leq cađac mai, mahaq ùh xài taiq haq tango, mangai aih broq dèh ka mai loh mangai i tuiq tango, èh hòm, cabô yŏc gùcadrì wì cađac, haq aih hadai i tuiq tango.”
MAT 5:33 Pì tàng bàu doe ka wì craq calah nèh: ùh khòh loq hapah paqnùt, mahaq ajang Chuaq, ep wèq dèh bàu cla khoe hapah,
MAT 5:34 Mahaq au anoe ka pì rameh: “Ùh dùh hapah cadèh, apaq patô trŏc hu hapah, aih xài gèq Boc Plình,
MAT 5:35 ùh dùh patô taneh hu hapah aih xài nòe Boc Plình roh jènh, ùh dùh patô Jêrusalem hu hapah, aih xài plài Bùa kàn.
MAT 5:36 Ùh dùh patô dèh gàu hu hapah, majah qmang aih mòeq hadrang xàc gàu, cla pì broq dôq haq loh ka taboc loh ka gam dua ùh jah.
MAT 5:37 Mahaq pì ep doe rameh: “Joq joq, ùh ùh”. Ƀài bàu wì ma tapoch tam aih, dìq loh enh kiac dù.
MAT 5:38 Pì tàng bàu doe rameh: Mat am hlài mat, hanenh am hlài hanenh,
MAT 5:39 Yàng au doe ka pì: “Ùh dùh àu tablêq ka mangai dù, mahaq tàng i cabô tep tabŏc pah qma, pì tawìh am hloe ka wì tabŏc pah qngeo,
MAT 5:40 Tàng i cabô enh tah hadrah ka ìh đòeq chaq trong lêh yŏc da pì eo đêq, dôq haq wì yŏc hloe xam eo yôh enh gùng;
MAT 5:41 tàng i cabô thê pì lam moeq apot trong ti wì haq, pì lam baiq apot trong ti wì.
MAT 5:42 Cabô bòch pì cleq, am beq, cabô enh bòch đò da pì cleq, apaq hwi đac ta qnoeq.”
MAT 5:43 Pì lah tàng wì doe qmang kô: Thê loq waq ka mangai haten hatìa ka pì, git ka mangai tablêq ka pì.
MAT 5:44 Yàng Au doe ka pì rameh: “Thê loq waq ka mangai git ka pì, rai waiq khàn ka mangai ma loq rùp baxa pì.
MAT 5:45 Dôq pì jah broq kon Baq pì oe ta plình, majah qmang aih Haq broq mat mahì tŏc đòeq sreo ka mangai dù xam mangai lem, broq mè ka mangai lem xam mangai dù.
MAT 5:46 Tàng pì loq waq toq ka mangai ma loq waq ka pì, aih èh pì jah baha cleq? Ƀài mangai ma yŏc thèq ma ùh hadai broq qmang aih?
MAT 5:47 Tàng pì đìh dèh toq oh daq, aih i crài cleq ka wì qnoeq? Ƀài wì enh gùng ma ùh hadai broq qmang aih?
MAT 5:48 Qmang aih, pì ep geo rìm trong qmang ka Baq pì oe ta plình geo rìm trong.”
MAT 6:1 Rabiaq oq, apaq broq bìac taq atoq cla rađeh enh ajang mat wì qnoeq waq ka wì hnoq. Tàng ùh meh, Baq pì oe ta plình ùh baha ka pì cleq.
MAT 6:2 Qmang aih, jò pì tabàih, paq hlui taliaq enh ngèa dèh cla, troeq ƀài mangai toq ti patìah ma loq broq nòe hnim tagop, waq ka wì qnoeq hnoq rađeh. Joq qnàng Au doe ka pì, wì aih khoe jah qmòe dèh kan baha.
MAT 6:3 Mahaq jò pì taƀàih, apaq dôq pah qngeo loq tì pah qma broq cleq,
MAT 6:4 dôq kan tabàih aih jah hlèp; Baq pì, aih Mangai xau hnoq tanòe hlèp, aih èh haq ma baha ka pì.
MAT 6:5 Jò pì waiq khàn, apaq broq qmang ka ƀài mangai toq ti patìah, wì haq enh toq yòng waiq khàn tanòe hnim tagop, tanòe trong lam, đoèq dìq ka phù cròng mangai hnoq đeh hra. Joq qnàng Au doe ka pì, wì aih khoe jah qmòe dèh kan baha.
MAT 6:6 Mahaq jò pì waiq khàn, mùt dèh ta bluàng, clòng qmang, khoe aih hi waiq khàn dèh ka Baq pì, oe ta nòe hlèp aih, Baq pì aih Mangai xau hnoq tanòe dìq jaq hlèp, aih èh ma baha ka pì.
MAT 6:7 Jò pì waiq khàn, ùh dùh yŏc bàu capoch lauq capoch clò ùh loh qmòe ranenh troeq wì enh gùng, majah qmang aih wì haq xoh đeh capoch bàc aih i mangai tamàng.
MAT 6:8 Qmang aih, pì apaq top dua wì haq, Baq pì khoe loq pì qnang enh cleq adroe ka pì bòch Haq.
MAT 6:9 Qmang aih pì waiq khàn rameh: “Waiq Baq nhèn oe ta plình; Yiniq Baq jah hadròeh;
MAT 6:10 Diac Baq jah trùh; Manoh Baq jah gêh, oe ta crŏng taneh tìah ka oe ta plình!
MAT 6:11 Am ka nhèn dahwèq acaq qnang lem ka hì kô;
MAT 6:12 Cađac da nhèn yiniq lui, qmang ka nhèn cađac ka mangai broq yiniq lui ka nhèn;
MAT 6:13 Paq dôq nhèn clìh ta kan padô qnùt, dèch nhèn claih enh kan dù! (Majah qmang aih: diac, kan itai, kan ranhòm, oe dìq ta Baq mòeq đòe.)
MAT 6:14 Majah qmang aih, tàng joq pì cađac yiniq lui mangai qnoeq ma broq ka pì, Baq pì oe ta plình hanoh cađac yiniq lui da pì.
MAT 6:15 Mahaq tàng joq pì ùh cađac yiniq lui wì qnoeq, Baq pì oe ta plình hanoh ùh cađac da pì yiniq lui.
MAT 6:16 Jò pì apàm ka acaq, apaq broq dèh mangò troeq ƀài mangai toq ti patìah, wì aih broq dèh ma haqnhuaq ta mùh mat, waq ka wì qnoeq loq ka wì haq apàm ka acaq, Joq qnàng au doe ka pì, wì aih khoe jah qmòe dèh kan baha.
MAT 6:17 Yàng jò ìh apàm ka acaq, xùt dàu ta gàu, qmùq mat.
MAT 6:18 Dôq wì qnoeq ùh hìaq loq pì qnang apàm ka acaq, mahaq toq Baq ìh mangai ma xau hnoq tanòe, aih èh haq ma hu baha ka pì.
MAT 6:19 Pì apaq don đòeq kùng hang oe crŏng taneh, aih nòe i catia, i kan axiang loq broq haq om cađac èh mangai atùng loq kŏch radua, chìa panàt hu yŏc atùng,
MAT 6:20 mahaq ep don đòeq ta plình, nòe aih ùh i ka catia, ùh i kan axiang pa-om cađac, ùh i mangai atùng chìa panàt, kŏch radua hu atùng.
MAT 6:21 Majah qmang aih, kùng hang pì oe taleq, manoh cliac pì hadai oe ta aih.
MAT 6:22 Mat aih đen da chac hamac. Tàng joq mat ìh qngah lem, aih dìq ka chac pì jah qngah,
MAT 6:23 tàng mat ìh ùh lem, dìq chac hamac ìh loh dŏng ka clam cluiq. Qmang aih, tàng joq kan qngah oe ta ìh aih loh ka clam cluiq, aih èh kan clam kô kàn dàng leq!
MAT 6:24 Ùh bô jah broq hapŏng ka baiq toq craq, majah qmang aih haq loq git ka mangai kô èh loq waq ka mangai tau, ùh meh haq padèch mangai kô, mahaq jù cađac magai tau. Pì ùh jah rai broq hapŏng Boc Plình rai broq hapŏng Mamon.
MAT 6:25 Aih ìq Au ma jah doe ka pì: “Apaq taiq kan rìh rađeh ma lèt ka trong acaq ôq, hanoh apaq taiq chac hamac ma hu lèt ka rađeh caxùnh cleq. Kan rìh ma ùh yeo kàn ka dahwèq acaq, chac hamac ma ùh xài yeo kàn ka dahwèq caxùnh?
MAT 6:26 Ngan chim oe ta trŏc: haq ùh i rai adrech, ùh i gat, hanoh ùh i don đòeq ta hapom aih dua Baq pì oe ta plình ban haq. Pì ma ùh xài yeo canaq ùh hnau ka chìm aih?
MAT 6:27 Qnah hòm, taqne pì qmat i ka cabô taiq haq loq lèt ma broq ka rađeh jah halình tam moeq ahyàc ùh?
MAT 6:28 Dahwèq caxùnh pì lèt dèh? Haqmiang ngan ƀài riang tacreo oe ta gùng honh qmang leq, ùh i abroq, ùh i caxênh brai,
MAT 6:29 mahaq au doe ka pì, yac ka bùa Salômôn nhòm dàng leq, dua qnhòq lah caxùnh moeq blah eo leq ma lem dàng ƀài riang aih.
MAT 6:30 Pì qmat joq mangai ƀiaq manoh lùi, nhat oe tagùng, aih adrech hì kô oe rìh, hì da èh bùh ta ùnh. Boc Plình dua am haq caxùnh lem qmang aih, loq ka pì!
MAT 6:31 Qmang aih, pì apaq lèt đòeq hu doe: Bèn acaq cleq? Ôq cleq? caxùnh cleq?
MAT 6:32 Majah qmang aih, wì mangai enh gùng cadàu tiaq rìm yiniq aih, Baq pì oe ta plình khoe loq pì i yiniq waq ka ƀài trong aih.
MAT 6:33 Mahaq adroe dìq dŏng, drah chaq diac Boc Plình xam kan taq atoq da Haq òeq, ƀài yiniq aih èh, brì ka Haq baha tam ka pì.
MAT 6:34 Qmang aih, apaq lèt dèh ka hì da èh, hì da èh đoèq da hì da èh. Kan xalep hì leq lap qmòe ka hì aih.
MAT 7:1 Pì apaq ti tah hadrah dèh ka wì qnoeq, dôq wì qnoeq hadai ùh hìa tah hadrah ka pì.
MAT 7:2 Pì tah hadrah ka wì qnoeq qmang leq, wì hanoh tah hadrah hlài ka pì qmang aih, pì dèch ka wì dàng leq wì dèch hlài ka pì dàng aih.
MAT 7:3 Hagleq pì hnoq khênh ta mat oh daq, mahaq ùh hnoq long tanòng ta mat cla?
MAT 7:4 Gleq ma hùa doe ka oh daq: Dôq au doeh khênh loh khoe ka mat ìh, yàng ta mat cla i qmòe long tanòng?
MAT 7:5 Wùih! Ƀài mangai toq ti patìah meh, angoe aih doeh long tanòng loh khoe ka mat cla òeq, khoe aih men xau hnoq đòeq hu doeh khênh ta mat oh daq.
MAT 7:6 Apaq khwênh ka koq ƀài dahwèq hadroèh, apaq caqnìh ngŏc enh ngèa ka chùa, beq haq jôiq cađac, khoe aih haq hwi hlài nhah glòq cla pì.
MAT 7:7 Bòch beq, aih èh hi jah, chaq beq, aih èh hi glàm, clôq qmang beq, aih èh qmang hi pèch.
MAT 7:8 Majah qmang aih, waq toq mangai leq bòch, mangai aih hi jah, mangai leq ti chaq mangai aih hi hnoq, mangai leq clôq qmang, qmang hi tapèch.
MAT 7:9 Taqne pì, i mangai leq jò kon bòch ƀênh mahaq pì am ka haq hmo?
MAT 7:10 Tàng ùh meh, kon bòch ka mahaq pì am bìh?
MAT 7:11 Qmang aih, qmèq troeq pì qmat, xôq oe loq am dèh ka kon yiniq lem, loq ka Baq pì oe ta plình, Haq ma ùh am yiniq lem ka ƀài mangai leq creo bòch haqqmòh?
MAT 7:12 Qmang aih, trong leq pì ma enh wì qnoeq broq ka rađeh, pì ep broq trong aih am ka wì, aih raq ranenh xam bàu pajàu.
MAT 7:13 Drah mùt qmang ma chit, majah qmang aih qmang ma kàn xam trong ma anòh qnung trùh ta kan lùng pac.
MAT 7:14 Mahaq qmang qyoh, trong ùh anòh qnung trùh ta kan rìh, ƀiaq ngai raq chaq ma hnoq.
MAT 7:15 Ngan oq, loq i ƀài pajàu patìah, ƀài mangai caxùnh caqmoc trìu lam trùh ti pì, mahaq enh dalam aih koq yiang toq ti kap hit.
MAT 7:16 Pì ngan plì ma canau ka haq. Aleq lah i cabô git plì nho tanòe xèm yila, git plì pŏc tanòe xèm yila cađê?
MAT 7:17 Qmang aih, toq long lem men loh plì lem, long qmèq loh plì qmèq.
MAT 7:18 Long lem ùh jò leq loh plì qmèq, long qmèq hadai ùh jò leq loh plì lem.
MAT 7:19 Waq toq long leq ùh loh plì lem aih èh ep kau bùh cađac ta ùnh.
MAT 7:20 Aih èh, pì ngan plì haq men canau ka wì haq.
MAT 7:21 Ùh xài waq toq ka cabô hi creo ka au: Chuaq, Chuaq, aih dìq jah mùt diac plình, mahaq toq magai leq ma broq tiaq manoh Baq au oe ta plình.
MAT 7:22 Hì aih èh i bàc mangai doe ka au: “Chuaq, Chuaq, ùh xài nhèn kô raq ma khoe hmaq canòm yiniq Ìh đòeq tapoch pajàu? Canòm ka yiniq Ìh đòeq drùh hnan kiac chŏc? Canòm yiniq Ìh broq bàc trong halac qmòh?
MAT 7:23 Jò aih èh, au hi capoch hloh ka wì haq: “Wùih ƀài mangai broq trong dù meh, Au qnhòq lah qnì ka pì, drah wia khoe ka Au.”
MAT 7:24 Qmang aih èh, mangai leq tamàng rai broq tiaq bàu au anoe kô, haq aih tìah ka mangai rabiaq broq hnem ta crŏng hmo talech.
MAT 7:25 Yac ka i mè dêh, i diac trùh, cayeo hlui, glàm caqnhùt hnem aih, dua ùh raliang, majah qmang aih haq khoe broq nòe hmo càn.
MAT 7:26 Mahaq mangai leq khoe tàng bàu au anoe kô yàng ùh broq tiaq, haq aih budàng mangai ratùt broq hnem ta braih.
MAT 7:27 I mè dêh, diac trùh, cayeo hlui, glàm caqnhùt ta hnem aih, hi ralàih, raliang bàc oe i jaq cleq.
MAT 7:28 Jò Jesus bu khoe ka anoe bàu aih, ƀài wì dìq jaq hamàih ka bàu haq hnài,
MAT 7:29 Majah qmang aih bàu haq hnài tìah gleq i cwìang, ùh xài troeq da ƀài mangai hnài ranenh.
MAT 8:1 Jò Chuaq Jesus loh enh bui wang, i ƀài mangai pi cajaq tiaq Haq.
MAT 8:2 I moeq ngai bacùn thia haten rai kùh haq, rai doe: Waiq Chuaq, tàng joq Ìh ma waq, Ìh broq au brêh.
MAT 8:3 Jesus hnhu tì bèq haq, rai doe: “Au waq, brêh beq.” Tajòe qmòe jò aih raq mangai bacùn jah brêh.
MAT 8:4 Chuaq Jesus tanap ka haq: “Ngan oq, ùh dùh anoe ka cabô, mahaq ìh lam patô rađeh ka ƀài pajàu kàn, rai dèch ramènh qmang ka Môise khoe hnài, hu panhìn ka wì aih.
MAT 8:5 Jò Chuaq Jesus mùt ta plài Cabênaum, i moeq ngai cwan wèq lình trùh ti Haq,
MAT 8:6 rai creo dang: Waiq Chuaq, mangai hapŏng au loh ka pen, kùi mòeq nòe ta hnim au, haq jìq pi cajaq.
MAT 8:7 Chuaq Jesus doe: “Au lam ta aih hu broq ka haq jah brêh.”
MAT 8:8 Cwan aih padreo bàu: Waiq Chuaq, au kô ùh tajì ka jah đìh Ìh mùt dèh ta hnim, mòeq nà bàu Ìh tapoch raq, hapŏng au hi jah brêh.
MAT 8:9 Majah qmang aih, au oe đeh enh qneq ka cwìang wì qnoeq, au hanoh i ƀài lình oe enh qneq ka au, au thê mangai kô: lam beq! haq aih hi lam. Thê mangai qnoeq: Drah trùh jang kô! mangai aih hi trùh, au thê dèh hapŏng: Drah broq yiniq kô, haq aih hi broq.
MAT 8:10 Tàng bàu aih, Chuaq Jesus loh ka hamàih, haq doe ka ƀài mangai ma tiaq rađeh rameh: “Joq qnàng au doe ka pì, au qnhòq lah hnoq ta Isorali, i mangai leq i manoh lùi kàn qmang qmat.
MAT 8:11 Au anoe hloe ka pì, i bàc ngai enh gùng mat mahì loh, enh gùng mat ma hì clìh, trùh hangui acaq pajùm moeq aniang ti Apraham, Isac, Jacôp, tanòe diac plình.
MAT 8:12 Yàng ƀài kon cla diac aih, wì khwênh qnoh đac enh gùng tanòe clam cluiq, ta aih èh i toq kan crò hmoe, ta- oeh, cadrit hanenh.
MAT 8:13 Chuaq Jesus doe ka cwan aih: “Hlài beq, ìh jah tìah dèh ka manoh ìh ma khoe lùi aih.” Wop jò aih raq, mangai hapŏng haq jah brêh.
MAT 8:14 Khoe aih, Chuaq Jesus mùt ta hnim Phiero, hnoq miq mai Phiero qnang kùi ta aniang, rai tôq tanget.
MAT 8:15 Chuaq Jesus yŏc tì bèq mangai yinìq aih, kan tôq taqnget hi dìq, khoe èh haq aih hi yòng patìh ka Chuaq Jesus
MAT 8:16 Trùh xèq, wì aràng ka Chuaq Jesus bàc ngai kiac chŏc pawè, Chuaq Jesus yŏc bàu capoch drùh qnoh ƀài kiac aih, rai broq brêh dìq dŏng mangai ùh hrŏc.
MAT 8:17 qmang aih dôq xìt troeq bàu Pajàu Êsai ma khoe anoe: Haq khoe doeh dŏng kan yinìq bèn, Pòq wê kan ùh hrŏc bèn.
MAT 8:18 Jò Chuaq Jesus hnoq bàc ngai oe dudan ka dađeh, haq thê tŏc apah tau diac.
MAT 8:19 I moeq ngai hnài ranenh trùh ti Haq rai anoe: Ìh lam taleq, au tiaq ta aih.
MAT 8:20 Jesus padreo bàu: “Ƀài chia i trom, chìm i pù, mahaq Kon Mangai ùh i qmòe ka nòe hu angèn gàu.
MAT 8:21 Mangai qnoeq hòm doe: Waiq Chuaq, Ìh dôq au hlài catùh hanang dèh baq òeq.
MAT 8:22 Mahaq Chuaq Jesus doe ka haq: “Lam tiaq au, dôq da mangai cachìt catùh mangai cachìt.”
MAT 8:23 Khoe aih, Chuaq Jesus loh ta boang, ƀài mangai tiaq hŏc hi tiaq haq.
MAT 8:24 Cadoe, ta diac raxìq loh bahùt kàn, diac lai laq yòng haqnhèq enh gùp qmòe boang. Mahaq Chuaq Jesus oe raq kùi.
MAT 8:25 Ƀài mangai tiaq hŏc, thia haten padrìu haq, wì doe: Waiq Chuaq! Ìh dang nhèn diq, nhèn cachìt manòeq kô raq!
MAT 8:26 Jesus doe: “Ƀài mangai ƀiaq manoh lùi, hagleq pì ma yùq? Chuaq Jesus yòng tagàih ka cayeo xam diac raxìq, dìq baiq hi hatinh rangep hloe.
MAT 8:27 Dìq dŏng ka wì aih hamàih bòch dabau: Mangai kô ìq cabô? Jaq wa cayeo wa diac dua iu bàu Haq?
MAT 8:28 Jò Chuaq Jesus khoe trùh pah tau ka diac, haq hnoq baiq ngai i kan kiac oe ta chac, wa aih loh enh cadràng hanang tùh glàm Haq. Wa aih dù haraya, pi i cabô oe hùa lam pagat trong aih.
MAT 8:29 Wa cachech qmòe cadêh: Waiq Kon Boc Plình, bèn kô ìq ep cleq ka dabau, ajoq Ìh trùh tacô, đòeq hu baxa nhèn adroe ka jò ùh xài?
MAT 8:30 Wop jò aih diq, i moeq calùh chùa qnang acaq.
MAT 8:31 Ƀài kiac bòch Chuaq Jesus rameh: Tàng joq Ìh hnan nhèn loh, Ìh am nhèn jah mùt đeh ta ƀài chùa tau.
MAT 8:32 Haq thê ƀài kiac: “Drah lam beq! Ƀài kiac loh enh wa aih, hi mùt hloe ta calùh chùa, tajòe qmòe jò aih dìq dŏng ka calùh chùa oe enh criang tawang clàm loh ta diac raxìq, cachìt dŏng ta diac.
MAT 8:33 Ƀài mangai ban chùa hi cadàu lam amot, mùt taplài taqmon hlài ƀài yiniq wì haq hnoq, anoe hloe xam bìac wa baiq ngai kiac ma pawè ka wì tàng.
MAT 8:34 Dìq dŏng ka wì gùng aih loh tàt Chuaq Jesus, jò wì bu hnoq haq, wì drah thê haq lam taqnoeq.
MAT 9:1 Chuaq Jesus loh taboang wìh hlài pah tau diac raxìq, haq hlài dèh ta plài.
MAT 9:2 I wì tòng aràng ka haq moeq ngai pen kùi ta dra drah. Chuaq Jesus hnoq wì aih i manoh lùi, Haq doe ka mangai pen: “Ùh dùh yùq dèh kon, yiniq lui kon khoe jah caqnaih.”
MAT 9:3 Jò aih, i toq ƀiaq ngai ma hnài ranenh oe ta aih, wì haq hèm ta manoh: Mangai kô capoch joq loq hanhèq.
MAT 9:4 Yàng Chuaq Jesus loq ka manoh wì haq hèm cleq, haq hi doe rameh: “Hagleq ta manoh pì majah hèm qmèq qmang aih?
MAT 9:5 Baiq nà bàu kô: moeq aih doe “Dìq ka yiniq lui kon khoe caqnaih, tàng ùh meh doe drah yòng cadiang lam beq, maleq ma yeo hlàu ka tapoch?
MAT 9:6 Mahaq au waq ka pì loq Kon Mangai oe ta crŏng taneh kô i cwìang đòeq caqnaih yiniq lui”. Khoe aih, Chuaq Jesus thê mangai pen: “Yòng beq, xùi da ìh dra drah qmat hlài ta hnem.”
MAT 9:7 Mangai pen padinh yòng hlài dèh ta hnem.
MAT 9:8 Dìq ka phù cròng hnoq kan halac aih, mangai leq mangai meh crè đeh hra, rai manè apôi Boc Plình khoe am ka kon mangai cwìang itai qmang aih.
MAT 9:9 Jò Jesus lam khoe ka nòe aih, Haq hnoq moeq ngai yiniq haq Mathio qnang hangui tanòe hnem yŏc thèq, Chuaq Jesus creo ka haq: “Drah lam tiaq au”, haq aih padinh yòng, lam tiaq Chuaq Jesus.
MAT 9:10 Yàng jò wì qnang hangui acaq ta hnim Mathio, i bàc ngai yŏc thèq xam ƀài mangai ùh wìa trùh acaq moeq qmang ti Chuaq Jesus xam ƀài mangai tiaq hŏc haq.
MAT 9:11 mangai Pharisi hnoq qmang aih, wì haq capoch ka ƀài tiaq hŏc Chuaq Jesus: Hagleq mangai hnài da pì qmat majah hangui acaq pajùm ti ƀài mangai yŏc thèq xam ti ƀài mangai ùh wìa?
MAT 9:12 Chuaq Jesus tàng bàu aih, haq doe ka vì: “Mangai tadêh ma i waq mangai broq jreo, mangai ùh hrŏc ma waq ka mangai broq jreo.
MAT 9:13 Lam beq, rai boq ngan bàu kô anoe cleq: Au enh kan loq waq, au ùh ngèh trùh ramènh tadreo. Majah qmang aih, au trùh ta kô ùh xài đòeq creo ka ƀài mangai taq atoq mahaq đòeq creo ka mangai i yiniq lui.”
MAT 9:14 Jò aih, ƀài mangai tiaq hŏc Jon lam chaq Chuaq Jesus, wì bòch: Hagleq nhèn xam ƀài mangai Pharisi apàm ka acaq, yàng da ƀài mangai ma tiaq hŏc Ìh aih ùh dùh apàm ka acaq?
MAT 9:15 Chuaq Jesus padreo bàu: “Jò cla kon ŏng oe raq oe mòeq qmang ti wì bua haq lam acaq yiniang, wì aih mangò qmang leq ma wìa? Mahaq trùh hì leq wì hi qnung đac cla kon ŏng, jò aih èh bua haq ma apàm ka acaq.
MAT 9:16 Ùh i ka cabô yŏc ahyah neo đòeq clep tanòe eo kùn, tàng joq broq qmang aih haqnech maneo aih èh haq tadùng hyah hloe ka blah eo, nòe hyah aih yeo qmèq tam.
MAT 9:17 Hadai qmang aih, ùh i mangai leq yŏc alac neo ùc ta abôq akia dùnh, tàng broq qmang aih, abôq aih padah, alac aih ta-ùc, abôq aih hi raliang. Mahaq alac neo wì ùc ta abôq akia neo, aih èh ma hi jah wèq dìq baiq.
MAT 9:18 Jò Chuaq Jesus qnang tapoch qmang aih, i moeq ngai wèq hnem tagop qyoh cadiang mùt, hacùn cràng enh ngèa ka Chuaq Jesus rai anoe: Kon cadrì au neo pat, au canòm đeh ka Ìh trùh, yŏc tì bèq chac haq, aih èh haq jah rìh hlài.
MAT 9:19 Chuaq Jesus hi yòng lam, ƀài mangai tiaq hŏc hadailam ti haq aih.
MAT 9:20 Hanoh jò aih diq, i moeq ngai gucadrì, haq loh ka dahrôq mahim khoe jah mòeq jàt baiq hanam, thia haten enh rù bèq haqmai eo Chuaq Jesus.
MAT 9:21 Majah qmang aih, haq xan hèm yôt đeh ta manoh: Tàng joq au jah bèq đeh toq haqmai eo haq raq, au loq đeh jah brêh.
MAT 9:22 Chuaq Jesus wìh hlài, hnoq gucadrì aih, Haq doe: “Ùh dùh yùq, toq cajap manoh oq! Manoh lùi da kon khoe broq kon jah brêh”, mangai cadrì aih jah brêh hloe jò aih raq.
MAT 9:23 Jò Chuaq Jesus trùh hnim mangai wèq hnim tagop, hnoq ƀài mangai hlui taliaq, hnoq wì broq ma tagruàng.
MAT 9:24 Haq doe ka wì: “Pì loh enh gùng beq, kon cadrì qyoh kô ùh i cachìt, haq qnang kùi”. Tàng bàu aih wì do halê ka Haq.
MAT 9:25 Jò wì aih khoe loh dìq enh gùng, Chuaq Jesus thia carùp tì kon qyoh aih haq hi yòng hangui.
MAT 9:26 Bìac kô, jàp cròng aih hìa đeh hra.
MAT 9:27 Chuaq Jesus loh enh aih, i baiq ngai ùh xau tiaq haq rai creo: Kon bùa Dawit! Ha-och ka ma diq.
MAT 9:28 Jò khoe mùt ta hnim, wa aih trùh, Chuaq Jesus bòch wa haq: “Chôp lùi au jah broq am ka chôp trong chôp ma ngèh kô qmòh?” Wa aih padreo bàu: Joq ma lùi Ìh broq jah.
MAT 9:29 Chuaq Jesus bèq mat wa aih rai doe: “Tiaq manoh chôp khoe lùi, chôp jah qmang aih.”
MAT 9:30 Mat wa haq jah xau hoq hlài. Chuaq Jesus yŏc bàu panhet wa haq: “Ngan oq, chôp ùh dùh dôq cabô loq bìac kô!”
MAT 9:31 Mahaq, loh bu khoe enh hnim, wa anoe yiniq Haq jàp jìa tagùng aih.
MAT 9:32 Jò qnang loh enh aih, wì aràng ka Chuaq Jesus moeq ngai làu i kiac oe ta chac haq.
MAT 9:33 Jò Chuaq Jesus khoe drùh qnoh kiac, mangai aih jah tapoch. Ƀài phù cròng hamàih đeh hra wì ta anoe ka da bau: Qnhòq lah hnoq yiniq qmang kô tanòe Isorali.
MAT 9:34 Mahaq da mangai Pharisi doe: Haq qmat yŏc cwìang enh cla craq kan kiac đòeq drùh kiac.
MAT 9:35 Chuaq Jesus lam rìm gùng, rìm plài, hnài roc hnim tagop qyoh, anoe ka wì loq bàu lem diac Boc plình, rai broq brêh bàc ngai yinìq, ùh hrŏc.
MAT 9:36 Jò Chuaq Jesus hnoq ƀài mangai bàc, ta manoh haq ha-och ka wì, majah qmang aih, wì nanxa, prah priang, tìah ka trìu ùh i ka mangai ban.
MAT 9:37 Haq doe ka ƀài mangai tiaq hŏc rameh: Qmau kô bàc, mangai gat aih toq biaq,
MAT 9:38 Qmang aih, drah creo ka Cla craq qmau qnoh tam bình gat loh ta ruàng haq.
MAT 10:1 Chuaq Jesus creo ka moeq jàt baiq ngai tiaq hŏc trùh ti cla haq, am ka wì cwìang drùh hnan kiac chŏc jròng, rai broq brêh kan yinìq tôq, ùh hrŏc.
MAT 10:2 Kô hiniq moeq jàt bài ngai Tiaq cla: mangai baxèm aih Simôn, bèn loq xan creo ka haq Phiero, xam Anrê (aih oh haq); Jaco kon Sêƀêđê xam Jon oh haq,
MAT 10:3 Philip xam Bathêlêmi; Thôma, xam Mathio (mangai yŏc thèq); Jaco kon Aphê, xam Thađê,
MAT 10:4 Simôn mangai Cana-an, xam Juđa Icariôt, mangai ma blòq Chuaq Jesus.
MAT 10:5 Aih raq, moeq jàt baiq ngai Tiaq cla, Chuaq Jesus thê wì loh lam rai tanap ka wì haq: “Apaq lam tanòe ùh xài mangai Juđa, ùh dùh mùt ta plài leq da mangai Samari.
MAT 10:6 Mahaq lam chaq ƀài kon trìu Isorsli ma khoe hnhung.
MAT 10:7 Jò lam ti trong pì anoe bàu kô: “Diac Plình trùh khoe haten”.
MAT 10:8 Broq brêh ka mangai ùh hrŏc, broq ka mangai cachìt rìh hlài, broq ka magai bacùn jah brêh, drùh hnan kan kiac jròng. Pì khoe jah dech pì hadai am dech.
MAT 10:9 Ta caqnam pì ùh dùh catonh wê dèh ka wang, yac ka bac jèn hadai.
MAT 10:10 Lam ti trong ùh dùh wê ayôp, apaq racop baiq blah eo, yac ka jep hanoh qmang aih, apaq wê long ka nhra, majah qmang aih, yiniq da pì ma abroq khòh jah acaq.
MAT 10:11 Pì mùt gùng leq, plài leq pì ti chaq ngan mangai leq ma tajì ka đìh pì, khoe aih oe hnim wì haq trùh jò pì loh lam.
MAT 10:12 Jò pì mùt hnim leq, waiq kan catèm am ka hnem aih;
MAT 10:13 Tàng joq hnim aih tajì, kan catèm enh pì hi loh am ka wì haq, tàng joq ùh aih, kan catèm pì hlài ta cla pì.
MAT 10:14 Tàng mangai leq ùh đìh pì, ùh tamàng bàu pì, jò pì loh enh hnim aih, plài aih, drah hapùih blo ma top ta jènh pì.
MAT 10:15 Joq qnàng Au doe ka pì, trùh hì hadrah èh, gùng Sôđôm xam gùng Gômôro pòq kan hadrah yeo biaq ka wì aih.
MAT 10:16 “Au thê pì loh lam tìah ka trìu oe taqne calùh koq yiang. Qmang aih pì ep rabiaq qmang ka bìh, khun khauq tìah ka trù.
MAT 10:17 Pì ep hamang ngan oq, majah qmang aih èh wì rùp qnoh pì tanòe hadrah, jêh pì roc hnim tagop qyoh,
MAT 10:18 Qnah hòm, taiq au kô èh wì majah rùp qnoh pì enh ngèa ƀài cwan ƀài bùa, đòeq pì yòng anoe enh ngèa ka wì haq hloe xam ƀài ùh xài mangai Juda.
MAT 10:19 Mahaq jò wì rùp pì, apaq lèt ka anoe qmang leq, anoe bàu cleq, gleq ma jah qmang aih, bàu leq ma troq ka anoe, trùh jò aih èh hi am ka pì.
MAT 10:20 Aih ùh xài cla pì pì capoch đeh ma joq qnàng aih Yiang Hadròeh Baq pì oe enh dalam ka pì capoch qnoh.
MAT 10:21 Daq rùp dèh oh, dôq wì jêh đac, baq rùp dèh kon dôq wì jêh đac, mangai kon yòng tablêq dèh ka miq baq, waq ka dìq baiq wa aih cachìt.
MAT 10:22 Jao yiniq au kô èh, dìq ka phù cròng majah tagit ka pì, mahaq mangai leq cajap manoh trùh lùch trùh gêh, mangai aih èh ma jah dèch.
MAT 10:23 Jò wì rùp pì ta plài kô, pì puplech lam ta plài qnoeq, joq qnàng au anoe ka pì, pì lam qnhòq jàp ka plài mangai Isorali, Kon mangai khoe trùh.
MAT 10:24 Mangai tiaq hŏc ma lah yi ùh hnau ka mangai hnài, hapŏng malah yi ùh hnau ka cla wì craq.
MAT 10:25 Mangai tiaq hŏc jah dàng mangai hnài, hapŏng jah dàng cla wì craq aih khoe wìa. Tàng joq wì khoe doe ka cla wì craq ta hnim aih Bênxêbun, loq ka mangai ta hnem.
MAT 10:26 Qmang aih, pì apaq yùq, ùh i cleq cadoc èh ma ùh ep paqnoh dŏng, ùh i cleq bahlèp atìq èh ma ùh loq.
MAT 10:27 Aih ìq raq, bàu au anoe ka pì ta clam, drah anoe qnoh ta qngah, bàu pì tàng gìt ajang don, drah yòng ta kùa po hnim hu anoe qnoh.
MAT 10:28 Ùh dùh yùq dèh ka mangai jah jêh toq chac pì mahaq ùh jah jêh mahua yiang pì; ma khòh yùq aih Mangai jah broq hnhung xam mahua xam chac pì oe ta hwinh ùnh.
MAT 10:29 Baiq toq chim prùch ùh xài wì hmaq tech moeq jèn bac raq qmòh? Mahaq tàng joq ùh xài tiaq manoh Baq pì, qnhòq lah i mòeq toq chim leq ma taclìh ta haqneq.
MAT 10:30 Xàc ta gàu pì qmat hadai rènh khoe dìq.
MAT 10:31 Qmang aih, apaq yùq cleq, pì yeo canaq ùh hnau ka chìm prùch.
MAT 10:32 Aih ìq raq, cabô ràu trùh au enh ngèa ka phù cròng, au hanoh ràu trùh haq enh ngèa ka Baq au oe ta plình;
MAT 10:33 Cabô hangah đac au enh ngèa phù cròng, au hadai hangah đac haq enh ngèa ka Baq au oe ta plình.
MAT 10:34 Apaq xoh au trùh đòeq aràng kan catèm ta crŏng taneh, au trùh ùh xài đòeq aràng kan catèm, mahaq aràng chang aràng jaoq.
MAT 10:35 Au trùh đòeq lah kon calô khoe ka baq haq, lah kon cadrì khoe ka miq haq, lah kon mai khoe ka yaq haq;
MAT 10:36 qmang aih, mangai oe ta hnim pì raq, ma tablêq hlài ka pì.
MAT 10:37 Cabô loq waq dèh ka miq baq ùh hnau ka au, mangai aih ùh tajì đòeq hu tiaq au, cabô loq waq dèh ka kon calô kon cadrì ùh hnau ka au, mangai aih hadai ùh tajì ka tiaq au,
MAT 10:38 Cabô ùh xùi dèh long pagat đòeq tiaq au, mangai aih hanoh ùh tajì ka tiaq au.
MAT 10:39 Cabô àu wèq dèh toq kan rìh dèh cla, haq aih èh jah hnhung, mahaq cabô chìuq cađac dèh kan rìh đòeq hu tiaq au, aih èh jah chaq hnoq hlài dèh.
MAT 10:40 Cabô đìh pì, haq aih đìh au, cabô đìh au, haq aih đìh Mangai ma khoe thê au.
MAT 10:41 Cabô đìh mòeq ngai pajàu taiq mangai aih broq pajàu, haq aih jah kan baha da mangai pajàu, cabô đìh mòeq ngai taq atoq, taiq mangai taq atoq, aih èh haq aih jah kan baha ka mangai ta atoq.
MAT 10:42 Cabô chìuq am ka mòeq ngai kon qyoh taqne ƀài kon qyoh kô, ôq moeq chrŏng diac hangeo, taiq mangai qyoh aih broq mangai tiaq hŏc au, joq qnàng au doe ka pì, kan baha da haq aih èh ùh jò leq hnhung.
MAT 11:1 Khoe ka hnài dèh mòeq jàt baiq ngai tiaq hŏc, Chuaq Jesus loh enh aih, lam hnài roc plài oe gùng Galili.
MAT 11:2 Jò Jon oe ta hnem tù, tàng wì anoe ƀài yiniq Chuaq Jesus Christ ma broq, haq thê dèh mangai tiaq hŏc haq trùh ti Chuaq Jesus,
MAT 11:3 wì bòch: Ìh kô raq ùh xài Mangai ma hu trùh tacô, nhèn ahìaq oe raq ep gòm mangai qnoeq ùh?
MAT 11:4 Chuaq Jesus padreo bàu: “Drah hlài beq, taqmon hlài ka Jon loq rìm yiniq pì ma khoe tàng, khoe hnoq:
MAT 11:5 Mangai ùh xau jah hnoq, mangai liap jah lam, mangai bacùn jah hreo, mangai clìc don jah tàng, mangai cachìt jah rìh hlài, mangai nanxa jah tamàng bàu lem.
MAT 11:6 Xôq ramot am ka mangai leq ùh hìaq catoeh ka au.
MAT 11:7 Jò wì aih khoe hlài, Chuaq Jesus men anoe trùh Jon dôq wì phù cròng ma tiaq haq loq: “Pì khoe lam ngan cleq tanòe hawit? Ajoq pì lam ngan long triang niaq cayeo hlui ùh xài?
MAT 11:8 Pì lam ngan cleq hòm? Pì lam ngan mangai caxùnh atàc eo lem ùh xài? Hatau! wì mangai ma caxùnh eo ranhòm oe ta hnim bùa.
MAT 11:9 Pì lam ngan cleq hòm? Ajoq lam ngan mangai tapoch pajàu ùh xài? Joq, au doe ka pì, ùh hnau ka tapoch pajàu hòm.
MAT 11:10 Aih raq mangai ma khoe i bàu achìh trùh haq: “Au thê dèh mangai lam adroe ka Kon, Đòeq chônh taqmroq trong Kon lam.”
MAT 11:11 Joq qnàng au doe ka pì, dìq dŏng taqne ƀài mangai ha-uang loh enh gucadrì, ùh i cabô yeo haq nhèq ùh hnau ka Jon Baptit, mahaq yac ka mangai dìq jaq hamoq oe tanòe diac plình, dua yeo haq nhèq ùh hnau ka haq.
MAT 11:12 Mahaq, patep enh hì da Jon Baptit trùh manòeq, diac plình glàm kan khech tàt, mangai khech tàt aih blah yŏc diac plình.
MAT 11:13 Majah qmang aih, dìq dŏng ka ƀài bàu pajàu hloe xam hset ranenh ma khoe achìh trùh pang qnhòng da Jon raq.
MAT 11:14 Tàng pì enh waq ka loq, haq aih raq Êli, mangai ma ep trùh.
MAT 11:15 Cabô i don đoèq tamàng, tamàng beq!”
MAT 11:16 Au alìah nang noe kô ti cabô kô èh? Nang noe kô bu dàng kon qyoh ha qngui tanòe atech, creo dèh ka bua,
MAT 11:17 rameh: “Au khoe hlui taliaq ka pì, gleq pì ùh ti yòng cađoeq? Au khoe ti atoch, gleq pì ùh crò hmoe.”
MAT 11:18 Jon trùh ùh acaq, ùh ôq, pì doe: Kiac khoe caqnit don haq.
MAT 11:19 Kon mangai trùh, haq acaq, haq ôq, aih pì doe: Meh mangai plai toq ka acaq ôq, taqmùt toq ka mangai yŏc thèq xam ƀài mangai ùh wìa. Mahaq, kan rabiaq ma joq qnàng aih jah hnoq ajang nòe yiniq broq
MAT 11:20 Taiq ƀài wì ma oe tanòe plài gùng Chuaq Jesus khoe broq bàc trong halac, ùh lòm raxach, Chuaq Jesus tapoch ka wì gùng aih:
MAT 11:21 “Haƀo ka pì, plài Côrasin, haƀo ka pì plài Betsaiđa. Tàng joq ƀài kan halac khoe broq ta pì qmat aràng broq gùng Tyro, gùng Siđôn, baiq plài aih khoe yŏc eo briang đòeq taqmàn rađeh, kui blo tanùh, raxach nèh haq raq.
MAT 11:22 Aih au doe ka pì, trùh hì hadrah, gùng Tyro, gùng Siđôn pòq kan hadrah yi biaq ka pì.
MAT 11:23 Gè kô èh, Cabênaum, gùng ma khoe jah atŏc haq nhèq trùh ta plình, kô èh jah caqnìh cađac trùh ta hwinh. Tàng joq ƀài kan halac ma khoe broq qne gè, aràng broq ka gùng Sôđôm, gùng aih oe raq trùh manòeq.
MAT 11:24 Mahaq au doe trùh hì hadrah èh, gùng Sôđôm èh jah hadrah yeo biaq ka gè.
MAT 11:25 Jò aih raq, Chuaq Jesus doe: “Baq! Ìh broq Craq oe taplình crŏng taneh, au manèh apôi Ìh, majah qmang aih Ìh khoe cadoc ƀài yiniq kô ka ƀài mangai rabiaq, mangai loq, mahaq Ìh patô am ka kon qyoh jah loq.
MAT 11:26 Baq ôi, joq qmang aih raq, majah qmang aih Ìh khoe hnoq bìac aih lem.
MAT 11:27 Rìm yiniq Baq khoe jao dŏng ka au, enh gùng ka Baq ùh i mangai leq canau ka Kon, enh gùng ka Kon ùh i mangai leq loq ka Baq.
MAT 11:28 Dìq dŏng ka mangai tagah lep, pòq trap, drah trùh ta au beq, au jah am ka pì padài.
MAT 11:29 Au i manoh khun alàng loq hamuan rađeh, drah taqmac wê long ech au, hŏc tiaq au, aih èh mahua yiang pì jah padài.
MAT 11:30 Majah qmang aih long ech da au kô hlàu, tanòng da au kô hèu.
MAT 12:1 Jò aih, wop hì sabat, Jesus pùh pagat đùng ruàng, ƀài mangai tiaq hŏc pangot wì haq git kaq hadròc qmau.
MAT 12:2 Mangai Pharisi hnoq qmang aih, wì lam doe ka Chuaq Jesus: Ngan meh, ƀài mangai tiaq hŏc ìh, broq trong ùh lòh ta hì Sabat.
MAT 12:3 Mahaq Chuaq Jeus padreo bàu ka wì aih: “Ha bùa Đawit xam mangai lam tiaq haq khoe broq jò wì haq pangot, pì qnhòq hmaq đŏc qmòh?
MAT 12:4 Aih ìq, bùa mùt ta hnim Boc Plình, yŏc acaq ƀênh dèch ka Boc Plình, ƀênh aih bùa xam mangai lam tiaq haq ùh khòh kaq, ƀênh aih đòeq toq ka ƀài pajàu.
MAT 12:5 Hìaq pì ùh i ngan ta hset ranenh, trùh hì sabat, ƀài pajàu oe ta hnim kùh waiq, broq ùh troq tiaq ranenh hì aih aleq i tuiq cleq?
MAT 12:6 Au doe ka pì, ajang kô i moeq ngai yeo kàn ùh hnau ka hnem kùh waiq.
MAT 12:7 Tàng pì loq bàu kô anoe cleq: “Au tangèh ka manoh loq waq, ùh i ngèh trùh ramènh tadreo, qmang aih pì khoe ùh hìaq capoch haƀo đac ka ƀài mangai ùh i đeh yiniq lui cleq.
MAT 12:8 Majah qmang aih Kon mangai aih craq hì sabat”.
MAT 12:9 Lam khoe ka aih, Chuaq Jesus mùt tanòe hnim tagop qyoh.
MAT 12:10 Ta aih i mòeq ngai, angwenh mòeq pah tì. I mangai bòch Chuaq Jesus: Hì Sabat akhòh broq brêh ka mangai yinìq ùh? Majoq qnàng aih wì qnang chaq nen đòeq hu tah hadrah ka haq.
MAT 12:11 Chuaq Jesus tapoch ka wì: “Taqne pì qmat i ka mangai leq i mòeq toq kon trìu, tàng hì Sabat haq taclìh ta ralŏc, pì ma ùh dèch atŏc haq?
MAT 12:12 Mangai ma ùh yeo kàn ùh hnau ka trìu! Qmang aih hì sabat khòh broq trong lem.
MAT 12:13 Khoe aih, Chuaq Jesus doe ka mangai ngwenh tì: “Hnhu tì qmat” Haq aih qnhu dèh tì, tajòe qmòe tì pah kô lem hlài tìah ka tì pah tau.
MAT 12:14 Ƀài mangai Pharisi loh enh gùng, hatình ka dabau chaq trong hu jêh cađac Jesus.
MAT 12:15 Chuaq Jesus loq qmang aih, haq lam đac taqnoeq, i bàc ngai tiaq haq, haq broq dìq dŏng ka wì jah brêh.
MAT 12:16 Chuaq Jesus ùh lòh wì anoe am ka cabô loq ka haq.
MAT 12:17 Dôq xìt qmang ka bàu pajàu Êsai khoe anoe:
MAT 12:18 “Kô, hapŏng Au ma khoe ràih, Mangai Au ma dìq jaq loq waq, lem manoh au rìm trong. Au am Yiang Hadròeh au oe ti haq, Haq aih èh ma anoe qnoh bàu taq atoq am ka rìm diac.
MAT 12:19 Haq ùh tarahen, ùh dêh bàu, Ùh i cabô tàng bàu haq oe ti trong
MAT 12:20 Haq ùh plêh đac triang niaq khoe tagoh, ùh hlui đac đen khoe ten pat. Trùh jò Haq broq ka kan taq atoq jah blêq.
MAT 12:21 Rìm diac tangèh dìq anòe yiniq Haq.”
MAT 12:22 Jò aih i mangai aràng ka Chuaq Jesus mòeq ngai kiac caqnit don, ùh xau hnoq rai làu, Chuaq Jesus broq brêh ka haq aih loh ka jah tapoch jah hnoq.
MAT 12:23 Wì hamàih đeh hra, wì bòch dabau: Haq qmat ajoq kon xau bùa Đawit?
MAT 12:24 Mahaq ƀài mangai Pharisi hìa qmang aih wì doe: Haq qmat canòm ka Ƀênsêbun craq kan kiac đòeq drùh kiac.
MAT 12:25 Chuaq Jesus loq ka manoh wì, haq doe: “Moeq diac tàng joq cla haq hit lah rađeh, diac aih èh ùh khoe ka raliang, mòeq plài, mòeq hnim tàng hit lah dabau aih èh pi oe dràng yòng.
MAT 12:26 Tàng joq Satan hnan Satan, aih ajoq haq hit lah dađeh, aih èh diac haq yòng qmang leq ma oe keo?
MAT 12:27 Tàng au canòm ka Ƀênsêbun đòeq hnan kan kiac, ha wì kon pì qmat èh canòm ka cabô đòeq drùh hnan kan kiac? Qmang aih, wì haq aih èh ma broq mangai hu hadrah ƀài pì.
MAT 12:28 Tàng joq au canòm ka Yiang Hadròeh enh Boc Plình đòeq drùh hnan kan kiac, aih diac Plình khoe trùh ta pì.
MAT 12:29 Qnah hòm, i ka cabô jah mùt ta hnim mangai dêh padren hu tablah yŏc da haq aih kùng hang, ma baxèm aih ùh kàt cla haq adroe oèq? Ep kàt cla haq adroe khoe èh men jah blah yŏc hang ta hnim haq.
MAT 12:30 Cabô ùh oe ti au, haq aih mangai tablêq ka au, cabô ùh taqmùt ti au, wì aih prah priang dŏng.
MAT 12:31 Qmang aih au doe ka pì, rìm yiniq lui pì xam ƀàu tapoch qmèq ka Boc plình, dìq dŏng èh oe jah paclaih, mahaq bàu tapoch troq trùh Yiang Hadròeh ùh jò leq jah paclaih.
MAT 12:32 Tàng cabô capoch tablêq ka Kon mangai, èh oe jah paclaih, mahaq cabô tapoch bàu taƀlêq Yiang Hadròeh, yac ka qnhòng kô trùh qnhòng atìq èh yiniq lui aih dua ùh jah caqnaih.
MAT 12:33 Long lem èh loh plì lem, long qmèq plì hadai qmèq, ngan plì ma loq ka long.
MAT 12:34 Wùih! Ƀài adrech bìh plŏng meh, pì qmat nang noe qmèq, broq qmang leq ma hloh bàu lem? Ta cliac khoe bình, men hloh bàu tapoch a hacùng.
MAT 12:35 Mangai lem ta dalam haq bình kan lem men jah tapoch hloh bàu lem, mangai dù ta haq bình kan dù majah tapoch hloh bàu dù.
MAT 12:36 Au doe ka pì, trùh ta hì hadrah, rìm ngai ep anoe qnoh dŏng dèh bàu rađeh ma khoe tapoch.
MAT 12:37 Majah qmang aih, ajang nòe bàu capoch aih raq, ma hi jah creo ka ìh mangai taq atoq, hadai ajang bàu tapoch aih raq ìh ep pòq kan baxa.
MAT 12:38 Khoe aih i ƀài mangai hnài ranenh xam ƀài mangai Pharisi doe ka Chuaq Jesus: Mangai hnài, nhèn enh hnoq ìh broq trong halac.
MAT 12:39 Chuaq Jesus padreo bàu: “ƀài caxi noe dù, loq tango kô, bòch ngan kan halac, ùh i kan halac leq am ka pì hnoq enh gùng ka kan halac troeq pajàu Jôna.
MAT 12:40 Majah qmang aih Jôna khoe oe ta cliac ka kàn piq hì piq mang, hanoh qmang aih èh, Kon mangai hadai piq hì piq mang oe ta taneh.
MAT 12:41 Trùh hì hadrah, wì ma oe ta Ninive aih èh ma yòng hu hadrah ka caxi noe kô, ma jah qmang aih wì haq tàng bàu pajàu Jôna hnài aih wì khoe raxach, mahaq ajang nòe kô, i mòeq ngai yeo haqnhèq ùh hnau ka Jôna!
MAT 12:42 Trùh hì hadarah, bùa Cadrì enh ƀè mahì tŏc èh ma yòng hu hadrah ka nang noe kô, majah qmang aih bùa aih khoe trùh enh nòe hangai đòeq hu tamàng bàu rabiaq enh nòe bùa Salômôn, mahaq anòe kô i mòeq ngai yeo haqnhèq ùh hnau ka bùa Salômôn!
MAT 12:43 Jò kan kiac khoe loh enh moeq ngai, haq lam tanòe croh crênh chaq nòe padài, mahaq chaq ùh jah,
MAT 12:44 èh haq hi doe: Au wìh hlài ta hnim au ma neo loh, jò haq hlài, hnoq hnem dech do, khwit khoe lem, khoe palauq qmòe ka alàng.
MAT 12:45 Haq lam hòm, ahlài tam tapèh toq kiac qnoeq yeo dù ùh hnau ka haq, hlài oe pajùm ta hnim aih, mangai aih atìq èh yeo hamoq ùh hnau ka adroe hòm. Ƀài caxi noe dù kô qmang aih èh diq.
MAT 12:46 Jò Chuaq Jesus oe raq tapoch ka ƀài wì, miq haq xam ƀài oh haq yòng enh gùng, enh capoch ka haq,
MAT 12:47 I mangai trùh doe ka Chuaq Jesus: Miq Ìh xam ƀài oh ìh yòng enh gùng, enh tapoch ka Ìh
MAT 12:48 Haq padreo bàu: “Cabô miq au, cabô oh au?”
MAT 12:49 Haq patô dèh ƀài mangai tiaq hŏc rai doe: “Hacô miq au xam ƀài oh daq au!”
MAT 12:50 Majah qmang aih, mangai leq broq tiaq manoh Baq au oe ta plình, aih raq oh daq calô, oh daq cadrì xam miq au.
MAT 13:1 Hadai hì aih, Chuaq Jesus loh enh hnim lam hangui ta kênh diac raxìq,
MAT 13:2 Wì phù cròng tagop ti dabau haraya dudan ka Haq, Chuaq Jesus ep loh hangui ta boang, dìq ka wì qnoeq oe ta go.
MAT 13:3 Chuaq Jesus yŏc bàc trong alìah hu hnài wì, Haq doe: “I moeq ngai lam rai adrech.
MAT 13:4 Jò haq rai adrech, i qnah ta clìh ti trong lam, chìm loh jôh dŏng.
MAT 13:5 Moeq qnah taclìh tanòe raga, taneh toq biaq, catùh ùh jrùq, rênh plôh.
MAT 13:6 Mahaq jò mat mahì yòng sreo, ùh i ka riah hi loh ka croh.
MAT 13:7 Mòeq qnah taclìh nòe xèm yila, yila rai èh ray cràm bahlac haq jôq ta aih.
MAT 13:8 Mòeq qnah qnoeq hòm, clìh troq tanòe taneh lem, hi loh plì, mòeq pliang loh jah moeq hrinh, mòeq pliang jah tadràu jàt, mòeq jah piq jàt.
MAT 13:9 Cabô i don, tamàng beq!
MAT 13:10 Mangai tiaq hŏc, thia ka haten bòch Chuaq Jesus: Gleq Ìh ma jah yŏc bàu alìah qmang aih đòeq tapoch ka wì?
MAT 13:11 Chuaq Jesus padreo bàu: “Majah qmang aih kan hlèp da diac plình khoe am ka pì loq, mahaq ƀài wì tau aih ùh dôq ka wì haq loq.”
MAT 13:12 Majah qmang aih mangai leq ma khoe i aih jah am tam, aih èh wì hi i rah ùh dìq ùh dài, mahaq mangai leq ma ùh i, aih èh doeh yŏc hloe yiniq haq ma khoe i.
MAT 13:13 Aih ìq au ma jah toq aliàh ka wì haq, yac ka wì haq ngan dua ùh xau hnoq, hadràng don mahaq ùh tàng, tamàng mahaq ùh qnì cleq.
MAT 13:14 Qmang aih khoe xìt ka bàu pajàu Êsai jò haq ràu trùh wì qmat: Pì hadràng don tamàng, mahaq ùh qnì cleq; Haqmiang ngan mahaq ùh xau hnoq.
MAT 13:15 Majah qmang aih, manoh wì haq khoe cadoq; Don wì haq khoe trap, mat wì haq khoe tajìp, Yùq dèh mat loq xau hnoq, don rađeh loq jah tàng, Manoh da đeh loq jah loq, rađeh loq wìh hlài, Èh au loq broq wì haq jah brêh qmòh.
MAT 13:16 Mahaq xôq ramot am ka ƀài pì mat jah hnoq, xôq ramot am ƀài pì, don ma jah tàng.
MAT 13:17 Joq qnàng au doe ka pì, i bàc mangai pajàu, bàc ngai taq atoq khoe ngèh ka jah hnoq trong pì hnoq, mahaq ùh jah hnoq, ngèh ka jah tàng trong pì ma jah tàng, mahaq ùh jah.
MAT 13:18 Pì tamàng bàu alìah mangai lam rai adrech aih anoe cleq.
MAT 13:19 Jò mangai leq tàng bàu lem diac plình, mahaq ùh lòm qnì qmòe cleq, aih kiac dù trùh ta qmiaq yŏc yiniq ma khoe jah rai ta manoh haq, aih la mangai majah adrech clìh ti trong lam.
MAT 13:20 Mangai jah adrech clìh nòe taneh raga aih mangai bu tàng bàu, khoe lem bùi drah yŏc huiq.
MAT 13:21 Mahaq ta manoh ùh i ka riah, rìh moeq hyàc raq, trùh jò glàm nanxa, khech tàt, hi tacro.
MAT 13:22 Mangai jah adrech clìh nòe xèm yila, aih mangai tàng bàu, mahaq manoh hèm toq ka qnhòng kô, ònh toq trong padrŏng kan, broq ka bàu aih ùh plôh ramot, hi loh ka ùh sròc.
MAT 13:23 Mahaq, mangai ma jah adrech clìh tanòe taneh lem, aih mangai loq tàng, haq aih jah loh plì, moeq pliang jah qmòe moeq hrinh, pliang qnoeq jah tadràu jàt, ma qnoeq jah piq jàt.
MAT 13:24 Chuaq Jesus alìah trong qnoeq hòm ka wì haq: “Diac plình tìah ka mangai yŏc adrech lem loh rai dèh ta ruàng.
MAT 13:25 Mahaq jò dìq ka wì oe raq kùi, mangai tagit ka haq loh rai adrech nhat adrònh ta qmau aih, khoe aih hi lam đac.
MAT 13:26 Trùh jò qmau aih yòng kàn, loh hadròc, adrònh hadai ploah loh diq.”
MAT 13:27 Ƀài mangai patìh lam anoe ka wì craq ruàng aih: Wì craq, ma ùh xài ìh rai toq adrech lem ta ruàng ìh qmòh? ha nhat adrònh qmat loh enh leq?
MAT 13:28 Wì craq padreo bàu: Aih mangai tagit ka au ma broq. Ƀài hapŏng doe: Ìh alòh ƀài nhèn loh bùiq nhat aih loq ùh?
MAT 13:29 Wì craq padreo bàu: Hêq ùh dùh, yùq jò bùiq pì loq troq bùiq ataq qmau.
MAT 13:30 Dôq haq dìq baiq wa yòng hloe trùh jò gat, trùh jò gat i au tanap ka ƀài ƀình gat qmau rameh: “Adroe aih, pì bùiq nhat adrònh òeq, cadop tang cadop hu bùh đac, qmau aih pì don đòeq da au ta hapom”.
MAT 13:31 Chuaq Jesus yŏc trong qnoeq hòm hu alìah tam ka wì: “Diac plình tìah adrech habài wì ma rai ta ruàng.
MAT 13:32 Adrech joq yi yêq dŏng ka ƀài adrech qnoeq, mahaq jò hi jah honh, haq yeo kàn ka ƀài cachiq qnoeq, wìa qmòe long, jaq chìm mech lam broq pù ta hamenh haq”.
MAT 13:33 Chuaq Jesus patìah hòm ka wì: “Diac plình tìah ka blo alac, mangai cadrì ma yŏc tah ta piq cađap dàc, hi trùh dèh jò dàc aih hi rèu dŏng.”
MAT 13:34 Chuaq Jesus capoch ka wì phù cròng ma tiaq Haq toq xam bàu alìah, ùh i tapoch cleq haq ma ùh alìah ka wì.
MAT 13:35 Waq ka xìt troeq bàu pajàu ma khoe anoe: “Au dahah bàu đòeq tapoch alìah. Au hu paqnoh ƀài kan hlèp, patep enh jò broq plình crŏng taneh.”
MAT 13:36 Jò khoe am wì hlài, Chuaq Jesus wìh mùt ta hnim, ƀài mangai tiaq hŏc trùh ka haten bòch haq: Ìh anoe am ka nhèn loq bàu ìh ma alìah adrech nhat adrònh oe ta ruàng aih qmang leq.
MAT 13:37 Jesus padreo bàu: “Mangai rai adrech lem aih Kon mangai.
MAT 13:38 Ruàng aih crŏng taneh kô, adrech lem aih kon diac plình, nhat adrònh aih kon kiac dù,
MAT 13:39 mangai tagit rai adrech nhat, aih kan kiac dù, hì gat qmau aih hì pulùch da crŏng taneh kô, ƀình gat qmau aih ƀình plình.
MAT 13:40 Tìah ka wì bùiq nhat adrònh bùh ta ùnh qmang leq, hì crŏng taneh kô dìq lùch qmang aih èh diq.
MAT 13:41 Kon mangai hi thê dèh ƀình plình hacom qnoh dŏng ƀài mangai ma broq dua qmèq xam mangai broq dù loh khoe ka diac Haq.
MAT 13:42 Khwênh caqnìh wì aih tanòe hlŏng ùnh, ta aih èh i toq kan crò hmoe rai cadrit hanenh.
MAT 13:43 Jò aih, ƀài mangai taq atoq ca-ah tìah ka qngah mahì oe tanòe diac Baq wì haq. Cabô i don, drah tamàng.
MAT 13:44 Diac plình tìah ka hang canaq catùh đòeq ta ruàng, i moeq ngai chaq hnoq, haq hi cadoc đòeq rai hlài rai lem bùi, tech dìq dŏng dèh kùng hang, đòeq hu rot ruàng aih.
MAT 13:45 Diac plình hadai tìah ka mangai lam padro, chaq ngŏc canaq.
MAT 13:46 Jò chaq khoe hnoq ngŏc canaq, haq tech dŏng dèh kùng hang đòeq rot pliang ngŏc aih.
MAT 13:47 Diac plình hanoh tìah ka hlàm ma tang ta hlŏng, hlech rìm yiniq ka.
MAT 13:48 Jò khoe bình ka tanang hlàm, mangai tang hi dèch hlàm atŏc tago, khoe aih hangui ràih ma lem đòeq crài, èh tah ta tabŏng, mahaq khwênh cađac dŏng ƀài ma ùh wìa.
MAT 13:49 Trùh hì crŏng taneh kô lùch, hanoh qmang aih diq: Jò aih, ƀài ƀình plình trùh đòeq lah ƀài mangai dù loh khoe ka mangai taq toq.
MAT 13:50 Khwênh caqnìh ƀài mangai broq dù ta tanùh ùnh, oe nòe aih i kan hmoe rai cadrit hanenh.
MAT 13:51 Pì atem ƀài bàu aih? Ƀài mangai tiaq hŏc doe: Nhèn loq tàng.
MAT 13:52 Chuaq Jesus hi doe: “Dài qmang aih rìm ngai hnài ranenh, jò wì haq khoe hŏc loq rìm trong tanòe diac plình, hi tìah ka wì craq hnim qnoh dŏng dèh ƀài hang neo xam hang dùnh loh enh gùng ka hapom.
MAT 13:53 Jò Chuaq Jesus khoe hêq ka capoch ƀài bàu alìah aih, haq hi lam taqnoeq.
MAT 13:54 Haq hlài dèh gùng cla, mùt hnài tanòe hnim tagop qyoh, wì hamàih đeh hra ka bàu haq, wì bòch dabau: Mangai qmat haq jah enh leq ƀài kan rabiaq xam kan halac qmang meh?
MAT 13:55 Haq qmat ma ùh xài kon mangai thòq broq long chàm qmòh? Miq haq ajoq Mari? Ƀài oh daq haq ajoq Jaco, Jôsep, Simôn, Jiu đe?
MAT 13:56 Ƀài oh cadrì haq ma ùh joq oe taqne bèn kô? Enh leq haq majah ƀài yiniq qmang meh?
MAT 13:57 wì aih hi catoeh ka haq. Mahaq Chuaq Jesus doe ka wì: “Toq gùng cla, hnem cla raq ma hnoq mangai pajàu ùh loh cleq.”
MAT 13:58 Ta aih Chuaq Jesus ùh broq bàc kan halac, ma jah qmang aih ta aih wì ùh i ka manoh lùi.
MAT 14:1 Jò aih Hêrot (aih bùa yi enh qneq), hìa bàu wì anoe trùh Chuaq Jesus.
MAT 14:2 Haq doe dèh ka ƀài mangai ma tiaq ka jènh ka tì ti haq: Kô raq Jon Baptit, mangai cachìt rìh hlài men jah broq trong halac qmang aih.
MAT 14:3 Aih ìq rameh: Taiq Hêrôdia, aih mai da Philip, oh cla haq, dài Hêrôt majah rùp clêh Jon Baptit.
MAT 14:4 Majah qmang aih, Jon i tagàih ka bùa rameh: Bùa ùh jah yŏc mangai cadrì qmat broq mai.
MAT 14:5 Bùa enh jêh đac Jon, mahaq haq ùh hùa ka wì phù cròng, majah qmang aih phù cròng dìq doe Jon aih mangai pajàu kàn.
MAT 14:6 Wop hì acaq yiniang manè hì ha-uang ka bùa Hêrôt, kon cadrì da Hêrôđia muaq taqne ƀài mangai trùh acaq yiniang, dìq jaq troq ka manoh bùa.
MAT 14:7 Jaq bùa mech chìuq hapah jò ma tèu bàu am ka kon cadrì aih, waq toq kon mangai aih bòch cleq dua haq am.
MAT 14:8 Jao miq haq patùt, kon cadrì aih hi bòch bùa: Ìh yŏc gàu Jon Baptit tah ta dòt kàn hu am ka au.
MAT 14:9 Bùa mangò ta manoh, yàng haq khoe troq hapah, qnah hòm i ƀài mangai ma hangui acaq yiniang oe ta aih, bùa hi dôq kon cadrì aih jah troeq bàu haq bòch.
MAT 14:10 Bùa hi thê wì lam jêh Jon tanòe hnim clêh.
MAT 14:11 Khoe aih wì yŏc gàu haq tah ta dòt kàn qnoh am ka kon cadrì aih, haq aih hi aràng dèh ka miq.
MAT 14:12 Atìq ka aih, mangai tiaq hŏc Jon, lam yŏc hanang haq ahlài catùh.
MAT 14:13 Chuaq Jesus hìa qmang aih, haq tŏc ta boang wia taqnoeq, haq lam tanòe ma hawit. Yàng jò wì phù cròng ma hi loq, wì loh enh bàc plài, wì lam jènh hu tiaq Haq.
MAT 14:14 Chuaq Jesus bu tŏc enh boang, hnoq ƀài mangai bàc haraya harayùc, manoh haq tamèt ka wì, haq broq brêh ka wì ma yinìq.
MAT 14:15 Trùh jò mat mahì khoe haqneq, ƀài mangai tiaq hŏc, thia doe ka Haq: Tanòe kô hawit, èh trŏc hadai khoe ten clam, Ìh am wì hlài beq, dôq wì mùt roc plài chaq rot dahwèq acaq.
MAT 14:16 Chuaq Jesus doe: “Wì ùh i ep lam, pì qmat raq mangai ma ep am ka wì acaq.
MAT 14:17 Mangai tiaq hŏc doe: Tacô nhèn i padam toq ƀênh xam baiq pliang ka raq.
MAT 14:18 Chuaq Jesus doe “Aràng ka au tacô.
MAT 14:19 Chuaq Jesus thê wì hangui ta nhat, khoe aih, yŏc padam toq ƀênh xam baiq pliang ka, Haq qngoc ta plình rai manè apôi, khoe èh goh ƀênh aih am ka ƀài mangai tiaq hŏc, mangai tiaq hŏc ti aràng ka ƀài wì.
MAT 14:20 Mangai leq mangai meh panàc đeh hra, rah ƀênh ti toch hlài bình jah moeq jàt baiq talênh.
MAT 14:21 Wì ma acaq ta aih jah qnah ta padam muàn mangai, ùh rènh wì gucadrì xam kon qyoh.
MAT 14:22 Khoe aih Chuaq Jesus drah bahôiq ƀài mangai tiaq hŏc loh ta boang chônh tŏc pah tau, jò aih haq oe tago hu ti am wì mangai bàc hlài ta hnem.
MAT 14:23 Atìq ka haq khoe am wì hlài, haq tŏc ta wang moeq ngai đòeq hu waiq khàn.
MAT 14:24 Jò aih, boang loh khoe trùh taqne diac raxìq, glàm cayeo tàt qngìa, i diac lai laq tep ta boang.
MAT 14:25 Mahaq trùh jò pôn ta mang aih, Chuaq Jesus lam jènh ti riang diac đòeq trùh ti ƀài mangai tiaq hŏc.
MAT 14:26 Jò wì hnoq haq lam ti riang diac, ƀài mangai tiaq hŏc yùq crè wì doe: Tau raq kiac chŏc, khoe aih wì yùq pi cajaq wì breo wênh dênh.
MAT 14:27 Mahaq Chuaq Jesus drah creo ka wì haq: “Pì catèm beq hacô au, apaq yùq!”
MAT 14:28 Phiero doe: Craq au! tàng joq Ìh, Ìh dôq au jah lam ti riang diac hu trùh ta Ìh.
MAT 14:29 Chuaq Jesus doe: “Lam ta kô” Phiero cadiang loh enh boang, lam ti riang diac đòeq thia ta Chuaq Jesus.
MAT 14:30 Yàng jò haq hnoq cayeo hlui, haq loh yùq crè, haq hi hlòp ta diac, haq drah breo cadêh: Craq au, dèch au diq.
MAT 14:31 Tajòe qmòe Chuaq Jesus hnhu tì cadop tì haq, rai doe: “Wùih! mangai biaq hrình manoh lùi, hagleq ìh ma toq ùh tùt qmang qmat.”
MAT 14:32 Jò Chuaq Jesus xam Phiero khoe tŏc ta boang, cayeo hi hatinh.
MAT 14:33 Ƀài wì ma oe ta boang trùh kùn cràng enh ngèa ka Chuaq Jesus rai doe: Ìh kô joq qnàng Kon calô Boc plình.
MAT 14:34 Jò khoe catech pah tau diac, Chuaq Jesus xam mangai tiaq hŏc lam ta gùng Gênêsaret.
MAT 14:35 Wì gùng aih canau ka haq, drah thê mangai lam bahìa jàp jìa ka ƀài gùng du danh ta aih, wì tòng qnàng ƀài mangai yinìq trùh ka haq.
MAT 14:36 Rai bòch Chuaq Jesus am ka ƀài mangai yinìq jah bèq đeh toq haqmai eo haq, qmang aih waq toq cabô hi bèq eo haq, hi jah brêh dŏng.
MAT 15:1 Khoe aih, i ƀài mangai Pharisi xam ƀài mangai hnài ranenh trùh enh Jêrusalem hu bòch Chuaq Jesus
MAT 15:2 Hagleq ƀài mangai tiaq hŏc Ìh ùh wèq bàu wì craq dùnh nèh, wì haq ùh qnheo tì adroe ka acaq.
MAT 15:3 Chuaq Jesus padreo bàu: “Ha pì, hagleq pì majah tiaq dèh bàu qmon loh qmòe ka cađac ranenh Boc Plình?
MAT 15:4 Majah qmang aih Boc Plình i thê rameh: “Thê loq iu miq baq pì, èh bàu kô hòm: Mangai leq hnap dèh ka miq baq, haq aih ep cachìt.
MAT 15:5 Yàng da pì aih doe: Cabô doe dèh ka miq baq rameh: Dìq dŏng ƀài yiniq cleq au jah patìh ka miq baq, au khoe dèch dŏng ka Boc Plình, haq aih pi hìaq ep iu deh miq baq hòm.
MAT 15:6 Qmang aih, pì tiaq dèh bàu cla qmon mahaq cađac bàu Boc Plình.
MAT 15:7 Pì qmat joq mangai toq ti patìah! Êsai tapoch pajàu khoe troq jò haq ràu trùh pì rameh:
MAT 15:8 “Wì kô yŏc toq hacùng bàu kùh waiq au; Yàng manoh cliac wì haq hangai ka au raya,
MAT 15:9 Bìac wì kùh waiq Au aih qngwan, Majah qmang aih wì haq hnài tiaq toq ranenh loh enh kon mangai.”
MAT 15:10 Khoe aih Chuaq Jesus creo ka ƀài wì mangai bàc ta aih, haq doe: “Thê pì tamàng rai loq tàng.
MAT 15:11 Ùh xài yiniq cleq mùt ta hacùng ma broq ka pì loh ka amùa, mahaq yiniq cleq loh enh bàu pì aih ma broq ka pì loh ka amùa”!
MAT 15:12 Ƀài mangai tiaq hŏc thia haten ka Jesus wì bòch: Ìh aloq ƀài mangai Pharisi tàng bàu ìh wì haq nòeh ka ìh.
MAT 15:13 Chuaq Jesus padreo bàu: Long leq Baq ta plình ma ùh i pìt, ep bùiq cađac
MAT 15:14 Dôq haq: Aih raq ƀài mangai ùh xau broq mangai qnung trong, tàng joq mangai ùh xau qnung mangai ùh xau, dìq baiq ka wa clìh ta ralŏc.
MAT 15:15 Phiero hi doe: Ìh anoe am ka nhèn loq đeh bàu alìah aih diq.
MAT 15:16 Chuaq Jesus bòch: “Pì ùh tem bàu aih qmòh?
MAT 15:17 Pì qnhòq qnì cleq ma mùt ta hacùng aih èh haq hi loh hloe tacliac, khoe aih ma ùh xài lam cađac tanòe hlèp qmòh?
MAT 15:18 Yàng ƀài yiniq cleq ma loh enh hacùng, aih dìq loh enh manoh cliac, ƀài yiniq aih ma broq ka pì loh ka amùa.
MAT 15:19 Majah qmang aih enh manoh cliac ma loh ƀài kan dù, jêh đac mangai, tanqnong, loq tango, atùng, tapoch qmùt, tapoch hwang.
MAT 15:20 Ƀài yiniq aih ma broq amùa ka pì, mahaq acaq ùh i qnheo tì ùh i broq ka pì amùa.
MAT 15:21 Loh enh aih Chuaq Jesus mùt ta gùng Tyro xam gùng Siđôn,
MAT 15:22 I mòeq ngai gucadrì Cana-an oe gùng aih trùh ta Chuaq Jesus, haq creo ka Chuaq Jesus: Wì Craq! Kon bùa Đavit, ha-och ka au diq, kon cadrì au kiac pawè yôt haq, joq hamoq đeh hrình.
MAT 15:23 Mahaq Chuaq Jesus ùh tapoch moeq nà bàu. Mangai tiaq hŏc lam haten, cali calo ka Chuaq Jesus: Ìh thê dŏng haq qmat hlài beq, ngan haq toq creo dang enh rù ka bèn meh!
MAT 15:24 Chuaq Jesus padeo bàu: “Au ma jah trùh tacô, aih đòeq hu chaq toq ƀài kon trìu Isorali ma khoe lam hwang.”
MAT 15:25 Mahaq mangai gucadrì aih thia qmòe ka haten, kùh waiq Chuaq Jesus, haq doe: Wì Craq, ha-och ka au dìq.
MAT 15:26 Chuaq Jesus padreo bàu: Ùh dùh yŏc ƀênh kon acaq đòeq caqnìh ka koq.
MAT 15:27 Mangai gucadrì aih doe: Joq qmang aih Wì craq, mahaq ƀài kon koq ti kaq đeh ƀài hanech ƀênh ma taclìh enh pra wì craq.
MAT 15:28 Chuaq Jesus hi doe: “Mangai gucadrì meh! Ìh i manoh lùi kàn, yiniq aih èh ep loh tìah ka manoh ìh ma enh.” Wop jò aih raq kon cadrì haq jah brêh.
MAT 15:29 Enh aih Chuaq Jesus lam tiaq haqmai diac raxìq Galili, èh Haq hi tŏc hangui tawang,
MAT 15:30 Jò aih i mangai pi ka jaq trùh ti haq, qnung ƀài mangai cwê, lua mat, làu, mangai ngwênh xam bàc ngai yinìq, đòeq wì aih ti jènh Chuaq Jesus. Chuaq Jesus broq ka wì aih jah brêh dìq dŏng.
MAT 15:31 Aih, wì hnoq mangai làu hloh tapoch, ƀài mangai ngwênh jah brêh, mangai liap jah cadiang lam, mangai ùh xau khoe jah qngah, wì hamàih dìq jaq, dìq ka wì manè apôi Boc Plình da Isorali.
MAT 15:32 Chuaq Jesus creo dèh ka mangai tiaq hŏc trùh ajang rađeh, haq doe: “Au ha-och ka wì kô, khoe piq hì wì haq oe ti au, manòeq kô pi i ka dahwèq hu acaq. Au ùh enh dôq wì haq hlài cliac dech, èh yùq wì haq loq hrah ti trong”.
MAT 15:33 Mangai tiaq hŏc doe: Oe tanòe ma hawit qmang kô, ma i hlàu cleq ka chaq dahwèq acaq đòeq ka mangai bàc qmang qmat jah acaq ka panàc?
MAT 15:34 Chuaq Jesus bòch mangai tiaq hŏc: “Pì i toq leq toq ƀênh?” mangai tiaq hŏc doe: Tapèh toq ƀênh xam toq ƀiaq pliang ka.
MAT 15:35 Chuaq Jesus thê ƀài wì mangai bàc hangui ta taneh.
MAT 15:36 Khoe aih, haq yŏc tapèh toq ƀênh xam biaq pliang ka, manè apôi, goh ƀênh am ka mangai tiaq hŏc, wì aih ti aràng axong ka ƀài mangai bàc tau acaq.
MAT 15:37 Mangai leq mangai meh panàc đeh hra, rah haq wì ti toch bình tapèh talênh.
MAT 15:38 Mangai acaq jah pôn muàn mangai, ùh rènh gucadrì xam kon qyoh.
MAT 15:39 Khoe aih haq dôq wì hlài, èh haq hi loh taboang, đòeq hu tŏc tagg Magađan.
MAT 16:1 Ƀài mangai Pharisi xam mangai Sađusê trùh ti Chuaq Jesus đòeq qnhro haq, wì bòch Chuaq Jesus broq kan halac loh enh plình am ka wì haq hnoq.
MAT 16:2 Mahaq Chuaq Jesus padreo bàu: “Jò trŏc ten xèq, pì doe: Trŏc kô èh lem, majah qmang aih trŏc gòh.
MAT 16:3 Yàng di sroq, aih pì doe: Hì kô èh i cayeo dêh, majah qmang aih hì kô trŏc clam ùh dai gòh. Pì loq hadro ngan trŏc qmang leq, laiq pì ùh qnì hadro ngan jò!
MAT 16:4 Qnang noe ngang dù, tango anang kô bòch ngan moeq yiniq cleq ma halac, mahaq ùh i kan halac leq enh gùng kan halac da pajàu Jôna.” Khoe aih Chuaq Jesus hi wia lam ta qnoeq.
MAT 16:5 Jò ƀài mangai tiaq hŏc tŏc khoe trùh pah tau diac, ùh hmàng wê ƀênh.
MAT 16:6 Chuaq Jesus doe ka wì haq: “Rabiaq haq, wèq rađeh khoe ka blo da ƀài mangai Pharisi xam mangai Sađusê.”
MAT 16:7 Mangai tiaq hŏc hèm ta manoh rai hatuàng ti dabau: Kô jao bèn ùh hmàng wê ƀênh.
MAT 16:8 Chuaq Jesus loq qmang aih, haq doe ka wì: Joq ƀài mangai biaq manoh lùi, hagleq pì ma hèm jao pì ùh i ka ƀênh?
MAT 16:9 Pì ma qnhòq loq, pì ma ùh hmàng padam toq ƀênh am ka padam muàn mangai acaq, rah haq pì toch bình jah toq leq rajo qmòh?
MAT 16:10 Ji laiq pì ma ùh hmàng tapèh toq ƀênh am ka pôn muàn mangai acaq, rah haq pì toch bình jah toq leq rajo?
MAT 16:11 Pì ma ùh tem? Ùh xài au enh anoe trùh ƀênh, mahaq pì ep ngan wèq rađeh khoe ka blo da mangai Pharisi xam mangai Sađusê.
MAT 16:12 Pang aih, mangai tiaq hŏc hi tem bàu Chuaq Jesus, haq ùh i anoe trùh blo broq ƀênh, mahaq haq enh ràu trùh bàu mangai Pharisi xam mangai Sađusê ma hnài.
MAT 16:13 Jò Chuaq Jesus khoe mùt ta gùng Sêsarê Philip, haq bòch ƀài mangai tiaq hŏc rameh: Tiaq bàu wì ma anoe aih, Kon mangai kô ìq cabô?
MAT 16:14 Mangai tiaq hŏc tèu bàu: Qnah ngai doe Ìh kô Jon Baptit, qnah ngai doe Jêrêmi, tàng ùh meh pajàu qnoeq.
MAT 16:15 Chuaq Jesus bòch: “Pì qmang leq? Pì doe au kô cabô.”
MAT 16:16 Simôn Phiero doe: Ìh kô raq Christ kon Boc Plình rìh halình.
MAT 16:17 Jò aih, Chuaq Jesus doe: “Simôn kon da Jôna, ìh qmat jah xôq ramot, mahnu kô ùh xài enh xech akia enh mahim am ka ìh loq, mahaq mahnu kô loh enh nòe Baq au oe ta plình.
MAT 16:18 Au hòm, au creo ka ìh: Ìh kô Phiero, kô èh au dèch paqnàng dèh Tagop Hadròeh enh crŏng hmo kô, ƀài qmang kan cachìt ùh jò leq hlàt blêq haq.
MAT 16:19 Kô èh au am ka ìh gahlòng diac plình, waq toq yiniq cleq ìh clênh padràng oe ta crŏng taneh, yiniq aih hanoh clênh padràng ta diac plình, èh hòm yiniq cleq ìh pèch caqnaih oe ta crŏng taneh, yiniq aih hanoh pèch caqnaih oe ta diac plình.”
MAT 16:20 Khoe aih haq ùh lòh mangai tiaq hŏc doe ka cabô loq ka rađeh aih Christ.
MAT 16:21 Pang aih, Chuaq Jesus men anoe ka magai tiaq hŏc loq kô èh haq ep tŏc ta Jêrusalem, ta aih haq ep chìuq bàc kan xalep enh tì kŏng ƀài gucraq, ƀài pajàu kàn xam ƀài mangai hnài ranenh, ta aih èh wì jêh cađac haq ka cachìt, trùh hì piq aih èh haq hi rìh hlài.
MAT 16:22 Phiero qnàng Chuaq Jesus lam takênh, haq tagàih: Ùh đòh Craq au, Boc Plình ma manaq taleq, ƀài yiniq aih ùh i trùh ti Ìh.
MAT 16:23 Chuaq Jesus wìh hlài rai tapoch ka Phiero: “Wia loh oe enh rù ka au! Satan, ìh qnang broq kan catoeh ka au, tagàu ìh ùh i hèm trùh trong da Boc plình, mahaq hèm trùh toq trong da kon mangai.”
MAT 16:24 Chuaq Jesus doe ka ƀài mangai tiaq hŏc: “Mangai leq enh tiaq au, ep tamùa rađeh, ep xùi dèh long pagat hu tiaq au.
MAT 16:25 Majah qmang aih, mangai leq enh dŏng dèh kan rìh, kan rìh aih èh hnhung, mangai leq jao au chìuq cađac qmòe rađeh, kan rìh mangai aih èh jah hlài.
MAT 16:26 Mangai leq jah dìq dŏng crŏng taneh kô mahaq cađac hnhung dèh mahua yiang, aih jah cleq? Haq aih èh yŏc cleq hu baxon yŏc hlài dèh mahua yiang?
MAT 16:27 Majah qmang aih, kô èh Kon mangai oe ta qne kan ranhòm dèh Baq, pajùm ti ƀài ƀình plình đòeq hu loh crŏng taneh, jò aih èh haq baha am ka tang ngai tiaq tang yiniq wì ma khoe broq.
MAT 16:28 Joq qnàng au doe ka pì: Taqne ƀài pì ma yòng jang kô, i qnah ngai ùh cachìt adroe ka jah hnoq Kon mangai trùh dèh enh diac haq.”
MAT 17:1 Tadràu hì atìq ka aih, Chuaq Jesus aràng Phiero, Jaco xam Jon oh Jaco, tiaq haq tŏc ta wang haqnhèq.
MAT 17:2 Ta aih haq wìh wìa enh ngèa wì aih hadrò haq ka ah tìah ka mat mahì, eo haq tabŏc tìah ka kan qngah.
MAT 17:3 Jò aih i Môise xam Êli trùh hatuàng ti Chuaq Jesus.
MAT 17:4 Phiero doe ka haq: Chuaq au! tanòe kô joq lem ka bèn oe, tàng troq ka manoh ìh, au broq piq toq hapom tacô, moeq ka Ìh, moeq ka Môise, moeq ka Êli.
MAT 17:5 Jò haq oe raq tapoch, i kan yùc tabŏc glàp dŏng ƀài wì ma oe ta aih, i bàu tapoch loh enh yùc: “Hacô Kon calô Au, lem manoh Au rìm trong, thê tamàng bàu haq”.
MAT 17:6 Jò ƀài mangai tiaq hŏc, tàng bàu aih, haq cro bla op dŏng ta haqneq, wì dìq jaq crè.
MAT 17:7 Mahaq Chuaq Jesus lam haten, bèq wì haq rai doe: “Drah yòng beq! Ùh dùh yùq cadèh.”
MAT 17:8 Mangai tiaq hŏc qngŏc ngan hnoq moeq ngai Chuaq Jesus raq.
MAT 17:9 Jò wì haq loh enh wang, Chuaq Jesus ùh lòh wì haq “Yiniq pì ma khoe hnoq, ùh dùh anoe hlài ka cabô, gòm trùh jò Kon mangai rìh hlài enh cachìt”.
MAT 17:10 Mangai tiaq hŏc bòch: Qmang aih hagleq ƀài mangai hnài ranenh doe Êli ep trùh adroe?
MAT 17:11 Chuaq Jesus padreo bàu “Joq, Êli ep trùh đòeq hu palauq hlài rìm trong.
MAT 17:12 Mahaq au doe ka pì: Êli khoe trùh, wì ùh canau ka haq, mahaq wì tabroq ka haq tiaq dèh manoh cla. Kon mangai kô èh hanoh ep pòq kan xalep enh wì aih qmang ka haq aih diq.
MAT 17:13 Mangai tiaq hŏc hi tem bàu haq, wì loq aih haq ràu trùh Jon Baptit.”
MAT 17:14 Jò Chuaq Jesus xam mangai tiaq hŏc wìh hlài tanòe bàc ngai, i moeq ngai thia haten, hacùn cràng enh ngèa ka Chuaq Jesus.
MAT 17:15 haq aih doe: Waiq Chuaq, Ìh tamèt ka kon au diq, majah qmang aih haq loh ka jìq troq, jìq oe i jaq cleq, tacro yôt ta ùnh, cro yôt ta diac.
MAT 17:16 Au khoe qnàng haq trùh ti ƀài mangai tiaq hŏc ìh, mahaq wì haqnauq ùh jah.
MAT 17:17 Chuaq Jeus padreo bàu: “Ƀài nang noe ùh i manoh lùi meh, au oe jah oe ti pì trùh pang leq? Au àt ka pì trùh jò leq? Aràng kon mangai qyoh aih tacô.”
MAT 17:18 Khoe aih Chuaq Jesus cwò kan kiac, kiac hi loh enh gùng ka kon mangai qyoh aih, pang aih kon qyoh aih jah brêh.
MAT 17:19 Mangai tiaq hŏc thia haten ka Haq đòeq hu bòch: Hagleq nhèn drùh kiac aih ma ùh jah?
MAT 17:20 Chuaq Jesus padreo bàu: “Jao pì biaq manoh lùi: Au anoe joq qnàng ka pì, tàng joq pì i manoh lùi toq clong cachiq habài, pì thê wang kô: Qnhac enh kô tŏc pah tau, haq hi qnhac rađeh, èh ùh i yiniq leq pì broq ma ùh jah. (I hset dùnh tam moeq brong)
MAT 17:21 Mahaq kiac qmang kô, tàng pì ùh waiq khàn rai apàm ka acaq, pì drùh haq ùh jah.
MAT 17:22 Jò Chuaq Jesus xam mangai tiaq hŏc lam pajang gùng Galili, Haq doe ka wì: “Kon mangai kô èh mùt ta cadop tì wì.
MAT 17:23 Èh wì jêh cađac Haq, mahaq trùh hì piq, Haq hi rìh hlài. Ƀài mangai tiaq hŏc mangò haraya. Chuaq Jesus am thèq
MAT 17:24 Jò khoe trùh ta Cabênaum, ƀài mangai yŏc thèq ka hnem kùh waiq lam bòch Phiero: Mangai hnài da ìh qmat i am thèq ùh?
MAT 17:25 Haq padreo bàu: i. Jò Phiero mùt ta hnim Chuaq Jesus khoe chônh bòch haq: “Simôn, ìh hèm qmang leq? Ƀài bùa oe ta crŏng taneh kô yŏc thèq cabô? Yŏc da kon cla loq yŏc da wì enh gùng?
MAT 17:26 Phiero doe: yŏc da wì enh gùng. Chuaq Jesus doe: “Tàng qmang aih ƀài kon calô haq ùh hìaq ep am thèq.
MAT 17:27 Mahaq, đòeq bèn ùh hìaq broq dua qmèq ka wì haq, ìh loh ta diac axai ka, rùp pliang ka ma kap axay adroe, wah hacùng haq, ìh hnoq mòeq hliac bac oe ta dalam. Aràng bac aih hu am thèq ka ba.
MAT 18:1 Jò aih ƀài mangai tiaq hŏc thia haten ka Chuaq Jesus, wì haq bòch: Ta diac plình mangai leq ma yeo haqnhèq dŏng ka mangai qnoeq?
MAT 18:2 Chuaq Jesus creo ka moeq ngai kon qyoh, dôq haq oe ta qne ƀài mangai tiaq hŏc.
MAT 18:3 Haq hi doe: “Tàng joq pì ùh tablòq hlài, dôq tìah ka kon qyoh kô, aih èh ùh i mangai leq jah mùt diac plình.
MAT 18:4 Qmang aih mangai leq pa haqneq rađeh troeq kon qyoh kô, haq aih èh ma yeo haqnhèq tanòe diac plình.
MAT 18:5 Èh hòm oe enh dalam ka yiniq au mangai leq ma chìuq đìh kon mangai qyoh kô, aih haq đìh au.
MAT 18:6 Mahaq, mangai leq broq ka moeq ngai kon qyoh qmang kô jò haq khoe lùi au cro ta yiniq lui, yŏc apau hmo ma kàn taqmac ajang ranŏng haq aih, khoe èh cadram caqnìh ta diac raxìq xan ka ùh hnau hòm.
MAT 18:7 Haƀo ka crŏng taneh kô, majah qmang aih i bàc yiniq broq ka kon mangai catoeh! Hiloq waq ka i kan catoeh, mahaq joq haƀo ka mangai broq kan catoeh ka wì qnoeq!
MAT 18:8 Tàng joq tì qnì jènh pì broq ka pì clìh ta yiniq lui, drah pot khwênh cađac ma hangai ka pì, yac ka tapot jènh tapot tì mahaq jah mùt tanòe kan rìh halình, ma hnau ka oe tôm baiq jènh baiq tì mahaq wì hwênh caqnìh tabau ùnh moeq đòe.
MAT 18:9 Tàng mat pì broq ka pì clìh ta yiniq lui, drah ngwia khwênh cađac ma hangai ka pì, majah qmang aih yac ka oe moeq apah mat raq mahaq jah mùt ta kan rìh halình, dua ùh hnau ka oe tôm baiq pah mat mahaq clìh ta bau ùnh ta hwinh.
MAT 18:10 Ngan oq!! Apaq jù moeq ngai kon qyoh leq oe taqne ƀài qyoh kô, majah qmang aih au doe ka pì, ƀình plình da wì haq qmat hnoq yôt hadrò Baq au, aih Mangai oe ta plình.
MAT 18:12 Pì hèm qmang leq? Tàng mangai leq i moeq hrinh toq trìu, yàng i mòeq toq lac hnhung, haq ma ùh đòeq đò hachìn jàt hachìn toq kon trìu oe ta wang đòeq hu lam chaq mòeq toq kon trìu ma khoe hnhung aih qmòh?
MAT 18:13 Joq qnàng au anoe ka pì, tàng joq haq chaq hi hnoq hlài, haq lem bùi ka kon trìu aih ùh hnau ka hachìn jàt hachìn toq kon trìu ma ùh hìaq hnhung tau.
MAT 18:14 Hadai qmang aih diq, Baq pì oe ta plình hanoh ùh enh dôq ka mòeq ngai kon qyoh leq oe taqne ƀài kon qyoh kô hnhung cađac.
MAT 18:15 “Tàng joq oh daq ìh troq loh yiniq ka ìh, tagàih ka haq jò moeq ngai ìh raq oe ti haq, tàng haq tàng bàu, ìh jah hlài dèh oh daq.
MAT 18:16 Tàng joq haq ùh tàng, ìh akhen tam moeq baiq ngai lam ti ìh, dôq bàu i baiq piq ngai wiang tamàng, aih èh rìm trong men loh ka kajap.
MAT 18:17 Tàng joq haq ùh tamàng bàu wì aih, aih ìh hi anoe ka Tagop Hadròeh, tàng joq haq dua ùh tàng bàu Tagop Hadròeh, aih hi ngan haq tìah wì mangai enh gùng tìah ka mangai yŏc thèq diq.
MAT 18:18 Joq qnàng, au doe ka pì, waq toq yiniq cleq pì kàt rahnit ta crŏng taneh kô, ta plình hanoh kàt rahnit.
MAT 18:19 Joq qnàng, au anoe tam ka pì, tàng joq baiq ngai taqne pì hi hatroq manoh ti dabau, yac ka waiq trong leq, Baq au oe ta plình dua am ka wa haq.
MAT 18:20 Majah qmang aih, tanòe leq i baiq piq ngai canòm hiniq au hu àng tagop ti dabau, ta aih au oe taqne wì haq”.
MAT 18:21 Phiero lam haten ka Chuaq Jesus, haq bòch: Chuaq au, tàng joq oh daq au loh yiniq ka au, aih èh au ep cađac ka haq aih toq leq yàng? Ajoq ta pèh yàng ùh?
MAT 18:22 Chuaq Jesus padreo bàu: “Au doe ka ìh ùh xài tapèh yàng, mahaq tapèh jàt yàng tapèh”.
MAT 18:23 Qmang aih, diac plình tìah ka bùa tau, enh hatình dèh bac jèn ka ƀài mangai hapŏng haq
MAT 18:24 Jò bùa bu ngan jàiq, wì qnàng ka haq moeq ngai pòq dòeh bùa moeq jàt muàn talàng.
MAT 18:25 Pàng haq aih pi i qmòe cleq hu caqnaih, wì craq thê tech cla haq, cadrì kon haq xam ƀài dahwèq haq, đòeq hu caqnaih dòeh.
MAT 18:26 Mangai hapŏng aih hi bla op ajang jènh cla craq rai waiq dang: Wì craq, ìh qnhùa ka au da adia, au hu caqnaih dŏng da ìh!
MAT 18:27 Cla wì craq tamèt ha-och ta manoh, hi caqnaih haq hlài rai paclaih hloe dòeh ka haq.
MAT 18:28 Mahaq jò magai aih loh hlài, glàm moeq ngai bua haq ma hadai abroq qmoeq qmang ti haq, i pòq dòeh haq moeq hrinh đoniê, haq it ranŏng dèh bua aih rai doe: Drah caqnaih da au dòeh beq!
MAT 18:29 Bua haq bla op haqneq, rai waiq dang: Ìh qnhùa ka au adia, i au caqnaih dŏng da ìh.
MAT 18:30 Mahaq haq aih ùh qmòe blinh, dua waq ka rùp clêh đac dèh bua ta hnem tù, trùh jò leq claih dŏng ka dòeh men waq hêq.
MAT 18:31 Ƀài bua haq hnoq qmang aih, wì mangò raya, lam taqmon dèh ka wì craq rìm yiniq ma khoe hnoq.
MAT 18:32 Cla wì craq creo ka mangai hapŏng aih trùh rai doe: “Ìh qmat joq mangai hapŏng ngang dù qnàng, au khoe cađac dŏng dòeh ka ìh, jao ìh waiq dang au.
MAT 18:33 Ìh ma ùh khòh loq ha-och dèh ka bua ma abroq moeq qmang ti ìh troeq au khoe loq waq ka ìh qmòh?”
MAT 18:34 Cla wì craq nòeh haraya, hataq haq aih ka mangai wèq hnim clêh mangai trùh jò leq haq claih dŏng dèh ka dòeh.
MAT 18:35 Tàng joq pì ùh dìq ka manoh caqnaih ƀài yiniq lui ka oh daq, aih èh Baq au oe ta plình hanoh broq ka pì qmang aih diq.
MAT 19:1 Khoe ka hnài qmang aih, Chuaq Jeus loh enh gùng Galili lam trùh ta gùng Giuđê, pah tau ka cròng diac Jôđan.
MAT 19:2 I mangai bàc pi cajaq tiaq haq, haq broq brêh dŏng ka mangai ma ùh hrŏc yinìq ta aih.
MAT 19:3 Mangai Pharisi trùh ten đòeq hu qnhro haq, wì bòch: Yac ka qmang leq, qmang leq, tiaq trong ranenh, mangai calô akhòh cađac mai ùh?
MAT 19:4 Haq padreo bàu doe: “pì ma qnhòq lah ngan ta hset, jò baxèm Boc Plình broq moeq mangai gucalô xam moeq mangai gucadrì,
MAT 19:5 Haq i doe: Aih ìq, mangai calô ma jah talah dèh ka miq baq, hu hatop dèh ti mai, wa baiq ngai hi wìa moeq xech qmòh?
MAT 19:6 Pang aih, ŏng mai pi oe xài baiq hòm, mahaq moeq chac raq. Qmang aih, kon mangai ùh khòh lah ƀài mangai Boc Plình ma khoe taqmroq”.
MAT 19:7 Wì bòch hòm: Tàng joq qmang aih hagleq Môise ma jah thê achìh jàiq ta cađac đòeq broq ƀò acang, khoe aih dôq mai haq lam?
MAT 19:8 Chuaq Jesus doe: “Jao pì cadoq manoh Môise majah lòh pì cađac mai, mahaq jò baxèm ùh i qmang aih.
MAT 19:9 Au anoe ka pì, tàng joq mangai leq cađac mai, mahaq ùh xài jao haq tango, đoèq hu lam yŏc mai qnoeq, mangai aih loh mangai tango, èh hòm, cabô yŏc cadrì wì ma cađac, mangai aih khoe i tuiq tango.
MAT 19:10 Mangai tiaq hŏc doe: Tàng joq mangai gucalô ep broq qmang aih, hêq ùh yŏc dŏng mai yi hnao hòm.
MAT 19:11 Chuaq Jeus doe: “Ùh xài rìm ngai dìq hlàt wê bàu kô, mahaq dôq toq ka mangai Boc Plình ma khoe thê qmang aih.
MAT 19:12 Majah qmang aih, i qnah ngai ùh yŏc mai taiq jò ha-uang haq khoe qmang aih raq, i qnah ngai, ùh yŏc mai jao enh tì kŏng kon mangai broq, hadai i qnah ngai nhet ka diac plình, majah to broq ka rađeh dech. Mangai leq hlàt wê bàu aih wê beq”.
MAT 19:13 Khoe aih wì aràng trùh ka Chuaq Jesus ƀài kon qyoh, dôq haq roh tì ta chac wì haq rai waiq khàn am ka wì haq, mangai tiaq hŏc tagàih ka ƀài mangai ma aràng.
MAT 19:14 Mahaq Jeus doe: “Dôq kon qyoh jah trùh ti au, apaq tàt wì haq, majah qmang aih diac plình aih da mangai leq ma tìah ka ƀài kon qyoh.”
MAT 19:15 Haq yŏc tì bèq bòe kon qyoh, khoe aih haq loh lam.
MAT 19:16 Jò aih, i moeq ngai trùh bòch Chuaq Jeus: Mangai hnài, trong lem leq au ma ep broq đòeq hu jah kan rìh mòeq đòe?
MAT 19:17 Chuaq Jesus bòch: “Hagleq ìh ma jah bòch au trùh trong lem? I moeq Ngai raq malem. Tàng joq ìh enh jah kan rìh halình moeq đòe, ìh ep wèq ƀài ranenh”.
MAT 19:18 Haq aih bòch: Ƀài ranenh leq? Chuaq Jesus doe: “Ƀài ranenh kô: Apaq jêh đac mangai, ùh dùh tango, ùh dùh atùng, ùh dùh wiang tapoch hwang,
MAT 19:19 loq iu loq camaih ka miq baq rai loq ha-och dèh ka mangai haten tìah ka cla ìh”.
MAT 19:20 Mangai radam aih doe: Au khoe wèq dìq dŏng ƀài ranenh kô, oe i ranenh leq hòm?
MAT 19:21 Chuaq Jesus doe: “Tàng joq ìh enh waq ka geo gua, drah hlài tech dŏng kùng hang ta hnim đòeq hu am ka mangai pa, qmang aih èh ìh hi jah hang lem ta diac plình, khoe aih hi lam tiaq au”.
MAT 19:22 Mahaq jò mangai radam tàng bàu aih, haq loh lam rai mangò haraya, majah qmang aih haq i kùng hang bàc pi cajaq.
MAT 19:23 Chuaq Jesus doe ka mangai tiaq hŏc: “Joq qnàng au doe ka pì, mangai padrŏng mùt diac plình joq xa haraya.
MAT 19:24 Au anoe hòm ka pì lŏcđa mùt trom jrùm yi hlàu ka mangai padrŏng mùt diac Boc Plình”.
MAT 19:25 Mangai tiaq hŏc tàng bàu aih, dìq jaq hamàih, wì haq bòch: Qmang aih mangai leq majah dèch?
MAT 19:26 Chuaq Jesus ngan ƀài mangai tiaq hŏc: “Trong aih kon mangai broq ùh jah mahaq Boc plình broq trong leq dua jah”.
MAT 19:27 Phiero doe: Hacô, nhèn khoe cađac dìq dŏng đòeq tiaq Ìh, aih èh nhèn jah cleq?
MAT 19:28 Chuaq Jesus padreo bàu: “Joq qnàng au anoe ka pì, trùh jò rìm ka yiniq loh ka neo dìq dŏng, aih jò Kon mangai hangui deh tagèq ranhòm cla haq, pì mangai ma khoe tiaq au hadai jah hangui ta moeq jàt baiq toq gèq, đòeq hu hadrah ka moèq jàt baiq xinoe Isorali.
MAT 19:29 Mangai leq taiq yiniq au loh qmòe ka cađac dèh oh daq calô, oh daq cadrì, xam kon, xam taneh ruàng, xam hnim, mangai aih èh jah hlài yeo bàc ùh hnau ka aih hòm, èh jah kan rìh halình moeq đòe.
MAT 19:30 Mahaq bàc ngai adroe loh ka atìq, bàc ngai atìq loh ka adroe.
MAT 20:1 Majah qmang aih, diac plình tìah ka wì craq ta hnim tau, bu padrèh qngah khoe loh lam, chaq mangai hu mùt abroq dèh ta wuàn plì nho,
MAT 20:2 Jò haq khoe òq ka baha mangai patìh, mòeq hì mòeq đoniê, haq hi thê wì aih mùt dèh ta wuàn.
MAT 20:3 Qnah ta hachìn jò di sroq, haq aih lam hòm, hnoq ƀài mangai qnoeq, oe dech ùh i ka yiniq broq qnang yòng tanòe wì ma padro atech.
MAT 20:4 Haq doe ka wì aih: Pì mùt ta wuàn plì nho au beq, au baha pì ùh hìaq hamoq.
MAT 20:5 Wì aih hi drah lam. Jò qne hì trùh qnah ta piq jò, haq loh lam hòm, haq hadai broq qmang aih raq.
MAT 20:6 Canau khoe ta padam jò haq lam hòm, hnoq wì mangai qnoeq hòm yòng tanòe wì ti padro atech, haq hi bòch: Hagleq pì ma jah yòng ta kô xèq ka hì ùh dùh broq qmòe cleq?
MAT 20:7 Wì aih padreo bàu: Ùh i qmòe ka cabô creo ka nhèn broq. Haq doe ka wì aih: Pì hadai mùt ta wuàn au beq.
MAT 20:8 Trùh clam, cla wì craq wuàn nho doe ka mangai ma wèq ngan wì abroq: Lam creo ka wì ma abroq hu caqnaih da wì haq kùng, patep enh mangai ma atìq dŏng, èh hi trùh mangai ma adroe.
MAT 20:9 Wì mangai ma abroq pang padam jò di xèq jah yŏc moeq ngai moeq đoniê.
MAT 20:10 Èh ƀài mangai ma abroq enh jò baxèm trùh, hèm dèh canau đeh jah yeo bàc, yàng èh hadai moeq đoniê.
MAT 20:11 Jò khoe yŏc kùng baha, wì aih badrùt mamùc ka cla wì craq,
MAT 20:12 wì haq doe: Ƀài mangai ma atìq qmat broq moeq ahyàc raq, ìh baha ka wì haq taq atoq qmòe ka nhèn kô ƀài mangai ma abroq lep xèq ka hì rai catènh tôq.
MAT 20:13 Mahaq wì craq aih, anoe ka mòeq ngai taqne ƀài wì aih: Ê daq, au tình ka ìh ma i hamoq, ma ùh joq ìh khoe òq ka au moeq đoniê raq qmòh?
MAT 20:14 Hêq yŏc da ìh kùng kan qmat khoe lam beq, au enh baha ka mangai ma atìq taq atoq qmang ka au khoe baha ìh diq.
MAT 20:15 Kùng hang cla, au ma ùh khòh broq tiaq dèh manoh cla qmòh? Ahìaq hnoq au rìh lem ka oh daq, mat ìh majah loh ka tajênh ùh xài?
MAT 20:16 Aih, mangai atìq loh ka adoe, mangai adroe loh ka atìq, aih qmang aih.
MAT 20:17 Jò Chuaq Jesus tŏc ta Jêrusalem, haq qnung dèh moeq jàt baiq ngai tiaq hŏc raq lam tiaq rađeh, ti trong, haq doe ka wì:
MAT 20:18 “Beq, bèn tŏc ta Jêrusalem, Kon mangai kô èh, wì jah rùp am ka ƀài pajàu kàn xam ƀài mangai hnài ranenh, wì aih èh ma hatình ka dabau hu chaq trong jêh đac haq.
MAT 20:19 Wì aih èh rùp haq am ka ƀài mangai ùh xài mangai Juđa, dôq wì aih do halê, blai, èh tiang đình haq ta long pagat, trùh hì piq, haq hi rìh hlài”.
MAT 20:20 Khoe aih, i mai da Sêƀêđê xam wa kon haq trùh haten ka Chuaq Jesus, hacùn cràng enh ngèa ka Chuaq Jesus đòeq bòch haq moeq hiniq.
MAT 20:21 Chuaq Jesus bòch haq: “Ìh enh bòch cleq?” Mangai gucadrì aih doe: Ìh am wa kon au kô mòeq ngai jah hangui pah qma ka ìh, mòeq ngai jah hangui pah qngeo ka Ìh oe ta diac ìh.
MAT 20:22 Chuaq Jesus doe: “Pì ùh qnì ka rađeh qnang bòch cleq, chrŏng au ma ôq kô èh pì ôq ajah?” Wa aih padreo bàu: Ma ôq jah.
MAT 20:23 “Joq chôp kô èh ôq chrŏng au mahaq hangui pah qma, pah qngeo ka au, aih ùh xài au am, nòe aih đòeq toq ka ƀài mangai Baq au khoe palauq adroe”.
MAT 20:24 Moeq jàt ngai tiaq hŏc tau, tàng bòch qmang aih, wì haq nòeh ka wa oh daq aih.
MAT 20:25 Mahaq Chuaq Jesus creo ka wì trùh, haq doe: “Pì loq, bùa ƀài diac wì padit dôq wì qnoeq patìh ka rađeh, ƀài cwan kàn yo dèh cwìang đòeq hu oe enh qnhèq ka wì.
MAT 20:26 Yàng pì kô ùh xài qmang aih, mahaq taqne pì mangai leq enh broq kàn, mangai aih ep broq hapŏng pì,
MAT 20:27 mangai leq enh broq gàu, mangai aih ep broq dìc pì.
MAT 20:28 Qmang ka Kon mangai khoe trùh, ùh xài đòeq mangai qnoeq patìh ka rađeh, mahaq đòeq cla rađeh patìh ka wì, rai phùq dèh kaxènh broq maneh đòeq hu baxon yŏc hlài bàc ngai.
MAT 20:29 Jò Chuaq Jesus xam mangai tiaq hŏc loh enh plài Giêricô, i mòeq calùh mangai ra rawình ti tiaq haq.
MAT 20:30 I baiq ngai lua mat oe kênh trong, tàng doe i Chuaq Jesus lam pagat trong aih, wa aih creo cadêh: Waiq Chuaq, kon xau bùa Đawit, ha-och ka ma diq!
MAT 20:31 Wì lech ka wa aih, thê wa hatinh, mahaq wa aih creo yeo dêh hòm: Waiq Chuaq, kon xau bùa Đawit, ha-och ka ma diq!
MAT 20:32 Chuaq Jeus hi yòng, creo ka wa aih trùh, haq bòch wa: “Chôp enh au broq ka chôp cleq?”
MAT 20:33 Wa aih doe: Ma enh mat ma jah xau hnoq.
MAT 20:34 Chuaq Jesus ta manoh ha-och ka wa. Haq bèq mat wa, tajòe qmòe wa jah xau hnoq, èh wa hi tiaq hloe Haq.
MAT 21:1 Jò Chuaq Jesus xam ƀài mangai tiaq hŏc khoe ten trùh ta Jêrusalem, khoe trùh ta Bêpha-giê, haq hi tŏc ta wang Ôliu, khoe aih haq thê baiq ngai tiaq hŏc.
MAT 21:2 Haq doe: “Chôp mùt ta plài enh ngèa ka chôp qmat, chôp hi hnoq moeq toq lùa kan wì khoe kàt xam kon haq, chôp caqnaih èh dùi aràng ka au tacô.
MAT 21:3 Tàng i cabô doe cleq, chôp doe ka wì Chuaq i yiniq waq ka baiq toq lùa kô, aih èh wì hi caqnaih ka chôp tiaq”.
MAT 21:4 Yiniq kô loh qmang aih đoèq xìt troeq bàu pajàu khoe anoe:
MAT 21:5 Anoe ka kon cadrì Siôn, Kô, bùa pì trùh ti pì, Khun khauq, oe enh crŏng lùa Aih lùa kon, kan haq bac long ech.
MAT 21:6 Mangai tiaq hŏc hi loh lam rai broq tiaq qmang ka bàu haq khoe tanap.
MAT 21:7 Wa dùi lùa kan xam kon haq, yŏc dèh eo hlèch enh crŏng lùa, khoe aih dèch Chuaq Jesus tŏc hangui enh qnhèq.
MAT 21:8 Haraya cađac mangai yŏc eo hlèch ti trong lam, mangai qnoeq hòm goh hamenh long xap ti trong.
MAT 21:9 Dìq ka wì ma lam adroe xam mangai lam atìq hadai creo ka dêh: Hôsana, Kon bùa Đawit! Khòh manè Haq mangai ma yŏc Yiniq Chuaq đòeq trùh ti bèn! Hôsana oe tanòe ma dìq jaq haqnhèq.
MAT 21:10 Jò khoe mùt ta Jêrusalem, dìq dŏng ka wì tagùng aih loh ka tagruàng tagràt, wì bòch dabau: Mangai kô ìq cabô?
MAT 21:11 Mangai bàc ta aih padreo bàu: Kô Chuaq Jesus, Mangai pajàu oe ta Naxaret, gùng Galili.
MAT 21:12 Chuaq Jeus mùt ta nòe hnem Kùh waiq, drùh qnoh dìq dŏng ƀài mangai padro ta aih, hacùp cabŏng ƀài mangai ti halìh bac jèn, caqnhùt đac gèq ƀài mangai tech trù hangui.
MAT 21:13 Haq doe ka wì: “I bàu khoe achìh, hnim au jah creo hnim waiq khàn, mahaq pì broq hnim aih loh kòp atùng.
MAT 21:14 Jò aih, ƀài mangai ùh xau hnoq, mangai liap, trùh ti haq tanòe hnim kùh waiq, haq broq brêh dŏng ka wì.
MAT 21:15 Mahaq ƀài pajàu kàn, ƀài mangai hnài ranenh hnoq kan halac haq khoe broq, èh wì tàng tam bàu kon qyoh cachech ta hnim kùh waiq: Hôsana Kon bùa Đawit! Wì plôh nòeh,
MAT 21:16 wì doe ka haq: Ìh atàng bàu ƀài kon qyoh anoe cleq ùh? Chuq Jesus doe: “Au tàng. Pì qnhòq lah đŏc bàu kô ta hset hadròeh qmòh? Chuaq khoe jah bàu manè loh enh hacùng kon qyoh xam kon qyoh oe ùq qmòh?”
MAT 21:17 Khoe èh haq hi cađac wì aih haq mùt ta plài Bêthani, mang aih haq kùi ta aih.
MAT 21:18 Sroq èh, jò wìh hlài ta Jêrusalem, haq pangot.
MAT 21:19 Hnoq ti trong i moeq xèm long pŏc, haq thia ka haten, yàng hnoq toq hla, haq cwò ka long pŏc: Gè kô èh pi jò leq oe loh plì hòm! Long pŏc croh qmòe jò aih raq.
MAT 21:20 Mangai tiaq hŏc hnoq qmang aih, wì haq hamàih, wì bòch: Hagleq bu moeq hyàc long pŏc ma khoe croh qmang qmat?
MAT 21:21 Chuaq Jesus doe: Joq qnàng! au anoe ka pì, tàng joq pì i manoh lùi ùh hìaq rangòt, ùh xài pì broq jah toq yiniq khoe broq ka long pŏc kô, yac ka pì doe ka bui wang kô: Dèch caqnìh rađeh ta diac raxìq beq, yiniq aih broq dua jah.
MAT 21:22 Jò waiq khàn, pì yŏc manoh lùi đòeq waiq khàn, yac ka pì bòch cleq, dua jah dŏng dìq.
MAT 21:23 Jò Chuaq Jesus khoe mùt ta hnim kùh waiq, haq qnang hnài wì, i ƀài pajàu kàn xam ƀài gucraq mangai Juđa trùh bòch haq: Ìh yŏc cwìang enh leq ma hu broq qmang kô, cabô khoe am ka ìh cwìang kô?
MAT 21:24 Chuaq Jesus padreo bàu: “Au hanoh bòch pì mòeq yiniq, tàng joq pì tèu da au, au hanoh anoe am ka pì loq au yŏc cwìang enh leq ma broq ƀài yiniq kô.
MAT 21:25 Ƀaptem da Jon aih loh enh leq? Loh enh diac plình loq loh enh kon mangai?” Wì aih hatuàng ka dabau: Tàng joq bèn doe loh enh plình, aih èh haq bòch bèn qmang aih gleq pì ùh lùi?
MAT 21:26 Tàng bèn doe: Loh enh kon mangai, aih bèn ùh hùa ka wì phù cròng, majah qmang aih dìq ka phù cròng mangai leq mangai meh dìq doe Jon aih pajàu.
MAT 21:27 Wì doe ka Haq: Nhèn ùh qnì. Chuaq Jesus doe ka wì: “Au hadai ùh doe ka pì loq cwìang enh leq ma broq bòe yiniq kô”.
MAT 21:28 Pì hèm qmang leq? I moeq ngai tau, haq i baiq ngai kon calô, haq doe ka mangai kon ramua: Kon! hì kô kon lam broq ta wuàn nho oq.
MAT 21:29 Kon aih doe: Òq baq, mahaq khoe aih haq ùh waq lam.
MAT 21:30 Khoe aih, mangai baq lam ajang kon ma hatìa, hanoh doe qmang ka adroe ìq diq. Kon ma kô doe: Au ùh enh lam. Yàng khoe ka aih haq hèm hlài, haq hi lam.
MAT 21:31 Taqne wa aih ma leq ma broq tiaq bàu dèh baq?” Wì doe: Mangai ma atìq. Chuaq Jesus doe ka wì aih: “Joq qnàng au anoe ka pì, ƀài mangai ti yŏc thèq xam ƀài gucadrì ti taqnung tango jah mùt diac Plình adroe ka pì.
MAT 21:32 Majah qmang aih Jon khoe tiaq trong taq atoq lam trùh ta pì, mahaq pì ùh lùi haq, yàng ƀài mangai ti yŏc thèq xam ƀài mangai gucadrì ma taqnung tango aih khoe lùi haq, èh da pì hòm yac ka khoe hnoq qmang aih, dua ùh waq raxach đòeq hu lùi haq.
MAT 21:33 Pì tamàng tam bàu alìah qnoeq hòm. I mòeq ngai pìt wuàn nho, haq kàng canàng dudan, enh dalam haq chìa moeq toq ralùng hu broq alac, èh haq broq moeq toq hapom haqnhèq, khoe aih haq am ka wì muàn pìt ta axong, cla haq lam gùng qnoeq.
MAT 21:34 Trùh jò git plì, cla haq thê dèh mangai hapŏng trùh ta nòe ƀài mangai ma abroq ta aih, đòeq hu yŏc dèh plì.
MAT 21:35 Ƀài mangai pìt nho rùp ƀài mangai hapŏng aih, wì hwat mangai kô, jêh đac mangai meh, yŏc hmo đàp mangai tau.
MAT 21:36 Cla wì craq, thê hòm ƀài wì hapŏng ma qnoeq, yeo bàc ka yàng adroe, yàng èh hadai wì tabroq ka ƀài hapŏng kô tìah ka ƀài hapŏng ma adroe diq.
MAT 21:37 Atìq dŏng, cla wì craq thê dèh kon cla haq trùh ta wì aih, majah qmang aih haq hèm dèh ta manoh: Kon cla au kô, wì aih loq yi camaih.
MAT 21:38 Mahaq, jò ƀài mangai pìt nho hnoq kon aih, wì haq doe ka dabau: Kô raq mangai hu jah waq dŏng kùng hang, beq bèn jêh đac hloe èh bèn hu blah yŏc hloe hang haq.
MAT 21:39 Wì hi rùp mangai kon aih, qnoh enh gùng ka wuàn plì nho, jêh cađac hloe.
MAT 21:40 Qmang aih èh jò cla wì craq trùh haq broq ka ƀài mangai pìt nho kô qmang leq cadèh?
MAT 21:41 Wì padreo bàu: Cla wì craq aih trùh haq jêh palùng đac ƀài ngang dù aih, èh haq yŏc hlài dèh wuàn đòeq am ka mangai qnoeq patìh acaq axon, aih la ƀài mangai waq toq hi trùh jò hi dèch am phàn da cla wì craq.
MAT 21:42 Chuaq Jesus doe: “Pì ma qnhòq đŏc ta hset Hadròeh: Hmo ƀài mangai broq hnem khoe qnìh đac, khoe wìa hmo mùm hnim. Aih yiniq Boc Plình broq. Ma ùh joq kan halac enh ngèa bèn qmòh?
MAT 21:43 Aih au ma jah doe ka pì, diac Boc Plình jah doeh yŏc enh pì qmat èh đoèq hu am ka mangaì qnoeq aih la ƀài mangai ma loh plì lem am ka diac aih.
MAT 21:44 Cabô ma taclìh enh crŏng hmo aih èh, haq hech pòh dŏng dìq, hmo aih clìh enh qnhèq ka cabô, mangai hadai hech loh blo”.
MAT 21:45 Ƀài mangai hnài ranenh xam mangai Pharisi tàng bàu aih, wì loq Chuaq Jesus tapoch ka wì haq;
MAT 21:46 wì chaq yiniq hu rùp haq, mahaq yùq ka phù cròng, majah qmang aih wì phù cròng khoe doe Chuaq Jesus aih mangai pajàu.
MAT 22:1 Chuaq Jeus alìah tam ka wì aih:
MAT 22:2 “Diac plình tìah ka bùa tau, haq broq yiniang taqnèp dèh ka kon.
MAT 22:3 Bùa aih thê dèh ƀài hapŏng lam bahmàng ƀaàimangai ma khoe jah akhen trùh acaq yiniang mahaq wì aih ùh waq trùh.
MAT 22:4 Bùa thê hòm ƀài hapŏng qnoeq lam rai tanap: Doe ka ƀài mangai ma khoe jah bàu akhen: Au khoe padon yiniang yinàng ƀo xam jam ramaq au khoe bùh, cleq clài hadai khoe padon đòeq, drah trùh hu hangui acaq yiniang.
MAT 22:5 Mahaq wì ùh do tamàng, mangai lam dèh hra trong, mangai kô loh ta ruàng, mangai tau lam padro,
MAT 22:6 mangai qnoeq hòm rùp hapŏng bùa aih jêh cađac.
MAT 22:7 Bùa nòeh haraya, thê ƀài lình jêh dŏng ƀài magai dù aih, bùh hloe plài wì haq.
MAT 22:8 Khoe aih, bùa doe dèh ka ƀòe hapŏng: “Yiniang yinàng khoe padon, mahaq ƀài mangai ma khoe jah akhen aih pi tajì ka acaq.
MAT 22:9 Manòeq, pì loh lam roc halah trong, waq toq hnoq mangai leq, akhen ma dìq lam acaq yiniang tacô.
MAT 22:10 Ƀài mangai hapŏng lam jàp rìm trong ta aih, tagop dìq mangai wì haq glàm, lem qmèq ùh loe, ta hnim loh ka bìn bauq mangai hangui acaq yiniang yinàng.
MAT 22:11 Bùa mùt ngan mangai acaq yiniang, ka doe hnoq ta aih i moeq ngai ùh caxùnh eo yiniang.
MAT 22:12 Bùa doe ka haq aih: Ùih daq, hagleq ìh mùt tacô ma ùh caxùnh eo yiniang taqnèp? Mangai aih hatinh.
MAT 22:13 Bùa thê ƀaàimangai hapŏng: Kàt jènh tì haq qmat, khwênh qnoh ta clam tau, tanòe ma toq crò hmoe rai cadrit haneng.
MAT 22:14 Majah qmang aih bàc ngai jah creo mahaq toq biaq ngai raq ma jah ràih.
MAT 22:15 Khoe aih, mangai Pharisi loh enh gùng hatuàng ka dabau chaq trong hu bahlac Chuaq Jesus trong bàu tapoch.
MAT 22:16 Wì haq thê dèh mangai tiaq hŏc taqmùt ti ƀòe bua da bùa Hêrôt lam bòch Chuaq Jesus: Mangai hnài, nhèn loq ìh kô joq qnàng, tiaq kan taq atoq ìh hnài trong Boc Plình, ùh wiang enh cabô, majah qmang aih ìh ùh ngan da wì toq enh gùng.
MAT 22:17 Doe ka nhèn loq ìh hèm qmang leq: Am thèq ka Sêsa aih troq loq ùh?
MAT 22:18 Chuaq Jesus loq manoh wì haq qmèq, haq doe: “Wùih ƀài mangai toq ti patìah meh, hagleq pì ma bahlac dèh ka au?
MAT 22:19 Am au ngan hliac pì ma đòeq am thèq. Wì aih am ka haq mòeq đoniê.
MAT 22:20 Haq bòch: “Kô ìq qmù cabô, achìh kô achìh cabô.
MAT 22:21 Wì doe: Sêsa. Khoe aih Haq doe ka wì: “Padreo da Sêsa yiiniq cleq da Sêsa, padreo da Boc Plình yiniq cleq da Boc Plình.
MAT 22:22 Jò khoe tàng bàu aih, wì hi loh ka lui ta manoh. Èh wì hi lam.
MAT 22:23 Hanoh hì aih, mangai sađusê, aih ƀài ma mangai doe ùh i ka kan rìh hlài, lam haten ka Chuaq Jesus, wì bòch:
MAT 22:24 Mangai hnài ôi, Môise i anoe: Tàng joq mangai leq cachìt mahaq ùh i ha kon, oh haq aih ep yŏc cadrì dèh daq ma khoe hadrô aih.
MAT 22:25 Qmang aih nhèn i ta pèh ngai oh daq. Mangai daq ramua cachìt, mahaq qnhòq i kon, mai haq đòeq hlài dèh ka oh.
MAT 22:26 Èh mangai daq ma hatìa, mangai daq ma atìq trùh mangai ma atìq dŏng hanoh qmang aih diq.
MAT 22:27 Pu lùch, mangai gucadrì aih hanoh cachìt.
MAT 22:28 Aih èh trùh jò rìh hlài, taqne wì tapèh ngai aih, mangai gucadrì aih èh broq mai cabô? Majah qmang aih dìq dŏng wì haq khoe yŏc mangai cadrì aih broq mai.
MAT 22:29 Chuaq Jesus doe: “Pì hèm ùh troq, majah qmang aih pì ùh qnì ka hset Hadròeh, èh hadai ùh qnì cwìang itai Boc Plình qmang leq.
MAT 22:30 Majah qmang aih, trùh jò rìh hlài, kon mangai ùh yŏc mai, ùh yŏc ŏng, mahaq ƀài mangai rìh hlaì tìah ka ƀình plình oe ta plình.
MAT 22:31 Pì ma qnhòq ngan bàu Boc Plình anoe trùh kan rìh hlài da mangai cachìt:
MAT 22:32 “Au kô Boc Plình da Apraham, Boc Plình da Ysac, Boc Plình da Jacôp qmòh? Boc Plình ùh xài Boc Plình da ƀài mangai cachìt, mahaq Boc Plình da ƀài mangai rìh.
MAT 22:33 Tàng qmang aih, wì hamàih ka bàu Haq hnài.
MAT 22:34 Mangai Pharisi tàng doe Chuaq Jesus khoe broq ka ƀài mangai Sađusê pi jah hah hacùng, wì haq tagop dabau.
MAT 22:35 Taqne wì aih i mòeq ngai hnài ranenh bòch Chuaq Jesus bàu kô đòeq hu qnhro ngan haq:
MAT 22:36 Mangai hnài ôi, oe ta hset ranenh, ranenh leq ma yeo kàn dìq dŏng?
MAT 22:37 Chuaq Jesus padreo bàu: “Ìh ep dìq ka cliac, dìq ka mahua yiang, dìq ka manoh loq waq ka Boc Plình.
MAT 22:38 Aih ranenh angoe ma yeo kàn dŏng ka maqnoeq.
MAT 22:39 Ranenh ma atìq kô hadai qmang aih: Ìh ep loq waq ka mangai haten hatìa ka ìh tìah ka cla.
MAT 22:40 Dìq dŏng ka ranenh xam bàu pajàu dìq loh enh baiq ranenh aih. Christ kon xau Davit
MAT 22:41 Jò ƀài mangai Pharisi oe moeq qmang ti dabau, Chuaq Jesus bòch wì haq:
MAT 22:42 “Ràu trùh Christ, pì hèm qmang leq? Haq aih kon cabô?” wì doe: Kon bùa Đawit.
MAT 22:43 Haq padreo bàu ka wì aih: “Tàng qmang aih gleq bùa Đawit canòm ka Yeang Hadròeh, haq ma creo ka Christ aih Chuaq au, haq doe:
MAT 22:44 Chuaq doe ka Chuaq au, Hangui enh pah qma au, Trùh jò au roh ƀài mangai ma tablêq ka ìh enh qneq ka jènh ìh?
MAT 22:45 Tàng joq jò aih Đawit khoe creo ka Haq aih: Chuaq au, aih haq broq kon bùa aih qmang leq?”
MAT 22:46 Pi i cabô oe jah tèu mòeq nà bàu, èh hanoh pang aih, pi i cabô oe hùa bòch haq cleq hòm.
MAT 23:1 Khoe aih Chuaq Jesus anoe ka ƀài mangai ta aih hloe xam ka mangai tiaq hŏc:
MAT 23:2 “Ƀài ngai hnài ranenh xam mangai Pharisi dìq hangui tagèq Môise.
MAT 23:3 Qmang aih pì ep broq tiaq rai wèq rìm trong wì haq khoe hnài pì, mahaq apaq top dua wì haq, majah qmang aih wì haq ùh broq tiaq dèh bàu đeh ma hnài.
MAT 23:4 Wì aih yŏc kan trap, kan tawac, taqmac ta plêh wì qnoeq, mahaq cla ùh wiang poh moeq hadrang tì ta aih.
MAT 23:5 Rìm yiniq wì haq broq aih đòeq toq ka mangai qnoeq hnoq, balet akia da wì haq wê waq ka yeo kàn, cadrai eo waq ka yôh,
MAT 23:6 tanòe acaq ôq wì haq enh toq hangui nòe ma rahù, ta hnim tagop wì haq enh toq haqngui nòe yeo haqnhèq dŏng,
MAT 23:7 enh toq mangai qnoeq kùp gàu ka rađeh taqne chòq, enh ka mangai qnoeq creo ka rađeh Rabi!
MAT 23:8 Mahaq pì apaq dôq wì qnoeq creo ka rađeh Rabi, majah qmang aih dìq ka pì i mòeq Mangai hnài raq, dìq dŏng ka pì qmat aih oh daq dabau.
MAT 23:9 Hadai qmang aih, oe ta crŏng taneh kô apaq creo ka cabô aih baq rađeh, majah qmang aih pì i moeq ngai Baq raq, haq aih ta Plình.
MAT 23:10 Hadai paq đoèq cabô creo ka pì mangai hnài, majah qmang aih dìq ka pì i moeq Mangai hnài raq, aih Christ.
MAT 23:11 Mahaq taqne pì mangai yeo kàn dŏng, haq aih èh jah broq hapŏng ƀài pì.
MAT 23:12 Mangai leq padèch rađeh ka haqnhèq, haq aih èh jah caqnìh qnoh haqneq, hadai qmang aih, mangai leq hamon rađeh ka haqneq haq aih èh jah padèch ka haqnhèq.
MAT 23:13 Haƀo ka pì, ƀài mangai hnài ranenh xam mangai Pharisi, ƀài mangai patìah toq enh gùng! Majah qmang aih pì clenh qmang diac plình enh ngèa wì qnoeq, pì qnhòq lah mùt ta aih mahaq tàng i mangai leq enh nùt aih pì tàt đac.
MAT 23:15 Haƀo ka pì, ƀài mangai hnài ranenh xam mangai Pharisi, ƀài mangai patìah toq enh gùng! Pì lam jàp tadiac jàp tago đòeq adràc mangai tiaq trong da pì, jò adràc khoe jah pì broq ka wì aih wìa mangai ta hwinh yi hnau cla pì baiq yàng.
MAT 23:16 Haƀo ka pì! ƀài mangai ùh xau broq mangai qnung trong, pì doe: Tàng i cabô patô hnim kùh waiq đòe hu hapah, aih ùh troq cleq, mahaq tàng patô wang oe ta hnim kùh waiq đòeq hu hapah, aih èh ep hlac dèh ka bàu hapah aih.
MAT 23:17 Wùih! Mangai rai blùng rai lua meh, wang xam hnim kùh waiq ma broq ka wang aih jah hadròeh, maleq ma yeo kàn.
MAT 23:18 Pì anoe rameh hòm: Tàng mangai leq patô prang oe tahnim kùh waiq đòeq hu hapah, aih ùh troq cleq, mahaq tàng patô ramènh tadreo oe ta prang đòeq hu hapah, haq aih èh khoe hlac dèh ka bàu.
MAT 23:19 Wùih! mangai lua tau, ramènh tadreo, èh prang mabroq ka ramènh aih jah hadròeh, wa aih maleq ma yeo kàn?
MAT 23:20 Qmang aih mangai leq patô prang ta hnim kùh waiq đòeq hu hapah, aih haq patô xam prang xam ramènh oe ta prang aih,
MAT 23:21 mangai leq patô hnem kùh waiq đòeq hu hapah, aih haq patô xam hnim xam Mangai oe ta hnem kùh waiq aih,
MAT 23:22 mangai maleq hòm ma patô plình đòeq hu hapah, aih haq patô gèq Boc Plình xam Haq ma hangui tagèq aih.
MAT 23:23 Kan haƀo ka pì, ƀài mangai hnài ranenh xam mangai Pharisi, ƀài mangai patìah toq enh gùng! Majah qmang aih pì dèch ka Boc Plình moeq phàn moeq jàt cachiq bŏc ha, cachiq xua thùm, cachiq thila, mahaq trong ma yeo haqnhèq dìq dŏng ta ranenh aih pì cađac, aih la kan taq toq, kan loq waq xam manoh ùh tablòq, aih ƀài yiniq pì ep broq, mahaq hadai ùh jah cađac ƀài yiniq tau.
MAT 23:24 Wùih! ƀài mangai ùh xau broq mangai qnung trong, pì doeh đac pliang roe qyoh mahaq lonh yŏc kan o lŏcđa kaiq!
MAT 23:25 Haƀo ka pì! ƀài mangai hnài ranenh xam mangai Pharisi, ƀài mangai patìah toq enh gùng! Majah qmang aih, dòt doe pì haliang toq enh gùng, yàng enh dalam bình bauq toq kan atùng kan plai.
MAT 23:26 Wùih ƀài mangai Pharisi lua mat tau, baxèm aih xài haliang enh dalam adroe, khoe aih enh gùng diq đòeq haq hanoh jah hreo.
MAT 23:27 Haƀo ka pì, ƀài mangai rabiaq trong ranenh xam mangai Pharisi ƀài mangai patìah toq enh gùng! Majah qmang aih pì tìah ka ralùng hanang, palàng taboc toq enh gùng waq ka lem, mahaq enh dalam bình toq caxènh hanang xam ƀài kan trùq traq.
MAT 23:28 Pì hanoh qmang aih diq, enh gùng aih loh mangai taq atoq, mahaq enh dalam bình toq kan loq patìah xam yiniq lui.
MAT 23:29 Haƀo ka pì! ƀài mangai hnài ranenh xam mangai Pharisi, ƀài mangai patìah toq enh gùng! Pì xùh hanang mangai pajàu, palàng hanang mangai taq atoq,
MAT 23:30 rai doe: Tàng joq bèn hadai rìh mòeq qnhòng ti wì kan cadraq nèh, bèn ùh taqmùt ka wì haq đòeq hu broq ta-ùc mahim mangai pajàu.
MAT 23:31 Qmang aih cla pì panhìn rađeh kô joq qnàng caxi noe ƀài mangai khoe jêuh đac bài mangai pajau.
MAT 23:32 Qmang aih drah broq beq dôq haq bình dŏng ka maneh kan cadraq ma khoe patep.
MAT 23:33 Wùih ƀài bìh, ƀài xi noe bìh plŏng tau, broq qmang leq pì ma claih ka kan hadrah ta hwinh.
MAT 23:34 Dài aih raq, au ma jah khoe thê ƀài mangai pajaù, ƀài mangai rabiaq loq, xam mangai hnài ranenh trùh ti pì, taqne wì aih, i ngai pì jêh cađac, tiang đình wì haq talong pagat, i ngai pì blai wì haq tanòe hnim tagop qyoh, pì hadai ti hnan rùp wì aih enh gùng kô trùh gùng tau,
MAT 23:35 waq ka dìq dŏng ka mahim ùh i đeh ka yiniq lui cleq dahrôq jàp ta taneh, ta-ùc hlài ta pì, enh mahim Abên mangai taq atoq trùh mahim Xachari, kon da Barachi, mangai pì ma khoe jêh cađac ta adreo hnim kùh waiq xam prang tadreo.
MAT 23:36 Joq qnàng au doe ka pì, dìq dŏng ƀài yiniq aih èh jah trùh ti caxi noe kô.
MAT 23:37 Jêrusalem, Jêrusalem, ìh jêh đac wì mangai pajàu rai yŏc hmo tèm ƀài mangai au ma khoe thê wì trùh ta pì, khoe bàc yàng au enh tagop ƀài kon ìh tìah ka ia kan creo deh kon trùh hu àm ta caqnàm pananh, mahaq pì ùh waq.
MAT 23:38 Kô èh, hnim pì cađac klui dŏng!
MAT 23:39 Majah qmang aih, au doe ka pì, kô èh pì pi hnoq au hòm, trùh jò leq pì ma hi doe: Xôq ramot ka Mangai trùh enh dalam ka yiniq Chuaq!
MAT 24:1 Chuaq Jesus loh enh hnim kùh waiq, jò qnang lam ti trong, mangai tiaq hŏc trùh haten ka haq đòeq patô ka haq hnoq kan ranhòm ta hnim kùh waiq.
MAT 24:2 Chuaq Jesus bòch wì aih: “Pì i hnoq dìq dŏng rìm yiniq taqmat ùh? Joq qnàng au doe ka pì, kô èh pi i moeq pliang hmu leq oe jah taraxon enh crŏng hmo leq hòm, dìq ep clìh dŏng taqneq.
MAT 24:3 Jò Chuaq Jesus hangui ta bui wang Ôliu, mangai tiaq hŏc thia crài ti haq, wì doe: Ìh anoe ka nhèn loq diq, ƀài bìac aih jò leq ma trùh? Qnah hòm i kan halac cleq mahnu jò Ìh trùh, xam hì crŏng taneh kô ma hu lùch.
MAT 24:4 Chuaq Jesus padreo bàu: “Ngan oq, paq dôq cabô padô pì.
MAT 24:5 Majah qmang aih bàc ngai patìah ka yiniq au đoèq trùh doe: Au kô raq Christ, rai ti aluàn bàc ngai.
MAT 24:6 Èh pì tàng anoe trùh kan tajêh tablah, xam bàu tajêh tablah: drah wèq rađeh, apaq lèt, majah qmang aih ƀài yiniq aih ep trùh, mahaq kan atìq lùch qnhòq trùh.
MAT 24:7 Nang noe kô yòng tablêq ka nang noe tau, diac kô tablêq ka diac tau, bàc nòe i kan pangot hrah xam taneh ralàng.
MAT 24:8 Mahaq ƀòe yiniq aih bu qnang baxèm kan haƀo.
MAT 24:9 Jò aih èh wì rùp tah pì ta kan nanxa hu jêh đac, rìm diac git ka pì ajang yiniq au.
MAT 24:10 Jò aih èh i bàc ngai cađac manoh lùi rai blòq dabau rai git ka dabau.
MAT 24:11 Bàc ƀòe mangai pajàu patìah plôh loh rai padô qnùt bàc ngai.
MAT 24:12 Nah hòm taiq kan dù rai èh rai bàc dài manoh loq waq da bàc ngai majah hi loh ka rai èh rai hangeo.
MAT 24:13 Mahaq mangai leq cajap manoh trùh lùch trùh gêh, aih èh ma jah dèch.
MAT 24:14 Bàu lem da diac Boc plình kô èh jah hnài jàp tnna crŏng taneh, đòeq panhìn ka rìm diac. Jò aih èh kan lùch hi trùh
MAT 24:15 Jò pì hnoq kan amùa broq ka raliang nòe hadròeh, pajàu Đaniên khoe anoe trùh (cabô đŏc khòh hmàng),
MAT 24:16 jò aih mangai leq oe gùng Jiuđê drah amot tŏc ta wang,
MAT 24:17 cabô oe ta kùa po hnim, ùh dùh loh qnhon kùng hang ta hnim,
MAT 24:18 mangai leq oe ta ruàng, apaq wìh hlài ta hnim hu yŏc eo.
MAT 24:19 Jò aih, joq hamoq qnàng ka mangai gucadrì wê cliac xam mangai cadrì kon oe ùq!
MAT 24:20 Drah waiq khàn dôq pì ùh hìaq ep cadàu glàm jò ralìm, ùh hìaq glàm hì Sabat,
MAT 24:21 Majah qmang aih i kan nan no kàn, jaq enh jò baxèm i crŏng taneh trùh hloe manòeq qnhòq hmaq i qmang aih, yac ka atìq kô èh dua pi i qmang aih.
MAT 24:22 Tàng joq ƀài hì aih ùh qnhùa hlài qnah, ùh i moeq ngai leq oe rìh, mahaq taiq i pì ƀài mangai ma khoe jah ràih, ƀài hì aih ma khoe jah pot hlài qnah.
MAT 24:23 Jò aih, tàng joq i cabô doe ka pì: Ngan! hacô raq Christ, tàng ùh meh doe: Hatau haq, apaq lùi ƀài aih.
MAT 24:24 Majah qmang aih bàc Christ patìah, pajàu patìah trùh, broq bàc kan halac, tàng majah wì aih trùh hu padô hloe pì aih mangai ma khoe jah ràih.
MAT 24:25 Ngan oq, au khoe chônh doe ka pì adroe.
MAT 24:26 Tàng i mangai leq doe ka pì: Hatau! Haq oe tanòe go hawit, pì apaq lam, tàng ùh meh wì doe: Hacô! haq oe trom hnem. ùh dùh lùi dèh.
MAT 24:27 Majah qmang aih tìah ka kan camlet cađah enh gùng mahì loh cadàu trùh apah mat mahì clìh, Kon mangai trùh hadai qmang aih.
MAT 24:28 Taleq i hanang jam om cachìt, ƀài cliang apùq dabau ta aih.
MAT 24:29 Kan nanxa ta hì aih bu khoe, mat ma hì tajòe qmòe loh ka clam, mat khê hadai pi qngah, ƀài halŏng taclìh enh plình, èh ƀài cleq clài ma oe ta plình hanoh dalàc.
MAT 24:30 Jò aih èh ta trŏc i kan bahìan Kon Mangai loh, dìq ka mangai oe ta crŏng taneh crò hmoe, jò wì haq hnoq Kon Mangai hangui tayùc, yŏc dìq ka cwìang itai xam kan ranhòm kàn, đòeq loh ta qneq.
MAT 24:31 Haq thê deh ƀình plình yŏc bàu ken dêh đòeq hu tagop ƀài mangai haq ma khoe ràih loh enh pôn qngèa, enh caqnàm plình kô trùh caqnàm plình tau.
MAT 24:32 Manòeq, pì tamàng bàu alìah trùh long pŏc, jò hamenh nga bu plôh ramot, aih pì loq jò padrang khoe ten trùh.
MAT 24:33 Hadai qmang aih diq, jò pì hnoq ƀài yiniq kô, pì loq Kon mangai trùh khoe haten. Haq qnang yòng ajang trong qmang.
MAT 24:34 Joq qnàng au doe ka pì: nang noe kô èh ùh lùch, jò ƀài yiniq tau qnhòq trùh.
MAT 24:35 Plình crŏng taneh kô èh hnhung, mahaq bàu au anoe ùh jò leq hnhung.
MAT 24:36 Mahaq anoe trùh hì aih, jò aih, ùh i cabô loq, yac ka ƀình plình oe ta plình, yac ka Kon hanoh ùh qnì, toq cla Baq raq ma loq dèh.
MAT 24:37 Qnhòng Nôe nèh qmang leq, jò Kon mangai hi trùh hanoh qmang aih.
MAT 24:38 Majah qmang aih adroe ka diac kàn, wì acaq, wì ôq, wì atŏc ŏng mai, trùh hì Nôe mùt taboang,
MAT 24:39 wì haq ùh lòm qnì qmòe yiniq cleq hu lap trùh kô èh, trùh jò diac kàn trùh glua dìq dŏng, jò Kon mangai trùh hanoh qmang aih diq.
MAT 24:40 Hì aih, baiq ngai oe ta ruàng, moeq ngai jah dèch, moeq ngai đòeq hlài;
MAT 24:41 baiq ngai gucadrì, qnang pêh qmau, moeq ngai jah dèch, moeq ngai đòeq hlài.
MAT 24:42 Qmang aih, pì ep hamang oq.
MAT 24:43 Thê pì loq qmang kô, tàng joq cla wì craq ta hnem khoe loq jò leq i mangai atùng trùh, aih ajoq haq hamang đòeq dôq mangai atùng ùh jah mùt dèh ta hnim.
MAT 24:44 Pì hadai ep hamang đòeq qmang aih diq, majah qmang aih Kon mangai trùh wop jò pì ùh ngèh ka haq trùh.
MAT 24:45 Mangai hapŏng leq ma ùh ta blòq manoh rai khun rabiaq, wì craq ma khoe dèch haq broq mangai wèq hapŏng qnoeq, đòeq hu am ka wì aih dahwèq acaq troq jò.
MAT 24:46 Xôq ramot am ka haq aih, jò cla wì craq trùh hnoq haq broq qmang aih!
MAT 24:47 Joq qnàng au doe ka pì, haq aih èh wì craq dèch haq broq mangai wèq dìq dŏng kùng hang ta hnim.
MAT 24:48 Mahaq, tàng mangai hapŏng qmèq, haq hèm dèh ta cliac: Jò leq wì craq men trùh,
MAT 24:49 aih èh haq hi jêh ƀài mangai hadai abroq moeq qmang ti haq, rai acaq ôq, taqmùt ti ƀài mangai bù ka alac.
MAT 24:50 Cla wì craq haq trùh troq hì haq ma ùh ùac, wop jò haq ùh hèm.
MAT 24:51 Cla wì craq jêh haq aih dahit dahoch rai alùh đòeq haq oe moeq qmang ti ƀài mangai patìah toq enh gùng, tanòe aih i toq kan crò hmoe rai cadrit hanenh.”
MAT 25:1 Jò aih èh diac plình tìah ka moeq jàt ngai adrùh sriu, wê đen lam đìh cla kon ŏng.
MAT 25:2 Ta aih i padam ngai blùng, padam ngai rabiaq.
MAT 25:3 Da ƀài mangai blùng wê toq đen mahaq ùh waq wê dàu.
MAT 25:4 Da ƀài mangai rabiaq, wê đen rai wê dàu ta cabi.
MAT 25:5 Yàng kon ŏng xòe trùh, wì haq loh dŏng ka gù kùi pi hmàng.
MAT 25:6 Trùh qne mang i bàu creo: Kô cla kon ŏng! Loh đìh haq beq.
MAT 25:7 Khoe aih dìq dŏng ƀài guadrùh cadrat enh kùi rai palauq dèh đen.
MAT 25:8 Ƀài mangai blùng doe ka mangai rabiaq: lah ka nhèn dàu pì daq toq biaq diq, đen nhèn khoe ten pat.
MAT 25:9 Ùh! wì aih padreo bàu, aih èh ma oe tàu ka nhèn xam ka pì. Xan pì cadàu lam tanòe wì ma atech, hu rot ònh dàu ka cla pì, ma aih ùh hnau hòm.
MAT 25:10 Mahaq jò wì haq qnang lam rot dàu, cla kon ŏng khoe trùh. Ƀài mangai guadrùh ma khoe gòm qmòe jang aih, jah mùt ti haq tanòe acaq yiniang, èh wì hi clenh qmang.
MAT 25:11 Khoe ka aih dùnh wì tau hi trùh diq, wì haq creo: Wì craq, wì craq, pèh ka nhèn qmang diq.
MAT 25:12 Mahaq haq padreo bàu: “Au doe jang ka pì, au ùh qnì ka pì.”
MAT 25:13 Aih èh pì ep hamang đòeq, majah qmang aih pì ùh loq ka hì, hadai ùh qnì ka jò.
MAT 25:14 Qmang kô hòm, diac plình tìah ka mangai padon lam hangai, haq creo dèh ƀài hapŏng trùh hu jao dèh kùng hang ka wì aih.
MAT 25:15 Mangai kô haq am padam talàng, mangai tau haq am baiq talàng, mangai qnoeq hòm haq am moeq talàng, tiaq cabô leq hlàt dèh pang leq. Khoe aih haq hi lam.
MAT 25:16 Mangai ma khoe jah padam talàng, drah lam abroq jah tam padam talàng.
MAT 25:17 Hadai qmang aih, mangai ma jah baiq talàng abroq jah tam baiq talàng hòm.
MAT 25:18 Mahaq da mangai ma jah moeq talàng aih loh lam, chìa moeq toq trom jrùq ta taneh hu catùh đòeq hang wì craq.
MAT 25:19 Atìq ka aih joq dùnh cla craq wì aih wìh hlài creo ka wì haq trùh đòeq hangui hatình trong bac jènh.
MAT 25:20 Mangai ma khoe jah padam talàng hi trùh, haq wê tam padam talàng qnoeq hòm rai doe: Wì craq, ìh khoe am ka au padam talàng, hacô au khoe broq jah tam padam talàng qnoeq hòm.
MAT 25:21 Cla wì craq doe ka haq: Wìa! Mangai hapŏng jang lem dìq ka manoh, ìh khoe ùh tablòq manoh ka au enh trong qyoh, au dèch ìh broq mangai wèq yeo bàc hòm. Trùh ta kô đòeq beq jah lem bùi ti cla craq ìh.
MAT 25:22 Mangai ma khoe jah baiq talàng hanoh trùh. Haq doe: Wì craq ìh khoe am ka au baiq talàng, ngan kô au khoe jah tam baiq talàng hòm.
MAT 25:23 Cla wì craq padreo bàu ka haq: Wìa! mangai hapŏng jang lem ùh talòq manoh, ìh khoe dìq manoh ka au enh trong qyoh, au dèch ìh broq mangai wèq yeo bàc hòm. Trùh ta kô đòeq jah lem bùi ti cla craq ìh.
MAT 25:24 Khoe aih mangai ma khoe jah moeq talàng trùh diq, haq doe: Wì craq, au loq ìh kô mangai ùh jah blià, gat tanòe ìh ùh rai, tagop toch nòe ìh ùh caqnìh;
MAT 25:25 aih ìq dài au yùq crè majah lam cadŏc ka hlèp talàng ìh ta taneh. Ngan hacô hang ìh oe raq da ìh.
MAT 25:26 Cla craq haq padreo bàu “Ìh qmat, mangai hapŏng ùh wìa waq rai aroh! Ìh khoe loq au gat tanòe au ùh rai, tagop toch tanòe au ùh i caqnìh?
MAT 25:27 loq qmang aih, xài ìh yŏc hang qmat aràng tanòe wì padro bac, qmang aih jò au wìh hlài xài au jah yŏc hlài xam xèm xam goe haq.
MAT 25:28 Hêq, yŏc hlài talàng enh haq qmat am ka mangai ma khoe jah moeq jàt talàng tau.
MAT 25:29 Majah qmang aih, am tam ka mangai leq ma khoe i, dôq haq jah bình bauq tàu tìa hloe. Mangai ma ùh i, qnhac ka haq i toq xit cleq dua doeh yŏc hlài yiniq haq ma khoe jah.
MAT 25:30 Khoe aih mangai hapŏng ma ùh wìa waq aih khwênh qnìh đac hloe tanòe clam cluiq, nòe i toq kan crò hmoe rai cadrit hanenh.” Bubi wa trìu
MAT 25:31 Jò Kon Mangai ma hi trùh enh plình, taqne kan ranhòm cla haq xam dìq ka ƀài ƀình plình lam tiaq haq, jò aih haq hangui dèh tagèq ranhòm cla.
MAT 25:32 Dìq dŏng ka mangai tagop dìq enh ngèa ka haq, èh haq hi lah mangai kô loh khoe ka mangai tau tìah ka mangai ban trìu lah trìu loh khoe ka bubi.
MAT 25:33 Haq đòeq trìu oe pah qma, èh bubi haq đòeq pah qngeo rađeh.
MAT 25:34 Khoe ka aih Bùa hi doe ka mangai oe enh pah qma haq: “Trùh tacô, pì mangai ma khoe jah Baq au am xôq ramot, đòeq hu yŏc diac plình khoe padon đòeq ka pì enh jò baxèm broq plình crŏng taneh.
MAT 25:35 Majah qmang aih, jò au pangot pì khoe am ka au acaq, au croh ranŏng, pì khoe am ka au ôq, Au mangai tamoe ùh canau, pì khoe đìh au mùt dìh ta hnem.
MAT 25:36 Au chac dech, pì khoe taqmàn au, au ùh hrŏc yinìq, pì wèq au, wì clêh au pì trùh hmàih ka au.
MAT 25:37 Jò aih ƀài mangai taq atoq hi padreo bàu ka haq: Chuaq nhèn, nhèn lah hnoq ìh pangot jò leq ma am ìh acaq? Nhèn lah hnoq ìh croh ranŏng jò leq ma i am ìh ôq diac?
MAT 25:38 Nhèn lah hnoq ìh broq tamoe jò leq ma hu đìh, ùh meh oe chac dech jò leq ma hu taqmàn.
MAT 25:39 Nhèn lah hnoq ìh ùh hrŏc jò leq, lah hnoq wì clêh ìh jò leq ma i lam hmàih ka ìh?
MAT 25:40 Bùa hi padreo bàu: “Joq qnàng, Au doe ka pì, yiniq cleq pì khoe broq am ka mangai leq ma yi hamoq dŏng oe taqne wì oh daq au, aih pì khoe broq ka au.”
MAT 25:41 Khoe aih, haq doe ka wì ma oe enh pah qngeo haq: “Wia ma khoe ka au, pì qmat ƀài mangai jìang ka ramòt, lam mùt tanòe ùnh ùh pat khoe palauq đòeq ka kiac dù xam bua da haq.
MAT 25:42 Majah qmang aih au pangot, pì ùh dùh ka am au acaq qmòe cleq, au croh ranŏng pì ùh dùh am qmòe ka au cleq hu ôq,
MAT 25:43 Au tamoe hangai, pì ùh đìh au mùt ta hnim pì, Au chac dech, pì ùh taqmàn au cleq, au rai ùh hrŏc rai oe ta hnim tù, pì ùh wiang wèq au.”
MAT 25:44 Dìq ka wì wiang padreo bàu: Chuaq nhèn, nhèn lah hnoq ìh pangot, croh ranŏng, ìh tamoe jò leq, ìh chac dech jò leq, yac ka ìh oe ta hnim tù jò leq ma ùh patìh ka ìh?
MAT 25:45 Bùa padreo bàu: “Joq qnàng au doe ka pì, yiniq cleq pì ma ùh broq am ka mòeq mangai ma yi hamoq dŏng oe taqne wì kô, aih pì ùh broq ka au.”
MAT 25:46 Khoe èh, wì aih mùt tanòe baxa mòeq đòe, mahaq ƀài mangai taq atoq mùt tanòe kan rìh halình mòeq đòe.
MAT 26:1 Jò Chuaq Jesus khoe hêq ka hnài trong kô, haq doe dèh ka ƀài mangai tiaq hŏc:
MAT 26:2 “Pì loq oe baiq hì hòm hi trùh ramènh Pan cwa, Kon Mangai kô èh wì rùp, wì tiang đình haq talong pagat.”
MAT 26:3 Jò aih ƀài pajàu xam ƀài gucraq mangai Juđa, tagop dabau oe ta hnim pajàu kàn, yiniq haq Caiphe,
MAT 26:4 wì aih hatình ka dabau rùp Chuaq Jesus qmang leq ma hlèp đòeq jêh đac.
MAT 26:5 Mahaq jò ramènh aih ùh dùh yùq ka phù cròng loq tagruàng tagràt.
MAT 26:6 Jò Chuaq Jesus oe ta Bêthani, ta hnim Simôn mangai bacùn,
MAT 26:7 I mòeq ngai gucadrì wê mòeq toq abôq ngŏc, enh dalam tah bình dàu xua thùm canaq bac, haq thia haten yŏc dàu aih pùc ta gàu Chuaq Jesus jò haq qnang haqngui acaq.
MAT 26:8 Ƀài mangai tiaq hŏc hnoq qmang aih, wì nòeh haraya, wì doe: Hagleq ma loq racaih hrìn?
MAT 26:9 Dàu kô tech xài jah bàc bac, yŏc bac aih ajoq jah am ka mangai pa.
MAT 26:10 Chuaq Jeus loq qmang aih, haq doe ka wì: “Hagleq pì ma tapoch ka mangai gucadrì kô? Haq khoe broq mòeq yiniq dìq jaq lem ka au.
MAT 26:11 Jò leq ma ùh i ka manga pa oe ti pì, mahaq ma xài jò leq pì xôq i au oe ti pì.
MAT 26:12 Jò haq pùc dàu kô ta chac au, aih haq khoe padon hu lòm chac au.
MAT 26:13 Joq qnàng au doe ka pì, Bàu lem kô jah anoe trùh pang leq ta crŏng taneh kô, yiniq haq ma khoe broq ka au hì kô hadai jah anoe trùh đòeq hu hmàng trùh haq.”
MAT 26:14 Taqne moeq jàt baiq ngai tiaq hŏc, i mòeq ngai yiniq haq Juđa Icariôt, lam tanòe ƀài pajàu kàn
MAT 26:15 Haq bòch wì: Pì am ka au toq leq, tàng joq au rùp haq am ka pì? Aih wì hi am ka haq pi jàt catah bac.
MAT 26:16 Pang aih, Juda toq rap chaq jò hu rùp Chuaq Jesus am ka wì.
MAT 26:17 Hì baxèm ramènh acaq ƀênh ùh tah blo, ƀì mangai tiaq hŏc thia haten ka Chuaq Jesus, wì bòch: Ìh enh nhèn padon ka ìh acaq ramènh Pancwa taleq?
MAT 26:18 Haq padreo bàu: “Pì mùt ta plài, glàm mòeq ngai, pì doe ka haq, Mangai hnài nhèn doe: Jò da au khoe ten trùh, au xam ƀài mangai tiaq hŏc au acaq ramènh Pancwa ta hnim ìh.”
MAT 26:19 Mangai tiaq hŏc broq qmang ka bàu Chuaq ma khoe thê, aih wì haq hi padon ramènh Pancwa.
MAT 26:20 Jò trŏc khoe clam, Chuaq Jesus angèn nòe caƀŏng ti wì Moeq jàt baiq ngai.
MAT 26:21 Jò wì qnang acaq, haq doe: “Joq qnàng! Au doe ka pì, i moeq ngai taqne pì kô èh blòq au.”
MAT 26:22 Dìq dŏng wì ta aih loh ka mangò, khoe ka maleq trùh maleq bòch haq: Chuaq au! ùh xài ìh doe au, ajoq?
MAT 26:23 Chuaq Jesus padreo bàu: “Mangai ma poh tì ta chrŏng kô ti au, aih raq mangai ma hu blòq au.”
MAT 26:24 Kon Mangai loh lam tìah ka bàu ma khoe achìh đòeq ka haq. Mahaq haƀo ka dađeh mangai ma blòq haq! Apaq hauang loh haq aih xan ka ùh hnau hòm.
MAT 26:25 Juđa mangai ma blòq Chuaq Jesus hadai bòch: Rabi! Joq qnàng ùh xài doe au ajoq èh? Chuaq Jesus padreo bàu: “Joq qmang ka bàu ìh khoe anoe.”
MAT 26:26 Jò qnang acaq, Chuaq Jesus yŏc ƀênh, manè apôi, khoe aih goh ƀênh hnhu ka mangai tiaq hŏc rai doe: “Yŏc acaq beq, kô chac au!”
MAT 26:27 Haq yŏc chrŏng, manè apôi, khoe aih qnèp ka mangai tiaq hŏc rai doe: “Dìq ka pì ôq beq!
MAT 26:28 Kô mahim au, mahim da kan tajao khoe dahrôq qnoh dôq bàc ngai jah claih enh yiniq lui.
MAT 26:29 Au doe ka pì, pang kô ta èh, au pi ôq diac plì nho kô hòm, trùh hì au ma hi ôq diac plì nho neo ti pì oe ta diac Baq au.
MAT 26:30 Khoe ka wì calêu bàu hset hadròeh, Chuaq Jesus xam mangai tiaq hŏc tŏc ta wang Ôliu.
MAT 26:31 Haq doe ka wì: “Mang kô dìq ka pì catoeh dŏng ka au! majah qmang aih khoe i bàu achìh: Au jêh mangai ban, Aih èh ƀài trìu haq hi prah hapriang dŏng.
MAT 26:32 Mahaq atìq ka au khoe rìh hlài, au lam mùt ta gùng Galili adroe ka pì.”
MAT 26:33 Mahaq Phiero doe: Yac ka rìm ngai tacro cađac dŏng ìh, au dua ùh jò leq cro.
MAT 26:34 Chuaq Jesus padreo bàu doe: “Joq qnàng au doe ka ìh, mang kô raq adroe ka ia rŏng, piq yàng ìh hangah đeh ùh qnì ka au”.
MAT 26:35 Dua Phiero doe: Yac ka au ep cachìt ti ìh, dua au ùh hangah rađeh ùh qnì ka ìh. Ƀài mangai tiaq hŏc dìq capoch moeq bàu qmang aih.
MAT 26:36 Khoe aih Chuaq Jesus xam mangai tiaq hŏc lam trùh moeq nòe, jang aih wì creo yiniq haq Getsêmanê, haq doe ka wì: “Pì hangui a kô, gòm au lam waiq khàn ajang tau.”
MAT 26:37 Haq qnung Phiero xam baiq ngai kon calô Sêbêđê tiaq haq, khoe aih haq loh ka mangò, ùh catèm ta manoh.
MAT 26:38 Haq doe ka wì: “Ta mahua yiang au bình kan mangò trùh cachìt. Pì oe ajang kô hu wiang rìu ti au.”
MAT 26:39 Lam tam yi hangai ka aih toq biaq, haq bla-op hadrò ta taneh, rai waiq khàn: “Baq au, tàng loq jah, Ìh dèch chrŏng kô ma khoe ka au, hnoq anoe aih paq tiaq manoh au, mahaq tiaq manoh Ìh.”
MAT 26:40 Khoe aih haq wìh hlài nòe ƀài mangai tiaq hŏc hnoq wì aih khoe hliac dŏng. Haq bòch Phiero: “Pì rìu ti au moeq jò dua ùh nui qmòh?
MAT 26:41 Rìu rai waiq khàn dôq pì ùh hìaq clìh ta kan padô qnùt. Mahua yiang aih enh haraya, mahaq chac aih ùh hlàt.”
MAT 26:42 Haq lam tam yàng baiq hòm rai waiq khàn: “Baq au, tàng joq chrŏng kô ùh jah lah khoe ka au, dua au ep ôq, waiq manoh Baq ma enh jah gêh.”
MAT 26:43 Jò haq wìh hlài, haq hnoq wì kùi pi hmàng, majah qmang aih mat wì haq khoe tajìp đeh.
MAT 26:44 Haq cađac wì oe ta aih, lam tam mòeq yàng hòm đòeq hu waiq khàn yàng piq, yàng kô dua moeq bàu tìah baiq yàng adroe.
MAT 26:45 Khoe aih haq wìh hlài nòe ƀài mangai tiaq hŏc, haq doe ka wì: “Pì oe raq kùi oe raq padài qmòh? Kô! khoe trùh jò, Kon Mangai kô èh wì rùp haq am ka ƀài mangai yiniq lui.
MAT 26:46 Yòng! beq bèn lam, hatau mangai blòq au khoe trùh.
MAT 26:47 Jò haq oe raq capoch, cadoe Juđa aih mangai hadai oe ta moeq jàt baiq ngai tiaq hŏc, khoe trùh, pi cajaq ƀài mangai wê ranac, wê chang lam ti haq, aih la ƀài mangai enh hnim pajàu kàn xam ƀài gucraq Juđa thê lam.
MAT 26:48 Mangai blòq Chuaq Jesus khoe tanap ka wì, haq doe: Au hìp cabô, pì rùp mangai aih raq.
MAT 26:49 Lam haten ka Chuaq Jeus, Juđa doe: Joq manè apôi qnàng, Rabi, khoe aih haq hi hìp Chuaq Jesus.
MAT 26:50 Chuaq Jesus doe: “Ìh lam tacô hu broq cleq, drah broq beq” wì aih hi thia ka haten, rùp Jesus.
MAT 26:51 I moeq ngai oe mòeq qmang ti Chuaq Jeus hroe qnoh chang, jêh mangai hapŏng ƀài pajàu, pot clìh moeq apah don haq aih.
MAT 26:52 Chuaq Jeus doe ka haq: “Qmùt hlài chang qmat ta caqnop, majah qmang aih mangai leq wê chang haq aih èh cachìt dèh ka chang.
MAT 26:53 Ìh ma xoh au ùh jah creo dèh ka Baq drah qnoh ka au loe moeq jàt baiq calùh ƀình plình qmòh?
MAT 26:54 Qmang aih, broq qmang leq ma xìt tiaq bàu Hset hadròeh ma khoe achìh, yiniq kô ep loh qmang kô raq.”
MAT 26:55 Jò aih Chuaq Jesus doe ka wì: “Pì wê chang jaoq, long dùi lam rùp au tìah ka lam rùp mangai atùng. Rìm hì au haqngui hnài ta hnem kùh waiq gleq pì ùh rùp au?
MAT 26:56 Mahaq dìq ka yiniq kô loh qmang kô đoèq hu pagêh ka hset hadròeh ƀòe pajàu ma khoe achìh.” Jò aih ƀòe mangai tiaq hŏc ma hi cadàu qnìc ka haq.
MAT 26:57 Ƀài mangai rùp Chuaq Jesus qnung haq trùh hnim Caiphe, aih mangai pajàu kàn, ƀài mangai hnài ranenh xam ƀài gucraq khoe oe qmòe ta aih.
MAT 26:58 Phiero tiaq tayoe enh hangai trùh ta hamlang hnim mangai pajàu kàn, haq thia hangui pajùm ti ƀài mangai wèq qmang mùt loh, đòeq gòm ngan qmang leq ka dèh.
MAT 26:59 Jò aih ƀài pajàu xam dìq dŏng ka wì oe ta hnim hadarh chaq trong tapoch patìah waq ka i nen jêh đac Chuaq Jesus.
MAT 26:60 Yac ka i bàc ngai tapoch qmùt oe ta aih, mahaq dua wì chaq ùh lòh qmòe moeq yiniq cleq đòeq broq nen, pulùch i baiq ngai trùh,
MAT 26:61 doe rameh: Mangai kô i doe: Au raliang đac hnim kùh waiq Boc Plình khoe ka aih piq hì au hi paqnàng hlài.
MAT 26:62 Mangai pajàu kàn padinh yòng bòch Chuaq Jesus: Ƀài wì qmat tapoch ka ìh qmang aih, ìh ùh tapoch hlài qmoeq nà bàu cleq qmòh?
MAT 26:63 Mahaq dua Chuaq Jesus hatinh. Mangai pajàu kàn doe hòm ka haq: Au thê ìh patô Boc Plình rìh halình mòeq đòe đòeq hu hapah, anoe ka nhèn loq, ìh ajoq Christ kon BocPlình?
MAT 26:64 Chuaq Jesus tèu bàu: “Wop qmang ka bàu aih, qnah hòm, au doe ka pì: atìq kô èh pì hi hnoq Kon Mangai hangui enh pah qma cwìang itai Boc Plình, haqngui ta yùc haq loh taqneq.”
MAT 26:65 Mangai pajàu kàn hit dèh eo rai doe: Haq khoe tapoch bàu pi hòq qmang aih, bèn oe ep gòm tam cabô lam panhìn hòm? Pì khoe tàng bàu pi hòq aih, pì hèm qmang leq?
MAT 26:66 Dìq ka wì wiang tèu bàu doe: Haq qmat troq ka cachìt.
MAT 26:67 Wì cachôh ta hadrò haq, ramap haq, i qnah ngai tep haq.
MAT 26:68 Rai doe: Aleq Christ, tapoch pajàu beq, doe ka nhèn loq cabô jêh ìh?
MAT 26:69 Jò Phiero oe raq hangui ta hamlang, i moeq ngai hapŏng cadrì thia haten, doe ka haq: Ìh kô hanoh oe ti Jesus, mangai Galili.
MAT 26:70 Mahaq enh ngèa wì aih, Phiero hangah rađeh: Au ùh qnì tàng qmòe ìh capoch cleq?
MAT 26:71 Jò loh atrong qmang, i mangai hapŏng cadrì qnoeq hòm hnoq haq, hi doe ka wì ta aih: Mangai kô hanoh oe ti Jesus mangai Naxaret.
MAT 26:72 Mahaq Phiero rai hangah rai hapah: Au joq ùh qnì qmòe ka mangai aih.
MAT 26:73 Mòeq ahyàc hòm, ƀài wì oe ta aih doe: Joq qnàng ìh hadai qmoeq bua ti wì aih, bàu tapoch ìh khoe patô qnoh ìh.
MAT 26:74 Phiero tapoch brùaq rai hapah cadêh: Au ma i loq ka haq aih. Draq drình hloe jò aih raq, ia hi rŏng.
MAT 26:75 Phiero hmàng hlài ka bàu Chuaq Jesus ma khoe doe: Adroe ka ia rŏng, piq yàng ìh hangah đeh ùh qnì ka au. Khoe aih haq hi loh enh gùng rai lam rai hmoe ra-ua.
MAT 27:1 Trùh sroq èh, ƀài pajàu xam ƀài gucraq Juđa, hatình ka dabau chaq trong tablêq ka Chuaq Jesus hu jêh đac haq.
MAT 27:2 Wì kàt aràng haq ka Philat mangai cla craq wèq dìq gùng aih.
MAT 27:3 Jò aih, Juđa mangai ma blòq Chuaq Jesus, hnoq wì khoe taqmòq yiniq lui ka Chuaq Jesus, rawòe ka rađeh khoe broq qmang aih, haq wê piq jàt cachêh bac aràng padreo hlài da ƀài pajàu xam ƀài gucraq,
MAT 27:4 haq doe: au kô khoe broq yiniq, majah qmang aih au khoe blòq cađac mahim ùh i đeh qmoè ka yiniq lui cleq! Mahaq wì aih doe: Aih ìq ep cleq ka nhèn? Lènh ka da ìh.
MAT 27:5 Juđa yŏc bac aih khwênh qmùt ta hnim kùh waiq, khoe aih loh enh gùng, lam hanŏc rađeh.
MAT 27:6 Ƀài mangai pajàu toch bac aih, wì haq doe: Bac kô ùh khòh tah tanòe bac hadròeh, majah qmang aih bac kô khoe padrinh.
MAT 27:7 Khoe aih wì hatuàng ka dabau yŏc bac aih rot ruàng mangai thòq broq padrì abôq đòeq broq nòe catùh hanang mangai cachìt lìq.
MAT 27:8 Aih ìq, trùh manòeq ruàng aih wì oe raq creo ruàng mahim.
MAT 27:9 Qmang aih ma khoe xìt tiaq bàu pajàu Jêrêmi ma khoe anoe: “Wì yŏc piq jàt cachêh bac, aih bac caxènh mangai Israli qnoh ka Mangai wì haq ma tah hadrah,
MAT 27:10 wì yŏc bac aih rot ruàng mangai thòq broq abôq padrì, wop qmang ka bàu Chuaq doe ka au.”
MAT 27:11 Jò Chuaq Jesus yòng enh ngèa ka cwan Philat, cwan aih bòch Chuaq Jesus: Ìh ajoq bùa mangai Juđa? Chuaq Jesus padreo bàu: “Joq qmang aih.”
MAT 27:12 Jò dìq dŏng ka ƀài pajàu kàn xam ƀài gucraq wiang tah hadrah ka haq, haq ùh tèu moeq nà bàu.
MAT 27:13 Philat bòch haq: wì i bàc trong tah hadrah ka ìh, ìh ma ùh tàng?
MAT 27:14 Mahaq Chuaq Jesus ùh tèu moeq nà bàu, Philat loh ka dì qjaq hamàih.
MAT 27:15 Rìm hanam trùh hì ramènh Pancwa, cwan loq canaih moeq ngai wì ma rùp clêh ta hnim cadrong, tiaq manoh mangai Juđa ma enh.
MAT 27:16 Jò aih i mòeq ngai xòc i qmoè tìang wì clêh ta hnim cadrong, yiniq haq Baraba.
MAT 27:17 Jò wì tagop dabau khoe bàc, Philat bòch wì haq: Pì enh au caqnaih ka pì cabô? Baraba loq caqnaih Jesus, mangai ma creo Christ aih?
MAT 27:18 Majah qmang aih cwan aih haq loq jao manoh wì tarènh dài wì majah rùp aràng Jesus ka haq.
MAT 27:19 Jò Philat qnang hangui ta gèq hadrah, cadrì haq thê wì lam anoe ka haq bàu kô: Ùh dùh troq dèh ka mangai taq atoq qmat, majah qmang aih hì kô jao haq qmat raq dài au ma khoe ep xalep ta kan apô.
MAT 27:20 Mahaq ƀài mangai pajàu kàn xam ƀài wì gucraq dua àu padô bàc ngai oe ta aih, dôq wì aih bòch cwan caqnaih Baraba ka wì haq, èh jêh đac hloe Jesus.
MAT 27:21 Philat bòch wì haq: Wa baiq ngai kô, pì enh au caqnaih ka pì mangai leq? Wì tèu bàu: Baraba,
MAT 27:22 Philat doe: Tàng qmang aih ha Jesus, mangai ma creo Christ kô au broq qmang leq? Dìq dŏng ka wì aih tèu: Tiang đình haq qmat talong pagat!
MAT 27:23 Philat bòch: Hagleq? haq kô khoe broq cleq ma dù? Mahaq wì aih cachech yeo dêh hòm: Tiang đình haq qmat talong pagat!
MAT 27:24 Jò Philat hnoq bàu rađeh khoe pi ƀlêq wì aih, mahaq kan tagruàng èh rai dêh, haq yŏc diac qnheo dèh tì enh ngèa ƀài aih, haq doe: Au ùh pòq mahim mangai kô, cla pì pòq dèh!
MAT 27:25 Dìq ka wì wiang doe: Mahim haq mat dahrôq tagàu nhèn xam kon nhèn!
MAT 27:26 Khoe aih haq caqnaih Baraba ka wì, èh haq thê blai Jesus, khoe aih am ka wì lam tiang đình talong pagat.
MAT 27:27 Lình cwan aih qmùt Jesus ta hnim kàn, tagop dabau oe dudan ka haq.
MAT 27:28 Wì lêh đac eo haq, caxùnh ònh ka haq eo yôh gòh.
MAT 27:29 Khoe aih, wì tênh moeq toq cadoh yila, pacui tagàu haq. Wì tah moeq catoch cadia ta tì pah qma haq, wì hacùn cràng enh ngèa haq rai halê haq, wì doe: Waiq bùa mangai Juđa.
MAT 27:30 Wì cachôh ta chac haq, yŏc cadia blai tagàu haq
MAT 27:31 Atìq ka wì halê haq, wì lêh đac eo yôh gòh enh chac haq, caxùnh hlài eo da cla haq, khoe hi qnung haq lam đòeq tiang đình haq talong pagat.
MAT 27:32 Jò wì qnang lam ti trong, wì glàm moeq ngai oe ta Siren, yiniq haq Simôn, wì thê haq xùi long pagat.
MAT 27:33 Wì lam trùh ajang nòe wì ma creo Gôgotha (aih la go cadôh gàu).
MAT 27:34 Ta aih wì am Jesus ôq alac clai pajùm ka mat xang, mahaq jò Jesus liah ngan, haq ùh waq ôq.
MAT 27:35 Jò wì khoe tiang đình haq talong pagat, wì pàih panàih đòeq ta axong ka dabau eo yôh haq.
MAT 27:36 Khoe aih wì hi hangui ta aih đòeq gòm ngan haq.
MAT 27:37 Enh qnhèq ka gàu haq, wì đòeq moeq capiac long ban, wì achìh yiniq lui haq: KÔ RAQ JESUS, BÙA MANGAI JUĐA.
MAT 27:38 Hanoh jò aih diq, wì tiang đình baiq ngai atùng ti haq, moeq ngai apah qma ka haq, moeq ngai apah qngeo ka haq.
MAT 27:39 Ƀài mangai lam pagat trong aih hnoq haq, wì do halê rai ngu ngìu gàu,
MAT 27:40 wì doe: Ìh mangai ma doe đeh raliang hnem kùh waiq, èh dìq piq hì raq hi broq hlài, doeh rađeh beq! Tàng joq ìh kon Boc Plình, loh enh long pagat beq!
MAT 27:41 Ƀài pajàu kàn xam mangai hnài ranenh hloe xam ƀài gucraq hanoh lê haq:
MAT 27:42 Wì doe: Haq khoe dèch bàc ngai qnoeq mahaq doeh rađeh ùh jah. Tàng ìh joq bùa mangai Israli, manòeq loh enh qmat beq, aih nhèn men lùi.
MAT 27:43 Haq canòm ka Boc Plình, tàng joq Boc Plình loq waq ka haq, manòeq ajoq Boc Plình khe doeh haq, majah qmang aih haq khoe doe đeh kon Boc Plình.
MAT 27:44 Wa mangai atùng wì ma khoe tiang đình talong pagat ti haq, hadai hnap ka haq qmang aih.
MAT 27:45 Pang jò qne hì, trùh piq jò xèq aih, dìq ka gùng aih trŏc loh ka clam cluiq.
MAT 27:46 Qnah ta piq jò, Chuaq Jesus creo ka dêh: “Êli, Êli, lam-ma-sa-bat-ta-ni?” Bàu aih ìq rameh: Boc Plình au, Boc Plình au, Gleq Ìh majah cađac au?
MAT 27:47 Wì yòng haten ka aih, tàng bàu haq, wì doe: Haq creo ka Êli.
MAT 27:48 Tajòe qmòe i moeq ngai tùh yŏc moeq cato capaih, chùq ta diac jòq, srep agoe long cadia, dèch am ka Haq ôq.
MAT 27:49 Mahaq qnah ngai qnoeq doe: Dôq haq, ngan Êli i trùh dèch haq ùh?
MAT 27:50 Jesus creo tam moeq nà bàu dêh, khoe aih qnèp dèch dèh mahua yiang ka Baq. Haq hi pat.
MAT 27:51 Wop jò aih, bai prình haganh ta hnim kùh waiq dahit enh qnhèq trùh taqneq, loh baiq apah, taneh loh ka ralàng, hmo kàn padah,
MAT 27:52 ralùng hanang tapèch, bàc hanang mangai tiaq trong hadròeh cachìt rìh hlài.
MAT 27:53 Atìq ka Chuaq Jesus rìh hlài, ƀài wì aih loh enh ralùng hanang, mùt ta Plài hadròeh, mahno rađeh ka bàc ngai jah hnoq.
MAT 27:54 Cla craq lình xam ƀài mangai oe ti haq đòeq wiang gòm hanang Chuaq Jesus, hnoq taneh ralàng, xam bàc yiniq qnoeq hòm, haq dìq jaq yùq crè, haq doe: Mangai kô, joq kon Boc Plình.
MAT 27:55 Bàc ngai gucadrì yòng haqmiang đeh enh hangai, wì haq aih ƀài mangai ma tiaq Chuaq Jesus enh gùng Galili, tiaq đòeq patìh ka haq, hanoh oe ta aih.
MAT 27:56 Ta aih i Mari Mađolen, Mari miq Jaco xam Jôsep, xam miq baiq ngai kon Sêbêdê.
MAT 27:57 Trùh mahì khoe haqneq, i moeq ngai padrŏng trùh enh gùng Arimathê, yiniq haq Jôsep, haq aih hanoh mangai tiaq hŏc Chuaq Jesus,
MAT 27:58 haq trùh ta Philat đòeq hu bòch ahlài hanang Chuaq Jesus. Philat hi am ka haq.
MAT 27:59 Jôsep yŏc bai taboc lom hanang Jesus.
MAT 27:60 Lam đòeq ta ralùng haq ma neo thê wì pùng đòeq ka rađeh tanòe hmo kàn, khoe aih, wì cadro moeq toq hmo kàn padit ajang ngah ralùng, khoe aih èh hi bròc.
MAT 27:61 Mari Madolen, xam ƀài wì qnoeq hangui tangèa ka ralùng.
MAT 27:62 Sroq èh rameh (aih hì atìq ka hì ma padon acaq ramènh), ƀài pajàu kànx am mangai Pharisi adràc dabau lam glàm Philat,
MAT 27:63 wì haq doe: Wì craq! Nhèn hmàng mangai loq qnùt kô, jò haq oe rìh i doe rameh: Atìq ka piq hì, au hi rìh hlài.
MAT 27:64 Manòeq kô, Ìh am lình lam gòm ralùng hanang ma hagau haq, trùh piq hì, yùq ƀài mangai tiaq hŏc haq loq lam atùng hanang, khoe aih anoe ka phù cròng: Haq khoe rìh hlài enh kan cachìt. Kan qnùt yàng ma atìq kô yeo hamoq ka yàng adroe hòm.
MAT 27:65 Philat doe ka wì: Pì i dèh lình, lam broq tiaq dèh manoh pì ma enh beq.
MAT 27:66 Qmang aih, wì haq hi lam, nìm hadro ajang ngah ralùng, yŏc lình đòeq gòm, cla hnoq dèh hagau haraya.
MAT 28:1 Atìq ka hì Sabat, hì baxèm ta tuàng ramènh, jò bu badrèh qngah, i Mari Madolen xam Mari qnoeq hòm, lam ta ralùng hanang.
MAT 28:2 I kan taneh ralàng dêh, majah qmang aih i mòeq ƀình plình Chuaq loh enh plình, trùh cadro hmo, èh haq hangui enh qnhèq ka hmo aih.
MAT 28:3 Hadrò haq qngah tìah ka camlet, eo haq taboc tìah ka yiloc.
MAT 28:4 Dài aih, ƀài lình gòm ralùng tarìt tariang, gang tìah ka mangai cachìt.
MAT 28:5 Mahaq ƀình plình doe ka wì mangai gucadrì: Chôp paq yùq dèh, au loq chôp chaq Chuaq Jesus mangai wì ma tiang đình haq talong pagat.
MAT 28:6 Haq ùh oe tacô, haq khoe rìh hlài, tìah ka bàu haq khoe doe. Drah lam ngan nòe taqnguì haq beq,
MAT 28:7 èh drah lam anoe ka bua Haq loq haq khoe rìh hlài. Hacô Haq lam adroe ka pì tŏc ta Galili, ta aih èh pi hi hnoq haq. Aih au khoe doe ka pì.
MAT 28:8 Wa mangai cadrì aih drah loh enh ralùng, rai yùq crè rai manè, tùh cadàu lam anoe ka ƀài mangai tiaq hŏc.
MAT 28:9 Ùh xài! Chuaq Jesus loh glàm wa aih, haq doe: “Lem bùi am ka chôp!” Wa haq tùh haten ta haq, cwat jènh rai kùh waiq haq.
MAT 28:10 Chuaq Jesus doe: “Apaq yùq cleq, drah lam anoe ka oh daq au tŏc ta Galili, ta aih èh wì jah hnoq au.
MAT 28:11 Jò wa mangai gucadrì qnang lam roc trong, i qnah ngai lình gòm ralùng hanang mùt ta Jêrusalem taqmon hlài ka ƀài pajàu loq dìq dŏng rìm yiniq.
MAT 28:12 Ƀài pajàu kàn tagop pajùm ka ƀài gucraq đòeq hu hatình ka dabau, jò khoe hatình, wì haq am ka ƀài mangai lình bàc ƀac,
MAT 28:13 wì haq tanap: Pì doe rameh oq: Damang, jò nhèn oe kùi, ƀài mangai tiaq hŏc haq atùng yŏc hanang aràng taqnoeq.
MAT 28:14 Tàng bàu kô loq trùh don cwan kàn, i nhèn chaq trong hu anoe ka haq, dôq pì ùh hìaq ep yùq cleq.
MAT 28:15 Ƀài lình yŏc ƀac, wì haq broq tiaq bàu tanap aih. Tagùng Juđa, bàu aih oe raq trùh manoèq.
MAT 28:16 Moeq jàt moeq ngai tiaq hŏc lam ta gùng Galili, wì haq tŏc ta wang Chuaq Jesus ma khoe thê.
MAT 28:17 Jò wì hnoq haq, wì kùh waiq haq, mahaq i ƀiaq ngai, qnhòq dai lùi.
MAT 28:18 Chuaq Jesus lam ka haten ti ƀài mangai tiaq hŏc, haq doe ka wì qmang kô: “Dìq ka cwìang itai oe ta plình xam ta crŏng taneh khoe jao dŏng ka au.
MAT 28:19 Qmang aih, drah lam jàp crŏng taneh đòeq broq ka mangai oe rìm diac wìa dŏng mangai tiaq hŏc au, canòm ka hiniq Baq, hiniq Kon, hiniq Yiang Hadròeh đòeq broq ƀaptem ka wì,
MAT 28:20 rai hnài wì wèq rìm trong au khoe hnài pì. Kô èh au oe hloe ti pì trùh hì atìq lùch.
MAR 1:1 Baxèm Bàu lem da Chuaq Jesus Christ, kon calô Boc Plình.
MAR 1:2 Tìah ka khoe achìh tanòe hset pajàu Êsai rameh: Kô au thê dèh mangai wê bàu lam enh ngèa ka Ìh, Haq aih mangai đòeq hu palauq ka Ìh trong.
MAR 1:3 I bàu creo tanòe hawit, Palauq đòeq trong ka Chuaq, Pajang trong lam ka haq.
MAR 1:4 Jon Ƀaptit khoe trùh tagùng hawit, hnài rai broq ka wì ramènh ƀaptem da kan raxach, dôq jah kan caqnaih yiniq lui.
MAR 1:5 Dìq dŏng cròng diac Juđa xam mangai oe ta Jêrusalem trùh dìq ta haq. Anoe paqnoh dèh yiniq lui rai dôq haq broq ƀaptem ka wì ta diac Jodan.
MAR 1:6 Jon caxùnh eo broq enh xàc lŏcđa, kàt caqnam xam caxi akia, acaq toq ƀài lìp rai ôq diac xùt rôm wang.
MAR 1:7 Haq hnài rameh: Atìq ka au kô èh, I mòeq ngai i cwìang ùh hnau ka au, au ùh tajì ka jah broq đeh mangai kùp lêh caxi jep haq,
MAR 1:8 au broq ƀaptem ka pì xam diac, mahaq Haq aih èh broq ƀaptem ka pì xam Yiang Hadròeh.
MAR 1:9 Jò aih Chuaq Jesus trùh enh Naxaret gùng Galili, haq dôq Jon broq ƀaptem ka rađeh ta diac Jodan.
MAR 1:10 Jò Jesus bu loh enh gùng ka diac, haq hnoq plình tapèh èh Yiang Hadròeh tìah ka trù, loh jràp ta haq.
MAR 1:11 Èh i bàu loh enh plình doe: “Kô Kon da Au loq waq dèh, haq lem manoh Au rìm trong.”
MAR 1:12 Jò aih raq, Yiang Hadròeh qmùt haq tagùng hawit.
MAR 1:13 Èh haq oe tanòe hawit aih pôn jàt hì, dôq Satan padô rađeh. Haq oe pajùm mòeq qmang ti ƀài ngè rôm, khoe èh i ƀình plình trùh patìh ka haq.
MAR 1:14 Atìq ka wì rùp clêh Jon. Chuaq Jesus trùh ta Galili hnài Bàu lem da Boc Plình.
MAR 1:15 Haq doe: “Khoe trùh jò! Diac Boc Plình trùh khoe haten, drah raxach rai lùi Bàu lem beq. Jesus creo ka mangai tiaq hŏc ma baxèm
MAR 1:16 Jeus lam jènh ti haqmai diac raxìq Galili, haq hnoq Simôn xam oh haq, qnang tang hlàm ta hlŏng, majah qmang aih wa aih dìq mangai ranang ka.
MAR 1:17 “Drah tiaq Au, dôq au hu thê chôp lam tang hlàm mangai.”
MAR 1:18 Jò aih raq, wa cađac dŏng dèh hlàm lam hloe ti haq.
MAR 1:19 Chuaq Jesus lam hi hangai ka aih toq biaq, haq hnoq Jaco kon Sêbêdê xam oh haq oe ta boang, qnang padon dèh hlàm.
MAR 1:20 Ùh lòm trò, Haq creo ka wa aih, èh wa oh daq aih đòeq Sêbêđê baq wa haq, oe ta boang ti ƀài mangai broq acaq kùng, đòeq tiaq haq.
MAR 1:21 Wì haq lam ta Cabênaum, trùh hì Sabat, Chuaq Jesus mùt tanòe hnim tagop qyoh, haq hnài wì.
MAR 1:22 Dìq ka mangai oe ta aih hamàih ka bàu haq hnài, majah qmang aih bàu haq hnài wì tìah ka mangai i cwìang itai, ùh xài troeq da ƀài mangai hnài ranenh.
MAR 1:23 Hanoh jò aih, tanòe him tagop qyoh i moeq ngai kiac pawè,
MAR 1:24 haq creo: Jesus, mangai Naxaret, Ìh enh broq cleq ka nhèn, Ìh trùh hu palùng đac nhèn qmòh? Au loq Ìh qmat cabô: Ìh, Mangai hadròeh da Boc Plình.
MAR 1:25 Chuaq Jesus tapoch ka haq: “Oe ma hatinh haq! Drah loh khoe ka mangai kô!”
MAR 1:26 Kiac jròng rapôh mangai aih, rai cachech cadêh èh hi loh hloe enh gùng ka mangai aih.
MAR 1:27 Mangai leq mangai meh hamàih đeh hra, wì bòch dabau: Cleq kô ìq wa, kô trong hnài maneo qmòh? Mangai kô joq i cwìang, trùh kiac jròng dua iu bàu haq thê!
MAR 1:28 Yiniq haq wì ràu, maloq khoe jàp dudan gùng Galili.
MAR 1:29 Ƀu loh enh nòe hnim tagop, Chuaq Jesus xam mangai tiaq hŏc lam ti Jaco xam Jon mùt ta hnim Simôn xam An rê.
MAR 1:30 Miq mai Simôn tacat qnang caqnùng ta juàng, wì drah anoe ka Chuaq Jeus loq.
MAR 1:31 Chuaq Jesus lam trùh nòe haq kùi, carùp tì rai dèch haq yòng. Kan tacat hi hnhung, èh haq hi patìh ka wì.
MAR 1:32 Xèq aih, jò mahì khoe clìh, wì aràng ƀòe mangai ùh hrŏc xam ƀài mangai i kiac pawè trùh ka Chuaq Jesus.
MAR 1:33 Dìq dŏng ka mangai oe ta plài, tagop dabau yòng ajang qmang hnim,
MAR 1:34 Chuaq Jesus broq bàc ngai brêh ka yinìq. Haq hadai drùh qnoh bàc kiac, mahaq Haq ùh lòh ƀài kiac doe cleq, majah qmang aih ƀài kiac aih loq ka haq. Jesus waiq khàn tanòe hawit
MAR 1:35 Sroeh sroq, jò trŏc oe raq clam, Chuaq Jesus loh enh hnim lam tanòe hawit, haq waiq khàn ta aih.
MAR 1:36 Simôn xam ƀài bua lam chaq haq,
MAR 1:37 Jò hnoq Haq, wì doe: Rìm ngai qnang ti chaq ìh.
MAR 1:38 Chuaq Jesus padreo bàu: “Beq bèn lam taqnoeq, trùh roc plài haten ta kô, dôq au hu hnài ta aih. Jao aih ìq raq au majah khoe trùh.”
MAR 1:39 Haq lam jàp gùng Galili, hnài ta hnim tagop qyoh rai drùh qnoh kan kiac.
MAR 1:40 I mòeq ngai bacùn trùh ti Haq, rai hacùn cràng rai waiq: Waiq Chuaq! Tàng joq ìh ma waq, ìh broq au brêh.
MAR 1:41 Chuaq Jesus tamèt ta manoh, haq hnho tì bèq mangai bacùn aih, haq doe: “Au waq, brêh beq.”
MAR 1:42 Tajòe qmòe, kan bacùn hnhung hloe haq aih hi jah brêh.
MAR 1:43 Chuaq Jesus thê haq aih loh enh gùng rai tanap:
MAR 1:44 “Ngan oq! Ùh jah anoe ka cabô loq. Mahaq ìh lam patô rađeh enh ngèa ka ƀài pajàu, ìh khoe jah brêh qmat, ìh dèch ramènh troeq bàu Môise thê đòeq anoe patô ka wì.”
MAR 1:45 Yàng èh, loh enh gùng, haq bahìa yiniq kô, lam pang leq haq anoe pang aih, jaq Chuaq Jesus loh ka pi jah mùt ta plài ka lem, haq ep oe đeh enh gùng, oe tanòe hawit, èh wì phù cròng jàp jìa trùh ti haq.
MAR 2:1 Ƀiaq hì atìq ka aih, jò Chuaq Jesus wìh hlài ta Cabênaum, wì ta aih tàng doe haq oe ta hnem.
MAR 2:2 Wì tagop dabau ta aih bàc joq qnàng. Jaq ajang trong qmang dua ùh anòh oe. Haq hi hnài wì.
MAR 2:3 I mangai trùh, aràng ka haq mòeq mangai pen, i pôn ngai wiang tòng.
MAR 2:4 Mahaq mangai bàc hrìn wì haq ùh jah trùh ka haten ka Chuaq Jesus, wì haq hit kùa po hnim tajang ka nòe Chuaq Jesus hangui, jang nòe trom aih wì cadrai qnoh mangai pen.
MAR 2:5 Jò Chuaq Jesus hnoq kan lùi wì aih, Haq doe ka mangai pen: “Kon ôi, dìq dŏng yiniq lui kon khoe jah caqnaih”.
MAR 2:6 Mahaq i biaq ngai hnài ranenh hangui ta aih, wì haq hèm dèh ta manoh,
MAR 2:7 Hagleq mangai kô majah doe qmang aih? Haq jòq pi hòq qmòe ka Boc Plình! Enh gùng ka Boc Plình oe i cabô ma jah caqnaih yiniq lui?
MAR 2:8 Ta jòe qmòe jò aih, Chuaq Jesus loq ka manoh wì aih hèm cleq, Haq doe ka wì: “Hagleq pì majah hèm qmang aih?
MAR 2:9 Manoèq kô doe ka mangai pen kô: Yiniq lui kon khoe jah caqnaih, tàng ùh meh doe: Yòng beq! Dèch da ìh dradrah qmat hlài beq! Baiq bàu aih ma leq ma yi hlàu ka anoe?
MAR 2:10 Mahaq Au enh ka pì loq Kon mangai oe crŏng taneh kô i cwìang caqnaih yiniq lui”, khoe aih Chuaq Jesus doe ka mangai pen,
MAR 2:11 “Au thê ìh yòng beq, xùi dradrah qmat hlài ta hnim”.
MAR 2:12 Mangai pen padinh yòng, dèch dèh dradrah lam enh ngèa dìq dŏng ka wì. Dìq dŏng mangai leq mangai meh hamàih đeh hra, wì manè apôi Boc Plình rai doe: Bèn qnhòq hmaq hnoq kan halac qmang kô!
MAR 2:13 Chuaq Jesus wìh hlài kênh haqmai diac raxìq hòm. Haraya mangai trùh ti haq, haq hi hnài wì.
MAR 2:14 Jò Haq qnang lam ti trong, haq hnoq Lêwi, kon da Aphê qnang hangui ta hnim yŏc thèq. Chuaq Jesus doe ka haq: “Lam tiaq au.” Lêwi hi padinh yòng tiaq hloe haq.
MAR 2:15 Jò Chuaq Jesus hangui acaq ta hnem Lêwi, i bàc ngai yŏc thèq xam ƀài mangai broq trong ùh lem hanoh hangui acaq moeq qmang ti Chuaq Jesus xam mangai tiaq hŏc haq.
MAR 2:16 Jò mangai hnài ranenh aih ƀài mangai moeq bua ka mangai Pharisi hnoq Chuaq Jesus acaq ti ƀài mangai yŏc thèq xam ƀài mangai broq trong ùh lem, wì bòch ƀài mangai tiaq hŏc haq: Gleq Haq ma acaq pajùm ti ƀài mangai yŏc thèq xam ƀài mangai i yiniq lui?
MAR 2:17 Tàng bàu aih, Chuaq Jesus hi doe ka wì: “Mangai tadêh ùh nhet cleq ka mangai broq jreo, mahaq mangai ùh hrŏc ma nhet đeh, au trùh ùh xài đòeq creo ka mangai taq atoq mahaq đòeq creo ka mangai i yiniq lui”.
MAR 2:18 Jò aih, mangai tiaq hŏc da Jon xam mangai ma tiaq hŏc da mangai Pharisi dìq apàm ka acaq. I mangai trùh bòch Chuaq Jesus: Hagleq mangai tiaq hŏc da Jon xam mangai ma tiaq hŏc da mangai Pharisi dìq apàm ka acaq, mangai tiaq hŏc da ìh ma ùh apàm?
MAR 2:19 Chuaq Jesus doe: “Jò acaq yineang, ƀài bua cla Kon ŏng ma wìa ka apàm ka acaq jò cla kon ŏng oe raq ti wì?
MAR 2:20 Mahaq, trùh jò wì ma hi qnung cađac Haq, hì aih èh wì ma hi apàm ka acaq.
MAR 2:21 Ùh i mangai leq yŏc ahyah neo clep qmùt ta blah eo dùnh, broq qmang aih, calep neo dùng hyah ka eo dùnh, teo hyah aih rai hamoq ùh hnau ka adroe hòm.
MAR 2:22 Hanoh ùh i mangai leq yŏc alac neo ùc qmùt ta abôq akia dùnh, broq qmang aih, alac broq ka abôq akia padah, alac ta-ùc, abôq akia hanoh pi oe.
MAR 2:23 Wop hì Saƀat, Chuaq Jesus xam mangai tiaq hŏc lam trong đùng qmau, jò lam ti trong, mangai tiaq hŏc git hadròc qmau hu kaq.
MAR 2:24 Mangai Pharisi hnoq, wì doe ka haq: Ìh ngan tau, hagleq mangai tiaq hŏc Ìh broq yiniq ma ùh khòh broq ta hì Sabat?
MAR 2:25 Chuaq Jesus doe: “Pì ma qnhòq đŏc ta hset, bùa Đawit broq cleq jò haq xam mangai tiaq haq pangot qmòh?
MAR 2:26 Qnhòng Abitha broq pajàu kàn, bùa aih mùt tanòe hnim kùh waiq Boc Plình, bùa aih acaq bênh wì ma padon, hadai am ka wì ma lam tiaq haq acaq diq, hi loq bênh aih toq ƀài mangai pajàu ma khòh acaq?”
MAR 2:27 Khoe aih, Haq doe: “Taiq kon mangai kô majah broq loh hì Saƀat, ùh xài jao hì Saƀat ma jah broq loh kon mangai.
MAR 2:28 Qmang aih, Kon Mangai broq craq hì Saƀat.”
MAR 3:1 Yàng qnoeq, Jesus mùt tanòe hnim tagop qyoh, ta aih i mòeq ngai gucalô ngwen moeq pah tì.
MAR 3:2 Ta aih i qnah ngai rap chaq nen hu rùp haq, wì hamrìh ngan hì saƀat haq i broq brêh ka mangai aih ùh, đòeq hu tah hadrah ka Haq.
MAR 3:3 Chuaq Jesus doe ka mangai angwen tì: “Yòng beq! lam oe taqne kô.”
MAR 3:4 Khoe èh Chuaq Jesus bòch wì: “Tiaq ranenh hì Saƀat, broq trong leq ma troq! Khòh broq trong lem loq khòh broq trong qmèq? khòh dèch mangai, loq khòh jêh cađac mangai?” Mahaq dìq ka wì oe hatinh dŏng.
MAR 3:5 Haq haqmiang ngan dudan ka wì, rai nòeh rai mangò ka manoh wì ma cadoq hrìn, khoe aih haq doe ka mangai angwen tì: “Hnhu tì ìh qmat!” haq aih hi bahnhoh dèh tì, aih tì haq hi brêh.
MAR 3:6 Ƀài mangai Pharisi loh hloe jò aih raq, wì drah taqmùt pajùm ti bua Hêrot đòeq hatình ka dabau chaq trong jêh đac Jesus.
MAR 3:7 Chuaq Jesus xam mangai tiaq hŏc wia enh aih, wì haq loh ta haqmai diac raxìq, haraya mangai trùh enh gùng Galili, Juđê
MAR 3:8 enh Jêrusalem, gùng Ydumê, wì pah tau cròng diac Jođan, hloe xam gùng Tyro gùng Siđôn, hìa tàng ƀài yiniq haq ma khoe broq, wì trùh dìq ta Haq.
MAR 3:9 Mangai bàc pi cajaq, haq hi thê dèh mangai tiaq hŏc palauq đòeq ka haq mòeq toq boang qyoh, dôq wì ùh hìaq dahnen ka haq.
MAR 3:10 Haq khoe broq bàc ngai jah brêh ka hinìq, aih ìq ƀài mangai ùh hrŏc majah àu hnen waq ka jah bèq Haq.
MAR 3:11 Jò ƀài kiac dù hnoq Chuaq Jesus, wì bla op anòe jènh haq, rai breo: Ìh kô kon Boc Plình!
MAR 3:12 Mahaq Chuaq Jesus ùh lòh wì aih anoe ka cabô loq ka haq.
MAR 3:13 Khoe aih, Chuaq Jesus tŏc ta wang, haq creo ka ƀài mangai haq ma enh, wì aih hi trùh ti haq.
MAR 3:14 Haq hi ràih yŏc moeq jàt baiq ngai, đòeq hu oe ti haq, èh đòeq haq hu thê wì loh lam hnài bàu lem,
MAR 3:15 Haq am ka wì aih cwìang itai đòeq drùh hnan kan kiac.
MAR 3:16 Kô! yiniq wì moeq jàt baiq ngai tiaq cla Haq ma khoe dì: Simôn, Haq yiniq hlài Phiero,
MAR 3:17 Jaco xam Jon oh haq, wa aih kon Xêbêđê, Haq yiniq am ka wa Bô-a-net (aih la kon calô da kan camlet kan cađah),
MAR 3:18 Anrê, Philip, Bathêlemy, Mathio, Thôma, Jaco kon da Aphê, Thađê, Simôn, mangai Canaan,
MAR 3:19 Hloe xam Juđa Icariôt, mangai ma blòq đac Haq.
MAR 3:20 Atìq ka aih, Chuaq Jesus mùt tanòe hnim, i bàc ngai tagop dabau ta aih, Chuaq Jesus xam mangai tiaq hŏc loh ka pi jah acaq.
MAR 3:21 Jò wì oh daq Haq tàng qmang aih, wì trùh đòeq hu padràng haq, majah qmang aih wì doe haq khoe rawè.
MAR 3:22 I ƀài mangai hnài ranenh loh enh Jêrusalem, wì aih doe: Mangai qmat, kiac Bênxebun khoe mùt ta chac haq, haq qmat canòm ka cla craq kan kiac đòeq drùh qnoh kiac.
MAR 3:23 Chuaq Jesus creo ka wì aih, haq alìah ka wì: “Satan hnan cla Satan qmang leq majah?
MAR 3:24 Tàng joq diac leq to lah rađeh, diac aih èh pi dràng yòng,
MAR 3:25 Hnim leq, to lah rađeh, hnim aih èh hadai pi dràng yòng.
MAR 3:26 Qmang aih, tàng joq Satan yòng tablêq ka cla rađeh, aih ajoq haq hit dađeh, haq yòng qmang leq ma oe dràng, ajoq haq khoe trùh dèh jò lùng pac.
MAR 3:27 Ùh i mangai leq jah mùt ta hnim mangai dêh padren đòeq hu atùng, tàng joq ùh kàt đòeq cla mangai aih adroe, ep kàt cla haq aih òeq, khoe aih men jah atùng yŏc hang ta hnim haq.
MAR 3:28 Au anoe joq qnàng ka pì, yiniq lui kon mangai dìq jah caqnaih dŏng xam rìm nà tapoch qmèq ka Boc Plình hanoh qmang aih.
MAR 3:29 Mahaq cabô tapoch qmèq ka Yiang Hadròeh, yiniq lui aih ùh jò leq jah caqnaih, haq pòq hloe dèh mòeq đòe”.
MAR 3:30 Chuaq Jesus ma jah doe qmang aih, jao wì aih doe: i kiac oe ta chac haq.
MAR 3:31 Jò miq Chuaq Jesus xam ƀài oh haq trùh, wì aih yòng enh gùng, thê mangai lam doe ka Haq. Ƀài mangai bàc dua oe raq du danh ka Haq.
MAR 3:32 I mangai lam doe ka Haq: Miq xam oh ìh wì oe enh gùng, wì enh chaq ìh.
MAR 3:33 Mahaq Haq doe ka wì: “Cabô miq au, cabô oh au?”
MAR 3:34 Haq ngan wì ma hangui tap dan ka haq rai doe: “Hatau miq au, xam ƀài oh daq au!”
MAR 3:35 Mangai leq broq tiaq manoh Boc Plình, aih raq oh daq calô, oh daq ca drì, aih raq miq au.
MAR 4:1 Chuaq Jesus hnài hòm tanòe haqmai diac raxìq. I bàc ngai tagop ti dabau oe dudan ka haq. Haq cadiang tŏc hangui ta boang, ƀài wì mangai bàc oe dìq tago ti kênh haqmai diac.
MAR 4:2 Haq yŏc bàu alìah hnài wì bàc trong, Jò hnài wì, haq doe:
MAR 4:3 “Tamàng kô, i mòeq ngai lam rai dèh adrech.
MAR 4:4 Jò haq qnang rai adrech, i tang qnah adrech taclìh ti trong lam, khoe aih i chìm loh jôh caq dŏng;
MAR 4:5 qnah hòm taclìh tanòe hmo raga, ta aih taneh toq biaq, adrech aih rênh plôh, majah qmang aih taneh catùh ùh jrùq.
MAR 4:6 Mahaq jò mat mahì tŏc haqnhèq, kan tôq jraq, haq hi cachìt ka croh, majah qmang aih haq ùh i ka riah.
MAR 4:7 Mòeq qnah hòm taclìh ta xèm yila, xèm yila èh rai cràm, padit cađac haq loh ka pi hrŏc sròc.
MAR 4:8 Maqnoeq taclìh nòe taneh lem, jah yòng kàn, loh ka tacon, mòeq pliang jah piq jàt, mòeq pliang jah tadràu jàt, pliang qnoeq jah moeq hrinh.”
MAR 4:9 Khoe aih Haq doe: “Cabô i don, tamàng beq!”
MAR 4:10 Jò Chuaq Jesus oe đeh moeq ngai, ƀài wì ma oe dudan xam mòeq jàt baiq ngai tiaq hŏc bòch haq bàu alìah aih anoe cleq.
MAR 4:11 Haq doe ka wì: “Kan hlèp oe ta diac Boc Plình khoe patô am ka pì loq. Mahaq ƀài wì ma oe enh gùng tau, rìm yiniq dìq anoe ka wì xam bàu alìah.”
MAR 4:12 Qmang aih dôq wì ngan mahaq ùh hnoq cleq, tamàng aih tàng, mahaq ùh qnì cleq, ùh qmang aih wì tawìh hlài ajoq wì haq jah claih dèh yiniq lui.”
MAR 4:13 Khoe ka aih Haq doe ka wì: “Pì ùh qnì tàng bàu alìah aih qmòh? Aih èh broq qmang leq pì ma loq tàng rìm bàu alìah qnoeq?
MAR 4:14 Mangai loh rai adrech aih mangai rai bàu lem.
MAR 4:15 Mangai oe ti trong, aih mangai khoe jah bàu mùt ta manoh, mahaq bu tàng bàu aih, tajòe hloe jò aih raq kiac Satan trùh blah yŏc hloe bàu ma khoe rai ta manoh wì haq.
MAR 4:16 Hadai tìah ka qmang aih diq, mangai jah adrech taclìh nòe raga, aih ƀài mangai bu tàng bàu khoe dìq jaq lem bùi yŏc ka rađeh.
MAR 4:17 Mahaq ta manoh cliac wì haq ùh i ka riah, rìh toq biaq hì, glàm kan tagah, kan baxa taiq bàu aih, wì tacro draq drình jò aih raq.
MAR 4:18 Èh da ƀài mangai qnoeq hòm, tìah ka adrech clìh nòe xèm yila, khoe tàng bàu,
MAR 4:19 mahaq loq lèt ka rìh qmòe qnhòng kô, enh waq toq ka padrŏngkan, xam ƀài yiniq qnoeq hòm mùt ta manoh wì haq wiang padit cađac, bàu lem loh ka pi caqmon.
MAR 4:20 Mahaq mangai qnoeq hòm, tìah ka adrech taclìh nòe taneh lem, aih ƀài mangai tàng bàu, wì wê yŏc bàu aih, loh plì, mòeq pliang jah piq jàt, pliang qnoeq jah tadràu jàt, pliang qnoeq jah moeq hrinh”.
MAR 4:21 Haq doe hòm ka wì: “I cabô bùh đen mahaq gùp xi cađap tàng ùh meh đòeq ta caqnàm jùang loq ùh? Ma ùh xài đòeq tanòe haqnhèq?
MAR 4:22 Majah qmang aih ùh i cleq hlèp èh wì ma ùh hnoq, ùh i yiniq leq cadoc èh wì ma ùh paqnoh.
MAR 4:23 Tàng cabô i don, tamàng beq”.
MAR 4:24 Haq doe hòm: “Rabiaq haq oq, rìm trong pì ma tàng, pì tŏng xam ranac leq, ranac aih raq wì ma hu tŏng hlài ka pì, ra-ùng haq tah tam ùh hnau ka aih hòm.
MAR 4:25 Majah qmang aih, brì ka am tam ka mangai leq khoe i, mahaq mangai leq ma qnhòq i, doeh yŏc hloe yiniq haq ma khoe i”.
MAR 4:26 Haq anoe hòm: “Diac Boc Plình tìah ka mangai rai adrech ta taneh,
MAR 4:27 yac cla haq aih kùi, yac cla haq rìu, dahì damang ardech aih dua plôh đeh, cla haq ma i loq qmang leq.
MAR 4:28 Majah qmang aih taneh broq dèh ka long aih loh plì, baxèm aih loh long, atìq aih loh riang, khoe aih riang loh plì.
MAR 4:29 Jò plì hi dùm, haq hi qnoh pla haiq, majah qmang aih khoe trùh jò gat.”
MAR 4:30 Haq doe hòm: “Bèn yŏc cleq hu alìah ka diac plình kô èh, yŏc kan patìah leq đòeq hu paqnoh?
MAR 4:31 Diac aih tìah ka adrech habài: Jò wì rai haq aih yeo qyoh dìq dŏng ka adrech qnoeq.
MAR 4:32 Mahaq jò khoe rai, haq hi jah plôh, haq yeo kàn dŏng ka cachiq qnoeq, loh hamenh kàn, jaq chìm met lam broq qmòe pù ta aih.”
MAR 4:33 Haq yŏc bàc trong alìah qmang aih, đòeq hu hnài wì rìm trong, tiaq dèh wì bu loq tàng dàng leq.
MAR 4:34 Yac ka jò leq hnài wì dua haq yŏc bàu alìah đòeq hu hnài, mahaq jò ùh i ka mangai qnoeq, haq hi capoch ka hloh dôq ƀài mangai tiaq hŏc loq tàng.
MAR 4:35 Hì aih jò mahì khoe haqneq, haq doe ka ƀài mangai tiaq hŏc: “Beq bèn tŏc apah tau.”
MAR 4:36 Jò Haq khoe thê ƀài mangai bàc hlài, haq tŏc ta boang, ƀài mangai tiaq hŏc chùng boang qnung haq lam, i ƀài boang qnoeq hadai lam tiaq.
MAR 4:37 I kan bahùt kàn, lai laq dêh tep ta boang, diac ten bình qmòe ta boang.
MAR 4:38 Mahaq oe enh cloh boang, Chuaq Jesus angèn gàu ajang gôiq haq kùi. Mangai tiaq hŏc tùh padrìu haq: Mangai hnài! bèn cachìt manòeq raq ìh ùh lèt qmòh?
MAR 4:39 Haq hi yòng, lech ka cayeo rai tagàih ka diac: “Hatinh beq, rangep beq!” Cayeo hi dìq, diac loh ka hatinh hatot hloe.
MAR 4:40 Khoe aih Haq bòch mangai tiaq hŏc: “Hagleq pì ma yùq, pì qnhòq i manoh lùi qmòh?”
MAR 4:41 Wì mangai tiaq hŏc tarìt qmòe rai bòch dabau: Òq mangai kô ìq cabô? Jaq trùh cayeo, trùh lai laq diac raxìq, dìq iu bàu haq!
MAR 5:1 Chuaq Jesus xam mangai tiaq hŏc tŏc trùh tago apah tau diac, tagùng Jêrasê.
MAR 5:2 Haq bu cadiang loh enh boang, tajòe qmòe i moeq ngai kiac khoe pawè, tùh loh enh nòe cadràng hanang lam ajang ngèa Chuaq Jesus.
MAR 5:3 Mangai aih haq rìh toq roc nòe cadràng hanang, yac ka wì kàt haq xam caxi datoeq dua ùh dràng.
MAR 5:4 Majah qmang aih khoe bàc yàng wì clang jènh tì haq dua haq goh wah cađac, pi cabô oe blêq haq.
MAR 5:5 Xèq ka hì qngah ka mang haq rangòt roc ralùng hanang xam ta wang, cachech, cajiah yŏc hmo xah dèh ta chac.
MAR 5:6 Oe enh hangai haq hnoq Chuaq Jesus, haq cadàu tùh kùn cràng ajang ngèa Chuaq Jesus,
MAR 5:7 rai breo ka dêh: Jesus, kon da Boc Plình ma haqnhèq, Ìh enh broq cleq ka au? Au canòm yiniq Boc Plình hu doe ka ìh apaq baxa dèh ka au!
MAR 5:8 Majah qmang aih Chuaq Jesus i doe ka haq: “Kiac dù meh, drah loh enh gùng ka mangai kô.”
MAR 5:9 Chuaq Jesus bòch haq hòm: “Gè qmat yiniq cleq?” Haq aih doe: yiniq au ƀài lình, majah qmang aih nhèn bàc haraya,
MAR 5:10 èh haq toq cali calo ka Chuaq Jesus apaq hnan qnoh wì haq loh enh gùng aih.
MAR 5:11 I moeq calùh chùa qnang acaq ta hidroe wang haten ta aih.
MAR 5:12 Kiac aih bòch Chuaq Jesus: Ìh am nhèn trùh ajang calùh chùa tau, dôq nhèn mùt ta ƀài chùa tau. Chuaq Jesus òq bàu.
MAR 5:13 Ƀài kiac aih hi loh enh mangai aih, mùt ta chac calùh chùa, ƀài chùa oe enh ƀùc haqnhèq hadrùc loh ta hlŏng, jah qnah ta baiq muàn toq chùa cachìt ta diac raxìq.
MAR 5:14 Ƀài mangai ban chùa cadàu amot, wì haq anoe hlài yiniq kô jàp ka gùng ka plài ta aih. Dìq ka mangai ta gùng aih dahrôq loh ngan yiniq aih.
MAR 5:15 Jò wì haq trùh ajang nòe Chuaq Jesus, wì haq hnoq mangai ma i calùh kiac oe ta chac, qnang hangui, atàc eo kwàn, gàu ngoc haq khoe talang, wì dìq jaq crè.
MAR 5:16 Ƀài mangai ma khoe hnoq yiniq aih, anoe hlài ka wì qnoeq tàng yiniq ma khoe trùh ka mangai i kiac mùt ta chac, anoe hloe yiniq ma khoe loh ka calùh chùa.
MAR 5:17 Khoe aih dìq ka mangai ta aih hi pi lòh Chuaq Jesus mùt dèh ta gùng.
MAR 5:18 Jò Chuaq Jesus bu cadiang tŏc ta boang, mangai adroe nèh kiac ma khoe pawè, haq bòch tiaq.
MAR 5:19 Chuaq Jesus ùh am haq tiaq, mahaq Chuaq Jesus doe ka haq: “Hlài ta hnim ìh beq, anoe ka oh daq ìh loq Chuaq khoe broq am ka ìh yiniq kàn dàng leq, haq khoe loq waq ka ìh qmang leq.”
MAR 5:20 Mahaq mangai aih loh lam anoe jàp moeq jàt baiq plài oe ta cròng aih. Haq taqmon hlài yiniq kàn dàng leq Chuaq Jesus khoe broq am ka rađeh, Dìq ka mangai tàng hamàih đeh hra.
MAR 5:21 Jò Chuaq Jesus xam mangai tiaq hŏc loh ta boang tŏc pah tau, i ƀài mangai bàc tagop ti da bau oe dudan ka haq, haq oe ti haqmai diac ra xìq.
MAR 5:22 Ta wì mangai ma broq gàu hnim tagop qyoh, i mòeq ngai yiniq haq Jairu, trùh ti Chuaq Jesus, jò bu hnoq Chuaq Jesus haq hacùn cràng ajang nòe jènh Chuaq Jesus.
MAR 5:23 Haq anoe: Kon cadrì au ma qyoh, ten cachìt, au canòm đeh ka Ìh trùh bèq chac haq, dôq haq hu jah rìh hlài.
MAR 5:24 Chuaq Jesus lam ti haq, ƀài mangai bàc hadai lam, wì ti dahnen ka haq.
MAR 5:25 Ta aih i mòeq ngai gùcadrì da hrôq mahim khoe moeq jàt baiq hanam,
MAR 5:26 khoe bàc hanam haq xalep ta tì kŏng ƀài mangai broq jreo, khoe dìq dŏng dèh ka ƀac jèn kùng hang, dua ùh yeo, mahaq yinìq aih èh rai hrìn tam.
MAR 5:27 Haq tàng wì anoe trùh Chuaq Jesus, haq thia đeh enh rù, pachiu taqne mangai bàc đòeq hujah bèq eo Chuaq Jesus.
MAR 5:28 Majah qmang aih haq doe: Tàng joq au jah bèq đeh toq haqmai eo haq raq, aih au loq đeh brêh.
MAR 5:29 Tajòe qmòe jò aih, mahim hi atàt, haq tàng dèh ta chac khoe brêh.
MAR 5:30 Jò aih raq, Chuaq Jesus loq i padren khoe loh dèh enh chac, haq hwi hlài taqne mangai bàc haq bòch: “Khoe bèq au?”
MAR 5:31 Ƀài mangai tiaq hŏc doe: Ìh hnoq ƀài mangai bàc qmang qmat dahnen ka ìh, ìh ma oe bòch: Cabô bèq eo au?
MAR 5:32 Mahaq dua Chuaq Jesus hwi dudan hu chaq mangai leq khoe broq qmang aih.
MAR 5:33 Mangai gùc cadrì loq yiniq leq ma khoe trùh ka rađeh, rai yùq crè, haq hacùn cràng enh ngìa Chuaq Jesus rai anoe paqnoh dìq dŏng.
MAR 5:34 Chuaq Jesus doe ka haq: “Yôiq kon cadrì au, manoh kon lùi khoe broq kon jah brêh. Lam beq lam ka catèm brêh ka yinìq.”
MAR 5:35 Chuaq Jò Jesus oe raq tapoch, i mangai trùh enh hnim Jairu, mangai broq gàu tanòe hnim tagop qyoh, wì aih doe: Kon ìh khoe cachìt, ìh oe pangài dèh ka haq qmat?
MAR 5:36 Mahaq Jesus ùh tamàng bàu aih, haq doe ka Jairu: “Apaq yùq, ìh rap toq lùi raq.”
MAR 5:37 Chuaq Jesus ùh am mangai leq tiaq haq enh gùng ka Phiero, Jaco xam Jon oh Jaco.
MAR 5:38 Jò khoe trùh ta hnim mangai broq gàu nòe hnim tagop qyoh, Haq hnoq wì broq ma tagrùang, qnah ngai hmoe, qnah ngai cajiah.
MAR 5:39 Jò khoe mùt ta hnim, Haq doe ka wì: “Gleq pì ma jah tagruàng qmang qmat? Kon qyoh kô ùh xài cachìt, qmat xài haq kùi”.
MAR 5:40 Wì do rai halê Haq. Haq thê wì loh dìq dŏng, đòeq toq miq baq kon qyoh aih xam mangai tiaq Haq, hanoh wì haq hi mùt tanòe tangùi kon qyoh aih.
MAR 5:41 Haq rùp tì kon qyoh aih rai doe: “Ta-li-tha-Cu-mi.” (bàu aih doe rameh: Yôiq kon cadrì qyoh, Au thê gè yòng beq.)
MAR 5:42 Kon mangai qyoh aih padinh yòng rai cadiang lam, majah qmang aih haq khoe jah moeq jàt baiq hanam. Wì dìq jaq hamàih.
MAR 5:43 Haq panhet wì ùh dùh am ka cabô loq yiniq aih, khoe èh Haq thê wì am kon qyoh aih acaq.
MAR 6:1 Chuaq Jesus loh enh aih hlài dèh tagùng, ƀài mangai tiaq hŏc hadai lam ti Haq.
MAR 6:2 Trùh hì Saƀat, haq hi hnài tanòe hnim tagop qyoh, tàng bàu haq hnài, wì dìq jaq hamàih, wì bòch dabau: Ƀài yiniq kô haq jah đeh enh leq? Kan rabiaq meh ìq qmang leq? Jaq ƀài trong halac qmang meh haq broq dua jah haq qmat?
MAR 6:3 Qmat ùh joq mangai thòq broq long, kon da Mari, daq ƀài Jaco, Jôsep, Juđa, Simôn qmòh? Ƀài oh cadrì haq ma ùh xài oe taqne bèn kô qmòh? Wì hi catoeh ka haq.
MAR 6:4 Mahaq Chuaq Jesus doe ka wì: “Mangai pajàu toq tagùng cla, oh daq cla, hnim cla raq ma ùh ta-iu ka haq.”
MAR 6:5 Ta aih Haq ùh broq kan halac cleq, enh gùng ka yŏc tì bèq biaq ngai ùh hrŏc dôq wì aih jah brêh.
MAR 6:6 Haq loh ka hamàih majah qmang aih hnoq manoh wì ùh lùi. Khoe aih haq lam jàp plài ten aih hu hnài wì.
MAR 6:7 Haq creo dèh ka moeq jàt baiq ngai Tiaq cla, thê wì lam tang racop baiq ngai, haq am ka wì aih cwìang drùh qnoh kiac chŏc.
MAR 6:8 Haq tanap ka wì lam ti trong apaq wê cleq enh gùng ka mòeq toq long canhra, yac ka ƀênh yac ka ayôp, apaq wê ƀac ta caqnam,
MAR 6:9 enh gùng ka tŏc jep, ùh dùh wê racop baiq blah eo.
MAR 6:10 Haq doe ka wì: Jò pì mùt ta hnim cabô, pì hi oe hloe ta aih trùh hì pì loh lam.
MAR 6:11 Tàng i nòe leq ùh waq đìh pì, ùh tamàng bàu pì, drah loh enh aih rai hapùih blo ma khoe top ta jènh pì, đòeq broq acang ka wì hnoq.
MAR 6:12 Moeq jàt baiq ngai Tiaq cla loh lam anoe hnài dôq rìm ngai loq raxach,
MAR 6:13 drùh hnan qnoh bàc kiac chŏc, xùt dàu am ka bàc ngai yinìq rai broq brêh ka wì.
MAR 6:14 Bùa Hêrôt tàng wì anoe trùh Chuaq Jesus, (majah qmang aih yiniq Chuaq mangai khoe loq đeh hra jàp jìa) haq doe: Jon mangai broq ƀaptem, cachìt khoe rìh hlài, ha-aih haq men jah broq bàc trong halac.
MAR 6:15 Mangai qnoeq hòm doe: Aih Êli, qnah ngai qnoeq doe: Aih mangai pajàu dùnh qnhòng calah nèh.
MAR 6:16 Mahaq da bùa Hêrôt doe: Aih raq Jon, mangai au khoe thê pot ranŏng, haq khoe rìh hlài.
MAR 6:17 Majah qmang aih, Hêrôt i thê wì rùp clêh Jon ta hnim cadrong, xèm goe haq oe ajang nòe bùa Hêrot yŏc Hêrô-đia aih cadrì da Philip oh cla bùa Hêrot raq, đòeq broq mai.
MAR 6:18 Jon i bàu ùh lòh haq rameh: Bùa ùh khòh yŏc cadrì dèh oh broq mai.
MAR 6:19 Aih ìq, Hêrođia majah git ka Jon, enh chaq trong jêh cađac haq.
MAR 6:20 Mahaq ùh jah jêh, majah qmang aih Hêrot crè ka Jon, loq Jon kô aih mangai hadròeh, mangai taq atoq. Bùa chaq trong wèq Jon, jò khoe tàng bàu Jon, ta manoh bùa toq manhài, mahaq dua bùa enh tamàng.
MAR 6:21 Yàng èh taqnàih, wop glàm hì acaq ôq manè hì ha-uang bùa Hêrot, bùa akhen ka ƀài cwan kàn, cwan wèq ƀài lình, xam dìq dŏng gucraq ta gùng Galili.
MAR 6:22 Kon adrùh da Hêrođia mùt muaq ta aih, lem ka manoh bùa Hêrot xam ƀài mangai acaq ôq hì aih. Bùa doe ka kon mangai adrùh aih: Drah bòch beq enh waq cleq, au hu am.
MAR 6:23 Bùa hapah ka haq aih rameh: Waq toq hi bòch cleq, dua au am, pah axon taneh diac kô ùh loe.
MAR 6:24 Mangai cadrì aih loh enh gùng, hatùang dèh ka miq: Au bòch cleq ma yeo troq kô? Miq haq doe: Bòch gàu Jon Ƀaptit.
MAR 6:25 Mangai cadrì aih drah mùt ajang bùa, haq doe: Au enh ìh yŏc gàu Jon Baptit tah ta dòt kàn am ka au manòeq raq.
MAR 6:26 Bùa mangò pi ka jaq, mahaq khoe troq hapah, èh qnah hòm enh ngèa bàc ngai acaq ôq ta aih, bùa pi xèp hangah ka haq.
MAR 6:27 Bùa hi thê dèh lình lam jêh cađac Jon khoe aih aràng gàu haq ta aih.
MAR 6:28 Mangai lình aih lam pot ranŏng Jon ta hnim cadrong, khoe èh haq tah gàu aih ta dòt kàn aràng am ka kon mangai cadrì, èh mangai kon cadrì aih aràng dèh ka miq.
MAR 6:29 Mangai tiaq hŏc Jon hìa qmang aih, wì lam yŏc dèh hanang haq hlài catùh.
MAR 6:30 Moeq jàt baiq ngai Tiaq cla tagop dabau oe dudan ka Chuaq Jesus, anoe hlài ka haq rìm yiniq wì haq ma khoe broq khoe hnài.
MAR 6:31 Haq doe dèh ka ƀài mangai tiaq cla: “Beq bèn lam tanòe ma hawit hu padài toq biaq.” Majah qmang aih tacô mangai lam hlài bàc hrìn, jaq haq xam ƀài mangai tiaq cla met pi dòh jah acaq.
MAR 6:32 Wì haq hi loh ta boang đòeq hu lam tanoè ma yeo hawit.
MAR 6:33 Mahaq bàc ngai hnoq wì haq lam, wì canau loq, ƀài mangai oe bàc plài ta gùng aih cadàu trùh adroe tanòe Chuaq Jesus xam bài mangai tiaq cla lam.
MAR 6:34 Jò Chuaq Jesus cadiang tŏc enh boang, haq hnoq bàc mangai oe ta aih, haq tadèch qmòe nòeh, haq tamèt ka wì aih, majah qmang aih ƀài wì aih tìah ka trìu ùh i ka mangai ban. Haq hi hnài wì bàc trong
MAR 6:35 Trùh jò mat mahì khoe haqneq, mangai tiaq hŏc thia haten ka Chuaq, wì anoe: Tacô hawit, èh qnah hòm trŏc khoe ten xèq,
MAR 6:36 ìh am wì bròc, dôq wì ti mùt roc plài ten tacô hu rot dahwèq acaq.
MAR 6:37 Haq padreo bàu: “Pì kô raq mangai am ka wì acaq.” Mangai tiaq hŏc anoe: Qmang aih nhèn ep dìq loe qne hanam ƀac kùng abroq hu rot ƀênh am ka wì acaq qmòh?
MAR 6:38 Haq bòch: “Pì i toq leq toq ƀênh? lam ti ngan beq!” Mangai tiaq hŏc lam ti ngan, khoe èh wì doe: Padam toq ƀênh xam baiq pliang ka.
MAR 6:39 Haq doe ka ƀài mangai tiaq hŏc thê wì hangui tang apùq tanòe nhat.
MAR 6:40 Wì hangui tiaq tang brong, i brong moeq hrinh, brong padam jàt.
MAR 6:41 Jesus yŏc ƀênh xam baiq pliang ka, haq qngoc ta plình, manè apui, khoe aih haq goh ƀênh qnèp am ka mangai tiaq hŏc dôq wì lam am ka wì ma hangui ta nhat acaq, Haq hanoh axong baiq pliang ka qmang aih ka wì.
MAR 6:42 Rìm ngai acaq dìq jaq panàc,
MAR 6:43 mangai tiaq hŏc toch hlài rah bình moeq jàt baiq talênh haqnech ƀênh xam ka.
MAR 6:44 Toq gucalô ma acaq hì aih khoe padam muàn mangai.
MAR 6:45 Khoe ka aih, Haq pariaq mangai tiaq hŏc drah loh ta boang, hu tŏc pah tau adroe ka haq, tangèa qnah ta gùng Bêtsaiđa, jò haq thê ƀài mangai bàc hlài.
MAR 6:46 Atìq ka haq talah ka wì, haq tŏc ta wang đòeq hu waiq khàn.
MAR 6:47 Trùh damang, boang khoe oe taqne diac, cla haq oe moeq ngai tago.
MAR 6:48 Haq hnoq ƀài mangai tiaq hŏc chiu boang dìq jaq xalep, majah qmang aih glàm cayeo tàt ngèa wì haq. Trùh ten qngah, haq lam jènh ti riang diac hu trùh ti wì, haq enh lam adroe ka wì.
MAR 6:49 Mangai tiaq hŏc hnoq haq lam ti riang diac, xoh kiac chŏc, wì cajiah,
MAR 6:50 Majah qmang aih wì dìq hnoq haq, ùh i cabô ma ùh crè. Mahaq haq drah creo capoch ka wì, haq doe: “Paq yùq, hacô Au kô, apaq yùq.”
MAR 6:51 Haq cadiang tŏc ta boang ti ƀài mangai tiaq hŏc, tajòe qmòe jò aih cayeo hi hatinh hloe. Ƀài mangai tiaq hŏc hamàih ùh hnau adroe ka aih hòm.
MAR 6:52 Majah qmang aih, manoh wì haq cadoq yac ka wì khoe hnoq kan halac jò haq broq ƀênh, dua wì qnhòq qnì cleq.
MAR 6:53 Jò Chuaq Jesus xam mangai tiaq hŏc khoe tŏc apah tau, trùh ta Gênesaret, wì mùt ta aih.
MAR 6:54 Jò bu cadiang loh enh boang, wì gùng aih khoe canau ka Chuaq Jesus.
MAR 6:55 Wì drah cadàu jàp gùng aih wì tòng aràng mangai ùh hrŏc kùi ta dradrah, waq toq wì hìa haq oe taleq, wì tòng qnàng trùh ta aih.
MAR 6:56 Haq lam trùh taleq, yac ka plài qyoh, plài kàn, yac ta gùng leq, wì taqngùi mangai ùh hrŏc tanòe chòq, wì bòch haq am ka wì jah bèq đeh toq haqmai eo haq, mangai leq khoe jah bèq eo haq dìq jah brêh.
MAR 7:1 I mangai Pharisi xam ƀiaq ngai hnài ranenh, wì aih loh enh Jêrusalem, wì oe dudan ka Jesus
MAR 7:2 Wì aih hnoq i mangai tiaq hŏc, acaq xam tì ùh sròeh, aih ìq wì acaq mahaq ùh qnheo tì.
MAR 7:3 Mangai Pharisi xam dìq dŏng mangai Juđa wèq yôt bàu wì craq dùnh nèh qmon,
MAR 7:4 tàng jòq qnhòq qnheo tì ka lem, ùh jò leq wì haq acaq, jò wì haq hlài enh nòe padro atech, tàng joq qnhòq qnheo dua wì ùh acaq. Wì haq oe tiaq bàc bàu qmon qnoeq hòm, troeq haliang doe mŏng, abôq broq xam taneh, gŏc diac.
MAR 7:5 Aih ìq qmang aih, dài mangai Pharisi xam mangai hnài ranenh majah bòch Chuaq Jesus: Hagleq mangai tiaq hŏc ìh ùh wèq tiaq bàu wì craq dùnh nèh haq khoe hnài, gleq wì majah acaq ùh dùh qmòe ka qnheo tì.
MAR 7:6 Haq padreo bàu doe: “Wùih! Ƀài mangai patìah toq enh gùng meh, bàu pajàu Êsai ràu trùh pì nèh joq khoe troq, qmang ka bàu khoe achìh: Wì kô yŏc toq bàu kùh waiq au, Mahaq manoh wì haq hangai ka au.
MAR 7:7 Wì haq kùh waiq au aih joq qngwan, majah qmang aih, wì haq hnài tiaq toq ranenh loh enh bàu kon mangai.
MAR 7:8 Pì cađac ranenh Boc Plình, mahaq wèq tiaq bàu kon mangai qmon!”
MAR 7:9 Haq doe ka wì: “Pì cađac dŏng ranenh Boc Plình, đòeq hu wê tiaq bàu cla qmon.
MAR 7:10 Majah qmang aih Môise i doe: Thê pì loq iu dèh miq baq, èh qnah hòm: Cabô hanip ra-òh dèh ka miq baq, mangai aih ep cachìt.
MAR 7:11 Mahaq da pì aih doe: Mangai leq doe dèh ka miq baq: Rìm yiniq au đòeq wiang ban chôp au khoe côƀan (bàu aih rameh: au khoe dèch dŏng ka Boc Plình.)
MAR 7:12 Qmang aih mangai aih pi ep wèq ngan miq baq.
MAR 7:13 Qmang aih pì yŏc bàu cla rađeh qmon đòeq hu cađac bàu Boc Plình. Oe i bàc trong qnoeq hòm pì hadai broq qmang aih.”
MAR 7:14 Haq creo ka ƀài mangai bàc ma oe ta aih, haq doe: “Thê pì rai tamàng rai loq tàng,
MAR 7:15 ùh i ka yiniq cleq oe enh gùng mùt ta chac pì, broq ka pì ùh sròeh, mahaq ƀài yiniq enh dalam ka chac pì loh enh gùng, yiniq aih èh ma broq ka pì ùh sròeh.”
MAR 7:16 Tàng cabô i don, tamàng beq (Bàu kô ta hset dùnh nèh ùh i).
MAR 7:17 Jò Haq khoe mùt ta hnim, jò khoe hangai ka ƀài mangai bàc, mangai tiaq hŏc bòch haq bàu alìah aih.
MAR 7:18 Haq padreo bàu: “Pì ma ùh i ka manoh loq hèm? Ùh i ka yiniq leq oe enh gùng mùt ta chac mangai, jah broq ka mangai loh ka amùa, bàu aih pì ma qnhòq qnì tàng?
MAR 7:19 Majah qmang aih ƀài yiniq aih ùh i mùt ta manoh mangai, mahaq ƀài yiniq aih loh hloe ta padùc, khoe aih hi loh enh gùng. Qmang aih haq doe: Yiniq acaq aih dìq lem.
MAR 7:20 Haq doe tam: “Yiniq leq loh enh chac mangai aih ma broq ka mangai ùh sròeh!
MAR 7:21 Joq qnàng aih enh dalam ka mangai ma jah loh manoh dù, loq taqnung, loq atùng, loq jêh đac mangai.
MAR 7:22 Tango anang, daiq plai, ratauq, gôpla, ùh qnì camaih, ta grình, tapoch dech ka wì, panhòm, tapoch blùng.
MAR 7:23 Ƀài kan qmèq aih dìq loh enh manoh, aih ma broq ka mangai loh ka ùh sròeh.
MAR 7:24 Chuaq Jesus loh enh aih haq lam ti kênh gùng Tiro, Haq mùt ta moeq toq hnim aih, ùh enh am cabô loq haq oe ta aih, mahaq ùh hlèp.
MAR 7:25 Bu mùt ta aih, i moeq ngai gucadrì haq aih i moeq toq kon cadrì qyoh i kiac mùt ta chac, jò haq hìa tàng Chuaq Jesus, haq aih mùt pacro dađeh nòe jènh Chuaq Jesus.
MAR 7:26 Gucadrì aih mangai Gorec, ha-uang ta gùng Siro Phênisi. Haq canòm đeh ka Chuaq Jesus hnan qnoh kiac loh enh chac kon haq.
MAR 7:27 Chuaq Jesus doe ka haq: “Adroe aih, đòeq da cla wì yoh acaq ka panàc òeq, majah qmang aih yŏc ƀênh wì qyoh acaq caqnìh am ka koq aih ùh troq!”
MAR 7:28 Gucadrì aih padreo bàu: Waiq Chuaq, khoe joq qmang aih raq, mahaq ƀài kon koq oe đeh ta caqnàm jah acaq đeh cràc ƀênh kon qyoh ma taclìh.
MAR 7:29 Khoe aih Chuaq Jesus doe ka mangai cadrì: “Pàng ìh khoe doe qmang aih, kiac majah khoe loh enh chac kon ìh, hlài beq”.
MAR 7:30 Mangai gucadrì aih hlài dèh ta hnim, haq hnoq dèh kon oe ta juàng, kiac khoe loh.
MAR 7:31 Atìq ka aih, Chuaq Jesus pi oe ta kênh gùng Tiro hòm, haq lam pajang trong gùng Siđôn rai dang jùa loh diac raxìq Galili, khoe aih Haq mùt ta cròng Đêcaboli.
MAR 7:32 Wì tòng aràng ka haq moeq ngai clìc don rai tapoch ùh hloh, wì canòm đeh ka Chuaq Jesus yŏc tì bèq mangai aih.
MAR 7:33 Chuaq Jesus qnung haq aih lam ti rađeh, hangai ka mangai bàc tau, Chuaq Jesus yŏc hadrang tì đòeq ajang don haq aih, rai yŏc diac hai xùt rapet haq aih.
MAR 7:34 Chuaq Jesus qngŏc ta plình, haq hihèm cadrùq, haq doe: “Ephata, (bàu aih rameh: Ta pèch beq!)
MAR 7:35 Tajòe qmòe jò aih raq, don mangai aih hi tapèch, rapet haq aih hadai jah rađah ka lem, mangai aih hi hloh tapoch.
MAR 7:36 Chuaq Jesus ùh am wì anoe ka cabô loq, mahaq haq ùh am dàng leq, wì anoe yeo hnau ka aih hòm.
MAR 7:37 Ƀài mangai tàng yiniq aih, wì hamàih oe i jaq cleq, wì doe: Haq broq rìm yiniq dìq loh ka lem dŏng, broq ka mangai clìc don jah tàng, mangai làu jah hloh tapoch.
MAR 8:1 Ƀài hì aih, i bàc mangai qnoeq hòm lam tiaq Chuaq Jesus, jò wì aih pi i cleq hu acaq hòm, Chuaq Jesus creo ka mangai tiaq hŏc trùh ajang da đeh, Haq doe:
MAR 8:2 “Au ha-och ka ƀài mangai bàc kô, wì haq oe ti au khoe jah piq hì kô, ùh i ka yiniq acaq.
MAR 8:3 Tàng joq au thê wì haq hlài ta hnim rai pangot, wì haq loq tacro ti trong majah qmang aih wì haq trùh enh nòe hangai”.
MAR 8:4 Mangai tiaq hŏc padreo bàu: Mahaq tanòe hawit qmang kô, cabô qnì chaq enh leq ma i ƀênh tàu ka wì acaq?
MAR 8:5 Jesus bòch: “Pì i toq leq toq ƀênh?” mangai tiaq hŏc doe: i tapèh toq!
MAR 8:6 Haq thê ƀài mangai bàc aih haqngui ta taneh; khoe aih Haq yŏc tapèh toq ƀênh, manè apôi Boc Plình, haq goh ƀênh aih khoe èh qnèp ka mangai tiaq hŏc, đòeq wì haq lam axong ka mangai bàc acaq, mangai tiaq hŏc lam axong ka wì.
MAR 8:7 Mangai tiaq hŏc hanoh i biaq pliang kon ka qyoh, haq manè apôi Boc Plình khoe èh thê mangai tiaq hŏc lam axong qmang ka yàng adroe diq.
MAR 8:8 Mangai leq mangai meh acaq qmòe ka tàu joq qnàng. Khoe aih mangai tiaq hŏc toch hlài ƀài hanech oe rah jah qmòe tapèh talênh bình.
MAR 8:9 Ƀài mangai acaq hì aih jah qnah ta pôn muàn.
MAR 8:10 Atìq ka khoe am wì hlài, haq tŏc ta boang ti mangai tiaq hŏc, lam ta gùng Đama-nutha.
MAR 8:11 Ƀài mangai Pharisi trùh bòch Chuaq Jesus, đòeq hu chaq trong bahlac haq, wì thê haq am wì hnoq kan halac enh plình, đòeq hu qnhro Haq.
MAR 8:12 Chuaq Jesus hi hèm cadrùq, rai doe: “Hagleq xinoe kô majah bòch ngan kan halac. Au anoe joq qnàng ka pì, ùh i kan halac leq hu am ka pì.”
MAR 8:13 Haq hi cađac wì, tŏc hlài dèh taboang đòeq hu tŏc pah tau.
MAR 8:14 Mangai tiaq hŏc ùh hmàng wê ƀênh, taboang i mòeq toq ƀênh raq.
MAR 8:15 Haq pariaq mangai tiaq hŏc: “Ngan oq, pì ep wèq rađeh ma khoe ka blo da mangai Pharisi xam blo ƀài bua da Hêrot”.
MAR 8:16 Mangai tiaq hŏc doe ka dabau: Aih jao bèn ùh i wê ƀênh.
MAR 8:17 Loq ka trong wì ta hatuàng, Chuaq Jesus bòch wì haq: “Gleq pì ma jah hatuàng ti dabau bèn ùh i ka bênh? Pì ma qnhòq tàng, pì ma qnhòq tem raq qmòh? Manoh pì dua oe raq cadoq yôt qmòh?
MAR 8:18 Pì i mat mahaq gleq ma ùh hnoq? I don mahaq gleq ùh tàng? Pì ùh hmàng qmòh?
MAR 8:19 Jò au goh padam toq ƀênh am ka padam muàn mangai acaq, haqnech haq pì toch hlài jah toq leq rajo?” Wì doe: Moeq jàt baiq rajo.
MAR 8:20 Ha yàng au goh tapèh toq ƀênh am ka pôn muàn mangai acaq, pì toch hlài jah toq leq rajo? Wì doe: tapèh rajo.
MAR 8:21 Haq doe: “Pì dua oe raq qnhòq qnì qmòh?”
MAR 8:22 Chuaq Jesus xam mangai tiaq hŏc lam trùh ta plài Bêtsaida. Wì aràng ka haq mòeq mangai lua mat wì canòm đeh ka haq yŏc tì bèq haq aih.
MAR 8:23 Chuaq Jesus carùp tì mangai aih, tìc qnoh enh gùng ka plài, xùt diac hai ta mat haq aih, yŏc tì bèq haq aih rai bòch: “Ìh i hnoq cleq ùh?”
MAR 8:24 Mangai lua mat qngoc ta haqnhèq rai padreo bàu: Au hnoq mangai wì haq lam tìah taiq ka long.
MAR 8:25 Chuaq Jesus yŏc tì bèq mat mangai aih mòeq yàng hòm, aih mat haq hi tapèh, jah qngah, haq hnoq rìm yiniq dìq jaq hliang.
MAR 8:26 Chuaq Jesus thê haq aih hlài dèh ta hnim rai tanap: “Ùh dùh mùt dèh ta plài.”
MAR 8:27 Chuaq Jesus xam mangai tia hŏc loh enh aih, wì lam ta roc plài haten ka Sêsare philip. Jò lam ti trong haq bòch wì: “Wì doe au kô ìq cabô?”
MAR 8:28 Wì padreo bàu: Qnah ngai doe Jon Ƀaptit, tang ngai doe Êli, mangai qnoeq hòm doe ìh qmat moeq ngai pajàu dùnh calah nèh.
MAR 8:29 Haq bòch: “Ha pì doe au kô ìq cabô?” Phiero padreo bàu: Ìh kô raq Christ!
MAR 8:30 Chuaq Jesus panhet mangai tiaq hŏc ùh jah anoe ka mangai qnoeq loq ka haq.
MAR 8:31 Pang aih, haq hi hnài ka mangai tiaq hŏc rameh “Kon Mangai ep xalep bàc trong, ƀài wì gucraq, ƀài pajàu kàn xam ƀài mangai hnài ranenh kêh qnoh đac haq, haq ep cachìt, atìq ka piq hì haq hi rìh hlài.”
MAR 8:32 Haq anoe hloh trong aih ka mangai tiaq hŏc. Phiero qnàng Haq lam ta kênh rai tagàih haq.
MAR 8:33 Mahaq Chuaq Jesus hwi ngan mangai tiaq hŏc rai tapoch ka Phiero: “Wùih Satan meh! Drah wia oe enh rù ka au beq. Majah qmang aih ìh ùh i hèm trùh trong da Boc Plình, mahaq hèm toq trong kon mangai.”
MAR 8:34 Khoe aih haq creo ka ƀài mangai bàc xam mangai tiaq hŏc trùh ajang haq. Haq doe: “Tàng cabô enh tiaq au, haq aih ep cađac rađeh, xùi dèh long pagat đòeq hu tiaq au.
MAR 8:35 Majah qmang aih cabô àu wèq dèh kan rìh, aih èh hnhung, mahaq mangai leq taiq au taiq bàu lem chìuq cađac dèh kan rìh, mangai aih èh jah dèch.
MAR 8:36 Mangai leq i dìq dŏng crŏng taneh kô mahaq cađac hnhung dèh ka mahua yiang, aih haq jah cleq?
MAR 8:37 I ka cabô jah yŏc cleq đòeq hu halìh yŏc hlài dèh mahua yiang ùh?
MAR 8:38 Oe taqne nang noe loq taqnung tango, broq toq yiniq lui kô, tàng cabô xep camaih ka yiniq au, camaih ka bàu au, Kon Mangai hadai camaih xep ka mangai aih, jò haq oe taqne kan ranhòm enh Baq haq hu trùh, xam ƀài ƀình plình hadròeh.”
MAR 9:1 Èh Haq doe ka mangai taq hŏc: “Joq qnàng Au doe ka pì, pì ma yòng ajang kô i ngai ùh cachìt adroe ka jah hnoq diac Boc Plình yŏc cwìang itai hu trùh.
MAR 9:2 Atìq ka tadràu hì, Chuaq Jesus aràng Phiero, Jaco xam Jon tiaq haq tŏc ta wang haqhèq, ùh i ka mangai qnoeq ta aih, toq wì haq raq. Ta aih Haq wìh wìa enh ngèa wì piq ngai.
MAR 9:3 Eo Haq loh ka taboc camla dìq jaq, ùh i mangai leq oe ta crŏng taneh broq taboc jah qmang aih.
MAR 9:4 Êli xam Môise loh hatuàng ti Haq.
MAR 9:5 Phiero doe ka Chuaq Jesus: Rabi! Bèn oe ta kô lem joq qnàng, beq broq piq toq ranòh, moeq toq ka Ìh, moeq toq ka Môise, moeq toq hòm ka Êli.
MAR 9:6 Phiero ùh qnì qmòe đeh doe cleq, majah qmang aih dìq ka wì haq yùq crè pi ka jaq.
MAR 9:7 khoe aih i moeq cato yùc kàn glàp wì haq, enh yùc aih i bàu doe: “Kô raq Kon calô da Au, mangai Au ma loq waq dèh, thê pì tamàng bàu haq.”
MAR 9:8 Jò aih, ƀài mangai tiaq hŏc hwi ngan dudan, cadoe pi hnoq cabô, enh gùng ka moeq ngai Chuaq Jesus raq ma oe ti wì.
MAR 9:9 Jò wì loh enh wang, haq ùh lòh mangai tiaq hŏc anoe hlài ka cabô loq bài yiniq wì haq ma khoe hnoq, trùh jò leq Kon Mangai khoe rìh hlài enh cachìt.
MAR 9:10 Mangai tiaq hŏc wê bàu aih, wì bòch dabau: Cachìt rìh hlài, aih ìq haq doe cleq?
MAR 9:11 Mangai tiaq hŏc bòch haq: Hagleq ƀài mangai hnài ranenh ma doe Êli ep trùh adroe?
MAR 9:12 Chuaq Jesus padreo bàu: “Joq Êli ep trùh adroe, đòeq hu palauq hlài rìm trong. Aih ìq hagleq majah i bàu achìh Kon Mangai ep xalep bàc trong, wì halê cađac haq?
MAR 9:13 Mahaq au doe ka pì Êli khoe trùh, wì tabroq ka haq tiaq dèh manoh wì ma enh, wop troeq bàu ma khoe achìh trùh haq.”
MAR 9:14 Jò Chuaq Jesus xam piq ngai aih lam trùh ajang nòe ƀài mangai hanoh tiaq hŏc, hnoq mangai bàc pi ka jaq oe dudan ka wì aih, èh i mangai hnài ranenh tarahen ka ƀài mangai tiaq hŏc aih.
MAR 9:15 Ƀài mangai bàc aih bu hnoq haq wì khoe hamàih, wì tùh ta haq.
MAR 9:16 Haq bòch wì: “Pì rahen ka mangai tiaq hŏc au yiniq cleq?”
MAR 9:17 I moeq ngai ta aih tèu bàu: Mangai hnài! Au aràng dèh kon trùh ka ìh, kiac làu khoe pawè haq,
MAR 9:18 yac ka qnang oe taleq, jò kiac hi mùt ta haq broq ka haq loh ka troq kênh, loh toq diac hai camùh, cadrit hanenh, haq loh ka gang got hloe, au canòm đeh ka mangai tiaq hŏc drùh qnoh kiac aih, mahaq ùh jah.
MAR 9:19 Chuaq Jesus doe: “Wùih! nang noe ùh qnì lùi tau, Au oe jah oe ti pì trùh pang leq? Au ep àt ka pì trùh jò leq hòm? Qnàng kon mangai qyoh aih ka au”.
MAR 9:20 Wì hi qnàng kon qyoh aih ka haq. Kon qyoh aih bu hnoq Chuaq Jesus, kiac khoe rapôh haq, haq tacro ta taneh, cadro cadria hacùng loh toq diac hai.
MAR 9:21 Chuaq Jesus bòch baq haq: “Haq loh ka qmang kô dùnh neo?” Baq haq tèu: enh qyoh nèh raq.
MAR 9:22 Kiac khoe bàc yàng khwênh qnìh haq ta ùnh, ta diac, hu jêh đac haq, mahaq ìh broq cleq jah, ìh ha-och rai broq biaq ka ma diq!
MAR 9:23 Chuaq Jesus doe: “Hagleq ìh majah doe: Tàng ìh broq jah? Waq toq cabô hi lùi rìm yiniq dìq jah”.
MAR 9:24 Baq kon mangai qyoh aih drah doe: au lùi ìh, Waiq Chuaq! Ìh wiang biaq da au ajang kan ùh qnì lùi aih.
MAR 9:25 Jò Chuaq Jesus hnoq mangai bàc trùh, Haq lech ka kiac aih rai thê: “Kiac clìc rai làu meh, au thê gè loh enh kon mangai qyoh kô, pang kô ta èh pi jah pawè haq hòm”.
MAR 9:26 Kiac rai cajiah rai rapôh kon qyoh aih cadêh, khoe kiac hi loh, kon mangai aih tìah qmòe ka khoe cachìt, bàc ngai crè wì doe: haq khoe cachìt.
MAR 9:27 Mahaq Chuaq Jesus rùp tì dèch haq hi yòng.
MAR 9:28 Jò Chuaq Jesus khoe mùt ta hnim, mangai tiaq hŏc thia haten wì chop bòch: Gleq nhèn drùh kiac aih ùh jah?
MAR 9:29 Haq doe: “Tàng ùh waiq khàn ùh i cabô drùh qnoh kiac aih jah.”
MAR 9:30 Khoe aih Chuaq Jesus xam mangai tiaq hŏc loh enh aih, lam pagat trong Galili, Haq ùh enh dôq ka cabô loq wì haq qnang oe taleq.
MAR 9:31 Majah qmang aih haq khoe hnài dèh mangai tiaq hŏc, haq doe: “Kon mangai kô èh mùt ta tì wì, wì jêh cađac, haq cachìt piq hì khoe èh rìh hlài.
MAR 9:32 Mahaq mangai tiaq hŏc ùh tem bàu aih, wì ùh hùa bòch haq trong aih.
MAR 9:33 Wì haq trùh ta Cabênaum. Jò khoe oe ta hnim, haq bòch wì: “Jò lam ti trong ìq pì tarahen cleq ka dabau?
MAR 9:34 Mahaq wì hatinh majah qmang aih oe ti trong wì tarahen ka dabau: Taqne bèn kô cabô ma yeo kàn?
MAR 9:35 Chuaq Jesus hangui, creo dŏng moeq jàt baiq ngai tiaq hŏc, Haq doe: “Mangai leq enh broq gàu, haq aih ep oe atìq lùch, ep broq hapŏng patìh ka wì qnoeq.”
MAR 9:36 Haq yŏc moeq toq kon qyoh, tah taqne mangai tiaq hŏc, khoe aih haq caqmìn kon qyoh aih rai doe ka wì:
MAR 9:37 “Cabô jao Yiniq Au chìuq đìh moeq ngai kon qyoh qmang kô, aih haq đìh au, cabô đìh au, aih ùh xài haq đìh au, mahaq đìh Mangai ma khoe thê au.”
MAR 9:38 Jon doe ka Haq: Mangai hnài, nhèn khoe hmaq hnoq i mangai yŏc yiniq ìh đòeq drùh kan kiac, nhèn khoe ùh lòh haq, majah qmang aih wì aih ùh tiaq bèn.
MAR 9:39 Chuaq Jesus doe: “Apaq tàt dèh, ùh i mangai leq rai yŏc yiniq au broq kan halac rai tapoch qmèq ka au.
MAR 9:40 Majah qmang aih, mangai leq ùh hìaq taƀlêq ka bèn haq aih hanoh ti bèn.
MAR 9:41 Cabô jao yiniq au kô èh ma am ka pì moeq doe chrŏng diac, majah qmang aih taiq pì aih mangai da Christ, Joq qnàng au doe ka pì haq aih ùh hnhung dèh kan baha.
MAR 9:42 Mahaq mangai leq broq ka mòeq ngai taqne ƀài wì qyoh kô khoe lùi au clìh ta yiniq lui, yŏc apau hmo ma kàn kàt ranŏng haq aih lam cadram ta diac raxìq aih ùh hnau hòm.
MAR 9:43 Tàng joq tì ìh broq ka ìh loh yiniq, pot đac tì aih, yac ka moeq apah tì mahaq jah mùt ta kan rìh, ùh hnau tôm baiq apah tì mahaq taclìh ta hwinh, ta ƀau ùnh ùh pat.
MAR 9:45 Tàng jènh ìh broq ka ìh loh yiniq, pot cađac jènh aih, moeq apah jènh mahaq jah mùt ta kan rìh, ùh hnau tôm baiq apah jènh mahaq wì khwênh qnìh ta bau ùnh.
MAR 9:47 Tàng joq mat ìh broq ka ìh loh yiniq, ƀŏc đac mat aih beq, oe moeq apah mat ma haq jah mùt ta diac BocPlình, ùh hnau tôm baiq pah mat mahaq ta clìh ta hwinh,
MAR 9:48 aih la nòe i hrai ma kaq wì haq, hrai aih ùh kachìt, tanòe ùnh ùh jò leq pat.
MAR 9:49 Rìm ngai ta aih jah paqnhòq xi ùnh.
MAR 9:50 Boh aih ngè lem, mahaq tàng boh aih pi xang, aih èh yŏc cleq hu broq haq xang hlài.
MAR 9:51 Dìq ka pì ep i boh oe ta manoh, ep hatroq ti dabau”.
MAR 10:1 Chuaq Jesus loh enh aih, trùh ta cròng Juđê, tŏc pah tau ka diac Jođan, mangai bàc tagop dabau trùh hòm ti haq, tiaq dèh ma khoe hmaq yôt, haq hi hnài wì.
MAR 10:2 Ƀài mangai Pharisi lam haten bòch đòeq hu chaq trong bahlac haq: Mangai gucalô akhòh cađac mai?
MAR 10:3 “Môise khoe thê pì qmang leq?” Haq bòch wì.
MAR 10:4 Wì aih padreo bàu: Môise lòh mangai calô achìh moeq araq jàiq broq ƀò acan tacađac, khoe aih caqnaih deh cadrì loh lam.
MAR 10:5 Chuaq Jesus padreo bàu: “Aih jao pì cadoq manoh Môise ma jah achìh ranenh aih.
MAR 10:6 Mahaq enh jò baxèm broq plình crŏng taneh, Boc Plình broq moeq ngai calô, moeq ngai cadrì.
MAR 10:7 Aih ìq mangai calô majah talah dèh miq baq đòeq taqmùt dèh ti mai,
MAR 10:8 wa baiq ngai hi wìa moeq xech akia. Pang aih, ŏng mai pi xài baiq hòm, mahaq khoe loh moeq xech akia.
MAR 10:9 Qmang aih, kon mangai ùh jah lah ƀài mangai leq Boc Plình ma khoe acop”.
MAR 10:10 Jò oe ta hnim, mangai tiaq hŏc bòch hòm trong aih,
MAR 10:11 Haq padreo bàu: “Cabô cađac mai èh yŏc mangai cadrì qnoeq broq mai, haq khoe wìa mangai tango ka mangai cadrì tau,
MAR 10:12 tàng joq mangai cadrì cađac dèh ŏng, yŏc ŏng qnoeq, aih hanoh loh mangai tango.
MAR 10:13 Wì aràng kon qyoh trùh ti Chuaq Jesus dôq ka haq yŏc tì bèq wì qyoh, mahaq mangai tiaq hŏc lech ka wì.
MAR 10:14 Jò Chuaq Jesus hnoq qmang aih, haq nòeh ka mangai tiaq hŏc, haq doe: “Dôq haq kon qyoh trùh ti au, apaq tàt wì haq, majah qmang aih diac Boc Plình am ƀài mangai leq ma tìah ka kon qyoh.
MAR 10:15 Joq qnàng au doe ka pì, mangai leq ùh đìh yŏc diac plình qmang kon qyoh qmat, haq aih ùh jò leq jah mùt ta diac plình”.
MAR 10:16 Khoe aih, haq caqmìn kon qyoh rai waiq am xôq ramot ka wì qyoh.
MAR 10:17 Chuaq Jesus qnang hu loh lam, i moeq ngai cadàu tùh hacùn cràng enh ngèa ka haq, rai bòch: Ìh kô mangai hnài lem lình, au ep broq cleq đòeq hu jah kan rìh halình?
MAR 10:18 Chuaq Jesus doe: “Hagleq ìh majah doe au mangai lem lình? Ùh i mangai leq lem lình, enh gùng ka Boc Plình”.
MAR 10:19 Ìh loq ƀài ranenh kô: “Apaq tango, apaq jêh đac mangai, apaq atùng, apaq yòng tapoch dech ka cabô, apaq qnùt bô, loq ta-iu dèh miq baq”
MAR 10:20 Mangai aih padreo bàu: Mangai hnài, enh jò au oe qyoh nèh raq au khoe wèq dìq ƀài raneng kô.
MAR 10:21 Chuaq Jesus ngan mangai aih rai ha-ŏch ka haq, Chuaq Jesus doe: “Ìh qnhòq i moeq yiniq hòm, hlài tech dìq dŏng kùng hang ìh, am ka mangai pa, aih èh ìh hi i kùng hang canaq oe ta diac Plình. Khoe aih hi lam tacô đòeq hu tiaq au”.
MAR 10:22 Jò aih hadrò mangaih guradam aih hnoq qmòe kan haq mangò ka bàu aih, majah qmang aih, kùng hang haq bàc haraya.
MAR 10:23 Chuaq Jesus ti ngan dudan rai doe ka mangai tiaq hŏc: “Mangai padrŏng ùh hlàu cleq ka jah mùt diac Plình”!
MAR 10:24 Mangai tiaq hŏc hamàih ka bàu aih. Mahaq Chuaq Jesus doe hòm: “Wì kon! mangai padrŏng yo đeh kan đòeq mùt diac plình aih joq xa qnàng!
MAR 10:25 Lŏcda mùt trom jrùm yi hlàu ka mangai padrŏng mùt diac Boc Plình.”
MAR 10:26 Mangai tiaq hŏc hamàih ùh hnau hòm, wì hatuàng ti dabau: Tàng qmang aih èh mangai leq ma oe jah dèch?
MAR 10:27 Chuaq Jesus ngan wì haq rai doe: “Yiniq aih kon mangai broq trong ùh jah, mahaq Boc Plình ùh qmang aih, Boc Plình broq jah rìm yiniq”.
MAR 10:28 Phiero anoe ka haq: Hacô nhèn khoe cađac rìm yiniq hu lam tiaq ìh.
MAR 10:29 Chuaq Jesus padreo bàu: “Joq qnàng au anoe ka pì, ùh i moeq ngai leq cađac dèh hnim, oh daq calô, oh daq cadrì, cađac miq baq hloe xam ƀài kon xam ruàng pràm, đòeq tiaq au xam trong Bàu lem,
MAR 10:30 manòeq kô raq, qnhòng kô raq haq aih ma ùh jah yŏc hlài hloe ka hrinh yàng ƀòe hnim, oh daq calô, oh daq cadrì, miq kon, taneh ruàng, hloe xam ƀài kan nanxa xam kan rìh halình qnhòng atìq kô èh.
MAR 10:31 Mahaq bàc ngai oe adroe loh ka atìq, mangai atìq loh ka adroe”.
MAR 10:32 Jò Chuaq Jesus xam mangai tiaq hŏc qnang lam ti trong tŏc ta Jêrusalem, Haq lam adroe, ƀài mangai tiaq hŏc dìq jaq yùq, ƀài mangai lam tiaq hadai crè. Haq qnung moeq jàt baiq ngai tiaq hŏc lam crài ti haq hòm rai anoe ka wì loq yiniq padon trùh ka wì haq.
MAR 10:33 Haq doe: “Bèn qnang tŏc ta Jêrusalem, Kon Mangai kô èh mùt ta tì ƀài pajàu kàn xam ƀài mangai hnài ranenh. Wì aih hi taqmòq ka haq yiniq cachìt, wì aih aràng jao haq am ka wì enh gùng.
MAR 10:34 Wì hi halê haq, cachôh ka haq, mahaq piq hi ònh èh haq hi rìh hlài.”
MAR 10:35 Atìq ka aih, Jaco xam Jon (kon Sêbeđe thia ajang Haq), wa doe: Mangai hnài, Ìh broq am ka ma yiniq ma enh bòch đeh.
MAR 10:36 Haq doe: “Chôp enh Au broq ka chôp cleq?”
MAR 10:37 Wa aih pa dreo bàu: Jò leq Ìh jah kan ranhòm èh, ìh am ka ma moeq ngai haqngui apah qma, moeq ngai apah qngeo ka ìh.
MAR 10:38 Chuaq Jesus padreo bàu: “Chôp ùh qnì ka rađeh qnang bòch cleq, doe chrŏng au ôq, chôp ahlàt ôq, ƀaptem hu broq ka au, chôp ahlàt broq ùh?”
MAR 10:39 Wa aih tèu: Ma hlàt. Chuaq Jesus anoe ka wa: “Doe chrŏng au ôq kô èh chôp hanoh ôq, ƀaptem hu broq ka au kô èh chôp hadai jah broq,
MAR 10:40 mahaq hu hangui apah qma, apah qngeo ka au aih ùh xài au am, ajang aih đòeq da ƀài mangai leq nòe aih khoe padon dèh adroe”.
MAR 10:41 Jò wì moeq jàt ngai tau tàng qmang aih, wì haq nòeh ka wa Jaco wa Jon.
MAR 10:42 Chuaq Jesus creo ka wì haq oe qmoeq qmang ti dabau, haq doe: “Pì loq mangai ma broq gàu wì enh gùng, thê wì qnoeq iu rađeh, cwan kàn aih haq yo ka rađeh đòeq padit mangai qnoeq,
MAR 10:43 pì ùh xài qmang aih, mahaq tapì mangai leq enh broq kàn, mangai aih ep broq hapŏng,
MAR 10:44 mangai leq enh broq gàu, haq aih ep broq dìc rìm ngai.
MAR 10:45 Majah qmang aih, Kon Mangai trùh ùh xài đòeq wì patìh ka haq, mahaq đòeq haq patìh glòq ka wì, rai cađac kan rìh rađeh đòeq hu dèch bàc ngai”.
MAR 10:46 Khoe aih, Chuaq Jesus xam mangai tiaq hŏc trùh ta Jêrico. Jò wì haq hloe xam ƀài mangai bàc qnang loh enh aih, i moeq ngai lua mat yiniq haq Ƀatimê, (kon daTimê) qnang haqngui ti trong hu axìn.
MAR 10:47 Jò haq tàng wì doe: aih Chuaq Jesus mangai Naxaret, haq drah creo cadêh: waiq Chuaq Jesus, Kon bùa Đawit, xa-och ka au diq!
MAR 10:48 Bàc ngai tapoch hnap ka haq, thê haq chaq oe ma hatinh, mahaq haq ka creo tam yeo dêh hòm: Kon Đawit, xa-och ka au diq!
MAR 10:49 Chuaq Jesus yòng jang aih rai doe: “Creo ka haq lam ajang kô”. Wì creo ka mangai ùh xau aih rai doe ka haq: Cajap manoh, yòng beq, Haq creo ka ìh.
MAR 10:50 Mangai lua mat aih lêh dèh eo enh gùng, tùh thia ajang Chuaq Jesus.
MAR 10:51 Chuaq Jesus bòch haq: “Ìh enh au broq ka ìh cleq?” Mangai lua mat aih padreo bàu: Rabi, au enh jah hnoq.
MAR 10:52 Chuaq Jesus doe ka haq: “Lam beq! Kan lùi ìh khoe broq ìh brêh.” Tajòe hloe jò aih haq jah hnoq, haq hi lam tiaq ti Chuaq Jesus.
MAR 11:1 Jò khoe ten trùh Jêrusalem, tanòe plài Bêphajê xam plài Bêthani tajang ka wang Oliu, Chuaq Jesus thê baiq ngai tiaq hŏc,
MAR 11:2 Haq doe ka wa: “Mùt ta plài enh ngèa ka chôp, jò mùt ta aih hnoq moeq toq lùa qyoh wì kàt ta aih, qnhòq i cabô lah tŏc crŏng haq, chôp canaih haq khoe aih tiaq ahlài tacô ka au.
MAR 11:3 Tàng i mangai leq loq bòch: Gleq ma jah broq qmang qmat? Chôp doe ka wì: Chuaq i yiniq waq, aih èh wì hi dôq chôp tiaq ahlài”.
MAR 11:4 Wa aih hi lam, hnoq kon lùa qyoh qnang kàt enh gùng tajang ka trong qmang, wa hi lêh canaih.
MAR 11:5 Wì ma oe ta aih i qnah ngai oe ta aih bòch: Chôp caqnaih kon lùa qyoh qmat hu broq cleq?
MAR 11:6 Wa aih padreo bàu qmang ka Chuaq Jesus khoe tanap, wì hi canaih wa lam.
MAR 11:7 Wa tiaq ahlài kon lùa aih ka Chuaq Jesus, yŏc dèh eo hlèch enh crŏng lùa aih, khoe aih Chuaq Jesus hi tŏc enh crŏng.
MAR 11:8 Bàc ngai lêh dèh eo hlèch ti trong lam, i qnah ngai loh ta ruàng goh hamenh long xap roc trong.
MAR 11:9 Mangai lam adroe, mangai lam atìq dìq moeq bàu cadêh: Hôsana! Khòh manè ka Mangai trùh enh dalam ka yiniq Chuaq!
MAR 11:10 Xôq ramot am ka diac padon trùh kô èh, aih raq diac bùa Đawit, kan cadraq bèn! Hôsana oe ta Plình haqnhèq.
MAR 11:11 Chuaq Jesus mùt ta Jêrusalem, haq lam ta hnim kùh waiq. Haq ti ngan rìm yiniq dudan ta aih, jò mat mahì khoe haqneq, haq xam moeq jàt baiq ngai tiaq hŏc loh enh aih lam ta plài Bêthani. Long pŏc croh
MAR 11:12 Sroq atìq, jò khoe loh enh plài Bêthani, aih Haq pangot.
MAR 11:13 Hnoq enh hangai i moeq xèm long pŏc i hla, Haq lam ngan long aih i ka plì ùh, jò trùh haten ka xèm long hnoq toq hla, majah qmang aih ùh xài jò plì.
MAR 11:14 Haq tapoch ka long aih: “Pang kô èh pi i cabô oe kaq plì enh gè hòm.” Dìq dŏng mangai tiaq hŏc dìq tàng bàu aih.
MAR 11:15 Jò trùh ta Jêrusalem, Haq mùt ta hnim kùh waiq, drùh qnoh ƀài mangai padro ta aih, blòq caƀŏng mangai ma halìh ƀac hloe xam gèq wì ma atech trù.
MAR 11:16 Haq ùh am cabô wê cleq jah lam pagat trong aih.
MAR 11:17 Khoe aih haq hnài wì: “Ajoq i bàu achìh, Hnim au jah creo hnim waiq khàn ka rìm taneh diac? Mahaq pì khoe broq haq loh pù ƀài mangai atùng.”
MAR 11:18 Ƀài pajàu xam ƀài mangai hnài ranenh tàng bàu aih, hi chaq trong hu jêh cađac haq, wì ùh hùa ka haq, majah qmang aih dìq dŏng phù cròng mangai leq mangai meh hamàih đeh hra ka bàu haq hnài.
MAR 11:19 Jò trŏc khoe ten clam, Chuaq Jesus xam mangai tiaq hŏc loh enh aih.
MAR 11:20 Sroq atìq, jò lam trong aih, wì haq hnoq long pŏc khoe croh trùh ta riah.
MAR 11:21 Phiero hi hmàng hlài haq doe ka Chuaq Jesus, Rabi, Ìh ngan tau, long pŏc ìh tapoch ka haq hì nèh khoe croh.
MAR 11:22 Chuaq Jesus doe: “Thê pì i manoh lùi Boc Plình.
MAR 11:23 Au doe qnàng ka pì, tàng cabô doe ka bui wang kô: lam caqnìh rađeh ta diac raxìq beq, ta manoh haq aih ùh i kan rangòt, mahaq lùi troeq bàu rađeh ma khoe anoe, haq jah qmang dèh ka bàu.
MAR 11:24 Aih ìq au majah doe ka pì: Rìm yiniq pì bòch jò pì waiq khàn, drah lùi pì khoe jah, aih èh pì hijah yiniq aih.
MAR 11:25 Jò pì yòng waiq khàn, tàng joq pì oe i yiniq cleq ùh hatroq ka cabô, drah cađac yiniq aih ka wì beq, aih èh Baq pì oe ta plình hanoh cađac da pì yiniq lui.
MAR 11:26 (*hset dùnh) Tàng pì qnhòq cađac da wì yiniq lui, Baq pì oe ta plình hadai qnhòq cađac da pì.”
MAR 11:27 Chuaq Jesus xam mangai tiaq hŏc wìh ta Jêrusalem hòm, jò Chuaq Jesus qnang cadiang lam ta hamlang hnim kùh waiq, ƀài pajàu kàn, ƀài mangai hnài ranenh hloe xam ƀài gucraq thia ajang haq.
MAR 11:28 Wì aih bòch: Ìh yŏc cwìang enh leq ma broq qmang kô? Cabô ma khoe thê ìh broq?
MAR 11:29 Chuaq Jesus padreo bàu: “Au hanoh bòch pì moeq bàu. Pì padreo bàu au, aih èh au hadai doe ka pì loq au yŏc cwìang enh leq hu broq ƀài trong kô.
MAR 11:30 Ƀaptem da Jon aih loh enh Plình, loq loh enh kon mangai? Anoe ka au beq!”
MAR 11:31 Wì aih hatuàng ti dabau, wì doe: Tàng joq bèn doe loh enh plình aih èh haq bòch bèn: Meh pì ma ùh lùi Jon?
MAR 11:32 Mahaq tàng bèn doe: loh enh kon mangai? Wì ùh hùa ka mangai ta aih, majah qmang aih, mangai ta aih dìq lùi Jon aih mangai pajàu joq qnàng.
MAR 11:33 Aih ìq wì haq majah hi doe ka Chuaq Jesus: Nhèn ùh qnì. Chuaq Jesus doe ka wì haq: “Au hadai ùh anoe ka pì loq au yŏc cwìang enh leq hu broq yiniq kô”.
MAR 12:1 Khoe aih, Chuaq Jesus hi tapoch alìah ka wì haq: “I mòeq ngai pìt mòeq wuàn plì nho, haq broq canàng dudan, taqne wuàn haq broq mòeq toq nòe đòeq padit yŏc diac plì nho, haq broq mòeq toq hapom ka haqnhèq, khoe aih, haq am ka wì patìh axong, èh cla haq lam ta gùng qnoeq.
MAR 12:2 Trùh jò, cla haq thê dèh mòeq ngai hapŏng lam trùh ti ƀài mangai pìt nho, đòeq hu yŏc plì wì ma axon da haq.
MAR 12:3 Mahaq, wì rùp jêh hapŏng aih, khoe qnat haq bròc tì dech.
MAR 12:4 Haq thê dèh hapŏng qnoeq hòm, mahaq wì blai gàu haq aih rai hanip broq ka haq dìq jaq camaih.
MAR 12:5 Haq thê hapŏng qnoeq hòm, wì jêh ca đac mangai aih, Haq thê bàc ngai qnoeq hòm trùh, qnah ngai wì blai, qnah ngai jêh cađac.
MAR 12:6 Yàng atìq pulùch, haq i dèh mòeq ngai kon calô raq haq ma loq waq dèh dìq jaq, haq hi thê kon aih lam, cla haq hèm dèh: Yi laiq wì ma ùh iu kon au.
MAR 12:7 Mahaq ƀài mangai pìt nho ta hatình ka dabau: Kô raq kon cla wì craq, mangai ma hu jah waq dŏng kùng hang, beq bèn jêh đac haq, aih èh kùng hang haq hi jah dŏng bèn.
MAR 12:8 Wì hi rùp jêh cađac kon calô aih, khoe èh khwênh qnoh enh gùng ka wuàn plì nho.
MAR 12:9 Khoe aih cla wì craq wuàn nho broq qmang leq? Haq trùh hu jêh cađac dŏng ƀài mangai pìt nho aih, khoe èh yŏc wuàn aih am ka wì qnoeq.
MAR 12:10 Pì akhoe lah đŏc bàu kô ta hset hadròeh: “Hmo, ƀài mangai broq hnem ma ràih qnoh cađac, Khoe wìa hmo mùm hnim;
MAR 12:11 Boc Plình khoe broq qmang kô, Aih ajoq kan halac enh ngèa ka mat bèn?”
MAR 12:12 Ƀài mangai pajàu kàn, ƀài mangaih hnài ranenh, xam ƀài gucraq, chaq trong hu rùp Chuaq Jesus, majah qmang aih wì loq bàu haq ma alìah aih anoe trùh wì. Mahaq wì pi lênh hùa ka ƀài mangai bàc ta aih, èh wì haq hi lam đac taqnoeq.
MAR 12:13 Atìq ka aih, wì thê ƀài bua da mangai Pharisi xam ƀài bua da Hêrot trùh ti Chuaq Jesus đòeq rùp haq ajang nòe bàu tapoch.
MAR 12:14 Wì aih trùh ti haq rai doe: Mangai hnài, nhèn loq Ìh kô mangai taq atoq, ùh i yùq ka cabô, majah qmang aih ngan mangai, ìh ùh i ngan toq enh gùng, mahaq hnài trong Boc Plình tiaq bàu joq qnàng. Am thèq ka Sêsa aih troq loq ùh? Nhèn i ep am thèq ka sêsa?
MAR 12:15 Mahaq Chuaq Jesus loq kan patìah wì aih, haq bòch: “Gleq pì ma ti àu chaq trong bahlac au? Drah qnàng ka au ngan moeq hliac ƀac beq”.
MAR 12:16 Wì aràng ka haq moeq hliac ƀac, Haq bòch wì: “Qmù kô qmù ka cabô, yiniq dacabô?” Wì padreo bàu: Da Sêsa.
MAR 12:17 Chuaq Jesus doe ka wì: “Padreo hlài da Sêsa yiniq cleq da sêsa, padreo hlài da Boc Plình yiniq cleq da Boc Plình.” Dìq ka wì hamàih deh hra ka bàu Haq.
MAR 12:18 Mangai Sađusê, aih ƀài mangai ma doe ùh i ka kan rìh hlài, wì haq thia haten bòch Chuaq Jesus:
MAR 12:19 Wì doe: Mangai hnài! Môise i achìh ka nhèn ranenh rameh: Tàng moeq ngai tau, i oh daq haq cachìt, đòeq hlài dèh mai mahaq ùh i ka kon, mangai aih ep yŏc gucadrì hadrô aih, đòeq taqmot hlài caxi noe daq haq.
MAR 12:20 Manòeq kô wì oh daq aih i ta pèh ngai. Mangai ramua yŏc mai, khoe aih haq cachìt, ùh i ha kon.
MAR 12:21 Mangai ma hatìa, yŏc mangai cadrì hadrô aih, khoe aih haq cachìt, hadai ùh i ka kon, èh mangai ma atìq hanoh qmang aih.
MAR 12:22 Dìq dŏng ka wì ta pèh ngai aih, ùh i mangai leq i kon. Pulùch, mangai cadrì aih hadai cachìt.
MAR 12:23 Trùh jò rìh hlài, taqne wì ta pèh ngai oh daq aih, mangai cadrì aih broq mai cabô? Majah qmang aih dìq dŏng ka wì haq, hanoh khoe yŏc gucadrì aih broq mai.
MAR 12:24 Chuaq Jesus padreo bàu: “Ma ùh joq pì khoe hèm hwang? Majah qmang aih pì ùh qnì ka bàu Hset dadròeh xam kan itai Boc Plình.
MAR 12:25 Jò mangai cachìt rìh hlài, wì ùh i yŏc mai, hadai ùh yŏc ŏng, mahaq ƀài mangai rìh hlài aih rìh tìah ka ƀình plình oe ta diac plình.
MAR 12:26 Anoe trùh ƀài mangai cachìt rìh hlài aih, ta hset Môise i achìh bàu Boc Plình capoch ka haq tanòe xèm yila rameh: Au kô Boc plình da Apraham, Boc Plình da Ysac, Boc Plình da Jacôp, pì ma qnhòq đŏc?
MAR 12:27 Haq ùh xài Boc Plình da ƀài mangai cachìt, mahaq Boc Plình da ƀài mangai rìh! Pì qmat joq khoe hèm lìq”.
MAR 12:28 I mòeq ngai hnài ranenh tàng bàu wì tarahen, haq hnoq Chuaq Jesus tèu bàu dìq jaq rabiaq, haq aih thia ka haten hu bòch: Dìq dŏng ka ƀài ranenh, ranenh maleq ma yeo kàn dŏng?
MAR 12:29 Chuaq Jesus padreo bàu: “Kô ranenh ma yeo kàn: Dìq ka mangai Isorali tamàng kô! Chuaq aih Boc Plình da bèn, i moeq Chuaq raq.
MAR 12:30 Loq waq ka haq dìq ka cliac, dìq ka mahua yiang, dìq ka manoh, dìq ka padren hiwa.
MAR 12:31 Kô ranenh ma atìq, thê loq waq ka magai haten hatìa qmang ka cla pì. Ùh i ka ranenh leq yeo kàn ùh hnau ka baiq ranenh kô”.
MAR 12:32 Mangai hnài ranenh doe: Ìh anoe troq joq qnàng! I mòeq Boc Plình raq, enh gùng ka haq pi i ma qnoeq hòm;
MAR 12:33 joq ep loq waq ka Haq dìq ka cliac, dìq ka manoh, dìq ka padren hiwa, rai loq waq ka mangai haten hatìa tìah dèh cla, aih lem ùh hnau ka tadreo bùh, ùh hnau ka hang tadreo ma qnoeq.
MAR 12:34 Chuaq Jesus hnoq haq aih padreo bàu qmang ka mangai rabiaq, Chuaq Jesus doe: “Ìh pi hangai ka diac Boc Plình”. Pang aih pi i cabô oe hùa bòch Haq cleq hòm.
MAR 12:35 Jò Chuaq Jesus yòng hnài wì tanòe hnim kùh waiq, haq bòch: “Hagleq ƀài mangai hnài ranenh doe Christ aih kon Đawit?
MAR 12:36 Cla Đawit jò Yiang Hadròeh mahno, haq doe: Chuaq khoe doe ka Craq au: Hangui enh pah qma au, trùh jò au roh ƀài mangai taƀlêq ka ìh enh qneq ka jènh ìh.”
MAR 12:37 Cla Đawit khoe creo ka Haq: Craq au! aih wìa ka haq oe broq kon Đawit qmang leq? Ƀài mangai ma bàc ta aih dìq jaq enh tamàng bàu haq rai lem bùi.
MAR 12:38 Jò hnài wì, Chuaq Jesus doe: “Ngan oq, pì ep wèq rađeh ma khoe ka ƀài mangai hnài ranenh, ƀài mangai enh toq caxùnh eo yôh lam bayràt, enh waq toq mangai qnoeq kùh gàu ka rađeh taqne nòe padro,
MAR 12:39 tanòe hnim tagop xam nòe acaq yiniang enh hangui toq nòe ma rahù,
MAR 12:40 wì haq lonh apom hnim mangai cadrì hadrô, mahaq broq dèh waiq khàn waq ka yôh, trùh jò hadrah wì aih èh ep pòq kan baxa yeo trap hòm.
MAR 12:41 Chuaq Jesus hangui tangèa ka nòe đòeq tah ƀac, rai ngan wì ta aih tah dèh bac qmang leq. Bàc ngai padrŏng tah qmòe cabàc.
MAR 12:42 Mahaq i moeq ngai gucadrì hadrô pa, lam tah baiq hliac ƀac,
MAR 12:43 Chuaq Jesus creo dèh ka ƀài mangai tiaq hŏc trùh, haq doe: “Joq qnàng au anoe ka pì, mangai cadrì hadrô kô haq pa, mahaq khoe tah yeo bàc ùh hnau dìq dŏng ka wì qnoeq.
MAR 12:44 Majah qmang aih, ƀài mangai qnoeq yŏc toq rah đòeq tah tacô, yàng da mangai hadrô kô, haq dìq jaq pa, mahaq haq khoe tah dìq dŏng dèh hliac ƀac đòeq huban rađeh.”
MAR 13:1 Jò Chuaq Jesus bu loh enh hnim kùh waiq, i mòeq ngai tiaq hŏc doe ka Haq: Ìh ngan tau, bòe hmo ta hnim meh lem dàng leq!
MAR 13:2 Chuaq Jeus padreo bàu: “Ìh hnoq ƀài hnim kàn kô qmòh? Kô èh pi i moeq toq hmo leq tacô oe jah raxon enh qnhèq ka hmo qnoeq hòm, dìq dŏng taclìh taqneq.”
MAR 13:3 Jò Chuaq Jesus hangui ta wang Oliu, tajang ka ngèa hnim kùh waiq, jò ùh i ka mangai qnoeq, Phiero, Jaco, xam Jon thia bòch haq:
MAR 13:4 Ìh anoe ka nhèn loq đeh diq, jò leq men loh ƀài yiniq aih? Èh i cleq patô am ka nhèn hu canau khoe trùh jò pagêh?
MAR 13:5 Chuaq Jesus doe ka wì: “Ngan oq! Paq dôq cabô trùh qnùt pì.
MAR 13:6 I bàc ngai yŏc yiniq au đòeq trùh ta pì, wì doe: Au kô raq Christ! Èh wì qnùt bàc ngai.
MAR 13:7 Jò pì tàng kan tajêh poh, pì hìa trùh trong tablah, ta manoh pì ùh dùh lèt. Ƀài yiniq aih ep trùh, mahaq hì pulùch qnhòq trùh.
MAR 13:8 Gùng tamoe kô yòng taƀlêq ka gùng tamoe tau, Diac kô yòng taƀlêq ka Diac tau. Bàc nòe taneh loh ka ralàng, bàc nòe loh ka pangot hrah. Aih bu diang kan baxèm jìq hauang.
MAR 13:9 Pì ep wèq rađeh, wì loq rùp qnoh pì tanòe hadrah rai blai pì tanòe hnim tagop. Jao au kô èh pì majah ep yòng enh ngèa ƀài cwan kàn, ƀài bùa, đòeq hu panhìn ka wì.
MAR 13:10 Mahaq adroe dìq dŏng, Bàu lem ep waq ka jah anoe jàp ka mangai òeq.
MAR 13:11 Jò wì rùp qnong pì, apaq yùq đeh ep anoe cleq, mahaq hi trùh dèh jò, pì toq tapoch tiaq bàu ma am ka pì, aih ùh xài cla pì tapoch dèh bàu, mahaq Yiang Hadròeh tapoch.
MAR 13:12 Jò aih èh, oh daq blòq dèh oh daq ka cachìt, baq blòq dèh kon, ƀài kon taƀlêq dèh ka miq baq, waq ka wa cachìt.
MAR 13:13 Jao au kô èh dìq ka phù cròng wiang git ka pì, mahaq mangai leq ma cajap manoh trùh lùch haq aih èh ma jah dèch.
MAR 13:14 Jò pì hnoq kan raliang, kan pada broq tanòe ma ùh khòh broq (cabô đŏc ep loq), jò aih mangai leq oe ta gùng Juđê drah cadàu tŏc ta wang,
MAR 13:15 mangai leq oe ta kùa po hnim ùh dùh loh dèh, ùh dùh mùt ta hnim hu qnhon qnoh dahwèq,
MAR 13:16 mangai leq oe ta gùng apaq wìh hlài hu yŏc eo.
MAR 13:17 Jò aih, haƀo ka ƀài mangai gucadrì qnang oe jiang hloe xam ƀài magai kon oe ùq!
MAR 13:18 Drah waiq khàn dôq ƀài yiniq aih ùh hìaq trùh glàm jò ralìm.
MAR 13:19 Majah qmang aih ƀài hì aih i kan ranàc kàn, enh jò Boc Plình baxèm broq plình crŏng taneh trùh manòeq qnhòq lah i qmang aih, trùh hloe ta atìq kô èh dua ùh i qmang aih.
MAR 13:20 Tàng joq Boc Plình ùh pot qnah ƀài hi aih dôq haq yi đêq, pi i cleq ma oe rìh. Mahaq taiq ƀài mangai haq ma khoe ràih haq majah khoe broq ka ƀòe hi aih yi đêq.
MAR 13:21 Jò aih tàng joq i cabô doe ka pì: Hacô Christ oe ta kô, ùh meh wì doe: Haq oe ta tau, pì apaq lùi.
MAR 13:22 Bàc Christ patìah, pajàu patìah trùh, broq bàc trong halac, tàng majah wì haq enh padô qmòe mangai ma khoe jah ràih raq.
MAR 13:23 Ngan oq wèq rađeh, Au khoe anoe ka pì loq adroe.
MAR 13:24 Oe ta ƀài hì aih, atìq ka kan nanxa, mat mahì loh ka clam, mat khê pi sreo qngah hòm,
MAR 13:25 ƀài halang ta trŏc taclìh ka rađeh, chac plình hanoh loh ka dalàc.
MAR 13:26 Jò aih wì ma hi hnoq Kon Mangai trùh enh yùc plình xam kan cwiàng itai kàn, kan ranhòm kàn.
MAR 13:27 Haq hi thê dèh ƀình plình trùh gop ƀài mangai khoe jah ràih enh pôn ƀè ta crŏng taneh, enh caqnàm plình kô trùh caqnàm plình tau.
MAR 13:28 Tamàng rai hŏc bàu alìah trùh long pŏc: Jò hamenh haq bu plôh hamŏng loh ramot, aih pì loq khoe ten trùh jò padrang.
MAR 13:29 Hanoh qmang aih diq, jò pì hnoq ƀài yiniq aih trùh, pì loq, Kon Mangai trùh khoe haten, haq oe ajang trong qmang.
MAR 13:30 Joq qnàng au doe ka pì: caxi noe kô ùh hnhung adroe ka ƀài yiniq aih trùh.
MAR 13:31 Plình crŏng taneh kô èh hnhung, mahaq bàu au ùh jò leq hnhung.
MAR 13:32 Mahaq hì mang jò aih, ùh i cabô loq, yac ka ƀình plình oe ta plình, yac ka Kon, moeq ngai cla Baq raq ma loq dèh.
MAR 13:33 Thê pì wèq ra đeh, pì hmàng hamang oq, majah qmang aih pì ùh qnì jò leq yiniq aih trùh.
MAR 13:34 Yiniq aih tìah ka moeq ngai lam hangai, Haq cađac dèh hnim, thê deh ƀài hapŏng broq moeq ngai moeq yiniq, haq hanoh i thê mangai rìu gòm qmang.
MAR 13:35 Qmang aih, pì ep rìu gòm, majah qmang aih pì ùh loq cla wì craq hnim hlài jò leq, jò mahì wìh, jò qne mang, jò ia rŏng, loq jò bu qngah,
MAR 13:36 beq rayeq cla wì craq hlài hlaiq, glàm jò pì qnang oe raq kùi.
MAR 13:37 Bàu au anoe ka pì kô, au hadai anoe ka bàc ngai qnoeq: Hmàng hamang oq!”.
MAR 14:1 Baiq hì adroe ka hì ramènh pan cwa xam ramènh acaq ƀênh ùh wàt blo, ƀài pajàu kàn xam ƀài mangai hnài ranenh hatình ka dabau chaq trong rùp Chuaq Jesus ka hlèp hu jêh cađac.
MAR 14:2 Wì doe: ùh khòh broq yiniq kô ta hì ramènh, yùq ka phù cròng loq loh ka tagruàng.
MAR 14:3 Jò Chuaq Jesus oe ta plài Bêthani, ta hnim Simôn, mangai bacùn, haq qnang hangai acaq, i moeq ngai gucadrì trùh, tì haq wê moeq toq cabi broq xam hmo ngŏc, enh dalam tah bình dàu xua thùm canaq bac, haq tùq padah cabi dàu aih, èh ùc dàu xua thùm ta gàu Chuaq Jesus.
MAR 14:4 I biaq ngai ta aih nòeh ka haq, wì anoe ka dabau: Hagleq maloq racaih ka dàu canaq qmang meh?
MAR 14:5 Tech dàu qmat jah loe piq hrinh đoniê, yŏc bac aih ajoq jah am ka mangai pa? Khoe ka aih wì tapoch ka mangai gucadrì aih oe loh cleq.
MAR 14:6 Mahaq Chuaq Jesus doe ka wì: “Apaq troq haq, hagleq pì ma tapoch ka haq? Haq qmat khoe broq moeq yiniq lem ka au.
MAR 14:7 Majah qmang aih yac ka jò leq dua i mangai pa oe dudan ka pì, pì enh broq trong lem ka wì aih jò leq ma ùh jah, mahaq au ùh i oe yôt ti pì.
MAR 14:8 Mangai gucadrì kô khoe broq trong haq jah broq. Haq xùt dàu ta chac au adroe đòeq hu padon catùh hanang au.
MAR 14:9 Joq qnàng au doe ka pì: Dìq ka crŏng taneh kô, waq toq nòe leq Bàu Lem jah hnài, trong haq ma khoe broq kô èh hadai jah ràu qnoh, đòeq hu hmàng trùh haq.
MAR 14:10 Taqne wì moeq jàt baiq ngai, i moe ngai yiniq haq Juda Icariôt, lam trùh ta ƀài mangai pajàu kàn đòeq hu tech Chuaq Jesus ka wì.
MAR 14:11 Tàng bàu aih wì aih dìq jaq manè, wì tèu bàu am ka haq ƀac. Pang aih Juda rap gòm toq jò leq bu taqnàih, haq hi rùp Chuaq Jesus am ka wì.
MAR 14:12 Hì baxèm da ramènh kaq ƀênh ùh wàt blo, aih hì jêh kon trìu broq tadreo ka ramènh Pan cwa, ƀài mangai tiaq hŏc bòch haq: Ìh enh nhèn lam padon ka ìh kaq ramènh Pan cwa taleq?
MAR 14:13 Haq thê baiq ngai tiaq hŏc lam, haq tanap: “Mùt ta plài qmat, chôp hnoq moeq ngai qnang kôi abôq diac, chôp tiaq haq aih.
MAR 14:14 Haq aih mùt hnim leq, chôp doe ka cla wì craq hnim aih: Mangai hnài bòch: “Aleq nòe aniang au hu acaq ramènh Pan cwa dèh ti mangai tiaq hŏc?
MAR 14:15 Haq aih hi patô ka chôp nòe aniang anòh oe enh qnhèq, rìm yiniq ta aih khoe palauq qmòe. Padon ka bèn ta aih èh.”
MAR 14:16 Wa mangai tiaq hŏc hi lam, wa mùt ta plài, glàm tìah ka bàu troeq bàu Haq thê, wa hi padon ramèng Pan cwa.
MAR 14:17 Xèq aih, Jesus sam ƀài mangai tiaq hŏc trùh ta aih.
MAR 14:18 Jò dìq dŏng wì haq qnang hangui acaq, Haq doe “Au anoe joq qnàng ka pì, i moeq ngai oe taqne pì kô, haq acaq moeq qmang ka au mahaq haq blòq đac au.”
MAR 14:19 Ƀài mangai tiaq hŏc mangò pi cajaq, khoe ka maleq trùh maleq, wì bòch haq: A hìaq au?
MAR 14:20 Chuaq Jesus doe: “Moeq ngai oe taqne pì moeq jàt baiq ngai, mangai ma chùq bênh pajùm ti au ta doe kô.
MAR 14:21 Majah qmang aih Kon mangai kô èh loh lam, tìah ka bàu khoe achìh ka haq, mahaq haƀo ka mangai ma blòq haq, apaq ha-uang qnoh haq aih xan ka ùh hnau hòm”.
MAR 14:22 Jò qnang acaq, Chuaq Jesus yŏc ƀênh, manè apôi, khoe aih haq goh, qnèp dèh ka ƀài mangai tiaq hŏc, rai doe: “Drah yŏc beq, kô chac au.”
MAR 14:23 Haq rùp doe chrŏng, manè apôi, khoe èh am dèh ka ƀài mangai tiaq hŏc, maleq diq ôq enh chrŏng aih.
MAR 14:24 Haq doe ka wì: “Kô mahim au, mahim da kan tajao dahrôq qnoh ka bàc ngai.
MAR 14:25 Au anoe joq qnàng ka pì, au pi ôq plì diac nho kô hòm, trùh hì au ôq plì nho niu oe ta diac Boc Plình.”
MAR 14:26 Jò khoe calêu hset hadròeh, Chuaq Jesus xam ƀài mangai tiaq hŏc lam tŏc ta wang Ôliu.
MAR 14:27 Chuaq Jesus doe ka mangai tiaq hŏc: “Dìq ka pì tacro dŏng, majah qmang aih i bàu khoe achìh: Au hi jêh cla mangai ban trìu, trìu haq hi paclac dìq dŏng.
MAR 14:28 Mahaq jò au rìh hlài èh, au lam trùh ta Galili adroe ka pì.”
MAR 14:29 Phiero haq doe qmòe: Yac ka dìq dŏng rìm ngai tacro, au dua ma ùh.
MAR 14:30 Chuaq Jesus padreo bàu: “Joq qnàng au anoe ka ìh, hì kô, qmang kô raq, adroe ka ia rŏng baiq yàng, ìh khoe piq yàng hangah đeh ùh qnì ka au.”
MAR 14:31 Mahaq dua Phiero doe: Yac ka au ep cachìt ti ìh, dua au ùh hangah đeh ùh qnì ka ìh. Dìq dŏng ka wì qnoeq hadai anoe moeq bàu qmang aih.
MAR 14:32 Khoe aih, wì lam trùh moeq nòe, ta aih wì creo Gêtsemane, Chuaq Jesus doe ka ƀài mangai tiaq hŏc: “Pì hangui ajang kô, gòm au waiq khàn.”
MAR 14:33 Haq qnung Phiero, Jaco, xam Jon tiaq haq, aih èh Haq hi loh ka cadròt rai mangò.
MAR 14:34 Haq doe ka wì piq ngai: “Mahua yiang au mangò haraya trùh cachìt, pì oe tacô, hmàng rìu gòm oq.”
MAR 14:35 Khoe èh, Haq lam yeo hangai toq ƀiaq, bla op rađeh ta taneh rai waiq khàn rameh tàng jah, dôq jò kô cwa đac dŏng khoe ka rađeh.
MAR 14:36 Haq creo: “Aba, waiq Baq, rìm yiniq Ìh broq jah dìq dŏng, au waiq Ìh dèch đac doe chrŏng kô ma khoe ka au, mahaq apaq tiaq manoh au enh, tiaq manoh Baq ma enh.”
MAR 14:37 Khoe aih, Haq wìh hlài, hnoq piq ngai khoe kùi, haq doe ka Phiero: “Simôn, ìh kùi qmòh! Moeq jò ìh rìu ma ùh jah?
MAR 14:38 Rìu rai waiq khàn beq, dôq pì ùh hìaq taclìh ta kan padô aluàn, manoh aih enh raya mahaq chac aih ùh nèn”.
MAR 14:39 Haq lam hòm, rai waiq khàn qmang ka yàng adroe.
MAR 14:40 Haq tawìh hlài, hnoq mangai tiaq hŏc oe raq kùi, majah qmang aih mat wì haq pi jah tablèch qmòe, wì loh ka pi qnì tèu haq mang leq.
MAR 14:41 Haq tawìh hlài yàng piq, doe ka ƀài mangai tiaq hŏc: “Manòeq kô pì oe raq kùi rai padài qmòh! Hêq, kô khoe trùh jò, Kon Mangai oe toq ma hì mùt ta tì kŏng ƀài mangai broq dù.
MAR 14:42 Yòng beq! Hatau, mangai ma blòq au trùh khoe ten”.
MAR 14:43 Haq oe raq anoe, tajòe qmòe, Juđa mangai ma hadai oe ti wì moeq jàt baiq ngai tiaq cla khoe trùh, lam moeq qmang ti haq i bàc ngai wê chang xam ƀài long dùi, wì aih trùh enh nòe ƀài pajàu kàn, ƀài mangai hnài ranenh, enh wì gucraq.
MAR 14:44 Mangai ma blòq Chuaq Jesus, khoe tanap ka wì qmang kô: Au hìp mangai leq, mangai aih raq, pì rùp qnung ma rabiaq oq.
MAR 14:45 Qmang aih, jò bu trùh Juda thia ka haten ka Chuaq Jesus, haq doe: Rabi! khoe aih haq hìp Chuaq Jesus.
MAR 14:46 Wì aih hi rùp Chuaq Jesus.
MAR 14:47 I mòeq ngai oe ten aih, dot qnoh pla chang yôh, jêh hapŏng pajàu kàn, koh taclìh hla don mangai aih.
MAR 14:48 Chuaq Jesus tapoch ka wì: “Pì wê chang wê long dùi lam rùp au tìah ka mangai atùng.
MAR 14:49 Rìm hì au oe taqne pì, hnài ta nòe hnim kùh waiq, gleq pì ùh rùp au? Mahaq yiniq kô loh qmang kô đòeq xìt ka bàu Hset hadròeh”.
MAR 14:50 Jò aih rìm ngai khoe cadàu amot, cađac dŏng haq.
MAR 14:51 I mòeq ngai radam lam tiaq Chuaq Jesus, haq taqmàn rađeh xi moeq blah mù briang, jò wì rùp haq.
MAR 14:52 Haq cađac hloe dèh mù briang, cadàu qmòe rahòng.
MAR 14:53 Wì aràng Chuaq Jesus trùh nòe pajàu haqnhèq, ƀài mangai pajàu kàn i dìq ta aih, ƀài gucraq, ƀài mangai hnài ranenh hadai tagop ti dabau ta aih.
MAR 14:54 Phiero tiaq Chuaq Jesus, haq ti tayoe enh hangai, trùh tanòe hamlang hnim pajàu haqnhèq. Haq hangui ti ƀài mangai lình rai qnhìa ùnh pajùm ti wì ta aih.
MAR 14:55 Ƀài pajàu kàn, xam dìq ka craq hadrah wiang chaq trong hu tablêq ka Chuaq Jesus, đòeq hu jah jêh đac haq, mahaq wì haq chaq ùh loh.
MAR 14:56 Bàc ngai wiang yòng tapoch qmùt ka haq, mahaq bàu wì aih tapoch ùh tacap ka dabau.
MAR 14:57 Atìq ka aih i ƀiaq ngai yòng tapoch dech ka haq:
MAR 14:58 wì doe: Nhèn i tàng haq doe: Kô èh au raliang cađac hnim kùh waiq tì kŏng kon mangai ma khoe broq kô, khoe aih piq hì au broq ònh hnim kùh waiq qnoe, ùh xài broq xam tì kŏng kon mangai.
MAR 14:59 Mahaq bàu kô, dua wì haq tapoch ùh hatroq ka dabau.
MAR 14:60 Khoe aih, pajàu haqnhèq yòng enh ngìa wì aih, haq bòch Chuaq Jesus: Ìh ùh tèu hlài moeq nà bàu cleq trong wì ma tapoch ka ìh qmòh?
MAR 14:61 Mahaq Chuaq Jesus oe hatinh, ùh tèu mòeq nà bàu. Mangai pajàu haqnhèq bòch hòm: Ìh qmat Christ, kon Boc Plình ma khòh manè apôi joq ùh?
MAR 14:62 Chuaq Jesus padreo bàu: “Joq Au raq! atìq èh pì hi hnoq Kon Mangai hangui apah qma ka Boc Plình dìq jaq haqnhèq i cwìang itai, hangui taqne yùc plình đòeq loh ta crŏng taneh”.
MAR 14:63 Jò aih, mangai pajàu haqnhèq hic dèh eo rai doe: Bèn oe ep chaq dèh yiniq qnoeq hòm?
MAR 14:64 Pì akhoe tàng bàu haq ùh hòq qmòe ka Boc Plình? Pì hèm qmang leq? Rìm ngai doe: Haq qmat troq ka cachìt.
MAR 14:65 I ngai cachôh ka Chuaq Jesus, srùp hadrò haq, rai tùc rai doe ka haq: Tapoch pajàu beq. Ƀài lình yŏc long tong haq.
MAR 14:66 Phiero qnang hangui ta hamlang, i moeq ngai gucadrì hapŏng pajàu kàn trùh jang aih,
MAR 14:67 hnoq Phiero oe hangui qnhìa ùnh, haq chrìh ka haten khoe èh haq doe: Ìh hadai oe moeq qmang ti Jesus, mangai Naxaret.
MAR 14:68 Mahaq Phiero hangah: Au ùh qnì, hadai ùh loq tàng ìh anoe cleq. Khoe aih haq yòng loh enh gùng ka hamlang, ia hi rŏng.
MAR 14:69 Mangai hapŏng cadrì aih hnoq haq, doe hòm ka wì ta aih: Mangai kô hadai bua wì tau raq.
MAR 14:70 Mahaq Phiero hangah hòm. Moeq ahyàc hòm, wì ma oe ta aih doe ka Phiero: Hi loq ka ìh moeq bua ti wì tau, majah qmang aih ìh hadai mangai Galili.
MAR 14:71 Phiero hapah rai doe: Joq au ùh lòm canau ka mangai ìh ma anoe aih!
MAR 14:72 Adrình hloe jò aih, ia hi rŏng yàng baiq, Phiero hmàng hlài ka bàu Chuaq Jesus khoe anoe adroe ka rađeh: Adroe ka ia rŏng baiq yàng, Ìh piq yàng hangah đeh ùh qnì ka au. Hèm ka bàu aih, haq toq moe.
MAR 15:1 Bu qngah, ƀài pajàu kàn hatình ti ƀài gucraq, ƀài mangai hnài ranenh xam dìq ka mangai oe ta hnim hadrah, jò khoe kàt wì hi qnung Chuaq trùh ka Philat.
MAR 15:2 Philat bòch haq: Ìh kô raq bùa da mangai ùh xài? Chuaq Jeus tèu bàu: Wop qmang ka bàu aih.”
MAR 15:3 Ƀài mangai pajàu kàn ta qmòq ka haq bàc trong.
MAR 15:4 Philat bòch hòm: Ìh ùh tèu moeq nà bàu cleq qmòh? Ngan! Wì ta qmòq ka ìh bàc trong!
MAR 15:5 Mahaq Chuaq Jesus dua pi tèu tam moeq bàu cleq hòm, Philat loh ka hamàih.
MAR 15:6 Khoe hmaq, rìm hanam trùh hì ramènh Pan cwa cwan caqnaih moeq ngai broq yiniq lui loh enh hnim tù, tiaq bàu wì bòch.
MAR 15:7 Jò aih i moeq ngai yiniq haq Banaba, wì clêh pajùm ti ƀài mangai yòng tablêq ka chênh phù, majah qmang aih jò yòng tablêq, wì haq i jêh đac mangai.
MAR 15:8 Mangai Juđa trùh, wì haq bòch Philat caqnaih ka wì haq moeq ngai qmang hmaq caqnaih rìm hanam.
MAR 15:9 Philat padreo bàu: Pì enh au caqnaih bùa Juđa ka pì ùh?
MAR 15:10 Majah qmang aih Philat loq wì mangai pajàu kàn majah rùp Chuaq Jesus aih jao wì tajìq ka haq.
MAR 15:11 Mahaq ƀài pajàu kàn basrùq mangai Juđa bòch Philat caqnaih Banaba ka wì haq.
MAR 15:12 Philat bòch hòm: Tàng qmang aih manòeq kô pì enh au broq qmang cleq ka mangai pì ma doe haq Bùa mangai Juđa?
MAR 15:13 Wì cajiah cadêh: Drah tiang haq talong pagat!
MAR 15:14 Philat doe ka wì: Mahaq mangai kô khoe broq cleq ma dù? Kiang wì cachech cadêh ùh hnau hòm: Tiang đình haq talong pagat!
MAR 15:15 Philat enh broq lem ka manoh mangai Juđa, haq hi caqnaih Banaba, èh thê wì blai Chuaq Jesus, khoe aih dôq wì qnung Chuaq Jesus lam tiang đình talong pagat.
MAR 15:16 Ƀài lình aràng Chuaq Jesus mùt ta blùang kàn, aih nòe đòeq hu hadrah, creo dìq ka lình ta aih tagop ti dabau.
MAR 15:17 Wì paclùm ka haq moeq blah eo gòh, wì tênh moeq toq cadoh yila pacôi ta gàu haq,
MAR 15:18 wì tapoch ka Chuaq Jesus: Waiq bùa Juđa!
MAR 15:19 Wì yŏc long dùi tong gàu haq, cachôh ka haq rai hacùn cràng kùh waiq haq, wì broq qmang aih bàc yàng.
MAR 15:20 Khoe ka wì halê do ka haq qmang aih, wì lêh đac eo gòh, caxùnh hlài eo da cla haq, khoe aih aràng haq lam hu tiang đình talong pagat.
MAR 15:21 I mòeq ngai Siren, yiniq haq Simôn, baq da wa Alet-san-đo xam Ruphu, hlài enh ruàng, lam trong aih, wì rùp haq thê haq xùi long pagat.
MAR 15:22 Wì qnung Chuaq Jesus trùh nòe go wì ma creo Gôgotha (bàu aih la cadôh gàu).
MAR 15:23 Wì am ka haq ôq alac clai pajùm ka jan long xua thùm, mahaq haq ùh waq ôq.
MAR 15:24 Khoe ka tiang đình Haq talong pagat, wì ta axong ka dabau eo yôh haq, wì pàih panàih đòeq ngan maleq jah waq yiniq cleq.
MAR 15:25 Jò wì tiang đình haq, aih bu hachìn jò di sroq.
MAR 15:26 Capiac long ban qyoh enh gàu long pagat, wì achìh bàu đòeq taqmòq yiniq lui ka haq: BÙA MANGAI JUDA.
MAR 15:27 I baiq ngai atùng wì hadai tiang đình wa aih ti haq, mòeq ngai talong pagat apah qma ka Haq, moeq ngai talong pagat apah qngeo ka haq. (I qnah hset noeq tam brong)
MAR 15:28 “Qmang aih wì khoe alùh haq pajùm ka ƀài mangai dù.”
MAR 15:29 Ƀài mangai lam pagat trong aih halê do haq, wì ngù ngìu gàu doe: Ùih! Ìh mangai doe đeh raliang cađac hnim kùh waiq, piq hì broq ònh hi gêh,
MAR 15:30 doeh rađeh, loh enh long pagat qmat beq.
MAR 15:31 Ƀài mangai pajàu kàn xam mangai hnài ranenh hadai ta anoe ka dabau qmang aih, wì halê haq qmang aih: Haq doeh mangai qnoeq mahaq doeh rađeh ùh jah!
MAR 15:32 Aleq! Christ bùa Isorali, loh enh long pagat qmat beq, dôq nhèn hnoq, aih èh nhèn hu lùi. Wa baiq mangai wì ma tiang đình ti haq hadai halê haq.
MAR 15:33 I kan clam cluiq jàp dŏng gùng aih, enh qne hì trùh piq jò di xèq.
MAR 15:34 Trùh piq jò di xèq, Chuaq Jesus creo bàu dêh: “Ê-lo-i, Ê-lo-i, lam-ma-sa-bat-ta-ni.” Bàu aih rameh: Boc Plình au, Boc Plình au. Hagleq Ìh majah cađac au?
MAR 15:35 I wì ma yòng ta aih, wì doe: Tamàng aih, Haq qnang creo ka Êli.
MAR 15:36 I mòeq ngai oe ta aih cadàu yŏc capaih chùq ta diac jòq, đòeq ajang goe long dèch am ka haq ôq rai doe: Dôq haq! Đòeq bèn ngan Êli i trùh doeh haq ùh?
MAR 15:37 Mahaq Chuaq Jesus creo moeq nà bàu cadêh, khoe aih haq pat hihèm.
MAR 15:38 Bai prình ta hnim kùh waiq dahic broq baiq enh qnhèq trùh ta qneq.
MAR 15:39 Cla craq ƀài lình oe tajang ka Chuaq Jesus, hnoq haq pat qmang aih, haq doe: Mangai kô joq Kon Boc Plình.
MAR 15:40 I ƀài mangai gucadrì yòng ngan đeh enh hangai. Ta wì aih i Mari mađolen, Mari miq da wa Jaco qyoh xam Jôsep, xam Salomê.
MAR 15:41 Aih piq ngai ma khoe tiaq patìh ka haq jò oe ta Galili, hanoh i bàc ngai gucadrì qnoeq hòm, aih ƀài mangai khoe tiaq haq tŏc ta Jêrusalem.
MAR 15:42 Hì aih wop hì padon, hì adroe ka hì Sabat, jò trŏc khoe ten clam,
MAR 15:43 I mòeq ngai oe ta Arimathê, yiniq haq Jôsep mangai broq kàn tanòe ƀài mangai broq gàu Juda, haq aih hadai xan tangèh gòm diac Boc Plình. Haq pacraq dèh manoh thia ta Philat đòeq hu bòch hanang Chuaq Jesus.
MAR 15:44 Philat hamàih haraya tàng doe Chuaq Jesus cachìt rênh qmang aih, haq creo ka mangai cwan ƀài lình hu bòch Chuaq Jesus cachìt a khoe dùnh.
MAR 15:45 Bu tàng cla craq ƀài lình anoe, haq hi am Jôsep yŏc hanang Chuaq Jesus.
MAR 15:46 Jôsep khoe rot đòeq bai hu lòm hanang, qnoh hanang Chuaq Jesus loh enh long pagat, haq yŏc bai lòm chac Chuaq Jesus khoe aih đòeq ta ralùng hanang haq ma khoe pùng tanòe hmo kàn. Khoe èh, cadro hmo kàn padit ajang ngah ralùng.
MAR 15:47 Mari mađolen, xam Mari miq Jôsê, hanoh hnoq nòe catùh Chuaq Jesus.
MAR 16:1 Bu khoe ka hì Sabat, Mari mađolen, Mari miq da Jaco, xam Salomê, rot dàu xua thùm lam hu qnheo hanang Chuaq Jesu.
MAR 16:2 Hì gàu tuàng, sroeh sroq jò mat mahì butŏc, wì piq ngai aih lam ta ralùng,
MAR 16:3 wì rai tanoe ka dabau: Cabô ma cadro hmo padit ajang ngah ralùng ka bèn kô èh?
MAR 16:4 Jò wì haq ngan, hnoq hmo aih khoe cadro, hmo aih kàn haraya.
MAR 16:5 wì haq mùt trom ta ralùng, hnoq moeq ngai radam hangui pah qma, caxùnh eo yôh taboc, wì haq crè pi cajaq.
MAR 16:6 Mahaq mangai aih doe ka wì haq: Apaq yùq dèh, pì chaq Chuaq Jesus mangai Naxaret, Mangai wì makhoe tiang đình talong pagat, Haq khoe rìh hlài, Haq pi i oe tacô, trùh ngan nòe wì ma khoe taqngùi haq beq.
MAR 16:7 Mahaq drah lam anoe ka mangai tiaq hŏc haq hloe xam Phiero, Haq lam adroe ka pì mùt ta Galili. Ta aih èh pì hnoq Haq, qmang ka bàu Haq khoe anoe ka pì.
MAR 16:8 Ƀài mangai gucadrì aih loh enh ralùng hanang, cadàu amot rai yùq rai hamàih, ùh hùa anoe ka cabô cleq, majah qmang aih wì haq crè pi cajaq.
MAR 16:9 Chuaq Jesus khoe rìh hlài sroeh sroq oe ta hì baxèm gàu tuàng, angoe aih haq mahno rađeh ka Mari Mađolen, aih mangai haq ma khoe drùh qnoh tapèh toq kiac dù.
MAR 16:10 Mangai gucadrì aih lam patình ka ƀài mangai adroe aih ma khoe tiaq Chuaq Jesus, mahaq manòeq qnang mangò crò hmoe.
MAR 16:11 Mahaq jò wì aih tàng mangai gucadrì aih doe Chuaq Jesus khoe rìh hlài, èh rađeh khoe hnoq haq, wì ùh lùi.
MAR 16:12 Atìq ka aih, Chuaq Jesus yŏc chac qnoeq hòm đòeq hu mahno rađeh ka baiq ngai tiaq hŏc, jò wa aih qnang hlài dèh gùng.
MAR 16:13 Wa aih drah lam patình ka wì qnoeq loq diq, mahaq dua ùh i cabô lùi.
MAR 16:14 Atìq hòm, haq mahno rađeh ka moeq jàt moeq ngai tiaq hŏc jò wì aih qnang acaq, Haq i tapoch cwò ka wì ma ùh i manoh lùi, manoh ma cadoq, ùh lùi bàu ƀài mangai ma khoe hnoq haq rìh hlài.
MAR 16:15 Haq thê wì aih: “Drah lam jàp dìq crŏng taneh, anoe Bàu lem ka rìm ngai.
MAR 16:16 Mangai leq lùi rai chìuq broq ƀaptem haq aih jah dèch, mangai leq ùh lùi haq aih èh jah pòq yŏc kan hadrah.
MAR 16:17 Ƀài mangai ma lùi aih èh jah kan halac kô: Wì jah yŏc yiniq au đòeq drùh qnoh kiac dù, jah tapoch bàu neo.
MAR 16:18 Cadop bìh ta tì, tàng ôq yiniq ma ùh khòh, dua ùh hìa troq cleq, yŏc tì bèq mangai ùh hrŏc, mangai ùh hrŏc jah brêh.”
MAR 16:19 Atìq ka Chuaq Jesus anoe ka wì qmang aih, khoe èh haq jah dèch atŏc ta plình, haq hangui enh pah qma Boc Plình.
MAR 16:20 Khoe aih, mangai tiaq hŏc loh lam rai anoe jàp jìa, Chuaq wiang broq pajùm ti wì, rai yŏc ƀài kan halac acop tiaq đòeq broq cajap deh ka bàu.
LUK 1:1 Wì craq Thêopilo, i bàc ngai khoe dìq ka manoh achìh hu taqmon hlài ƀài yiniq broq ma khoe gêh oe taqne nhèn,
LUK 1:2 tiaq wì ma hnoq qmòe enh baxèm, manòeq khoe loh mangai ma patìh ka Bàu lem khoe anoe hlài ka bèn,
LUK 1:3 qmang aih jò khoe ngan hlài ka rabiaq rìm trong enh jò baxèm, au hèm khòh tiaq qmòe tang cadiang hu achìh hlài ka ìh,
LUK 1:4 dôq ìh loq qmoè ka cajap bàu ìh ma khoe jah hŏc aih joq qnàng.
LUK 1:5 Qnhòng Hêrôt broq bùa diac Juđê, i mòeq ngai pajàu yiniq haq Xachari, tiaq dèh apah Abija, Êlisabet mai haq hadai nang noe Arôn.
LUK 1:6 Boc Plình ngan hnoq dìq baiq ka wa aih mangai taq atoq, wèq gêh geo rìm ranenh hloe xam rìm ramènh Boc Plình thê.
LUK 1:7 Wa ùh i ka kon majah qmang aih Êlisabet haq xon, èh dìq baiq ka wa khoe bàc hanam.
LUK 1:8 Jò Xachari tiaq dèh wì ma ta axong, khoe troq jò da haq broq pajàu dèch ramènh tadreo am ka Boc Plình.
LUK 1:9 Tiaq dèh trong ƀài pajàu kàn xan broq, Xachari pàih panàih troq ka haq mùt ta hnim kùh waiq đòeq bùh gahnàu xua thùm ka Boc Plình.
LUK 1:10 Trùh jò bùh gahnàu, ƀài mangai bàc oe dìq enh gùng waiq khàn.
LUK 1:11 Moeq ƀình plình loh enh ngèa ka Xachari, yòng enh pah qma ka nòe prang bùh gahnàu.
LUK 1:12 Jò Xachari hnoq ƀình plình, haq loh ka lèt rai yùq crè.
LUK 1:13 Mahaq ƀình plình doe ka haq: Xachari, ùh dùh yùq, bàu ìh waiq khàn khoe jah tamàng, Êlisabet cadrì ìh, haq aih èh ha-uang ka ìh moeq ngai kon calô, ìh yiniq ka aih Jon.
LUK 1:14 Kon calô aih èh broq ka ìh jah lem bùi, bàc ngai qnoeq hadai manè jò ha-uang qnoh haq.
LUK 1:15 Enh ngèa Boc Plình, kon qyoh aih wìa gucraq, yac ka alac plì nho, yac ka cleq ma loq bù dua haq ùh ôq, haq aih jah bình halùih Yiang Hadròeh jò haq oe raq ta cliac miq.
LUK 1:16 Haq qnung bàc ngai Isorali wìh hlài trùh ti Chuaq aih Boc Plình wì haq.
LUK 1:17 Èh haq lam enh ngèa ka Chuaq tiaq manoh xam kan itai qmang da Êli, đòeq broq manoh baq wìh hlài dèh ta kon, èh mangai ùh qnì iu wìh hlài ta kan rabiaq da mangai taq atoq, hu padon đòeq ka Chuaq moeq nang noe khoe palauq đòeq ta manoh.
LUK 1:18 Xachari bòch ƀình plình: Broq qmang leq au ma loq ka bàu ìh aih joq qnàng? Au khoe craq, mai au khoe bàc hanam.
LUK 1:19 Ƀình plình doe: Au kô Gapriên, yòng enh ngèa ka Boc Plình. Haq khoe thê au trùh bahìa kan lem bùi kô.
LUK 1:20 Manòeq kô, ìh loh ka làu, pi hloh tapoch trùh hì loh ƀài yiniq qmang bàu au khoe anoe, majah qmang aih ìh ùh lùi bàu au, aih la bàu trùh dèh jò hi xìt.
LUK 1:21 Jò aih dìq ka ƀài wì mangai bàc oe enh gùng gòm Xachari dìq jaq hamàih, majah qmang aih haq oe ta hnim kùh waiq dùnh hrìn.
LUK 1:22 Jò Xachari loh enh gùng, haq tapoch ùh jah, aih wì ma hi loq haq i hnoq kan mahno tanòe hnim kùh waiq, haq yŏc tì ti patìah ka wì, mahaq oe raq làu.
LUK 1:23 Jò haq khoe dìq dèh ka hì patìh, haq hlài dèh ta hnim.
LUK 1:24 Toq biaq atìq ka aih, Êlisabet, mai haq hi hadràp, haq cadoc rađeh padam khê
LUK 1:25 haq doe: Chuaq khoe broq yiniq kô ka au, haq khoe haqmiang ngan au, đòeq lêh kan camaih au oe taqne mangai bàc.
LUK 1:26 Jò Êlisabet oe jiang khoe jah tadràu khê, Boc Plình thê ƀình plình Gapriên trùh ta plài Naxaret, gùng Galili.
LUK 1:27 Lam glàm mangai adrùh sriu yiniq haq Mari, khoe tèu bàu yŏc moeq ngai radam yiniq haq Jôsep, caxi noe Đawit.
LUK 1:28 Ƀình plình trùh ajang nòe mangai adrùh aih rai doe: Manè am ka ìh, mangai jah xôq ramot! Chuaq oe ti ìh.
LUK 1:29 Tàng bàu aih Mari haq hamàih, haq hèm bàu hangah qmang aih ìq qmang leq?
LUK 1:30 Ƀình plình doe: Mari ùh dùh yùq dèh, majah qmang aih ìh khoe jah kan tamèt enh nòe Boc Plình.
LUK 1:31 Kô èh ìh hadràp èh ha-uang loh moeq ngai kon calô, ìh yiniq ka haq Jesus
LUK 1:32 Haq aih èh wìa gucraq, jah creo Kon Yiang Dìq Jaq Haqnhèq. Chuaq aih Boc Plình jah am ka haq gèq enh kan cadraq haq aih Đawit.
LUK 1:33 Haq aih èh ma wèq cwìang enh qnhèq ka nang noe Jacôp trùh mòeq đòe, diac da haq ùh lùch.
LUK 1:34 Mari padreo bàu: Au qnhòq lah qnì ka gucalô leq, wìa ka i qmang aih?
LUK 1:35 Ƀình plình doe: Yiang Hadròeh trùh enh qnhèq ka ìh èh kan itai Yiang Dìq Jaq Haqnhèq taqmàn ìh tayàp haq, dài aih ìq raq, kon hadròeh aih ha-uang loh majah ep creo kon Boc Plình.
LUK 1:36 Hatau, Êlisabet mangai hadròng ìh, hanoh oe jiang jò haq khoe craq, rìm ngai khoe loq ka haq aih xon, yàng manòeq kô haq oe jiang khoe jah tadràu khê.
LUK 1:37 Majah qmang aih, ùh i cleq Boc Plình ma broq ùh jah.
LUK 1:38 Mari padreo bàu: Au kô mangai hapŏng Chuaq, waiq bàu ìh anoe ka au aih jah gêh! Khoe aih ƀình plình hi lam.
LUK 1:39 Ta ƀài hì aih, Mari haq drah lam trùh ta plài ma oe ta wang nòe gùng Juđe,
LUK 1:40 ta aih haq mùt ta hnim Xachari rai dèch bàu manè lem bùi ka Êlisabet.
LUK 1:41 Êlisabet bu tàng bàu Mari, kon nga oe ta cliac khoe canhroh, Êlisabet khoe jah bình Yiang Hadròeh,
LUK 1:42 Haq dèch bàu anoe: Taqne dìq dŏng ka mangai gucadrì, ìh kô mangai i xôq ramot, kon qyoh oe ta cliac hadai jah xôq ramot.
LUK 1:43 Enh leq kô ìq au majah kan tamèt qmang kô, miq da Chuaq au trùh hmàih ka au?
LUK 1:44 Majah qmang aih don au butàng bàu ìh, kon nga ta cliac au khoe canhroh rai lem bùi.
LUK 1:45 Xôq ramot ka ìh mangai khoe lùi bàu Chuaq anoe, aih bàu trùh dèh hì jah xìt.
LUK 1:46 Mari doe rameh: Manoh au manè apôi Chuaq,
LUK 1:47 Mahua yiang au lem bùi tanòe Boc Plình aih Chuaq dèch au,
LUK 1:48 Majah qmang aih haq khoe hqmàng hnoq kan hamoq au, mangai hapŏng haq. Pang kô ta èh, rìm qnhòng dìq anoe au kô mangai i xôq ramot;
LUK 1:49 Majah qmang aih, Yiang dìq jaq haqnhèq, khoe broq bìac kàn ka au. Yiniq haq aih hadròeh,
LUK 1:50 Haq loq waq ka mangai loq iu haq enh qnhòng kô trùh qnhòng tau.
LUK 1:51 Haq yŏc dèh tì kŏng đòeq patô qnoh deh kan itai; Rai raliang đac trong da mangai i manoh loq padèch rađeh.
LUK 1:52 Haq khoe caqnìh qnoh mangai i cwìang clìh enh gèq cla wì haq, Rai dèch atŏc mangai loq hamon rađeh
LUK 1:53 Haq khoe broq ka mangai pangot jah bình dahwèq jìang, Hnan mangai kan hlài tì dech.
LUK 1:54 Haq khoe wiang ti Isorali, hapŏng haq Đòeq bahmàng hlài dèh kan loq waq haq,
LUK 1:55 Tìah ka bàu haq khoe doe ka kan cadraq bèn.
LUK 1:56 Mari oe ti Êlisabet jah ta piq khê, khoe aih hi wìh hlài dèh ta hnim.
LUK 1:57 Jò khoe trùh dèh khê Êlisabet hi ha-uang, haq ha-uang moeq ngai kon calô.
LUK 1:58 Plài pla xam ƀài oh daq hìa Chuaq khoe dìq jaq tamèt ka Êlisabet wì wiang trùh lem bùi ti haq.
LUK 1:59 Trùh rahem hì, dìq ka wì lam ta aih đòeq broq ramènh kat akia, wì yiniq ka kon qyoh aih Xachari tiaq yiniq dèh baq.
LUK 1:60 Mahaq miq haq doe: Ùh, ep yiniq ka haq Jon.
LUK 1:61 Wì doe: Dìq dŏng ka nang noe ìh ùh i ka cabô leq i yiniq aih.
LUK 1:62 Wì yŏc tì ti patìah hu bòch baq haq enh yiniq dèh ka kon yiniq cleq.
LUK 1:63 Xachari thê wì yŏc capiac long ban qyoh, haq achìh: yiniq haq Jon. Mangai leq mangai meh hamàih đeh hra.
LUK 1:64 Wop hloe jò aih raq, rapet haq jah rađah, haq tapoch rai manè apôi Boc Plình.
LUK 1:65 Dìq ka wì taplài cadròt đeh hra, dìq ka gùng wang Galili wì anoe ka dabau toq trong aih.
LUK 1:66 Cabô tàng bàu aih hanoh wê đòeq ta manoh rai doe: Kon nga aih èh qmang leq cadèh oq? Majah qmang aih tì Chuaq oe ti haq.
LUK 1:67 Jò aih, Xachari baq kon nga aih jah bình Yiang Hadròeh, haq tapoch pajàu rameh:
LUK 1:68 Manè apôi Chuaq aih Boc Plình Isorali, majah qmang aih Ìh khoe trùh hmàih, rai baxon yŏc hlài Isorali mangai da Ìh,
LUK 1:69 Ìh khoe paqnàng ka nhèn, ta hnim Đawit hapŏng Ìh, moeq Ngai dèch nhèn i kwìang itai!
LUK 1:70 Tìah ka Ìh khoe yŏc bàu wì mangai pajàu hadròeh qnhòng calah nèh,
LUK 1:71 Ìh dèch nhèn khoe ka mangai tablêq, khoe ka nòe tì kŏng wì ma tagit ka nhèn;
LUK 1:72 Ìh paqnoh kan loq waq am ka kan cadraq nhèn, rai hmàng bàu tajap hadròeh cla Ìh,
LUK 1:73 Tìah ka Ìh ma khoe hapah ka Apraham kan cadraq nhèn,
LUK 1:74 Ìh khoe tèu bàu dèch nhèn claih enh tì kŏng mangai tagit ka nhèn, Ìh am ka nhèn sôq ramot malem, ti ngèa Ìh.
LUK 1:75 Đòeq yŏc kan hadroèh, kan taq atoq hu patìh ka Ìh, dìq ka qnhòng cla ùh hòq qmòe cleq.
LUK 1:76 Kon oq! kô èh wì creo kon aih pajàu da Yiang Haqnhèq; Kô èh kon lam enh ngèa ka Chuaq, padon trong ka haq,
LUK 1:77 Dôq ka mangai da haq ajang nòe yiniq lui wì haq jah caqnaih aih hu canau loq kan dèch am dech.
LUK 1:78 Majah qmang aih Boc Plình nhèn tamèt ta manoh, Mat mahì enh qnhèq jah sreo qngah ka nhèn,
LUK 1:79 Đòeq sreo ka mangai hangui tanòe clam cluiq xam mangai hangui ta yàp qmù kan kachìt, Rai qnung jènh nhèn lam ta trong catèm.
LUK 1:80 Kon qyoh aih yòng kàn, mahua yiang tadêh, rìh oe tanòe hawit trùh hì paqnoh rađeh ka mangai Isorali.
LUK 2:1 Jò aih Auguto, bùa kàn qnoh bàu thê dìq ka Lamah, aih taneh diac kàn dìq jaq, ep ti rèn ngan hlài mangai ta aih jah toq leq.
LUK 2:2 Aih yàng baxèm wì ti rèn ngan hlài, wop qnhòng da Quiniri-u broq cla craq ƀài cwan tagùng Siri.
LUK 2:3 Mangai hlài đeh hra ta gùng cla đòeq achìh qmùt dèh yiniq.
LUK 2:4 Jôsep aih caxi noe Đawit, haq hanoh lam enh Naxaret, gùng Galili, loh ta gùng Juđê trùh ta Bêt-le-hem.
LUK 2:5 Hu achìh qmùt dèh yiniq rađeh xam yiniq Mari, mangai khoe òq bàu yŏc haq, qnang oe jiang.
LUK 2:6 Jò wa qnang oe ta aih, khoe trùh hì Mari ha-uang.
LUK 2:7 Haq ha-uang kon calô ramua, yŏc mù taqmàn deh kon, ta qngùi ta atong nhat, majah qmang aih ta hnim padài khoe dìq ka nòe.
LUK 2:8 Hadai gùng aih, i ƀài mangai ban trìu oe tagùng, rìu qngah ka mang đòeq wèq dèh trìu.
LUK 2:9 Moeq ƀình plình da Chuaq trùh ten ka wì, kan ranhòm Chuaq qngah qngiang dudan wì haq, wì crè pi cajaq
LUK 2:10 Ƀình plình doe: Ùh yùq cleq! Hacô au bahìa ka pì moeq Bàu lem, aih raq kan lem bùi am dìq ka mangai oe ta crŏng taneh;
LUK 2:11 Hì cô ta plài Đawit khoe ha-uang ka pì moeq Ngai dèch mangai, aih Christ, aih Chuaq pì.
LUK 2:12 Kô oq kan hadro dôq pì hu canau ka Haq, pì hnoq moeq ngai kon qyoh taqmàn xi mù, kùi ta atong nhat.
LUK 2:13 Tajòe qmòe jò aih, raya rayùc lình plình xam ƀình plình aih calêu manè apôi Boc Plình rameh:
LUK 2:14 Qngah yiniq Boc Plình oe taplình haqnhèq, Catèm tanòe haqneq am ka bài mangai haq loq waq!
LUK 2:15 Jò wì bình plình khoe talah ka wì haq hu wìh hlài ta plình, ƀài mangai ban trìu doe ka dabau: Beq bèn lam ta Bêtlehem hu ngan yiniq neo loh kô, Chuaq ma khoe doe ka bèn loq.
LUK 2:16 Qmang aih wì haq drah lam ka nhet, hnoq Mari xam Jôsep xam kon qyoh qnang kùi ta atong nhat.
LUK 2:17 Jò khoe hnoq wì anoe hlài bàu ƀình plình anoe trùh kon qyoh, wì haq ma khoe jah tàng.
LUK 2:18 Dìq ka mangai tamàng hamàih đeh hra ka bàu ƀài mangai ban trìu anoe ka wì haq.
LUK 2:19 Mahaq Mari wê dìq dŏng ƀài bàu aih rai hèm yôt dèh ta manoh.
LUK 2:20 Ƀài mangai ban trìu tawìh hlài, rai broq qngah yiniq rai manè apôi Boc Plình trong wì haq khoe tàng xam yiniq wì haq khoe hnoq joq tìah ka bàu ma khoe anoe ka wì haq.
LUK 2:21 Trùh rahem hì, aih hì ep broq ramènh kat akia ka kon qyoh, wì yiniq ka haq Jesus, aih yiniq ƀình plình ma khoe yiniq adroe qmòe ka jò hadràp. Dèch Jesus ka Boc Plình
LUK 2:22 Khoe dìq ka hì basròeh, tiaq ranenh Moise, Jôsep xam Mari atŏc kon qyoh ta Jêrusalem đòeq dèch ka Boc Plình,
LUK 2:23 qmang ka khoe achìh ta hset ranenh haq: “Rìm ngai kon calô ramua, ep dèch ka Chuaq”,
LUK 2:24 dèch tam baiq toq trù braih ùh meh baiq toq kon trù qyoh, qmang ka ranenh Chuaq khoe thê.
LUK 2:25 Jò aih, ta Jêrusalem i moeq ngai rìh lem rìh taq atoq, yiniq haq aih Simêon, haq aih toq gòm kan alòng trùh ka Isorali, Yiang Hadròeh oe ti haq.
LUK 2:26 Yiang Hadròeh khoe anoe ka haq loq haq ùh cachìt adroe ka jah hnoq Christ da Boc plình.
LUK 2:27 Qmang aih, haq tiaq Yiang Hadròeh qnung, haq mùt ta hnim kùh waiq wop troq jò wa miq baq aràng Chuaq Jesus ta aih, hu pagêh ka haq rìm trong ramnenh khoe thê.
LUK 2:28 Haq aih hi caqmìn kon qyoh aih, haq manè apôi Boc Plình rameh:
LUK 2:29 Waiq Chuaq! Manòeq kô Ìh am au jah cachìt ka catèm tiaq troeq bàu Ìh;
LUK 2:30 Majah qmang aih mat au khoe hnoq kan dèch kon mangai trùh enh nòe Ìh,
LUK 2:31 Ìh ma khoe palauq qmòe dèh, đòeq broq kan qngah enh ngèa rìm diac,
LUK 2:32 kan qngah sreo jàp ka phù cròng, broq ka Isorali Ìh jah kan ranhòm.
LUK 2:33 Wa miq baq kon qyoh aih dìq jaq hamàih ka bàu wì anoe trùh dèh kon.
LUK 2:34 Simêon waiq xôq ramot am ka wa ŏng mai, haq doe ka Mari miq kon qyoh aih rameh: I bàu khoe tèu đòeq am ka Kon qyoh kô, haq broq nen ka bàc ngai Isorali tacro, èh hadai broq ka bàc ngai jah yòng, khoe tèu đòeq dôq haq wìa teo ka bàc ngai tarahen;
LUK 2:35 da ìh hòm, i moeq pla chang pàc hlùh ta cliac ìh. Aih èh bàc yiniq oe ta manoh bàc ngai jah paqnoh.
LUK 2:36 Èh hòm i mangai pajàu cadrì, yiniq haq An-ne, kon da Phanu-ên, caxi noe Ase, joq khoe bàc hanam. Enh jò haq oe raq adrùh sriu, atìq ka aih haq oe dèh ti ŏng jah tapèh hanam,
LUK 2:37 khoe aih haq hi hadrô. Jò aih haq khoe jah rahem jàt pôn hanam, oe toq ta hnim kùh waiq, dahì damang patìh ka Boc Plình, apàm ka acaq rai waiq khàn.
LUK 2:38 Hanoh jò aih diq, haq trùh ta aih, manè apôi Boc Plình rai anoe trùh kon qyoh ka bài mangai qnang tangèh gòm Jêrusalem jah dèch paclaih.
LUK 2:39 Jò Jôsep xam Mari khoe broq gêh ka trong ranenh Boc Plình thê, wa haq tawìh hlài ta Galili, trùh dèh ta Naxaret plài cla.
LUK 2:40 Kon qyoh aih yòng kàn, rai tadêh, jah bình kan rabiaq, xôq ramot Boc Plình oe ti Haq. Jò Jesus jah moeq jàt baiq hanam
LUK 2:41 Rìm hanam wa miq baq Haq tŏc ta Jersalem, đòeq lam tagop ta hì ramènh Pancwa.
LUK 2:42 Jò khoe jah moeq jàt baiq hanam haq lam tiaq dèh wa miq baq tŏc ta aih hu hadai tagop ta hì ramènh qmang ka xan hmaq broq.
LUK 2:43 Khoe dìq ka hì ramènh, wì haq wìh hlài dèh tagùng, Chuaq Jesus oe hlài ta aih mahaq miq baq haq ùh qnì.
LUK 2:44 Hèm deh haq lam ti ƀài bua ta aih, khoe moeq hì lam trong aih men ti bòch wì oh daq xam ƀài mangai canau;
LUK 2:45 jò chaq haq khoe pi hnoq, wa wìh hlài ta Jerusalem đòeq chaq.
LUK 2:46 Piq hì wa men hnoq haq tanòe hnim Kùh waiq, qnang hangui taqne ƀài mangai hnài, rai tamàng rai bòch hlài wì aih.
LUK 2:47 Rìm ngai tàng bàu rai hnoq kan rabiaq haq wì dìq loh ka hamàih jò haq bòch wì.
LUK 2:48 Jò hi hnoq haq, wa miq baq dìq jaq hamàih. Miq haq doe: A kon! Hagleq ma jah haƀo ka ma qmang kô, ma khoe lèt oe i jaq cleq?
LUK 2:49 Haq bòch: “Aih chôp chaq dèh ka au? Chôp ma ùh loq au ep oe patìh dèh ta hnim Baq qmòh?”
LUK 2:50 Mahaq wa aih ùh tem bàu haq anoe ka rađeh cleq.
LUK 2:51 Khoe aih haq hlài ta Naxaret ti wa miq baq rai iu broq tiaq bàu wa, mahaq bàu da haq miq haq wê dŏng ta manoh.
LUK 2:52 Chuaq Jesus rai èh rai rabiaq tam, chac rai èh rai kàn, kiang èh kiang lem manoh Boc plình xam kon mangai.
LUK 3:1 Hanam moeq jàt padam qnhòng Tibêro broq bùa kàn, jò aih Bônso-philat broq cla craq ƀài cwan ta gùng Juđê, Herôt broq bùa qyoh ta gùng Galili, Philip oh haq broq bùa qyoh ta gùng Yturê xam tracôni, Lysa-nia broq bùa qyoh ta gùng Abilen,
LUK 3:2 Anne xam Caiphe broq pajàu kàn, aih i bàu Boc Plình thê Jon kon Xacahri tanòe gùng hawit.
LUK 3:3 Jon ti lam dudan jàp ka rìm gùng cròng diac Jôđan, hnài wì broq ramènh ƀaptem da kan loq raxach cađac trong dù đòeq hu jah caqnaih yiniq lui,
LUK 3:4 tìah ka bàu khoe achìh ta hset pajàu Êsai: I bàu creo tanòe hawit: Drah palauq trong ka Chuaq, pajang trong da haq.
LUK 3:5 Nòe jrùq tàc dôq haq bình, Roc bui wang, roc nòe haqnhèq qnoh dôq haq haqneq; Trong tawech pajang dôq haq hnhoh, Trong qnhèq qneq broq dôq haq tamang.
LUK 3:6 Dìq dŏng kon mangai jah hnoq kan dèch enh Boc Plình.
LUK 3:7 Jon anoe ka mangai bàc qnang trùh ta aih đòeq jah broq ƀaptem: Nang noe bìh tau, cabô ma hnài pì loq wia ka kan nòeh hì atìq?
LUK 3:8 Qmat èh, drah wìa malem dôq ùh qngwan ka pì khoe loq raxach, ùh dùh doe Apraham aih kan cadraq nhèn, majah qmang aih au doe ka pì Boc Plình broq ƀài hmo kô loh nang noe ka Apraham jah.
LUK 3:9 Chòng khoe roh qmòe ajang xèm long, waq toq long leq ùh loh plì lem, long aih èh koh đòeq hu bùh cađac.
LUK 3:10 Wì bòch Jon: Aih èh nhèn ep broq qmang leq?
LUK 3:11 Haq padreo bàu: Cabô i baiq blah eo, yŏc moeq blah am ka mangai chac dech, dahwèq acaq hadai qmang aih.
LUK 3:12 I bàc ngai yŏc thèq trùh hu broq ƀaptem, wì aih bòch: Ha nhèn ep broq cleq?
LUK 3:13 Haq doe ka wì: Apaq yŏc yeo bàc ka maneh khoe pajaq.
LUK 3:14 Ƀài mangai lình hanoh bòch: Ha nhèn kô hòm ep broq cleq? Haq doe: apaq tacaq ka cabô, apaq qnùt cabô, jèn baha pì pang leq, pì waq dèh pang aih.
LUK 3:15 Majah qmang aih wì qnang tagòm ngèh, wì hèm dèh ta manoh ahìaq Jon kô raq Christ,
LUK 3:16 aih ìq Jon majah doe ka wì: Au broq ka pì ƀaptem xi diac mahaq Mangai trùh atìq ka au cwìang yeo haqnhèq ka au, au mech qnhòq wìa broq đeh magai doeh da haq caxi jep. Haq aih èh ma broq ka pì ƀaptem xi Yiang Hadròeh xi ùnh.
LUK 3:17 Tì Haq wê cađap hu dè dèh qmau ta haneh ka hreo, lênh qmau haq tah ta hapom, manùh haq bùh ta ùnh ùh jò leq pat.
LUK 3:18 Jò Jon anoe Bàu lem, haq hadai hnài wì bàc trong qnoeq,
LUK 3:19 Mahaq Hêrôt bùa qyoh, Jon khoe i tapoch ùh lòh haq yŏc Hêrođia mai oh haq, hloe xam ƀài trong dù bùa ma broq,
LUK 3:20 haq broq tam moeq yiniq dù hòm, aih haq rùp clêh Jon ta hnim tù.
LUK 3:21 Jò dìq ka mangai ta aih khoe jah broq ƀaptem, Chuaq Jesus hanoh jah broq ƀaptem, plình tapèh qmòe jò haq qnang waiq khàn,
LUK 3:22 Yiang Hadròeh yŏc chac trù loh jràp ta chac haq, tajòe qmòe jò aih i bàu enh plình doe: “Ìh kô kon au, mangai au loq waq deh, kon lem ka manoh au rìm trong.”
LUK 3:23 Jò Chuaq Jesus baxèm broq dèh trong haq broq, jò aih haq bu jah qnah ta piq jàt hanam. Tiaq manoh wì hèm haq aih kon Jôsep, Jôsep kon Hêli,
LUK 3:24 Hêli kon Matat, Matat kon Lêwi, Lêwi kon Mên chi, Mên chi kon Jane, Jane kon Jôsep
LUK 3:25 Jôsep kon Mata-thia, Mata-thia kon Amôt, Amôt kon Nahum, Nahum kon Êt-li, Êt-li kon Na-gê,
LUK 3:26 Na gê kon Ma at, Ma at kon Mata-lia, Mata-lia kon Sê-me-in, Sê-me-in kon Jô-et, Jô-et kon Jô-đa,
LUK 3:27 Jô-đa kon Jô-anan, Jô-anan kon Rêsa, Rêsa kon Xôro-baben, Xôro-baben kon Sala-thien, Sala-thien kon Nêri,
LUK 3:28 Nêri kon Mênchi, Mênchi kon A đi, A đi kon Kôsam, Kôsam kon Ên-mađan, Ên-mađan kon Ero,
LUK 3:29 Ero kon Jêsu, Jêsu kon Êli-ese, Êli-ese kon Jôrim, Jôrim kon Ma-that, Ma-that kon Lêvi,
LUK 3:30 Lêvi kon Si-mê-on, Si-mê-on kon Juda, Juda kon Jôsep, Jôsep kon Jônam, Jônam kon Êli-akim, Êli-akim Mê-lea,
LUK 3:31 Mê-lea kon Mêna, Mêna kon Mata-tha, Mata-tha kon Nathan, Nathan kon Đawit,
LUK 3:32 Đavit kon Jêse, Jêse kon Jôbet, Jôbet kon Bo-ô, Bo-ô kon sala, Sala kon Nach-son, Nach-son kon Ami-na-đap,
LUK 3:33 Ami-na-đap kon Amin, Amin kon Arôni, Arôni kon Et-rôm, Et-rôm kon Pharê, Pharê kon Juda,
LUK 3:34 Juda kon Jacôp, Jacôp kon Ysac, Ysac kon Apraham, apraham kon Tharê, Tharê kon Nacô,
LUK 3:35 Nacô kon Sêruc, Sêruc kon Ragao, Ragao kon Phalet, Phalet kon Hêbe, Hêbe kon Sala,
LUK 3:36 Sala kon Canam, Canam kon Abasac, Abasac Sem, Sem kon Noê, Noê kon Lêmec,
LUK 3:37 Lamec kon Mêtu-sela. Mêtu-sela kon Hênoc, Hênoc kon Jaret, Jaret kon Mêle-le-en, Mêle-le-en kon Cainam,
LUK 3:38 Cainam kon Enot, Enot kon Sêt, Sêt kon Adam, Adam kon Boc plình.
LUK 4:1 Chuaq Jesus bình Yiang Hadròeh, hlài enh cròng diac Jođan, Yiang Hadròeh aràng haq mùt tagùng hawit.
LUK 4:2 Ta aih kiac padô aluàn haq pôn jàt hì, Ta ƀài hì aih haq ùh lòm acaq qmòe cleq, dìq dèh ka jò haq loh qmòe ka hrah.
LUK 4:3 Kan kiac doe ka haq: Tàng joq ìh kon Boc Plình, thê hmo kô wìa ƀênh beq.
LUK 4:4 Chuaq Jesus padreo bàu: “Khoe i bàu achìh, kon mangai rìh ma xài canòm toq ka ƀênh.”
LUK 4:5 Kiac atŏc haq tanòe haqnhèq, qmoeq rahyàc raq haq khoe patô ka Chuaq Jesus dìq dŏng ka ƀài diac ta crŏng taneh;
LUK 4:6 haq doe ka Chuaq Jesus: dìq dŏng ka cwìang xam ka ranhòm taqmat, khoe am dŏng ka au, au enh am ka cabô leq am.
LUK 4:7 Tàng ìh kùh waiq au, aih hi jah ìh.
LUK 4:8 Chuaq Jesus pareo bàu: “I bàu achìh rameh: ìh ep kùh waiq Boc plình ìh rai patìh toq ka haq raq”
LUK 4:9 Kiac aràng haq trùh ta Jêrusalem rai dèch atŏc haq oe tanòe dìq jaq haqnhèq ta bui hnim kùh waiq, haq doe: Tàng joq ìh kon Boc plình, hadrùc beq,
LUK 4:10 majah qmang aih khoe i bàu achìh: Haq thê dèh ƀình plình wèq ìh,
LUK 4:11 Wì aih dèch ìh tŏc taxŏng wì haq, aih èh dôq jènh ìh ùh hìaq catoeh ka hmo.
LUK 4:12 Chuaq Jesus padreo bàu: “I bàu khoe achìh: Ùh khòh qnhro Chuaq aih Boc Plình ìh”.
LUK 4:13 Kan kiac dìq ka trong đòeq hu padô Chuaq Jesus, haq hi wia đò hòeq.
LUK 4:14 Chuaq Jesus jah bình cwìang atai enh Yiang Hadròeh, haq wìh hlài ta Galili, jàp gùng dudan aih khoe hìa tàng yiniq haq.
LUK 4:15 Haq hnài tanòe hnim tagop qyoh, mangai mannè đeh hra.
LUK 4:16 Haq trùh ta Naxaret, nòe haq yòng kàn. Tìah dèh Haq hmaq broq, trùh hì Sabat haq mùt hnim tagop qyoh, èh hi yòng đŏc.
LUK 4:17 Wì am ka haq hset pajàu Êsai, haq pèh jang nòe khoe achìh:
LUK 4:18 Yiang Boc Plình oe ti au; Majah qmang aih haq khoe xùt dàu ka au, đòeq hu anoe Bàu lem ka mangai pa;
LUK 4:19 Haq khoe thê au trùh paclaih mangai oe ta hnim tù jah loh enh gùng, Mangai ùh xau jah hnoq, Mangai wì tacaq ka haq jah claih; Rai bahìa hanam catèm da Chuaq.
LUK 4:20 Khoe aih haq don hlài hset padreo am da ka mangai patìh ta aih khoe èh haq hi hangui. Rìm ngai ta hnim tagop qyoh aih dìq haqmiang ngan haq.
LUK 4:21 Haq doe ka wì: Bàu hset hadròeh pì ma tamàng aih, hì kô khoe xìt.
LUK 4:22 Dìq ka mangai ta aih maleq ma meh dìq anoe trùh haq, wì hamàih ka bàu rabiaq loh enh haq, wì doe: Haq qmat ajoq kon Jôsep?
LUK 4:23 Haq doe ka wì: “Canau pì yŏc bàu cachôi qmang kô hu anoe ka au: Mangai broq jreo, haqnauq dèh cla òeq, aleq ƀài yiniq ìh broq ta Cabênaum nhèn ma khoe tàng, broq nòe gùng cla kô beq.”
LUK 4:24 Haq doe ka wì: “Joq au doe ka pì, qnhòq lah i mangai pajàu leq jah gùng cla manè.
LUK 4:25 Au anoe qnàng ka pì, qnhòng Êli, jò trŏc pađang piq hanam qne, dìq dŏng ka gùng loh ka pangot hrah, tanòe mangai Isorali i bàc mangai hadrô;
LUK 4:26 yac ka qmang aih, aleq i thê Êli trùh hnim cabô taqne ƀài aih, mahaq thê haq lam ta hnim mangai cadrì hadrô oe ta Sarepta gùng Siđôn.
LUK 4:27 Qnhòng da pajàu Êlisê mangai Isorali loh ka bacùn ma i palap cleq, mahaq ma i mangai leq jah brêh, enh gùng ka Na-aman, mangai Siri.
LUK 4:28 Maleq ma meh oe ta hnim tagop qyoh tàng bàu aih, wì nòeh pi ka jaq cleq.
LUK 4:29 Wì padinh yòng, hua qnoh haq loh enh gùng ka plài, qnung haq tŏc ta bui wang nòe wì broq plài đòeq hu caqnhùt qnìh đac haq.
LUK 4:30 Yàng haq pagat ti ngèa wì èh hi lam taqnoeq.
LUK 4:31 Haq loh ta Cabênaum, oe ta gùng Gallili, hnài ta hì Sabat.
LUK 4:32 Rìm ngai tamèt ta manoh jò tàng bàu haq hnài, majah qmang aih bàu haq i ang.
LUK 4:33 Tanòe hnim kùh waiq i moeq ngai ta dalam chac haq i kiac mùt, breo cadêh: Jesus mangai Naxaret,
LUK 4:34 Ìh enh broq ka nhèn cleq kô ìq? Ìh trùh hu raliang cađac nhèn qmòh? Ìh qmat cabô, au loq: Mangai Hadròeh da Boc plình!
LUK 4:35 Mahaq Chuaq Jesus capoch nhang ka haq aih: “Oe ma hatinh haq! Drah loh enh mangai qmat”. Hloe jò aih, taqne mangai bàc kiac rapòt mangai aih ta haqneq, èh hi loh, ùh hìaq broq ka haq aih loh habau.
LUK 4:36 Mangai leq mangai meh haglènh đeh hra, wì ta anoe ka dabau: Ƀài bàu kô qmang leq ìq! Haq yŏc cwìang yŏc kan dêh enh leq ma drùh qnoh kiac, kiac ma loh hloe qmang meh.
LUK 4:37 Dìq dŏng gùng dudan ta aih wì loq đeh hra ka Haq.
LUK 4:38 Chuaq Jesus loh enh hnim tagop qyoh, haq lam ta hnim Simôn. Miq mai Simôn qnang tôq tanget hlàc raya. Wì canòm ka Chuaq Jesus broq brêh ka haq.
LUK 4:39 Chuaq Jesus cachình chac ta mangai aih, haq tapoch ka kan tanget, kan tanget hi dìq. Mangai aih hi padinh yòng patìh.
LUK 4:40 Jò mat mahì clìh, mangai yinìq qmang leq, mangai ùh hrŏc qmang leq wì aràng trùh dìq ta haq, haq yŏc tì bèq tang ngai hu broq brêh ka wì.
LUK 4:41 Bàc kiac cadàu loh enh bàc ngai rai cajiah: Ìh qmat kon Boc Plình. Mahaq Chuaq Jesus lech ùh am wì haq tapoch, majah qmang aih kiac loq ka haq aih raq Christ.
LUK 4:42 Buqngah, Chuaq Jesus loh lam tanoè hawit. Bàc mangai lam ti chaq haq. Jò hnoq haq, wì padràng haq oe, wì ùh enh dôq haq lam taqnoeq.
LUK 4:43 Mahaq haq doe ka wì: “Au ep lam anoe Bàu lem da Boc Plình ka wì ta qnoeq hòm, aih raq majah khoe thê au trùh.”
LUK 4:44 Haq ti hnài roc hnim tagop qyoh da mangai Juda.
LUK 5:1 I mòeq hì, jò Chuaq Jesus yòng ti haqmai hlŏng Gêne-saret, ƀài mangai bàc raya oe dudan dahnen dabau hu tamàng bàu Boc Plình.
LUK 5:2 Haq hnoq i baiq toq boang oe ti haqmai diac, cla mangai ranang khoe loh qnheo hlàm ta diac.
LUK 5:3 Baiq toq boang aih haq hi tŏc ta moeq toq, aih boang da Simôn, thê haq qnoh tadrùq toq biaq, èh haq hangui ta boang đòeq hu hnài wì.
LUK 5:4 Jò khoe hêq ka hnài haq thê Simôn: “Chùng boang qnoh tanòe diac jrùq tau đòeq caqnìh hlàm hu rùp ka.”
LUK 5:5 Simôn padreo bàu: Mangai hnài, nhèn broq khoe lep qngah moeq mang ìq, ùh lòm jah qmòe cleq. Mahaq ìh khoe doe qmang aih, òq nhèn tang hlàm.
LUK 5:6 Wì caqnìh hlàm ta diac jah ka pi cajaq, hlàm wì haq ten tapot,
LUK 5:7 aih wì haq hi gwàih tì dèh ka bua oe ta boang qnoeq trùh, đòeq wiang ti wì haq, ka bình baiq toq boang, boang loh qmòe ka enh cram.
LUK 5:8 Jò Simôn hnoq qmang aih, haq hacùn cràng enh ngèa ka Chuaq Jesus: Chuaq au! Ìh wia hangai ka au beq, au kô mangai bình toq yiniq lui.
LUK 5:9 Majah qmang aih haq xam ƀài dèh bua oe ti haq, hnoq jah hrìn ka, maleq mameh loh ka crè dŏng.
LUK 5:10 Chuaq Jesus doe ka Simôn: “Apaq yùq cleq, pang kô ta èh, ìh jah wìa mangai tang hlàm mangai”.
LUK 5:11 Khoe ka atŏc boang tago, wì hi cađac dìq dŏng đòeq hu tiaq haq.
LUK 5:12 Jò Chuaq Jesus qnang oe tanòe plài tau, i moeq ngai bacùn dìq tachac, trùh bla op dèh hadrò taqneq rai dang: Waiq Chuaq, tàng ìh ma waq broq, ìh broq au brêh.
LUK 5:13 Chuaq Jesus hnhu tì bèq haq aih, rai doe: “Au enh, brêh beq!” Tajòe hloe jò aih kan bacùn hi brêh.
LUK 5:14 Chuaq Jesus tanap ka haq: “Paq anoe ka cabô loq, mahaq ìh khoe brêh qmat drah lam patô rađeh ka ƀài pajàu, rai dèch ramènh tiaq bàu Môise khoe thê, đòeq patô ka wì hnoq.”
LUK 5:15 Yiniq Chuaq Jesus chàc rai èh rai hangai, bàc mangai trùh hu tamàng, rai đòeq haq broq ka wì jah brêh ka yinìq.
LUK 5:16 Mahaq Chuaq Jesus xan lam tanòe hawit đòeq hu waiq khàn.
LUK 5:17 I mòeq hì, Chuaq Jesus qnang hnài, i ƀiaq ngai Pharisi xam ƀài mangai hnài ranenh trùh hangui ta aih, wì haq loh enh ƀài plài tagùng Galili, gùng Juđê xam Jêrusalem. Cwìang itai Boc Plình oe ti Chuaq Jesus broq brêh ka mangai yinìq.
LUK 5:18 Jò aih, i wì tòng aràng moeq ngai pen kùi ta dradrah, chaq trong đòeq qmùt haq enh ngèa Chuaq Jesus.
LUK 5:19 Mahaq taiq mangai bàc hrình, pì qnì qmùt qmòe trong leq, dài wì majah àu atŏc haq aih ta crŏng hnim, doeh kùa po, qnhùa qnoh haq aih oe ta dradrah taqne wì mangai bàc ta aih, tajang hloe ka ngèa Chuaq Jesus.
LUK 5:20 Chuaq Jesus hnoq manoh lùi wì aih, haq doe ka mangai pen: “Yôiq kon, yiniq lui kon khoe jah caqnaih.”
LUK 5:21 Ƀài mangai hnài ranenh xam mangai Pharisi hèm dèh ta manoh: Cleq meh ìq cabô, mangai tapoch ùh hòq, enh gùng ka Boc Plình oe i cabô majah baclaih yiniq lui?
LUK 5:22 Chuaq Jesus loq ka manoh wì hèm cleq, haq bòch “Hagleq pì majah hèm qmang aih ta manoh?
LUK 5:23 Manòeq kô doe: Yiniq lui ìh khoe jah caqnaih, tàng ùh meh doe yòng lam beq, aih maleq ma yi hlàu ka capoch?
LUK 5:24 Mahaq au dôq pì loq Kon Mangai oe ta crŏng taneh i cwìang caqnaih yiniq lui.” Haq doe ka mangai pen “Au thê ìh, yòng, dèch dra drah qmat hlài ta hnim beq.”
LUK 5:25 Mangai pen padinh yòng enh ngèa ka wì hloe jò aih raq, binh dèh dradrah haq ma kùi hlài ta hnim, rai manè apôi Boc Plình.
LUK 5:26 Rìm ngai tadèch qmòe nòeh rai manè Boc Plình rai crè tarìt wì doe: Hì kô joq bèn khoe hnoq trong joq dìq jaq halac! Acaq moeq qmang ti mangai i yiniq lui
LUK 5:27 Atìq ka aih, Chuaq Jesus loh enh gùng, hnoq moeq ngai, broq mangai yŏc thèq, yiniq haq Lêwi, qnang haqngui tanòe hnim yŏc thèq. Haq creo ka mangai aih: “Lam tiaq au.”
LUK 5:28 Lêwi cađac dìq dŏng, padinh yòng tiaq Chuaq Jesus.
LUK 5:29 Lêwi broq yiniang kàn ta hnim rađeh padon ka Chuaq Jesus, i bàc ngai yŏc thèq xam ƀài mangai qnoeq haqngui acaq pajùm.
LUK 5:30 Ƀài mangai Pharisi xam mangai hnài ranenh mamùc ka mangai tiaq hŏc Chuaq Jesus: Hagleq pì ma acaq pajùm ti mangai yŏc thèq xam mangai i yiniq lui?
LUK 5:31 Chuaq Jesus doe ka wì: “Mangai tadêh ma i nhet ka chaq mangai broq jreo, mangai ùh hrŏc ma nhet.”
LUK 5:32 Au ùh xài trùh đòeq creo ka mangai taq atoq, mahaq creo ka mangai i yiniq lui.
LUK 5:33 Wì anoe ka haq: Mangai tiaq hŏc da Jon xan apàm ka acaq đòeq waiq khàn, èh mangai tiaq hŏc da mangai Pharisi hadai, ùh xài qmang ka mangai tiaq hŏc da ìh toq acaq toq ôq.
LUK 5:34 Haq padreo bàu: “Jò cla kon ŏng oe raq dèh ti bua, trùh lem bùi hì yiniang haq, wìa ka pì ma thê wì apàm ka acaq?
LUK 5:35 Mahaq trùh hì wì ma qnung kon ŏng lam hangai ka wì, ƀài hì aih èh wì men apàm ka acaq.”
LUK 5:36 Haq alìah ka wì qmang kô: “Ùh i cabô hit mòeq calep eo neo đòeq clep ka eo dùnh. Tàng broq qmang aih, eo neo loh ka hyah, èh haqnech maneo hadai ùh tajì ka eo dùnh.
LUK 5:37 Hadai ùh i cabô ùc alac neo ta ƀau akia dùnh, broq qmang aih, alac neo broq ka ƀau akia dùnh hađah, alac taùc, ƀau akia hadai pi wìa waq.
LUK 5:38 Alac neo ep ùc ta ƀau akia neo.
LUK 5:39 Hanoh ùh i mangai leq khoe ôq alac dùnh èh bòch alac neo, majah qmang aih haq doe: alac dùnh yeo jìang”.
LUK 6:1 I moeq yàng, wop hì sabat Chuaq Jesus lam pagat trong ruàng qmau, mangai tiaq hŏc git hadròc qmau rai tuta hu kaq.
LUK 6:2 Ƀài mangai Pharisi bòch: Hagleq pì majah broq trong ùh troq ta hì Sabat?
LUK 6:3 Chuaq Jesus doe ka wì: “Pì ma qnhòq đŏc Đawit broq cleq jò haq xam mangai tiaq haq hadai pangot qmòh?
LUK 6:4 Haq mùt ta hnim Boc Plình, yŏc ƀênh ta aih qnoh acaq rai am dèh ka bua, ƀênh aih toq pajàu ma khòh acaq.
LUK 6:5 Haq doe hòm: Kon Mangai aih Chuaq hì Sabat”.
LUK 6:6 Hì sabat qnoeq hòm, Chuaq Jesus mùt hnài ta hnim tagop qyoh. Ta aih i moeq ngai angwenh tì pah qma.
LUK 6:7 Ƀài mangai hnài ranenh xam mangai Pharisi qnang ti chaq yiniq đòeq rùp Chuaq Jesus, wì ti ngan ta hì sabat haq i broq brêh ùh.
LUK 6:8 Mahaq Chuaq Jesus loq ka wì aih qnang hèm trong leq, haq doe ka mangai angwenh tì: “Yòng beq, yòng oe taqne kô.” Mangai aih hi yòng oe taqne wì ta aih.
LUK 6:9 Aih èh Chuaq Jesus hi doe: “Au bòch pì: Maleq ranenh ma am broq tahì sabat, khòh broq trong lem loq broq trong qmèq? jêh đac mangai loq dèch mangai?”
LUK 6:10 Haq ti ngan dudan dìq ka wì ta aih, khoe èh haq doe ka mangai angwenh tì: “Bahnhoh tì ìh qmat.” Mangai aih broq tiaq qmang bàu, tì haq hi jah brêh.
LUK 6:11 Mahaq mangai Pharisi xam mangai hnài ranenh wì nòeh pi cajaq, wì bòch dabau broq qmang leq ka Jesus kô èh.
LUK 6:12 Oe ta ƀài hì aih Chuaq Jesus tŏc ta wang waiq khàn, haq rìu qngah ka mang aih đòeq waiq khàn ka Boc Plình
LUK 6:13 Trùh qngah sroq èh, haq creo dèh mangai tiaq hŏc, haq ràih moeq jàt baiq ngai, đòeq broq mangai Tiaq cla:
LUK 6:14 Haq yiniq ka Simôn aih Phiero, Anrê oh Simôn, Jaco xam Jon, Philip xam Bathê-lemi,
LUK 6:15 Mathio xam Thôma, Jaco kon Aphê, Simôn wì ma creo Xêlot,
LUK 6:16 Juđe kon Jaco, xam Juđa Ica-riôt, mangai ma blòq Chuaq Jesus atìq kô èh.
LUK 6:17 Khoe aih, Chuaq Jesus xam mangai tiaq hŏc loh enh wang, wì oe tanòe tamang, ta aih i bàc ngai tiaq hŏc xam bàc ngai trùh enh gùng Juđê, Jêrusalem, xam trong diac Tiro, Siđôn, trùh tamàng bàu haq hnài rai dôq haq broq wì jah brêh kan yinìq tôq.
LUK 6:18 Ƀài mangai kiac mùt ta chac hadai jah brêh dŏng.
LUK 6:19 Dìq dŏng ka mangai bàc ta aih ti àu bèq haq, majah qmang aih i kan itai loh enh chac haq, broq ka bàc ngai jah brêh.
LUK 6:20 Chuaq Jesus ngan dèh mangai tiaq hŏc, rai doe: “Xôq ramot am ka mangai pa, majah qmang aih diac Plình aih da pì.
LUK 6:21 Xôq ramot am ka mangai qnang pangot, majah qmang aih pì jah panàc, Xôq ramot ka qnang crò hmoe, majah qmang aih pì jah do lem bùi!
LUK 6:22 Xôq ramot am ka pì, jò wì git ka pì, hnan qnoh pì, hnap hnuq ka pì, cađac yiniq pì tìah kan amùa! Taiq pì tiaq au!
LUK 6:23 Hì aih, thê pì lem bùi, ti aplôh rai manè, majah qmang aih kan baha pì oe ta Plình èh kàn haraya: Majah qmang aih, kan cadraq wì haq calah nèh hadai khoe tabroq ka ƀài mangai pajàu qmang aih diq.
LUK 6:24 Mahaq haƀo ka pì mangai ma padrŏng, majah qmang aih pì khoe jah qmòe dèh kan alòng!
LUK 6:25 Haƀo ka pì, mangai qnang panàc, majah qmang aih pì jah pangot! Haƀo ka pì mangai qnang lem bùi, majah qmang aih pì jah hmoe ta-oeh ka kan cachìt.
LUK 6:26 Haƀo ka pì mangai qnang jah bàc ngai tapoch manè, majaq qmang aih kan cadraq wì haq calah nèh hadai broq ka ƀài pajàu patìah qmang aih diq.
LUK 6:27 Mahaq au doe ka pì aih ƀài mangai qnang tamàng bàu au: Thê loq waq ka mangai tablêq ka pì, broq lem ka mangai git ka pì.
LUK 6:28 Waiq xôq ramot am ka mangai hanip pì, waiq khàn am ka mangai tapoch qmèq ka pì.
LUK 6:29 Cabô tep da pì tabŏc pah kô, hnhu hloe ka wì haq tabŏc pah tau, cabô hrùiq da pì eo enh gùng, dôq haq wì yŏc hloe da pì eo enh dalam.
LUK 6:30 Tàng cabô bòch cleq, drah am, tàng i cabô blah yŏc da pì cleq, apaq bòch yŏc hlài.
LUK 6:31 Pì enh wì broq ka rađeh qmang leq, pì ep broq ka wì qmang aih.
LUK 6:32 Tàng pì loq waq toq mangai ma loq waq ka pì, aih ma ep pòq dòeh cleq? Mangai i yiniq lui hadai loq waq ka mangai loq waq ka haq.
LUK 6:33 Tàng pì toq hanò ka magai loq hanò ka pì, aih ma i pòq dòeh cleq? Mangai broq yiniq lui hadai qmang aih diq.
LUK 6:34 Tàng pì am đò ka wì qnoeq cleq, mahaq toq ngèh ka wì am hlài, aih ma i pòq dòeh cleq? Mangai i yiniq lui hadai am ka mangai i yiniq lui ti lình, đòeq hu jah yŏc hlài xam xèm xam goe.
LUK 6:35 Mahaq thê pì loq waq ka mangai tablêq ka pì, loq hanò ka wì, loq am ka wì, apaq ngèh ka yŏc hlài cleq enh wì. Aih èh kan baha ka pì kàn joq qnàng, aih pì jah broq kon da Mangai dìq Jaq haqnhèq, majah qmang aih haq hanò ka mangai gôpla xam mangai broq dù.
LUK 6:36 Thê pì loq waq tìah ka Baq pì aih Mangai ma xan loq waq.
LUK 6:37 Apaq ti hadrah dèh cabô, èh pì ùh hìaq pòq kan hadrah, apaq taqmòq yiniq lui ka cabô, aih wì hadai ùh hìaq taqmòq yiniq lui ka pì. Thê cađac da wì qnoeq yiniq lui, aih wì hadai cađac da pì yiniq lui.
LUK 6:38 Am beq, aih èh wì hadai am hlài ka pì, èh wì yŏc cađap kàn, xàu dôq haq nhet, tŏng qmòe ka bình, tah tam ta eo pì, majah qmang aih pì dèch ka wì maneh leq, wì hadai dèch hlài maneh aih.
LUK 6:39 Haq hadai capoch alìah hu hnài wì rameh: “Mangai ùh xau qnung mangai ùh xau ajah? Ùh xài dìq baiq ka wa aih clìh ta ralùng qmòh?”
LUK 6:40 Mangai tiaq hŏc ùh yeo haqnhèq ka mangai hnài, mahaq mangai tiaq hŏc leq ma gêh geo, aih èh haq jah tìah dèh mangai hnài.
LUK 6:41 Gleq ìh hnoq criah ta mat oh daq ìh, mahaq ùh hnoq long ban ta mat cla?
LUK 6:42 Ìh doe dèh ka oh daq: Aleq dôq au doeh criah ta mat ìh, mahaq ùh hnoq dèh long ban ta mat cla! pì capoch dèh qmang leq majah? Wùih! ƀài mangai patìah toq enh gùng meh! doeh long ban loh enh mat cla qmat adroe, aih èh men xau hnoq hu doeh criah ta mat oh daq.
LUK 6:43 Long loh plì qmèq aih ùh xài long lem, long loh plì lem aih ùh xài long qmèq
LUK 6:44 majah qmang aih ngan plì ma canau ka long. Ùh i cabô git plì pŏc ta yila, ùh i cabô git plì nho ta brech.
LUK 6:45 Mangai ta manoh haq bình trong lem, hloh bàu rangot lem, mangai dù ta manoh bình trong dù, hloh bàu dù, majah qmang aih khoe bình ta manoh men hloh ajang bàu.
LUK 6:46 Hagleq pì creo ka au: Chuaq, Chuaq, mahaq ùh dùh ka broq tiaq bàu au?
LUK 6:47 Kô au patô ka pì loq mangai trùh ti au, tamàng bàu au, broq tiaq bàu au, aih èh haq tìah ka cabô.
LUK 6:48 Haq aih tìah ka mangai broq hnem, chìa jrang cajrùq, dèch hnem enh crŏng hmo talech: Diac tŏc, diac dêh glàm ta hnim aih, mahaq ùh dalàc, majah qmang aih broq khoe cajap.
LUK 6:49 Yàng mangai leq tàng bàu au mahaq ùh broq tiaq, haq aih tìah ka mangai broq hnim ta taneh ùh i ka xèm, diac dêh glàm ta hnim aih, moeq ayàc raq khoe ralàih, raliang dìq dŏng.
LUK 7:1 Jò khoe hêq ka hnài bàu aih, Chuaq Jesus mùt ta Caƀênaum.
LUK 7:2 Cwan lình tagùng aih i moeq ngai hapŏng haq dìq jaq loq waq, qnang ùh hrŏc ten cachìt,
LUK 7:3 tàng wì anoe i Chuaq Jesus trùh, cwan thê wì gucraq mangai Juđa lam canòm ka Chuaq Jesus broq brêh dèh ka hapŏng.
LUK 7:4 Wì aih trùh ti Chuaq Jesus, wì doe: Cwan kô troq ka ìh dì bàu haq,
LUK 7:5 majah qmang aih haq loq waq ka mangai bèn, khoe broq am ka nhèn hnim tagop.
LUK 7:6 Chuaq Jesus lam ti wì aih. Jò ten trùh hnim, cwan aih thê dèh bua lam anoe ka Chuaq Jesus: Waiq Chuaq! Ìh ùh dùh baxa hrìn rađeh, majah qmang aih au ùh tajì ka đìh Ìh mùt dèh ta hnim.
LUK 7:7 Au hadai khoe hèm rađeh kô qnhòq tajì ka trùh ti ìh. Mahaq ìh tapoch toq bàu raq brì ka hapŏng au brêh.
LUK 7:8 Majah qmang aih au kô hadai oe enh qneq ka cwìang wì qnoeq, au hanoh i lình enh qneq ka cwìang au diq, au doe ka mangai kô: Lam beq! haq aih hi lam, thê mangai qnoeq: Trùh tacô! haq hi trùh, au thê dèh hapŏng: Broq yiniq kô! haq hi broq.
LUK 7:9 Jò Chuaq Jesus tàng bàu aih, hamàih dèh ta manoh, Haq hwi ngan ƀài mangai lam tiaq rađeh, haq doe: “Au doe ka pì, oe ta Isorali, au qnhòq lah hnoq mangai leq i kan lùi kàn dàng kô.”
LUK 7:10 Khoe aih, ƀài mangai cwan ma thê wì lam aih, wìh hlài ta hnim, hnoq mangai hapŏng khoe brêh.
LUK 7:11 Hì atìq, Chuaq Jesus lam ta plài Na-in, mangai tiaq hŏc xam bàc mangai lam tiaq haq.
LUK 7:12 Jò haq bu trùh gàu plài, hnoq wì tòng qnoh moeq ngai cachìt, aih kon calô gucadrì hadrô ta plài aih, haq i dèh moeq toq kon aih raq, bàc ngai ta plài aih wiang lam ti mangai hadrô aih.
LUK 7:13 Jò Chuaq Jesus hnoq, tamanoh haq ha-och ka mangai miq aih, haq doe: “Apaq hmoe.”
LUK 7:14 Khoe aih, Chuaq Jesus thia haten, haq bèq hom, ƀài mangai tòng hanang hi yòng. Haq hi doe: “Mangai radam meh, au thê oh yòng beq.”
LUK 7:15 Mangai cachìt padinh hangui rai tapoch tuàng, khoe aih Chuaq Jesus hi am da miq haq.
LUK 7:16 Mangai leq mangai meh crè đeh hra, rai manè apôi Boc Plình rameh: I moeq pajàu kàn khoe loh taqne bèn. Boc Plình khoe trùh đòeq wiang dèh ti mangai da Haq.
LUK 7:17 Bìac aih, wì anoe jàp cròng Juđê xam gùng dudan ta aih.
LUK 7:18 Mangai tiaq hŏc da Jon taqmon dìq dŏng ƀài yiniq aih ka Jon.
LUK 7:19 Jon creo dèh wa baiq ngai ma tiaq hŏc rađeh, thê wa lam trùh ta Chuaq Jesus hu bòch: Ìh ajoq mangai đòeq trùh tacô, nhèn ahìaq ep gòm mangai qnoeq hòm?
LUK 7:20 Jò wa aih trùh ta Chuaq Jesus, wa doe: Jon Baptit thê ma trùh bòch: Ìh ajoq mangai đòeq trùh tacô loq nhèn ep gòm mangai ma qnoeq?
LUK 7:21 Wop jò aih Chuaq Jesus broq brêh bàc ngai yinìq, ùh hrŏc, mangai i kiac dù mùt ta chac, rai broq bàc ngai ùh xau jah hnoq.
LUK 7:22 Chuaq Jesus padreo bàu ka wa: “Hlài anoe ka Jon loq rìm yiniq chôp khoe hnoq, khoe tàng: Mangai ùh xau jah hnoq, mangai liap jah lam, mangai bacùn jah hreo, mangai clìc jah tàng, mangai cachìt jah rìh hlài, mangai pa jah tamàng Bàu lem.
LUK 7:23 Xôq ramot ka mangai leq ùh hìaq catoeh ka au.”
LUK 7:24 Jò wa aih khoe lam, Chuaq Jesus hi anoe trùh Jon dôq ƀài mangai bàc ma lam tiaq haq tàng: “Pì khoe lam ngan cleq taqnòe hawit? Pì lam ngan triang niaq cayeo ma hlui qmòh?
LUK 7:25 Ùh qmang ai pì lam ngan cleq hòm? Ngan mangai caxùnh eo lem qmòh? Hatau wì ma caxùnh eo canaq, mangai oe acaq rahù dìq oe ta hnim bùa.
LUK 7:26 Mahaq pì lam ngan cleq hòm? Mangai pajàu qmòh? Joq au anoe ka pì ùh hnau ka pajàu hòm.
LUK 7:27 Kô raq mangai ma khoe i bàu achìh trùh haq: Kô au thê dèh mangai wê bàu lam adroe ka Ìh, Haq aih èh ma palauq da ìh trong enh ngèa ka Ìh.
LUK 7:28 Au anoe ka pì, dìq dŏng ka ƀài mangai gucadrì ma hauang qnoh, ùh i mangai leq yeo kàn ùh hnau ka Jon, mahaq oe ta diac Boc Plình, mangai yac ka qyoh dàng leq, dua haq yeo kàn ùh hnau ka Jon.
LUK 7:29 Dìq dŏng ka ƀài mangai ta aih hloe xam mangai yŏc thèq khoe jah Jon broq baptem, wì tàng bàu Chuaq Jesus hnài, mangai leq mangai meh dìq doe Boc Plình aih taq atoq.
LUK 7:30 Mahaq mangai Pharisi xam mangai hnài ranenh chàih cađac trong Boc Plình enh taqmroq ka wì haq, majah qmang aih wì ùh waq Jon broq ƀaptem ka dađeh.
LUK 7:31 Chuaq Jesus doe: Au alìah wì qnhòng kô tìah ka cabô?
LUK 7:32 Wì haq tìah ka wì qyoh hangui ta nòe atech, doe ka dabau: Nhèn khoe hlui taliaq, gleq pì ma ùh ti cađoeq, nhèn khoe ti calêu atoch gleq pì ùh crò hmoe.
LUK 7:33 Jon khoe trùh, haq ùh acaq ƀênh ùh ôq alac, aih pì doe: I kiac dù oe ta chac haq.
LUK 7:34 Kon Mangai trùh, haq acaq haq ôq, aih pì doe: Meh mangai plai toq ka acaq, daiq ka ôq, taqmùt ti ƀài mangai yŏc thèq xam ƀài mangai i yiniq lui.
LUK 7:35 Mahaq kan khun rabiaq aih jah creo ka haq taq atoq canòm ajang yiniq broq da wì haq.”
LUK 7:36 I moeq ngai Pharisi akhen ka Chuaq Jesus trùh acaq dèh ta hnim, jò khoe mùt ta hnim, Chuaq Jesus hi hangui.
LUK 7:37 Tagùng aih, i moeq ngai gucadrì rìh ùh wìa, hìa doe Chuaq Jesus qnang hangui acaq ta hnim mangai Pharisi, haq aràng moeq toq cabi ngŏc tabŏc enh dalam tah bình dàu xua thùm.
LUK 7:38 Haq yòng đeh enh rù ajang nòe jènh Chuaq Jesus, crò hmoe, diac mat taclìh ta jènh Chuaq Jesus, khoe èh haq yŏc dèh xàc gàu hi xùt, èh haq hìp jènh Chuaq Jesus, khoe aih haq xùt dàu ta jènh Chuaq Jesus.
LUK 7:39 Mangai Pharisi ma akhen ka Chuaq Jesus, hnoq qmang aih, haq hèm dèh ta manoh: Mangai kô tàng haq joq pajàu, aih wìa ka haq ùh loq ka mangai gucadrì ma bèq rađeh aih cabô, wìa ka haq ùh loq ka gucadrì qmat mangai qmang leq, qmat xài mangai bình toq yiniq lui.
LUK 7:40 Chuaq Jesus doe ka haq: “Simôn, au i biaq nà anoe ka ìh.” Simôn padreo bàu: Mangai hnài, ìh anoe beq.
LUK 7:41 “I moeq ngai aih, i baiq ngai pòq dòeh haq: moeq ngai pòq padam hrinh đoniê, moeq ngai pòq padam jàt.
LUK 7:42 Dìq baiq ka wa ùh i cleq hu caqnaih dòeh, cla wì craq hi cađac dŏng ka wa. Taqne wa baiq ngai aih, maleq ma loq waq ka wì craq yi bàc?”
LUK 7:43 Simôn hi tèu: Au hèm mangai leq ma khoe jah cađac yeo bàc aih, haq aih loq waq yi bàc. Chuaq Jesus doe: “Ìh hèm troq.”
LUK 7:44 Khoe aih, haq wìh ta gucadrì rai doe ka Simôn: “Ìh i hnoq mangai gucadrì kô? Au mùt ta hnim ìh, ìh ùh qnoh qmòe diac qnheo jènh, mahaq gucadrì kô yŏc dèh diac mat srùh jènh au, khoe èh yŏc dèh xàc gàu hu xùt.
LUK 7:45 Ìh ùh hìp au, mahaq haq kô patep haq mùt hnim ìh, haq hìp jènh au ùh hêq.
LUK 7:46 Ìh ùh xùt dàu ta gàu au, yàng da haq kô yŏc dàu xua thùm xùt ta jènh au.
LUK 7:47 Aih ìq au majah doe ka ìh, yiniq lui mangai gucadrì kô bàc joq qnàng, khoe jah caqnaih dìq dŏng, majah qmang aih haq khoe loq waq yeo bàc, yàng da mangai jah caqnaih yeo biaq, haq loq waq yeo biaq.”
LUK 7:48 Chuaq Jesus doe ka mangai gucadrì: “Yiniq lui ìh khoe jah caqnaih dŏng.”
LUK 7:49 Ƀài wì ma hadai hangui acaq moeq qmang ta aih hèm ta manoh: Mangai kô ìq cabô ma doe rađeh i cwìang caqnaih yiniq lui?
LUK 7:50 Mahaq Chuaq Jesus doe ka mangai gucadrì aih: “Kan lùi ìh khoe dèch ìh, lam ka catèm oq.”.
LUK 8:1 Atìq ka aih, Chuaq Jesus lam enh gùng kô trùh gùng tau, enh plài kô trùh plài qnoeq, anoe hnài Bàu lem lem da diac Boc Plình. I moeq jàt baiq ngai tiaq cla oe ti haq.
LUK 8:2 Èh hadai i wì gucadrì lam tiaq haq, aih la ƀài mangai khoe jah paclaih enh kiac dù, khoe jah brêh ka yinìq: Mari, wì ma creo Mađolen, tapèh toq kiac dù loh enh chac haq,
LUK 8:3 Jan-no, cadrì da Chu-sa, aih cwan wèq ta hnim bùa Hêrôt, Su-sana xam bàc ngai qnoeq hòm wiang dèch bac jènh ka haq.
LUK 8:4 Jò ƀài mangai bàc tagop ti dabau xam mangai enh rìm plài trùh dìq ta Chuaq Jesus, haq hi yŏc bàu alìah hu hnài wì:
LUK 8:5 “I moeq ngai lam rai dèh adrech. Jò rai, moeq qnah clìh ti trong, aih wì hi troq jôiq èh chìm enh qnhèq loh jôh dŏng.
LUK 8:6 Moeq qnah clìh ta taneh raga, bu hon ma loq khoe croh majah qmang aih ùh i đeh toq biaq hnha kan da-ìm.
LUK 8:7 Maqnoeq taclìh taqne xèm yila, haq hon pajùm ti yila, haq toq hlac loh ka pi jah kàn.
LUK 8:8 Adrech ma qnoeq clìh tanòe taneh lem. Haq hon lem, loh hadròc, moeq jah moeq hrinh. Jò anoe qmang aih haq doe: “Mangai leq i don, tamàng beq.”
LUK 8:9 Mangai tiaq hŏc bòch haq bàu alìah aih anoe cleq.
LUK 8:10 Haq doe: “Kan hlèp tanòe diac Plình khoe am pì loq, yàng wì qnoeq aih yŏc bàu alìah hu anoe, dôq wì ngan manhaq ùh hnoq cleq, tamàng mahaq ùh qnì tàng.
LUK 8:11 Bàu alìah aih rameh: Adrech aih bàu Boc Plình
LUK 8:12 Adrech taclìh ti trong, aih ƀài mangai tàng bàu, yàng atìq ka aih kan kiac trùh tablah yŏc bàu ta manoh cliac wì haq, yùq wì haq lùi èh loq jah dèch qmòh.
LUK 8:13 Adrech taclìh nòe raga, aih bài mangai bu tàng bàu khoe lem bùi yŏc bàu aih, mahaq ùh i ka riah. Wì lùi moeq rayàc, jò i kan khech tàt, wì haq hi talùi.
LUK 8:14 Adrech taclìh ta yila, aih ƀài mangai tàng bàu, mahaq tiaq dèh manoh kan loq lèt kan padrŏng kan rìh qmòe ka hlàu toq taqnhòng kô, broq ka bàu aih pi jah chet, pi loh qmòe plì ma yi wìa.
LUK 8:15 Mahaq adrech taclìh tanòe taneh lem aih ƀài mangai i manoh cliac lem joq qnàng, ƀài mangai tàng bàu, rai cajap manoh wèq bàu aih hi jah loh plì.
LUK 8:16 Ùh i cabô bùh đen èh yŏc griang gùp cađac, tàng ùh meh cadoc ta caqnàm, mahaq dèch tanòe haqnhèq, dôq cabô mùt ta hnim dìq jah hnoq kan qngah.
LUK 8:17 Majah qmang aih ùh i cleq hlèp, èh ma ùh hnoq, ùh i cleq cadoc èh wì ma ùh loq, ma ùh hìa ep patô qnoh.
LUK 8:18 Qmang aih pì ep tamàng ma rabiaq bàu pì tàng majah qmang aih mangai khoe i, èh jah am tam, mangai leq ùh i, aih èh jah doeh yŏc hloe yiniq cleq haq xoh đeh khoe i.”
LUK 8:19 Jò aih, miq da Chuaq Jesus xam wì oh haq lam chaq haq. Yàng mangai bàc hrình, ùh jah thia haten ka haq.
LUK 8:20 I mangai lam anoe ka haq: Miq ìh xam wì oh ìh oe enh gùng, enh glàm ìh.
LUK 8:21 Mahaq Chuaq Jesus padreo bàu “Miq au xam oh daq au aih ƀài mangai tàng bàu Boc Plình rai broq tiaq bàu aih”.
LUK 8:22 I moeq hì, Chuaq Jesus loh taboang ti mangai tiaq hŏc, haq doe: “Beq bèn tŏc pah tau hlŏng”; khoe wì hi lam.
LUK 8:23 Jò boang qnang cadàu, Chuaq Jesus kùi. I bahùt trùh ta hlŏng aih, diac bình taboang, qnang jò yat dìq jaq.
LUK 8:24 Mangai tiaq hŏc tùh padrìu haq: Mangai hnài, mangai hnài, bèn cachìt manòeq kô raq! Mahaq jò haq bu yòng, haq tagàih ka cayeo xam diac dôq wa hatinh, aih wa hi hatinh hatot hloe.
LUK 8:25 Haq doe ka mangai tiaq hŏc: “Manoh lùi pi taleq hòm.” Mangai tiaq hŏc rai crè rai hamàih, bòch dabau: Mangai kô ìq cabô, jaq cayeo xam diac dìq iu dŏng bàu haq?
LUK 8:26 Khoe aih wì trùh tagùng mangai Jêrasê, tajang ka gùng Galili.
LUK 8:27 Jò Chuaq Jesus tŏc tago, tagùng aih i moeq ngai bàc kiac tachac haq. Khoe dùnh, haq pi lah caxùnh eo, pi lah oe ta hnim, mahaq oe ta cadràng hanang.
LUK 8:28 Bu hnoq Chuaq Jeus, haq aih cajiah ta gruàng, rai pacro dađeh anòe jènh Chuaq Jesus, haq tapoch qmòe cadêh: Ìh enh broq ka au cleq kô ìq, Chuaq Jesus kon da Boc Plình haqnhèq au waiq ìh ùh dùh baxa au dèh.
LUK 8:29 Majah qmang aih, Chuaq Jesus i thê kiac dù aih loh ma khoe ka mangai kiac rùp khoe dùnh aih. Yac ka wì tàt haq, kàt, clang jènh tì haq, dua haq hràt cađac caxi mem, wah cađac long clang, kiac qmùt haq tanòe hawit.
LUK 8:30 Chuaq Jesus bòch haq: “Gè yiniq cleq?” haq padreo bàu: Ƀài lình, majah qmang aih bàc toq kiac khoe mùt tachac haq.
LUK 8:31 Wì haq cali calo ka Chuaq Jesus apaq caqnìh wì haq kòe jrùq.
LUK 8:32 Jò aih i meq calùh chùa qnang acaq tawang. Ƀài kiac bòch Chuaq Jesus am wì haq jah mùt đeh ta calùh chùa aih, Chuaq hi am.
LUK 8:33 Ƀài kiac loh enh mangai aih, mùt ta calùh chùa, calùh chùa oe enh bùc haqnhèq cadàu hatàp gàu ta hlŏng cachìt dìq dŏng.
LUK 8:34 Ƀài mangai ban chùa hnoq qmang aih, drah cadàu lam amot, rai anoe yiniq aih jàp rìm gùng rìm plài ta aih.
LUK 8:35 Wì dahrôq loh ngan, jò wì haq trùh tanòe Chuaq Jesus, hnoq mangai kiac neo loh enh haq aih qnang hangui nòe jènh Chuaq Jesus, sràp eo cwàn, gàu ngoc prau prình, wì yùq pi cajaq.
LUK 8:36 Ƀài mangai ma khoe hnoq kan halac aih, anoe ka hlài jàp ka phù cròng loq mangai kiac rùp aih khoe jah brêh qmang leq.
LUK 8:37 Dìq dŏng mangai oe ta gùng Jêrasê cali calo doe ka Chuaq Jesus đòeq haq lam đac tagùng qnoeq, majah qmang aih wì crè pi cajaq. Haq loh taboang wìh hlài pah tau.
LUK 8:38 Mahaq mangai kiac ma khoe cadàu loh enh chac, haq bòch tiaq Chuaq Jesus, mahaq Chuaq Jesus thê haq hlài, Chuaq Jesus doe ka haq:
LUK 8:39 “Hlài ta hnim hu anoe ka wì dôq wì loq Boc Plình khoe broq am ka ìh cleq.” Qmang aih, haq hi lam rai anoe hlài rìm yiniq Boc Plình khoe broq am ka rađeh jàp rìm gùng.
LUK 8:40 Jò wì wìh hlài, i bàc ngai đìh Chuaq Jesus, majah qmang aih mangai leq mangai meh ngèh đeh hra ka haq.
LUK 8:41 I moeq ngai wèq hnim tagop qyoh yiniq haq Jairu trùh bla op nòe jènh Chuaq Jesus, cali calo canòm ka Chuaq trùh dèh ta hnim.
LUK 8:42 Majah qmang aih haq i moeq ngai kon cadrì moeq jàt baiq hanam khoe ten cachìt. Jò Chuaq Jesus lam ti trong bài wì dahnen dudan ka haq.
LUK 8:43 Jò aih i moeq ngai gucadrì yinìq khoe moeq jàt baiq hanam dahrôq mahim, bac jènh haq khoe yam dìq dŏng ka ƀài mangai broq jreo, mahaq ùh i ka mangai leq haqnauq haq brêh,
LUK 8:44 haq trùh enh rù bèq haqmai eo Chuaq Jesus, tajòe qmòe mahim haq hi xŏt.
LUK 8:45 Chuaq Jesus doe: “Cabô khoe bèq au?” mangai leq mangai meh haqngah đeh hra, Phiero xam bua haq doe: Mangai hnài, mangai bàc ti dudan rai hnen ìh.
LUK 8:46 Chuaq Jesus doe: “I mangai khoe bèq au, au tàng i padren loh enh chac au.
LUK 8:47 Mangai cadrì aih hnoq dađeh cadŏc pi hlèp, haq tarìt thia bla op dađeh ta haqneq ajang nòe jènh Chuaq Jesus enh ngèa mangai bàc, haq anoe dŏng hagleq đeh majah bèq haqmai eo Chuaq Jesus, èh manòeq rađeh khoe jah brêh qmang leq.
LUK 8:48 Mahaq Chuaq Jesus doe ka haq: “Yôiq kon cadrì au, manoh lùi kon khoe broq kon jah brêh, lam ma catèm beq.”
LUK 8:49 Chuaq Jesus oe raq capoch, i mangai loh enh hnim Jairu, craq wèq hnimtagop qyoh doe ka haq: Kon cadrì ìh khoe cachìt, oe pangài dèh ka haq qmat hòm.
LUK 8:50 Tàng bàu aih, mahaq Chuaq Jesus doe ka Jairu: “Apaq yùq! toq lùi raq, aih èh kon ìh hi jah brêh.”
LUK 8:51 Jò khoe trùh ta hnim, Chuaq Jesus am toq Phiero, Jaco, Jon xam wa miq baq kon qyoh aih mùt tiaq haq.
LUK 8:52 Jò meh dìq ka mangai ta aih ta-oeh ti atoch ka kon mangai aih, Chuaq Jesus doe: “Hêq pi dùh hmoe! Kon mangai kô ùh xài haq kachìt, haq qnang kùi.”
LUK 8:53 Wì do ka haq, majah qmang aih wì loq kon mangai aih joq khoe cachìt.
LUK 8:54 Mahaq Chuaq Jesus carùp tì kon cadrì qyoh aih rai doe “Kon au, yòng beq!”.
LUK 8:55 Mahua yiang mùt hlài tachac, haq hi padinh yòng. Khoe aih Chuaq Jesus thê wì qmi kon qyoh aih acaq.
LUK 8:56 Miq baq kon qyoh aih dìq jaq hamàih ta manoh, mahaq Chuaq Jesus ùh lòh wa anoe ka cabô loq yiniq aih.
LUK 9:1 Chuaq Jesus creo ka wì moeq jàt baiq ngai, haq am ka wì padren cwìang itai đòeq drùh hnan kiac chŏc, broq brêh ka mangai yinìq,
LUK 9:2 khoe aih haq thê wì loh lam anoe hnài trong diac Boc Plình rai broq ka mangai ùh hrŏc jah brêh.
LUK 9:3 Haq tanap ka wì: “Jò pì lam ùh dùh wê cleq, yac ka long dùi, yac ka ayôp, yac ka ƀênh, ƀac jènh, apaq wê racop baiq blah eo.”
LUK 9:4 Pì mùt hnim leq, pì oe ta aih trùh jò loh enh plài aih,
LUK 9:5 tàng wì ùh đìh ùh pachùh pì, loh enh plài aih pì hapùih blo top tajènh pì đòeq broq kan pagau am ka wì haq hnoq.”
LUK 9:6 Moeq jàt baiq ngai tiaq cla, loh lam enh plài kô trùh plài tau, anoe Bàu lem rìm nòe rai broq ka bàc ngai jah brêh ka yinìq.
LUK 9:7 Jò aih, bùa Herôt hìa wì anoe rìm yiniq Chuaq Jesus ma khoe broq, haq loh ka rawè, hèm pi hlùh, majah qmang aih i ngai doe: aih Jon, khoe rìh hlài enh cachìt;
LUK 9:8 mangai qnoeq doe: Êli khoe loh, mangai qnoeq hòm doe: taqne ƀài pajàu dùnh calah nèh i moeq ngai khoe rìh hlài.
LUK 9:9 Mahaq Hêrôt doe: Au khoe thê wì pŏt ranŏng Jon, mangai kô aih cabô hòm, gleq au ma jah tàng bàc trong haq broq? Bùa Herôt hi ti chaq nen hu glàm Chuaq Jesus.
LUK 9:10 Moeq jàt baiq ngai tiaq cla wìh hlài taqmon ka Chuaq Jesus rìm yiniq wì haq khoe broq, haq qnong wì aih tiaq haq, wì lam đeh crài haten ka plài Bêtsaiđa.
LUK 9:11 Mahaq ƀài mangai ta aih wì tàng, wì hi lam tiaq haq. Chuaq Jesus đìh wì aih, hnài dôq wì loq ka diac Boc Plình rai broq ka mangai yinìq jah brêh.
LUK 9:12 Trùh mat mahì ten clìh, mòeq jàt baiq mangai tiaq cla thia haten ka Chuaq, wì doe: Ìh thê wì hlài beq, dôq wì haq ti mùt roc gùng roc plài ten dudan tacô, hu chaq nòe padài rai chaq dahwèq acaq, majaq qmang aih bèn kô qnang oe tanòe hawit.
LUK 9:13 Mahaq haq doe ka wì: “Pì raq mangai hu qmi ka wì acaq!” Moeq jàt baiq ngai tiaq cla tèu: Tàng joq nhèn ùh lam rot dahwèq acaq am dìq ka wì tacô, nhèn i padam toq ƀênh xam baiq pliang ka raq,
LUK 9:14 (Jah padam muàn mangai gucalô ta aih) Chuaq Jesus doe ka mangai tiaq hŏc: “Thê wì hangui tang brong padam jàt ngai.”
LUK 9:15 Mangai tiaq hŏc broq tiaq bàu aih, thê dìq dŏng wì hangui.
LUK 9:16 Èh Chuaq Jesus yŏc padam toq ƀênh xam baiq pliang ka, haq qngŏc ngan ta plình, manè apôi Boc Plình khoe aih goh ƀênh. Haq am ka mangai tiaq hŏc ti axong ka mangai ta aih.
LUK 9:17 Mangai leq mangai meh acaq panàc đeh hra, wì toch hlài ƀài haqnech rah jah moeq jàt baiq rajo.
LUK 9:18 I moeq hì, jò Chuaq Jesus qnang waiq khàn đeh moeq ngai, mangai tiaq hŏc tagop dudan ka haq. Haq bòch: “Dìq ka ƀài mangai bàc doe au kô ìq cabô?”
LUK 9:19 Wì padreo bàu: Mangai kô doe Jon Baptit, mangai tau doe Êli, mangai qnoeq hòm doe moeq ngai pajàu qnhòng calah nèh rìh hlài.
LUK 9:20 Haq bòch hòm “Ha pì, pì doe au cabô?” Phiero doe: Ìh kô Christ, kon da Boc Plình.
LUK 9:21 Chuaq Jesus ùh lòh wì mangai tiaq hŏc anoe yiniq aih ka cabô loq,
LUK 9:22 Haq doe tam ka wì: “Kon mangai ep glàm bàc kan xalep, ƀaì wì gucraq, ƀài pajàu xam mangai hnài ranenh kêh qnoh cađac haq, wì jêh cađac haq, piq hì èh haq hi rìh hlài.
LUK 9:23 Khoe aih, haq doe: “Tàng mangai leq enh tiaq au, ep cađac rađeh, rìm hì xùi dèh long pagat lam tiaq au.”
LUK 9:24 Majah qmang aih, cabô enh wèq dèh kan rìh, aih èh hnhung, mangai leq cađac dèh kan rìh đòeq tiaq au, haq aih èh jah dèch.
LUK 9:25 I jah cleq ka mangai jah dìq dŏng crŏng taneh kô mahaq cla haq aih raliang hnhung.
LUK 9:26 Mangai leq camaih đac ka au xam bàu au, aih èh Kon mangai hadai camaih chau ka wì aih, jò haq trùh hangui dèh ta kan ranhòm cla haq, kan ranhòm Baq xam kan ranhòm ƀình plình hadròeh.
LUK 9:27 Joq qnàng au doe dìq ka pì mangai qnang yòng tacô, i ngai ùh cachìt adroe ka wì jah hnoq diac plình”.
LUK 9:28 Qnah ta rahem hì atìq ka anoe bàu aih, Chuaq Jesus qnong Phiero, Jon xam Jaco tiaq haq tŏc tawang đòeq waiq khàn.
LUK 9:29 Jò qnang waiq khàn, hadrò haq loh ka crài, eo haq loh ka taboc camla.
LUK 9:30 I Môise xam Êli oe ta kan ranhòm loh hatuàng ti haq.
LUK 9:31 Wì hatuàng trùh bìac Chuaq Jesus cachìt, aih trong haq ep broq gêh ta Jêrusalem.
LUK 9:32 Phiero xam bua haq enh kùi pi cajaq, mahaq jò bu cadrat, wì hnoq kan ranhòm Chuaq Jesus xam baiq ngai qnang yòng ti haq.
LUK 9:33 Jò wa aih bu talah ka Chuaq Jesus, Phiero doe ka haq: Mangai hnài, bèn oe tacô lem joq qnàng, beq bèn broq piq toq hapom tacô, moeq toq ka ìh, moeq toq ka Môise, moeq toq ka Êli. (Haq ùh qnì ka rađeh khoe anoe cleq)
LUK 9:34 Jò haq oe raq anoe, i moeq cato yùc trùh glom dìq ka wì haq, ƀài mangai tiaq hŏc crè pi cajaq.
LUK 9:35 Jò aih i bàu enh yùc doe: “Kô Kon da au, Mangai au khoe ràih dèh, drah tamàng bàu haq”.
LUK 9:36 Jò bàu aih atêh loh, wì haq hnoq moeq ngai Chuaq Jesus raq. Mangai tiaq hŏc oe aiq hatinh, ùh anoe ka cabô loq đeh khoe hnoq cleq.
LUK 9:37 Hì atìq, jò wì loh enh bui wang, pi cajaq mangai lam đìh haq.
LUK 9:38 Ta aih i moeq ngai creo cadêh: Mangai hnài! au cali calo đeh ka ìh, lam ngan biaq da au kon, au i dèh moeq toq haq aih raq.
LUK 9:39 Moeq toq kiac rùp haq oe hi cachech cachaiq cadêh, kiac aih rapôh rapàt haq dìq jaq, hacùng loh toq diac hai camùh, chac haq hech hoch men waq loh.
LUK 9:40 Au khoe canòm ka mangai tiaq hŏc ìh drùh qnoh kiac aih, mahaq wì drùh ùh jah.
LUK 9:41 Chuaq Jesus doe: “Wùih! caxi noe ùh qnì lùi rai gôpla tau, au oe ti pì, au àt ka pì trùh pang leq kô èh? Drah aràng kon ìh lam acô”.
LUK 9:42 Mangai kon calô aih bu thia haten, kiac caqnhùt haq tacro ta haqneq, rai ranhùq haq. Mahaq Chuaq Jesus lech ka kiac aih, khoe èh haq broq brêh ka kon qyoh aih èh hi am hlài da baq haq.
LUK 9:43 Mangai leq mangai meh hamàih đeh hra kan itai Boc Plình. Jò dìq ka wì ta aih oe raq manè trong Chuaq Jesus ma broq, haq doe dèh ka mangai tiaq hŏc:
LUK 9:44 “Pì tamàng ma rabiaq haq bàu au anoe ka pì kô èh: Kon mangai kô èh mùt ta tì kŏng wì.”
LUK 9:45 Mahaq mangai tiaq hŏc ùh qnì tàng, bàu aih khoe cadoc ka wì haq dôq wì haq ùh loq, wì hadai ùh hùa bòch haq bàu aih.
LUK 9:46 Ƀài mangai tiaq hŏc tarahen ti dabau hu ngan taqne wì haq kô èh mangai leq ma yeo kàn dŏng.
LUK 9:47 Mahaq Chuaq Jesus loq ta manoh ƀài mangai tiaq hŏc, haq yŏc moeq ngai kon qyoh đòeq oe haten ka haq,
LUK 9:48 Haq doe: “Enh dalam ka yiniq au cabô đìh kon qyoh kô, aih haq đìh au, cabô leq đìh au, aih haq đìh Mangai khoe thê au. Majah qmang aih taqne pì mangai leq ma yeo qyoh dŏng, aih raq mangai ma yeo kàn dŏng.”
LUK 9:49 Jon doe: Mangai hnài, nhèn i hnoq mangai yŏc yiniq ìh đòeq hnan qnoh kan kiac, nhèn khoe tàt haq, majah qmang aih haq ùh pajùm moeq qmang ti bèn.
LUK 9:50 Chuaq Jesus padreo bàu: “Apaq tàt haq, majah qmang aih mangai leq ùh tablêq ka pì, aih haq hatroq ti pì”.
LUK 9:51 Khoe ten trùh dèh jò Chuaq Jesus pi oe ta crŏng taneh, dua haq waq ka tŏc ta Jerusalem.
LUK 9:52 Haq thê mangai lam bahìa adroe. Wì aih loh lam, mùt ta plài mangai Samari đòeq hu padon hnim padài ka haq.
LUK 9:53 Mahaq mangai Samari ùh waq đìh haq, majah qmang aih haq tŏc ta Jerusalem.
LUK 9:54 Jò mangai tiaq hŏc aih la Jaco xam Jon, hnoq qmang aih, wa doe: Chuaq au, ìh i enh ma creo ka ùnh enh plình loh bùh đac wì qmat loq ùh?
LUK 9:55 Mahaq Chuaq Jesus tawìh ta wa, haq tagàih: “Chôp ùh qnì cleq ma jrôq chiu rađeh qmat.”
LUK 9:56 Khoe aih haq xam mangai tiaq hŏc hi lam ta plài qnoeq.
LUK 9:57 Jò qnang lam ti trong, i mangai doe ka haq: Waiq Chaq, Ìh lam pang leq au tiaq pang aih.
LUK 9:58 Chuaq Jesus tèu haq: “Chôn i cabŏc, chìm i pù, mahaq Kon mangai ùh i nòe hu angèn gàu.”
LUK 9:59 Haq doe ka mangai qnoeq hòm: “Ìh lam tiaq au beq!” Mangai aih tèu bàu: Ìh dôq au hlài catùh hanang deh baq òeq.
LUK 9:60 Mahaq Chuaq Jesus doe: “Dôq da mangai cachìt catùh dèh mangai cachìt, ìh lam tiaq au hu anoe trong diac Plình.”
LUK 9:61 Mangai qnoeq hòm doe: Brì ka au tiaq ìh, mahaq adroe aih ìh dôq au hlài hangah dèh kan cadraq òeq.
LUK 9:62 Chuaq Jesus padreo bàu: “Cabô tì khoe cadop long kai ma oe raq hwi ngan enh rù, mangai ùh tajì ka diac Boc Plình.”
LUK 10:1 Atìq ka aih, Chuaq Jesus raìh yŏc tapèh jàt ngai tiaq hŏc maqnoeq hòm, khoe èh haq thê wì lam racop baiq ngai, baiq ngai, lam adroe ka rađeh, trùh rìm nòe haq padon lam.
LUK 10:2 Haq doe ka mangai tiaq hŏc: “Qmau trùh khoe bàc, yàng mangai gat aih toq ƀiaq. Qmang aih, drah bòch cla wì craq qnoh tam ƀình gat hòm.
LUK 10:3 Drah lam beq, meh au thê pì lam, i crài cleq ka kon trìu oe qne koq yiang.
LUK 10:4 Apaq wê cayôp bac, apaq wê bau, jai, roc trong apaq kùh gàu ka cabô.
LUK 10:5 Jò pì mùt hnim cabô, adroe aih pì doe: waiq kan catèm am ka hnim kô!
LUK 10:6 Tàng joq hnim aih i mangai tajì ka jah kan catèm, aih èh kan catèm enh pì loh oe ti mangai aih, tàng ùh qmang aih, kan catèm wìh hlài ta cla pì.
LUK 10:7 Pì oe ta hnim aih, acaq dahwèq wì qnoh ka pì, majah qmang aih mangai patìh ùh qngwan ka jah kùng baha. Apaq rangòt lam hawàt enh hnim kô trùh hnim tau.
LUK 10:8 Jò pì mùt gùng leq, wì gùng aih pachùh adràc, wì padon cleq, pì acaq ka aih.
LUK 10:9 Broq brêh ka mangai yinìq ta aih, rai doe ka wì: Diac Boc Plình trùh khoe haten ti pì.
LUK 10:10 Mahaq jò pì mùt ta plài leq, yàng wì ta aih ùh đìh pì mùt, pì loh roc trong rai doe:
LUK 10:11 Pì ngan kô, blo plài pì ma top ta jènh, nhèn ha pùih đac đòeq chônh pariaq pì hnoq, mahaq pì ep loq rameh Diac plình khoe trùh haten ka pì.
LUK 10:12 Au doe ka pì, trùh hì ma atìq lùch èh, gùng Sôđom pòq kan hadrah yi ƀiaq ka gùng aih.
LUK 10:13 Haƀo ka gè, Côrasin. haƀo ka gè Bêtsaida, majah qmang aih tàng joq kan halac khoe broq taqne pì qmat aràng broq ta gùng Tiro xam Siđôn, wa aih khoe caxùnh eo briang, kui blo tanùh, khoe raxach, tawìh hlài khoe dùnh.
LUK 10:14 Aih èh, trùh hì hadrah, plài Tiro xam Sôđom pòq kan hadrah yi ƀiaq ka pì.
LUK 10:15 Da gè hòm, Cabênaum, gè jah dèch atŏc trùh ta plình qmòh? Ùh đòh, gè qmat èh jah qnìh cađac trùh qmòe ta hwinh.
LUK 10:16 Cabô tamàng pì, aih tamàng au, cabô cađac pì, aih cađac au, cabô cađac au aih ca đac Mangai ma khoe thê au.”
LUK 10:17 Tapèh jàt ngai tiaq hŏc wìh hlài rai lem bùi rai doe: Chuaq! Enh dalam yiniq Ìh, jaq kan kiac dua iu bàu nhèn.
LUK 10:18 Chuaq Jesus padreo bàu: “Au hnoq Satan clìh tìah ka kan camlet enh plình.
LUK 10:19 Au khoe am ka pì cwìang itai hu jôiq padit bìh, agôt hloe xam cwìang mangai tagit ka pì. Ùh i mangai leq hlàt broq ka pì raliang.
LUK 10:20 Qmang aih, ùh dùh lem bùi jò kiac iu bàu pì, mahaq lem bùi jò yiniq pì khoe jah achìh ta diac plình.”
LUK 10:21 Jò aih, Chuaq Jesus dìq jaq lem bùi ta Yiang Hadròeh, haq doe: “Waiq Baq! Craq da plình crŏng taneh, au manè apôi Ìh, majah qmang aih ìh khoe cadoc yiniq kô ka mangai rabiaq, mangai i hŏc, mahaq patô qnoh ka kon qyoh. Baq ôi, joq qnàng qmang aih, majah qmang aih ìh khoe hnoq bìac aih lem.
LUK 10:22 Baq khoe jao dŏng rìm yiniq ka au, enh gùng ka Baq ùh i cabô loq ka Kon, enh gùng ka Kon, xam mangai leq kon enh mahno am, hadai ùh i mangai leq loq ka Baq aih cabô.”
LUK 10:23 Khoe aih, Chuaq Jesus hwi ngan mangai tiaq hŏc rai doe: “Xôq ramot ka mat jah hnoq trong pì hnoq!
LUK 10:24 Majah qmang aih au anoe ka pì, bàc ngai pajàu xam bùa tangèh jah hnoq trong pì hnoq, mahaq ùh jah hnoq, tangèh ka jah tàng trong pì tàng mahaq ùh jah tàng.”
LUK 10:25 I moeq ngai hnài ranenh, yòng bòch đòeq hu qnhro ngan Chuaq Jesus, haq doe rameh: Mangai hnài, au ep broq cleq đòeq hu jah kan rìh halình mòeq đòe?
LUK 10:26 Chuaq Jesus bòch: “Ta hset ranenh achìh cleq? Ìh đŏc cleq ta aih?”
LUK 10:27 Haq aih tèu bàu: Ìh ep dìq ka manoh, dìq ka mahua yiang, dìq ka padren, dìq ka gàu ngoc loq iu Chuaq aih Boc Plình ìh, rai loq waq ka mangai haten hatìa ka ìh.
LUK 10:28 Chuaq Jesus doe ka haq: “Ìh tèu khoe troq, broq qmang aih beq, ìh hi jah rìh.”
LUK 10:29 Mahaq mangai hnài ranenh aih enh doe rađeh aih mangai taq atoq, haq bòch Chuaq Jesus: Mangai haten hatìa ka au aih cabô?
LUK 10:30 Chuaq Jesus padreo bàu: “I moeq ngai enh Jêrusalem loh ta Jêrico, ti trong glàm ƀài mangai atùng, wì blah yŏc dìq dŏng da haq bac jèn, jêh haq habau habùa ta chac, khoe cla wì hi lam cađac haq oe ti aih ten cachìt ten rìh.
LUK 10:31 Jò aih, i moeq ngai pajàu loh trong aih, hnoq mangai aih, haq wia pah tau trong èh lam hloe.
LUK 10:32 Èh hòm, i moeq ngai Lêwi hadai trùh jang aih, thia haten, ngan hnoq qmang aih, èh hanoh lam hloe.
LUK 10:33 Mahaq i moeq ngai samari lam ti trong, thia haten hnoq qmang aih, ta manoh haq ha-och ka mangai aih.
LUK 10:34 Haq yŏc dàu, yŏc alac qnheo teo habau, khoe èh ti kàt palauq, khoe aih, dèch atŏc enh crŏng lùa aràng trùh hnim padài, hu wèq ngan.
LUK 10:35 Trùh hì atìq, yŏc baiq đoniê am ka craq hnim padài rai tanap: Ìh wèq ngan mangai kô oq, tàng loq yam ùh hnau, jò au wìh hlài i au caqnaih.
LUK 10:36 Taqne piq ngai aih, ìh hèm beq, mangai leq ma haten hatìa ka mangai wì ma atùng aih?”
LUK 10:37 Mangai hnài ranenh aih padreo bàu: Aih mangai ma khoe i manoh loq waq, khoe loq hanò ka haq. Chuaq Jesus doe: “Drah lam beq, broq tiaq qmang aih”
LUK 10:38 Jò Chuaq Jesus xam mangai tiaq hŏc lam ti trong, trùh ta plài tau, i moeq ngai gucadrì yiniq haq Mathê đìh Chuaq Jesus mùt dèh ta hnim.
LUK 10:39 Haq aih i moeq ngai oh cadrì, yiniq haq Mari, haqngui nòe jènh Chuaq Jesus hu tamàng bàu Chuaq.
LUK 10:40 Mathê toq ti hawet jiang patìh, trùh anoe ka Chuaq Jesus: Chuaq au! oh au đòeq au patìh đeh moeq ngai, ìh doe ka haq wiang patìh ti au diq.
LUK 10:41 Chuaq Jesus padreo bàu: “Mathê, Mathê, ìh chìuq lep rai hèm bàc trong;
LUK 10:42 mahaq i moeq yiniq raq ma nhet. Mari khoe ràih yŏc ka dadeh yiniq aih, ùh i cabô jah blah yŏc da haq”.
LUK 11:1 I moeq hì, Chuaq Jesus qnang waiq khàn tanòe aih, jò khoe hêq ka waiq khàn, moeq ngai tiaq hŏc doe ka haq: Chuaq ôi, Ìh hnài nhèn waiq khàn qmang ka Jon khoe hnài dèh mangai tiaq hŏc diq.
LUK 11:2 Chuaq Jesus doe: “Jò waiq khàn pì anoe qmang kô: Waiq Baq, Yiniq Baq jah hadròeh, diac Baq jah trùh,
LUK 11:3 Am ka nhèn dahwèq acaq hì leq qnang lem hì meh,
LUK 11:4 Caqnaih da nhèn yiniq lui, majah qmang aih nhèn hadai caqnaih yiniq lui ka mangai ma broq yiniq ka nhèn, ùh dùh aràng nhèn tanòe padô qnùt”.
LUK 11:5 Khoe aih, haq doe ka wì mangai tiaq hŏc: “Tàng taqne pì i moeq ngai i dèh bua qne mang trùh creo: Ê daq, am đò ka au piq toq ƀênh,
LUK 11:6 majah qmang aih i bua au neo trùh enh hangai, au ùh i ka dahwèq hu qnoh ka haq acaq.
LUK 11:7 Tàng joq mangai oe ta hnim doe: Apaq pangài ka au, qmang khoe clênh, wì kon xam cla au dìq khoe kùi, ùh jah yòng yŏc ƀênh ka ìh;
LUK 11:8 au doe ka pì, yac ka mangai ùh enh yòng yŏc ƀênh am dèh ka bua, mahaq pàng mangai aih xan bòch yôt, èh dua haq yòng am dèh ka bua haq rìm yiniq bua haq qnang nhet ka waq.
LUK 11:9 Au anoe tam ka pì: Bòch beq, yiniq aih jah am ka pì, chaq beq pì hi hnoq, clôq beq qmang hi tapèh am ka pì.
LUK 11:10 Majah qmang aih mangai leq bòch, mangai aih jah, mangai leq chaq, mangai aih hnoq, èh mangai leq clôq, qmang hi ta pèch am ka mangai aih.
LUK 11:11 Dìq ka pì ma broq baq qmat, i cabô jò kon cla bòch ƀênh yàng aih am hmo? Ùh meh bòch ka mahaq am bìh?
LUK 11:12 Tàng ùh meh bòch catap mahaq am agôt?
LUK 11:13 Qmang aih, pì qmat mangai qmèq mahaq oe loq am dèh ka kon yiniq lem, ùh dùh dèh ka Baq pì oe ta plình ma ùh am Yiang Hadròeh ka mangai creo dang haq!”
LUK 11:14 Chuaq Jesus hnan qnoh moeq toq kiac làu, jò kiac khoe loh, mangai làu aih hi jah capoch. Mangai leq mangai meh hamàih đeh hra.
LUK 11:15 Mahaq i qnah ngai doe: Mangai kô canòm ka Bê-en xêbun, craq kiac đòeq drùh kiac.
LUK 11:16 Mangai ma qnoeq hòm enh qnhro ngan haq, wì bòch haq am wì hnoq kan halac loh enh plình.
LUK 11:17 Chuaq Jesus loq ka manoh wì, haq doe: “Diac leq to hit rađeh, diac aih raliang, hnim leq cla to lah dabau, hnim aih èh tacro.
LUK 11:18 Qmang aih tàng joq kiac Satan hit rađeh, diac haq ma oe dràng, majah qmang aih pì doe au canòm ka Bê-en xêbun đòeq drùh qnoh kan kiac?
LUK 11:19 Tàng joq au canòm ka Ben xê bun đòeq drùh kiac, aih èh kon pì canòm ka cabô đòeq drùh kiac? Aih ìq raq, kon pì ma jah broq mangai hadrah cla pì.
LUK 11:20 Mahaq tàng joq au canòm ka hadrang tì Boc Plình đòeq drùh hnan kan kiac, aih diac Boc plình trùh khoe haten ka pì.
LUK 11:21 Jò mangai dêh padren wê ranac wèq dèh hnim cla, aih èh kùng hang ta hnim haq jah cajap.
LUK 11:22 Yàng i mangai ma yeo dêh ka haq, trùh blêq haq, blah yŏc ranac haq ma canòm xam dìq kùng hang haq aih.
LUK 11:23 Mangai leq ùh oe ti au, mangai aih tablêq ka au, mangai leq ùh pajùm ti au, mangai aih èh haprah hapriang.
LUK 11:24 Jò kiac dù loh enh chac moeq ngai, haq lam rangòt tanòe croh crênh ti chaq nòe padài. Chaq ùh jah, haq hi doe: Hêq au hlài dèh tanòe au ma neo loh.
LUK 11:25 Haq wìh hlài, hnoq hnim hwit khoe hreo, rìm yiniq ta hnim khoe don palauq qmòe calem,
LUK 11:26 haq hi lam adràc tam tapèh toq kiac qnoeq yeo dù ùh hnau ka haq mùt oe ta hnim aih, aih èh, mangai aih yeo hamoq ùh hnau ka adroe hòm.
LUK 11:27 Jò Chuaq Jesus qnang anoe bàu aih, i moeq ngai gucadrì oe taqne mangai bàc ta aih dêh bàu doe: Xôq ramot ka mangai miq khoe ha-uang ìh, ma khoe ta-ùq ìh.
LUK 11:28 Chuaq Jesus padreo bàu: “Mangai leq tàng bàu Boc plình rai iu bàu aih, jah xôq ramot ùh hnau ka aih hòm.”
LUK 11:29 Ƀài mangai tagop dabau ta aih èh rai bàc, Chuaq Jesus doe: “Caxi noe kô xinoe dù, wì haq bòch ngan teo halac, mahaq ùh am ka wì haq teo halac qnoeq enh gùng ka teo halac da Jôna.
LUK 11:30 Majah qmang aih, Jôna aih raq kan halac ka plài Ninive, hadai qmang aih, Kon mangai hadai kan halac am ka xinoe kô.
LUK 11:31 Trùh hì tah hadrah, bùa cadrì enh pah qma mat mahì loh, yòng hadrah ka xinoe kô, majah qmang aih haq oe enh gùng haqmai lùch crŏng taneh khoe trùh hu tamàng bàu rabiaq da bùa Salomôn, mahaq, oe tacô i moeq Ngai kàn ùh hnau ka Salomôn.
LUK 11:32 Trùh hi tah hadrah, mangai oe ta Ninive wì haq yòng pajùm hu hadrah caxi noe kô, majah qmang aih wì haq tàng bàu Jôna, wì haq khoe loq raxach, mahaq, ajang kô i moeq Ngai yeo kàn ùh hnau ka Jôna.
LUK 11:33 Ùh i cabô bùh đen mahaq đòeq tanòe hanàp, tanòe caqnàm, mahaq wì dèch đòeq tanòe haqnhèq, dôq mangai mùt ta hnim jah hnoq kan qngah.
LUK 11:34 Mat aih đen ta chac hamac, tàng joq mat ìh tadêh, dìq ka chac ìh jah qngah, tàng joq mat ìh ùh nèn, dìq ka chac ìh oe ta clam.
LUK 11:35 Qmang aih, ngan oq, kan qngah ta pì loq loh kan clam.
LUK 11:36 Tàng joq dìq tachac pì qngah qngai, ùh i nòe leq clam jah qngah dìq dŏng, aih hadai tìah ka jò i đen sreo qngah am ka pì diq.”
LUK 11:37 Jò Chuaq Jesus anoe bàu aih bu dìq, i moeq ngai Pharisi akhen ka Chuaq Jesus hlài acaq dèh ta hnim. Chuaq hangui acaq.
LUK 11:38 Mangai Pharisi hnoq Chuaq Jesus ùh qnheo tì adroe ka acaq, haq hamàih.
LUK 11:39 Chuaq Jesus doe ka haq: “Dìq ka bài pì aih mangai Pharisi, pì haliang dòt doe hreo toq enh gùng, mahaq enh dalam bình toq kan atùng xam kan dù.
LUK 11:40 Wùih! mangai ratùt, Mangai ma khoe broq enh gùng, ma ùh joq haq broq hloe enh dalam qmòh?
LUK 11:41 Xan pì yŏc dèh hang pì ma i aih, ti am ka mangai pa, aih èh rìm yiniq hi lem hreo am ka pì.
LUK 11:42 Mahaq, haƀo ka pì, mangai Pharisi, majah qmang aih pì dèch ka Boc Plình mòeq phàn mòeq jàt cachiq bŏc ha, cachiq xang, xam rìm bài cachiq qnoeq, mahaq trong taq atoq, trong loq iu Boc plình aih pì cađac! Aih ƀài yiniq pì ma ep broq, mahaq hadai ùh dùh cađac ƀài yiniq tau.
LUK 11:43 Haƀo ka pì, mangai Pharisi, majah qmang aih pì enh haqngui nòe yeo haqnhèq tanòe hnim tagop, enh mangai qnoeq kùh gàu ka rađeh taqne nòe padro!
LUK 11:44 Haƀo ka pì, majah qmang aih pì tìah ka ralùng hanang khoe cađac klui, wì jôiq enh qnhèq mahaq ùh canau!”
LUK 11:45 I moeq ngai hnài ranenh doe: Mangai hnài, ìh capoch qmang aih ma ùh joq ìh broq ka nhèn kan xep.
LUK 11:46 Chuaq Jesus padreo bàu: “hadai haƀo ka ìh qmang aih diq, mangai rabiaq toq ka hnài ranenh, pì dèch taqmòq ka mangai qnoeq kan trap, kan tawac, cla pì aih ùh tadroq qmòe moeq hadrang tì!
LUK 11:47 Haƀo ka pì, majah qmang aih pì bùn ralùng hanang wì pajàu kan cadraq pì ma khoe jêh đac nèh haq!
LUK 11:48 Qmang aih ajoq pì patô qnoh pì khoe mòeq manoh dèh ka trong kan cadraq pì broq, majah qmang aih wì haq khoe jêh cađac pajàu Boc Plình, pì aih mangai bùn ralùng.
LUK 11:49 Aih ìq raq, kan rabiaq Boc plình i doe: Au thê dèh mangai pajàu xam mangai pòq bàu trùh ti wì haq, wì haq jêh cađac mangai kô rùp mangai tau,
LUK 11:50 Dôq mahim rìm ngai pajàu khoe ta-ùc enh jò baxèm broq plình crŏng taneh, jah taƀoe dìq ka nang noe kô,
LUK 11:51 Patep enh mahim da Abên trùh mahim Xachari, mangai wì ma khoe jêh cađac ta adreo prang tadreo xam hnim kùh waiq, joq, au anoe ka pì, mahim wì aih èh, bòch hlài dìq ajang nang noe kô èh.
LUK 11:52 Haƀo ka pì, mangai hnaì ranenh, majah qmang aih pì ta qmiaq yŏc long gahlòng da kan rabiaq, cla pì aih ùh waq mùt, mangai qnoeq aih enh mùt, aih pì ùh lòh!”
LUK 11:53 Jò Chuaq Jesus khoe loh enh gùng, mangai Pharisi xam mangai hnài ranenh dìq jaq àu tablêq ka haq, wì bòch bàc trong hu dakhwàiq haq,
LUK 11:54 chaq trong đòeq bahlac haq ta bàu tapoch.
LUK 12:1 Jò aih, mangai ta aih tagop ti dabau hi bình qmòe ka mùan, loh qmòe ka tajôiq dabau, Chuaq Jesus chônh anoe dèh ka mangai tiaq hŏc: “Ngan oq! wèq rađeh apaq top blo da mangai Pharisi, aih kan ti patìah toq enh gùng.
LUK 12:2 Ùh i cleq cadoc èh ma ùh hnoq, ùh i yiniq cleq hlèp èh wì ma ùh qnì.
LUK 12:3 Qmang aih rìm trong pì anoe tanòe clam cluiq, jah tàng dìq tanòeh qngah qngai, rìm yiniq pì ta bahech tabluàng hlèp, aih èh jah paqnoh ta kùa po.
LUK 12:4 Au anoe ka pì aih mangai bua da au, apaq yùq ka mangai jêh đac toq chac pì khoe aih pi jah broq cleq hòm.
LUK 12:5 Mahaq au patô am ka pì khòh yùq ka cabô: Khòh yùq crè ka Mangai jò khoe jêh cađac chac hamac, èh haq i cwìang tèm caqnìh ta hwinh, joq qnàng au doe ka pì: aih Mangai pì ep yùq crè!
LUK 12:6 Ma ùh joq padam toq chìm xê wì tech baiq hliac bac raq qmòh? Mahaq moeq toq ta aih dua Boc plình ùh hèt.
LUK 12:7 Xàc ta gàu pì qmat hadai rènh khoe dìq. Apaq yùq dèh! Majah qmang aih pì canaq ùh hnau ka chìm xê.
LUK 12:8 Au anoe ka pì: mangai leq doe đeh canau loq ka au enh ngèa wì phù cròng, aih èh Kon mangai hadai doe đeh canau loq ka yiniq haq enh ngèa ka ƀình plình Boc plình.
LUK 12:9 Mahaq mangai leq hangah đeh ùh canau ka au enh ngèa phù cròng, aih èh enh ngèa ka ƀình plình da Boc plình, au hadai doe đeh ùh qnì ka yiniq haq aih.
LUK 12:10 Mangai leq tapoch tablêq ka Kon mangai, yiniq lui aih oe jah caqnaih, mahaq mangai leq tapoch ùh hòq ka Yiang Hadròeh, yiniq lui haq aih èh pi oe jah caqnaih.
LUK 12:11 Jò wì aràng pì trùh enh ngèa hnim tagop, qnoh pì enh ngèa cwan hadrah, cwan wèq cwìang, aih pì apaq hèm đeh anoe qmang leq, anoe cleq hu cwaih doeh rađeh,
LUK 12:12 majah qmang aih, wop jò aih raq Yiang Hadròeh hnài pì bàu ma troq ka tapoch.
LUK 12:13 Jò aih, taqne mangai bàc i moeq ngai dèch bàu doe: Mangai hnài, ìh anoe biaq ka daq au dôq haq axong kùng hang ka au diq.
LUK 12:14 Mahaq Chuaq Jesus padreo bàu: “Wùih mangai meh, cabô dèch au broq mangai hadrah yiniq, broq mangai axong da pì kùng hang?”
LUK 12:15 Khoe aih, haq doe ka wì ta aih: “Rabiaq haq oq! apaq daiq cadèh, mangai kô rìh ùh xài canòm ajang nòe bàc kùng hang”.
LUK 12:16 Haq alìah ka wì bàu kô: “I moeq ngai padrŏng, ruàng haq jah qmau pi cajaq,
LUK 12:17 haq aih hèm dèh ta manoh: Au broq qmang leq kô èh? Pi i qmòe ka nòe anòh hu don đòeq qmau,
LUK 12:18 Haq doe dèh raq: Au broq qmang kô èh, raliang dŏng hapom ma dùnh, broq ònh ma qnoeq yi kàn, tah đòeq qmau xam ƀài dahwèq ta aih,
LUK 12:19 khoe aih anoe dèh ka mahua yiang cla: Gè i qmau khoe bàc, hu acaq bàc hanam, hêq, padài beq, acaq, ôq, rai bùi hyòq diq.
LUK 12:20 Mahaq Boc plình doe ka haq: Wùih mangai blùng, mahua yiang gè au yŏc hlài mang kô raq. Aih èh kùng hang gè khoe padon ka dađeh qmat èh jah cabô?
LUK 12:21 Mangai leq toq ti gop đòeq ka rađeh mahaq ùh padrŏng kan nòe Boc plình, qmang aih èh diq.” Trong loq lèt
LUK 12:22 Chuaq Jesus doe dèh ka mangai tiaq hŏc: “Qmang aih, au doe ka pì, apaq crè ka kan rìh pì kô èh acaq cleq, hadai ùh dùh yùq ka chac pì kô èh caxùnh cleq.
LUK 12:23 Kan rìh yeo kàn ka dahwèq acaq, chac hamac yeo kàn ka dahwèq caxùnh atàc.
LUK 12:24 Haqmiang ngan ac: haq ùh i rai adrech, ùh i gat, hadai ùh i ka bùaq, ùh i ka hapom, mahaq dua Boc plình wèq ban haq, pì aih ajoq yeo canaq ùh hnau ka ac?
LUK 12:25 I ka cabô oe taqne pì qmat canòm kan loq lèt majah broq ka rađeh halình tam toq biaq ùh?
LUK 12:26 Tàng bìac qyoh dàng aih pì broq ùh jah, meh pì oe lèt dèh trong qnoeq?
LUK 12:27 Ngan riang tacreo hon qmang leq? Haq ùh i abroq xalep, hadai ùh i caxênh brai, mahaq au doe ka pì: Qnhac ka bùa Salomôn ranhòm dàng leq, dua ùh jah caxùnh eo lem tìah ka ƀài riang aih.
LUK 12:28 Wùih! ƀài mangai ƀiaq kan lùi, tàng joq ƀài nhat oe ta gùng aih hì kô oe rìh, hì da èh bùh ta ralùng, mahaq Boc plình oe am haq caxùnh lem qmang aih, ùh dùh dèh ka pì!
LUK 12:29 Qmang aih, manoh cliac pì paq hèm acaq cleq, ôq cleq, ùh dùh lèt dèh trong aih.
LUK 12:30 Majah qmang aih, wì mangai enh gùng oe ta crŏng taneh kô jò leq ma ùh cadàu tiaq ƀài yiniq aih, èh Baq pì oe ta plình khoe loq pì nan đeh ka ƀài yiniq aih.
LUK 12:31 Mahaq chaq diac Haq òeq, ƀài yiniq aih troq jò èh brì ka haq am tam ka pì.
LUK 12:32 Yôiq wì kon qyoh, apaq yùq cadèh, majah qmang aih Baq pì khoe lem manoh hu am ka pì Diac plình.
LUK 12:33 Tech kùng hang pì beq hu am ka mangai ma hamoq, palauq đòeq ka rađeh balet tah bac ma ùh hìaq loq hyah xam kùng hang canaq ùh hìaq loq racòch oe ta plình, aih nòe ùh i ka mangai atùng jah thia haten, ùh i ka hadrùng, ùh i catia kap bahech.
LUK 12:34 Majah qmang aih kùng hang pì oe taleq, manoh cliac pì hadai oe ta aih.
LUK 12:35 Caxi caqnam pì ep kàt, đen bùh dôq haq qngah yôt.
LUK 12:36 Qmang ka magai hapŏng gòm dèh wì craq hnim hlài enh acaq yiniang, waq toq wì craq hi clôq qmang, haq khoe drah pèh qmòe carênh.
LUK 12:37 Xôq ramot ka mangai hapŏng aih, jò wì craq hlài hnoq wì haq hmàng rìu gòm! Joq qnàng au doe ka pì, craq aih kàt dèh caxi caqnam, am mangai hapŏng hangui ti cabŏng, khoe haq hi patìh hlài ka wì.
LUK 12:38 Joq xôq ramot am ka mangai hapŏng jò wì craq hlài hnoq wì haq rìu gòm qmang aih, yac ka jò qne mang, yac ka jò ia rŏng.
LUK 12:39 Loq maro qmang kô! tàng joq cla wì craq hnim khoe loq jò leq i mangai atùng trùh, aih èh haq hamang đòeq hu rap, ùh dôq mangai atùng chìa da haq panàt hnim.
LUK 12:40 Pì hadai qmang aih diq, hmàng gòm rap qmòe oq, majah qmang aih Kon mangai trùh wop qmòe jò pì ùh ùac ngèh.”
LUK 12:41 Phiero bòch: Chuaq au, bàu alìah kô Ìh anoe ka nhèn, loq ìh anoe xam mangai qnoeq?
LUK 12:42 Chuaq Jesus doe: “Cabô ma i manoh ùh hìaq gôpla rai rabiaq ka taqmroq, craq hnim dèch haq broq mangai wèq dìq ka hapŏng ta hnim, đòeq trùh jò hu ti axong ka wì aih dahwèq acaq?
LUK 12:43 Xôq ramot ka mangai hapŏng aih jò wì craq wìh hlài, hnoq haq broq qmang aih!
LUK 12:44 Joq qnàng au anoe ka pì, aih èh craq hnim am haq wèq dìq kùng hang ta hnim.
LUK 12:45 Mahaq tàng joq mangai hapŏng aih hèm dèh ta manoh: Craq au oe dùnh men trùh, èh haq ti jêh ƀài mangai hapŏng calô, hapŏng cadrì, rai acaq ôq bù bia,
LUK 12:46 aih èh craq haq trùh wop hì haq ùh tangèh, wop qmòe jò haq ta ùac, yŏc long roe blai haq hyah hyoch ka akia, khoe aih cađac haq oe moeq qmang ti ƀài mangai manoh gôpla.
LUK 12:47 Mangai hapŏng kô khoe loq ka manoh cla wì craq, mahaq ùh padon ùh broq tiaq manoh aih, haq jah jìq yeo bàc.
LUK 12:48 Yàng mangai hapŏng ma ùh qnì ka manoh cla wì craq, haq broq ùh troq ka manoh wì craq, aih èh jah jìq yeo biaq. Majah qmang aih mangai leq khoe jah am yeo bàc, aih èh wì craq bòch hlài yeo bàc, mangai leq khoe jah jao yeo bàc èh wì craq bòch hlài yeo bàc hòm.
LUK 12:49 Au khoe trùh hu caqnìh ùnh ta crŏng taneh, tàng joq haq khoe jah cheo cadêh, aih au oe tangèh cleq loe ka aih hòm!
LUK 12:50 I moeq ƀaptem au ep pòq, au mangò xalep oe i jaq cleq men trùh hì ƀaptem aih jah gêh!
LUK 12:51 Pì xoh au trùh au trùh hu aràng kan catèm ka crŏng tanenh qmòh? Au anoe ka pì: ùh! mahaq aràng kan talah.
LUK 12:52 Majah qmang aih, pang kô ta èh, tàng padam ngai oe pajùm moeq hnim, ƀài aih èh talah ka dabau, piq ngai tablêq ka baiq ngai, baiq ngai tablêq ka piq ngai,
LUK 12:53 baq tablêq dèh ka kon calô, kon calô tablêq dèh ka baq, miq tablêq dèh ka kon cadrì, kon cadrì tablêq dèh ka miq, yaq tablêq dèh ka kon mai, kon mai tablêq dèh ka yaq.”
LUK 12:54 Haq doe ka ƀài mangai bàc ta aih: “Jò pì hnoq yùc yòng enh apah mat mahì clìh, pì doe: Hì kô èh loq i mè, èh joq qnàng qmang aih.
LUK 12:55 Èh i cayeo hlui enh pah qma mat mahì loh pì doe: Hì kô èh tôq, èh joq i qmang aih.
LUK 12:56 Wùih! ƀài mangai patìah toq enh gùng tau! Pì loq hadro ngan ta trŏc, hadro ngan ta taneh, òq hagleq pì ùh qnì hadro ngan qnhòng kô?
LUK 12:57 Hagleq cla pì ùh ti ngan deh trong leq ma taq atoq?
LUK 12:58 Qmang aih, jò pì lam ti ƀài mangai ma qnoh pì tanòe hadrah, roc trong drah àu hatroq ka wì, yùq èh wì dùi pì trùh enh ngèa cwan hadrah, cwan aih qmùt pì tanòe cwan wèq hnim cadrong, cwan aih clêh pì.
LUK 12:59 Au doe ka pì: Pì caqnaih yac ka oe pòq moeq hliac raq dua pì qnhòq jah loh enh aih”.
LUK 13:1 Hadai jò aih raq, i ƀài mangai anoe hlài ka Chuaq Jesus loq Philat khoe jêh đac toq leq ngai Galili, yŏc mahim clai ta ngè tadreo.
LUK 13:2 Chuaq Jesus doe ka wì haq: “Pì xoh đeh ƀài mangai Galili aih broq yiniq lui cleq yeo qmèq ùh hnau ka mangai Galili qnoeq qmòh, dài wì majah glàm kan haƀo qmang aih?
LUK 13:3 Au doe ka pì loq: Ùh xài, mahaq tàng pì ùh qnì raxach, èh dìq ka pì hanoh lùng pac qmang aih diq.
LUK 13:4 Tàng ùh qmang aih, moeq jàt rahem ngai cachìt ka hnim haqnhèq Siloê tùc, aih pì hèm wì haq broq yiniq lui yeo qmèq ka mangai oe ta Jêrusalem qmòh?
LUK 13:5 Au doe ka pì: Ùh! Mahaq tàng pì ùh raxach, dìq ka pì hadai cachìt lùch qmang aih èh.
LUK 13:6 Khoe aih haq hi alìah bàu kô: “I moeq ngai pìt dèh ta wuàn plì nho moeq xèm long pŏc, haq loh chaq git plì ta aih mahaq chaq ùh lòm hnoq,
LUK 13:7 Haq doe ka ƀài wì mangai pìt nho: Khoe piq hanam au loh git plì nòe xèm long pŏc kô mahaq ùh lah i qmòe plì, kau cađac long qmat, gleq majah đòeq haq tawac ngwan toq ka taneh?
LUK 13:8 Mangai pìt nho padreo bàu: Wì craq, ìh đòeq tam moeq hanam kô hòm, dôq au bŏc dudan taxèm haq khoe aih tah phàn.
LUK 13:9 Broq braiq atìq èh haq loh plì, ùh qmang aih èh ìh hi koh cađac.
LUK 13:10 I moeq hì sabat, Chuaq Jesus mùt hnài tanòe hnim tagop qyoh.
LUK 13:11 Ta aih i moeq ngai gucadrì, loh ka pen khoe moeq jàt rahim hanam, majah qmang aih kiac rùp baxa haq. Haq kŏc crŏng ùh jah yòng ka qnhoh.
LUK 13:12 Bu hnoq haq, Chuaq Jesus khoe creo doe: “Yôiq! mangai gucadrì tau, ìh khoe jah brêh ka yinìq”,
LUK 13:13 Chuaq Jesus hi yŏc tì bèq chac haq. Tajòe hloe, haq aih jah yòng cajang, rai dèch bàu manè apôi Boc plình.
LUK 13:14 Jò aih, mangai wèq hnim tagop qyoh hnoq Chuaq Jesus broq brêh ka mangai yinìq ta hì sabat, haq aih tapoch hloe ka mangai bàc ta aih: I tadràu hì hu abroq, pì trùh ta ƀài hì aih đòeq hu jah broq brêh ka yinìq ùh hrŏc, ùh dùh trùh dèh hì sabat.
LUK 13:15 Mahaq Chuaq Jesus tèu haq: “Wùih! Mangai patìah toq enh gùng tau, hì sabat pì ma ùh caqnaih ƀo, caqnaih lùa loh enh cadrong hu tiaq aràng haq lam ôq diac qmòh?
LUK 13:16 Kon cadrì da Apraham kô, satan khoe rùp kàt haq moeq jàt rahim hanam, ta hì sabat ma ùh khòh lêh caqnaih haq qmòh?”
LUK 13:17 Haq tapoch qmang aih ƀài mangai ma tagit ka haq loh dŏng ka camaih, yàng da mangai bàc ta aih lem bùi ka trong halac haq khoe broq.
LUK 13:18 Chuaq Jesus doe: “Diac Boc plình qmang leq, au yŏc cleq hu alìah?
LUK 13:19 Diac aih tìah ka moeq pliang clong habài, i moeq ngai aih haq rai deh ta wia, jah hon hi wìa long kàn, chìm trùh broq pù ta hamenh haq.”
LUK 13:20 Haq anoe hòm: “Au alìah diac Boc plình ti cleq kô hòm?
LUK 13:21 Diac aih tiàh ka blo, i moeqngai gucad rì yŏc jràu ta piq cađap dàc, trùh dèh jò dàc hi rèu dŏng.”
LUK 13:22 Khoe aih Chuaq Jesus tŏc ta Jêrusalem, haq lam pagat enh ƀài plài qyoh trùh plài kàn, rai lam haq hnài wì.
LUK 13:23 I mangai bòch haq: Waiq Chuaq! Ajoq toq biaq ngai raq ma jah dèch qmòh?
LUK 13:24 Haq doe ka wì: “Ep ran dìq ka paden đòeq àu mùt ta qmang chit, majah qmang aih au doe ka pì, bàc ngai àu chaq trong hu mùt mahaq ùh jah.”
LUK 13:25 Jò cla wì craq ta hnim yòng clenh qmang, pì yòng enh gùng clôq qmang rai creo: waiq Chuaq! pèh ka nhèn qmang diq. Mahaq cla wì craq doe: Au ùh qnì ka pì trùh enh leq.
LUK 13:26 Jò aih èh pì doe: Nhèn khoe acaq, khoe ôq pajùm ti ìh, ti trong ti chòq ìh khoe hnài nhèn.
LUK 13:27 Mahaq wì craq doe hòm: Au doe ka pì, au ùh qnì ka pì trùh enh leq, dìq dŏng ƀài mangai broq dù tau, drah wia dŏng ma khoe ka au beq!
LUK 13:28 Jò aih èh, pì hnoq Apraham, Ysac xam Jacôp hloe xam dìq dŏng ƀài mangai pajàu tanòe diac Boc plình, mahaq pì èh jah khwênh qnoh cađac enh gùng, tanòe aih toq crò hmoe xam cadrit hanenh.
LUK 13:29 Yàng èh, enh gùng mahì loh, enh gùng mahì mùt, enh gùng pah qma, enh gùng pah qngeo, wì trùh hangui ta aniang hu acaq yiniang ta diac Boc Plình.
LUK 13:30 Aih èh, i mangai atìq jah loh angoe, mangai adroe jah loh ka atìq.”
LUK 13:31 Hadai jò aih, i mangai Pharisi lam doe ka Chuaq Jesus: Ìh pi dùh oe tacô chaq lam taqnoeq beq, Herôt enh jêh đac Ìh,
LUK 13:32 Chuaq Jesus padreo bàu: “Lam anoe ka chôn aih: Hì kô, hì da èh, au oe drùh hnan kan kiac rai broq brêh kan hinìq tôq, trùh hì mòe, aih èh qnhòng rìh da au hi dìq.
LUK 13:33 Mahaq hì kô, hì da èh, xam hì mòe au ep lam, majah qmang aih wìa ka mangai pajàu ma cachìt enh gùng ka Jêrusalem.
LUK 13:34 Wùih! Jêrusalem, Jêrusalem, gè jêh cađac ƀài mangai pajàu, yŏc hmo hibùq ƀài mangai wê bàu trùh ti gè, bàc yàng au enh hacom haqmon pì qmang ka ia kan creo àm dèh kon ta panan, mahaq pì ùh waq!
LUK 13:35 Kô èh, hnim pì wìa hnim catù. Au doe qmòe ka pì, kô èh pì pi hnoq au hòm trùh hì ma hi doe: Xôq ramot am ka Mangai trùh enh dalam ka Yiniq Chuaq.”
LUK 14:1 I moeq hì sabat, Chuaq Jesus mùt acaq ta hnim mangai gucraq Pharisi, ƀài mangai ta aih ti achop ngan haq.
LUK 14:2 I moeq ngai lìu ten padah oe enh ngèa haq.
LUK 14:3 Chuaq Jesus bòch mangai Pharisi xam mangai hnài ranenh: “Tiaq qmang ka ranenh ta hì sabat akhòh broq brêh ka mangai yinìq, loq ùh khòh?”
LUK 14:4 Mahaq wì oe hatinh ùh padreo bàu. Chuaq Jesus dèch mangai yinìq yòng, broq brêh ka haq, khoe aih thê haq hlài.
LUK 14:5 Khoe aih haq bòch wì: “taqne pì qmat i ka mangai leq wop hì sabat, i dèh moeq ngai kon lô qyoh, tàng ùh meh i dèh moeq toq ƀo clìh ta ralùng, pì ma ùh drah loh dèch qmòh?”
LUK 14:6 Trong aih wì tèu ùh jah.
LUK 14:7 Jò haq hnoq ƀài mangai ma jah akhen trùh acaq ta aih, wì toq ràih ka rađeh nòe haqngui ma haqnhèq ranhòm, haq hi alìah ka wì:
LUK 14:8 “Jò wì akhen ka ìh trùh acaq yiniang ŏng mai, apaq ràih hanqgui nòe rahù, tabeq i tamoe ma yeo kàn ka ìh.
LUK 14:9 Mangai akhen lam doe ka ìh: Dôq haq meh hangui ajang kô, aih ajoq ìh xep ka rađeh ep loh hangui enh qneq qmòh.
LUK 14:10 Mahaq jò ìh jah akhen, ìh hangui đeh enh nòe haqneq raq, aih èh cla wì craq trùh, haq doe ka ìh: Ê daq! tŏc hangui enh qnhèq kô. Aih ajoq broq bàc ngai hadai jah akhen jah ta-iu ka ìh.
LUK 14:11 Qmang aih cabô padèch rađeh, haq aih èh jah qnoh haqneq, mangai leq paqnoh rađeh haqneq, haq aih èh jah dèch atŏc”.
LUK 14:12 Khoe aih Chuaq Jesus anoe ka mangai ma akhen ka haq: “Jò ìh i yiniq akhen wì acaq ôq qne hì qnì, di xèq qnì, apaq akhen toq deh ka bua, deh ka oh daq calô, oh daq cadrì, xam wì plài pla ma kan padrŏng, yùq èh wì loq akhen hlài ka ìh đòeq hu caqnaih dòeh.
LUK 14:13 Mahaq jò ìh i yiniq acaq ôq, akhen ka mangai pa, mangai angwenh, mangai liap, mangai lua mat,
LUK 14:14 aih èh majah xôq ramot. Hiloq wì haq ùh hlàt akhen hlài ka ìh, mahaq trùh jò mangai taq atoq jah rìh hlài, aih èh hi jah padreo hlài ka ìh.”
LUK 14:15 I moeq ngai hangui acaq moeq qmang ti haq, tàng bàu aih hi tèu: Xôq ramot am ka mangai ma jah acaq ƀênh tanòe diac Plình!
LUK 14:16 Mahaq Chuaq Jesus padreo bàu rameh “I mangai aih haq padon yineang kàn, akhen ka bàc ngai lam acaq.
LUK 14:17 Trùh jò acaq, thê dèh hapŏng lam anoe ka ƀài mangai ma khoe jah akhen: Trùh beq, rìm yiniq dìq khoe jah padon.
LUK 14:18 Mahaq dìq dŏng ka wì pajùm moeq bàu hangah. Mangai baxèm doe: Au i rot moeq haqnech ruàng, ep lam ngan, apaq da yo oq.
LUK 14:19 Mangai qnoeq doe: Au i rot moeq jàt toq ƀo, au ep lam ngan qmang leq cadèh, apaq da yo oq.
LUK 14:20 Mangai maqnoeq hòm doe: Au neo yŏc mai, au lam ùh jah.
LUK 14:21 Mangai hapŏng wìh hlài anoe dèh ka wì craq. Khoe aih craq hnim aih plôh nòeh, thê dèh hapŏng: “Drah loh roc trong, roc hanom taplài, aràng ƀài mangai pa, mangai angwenh, mangai lua xam mangai cwê mùt tacô.”
LUK 14:22 Khoe aih, hapŏng anoe: Wì craq bàu ìh thê nhèn khoe broq, mahaq nòe rah oe raq bàc.
LUK 14:23 Mangai craq hnim doe deh ka hapŏng: “Loh lam roc plài roc gùng, hnoq mangai leq, pa-àu wì mùt, aih dôq haq bình ka hnim au.
LUK 14:24 Majah qmang aih au doe ka pì: Dìq dŏng ka mangai ma khoe jah akhen adroe, aih ùh i mangai leq ma oe jah acaq yiniang ta hnim au”.
LUK 14:25 I ƀài mangai bàc haraya lam ti tiaq, haq hwi ngan wì aih rai doe.
LUK 14:26 “Tàng joq i mangai leq trùh ti au mahaq ùh git deh ka miq baq, cadrì, kon, oh daq cadrì, calô, git hloe kan rìh deh cla, haq aih ùh jah broq mangai tiaq hŏc au.
LUK 14:27 Mangai leq ùh xùi deh long pagat tiaq au mangai aih hadai ùh wìa broq mangai tiaq hŏc au.
LUK 14:28 I mangai leq oe taqne pì enh broq moeq toq hnim haqnhèq kàn. Ma ùh joq baxèm aih haq hangui òeq hu ngan dìq toq leq, đòeq ngan rađeh atàu bac đòeq pagêh hnim aih ùh?
LUK 14:29 Majah qmang aih jò haq khoe broq xèm èh ùh lênh gêh ka chac hnim, aih rìm ngai hnoq ajoq wì loq do,
LUK 14:30 wì doe: Mangai kô khoe broq, mahaq ùh lênh gêh”.
LUK 14:31 I ka bùa leq lam tajêh ka bùa qnoe, ma ùh dùh hangui hatình ngan òeq, đòeq ngan rađeh qnung moeq muàn lình, ahlàt tablêq ka bùa tau ma wê baiq muàn lình loq ùh?
LUK 14:32 Tàng joq haq hnoq đeh ùh blêq, jò bùa tau oe raq hangai haq khoe thê deh mangai hadrah chônh lam đòeq ti alìa aclai chaq trong hatroq.
LUK 14:33 Hadai qmang aih, tàng joq pì ùh cađac dèh rìm yiniq pì ma i, pì ùh jah broq mangai tiaq hŏc Au.
LUK 14:34 Boh aih lem, mahaq tàng haq hnhung dèh kan xang, aih yŏc cleq broq dôq haq xang hlài hòm?
LUK 14:35 Yac ka qnoh ta ruàng dua pi wìa, broq phàn dua piloh cleq; wì ep ùc qnoh cađac enh gùng. Cabô i don tamàng, drah tamàng beq!”
LUK 15:1 Dìq dŏng ka ƀài mangai yŏc thèq xam ƀài mangai i yiniq lui thia haten ka Chuaq Jesus hu tamàng bàu haq hnài.
LUK 15:2 Mahaq mangai Pharisi xam ƀài mangai hnài ranenh, bahech ka dabau: Mangai kô đìh toq ƀài mangai i yiniq lui rai acaq moeq qmang ka wì!
LUK 15:3 Haq hi alìah ka wì:
LUK 15:4 “Taqne pì qmat, mangai leq ma i moeq hrinh toq trìu mahaq hnhung moeq toq raq, haq ma ùh đòeq dèh hachìn hachìn toq oe tanòe hawit, đòeq hu chaq trìu ma hnhung aih waq qmòe ka hnoq qmòh?
LUK 15:5 Èh jò khoe hnoq, haq bùi pi cajaq, binh dèh trìu aih taplêh;
LUK 15:6 hlài ta hnim. Khoe aih, haq creo deh ka ƀài bua xam wì plài, haq doe: Beq lem bùi ti au, majah qmang aih kon trìu au ma hnhung, au chaq hoe hnoq deh.
LUK 15:7 Au doe ka pì: Hadai qmang aih diq, ta plình lem bùi jò moeq ngai i yiniq lui loq raxach, ùh hnau ka hachìn jàt hachìn ngai taq atoq ùh ep raxach.
LUK 15:8 Patìah haq, i moeq ngai gucadrì i moeq jàt hliac bac, hnhung moeq hliac bac raq, haq ma ùh bùh đen, hwit hnim rai chaq qmòe ka da adia waq qmòe ka hnoq qmòh?
LUK 15:9 Èh trùh jò haq chaq khoe hnoq, haq creo deh ka bua xam wì plaì haten, haq doe: Lem bùi ti au beq, majah qmang aih bac au ma hnhung au chaq khoe hnoq.
LUK 15:10 Au doe ka pì: Enh ngèa bình plình Boc Plình hadai qmang aih, wì lem bùi ka mangai i yiniq lui loq raxach.”
LUK 15:11 Haq anoe hòm: “I moeq ngai tau haq i baiq ngai kon calô.
LUK 15:12 Mangai kon ma qyoh doe deh ka baq: Baq, hang leq ma axong ka au, am da au. Mangai baq hi axong deh kùng hang am ka wa kon.
LUK 15:13 Atìq ka aih ƀiaq hì, mangai oh yŏc dŏng deh kùng hang, lam ka hangai, ta aih, haq rìh loh ka pi wìa cleq, acaq racaih hreo dŏng deh kùng hang.
LUK 15:14 Jò haq racaih khoe dìq dŏng kùng hang, gùng aih i kan pangot kàn, haq loh ka nan pa,
LUK 15:15 haq hi lam patìh ka wì gùng aih, wì thê haq lam ban chùa tagùng.
LUK 15:16 Haq enh yŏc đeh caqnhah tòh đòeq chem chùa hu acaq đeh ka panàc, mahaq dua wì ùh am.
LUK 15:17 Jò aih haq men cadrat don, haq doe: Ta hnim baq au, oe i jaq cleq mangai patìh jah acaq ùh dìq ùh dài, tacô aih au cachìt ka hrah.
LUK 15:18 Au kô èh yòng hu wìh hlài dèh ta baq rai anoe ka haq: Baq! Au khoe broq yiniq lui ka plình xam ka ìh.
LUK 15:19 Au pi oe wìa creo kon ìh hòm, ìh ngan au tìah ka wì ma patìh ka ìh diq.
LUK 15:20 Haq hi padinh yòng hlài dèh ta baq. Jò oe raq enh hangai, hnoq deh kon baq haq tadèch qmòe nòeh, tùh loh yŏc tì kwat dèh kon raih hìp haq.
LUK 15:21 Haq doe deh ka baq: Baq! au khoe i yiniq lui ka trŏc ka ìh, pi oe wìa ka creo kon ìh hòm.
LUK 15:22 Mahaq baq haq doe ka ƀài mangai hapŏng: Rênh haq! Drah aràng eo ma dìq jaq lem caxùnh am ka haq, asràng nhàn ajang hadrang tì haq, tŏc ka haq jep.
LUK 15:23 Drah rùp kon ƀo ma bit lem hu broq jam. Beq! bèn acaq lem bùi,
LUK 15:24 majah qmang aih kon au kô khoe cachìt mahaq manòeq khoe rìh hlài, khoe hnhung mahaq manòeq kô khoe hnoq hlài. Khoe aih, dìq ka wì hi lem bùi.
LUK 15:25 Jò aih, mangai daq ramua qnang oe ta gùng. Jò haq hlài ten trùh hnim, tàng atêh broc tàng bàu calêu,
LUK 15:26 haq hi creo ka moeq ngai hapŏng hu bòch ngan i yiniq cleq.
LUK 15:27 Hapŏng aih padreo bàu: Oh ìh khoe hlài, aih ìq baq ìh majah khoe bùh kon ƀo bit, majah qmang aih, hnoq oh ìh hlài jah tadêh.
LUK 15:28 Mangai kon ramua plôh nòeh, pi waq mùt ta hnim. Baq haq hi loh padô haq mùt.
LUK 15:29 Mahaq haq doe: Ngan kô, au patìh ka ìh khoe toq leq hanam, qnhòq lah i yàng leq broq ùh troq ka manoh ìh, aleq ìh malah am ka au moeq toq kon bubi qyoh au hu acaq lem bùi deh ti bua.
LUK 15:30 Yàng manòeq kô, kon ìh mangai ma khoe racaih dŏng kùng hang ìh ti ƀài gucadrì hađoh, manòeq haq wìh hlài aih ìh bùh qmòe kon bo bit.
LUK 15:31 Baq haq doe: Akon! Kon oe yôt ti baq, dìq dŏng kùng hang baq aih xài kùng hang kon.
LUK 15:32 Mahaq bèn joq khòh acaq yiniang lem bùi, majah qmang aih oh kon khoe cachìt mahaq manòeq khoe rìh hlài, khoe hnhung mahaq khoe hnoq hlài.”
LUK 16:1 Chuaq Jesus anoe hòm ka ƀài mangai tiaq hŏc “Mangai padrŏng tau i moeq ngai hapŏng wèq da haq kùng hang, i wì lam anoe ka haq: Wì craq! haq aih racaih dŏng hang wì craq.
LUK 16:2 Aih wì craq hi creo ka mangai aih mùt rai bòch: Ìh broq cleq! hagleq au majah tàng wì anoe qmang aih ìq? Ìh wèq kùng hang qmang leq, anoe beq! Majah qmang aih, pang kô èh ìh pi oe jah wèq kùng hang au hòm.
LUK 16:3 Mangai wèq kùng hang aih hèm: Wì craq pi am au broq hòm, broq qmang leq kô èh? abèq ruàng au ùh i ka padren, lam chaq acaq aih camaih hrìn.
LUK 16:4 Au khoe loq broq qmang leq, đòeq jò wì craq pi am broq, oe i mangai đìh ahlài au ta hnim.
LUK 16:5 Haq hi creo ka tang ngai pòq dòeh wì craq trùh, haq bòch mangai adroe: Ìh pòq dòeh craq au toq leq?
LUK 16:6 Mangai aih doe: Moeq hrinh thùng dàu. Mangai wèq kùng hang thê: Drah yŏc jàiq hangui aqmat achìh beq: Padam jàt.
LUK 16:7 Èh haq bòch mangai tau: Ha ìh qmat pòq dòeh craq au toq leq? Haq padreo bàu doe: Moeq hrinh ateo qmau. Mangai wèq kùng hang doe: Drah achìh jàiq dòeh: Rahem jàt.
LUK 16:8 Craq haq hi manè mangai wèq kùng hang loq gôpla trong haq rabiaq ka broq qmang aih. Majah qmang aih kon da qnhòng kô yeo rabiaq ùh hnau ka kon da kan qngah trong taqmùt ti dabau.
LUK 16:9 Au anoe ka pì: Yŏc ma dìq ka hang gôpla aih hu taqmùt chaq bua beq, dôq jò hang aih khoe dìq, wì hu đìh qmùt pì tanòe oe hloe.
LUK 16:10 Mangai leq ùh tablòq manoh trong yiniq qyoh, haq aih hadai ùh tablòq manoh trong yiniq kàn, mangai leq gôpla trong yiniq qyoh, hadai gôpla trong yiniq kàn.
LUK 16:11 Qmang aih tàng kùng qnhòng kô, pì khoe ùh dìq ka manoh, aih èh cabô ma tùt am ka pì wèq kùng hang joq qnàng ta diac plình?
LUK 16:12 Tàng joq khoe pi wìa ka lùi pì trong kùng hang mangai qnoeq, aih cabô oe dôq pì jah wèq deh kùng hang cla?
LUK 16:13 Ùh i ka hapŏng leq jah patìh ka baiq toq craq, majah qmang aih haq loq waq ka mangai kô mahaq git ka mangai tau, dìq manoh ka mangai kô mahaq hnoq mangai tau ùh loh cleq. Pì ùh jah broq hapŏng Boc hlình rai broq hapŏng Mamôn hòm.”
LUK 16:14 Mangai Pharisi aih ƀài ma plai ka bac jèn, tàng dìq bàu aih, wì haq halê Jesus.
LUK 16:15 Haq tapoch ka wì: “Pì broq deh taq atoq dôq mangai qnoe ùh qni, mahaq Boc plình loq ka manoh pì, majah qmang aih trong leq kon mangai pì hnoq đeh lem, aih kan amùa ramòt enh ngèa ka Boc plình.
LUK 16:16 Ranenh xam bàu pajàu trùh pang qnhòng da Jon raq hi dìq, pang aih Bàu lem diac da Boc Plình jah anoe qnoh, mangai leq mangai meh ep àu dìq ka padren hujah mùt ta aih.
LUK 16:17 Plình crŏng taneh kô hnhung yi hlàu ùh hnau ka cađac moeq chù, moeq teo yi qyoh ta hset ranenh.
LUK 16:18 Cabô cađac deh mai lam yŏc cadrì qnoeq, mangai aih pòq yiniq lui tango, mangai leq yŏc gucadrì ŏng haq cađac, hadai pòq yiniq lui tango.
LUK 16:19 I moq ngai padrŏng kan, caxùnh toq eo gòh drinh broq xi bai lem, rìm hì rìh acaq oe ta kan rahù.
LUK 16:20 I moeq ngai pa yiniq haq Laxaro, kùi ajang qmang ngo mangai padrŏng aih, tachac haq xìa dŏng kan talêh bachùng.
LUK 16:21 Haq toq ngèh đeh jah toch acaq chiac ƀài cràc taclìh enh caƀŏng mangai padrŏng, hadai i koq liah da haq rahenh.
LUK 16:22 Trùh jò mangai pa cachìt, ƀình plình aràng haq qmùt oe ta achong Apraham. Mangai padrŏng hadai cachìt, wì lam catùh.
LUK 16:23 Mangai padrŏng oe tanòe mangai kachìt, qnang chìuq salep, enh hangai haq qngoc ngan, hnoq Laxaro oe ta achong Apraham,
LUK 16:24 haq drah creo cadêh: Apraham kan cadraq au! Ha-och ka au diq, thê Laxaro lùac hadrang tì tadiac đòeq broq ka rapet au jah hangèp đeh toq ƀiaq, majah qmang aih au tôq lep pi cajaq ta ùnh kô.
LUK 16:25 Mahaq Apraham doe: A kon! Hmàng hlài beq, jò oe rìh kon khoe jah waq deh kan lem, yàng Laxaro aih glàm toq trong qmèq, Yàng manòeq oe tacô haq jah alòng, da kon jah oe tanòe baxa.
LUK 16:26 Qnah hòm, ta adreo bèn i moeq toq kòe jrùq, yac ka i cabô oe pah kô enh tŏc pah qmat dua ùh jah, cabô enh pah qmat enh tŏc pah kô hadai ùh jah.
LUK 16:27 Mangai padrŏng aih anoe: Kan cadraq au! Ìh thê Laxaro lam ta hnim baq au,
LUK 16:28 majah qmang aih au i padam ngai oh daq, đòeq haq doe ka wì loq yiniq kô, tàng ùh qmang aih, yùq èh wì hadai loh tanòe xalep kô diq.
LUK 16:29 Apraham padreo bàu: Wì haq khoe i Môise xam ƀòe pajàu, wì haq ep tamàng bàu wì aih.
LUK 16:30 Mangai padrŏng anoe: Apraham kan cadraq au, ùh xài qmang aih, tàng joq i mangai cachìt rìh hlài trùh ta wì haq, aih èh wì haq hi raxach.
LUK 16:31 Mahaq Apraham doe tàng joq ùh tamàng Môise xam ƀài pajàu, yac ka i mangai cachìt rìh hài, dua wì haq ùh lùi”.
LUK 17:1 Chuaq Jesus doe ka magai tiaq hŏc: “Ƀài yiniq đòeq broq ka mangai qnoeq catoeh tacro aih ùh jê, mahaq haƀo ka rađeh mangai ma broq trong aih.
LUK 17:2 Tàng joq mangai leq broq ka moeq ngai kon mangai qyoh kô cro ta yiniq lui, yŏc apau hmo kàt ajang ranŏng haq aih hu khwênh caqnìh cađac ta diac raxìq aih xan ka ùh hnau hòm.
LUK 17:3 Pì ep wèq rađeh. Tàng joq i oh daq ìh broq yiniq lui ka ìh, drah tagàih ka haq, tàng joq wì haq loq raxach, drah cađac yiniq lui ka wì haq.
LUK 17:4 Yac ka moeq hì, wì loh yiniq ka ìh tapèh yàng, tapèh yàng wì haq wìh hlài doe: Au raxach, aih drah caqnaih yiniq lui wì haq.
LUK 17:5 Ƀài mangai tiaq cla doe ka haq: Tam ka nhèn manoh lùi.
LUK 17:6 Chuaq Jesus doe: “Tàng joq pì i manoh lùi qyoh budàng clong habài, pì doe ka long pôh kô: Tabùiq enh kô hu loh pìt tadiac raxìq chàm, aih dua haq iu bàu
LUK 17:7 Taqne pì qmat i mangai leq i hapŏng lam kai ruàng, lam ban trìu, jò haq hlài enh gùng pì doe ka haq: Drah thia hangui tacô hu acaq qmòh?
LUK 17:8 Ma ùh xài pì thê haq: Padon ka au acaq, kàt caxi caqnam patìh ka au hòeq, trùh jò leq au hêq ka acaq, khoe aih pì hi acaq diq qmòh?
LUK 17:9 Hapŏng iu tiaq bàu, craq haq i ep cleq ka manè haq?
LUK 17:10 Pì hadai qmang aih, jò broq gêh trong thê pì broq, pì doe rameh: Nhèn kô ƀài hapŏng ùh loh cleq, nhèn broq toq trong nhèn ma ep broq.” Mòeq jàt ngai bacùn
LUK 17:11 Manòeq Chuaq Jesus qnang lam trong tŏc ta Jêrusalem, Haq lam tiaq roc acang taqne gùng Samari xam gùng Galili.
LUK 17:12 Wop jò haq mùt taplài aih, i moeq jàt ngai bacùn đìh haq, wì haq yòng enh hangai,
LUK 17:13 wì creo: Wì craq! ha-och ka nhèn diq.
LUK 17:14 Jò bu hnoq wì aih, Chuaq Jesus doe: “Lam beq! lam patô rađeh ka ƀài pajàu.” Jò wì aih qnang lam, dìq ka wì haq jah brêh.
LUK 17:15 I moeq ngai, hnoq rađeh jah brêh, haq wìh hlài, rai dêh bàu manè apôi Boc plình;
LUK 17:16 mangai aih caqnìh rađeh ajang jènh Chuaq rai manè haq. Kô aih mangai Samari.
LUK 17:17 Chuaq Jesus bòch: “Ùh xài moeq jàt ngai jah brêh dŏng qmòh? Hachìn ngai tau taleq hòm?
LUK 17:18 Hagleq ùh i moeq ngai leq wìh hlài manè apôi Boc plình enh gùng ka mangai diac wì kô”.
LUK 17:19 Khoe èh, haq doe ka mangai aih: “Yòng lam beq! manoh lùi ìh khoe broq ìh brêh lem.”
LUK 17:20 Mangai Pharisi bòch Chuaq Jesus jò leq diac Plình ma trùh, haq padreo bàu “Diac plình trùh ùh tìah ka yiniq jah hnoq xam mat,
LUK 17:21 ùh i cabô jah doe: Oe tacô loq oe hatau, majah qmang aih diac plình oe ta pì.”
LUK 17:22 Haq doe deh ka mangai tiaq hŏc: “Kô èh i jò pì ma tangèh jah hnoq đeh mòeq hì da Kon mangai, mahaq ùh jah.
LUK 17:23 Èh i wì doe ka pì: Haq oe tacô loq oe ta tau, mahaq apaq lam, paq tiaq wì.
LUK 17:24 Majah qmang aih tìah ka camlet enh caqnàm plình kô trùh ta caqnàm plình tau qmang leq, Kon Mangai trùh dèh hì cla haq hanoh qmang aih.
LUK 17:25 Mahaq adroe aih, Kon mangai ep xalep bàc trong, èh kon mangai qnhòng kô kwaih ùh waq đac haq.
LUK 17:26 Bìac ma khoe loh ta hì Noê nèh qmang leq, hì da Kon Mangai trùh hadai qmang aih:
LUK 17:27 Wì acaq, ôq, ban ŏng, yŏc mai, trùh hì Noê hi mùt ta boang, diac kàn trùh, palùng dìq dŏng phù cròng.
LUK 17:28 Yiniq ma khoe loh ta hì da Lot nèh hadai, wì acaq ôq, wì tapadro, wì pìt, wì broq hnim.
LUK 17:29 Mahaq hì Lot loh khoe enh gùng Sôđom, aih i mè ngia ùnh clìh enh plình jêh dŏng mangai ta plài aih.
LUK 17:30 Hì Kon mangai loh hadai qmang aih.
LUK 17:31 Hì aih èh, cabô oe ta kùa po, i dahwèq ta hnim, ùh dùh loh qnhon, cabô oe tagùng, hanoh ùh dùh wìh hlài dèh.
LUK 17:32 Hmàng hlài cadrì Lot beq!
LUK 17:33 Mangai leq chaq trong hu dèch dèh kan rìh, aih èh hnhung, mangai leq cađac deh kan rìh, aih èh jah yŏc hlài.
LUK 17:34 Au doe ka pì, mang aih, baiq ngai kùi moeq aniang, mòeq ngai jah dèch atŏc, mòeq ngai rong đòeq hlài.
LUK 17:35 Baiq ngai gucadrì pêh pajùm mòeq toq apau qmau, mòeq ngai jah dèch atŏc, mòeq ngai jah rong đòeq hlài.
LUK 17:36 Baiq ngai gucalô oe tagùng, mòeq ngai jah dèch atŏc, mòeq ngai jah rong đòeq hlài.”
LUK 17:37 Mangai tiaq hŏc bòch: Chuaq nhèn! yiniq aih èh loh taleq? Haq padreo bàu: “Taleq i hanang cachìt, cliang kèn tagop dabau ta aih”.
LUK 18:1 Chuaq Jesus alìah ka mangai tiaq hŏc mòeq yiniq, dôq wì loq ep waiq khàn yôt, ùh dùh tagah lep:
LUK 18:2 Tagùng aih, i mòeq ngai cwan ùh yùq ka Boc Plình, rai ùh camaih qmòe ka cabô.
LUK 18:3 Tagùng aih hadai i mòeq ngai gucadrì hadrô, trùh anoe ka cwan: Au canòm chiac ka ìh, hadrah taq atoq am ka au xam mangai tagit ka au.
LUK 18:4 Cwan aih ùh tamàng khoe dùnh. Yàng khoe ka aih haq hèm: Hiloq ka au ùh yùq ka Boc plình, ùh camaih qmòe ka cabô,
LUK 18:5 mahaq mangai gucadrì kô lam pangài yôt qmòe ka au, hêq au tamàng dŏng ka haq kan taq atoq, dôq haq pi hìaq trùh yôt broq ka au loh qmòe ka jìq gàu.
LUK 18:6 Khoe aih, haq bòch wì: “Pì atàng bàu cwan hadrah ùh taq atoq aih khoe anoe cleq ùh?
LUK 18:7 Qmang aih yilaiq Boc plình ma ùh hadrah taq atoq ka mangai ma khoe jah ràih, aih ƀài mangai dahì damang toq creo dang haq, wìa ka haq xòe ka trùh hu dèch wì aih qmòh?
LUK 18:8 Au doe ka pì: Haq drah rênh tamàng kan taq atoq ka wì. Mahaq èh jò Kon mangai hi trùh haq i hnoq manoh lùi oe ta crŏng taneh loq ùh?
LUK 18:9 Haq alìah bàu kô ka ƀài mangai loq doe rađeh taq atoq èh hnoq mangai qnoeq ùh loh cleq:
LUK 18:10 “I baiq ngai tŏc ta hnim kùh waiq hu waiq khàn: mòeq ngai Pharisi, mòeq ngai yŏc thèq.
LUK 18:11 Mangai Pharisi yòng waiq khàn ta manoh qmang kô: Waiq Boc plình, au manè apôi ìh, majah qmang aih au ùh hìaq tìah ka wì qnoeq: loq atùng, broq dù, loq tango, ùh hìaq tìah ka mangai yŏc thèq meh.
LUK 18:12 Mòeq tuàn au apàm ka acaq baiq yàng, tarìm yiniq au i, mòeq jàt phàn au dèch mòeq.
LUK 18:13 Mahaq mangai yŏc thèq yòng chiac enh hangai, haq ùh lùi qngoc taplình, haq tùc dèh rada rai anoe: Boc plình, ha-och ka au diq, au mangai i yiniq lui!
LUK 18:14 Au doe ka pì, enh ngèa ka Boc plình, mangai kô wìh hlài deh ta hnim jah kan taq atoq ùh hnau ka mangai tau. Majah qmang aih, mangai leq chaq trong padèch atŏc rađeh, aih èh jah caqnìh qnoh haqneq, mangai leq paqnoh rađeh, aih èh jah dèch atŏc ka haqnhèq”. Bòe kon qyoh
LUK 18:15 Wì hadai aràng ƀài kon qyoh trùh ti Chuaq Jesus, dôq haq yŏc tì bèq wì qyoh aih. Mangai tiaq hŏc hnoq qmang aih, hi lech ka ƀài mangai aràng.
LUK 18:16 Mahaq Chuaq Jesus crêu anoe ka wì: “Dahaq wì qyoh trùh ti au, apaq tàt, majah qmang aih mangai hatìah ƀài kon qyoh qmat majah diac Boc plình.
LUK 18:17 Joq qnàng au doe ka pì, cabô ùh waq yŏc diac Boc plình tìah ka mòeq ngai kon qyoh, haq aih ùh jah mùt diac Plình”.
LUK 18:18 Jò aih i mòeq ngan cwan bòch Chuaq Jesus: Mangai hnài lem, au ep broq cleq đòeq hu jah kan rìh halình mòeq đòe?
LUK 18:19 Haq padreo bàu: “Hagleq ìh majah creo ka au mangai lem. Ùh i ka mangai leq lem enh gùng ka mòeq ngai Boc plình.
LUK 18:20 Ìh khoe loq ƀài ranenh kô: Ìh apaq tango, apaq jêh đac mangai, apaq atùng, apaq wiang yòng đòeq capoch dech ka mangai qnoeq. Ep i loq hèm dèh ka miq baq”.
LUK 18:21 Mangai aih doe: Dìq dŏng rìm yiniq aih au khoe wèq qmòe enh jò oe qyoh nèh raq.
LUK 18:22 Chuaq Jesus tàng qmang aih, hi doe ka haq: “Ìh oe raq i mòeq yiniq hòm. Tech dŏng kùng hang ìh beq, axong am ka mangai pa èh ìh hi jah hang oe ta plình, khoe aih ìh trùh, hu lam tiaq au.”
LUK 18:23 Jò tàng qmang aih, mangai radam aih loh ka mangò, majah qmang aih haq padrŏng pi cajaq.
LUK 18:24 Chuaq Jesus ngan ta haq rai doe: “Mangai padrŏng mùt diac Boc plình joq xa.
LUK 18:25 Lŏcđa mùt trom jrùm yeo hlàu ka mangai kan mùt diac Plình”!
LUK 18:26 Ƀài mangai tàng bàu aih, wì bòch: Qmang aih èh cabô majah dèch?
LUK 18:27 Haq padreo bàu: “Trong leq mangai broq ùh jah, aih Boc plình broq jah.”
LUK 18:28 Phiero bòch: Hacô nhèn khoe cađac dìq dŏng yiniq nhèn i đòeq hu tiaq ìh, aih èh nhèn jah cleq?
LUK 18:29 Chuaq Jesus padreo bàu: “Joq qnàng au doe ka pì, mangai leq taiq diac Plình loh qmòe ka cađac deh hnim, miq baq, oh daq, cadrì kon,
LUK 18:30 oe ta qnhòng kô haq jah hlài yeo bàc, qnhòng atìq jah kan rìh halình mòeq đòe.”
LUK 18:31 Chuaq Jesus qnong wì mòeq jàt baiq ngai lam crài ti rađeh, haq doe ka wì: “Kô èh bèn tŏc ta Jêrusalem, rìm yiniq ƀài pajàu ma khoe achìh trùh Kon mangai èh hi jah xìt.
LUK 18:32 Majah qmang aih wì rùp haq am ka mangai diac wì. Wì halê haq, hanip haq rai cachôh ka haq.
LUK 18:33 Khoe ka wì blai haq wì hi jêh cađac haq. Trùh hì piq, haq hi rìh hlài.”
LUK 18:34 Mahaq ƀài mangai tiaq hŏc ùh qnì tàng, bàu aih enh anoe cleq majah qmang aih khoe cadoc ka ƀài mangai tiaq hŏc, dài wì haq majah ùh qnì Chuaq Jesus anoe cleq.
LUK 18:35 Jò Chuaq Jesus ten trùh ta Jêrico, i mòeq ngai lua mat hangui ti trong đòeq hu ti axìn acaq.
LUK 18:36 Jò haq tàng i ƀài mangai bàc lam trong aih, haq bòch i yiniq cleq.
LUK 18:37 wì doe ka haq: Chuaq Jesus mangai Naxaret lam trong kô.
LUK 18:38 Haq crêu cadêh: Waiq Kon bùa Đawit, ha-och ka au diq!
LUK 18:39 Bài mangai lam adroe lech thê haq chaq oe ma hatinh haq; yàng aih kiang haq creo yeo dêh hòm: Kon bùa Đawit ha-och ka au diq!
LUK 18:40 Chuaq Jesus hi yòng rai thê wì aràng mangai aih trùh. Jò mangai lua mat trùh ten jang aih, haq hi bòch:
LUK 18:41 “Ìh enh au broq ka ìh cleq?” mangai aih doe: Waiq Chuaq! au enh jah xau hnoq!
LUK 18:42 Chuaq Jesus doe ka haq: “Xau hnoq hlài beq! Manoh lùi da ìh khoe broq brêh ka ìh.
LUK 18:43 Tajòe qmòe jò aih raq, haq jah xau hnoq hlài, haq hi lam tiaq Chuaq Jesus rai manè apôi Boc plình. Dìq ka mangai hnoq qmang aih wì hadai manè apôi Boc plình.
LUK 19:1 Chuaq Jesus mùt ta Jêrico, haq pagat ti trong.
LUK 19:2 Ta aih i mòeq ngai yiniq haq Xachê, broq gàu ƀài mangai yŏc thèq, padrŏng pi cajaq.
LUK 19:3 Haq aih enh hnoq Chuaq Jesus aih mangai qmang leq, mahaq ùh jah, majah qmang aih mangai bàc hrình, èh haq aih mangai đêq.
LUK 19:4 Haq cadàu adroe, heo tŏc goe long pŏc đòeq hu jah ngan Chuaq Jesus, majah qmang aih Chuaq Jesus lam trong aih.
LUK 19:5 Chuaq Jesus trùh ajang aih, qngoc ngan rai crêu: “Xachê! drah loh beq, majah qmang aih hì kô au mùt hnim ìh.”
LUK 19:6 Xachê drah loh qmòe ka rênh, rai đìh Chuaq Jesus rai lem bùi.
LUK 19:7 Dìq dŏng mangai hnoq qmang aih, wì bahech ka dabau: Mangai kô ka doe mùt oe ta hnim mangai i tuiq.
LUK 19:8 Mahaq Xachê padinh yòng rai anoe: Waiq Chuaq! Au yŏc deh moeq haqne hang cla au hu đòeq axong ka mangai pa, tàng joq au i broq haƀo ka cabô yiniq cleq ùh loe, au padreo hlài loe pôn yàng.
LUK 19:9 Chuaq Jesus doe: “Hì kô, kan dèch khoe mùt ta hnim kô, majah qmang aih haq kô hadai kon xau Apraham.
LUK 19:10 Majah qmang aih Kon mangai trùh hu chaq dèch mangai ma khoe hnhung”. Alìah trùh ƀac
LUK 19:11 Jò wì oe raq tamàng bàu aih, Chuaq Jesus tam mòeq alìah ka wì hòm, majah qmang aih haq khoe ten trùh Jêrusalem, wì xoh dèh diac Boc plình loh hloe draq drình jò aih raq.
LUK 19:12 Haq doe rameh: “I mòeq ngai kon bùa lam hangai đòeq hujah dèch broq bùa khoe èh hi wìh hlài;
LUK 19:13 haq hi crêu dèh moeq jàt ngai hapŏng, am ka wì aih moeq jàt capiac bac, rai tanap: Yŏc ƀac kô abroq dôq haq loh tam trùh hì au wìh hlài.
LUK 19:14 Mahaq mangai gùng aih git ka haq, wì thê mòeq mangai wê bàu atìq ka haq hu doe: Nhèn ùh enh mangai kô broq bùa wèq nhèn.
LUK 19:15 Jò haq khoe jah dèch broq bùa, haq wìh hlài, crêu ka ƀòe mangai khoe yŏc ƀac trùh ta haq, đòeq hu ngan mòeq ngai wì broq jah toq leq.
LUK 19:16 Mangai adroe trùh doe: Wì craq! ƀac ìh khoe loh tam mòeq jàt capiac qnoeq hòm.
LUK 19:17 Wì craq doe: Joq wìa qnàng, mangai hapŏng lem da au, trong qyoh ìh khoe dìq ka manoh, ìh kô èh jah wèq mòeq jàt gùng.
LUK 19:18 Hapŏng ma hatìa trùh doe: Wì craq! ƀac ìh am, au khoe broq jahtam padam capiac hòm.
LUK 19:19 Wì craq doe: Ìh jah wèq padam gùng.
LUK 19:20 Mangai qnoeq hòm trùh doe: Wì craq! Hacô ƀac ìh, au khoe caxop don đòeq ta mù,
LUK 19:21 majah qmang aih au crè ka ìh, au loq ìh kô mangai nhang ùh palap cleq, yŏc tanòe ìh ùh i đòeq, gat tanòe ùh i rai.
LUK 19:22 Wì craq doe: Wùih! mangai hapŏng dù tau, au tiaq bàu cla ìh raq đòeq hu hadrah ka ìh, ìh khoe loq ka au mangai nhang, yŏc toq taqnòe ùh i đòeq, gat toq tanòe ùh i rai,
LUK 19:23 hagleq ùh yŏc ƀac aih tah ta hnim padro ƀac? jò au hlài au hu yŏc dèh xam xèm xam goe.
LUK 19:24 Wì craq doe ka ƀài mangai ma yòng ta aih: yŏc ƀac haq qmat, am ka mangai ma khoe i moeq jàt capiac ƀac.
LUK 19:25 Wì doe: Wì craq! haq aih khoe jah mòeq jàt capiac ƀac.
LUK 19:26 Au doe ka pì: mangai leq khoe i, aih èh jah am tam, mangai leq ùh i, aih èh yŏc hloe cleq wì haq ma khoe i.
LUK 19:27 Mahaq ƀài mangai leq ma tagit ka au, ùh enh ka au broq bùa enh qnhèq ka wì haq, qnoh wì haq tacô, jêh cađac enh ngèa au kô.”
LUK 19:28 Atìq ka Chuaq Jesus tapoch qmang aih, haq lam enh ngoe ka wì, tŏc ta Jerusalem.
LUK 19:29 Jò haq ten trùh ta plài Bêpha-jê xam plài Bêthani ajang wang Ôliu, haq thê deh baiq ngai tiaq hŏc lam,
LUK 19:30 rai tanap: “Lam ta plài enh ngèa chôp qmat, Jò mùt ta plài chôp hnoq mòeq toq lùa kon wì kàt, qnhòq lah i cabô kòe, caqnaih caxi dùi ahlài tacô ka au.
LUK 19:31 Tàng i cabô bòch chôp: gleq chôp majah caqnaih haq? Chôp doe: Chuaq i yiniq waq ka haq”.
LUK 19:32 Baiq ngai loh lam, glàm tìah ka bàu Chuaq Jesus khoe doe.
LUK 19:33 Jò qnang caqnaih lùa kon aih, cla mangai ban lùa aih bòch: Hagleq majah caqnaih lùa mat,
LUK 19:34 wa padreo bàu: Chuaq i yiniq waq.
LUK 19:35 Wa aih tiaq lùa aih ahlài ka Chuaq khoe èh yŏc deh eo hlèch ta crŏng lùa, dèch Chuaq tŏc hangui enh qnhèq.
LUK 19:36 Jò Chuaq Jesus qnang tŏc ti trong, bàc ngai qyŏc dèh eo hlèch ti trong lam.
LUK 19:37 Jò ten trùh criang Ôliu, dìq dŏng mangai tiaq hŏc manè pi cajaq, wì dêh bàu manè apôi Boc plình rìm trong halac wì haq ma khoe hnoq.
LUK 19:38 “Xôq ramot am ka bùa trùh ma trùh enh dalam ka Yiniq Chuaq Kan catèm tanòe diac Plình, kan ra nhòm tanòe dìq jaq haqnhèq”
LUK 19:39 I ƀài mangai Pharisi oe ta mangai bàc ta aih anoe ka Chuaq Jesus: Mangai hnài, ìh tagàih ƀài mangai hŏc tiaq ìh qmat.
LUK 19:40 Chuaq Jesus padreo bàu: “Au doe ka pì, tàng joq wì qmat hatinh, ƀài hmo qmat èh hi cachech”.
LUK 19:41 Jò Chuaq Jesus haten ngan hnoq Jêrusalem, haq hmoe ka Jêrusalem.
LUK 19:42 Haq doe: “Au ngèh hì kô, gè loq yiniq cleq aràng am ka gè kan catèm, mahaq yiniq aih hì kô khoe gahnàp, mat gè ùh xau hnoq.”
LUK 19:43 Majah qmang aih i mòeq hì trùh ti gè, jò wì ma tagit ka gè bŏc lì wa wênh ka gè, dudan ka gè tap bè;
LUK 19:44 wì raliang jêh cađac dìq dŏng, xam cla xam wì kon ma oe taqne gè qmat. Wì ùh đòeq mòeq pliang hmo leq oe jah raxon enh qnhèq ka dabau, majah qmang aih, gè khoe ùh canau jò Boc plình trùh ti dađeh”.
LUK 19:45 Jò Chuaq Jesus mùt ta hamlang hnim kùh waiq, haq drùh qnoh dŏng ƀài mangai padro ta aih.
LUK 19:46 Haq doe: “I bàu achìh: Hnim au kô hnim waiq khàn, mahaq pì broq haq wìa pù atùng.”
LUK 19:47 Rìm hì haq hnài ta hnim kùh waiq. Ƀài pajàu kàn, ƀài mangai hnài ranenh xam ƀài gucraq gùng aih, chaq trong jêh đac haq;
LUK 19:48 Mahaq wì ùh qnì chaq trong leq, majah qmang aih dìq dŏng mangai ta aih ùh talìc ka tamàng bàu haq.
LUK 20:1 I mòeq hì ta bài hì aih Chuaq Jesus qnang hnài wì tanòe hnim kùh waiq rai anoe ka wì trong Bàu lem, i ƀài pajàu kàn, ƀài mangai hnài ranenh, taqmùt ti ƀài gucraq trùh ta haq,
LUK 20:2 wì bòch: Anoe ka nhèn cwìang enh leq ìh majah broq qmang kô, cabô ma am ka ìh cwìang aih?
LUK 20:3 Haq padreo bàu: “Au hanoh bòch pì mòeq bàu. Drah anoe ka au:
LUK 20:4 Ƀaptem da Jon trùh enh Plình loq loh enh mangai?
LUK 20:5 Wì aih ta hatình ka dabau: Tàng bèn doe: Trùh enh Plình, aih èh haq bòch bèn: Qmang aih gleq pì ma ùh lùi bàu haq?
LUK 20:6 Tàng bèn doe: Loh enh mangai, aih èh dìq ka mangai bàc wì yŏc hmo đàp bèn, majah qmang aih wì khoe lùi Jon aih joq mangai pajàu.
LUK 20:7 Qmang aih wì padreo bàu doe: Nhèn ùh qnì haq loh enh leq.
LUK 20:8 Chuaq Jesus doe: “Au hadai ùh doe ka pì loq cwìang enh leq au ma broq ƀòe yiniq kô.”
LUK 20:9 Haq alìah hloe ka wì qmang kô: “I mòeq ngai pìt mòeq wuàn plì nho, am ka wì broq axong wuàn nho aih khoe èh cla haq lam gùng hangai dùnh hì.
LUK 20:10 Trùh jò git plì, cla haq thê deh mòeq ngai hapŏng trùh ta ƀài pìt nho hu ta axon yŏc plì, mahaq ƀài mangai pìt nho jêh hapŏng aih, hnan haq hlài tì dech.
LUK 20:11 Wì craq thê hapŏng maqnoeq hòm, mahaq wì hadai jêh, hanip, èh hnan haq aih hlài tì dech.
LUK 20:12 Wì craq thê hapŏng yàng piq, wì hadai jêh haq aih loh habau rai hnan đac.
LUK 20:13 Craq wuàn nho aih doe: Au broq qmang leq kô? Au thê deh kon calô au ma loq waq, lam, broq braiq wì camaih iu ka haq.”
LUK 20:14 Mahaq jò ƀài mangai pìt nho hnoq kon calô aih trùh, wì hatuàng ka dabau: Hatau mangai kon majah waq dŏng kùng hang, beq bèn jêh cađac haq, aih èh kùng hang haq jah dŏng bèn.
LUK 20:15 Wì hi khwênh qnoh haq enh gùng ka wuàn nho rai jêh cađac hloe. Aih èh craq wuàn nho broq cleq ka ƀài aih?
LUK 20:16 Haq trùh jêh dŏng ƀài mangai pìt nho aih khoe èh yŏc wuàn aih am ka mangai qnoeq abèq. Ƀài mangai ma tàng bàu aih wì doe: Boc Plình ùh i manaq taleq!
LUK 20:17 Chuaq Jesus ngan wì haq rai bòch: “Tàng qmang aih bàu ma achìh: Hmo mangai thòq broq hnim cađac, Khoe wìa hmo mùm hnim, bàu aih anoe cleq?
LUK 20:18 Mangai leq ta clìh ta hmo kô èh, hech loh dàc, hmo kô tùc troq cabô, mangai aih èh hech hoch dŏng.
LUK 20:19 Wop jò aih, ƀài pajàu kàn xam ƀài mangai hnài ranenh chaq trong jêh cađac haq, majah qmang aih wì loq bàu Chuaq Jesus alìah aih anoe trùh wì haq raq. Mahaq wì ùh hùa ka ƀài mangai bàc ta aih.
LUK 20:20 Wì ti hanhoe ngan haq, wì thê ƀài mangai ti rinh broq patìah mangai khôn khauq, đòeq chaq trong hu goh haq ajang bàu tapoch, hu rùp haq am ka ƀài mangai i cwìang, mangai gàu ƀài cwan.
LUK 20:21 Wì aih bòch Chuaq Jesus bàu kô: Mangai hnài! Nhèn loq trong bàu tapoch, trong hnài da ìh tiaq trong jang, ùh loq waq tang ngai, yŏc bàu joq qnàng đòeq hnài trong Boc plình.
LUK 20:22 Nhèn akhòh am thèq ka Sêsa ùh?
LUK 20:23 Mahaq Chuaq Jesus loq ka manoh wì, haq doe:
LUK 20:24 “Am ka au ngan mòeq đo-ni-ê beq, Kô ìq qmù cabô, yiniq cabô?” Wì padreo bàu: Sêsa.
LUK 20:25 Haq doe ka wì: “Padreo da Sêsa yiniq cleq da Sêsa, am da Boc Plình yiniq cleq da Boc Plình.”
LUK 20:26 Enh ngèa mangai bàc wì bahlac bàu haq ùh jah. Toq hamàih ka bàu haq ta hatèu, wì hi loh ka hatinh.
LUK 20:27 I qnah ngai Sađusê, aih ƀài mangai loq doe ùh i kan rìh hlài, wì trùh haten ka Chuaq Jesus rai bòch:
LUK 20:28 Mangai hnài, Môise khoe đòeq ka nhèn ranenh qmang kô: Tàng mangai i daq yŏc mai, khoe haq cachìt, ùh i đeh kon, mangai oh aih ep yŏc mai deh daq aih đòeq haqmot hlài xinoe ka daq haq.
LUK 20:29 Qmang aih, i tapèh ngai oh daq. Mangai daq ramua yŏc mai, èh cachìt qnhòq i kon.
LUK 20:30 Mangai hatìa yŏc mai aih,
LUK 20:31 èh trùh mangai atìq, dìq dŏng wì tapèh ngai dìq yŏc mangai aih, wì dìq cachìt mahaq ùh lòm i kon.
LUK 20:32 Pulùch, mangai cadrì aih hanoh cachìt.
LUK 20:33 Qmang aih èh trùh hì rìh hlài gucadrì aih broq mai cabô? Majah qmang aih dìq dŏng tapèh ngai aih hanoh khoe yŏc gucadrì aih broq mai.
LUK 20:34 Chuaq Jesus doe: “Mangai qnhòng kô yŏc ŏng yŏc mai,
LUK 20:35 mahaq ƀài mangai ma khoe troq ka jah kan rìh hlài qnhòng atìq, jò rìh hlài enh kan cachìt, aih pi i yŏc ŏng yŏc mai hòm.
LUK 20:36 Majah qmang aih wì haq pi cachìt hòm, wì haq tìah ka ƀình plình, wì haq aih kon Boc Plình, aih kon da kan rìh hlài.
LUK 20:37 Mahaq da mangai cachìt rìh hlài aih Môise khoe am loq jò anoe hlài ùnh cheo ramù yila, jò haq doe Chuaq aih Boc Plình da Apraham, Boc Plình da Ysac, Boc Plình da Jacôp.
LUK 20:38 Haq ùh xài Boc Plình da mangai cachìt, mahaq da mangai rìh, majah qmang aih rìm ngai dìq rìh ka haq.”
LUK 20:39 I ƀài mangai hnài ranenh anoe ka haq: Mangai hnài, bàu Ìh anoe dìq jaq troq.
LUK 20:40 Wì pi hùa bòch tam haq mòeq bàu leq hòm.
LUK 20:41 Khoe aih Chuaq Jesus bòch wì haq: “Hagleq wì ma doe Christ aih kon bùa Đawit?
LUK 20:42 majah qmang aih cla Đawit raq khoe anoe ta hset calêu plình rameh: Boc Plình doe ka Chuaq au: Hangui enh apah qma ka au,
LUK 20:43 Trùh jò au rùp mangai tagit ka ìh broq radua roh jènh ìh.
LUK 20:44 Đawit khoe crêu ka haq aih Chuaq, atìq ka aih haq wìa kon Đawit qmang leq?”
LUK 20:45 Jò dìq dŏng ka wì ta aih qnang tamàng, Chuaq Jesus doe ka mangai tiaq hŏc:
LUK 20:46 “Ngan oq! ƀài mangai hnài ranenh, aih ƀài mangai enh toq caxùnh eo yôh, ti lam dauq hawàt, enh wì kùh gàu ka rađeh taqne chòq, ta hnim tagop enh toq hangui nòe yi haqnhèq, jò acaq yiniang enh toq hangui enh qnhèq;
LUK 20:47 waiq khàn broq deh waq ka yôh, mahaq lŏnh apom hnim gucadrì hadrô. Ƀài aih èh Boc plình taqmòq kan baxa ka wì haq yeo bàc.”
LUK 21:1 Jò Chuaq Jesus haqmiang ngan, hnoq ƀài mangai padrŏng tah ƀac ta hnim kùh waiq,
LUK 21:2 èh hadai hnoq mòeq ngai gucadrì hadrô tah baiq hliac bac.
LUK 21:3 Haq doe: “Joq qnàng au doe ka pì, mangai hadrô pa qmat tah yeo bàc dŏng ka wì qnoeq.
LUK 21:4 Majah qmang aih ƀài mangai padrŏng tau tah toq ƀac rah, yàng mangai hadrô qmat joq nan pa, mahaq khoe tah dŏng deh ƀac đòeq haq ban rađeh.”
LUK 21:5 I qnah ngai anoe trùh hnim kùh waiq, xam ƀài hmo lem xam ƀài dahwèq dèch ka Boc Plình. Chuaq Jesus doe:
LUK 21:6 “Tangèa kô èh, rìm yiniq pì ngan hnoq qmat èh taclìh dŏng dìq pi oe i mòeq pliang hmo leq oe jah raxon crŏng hmo leq.
LUK 21:7 Wì hi bòch haq: Mangai hnài, ƀài yiniq aih jò leq men trùh? I cleq pateo ka am ka mangai loq ƀài yiniq aih khoe ten trùh?
LUK 21:8 Haq padreo bàu: “Pì ngan oq! apaq dôq wì padô qnùt pì, majah qmang aih i bàc ngai patìah yiniq au, trùh doe ka pì: Au kô raq Christ! Jò atìq lùch khoe ten trùh. Ùh dùh tiaq wì haq.
LUK 21:9 Jò pì tàng ràu trùh trong tajêh tablah, apaq yùq hrìn, majah qmang aih ƀài yiniq aih ep trùh adroe, mahaq kan atìq lùch qnhòq trùh hloe draq drình.”
LUK 21:10 Khoe aih haq anoe ka wì: “Gùng kô yòng tagit gùng tau. Diac kô tagit ka diac tau.
LUK 21:11 Èh i kan ralàng kàn, pangot hrah, xam bàc kan jìq dài, i ƀài kan ramòt halac kàn oe ta trŏc.
LUK 21:12 Mahaq adroe ka ƀài yiniq aih trùh, taiq yiniq au kô èh wì phù cròng majah ti canàt rùp baxa pì, aràng pì ta hnim tagop rai clêh pì, qnoh pì yòng enh ngèa ka bùa xam mangai broq craq cwan.
LUK 21:13 Aih đòeq pì yòng anoe dôq wì loq ka au.
LUK 21:14 Qmang aih pì ep hmàng ta gàu, apaq lèt kô èh đeh anoe cleq hu aclai ka rađeh.
LUK 21:15 Majah qmang aih, i au am ka pì bàu capoch xam kan rabiaq đòeq mangai git ka pì ùh hlàt tablêq, ùh i trong hu goh pì.
LUK 21:16 Kô èh, ra-ùng haq, miq baq, daq oh, hadròng, trùh hloe bua cla pì hadai blòq pì, broq ka bàc ngai taqne pì ep cachìt.
LUK 21:17 Taiq au kô èh rìm ngai majah git ka pì.
LUK 21:18 Mahaq mòeq hadrang xàc tagàu pì dua ùh hnhung.
LUK 21:19 Yòng ma cajap haq oq, aih èh pì jah kan rìh.
LUK 21:20 Jò pì hnoq ƀài lình canàt tap danh ka Jêrusalem, aih pì loq kan raliang da haq khoe ten trùh.
LUK 21:21 Jò aih cabô oe ta gùng Juđê drah cadàu tŏc tawang. Cabô oe ta plài drah ca dàu loh enh gùng. Cabô oe tagùng ùh dùh wìh mùt taplài.
LUK 21:22 Majah qmang aih ƀòe aih jò đòeq hu patem chau, dôq xìt qmang ka rìm bàu khoe achìh.
LUK 21:23 Ƀài hì aih èh, haƀo ka mangai cadrì oe jiang xam gucadrì ta-ùq kon! I kan ranàc kàn, kan panòeh ka mangai gùng kô.
LUK 21:24 Wì haq cro enh qneq ka pla chang, èh wì rùp qnong wì haq lam broq dìc ta diac qnoeq. Èh mangai diac qnoeq jôiq padit Jêrusalem, trùh jò da mangai diac qnoeq jah gêh.
LUK 21:25 Èh i kan halac ta mat mahì, mat khê xam ƀài halŏng, ƀài mangai ta taneh loh ka mangò yùq crè majah qmang aih diac raxìq loh atêh tagruàng tagràt.
LUK 21:26 Jò aih kon mangai hnoq trong dù trùh ta crŏng taneh, loh ka pi i qmòe mahua yiang, majah qmang aih bài cwìang ta trŏc tì hadai ka dalàc.
LUK 21:27 Jò aih èh phù cròng ma hi hnoq Kon Mangai yŏc cwìang yŏc kan ranhòm kàn hangui taqne yùc plình hu trùh.
LUK 21:28 Jò ƀài yiniq kô bu trùh, drah yòng majang, gàu rai qngŏc, hì baxon yŏc ahlài pì trùh khoe ten
LUK 21:29 Haq alìah ka wì qmang kô: Pì ngan long pŏc xam bài long qnoeq;
LUK 21:30 jò haq plôh hamŏng, pì hnoq qmang aih, pì loq đeh khoe ten trùh jò padrang.
LUK 21:31 Hadai qmang aih, jò hnoq khoe loh ƀài yiniq kô, aih pì loq diac Boc Plình khoe ten trùh.
LUK 21:32 Au anoe qnàng ka pì, nang noe kô ùh lùch adroe ka ƀài yiniq aih trùh.
LUK 21:33 Plình crŏng taneh kô èh hnhung, mahaq bàu au anoe kô èh ùh jò leq hnhung.
LUK 21:34 Qmang aih ep wèq rađeh, yùq èh trong acaq ôq, trong bù bia xam kan loq lèt taqnhòng kô broq ka manoh pì loh ka pi hmàng, èh hì aih trùh tapì tìah taiq ka jeo gùp;
LUK 21:35 majah qmang aih, hì aih hadai trùh ka rìm ngai oe ta crŏng taneh.
LUK 21:36 Qmang aih pì ep hamang rai waiq khàn yôt, dôq pì jah puplech ka ƀài kan ranàc aih, hu jah yòng enh ngèa Kon mangai.”
LUK 21:37 Rìm hì haq hnài ta hnim kùh waiq, rìm mang haq tŏc ta wang Oliu kùi padài ta aih.
LUK 21:38 Èh bu qngah ƀài mangai bàc khoe trùh ta hnim kùh waiq hu tamàng bàu haq.
LUK 22:1 Hì Ramènh Ƀênh ùh tah blo, aih la hì ramènh Pancwa.
LUK 22:2 Ƀài pajàu kàn xam ƀài mangai hnài ranenh chaq trong hu jêh cađac Chuaq Jesus, majah qmang aih wì ùh hùa ka mangai bàc ta aih.
LUK 22:3 Kiac Satan khoe mùt enh dalam ka Juđa, ma creo Icari-ôt, haq hadai mangai oe ta Mòeq jàt baiq ngai,
LUK 22:4 haq lam chaq ƀài mangai pajàu kàn xam ƀài craq lình ma wèq hnim kùh waiq, haq ta hatình ti wì hu chaq trong leq đòeq rùp Chuaq Jesus am ka wì.
LUK 22:5 Wì aih manè pi cajaq, dìq ka wì wiang òq bàu am ka haq ƀac.
LUK 22:6 Haq khoe mòeq manoh ka wì, chaq jò hatroq hu rùp Chuaq Jesus am ka wì, mahaq ùh dôq mangai bàc loq.
LUK 22:7 Trùh hì Ramènh acaq ƀênh ùh tah blo, hì aih ep jêh kon trìu broq tadreo hì ramènh Pancwa,
LUK 22:8 Chuaq Jesus thê xam Phiero xam Jon lam rai tanap: “Lam padon ka bèn acaq ramènh Pancwa.”
LUK 22:9 Wa aih doe: Ìh enh nhèn padon ramènh aih taleq?
LUK 22:10 Haq padreo bàu: “Jò chôp mùt taplài, hnoq mòeq ngai wê abôq diac, chôp drah tiaq haq aih mùt ta hnim,
LUK 22:11 chôp doe ka craq hnim aih, Mangai hnài nhèn doe ka ìh: Aniang kàn nòe au acaq ramènh pajùm deh ti mangai tiaq hŏc oe taleq?
LUK 22:12 Craq hnim aih hi patô am ka chôp mòeq adùq kàn oe enh qnhèq, ta aih rìm yiniq khoe palauq qmòe, pì padon ta aih”.
LUK 22:13 Wa aih hi lam, joq qnàng wa glàm tìah ka bàu Chuaq Jesus khoe doe, wa hi padon ramènh Pancwa ta aih.
LUK 22:14 Trùh jò, Chuaq Jesus xam ƀài mangai tiaq cla hangui acaq ti haq.
LUK 22:15 Haq doe: “Au dìq jaq enh acaq ramènh Pancwa kô ti pì adroe ka au chìuq xalep.
LUK 22:16 Majah qmang aih, au pi acaq ramènh kô hòm trùh hì ramènh aih jah gêh ta diac Boc Plình”.
LUK 22:17 Khoe aih haq dèch doe chrŏng, manè apôi, hi khoe haq doe: “Yŏc chrŏng kô pì qnèp ka dabau.
LUK 22:18 Majah qmang aih au doe ka pì, pang kô ta èh au pi ôq diac plì nho kô hòm trùh jò leq diac Boc Plình jah trùh”.
LUK 22:19 Khoe aih, haq yŏc bênh, manè apôi, khoe èh goh bênh axong am ka mangai tiaq hŏc, rai doe: “Kô chac au, khoe am ka pì, pì broq qmang kô hu hmàng trùh au.”
LUK 22:20 Acaq hi khoe, hanoh qmang aih, haq yŏc chrŏng qnèp ka mangai tiaq hŏc rai doe: “Doe chrŏng kô aih tajao maneo oe ta mahim au, mahim khoe ta ùc qnoh am ka pì…
LUK 22:21 Mahaq tì kŏng da mangai ma padon blòq au hadai oe ta caƀŏng kô ti tì au.
LUK 22:22 Kon Mangai kô èh lam, tìah ka bàu khoe thê. Mahaq haƀo ka mangai ma blòq haq.”
LUK 22:23 Mangai tiaq hŏc bòch dabau, taqne wì haq mangai leq ma broq trong aih. Mangai tiaq hŏc tarahen
LUK 22:24 Mangai tiaq hŏc tarahen ti dabau, đòeq hu ngan mangai leq ta wì haq èh majah broq yeo kàn dŏng.
LUK 22:25 Chuaq Jesus doe ka wì: “Ƀài bùa diac wì yŏc deh cwìang enh cla đòeq hu hmet mangai qnoeq, ƀài mangai broq gàu yŏc cwìang padit mangai qnoeq, mahaq creo ka rađeh aih mangai broq lem.
LUK 22:26 Mahaq pì ùh dùh qmang aih, taqne pì mangai leq ma yeo kàn ep tìah qmang ka mangai yeo qyoh, mangai leq broq gàu ep broq tìah ka mangai patìh.
LUK 22:27 Majah qmang aih moeq ngai haqngui acaq xam moeq ngai yòng patìh mangai maleq ma yeo kàn? Axài mangai haqngui acaq loq ùh? Mahaq oe taqne pì au tìah ka mangai patìh.
LUK 22:28 Pì ƀài mangai ma khoe cajap manoh yòng ti au jò wì tah hadrah ka au,
LUK 22:29 aih èh au am ka pì diac au, tìah ka Baq au ma khoe am ka au,
LUK 22:30 dôq pì jah acaq ôq pajùm ti au ta diac au, jah hangui ta gèq hu hadrah mòeq jàt baiq xinoe Isorali.
LUK 22:31 Simôn, Simôn! Kiac Satan khoe bàc yàng bòch ùm ìh tìah ka ùm qmau.
LUK 22:32 Mahaq au khoe waiq khàn ka ìh, dôq manoh lùi ìh ùh hìaq capòch. Qmang aih, jò ìh khoe hwi hlài, drah broq ka cajap manoh oh daq”.
LUK 22:33 Phiero doe: Chuaq au! yac ka wì rùp clêh au, yac ka au cachìt, dua au tiaq ìh.
LUK 22:34 Chuaq Jesus padreo bàu: “Phiero, au doe ka ìh, hì kô èh, adroe ka ia rŏng ìh khoe piq yàng hangah đeh ùh qnì ka au.”
LUK 22:35 Khoe aih Chuaq Jesus bòch wì haq: “Jò au thê pì lam ùh wê ƀac, ƀau, ùh i qmòe ka jep, pì ahìaq thìuq cleq ùh?” Wì padreo bàu: ùh hìaq!
LUK 22:36 Haq doe ka wì: “Mahaq manòeq kô, tàng pì i ƀac, wê beq, maleq i ƀau, hadai qmang aih. Maleq ùh i ka chang, lam tech eo yôh qmat đòeq hu rot.
LUK 22:37 Majah qmang aih, kô au anoe ka pì loq, i bàu khoe achìh rameh: wì alùh haq pajùm ti ƀài mangai dù. Bàu aih ep xìt trùh ka au. Joq qmang aih, rìm yiniq khoe patô trùh au qnang jah xìt.”
LUK 22:38 Mangai tiaq hŏc doe: Ìh ngan kô, nhèn i baiq pla chang. Haq doe: “Toq aih khoe qnang lem.”
LUK 22:39 Khoe aih, Chuaq Jesus tŏc ta wang Ôliu, qmang ka haq ma loq lam dèh yôt, ƀài mangai tiaq hŏc lam tiaq deh haq.
LUK 22:40 Jò khoe trùh nòe, haq doe ka mangai tiaq hŏc: “Waiq khàn beq, dôq pì ùh hìaq taclìh ta kan padô qnùt.
LUK 22:41 Khoe aih haq lam yeo hangai bu mòeq atèm hmo, rai hacùn cràng rai waiq khàn
LUK 22:42 rameh: “Waiq Baq! Tàng joq lem manoh Ìh, dèch chrŏng kô khoe ka tì au. Hnoq doe qmang aih apaq dì manoh au mahaq tiaq manoh Ìh.”
LUK 22:43 I mòeq ƀình plình loh enh plình trùh jang haq, tam padren ka haq.
LUK 22:44 Jò dìq jaq mangò aih, haq waiq khàn yeo criaq hòm, pa-ùh haq loh tìah qmòe ka mahim, catôh ta taneh.
LUK 22:45 Hêq ka waiq khàn haq wìh hlài ajang nòe ƀài mangai tiaq hŏc hnoq wì kùi pi hmàng ta kan mangò.
LUK 22:46 Haq bòch wì: “Hagleq pì majah kùi? Drah yòng beq hu waiq khàn dôq pì ùh hìaq clìh ta kan padô qnùt.”
LUK 22:47 Jò haq oe raq anoe, mòeq calùh mangai trùh, Juđa haq hadai oe ta mòeq jàt baiq ngai, lam qmòe adroe hu qnong wì. Juđa trùh ka haten hìp Chuaq Jesus.
LUK 22:48 Mahaq Chuaq Jesus bòch haq: “Juđa, ìh blòq cađac Kon mangai xi mòeq qmang hìp kô raq qmòh?”
LUK 22:49 Jò mangai tiaq Chuaq Jesus hnoq khoe padon loh yiniq, wì bòch: Nhèn yŏc chang nhèn jêh khòh ùh?
LUK 22:50 I mòeq ngai ta ƀòe mangai tiaq hŏc jêh mangai hapŏng pajàu haqnhèq, pot catech da haq aih don pah qma.
LUK 22:51 Mahaq Chuaq Jesus doe: “Hêq pi dùh broq qmang kô.” Èh Haq yŏc tì bèq don mangai aih rai broq brêh.
LUK 22:52 Khoe aih Chuaq Jesus tapoch ka ƀài pajàu kàn, ƀài cwan wèq hnim tagop xam ƀài gucraq ma lam rùp haq “Pì wê chang, wê long lam rùp au tìah ka lam rùp mangai atùng.
LUK 22:53 Rìm hì au oe ti pì tanòe hnim kùh waiq, pì ùh rùp au. Mahaq manòeq kô jò da pì, jò da diac clam cluiq”.
LUK 22:54 Khoe aih wì hi rùp Chuaq Jesus, qnong haq trùh hnim mangai pajàu haq nhèq, Phiero ti taqyoe enh hangai.
LUK 22:55 Jò aih i qnah ngai patep ùnh qne hamlamg, wì hangui qnhìa ùnh ti dabau, Phiero hadai hangui ti wì aih.
LUK 22:56 I mòeq ngai hapŏng cadrì hnoq Phiero hangui qnhìa ùnh, haq chrìh ngan ka haten rai doe: Mangai kô hadai mòeq bua ti haq tau.
LUK 22:57 Mahaq Phiero hangah: Mangai cadrì meh, au ma i loq ka haq aih.
LUK 22:58 Atìq ka aih mòeq ahyàc, i mangai qnoeq hnoq Phiero, haq doe: Ìh hadai taqmùt ti haq tau. Phiero doe: Cleq kô! Au ùh i taqmùt ti wì aih.
LUK 22:59 Jah mòeq jò atìq ka aih, i mangai qnoeq hòm doe: Cleq kô, hi loq ka mangai taqmùt ti haq tau, majah qmang aih ìh kô mangai Galili.
LUK 22:60 Phiero padreo bàu: Mangai kô! Au ùh qnì tàng ìh doe cleq. Jò Phiero qnang anoe, ia rŏng hloe jò aih raq.
LUK 22:61 Chuaq Jesus hwi enh rù rai ngan tajang ka Phiero. Aih Phiero ma hi hmàng hlài bàu haq ma khoe doe ka rađeh: “Hì kô èh, adroe ka ia rŏng, ìh khoe piq yàng hangah đeh ùh loq ka au.”
LUK 22:62 Haq hi loh enh gùng rai hmoe ua ac.
LUK 22:63 Ƀài mangai ti rap ngan Chuaq Jesus halê rai jêh haq;
LUK 22:64 wì bàng mat haq raih bòch: Tapoch pajàu beq! cabô jêh ìh!
LUK 22:65 Wì hnap ka haq bàc trong qnoeq hòm.
LUK 22:66 Qngah sroq eh, ƀài gucraq gùng aih xam ƀòe mangai pajàu kàn hloe xam ƀài mangai hnài ranenh, wì tagop ti dabau, thê qnoh Chuaq Jesus loh enh ngèa wì haq.
LUK 22:67 Wì doe: Tàng joq ìh qmat Christ, ìh drah anoe ka nhèn beq! Haq padreo bàu: “Yac ka au doe cleq, dua pì ùh lùi,
LUK 22:68 tàng joq au bòch pì, aih dua pì ùh tèu bàu.
LUK 22:69 Mahaq pang kô ta èh, Kon mangai hi hangui pah qma cwìang itai Boc Plình”.
LUK 22:70 Rìm ngai wiang bòch: Tàng qmang aih ìh qmat ma kon Boc Plình qmòh? Haq padreo bàu: “Pì raq khoe doe au kon haq”
LUK 22:71 Khoe aih wì doe: Bèn ep gòm cabô anoe cleq ka bèn hòm? Bèn khoe tàng qmòe bàu enh cla haq qmat raq.
LUK 23:1 Khoe aih dìq dŏng mangai wiang tah hadrah padinh yòng aràng haq trùh enh ngèa Philat.
LUK 23:2 Wì tapoch bàu hu taqmòq yiniq lui ka haq: Nhèn khoe hnoq mangai kô patùt mangai bèn broq ùh troq, ùh lòh am thèq ka Sêsa, haq doe rađeh kô Mêsia, aih la bùa.
LUK 23:3 Philat àu bòch haq: Ìh kô ajoq bùa mangai Juđa? Chuaq Jesus padreo bàu: “Joq qmang ka bàu ìh khoe doe”.
LUK 23:4 Philat doe ka ƀài pajàu kàn xam dìq ka mangai ta aih: Au ùh i hnoq qmòe mangai kô i yiniq lui cleq.
LUK 23:5 Mahaq dua wì àu waq ka jah: Haq kô baxrùq dìq ka mangai ta gùng Juđa xi bàu haq hnài. Haq baxèm qmòe enh gùng Galili trùh hloe ta kô.
LUK 23:6 Tàng bàu aih, Philat bòch: mangai kô ajoq mangai Galili?
LUK 23:7 Jò Philat khoe loq Chuaq Jesus oe tanòe cwìang bùa Hêrot, hi aràng haq trùh ta bùa Hêrot, jò aih bùa Hêrot hadai oe ta Jêrusalem.
LUK 23:8 Jò Hêrot hnoq Chuaq Jesus, haq manè pi cajaq, majah qmang aih haq ngèh ka jah hnoq Chuq Jesus khoe dùnh. Haq khoe tàng wì anoe trùh Chuaq Jesus, haq enh hnoq kan halac.
LUK 23:9 Hêrot bòch bàc trong, mahaq Chuaq Jesus ùh tèu.
LUK 23:10 Ƀài pajàu kàn xam mangai hnài ranenh yòng ta aih, chaq trong taqmòq yiniq lui ka haq nhang haraya.
LUK 23:11 Jò aih Hêrot xam ƀài lình haq, ngan Chuaq Jesus ùh loh cleq, toq ti halê haq, caxùnh ka haq eo yôh lem khoe hi padreo ahlài da Philat.
LUK 23:12 Nèh haq, wa Philat wa Hêrot tagit ka dabau, mahaq pang hì aih wa hi loh ka hatroq.
LUK 23:13 Philat creo ka ƀài pajàu kàn xam ƀài cwan hadrah xam dìq ka mangai ta aih oe mòeq nòe,
LUK 23:14 haq doe ka wì: Pì aràng ka au mangai kô pì doe haq baxrùq wì hu yòng tablêq ka Sêsa; enh ngèa ka pì au khoe ti bòch haq, au ùh hnoq haq i yiniq lui cleq tìah bàu pì ma anoe;
LUK 23:15 yac ka bùa Hêrot hadai, majah qmang aih, hacô haq khoe padreo ahlài mangai kô ka bèn, pì hanoh hnoq. Mangai kô ùh i yiniq lui cleq ma troq ka cachìt,
LUK 23:16 qmang aih au thê wì blai haq khoe èh hi caqnaih haq
LUK 23:18 Dìq ka wì wiang cachech: Jêh cađac mangai kô, caqnaih da nhèn Baraba!
LUK 23:19 (Baraba aih mangai pagàu yòng tablêq ka Sêsa, haq i jêh đac mangai.)
LUK 23:20 Philat enh caqnaih Chuaq Jesus, haq majah bòch hòm wì.
LUK 23:21 Mahaq kiang wì cachech cadêh: Tiang đình haq talong pagat beq! Tiang đinh haq talong pagat beq!
LUK 23:22 Philat doe hòm yàng piq: Mahaq mangai kô khoe broq cleq ma dù? Au ùh i hnoq haq i qmòe yiniq lui cleq ma troq ka cachìt. Qmang aih au blai haq khoe èh caqnaih haq.
LUK 23:23 Mahaq dua wì àu cachech cadêh: Ep tiang đình haq talong pagat; bàu cachech wì haq jah blêq.
LUK 23:24 Philat hi thê broq tiaq qmang ka bàu wì bòch.
LUK 23:25 Philat caqnaih mangai haq ma khoe clêh, aih mangai jêh đac mangai rai baxrùq wì yòng tablêq ka Sêsa, tiaq bàu wì bòch, khoe aih am Chuaq Jesus ka wì haq tiaq manoh wì ma enh.
LUK 23:26 Jò ƀài lình qnong Chuaq Jesus lam, hnoq mòeq ngai gùng Siren, yiniq haq Simôn hlài enh ruàng. Wì rùp haq aih thê xùi long pagat lam atìq ka Chuaq Jesus.
LUK 23:27 Raya mangai lam tiaq Chuaq Jesus, i qnah ngai gucadrì rai tùc dèh nòeh rai crò hmoe ka haq.
LUK 23:28 Chuaq Jesus hwi ngan rai doe ka wì haq: “Yôiq ƀài kon gucadrì Jêrusalem, ùh dùh hmoe dèh ka au, hmoe ka cla pì xam ƀài kon pì.
LUK 23:29 Majah qmang aih ta ngèa kô èh jò pì ma hi doe: Xôq ramot ka gucadrì xon, xôq ramot ka cliac ma ùh lah hauang xam tôh ma ùh lah ta-ùq!
LUK 23:30 Jò aih èh wì doe ka bui wang: Ta-ùc enh qnhèq ka nhèn kô beq! doe ka go: Gùp enh qnhèq ka nhèn beq!
LUK 23:31 Tàng joq wì broq ƀài yiniq aih ka long rìh, long croh èh qmang leq?”
LUK 23:32 Wì hadai qnong baiq ngai qnoeq hòm, wa aih mangai atùng, đòeq hujêh pajùm ti haq.
LUK 23:33 Jò wì khoe trùh tanòe wì ma creo go Cadôh, ta aih wì tiang đình haq talong pagat ti wa mangai atùng – mòeq ngai apah qma, mòeq ngai apah qngeo.
LUK 23:34 Mahaq Chuaq Jesus waiq khàn: “Waiq Baq! Ìh caqnaih da wì yiniq lui, majah qmang aih wì ùh qnì rađeh broq cleq.” Khoe èh, wì pàih panàih hu ngan maleq majah eo haq.
LUK 23:35 Wì mangai bàc yòng haqmiang ngan ta aih. Wì mangai ma i cwìang do halê haq. Wì doe: Haq khoe dèch mangai qnoeq, tàng joq haq qmat Mêsia Boc Plình ma khoe ràih, dôq cla haq doeh rađeh beq!
LUK 23:36 Ƀài lình hadai racaih blìa ka haq, lam haten ka haq yŏc diac panhòq am haq ôq,
LUK 23:37 rai doe rameh: Tàng ìh joq bùa Juđa, doeh rađeh beq!
LUK 23:38 Enh qnhèq ka gàu haq wì achìh: Mangai kô bùa Juđa.
LUK 23:39 Mòeq ngai atùng wì ma tiang đình hadai hnap ka haq: Ìh qmat ùh xài Christ qmòh? Dèch rađeh beq khoe aih dèch nhèn diq!
LUK 23:40 Mahaq mangai matau lech ka mangai aih, haq doe: Ìh hadai khoe qmang qmat, gleq ma ùh crè ka Boc Plình
LUK 23:41 Da ba kô, khoe troq tiaq kan taq atoq, kan baxa ba ùh i qngwan ka trong dù ba broq, mahaq mangai kô haq ùh lah broq qmòe yiniq cleq ma qmèq.
LUK 23:42 Khoe èh, haq doe: Chuaq Jesus! jò Ìh hlài dèh diac Plình, hmàng trùh au diq.
LUK 23:43 Chuaq Jesus doe ka haq: “Joq qnàng au doe ka ìh, hì kô raq ìh jah oe ta au ta Parađi.”
LUK 23:44 Jò aih wop qne hì, dìq ta gùng aih loh dŏng ka clam trùh hloe piq jò dixèq.
LUK 23:45 Mat mahì loh ka clam cluiq, èh bai prình ta hnim kùh waiq loh ka dahit broq baiq apah.
LUK 23:46 Chuaq Jesus creo cadêh: “Baq! au qnèp deh mahua yiang ta tì kŏng ìh.” Atìq ka bàu aih, haq hi pat hi hèm.
LUK 23:47 Cla craq ƀài lình hnoq qmang aih, haq dèch bàu manè apôi Boc Plình, haq doe: Kô joq mangai taq atoq joq qnàng!
LUK 23:48 Dìq dŏng ƀài mangai lam ngan, wì hnoq qmang aih wì rai hlài rai tùc deh rada.
LUK 23:49 Mahaq ƀài mangai canau ka Chuaq Jesus xam ƀài mangai gucadrì ma khoe tiaq haq enh gùng Galili, dìq yòng enh hangai hu haqmiang ngan.
LUK 23:50 I mòeq ngai yiniq haq Jôsep, hadai broq cwan hadrah, haq aih mangai taq atoq.
LUK 23:51 haq ùh mòeq manoh èh haq ùh wiang jò wì ma hadrah Chuaq Jesus. Haq oe ta Ari-mathê, gùng Juđê, toq tangèh ka diac Boc Plình.
LUK 23:52 Haq lam ta Philat bòch yŏc hanang Chuaq Jesus.
LUK 23:53 Jò khoe qnoh hanang Chuaq Jesus enh long pagat, haq yŏc bai lòm hanang, taqngùi hanang ta trom ralùng wì khoe pùng đòeq tanòe hmo kàn. Ralùng aih qnhòq lah tah cabô.
LUK 23:54 Hì aih hì padon, èh hì sabat khoe ten trùh.
LUK 23:55 Ƀài mangai gucadrì khoe lam ti Chuaq Jesus enh gùng Galili, tiaq Jôsep hu ngan ralùng rai ngan wì ta qngùi hanang Chuaq Jesus qmang leq.
LUK 23:56 Wì haq wìh hlài ta hnim, padon diac jreo xam dàu xua thùm. Mahaq hì sabat, tiaq deh ranenh wì haq padài.
LUK 24:1 Hì baxèm tuàng lè, buqngah ƀài mangai gucadrì wê diac jreo xam dàu xua thùm wì haq ma khoe palauq aràng trùh ta ralùng.
LUK 24:2 Wì haq hnoq hmo padit qngah ralùng khoe cadro taqnoeq;
LUK 24:3 mahaq, mùt enh dalam ùh hnoq hanang Chuaq Jesus.
LUK 24:4 Wop jò wì haq qnang hamàih trong kô, i baiq ngai calô caxùnh eo tìah ka camlet, loh yòng enh ngèa wa haq.
LUK 24:5 Wa haq qnang crè dìq jaq, toq kùp hadrò ta haqneq, wa aih doe: Hagleq pì majah chaq mangai rìh tanòe mangai cachìt?
LUK 24:6 Haq pi oe tacô, haq khoe rìh hlài. Hmàng hlài beq, jò oe ta Galili haq doe ka pì qmang leq?
LUK 24:7 Haq khoe doe: “Kon mangai mùt ta tì kŏng mangai yiniq lui, wì tiang đình haq talong pagat, hì piq haq hi rìh hlài.”
LUK 24:8 Aih wì men hmàng hlài bàu Chuaq Jesus ma khoe anoe.
LUK 24:9 Jò wì haq wìh hlài enh ralùng hanang, wì haq anoe hlài yiniq kô ka mòeq jàt mòeq ngai tiaq cla, xam dìq ka wì qnoeq.
LUK 24:10 Ƀài gucadrì aih: Mari-mađolen, Jano, Mari miq da Jaco xam ƀài gucadrì qnoeq, ma hadai i lam, wì aih anoe hlài yiniq kô am ka ƀài mangai tiaq cla Chuaq Jesus.
LUK 24:11 Mahaq wì ùh lùi bàu ƀài mangai gucadrì aih anoe, majah qmang aih bàu wì haq tìah taiq ka bàu tapoch hwang.
LUK 24:12 Hnoq doe qmang aih, Phiero yòng cadàu tùh loh ta ralùng, haq kùp chri ngan, hnoq toq bai lom hanang oe jang aih, khoe aih haq hi hlài rai hamàih ta manoh ka bìac aih.
LUK 24:13 Hì aih raq, i baiq ngai hadai tiaq hŏc, qnang ti trong trùh ta plài Em-mau, enh aih trùh ta Jêrusalem tadràu jàt Êtađo;
LUK 24:14 wa hatuàng ka dabau ƀài yiniq neo loh khoe toq leq hì kô.
LUK 24:15 Jò wa haq qnang ta anoe rai hatình ka dabau, cla Chuaq Jesus trùh rai lam ti wa.
LUK 24:16 Mahaq mat wa haq ùh canau ka Chuaq.
LUK 24:17 Haq bòch wa aih: “Jò chôp lam ti trong ìq, chôp qnang ta anoe ka dabau cleq?” Wa aih hi yòng, hadrò wa mangò dìq jaq.
LUK 24:18 Ta wa aih i mòeq ngai yiniq haq Clê-oba, bòch haq: Ahìaq toq ìh kô raq qmòh, mangai enh gùng hangai trùh ta Jêrusalem ma ùh dùh ka loq yiniq neo loh ta aih bu baiq piq hì kô?
LUK 24:19 Haq bòch wa: “yiniq cleq aih?” Wa aih doe: Aih Chuaq Jesus, mangai gùng Naxaret, haq aih mangai pajàu itai enh yiniq broq trùh bàu capoch, enh ngèa Boc Plình xam enh ngèa kon mangai;
LUK 24:20 ùh qnì hagleq ƀài pajàu kàn xam ƀài cwan hadrah majah rùp haq am ka wì jêh đac, èh tiang đình haq talong pagat.
LUK 24:21 Nhèn ngèh haq aih èh raq mahu dèch mangai Isorali, nhèn oe ngèh ùh hnau ka aih hòm, yiniq kô loh khoe piq hì kô.
LUK 24:22 Taqne nhèn, i ƀài mangai gucadrì broq ka nhèn hamàih, sroeh sroq kô wì haq lam ta ralùng,
LUK 24:23 mahaq chaq ùh hnoq hanang haq. Wì aih hlài doe ka nhèn i ƀình plình loh doe haq khoe rìh hlài.
LUK 24:24 Khoe aih i bua nhèn lam trùh ta ralùng hnoq rìm yiniq tìah ka bàu ƀài gucadrì khoe anoe, cla haq aih ùh hnoq.
LUK 24:25 Chuaq Jesus doe ka wa haq: “Chôp kô joq ùh qnì, hagleq majah adia ka lùi dìq ka bàu wì pajàu ma khoe anoe!
LUK 24:26 Ùh joq Mangai Mêsia ep xalep qmang aih, khoe aih men jah deh kan ranhòm qmòh?”
LUK 24:27 Khoe aih, haq yŏc qmòe enh Môise trùh dìq dŏng ƀài pajàu hu anoe dôq wa loq dìq dŏng bàu ta hset hadròeh, aih dìq anoe trùh haq.
LUK 24:28 Jò ten trùh ta plài wì haq ma ta-en lam, Chuaq Jesus tìah gleq enh lam tam yeo hangai.
LUK 24:29 Mahaq wa aih àu padràng haq, wa aih doe: Ìh oe tacô ti ma, majah qmang aih trŏc khoe ten clam. Qmang aih, haq hi oe ti wa.
LUK 24:30 Jò haq hangui acaq ti wa, haq yŏc ƀênh, manè apôi, khoe èh goh axong ka wa.
LUK 24:31 Wa hi tapèch mat, canau ka haq, yàng aih haq khoe hnhung hnhaiq.
LUK 24:32 Wa doe ka dabau: Ìq haq jò oe ti trong, haq capoch tuàng ti ba rai anoe bahloh hset Hadròeh, ma ùh joq manoh ba tôq tìah qmòe ka ùnh qmòh?
LUK 24:33 Jò aih raq, wa drah yòng, wìh hlài ta Jêrusalem, glàm mòeq jàt mòeq ngai tiaq cla xam ƀài mangai tiaq hŏc maqnoeq qnang tagop ti dabau,
LUK 24:34 wa doe: Hi loq! Chuaq Jesus khoe rìh hlài, haq khoe mahno rađeh ka Simôn.
LUK 24:35 Khoe aih wa hi anoe yiniq wa khoe hnoq ti trong, qmang leq wa ma khoe canau ka Chuaq Jesus jò haq goh ƀênh.
LUK 24:36 Mangai tiaq hŏc qnang anoe ti dabau, cla Chuaq Jesus loh taqne wì haq rai doe: “Catèm am ka pì.”
LUK 24:37 Ƀài mangai tiaq hŏc haglènh, tarìt tariang, majah qmang aih wì haq xoh đeh hnoq kiac chŏc.
LUK 24:38 Haq doe: “Gleq pì majah yùq, gleq pì majah ùh lùi qmang qmat?
LUK 24:39 Ngan jènh tì au, joq au raq. Pì bèq au beq, ngan beq, kiac chŏc ùh i ka xech akia, ùh i ka caxènh, mahaq au i.”
LUK 24:40 Jò haq anoe qmang aih, haq patô dèh xam tì xam jènh ka wì aih hnoq.
LUK 24:41 Mahaq ƀài mangai tiaq hŏc lem bùi hrìn, wì loh ka hamàih qnhòq dai lùi, haq hi doe ka wì: “Tacô pì i cleq acaq ùh?”
LUK 24:42 Mangai tiaq hŏc qnèp ka haq haqnech ka bùh.
LUK 24:43 Haq hi yŏc acaq enh ngèa ka wì.
LUK 24:44 Khoe aih, haq doe: “Kô raq yiniq au khoe anoe ka pì loq jò au ma oe ti pì: Rìm yiniq ta ranenh Môise, xam ƀài pajàu xam hset calêu plình khoe achìh trùh au ep waq ka gêh”.
LUK 24:45 Khoe aih, haq pèh gàu ngoc wì, aih wì ma hi loq ka bàu Hset hadròeh.
LUK 24:46 Haq doe ka wì: “I bàu achìh: Mangai Mêsia ep xalep qmang aih, trùh hì piq haq hi rìh hlài enh kan cachìt,
LUK 24:47 aih èh wì hi yŏc Yiniq Haq hu lam anoe ka rìm ngai, rìm diac dôq wì loq raxach đòeq hujah caqnaih yiniq lui, patep enh Jêrusalem.
LUK 24:48 Pì lam anoe hlài yiniq aih, kô èh Au am ka pì yiniq Baq au ma khoe tèu,
LUK 24:49 mahaq pì ep oe gòm ta Jêrusalem trùh jò pì jah caxùnh cwìang itai loh enh qnhèq.”
LUK 24:50 Khoe aih haq qnong ƀài mangai tiaq hŏc trùh nòe haten ka plài Bêthani, haq dèch tì am xôq ramot ka wì.
LUK 24:51 Qnang jò am xôq ramot, haq hi talah ka wì rai jah dèch tŏc ta plình.
LUK 24:52 Mangai tiaq hŏc kùh waiq haq, khoe aih wì wìh hlài ta Jêrusalem rai lem bùi dìq jaq.
LUK 24:53 Mangai tiaq hŏc oe yôt ta hnim kùh waiq, manè apôi Boc Plình.
JOH 1:1 Ƀaxèm i Bàu, Bàu aih oe ti Boc Plình, èh Bàu aih raq Boc plình.
JOH 1:2 Haq oe ti Boc Plình enh jò baxèm.
JOH 1:3 Rìm yiniq khoe jah broq loh enh haq, ùh i yiniq cleq ma i đeh enh gùng ka haq.
JOH 1:4 Ta haq i kan rìh, èh kan rìh aih raq kan qngah am ka kon mangai.
JOH 1:5 Kan qngah sreo ta clam mahaq kan clam ùh waq kan qngah.
JOH 1:6 I moeq ngai Boc Plình thê haq trùh, yiniq haq Jon.
JOH 1:7 Haq trùh hu anoe panhìn ka kan qngah aih, dôq mangai lùi đeh hra.
JOH 1:8 Cla haq aih ùh xài kan qngah, mahaq anoe am ka kan qngah.
JOH 1:9 Kan qngah kô, aih raq joq kan qngah joq qnàng, jò haq trùh crŏng taneh kô sreo qngah ka rìm ngai.
JOH 1:10 Bàu aih oe crŏng taneh kô, crŏng taneh kô loh enh haq, crŏng taneh kô ùh canau ka haq.
JOH 1:11 Haq khoe trùh ta gùng cla, mahaq wì ta aih ùh waq ka haq.
JOH 1:12 Mahaq waq toq cabô hi lùi haq, aih haq hi am ka mangai aih cwìang đòeq hu wìa kon Boc Plình
JOH 1:13 aih ƀài mangai ùh xài loh enh mahim jan, ùh xài loh enh ŏng mai, enh manoh mangai, mahaq loh enh Boc Plình.
JOH 1:14 Bàu khoe wìh wìa xech akia, oe ta qne bèn, bình halùih kan tabàih xam trong joq qnàng, bèn khoe haqmiang hnoq kan ranhòm haq, joq kan ranhòm da Kon mòeq loh enh Baq.
JOH 1:15 Jò anoe trùh Haq, Jon dêh bàu doe: Kô raq Mangai au khoe ràu trùh jò au doe: Haq mangai trùh atìq ka au, mahaq ùh hnau ka au, majah qmang aih haq i adroe ka au.
JOH 1:16 Aih ìq, jao kan bình halùih ta haq bèn majah kan tabàih yeo bàc hòm.
JOH 1:17 Majah qmang aih, ranenh khoe paqnoh enh Môise, yàng kan tabàih xam trong joq qnàng aih trùh enh Jesus Christ.
JOH 1:18 Qnhòq i cabô hmaq hnoq Boc Plình, enh gùng ka Kon mòeq oe ta manoh Baq, Haq aih raq Mangai mahnu Baq am ka bèn.
JOH 1:19 Kô bàu Jon paqnoh, jò mangai Juđa thê bài mangai pajàu, ƀài mangai Lêwi enh Jêrusalem trùh bòch haq: Ìh kô ìq cabô?
JOH 1:20 Haq tapoch hloh ùh hangah moeq nà cleq, doe rađeh ùh xài Christ.
JOH 1:21 Wì bòch hòm: qmang aih ìh qmat kabô? Ìh qmat Êli ùh xài? Haq padreo bàu: Ùh xài! Ìh qmat pajàu ùh xài? Haq padreo bàu: Ùh xài.
JOH 1:22 Wì hi bòch: Qmang aih ìh kô ìq cabô? Dôq nhèn loq đòeq nhèn hu anoe hlài ka mangai ma thê nhèn lam. Ìh doe rađeh cabô?
JOH 1:23 Haq padreo bàu: Au kô bàu mangai creo ta gùng hawit: “Pajang trong ka Chuaq.”
JOH 1:24 Ƀài mangai wì ma thê trùh ta Jon, aih dìq mangai Pharisi.
JOH 1:25 Wì bòch clò hòm: Tàng joq ìh ùh xài Christ, ùh xài Êli, ùh xài pajàu, òq hagleq ìh ma jah broq ƀaptem ka wì?
JOH 1:26 Jon doe: Au broq ƀaptem xi diac, mahaq i moeq ngai oe ta qne pì mahaq pì ùh canau.
JOH 1:27 Aih raq Mangai trùh atìq ka au, au qnhòq tajì ka jah broq mangai kùp doeh caxi jep haq.
JOH 1:28 Ƀài yiniq kô dìq loh ta gùng Bêthani, apah tau cròng diac Jôđan, nòe Jon broq ƀaptem.
JOH 1:29 Trùh hì atìq, Jon hnoq Chuaq Jesus trùh ti rađeh, haq doe: Hatau, Kon trìu da Boc Plình, Mangai ma hu dèch dŏng yiniq lui ta crŏng taneh!
JOH 1:30 Haq qmat raq mangai au ma khoe doe i Mangai trùh atìq ka au, mahaq yiloe ka au, majah qmang aih haq i adroe ka au.
JOH 1:31 Cla au ùh qnì ka Haq, mahaq au khoe trùh broq ƀaptem xam diac dôq Haq jah mahnu qnoh ka mangai Isorali.
JOH 1:32 Jon anoe am hòm: Au khoe hnoq Yiang Hadròeh enh plình tìah ka trù loh jràp Haq.
JOH 1:33 Au joq ùh qnì ka Haq, mahaq Yiang ma thê au broq ƀaptem xi diac i doe ka au rameh: Mangai ìh ma hnoq Yiang Hadròeh loh jràp oe ti haq, aih raq Mangai broq ƀaptem xi Yiang Hadròeh.
JOH 1:34 Au khoe hnoq, au majah doe: Haq aih raq kon Boc Plình.
JOH 1:35 Hì da èh rameh, Jon oe ta aih ti baiq ngai tiaq hŏc haq.
JOH 1:36 Hnoq Chuaq Jesus pagat trong aih, haq doe: Hatau, Kon trìu Boc Plình.
JOH 1:37 Baiq ngai tiaq hŏc tàng bàu aih, wa hi lam tiaq Chuaq Jesus.
JOH 1:38 Chuaq Jesus wìh ngan, hnoq wa aih lam tiaq dađeh, haq bòch: “Chôp chaq cleq?” Wa aih padreo bàu: Rabi (aih mangai hnài). Ìh oe ta leq?
JOH 1:39 Chuaq Jesus tèu wa: “Lam ngan beq!” Wa aih hi lam, hnoq nòe Chuaq Jesus oe, wa haq hi oe ti haq, jò aih qnah ta pôn jò di xèq.
JOH 1:40 Wa baiq ngai ma tàng bàu Jon doe, èh lam tiaq hloe haq, aih moeq ngai yiniq haq Anrê, oh Simôn Phiero.
JOH 1:41 Angoe aih, haq lam chaq deh daq haq aih Simôn, haq hi anoe: Nhèn khoe glàm Mêsi (Mêsi aih Christ).
JOH 1:42 Haq hi qnung Simôn trùh ti Chuaq Jesus. Bu hnoq Simôn, Chuaq Jesus doe: “Ìh kô Simôn kon Jôna, pang kô èh jah creo ka ìh Sêpha” (aih Phiero).
JOH 1:43 Trùh hì atìq hòm, Chuaq Jesus tŏc ta gùng Galili, chaq Philip, haq creo: “Drah tiaq au.”
JOH 1:44 Philip aih oe gùng Bêtsai-đa, moeq gùng ka wa Anrê wa Phiero.
JOH 1:45 Philip chaq Natha-naên, haq doe: Nhèn khoe hnoq Mangai Môise ma achìh ta hset ranenh nèh, ƀài pajàu hanoh ràu trùh, aih Chuaq Jesus mangai ta Naxaret, kon da Jôsep.
JOH 1:46 Natha-naên bòch: A lah i cleq ma wìa loh enh gùng Naxaret ùh? Philip doe: Trùh ngan beq.
JOH 1:47 Jò Chuaq Jesus hnoq Natha-naên trùh ti dađeh, haq doe: “Kô, majoq mangai Isorali joq qnàng, enh dalam ka haq ùh i qmòe mòeq yiniq cleq jùh jùn”.
JOH 1:48 Natha-naên bòch: Enh leq ìh ma jah loq ka au? Chuaq Jesus padreo bàu: “Adroe ka Philip creo ka ìh, au khoe hnoq ìh jò ìh oe anòe xèm long pŏc.
JOH 1:49 Natha-naên hi doe: Rabi! Ìh kô joq kon calô Boc Plình!
JOH 1:50 Chuaq Jesus doe: “Au khoe doe au hnoq ìh oe anòe xèm long pŏc ìh majah lùi, kô èh ìh jah hnoq trong ùh hnau ka aih.
JOH 1:51 Haq anoe hòm: “Joq qnàng, au anoe dìq ka pì, kô èh pì jah hnoq plình tapèch, xam ƀaì bình plình Boc Plình tŏc loh ajang Kon mangai.
JOH 2:1 Piq hì atìq ka aih, i wì acaq yiniang ta Cana, trong gùng Galili, miq da Chuaq Jesus i mat ta aih.
JOH 2:2 Chuaq Jesus xam mangai tiaq hŏc hanoh jah akhen.
JOH 2:3 Jò wì bu dìq ka alac, miq Chuaq Jesus doe ka haq: Wì pi i ka alac!
JOH 2:4 Chuaq Jesus padreo bàu: “Mangai gucadrì meh, yiniq cleq ka ba? Jò da au qnhòq lap trùh!
JOH 2:5 Miq Haq tanap ka ƀài mangai patìh: Haq i thê cleq, pì broq tiaq dìq dŏng.
JOH 2:6 Ta aih i tadràu toq padrì hmo, padon đòeq hu qnheo jènh ka mangai Juda, moeq toq jah padam ùh ta dràu jàt lit diac.
JOH 2:7 Chuaq Jesus thê wì ùc diac bình ta aih, wì ùc bình trùh ta ngah.
JOH 2:8 Chuaq Jesus doe: “Manòeq pì qmùc diac qmat beq, aràng am ka mangai ma ngan acaq ôq hì kô”. Wì hi qnàng ka haq aih.
JOH 2:9 Jò haq aih ôq diac khoe wìa alac (haq ùh qnì alac kô loh enh leq, toq mangai patìh ma i qmùc diac aih ma loq) haq creo ka cla kon ŏng,
JOH 2:10 rai doe: Da mangai qnoeq qnoh alac jìang adroe, jò wì ôq khoe bàc, èh qnoh alac qnang lem. Da ìh kô aih don đòeq alac jìang trùh manòeq.
JOH 2:11 Aih ìq oe ta Cana, gùng Galili, Chuaq Jesus baxèm broq trong halac, rai mahno kan ranhòm dađeh, ƀài mangai tiaq hŏc hi lùi haq.
JOH 2:12 Khoe aih, Chuaq Jesus xam miq haq xam ƀài oh daq haq xam mangai tiaq hŏc, dìq loh ta Cabênaum, wì oe ta aih ƀiaq hì raq.
JOH 2:13 Hì ramènh Pan cwa da mangai Juđa khoe ten trùh, Chuaq Jesus tŏc ta Jêrusalem.
JOH 2:14 Tanòe hamlang hnem kùh waiq, haq hnoq ƀài wì qnang tapadro: ƀo, trìu, trù, qnah mangai qnoeq hòm qnang hangui ti halìh bac jèn.
JOH 2:15 Chuaq Jesus đênh moeq hadrang long roe caxi, haq hnan qnoh dŏng enh gùng ka nòe hnem kùh waiq, xam ƀo xam trìu, ùc cađac bac mangai ma padro bac jèn, hacùp hloe da wì aih cabŏng.
JOH 2:16 Haq doe ka mangai atech trù: “Qnoh ma dìq ƀài cleq qmat loh enh gùng ka nòe kô, apaq broq ka hnem Baq au loh nòe padro baxen.
JOH 2:17 Mangai tiaq hŏc hmàng hlài i bàu ma khoe achìh: “Kan nhet dèh ka hnim Baq khoe bùh cheo au”.
JOH 2:18 Ƀài mangai Juđa rahen ka haq: Ìh broq qmang qmat, ìh i dôq nhèn hnoq kan halac leq ùh, đòeq nhèn ma hu loq ìh cwìang broq qmang kô?
JOH 2:19 Chuaq Jesus padreo bàu: “Raliang hnem kô beq! Piq hì raq, au hi paqnàng hlài”.
JOH 2:20 Mangai Juđa doe: Wì broq hnem kùh waiq kô dìq qmòe pôn jàt tadràu hanam, aih ìh ma doe ra đeh dèch haq piq hì raq?
JOH 2:21 Mahaq hnim kùh waiq Chuaq Jesus ma anoe aih chac cla haq.
JOH 2:22 Khoe ka Chuaq Jesus rìh hlài enh kan cachìt, mangai tiaq hŏc hèm hlài haq i anoe bàu aih, aih wì ma hi lùi bàu hset hadròeh xam bàu Chuaq Jesus ma khoe tapoch.
JOH 2:23 Hì ramènh Pan cwa, Chuaq Jesus qnang oe ta Jêrusalem, bàc ngai hnoq kan halac haq broq, wì hi lùi yiniq haq.
JOH 2:24 Mahaq Chuaq Jesus ùh dôq rađeh mùt ta ti kŏngwì, majah qmang aih haq loq ka manoh rìm ngai.
JOH 2:25 Ùh ep i cabô doe, majah qmang aih haq loq đeh rìm yiniq oe ta manoh mangai.
JOH 3:1 Taqne ƀài mangai Pharisi, i moeq ngai yiniq haq Nicôđem, haq aih hanoh broq craq wèq mangai Juda.
JOH 3:2 Damang, mangai kô trùh ti Chuaq Jesus haq doe: Rabi, nhèn loq ìh kô mangai hnài trùh enh Boc Plình, majah qmang aih ƀài trong halac ìh ma khoe broq, tàng joq Boc Plình ùh oe moeq qmang, ùh i cabô broq jah.
JOH 3:3 Chuaq Jesus padreo bàu: “Joq nàng, joq qnàng, au doe ka ìh, ùh i mangai leq jah hnoq Diac Plình, tàng joq mangai aih ùh ha-uang lauq moeq yàng hòm.
JOH 3:4 Nicôđem bòch: Mangai khoe craq, ha-uang lauq qmang leq ma oe jah? Haq wìa ka oe jah mùt ta cliac miq đòeq hu ha-uang lauq moeq yàng hòm?
JOH 3:5 Chuaq Jesus doe: “Joq qnàng au doe ka ìh, ùh i mangai leq jah mùt Diac Boc Plình, tàng joq mangai aih ùh canòm ka diac xamYiang Hadròeh đòeq ha-uang lauq.
JOH 3:6 Xech akia ha-uang loh xech akia, mahaq Yiang ha-uang loh yiang.
JOH 3:7 Ùh dùh hamàih bàu au anoe ka ìh: Pì ep ha-uang lauq moeq yàng hòm.
JOH 3:8 Cayeo enh taleq haq hlui tameh, pì tàng atêh, mahaq pì ùh qnì cayeo trùh enh leq, haq lam taleq. Mangai leq ha-uang loh enh Yiang Hadròeh hadai qmang aih”.
JOH 3:9 Nicôđem bòch: Broq qmang leq majah qmang aih?
JOH 3:10 Chuaq Jesus padreo bàu: “Ìh qmat mangai hnài mangai Isorali, laiq ìh ma ùh qnì tàng bàu aih?
JOH 3:11 Joq qnàng, joq qnàng au doe ka ìh: nhèn anoe trong nhèn loq, nhèn patô trong nhèn khoe hnoq, mahaq dua pì ùh dì yŏc bàu nhèn khoe anoe patô.
JOH 3:12 Tàng joq au anoe ka pì trong oe crŏng taneh kô, dua pì qnhòq lùi, loq ka au anoe ka pì yiniq ma oe ta plình, aih pì lùi qmang leq majah?
JOH 3:13 Qnhòq i cabô tŏc ta plình, enh gùng ka Mangai ma loh enh plình, aih raq Kon mangai ma oe dèh ta plình.
JOH 3:14 Nèh haq Môise dèch paqnàng bìh tanòe hawit croh crênh qmanag leq, Kon mangai èh hadai ep wì dèch paqnàng haq qmang aih diq,
JOH 3:15 mahaq waq toq cabô hi lùi haq, hi jah kan rìh halình mòeq đòe.
JOH 3:16 Pàng Boc plình loq waq ka crŏng taneh, loh qmòe ka khoe am dèh Kon moeq cla haq, đòeq cabô lùi Kon aih ùh hìaq raliang hnhung mahaq jah kan rìh halình mòeq đòe.
JOH 3:17 Aih ìq, Boc Plình khoe thê dèh Kon haq loh crŏng taneh kô, ùh xài đòeq hu tah kan hadrah ka crŏng taneh, mahaq đòeq ka crŏng taneh kô canòm ka Kon aih hujah dèch.
JOH 3:18 Cabô hi lùi haq mangai aih pi ep pòq kan hadrah hòm, cabô ùh lùi khoe pòq qmòe kan hadrah, majah qmang aih pàng haq ùh lùi yiniq Kon mòeq Boc Plình.
JOH 3:19 Kan hadrah aih rameh: Kan qngah khoe trùh crŏng taneh, mahaq kon mangai bêh kan clam cluiq ùh hnau ka kan qngah, majah qmangai yiniq wì haq broq dìq qmèq.
JOH 3:20 Mangai broq qmèq, dìq git ka kan qngah, ùh hùa thia ta kan qngah, yùq yiniq đeh khoe broq loq pi hlèp.
JOH 3:21 Mahaq mangai leq rìh tiaq bàu joq qnàng aih, haq trùh ti kan qngah, dôq dìq dŏng yineq haq khoe broq jah paqnoh majah qmang aih haq khoe broq enh ngèa ka Boc Plình.
JOH 3:22 Khoe aih, Chuaq Jesus xam ƀài mangai tiaq hŏc lam trùh ta gùng Juđa, haq oe ta aih ti wì, rai broq ƀaptem.
JOH 3:23 Jò aih Jon hanoh broq ƀaptem ta Ênon, haten ka Salim, majah qmang aih ta aih bàc diac, wì bàc ngai trùh hu jah broq ƀaptem.
JOH 3:24 Jò aih wì qnhòq rùp clêh haq.
JOH 3:25 Mangai tiaq hŏc Jon i tarahen ka mangai Juđa trong ramènh basròeh.
JOH 3:26 Wì lam anoe ka Jon rameh: Rabi, hatau mangai ma oe ti ìh pah tau cròng diac Jôđan, mangai ìh ma khoe ràu trùh, manòeq haq qnang broq ƀaptem, mangai trùh đeh hra ta haq.
JOH 3:27 Jon doe: Tàng joq ùh xài enh plình am, ùh i cabô jah cleq.
JOH 3:28 Cla pì raq ma khoe wiang tàng bàu au doe: Au kô ùh xài Christ, mahaq au kô khoe jah thê lam enh ngèa haq.
JOH 3:29 Cabô neo yŏc mai, aih raq cla kon ŏng, ƀòe bua haq oe ten aih tàng bàu haq, jò wì jah tàng bàu cla kon ŏng wì dìq jaq lem bùi, aih raq kan lem bùi da au.
JOH 3:30 Haq aih jah padèch ka haqnhèq, au kô èh ep paqnoh đac ta haqneq.
JOH 3:31 Mangai trùh enh qnhèq, haq aih yeo haqnhèq dìq dŏng rìm trong, mangai loh enh taneh, haq aih da taneh, haq tapoch hadai tìah ka mangai loh enh taneh. Mangai loh enh plình, haq aih ma yeo nhèq dìq dŏng rìm trong.
JOH 3:32 Haq anoe trong haq ma khoe hnoq khoe tàng, mahaq ùh i cabô dì bàu haq.
JOH 3:33 Mangai leq khoe rùp bàu haq, mangai aih hadai wiang panhìn ka cajap bàu Boc Plình aih joq qnàng.
JOH 3:34 Majah qmang aih Mangai Boc Plình ma khoe thê, haq aih trùh anoe toq bàu Boc Plình, majah qmang aih Boc Plình khoe am ka haq Yiang Hadròeh oe i jaq cleq.
JOH 3:35 Baq loq waq dèh Kon, khoe qnèp dìq dŏng rìm yiniq ta tì Kon.
JOH 3:36 Mangai leq lùi Kon, jah kan rìh halình mòeq đòe, mangai ùh lùi Kon, ùh i hnoq kan rìh taleq, mahaq kan mahau nòeh da Boc Plình oe raq enh qnhèq ka mangai aih.
JOH 4:1 Jò Chuaq Jesus hìa bàu doe mangai Pharisi i tàng haq creo broq ƀaptem jah bàc ngai ùh hnau ka Jon,
JOH 4:2 (Ùh xài cla Jesus, ma joq qnàng aih mangai tiaq hŏc haq).
JOH 4:3 Chuaq Jesus cađac gùng Juđê wìh hlài ta Galili.
JOH 4:4 Jò aih, haq ep pagat trong Samari.
JOH 4:5 Qmang aih, Haq trùh ta mòeq plài gùng Samari, plài aih wì creo Sikha, haten tanòe taneh Jacôp ma am ka Jôsep aih kon haq.
JOH 4:6 Ta aih i moeq toq diac adràm Jacôp, khoe lep ka trong hangai Chuaq Jesus hangui haten ka adràm aih, jò aih khoeqne hì.
JOH 4:7 Mòeq ngai gucadrì samari loh qnình diac. Chuaq Jeus doe: “Am au ôq diac.
JOH 4:8 (Ƀài mangai tiaq hŏc khoe mùt ta plài đòeq chaq rot dahwèq acaq).
JOH 4:9 Mangai cadrì aih padreo bàu: Ùih! Ìh qmat mangai Juđa, gleq ma jah bòch ôq da au diac (majah qmang aih mangai Juđa ùh taqmùt ka mangai Samari).
JOH 4:10 Chuaq Jesus doe: “Tàng joq ìh maloq ka yiniq Boc Plình ma khoe am, rai loq ka magai ma doe ka ìh: Am au ôq đeh diac aih cabô, aih ìh khoe bòch haq am ka ìh ôq, aih èh haq aih hi am ka ìh diac kan rìh.”
JOH 4:11 Mangai gucadrì aih doe: Wì Craq! Ìh ùh i cleq đòeq hu qmùc, diac adràm kô aih jrùq, ìh jah diac rìh aih enh leq?
JOH 4:12 Kan cadraq nhèn aih Jacôp khoe đòeq hlài ka nhèn diac adràm kô, cla haq hanoh ôq adràm kô, hloe xam ƀài kon xau haq, hloe xam ƀài kùng hang haq ban, ìh ma yeo kàn ùh hnau ka Jacôp?
JOH 4:13 Chuaq Jesus padreo bàu ka haq: “Cabô ôq diac kô dua oe raq croh ranŏng,
JOH 4:14 mahaq mangai leq ôq diac au am, mangai aih èh pi jò leq croh ranŏng hòm. Diac au ma am aih èh wìa tamŏc plôh enh chac mangai aih trùh ta kan rìh halình mòeq đòe.
JOH 4:15 Mangai gucadrì aih doe: Wì Craq, Ìh am ka au diac aih diq, dôq au ùh hìaq croh ranŏng, dôq au pi hìaq ep lam qmùc diac ta kô hòm.
JOH 4:16 Chuaq Jesus doe ka haq: “Lam beq! creo ka ŏng ìh, khoe aih wìh hlài ta kô.”
JOH 4:17 Mangai gucadrì aih doe: Au ùh i ka ŏng. Chuaq Jesus anoe hòm: “Ìh doe đeh ùh i ka ŏng aih joq khoe troq,
JOH 4:18 Ìh khoe padam yàng yŏc ŏng, mahaq mangai yàng kô aih ùh xài ŏng ìh, ma aih joq ìh khoe tapoch dèh joq qnàng.
JOH 4:19 Mangai gucadrì aih doe: Wì Craq, au hnoq ìh kô mangai pajàu joq qnàng.
JOH 4:20 Kan kadraq nhèn khoe kùh waiq tanòe bui wang kô, yàng da mangai Juđa aih doe nòe ma troq ka kùh waiq aih oe ta Jêrusalem.
JOH 4:21 Chuaq Jesus doe ka mangai gucadrì: “Drah lùi bàu au, hi trùh jò èh, pì kùh waiq Baq, ùh xài ta bui wang kô, hanoh ùh xài ta Jerusalem.
JOH 4:22 Pì kùh waiq ƀàiyiniq pì ùh qnì, nhèn kùh waiq yiniq nhèn ma khoe loq, majah qmang aih kan dèch loh enh mangai Juđa.
JOH 4:23 Mahaq jò mahi trùh, manòeq kô khoe trùh, jò wì mangaima kùh waiq joq qnàng yŏc manoh xam bàu joq qnàng đòeq kùh waiq, aih raq ƀài mangai kùh waiq Baq ma enh.
JOH 4:24 Boc Plình aih Yeang, cabô kùh waiq haq ep yŏc manoh xam bàu joq qnàng đòeq kùh waiq.
JOH 4:25 Mangai gucadrì doe: Au loq, Mangai Mêsi (aih bèn creo Christ) ep trùh, jò haq trùh, haq hi anoe rìm trong am ka bèn.
JOH 4:26 Chuaq Jesus doe: “Au, mangai qnang capoch ti ìh, au kô raq Mangai aih”.
JOH 4:27 Jò aih, wì mangai tiaq hŏc hlài hi trùh, wì haq haglènh jò wì hnoq Chuaq Jesus capoch tuàng ti mangai gucadrì, mahaq ùh i mangai leq bòch: Ìh anoe ka haq qmat yiniq cleq? Ùh meh hagleq Ìh majah hatuàng ti haq?
JOH 4:28 Mangai gucadrì aih hi đòeq đac dèh abôq ta aih wìh mùt ta plài, doe ka wì ta aih:
JOH 4:29 Drah loh ngan, i mòeq ngai khoe anoe dŏng da au rìm trong au ma khoe broq, aih ma ùh xài Christ qmòh?
JOH 4:30 Wì hi loh enh plài trùh ti Chuaq Jesus.
JOH 4:31 Mahaq, wì mangai tiaq hŏc ti àu yôt haq: Rabi, Ìh acaq diq.
JOH 4:32 Haq padreo bàu: “Au i dèh dahwèq đòeq hu ban rađeh mahaq pì ùh qnì.
JOH 4:33 Aih ìq, mangai tiaq hŏc majah bòch dabau: Ahìaq i mangai leq khoe aràng ka haq dahwèq acaq ùh xài?
JOH 4:34 Chuaq Jesus doe: “Dahwèq acaq da au aih broq tiaq manoh Mangai ma khoe thê au trùh, rai pagêh da haq yiniq broq.
JOH 4:35 Ma ùh xài pì doe oe pôn khê ònh èh men trùh jò gat qmòh? Mahaq au doe ka pì: “Haqmiang beq! rai ngan ta ruàng khoe dùm yrùng dŏng, oe toq hu gat raq.
JOH 4:36 Mangai gat khoe yŏc dèh kùng baha rai don đòeq qmau ta kan rìh halình mòeq đòe, dôq xam mangai rai adrech xam mangai gat hadai jah lem bùi ti da bau.
JOH 4:37 Kô èh wì jah doe: “Mangai kô rai, mangai tau gat, aih joq khoe wop.
JOH 4:38 Au khoe thê pì trùh gat tanòe pì ùh i abèq, mangai qnoeq ma khoe broq, pì mùt ta aih toq yŏc haqnauq padren mangai qnoeq”
JOH 4:39 I bàc ngai Samari ta aih lùi haq, tiaq bàu mangai gucadrì ma doe: Haq qmat khoe anoe dŏng rìm trong au ma khoe broq.
JOH 4:40 Qmang aih, ƀài mangai Samari ma khoe trùh ti haq, àu thê haq mùt padài dèh ta plài, Haq padài ta aih baiq hì.
JOH 4:41 Jò khoe tàng bàu haq, mangai lùi haq rai bàc tam.
JOH 4:42 Wì aih doe ka mangai gucadrì: Kô pi oe xài enh bàu ìh ma khoe anoe am ka nhèn taleq, nhèn ma lùi, manòeq kô nhèn khoe tàng qmòe enh cla haq, èh nhèn loq haq kô joq Mangai hu dèch dìq crŏng taneh kô.
JOH 4:43 Atìq ka aih baiq hì Chuaq Jesus loh enh aih lam ta Galili.
JOH 4:44 (Aih ìq cla Haq raq khoe doe mangai pajàu ùh i jò leq jah mangai gùng cla manè).
JOH 4:45 Jò khoe trùh ta gùng Galili, wì gùng aih đìh haq dìq dèh ka manoh, majah qmang aih wì gùng aih khoe hnoq rìm yiniq Haq broq ta hì ramènh jò oe ta Jêrusalem, majah qmang aih wì aih hanoh i lam hàu hì ramènh aih.
JOH 4:46 Haq trùh ta plài Cana, ta gùng Galili, nòe Haq ma khoe broq diac hangeo wìa alac. Oe ta plài Cabênaum, i moeq ngai cwan kàn, kon calô haq aih hinìq.
JOH 4:47 Cwan aih tàng doe Chuaq Jesus enh gùng Juđê khoe trùh ta Galili, haq drah trùh chaq rai creo dang Chuaq Jesus loh ta hnem rađeh hu haqnauq dèh kon haq khoe ten cachìt.
JOH 4:48 Chuaq Jesus doe: “Tàng joq pì ùh hnoq kan halac, kan hamàih, ùh jò leq pì lùi”.
JOH 4:49 Cwan aih doe: Wì Craq, au canòm đeh ka ìh loh ta hnim au jò kon au qnhòq hìaq cachìt!
JOH 4:50 Chuaq Jesus doe ka haq: “Lam beq, kon ìh rìh.” Mangai aih lùi bàu Chuaq Jesus khoe anoe ka rađeh, haq hi lam.
JOH 4:51 Jò haq oe raq lam titrong, wì mangai hapŏng loh đìh haq, wì doe: Kon calô ìh khoe rìh.
JOH 4:52 Haq bòch wì aih kon haq khoe blình jò leq. Wì aih padreo bàu: Hì nèh, jò mòeq jò, kan tanget khoe brêh.
JOH 4:53 Mangai baq aih kanau loq aih raq jò Chuaq Jesus doe ka haq: Kon ìh rìh, pang aih haq aih xam dìq ka wì ta hnem hi lùi.
JOH 4:54 Aih kan halac yàng baiq Chauaq Jesus broq, Jò haq tawìh enh gùng Juđê hlài ta Galili.
JOH 5:1 Khoe aih, i mòeq hì ramènh ta wì mangai Juđa, Chuaq Jesus tŏc ta Jêrusalem.
JOH 5:2 Jò aih ta Jêrusalem, haten ka qmang Trìu, i moeq toq hlŏng, bàu Hêbru creo Bêtetda, dudan ta aih i padam toq qmang.
JOH 5:3 Bàc haraya ƀài mangai yinìq, mangai ùh xau hoq, mangai angwenh, mangai pen kùi ta aih, (rap gòm jò diac lai laq),
JOH 5:4 majah qmang aih i moeq ƀình plình dùnh dùnh loh lai laq diac ta hlŏng aih, jò diac khoe lai laq, mangai leq loh ta hlŏng adroe, yac ka haq yinìq qmang leq dua brêh).
JOH 5:5 Ta aih i moeq ngai ùh hrŏc khoe piq jàt rahem hanam.
JOH 5:6 Chuaq Jesus hnoq haq aih caqnùng, loq ka haq aih yinìq khoe dùnh, Haq doe: “Ìh i enh brêh ùh?
JOH 5:7 Mangai yinìq aih padreo bàu: Wì Craq! au ùh i đeh ka mangai hu wiang caqnìh qnoh au ta diac. Jò au qnang ti àu loh đeh, i mangai qnoeq khoe loh adroe ka au.
JOH 5:8 Chuaq Jesus doe: “Drah yòng, dèch da ìh hadòng qmat lam beq.”
JOH 5:9 Wop hloe jò aih raq, mangai aih jah brêh. Hì aih hanoh wop hì Sabat.
JOH 5:10 Ƀài ma broq gàu mangai Juđa tapoch ka mangai ma khoe jah brêh: Kô xài hì Sabat, tiaq troq ranenh ìh ùh khòh xùi hadòng lam qmang qmat.
JOH 5:11 Haq padreo bàu ka wì: Cla mangai ma broq ka au brêh thê: Dèch da ìh hadòng qmat lam beq.
JOH 5:12 Wì bòch haq: Mangai ma thê dèch da ìh hadòng qmat lam beq, haq aih ìq cabô?
JOH 5:13 Mahaq mangai khoe jah broq brêh aih haq pi qnì qmòe ka cabô, majah qmang aih Chuaq Jesus khoe alùh pajùm ti ƀài mangai cràm jang aih raq.
JOH 5:14 Atìq ka aih, Chuaq Jesus hnoq haq aih tanòe hnim kùh waiq hi doe ka haq: “Meh oq, ìh khoe brêh pi dùh broq yiniq lui hòm, beq loq i yiniq cleq mèq trùh ti ìh.”
JOH 5:15 Haq aih lam anoe ka mangai Juđa: Hatau raq Chuaq Jesus mangai khoe broq rađeh jah brêh.
JOH 5:16 Aih ìq, dài mangai Juda majah tirùp baxa Chuaq Jesus, majah qmang aih haq broq yiniq kô hi Sabat.
JOH 5:17 Mahaq Chuaq Jesus doe ka wì aih: “Baq au abroq trùh manòeq kô, au kô hadai broq qmang aih diq.
JOH 5:18 Ajang aih raq mangai Juđa majah chaq trong hu jêh đac hloe haq, ùh xài aq toq poh hì Sabat hi hêq, yàng haq oe doe Boc Plình aih Baq rađeh rai broq ka rađeh daq dàng ka Boc Plình.
JOH 5:19 Chuaq Jesus hi anoe ka wì haq: “Joq qnàng, joq qnàng, au anoe ka pì, Kon ùh broq đeh cleq jah, Kon broq toq yiniq cleq kon hnoq dèh Baq broq, Kon hadai broq tiaq qmang aih.
JOH 5:20 Baq loq waq ka kon rai mahno dìq dŏng rìm yiniq Baq broq: Baq oe mahno tam ka Kon yiniq kàn ùh hnau ka bài yiniq broq kô hòm, dôq pì hu hamàih.
JOH 5:21 Hanoh, qmang ka Baq broq mangai cachìt rìh hlài rai am kan rìh ka wì aih qmang leq, Kon kô èh hadai am kan rìh ka mangai kon ma enh qmang aih diq.
JOH 5:22 Baq hadai ùh hadrah ka cabô, mahaq khoe dôq dìq ka Kon cwìang hadrah,
JOH 5:23 đòeq dìq dŏng rìm ngai jah dèch kan ranhòm ka Kon, tìah ka wì ma padèch kan ranhòm ka Baq. Mangai leq ùh dèch kan ranhòm ka Kon, aih haq ùh dèch kan ranhòm ka Baq, aih Mangai ma khoe thê Kon trùh.
JOH 5:24 Joq qnàng, joq qnàng, au doe ka pì, mangai leq tàng bàu au, èh lùi Mangai ma khoe thê au, mangai aih jah kan rìh mòeq đòe, ùh hìaq ep trùh tanòe hadrah, mahaq khoe claih enh kan cachìt đòeq trùh ta kan rìh.
JOH 5:25 Joq qnàng, joq qnàng, au anoe ka pì, tangèa kô èh, manòe kô hanoh khoe troq jò, jò ƀài mangai cachìt hujah tàng bàu Kon Boc Plình, mangai jah tàng aih èh hi jah rìh.
JOH 5:26 Tìah troeq Baq i kan rìh enh dalam, Baq hadai khoe am ka Kon i kan rìh enh dalam qmang aih.
JOH 5:27 Baq khoe am dìq dŏng cwìang đòeq hu hadrah ta tì Kon, majah qmang aih Kon kô Mangai.
JOH 5:28 Ùh dùh hamàih dèh trong aih, kô èh jò wì ma oe ta ralùng tàng bàu haq, wì jah loh enh aih,
JOH 5:29 mangai leq broq trong lem aih èh rìh hlài đòeq hu jah kan rìh, mangai leq khoe broq dù, aih èh rìh hlài đòeq hu jah kan hadrah.
JOH 5:30 Cla Au ùh broq cleq ma hlàt, au hadrah tiaq au trong tàng, qmang aih kan hadrah au aih taq toq, majah qmang aih au ùh chaq trong manoh cla ma enh, mahaq chaq trong Mangai ma khoe thê au.
JOH 5:31 Tàng joq au capoch panhìn ka cla rađeh, bàu panhìn aih ùh wìa ka pì lùi dèh.
JOH 5:32 I mangai qnoeq capoch panhìn am ka au, èh au loq bàu haq aih anoe khòh lùi.
JOH 5:33 Pì khoe thê mangai trùh ti Jon, haq khoe anoe panhìn ka pì trùh bàu joq qnàng.
JOH 5:34 Da Au hòm, bàu panhìn au jah ùh xài trùh enh kon mangai, mahaq au anoe qmang aih, dôq pì jah dèch.
JOH 5:35 Jon aih, tìah ka hadreo khoe bùh khoe qngah, kan qngah đò aih lem manoh pì, pì hyòq ajang nòe qngah haq aih.
JOH 5:36 Mahaq i mòeq bàu capoch panhìn trùh au, bàu aih yeo haqnhèq ùh hnau ka bàu Jon, majah qmang aih trong leq Baq khoe thê, au broq gêh, ƀài yiniq au broq aih patô am ka pì loq Baq khoe thê au.
JOH 5:37 Cla Baq, aih Mangai ma khoe thê au, hanoh wiang panhìn am ka au. Pì qnhòq hmaq tàng bàu Haq, qnhòq lah hnoq hadrò Haq,
JOH 5:38 èh bàu Haq ùh oe enh dalam ka pì, majah qmang aih pì ùh lùi Mangai Haq ma khoe thê trùh.
JOH 5:39 Pì chèh chaq ta hset Hadròeh, pì hèm dèh canau ajang aih majah kan rìh halình mòeq đòe: Aih Hset hadròeh mahno trùh au.
JOH 5:40 Pì ùh enh trùh ti au đòeq hu jah kan rìh!
JOH 5:41 Au ùh chaq kan ranhòm loh enh kon mangai,
JOH 5:42 mahaq au loq enh dalam pì ùh i ka kan loq waq ka Boc Plình.
JOH 5:43 Au khoe trùh tacô enh dalam ka yiniq Baq au, pì ùh waq ka au. Tàng joq i mangai qnoeq yŏc dèh yiniq cla haq hu trùh ti pì, aih èh pì ma đìh yŏc haq.
JOH 5:44 Pì toq enh canòm kan ranhòm dabau, ùh chaq kan ranhòm trùh enh Boc Plình, qmang aih thê pì lùi qmang leq majah.
JOH 5:45 Apaq hèm au yòng enh ngèa Baq đòeq patô da pì yiniq lui, mangai ma yòng patô da pì yiniq lui aih Môise, mangai pì ma tangèh canòm.
JOH 5:46 Aih ìq, tàng joq pì lùi bàu Môise, pì hadai lùi bàu au, majah qmang aih bàu haq ma khoe achìh aih, haq achìh trùh au.
JOH 5:47 Mahaq tàng joq pì ùh lùi bàu haq, pì lùi bàu au qmang leq?
JOH 6:1 Atìq ka aih toq biaq, Chuaq Jesus tŏc apah tau diac raxìq Galili, (nòe kô aih haqmai gùng Têbiriat,
JOH 6:2 Moeq calùh mangai bàc haraya tiaq haq, majah qmang aih wì aih hmaq hnoq bàc trong halac haq broq brêh ka ƀài mangai yinìq.
JOH 6:3 Mahaq, Chuaq Jesus tŏc ta wang, hangui ta aih ti ƀài mangai tiaq hŏc.
JOH 6:4 Hì ramènh Pancwa da mangai Juđa khoe ten trùh.
JOH 6:5 Jò Chuaq Jesus haqmiang ngan hnoq wì aih qnang thia ta haq, haq doe ka Philip: “Bèn chaq rot ƀênh taleq đòeq hu am ka wì acaq?”
JOH 6:6 Haq bòch qmang aih hu nhro ngan Philip, majah qmang aih ta manoh haq khoe loq đeh padon broq cleq.
JOH 6:7 Philip padreo bàu: Yŏc baiq hrinh đo-ni-ê, rot ƀênh dua ùh rìm mòeq ngai toq biaq.
JOH 6:8 I mòeq ngai tiaq hŏc yiniq haq Anrê, oh Simôn doe:
JOH 6:9 Hacô i mòeq ngai kon calô qyoh, i padam toq ƀênh mi xam baiq pliang ka qyêq, mahaq mangai bàc qmang qmat i jàp pang leq?
JOH 6:10 Chuaq Jesus doe: “Thê wì hangui”. Tanòe aih bàc nhat, wì hi hangui. Jah qnah ta padam muàn mangai.
JOH 6:11 Chuaq Jesus yŏc ƀênh manè apôi Boc plình, khoe aih axong am ka ƀài mangai hangui, haq hadai yŏc baiq pliang ka axong am ka wì, mac ka cabô enh toq leq toq meh.
JOH 6:12 Jò dìq ka wì khoe panàc, haq thê mangai tiaq hŏc: “Ti toch hlài ƀòe rah, apaq cađac yac ka toq xit.”
JOH 6:13 Mangai tiaq hŏc toch hlài haqnech rah padam toq ƀênh atìq ka wì khoe panàc jah mòeq jàt baiq rajo.
JOH 6:14 Wì ta aih, hnoq kan halac Chuaq Jesus broq, wì doe ka dabau: Kô raq Pajàu! mangai mahu loh ta crŏng taneh.
JOH 6:15 Chuaq Jesus loq ka wì enh trùh đòeq pa-àu rađeh broq bùa, Haq wia enh aih, tŏc oe đeh mòeq ngai ta wang.
JOH 6:16 Jò mat mahì khoe ten clìh, mangai tiaq hŏc loh ta haqmai diac.
JOH 6:17 Wì loh ta boang pajang tŏc pah tau, ngèa qnah ta plài Cabêna-um. Trŏc khoe clam mahaq Chuaq Jesus qnhòq trùh ti wì haq.
JOH 6:18 Cayeo hlui tagruàng tagràt, diac lai laq dêh pi cajaq.
JOH 6:19 Jò aih wì chùng boang khoe jah qnah ta baiq jàt padam ùh piq jàt êta-đo, hnoq Chuaq Jesus lam tiriang diac, ten trùh ti boang, wì loh ka crè crep.
JOH 6:20 Mahaq Chuaq Jesus doe: “Kô raq Au, apaq yùq.”
JOH 6:21 Jò aih mangai tiaq hŏc hi đìh Chuaq Jesus tŏc boang ti wì, draq drình hloe jò aih boang khoe trùh tago wì ma padon lam.
JOH 6:22 Hì atìq, ƀài mangai bàc oe tago patau hlŏng hnoq mòeq toq boang ta aih raq, loq Chuaq Jesus ùh i tŏc taboang ti ƀài mangai tiaq hŏc, toq mangai tiaq hŏc lam ka rađeh.
JOH 6:23 Khoe aih i biaq toq boang enh Têbi-ri-at trùh tanòe ƀài wì ma acaq ƀênh atìq ka Chuaq Jesus ma manè apôi Boc plình.
JOH 6:24 Wì hnoq Chuaq Jesus ùh i oe ta aih, mangai tiaq hŏc hadai ùh hnoq, wì drah loh taboang hu lam ta Cabêna-um đòeq chaq Chuaq Jesus.
JOH 6:25 Jò wì bu hnoq Chuaq Jesus tago apah tau diac, wì bòch Haq: Rabi! Ìh trùh tacô jò leq?
JOH 6:26 Chuaq Jesus doe: “Joq qnàng Au doe ka pì, pì ti chaq au ùh xài taiq pì khoe hnoq trong halac au khoe broq, mahaq taiq pì khoe jah acaq ƀênh ka panàc.
JOH 6:27 Apaq abroq hu chaq toq dahwèq acaq hi dìq hi hnhung, mahaq chaq dahwèq ma oe hloe mòeq đòe.
JOH 6:28 Khoe aih wì bòch Haq: Nhèn ep broq qmang leq men jah broq yiniq Boc plình ma thê?
JOH 6:29 Chuaq Jesus doe: “Yiniq broq da Boc plình thê, aih pì lùi Mangai Boc plình ma khoe thê haq trùh.”
JOH 6:30 Wì bòch haq: “Tàng joq qmang aih, ìh broq trong halac leq dôq nhèn hnoq đòeq nhèn hu lùi? Kô èh ìh broqcleq?
JOH 6:31 Boc yaq nhèn nèh khoe acaq mana oe ta gùng hawit, tìah ka bàu khoe achìh: Haq am ka wì acaq ƀênh enh plình.
JOH 6:32 Chuaq Jesus padreo bàu: “Joq qnàng, joq qnàng au doe ka pì: Môise qnhòq lah am ka pì ƀênh enh plình, mahaq Baq au ma am ka pì ƀênh joq qnàng, aih ƀênh loh enh plình.
JOH 6:33 Majah qmang aih, ƀênh da Boc plình aih ƀênh loh enh plình, am kan rìh ka crŏng taneh.
JOH 6:34 Wì doe: Waiq Chuaq, Ìh am ka nhèn ƀênh aih yôt oq!
JOH 6:35 Chuaq Jesus doe ka wì: “Au kô raq ƀênh kan rìh, mangai leq trùh ti au haq aih pi hìaq pangot hòm, mangai leq lùi au, haq aih pi hìaq croh ranŏng hòm.
JOH 6:36 Mahaq au khoe anoe: Pì khoe hnoq au, mahaq pì ùh lùi.
JOH 6:37 Dìq dŏng mangai leq Baq khoe am ka au aih èh wì trùh ti au, mangai leq trùh ti au, ùh jò leq au khwênh qnoh đac enh gùng.
JOH 6:38 Majah qmang aih au khoe loh enh plình ùh xài đòeq broq tiaq deh manoh, mahaq broq tiaq manoh Mangai ma khoe thê au.
JOH 6:39 Kô manoh Mangai ma khoe thê au: mangai leq Haq khoe am ka au, aih au apaq cađac hnhung, mahaq au ep broq haq rìh hlài ta hì pulùch èh.
JOH 6:40 Kô manoh Baq au: Mangai leq ngan Kon rai lùi kon aih mangai aih jah kan rìh halình mòeq đòe, hì atìq lùch au broq haq aih rìh hlài.”
JOH 6:41 Jò aih, mangai Juđa mumùc ka haq, majah qmang aih haq i doe: Au kô raq ƀênh loh enh Plình.”
JOH 6:42 Wì aih doe: Kô ma ùh joq Jesus kon da Jôsep, bèn ma ùh qnì ka miq baq haq qmòh? Aih hagleq haq ma wìa ka doe: Au khoe loh enh plình?
JOH 6:43 Chuaq Jesus doe: “Pì apaq mumùc ti dabau.
JOH 6:44 Tàng joq Baq, aih Mangai ma khoe thê au, ùh aràng ka au, ùh i cabô jah trùh ti au, hì atìq èh au jah broq ka mangai aih rìh hlài.
JOH 6:45 Hset pajàu i achìh rameh: kô èh rìm ngai dìq jah tàng Boc Plình hnài. Mangai leq hi jah tàng bàu Baq rai hŏc tiaq dua haq, mangai aih èh trùh ti au.
JOH 6:46 Ùh i mangai leq hmaq hnoq Baq, enh gùng ka mòeq ngai loh enh Baq, toq haq aih ma khoe hnoq Baq.
JOH 6:47 Joq qnàng au doe ka pì: waq toq mangai leq hi lùi, mangai aih hi jah kan rìh halình mòeq đòe.
JOH 6:48 Au kô ƀênh kan rìh.
JOH 6:49 Boc yaq pì acaq mana tanòe gùng hawit, èh dua khoe cachìt.
JOH 6:50 Mahaq hacô ƀênh ma loh enh plình, waq toq cabô hi acaq ƀênh kô mangai aih ùh cachìt.
JOH 6:51 Au kô ƀênh kan rìh loh enh plình. Mangai leq hi acaq ƀênh kô hi jah kan rìh halình mòeq đòe. Ƀênh am dìq ka mangai đòeq wì hu jah kan rìh aih xech cla au kô raq.”
JOH 6:52 Aih ìq dài baì mangai Juđa majah tarahen: Wìa ka mangai kô yŏc deh xech hu am ka bèn acaq qmòh?
JOH 6:53 Chuaq Jesus doe ka wì haq: “Joq qnàng, oq qnàng, au doe ka pì, tàng joq pì ùh acaq xech Kon Mangai, ùh ôq mahim haq, aih èh ta pì ùh i kan rìh.
JOH 6:54 Mangai leq acaq xech, ôq mahim au, aih èh jah kan rìh halình mòeq đòe, tahì pulùch au broq haq aih jah rìh hlài.
JOH 6:55 Majah qmang aih xech au kô dahwèq acaq joq qnàng, mahim au kô dahwèq ôq joq qnàng.
JOH 6:56 Mangai leq acaq xech au ôq mahim au, mangai aih oe enh dalam ka au, au hadai oe enh dalam ka haq aih.
JOH 6:57 Tìah ka Baq rìh halình, khoe thê au trùh, au hadai rìh xi Haq, hanoh qmang aih, mangai leq acaq xech au, hadai rìh xi au diq.
JOH 6:58 Kô ƀênh loh enh plình. Ƀênh aih ùh xài qmang ka ƀênh mana kan cadraq pì ma khoe acaq, èh dua cachìt, mangai leq acaq ƀênh kô aih èh jah kan rìh halình mòeq đòe.
JOH 6:59 Chuaq Jesus anoe bàu aih, jò haq hnài nòe hnim tagop qyoh ta Cabêna-um.
JOH 6:60 Tàng bàu aih, bàc ngai tiaq hŏc doe: Bàu kô joq xa ka tàng, Cabô ma hlàt tamàng?
JOH 6:61 Loq ka bai mangai tiaq hŏc mumùc ka bàu kô, Chuaq Jesus doe ka wì haq: “Bàu kô broq ka manoh pì catoeh qmòh?”
JOH 6:62 Tàng joq pì hnoq Kon Mangai jah dèch atŏc tanòe haq ma oe dèh enh nèh, aih èh qmang leq?
JOH 6:63 Aih ìq, yiang ma broq ka rìh, chac mac ùh i loh cleq. Dìq dŏng bàu au ma anoe ka pì aih dìq yiang xam kan rìh.
JOH 6:64 Mahaq taqne pì i mangai ùh lùi. Majah qmang aih enh jò baxèm raq, Chuaq Jesus khoe loq ka mangai ma ùh lùi, mangai leq ma blòq cađac haq.
JOH 6:65 Haq anoe hòm: “Aih ìq raq, au majah doe ka pì tàng joq Baq au ùh am, ùh i mangai leq jah trùh ti au.”
JOH 6:66 Pang aih, bàc ngai tiaq hŏc talùi pi tiaq haq hòm.
JOH 6:67 Chuaq Jesus bòch wì mòeq jàt baiq ngai: “Aleq, pì ahìaq enh ta lùi diq?”
JOH 6:68 Simôn Phiero doe: Chuaq! Nhèn tiaq đeh cabô? Ìh i bàu kan rìh halình mòeq đòe;
JOH 6:69 nhèn khoe lùi, nhèn khoe loq Ìh raq Kon mòeq Hadròeh da Boc plình.
JOH 6:70 Chuaq Jesus doe: “Ajoq Au khoe ràih pì mòeq jàt baiq ngai? Mahaq moeq ngai aih kiac dù.”
JOH 6:71 Bàu aih, Haq anoe trùh Juđa, kon da Simôn I-cari-ot, majah qmang aih taqne wì mòeq jàt baiq ngai, haq aih mangai atìq kô èh ma blòq Jesus.
JOH 7:1 Atìq ka aih, Chuaq Jesus lam dudan gùng Galili. Haq ùh enh lam tagùng Juđê, majah qmang aih mangai Juđa toq chaq trong hu jêh đac haq.
JOH 7:2 Mahaq hì Ramènh hla da mangai Juđa khoe ten trùh.
JOH 7:3 Wì oh Chuaq Jesus doe ka haq: Drah loh enh kô hu lam tagùng Juđa beq, đòeq mangai tiaq hŏc jah hnoq yiniq ìh broq.
JOH 7:4 Jò enh ka mangai qnoeq loq ka rađeh, ùh i cabô cadoc deh yiniq broq ta nòe hlèp. Patep pang hì ìh ma broq ƀài bìac aih, drah lam paqnoh rađeh am ka phù cròng beq.
JOH 7:5 Majah qmang aih wì oh haq hadai ùh lùi haq.
JOH 7:6 Aih ìq Chuaq Jesus majah doe ka wì haq: “Jò da au qnhòq troq, da pì jò leq ma ùh troq.”
JOH 7:7 Wì phù cròng ùh i tagit ka pì, mahaq git ka au, majah qmang aih au anoe patô qnoh trong da wì haq broq aih trong dù.
JOH 7:8 Pì tŏc hàu ramènh aih beq, au qnhòq tŏc ta ramènh aih majah qmang aih qnhòq troq jò da au.
JOH 7:9 Atìq ka anoe bàu aih, haq dua oe raq ta Galili.
JOH 7:10 Hnoq anoe qmang aih, khoe ka wì oh haq lam hàu ramènh, haq hanoh lam, haq lam laiq ka hlèp, ùh dôq cabô loq.
JOH 7:11 Oe tanòe ramènh, ƀòe gucraq Juđa ti rinh chaq Chuaq Jesus, wì bòch dabau: Taleq haq?
JOH 7:12 Tanòe mangai bàc i bàu wì ta anoe ka dabau. Qnah ngai doe: Haq aih mangai lem, qnah ngai doe: Ùh! haq aih mangai toq ti qnùt wì phù cròng.
JOH 7:13 Mahaq ùh i cabô hùa anoe hloh trùh Chuaq Jesus, majah qmang aih wì crè ka ƀài gucraq Juđa. Jesus hnài jò Ramènh
JOH 7:14 Qne ramènh, Chuaq Jesus tŏc hnài ta hnim kùh waiq.
JOH 7:15 Mangai Juđa ta aih dìq jaq hamàih wì bòch dabau: Mangai kô qnhòq lah hŏc, gleq haq majah rabiaq ka hset Hadròeh qmang meh?
JOH 7:16 Chuaq Jesus doe: “Bàu au hnài ùh xài loh eh cla au, mahaq loh enh Mangai ma khoe thê au.
JOH 7:17 Mangai leq broq tiaq manoh Boc Plình, aih èh hi canau bàu au ma hnài loh enh Boc Plình loq loh enh cla au.
JOH 7:18 Mangai leq capoch tiaq deh manoh, aih haq chaq kan ranhòm toq ka dađeh, mahaq mangai leq broq ka Mangai ma thê dađeh jah ranhòm, aih mangai ma joq qnàng, tanòe haq ùh i yiniq cleq jùh jùn.
JOH 7:19 Ma ùh joq Môise khoe am ka pì ranenh? I cabô leq taqne pì broq tiaq ranenh! Hagleq pì chaq trong hu jêh cađac au?
JOH 7:20 Ƀài wì doe: Ìh qmat kiac khoe pawè, cabô ma chaq jêh đac ìh?
JOH 7:21 Chuaq Jesus padreo bàu: “Au khoe broq mòeq yiniq, pì mangai leq mangai meh hamàih đeh hra.
JOH 7:22 Môise thê pì wèq ranenh kat akia (ranenh aih ùh i loh enh Môise, mahaq loh enh wì kan cadraq) pì broq ranenh aih ka mangai gucalô ta hì Sabat!
JOH 7:23 Tàng joq mangai gucalô kat akia ta hì Sabat waq ka hatroq tiaq ranenh Môise, aih hagleq pì majah nòeh ka au jò au broq ka chac mangai yinìq jah brêh ta hì Sabat?
JOH 7:24 Apaq ngan toq enh gùng đòeq hu hadrah mangai qnoeq, mahaq ep hadrah tiaq trong ma taq toq.
JOH 7:25 I qnah ngai oe ta Jêrusalem doe: Meh raq ùh xài mangai wì ma chaq jêh cađac?
JOH 7:26 Ngan meh haq ma i capoch rai amot, atàng i cabô tapoch mòeq nà bàu cleq ka haq. Ahìaq ƀài cwan khoe doe haq meh raq Christ joq qnàng?
JOH 7:27 Mahaq mangai meh trùh enh leq bèn loq, Yàng jò Christ hi trùh, i cabô maloq haq trùh enh leq.
JOH 7:28 Jò aih Chuaq Jesus oe raq hnài tanòe hamlang hnim kùh waiq, Haq capoch qmòe cadêh: “Pì canau ka au, loq ka au trùh enh leq, ùh xài au trùh đeh ajang kô, mahaq Mangai ma khoe thê au aih joq qnàng. Pì ùh qnì ka haq,
JOH 7:29 mahaq au loq ka haq, majah qmang aih au loh enh haq, haq khoe thê au”.
JOH 7:30 Aih ìq raq, wì majah ti àu chaq trong rùp Chuaq Jesus, mahaq ùh i mòeq ngai leq hùa poh ta chac Jesus, majah qmang aih jò da haq qnhòq trùh;
JOH 7:31 mahaq i bàc ngai lùi haq. Wì doe: Jò Christ trùh, haq i broq bàc trong halac ùh hnau ka mangai kô ùh?
JOH 7:32 Mangai Pharisi tàng bàc ngai ta aih ta hatuàng trùh Chuaq Jesus ti dabau. Aih, wì haq hi mòeq manoh ka ƀài pajàu kàn wiang thê ƀài lình wèq hnim kùh waiq lam rùp haq.
JOH 7:33 Chuaq Jesus doe: “Au oe ti pì toq biaq hòm, khoe aih au hi hlài deh ta Mangai ma khoe thê au.
JOH 7:34 Pì hi ti chaq au, mahaq ùh hnoq au, èh hòm tanòe au ma oe, ta aih pì trùh ùh jah”.
JOH 7:35 Mangai Juđa doe ka dabau: Mangai kô enh lam taleq haq ma doe bèn chaq ùh hnoq haq? Ahìaq haq lam trùh ti ƀài mangai bèn ma haprah priang taqne mangai Gorec, đòeq hu hnài mangai Gorec qmòh?
JOH 7:36 Haq khoe doe: Pì ti chaq au, mahaq ùh glàm au, èh hòm tanòe au oe pì enh trùh ta aih ùh jah, bàu aih qmang leq?
JOH 7:37 Hì atìq pulùch, aih hi ma yeo nhet dìq dŏng ta hì ramènh, Chuaq Jesus yòng rai tapoch bàu dêh: “Mangai leq croh ranŏng, drah trùh ti au hu ôq.
JOH 7:38 Mangai leq lùi au, qmang ka bàu Hset Hadròeh khoe anoe: cròng diac kan rìh plôh loh qmòe enh dalam ka wì haq”.
JOH 7:39 Bàu aih, Haq anoe trùh Yiang Hadròeh mangai leq ma lùi haq atìq kô èh hi jah, jò aih qnhòq ùc qnoh Yiang Hadròeh, majah qmang aih Chuaq Jesus qnhòq jah ranhòm.
JOH 7:40 Ta aih bàc ngai tàng, wì doe: Mangai kô pajàu joq qnàng. Mangai qnoeq doe: Qmat raq Christ.
JOH 7:41 Mangai qmoeq hòm doe: Wìa ka Christ ma loh enh gùng Galili?
JOH 7:42 Ma ùh joq hset Hadròeh doe: Christ ep loh enh nang noe Dawit, enh plài Bêtlehem aih plài da bùa qmòh?
JOH 7:43 Taiq ajang nòe Chuaq Jesus, wì haq majah talah đac dabau.
JOH 7:44 Qnah ngai enh rùp haq, mahaq ùh i cabô hùa hnho deh mòeq apah tì ta chac haq.
JOH 7:45 Qmang aih, ƀài lình tawìh hlài nòe ƀài pajàu kàn xam ƀài mangai Pharisi. Wì aih bòch: Hagleq pì ma ùh ahlài mangai aih tacô?
JOH 7:46 Ƀài lình padreo bàu: Qnhòq lah i cabô capoch tìah ka mangai kô.
JOH 7:47 Mangai Pharisi goh bàu ƀài aih: Ahìaq haq aih khoe padô hloe xam pì qmòh?
JOH 7:48 I ka cwan leq, mangai Pharisi leq lùi haq aih ùh?
JOH 7:49 Ùh! mahaq ƀài mangai bình qmòe ka calùh chàm joq ùh lòm loq qmòe ka ranenh cleq, joq jìang toq ra òh hamaiq!
JOH 7:50 Nicôđem (mangai adroe ka aih i trùh ti Chuaq Jesus, haq hanoh oe mòeq bua ti ƀài aih) doe:
JOH 7:51 Ranenh da bèn ma rùp mangai leq bèn qnhòq bòch, qnhòq qnì ka yiniq haq aih broq qmòh?
JOH 7:52 Wì doe ka haq: Ìh kô ma hadai mangai Galili qmòh? Ìh ngan beq! ìh hi hnoq ùh lah i mangai pajàu leq ma loh enh gùng Galili.
JOH 7:53 Khoe aih, dìq ka wì hi hlài deh hra ta hnim.
JOH 8:1 Mahaq Chuaq Jesus tŏc ta bui wang Oliu.
JOH 8:2 Bu qngah, haq wìh hlài ta hnim kùh waiq, dìq dŏng ka mangai ta aih trùh tapdan ka haq. Haq hangui hu hnài wì.
JOH 8:3 Jò aih ƀài mangai hnài ranenh xam ƀài mangai Pharisi aràng trùh ka haq mòeq ngai cadrì wì jah rùp jò haq qnang tango. Wì thê haq yòng taqne mangai bàc ta aih.
JOH 8:4 Wì bòch Chuaq Jeus: Mangai hnài, mangai gucadrì kô nhèn rùp jò haq qnang tango,
JOH 8:5 ta ranenh da Môise thê bèn hachùq đac xam hmo mangai qmang kô, ha da ìh doe qmang leq?
JOH 8:6 Wì bòch qmang aih đòeq hu bahlac haq, đòeq chaq nen hu tah hadrah ka haq. Mahaq Chuaq Jesus kùp ta haqneq, yŏc hadrang tì achìh ta taneh.
JOH 8:7 Jò wì xan bòch yôt, haq padinh yòng rai doe ka wì: “Dôq ka mangai leq taqne pì qmat tàng dađeh ùh hìaq i yiniq lui cleq, mangai aih yŏc hmo hachùq adroe beq”
JOH 8:8 Haq hi kùp achìh hòm ta taneh.
JOH 8:9 Jò wì tàng qmang aih, wì hi lam, mangai craq lam adroe, trùh jò oe mòeq ngai Chuaq Jesus ta aih, xam mangai gucadrì oe raq yòng.
JOH 8:10 Chuaq Jesus yòng bòch haq: “Mangai gucadrì meh, wì taleq hòm? Ùh i ca bô taqmòq ka ìh yiniq lui cleq qmòh?
JOH 8:11 Haq padreo bàu: Waiq Chuaq, ùh i ka cabô. Chuaq Jesus doe: “Au hadai ùh taqmòq ka ìh yiniq lui, lam beq pi dùh broq yiniq hòm”.
JOH 8:12 Chuaq Jesus doe hòm ka wì: “Au kô raq kan qngah ka crŏng taneh kô, mangai leq tiaq au, haq aih ùh hìaq lam ta kan clam, mahaq i kan qngah da kan rìh.
JOH 8:13 Mangai Pharisi rahen: Ìh yòng jang kô anoe cla rađeh, bàu aih ùh wìa ka lùi.
JOH 8:14 Chuaq Jesus doe: “Yac ka cla au anoe rađeh, bàu aih dua khòh lùi, majah qmang aih au loq đeh khoe trùh enh leq, loq đeh padon lam taleq. Mahaq pì ùh qnì ka au trùh enh leq, ùh qnì au lam taleq.
JOH 8:15 Pì tah hadarh tiaq ranenh da kon mangai, au ùh tah hadrah ka cabô.
JOH 8:16 Mahaq tàng joq au hadrah ka cabô, au hadrah troq joq qnàng, majah qmang aih au ùh i yòng đeh mòeq ngai, au yòng deh ti Baq ma khoe thê au.
JOH 8:17 Tanòe ranenh pì khoe achìh: bàu baiq ngai wiang anoe patô, bàu aih joq qnàng.
JOH 8:18 Au panhìn ka rađeh, Baq ma khoe thê au trùh, hadai wiang anoe panhìn ti au”.
JOH 8:19 Wì bòch haq: Aleq baq ìh? Chuaq Jesus doe: “Pì ùh canau ka au, ùh qnì ka Baq au, tàng joq pì khoe canau ka au, aih pì hadai khoe loq ka Baq au”.
JOH 8:20 Chuaq Jesus tapoch bàu kô jò yòng hnài tanòe hamlang hnim kùh waiq, haten ka nòe hnim don đòeq kùng hang ma dèch am ka hnim kùh waiq, ùh i mangai leq rùp haq majah qmang aih haq qnhòq trùh dèh jò.
JOH 8:21 Chuaq Jesus noe tam ka wì haq: “Au kô èh lam, pì ti chaq au, pì qmat èh cachìt dèh ta yiniq lui. Nòe Au lam pì ùh jah trùh”.
JOH 8:22 Mangai Juđa anoe: Haq doe nòe au lam pì ùh jah trùh, qmang aih haq lam cachìt qmòh?
JOH 8:23 Mahaq Chuaq Jesus tapoch hòm: “Pì qmat loh enh qneq, au loh enh qnhèq. Pì qmat da crŏng taneh kô, au ùh xài da crŏng taneh kô.
JOH 8:24 Au khoe doe pì cachìt dèh ta yiniq lui cla, tàng joq pì dua ùh lùi au kô raq, joq qnàng pì cachìt dèh ta yiniq lui cla”;
JOH 8:25 wì bòch: Ìh qmat ìq cabô? Chuaq Jesus padreo bàu: “Qmang ka bàu au khoe doe ka pì enh baxèm raq,
JOH 8:26 Au i bàc trong anoe, bàc trong hu hadrah pì, mahaq Mangai khoe thê au trùh aih ma joq qnàng, au tàng cleq enh Haq, aih au hi anoe hlài ka crŏng taneh kô.
JOH 8:27 Wì ùh qnì tàng aih haq anoe trùh dèh Baq.
JOH 8:28 Aih ìq Chuaq Jesus majah doe: “Jò pì hi atua Kon Mangai, aih èh pi men loq au kô cabô, loq yac ka moeq yiniq cleq dua au ùh broq đeh, mahaq au anoe toq trong Baq khoe hnài au.
JOH 8:29 Mangai khoe thê au trùh dua oe yôt ti au, qnhòq lah dôq au oe đeh mòeq ngai, majah qmang aih yac ka jò leq dua au broq lem manoh Haq”.
JOH 8:30 Chuaq Jesus anoe qmang aih i bàc ngai lùi bàu haq.
JOH 8:31 Chuaq Jesus doe ka mangai Juđa ma khoe lùi haq: “Tàng joq pì wèq bàu au hnài, aih pì joq mangai tiaq hŏc au;
JOH 8:32 pì jah loq bàu joq qnàng, bàu joq qnàng jah lêh caqnaih pì”.
JOH 8:33 Mangai Juđa doe: Nhèn kô nang noe Apraham, qnhòq lah broq dìc hapŏng cabô, gleq ìh ma doe: jah lêh caqnaih nhèn?
JOH 8:34 Chuaq Jesus doe ka wì: “Joq qnàng, joq qnàng au doe ka pì, mangai leq broq yiniq lui aih broq dìc yiniq lui.
JOH 8:35 hapŏng dìc majah oe hloe ta hnim, mahaq toq Kon raq majah oe hloe ta aih.
JOH 8:36 Qmang aih tàng joq Kon lêh caqnaih pì, aih pì joq khoe jah paclaih joq qnàng.
JOH 8:37 Au loq pì nang noe Apraham, mahaq pì toq chaq trong jêh cađac au, majah qmang aih bàu au ùh i nòe ta manoh cliac pì.
JOH 8:38 Au anoe yiniq au hnoq enh ngèa Baq au, pì broq trong pì top dua baq pì.”
JOH 8:39 Wì doe: Apraham aih baq da nhèn, Chuaq Jesus doe: “Tàng joq pì kon Apraham, aih pì broq tiaq Apraham.
JOH 8:40 Mahaq manòeq kô pì chaq trong jêh đac au, mangai ma khoe yŏc bàu joq qnàng enh Boc Plình đòeq anoe ka pì. Apraham ùh i broq qmang aih!
JOH 8:41 Pì qmat broq yiniq baq pì broq.” Wì aih padreo bàu: Nhèn ùh xài kon tango, nhèn i mòeq ngai baq raq, aih Boc Plình.
JOH 8:42 Chuaq Jesus doe: “Tàng joq Boc Plình aih baq pì, pì loq waq ka au, majah qmang aih au loh enh Boc Plình, au trùh enh Haq, au ma i trùh đeh tacô, Haq aih ma khoe thê au.
JOH 8:43 Hagleq pì ma ùh qnì tàng bàu au? Aih ìq taiq pì ùh qnì trong da au.
JOH 8:44 Pì loh enh kan kiac aih kan cadraq da pì, pì enh broq gêh trong baq pì enh. Enh baxèm raq haq aih mangai jêh đac mangai, ùh cajap manoh wèq bàu joq qnàng, majah qmang aih ùh i ka bàu joq qnàng enh dalam ka haq. Jò haq amòng, haq capoch tiaq deh khoe hmòt, majah qmang aih haq mangai loq amòng broq baq mangai loq amòng.
JOH 8:45 Mahaq pàng au anoe bàu joq qnàng, dài pì majah ùh lùi au.
JOH 8:46 Taqne pì qmat i cabô patô jah yiniq lui da au ùh?... Tàng au anoe bàu joq qnàng gleq pì ma ùh lùi au?
JOH 8:47 Mangai da Boc Plình aih tàng bàu Boc Plình. Pì majah ùh tàng bàu Boc Plình, pàng pì ùh xài mangai da Boc Plình.”
JOH 8:48 Mangai Juđa doe: Nhèn doe ìh qmat mangai Samari kan kiac khoe pawè, aih ma ùh troq?
JOH 8:49 Chuaq Jesus pa dreo bàu: “Au ùh xài mangai kiac pawè au, mahaq au ta iu Baq au, da pì aih enh poch qmèq ka au.
JOH 8:50 Au ùh chaq kan nhòm ka dađeh, mahaq i mòeq Mangai chaq, haq aih èh mangai hadrah.
JOH 8:51 Joq qnàng, joq qnàng au doe ka pì, mangai leq iu tiaq bàu au, haq aih èh ùh hnoq kan cachìt”.
JOH 8:52 Mangai Juđa doe: Manoèq kô nhèn khoe loq joq qnàng, ìh qmat joq mangai kiac khoe pawè. Apraham khoe cachìt, dìq dŏng ƀài pajàu hadai, yàng ìh aih doe mangai leq iu tiaq bàu ìh ùh jò leq glàm kan cachìt.
JOH 8:53 Ìh ma yeo kàn ùh hnau ka baq nhèn? Aih la Apraham mangai khoe cachìt. Ƀài pajàu hadai khoe cachìt, ìh qmat patìah đeh broq cabô?
JOH 8:54 Chuaq Jesus padreo bàu: “Tàng joq au padèch kan ranhòm ka rađeh, kan ranhòm aih ùh loh cleq, Baq au, mangai pì doe deh Baq, aih mangai broq ka au jah kan ranhòm.
JOH 8:55 Pì ùh qnì ka Haq, au loq ka Haq. Tàng au doe đeh ùh qnì ka Haq, aih au hadai loq qnùt tìah ka pì diq, mahaq au loq ka Haq rai broq tiaq bàu haq.
JOH 8:56 Baq pì aih Apraham, calah nèh haq tadèch qmòe qnòeh jò haq hnoq hì da au, khoe jah hnoq haq dìq jaq lem bùi.”.
JOH 8:57 Wì tèu ka haq: Ìh qnhòq jah padam jàt hanam ìh ma khoe hnoq Apraham.
JOH 8:58 Chuaq Jesus padreo bàu: “Joq qnàng, joq qnàng au doe ka pì, adroe ka i Apraham, khoe i au.”
JOH 8:59 Jò aih wì toch hmo đòeq hibùq haq, mahaq Chuaq Jesus cadoc dađeh loh hnim kùh waiq, lam taqnoeq.
JOH 9:1 Chuaq Jesus bu lam ti trong, hnoq mòeq ngai lua qmòe enh jò baxèm ha-uang.
JOH 9:2 Mangai tiaq hŏc bòch: Rabi, cabô ma khoe i yiniq lui, cla haq loq miq baq haq, hagleq haq bu ha-uang ma khoe lua qmang qmat?
JOH 9:3 Chuaq Jesus doe: “Qmat ùh xài claq haq hadai ùh xài miq baq haq khoe i yiniq lui, mahaq qmat đòeq yiniq Boc Plình broq jah paqnoh ajang haq.
JOH 9:4 Jò oe raq qngah da hì, au ep broq gêh ka yiniq Mangai ma khoe thê au trùh, jò trŏc clam ùh i cabô oe jah broq cleq.
JOH 9:5 Jò au oe raq ta crŏng taneh, au raq kan qngah ka crŏng taneh.”
JOH 9:6 Khoe ka capoch bàu aih, haq cachôh ta taneh, jràu diac hai ta blo dôq haq wìa tràp, èh haq xùt ta mat mangai lua aih.
JOH 9:7 Khoe haq doe: “Lam beq, lam ta bau diac Siloê đòeq hu qnheo (Siloê aih la Jah thê)”; haq hi lam trùh ta bau aih, qnheo, khoe èh wìh hlài, hi jah xau hnoq qmòe lem lech.
JOH 9:8 Wì plài mangai lua aih xam ƀài mangai nèh haq hmaq hnoq mangai lua kô rìh ka axìn, wì doe: Ùih! kô ajoq mangai xan hangui axìn ùh xài?
JOH 9:9 Qnah ngai doe: hi loq haq qmat raq! Mangai qnoeq doe: Ùh xài, mangai tah hatìah ka haq. Mahaq cla haq doe lam doe hlài: Hi loq ka au kô raq!
JOH 9:10 Wì bòch: Hagleq mat gè khoe jah tapèch?
JOH 9:11 Haq tèu bàu: Mangai yiniq haq Jesus leo tràp xùt ta mat au. Haq thê au lam ta bau diac Siloê hu qnheo. Au hi lam qnheo, manòeq au khoe jah xau hnoq.
JOH 9:12 Wì bòch haq: Taleq mangai aih? Haq doe: au ùh qnì.
JOH 9:13 Wì qnong mangai neh haq ma lua mat trùh ajang ngèa mangai Pharisi.
JOH 9:14 Hì Jesus ma leo tràp broq ka mangai lua mat jah brêh aih, wop hì Sabat.
JOH 9:15 Mangai Pharisi bòch hòm hagleq haq ma khoe jah xau hnoq. Haq doe: Mangai aih xùt tràp ta mat au, au lam qnheo khoe hi jah hnoq.
JOH 9:16 Qnah ngai Pharisi doe: Mangai kô ùh xài loh enh Boc Plình, hacô haq ùh wèq hì Sabat. Mahaq mangai qnoeq hòm doe: Mangai i yiniq lui majah broq kan halac qmang qmat? Pi tahatroq, wì hi loh ka talah ka dabau.
JOH 9:17 Khoe aih wì haq tawìh hlài ajang mangai lua, wì bòch: Manòeq kô mangai ma khoe broq ka ìh jah xau hnoq qmat ìh doe qmang leq? Mangai aih padreo bàu: Haq aih mangai pajàu.
JOH 9:18 Mahaq mangai Juđa ùh lùi haq aih nèh lua mat yàng manòeq khoe jah hnoq, trùh wì ma hi creo ka miq baq haq.
JOH 9:19 Wì àu bòch: Kô ajoq kon calô chôp ma xan doe haq lua qmòe enh jò ha-uang nèh raq? Òq hagleq manòeq haq majah xau hnoq?
JOH 9:20 Wa miq baq haq doe: Ma canau haq qmat joq kon ma, lua qmòe enh jò ha-uang nèh raq,
JOH 9:21 yàng manòeq kô hagleq haq jah xau hnoq, ma hadai ùh loq, ma hanoh ùh qnì ka cabô khoe pèch da haq mat. Bòch cla haq, haq khoe kàn, cla haq doe đeh.
JOH 9:22 Miq baq haq majah anoe qmang aih, wa haq crè ka ƀài gucraqJuđa, wì aih khoe doe waq toq cabô doe Jesus aih raq Mêsia, mangai aih èh wì hnan qnoh đac enh gùng ka hnim tagop qyoh.
JOH 9:23 Aih wa miq baq haq majah doe: Haq khoe troq hanam, bòch cla haq.
JOH 9:24 Mangai Pharaisi creo ka mangai nèh haq lua mat aih tam mòeq yàng hòm, wì doe: Drah manè apôi Boc Plình beq, nhèn loq mangai aih i yiniq lui;
JOH 9:25 mangai aih doe: au ùh qnì mangai aih i yiniq lui loq ùh, au loq mòeq yiniq, nèh au lua mahaq manòeq au jah qngah.
JOH 9:26 Wì bòch hòm: Haq khoe broq ka gè cleq, haq pèch da gè mat qmang leq?
JOH 9:27 Haq padreo bàu: au khoe doe ka pì, pì ùh ta màng. Gleq pì majah enh tàng hòm? Ahìaq pì enh broq mangai tiaq hŏc haq aih diq qmòh?
JOH 9:28 Wì hnap hnuq ka haq rai doe: Gè qmat òq mangai tiaq hŏc haq, nhèn kô mangai tiaq hŏc Môise.
JOH 9:29 Nhèn loq Boc Plình khoe doe ka Môise, mahaq mangai kô nhèn ùh qnì qmòe ka haq loh enh leq.
JOH 9:30 Haq aih padreo bàu: Mangai aih khoe pèch da au mat, aih pì doe ùh qnì haq loh enh leq, aih joq ma halac!
JOH 9:31 Bèn loq Boc Plình malah tamàng bàu mangai i yiniq lui, mahaq tàng cabô loq yùq iu bàu Boc Plình, broq tiaq manoh Haq, bàu mangai aih Haq tamàng.
JOH 9:32 I cabô lah tàng doe i mangai pèh mat mangai lua qmòe enh qyoh.
JOH 9:33 Tàng joq mangai kô ùh loh enh Boc Plình, haq ùh broq cleq majah.
JOH 9:34 Wì tèu haq: Gè qmat catàm ta yiniq lui enh jò ha-uang nèh raq, broq deh hnài nhèn! khoe aih wì hnan qnoh haq enh gùng.
JOH 9:35 Chuaq Jesus tàng doe wì khoe hnan qnoh cađac mangai aih loh enh gùng, jò hnoq mangai aih, haq doe: “Ìh alùi Kon Mangai?”
JOH 9:36 Mangai aih bòch: Wì Craq! anoe ka au loq haq aih cabô, đòeq au hu lùi.
JOH 9:37 Chuaq Jesus doe: “Manòeq kô ìh khoe hnoq haq, joq qnàng, hacô haq mangai qnang hatuàng ti ìh.”
JOH 9:38 Mangai aih doe: Waiq Chuaq! au lùi ìh.
JOH 9:39 Chuaq Jesus doe: “Au khoe trùh ta crŏng taneh đoèq broq kan tah hadrah qmang kô: mangai ùh xau èh jah hnoq, mangai hnoq èh loh ka ùh xau.”
JOH 9:40 Mangai Pharisi ma yòng ti haq tàng anoe qmang aih, wì bòch: Ìh doe cleq? Nhèn ma hadai lua mat?
JOH 9:41 Chuaq Jesus doe: “Tàng joq pì hadai lua, aih pì ùh ka yiniq lui cleq, mahaq manòeq pì doe đeh qngah, dài aih raq yiniq lui pì majah oe.”.
JOH 10:1 “Joq qnàng qnàng au doe ka pì mangai, mangai leq thia ta cadrong trìu ma ùh mùt trong qmang, mahaq heo trong qnoeq, aih mangai atùng.
JOH 10:2 Mangai leq mùt ti trong qmang, aih majoq mangai ban trìu.
JOH 10:3 Mangai gòm qmang pèh ka haq qmang, trìu tàng dèh bàu mangai ban, haq creo yiniq dèh trìu hu tiaq qnoh enh gùng.
JOH 10:4 Jò haq khoe qnoh trìu loh dìq enh gùng, cla haq lam adroe, trìu lam atìq, majah qmang aih trìu canau ka bàu haq.
JOH 10:5 Mahaq ùh jò leq trìu tiaq mangai ùh canau, majoq qnàng aih trìu loh ka cadàu amot, majah qmang aih haq ùh canau ka bàu mangai aih.
JOH 10:6 Chuaq Jesus alìah bàu aih, mahaq ƀài mangai Pharisi ùh qnì tàng haq anoe cleq.
JOH 10:7 Aih ìq Chuaq Jesus majah anoe hòm: “Joq qnàng au anoe ka pì, au kô raq qmang trìu.
JOH 10:8 Ƀài mangai trùh adroe ka au dìq ƀài mangai atùng, mahaq trìu ùh tamàng bàu wì aih.
JOH 10:9 Au kô raq qmang, mangai leq mùt jang au mangai aih jah dèch. Wì haq jah mùt loh, jah glàm nhat.
JOH 10:10 Mangai atùng trùh đòeq toq hu atùng, jêh rai palùng đac. Mahaq au khoe trùh đòeq trìu jah rìh, rai jah kan rìh tàu tìa.
JOH 10:11 Au kô raq mangai ban trìu khun rabiaq, mangai ban khun rabiaq haq cađac qmòe rađeh dôq trìu jah kan rìh.
JOH 10:12 Mangai ban acaq baha aih ùh xài mangai ban joq qnàng, trìu hadai ùh xài trìu haq, tàng haq hnoq koq gùng trùh, haq cađac trìu hu cadàu claih toq ka dađeh. Koq gùng blah yŏc trìu rai broq ka trìu haprah priang.
JOH 10:13 Mangai ban baha cadàu toq ka dađeh, haq ùh i hèm trùh trìu.
JOH 10:14 Au kô raq mangai ban khun rabiaq, au loq deh ka trìu, èh trìu au hadai loq ka au.
JOH 10:15 Tìah ka Baq loq ka au, au loq ka Baq – Au cađac rađeh am ka trìu.
JOH 10:16 Au oe raq i calùh trìu qnoeq ùh xài ta cadrong kô; au ep tiaq ahlài haq. Trìu aih èh hadai jah tàng bàu au, jah wìa mòeq calùh, èh mòeq ngai ban raq.
JOH 10:17 Hagleq Ƀaq majah loq waq au, aih au phùq deh kan rìh đòeq hu jah yŏc hlài.
JOH 10:18 Ùh i cabô doeh yŏc da au kan rìh, mahaq cla au phùq đeh, au i cwìang cađac deh kan rìh hadai i cwìang yŏc hlài. Ƀaq khoe thê qmang aih.
JOH 10:19 Mangai Juđa tàng bàu aih, wì loh qmòe ka talah ka dabau.
JOH 10:20 Qnah ngai doe: Haq qmat kiac pawè haq khoe loh ka rawè, tamàng dèh ka bàu haq?
JOH 10:21 Qnah ngai doe: Bàu kô ùh xài bàu mangai kiac khoe caqnit don. Kiac wìa ka jah pèh mat mangai ùh xau?
JOH 10:22 Trùh hì Ramènh dèch hnim kùh waiq ta Jêrusalem. Aih troq jò ralìm,
JOH 10:23 Chuaq Jesus oe ta hamlang hnim kùh waiq, haq ti dauq roc canhiang qmang Salomôn.
JOH 10:24 Mangai Juđa ti dudan ka haq rai bòch: Ìh đòeq nhèn rangòt yôt qmang kô trùh jò leq? Tàng joq ìh kô raq Mêsia, anoe ka nhèn ma hloh haq.
JOH 10:25 Chuaq Jesus padreo bàu: “Au khoe doe ka pì, mahaq pì ùh lùi. Ƀài yiniq au broq enh dalam ka yiniq Baq au, khoe wiang panhìn ka au;
JOH 10:26 mahaq pì ùh lùi, majah qmang aih pì ùh xài trìu au.
JOH 10:27 Trìu da au tamàng bàu au, Au loq ka wì haq, wì haq tiaq au.
JOH 10:28 Au am ka wì haq kan rìh halình mòeq đòe, wì haq ùh jò leq cachìt, ùh i cabô jah hrùiq yŏc wì haq enh tì au.
JOH 10:29 Baq au Mangai ma khoe am trìu aih ka au, Haq yeo kàn dìq dŏng. Ùh i cabô jah hrùiq yŏc wì haq enh tì Baq au.
JOH 10:30 Au xam Baq aih mòeq raq.
JOH 10:31 Mangai Juđa tŏch hmo hu hibùq haq hòm.
JOH 10:32 Chuaq Jesus doe: “Au khoe broq ka pì hnoq bàc yiniq lem loh enh Baq. Yiniq cleq pì majah tŏch hmo hu đàp au.”
JOH 10:33 wì doe: Ùh xài ìh broq lem nhèn majah đàp ìh, mahaq taiq ìh capoch haqnhèq bàu ùh hòq qmòe cleq, ìh qmat xài mangai, aih ìh ma doe rađeh Boc Plình.
JOH 10:34 Chuaq Jesus padreo bàu: Ta Hset ranenh pì ùh xài i achìh: Au khoe creo ka pì aih yiang qmòh?
JOH 10:35 Tàng Hset Ranenh creo ka ƀài mangai jah bàu Boc Plình aih yiang, tàng joq bàu Hset Hadròeh ùh jah cađac,
JOH 10:36 ha mangai Baq ma khoe đòeq dèh crài, khoe thê loh ta crŏng taneh kô? Hagleq pì majah doe au haqnhèq bàu jò au doe au kon Boc Plình.”
JOH 10:37 Apaq lùi, tàng joq au ùh broq yiniq Baq broq.
JOH 10:38 Mahaq tàng au broq, yac ka pì ùh lùi au, pì lùi ƀài yiniq au broq, aih pì hi canau loq Baq oe enh dalam ka au, au hadai oe enh dalam ka Baq.”
JOH 10:39 Wì àu rùp haq hòm, mahaq haq wia cađac.
JOH 10:40 Khoe aih Chuaq Jesus wìh hlài apah tau cròng diac Jôđan, trùh ta nòe Jon ma baxèm broq baptem nèh. Haq oe ta aih,
JOH 10:41 bàc ngai trùh ta haq. Wì doe: Yac ka Jon qnhòq hmaq broq cleq ma halac, mahaq rìm nà Jon anoe trùh mangai kô aih dìq wop dŏng.
JOH 10:42 Ta aih, i bàc ngai lùi Chuaq Jesus.
JOH 11:1 I mòeq ngai ùh hrŏc yiniq haq Laxaru, oe ta Bêthani, plài Mari xam Mathê daq haq.
JOH 11:2 Mari aih mangai ma khoe xùt dàu xua thùm ka Chuaq Jesus, rai yŏc deh xàc gàu xùt jènh Jesus, daq haq Laxaru qnang ùh hrŏc.
JOH 11:3 Wa thê mangai lam patìn ka Chuaq Jesus: Waiq Chuaq! Mangai ìh ma loq waq khoe ùh hrŏc.
JOH 11:4 Jò Chuaq Jesus tàng qmang aih, haq doe: “Yinìq kô ùh i ma doe cachìt, mahaq đòeq ka Boc Plình jah kan ranhòm, aih èh yiniq Kon haq hadai jah qngah qngai”.
JOH 11:5 Chuaq Jesus loq waq ka Mathê, loq waq ka oh haq xam Laxaru.
JOH 11:6 Jò Haq tàng doe Laxaru ùh hrŏc, haq oe tam ta aih baiq hì.
JOH 11:7 Khoe aih haq doe ka mangai tiaq hŏc: “Beq bèn wìh hlài ta Juđê”.
JOH 11:8 Mangai tiaq hŏc doe: Rabi! Neo ta adreo kô nèh, mangai Juđa kô yŏc hmo hu hacam đàp ìh, ìh oe wìh hlài ta aih hòm qmòh?
JOH 11:9 Chuaq Jesus padreo bàu: “Dahì ma ùh xài i mòeq jàt baiq jò qmòh? Mangai cadiang lam jò dahì aih ùh catoeh, majah qmang aih kan qngah ta crŏng taneh kô broq ka haq xau hnoq.
JOH 11:10 Mahaq tàng cabô cadiang lam jò damang, haq catoeh majah qmang aih haq ùh i ka kan qngah”.
JOH 11:11 Atìq ka anoe bàu kô, Chuaq Jesus doe: “Laxaru bua bèn qnang kùi, mahaq au trùh ta aih hu padrìu haq.”
JOH 11:12 Mangai tiaq hŏc doe: Tàng joq haq jah kùi, aih èh haq rênh brêh.
JOH 11:13 Chuaq Jesus anoe bàu aih hu doe Laxaru khoe cachìt mahaq mangai tiaq hŏc xoh đeh haq kùi joq qnàng.
JOH 11:14 Haq hi anoe hloh hloe ka wì: “Laxaru khoe cachìt”.
JOH 11:15 Au lem bùi am ka pì, ùh i ka au ta aih, đòeq pì hu lùi, beq bèn lam ta haq.”
JOH 11:16 Khoe aih Thôma (Qnah ngai creo Đi đim) doe: Beq bèn hanoh lam, hu cachìt pajùm ti haq.”
JOH 11:17 Jò trùh ta aih, Chuaq Jesus loq Laxaru oe ta ralùng khoe jah pôn hì.
JOH 11:18 Adreo Bêthani trùh Jêrusalem bu mòeq jàt padam êtađo.
JOH 11:19 I bàc ngai Juđa trùh ta aih hu alòng Mathê xam Mari jò daq wa khoe pi i.
JOH 11:20 Jò Mathê tàng doe i Chuaq Jesus trùh, haq tùh loh, mahaq Mari oe raq ta hnim.
JOH 11:21 Mathê doe: Waiq Chuaq! Tàng i ìh tacô, daq au ùh cachìt.
JOH 11:22 Mahaq manòeq kô au loq, ìh bòch cleq dua Boc Plình am.
JOH 11:23 Chuaq Jesus doe ka haq “Daq ìh jah rìh hlài.”
JOH 11:24 Mathê padreo bàu: Au loq trùh jò mangai cachìt rìh hlài hì atìq pulùch èh, haq jah rìh hlài.
JOH 11:25 Chuaq Jesus doe ka haq: “Au kô raq kan rìh xam kan rìh hlài. Mangai leq lùi au haq aih jah rìh hlài, yac ka haq khoe cachìt.
JOH 11:26 Èh hòm, mangai oe rìh lùi au, haq aih ùh cachìt. ìh alùi qmang aih?”
JOH 11:27 Mathê padreo bàu: Waiq Chuaq, au lùi ìh kô raq Christ, Kon calô Boc Plình, Mangai đòeq trùh ta crŏng taneh kô.
JOH 11:28 Khoe ka doe qmang aih, haq hlài chop anoe deh ka Mari oh haq: Mangai hnài qnang oe tacô, haq creo chaq oh.
JOH 11:29 Jò Mari tàng qmang aih, haq drah yòng lam trùh ta Chuaq Jesus.
JOH 11:30 Jò kô Jesus qnhòq mùt taplài, oe raq yòng tanòe Mathê ma loh đìh haq.
JOH 11:31 Mangai Juđa qnang oe ta hnim ti Mari đòeq alòng haq, jò hnoq haq loh lam, wì drah tiaq haq majah qmang aih wì hèm canau haq loh hmoe ta ralùng.
JOH 11:32 Jò Mari trùh ajang nòe Chuaq Jesus yòng, bu hnoq Haq, Mary hacùn cràng nòe jènh Chuaq Jesus rai anoe: Waiq Chuaq! Tàng joq ìh oe tacô, daq au ùh i cachìt.
JOH 11:33 Jò Chuaq Jesus hnoq Mary hmoe, èh hnoq ƀòe mangai Juđa ma lam tiaq haq hanoh hmoe, Chuaq Jesus tamèt ta manoh, haq bòch: “Pì catùh hanang haq taleq?”
JOH 11:34 Dìq ka wì doe: Waiq Chuaq! Ìh lam hu ngan.
JOH 11:35 Chuaq Jesus hmoe.
JOH 11:36 Mangai Juđa ta anoe: Ngan meh! Kan haq loq waq ka Laxaru qnì dàng leq.
JOH 11:37 Mahaq i qnah ngai doe: Mangai khoe jah pèch mat mangai lua, laiq ma hadai broq mangai kô ùh cachìt qmòh?
JOH 11:38 Jò aih, Chuaq Jesus haq jìq tam ta manoh, haq lam trùh ta ralùng (Ralùng aih kòp i mòeq toq hmo kàn padit ajang ngah).
JOH 11:39 Haq doe: “Cadro hmo qmat lam taqnoeq”. Mathê oh mangai cachìt aih doe: Waiq Chuaq! manòeq kô khoe xua, majah qmang aih haq oe ta ralùng khoe pôn hì.
JOH 11:40 Chuaq Jesus doe hòm: “Au ma qnhòq lah doe ka ìh tàng joq ìh lùi, ìh hi jah hnoq kan ranhòm Boc plình?”
JOH 11:41 Qmang aih, wì hi cadro đac hmo. Khoe aih Chuaq Jesus qngoc ngan ta plình rai doe: “Baq, au manè apôi ìh khoe tamàng bàu au,
JOH 11:42 au loq yac ka jò leq dua Ìh tamàng bàu au, mahaq au majah anoe qmang aih dôq wì ma yòng dudan tacô jah tàng, đòeq ka wì haq jah loq Ìh khoe thê au trùh”.
JOH 11:43 Khoe ka anoe qmang aih, haq creo cadêh “Laxaru! loh beq”.
JOH 11:44 Mangai cachìt hi cadiang loh, bai lòm hanang oe raq kàt da haq jènh tì, mù oe raq tù da haq hadrò. Chuaq Jesus doe ka wì: “Lêh dŏng bai qmat, dôq haq jah lam”.
JOH 11:45 Bàc ngai Juđa ma trùh đòeq hu alòng Mari hnoq yiniq Chuaq Jesus broq, wì hi lùi haq.
JOH 11:46 Mahaq i qnah ngai lam chaq ƀài mangai Pharisi anoe ka wì aih loq yiniq Chuaq Jesus khoe broq.
JOH 11:47 Ƀòe pajàu kàn xam mangai Pharisi tagop ti dabau ta hnim hadrah, wì doe: Mangai kô broq bàc kan halac, bèn broq qmang leq kô èh?
JOH 11:48 Tàng joq bèn xan dôq haq broq yôt qmang kô, trùh wì ma lùi dŏng haq, jò aih èh hnim kùh waiq xam taneh diac bèn, mangai Rôma trùh tacô raliang đac dŏng.
JOH 11:49 Khoe aih i mòeq ngai yiniq haq Caiphe, hanam aih haq broq cla craq pajàu kàn, haq doe: Pì ùh lòm qnì qmòe cleq!
JOH 11:50 Pì ùh hèm tàng mòeq ngai cachìt am dìq dŏng ka mangai aih ajoq yeo lem ùh hnau dìq ka taneh diac kô lùng pac dŏng.
JOH 11:51 Bàu aih ùh xài cla haq anoe đeh, mahaq hanam aih haq broq cla craq pajàu kàn, haq tapoch pajàu trùh Chuaq Jesus padon cachìt am dìq dŏng ka mangai,
JOH 11:52 èh ùh xài toq ka taneh diac aih mahaq xam dìq dŏng ka kon Boc plình ma khoe prah priang, đòeq hu tagop ahlài wì haq dôq wì haq wìa mòeq.
JOH 11:53 Pang hì aih wì hi chaq trong jêh cađac haq.
JOH 11:54 Dài aih ìq, Chuaq Jesus lam ta gùng Juđa, mahaq pi am bàc ngai loq, Chuaq Jesus cađac ta aih haq lam mùt tagùng haten ka đùng hawit, trùh ta plài Epra-im haq hi oe ta aih dèh ti ƀòe mangai tiaq hŏc.
JOH 11:55 Hì ramènh Pan cwa da mangai Juđa ten trùh, bàc ngai tŏc ta Jerusalem adroe ka hì ramènh basròeh.
JOH 11:56 Wì haq ti chaq Chuaq Jesus, oe ta hnim kùh waiq wì haq bòch dabau: Pì hèm qmang leq cadèh? Haq aih ma ùh tŏc hàu ta hì ramènh kô qmòh?
JOH 11:57 Mahaq ƀài pajàu kàn xam mangai Pharisi khoe tanap bàu waq toq cabô hnoq Chuaq Jesus oe taleq, mangai aih ep lam anoe ka wì haq loq đòeq wì haq hu rùp Chuaq Jesus.
JOH 12:1 Tadràu hì adroe ka ramènh Pancwa, Chuaq Jesus mùt ta plài Bêthani, aih nòe Laxaru, mangai Chuaq Jesus khoe broq haq rìh hlài enh kan cachìt.
JOH 12:2 Wì padon yiniang ka Chuaq Jesus acaq ta aih, Mathê ti patìh, Laxaru hadai hangui ti wì ma acaq pajùm aniang ti haq.
JOH 12:3 Mari yŏc qne lit dàu xua thùm canaq bac, haq pùc dàu aih ta jènh Chuaq Jesus èh yŏc deh xàc gàu xùt da haq jènh. Ta hnim aih bìn dŏng kan xua thùm.
JOH 12:4 Mahaq i mòeq ngai tiaq hŏc, yiniq haq Juđa, mangai atìq kô èh ma blòq Chauq Jesus, haq doe:
JOH 12:5 Hagleq ma ùh tech dàu kô hu yŏc ƀac đòeq am ka mangai pa? Dàu qmat mòeq hanam abroq men plàih.
JOH 12:6 Haq anoe qmang aih ùh xài haq loq hèm trùh mangai pa, mahaq haq aih mangai loq atùng, haq mangai wèq bac jèn xan bŏc yŏc atùng ƀac wì tah ta aih.
JOH 12:7 Chuaq Jesus doe: “Paq troq dèh ka haq, haq khoe palauq dàu qmat đòeq trùh hì hu lòm hanang au.
JOH 12:8 Jò leq ma ùh i ka mangai pa oe dudan ti pì, mahaq au ma i oe yôt ti pì”.
JOH 12:9 Jò aih haraya mangai Juđa loq ka Chauq Jesus oe ta aih, wì trùh ùh xài đòeq hnoq toq Chuaq Jesus, mahaq hu ngan hloe xam Laxaru, mangai Chuaq Jesus khoe broq rìh hlài enh kan cachìt.
JOH 12:10 Ƀài mangai pajàu kàn hadai chaq trong jêh cađac hloe xam Laxaru.
JOH 12:11 Ajang Laxaru aih raq majah i bàc ngai Juđa rai trùh rai lùi Chuaq Jesus.
JOH 12:12 Hì atìq, pi cajaq mangai tŏc hàu Ramènh Pancwa, tàng doe Chuaq Jesus qnang tŏc ta Jêrusalem.
JOH 12:13 Wì hlêh hla triaq, tùh loh ta Chuaq Jesus rai cachech: Hôsana! Xôq ramot am ka mangai trùh enh dalam yiniq Chuaq. Xôq ramot ka bùa Isorali!
JOH 12:14 Chuaq Jesus hnoq mòeq toq lùa qyoh, Haq tŏc hangui enh crŏng lùa aih, qmang ka bàu khoe achìh:
JOH 12:15 “Kon adrùh Siôn! Apaq crè, Ngan meh, bùa pì qnang trùh, Hangui enh crŏng lùa qyoh.”
JOH 12:16 Jò baxèm aih, mangai tiaq hŏc ùh qnì ƀài bìac kô. Trùh atìq ka jò Chuaq Jesus khoe jah ranhòm wì haq men hmàng hlài ƀài bàu aih khoe achìh trùh haq, wì broq qmang aih dôq xìt ka bàu aih gêh.
JOH 12:17 Bài mangai ma oe ti Chuaq Jesus jò haq creo ka Laxaru loh enh ralùng rai broq ka haq rìh hlài, hadai ùh hêq ka anoe yôt bìac aih.
JOH 12:18 Bàc ngai khoe tàng doe Chuaq Jesus broq trong halac kô, aih ìq ƀài wì majah loh đìh Chuaq Jesus.
JOH 12:19 Mangai Pharisi ta anoe ka da bau: Pì ahnoq rađeh ùh broq cleq jah, ngan tau, dìq ka phù cròng tiaq dŏng haq!
JOH 12:20 Jò wì ma tŏc kùh waiq ta hì Ramènh, ta aih i mangai Gorec,
JOH 12:21 trùh ajang Philip mangai Bet-saiđa gùng Galili, wì haq doe: wì craq! nhèn enh hnoq đeh Chuaq Jesus!
JOH 12:22 Philip lam doe ka Anrê, Anrê xam Philip lam anoe ka Chuaq Jesus.
JOH 12:23 Chuaq Jesus padreo bàu: “Jò Kon Mangai jah kan ranhòm khoe trùh.
JOH 12:24 Joq qnàng, joq qnàng au anoe ka pì, tàng joq pliang adrech qmau tau ùh cachìt, atìq ka jò haq khoe jah rai ta taneh aih èh haq oe moe dèh qmang aih raq. Mahaq tàng joq haq cachìt, aih èh haq men jah loh qmòe ka bàc.
JOH 12:25 Mangai leq loq waq dèh toq kan rìh cla, aih èh hnhung, mangai leq git deh kan rìh cla ta qnhòng kô, haq aih èh jah wèq hlài dèh trùh ta qnhòng rìh halình mòeq đòe.
JOH 12:26 Mangai leq patìh ka au, ep tiaq au, èh au oe taleq mangai patìh hadai ep oe ta aih, tàng cabô patìh ka au, Baq au ta-iu ka mangai aih…
JOH 12:27 Manòeq kô mahua yiang au ma nhài ùh catèm, au anoe cleq kô èh? Waiq Baq! dèch kon khoe ka jò kô! mahaq taiq jò kô raq kon majah khoe trùh.
JOH 12:28 Baq! broq ka cla yiniq Ìh jah qngah qngai.” Wop jò aih, i bàu enh plình doe: Au khoe broq qngah qngai yiniq au, au oe raq broq dôq qngah qngai hòm!
JOH 12:29 Wì ma oe ta aih tàng bàu aih wì doe: Trŏc hilùng, i qnah ngai doe: I ƀình plình loh hatuàng ka haq.
JOH 12:30 Chuaq Jesus doe: “Bàu kô ùh xài am ka au, mahaq đòeq am ka pì.
JOH 12:31 Manòeq kô i kan hadrah ka crŏng taneh kô, hanoh manòeq kô raq bùa crŏng taneh kô ep drùh qnoh đac.
JOH 12:32 Yàng da au kô hòm, jò chac au jah dèch atua khoe ka taneh, aih èh au hi aràng dìq ka mangai trùh ti au”.
JOH 12:33 Haq doe bàu kô đòeq hu anoe rađeh cachìt qmang leq.
JOH 12:34 Ƀài mangai ta aih doe: Nhèn i hŏc ta hset ranenh doe Christ rìh mòeq đòe, wìa ka ìh doe: Kon Mangai ep dèch atua haqnhèq? Kon mangai aih ìq cabô?
JOH 12:35 Chuaq Jesus padreo bàu: “Kan qngah oe taqne pì toq biaq hòm, cadiang lam jò oe raq i kan qngah, adroe ka kan clam trùh enh qnhèq ka pì. Mangai cadiang lam ta clam ùh qnì ka rađeh qnang lam taleq.
JOH 12:36 Pì qnang i kan qngah, drah lùi kan qngah aih, dôq pì wìa kon da kan qngah”. Jò khoe hêq ka capoch qmang aih, Chuaq Jesus puplech hangai ka wì.
JOH 12:37 Yac ka Chuaq Jesus khoe broq bàc trong halac enh ngèa wì, dua wì ùh lùi haq.
JOH 12:38 Qmang aih dôq xìt qmang ka bàu pajàu Êsai khoe doe: Chuaq! cabô ma khoe lùi bàu nhèn anoe Tì Chuaq khoe paqnoh am ka cabô?
JOH 12:39 Wì majah ùh lùi, taiq ajang qnoeq Êsai i doe:
JOH 12:40 Haq khoe broq ka mat wì ùh xau hnoq, manoh wì cadoq, Yùq mat wì loq hnoq, manoh wì loq tàng, Wì haq wìh hlài, èh au loq broq wì haq jah brêh qmòh!
JOH 12:41 Êsai capoch bàu kô, haq anoe trùh Chuaq Jesus majah qmang aih haq khoe hnoq kan ranhòm Chuaq Jesus.
JOH 12:42 Hnoq anoe qmang aih, jò aih taqne ƀài cwan ma broq gàu i bàc ngai lùi Chuaq Jesus, mahaq wì haq ùh hùa anoe qnoh, majah qmang aih wì crè ka ƀài mangai Pharisi loq hnan qnoh wì haq enh gùng ka hnim tagop.
JOH 12:43 Aih ìq, wì haq enh waq kan ranhòm da kon mangai ùh hnau kan ranhòm da Boc Plình.
JOH 12:44 Khoe aih, Chuaq Jesus tapoch qmòe cadêh: “Cabô lùi au ùh xài lùi mòeq ngai au, mahaq lùi Mangai ma khoe thê au;
JOH 12:45 mangai leq hnoq au, aih hnoq Mangai thê au.
JOH 12:46 Au khoe trùh đòeq hu broq kan qngah ta crŏng taneh, dôq ka mangai leq lùi au pi hìaq oe raq ta kan clam cluiq hòm.
JOH 12:47 Tàng mangai leq tamàng bàu au, mahaq ùh wèq tiaq bàu aih, au ùh i tahadrah ka haq aih, majah qmang aih au trùh ùh xài hu hadrah crŏng taneh kô, mahaq hu dèch crŏng taneh kô.
JOH 12:48 Khoe i kan hadrah ka mangai leq ma cwaih cađac au, ùh dì yŏc bàu au, bàu au khoe capoch, bàu aih raq ma hadrah wì haq ta hì pulùch.
JOH 12:49 Majah qmang aih dìq ka bàu au anoe, ùh xài au anoe tiaq deh manoh cla, mahaq Baq khoe thê au trùh. Haq khoe am bàu đòeq au hu anoe hu hnài.
JOH 12:50 Au loq bàu Haq thê, aih kan rìh halình mòeq đòe. Qmang aih, bàu au anoe, aih anoe tiaq bàu Baq au khoe thê”.
JOH 13:1 Adroe ka hì ramènh Pancwa, Chuaq Jesus loq khoe ten trùh jò rađeh padon cađac crŏng taneh đòeq hu hlài deh ti Baq, haq khoe loq waq deh ka mangai da haq oe ta crŏng taneh kô aih haq loq waq trùh lùch trùh gêh.
JOH 13:2 Qnang jò acaq di xèq, kan kiac baxrùq manoh Juđa icariôt, kon Simôn đòeq haq blòq Chuaq Jesus.
JOH 13:3 Chuaq Jesus loq Baq khoe jao ta tì dađeh rìm yiniq, majah qmang aih haq khoe trùh enh Boc Plình, manòeq padon wìh hlài ta Boc Plình,
JOH 13:4 Jò acaq, haq padinh yòng, lêh deh eo enh gùng, yŏc mù kàt ajang caqnam.
JOH 13:5 Èh haq ùc diac ta khai hi qnheo jènh mangai tiaq hŏc, khoe aih haq yŏc mù ma kàt ti caqnam hi xùt waq ka srênh.
JOH 13:6 Haq trùh ajang Simôn Phiero, Phiero doe: Chuaq au! Wìa ka ìh qnheo jènh au qmòh?
JOH 13:7 Chuaq Jesus padreo bàu: “Manòeq kô ìh qnhòq qnì trong au ma qnang broq, mahaq atìq èh ìh hi loq”.
JOH 13:8 Phiero doe: Ùh đòh! ùh jò leq au dôq ìh qnheo da au jènh. Chuaq Jesus doe: “Tàng joq au ùh qnheo jènh ìh, aih èh ìh ùh i pajùm cleq ti au”.
JOH 13:9 Simôn padreo bàu: Chuaq au! Tàng qmang aih, ùh xài toq qnheo jènh, ìh qnheo hloe xam tì xam gàu au diq.
JOH 13:10 Chuaq Jesus doe: “Mangai khoe hùm, qnheo toq jènh raq hi hreo, pì khoe jah hreo, mahaq ùh xài rìm ngai”.
JOH 13:11 Majah qmang aih Chuaq Jesus loq cabô ma padon blòq haq, dài haq majah doe: “Ùh xài rìm ngai khoe jah hreo”.
JOH 13:12 Jò qnheo da wì jènh hi khoe, Chuaq Jesus caxùnh dèh eo, lam hangui hlài dèh anòe acaq, haq bòch wì: “Pì aloq yiniq au ma neo broq am ka pì qmat?
JOH 13:13 Pì doe au: Mangai hnài, creo au Chuaq pì, aih troq, au joq qmang aih,
JOH 13:14 tàng au Chuaq pì, mangai hnài pì, khoe qnheo jènh pì, qmang aih pì hadai ep qnheo jènh da bau.
JOH 13:15 Majah qmang aih, au khoe broq dua đòeq pì hnoq, dôq pì hadai broq qmang ka au khoe broq ka pì.”
JOH 13:16 Joq qnàng, joq qnàng au doe ka pì, hapŏng ùh yeo kàn hnau cla wì craq, mangai loh lam ùh yeo kàn hnau ka mangai thê lam.
JOH 13:17 Tàng pì loq ƀài yiniq kô rai broq tiaq aih èh pì jah xôq ramot.
JOH 13:18 Au ùh i anoe ka pì rìm ngai, au loq dèh mangai leq au khoe ràih, mahaq waq ka jah xìt qmang ka bàu Hset Hadròeh: Mangai hmaq acaq bênh au, dèch lùn jènh blòq au.
JOH 13:19 Manòeq kô au chônh anoe adroe ka pì jò ƀài yiniq aih qnhòq trùh, đòeq jò yiniq aih trùh, pì hu jah loq au kô raq Mangai aih.
JOH 13:20 Joq qnàng, joq qnàng au anoe ka pì, cabô đìh mangai au thê, aih đìh au, cabô đìh au aih đìh Mangai thê au”.
JOH 13:21 Atìq ka anoe bàu aih, Chuaq Jesus manhài ùh catèm ta manoh, Haq doe: “Joq qnàng, joq qnàng au doe ka pì, taqne pì i mòeq ngai padon blòq au”.
JOH 13:22 Mangai tiaq hŏc ti ngan dabau, ùh qnì qmòe haq ràu trùh cabô.
JOH 13:23 Taqne mangai tiaq hŏc i mòeq ngai Chuaq Jesus ma loq waq, jò aih haq hangui hatìa ka Chuaq Jesus.
JOH 13:24 Simôn Phiero kùh gàu ka haq thê haq aih bòch ngan Chuaq Jesus enh anoe trùh cabô.
JOH 13:25 Haq chinh rađeh angèn ajang rada Chuaq, haq hi bòch: Chuaq au! aih ìq cabô?
JOH 13:26 Chuaq Jesus padreo bàu “Aih mangai au padon am ka haq haqnech ƀênh au khoe chùq diac kô”. Èh Chuaq Jesus yŏc mòeq haqnech ƀênh chùq ta diac khoe aih am ka Juđa, kon da Simôn Icariôt.
JOH 13:27 Draq drình hloe jò Juđa hnhu tì yŏc ƀênh, Satan mùt enh dalam ka haq. Chuaq Jesus doe ka haq: “Ìh broq deh cleq, drah broq beq”.
JOH 13:28 Mahaq dìq ka wì hangui acaq ta aih, ùh i mangai leq qnì hagleq Chuaq Jesus majah thê haq qmang aih.
JOH 13:29 Majah qmang aih Juđa mangai wèq bac, qnah ngai hèm Chuaq thê haq lam rot dahwèq palauq đòeq ka hì ramènh, tàng ùh meh yŏc bac ti am ka mangai pa.
JOH 13:30 Juđa yŏc ƀênh hi loh lam. Jò aih trŏc khoe clam.
JOH 13:31 Jò Juđa khoe lam, Chuaq Jesus doe: “Manòeq kô khoe trùh jò Kon Mangai jah ranhòm, Boc Plình hadai jah kan ranhòm enh dalam ka haq.
JOH 13:32 Tàng joq Boc Plình ranhòm enh dalam ka haq, aih èh Boc plình hadai dèch kan ranhòm ka Kon Mangai enh dalam cla Boc Plình, Boc Plình broq qmòe manòeq kô raq.
JOH 13:33 Yôiq yôiq wì kon! Au oe tam ti pì toq biaq hòm, kô èh pì ti chaq au, tìah ka au anoe ka mangai Juđa: Nòe au lam pì lam ùh jah, manòeq au hadai anoe ka pì bàu aih.
JOH 13:34 Au am ka pì ranenh neo: aih pì ep loq waq ka dabau! tìah ka au khoe loq waq ka pì qmang leq, pì hadai loq waq ka dabau qmang aih”.
JOH 13:35 Tàng joq pì loq waq ka dabau, ajang aih èh wì phù cròng ma canau pì joq qnàng mangai tiaq hŏc da au”.
JOH 13:36 Simôn doe: Chuaq au! Ìh lam taleq? ChuaqJesus padreo bàu: Nòe au lam, manòeq ìh tiaq ùh jah, mahaq hì atìq èh ìh ma tiaq au”:
JOH 13:37 Phiero bòch: Chuaq au! Hagleq manòeq au ma ùh jah tiaq ìh? Au hùa tamùa hu tiaq Ìh.
JOH 13:38 Chuaq Jesus padreo bàu: “Ajoq ìh hùa tamùa hu tiaq au? Joq qnàng, joq qnàng, au doe ka ìh jò ia qnhòq rŏng ìh khoe piq yàng hangah đeh ùh qnì ka au”.
JOH 14:1 Manoh pì ùh dùh manhài dèh, pì lùi Boc Plình, pì hadai ep lùi au.
JOH 14:2 Hnim Baq au i bàc nòe oe, tàng ùh qmang aih, ajoq au khoe doe ka pì au lam adroe đòeq padon ka pì mòeq nòe oe?
JOH 14:3 Jò au khoe lam padon ka pì nòe, aih èh au wìh hlài đòeq hu aràng pì oe ti au, dôq au taleq pì hadai oe ta aih.
JOH 14:4 Pì loq au lam taleq, pì hadai loq trong lam.
JOH 14:5 Thôma bòch Chuaq Jesus: Chuaq au! nhèn ùh qnì ìh lam taleq, aih broq qmang leq nhèn ma loq ka trong lam?
JOH 14:6 Chuaq Jesus padreo bàu: “Au kô raq trong lam, bàu joq qnàng xam kan rìh”. Enh gùng ka au ùh i cabô jah trùh ti Baq.
JOH 14:7 Tàng joq pì loq ka au, pì hadai loq ka Baq au. Pang kô ta èh pì loq ka Haq, pì hadai khoe hnoq haq.
JOH 14:8 Philip doe: Chuaq au! Ìh patô am ka nhèn hnoq đeh Baq diq, toq aih raq khoe hêq.
JOH 14:9 Chuaq Jesus padreo bàu: “Philip, au oe ti pì khoe dùnh, pì qnhòq qnì ka au! Cabô khoe hnoq au aih khoe hnoq Baq. Gleq ìh majah doe: Patô am nhèn jah hnoq đeh Baq?”:
JOH 14:10 Ìh ma ùh lùi au oe enh dalam ka Baq, Baq oe enh dalam ka au qmòh? Dìq ka bàu au anoe ka pì, aih ùh xài cla au capoch đeh mahaq aih Baq rìh enh dalam ka au, cla Haq abroq gêh dèh bìac da haq.
JOH 14:11 Jò au doe au oe ti Baq, Baq oe enh dalam ka au, pì drah lùi au, ùh meh lùi ƀài yiniq au khoe broq.
JOH 14:12 Joq qnàng au doe ka pì, cabô lùi au, hadai jah broq yiniq au ma broq èh broq kàn ùh hnau ka aih hòm, majah qmang aih au hlài dèh ta Baq.
JOH 14:13 Pì canòm ka yiniq au đòeq bòch cleq, dua au am ka pì, waq ka Baq jah kan ranhòm ajang Kon.
JOH 14:14 Pì canòm ka yiniq au yac ka bòch cleq, dua au broq am ka pì”.
JOH 14:15 Tàng joq pì loq waq ka au, aih pì wèq bàu au khoe thê.
JOH 14:16 I au bòch Baq dôq haq am ka pì Yiang alòng maqnoeq đòeq hu oe hloe ti pì,
JOH 14:17 aih Yiang bàu joq qnàng. Crŏng taneh kô ùh jah yŏc haq, majah qmang aih wì ùh xau hnoq haq, wì hadai ùh qnì ka haq. Mahaq pì loq ka haq, majah qmang aih haq rìh ti pì, oe enh dalam ka pì.
JOH 14:18 Au ùh cađac pì tìah lac lai. Au trùh ti pì;
JOH 14:19 oe toq biaq hòm, mangai oe crŏng taneh kô pi jah hnoq au, mahaq pì jah hnoq au, majah qmang aih au rìh pì hadai jah rìh.
JOH 14:20 Hì aih, pì hi canau au oe enh dalam ka Baq au, pì oe enh dalam ka au, au oe enh dalam ka pì.
JOH 14:21 Mangai leq i ranenh au rai wèq tiaq, aih mangai ma loq waq ka au. Mangai leq ma loq waq ka au, Baq au hadai loq waq chau ka haq aih, au hanoh loq waq ka haq rai patô rađeh ka wì haq.
JOH 14:22 Juđa, (ùh xài Ica-riot) doe: Chuaq au! Hagleq ìh majah doe ìh mahnu rađeh am ka nhèn mahaq ùh mahnu rađeh ka mangai crŏng taneh kô?
JOH 14:23 Chuaq Jesus padreo bàu: “Mangai leq loq waq ka au, mangai aih iu bàu au hnài. Baq au loq waq ka haq aih, dìq ka nhèn trùh rai oe ti haq.
JOH 14:24 Mangai leq ùh loq waq ka au, mangai aih ùh tiaq bàu au hnài. Dìq ka bàu pì tàng aih ùh xài bàu cla au, mahaq loh enh Baq, haq aih mangai ma thê au trùh.
JOH 14:25 Dìq ka ƀài yiniq aih au khoe anoe jò au oe raq oe ti pì.
JOH 14:26 Mahaq jò Yiang alòng, aih la Yiang Hadròeh, Baq canòm ka yiniq au đòeq thê trùh. Haq aih èh jah hnài pì rìm trong, bahmàng pì hmàng hlài rìm yiniq au anoe ka pì.
JOH 14:27 Au đòeq ka pì kan catèm, au am ka pì kan catèm da au, kan catèm au am ka pì ùh xài qmang da crŏng taneh am. Manoh pì apaq rawè hadai apaq yùq.
JOH 14:28 Pì khoe tàng au doe: Au padon lam hangai khoe aih au tawìh hlài ta pì. Tàng pì loq waq ka au, aih èh pì lem bùi jò au hlài deh ta Baq, majah qmang aih Baq yeo kàn ka au.
JOH 14:29 Manòeq kô au chônh anoe am ka pì, adroe ka ƀài yiniq aih trùh, đòeq jò ƀài yiniq aih trùh pì hu lùi.
JOH 14:30 Au pi anoe ka pì cleq bàc hòm, majah qmang aih bùa da crŏng taneh kô qnang padon trùh. Haq aih ùh i cwìang cleq enh qnhèq ka au;
JOH 14:31 mahaq đòeq ka crŏng taneh kô loq au loq waq deh ka Baq, au broq troq tiaq bàu Baq au thê. Drah yòng! beq bèn loh khoe enh kô.”
JOH 15:1 Au kô raq rangàu nho joq qnàng, Baq au Mangai pìt.
JOH 15:2 Hamenh leq ta au ma ùh loh plì, Haq sri dŏng, Haq trêh palauq bài hamenh ma loh plì dôq plì top ùh hnau hòm.
JOH 15:3 Pì khoe jah sròeh canòm ka bàu au khoe doe ka pì.
JOH 15:4 Pì ep oe yôt enh dalam au tìah ka au hadai oe enh dalam ka pì. Tìah ka hamenh nho tàng joq haq ùh hatop ajang rangàu tùn nho, aih haq ùh loh plì, hadai qmang aih tàng joq pì ùh oe yôt enh dalam ka au, pì hadai ùh loh plì.
JOH 15:5 Au kô raq tùn nho, pì aih hamenh. Mangai leq oe yôt enh dalam ka au, au oe enh dalam ka haq aih èh loh plì ma bàc, majah qmang aih enh gùng ka au, pì ùh i broq cleq jah.
JOH 15:6 Tàng joq mangai leq ùh oe yôt enh dalam ka au, haq aih èh ep khwênh qnoh cađac enh gùng, tìah ka hamenh nho, hamenh hi croh, wì toch khwênh ta ùnh haq hi cheo.
JOH 15:7 Tàng pì oe yôt enh dalam ka au èh bàu au hadai oe yôt enh dalam ka pì, bòch beq yiniq cleq pì enh aih pì hi jah.
JOH 15:8 Ạjang kô ma broq ka yiniq Baq au jah qngah: Aih pì loh plì bàc, qmang aih èh mangai tiaq hŏc da au.
JOH 15:9 Tìah ka Baq khoe loq waq ka au qmang leq, au hadai loq waq ka pì qmang aih. Manòeq kô thê pì oe hloe ta kan loq waq au.
JOH 15:10 Tàng pì wèq ranenh au thê, aih pì jah oe hloe ta kan loq waq da au, tìah ka au wèq deh ranenh Baq au thê, au hanoh jah oe yôt ti kan loq waq Haq.
JOH 15:11 Au anoe ka pì ƀài yiniq kô, đòeq kan lem bùi da au jah oe enh dalam ka pì, dôq kan lem bùi pì jah tôm xrôm.
JOH 15:12 Kô ranenh au thê: Pì loq waq ka dabau qmang ka au khoe loq waq ka pì.
JOH 15:13 Ùh i kan loq waq leq ma yeo kàn ùh hnau kan loq waq chìuq cachìt am deh ka bua.
JOH 15:14 Tàng joq pì broq tiaq bàu au hnài, aih pì joq bua au.
JOH 15:15 Au pi creo pì hapŏng hòm, majah qmang aih hapŏng ùh qnì wì craq broq cleq, mahaq au khoe doe pì kô bua au, majah qmang aih au khoe anoe ka pì loq rìm yiniq au tàng deh enh Baq au.
JOH 15:16 Aih ùh xài pì khoe ràih au, mahaq au ma khoe ràih rai dèch paqnàng pì, đòeq pì loh lam, dôq plì da pì jah top hloe, èh Baq hadai am tam ka pì rìm trong pì canòm ka yiniq au đòeq bòch Haq.
JOH 15:17 Kô ranenh au thê: Pì ep loq waq ka dabau.
JOH 15:18 Tàng wì phù cròng tagit ka pì, aih pì loq wì khoe git ka au adroe ka pì.
JOH 15:19 Tàng pì mòeq bua ka crŏng taneh kô, aih èh crŏng taneh kô loq waq deh ka bua, mahaq au khoe ràih pì taqne crŏng taneh kô pì ùh mòeq bua ka wì haq, aih ìq dài crŏng taneh kô majah git ka pì.
JOH 15:20 Ep hmàng bàu au khoe anoe ka pì: Hapŏng ùh yeo kàn ùh hnau ka cla wì craq, tàng wì khoe rùp pani baxa au, wì hadai rùp pani baxa pì. Tàng wì iu bàu au hnài aih èh wì hadai iu bàu pì hnài.
JOH 15:21 Mahaq taiq yiniq au, wì yŏc ƀài trong aih hu baxa pì, majah qmang aih wì qnì ka Mangai khoe thê au trùh.
JOH 15:22 Tàng joq au ùh trùh hu hnài wì haq, aih wì haq ùh i ka yiniq lui cleq, mahaq manoèq kô wì haq pi jah aclai dèh yiniq lui hòm.
JOH 15:23 Cabô git ka au hadai git ka Baq au.
JOH 15:24 Tàng joq au ùh broq taqne wì haq trong qnhòq hmaq i cabô broq, aih wì haq ùh i ka yiniq lui cleq, mahaq manoèq wì haq khoe hnoq, mahaq dua wì haq git ka au xam Baq au.
JOH 15:25 Mahaq ajang kô aih dôq xìt qmang ka bàu khoe achìh ta hset ranenh wì haq: Wì git ka au ùh i qmòe ka yiniq.
JOH 15:26 Jò Yiang alòng hi trùh, aih Yiang enh Baq, au thê haq trùh ta pì, aih Yiang da bàu joq qnàng loh enh Baq, Haq aih èh ma yòng anoe panhìn am ka au;
JOH 15:27 xam ƀài pì, hadai yòng anoe panhìn am ka au, majah qmang aih pì khoe oe qmòe ti au enh jò baxèm.
JOH 16:1 Au khoe anoe ka pì dìq ka ƀài yiniq kô, dôq pì ùh hìaq catoeh cro.
JOH 16:2 Wì hnan qnoh cađac pì loh enh gùng ka hnim tagop qyoh, ma joq qnàng tangèa kô èh jò wì jêh cađac pì, aih cla wì xoh dèh wì qnang dèch ramènh patìh ka Boc Plình.
JOH 16:3 Wì majah broq qmang aih, taiq wì ùh qnì ka Baq, wì hadai ùh canau ka au.
JOH 16:4 Au khoe doe ka pì ƀài yiniq kô, đòeq trùh jò da wì, pì jah hmàng hlài au khoe anoe ka pì. Enh baxèm au ùh doe ka pì ƀài yiniq kô majah qmang aih au oe raq oe ti pì.
JOH 16:5 Manòeq kô au padon hlài dèh ta Mangai khoe thê au trùh, pì ùh i cabô leq bòch au: Ìh padon lam taleq?
JOH 16:6 Mahaq au anoe ƀài yiniq kô ta manoh pì bình bauq kan mangò.
JOH 16:7 Mahaq au doe qnàng ka pì: Au lam aih troq ka pì. Tàng au ùh lam, Yiang alòng ùh trùh ta pì, mahaq tàng au lam, au jah thê Haq trùh ta pì.
JOH 16:8 Jò Haq trùh, haq broq ka crŏng taneh kô canau deh kan yiniq lui, kan taq toq xam kan hadrah;
JOH 16:9 kan yiniq lui aih taiq wì haq ùh lùi au,
JOH 16:10 kan taq toq, aih taiq au hlài dèh ta Baq, aih èh pì pi hnoq au hòm,
JOH 16:11 kan hadrah, aih taiq bùa crŏng taneh kô khoe pòq kan hadrah.
JOH 16:12 Au oe i bàc yiniq hu anoe ka pì, mahaq ƀài yiniq aih manòeq kô padren pì qnhòq hlàt wê.
JOH 16:13 Mahaq jò Yiang da Bàu joq qnàng hi trùh, Haq aih èh ma hu ajèn qmùt pì tarìm bàu joq qnàng, majah qmang aih Haq ùh capoch đeh, mahaq anoe yiniq haq ma khoe tàng, rai anoe am ka pì loq ƀài yiniq padon trùh ta ngèa kô èh.
JOH 16:14 Haq aih èh ma paqngah Yiniq au, majah qmang aih Haq yŏc ƀài yiniq enh au đòeq hu anoe am ka pì.
JOH 16:15 Dìq rìm yiniq Baq i, aih jah au, dài au majah doe: Haq yŏc ƀài yiniq enh au đòeq hu anoe am ka pì loq.
JOH 16:16 Chuaq Jesus anoe hòm: “Oe toq ƀiaq hòm pì pi hnoq au, khoe ka aih toq biaq pì hi jah hnoq au”.
JOH 16:17 Jò aih, i toq ƀiaq ngai tiaq hŏc hatuàng ka dabau: Oe toq ƀiaq hòm pì pi hnoq au, khoe ka aih toq biaq, pì hi jah hnoq hlài au, aih haq doe: Au hlài dèh ta Baq. Qmang aih ìq qmang leq?
JOH 16:18 Mangai tiaq hŏc tabòch yôt dabau: Oe toq ƀiaq hòm aih ìq haq doe cleq? Bèn ùh qnì tàng qmòe haq anoe cleq.
JOH 16:19 Jesus hnoq wì enh bòch, Haq doe ka wì: “Ajoq pì bòch dabau au anoe cleq jò au doe: Oe toq ƀiaq hòm pì pi hnoq au hòm, èh khoe ka aih toq ƀiaq pì hi jah hnoq hlài au?
JOH 16:20 Joq qnàng, joq qnàng au doe ka pì, kô èh pì jah crò hmoe, wì crŏng taneh jah lem bùi, pì jah kan mangò mahaq kan mangò da pì jah wìh wìa kan bùi lem.
JOH 16:21 Mangai gucadrì jò hauang aih jìq pi cajaq, majah qmang aih khoe trùh dèh jò, yàng jò kon khoe jah clìh enh cliac, haq pi hmàng dèh kan jìq hòm, toq lem bùi jò hnoq đeh khoe jah hauang qnoh mòeq ngai ta crŏng taneh kô.
JOH 16:22 Qmang ka pì manòeq kô qnang mangò, mahaq au jah hnoq hlài pì, jò aih pì hi lem bùi, ùh i cabô jah qnung yŏc da pì kan lem bùi aih.
JOH 16:23 Hì aih èh pì pi oe bòch au cleq hòm. Joq qnàng, joq qnàng au doe ka pì, enh dalam ka yiniq au pì bòch cleq dua Baq am ka pì.
JOH 16:24 Trùh manoèq kô pì qnhòq canòm ka yiniq au đòeq hu bòch cleq. Bòch beq aih pì hi jah, dôq kan lem bùi pì jah gêh geo.
JOH 16:25 Au khoe alìah ka pì ƀài yiniq aih. Kô èh au pi yŏc bàu alìah đòeq anoe ka pì hòm, mahaq au capoch hloh dôq pì loq ka Baq.
JOH 16:26 Hì aih èh, pì hi yŏc yiniq au đòeq hu bòch. Au ùh i doe au bòch am ka pì.
JOH 16:27 Ùh! Cla Baq raq ma loq waq ka pì, majah qmang aih pì khoe loq waq ka au rai lùi au trùh enh Baq.
JOH 16:28 Au khoe loh enh Baq đòeq trùh ta crŏng taneh, manòeq kô au cađac crŏng taneh kô đòeq hu hlài dèh ta Baq.
JOH 16:29 Mangai tiaq hŏc doe: Manòeq kô ìh khoe capoch hloh, pi hìaq capoch alìah hòm.
JOH 16:30 Manòeq kô nhèn loq ìh loq rìm trong, ùh ep ka cabô bòch ìh, ajang aih nhèn loq ìh loh enh Boc Plình.
JOH 16:31 Chuaq Jesus doe “Ajoq manòeq kô pì khoe lùi?
JOH 16:32 Khoe ten trùh jò, majoq qnàng aih khoe trùh, aih jò dìq ka pì mangai haprah hapriang đeh hra, cađac au oe đeh mòeq ngai, mahaq au ùh oe đeh mòeq ngai, majah qmang aih Baq oe ti au.
JOH 16:33 Au khoe anoe ka pì qmang aih dôq manoh pì jah kan catèm ta au. Pì glàm bàc kan ranàc kàn ta crŏng taneh kô, mahaq cajap manoh oq, au khoe blêq crŏng taneh kô.”
JOH 17:1 Atìq ka anoe bàu kô, Chuaq Jesus qngoc ngan ta plình rai waiq khàn: “Baq! khoe trùh jò, ìh broq dôq on jah kan ranhòm, đòeq kon hadai jah dèch kan ranhòm ka baq;
JOH 17:2 ma jah qmang aih baq khoe am ka kon cwìang enh qnhèq dìq dŏng ka rìm ngai, đòeq Kon jah am kan rìh halình mòeq đòeq ka mangai ìh ma khoe am ka kon.
JOH 17:3 Manòeq kô, kan rìh halình mòeq đòeq aih ìq: Canau ka Baq rai loq toq ìh raq Boc Plình joq qnàng, xam Jesus Christ mangai ìh khoe thê trùh.
JOH 17:4 Kon khoe dèch kan ranhòm ka baq ta crŏng taneh, broq gêh trong baq thê broq.
JOH 17:5 Manòeq kô Baq! Ìh broq ka kon jah ranhòm enh ngèa ka ìh xi kan ranhòm kon khoe i qmòe anòe ìh, adroe ka jò i crŏng taneh.
JOH 17:6 Kon khoe paqnoh yiniq ìh am ka ƀài mangai ìh ma khoe am ka kon taqne crŏng taneh kô, wì haq mangai da Baq, ìh khoe am ka kon, wì haq khoe wèq bàu ìh.
JOH 17:7 Manòeq kô, wì haq khoe loq rìm yiniq ìh am ka kon aih dìq trùh enh Baq.
JOH 17:8 Majah qmang aih, au khoe am hlài ka wì bàu baq ma am ka kon, wì haq khoe wèq yŏc bàu aih. Wì haq loq joq qnàng Baq khoe thê kon trùh.
JOH 17:9 Kon waiq khàn ka wì haq, ùh xài waiq khàn ka crŏng taneh kô, mahaq waiq khàn ka mangai baq khoe am ka kon, majah qmang aih wì haq mangai da ìh.
JOH 17:10 Rìm yiniq da kon i aih da Baq, rìm yiniq da baq i aih da kon. Èh ajang wì haq kon jah kan ranhòm.
JOH 17:11 Kon pi oe dùnh ta crŏng taneh kô hòm, mahaq wì haq oe raq ta crŏngtaneh kô, kô èh kon bròc ta baq. Baq Hadròeh, ìh wèq wì haq ta yiniq cwìang i tai da ìh, yiniq ìh ma khoe am ka kon, dôq wì haq wìa mòeq tìah ka bèn aih mòeq.
JOH 17:12 Jò kon oe raq ti wì haq, kon khoe wèq wì haq jah catèm ta yiniq baq, aih yiniq ìh am ka kon. Enh gùng ka mòeq ngai kon da kan lùng pac, ta qne wì haq ùh hnhung mòeq ngai, dôq bàu Hset Hadròeh jah xìt.
JOH 17:13 Manòeq kon hlài ta baq, mahaq kon anoe ƀài bàu kô jò kon oe raq ta crŏng taneh, dôq ta manoh cliac wì haq jah bình kan lem bùi da kon
JOH 17:14 Au khoe am ka wì haq bàu Ìh, crŏng taneh kô tagit ka wì haq, majah qmang aih wì haq pi xài mangai da crŏng taneh kô tìah ka kon hadai ùh xài mangai da crŏng taneh kô.
JOH 17:15 Kon ùh waiq ìh dèch wì haq loh khoe crŏng taneh kô mahaq waiq Baq wèq wì haq khoe ka mangai dù.
JOH 17:16 Wì haq ùh oe xài mangai da crŏng taneh qmang troeq kon hadai ùh xài mangai da crŏng taneh kô.
JOH 17:17 Waiq Baq yŏc bàu joq qnàng broq wì haq jah hadròeh, bàu ìh aih bàu joq qnàng.
JOH 17:18 Qmang ka Ìh khoe thê kon ta crŏng taneh kô, au hadai thê wì haq ta crŏng taneh kô.
JOH 17:19 Taiq wì haq kon majah broq rađeh hadròeh, đòeq wì haq hadai canòm ka bàu joq qnàng hu jah wìh wìa hadròeh.
JOH 17:20 Ùh xài kon waiq khàn am toq ka wì haq, mahaq waiq khàn hloe ka ƀài mangai ma lùi kon jò tàng bàu wì haq anoe,
JOH 17:21 dôq rìm ngai jah wìa mòeq, tìah ka Baq oe enh dalam ka kon èh kon hadai oe enh dalam ka Baq, đòeq wì haq hadai oe enh dalam ka bèn, waq ka crŏng taneh kô lùi cla Baq khoe thê kon.
JOH 17:22 Kon khoe am ka wì haq kan ranhòm Baq ma khoe am ka kon, đòeq wì hadai pajùm broq mòeq tìah ka bèn kô dua mòeq raq:
JOH 17:23 Kon oe enh dalam ka wì, Baq oe enh dalam ka kon, qmang aih wì jah wìa mòeq gêh geo ti dabau. Aih èh crŏng taneh kô hu jah ngan loq ih thê au, au hadai khoe loq waq ka wì haq tìah ka ìh khoe loq waq ka au.
JOH 17:24 Baq! Kon enh cla kon oe taleq ƀài mangai ìh khoe am ka kon hadai jah oe ti kon ta aih, đòeq wì haq jah ngan hnoq kan ranhòm da kon, aih kan ranhòm Baq khoe am ka kon, majah qmang aih Baq khoe loq waq ka kon adroe ka broq loh crŏng taneh.
JOH 17:25 Baq tatoq ôi! Yac ka crŏng taneh kô ùh lòm qnì ka Ìh, mahaq kon loq ka ìh, wì kô hadai loq ìh khoe thê kon.
JOH 17:26 Kon khoe paqnoh yiniq Baq am ka wì haq loq, èh kon oe raq paqnoh hòm, dôq kan loq waq Baq ma loq waq ka kon jah oe dalam wì haq, èh cla kon hadai oe enh dalam ka wì haq.
JOH 18:1 Khoe ka waiq khàn, Chuaq Jesus xam mangai tiaq hŏc pùh tŏc apah tau thòng diac Xêt-rôn. Ta aih i mòeq toq wuàn, Chuaq Jesus xam mangai tiaq hŏc mùt dŏng ta aih.
JOH 18:2 Juđa mangai ma blòq Chuaq Jesus hadai loq nòe aih, majah qmang aih Chuaq Jesus xam mangai tiaq hŏc bàc yàng tagop dabau ta aih.
JOH 18:3 Juđa qnung mòeq calùh lình, xam ƀài mangai enh wì pajàu kàn xam ƀài mangai Pharisi thê lam, wì haq wê hadreo xam ranac mùt ta aih.
JOH 18:4 Chuaq Jesus khoe loq i yiniq padon trùh ka dađeh, haq cadiang trùh bòch: “Pì chaq cabô?”
JOH 18:5 Wì aih padreo bàu: Nhèn chaq Jesus mangai Naxaret. Chuaq Jesus doe: “Au kô raq!” Juđa mangai blòq Chuaq Jesus hadai yòng ti wì ta aih.
JOH 18:6 Jò Chuaq Jesus doe: “Au kô raq” wì aih talùi tacro dŏng ta taneh.
JOH 18:7 Chuaq Jesus bòch hòm: “Pì enh chaq cabô?” Wì padreo bàu: Chaq Jesus mangai Naxaret!
JOH 18:8 Chuaq Jesus doe hòm: “Au khoe doe ka pì hacô raq au, tàng joq pì chaq rùp au, pì ep caqnaih wì kô lam.
JOH 18:9 Qmang aih dôq xìt troeq bàu cla haq doe: “Au ùh cađac hnhung mòeq ngai leq ìh ma khoe am ka au.”
JOH 18:10 Simôn Phiero i mòeq rala chang, haq doeh chang jêh mangai hapŏng da pajàu kàn, koh catech da mangai aih don pah qma. Mangai hapŏng aih yiniq haq Manchu.
JOH 18:11 Mahaq Chuaq Jesus thê Phiero: “Qmùt chang qmat ta caqnop beq, chrŏng Baq qnèp ka au wìa ka au ùh ôq qmòh?”
JOH 18:12 Khoe aih ƀài lình xam cla craq, hloe xam dìq dŏng ƀài mangai loh enh mangai Juđa wiang rùp kàt Chuaq Jesus.
JOH 18:13 Baxèm aih, wì aràng Chuaq Jesus trùh jang Anne, majah qmang aih haq aih baq mai da Caiphe, hanam aih haq qnang broq craq pajàu haqnhèq.
JOH 18:14 Caiphe aih raq mangai ma khoe doe ka mangai Juđa rameh: Dôq mòeq ngai raq cachìt am dìq dŏng ka mangai qnoeq, ma aih yeo troq.
JOH 18:15 Simôn Phiero xam mòeq ngai tiaq hŏc ma qnoeq lam tiaq atìq ka Chuaq Jesus. Mangai tiaq hŏc aih i canau ka craq pajàu haqnhèq, aih ìq haq jah mùt ti Chuaq Jesus ta hamlang hnim craq pajàu kàn.
JOH 18:16 Mahaq phiero aih haq yòng gòm enh gùng, haten ka trong qmang. Mangai tiaq hŏc mangai ma i canau ka craq pajàu haqnhèq loh poch tuàng ka mangai hapŏng cadrì ma gòm qmang, khoe aih haq hi qmùt Phiero mùt diq.
JOH 18:17 Mangai hapŏng cadrì ma gòm qmang aih bòch Phiero: Ìh kô, hadai mangai tiaq hŏc mangai tau, joq ùh? Mahaq Phiero doe: Au ùh xài.
JOH 18:18 Trŏc tanget, dìq ka ƀài hapŏng xam ƀài lình baxù tanùh ùnh, wì yòng dudan qnhìa ka hatôq. Phiero hadai yòng qnhìa ti wì. Craq pajàu haqnhèq bòch Jesus
JOH 18:19 Craq pajàu haqnhèq ti àu bòch trùh ƀài mangai tiaq hŏc xam trong Chuaq Jesus loq hnài.
JOH 18:20 Chuaq Jesus doe: “Au hmaq anoe hloh yôt am ka wì phù cròng, jò leq au ma ùh hnài ta hnim tagop xam hnim kùh waiq, aih nòe dìq ka mangai Juđa tagop ti dabau, au qnhòq lah capoch cadoc qmòe yiniq cleq.
JOH 18:21 Hagleq pì ma ti àu bòch au? Drah lam bòch ƀòe mangai ma khoe lah tàng au hnài beq, wì aih loq au anoe cleq.
JOH 18:22 Jò Chuaq Jesus doe qmang aih, i mòeq ngai patìh ta hnim cwan yòng ten aih, dèch tì tep haq rai doe: Ìh hùa hatèu ka craq pajàu haqnhèq qmang aih ayòq?
JOH 18:23 Chuaq Jesus doe: “Tàng joq au capoch ajang leq ùh troq, patô beq, tàng au anoe troq gleq ìh ma jêh au?
JOH 18:24 Khoe aih, jò wì oe raq kàt, Anne thê wì aràng Jesus trùh ta hnim Caiphe aih craq pajàu haqnhèq.
JOH 18:25 Jò aih Simôn Phiero oe raq yòng qnhìa ùnh, i mangai bòch haq: Ìh kô hadai mangai tiaq hŏc haq tau joq ùh? Phiero hangah: Au ùh xài.
JOH 18:26 I mòeq ngai hapŏng da craq pajàu haqnhèq, hadròng ka mangai Phiero ma koh catech da haq don, doe: Ma ùh joq au hnoq ìh oe ta wuàn ôliu ti haq tau qmòh?
JOH 18:27 Mòeq yàng hòm Phiero hangah cađac hloe, wop jò aih raq ia hi rŏng.
JOH 18:28 Khoe aih, ƀài gucraq Juđa qnung Chuaq Jesus enh hnim Caiphe trùh tanòe hnim hadarh Rôma. Jò aih oe raq sroeh sroq. Cla wì haq ùh waq mùt tanòe hadrah, wì waq ka dađeh jah sròeh đòeq hu acaq ramènh Pancwa.
JOH 18:29 Qmang aih, Philat cadiang loh bòch wì: Pì tah hadrah ka haq kô yiniq lui cleq?
JOH 18:30 Wì padreo bàu: Tàng haq kô ùh xài mangai dù, nhèn ùh aràng haq trùh ta ìh.
JOH 18:31 Philat doe ka wì: Cla pì rùp ahlài hadrah tiaq deh ranenh da cla pì beq. Wì padreo bàu: Nhèn ùh i cwìang hadrah jêh đac cabô.
JOH 18:32 Qmang aih waq ka xìt qmang ka bàu Chuaq Jesus khoe anoe đeh cachìt qmang leq.
JOH 18:33 Philat wìh mùt tanòe hadrah, creo ka Chuaq Jesus hu bòch haq: Ìh kô ajoq bùa mangai Juđa?
JOH 18:34 Chuaq Jesus bòch: “Aih ìq cla ìh capoch tiaq deh manoh, loq khoe i cabô anoe ka ìh loq ka au?
JOH 18:35 Philat padreo bàu: Au kô ìq ma mangai Juđa qmòh? Mangai cla pì xam ƀài pajàu kàn rùp ìh aràng ka au. ìh khoe broq yiniq lui cleq?
JOH 18:36 Chuaq Jesus doe: “Diac au ùh xài oe ta crŏng taneh kô, tàng joq diac au oe ta crŏng taneh kô, ƀài bua au khoe tajêh đòeq tàt ƀài gucraq Juđa ùh dôq wì aih rùp au. Mahaq manòeq kô diac au ùh oe ta crŏng taneh kô”.
JOH 18:37 Philat bòch hòm: Tàng qmang aih ìh kô bùa joq qnàng qmòh? Chuaq Jesus tèu: “Joq qmang ka bàu ìh doe, au kô bùa, aih ìq raq au majah ha-uang loh ta crŏng taneh kô đòeq hu anoe bàu joq qnàng. Mangai leq mòeq bua da bàu joq qnàng, mangai aih èh tàng bàu au.”
JOH 18:38 Philat bòch: Bàu joq qnàng aih qmang leq? Khoe aih haq loh hòm enh gùng doe ka ƀài mangai Juđa: Au ùh i hnoq qmòe haq kô i yiniq lui cleq.
JOH 18:39 Mahaq pì khoe hmòt, waq toq trùh hì Ramènh Pancwa, au hi caqnaih ka pì mòeq ngai loh enh hnim clêh, qmang aih pì i enh au caqnaih da pì bùa Juđa ùh?
JOH 18:40 Dìq dŏng ka wì cajiah cadêh: Apaq caqnaih haq qmat, mahaq caqnaih da nhèn Baraba! Baraba aih mangai loq ti atùng.
JOH 19:1 Khoe aih, Philat thê wì rùp qnung lam blai Chuaq Jesus.
JOH 19:2 Ƀài lình broq mòeq toq cadoh yila, dèch pacôi ta gàu Chuaq Jesus, rai taqmàn ka haq mòeq blah eo gòh.
JOH 19:3 Khoe èh, wì thia haten doe ka haq: Waiq bùa Juđa. Khoe èh wì dèch tì tep haq.
JOH 19:4 Philat loh enh gùng doe hòm ka mangai Juđa ma oe ta aih: Ngan kô! Au qnoh haq enh gùng, dôq pì loq au khoe chaq ùh lòm hnoq qmòe haq kô i yiniq lui cleq.
JOH 19:5 Jò Chuaq Jesus loh enh gùng gàu haq kôi cadoh yila, chac haq caxùnh eo gòh, Philat doe ka wì: Pì ngan mangai kô!
JOH 19:6 Mahaq jò ƀài pajàu kàn xam ƀài mangai ma tiaq wì haq bu hnoq Chuaq Jesus, wì khoe cachech: Drah tiang đình haq qmat talong pagat! drah tiang đình haq qmat talong pagat! Phi lat doe ka wì: Cla pì rùp tiang đình mangai kô talong pagat beq, majah qmang aih au ùh lòm hnoq haq kô i yiniq lui cleq.
JOH 19:7 Mangai Juđa doe: Nhèn i dèh ranenh, tiaq ranenh aih haq qmat ep cachìt, majah qmang aih haq doe đeh Kon Boc Plình.
JOH 19:8 Jò Philat tàng qmang aih, kiang haq crè ùh hnau hòm.
JOH 19:9 Philat wìh mùt hlài tanòe hadrah bòch Chuaq Jesus: Ìh trùh enh leq? Mahaq dua Chuaq Jesus ùh tèu.
JOH 19:10 Philat doe: Ìh ùh waq tèu au, Ìh ma ùh qnì au i cwìang caqnaih, i cwìang tiang đình ìh qmòh?
JOH 19:11 Chuaq Jesus padreo bàu: “Tàng ùh xài enh qnhèq khoe am ka ìh cwìang aih, ìh ùh i cwìang cleq enh qnhèq ka au, qmang aih mangai ma rùp au aràng ka ìh, mangai ma i tuiq yeo kàn.
JOH 19:12 Pang aih Philat toq chaq trong hu caqnaih Chuaq Jesus, mahaq mangai Juđa cajiah yeo dêh hòm: Tàng joq ìh caqnaih mangai qmat, ìh pi xài mòeq bua ka Sêsa hòm, majah qmang aih cabô doe rađeh kô bùa, mangai aih enh yòng tablêq ka Sêsa!
JOH 19:13 Philat tàng bàu qmang aih, haq hi qnoh Chuaq Jesus loh enh gùng, haq hangui ta gèq hadrah, ajang aih wì creo dèh Pawi (bàu Hebru creo Gabatha).
JOH 19:14 Hì aih wop hì padon ka Ramènh Pancwa, jò aih khoe qne hì, Philat doe ka mangai Juđa: Kô bùa pì.
JOH 19:15 Mahaq wì cajiah cadêh: Jêh đac haq beq! jêh đac haq beq! tiang đình haq talong pagat beq! Philat doe ka wì: Au tiang đình bùa pì talong pagat qmòh? Ƀài pajaù kàn doe: Enh gùng ka Sêsa, nhèn ùh i ka bùa ma qnoeq.
JOH 19:16 Pulùch aih, Philat hi am ka wì Chuaq Jesus đòeq wì qnung lam tiang đình haq talong pagat. Qmang aih wì hi rùp qnung Chuaq Jesus.
JOH 19:17 Chuaq Jesus xùi dèh long pagat trùh ajang nòe ta aih wì creo go Cadôh, (bàu Hebru aih creo Gogôtha).
JOH 19:18 Wì tiang đình haq ta aih, i baiq ngai qnoeq hòm ti haq, mòeq apah mòeq ngai, Chuaq Jesus oe taqne wa.
JOH 19:19 Philat broq mòeq capiac long ban, đòeq enh gàu ka long pagat. Ta aih i achìh: JESUS MANGAI NAXARET, BÙA DA MANGAI JUĐA.
JOH 19:20 Bàc ngai Juđa đŏc bàu kô majah qmang aih nòe tiang đình Chuaq Jesus haten ka plài, èh bàu aih achìh tiaq bàu Hebru, bàu Latin xam bàu Gorec.
JOH 19:21 Ƀài pajàu kàn da mangai Juđa lam anoe ka Philat: Apaq achìh bùa da mangai Juđa, mahaq achìh mangai kô doe rađeh kô bùa mangai Juđa.
JOH 19:22 Philat doe: Bàu au achìh cleq, au khoe achìh.
JOH 19:23 Jò ƀài lình khoe tiang đình Chuaq Jesus talong pagat, wì lêh yŏc da haq eo đòeq hu lah axong broq pôn phàn, mòeq ngai mòeq phàn ka wì haq, wì hadai yŏc da haq eo yôh. Mahaq eo yôh kô ùh i ka trong jìp, khoe jah atênh mòeq yàng enh qnhèq trùh taqneq.
JOH 19:24 Wì haq doe ka dabau: Apaq hit eo kô, beq bèn pàih paqnàih, troq ka magai leq, mangai hi jah. Qmang aih, waq ka xìt qmang ka bàu Hset hadròeh achìh: Wì ta axong ka dabau eo au, Pàih paqnàih hu yŏc eo yôh au. Aih bìac da ƀài lình ma khoe broq.
JOH 19:25 Haten ka long pagat da Chuaq Jesus, miq haq xam daq miq haq yòng jang aih, i Mari cadrì da Clê-ôba, hloe xam Mari Mađolen hòm.
JOH 19:26 Chuaq Jesus hnoq deh miq xam mangai tiaq hŏc đeh ma loq waq yòng tìa aih, haq doe deh ka miq: Mangai cadrì meh, qmat kon ìh.
JOH 19:27 Èh Chuaq Jesus doe ka mangai tiaq hŏc: “Qmat miq ìh.” Pang hì aih, mangai tiaq hŏc aih hi ahlài miq da Chuaq Jesus ta hnim đòeq hu wèq ban.
JOH 19:28 Khoe aih, loq rìm yiniq khoe jah gêh, èh bàu Hset hadròeh hadai khoe jah xìt, Chuaq Jesus doe: “Au croh ranŏng.
JOH 19:29 Ajang aih i mòeq toq abôq diac jòq, wì yŏc cato capaih tàm ta diac aih, kàt cato aih ajang goe long dèch ta hacùng Chuaq Jesus.
JOH 19:30 Jò Chuaq Jesus khoe jah diac jòq aih, haq hi doe: “Rìm yiniq khoe jah gêh.” Haq wech gàu, mahua yiang haq hi loh.
JOH 19:31 Hì aih wop hì padon ramènh Pancwa, hì atìq aih troq hì Sabat, yàng hì Sabat kô aih dìq jaq kàn, dài aih ƀài gucraq mangai Juđa ùh enh dôq ta hì Sabat ƀài hanang oe raq ta long pagat. Wì haq trùh bòch Philat am wì tùq tagoh caxènh tangong đòeq hu qnoh ƀài hanang enh long pagat loh ta haqneq.
JOH 19:32 Qmang aih, lình trùh tong tagoh caxènh tangong mangai baxèm, èh trùh mangai ma tau diq, aih wa mangai wì tiang đình pajùm ti Chuaq Jesus.
JOH 19:33 Jò ƀài lình trùh ajang Chuaq Jesus, hnoq haq khoe cachìt, wì pi hìaq tùq tagoh da haq tangong hòm;
JOH 19:34 mahaq i mòeq ngai lình yŏc jaoq bìt da haq yimìa cabŏng, tajòe qmòe xam mahim xam diac dahrôq loh.
JOH 19:35 Mangai ma khoe jah hnoq ƀài yiniq aih haq hi taqmon hlài (bàu haq anoe aih joq qnàng, cla haq loq ka dađeh anoe joq qnàng) đòeq pì hadai lùi.
JOH 19:36 Ƀài yiniq kô, khoe loh qmang aih dôq xìt tiaq bàu kô ta Hset hadròeh: “Ùh i mòeq toq caxènh leq da haq tagoh”.
JOH 19:37 Èh i bàu kô hòm ta Hset hadròeh: “Wì jah hnoq mangai wì ma khoe bìt”.
JOH 19:38 Atìq ka aih, Jôsep mangai oe ta Arimathê, haq aih mangai tiaq hŏc Chuaq Jesus mahaq haq cadoc rađeh majah qmang aih haq crè ka ƀài gucraq Juđa. Haq trùh ajang Philat bòch yŏc hanang Chuaq Jesus.
JOH 19:39 Nicôđem aih mangai nèh haq hadai khoe trùh ti Chuaq Jesus jò damang, jò aih haq hanoh trùh, haq aràng jah piq jàt pôn kìq jan xua thùm jràu pajùm ti gahnàu.
JOH 19:40 Wa aih qnoh hanang Chuaq Jesus yŏc bai xam diac jreo xua thùm lom hanang Chuaq Jesus tiaq ranenh mangai Juđa.
JOH 19:41 Jò aih, tanòe wì ma tiang đình Chuaq Jesus i mòeq toq wuàn, ta wuàn aih i mòeq toq ralùng oe raq neo, ralùng aih qnhòq lah catùh cabô.
JOH 19:42 Wa taqngùi hanang Chuaq Jesus ta aih, majah qmang aih, hì aih hì padon da mangai Juđa, èh qnah hòm ralùng hanang haten hloe ta aih.
JOH 20:1 Sroeh sroq hì baxèm tuàng ramènh, trŏc bu badrèh badrah oe raq clam, Mari Mađolen lam ta ralùng hanang, hnoq hmo padit qngah ralùng khoe cadro taqnoeq.
JOH 20:2 Haq drah cadàu chaq Simôn Phiero xam mangai tiaq hŏc maqnoeq, aih mangai Chuaq Jesus ma loq waq, haq doe: Wì khoe qnoh hanang Chuaq Jesus lam taqnoeq, ùh qnì wì đòeq haq taleq.
JOH 20:3 Wa Phiero xam mangai tiaq hŏc maqnoeq drah tùh loh ta ralùng hanang.
JOH 20:4 Dìq baiq ka wa cadàu, mahaq mangai matau cadàu yeo dêh ka Phiero haq trùh ta ralùng adroe.
JOH 20:5 Haq aih ki ngan hnoq bai oe ta haqneq, mahaq haq ùh mùt.
JOH 20:6 Simon Phiero trùh diq, mùt hloe ta ralùng, hnoq bai oe ta haqneq.
JOH 20:7 Mù gàu xam bai lom hanang ùh oe pajùm ti dabau, mahaq khoe canua đòeq crài taqnoeq.
JOH 20:8 Jò aih mangai ma trùh adroe, hadai cadiang mùt, hnoq qmang aih haq hi lùi diq.
JOH 20:9 Majah qmang aih wa aih dìq qnhòq tem bàu Hset Hadròeh anoe: Jesus ep rìh hlài enh mangai cachìt.
JOH 20:10 Khoe ka aih, wa mangai tiaq hŏc hi hlài deh tahnim.
JOH 20:11 Mahaq Mari yòng đeh enh gùng, haten ka ralùng hanang rai hmoe. Haq rai hmoe rai kùp ngan ta ralùng.
JOH 20:12 Haq hnoq baiq ƀình plình caxùnh eo taboc, mòeq ngai haqngui enh gàu, mòeq ngai hangui enh jènh, ajang nòe taqngùi hanang Chuaq Jesus.
JOH 20:13 Baiq ƀình plình bòch: Mangai gucadrì meh, gleq ìh majah crò? Haq padreo bàu: Wì khoe qnhac Chuaq au taqnoeq, au ùh qnì wì đòeq haq taleq?
JOH 20:14 Capoch bu khoe, haq hwi ngan hnoq Chuaq Jesus yòng ajang aih, mahaq haq ùh canau.
JOH 20:15 Chuaq Jesus bòch: Mangai gucadrì meh, hagleq ìh majah hmoe? Ìh chaq cabô? Hèm deh aih canau mangai broq wuàn, haq doe: Wì daq, tàng joq ìh khoe qnung hanang Haq taqnoeq, ìh anoe biaq ka au loq, dôq au lam yŏc ahlài.
JOH 20:16 Chuaq Jesus creo ka haq: “Mari.” Mari drah hwi ngan, haq capoch bàu Hebru: Rabuni (aih la mangai hnài)!
JOH 20:17 Chuaq Jesus doe: “Apaq bèq au, majah qmang aih au qnhòq tŏc deh ta Baq, mahaq drah lam anoe ka ƀài oh daq au, doe ka wì loq au tŏc dèh ta Baq au, aih hadai Baq pì, tŏc ti Boc Plình au, aih hadai Boc Plình pì.
JOH 20:18 Mari Mađolen lam anoe ka ƀài mangai tiaq hŏc: Au khoe hnoq Chuaq Jesus. Rai taqmon ka wì dìq dŏng rìm yiniq Chuaq Jesus anoe ka haq.
JOH 20:19 Hì aih raq jò khoe xèq, aih hì baxèm ta gàu tuàng, ƀài qmŏc qmang nòe ƀài mangai tiaq hŏc oe, dìq clenh clòng ka cajap, majah qmang aih wì crè ka mangai Juđa, Chuaq Jesus loh yòng taqne wì haq rai doe: “Catèm ka pì!
JOH 20:20 Doe qmang aih hi khoe, Haq am ka wì ngan xam tì xam yimìa haq. Mangai tiaq hŏc dìq jaq lem bùi jò jah hnoq Chuaq Jesus.
JOH 20:21 Haq doe hòm: “Catèm am ka pì, Baq khoe thê au qmang leq, au hadai thê pì qmang aih.”
JOH 20:22 Èh Haq hlui qmùt hi hèm ka wì rai doe: “Drah yŏc Yiang Hadròeh beq.
JOH 20:23 Tàng pì caqnaih da cabô yiniq lui, yiniq lui wì aih èh jah claih, tàng joq pì ùh caqnaih da wì yiniq lui, yiniq lui wì aih ùh jah claih.”
JOH 20:24 Mahaq jò Chuaq Jesus trùh, Thôma wì macreo Đi đim, aih mangai hadai oe ti wì mòeq jàt baiq ngai, ùh i ka mat ta aih ti ƀòe mangai tiaq hŏc.
JOH 20:25 Wì mangai tiaq hŏc qnoeq anoe ka haq: Nhèn khoe hnoq Chuaq Jesus. Mahaq haq doe: Tàng joq au ùh hnoq qmòe teo đình ta capiang tì haq, rai tah hadrang tì ajang habau aih, tàng joq au ùh bèq yimìa haq, ùh jò leq au lùi.
JOH 20:26 Rahem hì atìq ka aih, mangai tiaq hŏc Chuaq Jesus oe hòm ti dabau ta hnim, Thôma hadai oe ti wì ta aih. Jò qmang hnim oe raq clòng, Chuaq Jesus mùt yòng taqne mangai tiaq hŏc rai doe ka wì: “Catèm am ka pì.”
JOH 20:27 Khoe aih Haq doe ka Thôma: “Yŏc hadrang tì ìh tah ajang kô, èh ngan capiang tì au, hnhu tì bèq ti yimìa au, apaq cadoq manoh, mahaq toq lùi raq.”
JOH 20:28 Thôma doe: Waiq Chuaq au aih Boc Plình au!
JOH 20:29 Chuaq Jesus doe: “Pàng ìh khoe hnoq au ìh majah lùi. Xôq ramot am ka mangai qnhòq hmaq hnoq mahaq khoe lùi.”
JOH 20:30 Chuaq Jesus oe broq bàc kan halac enh ngèa mangai tiaq hŏc mahaq ùh i achìh ta hset kô.
JOH 20:31 Mahaq ƀài yiniq kô khoe achìh, dôq pì lùi Chuaq Jesus aih raq Mêsi, Kon da Boc Plình, đòeq jò pì lùi, canòm ka yiniq haq aih èh đòeq hu jah kan rìh.
JOH 21:1 Atìq ka aih, Chuaq Jesus loh mahno rađeh hòm ka mangai tiaq hŏc ta haqmai diac raxìq Têbi-riat. Bìac aih rameh:
JOH 21:2 Simôn Phiero, Thôma (wì creo Đi đim), Natha-na-ên mangai Cana gùng Galili, kon da Sêbeđê xam baiq ngai tiaq hŏc qnoeq hòm oe ti dabau.
JOH 21:3 Simôn Phiero doe ka wì: Au lam ranang ka, wì padreo bàu: Nhèn hadai lam ti ìh. Qmang aih wì loh ta boang, mahaq mang aih ranang ùh jah qmòe cleq.
JOH 21:4 Trùh sroeh sroq, Chuaq Jesus yòng tago mahaq ƀài mangai tiaq hŏc ùh canau ka haq.
JOH 21:5 Haq creo ka wì: “Yôiq ƀài bua au, Pì ajah ka ùh?” Wì doe: Ùh jah cleq.
JOH 21:6 Haq doe ka wì: “Caqnìh hlàm enh pah qma ka boang qmat aih pì hi jah ka.” Jò wì aih caqnìh hlàm, wì jah ka bàc haraya, loh qmòe ka pi hlàt dèch dèh hlàm.
JOH 21:7 Mangai tiaq hŏc Chuaq Jesus ma loq waq doe ka Phiero: Hatau raq Chuaq. Jò Simôn Phiero tàng doe: Aih raq Chuaq, haq drah yŏc caxùnh dèh eo yôh (majah qmang aih haq oe chac dech) rai hadrùc ta diac.
JOH 21:8 Ƀài mangai tiaq hŏc maqnoeq chùng boang atŏc tago rai chua hlàm khoe bình ƀài ka, majah qmang aih wì haq ùh hìaq hangai ka go, loq jah bu baiq hrinh hagat.
JOH 21:9 Jò mangai tiaq hŏc khoe tŏc tago, hnoq ta aih i ka phiang ta ngia ùnh, ƀênh hadai i.
JOH 21:10 Chuaq Jesus doe ka wì haq: “Aràng ka pì neo ranang tacô”.
JOH 21:11 Simôn Phiero cadiang loh ta boang, rai hua hlàm hlech jah mòeq hrinh padam jàt piq pliang ka kàn atŏc tago, mahaq yac ka hnoq jah bàc qmang aih, hlàm dua ùh hyah.
JOH 21:12 Chuaq Jesus doe ka wì: “Thia tacô hu acaq di sroq.” Ùh i moeq ngai tiaq hŏc leq hùa bòch: Ìh kô ìq cabô? Wì loq aih raq Chuaq Jesus.
JOH 21:13 Chuaq Jesus lam haten yŏc ƀênh yŏc ka am ka mangai tiaq hŏc.
JOH 21:14 Aih yàng piq Chuaq Jesus mahnu rađeh am ka mangai tiaq hŏc hnoq, atìq ka haq rìh hlài enh mangai cachìt.
JOH 21:15 Jò wì khoe hêq ka acaq, Chuaq Jesus doe ka Simôn Phiero: “Simôn kon da Jôna, ajoq ìh loq waq ka au ùh hnau ka wì kô ùh? Phiero doe: Chuaq au, joq ìh loq au loq waq ka ìh. Chuaq Jesus doe: “Qmi da au trìu kon acaq.
JOH 21:16 Chuaq Jesus doe hòm yàng baiq: “Simôn kon da Jôna, ajoq ìh loq waq ka au ùh hnau ka wì kô ùh?” Phiero padreo bàu: Chuaq au, joq ìh loq au loq waq ka ìh. Chuaq Jesus doe: “wèq da au trìu oq.”
JOH 21:17 Yàng piq Haq anoe ka Simôn hòm: “Simôn kon da Jôna, ajoq ìh loq waq ka au?” Phiero dìq jaq mangò ta manoh majah qmang aih Chuaq Jesus bòch haq piq yàng: “Ajoq ìh loq waq ka au?” Phiero doe: Chuaq au, ìh loq rìm trong, ìh loq au loq waq ka ìh. Chuaq Jesus doe ka haq: “Qmi da au trìu.”
JOH 21:18 Joq qnàng au anoe ka ìh, jò ìh oe raq radam, cla ìh kàt dèh kaxi caqnam, enh lam taleq lam, mahaq trùh jò ìh hi craq, ìh hnhu tì am ka wì kàt da ìh kaxi caqnam qnung ìh trùh tanòe ìh ùh enh lam.
JOH 21:19 Chuaq Jesus anoe bàu kô đòeq patô ka Phiero haq loq rađeh kô èh cachìt qmang leq dôq ka Boc Plình jah kan ranhòm. Khoe aih haq doe ka Phiero: “Lam tiaq au.”
JOH 21:20 Phiero hwi ngan hnoq mangai tiaq hŏc Chuaq Jesus ma loq waq qnang tiaq wa, aih mangai mang wì haq ma acaq ramènh Pancwa, haq ma angèn ta rada Chuaq Jesus rai bòch: Chuaq au, cabô ma blòq Ìh?
JOH 21:21 Jò hnoq mangai aih, Phiero bòch: Chuaq au! ha mangai meh èh qmang leq?
JOH 21:22 Chuaq Jesus padreo bàu: “Tàng joq au enh ka haq qmat oe rìh yôt trùh hì au wìh hlài, aih ep cleq ka ìh?” mahaq ìh kô ep tiaq au.
JOH 21:23 Aih ìq taqne oh daq majah i bàu doe: Mangai tiaq hŏc aih ùh cachìt. Mahaq ùh xài Chuaq Jesus doe haq aih ùh cachìt, haq toq doe: “Tàng joq au enh ka haq qmat oe rìh yôt trùh hì au wìh hlài, aih ep cleq ka ìh?”
JOH 21:24 Cla mangai tiaq hŏc kô raq ma rai anoe rai achìh hlài ƀài yiniq kô, bèn loq bàu haq ma anoe aih joq qnàng.
JOH 21:25 Oe i bàc yiniq qnoeq Chuaq Jesus khoe broq, tàng joq achìh hlài dìq tang yiniq, au hèm dìq dŏng ka crŏng taneh kô ùh anòh đòeq hset wì ma achìh aih.
ACT 1:1 Wì craq Thiôpi, oe ta hset adroe au khoe anoe rìm trong Chuaq Jesus ma khoe broq rai hnài qmòe enh jò baxèm,
ACT 1:2 trùh hì haq jah dèch atŏc ta plình, atìq ka haq khoe canòm ka Yiang Hadròeh đòeq hu hnài deh ƀài mangai tiaq cla haq ma khoe ràih.
ACT 1:3 Atìq ka haq khoe pòq kan xalep, enh ngèa ka ƀài mangai tiaq cla haq yŏc bàc trong đòeq patô ka wì loq haq kô rìh, èh haq oe ti ƀài tiaq cla pôn jàt hì, anoe ka wì trong diac Boc plình.
ACT 1:4 Jò oe ti ƀài mangai tiaq cla, haq tanap: Apaq loh enh gùng ka Jêrusalem, mahaq pì ep oe ta aih raq gòm yiniq Baq ma khoe tèu am ka pì, aih yiniq pì khoe tàng au doe.
ACT 1:5 Majah qmang aih Jon khoe broq ka pì ƀaptem xi diac, mahaq toq biaq hì hòm, pì jah broq ƀaptem xi Yiang Hadròeh.
ACT 1:6 Ƀài mangai ma tagop ta aih bòch: Waiq Chuaq! manoèq kô raq ùh xài ìh ma dèch paqnàng hlài diac Isorali?
ACT 1:7 Haq padreo bàu “Hì leq jò leq toq cla Baq khoe loq deh, trong aih pì ùh khòh loq.
ACT 1:8 Mahaq Jò Yiang Hadròeh jràp enh qnhèq ka pì, aih èh pì hi jah yŏc kan cwìang itai đòeq hu lam anoe dôq wì loq ka au, ta Jêrusalem, jàp hloe gùng Juđê, gùng Samari trùh jàp jìa crŏng taneh.
ACT 1:9 Khoe ka anoe qmang aih, haq jah dèch atŏc ta plình, jò wì ta aih qnang ngan qngoc haq, i yùc glom qnung haq lam, pi hnoq hòm.
ACT 1:10 Jò wì ta aih oe raq haqmiang ngan haq jah dèch atŏc ta trŏc i baiq ngai gucalô caxùnh eo taboc loh enh ngèa wì haq,
ACT 1:11 rai doe: “Wùih mangai Galili, pì yòng ajang kô hanhoe dèh ta trŏc qmang qmat ìq? Jesus kô khoe jah dèch atŏc ta trŏc enh ngèa ka pì, èh haq hadai wìh hlài qmang ka pì khoe hnoq haq tŏc ta trŏc diq.”
ACT 1:12 Khoe aih, wì haq enh nòe wang Ôliu hlài ta Jêrusalem, wang aih hangai ka Jêrusalem lam bu mòeq hì sabat.
ACT 1:13 Jò wì haq hlài khoe trùh, drah tŏc talàu aih nòe Phiero, Jon, Jaco, Anrê, Philip, Thôma, Bathêlemi, Mathio, Jaco kon da Aphê, Simôn Silot, Jiuđe kon da Jaco loq oe.
ACT 1:14 Dìq dŏng ka wì aih cajap mòeq manoh waiq khàn pajùm ti ƀài mangai gucadrì, Mari miq da Chuaq Jesus xam wì oh haq.
ACT 1:15 Ta ƀài hì aih, Phiero yòng taqne oh daq tagop ti dabau – ƀài mangai tagop ta aih jah mòeq hrinh baiq jàt ngai, haq doe:
ACT 1:16 “Dìq dŏng oh daq calô xam oh daq cadrì, bàu Yiang Hadròeh ma khoe canòm ka hacùng Đawit capoch pajàu tanòe Hset Hadròeh anoe trùh Juđa mangai khoe ajèn trong dôq wì rùp Chuaq Jesus, aih khoe xìt.
ACT 1:17 Majah qmang aih haq hanoh oe ti bèn, hadai khoe jah broq mangai tiaq cla qmang ka bèn.
ACT 1:18 Haq aih yŏc ƀac baha kan dù da rađeh rot moeq haqnech ruàng, ta aih haq taclìh hatàp gàu padah loh dŏng cliac.
ACT 1:19 Bìac aih dìq ka Jêrusalem mangai loq đeh hra, wì loh qmoè ka creo ka ruàng aih tiaq bàu wì haq aih Haênđama, aih ruàng mahim.
ACT 1:20 Ta hset Calêu plình i achìh: “Xoeq diq nòe da haq oe loh ka clui hawit Apaq i cabô oe ta aih. Èh hòm: Xoeq diq i mangai mùt yŏc ajang nòe da haq.
ACT 1:21 Aih ìq, taqne mangaì ma khoe tiaq bèn enh jò Chuaq Jesus baxèm oe ti bèn,
ACT 1:22 pang Jon ma broq ƀaptem trùh hì Chuaq Jesus jah dèch atŏc khoe ka bèn, taqne wì aih ep i mòeq ngai hu wiang lam anoe ti bèn trong Chuaq Jesus khoe rìh hlài.
ACT 1:23 Mangai tiaq hŏc ràih baiq ngai: Jôsep aih Basaba, tang jò creo Juctu, xam Mathia,
ACT 1:24 khoe aih wì waiq khàn: Waiq Chuaq, ìh loq manoh cliac rìm ngai, ìh patô am ka nhèn loq wa baiq ngai kô ìh khoe dì deh maleq,
ACT 1:25 đòeq hu broq mangai tiaq cla, hu qmùt hlài ajang nòe da Juđa ma khoe cađac hu lam oe dèh tanòe.
ACT 1:26 Khoe aih, wì pàih panaìh, hi troq ka Mathia, haq hi jah qmùt ajang mòeq jàt mòeq ngai tiaq cla.
ACT 2:1 Trùh Ramènh hì padam jàt, mangai tiaq hŏc tagop dabau mòeq nòe.
ACT 2:2 Cadoe i atêh loh enh plình qmang atêh ka cayeo hlui, jàp jìa ta hnim mangai tiaq hŏc hangui.
ACT 2:3 wì haq hnoq i tang pla ùnh tìah ka rapet, loh jràp tang ngai ta wì haq.
ACT 2:4 Rìm ngai jah bình Yiang Hadròeh, pang aih wì hi capoch ƀài bàu qnoeq, tiaq qmang ka Yiang Hadròeh am ka rađeh capoch.
ACT 2:5 Jò aih, ta Jêrusalem ƀài mangai Juđa ma loq iu yùq ka Boc plình enh rìm diac oe ta caqnàm plình trùh ta aih.
ACT 2:6 Jò wì haq tàng atêh bàu aih, wì tùh loh ngan, mangai leq mangai meh hi haglènh đeh hra majah qmang aih wì haq tàng ƀài mangai tiaq hŏc capoch bàu gùng wì haq.
ACT 2:7 Wì haq yùq pi cajaq rai bòch dabau: Dìq dŏng ka wì qmat ma ùh xài mangai Galili qmòh?
ACT 2:8 Tàng joq qmang aih, hagleq bèn majah tàng wì haq tapoch bàu gùng bèn?
ACT 2:9 Ƀài magai Bathê, Mêđi, Êlamit, mangai oe ta Mêsôbôtami, Jiu đê, Capbađoc, Bong, Asi,
ACT 2:10 Phirigi, Bam phili, Êdip, Libi ma haten ka gùng Siren, mangai trùh enh Rôma,
ACT 2:11 mangai Jiuđa hloe xam mangai maneo tiaq trong mangai Jiuđa, mangai Coret, mangai Aràp, nhèn tàng wì haq capoch bàu gùng nhèn đòeq anoe kan haqnhèq kàn kaiq da Boc Plình.
ACT 2:12 Wì hamàih loh ka pi qnì hèm cleq, wì tabòch dabau: Yiniq kô ìq qmang leq?
ACT 2:13 Mahaq i ƀài mangai ma loq ti halê doe: Wì qmat bù ka alac neo.
ACT 2:14 Jò aih Phiero yòng pajùm ti mòeq jàt mòeq ngai tiaq cla, dèch bàu anoe ka mangai bàc ta aih: “Oh daq Jiuđa xam dìq ka mangai oe ta Jêrusalem, dôq au anoe ka pì qmang kô, pì tamàng ma adia haq.
ACT 2:15 Wì kô ùh i bù qmang ka pì xoh, majah qmang aih manòeq kô bu hachìn jò di sroq.
ACT 2:16 Mahaq kô raq yiniq Jôen mangai pajàu Boc Plình ma khoe anoe:
ACT 2:17 Boc Plình doe: Tahì atìq kô èh, Au ùc qnoh Yiang au am dìq ka kon mangai; Kon calô xam kon cadrì pì dìq jah tapoch pajàu, Ƀài guradam jah hnoq kan mahno, Mangai craq jah hnoq apô.
ACT 2:18 Joq qnàng taƀài hì aih èh, au ùc qnoh Yiang au jàp ka mangai hapŏng calô xam hapŏng cadrì, Dìq ka wì haq jah capoch bàu pajàu;
ACT 2:19 Au mahno tam ka wì haq kan halac oe ta plình, Xam ta crŏng taneh; Aih la mahim, ùnh, xam kan nhòe;
ACT 2:20 Mahì loh ka clam, Khê wìh wìa mahim, Adroe ka hì kàn hì ranhòm da Chuaq trùh;
ACT 2:21 Aih èh cabô ma canòm ka Chuaq, mangai aih hi jah dèch.
ACT 2:22 Mangai Isorali, pì tamàng bàu kô: Chuaq Jesus mangai Naxaret kô, aih raq mangai Boc Plình khoe yŏc haq đòeq broq trong i cwìang itai, kan halac, kan hamàih oe taqne pì, dôq pì jah loq đòeq pì hu anoe ka wì qnoeq qmang ka cla pì ma khoe loq.
ACT 2:23 Pì khoe rùp haq am ka wì, tiaq manoh Boc Plình ma khoe loq khoe tamroq deh adroe, pì khoe canòm tì kŏng mangai dù tiang đình haq talong pagat đòeq hu jêh cađac.
ACT 2:24 Mahaq Boc Plình khoe broq ka Chuaq Jesus rìh hlài, hràt catech caxi kan cachìt, majah qmang aih kan cachìt ùh jah rùp padràng Chuaq Jesus oe enh qneq ka cwìang haq.
ACT 2:25 Ràu trùh haq, Đawit khoe anoe: Au hmaq hnoq yôt Chuaq oe enh ngèa ka au, Majah qmang aih haq oe enh apah qma au, Dôq au ùh hìaq dalàc.
ACT 2:26 Aih ìq raq, manoh cliac au lem bùi, rapet au manè, Chac au hadai jah padài ta kan canòm;
ACT 2:27 Majah qmang aih Chuaq ùh dôq mahua yiang au oe ta hwinh, Hanoh ùh cađac au oe ta kan cachìt. Haq ùh dôq chac mangai hadròeh haq hech hnhung.
ACT 2:28 Chuaq khoe patô ka au trong kan rìh; Am ka manoh au jah bình kan lem bùi enh ngèa ka ìh.
ACT 2:29 Dìq ka oh daq Isorali, au anoe qnàng ka pì, Đawit aih kan cadraq bèn, haq khoe cachìt, wì khoe catùh, manòeq kô ralùng hanang haq oe raq taqne bèn.
ACT 2:30 Mahaq, haq aih mangai pajàu, haq loq Boc plình khoe hapah đòeq tèu bàu ka haq, aih ta xinoe haq Boc plình dèch mòeq ngai đòeq hangui tanòe gèq bùa haq,
ACT 2:31 aih haq khoe chônh hnoq yiniq ma padon trùh, chônh anoe trùh kan rìh hlài da Christ rameh: Haq ùh oe hloe tanòe kan cachìt, chac haq hadai ùh hech ùh hnhung.
ACT 2:32 Boc Plình khoe broq ka Chuaq Jesus kô rìh hlài, dìq ka nhèn hadai wiang hnoq.
ACT 2:33 Jò haq khoe jah dèch atŏc hangui apah qma Boc Plình, enh nòe Baq haq khoe jah yŏc Yiang Hadròeh Baq ma khoe tèu am, haq hi ùc qnoh Yiang Hadròeh, aih yiniq pì ma qnang hnoq qnang tàng kô.
ACT 2:34 Majah qmang aih Đawit qnhòq lah tŏc ta plình, mahaq cla haq raq doe: Chuaq khoe doe ka Chuaq au: Hangui enh qma ka au,
ACT 2:35 Trùh jò au roh mangai git ka ìh oe enh qneq ka ìh, đòeq broq radua ròh jènh ka ìh.
ACT 2:36 Qmang aih dìq ka mangai Isorali pì ep loq qmang kô Boc Plình khoe dèch Chuaq Jesus kô mangai pì ma khoe tiang đình haq talong pagat broq Christ broq Chuaq.”
ACT 2:37 Jò wì tàng bàu kô, wì tadèch qmòe ta manoh, wì bòch Phiero xam ƀài mangai tiaq cla: Wì daq! nhèn ep broq qmang leq?
ACT 2:38 Phiero padreo bàu: thê pì loq raxach, rìm ngai ep canòm ka yiniq Chuaq Jesus đòeq jah broq ƀaptem, dôq yiniq lui pì jah caqnaih, khoe aih hi jah yŏc Yiang Hadròeh.
ACT 2:39 Majah qmang aih bàu ma khoe tèu aih jah pì xam ƀài kon da pì, xam dìq ka ƀài mangai oe hangai, aih ƀài mangai Boc Plình bèn ma khoe padon creo”.
ACT 2:40 Phiero yŏc tam bàc trong đòeq rai hnài rai pariaq wì, haq doe: “Pì drah doeh rađeh claih enh xinoe ngang dù kô”.
ACT 2:41 Mangai ma tamàng bàu haq dìq jah broq ƀaptem, hì aih i tam piq muàn mangai jah qmùt tanòe Tagop Hadròeh. Mòeq manoh ka dabau
ACT 2:42 Wì aih dìq ka manoh wèq bàu ƀài mangai tiaq cla hnài, hatroq ka dabau, wèq Ramènh goh ƀênh wèq trong waiq khàn.
ACT 2:43 Rìm ngai i manoh iu yùq, majah qmang aih i bàc kan halac loh enh tì kŏng mangai tiaq cla.
ACT 2:44 Dìq dŏng mangai ma lùi Chuaq Jesus, pajùm mamoh ti dabau, yŏc rìm yiniq broq hang pajùm.
ACT 2:45 Tech dŏng dèh ƀài kùng hang, taneh ruàng đòeq hu axong ka dabau, tiaq dèh tang ngai ma i yiniq nan ka waq pang leq.
ACT 2:46 Hì leq hì meh panim ka tŏc ta hnim kùh waiq. Jò oe ta hnim wì haq dìq ka manoh lem bùi goh ƀênh acaq ôq ti dabau,
ACT 2:47 rai manè apôi Boc Plình, wì haq jah lem ka manoh phù cròng. Rìm hì Chuaq qmùt tam mangai jah dèch ta Tagop Hadròeh.
ACT 3:1 I mòeq hì, wa Phiero wa Jon tŏc ta hnim kùh waiq, hu waiq khàn, jò aih khoe jah piq jò dixèq.
ACT 3:2 Ta aih, i mòeq ngai pen enh jò haq clìh enh cliac, rìm hì wì aràng pagui đòeq haq ta hnim kùh waiq ajang nòe qmang wì ma creo Qmang lem, hu axìn enh ƀài mangai ma mùt ta hnim kùh waiq.
ACT 3:3 Hnoq wa Phiero wa Jon mùt, haq hnhu tì bòch đeh bac wa aih.
ACT 3:4 Phiero xam Jon chrìh ngan haq, èh Phiero doe: Ngan ma kô.
ACT 3:5 Mangai aih hi ngan đeh wa ja cajoq, xoh dèh ta manoh canau loq jah đeh toq xit toq criah cleq.
ACT 3:6 Yàng èh, Phiero doe ka haq: Au ùh i ka ƀac wang, mahaq au i cleq au am ka ìh ka aih: Canòm ka yiniq Chuaq Jesus Christ, mangai Naxaret, cadiang lam beq!
ACT 3:7 Phiero rùp tì pah qma dèch haq yòng. Tajòe qmòe jò aih, capiang jènh xam mat ka haq loh ka qnhrang.
ACT 3:8 Haq hi padinh yòng tiaq wa mùt ta hnim kùh waiq, rai lam rai aplôh calêu manè appôi Boc Plình.
ACT 3:9 Wì ta aih dìq hnoq haq lam rai manè apôi Boc Plình.
ACT 3:10 Wì canau meh raq mangai ma hangui ajang Qmang lem hu axìn, wì loh dŏng haglènh rai hamàih jò hnoq kan halac loh ka haq qmang aih.
ACT 3:11 Haq aih qnang carùp tì Phiero xam Jon, ƀài mangai ta aih hamàih pi cajaq, rìm ngai tùh loh ngan wì aih, ajang nòe wì ma creo radua qmang Salômôn.
ACT 3:12 Phiero hnoq qmang aih, haq doe ka mangai ta aih: Dìq ka oh daq Isorali, hagleq pì majah hamàih ka yiniq kô? Hagleq pì majah chrìh ma qmang qmat, tìah gleq ma khoe canòm kan itai, kan taq atoq da cla ma đòeq broq ka mangai kô jah cadiang lam?
ACT 3:13 Boc Plình da Apraham, Ysac, Jacôp, Boc Plình da kan cadraq bèn khoe broq ka hapŏng haq aih Chuaq Jesus jah ranhòm, aih Mangai pì khoe rùp, khoe ùh waq đac ka haq enh ngèa Philat, jò Philat enh caqnaih haq.
ACT 3:14 Pì khoe cađac Mangai Hadròeh, Mangai taq atoq đòeq hu bòch caqnaih ka rađeh mòeq ngai jêh đac mangai,
ACT 3:15 pì khoe jêh đac Yiang kan rìh, mahaq Boc plình khoe broq haq rìh hlài enh kan cachìt. Nhèn kô mangai khoe hnoq trong aih.
ACT 3:16 Mangai kô haq lùi yiniq Chuaq Jesus, yiniq Chuaq Jesus khoe broq ka mangai pì ma hnoq ma canau loq kô jah brêh, aih la kan lùi enh Chuaq Jesus khoe am haq kô jah brêh lem enh ngèa ka pì.
ACT 3:17 Manòeq kô oh daq Isorali au loq pì xam ƀài cwan, pàng pì ùh qnì dài ma khoe broq qmang aih.
ACT 3:18 Mahaq Boc plình khoe broq qmang aih raq đòeq xìt qmang ka bàu haq tapoch qnoh enh hacùng ƀài pajàu: Christ da haq ep glàm bàc kan xalep.
ACT 3:19 Drah loq raxach rai tawìh hlài ta Boc Plình, dôq dìq dŏng yiniq lui jah caqnaih,
ACT 3:20 đòeq trùh jò kan padài loh enh Chuaq, aih èh haq thê deh Christ ma khoe tèu am ka pì, aih la Chuaq Jesus,
ACT 3:21 mangai Trŏc ep đìh ahlài dèh gòm trùh jò dìq dŏng rìm yiniq jah paneo hlài, aih jò Boc plình ma khoe anoe adroe enh hacùng ƀài pajàu hadròeh haq.
ACT 3:22 Môise i doe: Chuaq aih Boc Plình bèn dèch paqnàng taqne oh daq mòeq Ngai pajàu qmang ka au, pì ep broq tiaq rìm bàu haq thê.
ACT 3:23 Waq toq cabô ùh tamàng bàu Pajàu aih, mangai aih ep hnan qnoh đac enh gùng ka oh daq.
ACT 3:24 Joq dìq dŏng ƀai pajàu enh Samuên xam ƀài wì ma atìq ka haq, dìq khoe anoe adroe trùh ƀài hì kô.
ACT 3:25 Pì qmat xinoe da ƀài pajàu, xam bàu tajao Boc plình khoe jap ka kan cadraq bèn, jò haq doe ka Apraham: Dìq ka mangai oe ta crŏng taneh canòm ka xinoe ìh kô èh majah xôq ramot
ACT 3:26 Boc plình khoe dèch paqnàng deh hapŏng cla haq, adroe aih thê haq aih loh am xôq ramot ka pì, đòeq tìc ahlài rìm ngai oe taqne pì wìh cađac deh trong dù.
ACT 4:1 Jò Phiero xam Jon qnang capoch tuàng ka wì ta aih, i ƀài pajàu, cwan wèq hnim tagop xam mangai Sađusê trùh.
ACT 4:2 Wì nòeh pi cajaq jò hnoq wa haq hnài rai doe enh dalam ka Chuaq Jesus i kan rìh hlài da mangai cachìt.
ACT 4:3 Ƀài aih rùp clêh wa haq ta hnim cadrong trùh sroq atìq, majah qmang aih trŏc khoe clam.
ACT 4:4 Yac ka qmang aih, i bàc ngai lùi jò khoe tàng bàu wa aih hnài, mangai lùi tŏc jah padam muàn.
ACT 4:5 Sroq atìq, ƀài cwan, ƀài gucraq xam ƀài mangai hnài ranenh tagop ti dabau ta Jêrusalem,
ACT 4:6 xam Anne, aih pajàu haqnhèq, Caiphe, Jon, Alexanđo xam dìq dŏng ƀài nang noe pajàu haqnhèq.
ACT 4:7 Wì rùp qnoh wa Phiero wa Jon yòng enh ngèa wì haq, wì bòch: Yŏc cwìang enh leq, tàng ùh meh canòm ka yiniq cabô chôp ma broq qmang kô?
ACT 4:8 Jò aih, Phiero, bình halùih Yiang Hadròeh, haq doe: “Dìq dŏng ƀài cwan xam ƀài gucraq,
ACT 4:9 tàng joq hì kô pì creo ka ma yòng ajang kô đòeq hu tah hadrah ma, taiq ma khoe broq lem ka mangai pen, èh bòch ma broq qmang leq haq ma khoe jah brêh.
ACT 4:10 aih dìq ka pì xam ƀài mangai Isorali khòh loq rameh aih canòm ka yiniq Chuaq Jesus Christ mangai Naxaret, Mangai pì khoe tiang đình talong pagat, Boc plình khoe broq haq rìh hlài enh mangai cachìt, canòm ka haq aih mangai kô khoe jah brêh lem, manòeq kô qnang yòng enh ngèa ka pì.
ACT 4:11 Chuaq Jesus aih: “Hmo ƀài pì mangai broq hnim ma khoe khwênh cađac, Khoe wìa hmo mùm hnim.”
ACT 4:12 Ùh ih kan dèch dech ajang cabô qnoeq, majah qmang aih enh caqnàm plình kô, ùh i ka yiniq ma qnoeq am ka mangai đòeq bèn ep canòm ajang aih hu jah dèch”.
ACT 4:13 Jò wì hnoq kan tanoq da Phiero xam Jon, loq ka wa aih mangai blùng ùh qnì đeh cleq, wì toq hamàih, èh wì loq wa aih hmaq oe ti Chuaq Jesus.
ACT 4:14 Mahaq patep pang jò wì hnoq mangai khoe jah brêh yòng pajùm ti wa ta aih, wì pi oe jah tapoch cleq.
ACT 4:15 Wì hi thê wa aih loh enh gùng ka nòe hadrah, wì hatình ka dabau:
ACT 4:16 “Wa kô èh bèn broq qmang leq? Dìq ka Jêrusalem mangai loq đeh hra wa kô khoe broq kan halac kàn, yac ka bèn enh cadoc dua ùh jah.
ACT 4:17 Mahaq dôq yiniq kô pi hìaq prai tam yi hangai, bèn taqnhùq hacam ka wa haq, ùh lòh wa haq, pang kô ta èh pi jah yŏc yiniq aih đòeq hu hnài cabô hòm.
ACT 4:18 Wì hi creo ka wa mùt hòm, wì doe: Pi jah ràu yiniq Chuaq Jesus đòeq anoe đòeq hnài cabô hòm.
ACT 4:19 Mahaq Phiero xam Jon padreo bàu: Cla pì hèm beq, maleq ma yeo troq enh ngèa ka Boc plình, tamàng bàu pì, loq tamàng bàu Boc plình?
ACT 4:20 Majah qmang aih da nhèn kô, ùh jah tàng ùh anoe trùh yiniq nhèn ma khoe hnoq khoe tàng!”
ACT 4:21 Aih ìq, wì hi taqnhùq hacam tam ka wa, khoe hi caqnaih, pi chaq trong hu rùp wa hòm, majah qmang aih mangai ta aih dìq hnoq kan halac neo loh, mangai leq mangai meh manè apôi đeh hra Boc plình.
ACT 4:22 Mangai ma khoe jah brêh aih khoe loe pôn jàt hanam.
ACT 4:23 Loh enh aih, wa bròc dèh ti ƀài oh daq, taqmon hlài dìq dŏng bàu ƀài pajàu kàn xam ƀài gucraq ma anoe ka wa.
ACT 4:24 Jò dìq ka wì tàng bàu aih, wì mòeq bàu ti dabau waiq khàn ka Boc plình: “Boc Plình ma dìq jaq haqnhèq, Ìh khoe broq plình, taneh, diac rasìq xam rìm yiniq oe ta aih.
ACT 4:25 Ìh khoe canòm ka Yiang Hadròeh, tapoch ajang hacùng kan cadraq nhèn, aih bùa Đawit hapŏng ìh, rameh: “Hagleq rìm diac ma plôh nòeh, Hagleq phù cròng wiang hatình trong ùh loh qmòe cleq?
ACT 4:26 Ƀài bùa ma padinh yòng. Ƀài cwan hangui pajùm ti dabau, Đòeq hu tablêq ka Chuaq aih Mangai ìh khoe xùt dàu”…
ACT 4:27 Joq qnàng Herôt xam Bônso Philat, mangai diac wì xam mangai Isorali khoe tagop ti dabau ta kô đòeq hu tablêq ka Hapŏng hadròeh ìh aih la Chuaq Jesus ìh ma khoe xùt dàu,
ACT 4:28 đòeq hu broq rìm yiniq tì kŏng xam manoh ìh khoe thê deh adroe.
ACT 4:29 Manòeq kô, ìh tamàng bàu wì ma khoe hacam aih, am ka mangai hapŏng ìh bình manoh tanoq đòeq hnài trong da ìh.
ACT 4:30 Hnhu qnoh tì kŏng ìh đòeq broq brêh kan yinìq, broq kan halac canòm ajang nòe yiniq hapŏng hadròeh ìh aih la Chuaq Jesus.
ACT 4:31 Khoe ka waiq khàn, nòe wì haq tagop loh qmòe ka ralàng. Mangai leq mangai meh jah bình halùih Yiang Hadròeh, ùh lòm yùq qmòe cleq ka anoe trong da Boc Plình.
ACT 4:32 Dìq dŏng ka ƀài mangai ma lùi, wì moeq manoh moeq cliac ti dabau. Pi cabô oe arènh kô dahwèq da au, mahaq dìq dŏng ka dahwèq wì pajùm dŏng ti dabau.
ACT 4:33 Ƀài tiaq cla yŏc kan itai kàn hu anoe kan rìh hlài da Chuaq Jesus Christ; dìq ka wì jah xôq ramot kàn.
ACT 4:34 Taqne wì ma lùi Chuaq Jesus pi oe i cabô leq nan cleq hòm, majah qmang aih i ruàng i hnim, wì tech dŏng, jah toq leq dua wì wê
ACT 4:35 aràng đòeq ajang jènh ƀài mangai tiaq cla, khoe aih cabô nan pang leq axong pang aih.
ACT 4:36 I mòeq ngai yiniq haq Jôsep, ƀài mangai tiaq cla yiniq ònh ka haq aih Banaba (Banaba aih la kon calô da kan alòng), xinoe Lêwi, gùng Chipro,
ACT 4:37 i mòeq haqnech ruàng, haq tech ruàng aih yŏc ƀac aràng đòeq ajang nòe jènh ƀài mangai tiaq cla.
ACT 5:1 Mahaq i mòeq ngai yiniq haq Anania, pajùm manoh dèh ti mai haq aih la Saphira, tech dèh kùng hang,
ACT 5:2 ƀac aih wa đòeq hlài mòeq qnah, khoe aih mòeq qnah wa aràng đòeq ajang jènh ƀài mangai tiaq cla.
ACT 5:3 Phiero doe: Anania, aih hagleq Satan ma khoe bình ta manoh ìh, ìh loh qmòe ka qnùt Yiang Hadròeh, ƀac tech ruàng gleq ìh khoe lah đòeq qnah?
ACT 5:4 Jò ìh qnhòq tech aih ma ùh joq ruàng ìh? Jò khoe tech ìh đòeq dèh ƀac aih ma ùh jah? Trong aih mùt ta manoh ìh qmang leq? kô aih ùh xài ìh qnùt kon mangai, mahaq ìh qnùt Boc Plình.
ACT 5:5 Jò Anania tàng qmang aih haq tabùng cro ta haqneq cachìt hloe, dìq dŏng mangai ma loq ka bìac aih crè pi cajaq.
ACT 5:6 Khoe aih ƀài guradam hi trùh lom hanang haq aih, èh wì hi aràng lam catùh.
ACT 5:7 Jah piq jò atìq ka aih, mai haq mùt diq, haq ùh qnì neo loh i yiniq cleq.
ACT 5:8 Phiero doe ka haq: Anoe ka au beq, ajoq chôp Anania tech taneh jah toq kô? Saphira padreo bàu: Joq, jah toq qmat raq.
ACT 5:9 Phiero doe: Hagleq chôp mahùa mòeq manoh ti dabau đòeq hu nhro ngan Yiang Hadròeh da Chuaq?
ACT 5:10 Draq drình jò aih Saphira cro cachìt hloe ajang jènh Phiero. Ƀài wì guradam hlài enh gùng, hnoq haq khoe cachìt, wì hi tòng lam catùh haq hatìa ralùng dèh ŏng.
ACT 5:11 Dìq dŏng ka Tagop Hadròeh crè pi cajaq, yac ka wì qnoeq hìa hanoh qmang aih.
ACT 5:12 Jò aih i bàc kan halac broq loh enh tì kŏng mangai tiaq cla, dìq ka mangai tiaq hŏc tagop ti dabau tanòe hawài qmang ngo Salômon.
ACT 5:13 Ùh i cabô hùa taqmùt ti mangai tiaq hŏc, yac ka phù cròng dêh bàu manè apôi.
ACT 5:14 Mangai tiaq Chuaq èh rai bàc tam, gucalô xam gucadrì hanoh bàc.
ACT 5:15 Wì loh qmòe ka tòng aràng ƀài mangai yinìq đòeq ti trong lam, taqngùi ta driah, ta racoh, đòeq jò Phiero lam pagat trong aih, loq qmang leq dôq qmù haq jah pagat đeh toq biaq ƀiaq ngai hnha.
ACT 5:16 Wì ma oe gùng ten aih hadai qnung dabau tŏc ta Jêrusalem, aràng ƀài mangai ùh hrŏc, mangai kiac pawè, dìq dŏng jah broq brêh.
ACT 5:17 Jò aih, pajàu haqnhèq xam ƀài mangai tiaq haq (aih mangai Sađusê) ta manoh wì haq bình kan tajìq,
ACT 5:18 rùp clêh ƀài mangai tiaq cla.
ACT 5:19 Mahaq jò damang i mòeq ƀình plình da Chuaq pèh qmang qnoh mangai tiaq cla loh enh gùng.
ACT 5:20 Ƀình plình doe: Lam beq! lam yòng tanòe hamlang hnim kùh waiq, anoe ka wì ta aih loq rìm bàu kan rìh kô.
ACT 5:21 Mangai tiaq cla tàng toq aih nà, bu qngah wì haq mùt ta hnim kùh waiq, hi hnài wì ta aih. Mahaq, Pajàu haqnhèq xam ƀài bua haq trùh, wì creo ka dabau tagop ta hnim hadrah, hloe dìq dŏng xam ƀài gucraq mangai Isorali. Wì thê lình lam ta hnim cadrong rùp qnoh ƀài mangai tiaq cla loh enh gùng am ka wì haq.
ACT 5:22 Mahaq jò ƀài lình trùh ta hnim cadrong, ùh hnoq ƀài mangai tiaq cla ta aih, wì hlài doe:
ACT 5:23 Nhèn hnoq qmang oe raq clenh cajap, ƀài lình rap oe raq yòng ajang trong qmang, mahaq jò pèh qmang enh dalam ùh i hnoq cabô.
ACT 5:24 Cwan wèq hnim tagop xam ƀài pajàu tàng doe qmang aih, wì nòeh rai hamàih ùh qnì hagleq majah qmang aih.
ACT 5:25 Mahaq i mangai trùh doe: Hatau ƀài mangai pì cwan ma khoe rùp clêh, manòeq kô wì haq qnang yòng ta hnim kùh waiq, hnài wì ta aih.
ACT 5:26 Cwan wèq hnim kùh waiq xam ƀài bua haq, hi lam rùp ahlài mangai tiaq cla, mahaq ùh hùa dalam ka wì aih majah qmang aih wì haq crè ka mangai bàc ta aih loq hachùq wì haq xi hmo.
ACT 5:27 Wì qnung mangai tiaq cla mùt yòng tanòe hadrah, Pajàu Haqnhèq bòch ƀài mangai tiaq cla:
ACT 5:28 Nhèn khoe ùh lòh pì blinh ùh jah hnài yiniq Jesus am ka cabô, aih kiang pì hnài jàp jìa broq ka Jêrusalem bình dŏng trong da pì, pì enh taqmòq ka nhèn mahim mangai aih dôq haq dahrôq hlài ta nhèn qmòh?
ACT 5:29 Phiero xam mangai tiaq cla maqnoeq padreo bàu: Nhèn ep iu tiaq bàu Boc Plình ùh hnau ka bàu kon mangai.
ACT 5:30 Boc Plình da boc yaq nhèn khoe broq ka Chuaq Jesus, Mangai pì ma khoe tiang đình jêh cađac talong pagat rìh hlài.
ACT 5:31 Boc plình khoe dèch atŏc haq aih oe enh qma Boc Plình, broq Bùa, broq Chuaq, đòeq am manoh loq raxach xam kan paclaih yiniq lui ka mangai Isorali.
ACT 5:32 Nhèn kô mangai panhìn hlài trong aih, tìah ka Yiang Hadròeh Boc Plình ma khoe am ka mangai iu bàu haq.
ACT 5:33 Jò tàng bàu aih, wì cadrit qmòe haninh, nòeh pi cajaq, wì hatình ka dabau chaq trong jêh cađac ƀài mangai tiaq cla.
ACT 5:34 Mahaq i mòeq ngai Pharisi, yiniq haq Gamalien, mangai hnài ranenh, haq aih bàc ngai iu camaih ka haq, yòng taqne nòe hadrah, thê wì qnoh ƀài mangai tiaq cla loh enh gùng mòeq ahyàc.
ACT 5:35 Khoe aih, haq doe: Dìq ka mangai Isorali, pì ep rabiaq haq oq trong pì padon tabroq ka wì kô.
ACT 5:36 Adroe kô nèh, i mòeq ngai yiniq haq Thêuđa, yòng doe đeh kô mangai broq gàu, ten jah pôn hrinh ngai tiaq haq: Wì jêh haq cachìt, dìq dŏng mangai tiaq haq hi pac lac dŏng, pulùch èh pi loh cleq.
ACT 5:37 Atìq ka aih, i mòeq ngai yiniq haq Jiuđa, mangai Galili, yòng pagàu, aih wop jò bùa thê rèn hlài mangai ta diac haq jah toq leq, haq aih adràc bàc ngai tiaq rađeh, haq aih èh hanoh cachìt, mangai tiaq haq hadai haprah hapriang.
ACT 5:38 Manòeq kô au doe ka pì: Wia ma hangai ka wì kô, dôq da wì haq. Majah qmang aih tàng joq trong kô loh enh kon mangai, aih èh haq raliang đeh,
ACT 5:39 mahaq tàng loh enh Boc Plình, pì ùh i broq cleq ka wì haq jah, aih budàng pì tamùa rađeh hu tajêh ka Boc Plình.
ACT 5:40 Wì tiaq bàu haq, creo ka ƀài mangai tiaq cla mùt ta hnim, thê mangai blai wì aih, khoe èh blinh ùh am qmòe wì haq yŏc yiniq Chuaq Jesus đòeq hnài cabô hòm, khoe èh hi caqnaih wì lam.
ACT 5:41 Ƀài mangai tiaq cla loh enh nòe hadrah, lem bùi ka rađeh khoe tajì ka jah broq mangai pòq kan xalep ka yiniq Chuaq Jesus.
ACT 5:42 Hì leq hì meh, ta hnim kùh waiq, enh hnim kô trùh hnim tau, ƀài mangai tiaq cla toq anoe hnài yôt Bàu lem da Chuaq Jesus, aih raq Christ.
ACT 6:1 Jò aih, mangai tiaq èh rai bàc, dài haq mangai Hêlenit mamùc ka mangai Hêbru, majah qmang aih wì ùh hmàng axong ka ƀài mangai hadrô da wì haq dahwèq acaq.
ACT 6:2 Wì Mòeq jàt baiq ngai creo tagop dìq dŏng ƀài mangai tiaq hŏc, wì doe: Cađac trong hnài bàu Boc Plình đòeq hu patìh trong ranenh acaq aih joq ùh troq.
ACT 6:3 Manòeq kô oh daq ràih yŏc taqne cla pì qmat tapèh ngai ma i tìang, bình Yiang Hadròeh, i kan rabiaq, khoe aih nhèn hi đòeq wì haq patìh trong kô.
ACT 6:4 Aih èh nhèn jah toq waiq khàn jah dìq ka manoh broq dèh bìac.
ACT 6:5 Bàu kô hatroq manoh dìq dŏng oh daq, wì hi patô Êtien, aih mangai bình manoh lùi xam Yiang Hadròeh, Philip, Bôcoro, Nicanô, Timôn, Bamêna xam Nicôla, aih mangai Antiôt neo wìh tiaq trong mangai Juđa;
ACT 6:6 wì aràng tapèh ngai aih loh enh ngèa ƀài mangai tiaq cla. Ƀài mangai tiaq cla waiq khàn khoe aih roh tì ta wì aih.
ACT 6:7 Bàu Boc Plình chàc rai èh rai hangai, ta Jêrusalem mangai tiaq rai bàc. I bàc ngai pajàu hanoh tiaq.
ACT 6:8 Jò aih, Êtien jah bình xôq yiang xam cwìang itai, broq bàc trong halac taqne phù cròng.
ACT 6:9 Mahaq i toq ƀiaq ngai enh hnim tagop wì ma creo dèh: Tagop da mangai pi tawac, xam ƀài mangai ta Siren, mangai gùng Alecxanđo, xam mangai Juđa oe ta Silisi, gùng Asi, ƀài aih yòng tarahen ka Êtien.
ACT 6:10 Mahaq wì ùh blêq kan rabiaq enh Yiang Hadròeh am ka haq jò haq capoch.
ACT 6:11 Aih ìq wì hi lam baxrùq wì qnoeq, rameh: Nhèn khoe tàng haq kô tapoch qmèq ka Môise xam Boc Plình.
ACT 6:12 Wì patùt ƀài phù cròng, ƀài gucraq xam ƀài mangai hnài ranenh, khoe aih wì hi clàm cadêh mùt rùp Êtien, aràng haq loh yòng enh ngèa nòe hadrah.
ACT 6:13 Wì hi qnoh dèh ƀài mangai yòng tapoch qmùt ka haq, ƀài aih doe rameh: Mangai kô toq capoch troq nòe hadròeh xam ranenh.
ACT 6:14 Majah qmang aih nhèn khoe tàng haq doe: Jesus mangai Naxaret raliang cađac nòe kô èh rai broq tablòq hlài ranenh rìh acaq Môise ma khoe đòeq hlài ka bèn.
ACT 6:15 Jò aih ƀài mangai hangui tanòe hadrah dìq chrìh ngan Êtien, hnoq hadrò haq tìah ka hadrò ƀình plình.
ACT 7:1 Craq pajàu haqnhèq bòch Êtien: Ajoq qmang aih loq ùh?
ACT 7:2 Êtien padreo bàu: Wì daq xam ƀài baq, pì tamàng au anoe kô! Boc plình da kan ranhòm khoe mahno rađeh ka kan cadraq bèn aih Apraham jò haq oe raq ta gùng Mêso-bôtami, adroe ka haq rìh ta Charan,
ACT 7:3 Boc plình doe: “Drah cađac gùng kô cađac hloe xam oh daq ìh hu lam trùh tanòe au patô am ka ìh.
ACT 7:4 Jò aih haq hi loh enh Kan-đê lam trùh ta Charan. Atìq ka baq haq cachìt, enh aih Boc plình qnung haq trùh ta gùng pì qnang oe manòeq.
ACT 7:5 Boc plình ùh am ka haq cleq ta gùng kô, mòeq haqnech taneh toq capiang jènh dua ùh i, mahaq Boc plình i tèu am ka haq xam xinoe haq gùng kô, yac ka jò aih haq qnhòq i kon.
ACT 7:6 Boc plình doe ka haq rameh: Xinoe ìh broq đeh tamoe tanòe taneh diac wì qnoeq. Gùng aih rùp wì haq broq hapŏng dìc rai baxa pani wì haq pôn hrinh hanam.
ACT 7:7 Boc plình doe: Mahaq au tahadrah ka ƀài mangai ma khoe rùp xinoe ìh broq hapŏng dìc aih, khoe èh wì haq loh enh gùng aih đòeq kùh waiq au tanòe kô.
ACT 7:8 Khoe aih Boc plình am ka haq tajao ramènh kat akia. Aih ìq, jò Apraham khoe i ka Ysac, haq broq ramènh kat akia kaYsac jò khoe jah rahem hì. Ysac broq ramènh kat akia ka Jacôp, èh Jacôp broq ramènh aih ka mòeq jàt baiq ngai kan cadraq.
ACT 7:9 Mòeq jàt baiq ngai kan cadraq tajênh ka Jôsep, wì rùp tech haq broq hapŏng ta gùng Êdip. Mahaq Boc plình oe ti haq.
ACT 7:10 Rai paclaih haq khoe kan nanxa, broq ka haq jah kan tamèt, kan rabiaq enh ngèa Pharaôn, bùa Êdip, bùa aih dèch haq broq cla craq cwan wèq dìq dŏng tagùng aih wèq hloe xam hnim bùa.
ACT 7:11 Qnhòng aih, i kan pangot kàn ta gùng Êdip xam gùng Cana-an, nanxa joq qnàng, kan cadraq bèn chaq ùh loh qmòe dahwèq acaq.
ACT 7:12 Jacôp hìa gùng Êdip i qmau, haq hi thê kan cadraq bèn loh ta aih yàng adroe.
ACT 7:13 Yàng atìq, ƀài oh daq hi canau ka haq, aih Pharaôn men loq ka xinoe Jôsep.
ACT 7:14 Atìq ka aih, Jôsep thê wì đìh qnoh dèh baq xam wì ta hnim dìq dŏng jah tapèh jàt padam ngai.
ACT 7:15 Jacôp loh oe ta Êdip, haq cachìt ta aih, ƀài cadraq bèn hadai qmang aih,
ACT 7:16 Atìq ka aih èh, jah ahlài ta Sichem catùh tanòe ralùng Apraham ma khoe yŏc ƀac rot hlài enh nang noe Hêmo oe ta Sichem.
ACT 7:17 Mahaq ten trùh jò Boc plình hu pagêh deh bàu haq ma khoe tèu ka Apraham, ƀài mangai bèn oe ta gùng Êdip èh rai bàc.
ACT 7:18 Trùh jò gùng aih i mòeq ngai bùa qnoeq ùh loq ka Josep.
ACT 7:19 Haq aih chaq trong hu palùng đac xinoe Isorali rai baxa kan cadraq bèn, thê wì cadraq bèn tèm cađac kon qyoh neo hauang, dôq cachìt đac dŏng.
ACT 7:20 Môise hanoh jah hauang jò aih diq; haq yeo alàng ka kon qyoh qnoeq, jah ban dèh ta hnim baq piq khê.
ACT 7:21 Trùh hì wì ma ep cađac haq, kon cadrì da Pharaôn hi dèch haq tŏc enh diac, ban broq deh kon.
ACT 7:22 Môise hŏc yŏc dŏng kan rabiaq da mangai Êdip, enh bàu capoch trùh yiniq broq dìq rabiaq.
ACT 7:23 Mahaq jò haq pôn jàt hanam, ta manoh haq hmàng enh lam hmàih deh ka oh daq aih mangai Isorali.
ACT 7:24 Môise hnoq i mangai baxa mòeq ngai oh daq ta aih, haq wiang deh ti oh daq jêh cachìt mangai Êdip đòeq hu patem chau.
ACT 7:25 Haq hèm dèh oh daq loq Boc plình khoe yŏc haq đòeq dèch paclaih wì, mahaq wì ùh qnì.
ACT 7:26 Trùh hì atìq, jò wì qnang tajêh dabau, Môise thia haten hu plah, haq doe: Òq wa, oh daq wìa ka jêh hrìn dabau qmang qmat?
ACT 7:27 Mangai ma jêh deh bua caqnhùt đac Môise rai doe: Cabô khoe dèch ìh broq cwan đòeq hadrah nhèn?
ACT 7:28 Ahìaq ìh enh jêh đac nhèn qmang ka mangai Êdip hì nèh?
ACT 7:29 Môise bu tàng qmang aih haq drah cadàu amot tagùng Mađi-an, ta aih haq i baiq ngai kon calô.
ACT 7:30 Atìq ka aih, pôn jàt hanam, mòeq ƀình plình loh ta haq, tanòe hawit trong wang Sina-i, taqne pla ùnh cheo xèm yila.
ACT 7:31 Môise hnoq qmang aih, hamàih pi cajaq, haq thia ka haten đòeq hu ngan, haq tàng bàu Chuaq doe:
ACT 7:32 “Au kô raq Boc plình da Apraham, da Ysac, da Jacôp. Môise crè pi cajaq, ùh hùa blèch ngan.
ACT 7:33 Chuaq doe: “Drah lêh jai ìh qmat, majah qmang aih nòe ìh yòng qmat, aih nòe taneh hadròeh.
ACT 7:34 Au joq khoe hnoq kan nanxa mangai da au oe ta gùng Êdip, au khoe tàng bàu wì haq hràng, hacô au khoe loh hu paclaih wì haq. Manòeq lam tacô, au hu thê ìh hlài ta Êdip.
ACT 7:35 Môise aih mangai wì khoe qnoh đac, wì doe: Cabô khoe dèch ìh broq cwan đòeq hadrah nhèn? Aih raq mangai Boc plình khoe thê broq gàu broq mangai paclaih, canòm ka mòeq ƀình plình loh doe ka haq ta xèm yila.
ACT 7:36 Aih raq mangai khoe qnung wì haq loh enh Êdip, broq bàc teo halac kan hamàih ta gùngÊdip, ta diac Raxìq gòh, xam pôn jàt hanam tanòe braih kàn.
ACT 7:37 Môise kô raq ma khoe anoe ka mangai Isorali: Atìq kô èh Boc Plình paqnàng taqne pì oh daq, mòeq ngai pajàu tìah ka au
ACT 7:38 Aih raq Mangai khoe oe ti Isorali tanòe braih kàn, oe ti ƀình plình yiang ma khoe capoch tuàng ka haq xam yaq boc bèn ta bui wang Sina-i. Haq khoe yŏc bàu kan rìh đòeq hu am hlài ka bèn.
ACT 7:39 Aih raq mangai yaq boc bèn ùh iu qmòe blinh bàu haq, cađac haq đòeq hu ta ngèa dèh manoh ta gùng Êdip,
ACT 7:40 wì anoe ka Arôn: Broq ƀòe kiac hu lam adroe ka nhèn beq, majah qmang aih Môise mangai ma khoe qnoh nhèn loh enh gùng Êdip, pi qnì haq khoe glàm yiniq cleq taleq hnha.
ACT 7:41 Ta ƀài hì aih, wì broq mòeq toq radua qmù ƀo kon, dèch ramènh ka radua qmù rai lem bùi dèh ka yiniq broq loh enh tì kŏng cla.
ACT 7:42 Boc plình hi cađac wì haq, dôq da wì haq kùh waiq mat mahì, mat khê xam ƀài halŏng ta trŏc, qmang ka ƀàu khoe achìh ta hset pajàu rameh: Dìq ka mangai Isorali, pôn jàt hanam nòe braih kàn, Pì i hmaq dèch ka au ramènh tadreo leq ùh,
ACT 7:43 Jò pì tòng ranòh da Molŏc, Xam halŏng da kiac Rom phan, Aih ƀài radua qmù cla pì broq loh đòeq hu kùh waiq qmòh? Qmang aih èh au hadai lam palac pì ta gùng Babilôn.
ACT 7:44 Hnim ranòh kùh waiq oe ti yaq boc bèn tanòe hawit, qmang ka Chuaq khoe thê Môise broq tiaq dua haq khoe hnoq.
ACT 7:45 Atìq ka aih, yaq boc bèn khoe aràng hnim ranòh kùh waiq aih, tiaq Josuê mùt tagùng wì haq ma khoe blah yŏc enh tì kŏng ƀài mangai diac wì, Boc plình ma khoe hnan qnoh enh ngèa wì haq, hnim ranòh kùh waiq aih oe yôt ta aih trùh qnhòng bùa Đawit,
ACT 7:46 aih mangai jah xôq ramot enh ngèa Boc plình, haq bòch mòeq nòe hu đòeq ka Boc plình da Jacôp oe.
ACT 7:47 Khoe aih, bùa Salomôn broq am ka Chuaq mòeq toq hnim.
ACT 7:48 Mahaq Yiang Dìq Jaq Haqnhèq ùh oe ta hnim broq enh tì kŏng kon mangai, tìah ka bàu pajàu khoe doe:
ACT 7:49 “Chuaq doe: Trŏc aih gèq au, Taneh aih nòe au roh jènh. Hnim qmang leq pì broq ka au, I nòe leq dôq ka au padài?
ACT 7:50 Ma ùh joq tì kŏng au broq loh dìq dŏng rìm yiniq kô qmòh?”
ACT 7:51 Wùih, ƀài mangai cadoq ranŏng, manoh xam don qnhòq kat akia meh! Pì àu tablêq yôt ka Yiang Hadròeh, kan cadraq pì qmang leq, pì hadai qmang aih!
ACT 7:52 I pajàu leq kan cadraq pì ùh rùp? Wì hadai khoe jêh cađac ƀài mangai pajàu anoe trùh Mangai taq atoq, manòeq kô pì raq khoe rùp jêh cađac Mangai aih;
ACT 7:53 pì khoe yŏc ranenh anoe qnoh xi bàu ƀình plình, mahaq pì ùh wèq tiaq ranenh aih!
ACT 7:54 Wì tàng bàu aih, ta manoh nòeh pi cajaq, wì cadrit qmòe hanenh ka Êtien.
ACT 7:55 Mahaq Êtien jah bình Yiang Hadròeh, haq qngoc ngan ta plình, hnoq kan ranhòm Boc plình, hnoq Chuaq Jesus yòng enh apah qma Boc plình;
ACT 7:56 haq doe: Hatau, au hnoq Diac plình tapèh, i Kon mangai yòng apah qma Boc plình.
ACT 7:57 Jò aih, ƀài wì cajiah cadêh rai bàng don, wì glàm ta haq,
ACT 7:58 hua qnoh Êtien enh gùng ka plài, wì yŏc hmo đàp rachùq haq. Ƀài mangai yòng capoch dech ka Êtien yŏc deh eo yôh đòeq ajàng nòe jènh mòeq ngai guradam yiniq haq aih Saulo.
ACT 7:59 Jò wì oe raq đàp haq, Êtien waiq khàn: Waiq Chuaq Jesus ìh đìh yŏc mahua au.
ACT 7:60 Khoe aih, haq kùn cràng rai capoch cadêh: Waiq Chuaq, apaq taqmòq yiniq lui kô ka wì! Bu khoe ka bàu aih, haq hi kùi.
ACT 8:1 Êtien cachìt aih troq ka manoh Saulò, jò aih Tagop Hadròeh ta Jêrusalem glàm kan haƀo kàn, enh gùng ka ƀài mangai tiaq cla, dìq dŏng ka mangai lùi Chuaq ep cadàu prah priang jàp gùng Juđê xam gùng Samari.
ACT 8:2 Mahaq, ƀài mangai dìq ka manoh iu yùq ka Boc plình catùh hanang Êtien rai crò hmoe ka haq.
ACT 8:3 Mahaq pang aih, Saulo àu raliang đac Tagop Hadròeh. Lam enh hnim kô trùh hnim tau haq ti hua qnoh rùp clêh gucalô xam gucadrì.
ACT 8:4 Ƀài mangai ma khoe cadàu paclac trùh taleq anoe Bàu lem ta aih.
ACT 8:5 Philip hadai qmang aih, haq cadàu loh ta Samari rai anoe Chuaq Jesus Christ ka wì ta aih,
ACT 8:6 wì ta aih tàng bàu haq hnài rai hnoq kan halac haq broq, dìq ka wì mòeq manoh tamàng bàu haq,
ACT 8:7 i ƀòe kiac chŏc breo cadêh cadàu loh enh chac bàc ngai, mangai cwê jah brêh hanoh bàc.
ACT 8:8 Dài aih, ta gùng aih i kan lem bùi kàn.
ACT 8:9 Jò aih, gùng aih i mòeq ngai yini haq Simôn, broq pajàu tadreo, dìq ka mangai Samari hamàih đeh hra ka haq. Haq doe rađeh kô mangai i tìang i bang.
ACT 8:10 Enh guqyoh trùh gucraq dìq manè dèh haq, wì doe: Mangai kô raq kan itai kàn da Boc plình,
ACT 8:11 Wì tiaq haq, majah qmang aih khoe dùnh wì hamàih ta manoh jò wì hnoq trong haq ti blàih blŏng.
ACT 8:12 Yàng jò wì ma hi lùi Philip aih mangai hnài Bàu lem Diac plình, lùi yiniq Chuaq Jesus, mangai gucalô xam gucadrì dìq jah broq ƀaptem.
ACT 8:13 Simôn hadai lùi Chuaq, atìq ka jah broq ƀaptem haq hi oe hloe ti Philip, hnoq ƀài kan halac, haq hamàih pi cajaq.
ACT 8:14 Mòeq jàt baiq ngai tiaq cla dua oe raq ta Jêrusalem, hìa ta gùng Samari khoe yŏc bàu Boc plình, wì haq thê Phiero xam Jon trùh ta aih.
ACT 8:15 Wa trùh ta aih, waiq khàn ka mangai neo tiaq, dôq wì aih jah yŏc Yiang Hadròeh.
ACT 8:16 Majah qmang aih Yiang Hadròeh qnhòq loh ti cabô taqne wì aih, wì haq toq canòm ka yiniq Chuaq Jesus đòeq jah broq ƀaptem.
ACT 8:17 Wa Phiero wa Jon roh tì ta chac mangai neo tiaq, dìq ka wì hi jah yŏc Yiang Hadròeh.
ACT 8:18 Simôn hnoq wa mangai tiaq cla đòeq tì ta chac cabô mangai aih hi jah Yiang Hadròeh, haq hi yŏc ƀac dèch ka wa rai doe:
ACT 8:19 Am ka au kan itai aih diq, đòeq mangai leq au roh tì haq aih hi jah Yiang Hadròeh.
ACT 8:20 Mahaq Phiero doe: Ƀac ìh qmat thê haq hnhung lùch tiaq cla ìh, majah qmang aih ìh hèm dèh yŏc ƀac canau plàih rot kan tabàih enh Boc plình!
ACT 8:21 Ìh ùh jah pajùm cleq ti nhèn, majah qmang aih manoh cliac ìh ùh hnhuh lem enh ngèa Boc plình.
ACT 8:22 Drah loq raxach cađac deh kan dù qmat đòeq hu waiq khàn ka Boc plình, dôq kan qmèq ta manoh ìh jah caqnaih.
ACT 8:23 Majah qmang aih, au hnoq ìh qnang rìh oe ta clong mat xang, talong clang kan dù.
ACT 8:24 Simôn padreo bàu: Au ngèh đeh ka chôp raq waiq khàn Boc plình am ka au, dôq au ùh hìaq glàm đeh ƀài yiniq chôp ma anoe aih.
ACT 8:25 Atìq ka wa anoe hnài bàu Boc plình rai paqnoh Chuaq Jesus am ka wì, wa Phỉerò wa Jon hi wìh hlài ta Jêrusalem, rai lam rai hnài Bàu Lem ta bàc plài da mangai Samari.
ACT 8:26 Jò aih, i mòeq ƀình plình da Chuaq doe ka Philip: “Drah yòng beq! lam trong apah qma enh Jêrusalem loh ta Gaxa. Trong aih hawit.”
ACT 8:27 Haq padinh yòng hi lam. Ti trong lam haq hnoq mòeq ngai cwan khoe xon Êthiopi, cwan patìh ka Canđac, aih bùa cadrì diac Êthiôpi, cwan aih wèq dìq dŏng kùng hang bùa aih. Haq khoe tŏc kùh waiq ta Jêrusalem,
ACT 8:28 Jò dang hlài haq hangui ta xê, đŏc ta hset pajàu Êsai.
ACT 8:29 Yiang Hadròeh doe ka haq: “Drah lam haten tem xê axêh tau.”
ACT 8:30 Philip cadàu ka haten, tàng mangai Êthiopi aih đŏc hset Êsai, aih haq hi bòch: Ìh aloq tàng bàu ìh ma đŏc aih ùh?
ACT 8:31 Cwan aih doe: Ùh i cabô anoe ka au broq qmang leq au maloq tàng? Cwan aih hi pachùh Philip tŏc hangui tìa cla haq.
ACT 8:32 Cwan aih đŏc ajang kô ta hset Hadròeh: “Wì khoe hua haq tìah ka kon trìu trùh nòe xah jam Tìah kon trìu làu enh ngèa mangai got xàc, Haq ùh dahah hacùng,
ACT 8:33 Jò haq loh đeh ka hamoq aih kan taq atoq da haq wì khoe cađac. Oe i cabô ma qmon hlài qnhòng da haq? Majah qmang aih kan rìh haq ta crŏng taneh wì khoe dèch đac”.
ACT 8:34 Cwan khoe xon aih doe: Au bòch ìh, pajàu aih anoe trùh cabô? Ahìaq haq anoe cla rađeh, ùh meh haq anoe trùh mangai leq?
ACT 8:35 Philip hi patep ajang nòe Hset Hadròeh cwan ma đŏc aih đòeq hu anoe Chuaq Jesus am ka cwan aih loq.
ACT 8:36 Wa qnang lam ti trong, glàm nòe i diac, cwan aih bòch: Hacô diac kô, i hìaq i cleq khech tàt au broq ƀaptem loq ùh?
ACT 8:37 Philip doe: Tàng joq ìh dìq ka manoh lùi aih jah. Cwan khoe xon aih doe: Au lùi Chuaq Jesus Christ aih Kon Boc plình.
ACT 8:38 Haq thê xê axêh yòng ajang aih, dìq baiq wa loh ta diac, Philip hi broq ƀaptem am ka cwan jang aih.
ACT 8:39 Jò tŏc enh diac, Yiang Hadròeh da Boc plình hi aràng Philip taqnoeq, cwan pi oe hnoq haq hòm, mahaq dua rai hlài rai lem bùi.
ACT 8:40 Yàng Philip aih wì hnoq haq ta Axôt, enh aih haq lam ta Sêsarê, trùh pang leq haq hnài Bàu Lem ta aih.
ACT 9:1 Jò aih, Saulo ùh hêq ka hacam ti chaq jêh cađac mangai tiaq Chuaq Jesus, haq trùh ti mangai pajaù haqnhèq,
ACT 9:2 bòch jàiq enh haq aih hu aràng roc hnim tagop qyoh ta gùng Đamat, waq toq hnoq magai leq tiaq Trong bàu lem yac ka mangai calô, mangai cadrì, kàt ahlài dìq ta Jêrusalem.
ACT 9:3 Mahaq jò Saulo qnang lam ten trùh ta Đamat, ka doe i kan qngah enh plình sreo qngah du danh ka haq.
ACT 9:4 Haq cro ta haqneq rai tàng bàu tapoch ka rađeh: “Saulo, Saulo, hagleq ìh majah ti chaq rùp au?”
ACT 9:5 Haq bòch: Waiq Chuaq, Ìh cabô? Bàu aih tèu: “Au kô raq Jesus mangai ìh ma chaq rùp baxa;
ACT 9:6 mahaq manòeq kô yòng beq, mùt ta plài, i mangai anoe ka ìh trong ìh ma ep broq.
ACT 9:7 Dìq ka mangai lam mòeq qmang ti haq, yòng ta aih hi haglènh pi jah tapoch qmòe cleq, wì tàng bàu tapoch mahaq ùh i hnoq qmòe cabô.
ACT 9:8 Saulo àu yòng enh taneh, mat aih blèch mahaq ùh xau hnoq qmòe cleq. Wì carùp tì haq qnung haq mùt ta Đamat
ACT 9:9 haq oe ta aih piq hì, mat ùh xau hnoq cleq, ùh dùh ka acaq ùh dùh ka ôq.
ACT 9:10 Jò aih ta Đamat i mòeq ngai tiaq hŏc yiniq haq Ana-nia, ta kan mahno Chuaq creo ka haq: “Anania!” Haq padreo bàu: Chuaq au! hacô au kô.
ACT 9:11 Chuaq doe ka haq: “Drah yòng beq, lam ta trong wì ma creo Trong jang, chaq Saulo mangai Tacso, oe ta hnim Juđa, majah qmang aih haq qnang waiq khàn”,
ACT 9:12 haq khoe hnoq i mòeq ngai yiniq Ana-nia, mùt ta hnim yŏc tì bèq ta chac haq, dôq haq mat haq jah qngah hlài.
ACT 9:13 Anania padreo bàu: Waiq Chuaq au! Au tàng bàc ngai anoe hlài mangai kô khoe broq kan haƀo ka bàc ngai hadròeh ìh ta Jêrusalem.
ACT 9:14 Manòeq haq lam tacô, haq jah dŏng cwìang enh wì mangai pajàu haqnhèq, đòeq rùp kàt dìq dŏng mangai ma creo dang yiniq ìh.
ACT 9:15 Mahaq Chuaq doe ka Ana-nia: “Drah lam beq, majah qmang aih au khoe ràih mangai kô đòeq broq ranac da au, hu anoe yiniq au ka mangai diac wì, ka ƀài bùa, hloe xam mangai Isorali,
ACT 9:16 Au ji doe dôq haq loq kô èh taiq yiniq au haq ep chìuq xalep dàng leq cadèh.
ACT 9:17 Ana-nia hi yòng lam, haq mùt ta hnim, khoe aih haq yŏc tì roh ta chac Saulo rai doe: Daq Saulo, Chuaq aih Jesus ma khoe loh ti ìh ti trong jò ìh lam tacô, khoe thê au trùh, dôq mat ìh jah qngah hlài rai jah bình Yiang Hadròeh.
ACT 9:18 Tajòe qmòe jò aih i cleq tìah ka cachep clìh enh mat Saulo aih mat haq hi hnoq. Haq padinh yòng dôq wì broq ƀaptem ka rađeh.
ACT 9:19 Jò haq khoe acaq aih haq hi tadêh hlài. Saulo oe ta Đamat toq biaq hì ti ƀài mangai tiaq hŏc.
ACT 9:20 Haq drah hnài roc him tagop qyoh: Chuaq Jesus aih kon Boc Plình.
ACT 9:21 Ƀài mangai tàng bàu haq aih, dìq loh ka hamàih, wì doe: Ma ùh xài haq qmat raq mangai yòng rùp baxa dìq dŏng ka oh daq ta Jêrusalem ma creo dang yiniq kô, ma ùh joq haq lam tacô hu rùp kàt ahlài wì ka ƀài mangai pajàu kàn qmòh?
ACT 9:22 Mahaq Saulo rai èh rai cajap manoh, haq goh bàu ƀài mangai Juđa ma oe ta Đamat, haq doe ka wì: Chuaq Jesus aih raq Christ.
ACT 9:23 Bàc hì atìq ka aih, ƀài mangai Juđa hatình ka dabau chaq trong jêh cađac Saulo.
ACT 9:24 Mahaq i mangai bahìa ka Saulo loq trong mangai Juđa ma ta hatình. Wì tàt dìq dŏng roc qmang ngo đoèq hu gòm jêh đac Saulo.
ACT 9:25 Yàng èh jò damang, ƀài mangai tiaq hŏc yŏc rajo kàn cadrai qnoh haq loh enh gùng ka panàt canàng.
ACT 9:26 Jò Saulo khoe trùh ta Jêrusalem, haq enh taqmùt ti mangai tiaq hŏc ta aih, mahaq wì hòq ka haq, ùh lùi haq hadai khoe broq mangai tiaq hŏc.
ACT 9:27 Ƀanaba hi ajèn haq, qnung haq trùh enh ngèa ƀài mangai tiaq cla rai taqmon dôq wì aih loq ti trong Chuaq Jesus khoe loh anoe ka Saulo qmang leq, ta Đamat haq khoe hnài yiniq Chuaq Jesus, ùh lòm yùq crè qmòe cleq.
ACT 9:28 Pang aih, Saulo thia lam hlài ti mangai tiaq hŏc ta Jêrusalem.
ACT 9:29 Canòm ka yiniq Chuaq Jesus haq capoch tuàng ùh yùq qmòe cleq. Haq hadai tarahen ka mangai Hêlênit, mahaq wì aih chaq trong hujêh cađac haq.
ACT 9:30 Jò oh daq hìa qmang aih, wì aràng haq trùh ta Sêsarê, èh thê haq lam ta gùng Tacso
ACT 9:31 Qmang aih, dìq ka Tagop Hadròeh tagùng Juđê, gùng Galili xam gùng Samari jah kan lem bùi catèm, jah hagau, rìh ta kan loq iu Chuaq, canòm ka Yiang Hadròeh wiang, mangai tiaq èh rai bàc tam.
ACT 9:32 Jò aih, Phiero lam jàp gùng, haq trùh hmàih ka mangai oh daq ta Chuaq tagùng Lyđa.
ACT 9:33 Ta aih i mòeq ngai pen yiniq haq Ênê, kùi mòeq nòe ta racoh khoe rahim hanam.
ACT 9:34 Phiero doe ka haq: Daq Ênê! Chuaq Jesus Christ broq ka ìh jah brêh, drah yòng beq, ti don da ìh racoh ìh ma kùi qmat. Draq adrình hloe jò aih, haq padinh yòng.
ACT 9:35 Dìq ka mangai ta Lyđa xam gùng sarôn hnoq qmang aih wì hi tawìh hlài ta Chuaq.
ACT 9:36 Oe ta Jopbê, taqne mangai tiaq hŏc, i mòeq ngai cadrì yiniq haq Tabitha, (bàu Gorec aih Đôca), haq broq bàc yiniq lem rai loq ti am ka mangai pa.
ACT 9:37 Jò aih, haq ùh hrŏc èh hi cachìt. Wì ti ti qnheo hanang haq, khoe hi ta qngùi haq tabluàng talàu qnhèq.
ACT 9:38 Mangai tiaq hŏc tàng doe Phiero qnang oe ta Lyđa, haten ka Jopbê, wì hi thê baiq ngai lam akhen ka haq, wa doe: Ìh drah lam rênh haq.
ACT 9:39 Phiero hi yòng lam ti wa aih. Jò trùh ta aih, wì atŏc haq ta bluàng haqnhèq, dìq dŏng ƀài mangai cadrì hadrô yòng dudan ka haq rai hmoe, wì patô ka haq ngan ƀài eo yôh xam ƀài eo hlaq, Đôca khoe jìp am ka wì jò haq oe rìh.
ACT 9:40 Phiero thê wì loh dŏng enh gùng, khoe aih haq hacùn cràng hu waiq khàn, haq wìh tajang ka hanang, rai doe: Tabitha, yòng beq! Mangai gucadrì aih hi blèch mat hnoq Phiero, haq drah yòng qmòe ka rênh.
ACT 9:41 Phiero hnhu tì ka haq carùp hu dèch haq yòng, èh haq ti creo ka wì ma lùi Chuaq ta aih, hloe xam ƀài mangai cadrì hadrô, dôq wì hnoq haq aih khoe rìh hlài.
ACT 9:42 Yiniq aih tagùng Jopbê wì hìa dìq dŏng. Aih ìq, majah i bàc ngai lùi Chuaq.
ACT 9:43 Phiero oe ta Jopbê bàc hì, haq oe ta hnim mangai thòq broq akia yiniq haq Simôn.
ACT 10:1 Tagùng Sêsarê, i mòeq ngai yiniq haq aih Kot-nai, broq cla craq wèq mòeq hrinh ngai lình Italia.
ACT 10:2 Cla haq xam cadraq haq dìq rìh rabiaq alàng loq iu yùq Boc Plình, loq tabàih am ka mangai hamoq, waiq khàn ka Boc plình ùh lah catech.
ACT 10:3 I mòeq hì, wop qnah ta piq jò di xèq, ta kan mahno haq hnoq i mòeq ƀình plình enh Boc plình trùh doe ka haq: “Kot-nai!”
ACT 10:4 Mat haq ngan ta ƀình plình rai tarìt tariang, haq padreo bàu: Waiq chuaq! Ahìaq i yiniq cleq ùh? Ƀình plình doe: “Bàu waiq khàn xam kan tabàih da ìh am ka mangai hamoq tŏc khoe trùh ta Boc plình, Haq khoe hmàng da ìh.
ACT 10:5 Manòeq kô drah thê mangai lam ta Jopbê, akhen ka mòeq ngai yiniq haq Simôn, mangai wì ma creo Phiero aih.
ACT 10:6 Manòeq kô haq oe ta hnim Simôn, aih mangaih thòq broq akia, hnim haq ten kênh diac raxìq.”
ACT 10:7 Jò ƀình plình ma tapoch ka haq khoe lam, Kot-nai hi creo deh baiq ngai hapŏng xam mòeq ngai lình ma dìq dèh manoh ka haq,
ACT 10:8 haq anoe hlài ka wì tàng dìq dŏng, khoe aih haq hi thê lam ta Jopbê.
ACT 10:9 Hì atìq wì piq ngai qnang lam ti trong, jò qne hì wì lam ten trùh ta Jopbê, Phiero tŏc enh kùa po hnim hu waiq khàn.
ACT 10:10 Haq loh ka pangot enh acaq, jò wì qnang padon qnoh ka haq acaq, haq loh ka pi hmàng pi hmat.
ACT 10:11 Haq hnoq plình tapèh i cleq tìah taiq ka blah mù kàn wì ma rùp dèch pôn toq mùm cadrai loh ta taneh.
ACT 10:12 Haq hnoq ta aih i rìm ngè rìh i pôn toq jènh, rìm yiniq rìh loq rai pan rai moq ta taneh, xam chìm ta trŏc.
ACT 10:13 Khoe aih i bàu doe ka haq: “Phiero! drah yòng beq, broq jam qmat hu acaq”.
ACT 10:14 Mahaq Phiero padreo bàu: Chuaq au! ùh đòh, majah qmang aih au ùh lah acaq adrech cleq ma ùh hruah.
ACT 10:15 Bàu aih doe tam ka haq: “Yiniq cleq Boc plình khoe broq haq hadròeh, aih paq ngan haq oe raq ùh hruah”.
ACT 10:16 Bàu aih doe ka haq piq yàng, khoe èh cleq aih hi dèch atŏc hlài ta plình.
ACT 10:17 Jò Phiero oe raq hèm trùh kan mahno đeh ma khoe hnoq aih, ƀài mangai Kot-nai thê lam, chaq khoe hnoq hnim Simôn, khoe yòng qmòe ajang trong qmang.
ACT 10:18 Wì creo bòch: Simôn wì ma creo Phiero aih ajoq oe ta hnim kô loq ùh?
ACT 10:19 Phiero oe raq hèm yôt ta kan mahno, Yiang Hadròeh doe ka haq: “Hatau i piq ngai chaq ìh.
ACT 10:20 Drah yòng loh lam ti wì beq! Apaq rangòt, majah qmang aih au kô ma khoe thê wì haq.”
ACT 10:21 Phiero hi loh ta wì, haq doe: Hacô au kô, mangai pì ma qnang chaq, pì trùh i yiniq cleq ùh?
ACT 10:22 Wì padreo bàu: Claq craq nhèn Kot-nai, aih mangai taq atoq loq yùq crè ka Boc plình, mangai Juđa dìq capoch lem ka haq, i mòeq ƀình plình hadròeh anoe ka haq, thê nhèn lam tacô akhen waq qmòe ka jah ìh hlài deh ta hnim haq, đòeq tamàng bàu ìh hnài.
ACT 10:23 Phiero pachùh wì mùt ta hnim, mang aih haq dôq wì oe kùi ta aih. Sroq èh, Phiero yòng lam ti wì, i biaq ngai oh daq ta Jopbê hanoh tiaq haq.
ACT 10:24 Hì atìq wì trùh ta Sêsarê, cla Kot-nai loh đìh, rai kùh rai bla op nòe jènh Phiero;
ACT 10:25 Phiero bu mùt, aih cla Kot-nai loh đìh, rai kùh rai bla op nòe jènh Phiero.
ACT 10:26 Mahaq Phiero dèch haq yòng rai doe: Ìh yòng beq, au kô hanoh mangai.
ACT 10:27 Phiero capoch tuàng ti Kot-nai, jò mùt ta hnim haq hnoq i bàc ngai khoe tagop ti dabau ta aih.
ACT 10:28 Haq doe ka wì: Mangai Juđa ùh khòh ta qmùt ti mangai diac wì, hadai ùh khòh thia ta hnim wì. Mahaq Boc plình khoe mahno ka au loq ùh jah ngan mangai leq amùa ùh sròeh.
ACT 10:29 Aih ìq jò mangai ìh thê lam chaq au bu trùh, au hadai ùh hòq cleq ka trùh tacô. Aleq au bòch, i yiniq cleq pì majah akhen ka au trùh tacô?
ACT 10:30 Kot-nai padreo bàu: Khoe pôn hì ta adreo kô, qnah ta piq jò di xèq, au qnang oe ta hnim waiq khàn, cadoe i mòeq ngai caxùnh eo tabŏc ka-ah ka-iang yòng enh ngèa au,
ACT 10:31 mangai aih doe: Kot-nai! bàu waiq khàn ìh khoe jah dì, yiniq ìh ma ti tabàih ka mangai pa Boc Plình khoe hmàng da ìh.
ACT 10:32 Manòeq kô ìh thê mangai lam ta Jopbê, akhen ka Simôn wì ma creo Phiero aih lam tacô: Haq qnang oe ta hnim Simôn thòq broq akia, hnim aih ten kênh diac raxìq.
ACT 10:33 Au hi drah thê lam chaq ìh, ìh trùh tacô aih joq troq. Manòeq kô, dìq dŏng ka nhèn qnang oe enh ngèa Boc plình, hu tamàng bàu haq khoe tanap ka ìh đòeq anoe hlài ka nhèn.
ACT 10:34 Phiero hi anoe: Joq qnàng, au loq Boc plình ùh loq waq tang ngai,
ACT 10:35 mahaq dìq dŏng ka mangai ta crŏng taneh, waq toq cabô loq iu yùq ka haq rai broq trong taq atoq, mangai aih jah lem manoh haq.
ACT 10:36 Aih la bàu haq khoe anoe ka mangai Isorali, jò hnài Bàu lem da kan catèm enh Chuaq Jesus Christ, aih Chuaq dìq dŏng da kon mangai.
ACT 10:37 Yiniq aih baxèm enh Galili khoe aih jàp tagùng Juđê, atìq ka aih Jon khoe hnài broq ƀaptem, aih pì hanoh khoe loq,
ACT 10:38 Boc plình khoe xùt dàu ka Chuaq Jesus mangai Naxaret xi Yiang Hadròeh, khoe aih haq hi lam enh gùng kô trùh gùng tau ti am xôq ramot rai paclaih ka ƀài mangai kiac padit, majah qmang aih Boc Plình oe ti haq.
ACT 10:39 Nhèn mangai hnoq rìm yiniq haq broq tagùng mangai Juđa xam ta Jêrusalem. Wì khoe taqmac haq talong hu jêh cađac.
ACT 10:40 Mahaq trùh hì piq, Boc plình khoe broq haq rìh hlài rai paqnoh haq.
ACT 10:41 Ùh xài paqnoh am dìq dŏng ka mangai hnoq, mahaq am toq ka mangai hu lam panhìn, ƀài mangai Boc plình ma khoe ràih qmòe enh baxèm, aih nhèn kô mangai ma khoe acaq ôq pajùm ti haq, atìq ka haq rìh hlài enh kan cachìt.
ACT 10:42 Haq khoe thê nhèn hnài rai anoe dôq rìm ngai loq haq aih raq Mangai Boc plình ma khoe xùt dàu đòeq hu hadrah mangai rìh xam mangai cachìt.
ACT 10:43 Dìq dŏng ƀài mangai pajàu hanoh khoe anoe trùh haq, wì doe: waq toq mangai leq lùi haq, aih hi jah claih dìq ka yiniq lui taiq canòm ka yiniq haq.
ACT 10:44 Jò Phiero oe raq anoe, aih Yiang Hadroèh loh oe dìq dŏng ti mangai ma tamàng bàu.
ACT 10:45 Ƀài mangai khoe broq ranenh kat akia, aih la ƀài mangai ma lam ti Phiero, wì hamàih pi cajaq majah qmang aih wì hnoq Boc plình hadai ùc am Yiang Hadròeh ka mangai diac qnoeq.
ACT 10:46 Majah qmang aih wì tàng ƀài aih tapoch bàu crài đòeq manè apôi Boc Plình.
ACT 10:47 Jò aih Phiero hi doe: Wì kô hadai khoe jah Yiang Hadròeh qmang ka bèn, cabô hùa tàt wì haq jah broq ƀaptem xi diac hòm?
ACT 10:48 Haq hi thê broq ƀaptem ka wì, canòm ka yiniq Chuaq Jesus. Wì àu padràng haq oe tam ti wì toq biaq hì.
ACT 11:1 Ƀài mangai tiaq cla xam oh daq oe ta Juđê hìa doe mangai diac wì hanoh khoe tawìh tiaq trong Boc plình.
ACT 11:2 Jò Phiero khoe wìh tŏc ta Jerusalem, ƀài mangai lùi mahaq khoe broq tiaq ranenh kat akia i tapoch ka haq rameh:
ACT 11:3 Ìh khoe mùt hnim ƀài mangai qnhòq broq ranenh kat akia, rai acaq pajùm ti wì!
ACT 11:4 Mahaq Phiero yŏc rìm yiniq ma khoe loh đòeq taqmon hlài ka wì tiaq tang yiniq i xèm goe, rameh:
ACT 11:5 Jò au qnang waiq khàn ta Jopbê aih au loh ka pi hmàng, ta kan mahno au hnoq i cleq tìah ka mòeq blah mù kàn, pôn toq mùm haq aih yinh atŏc, qnhùa qnoh enh plình clìh enh ajang qngèa au.
ACT 11:6 Au ngan ka nhìn ta aih, hnoq ta aih i ƀài ngè i pôn toq jènh, ƀài jam gùng, ƀài yiniq ma loq ti pan loq ti moq ta taneh xam ƀài chìm pan ta trŏc.
ACT 11:7 Khoe aih, au tàng i bàu doe ka au: “Phiero! drah yòng beq, broq jam qmat hu acaq.”
ACT 11:8 Au padreo bàu: Chuaq au! Ùh đòh, majah qmang aih ùh lah i cleq amùa ùh sròeh mùt ta hacùng au.
ACT 11:9 Bàu enh plình doe hòm ka au yàng baiq: “Ƀài yiniq cleq Boc Plình ma khoe basròeh ùh dùh doe haq oe raq amùa.”
ACT 11:10 Bàu aih capoch lauq piq yàng, khoe aih, dìq dŏng ƀài yiniq aih hi jah dèch atŏc hlài ta plình.
ACT 11:11 Meh oq, draq drình hloe jò aih, piq ngai enh Sêsare wì ma thê lam ta au, khoe trùh qmòe ajang qmang hnim au ma oe.
ACT 11:12 Yiang Hadròeh thê au lam ti wì aih, apaq hòq cleq. Hacô, tadràu ngai oh daq kô hanoh lam ti au, èh hadai dìq dŏng ka nhèn mùt ta hnim Kot-nai.
ACT 11:13 Haq aih hi anoe hlài ka nhèn haq i hnoq mòeq ƀình plình loh ta hnim haq qmang leq rai thê: “Drah thê mangai lam ta Jopbê, akhen ka Simôn wì macreo Phiero aih trùh tacô.
ACT 11:14 Haq aih hi anoe ka pì, đòeq canòm ajang ƀài bàu aih, ìh xam dìq ka cadraq ìh jah dèch.”
ACT 11:15 Au bu qnang anoe, aih i Yiang Hadròeh enh qnhèq loh ti wì, tìah ka jò baxèm haq khoe loh ti bèn diq.
ACT 11:16 Aih au hi hmàng hlài bàu Chuaq Jesus khoe doe: “Jon khoe broq ƀaptem xi diac, mahaq kô èh pì jah ƀaptem xi ùnh.
ACT 11:17 Qmang aih, tàng joq Boc Plình khoe am ka wì hadai jah kan tabàih qmang ka bèn aih ƀài mangai ma khoe lùi Chuaq Jesus Christ, qmang aih au kô ìq cabô mahùa tàt Boc Plình?
ACT 11:18 Jò wì khoe tàng qmang aih, dìq ka wì pi oe tablêq ka haq hòm, wì manè apôi Boc Plình rameh: Qmang aih, Boc Plình hadai khoe am ka wì kan loq raxach dôq mangai diac wì hanoh jah kan rìh!
ACT 11:19 Ƀài mangai ma khoe cadàu haprah priang ka kan baxa jò wì ma jêh đac Êtien, wì trùh ta Phênixi, Chipro xam Antiôt, wì anoe bàu lem am toq ka mangai Juđa.
ACT 11:20 Mahaq ta wì aih i biaq ngai gùng Chipro, gùng Syren, wì lam trùh ta Antiôt, wì hanoh hadai anoe am ka mangai Gorec, hnài Bàu lem da Chuaq Jesus ka wì.
ACT 11:21 Tì Chuaq oe ti wì aih, dài mangai lùi rai tawìh hlài ta Chuaq majah bàc haraya.
ACT 11:22 Tagop Hadròeh ta Jêrusalem hìa bàu aih, wì thê Banaba lam ta Antiôt.
ACT 11:23 Jò trùh ta aih hnoq xôq ramot Boc Plình haq mannè pi cajaq rai toq ti alòng oh daq ep cajap manoh tiaq Chuaq.
ACT 11:24 Banaba aih mangai lem manoh qnàng, bình Yiang Hadròeh xam kan lùi. Jò aih mangai tiaq Chuaq rai bàc.
ACT 11:25 Khoe aih, Banaba lam ta gùng Tacso, hu chaq Saulo,
ACT 11:26 Jò khoe glàm, hi ahlài ta Antôt. Wop jah mòeq hanam, wa aih tagop pajùm ti Tagop Hadròeh rai hnài bàc ngai. Oe tagùng Antiôt wì ma hi creo ka mangai tiaq hŏc aih Corê-tien.
ACT 11:27 Oe ta ƀài hì aih, i wì mangai pajàu loh enh Jêrusalem trùh ta Antiôt.
ACT 11:28 Taqne wì aih i mòeq ngai yiniq haq Agabut padinh yòng, Yiang Hadròeh am haq capoch pajàu: “Kô èh i kan pangot hrah jàp ta crŏng taneh”; Joq qnàng qmang aih, kan pangot hrah kô troq qnhòng da Colôt broq bùa.
ACT 11:29 Mangai tiaq hŏc hatình ka dabau, rìm ngai tiaq deh hra padren, padon đòeq hliac jènh hu tabàih ka oh daq tagùng Juđê.
ACT 11:30 Mangai tiaq hŏc broq gêh trong aih, canòm ka Banaba xam Saulo aràng dahwèq aih am ka ƀài gucraq.
ACT 12:1 Hanoh qnhòng aih, bùa Hêrôt rùp toq ƀiaq ngai ta Tagop Hadròeh.
ACT 12:2 Bùa yŏc chang jêh cađac Jaco, aih daq da Jon,
ACT 12:3 Haq hnoq broq qmang aih lem ka manoh mangai Juđa, haq hi thê rùp hloe xam Phiero hòm. Jò aih wop troq jò ramènh kaq ƀênh ùh tah blo.
ACT 12:4 Bùa rùp clêh haq, thê pôn calùh lình gòm rap, mòeq calùh i pôn ngai lình. Bùa hèm dèh gòm khoe ka hì ramènh pancwa, aih èh hi rùp Phiero loh yòng enh ngèa dìq dŏng ka mangai ta aih.
ACT 12:5 Qmang aih, wì jrong Phiero ta hnim cadrong, mahaq Tagop Hadròeh dìq jaq waiq khàn am ka haq.
ACT 12:6 Mang adroe ka hì Hêrôt ma hu padon qnoh haq loh yòng nòe hadrah, Phiero oe raq kùi i caxy datoeq kàt haq taqne baiq ngai lình, ajang trong qmang i ƀài lình gòm rap.
ACT 12:7 Cadoe i mòeq ƀình plình da Chuaq trùh, i kan qngah sreo qngah ta hnim cadrong clam cluiq aih. Haq tep ta yimìa Phiero, padrìu haq yòng, ƀình plình doe: “Drah yòng.” Caxy datoeq kàt tì haq taclìh dŏng haqneq.
ACT 12:8 Khoe aih ƀình plình doe “Rìt hlài caxy qnam qmat, tŏc jep beq.” Phiero broq tiaq bàu. Ƀình plình doe hòm “Drah caxùnh eo enh gùng qmat hu tiaq au.”
ACT 12:9 Phiero tiaq haq loh enh gùng, ùh qnì aih joq qnàng, haq xoh deh kan mahno.
ACT 12:10 Wa lam khoe catech ka nòe rap ma adroe èh nòe ma atìq, aih hi trùh ajang qmang mem, aih nòe ma hu mùt ta phôq. Qmang aih tapèch đeh am ka wa, wa hi lam trong aih, tŏc ta trong kàn, aih ƀình plình hi cađac haq.
ACT 12:11 Khoe aih Phiero ma hi cadrat don, haq doe: Manòeq kô au ma hi loq Boc Plình joq khoe thê deh ƀình plình loh caqnaih au claih enh tì Hêrôt xam trong mangai Juđa ma tangèh.
ACT 12:12 Haq hèm hlài ƀài yiniq aih, khoe aih haq lam ta hnim Mari, miq da Jon wì ma creo Mŏc, ta aih i bàc ngai qnang tagop waiq khàn.
ACT 12:13 Haq clôq qmang, i mòeq ngai hapŏng yiniq haq Rôđo loh pèch qmang,
ACT 12:14 canau ka bàu Phiero haq manè pi cajaq, loh ka pi dòh pèch qmang, haq drah cadàu mùt doe: Phiero qnang yòng ajang trong qmang!
ACT 12:15 Wì doe: Gè khoe rawè. Mahaq dua haq doe hi loq. Wì doe: Aih ƀình plình da haq.
ACT 12:16 Mahaq Phiero clôq yôt qmang. Jò pèh qmang, hnoq Phiero, dìq dŏng ka wì hamàih đeh hra.
ACT 12:17 Mahaq Phiero dèch tì, patìah ka wì thê wì hatinh, haq hi anoe ka wì loq Chuaq khoe qnoh haq loh enh gùng ka hnim cadrong qmang leq, khoe aih haq tanap: Doe ka Jaco xam dìq ka oh daq loq yiniq kô. Khoe aih haq hi lam taqnoeq.
ACT 12:18 Trùh qngah sroq èh, taqne ƀài lình i kan tagruàng kàn: Majah qmang aih wì haq ùh qnì ka Phiero lam taleq.
ACT 12:19 Bùa Hêrôt thê wì ti chaq jaq ka joq, mahaq wì chaq ùh hnoq, Hêrôt ti creo bòch qmòe tang ngai lình, khoe aih thê wì qnung lam jêh đac ƀài aih. Khoe ka aih Hêrôt loh ta Sêsare, haq oe hlài ta aih
ACT 12:20 Bùa Hêrôt git ka mangai ta Tyro xam mangai ta Siđôn. Majah qmang aih, wì aih khoe jah manoh Balatut aih mangai cwan patìh oe ka jènh ka tì ti bùa, bùa ma tùt dèh, wì pajùm mòeq manoh ka dabau trùh glàm bùa Hêrôt đòeq hu bòch broq hatroq ka bùa, majah qmang aih gùng wì haq acaq canòm đeh dahwèq enh taneh diac bùa.
ACT 12:21 Trùh hì aih, Hêrôt caxùnh eo bùa, haqngui tagèq bùa, capoch tuàng qne nòe mangai bàc.
ACT 12:22 Ƀài mangai ta aih doe: Aih bàu da kiac, ùh xài bàu da mangai!
ACT 12:23 Tajòe qmòe jò aih, i ƀình plình da Chuaq jêh bùa Hêrôt, majah qmang aih Hêrôt enh blah yŏc kan ranhòm da Boc Plình, khoe aih bùa loh ka hrai kaq, haq hi cachìt.
ACT 12:24 Mahaq bàu Boc Plình hlàng trùh rai èh rai jàp jìa.
ACT 12:25 Banaba xam Saulo broq gêh dèh ka bìac, wa haq hi loh enh Jêrusalem hlài ta Antiôt, qnong Jon wì ma creo dèh Mŏc lam ti wa.
ACT 13:1 Oe ta Tagop Hadròeh Antiôt có bàc ngai pajàu xam mangai hnài, aih Basaba, Simeôn wì macreo dèh Nijê, Lusi-ut mangai gùng Syren, Manahem aih (oh ban da Hêrôt bùa qyoh), xam Saulo.
ACT 13:2 Jò oh daq qnang kùh waiq Chuaq rai apàm ka acaq, Yiang Hadròeh thê: “Lah đòeq crài Banaba xam Saulo đòeq wa hi broq trong Au khoe creo wa broq.
ACT 13:3 Atìq ka apàm ka acaq rai waiq khàn, oh daq roh tì enh qnhèq ka wa, khoe aih hi thê wa lam.
ACT 13:4 Qmang aih, Jò Yiang Hadròeh khoe thê Banaba xam Saulo lam, wa loh ta Sêloxi, enh aih wa tŏc boang lam ta pleo Chipro.
ACT 13:5 Jò wa khoe trùh ta Salamin, wa hnài trong Boc plình ta hnim tagop qyoh da mangai Juđa, Jon hadai lam hu wiang patìh ka wa.
ACT 13:6 Wa lam dìq ka pleo aih trùh hloe ta Ƀaphô, wa glàm mòeq ngai Juđa, mangai aih i canàih, aih mangai pajàu qnùt, yiniq haq Ƀajêsu,
ACT 13:7 oe ti mangai tình truàng yiniq haq Sêjut-Phaulut, mangai tình truàng kô khun rabiaq dìq jaq. Haq akhen ka Banaba xam Saulo trùh, haq enh bòch tamàng đeh trong Boc Plình.
ACT 13:8 Mahaq Êlima, mangai pajàu i canàih (aih ngìah yiniq haq), tàt wa aih, ti àu chaq trong dôq cwan tình truàng ùh lùi.
ACT 13:9 Khoe aih, Saulo wì ma loq creo Phaulô bình ha lùih Yiang Hadròeh, ngan tajang ka Êlima rai doe:
ACT 13:10 “Wùih, mangai bình bauq kan gôpla, kan dù meh, kon da kiac chŏc jròng, taƀlêq ka kan taq atoq, ìh ùh hêq ka enh toq troq đac trong jang da Chuaq qmòh?
ACT 13:11 Manòeq kô Chuaq dèch kŏng taƀlêq ka ìh, kô èh ìh jah lua mat, pi hnoq mat mahì toq ƀiaq hì.” Tajòe hloe jò aih raq, i kan clam cluiq gùp dŏng haq, haq ti tawìh dudan đòeq chaq mangai tìc rađeh.
ACT 13:12 Jò cwan tình truàng hnoq qmang aih, haq hi lùi, haq hamàih dìq cajaq ka bàu da Chuaq. Oe ta Antiôt gùng Bisiđi
ACT 13:13 Phaulô xam deh bua tŏc boang enh Baphô lam ta Ƀetjê trong gùng Bamphi-li. Mahaq Jon cađac wa, đòeq hlài ta Jêrusalem.
ACT 13:14 Wa aih hòm, loh Ƀetjê wa ƀoe trong lam trùh Antiôt gùng Bisi-đi, Troq hì Sabat, wa mùt haqngui ta hnim tagop qyoh.
ACT 13:15 Bu hêq ka đŏc ta hset ranenh xam ƀài hset pajàu, wì craq wèq hnim tagop qyoh doe ka wa haq: “Wa daq! Tàng joq loq i ƀiaq nà bàu đòeq anoe hnài oh daq, anoe beq.”
ACT 13:16 Phaulô hi yòng, gwàih tì ka oh daq, haq doe: “Dìq ka oh daq Isorali xam mangai loq iu yùq Boc Plình, tamàng kô!
ACT 13:17 Boc Plình da mangai Isorali kô, khoe ràih kan cadraq bèn, broq ka wì aih chèch lòe jò wì haq oe đeh tanòe taneh diac wì, aih diac Êdip, yŏc cwìang itai kàn qnoh wì loh enh gùng aih.
ACT 13:18 Jah ta pôn jàt hanam, haq chìuq àt ka kan ùh wìa da wì aih nòe braih kàn.
ACT 13:19 Jò khoe raliang qnìh cađac tapèh diac ta Cana-an, yŏc taneh wì aih aq am dèh ka mangai da haq.
ACT 13:20 Khoe èh, qnah ta pôn hrinh padam jàt hanam tìa aih, Boc Plình am ka wì aih ƀài mangai hadrah trùh hloe ta qnhòng pajàu Samuên.
ACT 13:21 Jò aih wì bòch ka haq am ka wì mòeq ngai broq bùa, Haq am ka wì Saulo kon da Kit, nang noe Bênjamin, broq bùa wèq wì haq aih pôn jàt hanam.
ACT 13:22 Khoe èh haq cađac bùa aih, dèch Đawit broq bùa, anoe trùh Đawit Boc plình doe: “Au khoe chaq hnoq Đawit kon da Jêse, aih mangai lem ka manoh au, haq aih èh ma broq tiaq rìm yiniq au enh thê haq broq.
ACT 13:23 Tiaq qmang ka bàu khoe tèu đòeq adroe, enh nang noe haq aih èh Boc Plình ma hi padèch am ka magai Isorali mòeq Ngai Dèch, aih Chuaq Jesus Christ.
ACT 13:24 Adroe ka Chuaq Jesus trùh, Jon khoe hnài ranenh ƀaptem da kan loq raxach am mangai Isorali.
ACT 13:25 Jò Jon qnang pagêh dèh yiniq broq, haq doe: “Pì xoh au kô ìq cabô? Au ùh xài mangai pì qnang ti chaq. Mahaq i mòeq ngai trùh atìq ka au, au ùh tajì ka jah broq đeh mangai lêh caxy jep haq aih.”
ACT 13:26 Yôi oh daq bèn kô aih mangai kon xau da Apraham xam mangai ma loq iu yùq ka Boc Plình, bàu bahìa trùh kan dèch kô khoe anoe am ka bèn.
ACT 13:27 Majah qmang aih xam cwan xam mangai oe ta Jêrusalem ùh canau loq ka Chuaq Jesus kô, aih ìq raq jò wì ma tahadrah ka haq, wì haq khoe broq gêh bàu ƀài mangai pajàu wì haq ma loq đŏc ta hì Sabat.
ACT 13:28 Yac ka wì chèh chaq ta haq wì ùh loh qmòeq yiniq lui cleq ma troq ka cachìt, mahaq dua wì àu bòch dôq Philat jêh cađac haq.
ACT 13:29 Jò wì broq khoe xìt rìm trong ma khoe achìh trùh haq, wì hi qnoh haq enh long pagat, èh catùh hanang haq ta ralùng.
ACT 13:30 Mahaq Boc Plình khoe broq haq rìh hlài enh kan cachìt.
ACT 13:31 Ƀài mangai ma tiaq haq enh Galili tŏc trùh Jêrusalem jah hnoq haq bàc hì, wì aih manoèq kô qnang anoe hu panhìn haq am ka mangai bèn.
ACT 13:32 Da nhèn kô hòm, anoe am ka oh daq bàu lem, aih la bàu Boc Plình ma khoe tèu am ka kan cadraq bèn rameh:
ACT 13:33 Boc Plình khoe broq ka Chuaq Jesus rìh hlài, qmang aih khoe xìt bàu haq ma tèu am ka bèn, aih ƀài kon xau da kan cadraq bèn, wop qmang ka bàu khoe achìh ta hset Calêu Plình: “Kon kô kon calô da au, hì kô au khoe hauang kon.”
ACT 13:34 Boc Plình broq ka Chuaq Jesus rìh hlài enh kan cachìt, qmang aih dôq chac haq ùh jò leq om hnhung hòm, qmang ka Boc Plình khoe doe: “Au am ka pì bàu hadròeh cajap, am xôq ramot au ma khoe tèu ka Đawit.”
ACT 13:35 Ajang brong qnoeq hòm doe: “Ìh ùh dôq dèh Mangai Hadròeh ìh hnoq kan om taleq.”
ACT 13:36 Jò Đawit oe rìh, broq tiaq bàu Boc Plình thê, khoe aih cachìt, haq khoe jah catùh dèh ti kan cadraq, hanang haq khoe om.
ACT 13:37 Mahaq Mangai Boc plình ma broq ka haq rìh hlài enh kan cachìt ùh om taleq.
ACT 13:38 Qmang aih, oh daq au, bèn khòh loq rameh: Canòm ka Chuaq Jesus aih raq, kan baclaih yiniq lui khoe jah anoe am ka pì;
ACT 13:39 èh canòm ka haq aih raq waq toq cabô lùi aih hi jah kan taq atoq, rìm trong tiaq ranenh da Môise ùh broq ka mangai leq jah kan taq atoq.
ACT 13:40 Aih ìq, drah wèq rađeh dôq bàu khoe achìh ta hset pajàu ùh hìaq trùh ka pì:
ACT 13:41 “Wùih! mangai ma loq halê meh, ngan beq, drah loq crè rai lùng pac beq; Majah qmang aih au padon broq mòeq yiniq oe ta qnhòng da pì, Yac ka i cabô anoe hlài ka pì, dua pì ùh lùi.”
ACT 13:42 Wa aih cadiang loh enh hnim tagop qyoh, wì akhen ka wa trùh hì Sabat atìq hnài tam bàu aih.
ACT 13:43 Jò khoe hêq enh tagop, i bàc ngai neo tiaq trong Juđa, tiaq Phaulô xam Banaba, wa capoch tuàng ti wì rai pariaq wì oe ma cajap ta kan loq waq Boc Plình.
ACT 13:44 Hì sabat atìq, wì ta aih tagop ten dìq ka dabau đòeq ta màng bàu Chuaq.
ACT 13:45 Yàng ƀài mangai Juđa hnoq mangai bàc qmang aih ta manoh wì bình chàu kan tagit, wì haq tàih cađac bàu Phaulô rai capoch qmèq hloe ka haq.
ACT 13:46 Phaulô xam Banaba hi doe hloe ka wì: Nhèn ep hnài bàu Boc Plình ka pì adroe òeq, mahaq pì khoe ùh tamàng, pì hnoq rađeh ùh tajì đòeq jah kan rìh halình mòeq đòe, kô èh nhèn tawìh ta mangai diac wì.
ACT 13:47 Majah qmang aih Chuaq i thê nhèn rameh: “Au dèch pì broq kan qngah am bàc diac, Dôq pì aràng kan dèch trùh jàp caqnàm plình”.
ACT 13:48 Mangai diac wì tàng anoe qmang aih wì toq lem bùi manè apôi bàu da Chuaq, mangai leq ma khoe jah padon đòeq ka kan rìh halình mòeq đòe, dìq lùi dŏng.
ACT 13:49 Trong da Chuaq hlàng jàp gùng aih.
ACT 13:50 Mahaq mangai Juđa baxrùq ƀài mangai gucadrì padrŏng kan tagùng aih xam ƀài mangai ratauq, tirùp Phaulô xam Banaba, khoe aih hnan đac wa loh khoe dèh ka gùng.
ACT 13:51 Wa aih tangèa ta wì, hapùih caqnìh blo top ta jo wa, Khoe hi lam ta Ycôni.
ACT 13:52 Wì mangai tiaq hŏc jah ùc bình kan lem bùi xam Yiang Hadròeh.
ACT 14:1 Oe ta Ycôni, Phaulô xam Banaba mùt ta hnim tagop qyoh da mangai Juđa, wa capoch hnài qmòe dìq jaq, loh qmòe ka i bàc ngai Juđa xam mangai Gorec lùi tiaq.
ACT 14:2 Mahaq mangai Juđa ma qnhòq waq lùi xan toq patah rai baxrùq manoh cliac ƀài mangai cla gùng aih đòeq hu tablêq ka wì oh daq.
ACT 14:3 Yac ka qmang aih, Phaulô xam Ƀanaba oe ta aih dùnh diq wa bình manoh lùi, anoe Chuaq am ka wì, ùh lòm yùq qmòe cleq. Chuaq yŏc tì kŏng wa broq bàc kan halac, đòeq panhìn ka cajap trong loq waq da Haq.
ACT 14:4 Mangai ma oe ta phôq aih talah broq baiq: Qnah ngai tiaq pah magai Juđa, qnah ngai tiaq wa.
ACT 14:5 Jò mangai diac wì xam mangai Juđa hloe xam bài cwan mòeq manoh ti dabau yòng taƀlêq rai enh yŏc hmo đàp wa,
ACT 14:6 mahaq wa khoe loq adroe, wa hi wia enh aih lam puplech tagùng Lycôni aih phôq Lit tro, Đetbo, xam ƀài gùng ten aih,
ACT 14:7 rai hnài Bàu lem.
ACT 14:8 Oe ta Lit tro i mòeq ngai pen, liap qmòe enh jò baxèm hauang, ùh jah cadiang.
ACT 14:9 Haqngui tamàng bàu Phaulô hnài. Phaulô ngan mat haq, hnoq haq i manoh lùi đòeq jah broq brêh,
ACT 14:10 Phaulô hi capoch cadêh: “Ìh yòng beq, yòng ma hnhoh haq.” Haq aih aplôh mòeq qmang, khoe aih hi cadiang lam.
ACT 14:11 Wì ta aih hnoq yiniq Phaulô khoe broq, wì tapoch xam bàu Lycôni: Ƀài kiac khoe yŏc chac mangai đòeq loh ti bèn.
ACT 14:12 Wì creo ka Ƀanaba aih kiac Jupite, Phaulô aih wì creo kiac Mecuro, majah qmang aih haq mangai broq gàu yòng hnài.
ACT 14:13 Craq pajàu da kiac Jupite i hnim tadreo ajang qmang ngo mùt ta phôq, aràng mòeq toq ƀo qnìq xam riang trùh ajang trong qmang, enh pajùm mòeq manoh ti wì ta aih hu dèch mòeq ramènh tadreo.
ACT 14:14 Mahaq jò Ƀanaba xam Phaulô aih mangai tiaq cla, tàng qmang aih, wa haq hit deh eo rai tùh loh ta mangai bàc, rai doe cadêh:
ACT 14:15 Wùih oh daq! gleq majah broq qmang qmat? Ma hadai mangai tìah ka oh daq, ma aràng Bàu lem am ka pì, dôq pì cađac ƀài kiac ùh loh cleq tau, hu hlài ti Boc Plình rìh halình mòeq đòe, Haq aih ma broq loh plình crŏng taneh, diac raxìq xam rìm yiniq ta aih.
ACT 14:16 Qnhòng calah nèh, haq dôq rìm diac mangai leq mangai meh tiaq deh hra trong,
ACT 14:17 mahaq dua haq patô rađeh yôt ka wì, aih la haq am xôq ramot, caqnìh mè enh plình, jò mùa am ka wì jah qmau jah plì, dahwèq acaq ùh dìq, xam kan lem bùi.
ACT 14:18 Mahaq yac ka wa anoe qmang aih, bu qnang lem tàt wì ùh hìaq dèch ka wa ramènh tadreo.
ACT 14:19 Khoe ka aih, i mangai Juđa trùh enh Antiôt xam Ycôni lam padô wì ta aih, wì yŏc hmo hibùq Phaulô, xoh dèh haq khoe cachìt, wì hua qnoh haq enh gùng ka phôq.
ACT 14:20 Mahaq jò mangai tiaq hŏc ta aih qnang tagop dabau oe dudan ka haq, haq padinh yòng mùt ta phôq. Hì atìq, haq lam ti Ƀanaba trùh ta Đetbo.
ACT 14:21 Wa anoe Bàu lem ta aih, broq ka bàc ngai wìh wìa mangai tiaq hŏc, wa hi hlài ta Litro, Ycôni xam Antiôt.
ACT 14:22 Pariaq mangai tiaq hŏc ep cajap manoh lùi, anoe ka wì loq qmòe adroe ep glàm bàc kan xalep men jah mùt diac Boc Plình.
ACT 14:23 Jò wa khoe ràih ƀài mangai đòeq hu broq gucraq ka rìm Tagop Hadròeh ta aih, khoe ka apàm ka acaq rai waiq khàn, dèch wì aih ka Chuaq wa haq ma khoe lùi dèh.
ACT 14:24 Khoe aih, wa lam catech ka gùng Bisiđi, trùh tagùng Bamphily.
ACT 14:25 Atìq ka hnài ta Betjê, wa hi loh ta Atali.
ACT 14:26 Enh aih, wa lam boang hlài ta Antiôt, aih raq nòe wa ma khoe loh lam, ma khoe jah jao am ka kan loq waq Boc Plình, đòeq hu broq rìm yiniq wa neo broq gêh.
ACT 14:27 Trùh nòe, wa creo ka Tagop Hadròeh tagùng aih, wa hi taqmon rìm yiniq Boc Plình khoe broq ajang tì kŏng wa, Boc Plình khoe pèh mòeq toq qmang kan lùi am ka mangai diac wì qmang leq cadèh.
ACT 14:28 Mangai tiaq hŏc ta aih bàc hì.
ACT 15:1 I ƀiaq ngai enh gùng Juđê trùh hnài oh daq rameh: Tàng joq pì ùh broq ramènh kat akia tiaq ranenh da Môise, aih pì ùh jah dèch.
ACT 15:2 Aih ìq dài Phaulô xam Ƀanaba majah loh ka tarahen kàn ka wì aih, wì waq qmòe ka Phaulô xam Ƀanaba lam ti wì haq tŏc ta Jêrusalem, glàm ƀài mangai tiaq cla xam gucraq ta aih đòeq bòch yiniq kô.
ACT 15:3 Qmang aih, jòTagop Hadròeh khoe thê wì haq, wì lam trong gùng Phênisi gùng Samari, taqmon bìac mangai diac wì khoe wìh hlài ti Bàu lem qmang leq, broq dìq dŏng ka oh daq lem bùi dìq jaq.
ACT 15:4 Bu trùh ta Jêrusalem, Tagop Hadròeh xam mangai tiaq cla, hloe wì gucraq ta aih đìh wì haq ka alàng. Wì anoe hlài Boc Plình khoe thê wì haq broq cleq.
ACT 15:5 Mahaq i ƀài mangai moeq bua ti mangai Pharisi hadai khoe tiaq, padinh yòng doe: Ep broq ranenh kat akia ka mangai diac wì rai thê wì aih ep wèq tiaq ranenh Môise.
ACT 15:6 Wì Mangai tiaq cla xam gucraq hi haqngui ti dabau đòeq hu hatình trong kô.
ACT 15:7 Khoe ka hatình Phiero hi yòng anoe ka wì: “Dìq ka oh daq, pì loq rameh enh jò baxèm, Boc Plình khoe ràih au taqne oh daq, dôq mangai diac wì jah tamàng Bàu lem loh enh hacùng au đòeq wì hu lùi tiaq.
ACT 15:8 Boc Plình loq ka manoh cliac kon mangai, haq paqnoh rađeh khoe dì yŏc mangai diac wì, ajang nòe am ka wì Yiang Hadròeh tìah ka bèn diq.
ACT 15:9 Haq ùh i ngan bèn xam mangai diac wì crài ka dabau, majah qmang aih haq khoe yŏc kan lùi broq ka manoh wì jah hadròeh.
ACT 15:10 Manòeq kô hagleq oh daq majah ti qnhro ngan Boc Plình, taqmac ta ranŏng oh daq mangai diac wì long ech yac ka cadraq bèn, yac ka bèn enh nèh trùh manòeq qnhòq lah hlàt pòq?
ACT 15:11 Majoq qnàng aih, bèn lùi rameh canòm kan am dech ajang Chuaq Jesus, bèn jah dèch qmang ka mangai diac wì diq.”
ACT 15:12 Dìq ka mangai tagop ta aih loh ka hatinh dŏng, tamàng Ƀanaba xam Phaulô anoe hlài bàc trong bàc kan halac Boc Plình khoe broq ajang wa am ka mangai diac wì hnoq.
ACT 15:13 Khoe ka wa anoe, Jaco hi doe: “Dìq ka oh daq tamàng kô!
ACT 15:14 Simôn i taqmon hlài ka bèn yàng baxèm, Boc Plình khoe ha-och ka mangai diac wì qmang leq, enh aih ràih yŏc mòeq xinoe hu dèch ka yiniq cla haq.
ACT 15:15 Bìac aih, hatroq troeq bàu wì pajàu, majah qmang aih i bàu achìh rameh:
ACT 15:16 Atìq ka aih, au wìh hlài, Broq hlài hnim ranòh da Dawit ma khoe taclìh raliang; Au palàng hlài nòe ma khoe taclìh, Au dèch paqnàng hlài haq;
ACT 15:17 Dôq ƀài mangai ma oe rah, jah chaq Chuaq Xam dìq dŏng mangai diac wì ma creo dang yiniq au. Chuaq, Mangai ma broq loh ƀài yiniq kô i anoe qmang aih;
ACT 15:18 enh calah nèh raq, haq khoe loq ƀài bìac kô.
ACT 15:19 Qmang aih, troeq manoh au, ùh dùh baxa oh daq mangai diac wì ma khoe wìh hlài ti Boc Plình,
ACT 15:20 mahaq toq achìh jàiq tanap ka wì haq ep dênh apaq acaq dahwèq khoe tadreo am ka kiac qmù, paq tango anang, apaq acaq jam cachìt ka ùh jah hi hèm, apaq acaq mahim.
ACT 15:21 Majah qmang aih enh nèh trùh manòeq, yac ka taleq dua i mangai hnài ranenh Môise, rìm hì sabat, oe ta hnim tagop qyoh wi i đŏc ranenh aih.
ACT 15:22 Khoe ka aih, ƀài mangai tiaq cla xam wì gucraq xam dìq dŏng ka Tagop Hadròeh ràih biaq ngai ta aih, khoe èh thê wì aih lam ti Phaulô xam Banaba trùh ta Antiôt. Wì ràih Juđe aih mangai wì xan creo dèh Ƀasaba xam Sila, aih baiq ngai broq gàu wì oh daq;
ACT 15:23 khoe aih am ka wa aih jàiq i achìh rameh: Ƀài mangai tiaq cla, xam wì gucraq xam oh daq i bàu hmàih trùh oh daq mangai diac wì ma oe ta Antiôt, gùng Siri xam gùng Silisi!
ACT 15:24 Nhèn khoe tàng doe i ƀiaq ngai enh nhèn, wì aih ùh i yŏc mòeq nà bàu nhèn, wì aih yŏc bàu deh cla broq ka manoh oh daq loh ka manhài ùh catèm,
ACT 15:25 aih ìq dìq ka nhèn majah mòeq manoh ràih ƀiaq ngai hu lam ti wa bua bèn aih Phaulô xam Banaba, đòeq trùh ta oh daq.
ACT 15:26 Wa aih khoe tamùa rađeh am ka yiniq Jesus Christ aih Chuaq bèn.
ACT 15:27 Aih raq nhèn majah thê Juđe xam Sila trùh đòeq anoe xi bàu waq ka oh daq loq trong aih:
ACT 15:28 Qmang aih Yiang Hadròeh xam nhèn khoe hadai pi taqmòq tam ka oh daq kan trap leq hòm enh gùng ka yiniq ma khòh nhet,
ACT 15:29 aih oh daq ep dênh: apaq acaq ƀòe dahwèq khoe tadreo ka kiac qmù, mahim, jam cachìt ka ùh jah hi hèm, èh apaq tango anang; aih raq ƀài yiniq oh daq ep dênh, ep wia ka hangai. Waiq kan catèm ka oh daq!
ACT 15:30 Wì aih loh lam ta trùh ta Antiôt, creo tagop dìq dŏng ka oh daq, khoe hi am jàiq aih.
ACT 15:31 Wì đŏc jàiq aih, rìm ngai lem bùi majah qmang aih wì khoe jah tàng bàu alòng.
ACT 15:32 Juđe xam Sila wa aih raq mangai pajàu, wa hadai yŏc bàc trong hnài hu pariaq manoh oh daq tadêh.
ACT 15:33 Oe ta aih toq ƀiaq hì, oh daq wiang waiq kan catèm ka wa khoe aih dôq wa hlài dèh ti mangai khoe thê wa trùh.
ACT 15:34 -
ACT 15:35 Mahaq Phaulô xam Ƀanaba dìq oe hlài ta Antiôt, hnài Bàu lem rai hnài trong da Chuaq am ka bàc ngai qnoeq hòm.
ACT 15:36 Atìq ka aih toq biaq, Phaulô hatuàng ka Ƀanaba: Beq ba hlài hmàih dìq dŏng ka oh daq oe roc gùng ba ma khoe anoe ka wì trong Chuaq enh adroe kô nèh, ngan wì haq manòeq kô qmang leq cadèh.
ACT 15:37 Ƀanaba enh qnung Jon ma creo Mŏc lam tiaq.
ACT 15:38 Mahaq Phaulô ùh waq qnung Mŏc lam diq, majah qmang aih tagùng Bamphili, haq khoe cađac wa, pi abroq pajùm ti wa.
ACT 15:39 Ajang aih, wa haq majah loh kan tarahen kàn, loh qmòe ka talah ka dabau, Ƀanaba qnung Mŏc tŏc boang lam ta pleo Chipro.
ACT 15:40 Phaulô ràih Sila, canòm ka oh daq waiq khàn dèch wa haq ta kan loq waq da Chuaq, khoe aih wa hi lam.
ACT 15:41 Phaulô lam trong gùng Siri, Silisi, broq ka ƀài Tagop Hadròeh ta aih jah hagau.
ACT 16:1 Phaulô lam trùh ta Đetbo xam Litro. Ta aih i mòeq ngai tiaq hŏc yiniq haq Timothê, miq haq aih mangai Juđa khoe lùi, baq haq aih mangai Gorec.
ACT 16:2 Oh daq oe ta Litro xam Ycôni dìq capoch lem ka haq.
ACT 16:3 Phaulô enh qnong haq tiaq, mahaq mangai Juđa oe ta aih dìq loq baq da Timothê aih mangai Gorec, aih ìq Phaulô majah broq ramènh kat akia ka Timothê.
ACT 16:4 Wì thia phôq leq, wì toq ti tanap oh daq ep wèq tiaq ranenh mangai tiaq cla xam ƀài gucraq ta Jêrusalem khoe paqnoh.
ACT 16:5 Qmang aih, ƀài Tagop hadròeh jah cajap manoh lùi, mangai tiaq rai èh rai bàc.
ACT 16:6 Khoe aih, lam catech trong gùng Phirigi xam taneh gùng Galati, majah qmang aih Yiang Hadròeh khoe ùh lòh wì haq lam anoe Bàu lem ta cròng Asi.
ACT 16:7 Ten trùh gùng Misi, wa padon mùt tagùng Bithini, mahaq Yiang Hadròeh da Jesus ùh am,
ACT 16:8 wa drah lam khoe ka gùng Misi, èh wa loh ta Trô-ach,
ACT 16:9 Jò damang, Phaulô hnoq kan mahno, i mòeq ngai Maxêđoan yòng eh ngèa rađeh, cali calo ka haq rameh: “Drah trùh ta Maxêđoan hu dèch nhèn diq.”
ACT 16:10 Atìq ka Phaulô hnoq kan mahno aih, nhèn hi drah lam padon lam ta Maxêđoan, majah qmang aih nhèn loq Boc Plình khoe creo ka nhèn lam anoe Bàu lem ta aih.
ACT 16:11 Qmang aih, enhTrô-ach nhèn tŏc bong pajang trùh ta Samôtra, hì atìq nhèn trùh ta Napôli;
ACT 16:12 enh aih, nhèn trùh ta Philip, gùng aih khoe jah diac Roma, aih phôq basèm da tình Masêđoan. Nhèn oe ta aih toq biaq hì.
ACT 16:13 Trùh hì sabat, nhèn loh enh gùng ka phôq, lam roc kênh cròng diac, nhèn hèm dèh wì tagop dabau ta aih đòeq hu waiq khàn, nhèn hi hangui, khoe aih hi ta hatuàng ti ƀài mangai cadrì oe ta aih.
ACT 16:14 I mòeq ngai ta aih tamàng bàu nhèn, yiniq haq Lyđi, mangai gùng Thia-tiro, haq aih mangai padro bai gòh. Haq aih mangai loq iu yùq ka Boc Plình. Chuaq pèh manoh, haq dìq jaq tamàng bàu Phaulô.
ACT 16:15 Jò haq xam dìq ka hnim haq khoe jah broq ƀaptem, haq doe: “Tàng joq pì khoe doe au kô mangai dìq manoh ka Chuaq, aih pì ep mùt oe padài ta hnim au”; khoe aih haq hi àu pachùh waq qmòe ka jah.
ACT 16:16 I mòeq hì, nhèn lam waiq khàn, glàm mòeq ngai hapŏng cadrì i kiac Phitôn mùt oe enh dalam ka haq, haq loh ka loq blàih blŏng, broq ka cla craq haq jah ƀac jènh haraya.
ACT 16:17 Haq ti tiaq Phaulô xam dìq ka nhèn, rai cachech cadêh rameh: Ƀài wì kô, aih dìq hapŏng Boc plình haqnhèq, anoe am ka pì trong jah dèch claih.
ACT 16:18 Bàc hì haq broq qmang aih, Phaulô loh ka mahèu, haq hwi doe ka kiac: “Au canòm ka yiniq Chuaq Jesus Christ thê gè loh enh gùng ka mangai cadrì kô.” Kiac loh qmòe jò aih raq.
ACT 16:19 Mahaq cla craq da mangai gucadrì aih, wì hnoq đeh pi oe jah bac jèn enh mangai hapŏng aih, wì rùp Phaulô xam Sila, hua wa trùh tanòe broq bìac, enh ngèa ƀài mangai cwan,
ACT 16:20 khoe èh aràng wa ta cwan haqnhèq hòm, wì doe: Wa kô dìq mangai Juđa, broq ka gùng bèn loh dŏng ka manhài.
ACT 16:21 Hnài toq trong bèn ùh khòh tamàng yŏc, ùh khòh broq tiaq, majah qmang aih bèn kô mangai Rôma.
ACT 16:22 Ƀài mangai ta aih hanoh wiang yòng tablêq ka wa, jò cwan haqnhèq khoe thê hich da wa haq eo, haq hi thê wì tong wa aih.
ACT 16:23 Jò wì tong wa khoe bàc, wì hi lam clêh wa, rai tanap ka cwan wèq hnim clêh aih ep ngan wa ja cajoq.
ACT 16:24 Jah bàu aih, cwan aih hi clêh wa haq ta cadrong clam rai clang da wa jènh.
ACT 16:25 Qnah ta qne mang, Phaulô xam Sila qnang waiq khàn, calêu manè apôi Boc Plình, ƀài mangai wì ma clêh ta aih hadai tàng dŏng.
ACT 16:26 Ùh xài oq, taneh loh ka ralàng kàn, xàn hnim ma clêh wì haq loh ka dalàc, adrình hloe mòeq yàng ƀài qmŏc qmang tapèh dŏng, ƀài caxi datoeq clìh dìq haqneq.
ACT 16:27 Mangai wèq hnim clêh rarì cadrat, hnoq qmŏc qmang khoe tapèch dŏng, haq hèm ta manoh ƀài wì cadàu khoe dìq, haq hroe qnoh deh chang hu pàc đac rađeh.
ACT 16:28 Mahaq Phaulô creo cadêh: “Apaq broq cleq ti haƀo ka rađeh, nhèn oe dìq tacô.”
ACT 16:29 Mangai wèq hnim clêh drah creo ka wì qnoh đen, haq rai tùh rai crè, hacùn cràng ajang jènh Phaulô xam Sila.
ACT 16:30 Khoe aih, haq qnoh wa loh enh gùng rai bòch: Wì craq! au ep broq cleq men jah dèch?
ACT 16:31 Wa padreo bàu: “Drah lùi Chuaq Jesus, aih èh ìh xam dìq ka hnim ìh hi jah dèch.”
ACT 16:32 Wa hi hnài ka haq xam rìm mngai ta hnim haq trong Boc plình,
ACT 16:33 Mang aih, hloe jò aih raq mangai wèq hnim clêh qnoh wa aih, qnheo da wa habau, khoe aih xam cla haq xam mangai oe ta hnim haq dìq jah broq ƀaptem.
ACT 16:34 Khoe aih, akhen ka wa hlài deh ta hnim, padon qnoh ka wa acaq, cla haq xam dìq ka mangai ta hnim lem bùi ka rađeh jò wì khoe jah tiaq trong Boc Plình.
ACT 16:35 Trùh qngah, cwan enh qnhèq thê lình lam anoe ka mangai wèq hnim clêh rameh: Drah caqnaih wa beq.
ACT 16:36 Haq aih anoe ka Phaulô: Ƀài cwan enh qnhèq khoe thê au caqnaih chôp lam, chôp loh beq, lam ma catèm haq oq.
ACT 16:37 Mahaq Phaulô doe ka mangai lình: “Nhèn kô mangai diac Rôma, qnhòq loq ma i yiniq lui cleq, wì khoe blai ma qne mangai đùng đam, khoe aih clêh ma ta hnim cadrong, manòeq kô aih wì haq caqnaih atùng ma qmòh? Qmang aih ùh jah. Cla ƀài cwan ep lam jang kô hu caqnaih ma, xài qmang aih ma troq.”
ACT 16:38 Ƀài cwan enh qnhèq tàng lình anoe hlài qmang aih, loq ka wa haq aih mangai Rôma, wì haq yùq pi cajaq.
ACT 16:39 Wì lam alìa èh hi caqnaih wa, rai cali calo dôq wa loh khoe gùng wì haq.
ACT 16:40 Jò khoe jah caqnaih, wa lam ta hnim Liđy, hmàih ra pariaq, khoe aih wa men lam.
ACT 17:1 Phaulô xam Sila pagat trong gùng Amphi-bôlit xam gùng Abôloni, khoe aih wa trùh ta Têsalonica, ta aih mangai Juđa i mòeq toq hnim tagop qyoh.
ACT 17:2 Phaulô tiaq dèh cla khoe hmaq, ta piq hì saƀat haq mùt ta aih hu rahen ka wì.
ACT 17:3 Yŏc Hset Hadròeh patô ka hloh dôq wì loq Christ ep xalep, khoe aih rìh hlài enh kan cachìt. Haq doe: “Chuaq Jesus au ma khoe anoe ka pì kô aih raq Christ.”
ACT 17:4 Taqne mangai Juđa, aih i ƀiaq ngai lùi tiaq bàu rai taq mùt ti Phaulô xam Sila, èh hadai i bàc ngai Gorec loq iu yùq ka Boc plình hloe xam ƀài mangai gucadrì padrŏng ta aih.
ACT 17:5 Mahaq mangai Juđa toq tajìq, ti adràc ƀài mangai lam ròe ratauq roc trong rai baxrùq mangai gùng aih broq kan manhài ta phôq aih. Wì haq clàm mùt ta hnim Jasôn, ti chaq Phaulô xam Sila đòeq hu rùp qnoh taqne mangai đung đam ta aih.
ACT 17:6 Chaq ùh hnoq, wì haq hi hua qnoh Jasôn xam biaq ngai oh daq loh enh ngèa ƀòe cwan wèq gùng aih, wì cachech: Kô raq ƀài mangai khoe broq ka phù cròng loh toq kan manhài, manoèq wì haq khoe trùh tacô diq.
ACT 17:7 Jasôn khoe đìh wì haq mùt oe dèh ta hnim! Wì haq kô dìq ƀài mangai yòng tablêq ka Sêsa, majah qmang aih wì haq doe oe i mòeq toq bùa qnoeq, yiniq haq aih Jesus.
ACT 17:8 Tàng bàu aih dìq ka mangai ta aih hloe xam ƀài cwan loh dŏng ka rawè.
ACT 17:9 Mahaq jò cwan khoe thê Jasôn xam bua haq ep clìh ka ƀac, aih hi caqnaih wì haq lam.
ACT 17:10 Ùh batrò, mang aih raq oh daq drah thê Phaulô xam Sila lam ta Ƀêrê. Trùh ta aih, wa mùt ta hnim tagop qyoh da mangai Juđa.
ACT 17:11 Mangai Bêrê i manoh ùh hnau ka mangai Têsalônica, majah qmang aih wì haq toq enh tamàng yŏc bàu hnài, hì leq hì meh toq ti ngan ta Hset hadròeh đòeq hu ngan bàu Phaulô xam Sila hnài ajoq troq ùh.
ACT 17:12 Ta aih i bàc ngai Juđa lùi tiaq, i bàc ngai gucadrì Gorec ma padrŏng, i bàc ngai gucalô hanoh lùi tiaq.
ACT 17:13 Mahaq jò mangai Juđa oe ta Têsalônica tàng doe Phaulô anoe trong Boc Plình ta Bêrê, wì haq drah trùh ta aih hu rai kan manhài đòeq baxrùq mangai ta aih.
ACT 17:14 Oh daq drah thê Phaulô lam trong diac raxìq, mahaq Sila xam Timôthê oe raq ta Bêrê.
ACT 17:15 Ƀài oh daq ma ajèn Phaulô wì aràng haq trùh ta Athen, èh wì hi bròc, ahlài bàu ka Sila xam Timôthê, thê wa drah rênh trùh ti Phaulô.
ACT 17:16 Phaulô oe ta Athen gòm wa aih trùh, haq jìq qmòe ta manoh majah qmang aih haq hnoq ta aih bình toq qmù dua kan kiac.
ACT 17:17 Qmang aih, ta hnim tagop qyoh haq rahen ka mangai Juđa xam mangai Gorec ma loq iu yùq ka Boc Plình, xam mangai haq glàm rìm hì tanòe padro atech.
ACT 17:18 I ƀài mangai hŏc tiaq trong da Êpicurien xam trong da Stocien, hadai wiang ta rahen ka haq. Qnah ngai doe: Cleq bàc bàu kô haq enh anoe cleq? Qnah ngai doe: Tìah gleq haq enh anoe ka bèn ƀài kiac diac wì. (Majah qmang aih Phaulô qnang anoe trùh Chuaq Jesus xam trong rìh hlài enh kan cachìt am ka wì).
ACT 17:19 Wì rùp aràng haq trùh ta Arêoba, wì bòch: Nhèn ajah loq trong ìh neo hnài aih ùh?
ACT 17:20 Majah qmang aih ìh hnài ka nhèn trong joq halac, nhèn enh loq qmang leq ka dèh.
ACT 17:21 (Dìq ka mangai Athen xam mangai diac wì ma oe ta aih enh toq tamàng rai ta anoe trong maneo ma halac.)
ACT 17:22 Jò aih, Phaulo mahi yòng taqne Arêoba, haq doe: “Mangai Athen tamàng kô, au hnoq yac ka trong leq dua pì loq nhet pi cajaq.
ACT 17:23 Majah qmang aih au lam dudan tanòe pì, au ngan qmòe ka adia hnoq ƀài ngè pì kùh waiq, ta aih mòeq toq prang i achìh: KÙH WAIQ KIAC NHÈN QNHÒQ QNÌ, manòeq kô Yiang au qnang anoe ka pì, aih raq Mangai pì qnhòq qnì mahaq khoe kùh waiq.
ACT 17:24 Boc Plình ma khoe broq loh plình crŏng taneh xam rìm yiniq rìh oe ta aih, aih raq Chuaq da plình crŏng taneh. Haq ùh oe ta hnim kùh waiq broq loh enh tì kŏng kon mangai.
ACT 17:25 Haq hadai ùh ep waq ka i tì kon mangai patìh ka rađeh, tìah taiq ka haq ma i nan no cleq, majah qmang aih haq raq ma am ka rìm ngai jah kan rìh, hiwa rìh, xam hloe rìm yiniq qnoeq.
ACT 17:26 Haq khoe broq dìq ka phù cròng ha-uang loh enh mòeq ngai raq, am wì oe jàp crŏng taneh, pajaq adroe qnhòng rìh rai acang ka wì nòe oe.
ACT 17:27 Boc Plình khoe broq qmang aih dôq kon mangai loq chaq haq, àu qmòe dìq ka padren waq ka jah bèq, yac ka haq ùh i oe hangai ka bèn.
ACT 17:28 Majah qmang aih enh dalam ka haq, bèn jah rìh, jah tadroq, jah i, tìah ka calah nèh taqne pì ƀài mangai ma loq cachôi i doe: Bèn kô hadai xinoe haq.
ACT 17:29 Qmang aih, bèn kô xinoe Boc plình, apaq hèm haq tìah taiq ka wang, ƀac, ka hmo, tìah ka qmù broq loh enh tì kŏng mangai ma rabiaq.
ACT 17:30 Enh nèh, Boc Plình khoe cađac da wì kan blùng aih, manòeq haq thê dìq dŏng kon mangai oe rìm nòe ep loq raxach,
ACT 17:31 Majah qmang aih Boc plình khoe ràih đòeq dèh mòeq hì, yŏc kan taq atoq hu hadrah crŏng taneh xi mangai haq ma khoe dì deh adroe, Boc Plình khoe broq ka haq aih rìh hlài enh kan cachìt, đòeq panhìn ka cajap trong kô.
ACT 17:32 Jò wì tàng anoe trùh mangai cachìt rìh hlài, qnah ngai aih hi halê haq, qnah ngai doe: Hêq trong aih yàng qnoeq èh nhèn tamàng ònh.
ACT 17:33 Aih ìq Phaulô majah cadiang loh khoe ka wì haq.
ACT 17:34 Mahaq i ƀiaq ngai tiaq haq wì hi lùi Chuaq Jesus, ta aih i Đêni, mangai cwan hadrah ta Arêoba, i tam mòeq ngai gucadrì yiniq haq Đamari xam ƀài mangai qnoeq
ACT 18:1 Khoe èh, loh enh Athen Phaulô lam ta Côrintô.
ACT 18:2 Ta aih haq glàm mòeq ngai Juđa, yiniq haq Aquila mangai gùng Ƀông xam Ƀêritsin aih mai haq, wa aih neo trùh tacô majah qmang aih bùa Kolôt i thê dìq dŏng mangai Juđa ep loh ma khoe ka Rôma, Phaulô hi taqmùt ti wa.
ACT 18:3 Haq hanoh mangai ajìp traiq qmang ka wa, aih ìq Phaulô majah oe mòeq hnim ti wa đòeq hu abroq pajùm ti dabau.
ACT 18:4 Rìm hì Saƀat Phaulô hnài ta hnim tagop qyoh, pariaq mangai Juđa xam mangai Gorec.
ACT 18:5 Jò Sila xam Timôthê enh gùng Maxêđoan trùh ta aih, aih Phaulô hi cađac ka ajìp đòeq toq ti hnài. Anoe patô ka mangai Juđa loq Chuaq Jesus aih raq Christ.
ACT 18:6 Mahaq wì tablêq rai jù cađac haq, aih ìq haq majah da arù deh eo rai doe: Mahim pì da hrôq hlài tagàu cla pì! Au ùh pòq, pang kô èh au lam trùh ti mangai diac wì.
ACT 18:7 Loh enh aih Phaulô mùt ta hnim mòeq ngai yiniq haq Titiu Juptu, aih mangai loq iu yùq ka Boc Plình, hnim haq aih pajùm panàt ka hnim tagop qyoh.
ACT 18:8 Koritbu mangai broq gàu hnim tagop qyoh, xam dìq ka hnim haq lùi dŏng Chuaq Jesus. Khoe èh i bàc ngai Côrintô khoe hmaq tàng Phaulô hnài, hadai lùi rai chìuq broq Baptem.
ACT 18:9 I mòeq mang Chuaq doe ka Phaulô ta kan mahno: “Apaq yùq cleq! anoe beq! apaq hatinh;
ACT 18:10 au oe ti ìh, ùh i cabô jah dèch tì broq habo cleq ka ìh, majah qmang aih au i bàc ngai oe tacô.”
ACT 18:11 Phaulô oe ta aih mòeq hanam tadràu khê, hnài ka wì trong Boc Plình.
ACT 18:12 Jò Galiôn qnang broq cwan kàn tagùng Achai, mangai Juđa mòeq manoh wiang ti dabau hu taƀlêq ka Phaulô wì rùp aràng haq trùh ajang nòe hnim hadrah,
ACT 18:13 wì doe: Haq kô toq ti baxrùq mangai tagùng bèn kùh waiq Boc Plình ùh troq tiaq ka ranenh.
ACT 18:14 Phaulô qnang hah bàu hu hatèu, Galiôn khoe doe ka mangai Juđa: Dìq ka mangai Juđa pì tamàng kô, tàng joq i cleq ma ùh troq, tàng joq loq i yiniq lui cleq, ma aih au troq ka hangui tamàng pì.
ACT 18:15 Mahaq tàng joq tarahen trong bàu tapoch, trong yiniq creo, trong ranenh da pì, aih cla pì hadrah deh, au ùh tamàng trong qmang aih.
ACT 18:16 Haq hi hnan qnoh đac wì loh enh gùng ka hnim hadrah.
ACT 18:17 Jò aih, wì hi tawìh rùp ataq Sôthen, mangai broq craq hnim tagop qyoh, tong rachùq haq aih enh ngèa hnim hadrah, mahaq dua Galiôn ùh waq tamàng.
ACT 18:18 Phaulô oe tam ta Côrintô toq ƀiaq hì, khoe aih haq hangah ka oh daq, haq tŏc boang ti Bêritsin xam Aquila wì haq lam tagùng Syri, atìq ka haq got gàu ta Sencôrê, majah qmang aih haq khoe i bàu hapah deh adroe;
ACT 18:19 khoe aih wì piq ngai trùh ta Êphêsô, Phaulô dôq deh bua oe ta aih. Cla haq aih mùt ta hnim tagop qyoh, capoch tùang ti mangai Juđa.
ACT 18:20 Jò wì aih enh àu haq oe tam ti wì toq ƀiaq hì hòm, haq ùh òq bàu.
ACT 18:21 Haq hangah ka wì aih rameh: Tàng joq Boc plình thê, yàng qnoeq hòm au hi trùh ti pì, khoe aih enh Êphêsô haq tŏc boang lam.
ACT 18:22 Jò boang khoe trùh ta Sêsarê, haq tŏc ta Jêrusalem, hmàih ka Tagop hadròeh, khoe ka aih, haq loh hòm ta Antiôt.
ACT 18:23 Oe ta aih toq ƀiaq hì, haq lam hòm, haq lam jàp jìa ka gùng Galati hloe xam gùng Phirigi, broq dìq dŏng ka mangai tiaq hŏc cajap manoh.
ACT 18:24 Jò aih i mòeq ngai Juđa, yiniq haq Abôlô, gùng haq oe ta Alecxantri, haq aih mangai rabiaq ka tapoch tùang rai rabiaq ka Hset hadròeh, haq trùh ta Êphêsô.
ACT 18:25 Haq khoe hŏc trong Chuaq, dài haq majah dìq ka manoh anoe rai hnài rìm trong da Chuaq Jesus, yac ka haq bu loq đeh toq Ƀaptem da Jon.
ACT 18:26 Qmang aih, enh jò baxèm haq khoe hùa hnài qmòe ka hagau hagình ta hnim tagop qyoh. Bêritsin xam Aquila tàng haq hnài, wa ahlài haq hlài ta wa, anoe trong Boc Plình dôq haq loq tam ùh hnau hòm.
ACT 18:27 Jò Abôlô padon lam ta Achai, dìq dŏng oh daq wiang parông haq rai achìh jàiq tanap ka mangai tiaq hŏc ta aih ep đìh haq ka alàng. Jò haq khoe trùh ta aih, canòm ka kan loq waq jah dech enh Boc Plình haq broq lòeq ka oh daq ma khoe lùi.
ACT 18:28 Haq dìq cajaq ƀàt hlài mangai Juđa qne mangai bàc, yŏc Hset Hadròeh đòeq mahnu ka wì loq Chuaq Jesus aih ra Christ.
ACT 19:1 Jò Aƀôlô oe ta Côrintô, Phaulô lam khoe jàp ta ƀài gùng enh qnhèq, khoe aih haq loh ta Êphêsô, ta aih haq glàm toq biaq ngai tiaq hŏc.
ACT 19:2 Haq bòch wì: “Pang jò oh daq khoe lùi, akhoe jah yŏc đeh Yiang Hadròeh ùh?” Wì padreo bàu: “Ùh! Nhèn qnhòq lah tàng doe i Yiang Hadròeh. Phaulô bòch hòm: “Tàng qmang aih Ƀaptem leq pì khoe jah?
ACT 19:3 Wì doe: “Ƀaptem da Jon aih.”
ACT 19:4 Phaulô doe: “Ƀaptem da Jon aih ƀaptem da kan loq raxach dèh ka yiniq lui, rai thê wì lùi Mangai ma trùh atìq ka haq, aih lùi Chuaq Jesus.
ACT 19:5 Wì tàng qmang aih, wì hi broq ƀaptem canòm ka yiniq Chuaq Jesus.
ACT 19:6 Jò Phaulô roh tì ta chac wì haq, Yiang Hadròeh loh ta wì haq, am wì haq capoch bàu qnoeq xam bàu pajàu.
ACT 19:7 Dìq ka wì aih jah ta mòeq jàt baiq ngai.
ACT 19:8 Phaulô mùt ta hnim tagop qyoh, ta piq khê haq ùh hòq qmòe ka hnài wì ta aih, mahnu ka wì loq bàc trong da Diac Plình đòeq hu pariaq mangai ma tamàng haq.
ACT 19:9 Mahaq ta aih i qnah ngai cadoq manoh, wì tàih đac ùh waq lùi, enh ngèa phù cròng wì haq tapoch halê trong Boc Plình, aih ìq Phaulô majah hi lah rađeh, tagop deh crài mangai ma tiaq hŏc, rìm hì haq hnài ta truàng Tiranu.
ACT 19:10 Ƀaiq hanam qmang aih, rìm ngai oe ta cròng Asi, yac ka mangai Juđa, yac ka mangai Gorec, dìq tàng trong Boc plình.
ACT 19:11 Boc Plình broq bàc bìac halac anòe tì kŏng Phaulo,
ACT 19:12 wì yŏc mù yŏc eo haq ma khoe caxùnh taqmàn ka ƀài mangai ùh hrŏc, dìq ka wì aih loh ka jah brêh, jah paclaih enh kiac dù.
ACT 19:13 I bài mangai Juđa, lam dudan enh gùng kô trùh gùng tau, wì haq patìah rađeh canòm yiniq Chuaq Jesus đòeq drùh qnoh kan kiac, wì doe: “Au canòm ka Yiniq Chuaq Jesus, aih la mangai Phaulô ma hnài, au thê gè loh beq!
ACT 19:14 Tapèh ngai ma broq qmang aih dìq kon calô da Sêwa, haq aih hanoh mangai broq pajàu kàn ta mangai Juđa.
ACT 19:15 I mòeq hì, kiac dù tèu bàu: Chuaq Jesus, au loq, Phaulô aih cabô au hadai loq, mahaq pì kô ìq cabô?
ACT 19:16 Mangai kiac ma rùp aih, glàm ta wì aih, haq blêq dŏng wì, haq jêh pani rachùq wì, wì habau habùa dŏng tachac, loh qmòe ka cadàu qmòe rahòng khoe ka hnim aih.
ACT 19:17 Jò mangai Juđa xam mangai Gorec rìh oe ta Êphêsô hìa qmang aih, wì yùq crè dìq jaq, yiniq Chuaq Jesus jah dèch ka haqnhèq.
ACT 19:18 Bàc ngai ma khoe lùi, lam paqnoh dèh yiniq lui, anoe dŏng rìm trong wì haq ma khoe broq.
ACT 19:19 Bàc ngai adroe ka aih broq pajàu tadreo aràng bùh dèh hset enh ngèa ka phù cròng, wì boq hset aih tàng tech jah padam mùan hliac bac.
ACT 19:20 Qmang aih, Bàu lem hlàng hangai jàp jìa rai èh rai cajap.
ACT 19:21 Atìq ka ƀài yiniq aih, Phaulô enh pagat trong gùng Maxêđoan xam Achai đòeq hu lam ta Jêrusalem. Haq doe: “Jò au khoe hmàih ta aih, au hadai ep lam hmàih ta Rôma diq.
ACT 19:22 Haq thê Timôthê xam Êrat, aih baiq ngai ma wiang ti haq chônh lam ta Maxêđoan, cla haq oe raq ta Asi biaq hì hòm.
ACT 19:23 Jò aih i kan manhài kàn enh tablêq ka Bàu lem.
ACT 19:24 I mòeq ngai thòq ƀac yiniq haq aih Đêmêtriu, haq yŏc ƀac broq loh radua qmù kiac cadrì Đi-an, broq ka bàc ngai thòq ma patìh ka haq jah bàc kùng hang,
ACT 19:25 haq gop ƀài wì aih, haq doe: “Oh daq bèn loq, bèn jah padrŏng kan enh bìac abroq kô,
ACT 19:26 pi hadai hnoq, hadai tàng, ùh xài toq ta Êphêsô, mahaq ten dìq hloe ka cròng Asi, Phaulô padô broq ka bàc ngai khoe tawìh manoh, haq doe kiac loh enh tì kŏng kon mangai aih dìq ùh xài kiac.
ACT 19:27 Ùh xài bèn toq yùq ka yiniq abroq da bèn kô èh wì loq halê, mahaq bèn hadai yùq ka hnim kùh waiq da Đi-an kiac cadrì kàn kaiq kô èh wì loq jù đac, èh kan ranhòm kiac cadrì da bèn oe tagùng Asi xam dìq crŏng taneh kô loq lùch.”
ACT 19:28 Tàng toq aih bàu, tagrùang qmòe wì plôh nòeh, wì cachech cadêh: “Kàn oe i jaq cleq Đi-an kiac cadrì da mangai Êphêsô.”
ACT 19:29 Dìq ka Êphêsô loh dŏng ka manhài, wì rùp Gai-ut xam Aritac, mangai gùng Maxêđoan, wa aih hanoh lam pajùm ti Pahulô, mòeq manoh ka dabau wì hua wa aih qmùt ta hnim kon hat.
ACT 19:30 Phaulô enh cla rađeh loh yòng enh ngèa wì ta aih, mahaq mangai tiaq hŏc ùh am.
ACT 19:31 Èh hadai i ƀài cwan kàn ta Asi aih bua haq, thê mangai lam doe ka haq ùh dùh lam ta hnim kon hat.
ACT 19:32 Qnah ngai cajiah qmang kô, qnah ngai cachech qmang tau, nòe wì tagop loh ka tagrùang, bàc ngai ùh qnì hagleq rađeh majah wiang lam tagop dèh tacô.
ACT 19:33 Wì dùi qnoh Alecxanđo loh enh gùng ka mangai đùng đam, mangai Juđa caqnhùt haq loh yòng enh ngèa, haq hnhè tì enh ngèa ka wì hu capoch hu cwaih rađeh.
ACT 19:34 Mahaq jò wì bu canau ka haq aih mangai Juđa, beq meh dìq ka wì wiang cachech tagrùang jah baiq jò đùng hô: “Kàn dìq jaq! Đi-an kiac cadrì da mangai Êphêsô!”.
ACT 19:35 Jò aih i cwan thu kìq ta phôq aih, loh pagàt wì haq waq ka hatinh, haq doe: “Oh daq mangai Êphêsô! dìq ta crŏng taneh kô, cabô ùh loq đeh hra gùng Êphêsô bèn kô raq mangai wèq hnim tadreo da Đi-an kiac cadrì ma dìq jaq kàn, radua qmù haq aih khoe loh qmòe enh trŏc tì qmòh?
ACT 19:36 Yiniq aih ùh ep rahen dèh, pì oe ma hatinh haq, apaq tem broq cleq loh yiniq,
ACT 19:37 Majah qmang aih ƀài mangai pì ma khoe aràng trùh tacô ùh i atùng cleq ta hnim tadreo, wì haq hadai ùh i tapoch qmèq cleq trùh kiac cadrì da bèn.
ACT 19:38 Manòeq kô, tàng joq Đêmêtriu xam ƀài thòq ma abroq ka haq, i yiniq enh tah hadarh ka cabô, hnim hadrah pèch qmang rìm hì, cwan kàn hanoh oe ta aih. Dôq ka da wì tah hadrah ka dabau.
ACT 19:39 Tàng joq pì i enh bòch tam cleq, pì lam trùh ta wì mangai hadrah, dôq wì haq hadrah troq tiaq ranenh.
ACT 19:40 Majah qmang aih, yùq loq haƀo ka bèn tàng joq wì bòch hagleq bèn majah rèu ka broq lìq hì kô, bèn chaq ùh loh trong đòeq hutèu.
ACT 19:41 Haq capoch toq aih bàu, khoe aih haq thê wì hlài.
ACT 20:1 Jò kan manhài khoe jah hatinh, Phaulô creo ka ƀài mangai tiaq hŏc trùh, khoe ka pariaq oh daq, haq hangah ka wì đoèq lam tagùng Maxêđoan.
ACT 20:2 Haq lam jàp gùng aih, haq anoe bàc trong đòeq pariaq mangai lùi; khoe aih haq lam ta diac Gorec,
ACT 20:3 oe ta aih piq khê. Taiq mangai Juđa khoe hatình chaq trong hu jêh đac haq jò haq bu tŏc boang lam ta Syri, aih ìq haq majah hi wìh trong Maxê đoan đoèq hu hlài.
ACT 20:4 Sôbate, kon da Biru, mangai gùng Berê, lam ti haq, i tam Aritac xam Sacunđu mangai gùng Têsalônica, Gai-ut, gùng Đecbo xam Timôthê, Tichico xam Trôphim dìq gùng Asi.
ACT 20:5 Wì kô lam adroe, gòm nhèn ta Trô-ach.
ACT 20:6 Atìq ka hì ramènh acaq ƀênh ùh wàt blo, nhèn tŏc boang enh Philip, padam hì atìq nhèn glàm dabau ta Trô-ach, èh nhèn oe ta aih tapèh hì.
ACT 20:7 Hì baxèm tagàu tuàng, nhèn tagop dabau đòeq goh ƀênh, Phaulô ep lam hì da èh, dài haq majah hatùang ka oh daq rai hnài hloe trùh qne mang,
ACT 20:8 I bàc toq đen talàu nòe nhèn ma qnang tagop dabau.
ACT 20:9 I mòeq ngai radam yiniq haq Ôtic, hangui ajang trong qmŏc, Phaulô hnài xòe hêq haq aih loh ka gù kùi, jò kùi pi hmàng haq taclìh enh làu piq, wì loh dèch hnoq haq khoe cachìt.
ACT 20:10 Mahaq, Phaulô cadiang loh chinh deh chac ta mangai aih, yŏc tì kwat chac haq rai doe: “Apaq lèt, mahua oe raq tachac.
ACT 20:11 Phaulô tŏc hlài taqnhèq, goh acaq ƀênh; rai anoe hnài hòm trùh qngah men lam.
ACT 20:12 Mangai radam oe rìh, wì tòng ahlài haq ta hnim, yiniq aih broq ka wì jah alòng haraya.
ACT 20:13 Ƀài nhèn hòm, chônh lam adroe, tŏc boang lam ta Asôt, aih nòe nhèn ma hu glàm Phaulô; haq khoe taqmroq deh qmang aih, majah qmang aih haq enh lam jènh.
ACT 20:14 Nhèn glàm Phaulô ta Asôt, khoe aih haq tŏc boang ti nhèn, hadai nhèn trùh ta Mitilen.
ACT 20:15 Khoe enh aih, tiaq trong diac raxìq, sroq eh nhèn trùh tajang ka pleo Chi-ô. Hì atìq hòm nhèn padòh mùt ta plaì Samôt, mòeq hì hòm hi trùh ta Milê.
ACT 20:16 Phaulô khoe dì deh ta manoh, haq chônh lam adroe ta Êphêsô, mahaq ùh padài ta aih yùq loq trò ta cròng Asi. Haq haqnan lam waq ka trùh ta Jêrusalem tem ramènh Hì padam jàt.
ACT 20:17 Yàng aih, Phaulô thê wì ma oe ta Milê lam ta Êphêsô akhen ka wì gucraq broq gàu Tagop Hadròeh lam glàm haq.
ACT 20:18 Jò wì aih khoe trùh tagop ti haq, haq anoe “Enh jò au baxèm trùh ta Asi, au acaq oe qmang leq qne pì, oh daq loq.
ACT 20:19 Au qnoh rađeh dìq jaq haqneq hu patìh ka Chuaq, loh bàc diac mat, bàc yàng mangai Juđa khoe qnhro ngan rai chaq trong jêh đac au.
ACT 20:20 Oh daq loq, au ùh lòm ra-òeq đòeq anoe ka oh daq loq trong leq ma lem ka pì, ùh lòm cadoc qmòe toq xit cleq, èh hòm pì loq au khoe hnài taqne nòe mangai bàc, ùh meh enh hnim kô trùh hnim tau,
ACT 20:21 hnài ka mangai Juđa xam mangai Gorec kan loq raxach đòeq hu wìh hlài ta Boc Plình, xam kan lùi enh dalam ka Chuaq Jesus Christ aih Chuaq bèn.
ACT 20:22 Manòeq kô Yiang Hadròeh khoe panan, thê au lam ta Jêrusalem, qnhòq qnì i yiniq cleq trùh ka au ta aih èh,
ACT 20:23 Moèq yiniq raq Yiang Hadròeh khoe anoe ka au loq: enh phôq kô trùh phôq tau, kaxi datoeq xam kan nanxa khoe gòm đòeq au.
ACT 20:24 Mahaq au ùh i adênh ka rađeh, toq ran broq qmang leq au cadàu magêh dèh ka trong, broq gêh yiniq Chuaq Jesus ma khoe thê au, lam panhìn Bàu lem aih kan am dech da Boc Plình.
ACT 20:25 Manoèq kô, taqne oh daq au ma khoe trùh anoe hnài diac Boc Plình, kô èh pi i cabô oe hnoq hadrò au hòm.
ACT 20:26 Aih ìq raq, dài hì kô au majah doe dìq ka mahim oh daq au pi pòq.
ACT 20:27 Majah qmang aih au ùh lòm i ra-òeq đòeq anoe ka oh daq jah loq manoh da Boc Plình ma enh.
ACT 20:28 Oh daq ep wèq rađeh, èh wèq hloe xam ƀài Yiang Hadròeh ma khoe dèch oh daq broq mangai wèq, đoèq ban Tagop Hadròeh da Boc Plình haq ma khoe rot deh xi mahim cla.
ACT 20:29 Au loq khoe ka au loh lam kô èh, i koq yiang ngang dù mùt taqne pì, haq ùh i adênh ka oh daq.
ACT 20:30 Taqne oh daq hòm imangai yòng tapoch bàu patah, àu padô mangai tiaq hŏc cadàu tiaq wì haq.
ACT 20:31 Qmang aih, drah loq hamang, hmàng hlài khoe piq hanam rìm hì rìm mang au loh diac mat đòeq hu pariaq rìm ngai oh daq.
ACT 20:32 Manòeq kô au jao oh daq dìq ta tì kŏng Boc Plình ta kan loq waq haq ma am dech ka bèn, aih jao oh daq ka Mangai broq ka oh daq jah cajap rai am kùng hang ka oh daq pajùm ti mangai jah hadròeh.
ACT 20:33 Au ùh i lòm daiq ka ƀac, wang, eo yôh cabô.
ACT 20:34 Cla pì oh daq loq, baiq toq capiang tì kô khoe broq loh dahwèq ka cla au xam ƀài bua au.
ACT 20:35 Au khoe hnài yôt, oh daq ep panim ka abroq qmang aih, đòeq hu wiang tabàih ka mangai hamoq, rai hmàng hlài ka bàu Chuaq Jesus i doe: hnhu am aih i xôq ramot ùh hnau ka hnhu yŏc.
ACT 20:36 Khoe ka capoch qmang aih, Phaulô hacùn cràng waiq khàn pajùm ti wì.
ACT 20:37 Mangai leq mangai meh hmoe đeh hra, rai kwat ranŏng Phaulô rai hìp haq,
ACT 20:38 wì mangò pi cajaq jò tàng haq doe: kô èh oh daq pi hnoq hadrò rađeh hòm. Khoe aih, wì qnoh haq tŏc boang.
ACT 21:1 Atìq ka talah ka wì aih, nhèn tŏc boang lam trùh hloe ta Kôt, hì atìq trùh ta Ruđo enh aih nhèn trùh ta Batara.
ACT 21:2 Ta aih nhèn hnoq moèq toq boang padon lam ta Phênisi; nhèn hi tŏc boang aih đòeq hu lam.
ACT 21:3 Jò khoe hnoq pleo Chipro, nhèn hi puplech apah qma, tiaq trong lam ta Siri, boang hi yòng majah qmang aih boang ep qnoh hang ta aih.
ACT 21:4 Nhèn chaq hnoq ƀài mangai tiaq hŏc, nhèn hi oe ti wì tapèh hì. Mangai tiaq hŏc ta aih jah Yiang Hadròeh pariaq, wì aih padràng Phaulô apaq tŏc ta Jêursalem.
ACT 21:5 Mahaq jò khoe dìq ka hì padài, nhèn hi lam dèh hòm; ƀài mangai tiaq hŏc xam cadrì kon wì haq wiang lam ti nhèn loh enh gùng ka aih, dìq ka wì haq hacùn cràng tago, waiq khàn ti da bau.
ACT 21:6 Atìq ka hangah ka dabau, nhèn loh ta boang, ƀài mangai tiaq hŏc hlài deh ta hnim.
ACT 21:7 Nhèn lam trong diac enh Tiro trùh ta Bêtôlêmai, hmàih ka oh daq èh oe ti wì mòeq hì.
ACT 21:8 Hì da èh loh enh aih nhèn trùh ta Sêsarê, mùt ta hnim Philip mangai hnài Bàu lem, (mòeq ngai patìh ta tapèh ngai) nhèn oe ta aih.
ACT 21:9 Haq i pôn ngai kon cadrì oe raq sriu, loq capoch pajàu.
ACT 21:10 Nhèn oe ta aih khoe jah toq leq hì, i mòeq ngai pajàu loh enh gùng Juđê yiniq haq Agabut.
ACT 21:11 Haq thia hmàih ka nhèn, khoe aih haq doeh caxi caqnam Phaulô, kàt dèh jènh tì, rai doe: “Kô bàu Yiang Hadròeh doe: Ta Jêrusalem, mangai Juđa kàt mangai ma i caxi qnam kô qmang kô diq, đòeq rùp haq hu am ka mangai diac wì.”
ACT 21:12 Jò khoe tàng toq aih nà, oh daq tiaq hŏc ta aih xam ƀài nhèn wiang cali calo ka Phaulô ùh dùh tŏc ta Jerusalem.
ACT 21:13 Mahaq Phaulô padreo bàu: “Oh daq hmoe broq cleq, qnang ti broq ka au loq mangò? Ùh xài toq dôq wì kàt rađeh, yac ka cachìt ka yiniq Chuaq Jesus ta Jêrusalem dua au lènh.”
ACT 21:14 Haq ùh dì bàu pagàt, nhèn hi hêq, nhèn doe: Waiq dôq manoh da Chuaq jah gêh.
ACT 21:15 Khoe aih nhèn hi padon lam tŏc Jerusalem.
ACT 21:16 I ƀài mangai tiaq hŏc oe ta Sêsarê hadai lam ta aih ti nhèn, aràng nhèn mùt ta hnim Manason, mangai gùng Chipro, haq aih hadai mangai tiaq khoe dùnh, haq am nhèn padài ta hnim cla haq.
ACT 21:17 Trùh ta Jêrusalem, oh daq ta aih đìh nhèn bùi ka dìq jaq.
ACT 21:18 Hì atìq, Phaulô lam ti nhèn trùh ta hnim Jaco, dìq dŏng ƀài gucraq khoe tagop đòeq ta aih,
ACT 21:19 Phaulô ti bòch hmàih wì haq, khoe èh haq hi taqmon hlài tang yiniq Boc plình khoe broq taqne nòe mangai diac wì ajang tì kŏng rađeh.
ACT 21:20 Tàng qmang aih, wì dèch bàu manè apôi Boc plình. Khoe aih, wì doe ka haq: “Ê daq! Ìh ji hnoq, toq leq jàt muàn mangai Juđa khoe lùi, dìq ka wì aih mangai leq ma ùh nhet pi cajaq trong ranenh.
ACT 21:21 Wì hìa, ìh khoe hnài dìq ka mangai Juđa, ma rìh ta mangai diac wì ep cađac Môise, apaq broq ramènh kat akia deh ka ƀài kon, ùh dùh rìh acaq tiaq wì craq qmon.
ACT 21:22 Kô èh bèn broq qmang leq? Wì loq ìh khoe trùh tacô.
ACT 21:23 Manòeq ìh broq tiaq bàu nhèn ma anoe ka ìh, ta nhèn kô i pôn ngai khoe hlac dèh ka bàu hapah;
ACT 21:24 aràng wì aih lam ti ìh, broq ramènh basròeh ka wì xam ka cla ìh hloe, ƀac wì haq ma got xàc gàu aih, ìh caqnaih. Aih èh wì hi loq đeh hra bàu wì haq ma tàng anoe trùh ìh aih ùh xài, wì hi jah loq joq qnàng ìh hanoh rìh tiaq ranenh.
ACT 21:25 Èh da mangai diac wì ma khoe lùi aih, i nhèn achìh jàiq ka wì haq loq trong nhèn ma khoe dì: Aih ep dênh ùh khòh acaq dahwèq ma khoe tadreo ka kiac, mahim xam jam cachìt ka ùh jah hi hèm.
ACT 21:26 Phaulô hi qnong wì pôn ngai ti haq, trùh hì atìq, haq broq ramènh basròeh ti wì, khoe aih lam ta hnim kùh waiq hu patình ka wì loq trùh hì leq ramènh basròeh men gêh đòeq tang ngai jah dèch ramènh.
ACT 21:27 Jò tapèh hì khoe ten dìq, i ƀài mangai Juđa, gùng Asi hnoq Phaulô oe ta hnim kùh waiq, wì baxrùq dìq dŏng mangai ta aih rùp haq,
ACT 21:28 wì cachech creo: Dìq dŏng ka manai Isorali, drah tùh wiang tacô! Hacô raq mangai ma ti hnài jàp jìa ka phù cròng đòeq taƀlêq ka mangai bèn, taƀlêq ka ranenh, taƀlêq hloe ka nòe kô, jaq haq mech aràng ƀài mangai Gorec mùt hloe ta hnim kùh waiq broq ka nòe hadròeh ko loh ka pi hruah.
ACT 21:29 Wì majah doe qmang aih, adroe ka aih wì i hnoq Trôphim mangai Êphêsô lam ti Phaulô, wì xoh deh Phaulô khoe qnung haq aih mùt ta hnim kùh waiq.
ACT 21:30 Dìq ka mangai gùng aih loh ka tagrùang tagràt, wì tùh loh tagop ti dabau, rùp Phaulô, hrùiq haq qnoh enh gùng ka hnim kùh waiq, khoe èh drah clenh clòng dŏng qmŏc qmang.
ACT 21:31 Wì qnang ti chaq trong hu jêh đac haq, bàu aih hìa trùh don mangai cla craq lình Rôma: Dìq ka Jêrusalem khoe manhài dŏng.
ACT 21:32 Cla craq lình Rôma drah creo ka lình xam ƀài cwan tùh lam ngan. Bu hnoq mangai cla craq xam lình haq, wì hi hêq, pi jêh Phaulô hòm.
ACT 21:33 Craq lình hi thia rùp Phaulô, haq thê wì yŏc baiq hadrang caxi datoeq kàt Phaulô, khoe èh haq bòch: Mangai kô ìq cabô? Haq khoe broq loh yiniq cleq?
ACT 21:34 Qnah ngai doe qmang kô, qnah ngai cachech doe qmang tau, hnoq kan manhài qmang aih, haq pi qnì maleq ma joq troq, haq hi thê lình ahlài Phaulô ta đôn.
ACT 21:35 Jò Phaulô bu cadiang tŏc haqmai hnim, lình ep tòng haq majah qmang aih ƀài wì ta aih xòc hrìn.
ACT 21:36 Pi cajaq cađac mangai ma ti tiaq enh rù, rai tiaq rai cachech: Jêh đac, jêh đac mangai qmat.
ACT 21:37 Jò Phaulô khoe mùt ta đôn, haq anoe ka claq craq lình: “Au ajah anoe đeh toq biaq nà ka ìh? Cla craq lình bòch: “Ìh loq capoch bàu Gorec qmòh?
ACT 21:38 Tàng qmang aih ìh kô ùh xài mangai Êdiptô nèh haq ma broq lìq rai qnung pôn muàn mangai atùng cadàu mùt ta braih kàn qmòh?
ACT 21:39 Phaulô padreo bàu doe: “Au kô mangai Juđa, gùng Tatso, oe ta Silisi aih gùng ma i bang i tìang, ìh dôq au jah tapoch ƀiaq bàu ka wì tau.
ACT 21:40 Jò khoe jah bàu enh cla craq lình, Phaulô yòng ajang caloeh hnim, haq hnhè tì thê wì tamàng. Dìq ka wì oe hatinh, haq capoch ka wì xi bàu Hêbru:
ACT 22:1 “Wì daq xam wì baq, tamàng au anoe hu palem rađeh”.
ACT 22:2 Jò wì tàng haq capoch ka wì xi bàu Hêbru, wì loh dŏng ka hatinh. Khoe aih Phaulô doe:
ACT 22:3 “Au kô mangai Juđa, hauang ta Tatso, trong gùng Silisi mahaq jah yòng kan tacô. Au hŏc enh qneq ka Gamalien, tiaq troq ka ranenh boc yaq bèn. Nèh haq, au dìq jaq nhet trong Boc Plình, qmang ka pì hì kô diq.
ACT 22:4 Au hmaq ti rùp jêh cađac ka cachìt ƀài mangai ma tiaq Trong kô, rùp clêh gucalô xam gucadrì,
ACT 22:5 dìq ka pajàu haqnhèq xam wì craq hadrah wiang loq. Au khoe jah jàiq enh wì aih achìh ka oh daq oe ta Đamat, aih nòe au padon lam đòeq rùp kàt ƀài mangai ta aih ahlài ta Jêrusalem hu baxa wì haq.
ACT 22:6 Au qnang lam ti trong, wop qne hì jò au ten trùh ta Đamat, aih cadoe i kan qngah enh plình sreo dudan ka au.
ACT 22:7 Au tacro ta taneh, au tàng i bàu capoch ka au: Saulo, Saulo! Hagleq ìh majah rùp baxa au?
ACT 22:8 Au bòch: Chuaq au, Ìh kô ìq cabô? Haq padreo bàu: Au raq Jesus mangai Naxaret, mangai ìh qnang ti chaq rùp baxa kô.
ACT 22:9 Wì ma lam ti au hanoh hnoq kan qngah mahaq ùh tàng bàu Mangai ma tapoch ka au.
ACT 22:10 Au bòch: Chuaq au, manòeq kô au ep broq qmang leq? Chuaq doe: drah yòng, mùt ta Đamat, ta aih èh i mangai anoe ka ìh loq rìm trong au ma khoe thê ìh broq.
ACT 22:11 Kan qngah aih qngah picajaq, au loh ka pi xau hnoq, ƀài bua au ep rùp tì tìc au trùh ta Đamat.
ACT 22:12 I mòeq ngai yiniq haq Anania trùh chaq au, haq aih mangai dìq ka manoh wèq tiaq ranenh, mangai Juđa oe ta Đamat dìq manè haq;
ACT 22:13 haq yòng enh ngèa au rai doe: Daq Saulo, qngah hlài mat beq, jò aih raq au jah hnoq hloe Anania.
ACT 22:14 Haq doe ka au: Boc Plình da kan cadraq bèn, khoe ràih dôq ìh jah loq manoh Chuaq enh, jah hnoq Mangai Taq atoq, èh jah tàng hloe bàu loh enh hacùng haq.
ACT 22:15 Majah qmang aih, kô èh ìh jah yòng enh ngèa bàc ngai hu anoe rìm yiniq ìh ma khoe hnoq khoe tàng, dôq wì loq ka haq,
ACT 22:16 Manòeq kô ìh oe batrò dèh? Ùh drah yòng creo dang yiniq Chuaq đòeq hu jah ƀaptem hu jah broq hreo deh yiniq lui beq.
ACT 22:17 Jò au ta wìh hlài ta Jêrusalem, au qnang waiq khàn ta hnim kùh waiq, au loh ka pi hmàng ka don
ACT 22:18 hnoq Chuaq doe ka au: “Drah loh enh gùng ka Jêrusalem ma rênh haq! Majahq qmang aih, bàu ìh ma anoe trùh au mangai tacô ùh waq tamàng”.
ACT 22:19 au padreo bàu: “Chuaq! mangai gùng kô loq au hmaq lam enh hnim tagop qyoh kô trùh ta hnim tagop qyoh tau rùp clêh rai jêh mangai leq ma lùi ìh.
ACT 22:20 Èh hòm jò mahim Êtien, mangai ma lam anoe panhìn dôq wì loq ka ìh, ma ta-ùc au yòng ta aih wiang moèq manoh ti wì rai wê eo ƀài mangai jêh đac haq aih.
ACT 22:21 Chuaq doe ka au: “Lam beq, Au thê ìh lam trùh ta mangai diac wì”.
ACT 22:22 Wì aih tàng Phaulô anoe pang aih, wì padinh yòng rai cachech: “Hêq mangai qmang qmat pi oe rong rìh dèh ta crŏng taneh kô! Haq pi troq ka rìh dèh hòm”.
ACT 22:23 Wì cachech, lêh hwênh dèh eo, caxaiq blo ta haqnhèq.
ACT 22:24 Cla craq lình drah thê wì qmùt Phaulô ta đôn. Haq thê wì yŏc long roe blai Phaulô đòeq bòch ngan hagleq ƀài mangai bàc enh gùng tau majah cachech hrìn ka haq qmang aih.
ACT 22:25 Jò wì qnang hua qnoh Phaulo đòeq hu blai, Phaulô bòch mangai wèq lình yòng ajang aih: “Tiaq ranenh ìh akhòh jêh mangai Rôma, mangai pì qnhòq chaq hnoq haq aih i qmòe yiniq lui cleq loq ùh?
ACT 22:26 Jò mangai wèq lình tàng qmang aih, haq lam ajang nòe ka mangai cla craq thê haq, haq bòch: “Wùih! Ìh qnang padon broq cleq kô ìq? Mangai kô mangai Rôma.
ACT 22:27 Cla craq lình tàng qmang aih, haq lam trùh ajang Phaulô, haq bòch: “Anoe ka au loq, ìh kô ajoq mangai Rôma? Phaulô tèu “Joq”.
ACT 22:28 Mangai cla craq lình doe: “Au clìh ka ƀac bàc haraya men jah rot cwìang broq mangai Rôma”. Phaulô tèu: “Jò bu hauang au kô khoe mangai Rôma”.
ACT 22:29 Dìq ka mangai ma blai haq, tàng doe qmang aih wì drah wia ka hangai, cla craq lình jò loq ka rađeh khoe kàt mangai diac Rôma, haq crè pi cajaq cleq.
ACT 22:30 Sroq atìq, cla craq lình enh loq ka nhìn hagleq mangai Juđa majah enh tah hadah ka Phaulô, haq thê wì lêh caqnaih phaulô, creo dìq ka ƀài pajàu kàn xam ƀài craq hadrah trùh ta aih, khoe èh haq qnoh Phaulô loh yòng enh ngèa wì.
ACT 23:1 Phaulô ngan tajang tanòe hadrah rai doe: “Wì oh daq! enh ngèa Boc Plình au khoe acaq oe dìq ka manoh loq yùq loq iu trùh manòeq.
ACT 23:2 Mahaq Anania, mangai pajàu haqnhèq thê wì ma yòng haten aih tep hacùng Phaulô.
ACT 23:3 Phaulô hi capoch ka haq: “Wùih panàt xòn taboc meh, Boc Plình jêh ìh, ìh hangui đòeq hu hadrah au tiaq trong ranenh, mahaq ìh ngan ranenh ùh loh cleq, aih ka ìh thê wì jêh au.
ACT 23:4 Ƀài mangai yòng kênh aih doe: Ìh hùa hnap ka pajàu Boc plình qmòh!
ACT 23:5 Phaulô padreo bàu: “Wì oh daq, au ùh qnì ka haq qmat broq pajàu haqnhèq, majah qmang aih khoe i bàu achìh: Ìh ùh dùh capoch qmèq ka mangai ma wèq mangai bèn.
ACT 23:6 Phaulô loq ka wì ta aih, qnah aih mangai Sađusê, qnah aih mangai Pharisi, haq hi creo cadêh: “Wì oh daq! au kô mangai Pharisi, nang noe da mangai Pharisi. Gleq au majah yòng ajang kô? Aih taiq au lùi i kan rìh hlài enh mangai cachìt.
ACT 23:7 Haq tapoch qmang aih bu hêq, mangai Pharisi xam mangai Sađusê hi loh ka tarahen, ƀài mangai hadrah hi lah broq baiq pah.
ACT 23:8 Majah qmang aih mangai Sađusê doe: ùh i ka kan rìh hlài, ùh i ka ƀình plình, ùh i ka kan kiac taleq, yàng da mangai Pharisi dìq lùi i trong aih.
ACT 23:9 Bàu tagruàng tagràt èh rai dêh. I ƀài mangai hnài ranenh nang noe da mangai Pharisi yòng tarahen ka mangai qnoeq, wì doe: “nhèn ùh hnoq mangai kô i broq cleq ma ùh troq. Cabô ma qnì, broq braiq qnì i kiac i ƀình plình qnì khoe capoch tuàng ka haq?
ACT 23:10 kan tarahen rai èh rai dêh, cla craq lình yùq trùh wì ma hit cađac Phaulô loh baiq, haq thê deh lình drah loh blah yŏc Phaulô enh tì wì aih hu ahlài ta đôn.
ACT 23:11 Mang atìq Chuaq yòng haten ka Phaulô rai doe: “Apaq yùq! ta Jêrusalem ìh khoe anoe dôq wì loq ka au qmang leq, ta Rôma ìh hadai ep anoe dôq wì loq ka au qmang aih diq.
ACT 23:12 Trùh qngah, mangai Juđa khoe hatình ti dabau, dìq dŏng ka wì haq hapah ti dabau ùh acaq, ùh ôq trùh jò leq khoe jah jêh cađac Phaulô.
ACT 23:13 Loe pôn jàt ngai ma hatình qmang aih.
ACT 23:14 Wì lam chaq ƀài mangai pajàu kàn xam ƀài gucraq wì doe: “nhèn khoe hapah ti dabau ùh acaq qmòe blinh trùh jò leq nhèn jah jêh cađac Phaulô.
ACT 23:15 Manòeq kô xam pì xam wì craq hadrah, trùh bòch cwan cla craq lình, dôq haq qnoh Phaulô yòng enh ngèa ka pì broq tìah ka pì ma i yiniq enh bòch dôq hu loq tam, èh nhèn khoe rap qmòe ti trong jò haq qnhòq trùh tacô nhèn khoe jêh cađac.
ACT 23:16 Mahaq, i kon calô mangai daq cadrì da Phaulô loq ka wì hatình qmang aih, haq mùt ta đôn, anoe ka Phaulô loq adroe.
ACT 23:17 Phaulô creo ka mòeq ngai broq đaiq đôiq, haq doe: “Aràng kon mangai radam kô trùh glàm cwan cla craq lình, haq kô i yiniq enh patìn ka cwan aih.
ACT 23:18 Haq hi qnong mangai radam aih lam glàm cwan cla craq lình. Mangai đaiq đôiq doe: “Phaulô mangai ma qnang oe tù i creo ka au thê au aràng kon mangai radam kô trùh ta ìh, haq kô i yiniq enh anoe ka ìh.
ACT 23:19 Mangai cla craq lình rùp tì mangai radam aih lam ta kênh rai bòch: “ìh enh patình ka au yiniq cleq?”
ACT 23:20 Mangai aih doe: “Mangai Juđa khoe mòeq manoh ti dabau đòeq wiang bòch ìh, hì da èh am Phaulô lam yòng enh ngèa nòe hadrah, broq tìah qmang ka wì haq ma i yiniq enh bòch panhìn dôq hu loq tam.
ACT 23:21 Mahaq ìh apaq lùi, majah qmang aih i loe pôn jàt ngai khoe hatình ti dabau chaq trong jêh cađac Phaulô, wì aih khoe hapah ka dabau adroe ka jah jêh cađac Phaulô, wì haq blinh ùh acaq ùh ôq qmòe cleq, manoeq kô wì haq khoe padon đòeq gòm toq ìh òq bàu.
ACT 23:22 Cwan cla craq lình am kon mangai radam aih hlài rai tanap: “Apaq anoe ka cabô loq bàu ìh neo bahìa ka au.”
ACT 23:23 Khoe aih, haq creo ka baiq ngai đaiq đôiq rai tanap ka wa: “Hachìn jò mang kô, padon đòeq baiq hrinh ngai lình, tapèh jàt lình kòe axêh, baiq hrinh lình wê jaoq, hu lam ta Sêsarê;
ACT 23:24 padon am ka Phaulô axêh, dôq jah qnung lam ka catèm trùh ta Phêlit cwan haqnhèq.
ACT 23:25 Haq achìh ka cwan aih mòeq araq jàiq, rameh:
ACT 23:26 “Kôlot-Lysia, achìh ka Phêlit cwan haqnhèq, waiq ka ìh jah kan catèm!
ACT 23:27 Mangai Juđa khoe rùp mangai kô hujêh cađac, mahaq au khoe qnung lình lam blah yŏc haq claih enh wì aih, majah qmang aih au tàng doe haq kô mangai diac Rôma.
ACT 23:28 Au enh loq hagleq wì majah tah hadrah ka mangai kô, aih ìq au hi qnoh haq tanòe hadrah da cla wì haq.
ACT 23:29 Au hnoq mangai kô wì tah hadrah ka haq tiaq toq trong ranenh da cla wì aih, mahaq ùh lòm i ajang leq ma doe mangai kô troq ka cachìt qnì troq ka rùp clêh qnì.
ACT 23:30 Yàng aih au hìa i wì hatình chaq trong hu jêh cađac mangai kô, aih ìq au majah thê haq drah trùh ta ìh. Au hadai khoe thê ƀài mangai tah hadrah ka haq kô enh anoe cleq aih trùh ajang ìh.”
ACT 23:31 Ƀài lình iu tiaq bàu, mang aih raq qnung Phaulô tiaq wì haq trùh ta Anti-batri.
ACT 23:32 Sroq atìq wì dôq toq lình kòe axêh lam ti haq, ƀài lình qnoeq aih hi wìh hlài ta đôn.
ACT 23:33 Jò lình kòe axêh khoe trùh ta Sêsarê, wì yŏc jàiq aih dèch am ka cwan haqnhèq rai jao hloe Phaulô ka haq.
ACT 23:34 Cwan haqnhèq ngan jàiq, khoe aih haq bòch Phaulô oe ta tình leq, jò haq bu loq ka Phaulô oe ta tình Silisi,
ACT 23:35 aih haq hi doe: “Jò leq ƀài mangai tah hadrah aih trùh tacô, aih èh brì ka au tamàng ìh. Khoe aih haq thê wì rùp padràng Phaulô ta hnim Hêrot.
ACT 24:1 Atìq ka aih padam hì, Anania mangai pajàu haqnhèq xam ƀiaq ngai gucraq lam pajùm ti mòeq ngai rabiaq ka capoch acaq, yiniq haq Tectulu, am ka cwan haqnhèq jàiq wì haq khoe achìh đòeq tah hadrah ka Phaulô.
ACT 24:2 Jò khoe creo ka Phaulô mùt, Tectulu hi doe:
ACT 24:3 “Cwan haqnhèq Phêlit, canòm đeh ka ìh nhèn ma khoe jah rìh catèm rìm trong, canòm kan rabiaq, kan loq hnoq hangai enh ìh ƀài kan qmèq khoe wìa kan lem am ka nhèn, jò leq jò meh yac ka oe taleq dua nhèn toq hmàng toq manè ìh.
ACT 24:4 Mahaq đòeq ùh hìaq pangài hrìn đeh ka ìh, broq qmang leq ìh hai tamàng da nhèn ƀiaq nà.
ACT 24:5 Nhèn hnoq haq kô mangai enh chaq toq yiniq, toq ti jrôq chiu mangai Juđa jàp ta crŏng taneh. Haq pagàu ƀài bua mangai Naxaret,
ACT 24:6 Haq hadai khoe hwaq broq kan amùa ta hnim kùh waiq, dài nhèn ma jah rùp haq, nhèn enh hadrah haq qmat tiaq ranenh cla nhèn.
ACT 24:7 Mahaq Lysia, cwan cla craq lình, haq aih ngang haraya khoe blah mangai qmat enh tì kŏng nhèn.
ACT 24:8 Thê dìq ka mangai hadrah lam glàm qmòe cla ìh, manòeq kô cla ìh bòch haq qmat beq, aih ìh hi loq gleq nhèn majah qnang tah hadrah ka haq.
ACT 24:9 Ƀài mangai Juđa hadai wiang mòeq bàu ka Tectulu, wì doe hiloq qmang aih raq.
ACT 24:10 Cwan haqnhèq hnhè tì thê Phaulô capoch, Phaulô padreo bàu: “Au loq ìh broq cwan hadrah ta taneh diac kô khoe bàc hanam, aih ìq dài au majah lem bùi hu capoch cwaih rađeh.
ACT 24:11 Ìh ti bòch beq, ìh hi loq au neo tŏc ta Jerusalem đòeq kùh waiq, qnhòq tem jah mòeq jàt baiq hì.
ACT 24:12 Wì qnhòq hmaq hnoq au tanòe hnim kùh waiq, tanòe hnim tagop qyoh, ta roc phôq, tarahen ka cabô đòeq jrôq chiu thê wì broq manhài.
ACT 24:13 Manòeq kô wì ùh yŏc cleq aleq hu patô am ka ìh hnoq đòeq panhìn bàu wì ma tah hadrah ka au.
ACT 24:14 Enh ngèa cwan, au ùh hangah rađeh joq au kùh waiq Boc Plình boc yaq nhèn ma lùi dèh enh nèh, au lùi rìm bàu achìh ta hset ranenh xam hset pajàu,
ACT 24:15 au hadai lùi tìah qmang ka wì haq ma lùi nòe Boc Plình diq, aih lùi i kan rìh hlài da mangai taq atoq xam mangai dù.
ACT 24:16 Dài aih ìq raq, enh ngèa Boc Plình enh ngèa kon mangai au majah àu wèq dèh manoh cliac dôq haq jah hliang lem.
ACT 24:17 Au arù hangai khoe bàc hanam, au hlài ta Jêrusalem hu qnàng dahwèq tabàih am ka oh daq au ƀài mangai ma pa đeh, rai dèch ramènh ka Boc plình.
ACT 24:18 Jò aih, i ƀài mangai Juđa oe ta gùng Asi hnoq au qnang broq ramènh basròeh ka rađeh ta hnim kùh waiq, ùh i broq cleq lìq làn, ùh i mangai enh leq ma bàc.
ACT 24:19 Tàng joq wì aih i yiniq cleq enh tah hadrah ka au, aih ajoq wì haq trùh anoe enh ngèa ka cwan kô ma troq.
ACT 24:20 Tàng ùh meh, ƀài pì ma yòng tacô ep doe beq, pì khoe hnoq au i broq yiniq cleq ùh troq jò au yòng tanòe hadrah da mangai Juđa,
ACT 24:21 enh gùng ka mòeq bàu au ma khoe capoch dêh enh ngèa wì haq: Hì kô au majah ep yòng ajang kô tamàng bàu pì bòch aih taiq au lùi kan rìh hlài da mangai cachìt.
ACT 24:22 Phêlit khoe loq Trong Phaulô ma anoe aih, dài haq majah taqnhùa, haq doe: “Hêq gòm jò leq Lysia mangai cla craq lình trùh tacô, brì ka au tamàng yiniq kô”.
ACT 24:23 Khoe aih, Phêlit thê mangai đaiq đôiq rùp đòeq Phaulô mahaq ep am haq jah lam hlài đeh toq ƀiaq, apaq tàt ƀài bua Phaulô jò wì lam hmàih rai aràng ka haq dahwèq haq ma i yiniq waq.
ACT 24:24 Biaq hì atiq ka aih, Phêlit xam Đorusi cadrì haq, aih mangai Juđa, trùh thê wì creo ka Phaulô, tamàng haq anoe trùh kan lùi nòe Chuaq Jesus Christ.
ACT 24:25 Mahaq jò tàng Phaulô anoe trùh kan taq atoq, kan loq wèq rađeh xam kan hadrah hì atìq, Phêlit crè picajaq, haq doe: “Hêq hì kô anoe pang kô raq, gòm hì qnoeq au dòh au hi creo ònh”.
ACT 24:26 Phêlit hadai toq tangèh ka Phaulô am ka haq ƀac jèn, dài haq majah ti hawet creo capoch tuàng yôt ka Phaulô.
ACT 24:27 Baiq hanam atìq ka aih, Bôtiu-Phêtu trùh broq thai ka Phêlit. Taiq Phêlit enh yŏc manoh mangai Juđa dài haq majah ùh caqnaih Phaulô.
ACT 25:1 Phêtu broq tình trùang bujah piq hì, haq loh enh Sêsarê tŏc ta Jerusalem.
ACT 25:2 Ta aih, i ƀài mangai pajàu kàn, ƀài gucraq da mangai Juđa trùh enh ngèa haq hu tah hadrah ka Phaulô,
ACT 25:3 Wì haq àu bòch cwan Phêtu caqnaih Phaulô hlài ta Jêrusalem, majah qmang aih wì haq khoe hatình ka dabau jêh cađac Phaulô jò haq qnang lam ti trong.
ACT 25:4 Mahaq Phêtu doe “Phaulô, wì oe raq clêh ta Sêsarê”, cla au kô èh hadai ep haqnan ka hlài ta aih,
ACT 25:5 manòeq kô pì yŏc biaq ngai gàu gucraq lam ti au, tàng joq mangai aih i broq cleq ùh troq, aih pì hi paqnoh.
ACT 25:6 Phêtu oe ti wì loq jah rahem hì ùh moèq jàt hì, khoe aih haq ta wìh loh Ta Sêsarê, sroq atìq haq hangui nòe hnim hadrah, haq thê wì qnoh Phaulô loh yòng enh ngèa haq.
ACT 25:7 Phaulô bu trùh, ƀài mangai Juđa ma loh enh Jêrusalem khoe tùh yòng dudan ka haq, wì yŏc bàc trong tapoch cheo đòeq taqmòq yiniq lui ka haq, mahaq ùh i cleq đòeq hu panhìn ƀài bàu aih.
ACT 25:8 Khoe aih Phaulô hi anoe đòeq cwaih rađeh: “Au qnhòq lah broq cleq ùh troq, broq cleq ma pagau ka ranenh mangai Juđa, pagau ka hnim kùh waiq, pagau ka Sêsa.”
ACT 25:9 Mahaq Phêtu enh lem ka manoh mangai Juđa haq bòch Phaulô: “Ìh i enh tŏc ta Jêrusalem đòeq hadrah ƀài yiniq kô enh ngèa ka au loq ùh?”
ACT 25:10 Phaulô padreo bàu doe: “Manòeq kô au yòng nòe hadrah yiniq da Sêsa, au waq ka jah hadrah ta aih, au ùh i broq yiniq lui cleq ka mangai Juđa, yac ka ìh hadai khoe loq.
ACT 25:11 Tàng joq au i broq yiniq lui cleq ma troq ka cachìt, au ka ùh chuiq ka cachìt. Mahaq tàng joq bàu wì mangai Juđa ma tah hadrah ka au ùh joq qnàng, ùh i cabô jah rùp au am ka wì haq. Au dang trùh ta Sêsa.”
ACT 25:12 Phêtu hatình ka ƀài mangai wiang hadrah, khoe aih haq hi doe: “Ìh khoe creo dang Sêsa, aih èh ìh jah trùh ta Sêsa”.
ACT 25:13 Ƀiaq hì atìq ka aih, bùa Aripba xam Bêrêsit, wa lam trùh ta Sêsarê đòeq hmàih ka Phêtu.
ACT 25:14 Wa haq oe ta aih bàc hì, Phêtu hi anoe ka bùa loq trong yiniq da Phaulô. Haq doe: “Tacô i mòeq ngai cwan Phêlit khoe clêh đòeq.
ACT 25:15 Jò au tŏc ta Jêrusalem, ƀài mangai pajàu kàn xam ƀài gucraq da mangai Juđa trùh hu tah hadrah ka haq aih, wì àu thê au dèch taqmòq tuiq ka haq.
ACT 25:16 Au hi doe: Mangai Rôma ùh taqmòq yiniq lui ka cabô, jò mangai aih qnhòq yòng enh ngèa ƀài mangai tah hadrah ka haq đòeq hu capoch cwaih rađeh.
ACT 25:17 Jò wì aih lam tiaq au trùh tacô, au hadai ùh batrò, sroq atìq au khoe thê qnoh mangai aih đòeq hu hadrah.
ACT 25:18 Ƀài mangai ma tah hadrah khoe tôm dŏng, mahaq ùh lòm i qmòe yiniq cleq ma wìa ka taqmòq ka haq tuiq troeq au ma hèm dèh ta manoh.
ACT 25:19 Wì toq tapoch rahen ka haq toq trong đaoq da cla wì, èh ràu trùh mòeq ngai khoe cachìt yiniq haq Jesus, mahaq Phaulô dua rahen: Haq aih oe rìh.
ACT 25:20 Wì tarahen deh qmang aih, au pi qnì tiaq da ma leq, dài au ma hi bòch cla Phaulô i enh tŏc ta Jêrusalem đòeq tamàng wì hadrah ta aih loq ùh.
ACT 25:21 Mahaq cla Phaulô khoe dang waq ka jah wì hadrah haq enh ngèa ka Sêsa. Au khoe thê wi clêh haq đòeq gòm trùh hì aràng haq ka Sêsa.
ACT 25:22 Bùa Aripba anoe ka Phêtu: “Au hadai enh tamàng bàu mangai aih.” Phêtu doe “Sroq èh ih hi jah tamàng haq aih”.
ACT 25:23 Sroq atiq bùa Ariba xam Bêrisit nhòm nhình cadiang mùt ta hnim hadrah hangui ti ƀài cwan lình xam wi gucraq gùng aih, Phêtu hi thê wì qnoh Phaulô.
ACT 25:24 Khoe aih Phêtu doe: “Bùa Ariba xam dìq ka pì i mat tacô, pì dìq hnoq mangai kô, taiq haq kô dìq ka mangai Juđa oe ta Jêrusalem xam mangai oe tacô majah khoe lam canòm ka au, wì doe: “Apaq dôq haq rìh hòm”.
ACT 25:25 Mahaq au khoe ti chaq ngan ùh hnoq haq i yiniq lui cleq ma troq ka cachìt, cla haq hadai khoe creo dang trùh ta Sêsa, Au hèm kô èh au aràng haq ka Sêsa.
ACT 25:26 Mahaq au ùh qnì yŏc cleq đòeq achìh hu anoe ka Sêsa, hì kô au qnoh haq loh enh ngèa pì, ajang kô i bùa Ariba, aih joq pi i cleq yeo loe hòm, đòeq bòch haq, khoe aih au men i yiniq đòeq hu achìh ka Sêsa.
ACT 25:27 Majah qmang aih, au hèm qnung mòeq ngai broq yiniq lui mahaq ùh anoe hloh trong wì ma tah hadrah ka haq, aih ajoq kan talìq talàn.
ACT 26:1 Khoe aih bùa Ariba doe ka Phaulô: “Ìh jah capoch đòeq hu cwaih rađeh”. Phaulô qnhè tì ka wì, khoe aih haq anoe qmang kô:
ACT 26:2 “Bùa Ariba, joq lem ka au hì kô jah yòng enh ngèa ìh đòeq hu capoch palem rađeh khoe ka rìm trong mangai Juđa ma tah hadrah ka au,
ACT 26:3 majah qmang aih ìh loq joq qnàng trong mangai Juđa rìh acaq xam kan wì haq loq tarahen dàng leq. Aih ìq au majah ngèh ìh ran àt hu tamàng au anoe.
ACT 26:4 Enh qyoh nèh raq, au rìh acaq qmang leq, mangai Juđa oe tagùng cla au xam mangai Juđa oe ta Jêrusalem dìq loq.
ACT 26:5 Wì loq ka au khoe dùnh tàng joq wì ma waq anoe biaq ka au, au kô mangai Pharisi, au tiaq đaoq aih yeo nhet diq dŏng ka wì qnoeq.
ACT 26:6 Manòeq kô, taiq tangèh ajang bàu Boc Plình ma khoe tèu am ka boc yaq nhèn au majah ep yòng nòe hadrah kô,
ACT 26:7 Mòeq jàt baiq xinoe Isorali nhèn yŏc dìq ka manoh kùh waiq Boc Plình, xam dahì xam damang, toq tangèh ka bàu aih jah pagêh. Bùa Ariba ôi! taiq kan tangèh aih mangai Juđa majah tah hadrah ka au.
ACT 26:8 Wùih! Ji laiq pì mahèm Boc plình broq mangai cachìt rìh hlài ùh jah qmòh?
ACT 26:9 Au hadai khoe lah hèm ta manoh ep broq bàc trong đòeq hu tablêq hlài ka yiniq Jesus mangai Naxaret.
ACT 26:10 Joq qnàng au khoe broq qmang aih ta Jêrusalem. Au jah cwìang enh ƀài pajàu kàn, au rùp clêh bàc ngai hadròeh, èh hòm jò wì ma jêh cađac ƀài mangai aih, au hadai mòeq manoh ti wì.
ACT 26:11 Bàc yàng au lam enh hnim tagop qyoh kô trùh hnim tagop qyoh tau, hujêh wì, thê wi tapoch qmèq ka Boc plình. Au nòeh oe i jaq cleq au ti chaq rùp wì haq trùh hloe tanòe diac wì.
ACT 26:12 Qmang aih, jah cwìang enh ƀài pajàu kàn, au tŏc ta Đamat, jò qnang lam ti trong,
ACT 26:13 wop qne hì, au hnoq i kan qngah loh enh plình, qngah ùh hnau ka mat mahì sreo dudan ka au xam bua au.
ACT 26:14 Dìq ka nhèn tacro dŏnq ta taneh, au tàng i bàu capoch ka au xi bàu Hêbru: “Saulo, Saulo! hagleq ìh majah ti rùp baxa dèh ka au? ìh đaq ta long hin aih habo ka cla.
ACT 26:15 Au padreo bàu “Craq au! Ìh kô cabô”. Haq doe” Au kô Jesus mangai qnang ti chaq rùp.
ACT 26:16 Mahaq drah rai yòng beq! Majah qmang aih au khoe loh ti ìh đòeq thê ìh broq mangai patìh rai anoe dôq wì qnoeq loq rìm yiniq ìh ma khoe hnoq xam ƀài yiniq au padon patô ka ìh.
ACT 26:17 I au caqnaih ìh loh khoe tì kŏng mangai gùng kô xam mangai diac wì nòe Au thê ìh lam,
ACT 26:18 đòeq hu pèch mat wì haq, dôq enh nòe clam cluiq wì haq jah atŏc tanòe qngah qngai, enh caqnàm Satan wì haq jah trùh ti Boc plình, jò manoh wì haq lùi ajang au wì haq jah kan caqnaih yiniq lui, hadai jah kùng hang ti ƀài mangai khoe jah barsòeh.
ACT 26:19 Pang aih, bùa Ariba ôi, au pi hùa tablêq ka kan mahnu enh plình,
ACT 26:20 baxèm aih au anoe ka mangai oe ta Đamat, atìq aih anoe ka mangai oe ta Jêrusalem, xam dìq dŏng gùng Jiuđê, khoe aih trùh mangai diac wì, au hnài wì ep loq raxach đòeq hu tawìh hlài ti Boc Plình, khoe aih broq trong lem đòeq patô joq qnàng wì haq khoe raxach.
ACT 26:21 Aih ìq, dài haq mangai Juđa majah rùp au ta Hnim kùh waiq rai àu jêh cađac hloe au.
ACT 26:22 Mahaq rìm hì Boc plình wèq, trùh hì kô au jah yòng ajang kô đòeq anoe panhìn ka mangai qyoh xam mangai gucraq, au ùh anoe cleq enh gùng ka bàu ƀài pajàu xam Môise khoe anoe ƀài bàu aih jah trùh.
ACT 26:23 Aih Christ ep xalep, haq rìh hlài adroe dìq dŏng ka mangai cachìt, aràng am kan qngah ka mangai bèn xam mangai diac wì.”
ACT 26:24 Phaulô qnang cwaih rađeh qmang aih, Phêtu tapoch cadêh đòeq pot bàu haq: “Phaulô ìh qmat hŏc bàc hrìn khoe loh ka ranhùa.”
ACT 26:25 Phaulô padreo bàu: “Cwan kàn Phêtu, au ùh i ranhùa, bàu au anoe aih dìq troq dìq joq qnàng”.
ACT 26:26 Yac ka bùa hadai loq trong kô, dài au ùh xa cleq anoe ka ìh, majah qmang aih i cleq bùa ùh qnì, rìm yiniq aih ùh i broq ta hanàp clam.
ACT 26:27 Bùa Ariba, ìh alùi ƀài pajàu ùh? Au loq ma joq qnàng aih ìh lùi”.
ACT 26:28 Bùa Ariba doe ka Phaulô “Oe toq xit hòm ìh khoe thê au wìa mangai tiaq hŏc da Christ”.
ACT 26:29 Phaulô doe: “Waiq Boc Plình, ùh rênh èh adia, ùh xài mòeq ngai bùa mahaq dìq dŏng ka mangai tamàng au hì kô, jah wìa tìah ka au, enh gùng ka hadrang kaxi datoeq kô raq”.
ACT 26:30 Bùa padinh yòng, cwan tình truàng, Bênêphit xam dìq ka wì ma haqngui ta aih hanoh qmang aih.
ACT 26:31 Jò khoe loh enh gùng, wì haq ta anoe ka dabau: “Mangai kô ùh i broq cleq ma troq ka cachìt troq ka clêh haq.”
ACT 26:32 Bùa Ariba doe ka Phêtu: “Mangai kô troq ka caqnaih, apaq haq ma khoe creo dang trùh ta Sêsa”.
ACT 27:1 Jò khoe hatình, nhèn ep lam trong diac raxìq đòeq trùh ta diac Itali, wì hi jao Phaulô xam ƀài mangai oe tù maqnoeq hòm ka mòeq ngai cwan lình yiniq haq Juliut, aih cla craq lình wèq bùa kàn.
ACT 27:2 Nhèn tŏc mòeq toq boang trùh enh Atramit padon lam bàc tình ti kênh diac raxìq Asi, loh lam enh aih i Aritac mangai Maxêđoan oe ta Têsalônica lam ti nhèn.
ACT 27:3 Hì atìq nhèn trùh ta Siđôn, Juliut aih mangai lem manoh, haq am Phaulô lam hmàih dèh ƀài bua, dôq wì aih jah taqmroq palauq ka Phaulô ƀài dahwèq haq ma qnang nan.
ACT 27:4 Enh aih, nhèn lam tiaq haqmai pleo Chipro, majah qmang aih glàm cayeo tàt qngèa.
ACT 27:5 Jò nhèn lam khoe catech diac raxìq Silisi xam Bamphili, nhèn trùh ta Mira oe ta Lysi.
ACT 27:6 Ta aih, cwan lình hnoq mòeq toq boang enh Alecxantri lam pagat gùng Itali, haq am nhèn tŏc boang aih.
ACT 27:7 Boang cadàu adia, bàc hì men trùh ta Conit. Cayêu dêh hrìn boang ùh jah mùt tago, nhèn ep lam ti haqmai pleo Coret, tangèa ka Samôn.
ACT 27:8 Lam qmòe caxa roc haqmai diac qmang aih. Nhèn men trùh mòeq nòe wì creo dèh “Wình boang lem”, haten ka Lasê.
ACT 27:9 Bàc hì boang cadàu glàm kan yat (khoe dìq ka jò apàm ka acaq), Phaulô pariaq bài mangai taboang,
ACT 27:10 haq doe: “Oh daq! Au hnoq bèn lam boang yàng kô glàm kan yat, ùh xài hnhung toq ka hang ka boang mahaq yat hloe trùh cla.
ACT 27:11 Mahaq mangai cwan lình lùi bàu mangai wèq boang ùh hnau ka bàu Phaulô.
ACT 27:12 Ta aih ùh lem ka boang achàt oe clech ka ralìm, bàc ngai wiang hatình ep loh ma khoe enh aih, hèm dèh ran trùh ta Phênit oe ta aih clech ka ralìm, aih nòe achàt boang da pleo Corêt, nòe kô i baiq trong boang hu mùt mòeq aih ta ngèa pah qma mahì loh, mòeq aih pah qngeo mahì clìh.
ACT 27:13 Jò cayêu enh apah qma mahì loh bu hlui, wì hèm dèh jah trùh tanòe wì ma enh lam, wì drah dèch glêh boang, lam tiaq haqmai pleo Corêt.
ACT 27:14 Atìq ka aih toq biaq, i kan cayeo bahùt dêh, yiniq cayeo Aquilôn rapàt cadêh tŏc ta pleo.
ACT 27:15 Bahùt hlui boang talùi ka hangai, ùh hlàt tablêq ka cayeo nhèn hi mac maiq ka cayêu qnung.
ACT 27:16 Cayêu qnung boang trùh ta mòeq toq pleo qyoh yiniq haq Clođa, xalep haraya men jah dèch boang qyoh atŏc ta boang kàn.
ACT 27:17 Jò khoe jah dèch atŏc, nhèn yŏc kaxi griaq tap dan caqnam haq ka cajap. Khoe aih yùq boang loq hlac nòe braih Siroto, nhèn hi caqnìh glêh boang ta diac, khoe aih dôq daiq cayeo tàih boang taleq tameh.
ACT 27:18 Trùh hi da èh, bahùt dêh mòeq jaq, wì khwênh caqnìh ƀài hang ta diac rasìq.
ACT 27:19 Trùh hì piq, tì kŏng cla nhèn caqnìh ƀài hang ta diac.
ACT 27:20 Bàc hì qmang aih ùh i ka mat mahì, ùh i ka halŏng, bahùt ùh dùh ka rangep, nhèn loh ka pi i cabô ma oe ùac ka jah rìh.
ACT 27:21 Wì ùh acaq khoe dùnh, Phaulô yòng enh ngèa wì aih, haq doe: “Dìq ka oh daq, adroe nèh tàng pì waq tamàng bàu au, apaq loh enh Corêt, aih bèn khoe ùh hìaq glàm kan habo qmang kô.
ACT 27:22 Mahaq manòeq kô au anoe dôq pì ùh hìaq yùq, majah qmang aih dìq ka pì ùh i cabô cachìt, toq boang ko èh ma hnhung.
ACT 27:23 Mang ìq, mòeq bình plình da Boc plình au ma patìh i loh doe ka au:
ACT 27:24 Phaulô apaq yùq! ìh ep yòng enh ngèa Sêsa, hacô Boc Plình khoe am ka ìh kan rìh da ƀài mangai ma lam ti ìh.
ACT 27:25 Qmang aih, dìq capì cajap manoh oq, majah qmang aih au i kan lùi Boc Plình, kô èh rìm yiniq wop tìah ka bàu haq khoe anoe”;
ACT 27:26 bèn jah tŏc tapleo leq qnhòq qnì.
ACT 27:27 Khoe mòeq jàt pôn mang, boang nhèn oe raq hìu lìq làn ta diac raxìq Ađri-atic, trùh qne mang, wì xoh đeh khoe ten trùh tago.
ACT 27:28 Wì caqnìh mòeq hadrang caxi đòeq nhro ngan, hnoq jrùq oe jah baiq jàt plaih, hangai tam toq biaq, wì caqnìh hòm hnoq jrùq bu mòeq jàt padam plaih.
ACT 27:29 Jò aih yùq boang loq glàm hmo, enh cloh boang wì caqnìh pôn toq glêh mem loh ta diac, khoe aih toq waiq ka trŏc drah qngah.
ACT 27:30 Mahaq, ta boang i mangai enh cadàu claih toq ka rađeh, wì haq enh caqnìh boang qyoh patìah đeh lam ngan glêh mem enh ngèa boang,
ACT 27:31 Phaulô doe ka cwan craq lình: “Tàng joq bài mangai qmat ùh oe taboang, dìq ka pì ùh i mangai leq jah rìh.
ACT 27:32 Ƀài lình kat cađac caxi grap boang qyoh dôq haq clìh tadiac.
ACT 27:33 Jò oe gòm trŏc qngah, Phaulô pariaq wì acaq. Haq doe: “Hì kô khoe mòeq jàt pôn hì pì toq ngèh gòm ùh dùh i acaq toq xit cleq.
ACT 27:34 Manòeq au pariaq pì drah acaq, broq qmang aih dôq pì i padren, majah qmang aih dìq ka pì ùh i mòeq ngai leq ma hnhung mòeq hadrang xàc gàu.
ACT 27:35 Anoe qmang aih hi khoe, haq yŏc ƀênh, manè apôi Boc plình èh hi goh hu acaq.
ACT 27:36 Qmang aih, mangai leq mangai meh jah kan alòng, wì hi paran dabau acaq.
ACT 27:37 Dìq ka nhèn ma oe ta boang jah baiq hrinh tapèh jàt tadràu ngai.
ACT 27:38 Jò khoe panàc dìq jaq, wì caqnìh dŏng dahwèq acaq ta diac dôq boang pi hìaq trap.
ACT 27:39 Jò trŏc hi qngah, wì ùh canau ka rađeh oe ta taneh leq, mahaq hnoq wình i braih ta kênh, wì hatình ka dabau tàng jah chaq trong qmùt boang ta aih.
ACT 27:40 Qmang aih wì hi kat caqnìh đac caxi kàt boang tadiac raxìq, lêh caxi wì ma kàt long loeq boang, hi khoe ka aih caqnìh bai boang dôq cayeo hlui boang tŏc tago.
ACT 27:41 Mahaq boang cadàu glàm ataq nòe diac ma daxrùp, boang hi hlac, mùh haq hatàp ta braih pi jah tadroq, diac lai laq dêh tep ta cloh boang padah padech dŏng.
ACT 27:42 Ƀài lình enh jêh đac dŏng mangai tù, majah qmang aih yùq i mangai ma loq glài èh wì loq claih.
ACT 27:43 Mahaq mangai cla cwan lình, enh wèq Phaulô, dài haq majah tàt đac trong aih. Haq thê dìq ka mangai leq loq glài aih chônh hadrùc ta diac hu glài mùt tago,
ACT 27:44 mangai ma qnoeq aih capùng ka capiac long ban, ka hanech boang. Qmang aih rìm ngai jah tŏc tago ka catèm.
ACT 28:1 Jò khoe jah tŏc tago ka catèm qmang aih, nhèn men loq pleo aih yiniq haq Manta.
ACT 28:2 Mangai ta pleo aih đìh nhèn joq laq alàng joq qnàng. Wì haq baxù tanùh ùnh, pachùh dìq ka nhèn qnhìa majah qmang aih trŏc mè rai tanget.
ACT 28:3 Phaulô yŏc moeq ha-om ra-ùnh tah ta tanùh, i moeq toq bìh plŏng, loh enh ra-ùnh tôq aih ƀuƀan tì haq.
ACT 28:4 Mangai ta pleo aih hnoq bìh kap atua ta kŏng Phaulô, wì doe ka dabau “Mangai kô joq mangai jêh mangai joq qnàng, hacô yac ka khoe jah dèch enh diac raxìq, mahaq trŏc ma taq atoq dua ùh rong haq rìh”.
ACT 28:5 Mahaq Phaulô da arêh bìh aih clìh ta ùnh, cla haq ùh i troq cleq.
ACT 28:6 Wì hèm kŏng haq aih èh đìc tablù cadeh, tàng ùh meh diq tacro taqneq cachìt hloe, mahaq gòm khoe dùnh ùh i hnoq haq troq cleq, ta manoh wì hèm trong qnoeq hòm, wì doe ka haq kan kiac.
ACT 28:7 Ten aih i đùng ruàng da Bupliu, cla craq pleo aih, haq aih đìh nhèn mùt deh ta hnim, qmi nhèn acaq piq hì.
ACT 28:8 Baq haq ùh hrŏc ta aniang, rai tacat rai jìq cliac keo. Phaulô mùt tìn haq, khoe ka waiq khàn yŏc tì bèq chac haq đòeq broq brêh ka haq.
ACT 28:9 Hnoq qmang aih, ƀài mangai ùh hrŏc ta aih dìq trùh ti Phaulô, dìq ka wì hadai jah brêh.
ACT 28:10 Wì loq ta- iu nhèn bàc trong, trùh jò padon lam, wì palauq am ka nhèn bàc dahwèq nhèn ma nhet ka waq.
ACT 28:11 Piq khê atìq ka aih, nhèn tŏc boang trùh enh Alecxantri, jò ralìm boang kô khoe oe ta pleo aih, yiniq boang kô Điôkua.
ACT 28:12 Trùh ta Sira-cuso, nhèn oe tacô piq hì.
ACT 28:13 Enh aih, nhèn boe tiaq roc haqmai diac raxìq Siliso, trùh ta Rêgium. Hì da èh rameh, i cayêu enh pah qma mat mahì loh hlui dêh, dài haq baiq hì hòm nhèn hi trùh ta Buxôlo.
ACT 28:14 Ta aih, ƀài oh daq pachùh nhèn oe ti wì tapèh hì, khoe aih nhèn hi trùh ta Rôma.
ACT 28:15 Oh daq ta aih hìa nhèn trùh, enh nòe hangai wì haq lam trùh ta Phôrum Abiu lam ajang nòe Piq Hnim đòeq hu đìh nhèn. Bu hnoq oh daq, Phaulô manè apôi Boc Plình, manoh haq jah tam kan cajap.
ACT 28:16 Jò nhèn trùh ta Rôma, wì am Phaulô jah oe crài, i mòeq ngai lình wèq haq.
ACT 28:17 Piq hì atìq ka aih, haq creo ka ƀài gucraq mangai Juđa trùh tagop ti haq, jò wì khoe trùh haq doe: “Oh daq au. Yac ka au qnhòq lah broq cleq đòeq tablêq hlài ka mangai bèn, broq cleq ma pagau hlài ka trong ranenh rìh acaq da kan boc yaq bèn, mahaq ta Jêrusalem wì rùp au am ka mangai Rôma.
ACT 28:18 Wì aih khoe hadrah ngan au, wì enh caqnaih au, majah qmang aih au ùh lòm i broq qmòe yiniq lui cleq ma troq ka cachìt.
ACT 28:19 Mahaq mangai Juđa ùh waq qmang aih, dài au majah dang trùh ta Sêsa, ùh xài au enh tah hadrah ka mangai bèn.
ACT 28:20 Dài aih raq, au majah enh glàm đeh pì oh daq đòeq hu anoe đeh ka pì, taiq kan tangèh da mangai Isorali au majah ep bac wê caxi datoeq kô”.
ACT 28:21 Wì aih tèu bàu: “Nhèn qnhòq i hnoq moeq araq jàiq leq enh Juđê trùh ta nhèn, ùh i cabô lam anoe cleq ka nhèn, èh hadai ùh i mangai leq capoch qmèq cleq ka ìh.
ACT 28:22 Mahaq nhèn enh jah loq ìh hèm qmang leq, majah qmang aih nhèn loq dìq ka mangai oe taleq tameh qnang tablêq ka đaoq kô”.
ACT 28:23 Khoe tanap hì ka haq, wì bàc ngai trùh tanòe haq oe, enh sroeh sroq trùh clam, haq toq anoe patô rai hnài wì loq ka diac Boc Plình, yŏc enh ranenh Môise xam ƀài pajàu đòeq hu àu waq ka wì lùi Chuaq Jesus.
ACT 28:24 I mangai lùi bàu haq anoe, i ngai ùh lùi.
ACT 28:25 Pi mòeq manoh ka dabau wì hi loh hlài, dài qmang aih Phaulô capoch tam bàu kô: “Bàu Yeang Hadròeh khoe anoe joq troq, jò haq canòm ka pajàu Êsai đòeq hu doe ka boc yaq pì
ACT 28:26 Drah trùh nòe ƀài mangai kô đòeq hu doe: Pì yŏc don tamàng mahaq ùh qnì tàng cleq; Yŏc mat ngan mahaq ùh hnoq cleq.
ACT 28:27 Majah qmang aih, wì haq khoe trap manoh; Wì caxet don, Caqnhip clong mat. Yùq deh mat loq hnoq, Don cla loq tàng, Manoh loq hèm, Wì wìh hlài Èh Au loq broq ka wì jah brêh qmòh.
ACT 28:28 Qmang aih, au enh pì loq kan dèch dech da Boc Plình khoe aràng am ka mangai diac wì, wì aih èh ma tamàng,
ACT 28:29 Khoe ka Phaulô capoch qmang aih, mangai Juđa loh enh gùng rai tarahen ka dabau oe i jaq cleq.
ACT 28:30 Phaulô oe wop baiq hanam, ta hnim haq ma clìh ka bac đòeq hu oe đò. Haq đìh dìq dŏng mangai leq lam glàm haq.
ACT 28:31 Haq cajap manoh đòeq anoe ka wì diac Boc Plình, hnài wì loq ka Chuaq Jesus Christ, pi oe i cabô khech tàt hòm.
ROM 1:1 Phaulô hapŏng da Jesus Christ, khoe jah creo broq mangai Tiaq cla, khoe jah lah đòeq crài hu anoe Bàu lem da Boc Plình,
ROM 1:2 aih Bàu lem enh nèh raq Boc Plình khoe tèu adroe ajang wì pajàu ta hset hadròeh,
ROM 1:3 ràu trùh kon da haq, tiaq xech akia aih hauang loh enh nang noe bùa Đawit,
ROM 1:4 tiaq yiang da kan hadròeh, taiq haq khoe rìh hlài enh kan cachìt, aih ma khoe jah nhìn haq joq kon Boc Plình i cwìang i tai, aih raq Chuaq Jesus Christ, Chuaq da bèn,
ROM 1:5 canòm ka haq xam yiniq haq aih, nhèn ma khoe jah waq kan tabàih dech, jah broq mangai tiaq cla, đòeq creo dìq ka mangai rìm diac qnoeq trùh ajang kan loq iu da manoh lùi,
ROM 1:6 ta ƀài mangai aih, oh daq hanoh khoe jah creo enh cla Chuaq Jesus Christ;
ROM 1:7 gòe dìq ka mangai Boc Plình ma loq waq deh oe ta Rôma, jah creo broq mangai hadròeh. Waiq dìq ka oh daq jah waq kan tabàih dech, jah kan catèm enh Boc Plình, aih Baq bèn, xam enh nòe Chuaq Jesus Christ!
ROM 1:8 Adroe dìq dŏng aih, canòm ka Chuaq Jesus Christ, au manè apôi Boc Plình majah qmang aih manoh lùi da oh daq khoe jah anoe hlài jàp jìa ta crŏng taneh.
ROM 1:9 Boc Plình au ma patìh dìq dèh ka manoh ti ajang anòe au ma anoe Bàu lem da kon haq, hadai wiang panhìn au ùh lah hêq ka ràu trùh oh daq.
ROM 1:10 Rìm yàng jò au waiq khàn, au waiq khàn tàng ùh manòeq kô dua hì atìq èh tiaq manoh Boc Plình, pèh am trong au jah trùh ta oh daq.
ROM 1:11 Joq qmang aih, au toq tangèh jah trùh hmàih ka oh daq, đòeq hadai jah pajùm kan tabàih yiang ti oh daq, dôq oh daq rai èh rai cajap,
ROM 1:12 aih ìq, au oe qne oh daq, đòeq hadai bèn wiang parông manoh dabau jah tadêh pajùm ta manoh lùi bèn, aih manoh lùi da oh daq xam da au.
ROM 1:13 Au ùh enh dôq oh daq ùh qnì, bàc yàng au khoe padon lam hmàih ka oh daq đòeq hu jah wiang git plì ti oh daq xam mangai diac wì mahaq i kan khech tàt au trùh manòeq.
ROM 1:14 Au pòq dòeh mangai Gorec xam mangai ùh xài mangai Gorec, mangai rabiaq xam mangai blùng.
ROM 1:15 Aih ìq dài au majah toq enh anoe Bàu lem am ka pì oh daq, aih mangai ma rìh oe ta Rôma.
ROM 1:16 Joq au ùh camaih ka Bàu lem majah qmang aih, aih raq kan itai da Boc Plình đòeq dèch rìm ngai ma i manoh lùi, adroe aih ka mangai Juđa atìq aih ka mangai Gorec;
ROM 1:17 Majah qmang aih, enh dalam ka Bàu lem kô khoe mahnu kan taq atoq da Boc Plình, xi manoh lùi men jah, èh ajèn trùh ta kan lùi hòm, qmang ka bàu ma khoe achìh: “Mangai taq atoq rìh xi manoh lùi”.
ROM 1:18 Qmang aih, kan nòeh da Boc Plình khoe mahnu enh plình tablêq hlài ka rìm trong ùh qnì iu yùq xam kan ùh taq atoq da ƀài mangai yŏc kan ùh taq atoq đòeq padit trong joq qnàng.
ROM 1:19 Majah qmang aih, yiniq cleq hu dôq wì jah loq ka Boc Plình, dìq khoe paqnoh ka wì, Boc Plình khoe patô ka wì,
ROM 1:20 majah qmang aih kan geo da haq mat bèn ùh xau hnoq, aih la kan itai mòeq đòe xam manoh haq, enh jò baxèm broq plình crŏng taneh khoe dayình qmòe tìah ka mat hnoq, jò wì ti ngan yiniq broq da haq. Aih ìq dài wì ma pi jah aclai rađeh,
ROM 1:21 majah qmang aih yac ka wì loq ka Boc Plình mahaq wì ùh waq broq qngah yiniq haq aih Boc Plình, èh hadai ùh waq manè apôi haq, ti tiaq toq trong ùh loh cleq xam manoh blùng bình toq kan clam cluiq.
ROM 1:22 Wì doe đeh rabiaq, mahaq loh ka ratùt.
ROM 1:23 Wì haq khoe halìh kan ranhòm ùh lùch da Boc Plình yŏc radua qmù loq hnhung lùch da kon mangai, da chìm, da ngè rìh tagùng, da ngè loq moq ta taneh.
ROM 1:24 Aih ìq, Boc Plình majah dôq da wì haq clìh deh ta kan amùa qmang ka manoh cla wì haq ma enh, loh qmòe ka broq kan camaih hloe deh ka chac cla.
ROM 1:25 Wì haq halìh trong joq qnàng da Boc Plình, đòeq yoc kan amòng, kùh waiq rai patìh ka ƀài ngè Boc Plình ma broq loh, ùh kùh waiq Boc Plình ma broq loh ƀài ngè aih, aih Boc Plình bèn ma khòh manè apôi mòeq đòe! Amen.
ROM 1:26 Taiq ajang raq Boc Plình majah hi dôq da wì haq tiaq trong tango anang jìang ka camaih, taqne wì haq, gucadrì pi rìh hatiaq ma troq trong, wìh tiaq trong ùh troq.
ROM 1:27 Gucalô hadai qmang aih cađac trong gucadrì gucalô, tiaq trong ùh troq aih toq ti enh ka dabau, hadai gucalô aih waq ka dabau, èh cla wì haq hi ep pòq dèh kan baxa aih.
ROM 1:28 Ùh hnau ka aih hòm, pàng wì haq ùh nhet chaq canau ka Boc Plình, aih ìq Boc Plình majah cađac wì tiaq dèh manoh ùh wìa, đòeq broq toq trong ùh loh cleq.
ROM 1:29 Wì bình toq kan ùh taq atoq, kan đùc, kan plai, ratauq, toq kan tagit, jêh đac mangai, talech, loq qnùt, loq nòeh;
ROM 1:30 tapoch dech, tapoch qmèq ka dabau, git ka Boc Plình, da hadìac, padèch rađeh, catèh, rabiaq trong dù, ùh iu bàu miq baq;
ROM 1:31 blùng, ùh qnì wèq dèh bàu, ùh qnì tamèt, ùh i manoh loq waq.
ROM 1:32 Yac ka wì loq ka Boc Plình taq atoq i doe: mangai leq broq ƀài yiniq qmang aih troq ka cachìt, aleq ma xài toq wì haq broq hi hêq, mahaq wì ti baxrùq tam mangai qnoeq broq qmang aih diq.
ROM 2:1 Qmang aih, ìh qmat mangai ma toq ti tah hadarah tau, yac ka ìh qmat cabô ùh dèh, waq toq ìh hi hadrah mangai qnoeq aih èh ìh pi jah cwaih rađeh hòm, majah qmang aih jò ìh tah hadrah ka wì qnoeq, aih ìh hadai tah hadrah ka cla rađeh, ìh tah hadrah ka wì mahaq cla ìh hadai broq qmang ka wì.
ROM 2:2 Manòeq kô, bèn loq kan hadrah da Boc Plình am ka ƀài mangai broq yiniq qmang aih, aih joq troq tiaq bàu joq qnàng.
ROM 2:3 Wùih! mangai ma toq ti hadrah ka ƀài mangai broq qmang aih, mahaq cla hadai broq ùh troq, pì loq xoh cla pì claih ka kan hadrah enh Boc Plình qmòh?
ROM 2:4 Ahìaq ìh ùh dèh dèm đac kan loq waq bình halùih, kan loq àt, kan ùh manaq da haq, loh ka pi qnì canau kan loq waq da Boc Plình ma aràng ìh trùh ajang kan loq raxach ùh xài?
ROM 2:5 Taiq manoh ìh cadoq, ùh raxach, aih ìh chàu pabình đòeq ka rađeh kan nòeh ta hì mahau atìq kô èh, jò kan hadrah taq atoq da Boc Plình mahi trùh,
ROM 2:6 jò aih, Boc Plình hi am hlài da tang ngai tiaq tang yiniq wì ma broq:
ROM 2:7 Mangai leq cajap manoh broq trong lem, chaq kan qngah, kan ranhòm xam kan ùh hìaq loq lùch. Boc Plình am ka wì kan rìh halình mòeq đòe;
ROM 2:8 mangai leq i manoh toq àu tablêq, ùh tiaq trong joq qnàng, mahaq iu tiaq kan ùh taq atoq, aih èh Boc plình patem ka wì kan nòeh xam kan mahau.
ROM 2:9 Kan ùh catèm kan nanxa ka mangai broq dù, adroe aih ka mangai Juđa, khoe aih ka mangai Gorec;
ROM 2:10 mahaq kan qngah, kan ranhòm, xam kan catèm am ka rìm ngai broq lem, adroe aih ka mangai Juđa atìq aih ka mangai Gorec.
ROM 2:11 Majah qmang aih, Boc Plình ùh loq waq ka apah.
ROM 2:12 Mangai leq broq yiniq lui, yac ka haq ùh qnì ka ranenh haq aih dua hnhung lùch, magai leq loq ka ranenh mahaq broq yiniq lui, aih èh ep đòeq da ranenh hadrah haq;
ROM 2:13 majah qmang aih ùh xài mangai leq tàng đŏc ranenh aih hi wìa mangai taq atoq enh ngèa Boc Plình, mahaq mangai ma broq tiaq ranenh aih majah broq mangai taq atoq.
ROM 2:14 Ma joq qnàng, mangai diac wì ùh i đeh ka ranenh Môise, jò wì haq broq đeh trong ranenh ma thê, ƀài mangai aih yac ka ùh i ka ranenh, dua khoe broq ka rađeh i ranenh.
ROM 2:15 Wì haq patô qnoh trong ranenh ma thê aih khoe achìh đeh ta manoh cliac wì haq: Manoh da cla panhìn am ka ranenh, gàu ngoc da cla i jò bahmàng i jò palem deh cla.
ROM 2:16 Aih la ƀài yiniq padon trùh ta hì da Boc Plình enh dalam ka Chuaq Jesus Christ hu hadrah kan hlèp ta manoh kon mangai, wop qmang ka Bàu lem au ma khoe anoe.
ROM 2:17 Manòeq, ìh doe rađeh kô mangai Juđa, kùi padài enh qnhèq ka ranenh, catèh đeh loq ka Boc Plình,
ROM 2:18 loq ka manoh haq, canau trong leq troq, trong leq ùh, majah qmang aih ranenh khoe hnài ìh;
ROM 2:19 catèh đeh broq mangai ajèn trong ka mangai lua mat, broq kan qngah ka mangai oe ta clam,
ROM 2:20 broq mangai hnài ƀài mangai blùng, ƀài mangai qnhòq gêh manoh, majah qmang aih ta hset ranenh i kan rabiaq xam trong joq qnàng,
ROM 2:21 qmang aih ìh hnài mangai qnoeq mahaq ùh hnài cla rađeh qmoh? Ìh hnài apaq atùng, mahaq ìh atùng!
ROM 2:22 Ìh doe: ùh khòh tango, mahaq ìh tango! Ìh git ramòt ka ƀài radua qmù, mahaq ìh blah yŏc da haq dahwèq.
ROM 2:23 Ìh hnhè rađeh wèq tiaq ranenh, mahaq ìh ùh broq tiaq ranenh, dài aih raq ìh ma khoe broq kan xep ka Boc Plình!
ROM 2:24 Taiq pì raq, wì mangai enh gùng majah tapoch qmèq ka yiniq Boc plình, tìah qmang ka bàu ma khoe achìh.
ROM 2:25 Joq! tàng pì broq tiaq ranenh, ramènh kat akia aih ùh hìaq ngwan, mahaq tàng pì broq ùh troq tiaq ranenh, yac ka pì broq ramènh kat akia aih bu diang ùh.
ROM 2:26 Qmang aih, tàng mangai qnhòq broq ramènh kat akia wèq tiaq bàu ranenh hnài, aih ma ùh tìah ka khoe kat akia qmòh?
ROM 2:27 Mangai ùh broq ramènh kat akia, mahaq wèq gêh geo tiaq bàu ranenh, mangai aih èh ma hadrah ƀài pì, aih ƀài mangai yac ka i ranenh, i broq ramènh kat akia, mahaq ùh lênh broq tiaq ranenh.
ROM 2:28 Qmang aih mangai leq toq enh gùng haq broq mangai Juđa, aih ùh xài mangai Juđa, ramènh kat akia toq enh gùng, aih ùh xài ra mènh kat akia;
ROM 2:29 mahaq mangai Juđa ma joq qnàng aih mangai Juđa enh dalam, ramènh kat akia ma joq qnàng aih ramènh kat akia enh dalam xi Yiang hadròeh, ùh xài tiaq toq bàu achìh. Mangai Juđa qmang aih ma tajì ka manè, khòh jah padèch, ùh xài enh kon mangai mahaq enh Boc Plình.
ROM 3:1 Tàng qmang aih kan yeo loe da mangai Juđa aih qmang leq, ùh meh ramènh kat akia ajah cleq?
ROM 3:2 Jah bàc trong. Adroe aih rameh: Aih xài bàu Boc Plình khoe am ka mangai Juđa.
ROM 3:3 Mahaq tàng ta wì aih i ƀiaq ngai loq tablòq manoh ka Boc Plình, kan loq blòq manoh da wì haq ahìaq broq ka kan ùh tablòq mannoh cliac da Boc Plình loh qngwan qngwaiq ùh?
ROM 3:4 Ùh i qmang aih! Boc Plình aih joq qnàng, kon mangai kô ma loq qnùt, tìah ka khoe achìh “Wì jah creo ka ìh mangai taq atoq, jò ìh capoch, Jah blêq jò wì tah hadarah ka ìh”.
ROM 3:5 Mahaq tàng kan ùh taq atoq da bèn jah patô qnoh kan taq atoq da Boc Plình, aih èh bèn anoe qmang leq? Boc Plình ma ùh taq atoq jò haq qnoh kan panòeh ka bèn qmòh? (Au capoch troeq wì ma dìh loq rahen)
ROM 3:6 Joq ùh lòm, tàng qmang aih èh Boc Plình hadrah crŏng tneh kô qmang leq?
ROM 3:7 Mahaq tàng bàu joq qnàng da Boc Plình jah kan ranhòm haqnhèq ajang nòe bàu tapoch qnùt da au, aih hagleq au majah oe ep pòq kan hadrah tìah ka mangai broq yiniq lui?
ROM 3:8 Tàng qmang aih hagleq bèn ùh broq trong dù đòeq jah trong lem, tìah ka mangai loq patah khoe capoch dech ka nhèn doe nhèn hnài trong aih? Kan hadrah baxa taqmòq ka wì haq aih taq atoq.
ROM 3:9 Aih qmang leq, bèn i cleq ma yeo lem ka wì? Ùh lòm i, hacô bèn khoe anoe panhìn yac ka mangai Juđa yac mangai Gorec dìq oe enh qneq ka cwìang yiniq lui.
ROM 3:10 qmang ka khoe achìh: “Ùh i cabô taq atoq, yac ka mòeq ngai dua ùh,
ROM 3:11 Ùh i cabô i mamoh loq hèm, Ùh i cabô ti chaq Boc Plình.
ROM 3:12 Wì haq dìq khoe lam hwang, dìq khoe pi loh cleq; Ùh i mòeq ngai broq trong lem, yac ka mòeq ngai dua ùh.
ROM 3:13 Hŏng wì haq da hah tìah ka ngah ralùng hanang; Yŏc dèh rapet đòeq qnùt wì qnoeq; Blìa hacùng wì haq i nŏc bìh tùa.
ROM 3:14 Hacùng wì haq toq nà hanip xam kan pagau.
ROM 3:15 Jènh wì haq darênh toq ka broq ta ùc mahim.
ROM 3:16 Trong lam da wì haq toq kan raliang xam nanxa,
ROM 3:17 Wì ùh lah qnì ka trong ma catèm.
ROM 3:18 Enh ngèa wì haq ùh i kan loq iu yùq Boc Plình.
ROM 3:19 Manòeq kô bèn loq, rìm yiniq ranenh ma anoe, aih anoe ka rìm ngai oe enh qneq ka ranenh, dôq rìm toq hacùng dìq ep caqnhìp, dìq ka phù cròng ep pòq yiniq lui enh ngèa Boc Plình;
ROM 3:20 majah qmang aih ùh i ka cabô broq tiaq ranenh ma jah creo ka haq aih taq atoq enh ngèa Boc Plình, majah qmang aih ranenh patô dôq wì loq dèh ka yiniq lui.
ROM 3:21 Mahaq manòeq kô, kan taq atoq enh Boc Plình, Hset ranenh xam ƀài pajàu ma khoe wiang panhìn, khoe patô qnoh enh gùng ka ranenh:
ROM 3:22 Aih la kan taq atoq da Boc Plình oe ajang nòe bèn lùi Chuaq Jesus Christ, am dìq ka rìm ngai ma lùi. Ùh i cleq crài ka dabau,
ROM 3:23 majah qmang aih rìm ngai dìq khoe broq yiniq lui, khoe capòch ka kan ranhòm da Boc Plình,
ROM 3:24 mahaq canòm kan tabàih enh Boc Plình, wì jah dech kan taq atoq, majah qmang aih kan baxon hlài khoe jah broq gêh enh dalatm ka Chuaq Jesus Christ,
ROM 3:25 aih la Mangai Boc Plình khoe dèch haq broq ramènh baxon hlài, xi manoh lùi ta mahim haq aih, Boc Plình rangep ka kan panòeh, ajang aih haq paqnoh dèh kan taq atoq. Majah qmang aih, haq khoe caqnaih da wì yiniq lui ma broq enh nèh,
ROM 3:26 Haq khoe broq qmang aih đòeq taqnhòng kô haq patô đeh kô taq atoq đòeq creo ka mangai leq ma lùi Chuaq Jesus jah kan taq atoq.
ROM 3:27 Qmang aih, kan catèh oe jang leq? Pi i, khoe cađac, cađac ajang ranenh leq? Tiaq ranenh da yiniq broq? Ùh xài, mahaq tiaq ranenh da manoh lùi;
ROM 3:28 majah qmang aih bèn doe kon mangai jah kan taq toq ajang noè manoh lùi, ùh xài ajang broq tiaq ranenh.
ROM 3:29 Ahìaq Boc Plình aih Boc Plình toq da mangai Juđa? Ma ùh xài hadai Boc Plình da mangai diac wì diq?
ROM 3:30 Majah qmang aih i moèq Boc Plình raq, aih Yiang broq ka mangai kat akia jah taq atoq tiaq manoh lùi, hanoh broq ka mangai ùh kat akia jah kan taq atoq tiaq manoh lùi.
ROM 3:31 Tàng qmang aih, canòm ka manoh lùi bèn ka cađac ranenh qmòh? Joq ùh lòm i qmang aih! Yeo hnau ka aih bèn broq ka ranenh jah cajap.
ROM 4:1 Qmang aih bèn anoe qmang leq Apraham cadraq bèn. Tiaq xech akia haq khoe jah lòeq cleq?
ROM 4:2 Joq qmang aih, tàng joq haq khoe jah kan taq atoq tiaq yiniq broq, aih i noè đòeq haq jah padèch rađeh, mahaq enh ngèa ka Boc Plình ùh xài qmang aih.
ROM 4:3 Majah qmang aih, Hset Hadròeh hnài cleq? Apraham lùi Boc Plình, bìac aih raq khoe broq ka haq jah kan taq atoq!
ROM 4:4 Manòeq kô mangai abroq, hliac jènh baha aih ùh xài kan tabàih, mahaq tìah ka dòeh,
ROM 4:5 mangai ma ùh dùh i broq qmòe cleq, mahaq lùi Boc Plình aih Yiang broq ka mangai pòq yiniq lui jah kan taq atoq, manoh lùi da haq aih majah creo ka haq aih taq atoq.
ROM 4:6 Đawit hanoh anoe qmang aih, jò haq ràu trùh xôq ramot ka mangai jah Boc Plình am ka haq kan taq atoq ùh tiaq trong yiniq abroq, rameh:
ROM 4:7 “Joq xôq ramot qnàng ka ƀài mangai lui haq jah caqnaih, Yiniq lui haq jah gahnàp!
ROM 4:8 Joq xôq ramot qnàng ka mangai Boc Plình pi arèn da haq yiniq lui”.
ROM 4:9 Bàu anoe trùh xôq ramot aih, ma anoe toq ka mangai ma kat akia qmòh? Hadai am ka mangai ma ùh kat akia. Majah qmang aih bèn doe ameh: Manoh lùi da Apraham khoe jah tình ka haq taq atoq.
ROM 4:10 Mahaq jah tình qmang leq? Atìq ka haq broq ramènh kat akia loq adore ka haq broq ramènh kat akia? Aih ùh xài atìq ka haq broq ramènh kat akia, mahaq adroe.
ROM 4:11 Qmang aih, haq khoe jah yŏc teo xìt kat akia, tìah ka teo da kan taq atoq haq ma khoe jah dèh adroe xi manoh lùi, jò haq qnhòq broq ramènh kat akia, đòeq hu broq baq dìq dŏng ƀài mangai lùi mahaq ùh broq ramènh kat akia, dôq wì aih hadai jah kan taq atoq.
ROM 4:12 Èh hadai broq baq ƀài mangai broq ramènh kat akia, aih baq da ƀài mangai ùh xài toq kat akia hi hêq, mahaq hadai cadiang tiaq teo manoh lùi manoh lùi da Apraham kan cadraq bèn, ma khoe jah dèh adroe ka haq broq ramènh kat akia.
ROM 4:13 Qmang aih, bàu ma tèu am ka Apraham xam nang noe haq jah yŏc dìq crŏng taneh kô broq kùng hang, ùh xài loh enh ranenh, mahaq loh enh kan taq atoq da manoh lùi.
ROM 4:14 Majah qmang aih, tàng tiaq ranenh men jah kùng hang, aih èh manoh lùi hi loh ka qngwan qngwaiq, bàu tèu am hadai khoe cađac.
ROM 4:15 Majah qmang aih, ranenh plôh loh toq kan panòeh, mahaq taleq ùh hìaq i ranenh, ta aih hadai ùh i mangai broq ùh troq ka ranenh.
ROM 4:16 Qmang aih, canòm ka manoh lùi kon mangai ma hi jah waq kùng hang, ƀài yiniq aih dìq jah xi kan tabàih dech, đòeq bàu tèu jah cajap ka nang noe Apraham, ùh xài am toq ka nang noe oe enh qneq ka cwìang da ranenh, mahaq hadai am ka nang noe i manoh lùi da Apraham, kan cadraq bèn,
ROM 4:17 wop qmang ka bàu ma khoe achìh: Au khoe dèch ìh broq baq bàc diac. Haq aih joq baq da bèn oe enh ngèa ka Boc Plình, aih Mangai haq ma khoe lùi, aih Boc Plình ma am kan rìh ka mangai cachìt, creo ka ƀài yiniq qnhòq i tìah gleq khoe i.
ROM 4:18 Haq taqngèh gòm jò pi qmòe ka dua hu gòm tangèh, mahaq dua haq lùi, aih haq ma hijah wìa baq bàc diac, tiaq qmang ka bàu khoe doe ka haq: “Nang noe ìh jah qmang aih èh”.
ROM 4:19 Haq hnoq dèh chac khoe craq, majah qmang aih khoe ten hrinh hanam, hnoq Sara pi oe jah ha-uang, mahaq manoh lùi da haq dua ùh xùch.
ROM 4:20 Haq ùh lòm rangòt, hadai ùh hìaq ùh tìn bàu Boc Plình, mahaq kan lùi haq èh rai dêh rai toq manè apôi Boc Plình.
ROM 4:21 Majah qmang aih haq lùi trong leq Boc Plình khoe tèu, Boc Plình i cwìang đòeq broq gêh trong aih.
ROM 4:22 Aih ìq, dài manoh lùi da haq khoe broq ka haq jah kan taq atoq.
ROM 4:23 Bàu ma doe: “Manoh lùi da haq khoe broq ka haq jah kan taq atoq”, aih ùh xài anoe toq ka mòeq ngai cla haq,
ROM 4:24 mahaq hadai anoe am ka bèn, manoh lùi hadai broq ka bèn jah kan taq atoq, majah qmang aih bèn lùi Boc Plình aih Mangai khoe broq ka Chuaq Jesus, Chuaq da bèn rìh hlài enh kan cachìt.
ROM 4:25 Taiq yiniq lui bèn wì rùp jêh đac haq, haq rìh hlài đòeq broq ka bèn jah kan taq atoq.
ROM 5:1 Qmang aih patep pang jò khoe jah creo ka bèn mangai taq atoq tiaq manoh lùi, aih bèn khoe jah hatroq ti Boc Plình, canòm ka Chuaq Jesus Christ da bèn.
ROM 5:2 Aih Mangai broq ka bèn jah mùt ta kan tabàih dech kô, aih raq kan tabàih ma broq ka bèn jah yòng cajap manòeq, èh bèn hadai catèh rađeh ajang nòe tangèh gòm kan ranhòm da Boc Plình.
ROM 5:3 Ma xài toq aih hi dìq, bèn hadai catèh rađeh ta kan nanxa diq, majah qmang aih bèn loq kan nanxa men loh kan loq kèm,
ROM 5:4 kan loq kèm men loh kan qnhrang, kan qnhrang men loh kan tangèh.
ROM 5:5 Kan tangèh ùh broq ka bèn ep camaih xep, majah qmang aih kan loq waq da Boc Plình khoe pùc jàp ta manoh bèn xi Yiang Hadròeh ma khoe am ka bèn.
ROM 5:6 Joq qmang aih, jò bèn oe raq ùh nac canèn, tiaq troq dèh jò ma SaSt 17:5 SaSt 15:5 pajaq adroe, Christ khoe cachìt am ka mangai i yiniq lui.
ROM 5:7 Ƀiaq ka i mangai chìuq cachìt am ka mangai taq atoq, dùnh dùnh ji loq i mangai cachìt am ka mangai lem.
ROM 5:8 Mahaq Boc Plình mahno kan loq waq haq am ka bèn, jò bèn oe raq mangai i yiniq lui, aih Christ khoe cachìt am ka bèn.
ROM 5:9 Manòeq kô bèn khoe canòm ka mahim haq đoèq jah kan taq atoq, aih èh hadai canòm ka haq raq đòeq hu jah dèch claih khoe ka kan mahau kàn enh Boc Plình dàng leq hòm!
ROM 5:10 Majah qmang aih jò bèn oe raq tablêq ka Boc Plình, mahaq khoe jah hatroq hlài ka haq canòm ajang nòe kon haq khoe cachìt am ka bèn, loq ka manòeq kô jò khoe jah hatroq, bèn jah canòm kan rìh da Kon aih raq đòeq bèn jah dèch dàng leq hòm!
ROM 5:11 Ùh xài toq aih hi dìq, mahaq enh dalam ka Chuaq Jesus Christ bèn jah catèh rađeh ta Boc Plình, canòm ka haq aih bèn khoe jah hatroq ka Boc Plình.
ROM 5:12 Qmang aih, taiq mòeq ngai raq yiniq lui ma khoe mùt ta crŏng taneh kô, taiq yiniq lui majah i kan cachìt, hadai qmang aih kan cachìt khoe trùh ta rìm ngai, majah qmang aih taiq rìm ngai dìq khoe i yiniq lui.
ROM 5:13 Majah qmang aih, adroe ka i ranenh, yiniq lui khoe i ta crŏng taneh kô, mahaq qnhòq i ranenh, dài aih yiniq lui hadai qnhòq taqmòq ka cabô.
ROM 5:14 Hnoq anoe qmang aih, patep enh Ađam trùh ta Môise, rìm ngai dìq khoe oe enh qneq ka cwìang da kan cachìt, hloe xam mangai ùh broq đeh yiniq lui tiah ka yiniq lui da Ađam, aih mangai ma broq dua đoèq ka Mangai hu padon trùh.
ROM 5:15 Mahaq yiniq lui crài ka kan tabàih dech. Majah qmang aih, tàng joq taiq mòeq ngai raq ma broq yiniq lui mahaq mangai qnoeq ep cachìt ataq, loq ka kan loq waq da Boc Plình xam kan am dech da haq canòm ajang moèq ngai Chuaq Jesus khoe ùc bình halùih ka rìm ngai!
ROM 5:16 Èh hòm, kan am dech kô haq crài ka bìac loh enh mòeq ngai ma broq yiniq lui: Mòeq yiniq lui raq, mahaq kan hadrah khoe taqmòq kan cachìt, mahaq da kan am dech aih: atìq ka jò yiniq lui khoe bàc aih cadoe aràng am ka bèn kan taq atoq.
ROM 5:17 Majah qmang aih, tàng joq taiq yiniq lui da mòeq ngai raq kan cachìt khoe jah wèq cwìang enh mangai aih, loq ka ƀài mangai jah ùh dìq ùh dài kan tabàih enh Boc Plình xam kan am dech da kan taq atoq, wì haq jah canòm ka mòeq ngai Chuaq Jesus Christ đòeq jah cwìang ta kan rìh yeo hnau ka aih hòm!
ROM 5:18 Qmang aih, taiq mòeq yiniq lui raq kan hadrah baxa khoe taqmòq ka rìm ngai qmang leq, hadai qmang aih mòeq ngai raq broq taq atoq, kan taq atoq aih am kan rìh hadai jàp ka rìm ngai.
ROM 5:19 Majah qmang aih, taiq kan ùh iu da moèq raq, dài mangai qnoeq dìq loh dŏng đeh mangai i tuiq, hadai qmang aih diq, taiq kan loq iu da mòeq ngai raq dài mangai qnoeq dìq loh dŏng mangai taq atoq.
ROM 5:20 Ranenh khoe plah rađeh taqne, dôq yiniq lui èh rai bàc, mahaq taleq yiniq lui khoe rai bàc, ta aih kan tabàih dech bàc yeo hnau hòm,
ROM 5:21 qmang aih, yiniq lui wèq cwìang ta kan cahìt qmang leq, kan tabàih dech wèq cwìang ta kan taq atoq hanoh qmang aih đòeq hu am kan rìh halình mòeq đòe enh dalam ka Jesus Christ aih Chuaq bèn.
ROM 6:1 Qmang aih bèn oe anoe qmang leq hòm? Ajoq bèn oe catàm yôt ta yiniq lui dôq kan tabàih dech jah ùh dìq ùh dài qmòh?
ROM 6:2 Ùh lòm qmang aih, bèn khoe cachìt ka yiniq lui, ji laiq bèn ma oe rìh ta yiniq lui hòm?
ROM 6:3 Ahìaq oh daq ùh qnì, dìq dŏng ka bèn khoe jah ƀaptem enh dalam ka Chuaq Jesus Christ, aih ƀaptem enh dalam kan cachìt da haq qmòh?
ROM 6:4 Bèn khoe jah catùh ti haq xi ƀaptem enh dalam kan cachìt haq, đòeq tìah ka Chuaq Jesus Christ canòm kan ranhòm enh nòe Baq jah rìh hlài enh kan cachìt qmang leq, bèn hadai jah rìh hlài ta kan rìh maneo qmang aih.
ROM 6:5 Tàng joq bèn khoe pajùm mòeq ti haq ta kan cachìt qmang ka haq, aih èh joq qnàng bèn hadai jah pajùm mòeq ti haq ta kan rìh hlài tìah qmang ka haq:
ROM 6:6 majah qmang aih bèn loq kon mangai dùnh da bèn khoe jah tiang talong pagat ti haq, dôq chac ma patìh ka yiniq lui kô jah lùch đac dŏng, aih èh bèn pi ep broq hapŏng ka yiniq lui hòm.
ROM 6:7 Majah qmang aih, mangai leq khoe cachìt haq aih khoe jah claih ka yiniq lui.
ROM 6:8 Manoèq kô, tàng joq bèn khoe cachìt ti Christ, bèn loq aih èh rađeh hadai jah rìh hlài ti haq,
ROM 6:9 majah qmang aih bèn loq, pang jò Chuaq Jesus Christ khoe rìh hlài enh kan cachìt, haq pi cachìt hòm, kan cachìt pi i cwìang cleq enh qnhèq ka haq hòm.
ROM 6:10 Haq cachìt aih cachìt ka yiniq lui, cachìt moèq yàng am ka dìq dŏng, mahaq manòeq kô haq rìh aih rìh ka Boc Plình.
ROM 6:11 Hadai qmang aih diq, oh daq drah ngan rađeh hadai khoe cachìt ka yiniq lui mahaq rìh ka Boc Plình enh dalam ka Chuaq Jesus Christ.
ROM 6:12 Apaq dôq yiniq lui oe i cwìang cleq ta chac hamac ma loq cachìt da oh daq, apaq tiaq trong haq ma ònh.
ROM 6:13 Apaq dèch chac hamac cla am ka yiniq lui, đoèq broq ranac patìh ka kan dù, mahaq drah dèch chac cla oh daq ka Boc Plình qmang ka mangai khoe cachìt mahaq manòeq kô khoe rìh hlài, dèch rìm yiniq ta chac cla am ka Boc Plình đoèq broq ranac patìh am ka kan taq atoq.
ROM 6:14 Majah qmang aih yiniq lui ùh i cwìang cleq ta oh daq; taiq oh daq pi i oe enh qneq ka ranenh mahaq oe enh qneq kan tabàih dech.
ROM 6:15 Khoe aih qmang leq! Taiq bèn pi oe enh qneq ka ranenh, mahaq oe enh qneq ka kan tabàih dech aih èh bèn khòh broq yiniq lui qmòh? Ùh qmang aih!
ROM 6:16 Oh daq ma ùh loq! tàng joq oh daq khoe dèch cla rađeh đoèq hu iu tiaq cabô, aih axài broq dìc mangai bèn ma iu, broq dìc da yiniq lui ajèn trùh ta kan cachìt loq broq dìc da kan loq iu đoèq hujah kan taq atoq?
ROM 6:17 Mahaq manè apôi Boc Plình, majah qmang aih atìq ka oh daq broq dìc ka yiniq lui, mahaq manòeq kô khoe dìq ka manoh wìh hlài iu tiaq Trong ma khoe hnài đòeq broq maneh ka rađeh!
ROM 6:18 Qmang aih oh daq khoe claih enh yiniq lui, khoe jah wìa hapŏng kan taq atoq.
ROM 6:19 Au anoe troeq bàu wì maloq doe, majah qmang aih kon mangai da oh daq ùh i nèn cleq. Qmang aih oh daq khoe hmaq đoèq dèh chac hamac broq hapŏng dìc kan amùa ratauq broq dù qmang leq, manòeq kô oh daq hadai dèch dèh chac broq hapŏng kan taq atoq qmang aih diq.
ROM 6:20 Jò oh daq oe raq broq dìc ka yiniq lui, oh daq ùh i tawac cleq ka trong taq atoq.
ROM 6:21 Aih oh daq jah cleq? Ajoq manòeq kô oh daq jah toq kan camaih, majah qmang aih pulùch da ƀài yiniq aih xài kan cachìt.
ROM 6:22 Mahaq manòeq kô oh daq khoe jah claih enh yiniq lui khoe jah wìa hapŏng Boc plình, aih oh daq jah yŏc ka rađeh kan hadròeh đòeq pulùch èh jah kan rìh halình moèq đòe.
ROM 6:23 Majah qmang kan baha da yiniq lui aih kan cachìt, mahaq kan am dech enh Boc Plình aih kan rìh halình enh dalam ka Chuaq Jesus Christ, Chuaq da bèn.
ROM 7:1 Oh daq ma ùh loq (Au doe ka mangai ma loq ka ranenh) ranenh i cwìang toq jò mangai oe rìh qmòh?
ROM 7:2 Tìah ka gucadrì i ŏng, waq toq ŏng haq oe rìh pang leq, ranenh panan haq tiaq deh ŏng pang aih, mahaq tàng ŏng haq cachìt haq jah claih enh ranenh ma khoe kàt haq ti ŏng.
ROM 7:3 Qmang aih, tàng joq ŏng haq oe rìh, mai haq lam yŏc mangai qnoeq, aih ep creo ka haq mangai gucadrì tango, mahaq tàng joq ŏng haq khoe cachìt, aih haq khoe claih ka ranenh, yac ka haq yŏc mangai qnoeq, haq ùh xài mangai tango.
ROM 7:4 Yôiq oh daq da au! oh daq hanoh qmang aih, xam chac da Christ oh daq hadai khoe cachìt ka ranenh, đoèq hu jah yŏc mangai qnoeq, aih mangai ma khoe rìh hlài enh kan cachìt, dôq bèn jah loh plì ka Boc Plình.
ROM 7:5 Majah qmang aih jò bèn oe rìh tiaq kan loq ònh da xech akia nèh, ranenh khoe parèu ƀài kan qmèq tabroq ta chac bèn dôq loh plì ta kan cachìt.
ROM 7:6 Mahaq manòeq kô tiaq ranenh ma xan rùp padràng yôt bèn, bèn khoe cachìt, bèn khoe jah claih khoe ka ranenh, đòeq hu patìh ka Boc Plình tiaq trong neo da Yiang Hadròeh, pi oe tiaq trong dùnh da bàu achìh.
ROM 7:7 Qmang aih bèn oe anoe cleq hòm? Ranenh aih ìq yiniq lui qmòh? Joq ùh lòm i qmang aih! Mahaq taiq ranenh au men jah loq dèh ka yiniq lui, tàng joq ranenh ùh doe: “Ìh ùh khòh daiq”, aih au khoe ùh qnì ka kan daiq.
ROM 7:8 Aih ìq, yiniq lui khoe dahôiq ajang ranenh đòeq xêh qnoh bài kan loq ònh daiq ta cliac au: Ùh hìaq i ranenh, aih yiniq lui cachìt.
ROM 7:9 Nèh haq, qnhòq i ranenh aih au rìh, yàng jò ranenh hi trùh aih yiniq lui rìh, au loh ka cachìt glòq hòm.
ROM 7:10 Au ma hi hnoq, lêh gêh haq ranenh đoèq broq ka au rìh, cadoe tìc aràng au trùh ta kan cachìt.
ROM 7:11 Majah qmang aih yiniq lui khoe dahôn yŏc ranenh đoèq hu padô au, ti ajang aih raq au majah cachìt.
ROM 7:12 Qmang aih, ranenh aih hadròeh, bàu thê hanoh hadròeh, dìq lem rai taq atoq.
ROM 7:13 Wùih kan lem qmang aih khoe loh nen dôq au cachìt qmòh? Ùh lòm i qmang aih! Mahaq yiniq lui ma khoe broq ka au cachìt, haq yŏc kan lem broq au cachìt, đòeq haq jah patô rađeh aih yiniq lui, aih ìq yiniq lui cachàt ajang ranenh majah loh ka xòc dìq jaq.
ROM 7:14 Bèn loq ranenh aih yiang, mahaq manoh da au kô aih xech akia, khoe tech đoèq broq dìc ka yiniq lui.
ROM 7:15 Majah qmang aih, au ùh qnì đeh broq cleq: Au ùh lòm broq trong cla ma enh, mahaq broq toq trong cla ma git.
ROM 7:16 Mahaq tàng au broq trong au ma git, aih au canau loq ranenh joq qnàng lem.
ROM 7:17 Jò aih au mahi loq, ùh xài au broq ƀài yiniq aih, mahaq yiniq lui rìh oe enh dalam ka au.
ROM 7:18 Au loq kan lem ùh oe ta au, aih ìq rameh: haq ùh oe ta manoh au, majah qmang aih au enh broq trong lem mahaq ùh hlàt broq ka gêh;
ROM 7:19 au ùh broq trong lem au ma enh, mahaq broq trong qmèq cla ma ùh enh.
ROM 7:20 Manòeq kô tàng joq au broq trong au ùh enh, aih pi xài au broq mahaq yiniq lui ma rìh oe enh dalam ka au ma broq trong aih.
ROM 7:21 Qmang aih au hnoq i ranenh kô enh dalam ka au: Jò au enh broq trong lem, kan qmèq hatiaq hloe au jò aih raq.
ROM 7:22 Majah qmang aih tiaq kon mangai enh dalam, au lem bùi ka ranenh Boc Plình;
ROM 7:23 mahaq au loq dèh ta chac i mòeq ranenh qnoeq tablêq ka ranenh ta gàu au, panan thê au broq hapŏng ranenh da yiniq lui, aih ranenh ma qnang tabroq ta chac au.
ROM 7:24 Joq haƀo ka au! Cabô mahu dèch au claih khoe ka chac hamac loq cachìt kô èh?
ROM 7:25 Manè apôi Boc Plình, canòm ka Chuaq Jesus Christ, aih Chuaq da bèn! Qmang aih, cla au yŏc dèh gàu ngoc patìh ka ranenh da Boc Plình, mahaq xech akia au broq hapŏng dìc ka ranenh da yiniq lui.
ROM 8:1 Qmang aih, manòeq kô khoe pi i kan hadrah ka mangai oe ta Chuaq Jesus Christ;
ROM 8:2 majah qmang aih ranenh da Yiang Hadròeh kan rìh khoe canòm ka Chuaq Jesus Christ đòeq caqnaih au loh khoe ka ranenh da yiniq lui xam kan cachìt.
ROM 8:3 Majah qmang aih yiniq cleq ranenh ma ùh hlàt broq, taiq xech akia broq ka ranenh loh ka pi nèn, aih Boc Plình khoe broq: Taiq yiniq lui haq majah khoe thê dèh kon yŏc xech akia qmang ka xech akia yiniq lui da bèn, èh khoe hadrah yiniq lui ta xech akia aih,
ROM 8:4 dôq kan taq atoq da ranenh ma panan broq jah gêh enh dalam bèn, aih la ƀài mangai ma ùh tiaq dua da xech akia mahaq tiaq dua da Yiang Hadròeh.
ROM 8:5 Mangai rìh tiaq xech akia gàu ngoc wì haq haqmiang chaq toq trong xech akia ma enh, mangai rìh tiaq Yiang Hadròeh manoh haq haqmiang chaq toq trong daYiang Hadròeh.
ROM 8:6 Chaq toq trong da xech akia enh aih èh loh kan cachìt, chaq trong Yiang Ha droèh aih èh loh kan rìh xam kan catèm.
ROM 8:7 Majah qmang aih haqmiang chaq toq trong da xech akia aih tablêq hlài ka Boc Plình, majah qmang aih haq ùh tiaq ranenh da Boc Plình, yeo hnau ka aih hòm haq tiaq ùh jah.
ROM 8:8 Ƀài mangai rìh tiaq xech akia, ùh jò leq lem ka manoh Boc Plình.
ROM 8:9 Hnoq anoe qmang aih, tàng joq Yiang Hadròeh da Boc Plình rìh oe enh dalam oh daq, oh daq ùh rìh tiaq xech akia hòm mahaq rìh tiaq Yiang Hadròeh, tàng cabô ùh i ka Yiang Hadròeh da Christ, aih ùh xài mangai da haq.
ROM 8:10 Qmang aih, tàng joq Christ oe enh dalam oh daq, yac ka chac oh daq cachìt ka yiniq lui, mahaq yiang aih rìh taiq kan taq atoq.
ROM 8:11 Èh hòm, tàng joq Yiang da Boc Plình ma khoe broq ka Chuaq Jesus rìh hlài enh kan cachìt oe ti oh daq. Haq ma broq ka Chuaq Jesus rìh hlài enh kan cachìt aih hadai canòm ka Yiang da haq ma oe ta dalam oh daq đoèq broq ka chac mac ma loq cachìt da oh daq jah rìh hlài.
ROM 8:12 Qmang aih, dìq ka oh daq bèn pi oe pòq doèh xech akia đòeq hu rìh tiaq haq.
ROM 8:13 Joq qmang aih, tàng joq oh daq rìh tiaq xech akia, aih èh ep cachìt, mahaq tàng canòm ka Yiang Hadroèh đòeq haq broq cachìt dŏng ƀài kan qmèq da chac hamac aih èh oh daq rìh.
ROM 8:14 Majah qmang aih, dìq dŏng mangai leq i Yiang Hadròeh da Boc Plình qnung trong, aih dìq kon Boc Plình.
ROM 8:15 Yiang Hadròeh oh daq ma khoe jah aih ùh dôq oh daq broq hapŏng dìc đòeq rìh ta kan yùq crè hòm, mahaq khoe am ka oh daq jah i manoh da kon ban, canòm ajang aih bèn mahi jah creo: “Aba- Baq!”
ROM 8:16 Yiang Hadròeh raq ma khoe panhìn ta manoh bèn loq đeh kô kon Boc Plình.
ROM 8:17 Manoèq kô, tàng joq bèn kon Boc Plình, aih bèn hadai mangai wiang jah kùng hang. Mangai wiang jah kùng hang enh Boc Plình, mangai wiang jah kùng hang ti Christ, waq toq bèn hadai wiang nanxa ti haq, aih èh bèn hadai wiang jah kan ranhòm ti haq.
ROM 8:18 Au hèm, kan nanxa manòeq kô ùh tajì đoèq hu tawêh ti kan ranhòm padon trùh ta bla èh, aih la ƀài kan ranhòm hu padon qnoh am ka bèn.
ROM 8:19 Joq qnàng qmang aih, rìm yiniq dìq toq tangèh gòm hnoq ƀài kon Boc Plình jah paqnoh.
ROM 8:20 Majah qmang aih, rìm yiniq Boc Plình broq loh dìq khoe oe enh qneq ka kan cachìt lùch, ùh xài cla enh qmang aih mahaq enh Mangai ma broq loh ƀài yiniq aih.
ROM 8:21 Rìm yiniq khoe jah broq loh aih hadai tangèh ka rađeh jah dèch claih khoe ka kan cachìt lùch, đoèq hu hanoh jah oe ta kan ranhòm ti kon Boc Plình.
ROM 8:22 Bèn loq rìm yiniq hadai toq hràng xalep trùh manòeq;
ROM 8:23 ùh xài toq ƀài ngè khoe jah broq loh aih, mahaq xam ƀài bèn aih ƀài mangai ma i plì ramua da Yiang Hadròeh, hadai hràng ta manoh cliac, jò bèn qnang gòm đòeq hu jah broq kon ban, aih la kan baxon hlài chac hamac bèn.
ROM 8:24 Ta kan tangèh gòm kô raq bèn ma khoe jah dèch, jò wì khoe jah trong rađeh ma tangèh gòm, aih ma oe tangèh cleq hòm, bèn khoe jah hnoq aih oe tangèh gòm dèh hòm?
ROM 8:25 Mahaq tàng bèn tangèh yiniq đeh qnhòq hnoq, aih ajoq bèn gòm qmòe rai àt,
ROM 8:26 Hadai qmang aih, Yiang Hadròeh wiang da bèn trong ma ùh nèn. Bèn ùh qnì ka rađeh ep bòch cleq đòeq waiq khàn ka hatroq, mahaq Yiang Hadròeh yŏc kan pi atêh hràng enh bèn đòeq hu waiq khàn am ka bèn.
ROM 8:27 Mangai ma sreo ta manoh mangai loq ka manoh Yiang Hadroèh, aih la tiaq manoh Boc Plình enh haq ma waiq khàn am ka ƀài kon da Boc Plình.
ROM 8:28 Bèn loq rìm yiniq Boc Plình ma broq aih dìq đoèq jah lòeq ka ƀài mangai loq waq ka haq, aih ƀài mangai haq ma khoe dì dèh adroe.
ROM 8:29 Majah qmang aih, mangai haq ma khoe loq dèh adroe, haq khoe ta qmroq đoèq hu jah tìah ka Kon Haq, dôq Kon aih jah broq Kon ramua oe taqne oh daq;
ROM 8:30 mangai haq ma khoe ta qmroq dèh adroe, aih haq khoe creo, mangai haq khoe creo, aih haq khoe doe dèh mangai taq atoq, mangai haq khoe doe dèh taq atoq aih haq khoe broq dôq jah kan ranhòm.
ROM 8:31 Khoe qmang aih bèn doe qmang leq? Tàng joq Boc Plình wiang ti bèn, oe i cabô hu tablêq ka bèn?
ROM 8:32 Haq khoe ùh adênh dèh Kon cla, mahaq khoe am dŏng ka bèn, oe i cleq hòm haq ma ùh am hloe ka bèn ajang Kon aih?
ROM 8:33 Cabô ma aràng kan tah hadrah ka mangai Boc Plình ma khoe ràih dèh? Boc Plình aih Mangai ma doe dèh wì aih jah kan taq atoq.
ROM 8:34 Cabô ma taqmòq yiniq lui ka wì aih? Ùh i ka cabô. Chuaq Jesus Christ aih Mangai khoe cachìt, manoeq khoe rìh hlài, haq qnang haqngui enh qma Boc Plình đòeq waiq khàn ka bèn.
ROM 8:35 Cabô jah lah bèn loh khoe kan loq waq da Christ? Kan mangò, kan nanxa, kan canàt rùp, pangot hrah, hyah hyai, kan yat, chang jaoq ùh xài?
ROM 8:36 Qmang ka bàu khoe achìh: “Tiaq Ìh, nhèn glàm kan cachìt xèq ka hì, Wì ngan nhèn bu dàng trìu đoèq xah jam”.
ROM 8:37 Mahaq ùh xài, ta rìm yiniq aih bèn canòm ka Mangai ma loq waq ka bènThi Tv 44:22, đòeq jah blêq yeo hnau ka aih hòm.
ROM 8:38 Au cajap manoh rameh: Yac ka kan cachìt, kan rìh, yac ka ƀình plình, yac ka kiac dù, yac ka mangai i cwìang, yac ka manòeq, yac ka yiniq padon trùh ta bla èh,
ROM 8:39 kan haqnhèq kan jrùq, ùh i cleq jah lah bèn loh khoe ka kan loq waq Boc Plình khoe am ka bèn oe enh dalam ka Chuaq Jesus Christ, aih Chuaq da bèn.
ROM 9:1 Enh dalam ka Christ, au ùh qnùt, manoh cliac au hadai wiang panhìn ka au xam Yiang Hadròeh:
ROM 9:2 Au mangò pi cajaq, manoh au jò leq ma ùh jìq.
ROM 9:3 Au khoe hmaq ngèh dôq au chìuq dìq kan wì git, dôq au kô dahlêh khoe ka Christ thai ka oh daq ma pajùm mahim jan ka au,
ROM 9:4 aih la mangai Isorali, aih ƀài mangai jah broq kon ban da Boc Plình, jah kan ranhòm, bàu tajao, ranenh, jah kùh waiq xam bàu khoe tèu am;
ROM 9:5 aih ƀài mangai ha-uang loh enh wì kan cadraq tiaq mahim jan aih raq nang noe ha-uang qnoh Christ, aih Mangai enh qnhèq dìq dŏng rìm ka yiniq, aih raq Boc Plình ma khòh manè apôi mòeq đòe Amen.
ROM 9:6 Aih ùh xài bàu Boc Plình khoe loh ka qngwan qngwaiq. Majah qmang aih ùh xài mangai leq ha-uang loh enh nang noe Isorali aih dìq mangai Isorali.
ROM 9:7 Èh ùh xài hi loh enh nang noe da Apraham aih dìq kon haq, mahaq i bàu achìh: “Enh Ysac aih èh ìh men i mòeq nang noe creo tiaq yiniq ìh”;
ROM 9:8 bàu aih rameh: Kon kaiq enh xech akia aih ùh xài kon Boc Plình, mahaq kon da bàu haq khoe tèu đòeq dèh adroe aih men joq kon da Apraham.
ROM 9:9 Kô raq bàu ma khoe chônh doe đoèq adroe: “Kô èh jah mòeq hanam, Au hi wìh hlài tacô, èh Sara hi i kon calô”.
ROM 9:10 Ma xài toq aih hi dìq, da Rêbeca hòm jò haq hadràp kon camia, kon da Ysac kan cadraq bèn, hanoh qmang aih.
ROM 9:11 Majah qmang aih, jò wa kon qnhòq ha-uang loh, qnhòq i broq trong lem trong dù dôq hu jah cajap tiaq manoh Boc Plình ma khoe dì adroe tiaq manoh cla haq enh (ùh xài tiaq yiniq broq, mahaq tiaq manoh Mangai ma creo)
ROM 9:12 aih khoe i bàu doe ka miq wa kon qyoh: “Mangai ma daq ep broq hapŏng dèh oh”;
ROM 9:13 qmang ka bàu khoe achìh: “Au ha-och ka Jacôp, mahaq git ka Êsau”.
ROM 9:14 Qmang aih bèn anoe qmang leq? Ahìaq i kan ùh taq atoq ta Boc Plình? Ùh i qmang aih!
ROM 9:15 Majah qmang aih, haq doe ka Môise: “Au ha-och deh ka mangai au loq waq, Au ùh manaq deh ka mangai au ma ha-och”.
ROM 9:16 Trong aih ma xài cabô hi tangèh hi àu hi jah, mahaq oe ajang kan loq waq da Boc Plình.
ROM 9:17 Ta Hset Hadroèh hadai i doe ka Pharaôn: “Hagleq au majah khoe dèch paqnàng ìh, đoèq ajang aih hujah patô qnoh cwìang itai au, dôq yiniq au jah anoe jàp crŏng taneh”.
ROM 9:18 Qmang aih, Haq ha-och deh ka mangai haq enh ha-och, enh broq cadoq manoh bô haq broq.
ROM 9:19 Qmang aih ìh bòch au: Hagleq Boc Plình oe cwò dèh ka nhèn? Oe i cabô hlàt tablêq ka manoh haq enh qmòh?...
ROM 9:20 Mahaq ìh qmat cabô, ìh ma hùa rahen ka Boc Plình? Abôq taneh wìa ka tarahen ka mangai broq loh abôq: “hagleq ìh majah broq loh au qmang kô?
ROM 9:21 Mangai thòq mŏt taneh ma ùh xài haq i cwìang yeo hnau ka taneh, hadai taneh aih qnah haq broq loh abôq lem đoèq hu tah hang canaq, qnah haq broq đòeq hu tah dahwèq hwòt hwat qmòh?
ROM 9:22 Tàng joq Boc Plình enh am hnoq deh kan nòeh rai broq đòeq hnoq kan cwìang itai haq, mahaq haq àt deh manoh khoe dùnh am ka ƀài abôq ma troq toq ka nòeh troq ka raliang cađac,
ROM 9:23 haq broq qmang kô am ka ƀài abôq haq ma loq waq, haq ma khoe palauq đòeq ka wì jah hnoq kan padrŏng ranhòm da haq, aih bèn oe jah anoe tam cleq hòm?
ROM 9:24 Aih au anoe trùh bèn, ƀài mangai haq khoe creo deh, ùh xài toq ta mangai Juđa, mahaq hloe xam ƀài mangai diac wì.
ROM 9:25 Qmang ka haq anoe ta hset Ôse: “Mangai ùh xài da au, au creo deh mangai da au, Mangai au ùh ha-och, au doe deh mangai au ha-och;”
ROM 9:26 Èh hòm, tanoè haq ma doe ka wì: “Pì ùh xài mangai da au, Hadai ta aih raq wì ma hi jah creo kon Boc Plình halình mòeq đòeq”.
ROM 9:27 Da Êsai jò haq ràu trùh mangai Isorali, haq creo rai hmoe cadêh: “Yac ka mangai Isorali bàc tìah ka braih diac rasixq, mahaq toq rah ròp da haq majah dèch;
ROM 9:28 majah qmang aih Boc Plình haqnan ka broq dôq xìt rìm bàu haq ta crŏng taneh.
ROM 9:29 Èh hòm Êsai khoe doe: “Tàng Boc Plình dìq jaq haqnhèq, ùh rong đoèq ka nang noe bèn mòeq toq hamŏng, Aih bèn hadai khoe tìah ka Sôđôm tìah ka Gômôro diq”.
ROM 9:30 Aih èh bèn doe cleq hòm? Mangai diac wì ùh chaq kan taq atoq, aih khoe jah kan taq atoq, mahaq kan taq atoq loh enh manoh lùi;
ROM 9:31 mangai Isorali chaq ranenh da kan taq atoq, dìq khoe capòch ka ranenh aih.
ROM 9:32 Hagleq? Taiq wì haq ùh chaq xi manoh lùi, mahaq chaq xi yiniq broq. Wì haq khoe catoeh ka hmo,
ROM 9:33 qmang ka bàu khoe achìh: “Kô! Au đòeq ta Siôn mòeq toq hmo, aih hmo kàn broq ka wì catoeh, mangai leq lùi haq, ùh hìaq ep camaih.
ROM 10:1 Wùih dìq ka oh daq, kan tangèh ta manoh au hloe xam bàu au waiq khàn ka Boc Plình, au waiq khàn deh ka oh daq au, aih la mangai Isorali đoèq dìq ka wì jah dèch.
ROM 10:2 Au wiang capoch panhìn wì haq joq i manoh nhet joq qnàng trong da Boc Plình mahaq kan nhet aih ùh tiaq manoh rabiaq.
ROM 10:3 Majah qmang aih, wì haq ùh canau kan taq atoq da Boc Plình wì haq àu chaq ònh đeh trong qnoeq đoèq broq ka rađeh jah taq atoq, ùh iu tiaq kan taq atoq da Boc Plình;
ROM 10:4 majah qmang aih, Christ aih kan atìq lùch da ranenh, đòeq dìq ka mangai lùi hujah kan taq atoq.
ROM 10:5 Anoe trùh kan taq atoq loh enh ranenh, Môise achìh qmang kô: “Ƀài mangai leq ma broq tiaq trong aih, canòm dèh aih raq đoèq hujah rìh”.
ROM 10:6 Mahaq kan taq atoq da manoh lùi, aih achìh rameh: “Manoh ìh apaq capoch qmang kô: Cabô ma tŏc ta Plình? Đòeq hu qnoh Christ loh;
ROM 10:7 tàng ùh aih: Cabô ma hu loh ta hwin jrùq đòeq hu dèch atŏc Christ enh kan cahìt”?
ROM 10:8 Mahaq doe qmang leq? Bàu oe ten ka ìh, oe ta hacùng ìh, oe ta manoh ìh. Aih raq bàu da manoh lùi nhèn qnang anoe hnài.
ROM 10:9 Qmang aih tàng joq hacùng ìh anoe qnoh Chuaq Jesus Christ, manoh ìh lùi Boc Plình khoe broq ka haq rìh hlài enh kan cachìt, aih èh ìh jah dèch;
ROM 10:10 majah qmang aih, lùi ta manoh aih jah kan taq atoq, mahaq anoe qnoh ajang hacùng bàu aih èh jah dèch.
ROM 10:11 Qmang ka Hset Hadròeh anoe: “Mangai leq ma lùi haq, aih ùh hìaq xep.
ROM 10:12 Majah qmang aih yac ka mangai Juđa yac ka mangai Gorec ùh i cleq crài ka dabau. Wì hanoh i pajùm mòeq Chuaq bình halùih xôq ramot ka mangai creo dang haq.
ROM 10:13 Majah qmang aih, mangai leq creo dang yiniq Chuaq, aih hi jah dèch.”
ROM 10:14 Mahaq, wì qnhòq lùi haq, aih wì creo dang qmang leq majah? Qnhòq lah i cabô anoe trùh haq aih broq qmang leq wì ma lùi? Èh broq qmang leq wì ma hìa tàng joq ùh i cabô lam doe ka wì?
ROM 10:15 Mahaq tàng ùh i ka mangai ma khoe jah thê loh lam, aih èh hnài qmang leq? Tìah ka bàu ma khoe achìh: “Capiang jènh da ƀài mangai aràng Bàu lem, aih lem i jaq clceq”.
ROM 10:16 Mahaq ùh xài rìm ngai dìq lùi Bàu lem, majah qmang aih Êsai khoe doe: “Waiq Chuaq! cabô ma lùi bàu nhèn anoe?”
ROM 10:17 Qmang aih, manoh lùi trùh, jò wì hi jah tàng, wì jah tamàng jò bàu da Christ jah anoe hnài.
ROM 10:18 Mahaq au bòch: Ahìaq wì qnhòq tàng? Majoq qnàng wì khoe tàng: “Bàu wì anoe khoe trùh rìm cròng, Bàu wì khoe jàp crŏng taneh”.
ROM 10:19 Au bòch hòm: “Tàng qmang aih mangai Isorali ùh lòm qnì cleq qmòh? Môise khoe doe: “Au broq ka pì tagrình ka mangai diac wì; Au broq ka pì plôh nòeh ka mangai ùh qnì qmoè cleq”.
ROM 10:20 Êsai khoe ùh yùq ka anoe: “Bài mangai ma ùh chaq au, aih khoe hnoq au, Au mahno rađeh ka mangai ma ùh lah bòch trùh au”.
ROM 10:21 Ràu trùh mangai Isorali aih haq doe: “Au khoe hnhu tì xèq ka hì tangèa ta nang noe ma cadoq manoh loq capoch gôpla”.
ROM 11:1 “Khoe aih au bòch hòm: Boc Plình i cađac dèh mangai da haq? Ùh i, majah qmang aih; au hadai mangai Isorali, kon xau Apraham, nang noe da Bênjamin.
ROM 11:2 Boc Plình qnhòq hmaq cađac dèh mangai haq ma khoe loq deh adroe. Oh daq ma ùh qnì ajang noè Hset Hadròeh ma achìh trùh Êli? Jò haq àu bòch waq ka Boc Plình tabroq ka mangai Isorali, haq doe:
ROM 11:3 Waiq Chuaq! wì khoe jêh đac dŏng da ìh pajàu, raliang caqnìh đac da ìh prang tadreo; oe mòeq ngai au raq, dua wì chaq jêh đac hloe”.
ROM 11:4 Mahaq Boc Plình tèu qmang leq? “Au khoe padon đòeq ka rađeh tapèh mùan mangai gucalô ùh hacùn cràng enh ngèa ka Ba-an.
ROM 11:5 Manòeq hadai, i mòeq qnah oe xrong hlài tiaq kan tabàih ma ràih dèh.
ROM 11:6 Mahaq tàng joq hi tiaq kan tabàih dech aih pi tiaq trong yiniq broq hòm, ùh qmeh kan tabàih ma oe xài kan tabàih hòm?
ROM 11:7 Aih qmang leq? Aih ìq mangai Isorali chaq ùh jah trong wì haq ma chaq, mahaq mangai majah ràih aih khoe jah, mangai ma qnoeq aih loh ka cadoq manoh,
ROM 11:8 qmang ka bàu ma khoe achìh: “Boc Plình khoe broq ka wì loh ka clam cluiq, Mat ùh xau hnoq, don ùh xau tàng, Trùh hloe manòeq”.
ROM 11:9 Đawit hanoh doe: “Xoeq diq, yiniang yinàng da wì haq wìa jroh wìa hlàp, Wìa kan catoeh đòeq hu patem chau ka wì haq;
ROM 11:10 Xoeq diq mat wì haq loh ka clam cluiq, dôq wì haq ùh xau hnoq, Crŏng wì haq kŏc hloe mòeq đòe”!
ROM 11:11 Au bòch hòm: Mangai Isorali catoeh qmang aih ahìaq đòeq hu cro hloe ùh xài? Ùh xài qmang aih! Mahaq taiq yiniq lui wì haq kan dèch majah khoe trùh ka mangai diac wì, đoèq broq ka wì haq tagrình.
ROM 11:12 Mahaq tàng yiniq lui wì haq khoe broq ka crŏng taneh jah kan padrŏng, kan capòch da wì haq khoe broq ka mangai diac wì jah padrŏng kan, loq ka kan padrŏng da wì haq!
ROM 11:13 Au anoe ka pì oh daq mangai diac wì: Enh nèh trùh manòeq, au broq mangai Tiaq Cla am ka mangai diac wì, au àu broq dôq trong au ma patìh jah ranhòm,
ROM 11:14 đòeq ka manoh cliac oh daq mangai diac cla nhèn tajênh, dôq wì loq ran đeh diq, đòeq i đeh moeq qnah ngai ta wì haq jah dèch.
ROM 11:15 Tàng joq kan hlêh đac da wì haq khoe broq ka phu cròng jah hatroq, aih èh jò wì haq wìh hlài ta kan tabàih dech, aih ma ùh xài rìh hlài enh kan cachìt qmòh?
ROM 11:16 Tàng plì gàu mùa hadròeh, aih dìq ka đùng hanoh hadròeh, tàng riah haq hadroèh, aih dìq ka hanenh hanoh hadròeh.
ROM 11:17 Tàng i mòeq baiq hamenh ma khoe sri đac, aih èh ìh qmat long ôliu gàng khoe jah srep qmùt ajang ƀài teu hamenh aih đòeq jah pajùm đeh ka jan, đeh ka riah da long ôliu,
ROM 11:18 apaq catèh rađeh kô yeo loe ka ƀài hamenh aih. Tàng joq loq enh catèh, ìh ep hèm qmang kô: Ùh xài ìh tagah lep ka riah, ma joq qnàng riah ma tagah lep ka ìh.
ROM 11:19 Aih èh ìh hi doe: Ƀài hamenh qnoeq khoe sri đac đòeq ka au jah srep qmùt ajang teu ƀài aih.
ROM 11:20 Joq qmang aih, ƀài hamenh aih khoe sri cađac taiq wì haq ùh lùi, ìh canòm ka manoh lùi majah keo oe, apaq catèh rađeh mahaq thê ìh loq iu yùq.
ROM 11:21 Majah qmang aih tàng joq Boc Plình khoe ùh adênh ka ƀài hamenh cla long aih, aih èh haq hadai ùh i adênh cleq ka ìh.
ROM 11:22 Qmang aih, ngan beq, ngan kan loq hanò xam kan ùh jah blìa da Boc Plình: Kan ùh jah blìa ka wì aih ƀài mangai khoe tacro, kan loq hanò am ka ìh, waq toq ìh loq wèq rađeh ta kan loq waq da haq, ùh meh ìh hadai ep sri cađac.
ROM 11:23 Da wì aih, tàng wì ùh hìaq catàm yôt ta kan ùh lùi, aih èh wì hadai jah srep qmùt majah qmang aih Boc Plình i cwìang srep qmùt wì haq.
ROM 11:24 Mahaq tàng ìh khoe jah pot enh long ôliu gàng đòeq hu srep qmùt talong ôliu lem, aih loq ka ƀài wì aih hamenh da cla long ma ùh jah srep qmùt ta xèm cla qmòh!
ROM 11:25 Qmang aih, au ùh enh ka oh daq ùh qnì kan hlèp kô, yùq èh oh daq loq doe đeh kô rabiaq: Aih ìq, mòeq qnah raq mangai Isorali ma khoe loh ka cadoq manoh, gòm trùh jò leq mangai diac wì khoe jah qmùt dôq haq tôm òeq;
ROM 11:26 khoe aih èh dìq ka mangai Isorali hi jah dèch, qmang ka bàu khoe achìh: “Mangai paclaih loh enh Si-ôn, Dèch đac kan ngang dù loh khoe ka Jacôp;
ROM 11:27 Aih kan tajao au broq ka wì, Jò au dèch cađac ka hangai yiniq lui wì haq”.
ROM 11:28 Tàng hatùang trùh Bàu lem, wì aih khoe loh mangai tagit ka pì, mahaq tàng hatuàng trùh kan ràih enh plình wì haq aih raq mangai jah kan loq waq taiq ajang boc yaq,
ROM 11:29 majah qmang aih ƀài bìac Boc Plình ma am xam bàu creo da haq ùh jò leq tablòq.
ROM 11:30 Qmang ka enh adroe nèh oh daq khoe ùh iu Boc Plình, yàng manòeq kô taiq kan ùh iu da wì aih oh daq ma khoe loh ka jah kan ha-och,
ROM 11:31 hanoh qmang aih, manòeq kô wì haq khoe ùh iu, đoèq hu hadai jah kan ha-och troeq kan ha-och khoe am da oh daq.
ROM 11:32 Majah qmang aih, Boc Plình khoe clêh dìq dŏng ta kan ùh qnì iu đòeq hu ha-och dìq dŏng rìm ngai.
ROM 11:33 Wùih! joq jrùq qnàng kan padrŏng, kan rabiaq, kan loq da Boc Plình! Kan hadrah da haq cabô ma hlàt tem, trong da haq cabô ma hlàt qnhro!
ROM 11:34 Aleq i cabô loq ka manoh da Chuaq? Cabô ma khoe wiang hatình ti haq?
ROM 11:35 Cabô khoe am ka haq cleq adroe đòeq hu jah haq padreo hlài?
ROM 11:36 Majah qmang aih rìm yiniq dìq loh enh haq, canòm ka haq, tangèa dìq ta haq. Kan ranhòm mòeq đòe ùh lùch oe dìq dŏng ta haq! Amen.
ROM 12:1 Qmang aih, au yŏc kan loq waq da Boc Plình, pariaq dìq ka pì oh daq dèch qmòe chac cla pì đòeq broq ramènh rìh, hadròeh lem ka manoh Boc Plình, aih raq kan kùh waiq ma troq da oh daq.
ROM 12:2 Apaq top dua qnhòng kô, mahaq wìh wìa tiaq manoh oh daq ma khoe jah paneo, đòeq hujah qnhro loq trong lem manoh xam kan geo gùa da Boc Plình aih qmang leq cadèh.
ROM 12:3 Qmang aih, tiaq kan tabàih dech ma khoe am ka au, au anoe ka tang ngai oh daq apaq hèm rađeh kô haqnhèq hrìn, mahaq ep i manoh hèm bu qnang lem tiaq maneh kan lùi Boc Plình ma khoe am ka tang ngai.
ROM 12:4 Majah qmang aih, tìah ka mòeq toq chac raq mahaq ta aih i bàc yiniq, ƀài yiniq aih i deh hra trong abroq crài ka dabau;
ROM 12:5 hadai qmang aih, enh dalam ka Christ bèn kô bàc ngai mahaq khoe loh mòeq chac, ƀài bèn kô aih hamenh da dabau.
ROM 12:6 Majah qmang aih bèn i ƀài kan tabàih crài ka dabau, tiaq kan tabàih dech khoe am ka tang ngai, mangai leq jah am tapoch pajàu, aih asràm tapoch hatiaq dèh manoh lùi;
ROM 12:7 cabô jah creo hu broq mangai patìh, aih ep kàt racop rađeh ti bìac patìh, cabô broq mangai hnài, aih ep hnài;
ROM 12:8 cabô broq mangai pariaq, aih pariaq, cabô broq mangai ti tabàih am, aih tabòeh am majoq qnàng haq, cabô broq mangai qnung ngoe, panim haq đòeq hu qnung ngoe, cabô broq mangai loq ha-och, drah lem bùi ka broq.
ROM 12:9 Kan loq waq ep ma joq qnàng haq. Ep git ka trong dù bêh trong lem.
ROM 12:10 Drah yŏc kan loq waq laq alàng đòeq ha-och ka dabau tìah ka oh daq, ngan wì qnoeq ùh hnau ka cla rađeh.
ROM 12:11 Drah panim apaq aroh, ep i manoh loq nhet: ep patìh ka Chuaq.
ROM 12:12 Drah loq bùi ta kan tangèh, loq àt ta kan nanxa, cajap manoh đòeq hu waiq khàn.
ROM 12:13 Drah lah axong dahwèq am ka mangai da Boc Plình jò wì haq i đeh yiniq nhet ka waq, dìq ka manoh loq đìh tamoe;
ROM 12:14 waiq am xôq ramot ka mangai rùp oh daq, waiq am xôq ramot ùh dùh hanip.
ROM 12:15 Wiang lem bùi ti mangai lem bùi, crò ti mangai crò.
ROM 12:16 Oh daq ep acaq oe ma hatroq ti dabau, apaq enh toq ka rahù rahòm, mahaq loq haqmuan rađeh. Apaq doe đeh rabiaq.
ROM 12:17 Apaq yŏc kan dù đòeq hu patem chau ka cabô, mahaq enh ngèa rìm ngai, ep hèm ngan trong leq malem.
ROM 12:18 Tàng jah, yŏc dìq dèh ka padren hiwa đòeq àu hatroq ka rìm ngai.
ROM 12:19 Yôi yôiq oh daq da au, cla pì apaq patem chau ka cabô, mahaq dôq daiq ka kan nòeh da Boc Plình, majah qmang aih i bàu khoe achìh: “Kan patem chau aih oe ta au, i au tabroq chau.”
ROM 12:20 Qmang aih tàng joq mangai tagit ka pì haq hrah, qmi haq acaq, tàng joq haq croh ranŏng, drah am haq ôq, broq qmang aih tìah ka pì tah ngia ùnh tagàu wì”.
ROM 12:21 Apaq dôq trong dù blêq pì, mahaq dôq trong lem blêq trong dù.
ROM 13:1 Rìm ngai ep iu tiaq mangai wèq cwìang enh qnhèq ka rađeh, majah qmang aih ùh i ka cwìang leq ma ùh trùh enh Boc Plình, ƀài cwìang aih dìq Boc Plình thê.
ROM 13:2 Qmang aih, cabô taƀlêq hlài ka mangai wèq cwìang, aih haq taƀlêq hlài ka bàu Boc Plình khoe thê, mangai taƀlêq qmang aih haq taqmac yŏc ka rađeh kan hadrah.
ROM 13:3 Majah qmang aih, mangai wèq cwìang ùh xài dôq ka mangai broq lem crè mahaq đòeq ka mangai broq dù crè. Ìh ngèh ka ùh hìaq ep yùq crè ka mangai i cwìang ajoq? Aih drah broq trong lem beq đòeq hujah wì haq manè baha ìh;
ROM 13:4 majah qmang aih wì haq aih hapŏng Boc Plình đòeq i lòeq ka pì. Mahaq tàng ìh broq trong qmèq, aih khòh lèt, majah qmang aih mangai wê chang ùh lah wê waiq ùh i ka yiniq, wì haq aih ranac da Boc Plình đòeq hadrah mangai broq dù.
ROM 13:5 Aih ìq dài majah ep iu, ùh xài crè toq ka loq phŏc hi hêq, mahaq hadai taiq deh manoh cliac.
ROM 13:6 Aih ìq raq oh daq majah ep caqnaih thèq, majah qmang aih mangai wèq cwìang aih hapŏng Boc Plình đòeq hu broq trong kô.
ROM 13:7 Ep caqnaih da rìm ngai dòeh oh daq ma khoe pòq: Caqnaih thèq ka mangai ìh ep thèq, wiang tagop ka mangai khòh wiang gop, crè ka mangai khòh crè, ta iu ka mangai khòh ta iu.
ROM 13:8 Apaq pòq dòeh bô yac ka yiniq cleq, enh gùng kan loq waq ka dabau, majah qmang aih cabô loq waq dèh ka mangai ma haten hatìa aih haq khoe broq gêh ranenh.
ROM 13:9 Hacô ƀài ranenh aih qmang kô: Ìh apaq tango, apaq jêh đac mangai, apaq atùng, apaq daiq plai hloe xam ƀài ranenh qnoeq, yac ka ranenh leq dìq yùp ta mòeq bàu kô: Ìh ep loq waq ka mangai haten hatìa tìah ka cla ìh.
ROM 13:10 Kan loq waq ùh broq habo ka mangai ten tìa. Qmang aih kan loq waq broq gêh geo ranenh.
ROM 13:11 Drah acaq oe qmang aih, majah qmang aih bèn loq manòeq: Khoe ten trùh jò, oh daq ma kùi rìu beq, majah qmang aih kan dèch da bèn trùh khoe ten, ùh hnau ka jò bèn ma baxèm lùi.
ROM 13:12 Mang khoe jrùq, hì khoe ten trùh, qmang aih bèn drah lêh cađac ƀài yiniq broq da kan clam cluiq đòeq hu taqmac wê ranac da kan qngah qngai.
ROM 13:13 Drah cadiang lam ma qnhrang qmang ka dahì. Apaq dôq rađeh tacro catàm ta kan ôq bù haqnhròch, talìq talàn xam kan tajênh;
ROM 13:14 mahaq caxùnh yŏc Chuaq Jesus Christ rai apaq hèm đòeq chaq trong hu patìh ƀài bìac xech akia ma rahènh. XuXh 20:13-17 PhuDnl 5:17-21
ROM 14:1 Drah lem manoh đòeq hu đìh wì oh daq manoh lùi ma yeo hamoq đeh, ùh dùh rahen dèh trong haq ma qnhòq dai lùi.
ROM 14:2 Mangai kô lùi rìm yiniq dìq khòh acaq, mangai manoh lùi ma yeo ƀiaq tau acaq đeh toq cachiq.
ROM 14:3 Mangai acaq apaq jù dèh ka mangai ùh acaq, mangai ùh acaq apaq ti hadrah dèh ka mangai ma acaq, majah qmang aih Boc Plình khoe đìh yŏc dèh haq.
ROM 14:4 Ìh qmat ìq cabô gleq ma hùa hadrah hapŏng da mangai qnoeq? Haq yòng qnì haq cro qnì aih mac da cla craq haq mahaq haq yòng, majah qmang aih Chuaq i cwìang am ka haq qnhrang.
ROM 14:5 Managai kô hèm hi kô ùh hnau ka hì qnoeq, mangai tau hèm yac ka hì leq hanoh daq adàng, mangai leq mangai meh lùi cajap dèh ta gàu ngoc.
ROM 14:6 Mangai ma wèq hì aih, dài Chuaq haq majah wèq, mangai ma acaq aih dài Chuaq haq men acaq, majah qmang aih wì haq manè apôi Boc Plình, mangai ma ùh acaq aih hanoh dài Chuaq wì haq majah ùh acaq, wì haq hanoh manè apôi Boc Plình.
ROM 14:7 Majah qmang aih taqne bèn kô ùh i mangai leq rìh toq ka rađeh, èh hòm taqne bèn hanoh ùh i mangai leq ma cachìt ka rađeh,
ROM 14:8 tàng bèn rìh aih rìh ka Chuaq, tàng bèn cachìt aih cachìt ka Chuaq. Qmang aih yac ka bèn rìh yac ka bèn cachìt, aih dìq ta Chuaq.
ROM 14:9 Christ khoe cachìt mahaq khoe rìh hlài aih đòeq hu broq Chuaq da mangai cachìt xam mangai rìh.
ROM 14:10 Mahaq gleq ìh majah hadrah dèh oh daq? Da ìh hòm, hagleq ìh loq jù đac dèh oh daq? Majah qmang aih, bèn kô èh dìq ep yòng enh ngèa ka gèq Boc Plình haqngui hadrah bèn.
ROM 14:11 Majah qmang aih i bàu khoe achìh rameh: “Chuaq doe: Joq qnàng troeq au kô rìh halình, rìm toq cràng dìq ep hacùn enh ngèa au, rìm toq rapet jah manè apôi Boc Plình”.
ROM 14:12 Aih èh, ajang ngèa Boc Plình bèn dìq ep taqmon hlài rìm yiniq bèn ma khoe broq.
ROM 14:13 Qmang aih bèn pi dùh ti hadrah dèh ka dabau, yac ka qmang leq dua bèn ùh roh hmo ti qngèa oh daq, ùh broq ka wì haq tacro.
ROM 14:14 Au loq rai lùi joq qnàng ta Chuaq Jesus ùh i cleq ma ùh hruah, toq rameh raq cabô hèm dahwèq kô ùh hruah aih haq ùh hruah toq ka mangai aih.
ROM 14:15 Tàng joq mòeq dahwèq acaq ìh broq ka oh daq ep mangò, qmang aih ìh pi oe broq tiaq kan loq waq hòm. Ùh dùh đòeq dahwèq acaq da ìh broq raliang đac mangai Christ ma khoe cachìt am.
ROM 14:16 Qmang aih apaq dôq i yiniq cleq ìh loq haq lem mahaq loh nen đòeq ka wì capoch qmèq.
ROM 14:17 Majah qmang aih diac Boc Plình aih ùh xài ajang nòe acaq ôq mahaq ajang kan taq atoq, catèm, lem bùi trùh enh Yiang Hadròeh.
ROM 14:18 Mangai leq tiaq trong aih đòeq patìh ka Christ aih jah lem manoh Boc Plình, jah wì manè.
ROM 14:19 Qmang aih, bèn drah chaq trong broq qmang leq hujah hatroq ti dabau ma đòeq broq dua qngah ka dabau.
ROM 14:20 Ùh dùh đòeq trong acaq raliang đac bìac Boc Plình ma broq. Rìm dahwèq acaq aih dìq hruah, bèn acaq mahaq broq ka mangai qnoeq catoeh ataq, aih raq kan dù.
ROM 14:21 Ma yeo lem, aih ùh acaq jam, ùh ôq alac rai ùh broq qmòe cleq dôq ka oh daq bèn catoeh cro.
ROM 14:22 Ƀài trong kô, ìh i dèh manoh lùi pang leq, ìh wèq ka rađeh pang aih enh ngèa ka Boc Plình. Xôq ramot ka mangai leq ma ùh taqmac yiniq lui ka rađeh tiaq trong cla haq ma khoe dì dèh.
ROM 14:23 Mahaq mangai leq oe raq i manoh qnhòq dai tùt ka dahwèq đeh ma acaq aih haq khoe taqmòq ka rađeh yiniq lui, majah qmang aih haq ùh acaq tiaq manoh lùi, yac ka broq cleq mahaq ùh tiaq manoh lùi aih raq yiniq lui.
ROM 15:1 Qmang aih bèn mangai ma tadêh, ep wiang pòq blòh kan trap ka mangai ma ùh i đeh ka padren, apaq broq waq ka lem toq ka manoh deh cla.
ROM 15:2 Rìm ngai bèn ep broq lem manoh ka mangai haten hatìa bèn, đoèq i loèq ka wì hu broq dua lem ka wì.
ROM 15:3 Majah qmang aih, yac ka Christ hadai ùh broq lem toq manoh dèh cla, qmang ka bàu khoe achìh: “Bàu ƀài mangai capoch qmèq khoe ta ùc enh qnhèq ta chac au”.
ROM 15:4 Majah qmang aih, rìm yiniq enh nèh khoe achìh hlài đòeq hnài bèn, dôq enh kan loq àt xam kan alòng da Hset Hadròeh hnài, bèn jah i kan tangèh.
ROM 15:5 Waiq Boc Plình aih xèm da kan loq àt xam kan alòng am ka oh daq jah mòeq manoh oe ti dabau qmang ka Chuaq Jesus Christ.
ROM 15:6 Đòeq ka oh daq jah mòeq manoh mòeq bàu ti dabau hu manè apôi Boc Plình, aih Baq da Chuaq Jesus Christ bèn.
ROM 15:7 Qmang aih, oh daq drah đìh dabau, qmang ka Christ khoe đìh EsIs 45:23 oh daq, dôq Boc Plình jah kan ranhòm.
ROM 15:8 Majah qmang aih au anoe ka oh daq, Chuaq Jesus Christ khoe broq mangai patìh tanòe ƀài mangai kat akia, đòeq hu patô qnoh Boc Plình ùh gôpla, rai broq ka cajap bàu ma khoe tèu am ka kan cadraq bèn;
ROM 15:9 qnah hòm dôq mangai diac wì jah manè apôi Boc Plình taiq kan loq waq haq, tìah ka bàu ma khoe achìh: “Aih raq, au majah manè apôi Boc Plình taqne mangai diac wì, Calêu padèch yiniq haq”.
ROM 15:10 Èh i achìh hòm: “Dìq ka mangai diac wì, lem bùi ti mangai da Chuaq beq.
ROM 15:11 Èh hòm: “Dìq ka mangai diac wì, Drah manè apôi Chuaq, rìm ngai khòh manè haq”.
ROM 15:12 Êsai hanoh doe: “Enh rangàu riah da Jêse, jah plôh loh hamenh Moèq ngai ma hu yòng wèq dìq ka mangai diac wì, Mangai diac wì jah tangèh đeh ta haq aih”.
ROM 15:13 Waiq Boc Plình da kan tangèh, broq ka oh daq jah lem bùi rìm trong xam rìm kan catèm ta kan lùi, đòeq ka oh daq canòm ka cwìang itai da Yiang Hadròeh jah bình bauq kan canòm.
ROM 15:14 Dìq dŏng oh daq da au, au lùi oh daq i bình kan loq hanò, bình kan rabiaq, èh loq hnài dabau.
ROM 15:15 Joq au khoe yŏc dìq dèh ka manoh ùh hòq ka achìh jàiq đòeq anoe ka oh daq trong kô trong tau, aih đòeq broq ka oh daq hmàng, kan tabàih Boc Plình khoe am ka au
ROM 15:16 jah wìa mangai patìh da Chuaq Jesus Christ am ka mangai diac wì, broq pajàu Bàu lem da Boc Plình, đòeq mangai diac wì jah wìa ramènh lem ka manoh Boc Plình, jah kan hruah enh Yiang Hadròeh.
ROM 15:17 Aih èh enh da lam ka Jesus au i nen hu catèh rađeh ti ajang nòe au ma khoe patìh ka Boc Plình.
ROM 15:18 Majah qmang aih, au ùh hùa capoch cleq yeo loe ka ƀài trong Christ ma khoe thê au broq dôq mangai diac wì jah iu tiaq haq, enh bàu capoch trùh yiniq broq,
ROM 15:19 enh noè cwìang itai xam kan halac, tiaq kan itai enh Yiang Hadròeh da Boc Plình, patep enh Jêrusalem xam ƀài gùng dudan aih trùh hloe tagùng I-lyri, au aràng Bàu lem da Christ lam jàp jìa.
ROM 15:20 Manoh da au toq enh anoe trong Bàu lem tanòe leq yiniq Chuaq Jesus Christ qnhòq lah i cabô ràu trùh, dôq au ùh hìaq broq hnim enh qnhèq ka xàn hnim wì qnoeq,
ROM 15:21 qmang ka bàu khoe achìh: “Ƀài mangai qnhòq lah hìa trùh haq, aih jah hnoq haq, Ƀài mangai qnhòq lah tàng anoe trùh haq, aih jah loq ka haq”.
ROM 15:22 Kô ìq raq kan khech tàt, broq ka au khoe bàc yàng ùh jah trùh hmàih ka oh daq.
ROM 15:23 Mahaq manòeq kô pi oe i cleq tàt padràng au oe ta ƀài gùng kô, qnah hòm khoe toq leq hanam, au toq ngèh ka jah trùh ti oh daq;
ROM 15:24 qmang aih tàng au jah lam tagùng Ypha-nho, au diq enh troq trong hu hmàih hloe ka oh daq, khoe ka jah oe lem bùi ti oh daq au hadai enh canòm ka oh daq qnung au lam.
ROM 15:25 Hnoq anoe qmang aih, manòeq kô au qnang ti trong trùh ta Jêrusalem đòeq hu patìh ka ƀài mangai hadròeh ta aih.
ROM 15:26 Majah qmang aih mangai ta Maxêđoan xam mangai tagùng Achai khoe lem bùi ta manoh wiang tagop bac jèn hu tabàih ka ƀa mangai hadròeh da Chuaq ta Jêrusalem ma qnang hamoq.
ROM 15:27 Wì lem manoh broq qmang aih, majoq qnàng wì pòq dòeh mangai Juđa, tàng joq mangai diac wì khoe jah wiang pajùm xôq ramot ti mangai Juđa, aih wì haq ep yŏc dèh kùng hang qnhòng kô đòeq hu wiang am ka mangai Juđa.
ROM 15:28 Qmang aih, gòm jò au broq gêh ka bìac kô, jò au loq ka joq qnàng wì khoe jah ƀài dahwèq aih, au hi lam hmàih ka oh daq, èh au hi lam ta Ypha-nho.
ROM 15:29 Jò au trùh ti oh daq, au aràng bình halùih xôq ramot da Christ ka oh daq.
ROM 15:30 Qmang aih, canòm ka Chuaq Jesus Christ da bèn xam kan loq waq loh enh Yiang Hadròeh, au enh oh daq wiang pajùm ti au trong bàu waiq khàn am ka au enh ngèa Boc Plình.
ROM 15:31 Dôq au jah claih enh ti kŏng ƀài mangai ùh lùi tagùng Juđê, đòeq bài dahwèq au ma wê aràng kô wì oh daq hadròeh ta Jêrusalem jah dì yŏc.
ROM 15:32 Aih èh, au hi jah lem bùi đòeq hu trùh ta oh daq, canòm tiaq manoh Boc Plình enh, èh dìq ka bèn hadai jah padài ti dabau.
ROM 15:33 Waiq Boc Plình kan catèm oe ti oh daq! Amen.
ROM 16:1 Au thê mòeq ngai gucadrì yiniq haq Phêbê trùh ta pì, aih hanoh oh daq bèn, haq aih mangai wiang patìh ti tagop oe ta Sencorê.
ROM 16:2 Qmang aih, enh dalam ka Chuaq pì đìh haq ma tajì qmang ka mangai hadròeh rai am ka haq ƀài dahwèq haq ma i đeh yiniq nhet ka waq, majah qmang aih haq hanoh khoe loq wiang am ka bàc ngai qnoeq ta aih hadai i hloe xam au.
ROM 16:3 Au bòch hmàih Bêritsin xam Aquila, wa aih mangai hadai wiang patìh ka Chuaq Jesus Christ ti au.
ROM 16:4 Wa khoe tamùa cla rađeh đòeq hu dŏng kan rìh au, ùh xài moèq ngai au manè wa mahaq xam Tagop Ha dròeh da mangai diac wì.
ROM 16:5 Hadai bòch hmàih trùh ka Tagop Hadròeh ma tagop ta hnim wa aih. Bòch hmàih ka Êbai-net, aih bua ma dìq jaq haten hatìa ka au, oe tagùng Asi, haq aih mangai ma baxèm tawìh tiaq Christ.
ROM 16:6 Au bòch hmàih ka Mari, mangai ma khoe xalep ka oh daq.
ROM 16:7 Au bòch hmàih ka Antrô-nica xam Juni-a, mangai mòeq gùng ti au, mangai hadai oe tu ti au. Taqne ƀài mangai Tiaq cla, wa aih mangai i tìang i bang, wa aih oe ta Chuaq adroe ka au.
ROM 16:8 Bòch hmàih ka Amli-a, bua au oe ta Chuaq.
ROM 16:9 Bòch hmàih ka Uroban, mangai abroq ti au oe ta Chuaq xam Êtachi, bua lem da au.
ROM 16:10 Bòch hmàih ka Abêlo, mangai khoe lem manoh Christ. Bòch hmàih ka oh daq oe ta hnim Arit-tôbu.
ROM 16:11 Bòch hmàih trùh Herôđi-ôn, mangai mòeq gùng ka au. Bòch hmàih ka oh daq oe ta hnim Naxit, aih ƀài mangai oe ta Chuaq.
ROM 16:12 Bòch màih trùh Triphêno xam Triphôso, aih ƀài mangai gucadrì abroq patìh ka Chuaq. Bòch hmaìh ka Betsiđô, aih bua au mangai khoe broq bàc bìac ka Chuaq.
ROM 16:13 Bòch hmàih ka Ruphu, mangai Chuaq khoe ràih dèh, xam miq haq mangai hadai khoe wìa miq au diq.
ROM 16:14 Bòch hmàih ka Asincôrich, Pholêgon, Het me, xam oh daq oe ti wì aih.
ROM 16:15 Bòch hmàih ka Philo-Lojô xam Juli, Nêre xam daq cadrì haq, Ôlim xam dìq dŏng mangai hadròeh ma oe ti wì haq.
ROM 16:16 Dìq ka oh daq yŏc kan hìp lem hadròeh đòeq hmàih ka dabau. Dìq dŏng ka Tagop Hadròeh da Chuaq tanap bàu bòch hmàih trùh oh daq.
ROM 16:17 Manòeq kô au pariaq dìq ka pì oh daq khòh hamang ka ƀài mangai ma loq ti jrôq chiu waq oh daq talah ka dabau, broq dua qmèq, crài ka bàu oh daq ma khoe jah hŏc. Drah wia ma hangai ka wì aih.
ROM 16:18 Majah qmang aih wì haq ùh i patìh ka Christ, Chuaq da bèn, mahaq patìh dèh ka trom hŏng, yŏc bàu rangot tìah ka diac cadrot đòeq aluàn padô manoh cliac mangai ma ùh qnì đeh cleq.
ROM 16:19 Kan loq iu da oh daq, mangai leq mangai meh khoe loq deh hra, aih ìq dài au majah manè oh daq, mahaq au toq ngèh ka oh daq rabiaq ka trong lem, ùh rabiaq ka trong dù.
ROM 16:20 Boc Plình kan catèm kô èh rênh jôiq padit Satan enh caqnàm jènh oh daq. Waiq kan loq waq da Chuaq Jesus bèn oe ti oh daq!
ROM 16:21 Timôthê, mangai hadai patìh ti au bòch hmàih trùh oh daq, Lusi-ut, Jasôn xam Sobatê, aih hadai mangai Juđa troeq ka au bòch hmàih trùh oh daq.
ROM 16:22 Au kô Tec-tiu mangai ma achìh jàiq kô, bòch hmàih ka oh daq enh dalam ka Chuaq.
ROM 16:23 Gai-ut mangai khoe đìh au xam Tagop Hadròeh, bòch hmàih oh daq.
ROM 16:24 Êrat mangai aih cwan wèq kho ƀac ta phôq xam Karôtu, oh daq bèn hadai i bàu bòch hmàih trùh ohdaq.
ROM 16:25 Manè apôi Boc Plình ma i cwìang broq ka oh daq cajap manoh qmang ka Bàu Lem au ma anoe xam bàu da Chuaq Jesus Christ ma khoe hnài, tiaq kan mahnu ƀài kan hlèp ma khoe cadoc enh qnhòng calah nèh,
ROM 16:26 manòeq kô khoe jah patô qnoh, tiaq bàu Boc Plình rìh halình thê, canòm ka ƀài hset pajàu pèh am ka rìm ngai diac wì jah loq đoèq hu ajènh aràng wì haq trùh ajang kan loq iu da manoh lùi,
ROM 16:27 ajang Chuaq Jesus Christ, waiq kan ranhòm hlài dìq ta Boc Plình toq haq raq ma rabiaq, halình mòeq đòe! Amen.
1CO 1:1 Phaulo, tiaq manoh Boc Plình khoe jah creo broq mangai Tiaq cla da Jesus Christ, pajùm ka Sothen oh daq bèn,
1CO 1:2 achìh am ka Tagop Hadròeh da Boc Plình oe ta Corinto, aih ƀoè mangai khoe jah basròeh enh dalam ka Jesus Christ, khoe jah creo mangai hadròeh, sam ka rìm ngai creo dang yiniq Jesus Christ, aih Chuaq da bèn sam da wì aih yac ka wì oe taleq.
1CO 1:3 Waiq ka oh daq jah kan tabòeh dech sam kan catèm enh Boc Plình, Baq bèn, sam Jesus Christ.
1CO 1:4 Au ùh hêq ka manè apôi Boc Plình, majah qmang aih kan tabòeh dech Haq khoe am ka oh daq enh dalam ka Jesus Christ,
1CO 1:5 majah qmang aih enh dalam ka Haq oh daq khoe jah padrŏng rìm trong, enh bàu capoch trùh kan rabiaq,
1CO 1:6 qmang ka bàu nhèn anoe trùh Christ khoe jah cajap taqne oh daq.
1CO 1:7 Oh daq ùh i blat qmòe mòeq kan tabòeh leq enh Yiang Hadròeh jò oh daq qnang ngèh gòm Jesus Christ bèn trùh.
1CO 1:8 Haq aih ma broq ka oh daq jah cajap manoh trùh lùch trùh gêh, dôq trùh hì Jesus Chirst da bèn oh daq ùh hìaq i qmòe ajang leq ma ep cwò.
1CO 1:9 Boc Plình aih ùh tablòq manoh, Haq khoe creo ka oh daq jah taqmùt ti Jesus Christ kon Haq, aih raq Chuaq da bèn.
1CO 1:10 Au canòm ka yiniq Jesus Chuaq da bèn, đòeq hu pariaq dìq ka oh daq ep pajùm mòeq bàu, apaq lah đac dabau mahaq ep mòeq manoh mòeq cliac ka dabau.
1CO 1:11 Majah qmang aih, enh ƀòe mangai oe ta hnim Ko-lo-ê, au i hìa bàu doe taqne oh daq i kan tagrình ka dabau.
1CO 1:12 Au enh doe taqne oh daq i mangai doe qmang kô: “Au tiaq Phaulo”; qnah ngai qnoeq doe: “Au tiaq Abo-lo”; mangai qnoeq doe: “Au tiaq Sepha”, maqnoeq hòm doe: “Au tiaq Christ”.
1CO 1:13 Aleq Christ khoe pah broq baiq qmòh? Ahìaq Phaulo khoe chìuq tiang đình talong pagat am ka oh daq, tàng ùh meh oh daq khoe canòm ka yiniq Phaulo đòeq broq ƀaptem ajoq?
1CO 1:14 Au manè apôi Boc Plình majah qmang aih enh gùng ka Korit-bu sam Gai-ut, taqne oh daq au qnhòq lah broq ƀaptem am ka cabô,
1CO 1:15 dôq ùh hìaq i cabô doe oh daq khoe yŏc yiniq au đoèq broq ƀaptem.
1CO 1:16 Joq au i broq ƀaptem ka mangai ta hnim Sepha-na, enh gùng ka hnim aih au pi hmàng đeh khoe broq batpem am ka cabô hòm.
1CO 1:17 Majah qmang aih Christ thê au trùh ùh xài đòeq hu broq ƀaptem, mahaq đòeq hu anoe hnài Bàu lem, hadai ùh hnài sam hacùng bàu rabiaq da kon mangai, dôq kan i cwìang itai long pagat da Jesus Christ ùh hìa hnhung đac.
1CO 1:18 Majah qmang aih, ƀòe mangai ma hnhung lùch wì doe bàu ma hnài trùh long pagat aih kan ratùt, mahaq da bèn mangai ma khoe jah dèch aih raq cwìang itai da Boc Plình.
1CO 1:19 Majah qmang aih i bàu khoe achìh: “Au raliang đac kan rabiaq da mangai rabiaq, Au palùng đac kan loq da mangai loq”.
1CO 1:20 Mangai rabiaq oe taleq? Mangai hnài ranenh taleq? Mangai rabiaq ka hadrah qnhòng kô oe taleq? Ajoq Boc Plình khoe broq kan rabiaq da crŏng taneh kô loh ka ratùt ùh?
1CO 1:21 Majah qmang aih taiq crŏng taneh kô canòm dèh kan rabiaq cla, ùh canòm kan rabiaq da Boc Plình đòeq hu canau ka Boc Plình, dài Haq majah lem bùi dèch ƀòe mangai i manoh lùi ajang bàu hnài da mangai blùng qmang ka nhèn.
1CO 1:22 Jò mangai Juđa bòch toq kan halac, mangai Gorec chaq toq kan rabiaq,
1CO 1:23 mahaq nhèn anoe toq Christ tiang đình talong pagat, aih kan catoeh ka mangai Juđa, mangai diac wì doe aih kan blùng;
1CO 1:24 mahaq da bèn mangai ma khoe jah creo yac ka mangai Juđa yac ka mangai Gorec Christ aih kan itai sam kan rabiaq da Boc Plình.
1CO 1:25 Majah qmang aih kan blùng da Boc Plình aih rabiaq yeo hnau kan rabiaq da mangai, kan ùh nèn da Boc Plình aih yeo dêh ka padren mangai.
1CO 1:26 Hèm beq! taqne pì oh daq ma khoe jah creo, tiaq qnhòng kô pì ùh i bàc ngai rabiaq, ùh bàc ngai i cwìang, ùh bàc ngai rahù ranhòm.
1CO 1:27 Mahaq Boc Plình khoe yŏc kan blùng ta crŏng taneh đòeq broq ka mangai rabiaq camaih, Boc Plình yŏc kan ùh nèn ta crŏng taneh đòeq baxep ka mangai tadêh.
1CO 1:28 Boc Plình khoe yŏc kan ùh cra, kan wì ma jù lê cađac, sam ƀòe yiniq ùh i hnoq, đòeq broq ƀòe yiniq xau hnoq loh ka pi i hnoq,
1CO 1:29 dôq ùh i mangai leq jah padèch rađeh enh ngèa Boc Plình.
1CO 1:30 Qmang aih, canòm ka Haq oh daq ma khoe jah oe ta Jesus Christ aih Mangai Boc Plình ma khoe broq Haq wìa kan rabiaq, kan taq atoq, kan hadròeh sam kan dèch dìq ka bèn;
1CO 1:31 đòeq tìah ka bàu ma khoe achìh: “Cabô catèh rađeh, ep catèh enh dalam ka Chuaq”.
1CO 2:1 Jò au trùh ti pì, au ùh yŏc bàu haqnhèq bàu rabiaq đòeq hu hnài oh daq, dôq oh daq jah loq trong da Boc Plình ma khoe dì.
1CO 2:2 Majah qmang aih, au khoe qnac đòeq dèh ta manoh: oe taqne oh daq, au ùh qnì cleq loe enh gùng ka Jesus Christ, èh Jesus Christ khoe tiang đình talong pagat.
1CO 2:3 Jò oe taqne oh daq, au joq pi nac canèn, yùq crè rai tarìt.
1CO 2:4 Enh bàu ta hatuàng trùh bàu hnài da au ùh xài loh enh kan rabiaq ka padô, mahaq loh enh kan mahno da Yiang Hadròeh sam cwìang itai;
1CO 2:5 dôq oh daq ùh hìaq đòeq dèh manoh lùi ajang kan rabiaq kon mangai, mahaq ajang kan itai da Boc Plình.
1CO 2:6 Hnoq anoe qmang aih, nhèn hnài kan rabiaq am ka ƀòe mangai khoe gêh mangai, mahaq ùh xài enh kan rabiaq ta qnhòng kô, ùh xài kan rabiaq enh mangai wèq qnhòng kô, aih ƀòe mangai padon raliang hnhung.
1CO 2:7 Nhèn hnài kan rabiaq da Boc Plình, aih raq kan hlèp ma khoe cadŏc enh ƀòe qnhòng adroe, Boc Plình ma khoe palauq đòeq am da kan ranhòm bèn.
1CO 2:8 Mangai ma wèq cwìang ta qnhòng kô ùh i moèq ngai leq ma loq trong aih, majah qmang aih tàng joq wì loq wì khoe ùh tiang đình Chuaq ranhòm talong pagat.
1CO 2:9 Mahaq i bàu achìh rameh: “Aih ƀòe yiniq mat qnhòq hnoq, don qnhòq tàng, Manoh mangai hadai qnhòq hèm trùh. Mahaq Boc Plình khoe padon qmòe ƀòe yiniq aih, đòeq am dèh ka mangai loq waq ka Haq”.
1CO 2:10 Boc Plình khoe canòm ka Yiang Hadròeh đòeq mahno ka bèn ƀòe yiniq aih, majah qmang aih Yiang Hadròeh sreo loq dŏng rìm yiniq, loq sam ƀòe kan hlèp ta manoh Boc Plình.
1CO 2:11 Majah qmang aih, tàng joq ùh xài yiang oe ta cliac manoh mangai, aih cabô ma loq ta manoh cliac mangai qmang leq? Hanoh qmang aih, ùh i cabô loq ka manoh Boc Plình enh gùng ka Yiang Hadròeh da Boc Plình.
1CO 2:12 Yiang bèn ma khoe jah manòeq kô ùh xài loh enh crŏng taneh, mahaq bèn khoe jah yŏc enh Yiang Hadroèh da Boc Plnh, đòeq bèn loq canau ka ƀòe kan tabòeh bèn ma jah enh Boc Plình;
1CO 2:13 anoe trùh kan tabòeh aih, nhèn ùh yŏc kan rabiaq kon mangai đòeq hu hnài trong aih, mahaq canòm kan rabiaq enh Yiang Hadròeh, yŏc bàu yiang anoe hnài trong yiang.
1CO 2:14 Mangai ùh i ka Yiang Hadròeh ùh lùi ƀòe yiniq trùh enh Yiang Hadròeh, majah qmang aih haq aih hnoq trong aih budàng kan ranhùa, ùh hlàt loq majah qmang aih ep hadro ngan tiaq trong yiang.
1CO 2:15 Mahaq mangai i yiang aih haq hadro ngan rìm yiniq, cla haq hadai ùh hìaq ep dèh ka cabô hadrah ka rađeh.
1CO 2:16 Majah qmang aih, mangai leq ma khoe loq ta manoh Boc Plình, đòeq hu hnài Haq? Mahaq da bèn aih i manoh da Christ.
1CO 3:1 Qmang aih, oh daq cadrì sam oh daq calô, au enh capoch tuàng ka pì qmang ka mangai rìh tiaq Yiang Hadròeh mahaq ùh jah, mahaq qmang ka mangai oe raq xech akia, tìah ka kon hin enh dalam ka Christ.
1CO 3:2 Au yŏc diac tôh qmi oh daq, ùh qmi sam dahwèq cadoq, majah qmang aih oh daq ùh hlàt acaq, trùh manòeq dua qnhòq hlàt, majah qmang aih oh daq oe raq qnhòq waq.
1CO 3:3 Joq, enh dalam pì oh daq oe raq i kan tagit, talech aih ma ùh joq oh daq oe raq ta xech akia rìh tìah ka mangai crŏng taneh kô qmòh?
1CO 3:4 I qnah ngai doe: “Au tiaq Phaulo, qnah ngai doe: Au tiaq Abolo, qmang aih pì i crài cleq ka mangai qnoeq qmòh?
1CO 3:5 Abolo aih cabô? Èh Phaulo aih cabô? Aih ƀòe mangai hapŏng, enh wa aih oh daq khoe jah lùi, wa mangai broq dèh hra trong Chuaq khoe thê.
1CO 3:6 Au khoe pìt, Abolo khoe pùc mahaq Boc Plình ma broq ka yòng kàn.
1CO 3:7 Qmang aih, mangai pìt mangai pùc dìq ùh loh cleq, mahaq Boc Plình ma broq ka yòng kàn.
1CO 3:8 Mangai pìt sam mangai pùc dìq daq adàng ka dabau, mangai jah dèh hra kan baha mac deh wa ma khoe broq pang leq.
1CO 3:9 Nhèn kô hanoh mòeq bua wiang patìh ka Boc Plình, oh daq aih rùang da Boc Plình abèq, hnim da Boc Plình broq.
1CO 3:10 Tiaq kan tabòeh Boc Plình am, au khoe tàc xàn hnim qmang ka mangai thòq rabiaq, i mangai qnoeq trùh broq enh qnhèq ka aih, mahaq mangai leq mangai meh ep rabiaq đeh hra yiniq leq wì ma broq enh qnhèq ka xàn aih.
1CO 3:11 Majah qmang aih, ùh i cabô jah broq ònh xàn qnoeq enh gùng ka xàn ma khoe tàc: aih Jesus Christ.
1CO 3:12 Tàng i cabô yŏc wang, bac, hmo ngŏc, long, nhat croh, hri croh đoèq broq enh qnhèq ka xan aih.
1CO 3:13 Yiniq broq da tang ngai thòq dìq jah paqnoh hnoq dŏng. Majah qmang aih hi trùh Hì ƀòe yiniq broq aih hi jah qnoh dŏng taqngah, haq jah paqnoh ta ùnh, ùnh èh ma qnhro ngan yiniq broq da tang ngai.
1CO 3:14 Tàng yiniq broq da cabô khoe broq enh qnhèq ka xàn aih ùnh ùh hìaq cheo, aih èh haq hi jah dèh kan baha.
1CO 3:15 Tàng yiniq wì haq khoe broq ùnh cheo dŏng, aih pi jah baha cleq. Cla haq aih èh jah dèch, mahaq tìah ka bu clech ka ùnh.
1CO 3:16 Oh daq ma ùh qnì rađeh raq hnim kùh waiq Boc Plình, Yiang Hadròeh da Boc Plình oe enh dalam ka oh daq qmòh?
1CO 3:17 Tàng i cabô raliang đac hnim kùh waiq da Boc Plình, aih èh Boc Plình raliang đac mangai aih. Majah qmang aih, hnim kùh waiq da BocPlình aih hadròeh, oh daq raq hnim kùh waiq.
1CO 3:18 Ngan oq, apaq qnùt dèh rađeh: Taqne oh daq tàng loq i mangai leq xoh đeh rabiaq top dua qnhòng kô, thê drah wìa mangai ùh qnì đòeq hu jah rabiaq,
1CO 3:19 majah qmang aih rabiaq tiaq top dua qnhòng kô, enh ngèa Boc Plình aih kan blùng. Qmang ka bàu khoe achìh: “Chuaq rùp mangai rabiaq ta kan rabiaq cla wì”.
1CO 3:20 Èh hòm: “Chuaq loq ka manoh mangai rabiaq, Haq loq trong wì hèm aih dìq ùh loh cleq”.
1CO 3:21 Qmang aih, pi dùh catèh cabô broq mangai qnong ngoe pì hòm! Rìm yiniq oe dìq ta oh daq.
1CO 3:22 Yac ka Phaulo, yac ka Abolo, yac ka Sepha yac ka crŏng taneh kô, yac ka kan cachìt, yac ka yiniq manòeq kô, yac ka ƀòe yiniq tabla kô èh; aih dìq da oh daq,
1CO 3:23 oh daq aih da Christ, Christ aih da Boc Plình.
1CO 4:1 Dìq dŏng ka oh daq, thê pì ngan nhèn qmang ka hapŏng da Chirst, mangai wèq kan hlèp da Boc Plình.
1CO 4:2 Manòeq kô, wì ma ngèh mangai wèq kan hlèp aih ep ùh hìaq loq gôpla.
1CO 4:3 Cla au manòeq kô yac ka oh daq tah hadrah ka au, yac ka hnim hadrah da kon manai hadrah au, dua au ùh lèt cleq, cla au hadai ùh hadrah rađeh.
1CO 4:4 Majah qmang aih au ùh i hnoq rađeh i yiniq lui cleq, mahaq au ùh canòm ajang aih đòeq hu jah taq atoq: Chuaq aih Mangai ma hadrah au.
1CO 4:5 Qmang aih, yac ka i yiniq cleq apaq rênh hadrah hrình thê gòm Chuaq trùh, Haq jah paqnoh taqngah yiniq wì ma cadoc ta clam, mahnu trong wi ma qnac ta manoh, jò aih èh cleq ma troq ka manè, tang ngai hi jah dèh hra enh Boc Plình.
1CO 4:6 Dìq ka oh daq cadrì oh daq calô, manòe au majah anoe trùh cla au sam Abolo aih taiq oh daq, waq ka oh daq ngan dua ma: “Apaq cadiang loe ka bàu khoe achìh”, èh apaq i manoh loq cateh, tiaq mangai kô hu tajraq ka mangai qnoeq.
1CO 4:7 Majah qmang aih, cabô ma khoe lah ìh yeo crài ka mangai qnoeq. I yiniq cleq ìh ma qnhòq jah yŏc deh qmòh? Tàng joq ìh khoe jah yŏc dŏng deh, meh ìh oe raq cateh tìah ka rađeh qnhòq hmaq jah qmòe cleq?
1CO 4:8 Oh daq khoe tàu rìm yiniq, khoe jah panàc, padrŏng, ùh i canòm ka nhèn, oh daq khoe wìa tìah ka bùa, joq ngèh ka oh daq jah wìa bùa dôq nhèn hadai jah wìa bùa ti oh daq!
1CO 4:9 Majah qmang aih au hèm Boc Plình khoe yŏc qnoh ma broq mangai Tiaq cla atìq dŏng ka mangai qnoeq, tìah ka mangai i tuiq wì rùp clêh gòm toq hì cachìt, tìah kan racaih ka crŏng taneh kô, đòeq ka ƀình plình sam kon mangai wiang ngan hnoq.
1CO 4:10 Nhèn blùng dèh ka Christ, mahaq oh daq jah rabiaq enh dalam ka Christ, nhèn ùh nèn oh daq jah tadêh, oh daq wìa gucraq nhèn loh ka hamoq.
1CO 4:11 Trùh manòeq nhèn oe raq pangot hrah croh ranŏng, hyah hyai, wì tep da nhèn tabŏc, gàu nhèn ùh i mòeq toq kùa po đòeq ha nhàng.
1CO 4:12 Nhèn yŏc deh tì kŏng hu patìh abroq, jò wì ra òh hamaiq ka nhèn, nhèn caxoeq sôq ramot ka wì, jò wì ti rùp nhèn chìuq àt,
1CO 4:13 jò wì tapcoch dech ka nhèn, nhèn tèu lem laq alàng, trùh manòeq nhèn tiah taiq ka kan padùih tìah taiq ka cràc ta crŏng taneh.
1CO 4:14 Au achìh qmang kô ùh xài waq ka oh daq camaih mahaq đòeq pariaq oh daq qmang ka kon cla au ma ha-och dèh.
1CO 4:15 Majah qmang aih, yac ka enh dalam ka Christ oh daq i mòeq jàt mùan mangai hnài, mahaq oh daq ùh i bàc ngai baq, majah qmang aih au khoe yŏc Bàu lem đoèq hauang oh daq ta dalam ka Jesus Christ.
1CO 4:16 Au yŏc yiniq aih pariaq oh daq: Drah top dua au”.
1CO 4:17 Aih ìq, au majah khoe thê Timothe, haq aih mangai au loq waq deh, mangai kon dìq ka manoh ti au ta Chuaq, trùh ti oh daq, đòeq bahmàng hlài ka oh daq loq trong da au enh dalam ka Christ, hloe sam bàu au khoe hnài qmang leq roc Tagop Hadròeh oe jàp jìa.
1CO 4:18 I ƀoè mangai enh dèch ka hnhè rađeh, hèm dèh au loq pi trùh ta oh daq hòm.
1CO 4:19 Mahaq tàng lem ka manoh Chuaq, au rênh trùh ti oh daq, đòeq ngan waq ka loq, ùh xài ngan toq bàu capoch ƀòe mangai loq ka hnhè aih, mahaq đòeq ngan padren wì haq dàng leq cadèh.
1CO 4:20 Majah qmang aih, diac Boc Plình ùh xài toq ajang bàu capoch mahaq oe ajang paren.
1CO 4:21 Oh daq enh maleq? Enh au wê long dùi trùh ti oh daq loq au qnàng kan loq waq sam manoh lem hu trùh ti pì?
1CO 5:1 Au i hìa bàu anoe jàp jìa, wì doe taqne oh daq i kan tango anang, tango qmang aih yac ka wì mangai enh gùng ji ùh lòh: Aih taqne oh daq i ngai tango ka cadrì dèh baq.
1CO 5:2 Aih cadoe oh daq oe ka hnhè rađeh! Oh daq ùh i ha-on mangò, dôq jah hnan qnoh đac mangai tango aih loh ma khoe ka oh daq!
1CO 5:3 Au kô, yac cadoe chac au hangai mahaq oe ti yiang au oe ti pì. Au khoe dèch taqmòq tuiq ka mangai broq qmang aih tìah ka au hadai oe ti pì,
1CO 5:4 qmang aih jò pì tagop ti dabau enh dalam ka yiniq Jesus Chuaq bèn, yiang au pajùm ti pì, cwìang itai Jesus Chuaq bèn oe ta aih
1CO 5:5 canòm ka cwìang aih, bèn jao mangai kô ka Satan raliang đac chac haq, dôq trùh hì da Chuaq mahua yiang mangai kô jah dèch.
1CO 5:6 Oh daq ka hnhè rađeh ùh i lem cleq! Oh daq ma ùh loq toq criah blo broq ƀình ka cađap dàc rèu dŏng qmòh?
1CO 5:7 Drah broq ka rađeh hreo ka blo dùnh beq, đoeq oh daq jah tìah ka dàc neo ùh hìaq tah blo qmang ka oh daq aih benh ùh i blo. Majah qmang aih, Christ aih kon trìu ramènh Pancwa da bèn, wì khoe jêh.
1CO 5:8 Qmang aih bèn wèq ramènh, apaq wê blo dùnh, blo ngang dù mahaq sam bênh ùh tah blo, bênh da trong lem jang sam trong joq qnàng.
1CO 5:9 Ta jàiq yàng adroe au achìh ka oh daq i tanap apaq taqmùt ka mangai loq tango,
1CO 5:10 aih ùh xài au anoe pajùm hloe sam angai loq tango anang, mangai daiq plai, mangai loq lùac sam mangai kùh waiq kiac qmù ta qnhòng kô. Tàng joq qmang aih ajoq oh daq ep cađac crŏng taneh kô.
1CO 5:11 Mahaq au achìh đoèq doe ka oh daq apaq broq bua ti mangai doe hadai bèn, mahaq tango, daiq plai, kùh waiq kiac qmù, xoc hanip, bù bia, loq lùac đac mangai qnoeq, ùh acaq pajùm ti mangai qmang aih.
1CO 5:12 Mangai enh gùng aih ep cleq ka au ti hadrah? Ma ùh joq oh daq ep hadrah mangai enh dalam qmòh?
1CO 5:13 Mangai enh gùng i Boc Plình hadrah wì haq. Drah qnoh đac mangai dù loh khoe ka oh daq.
1CO 6:1 Jò oh daq loh yiniq ti dabau, gleq majah hùa qnoh ka mangai ùh taq atoq hadrah, ma ùh đòeq ka mangai hadròeh hadrah.
1CO 6:2 Oh daq ma ùh loq ƀòe mangai hadròeh kô èh ma hu hadrah dìq crŏng taneh qmòh?
1CO 6:3 Oh daq ma ùh qnì bèn kô èh hadrah ƀòe ƀình plình qmòh? Loq ka ƀòe yiniq qnhòng kô.
1CO 6:4 Qmang aih, jò oh daq loh bàu ka dabau tiaq ƀòe yiniq ta qnhòng kô, hagleq majah yŏc ƀòe mangai rìh ùh loh qmòe cleq enh ngèa Tagop Hadròeh broq mangai hadrah!
1CO 6:5 Au doe qmang aih doq oh daq camaih. Enh dalam ka oh daq ma ùh i ka mangai yeo rabiaq đòeq hadrah taqne oh daq bèn qmòh?
1CO 6:6 Mahaq jò oh daq loh yiniq, cadoe qnoh enh ngèa ka mangai ùh lùi!
1CO 6:7 Joq qmang aih, oh daq tah hadrah ka dabau aih khoe pi blêq. Hagleq ma ùh waq àt, aih xài yeo lem? Hagleq ùh waq da haq dôq wì hnen rađeh aih xài yi hnau!
1CO 6:8 Mahaq cla oh daq raq broq ùh troq trong, ti habo đac ka wì, khoe aih tah hadrah glòq ka oh daq.
1CO 6:9 Oh daq ma ùh qnì ƀòe mangai ùh taq atoq i ka jò leq jah diac Boc Plình?
1CO 6:10 Cla apaq qnùt rađeh: Mangai loq rùp tango, kùh waiq dua qmù, mangai taqnong ka wì, mangai gucalô waq ka hadai gucalô, mangai gucadrì waq hadai gucadrì, mangai atùng, mangai daiq plai, mangai bù bia, mangai toq hanip, mangai loq ta atam, dìq dŏng ùh maleq jah diac Boc Plình.
1CO 6:11 Nèh haq, taqne oh daq hadai i qnah ngai rìh qmang aih, mahaq canòm ka yiniq Jesus sam Yiang Hadroèh da Boc Plình bèn, oh daq khoe jah qnheo hreo, jah hadròeh, khoe jah creo mangai taq atoq.
1CO 6:12 Pì doe “Rìm yiniq au dìq jah broq”, mahaq ùh xài rìm yiniq diq i lòeq; “Au jah broq dìq rìm yiniq”, mahaq au ùh dôq yiniq cleq jah panan au.
1CO 6:13 Dahwèq acaq đòeq ka cliac, cliac đòeq ka dahwèq acaq, mahaq èh Boc Plình raliang đac dìq baiq. Mahaq chac hamac ùh xài palauq đòeq ka tango anang, mahaq đòeq ka Chuaq, èh Chuaq đòeq ka chac hamac.
1CO 6:14 Boc Plình khoe broq ka Chuaq rìh hlài, èh Haq yŏc deh cwìang aih raq đoèq broq ka bèn hadai rìh hlài.
1CO 6:15 Oh daq ma ùh qnì chac hamac bèn aih xài jènh tì da Chirst qmòh? Qmang aih bèn akhòh yŏc jènh tì da Christ đòeq taqmùt broq mòeq ti mangai broq đì ùh? Ùh jò leq!
1CO 6:16 Oh daq ma ùh qnì cabô taqmùt ti mangai broq đì, aih khoe wìa mòeq xech ti haq? Majah qmang aih khoe i bàu doe rameh: “Wa jah wìa moeq xech akia”.
1CO 6:17 Mangai leq taqmùt pajùm ti Chuaq aih èh haq jah wìaq moeq manoh yiang ti Haq.
1CO 6:18 Drah wia ka trong tango anang, yac ka wì broq yiniq lui cleq, aih dìq enh gùng ka chac hamac cla, mahaq cabô caqnìh rađeh ta kan tango anang aih i tuiq ka chac cla.
1CO 6:19 Oh daq ma ùh qnì deh ka chac hamac aih raq hnim kùh waiq da Yiang Hadròeh, Yiang qnang oe enh dalam ka oh daq, Yiang oh daq ma khoe jah enh Boc Plình? Chac oh daq pi oe xài da cla hòm?
1CO 6:20 Oh daq khoe jah baxon yŏc hlài dìq jaq canaq. Qmang aih, yŏc chac hamac oh daq đòeq dèch kan ranhòm ka Boc Plình beq.
1CO 7:1 Anoe trùh bòe yiniq oh daq khoe achìh jàiq bòch au, au hèm gucalô ùh yŏc mai aih yeo lem.
1CO 7:2 Mahaq waq ka jah wia ka rìm trong tango anang, mangai gucalô ep yoc mai, mangai cadrì ep yoc ong.
1CO 7:3 Gucalô ep gêh yiniq ong mai deh ka cadrì, cadrì haq hadai qmang aih.
1CO 7:4 Mangai mai ùh i ka cwìang cleq ta chac cla rađeh, mahaq đòeq dèh ka ong. Hadai qmang aih, mangai broq ong hanoh ùh i ka cwìang cleq ta chac cla rađeh mahaq dôq dèh ka mai.
1CO 7:5 Apaq blah yoc da dabau cwìang aih, enh gùng ka jò cla wa baiq ngai khoe mòeq manoh ti dabau oe đò hòeq, đòeq hu waiq khàn, khoe aih drah tawìh hlài ti dabau, yùq èh Satan loq padô qnùt jò oh daq wèq rađeh ùh jah.
1CO 7:6 Au caqnaih qmang aih, ùh xai au thê broq.
1CO 7:7 Au ma enh aih rìm ngai jah tìah qmang ka au, mahaq Boc Plình khoe am dèh hra tang ngai, mangai kô qmang kô, mangai tai qmang tau.
1CO 7:8 Qmang aih, au anoe ka mangai qnhòq yoc ong mai sam mangai hadrô: aih yeo lem ka pì tàng jah oe qmang ka au.
1CO 7:9 Mahaq tàng wèq rađeh ùh jah, pì khòh yoc ong mai beq, aih ùh hnau ka đòeq kan enh tachac bùh pì qmang ka ùnh.
1CO 7:10 Anoe truh mangai koe yoc ong mai, aih au, mahaq uh xài au, ma joq aih Chuaq, thê mai ùh jah cađac ong,
1CO 7:11 (mahaq tàng khoe cađac, haq khòh oe qmang aih raq, apaq yoc ònh ong qnoeq, ùh meh ep hatroq hlài dè h ti ong) yac ka ong hadai ùh khòh cađac deh mai.
1CO 7:12 Mangai ma qnoeq hòm, uh xài Chuaq, mahaq au ma doe: Tàng cabô leq i mai ùh pajùm manoh lùi tioh daq, mahaq chìuq rìh pajùm trùh lùch ka qnhòng ti rađeh, aih ùh jah cađac.
1CO 7:13 Gucadri hadai qmang aih, i ong ùh pajùm mòeq manoh lùi ti rađeh mahaq chìuq rìh pajùm lùch ka qnhòng ti rađeh, aih èh mai hadai ùh jah cađac ong.
1CO 7:14 Majahq qmang aih, ong ùh lùi Chuaq mahaq haq jah hadròeh hatiaq dèh mai, mai ùh lùi Chuaq mahaq haq jah hadròeh hatiaq deh ong, ùh qmang aih dèh, boè kon oh daq nèh ùh i hadròeh, yàng manòeq dìq khoe hadròeh.
1CO 7:15 Tàng mangai ùh lùi enh ta cađac, aih hi dôq haq cađac: Jò aih yac ka oh daq calô, oh daq cadrì ùh ep tawac cleq. Boc Plình khoe creo ka oh daq rìh ka catèm.
1CO 7:16 Mangai broq mai, ìh maloq broq braiq ìh jah dèch deh ong? Mangai broq ong, ìh maloq broq braiq ìh jah dèch dèh mai?
1CO 7:17 Hnoq anoe qmang aih, rìm ngai dìq ep rìh qmang ka Chuaq khoe am kac dađeh, tiaq qmang ka Boc Plình khoe creo. Aih bàu au ma khoe hnai dìq dong rìm Tagop Hadròeh.
1CO 7:18 I mangai leq khoe broq ranenh kat akia, atìq ka aih jah Chuaq creo? wèq deh qmang aih raq. I ka mangai leq qnhòq broq ranenh kat akia mahaq jah creo? Ùh dùh broq ranenh kat akia.
1CO 7:19 Kat akia ùh i hagleq, yac ka ùh kat akia hadai ùh i hagleq, trong ma khòh nhet aih wèq ranenh da Boc Plình thê.
1CO 7:20 Mangai leq jò majah creo nèh haq oe caloeh leq, ep oe dèh caloeh aih raq.
1CO 7:21 Ìh jah creo jò ìh qnang broq hapong ùh xài? Apaq lèt dèh, mahaq tàng i dua jah claih ka broq dìc, aih apaq batrò.
1CO 7:22 Majah qmang aih, mangai qnang broq hapong jah Chuaq creo, aih Chuaq khoe caqnaih haq, hadai qmang aih diq, mangai qnang oe ùh i tawac cleq mahaq jah creo, aih haq ep broq hapong da Christ.
1CO 7:23 Oh daq khoe jah rot hlài diq jah canaq, apaq broq hapong cabô hòm.
1CO 7:24 Jò jah creo oh daq oe caloeh leq, oh daq ep oe qmang aih raq enh ngèa Boc Plình.
1CO 7:25 Anoe trùh mangai ùh yoc ong yoc mai, au ùh i jah bàu leq enh Chuaq thê; mahaq canòm ka kan loq waq enh Haq, au khoe wia mangai ùh ngwan ka lùi, dài au majah i bàu hnài.
1CO 7:26 Taiq kan nansa padon trùh, au hèm mangai gucalô oe deh qmang aih raq ma yeo troq.
1CO 7:27 Ìh khoe yoc mai ajoq? Apaq ti chaq trong hu cađac, ìh qnhq yoc mai ajoq? Apaq chaq mai.
1CO 7:28 Mahaq tàng ih yoc mai, ùh i troq cleq, tàng mangai gucadrì sriu yoc ong hadai uh troq cleq. Mahaq manai yoc ong mai i kan salep ta chac, au enh oh daq claih trong aih.
1CO 7:29 Au enh anoe ka oh daq qmang kô, bèn oe crong taneh ùh dùnh. Pang kô ta èh magai i mai khòh ka mangai ùh i ka mai;
1CO 7:30 mangai qnang hmoe khòh tìah mangai ùh hmoe, mangai qnang bùi, khòh tìah ka magai ùh bùi, mangai qnang rot khòh qmang ka mangai ùh rot jah cleq;
1CO 7:31 managai i kùng hang ta crong taneh khòh qmang ka mangai ùh i cleq, majah qmanga aih crong taneh bèn ma hnoq kô èh hi hnhung.
1CO 7:32 Au enh dìq ka oh daq ùh bakènh tawac qmòe cleq. Mangai leq ùh yoc mai aih haq jah patìh toq ka Chuaq, chaq trong broq lem manoh Chuaq.
1CO 7:33 Mangai leq khoe yoc mai aih èh haq patìh ka yiniq broq ta qnhòng kô, chaq trong broq lem manoh deh mai.
1CO 7:34 Mangai gucadrì i ong sam mangai sriu hadai crài ka dabau: Mangai ùh yoc ong, aih haq jah patìh toq ka Chuaq, mahaq da mangai ma i ong aih haq patìh toq boè yiniq broq ta qnhòng kô, waq ka lem manoh deh ong.
1CO 7:35 Au anoe qmang aih đoèq i lòeq ka oh daq, ùh xài au khech tàt pì, mahaq đòeq yong oh daq tiaq trong matroq dôq oh daq ùh hìaq rangòt ta manoh jò patìh ka Chuaq.
1CO 7:36 Tàng joq i mangai leq hèm đeh kô ùh troq, khoe dôq ka mangai òq bàu yoc dabau ep gòm rađeh loh qmòe ka craq hadrang, manòeq ko haq enh yoc deh mangai aih, aih dôq wa yoc dabau, qmang aih troq. Haq ùh i ka tuiq cleq.
1CO 7:37 Mahaq tàng mangai aih khoe qnac ta manoh blinh ùh yoc mai majah qmang aih haq blêq dèh chac, qnah hòm haq hèm brì ùh yoc mangai đeh ma khoe tèu bàu, haq aih broq troq.
1CO 7:38 Mangai yoc gucadrì aih broq troq mahaq mangai ma ùh yoc gucadrì aih broq yeo troq hòm.
1CO 7:39 Ong oe rìh pang leq, cadrì haq ep tiaq dèh ong pang aih, tàng ong cachìt, cadrì haq pi tawac cleq, waq toq hatroq ka manoh Chuaq, haq enh yoc cabô ùh loe.
1CO 7:40 Mahaq, tiaq manoh da au, tàng majah haq oe qmang aih raq yeo hlàu. Au loq jò au anoe qmang kô i Yiang Hadròeh da Boc Plình ta au.
1CO 8:1 Ta anoe trùh dahwèq tadreo kan kiac, bèn doe đeh kô dìq mangai loq. Mahaq kan loq broq ka mangai loq ka hnhè rađeh, yàng da kan loq waq aih ma broq dua lem.
1CO 8:2 Tàng i cabô doe đeh kô mangai loq, joq qnàng mangai aih qnhòq loq qmang ka rađeh khòh loq.
1CO 8:3 Mahaq tàng i mangai leq loq waq ka Boc Plình, Boc Plình loq ka mangai aih.
1CO 8:4 Qmang aih, anoe trùh trong acaq dahwèq khoe tadreo ka kiac qmù, bèn loq kiac qmù ta crong taneh kô aih dech do, i toq Boc Plình raq, enh gùng ka aih ùh i kiac leq hòm.
1CO 8:5 Joq wì doe i bàc kiac, qnah oe ta troc qnah oe ta haqneq (aih dài wì majah tadreo bàc kiac),
1CO 8:6 da bèn ma loq, i mòeq Boc Plình raq, aih Baq bèn, rìm yiniq loh dìq enh Haq, bèn dìq rìh enh Haq, èh hòm i mòeq Chuaq raq, aih Jesus Christ, rìm yiniq loh dìq enh Haq, bèn dìq rìh enh Haq.
1CO 8:7 Mahaq ùh xài rìm ngai dìq loq qmang aih. I qnah ngai oe raq hèm i kan kiac, dài jò wì acaq dahwèq tadreo; kan ùh dràng aih broq ka manoh wì haq loh ka pi hadròeh.
1CO 8:8 Mahaq ùh xài dahwèq acaq broq bèn jah lem ka manoh Boc Plình, tàng bèn acaq dua ùh jah cleq, ùh dua ùh hnhung cleq.
1CO 8:9 Rabiaq haq, apaq dôq kan ùh tawac da bèn broq ka mangai ùh dràng catoeh ataq.
1CO 8:10 Majah qmang aih, mangai ma ùh dràng hnoq oh daq mangai ma i kan loq haqngui cacaq ta hnim tadreo kan kiac, aih wì ùh top dua acaq đeh diq qmòh?
1CO 8:11 Aih ajoq ih yoc dèh kan loq, broq raliang đac mangai ùh dràng, aih bòe oh daq Jesus Christ ma khoe cachìt am ka wì.
1CO 8:12 Jò pì broq yiniq luiq dèh ka oh daq qmang aih, manoh wì haq khoe ùh nèn loh ka habau tam, aih pì khoe broq yiniq lui ka Christ.
1CO 8:13 Dài haq, tàng joq dahwèq acaq broq ka oh daq au tacro, blinh au ùh acaq jam, đòeq au ùh hìaq wìa nen ka oh daq catoeh.
1CO 9:1 Au ma ùh i cwìang cleq qmoh? Au ma ùh xài mangai Tiaq cla? Au ma qnhòq hmaq hnoq Jesus Chuaq bèn ùh xài? Oh daq ma ùh xai yiniq broq da au enh dalam ka Chuaq qmòh?
1CO 9:2 Patìah đac haq, tàng joq au ùh broq mangai Tiaq cla am ka mangai qnoeq, dua au broq mangai Tiaq cla ka oh daq, majaq qmang aih oh daq raq teo abroq da au enh dalam ka Chuaq.
1CO 9:3 Aih bàu au capoch cwaih rađeh enh ngèa mangai enh tah hadrah ka au.
1CO 9:4 Nhèn ma ùh i cwìang acaq ôq?
1CO 9:5 Nhèn ma ùh khòh qnong mòeq ngai gucadrì broq mai hu lam ti nhèn qmang ka bòe mangai Tiaq cla qnoeq, qmang ka oh daq ta Chuaq, qmang ka Sepha khoe broq loq ùh xài?
1CO 9:6 Ahìaq toq au sam Banaba raq ma ep abroq hu jah acaq?
1CO 9:7 Alah i cabô acaq pua enh hnim cla hu lam tajêh? Alah i cabô pìt wùan nho mahaq ùh jah acaq plì. Alah i cabô ban trìu mahaq ùh yoc diac tôh haq hu ban rađeh.
1CO 9:8 Au anoe qmang aih, ma xài qmang ka wì ma loq capoch yôt? Hset Ranenh ma uh anoe qmang aih?
1CO 9:9 Majah qmang aih ta Ranenh Moise i achìh: “Ìh apaq srôp mong bo qnang len qmau”. Boc Plình lèt ka bo ùh xài?
1CO 9:10 Haq anoe bàu aih ka bèn loq ùh xài? Joq! Qmang ka ma khoe achìh ka bèn rameh: “Mangai cai ta rùang ep jah tangèh men cai, mangai len qmau, ngèh ka jah đeh diq men len”.
1CO 9:11 Tàng nhèn khoe rai ka oh daq adrech trong mahua yiang, nhèn gat hlài dahwèq enh pì, aih i cleq ma ùh troq?
1CO 9:12 Mangai qnoeq khòh broq qmang aih enh qnhèq ka oh daq, loq ka nhèn? Hnoq anoe qmang aih, nhèn ùh yoc cwìang kô, xan cla nhèn raq chìuq xalep rìm trong, đòeq uh hìaq i cleq khech tàt Bàu lem da Christ.
1CO 9:13 Oh daq ma ùh qnì, cabô patìh ta hnim kùh waiq, aih haq acaq ra mènh wì ma dèch ta hnim kùh waiq qmòh? Cabô patìh ajang prang tadreo, aih ajoq haq wiang jah axong enh aih qmòh?
1CO 9:14 Hadai qmang aih, Chuaq i doe: “Mangai leq hnài Bàu lem, aih haq jah ban rađeh sam Bàu lem”.
1CO 9:15 Mahaq au qnhòh lah yoc cwìang aih hu thê oh daq, au achìh jàiq kô ùh xài đòeq bòch cwìang aih, kô raq nen au jah catèh deh, au chìuq cahìt kan au ùh đòeq ka cabô blah yoc da au.
1CO 9:16 Majah qmang aih, jò au lam anoe Bàu lem, au ùh i ka nen jang leq đòeq hu catèh. Aih raq yiniq au au ep broq, ùh anoe Bàu lem aih majoq kan habo ka au.
1CO 9:17 Tàng joq au lem bùi broq yiniq aih, au jah waq baha, tàng joq au uh enh broq, aih dua khoe thê au.
1CO 9:18 Aih èh au jah baha au cleq? Qmang kô! Au ùh yoc cwìang au ma khoe i qmang ka mangai anoe Bàu lem qnoeq, mahaq jò au anoe Bàu lem, au anoe qmòe dech ùh yoc baha.
1CO 9:19 Au ùh tawac ùh ep broq tiaq bàu cabô, mahaq au khoe broq rađeh wìa hapong rìm ngai, đòeq hu jah tam yeo bàc ngai.
1CO 9:20 Oe ti mangai Juđa, au tìah ka mangai Juđa, waq ka jah mangai Juđa, ti mangai enh qneq ka ranenh, (hiloq ka au ùh oe enh qneq ka ranenh) au hadai tìah ka mangai enh qneq ka ranenh, đòeq au hujah mangai enh qneq ka ranenh;
1CO 9:21 oe ti mangai ùh i ranenh, (Yac ka enh ngèa Boc Plình au ùh xài mangai ùh i ranenh, majah qmang aih au oe enh qneq ka ranenh da Christ), mahaq au hadai oe tìah ka mangai ùh i tiaq ranenh, đòeq hu jah mangai ùh tiaq ranenh.
1CO 9:22 Oe ti mangai ùh nèn, au hadai ùh nèn, đoèq hujah mangai ùh nèn, au khoe wìa rìm trong am ka rìm ngai, đòeq hujah dèch yac ka toq biaq ngai broq qmang leq dua au lènh.
1CO 9:23 Au broq rìm yiniq kô aih dìq broq ka Bàu Lem, đòeq au hadai wiang jah ta axong sôq ramot ta aih.
1CO 9:24 Oh daq ma ùh loq, tanòe wì ta cadàu cadêh, dìq ka wì cadàu, mahaq toq biaq ngai raq majah waq baha qmòh? Qmang aih, oh daq cadàu qmang leq đòeq hujah waq baha oq.
1CO 9:25 Dìq ka mangai ta cadàu cadêh aih, wì haq dênh ka rađeh bàc trong, wì broq qmang aih đòeq jah kui cadoh riang loq om. Mahaq da bèn đòeq hujah kui cadoh riang ùh jò leq om.
1CO 9:26 Aih ìq, dài au ùh cadàu talìq, au jêh ùh xài au jêh cayeo;
1CO 9:27 mahaq au tabroq dèh ka chac cla au ùh palap cleq, thê haq broq hapong au, ùh qmang aih broq braiq atìq ka au hnài wì qnoeq, yàng cla au aih cađac rađeh qmòh.
1CO 10:1 Majah qmang aih, au ùh enh dôq ka oh daq ùh qnì kan cadraq bèn dìq khoe oe enh qneq ka yùc, dìq ka wì khoe lam pagat ka diac raxìq,
1CO 10:2 đòeq Môise broq ƀaptem ka wì haq enh dalam ka yùc xam enh qneq ka diac raxìq.
1CO 10:3 dìq ka wì khoe acaq dahwèq yiang,
1CO 10:4 rai ôq diac yiang, majah qmang aih wì haq ôq enh nòe hmo yiang ma tiaq wì haq, hmo aih aih raq Christ.
1CO 10:5 Mahaq taqne wì haq ja ka mangai ùh lem manoh Boc Plình, dài bàc ngai wì haq majah khoe tacro cachìt tanòe braih kàn.
1CO 10:6 Ƀòe yiniq kô khoe loh qmang aih, đòeq broq dua hu hnài bèn, dôq bèn ùh hìaq ònh tiaq trong dù qmang ka wì aih khoe broq.
1CO 10:7 Èh hadai pi dùh kùh waiq radua qmù kiac qmang ka wì aih hòm, tìah ka bàu khoe achìh: “Wì haqngui acaq ôq, khoe aih padinh yòng pagôq racaih”.
1CO 10:8 Bèn apaq ti taqnong tango qmang ka wì aih ma khoe broq, taiq aih raq mòeq hì majah i baiq jàt piq mùan mangai cachìt.
1CO 10:9 Bèn hadai apaq qnhro Christ qmang ka wì ma khoe qnhro, taiq aih raq wì haq majah cachìt ka bìh kap.
1CO 10:10 Èh hadai apaq mamùc tìah ka wì khoe mamùc, taiq aih raq wì haq majah ep cachìt enh tì kŏng ƀình plình palùng.
1CO 10:11 Ƀài yiniq kô khoe loh ka wì qmang aih đòeq broq dua am ka bèn, khoe achìh hlài đòeq hu pariaq bèn aih ƀài mangai ma rìh ta ƀài qnhòng atìq pulùch
1CO 10:12 Qmang aih, cabô loq xoh rađeh kô yòng cajap, rabiaq haq oq loq tacro.
1CO 10:13 Ƀài kan padô qnùt trùh ka oh daq, ùh i ka yiniq leq ma yi dôch ka padren kon mangai. Boc Plình ùh tablòq manoh, haq ùh dôq ka oh daq glàm kan padô qnùt yeo loe ka padren oh daq, mahaq ta kan padô aih haq pèch trong ka oh daq hu jah loh, đòeq oh daq hlàt dràng.
1CO 10:14 Qmang aih oh daq da au, drah wia ka hangai trong kùh waiq radua qmù.
1CO 10:15 Au anoe ka oh daq aih au anoe ka ƀài mangai i manoh rabiaq, pì boq bàu au anoe kô:
1CO 10:16 Chrŏng xôq ramot bèn manè apôi kô ma ùh xài khoe pajùm ti mahim da Christ qmòh? Bênh bèn ma goh kô aih ma ùh joq pajùm ka chac da Christ qmòh?
1CO 10:17 Majah qmang aih dìq deh mòeq toq bênh raq, dài bèn yac ka bàc ngai dua mòeq chac raq majah qmang aih bèn dìq pajùm ta mòeq toq bênh raq.
1CO 10:18 Ngan mangai Isorali beq! Ƀài mangai acaq jam tadreo aih ma ùh alùh pajùm ti prang tadreo qmòh?
1CO 10:19 Au anoe qmang aih au anoe cleq? Dahwèq ma dèch tadreo am ka qmù kiac aih i loh ranenh cleq, radua qmù kiac aih i loh cleq ùh?
1CO 10:20 Blinh ka ùh, mahaq dahwèq mangai enh gùng tadreo aih wì tadreo ka kiac chŏc, ma xài wì tadreo ka Boc Plình. Qmang aih au ùh enh oh daq wiang taqmùt ti kiac chŏc.
1CO 10:21 Oh daq ùh jah ôq doe chrŏng da Chuaq khoe aih ôq doe chrŏng da kan kiac, oh daq ùh jah acaq pajùm aniang ti Chuaq rai pajùm aniang ti kan kiac.
1CO 10:22 Ahìaq bèn enh broq ka Chuaq tarènh? Bèn ma yeo dêh ka haq?
1CO 10:23 Pì doe “Rìm yiniq au dìq khòh broq”, mahaq ùh xài rìm yiniq dìq i lòeq; “Rìm yiniq au diq khòh broq”, mahaq ùh xài rìm yiniq dìq broq dua lem.
1CO 10:24 Apaq i cabô hèm jah toq ka rađeh, mahaq mangai leq mangai meh hadai ep hèm ka mangai qnoeq diq.
1CO 10:25 Rìm dahwèq atech tanoe tech jam, dìq khòh rot acaq dŏng, apaq tàng đeh yùq ta manoh đòeq bòch dèh;
1CO 10:26 majah qmang aih, crŏng taneh kô xam rìm yiniq ta aih dìq da Chuaq.
1CO 10:27 Tàng loq i mangai ùh lùi akhen ka oh daq, oh daq enh lam, aih yac ka wì padon qnoh cleq, oh daq acaq cameh, apaq tàng đeh yùq ta manoh đòeq hu bòch dèh.
1CO 10:28 Mahaq tàng i mangai doe ka oh daq: “Ma kô khoe tadreo”, aih apaq acaq, đòeq lem ka manoh cla oh daq xam mangai ma khoe doe ka oh daq:
1CO 10:29 Au ùh anoe trùh manoh oh daq, mahaq anoe trùh manoh mangai tau. Wìa ka trong au loq đeh khòh broq mahaq dôq ka manoh mangai qnoeq ep hadrah ataq?
1CO 10:30 Tàng khoe manè apôi au men acaq, aih ji laiq dàng mòeq nà acaq au ma dôq ka wì qnoeq cwò ka rađeh?
1CO 10:31 Qmang aih, oh daq yac ka acaq, yac ka ôq, yac ka broq cleq, dìq broq đòeq Boc Plình jah ranhòm.
1CO 10:32 Apaq roh ka cabô kan catoeh, yac ka mangai Juđa, mangai Gorec, yac ka Tagop Hadròeh da Boc Plình;
1CO 10:33 drah qmang ka au kô, àu broq rìm trong dôq jah lem ka manoh bàc ngai, ùh chaq trong lem toq ka cla rađeh mahaq chaq trong lem am ka mangai qnoeq, đòeq wì haq hadai jah dèch.
1CO 11:1 Drah tiaq dua au, qmang ka cla au tiaq dua Christ.
1CO 11:2 Au manè oh daq loq hmàng ka au rìm trong, loq wèq bàu au ma khoe hnài oh daq.
1CO 11:3 Mahaq au enh oh daq loq Christ aih gàu da rìm ngai gucalô, mangai gucalô aih gàu da mangai cadrì, Boc Plình aih gàu da Chirst.
1CO 11:4 Rìm ngai guca lô yac ka wì haq waiq khàn, yac ka capoch bàu pajàu tàng wì haq paclùm dèh gàu, aih wì haq baxep dèh gàu.
1CO 11:5 Mahaq mangai gucadrì yac ka haq waiq khàn, yac ka haq capoch bàu pajàu, tàng haq ùh yŏc mù paclùm dèh gàu, aih haq baxep dèh gàu: ùh i crài cleq ka haq khoe got gàu ta nguah.
1CO 11:6 Tàng mangai gucadrì ùh yŏc mù paclùm dèh gàu, aih drah got ta nguah dŏng beq. mahaq tàng gucadrì hnoq got xàc gàu aih loq camaih, aih ep baclùm gàu.
1CO 11:7 Mangai gucalô ùh dùh yŏc mù paclùm gàu majah qmang aih, haq aih qmù da Boc Plình, kan ranhòm da Boc Plình.
1CO 11:8 Majah qmang aih gucalô ùh loh enh gucadrì, mahaq gucadrì ma loh enh gucalô.
1CO 11:9 Èh hadai ùh xài taiq gucadrì majah broq loh gucalô, mahaq gucadrì aih ka gucalô.
1CO 11:10 Aih ìq, taiq ƀòe ƀình plình, dài haq gucadrì majah ep waq ka i teo tagàu đòeq hu hadro cwìang rađeh ma canòm.
1CO 11:11 Mahaq enh dalam ka Chuaq, gucadrì ùh xài enh gùng ka gucalô, gucalô ùh xài enh gùng ka gucadrì.
1CO 11:12 Qmang ka gucadrì khoe loh enh gucalô, aih gucalô hadai hauang loh enh gucadrì, dìq baiq loh enh Boc Plình.
1CO 11:13 Cla pì oh daq boq qmang kô beq: Gucadrì waiq khàn ka Boc Plình mahaq ùh waq yŏc mù baclùm gàu aih atroq?
1CO 11:14 Ùh xài bèn khoe loq đeh: Tàng mangai gucalô rong xàc yôh aih ajoq kan camaih?
1CO 11:15 Mahaq, tàng mangai gucadrì rong xàc yôh aih ma ùh xài kan ranhòm da haq? Majah qmang aih khoe am ka haq xàc yôh, bu dàng mù clùm gàu diq.
1CO 11:16 Tàng loq i cabô tarahen trong kô, nhèn ùh hmaq qmang aih, Tagop Hadròeh da Boc Plình hadai ùh hmaq qmang aih.
1CO 11:17 Au anoe ka oh daq bàu kô, ùh xài đòeq manè oh daq, majah qmang aih jò oh daq tagop ti dabau, ùh i lòm broq ka pì yeo lem tam mahaq kiang broq ka pì yeo hamoq tam.
1CO 11:18 Angoe aih, au i tàng jò oh daq Tagop, i kan loq ti lah đac dabau, au di broq ka lùi bàu aih.
1CO 11:19 Majah qmang aih, taqne oh daq hi loq ka i kan loq ti lah đac dabau, aih đòeq hu canau ka mangai leq ma joq qnàng dìq ka manoh.
1CO 11:20 Aih ìq, jò oh daq tagop oe mòeq nòe ti dabau, aih pi oe xài acaq Pua Hadròeh da Chuaq hòm.
1CO 11:21 Majah qmang aih, jò haqngui acaq mangai dahuiq acaq dèh hra, qnah ngai pangot đeh, qnah ngai panàc loh ka bù bia.
1CO 11:22 Oh daq ma ùh i dèh hnim hu acaq? Ahìaq pì dù đac Tagop Hadròeh Boc Plình, enh broq ka mangai ma ùh i đeh ep camaih ka rađeh? Au anoe ka pì qmang leq kô? Au i khòh manè pì loq ùh? Trong kô joq au ùh lòm manè oh daq!
1CO 11:23 Majah qmang aih au khoe jah enh Chuaq trong au ma hnài oh daq: Chuaq Jesus mang wì ma blòq đac haq, yŏc bênh,
1CO 11:24 jò haq khoe manè apôi, haq goh bênh aih rai doe: “Kô chac au, chac ma khoe am ka pì, broq qmang kô đòeq hu hmàng trùh au”
1CO 11:25 Hadai qmang aih, khoe ka acaq di xèq, Haq dèch doe chrŏng rai doe: “Chrŏng kô aih tajao maneo oe ta ma him au, jò pì ôq broq qmang kô đòeq hu hmàng trùh au.
1CO 11:26 Aih ìq jò leq oh daq acaq bênh kô, ôq doe chrŏng kô, pì anoe kan cachìt da Chuaq trùh hloe hì haq wìh hlài.
1CO 11:27 Qmang aih mangai leq ùh tajì ka acaq bênh ùh tajì ka ôq chrŏng da Chuaq, aih èh haq ep pòq yiniq lui ka chac ka ma him Chuaq.
1CO 11:28 Aih ìq rìm ngai majah ep ngan hlài rađeh adroe ka acaq bênh kô, ôq chrŏng kô;
1CO 11:29 majah qmang aih, mangai leq pi qnì canau ka chac Chuaq mahaq dua acaq bênh rai ôq chrŏng aih, aih haq acaq ôq kan hadrah ka rađeh.
1CO 11:30 Aih raq, dài taqne oh daq majah i bàc ngai ùh hrŏc yinìq, xam bàc ngai cachìt.
1CO 11:31 Mahaq tàng bèn loq tiboq hlài rađeh, aih bèn khoe ùh ep pòq kan hadrah.
1CO 11:32 Mahaq jò Chuaq hadrah bèn, aih haq ƀàt bèn, đòeq bèn ùh hìaq pòq yiniq lui pajùm ka mangai ta crŏng taneh kô.
1CO 11:33 Qmang aih, oh daq da au jò pì tagop dabau hu acaq pajùm, ep gòm dabau.
1CO 11:34 Tàng i cabô pangot, aih haq chônh acaq dèh ta hnim, dôq oh daq ùh hìaq tagop dabau đòeq hu pòq wê kan hadrah. Yiniq qnoeq èh, jò au trùh au hi taqmroq hlài.
1CO 12:1 Manòeq kô, au ùh enh ka oh daq ùh qnì qmòe cleq ajang kan tabàih yiang.
1CO 12:2 Oh daq loq jò bèn oe raq mangai enh gùng, yac ka trong leq dìq khoe tùi tiaq radua qmù làu, mac maiq ka wì enh qnong taleq tameh.
1CO 12:3 Aih raq dài au majah anoe ka oh daq, ùh i cabô i Yiang Hadròeh Boc Plình ma ti doe: “Chua Jesus troq ka ra-òh, hamaiq”. Tàng joq ùh i ka Yiang Hadròeh hadai ùh i cabô doe ka Jesus aih Chuaq.
1CO 12:4 I bàc kan tabàih crài ka dabau, mahaq dua mòeq Yiang Hadroèh raq.
1CO 12:5 I bàc yiniq patìh crài ka dabau, mahaq hadai mòeq Chuaq raq.
1CO 12:6 I bàc trong abroq crài ka dabau, mahaq dua mòeq Boc Plình, aih raq Mangai broq rìm yiniq oe enh dalam ka rìm ngai.
1CO 12:7 Yiang Hadròeh patô am enh dalam rìm ngai, đòeq mangai leq mangai meh hadai jah lòeq pajùm.
1CO 12:8 Mangai kô canòm ka Yiang Hadròeh haq jah màiq bàu rabiaq, mangai meh hadai canòm ka Yiang Hadròeh aih jah màiq bàu capoch i kan loq.
1CO 12:9 Enh Yiang Hadròeh, mangai kô jah manoh lùi, hadai enh Yiang Hadròeh aih mangai tau jah màiq broq brêh ka mangai yinìq.
1CO 12:10 Qnah ngai jah màiq broq kan halac, qnah ngai jah capoch bàu pajàu, qnah ngai loq hadro ƀài kiac, qnah ngai jah tapoch bài bàu craq crài ka dabau, qnah ngai jah màiq loq anoe hlài bàu aih.
1CO 12:11 Ƀài yiniq aih dìq loh enh mòeq Yiang Hadròeh, tiaq dèh manoh haq enh lah axong am ka tang ngai.
1CO 12:12 Tìah ka chac aih mòeq raq, mahaq i bàc hamenh, tìah ka hamenh ta chac yac ka bàc mahaq dua wìa pajùm mòeq chac raq. Christ i crài cleq qmang aih.
1CO 12:13 Majah qmang aih bèn yac ka mangai Juđa, yac ka mangai Gorec, yac ka mangai broq hapŏng, yac ka mangai broq dìc cabô, dìq khoe ƀaptem pajùm ta mòeq Yiang Hadròeh đòeq wìa mòeq chac raq, èh hòm bèn dìq hadai khoe ôq pajùm mòeq Yiang Hadròeh.
1CO 12:14 Chac hadai ùh xài i palap mòeq hamenh, mahaq bàc hamenh.
1CO 12:15 Tàng jènh doe: “Au ùh xài tì dài au majah ùh i pajùm cleq ka chac”, ma xài taiq nen aih haq ma ùh hatop ka chac.
1CO 12:16 Tàng don doe: “Au ùh xài mat, dài au ùh wiang pajùm cleq ta chac”, ma xài taiq nen aih haq majah pi pajùm ta chac.
1CO 12:17 Tàng chac aih dìq mat dŏng, aih èh bèn tàng xi cleq? Tàng dìq ta chac aih toq don, aih èh bèn xua xi cleq?
1CO 12:18 Mahaq manòeq kô Boc Plình khoe taqmroq ƀài hamenh ta chac bèn, am mòeq yiniq oe dèh mòeq nòe, qmang ka cla haq hnoq dèh lem tiaq manoh haq khoe dì.
1CO 12:19 Tàng mòeq hamenh raq aih èh chac oe ajang leq?
1CO 12:20 Qmang aih yac ka bàc hamenh mahaq dua mòeq chac raq.
1CO 12:21 Mat ùh khòh doe ka capiang tì: “Au ùh i ep cleq ka gè”. Gàu ùh khòh doe ka jènh “Au ùh i ep cleq ka pì”.
1CO 12:22 Majoq qnàng aih, yiniq cleq ta chac bèn hnoq haq ma yeo ùh nèn đeh, ma aih raq ma yeo khòh nhet.
1CO 12:23 Ta chac bèn hamenh leq bèn hèm haq ma yi ùh cra, ma aih raq bèn ma yeo khòh ngan, maleq ma ùh lem, ma aih raq bèn ma palàng.
1CO 12:24 Maleq ma khoe lem, ma aih ma oe ep palauq cadèh. Mahaq Boc Plình ma khoe taqmroq ta chac mangai bèn, hamenh leq ma yi hamoq aih đòeq haq jah caqmùh caqmàm,
1CO 12:25 đòeq ta chac ùh hìaq i kan talah đac ka dabau, mahaq maleq ma meh loq wiang hèm ka dabau.
1CO 12:26 I maleq ta chac bèn ma jìq, aih ma qnoeq hadai wiang jìq, maleq majah caqmùh caqmàm aih èh maqnoeq hadai wiang lem bùi.
1CO 12:27 Manòeq kô, oh daq aih raq chac da Christ, oh daq aih la hamenh ta chac, mangai leq mangai meh i dèh hra nòe.
1CO 12:28 Boc Plình khoe broq ta Tagop Hadròeh, adroe aih mangai Tiaq cla, atìq aih mangai pajàu, khoe aih mangai hnài, tìa aih mangai broq kan halac, èh hòm mangai i màiq broq brêh ka mangai yinìq, mangai loq hanò, mangai đòeq ti ranenh, mangai capoch bài bàu craq crài.
1CO 12:29 Rìm ngai aih dìq mangai tiaq cla dŏng qmòh? Rìm ngai aih dìq pajàu dŏng qmòh? Rìm ngai aih dìq mangai hnài dŏng qmòh? Rìm ngai dìq broq kan halac dŏng qmòh?
1CO 12:30 Rìm ngai dìq i màiq broq brêh kamangai yinìq qmòh? Rìm ngai dìq capoch bàu halac qmòh? Rìm ngai dìq loq anoe hlài bàu halac aih doe cleq qmòh?
1CO 12:31 Drah tangèh đoèq jah kan tabàih ma yi kàn dŏng. Manòeq kô èh, au padon patô ka oh daq trong ma yeo lem hòm.
1CO 13:1 Yac ka au loq tapoch dìq dŏng ka bàu kon mangai xam bàu ƀình plình, mahaq ùh i kan loq waq, aih au bu dàng chình ja atêh, qmang ka hatùq gŏc lòe bàu.
1CO 13:2 Yac ka au i màiq loq capoch pajàu, yac ka loq dìq dŏng ka kan hlèp, loq dìq kan rabiaq, yac ka au i manoh lùi jah qnhac hloe bui wang, mahaq ùh ka kan loq waq, aih dua au ùh loh cleq.
1CO 13:3 Yac ka au axong dŏng dèh kùng hang đòeq hu ban mangai pa, yac ka chac cla au dôq hloe wì bùh, mahaq tàng ùh i kan loq waq, ƀài yiniq aih dua ùh i broq ka au jah lòeq cleq.
1CO 13:4 Kan loq waq loq dràng àt, kan loq waq loq hanò, kan loq waq ùh tajênh, ùh catèh rađeh,
1CO 13:5 ùh broq trong ùh troq, ùh chaq jah lòeq toq ka rađeh ùh rênh nòeh, ùh hèm qmèq ka cabô,
1CO 13:6 ùh bùi ka trong ùh taq atoq, mahaq bùi ta trong joq qnàng.
1CO 13:7 Kan loq waq loq grom gri rìm trong, lùi rìm trong, loq tangèh rìm trong, loq àt rìm trong.
1CO 13:8 Kan loq waq ùh jò leq hnhung lùch. Bàu pajàu èh dìq, bìac am màiq tapoch bàu halac èh lùch, kan rabiaq loq èh hadai pi i.
1CO 13:9 Majah qmang aih kan loq da bèn qnhòq gêh geo, capoch pajàu dua qnhòq gêh geo.
1CO 13:10 Mahaq jò kan gêh geo hi trùh, jò aih èh ƀài yiniq leq ma qnhòq gêh geo hi cađac.
1CO 13:11 Jò au oe raq kon qyoh, au tapoch tìah ka wì qyoh, manoh hèm tìah ka wì qyoh, boq ngan tìah ka wì qyoh, jò au khoe wìa mangai kàn, au hi cađac bài trong da wì qyoh.
1CO 13:12 Manòeq kô tìah ka bèn ngan ta gùang, hnoq bu badrèh badrah, trùh hì bèn hi jah hnoq baiq hadrò tangèa ti dabau, hì kô au loq qnhòq jàp. Trùh jò aih èh, au hi jah loq qmang ka Chuaq khoe loq ka au.
1CO 13:13 Dài haq manòeq oe i piq yiniq kô: Manoh lùi, kan tangèh, kan loq waq, mahaq oe ta piq yiniq aih, kan loq waq aih ma yeo kàn dŏng.
1CO 14:1 Drah ti tiaq chaq kan loq waq. Hadai drah tangèh ka ƀài kan tabàih enh Yiang, ta aih màiq capoch pajàu aih joq yeo nhet.
1CO 14:2 Majah qmang aih cabô capoch bàu halac, aih ùh xài haq capoch ka kon mangai mahaq haq capoch ka Boc Plình, ma joq qnàng aih ùh i cabô qnì tàng (majah qmang aih enh dalam ka Yiang mangai aih capoch bàu hlèp);
1CO 14:3 da mangai capoch pajàu aih haq capoch ka kon mangai đòeq broq wì jah ka cajap, hu pariaq rai ti alòng.
1CO 14:4 Mangai capoch bàu halac, aih haq broq ka cla rađeh jah cajap, yàng da mangai capoch pajàu aih haq paqnhrang Tagop Hadròeh.
1CO 14:5 Au ngèh ka oh daq dìq capoch bàu halac, mahaq au ma yeo ngèh aih oh daq capoch pajàu. Mangai capoch pajàu aih yeo kàn ka mangai capoch bàu halac mahaq ùh i ka cabô anoe hlài dôq Tagop Hadròeh jah loq tàng đòeq hu jah qnhrang.
1CO 14:6 Manòeq kô, dìq ka oh daq, tàng joq au trùh ti oh daq, au capoch ƀài bàu halac, mahaq bàu aih ùh i paqnoh am ka oh daq loq kan hlèp, ùh i kan rabiaq, ùh i bàu pajàu, ùh i hnài oh daq loq qmòe cleq, aih ajah cleq ka oh daq?
1CO 14:7 Yac ka ranac croh pi i kan rìh mahaq loh atêh qmang ka taliaq, qmang ka broc, tàng ùh i bàu ma crài ka dabau đòeq hu hadro aih broq qmang leq ma canau ka taliaq hlui cleq, broc rawêh cleq?
1CO 14:8 Tàng ken hlui ma nhài aih èh cabô ma hu padon lam tajêh?
1CO 14:9 Oh daq hanoh qmang aih, tàng joq ùh yŏc rapet tapoch ma hloh dôq wì tàng, broq qmang leq wì maloq oh daq anoe cleq? Aih oh daq capoch ka cayeo.
1CO 14:10 Oe crŏng taneh i bàc bàu capoch, ùh i bàu leq ma ùh i ka ranenh.
1CO 14:11 Qmang aih, tàng au ùh qnì tàng qmòe ranenh bàu mangai ma qnang anoe, ajoq mangai aih ngan au budàng mangai diac wì, au hanoh hnoq haq qmang ka mangai diac wì diq.
1CO 14:12 Qmang aih oh daq drah ngèh drah ti chaq ƀài kan tabàih da Yiang Hadròeh. Chaq ma yeo bàc đòeq hu paqnhrang Tagop Hadròeh.
1CO 14:13 Dài aih, mangai capoch bàu halac, drah waiq khàn đòeq hu jah anoe hlài dôq wì loq bàu aih.
1CO 14:14 Majah qmang aih, tàng au waiq khàn xi bàu halac, aih yiang da au waiq khàn mahaq gàu ngoc au ùh qnì cleq.
1CO 14:15 Aih èh au broq qmang leq? Au waiq khàn tiaq yiang, mahaq au hanoh waiq khàn tiaq gàu ngoc. Au calêu tiaq yiang, mahaq hadai calêu tiaq gàu ngoc.
1CO 14:16 Ùh qmang aih, tàng ìh toq manè apôi tiaq yiang, èh mangai ma ùh qnì haq haqngui tamàng, ùh qnì ìh capoch cleq, broq qmang leq haq maloq tiaq bàu manè aih đòeq hu doe “Amen”?
1CO 14:17 Hi loq ka bàu manè apôi da ìh aih joq lem, mahaq mangai qnoeq ùh jah canòm ka bàu aih đòeq hujah qnhrang đeh diq.
1CO 14:18 Au manè apôi Boc Plình, au khoe jah capoch bàu halac yeo bàc dŏng ka pì oh daq,
1CO 14:19 mahaq oe ta hnim Tagop Hadròeh, au enh yŏc padam nà bàu ma loq tàng đòeq hu jah hnài mangai qnoeq aih yeo hnau ka yŏc mòeq mùan bàu halac.
1CO 14:20 Pì oh daq pi dùh hèm tìah ka manoh kon qyoh hòm. mahaq trong dù aih ma khòh tìah ka kon qyoh. Trong rabiaq loq drah tìah ka mangai khoe gêh mangai.
1CO 14:21 Ta hset ranenh i achìh: Chuaq doe “Au canòm ka mangai capoch bàu halac xam hacùng bàu mangai diac wì, đòeq hu tapoch ka ƀài mangai kô; Mahaq qmang aih dua wì ùh tamàng au”.
1CO 14:22 Qmang aih, ƀài bàu capoch aih teo, ùh xài ka mangai lùi mahaq đòeq ka mangai ma ùh lùi Chuaq. Yàng da bàu pajàu aih teo, ùh xài ka mangai ùh lùi, mahaq đòeq ka mangai lùi Chuaq.
1CO 14:23 Qmang aih jò Tagop Hadròeh tagop ti dabau, tàng rìm mangai tapoch đeh hra bàu halac, yàng i mangai ùh qnì đeh cleq, èh i mangai ùh lùi Chuaq mùt diq, aih wì ma ùh hìaq doe ka pì ranhùa qmòh?
1CO 14:24 Mahaq tàng i mangai ùh lùi Chuaq i mangai ùh qnì cleq mùt, wì tàng rìm ngai pì qnang tapoch bàu pajàu, bàu aih tabroq ta manoh, bàu aih hadrah ka wì haq,
1CO 14:25 ƀòe kan hlèp ta manoh wì haq khoe jah paqnoh loh, aih èh wì ma ùh bla-op dèh hadrò ta taneh đòeq kùh waiq Boc Plình, rai doe: Joq qnàng i Boc Plình oe taqne oh daq!
1CO 14:26 Atìq ka aih bèn anoe qmang leq hòm oh daq? Jò oh daq tagop ti dabau, enh dalam pì, tàng mangai leq i ƀai calêu hadròeh, i bàu hnài, i kan mahnu, tàng i mangai tapoch bàu halac, tàng loq i mangai anoe hlài bàu aih. Rìm yiniq aih ep broq ma gêh dŏng đòeq rìm ngai dìq jah paqnhrang.
1CO 14:27 Tàng loq i mangai tapoch bàu halac, aih baiq piq ngai tapoch raq hêq, mahaq ep tagòm dabau, ep waq ka i mangai anoe hlài.
1CO 14:28 Tàng ùh i ka mangai anoe hlài, mangai aih ep oe hatinh ta hnim Tagop, cla tapoch deh ka cla xam ka Boc Plình.
1CO 14:29 Mangai capoch bàu pajàu hadai palap baiq piq ngai raq hêq, mangai qnoeq hèm rai boq ka bàu aih.
1CO 14:30 Mahaq tàng i mangai leq qnang hangui ta aih hnoq kan mahnu, aih èh mangai ma adroe ep hatinh.
1CO 14:31 Majah qmang aih dìq ka oh daq khoe ka maleq trùh maleq dìq jah capoch bàu pajàu, đòeq rìm ngai jah hŏc jah alòng.
1CO 14:32 Yiang da pajàu iu tiaq mangai pajàu.
1CO 14:33 Majah qmang aih Boc Plình aih ùh xài Boc Plình da kan manhài, mahaq Boc Plình da kan catèm. Drah broq tìah dìq ka ƀài Tagop Hadròeh da mangai hadròeh,
1CO 14:34 gucadrì ep oe ma hatinh ta hnim tagop, wì haq ùh jah capoch ta aih, mahaq ep iu tiaq qmang ka bàu hset ranenh hnài.
1CO 14:35 Tàng wì haq loq i yiniq enh bòch waq ka loq, wì haq ep bòch dèh ŏng jò wì oe ta hnim, majah qmang aih gucadrì capoch ta hnim tagop aih raq kan camaih.
1CO 14:36 Ahìaq bàu Boc Plình loh enh oh daq, tàng ùh meh haq trùh toq ta oh daq raq ùh xài?
1CO 14:37 Tàng loq i cabô hèm đeh kô pajàu, đeh kô jah kan loq enh Yiang Hadròeh sreo am, mangai aih khòh loq rameh: Rìm yiniq au achìh ka pì kô dìq bàu Boc Plình thê.
1CO 14:38 Tàng mangai leq ùh enh tamàng aih mac da wì haq!
1CO 14:39 Qmang aih, oh daq drah ngèh chaq màiq capoch bàu pajàu, èh hadai apaq tàt trong capoch bàu halac.
1CO 14:40 Mahaq rìm yiniq ep broq troq dèh bè rai waq ka i atìq adroe.
1CO 15:1 Manòeq kô, au enh bahmàng hlài ka oh daq Bàu lem au ma khoe hnài, oh daq ma khoe jah yŏc, ma khoe jah yòng cajap ta bàu aih,
1CO 15:2 canòm ka bàu aih raq oh daq ma khoe jah dèch, waq toq oh daq wèq wop qmang ka bàu au khoe hnài, tàng ùh qmang aih qngwan ka oh daq khoe lùi.
1CO 15:3 Adroe dìq dŏng, au khoe hnài oh daq bàu cla au ma khoe jah, aih ìq Christ khoe cachìt ka yiniq lui da bèn tiaq bàu Hset Hadròeh.
1CO 15:4 Wì khoe catùh haq, trùh hì piq, haq rìh hlài tiaq bàu Hset Hadròeh;
1CO 15:5 Haq khoe mahnu rađeh dôq Sêpha hnoq, atìq ka aih haq am ka wì Mòeq jàt baiq ngai hnoq haq.
1CO 15:6 Khoe aih, ta mòeq yàng haq mahnu rađeh am ka loe padam hrinh ngai hnoq, ta aih bàc ngai manòeq kô oe rìh, i biaq ngai khoe kùi.
1CO 15:7 Atìq ka aih haq mahnu rađeh am ka Jaco, khoe aih ka mangai tiaq cla haq.
1CO 15:8 Atìq dŏng ka wì aih, haq hadai mahnu rađeh am ka au, bu diang am ka kon hin.
1CO 15:9 Majah qmang aih, taqne wì mangai tiaq cla, au kô joq yeo hamoq dŏng, ùh ta jì đòeq hu jah creo mangai tiaq cla, majah qmang aih au khoe ti tàt rùp baxa Tagop Hadròeh da Boc Plình.
1CO 15:10 Yàng manòeq kô au jah qmang kô, aih dìq canòm ka kan tabàih enh Boc Plình, kan tabàih haq am ka au aih joq ùh hìaq qngwan. Au patìh yeo bàc dŏng ka mangai qnoeq, ma joq qnàng ùh xài au mahaq kan tabàih da Boc Plình khoe oe ti au.
1CO 15:11 Qmang aih, yac ka nhèn, yac ka wì qnoeq, aih raq ƀài yiniq nhèn hnài, aih raq trong oh daq khoe lùi.
1CO 15:12 Tàng anoe hnài Christ khoe rìh hlài enh kan cachìt, meh hagleq taqne oh daq majah i qnah ngai doe mangai cachìt ùh rìh hlài?
1CO 15:13 Tàng mangai cachìt ùh rìh hlài, aih Christ hadai khoe ùh rìh hlài.
1CO 15:14 Tàng joq Christ khoe ùh rìh hlài, aih ajoq bàu nhèn hnài aih hi qngwan qngwaiq, èh manoh lùi da oh daq hadai qngwan diq.
1CO 15:15 Èh hòm, tàng joq qnàng mangai cachìt ùh rìh hlài, aih Boc Plình khoe ùh broq ka Christ rìh hlài, qmang aih nhèn khoe wiang capoch lìq ka Boc Plình jò nhèn doe haq khoe broq ka Christ rìh hlài, lêh gêh haq nhèn capoch amòng ka Boc Plình.
1CO 15:16 Majah qmang aih, tàng joq mangai cachìt ùh rìh hlài, aih Christ hadai khoe ùh rìh hlài.
1CO 15:17 Èh hòm tàng joq Christ khoe ùh rìh hlài, kan lùi da oh daq loh ka qngwan, oh daq oe raq deh ta kan yiniq lui cla.
1CO 15:18 Qmang aih, mangai ma kùi ta Christ hadai hnhung lùch hloe mòeq đòe.
1CO 15:19 Tàng joq bèn tangèh ka Christ qmòe toq ka qnhòng kô, aih ta crŏng taneh kô joq dìq toq bèn raq mangai ma yeo jìang ka ha-och đeh.
1CO 15:20 Mahaq manòeq kô, Christ khoe rìh hlài enh mangai cachìt, haq aih plì ramua da ƀài mangai ma kùi.
1CO 15:21 Majah qmang aih, taiq mòeq ngai majah i kan cachìt, èh hadai taiq mòeq ngai majah hi i kan rìh hlài da mangai cachìt.
1CO 15:22 Tìah ka enh dalam ka Adam rìm ngai dìq ep cachìt, hadai qmang aih, enh dalam ka Christ rìm ngai èh dìq jah rìh hlài,
1CO 15:23 mahaq rìm ngai ep tiaq dèh atìq adroe: Christ aih plì ramua, hì haq ma hi trùh, ƀài mangai da haq hi rìh hlài.
1CO 15:24 Khoe aih èh kan lùch men trùh, jò haq ma hi dèch diac am hlài da Baq aih Boc Plình, atìq ka haq khoe raliang dŏng ƀài diac padrŏng kan, ƀài mangai i cwìang xam rìm padren,
1CO 15:25 majah qmang aih haq ep wèq cwìang trùh jò khoe roh dŏng ƀài mangai ma tablêq ka haq enh caqnàm jènh haq.
1CO 15:26 Mangai haq ma palùng đac atìq dŏng aih kan cachìt.
1CO 15:27 Majah qmang aih: “Boc Plình khoe đòeq rìm yiniq enh caqnàm jènh haq”. Jò doe “rìm yiniq dìq oe enh caqnàm haq”, aih khoe anoe ka hloh ta aih ùh xài i hloe xam cla Boc Plình aih Mangai ma khoe đòeq rìm yiniq dìq enh qneq ka Christ.
1CO 15:28 Jò rìm yiniq dìq khoe iu haq, jò aih èh cla Kon hadai iu tiaq Mangai ma khoe đòeq rìm yiniq dìq oe enh qneq ka rađeh, dôq Boc Plình broq rìm yiniq oe enh dalam rìm yiniq.
1CO 15:29 Manòeq kô tàng joq ùh i kan rìh hlài, mangai broq ƀaptem thai ka mangai cachìt wì ngèh cleq? Joq mangai cachìt ùh rìh hlài hagleq wì ma broq ƀaptem thai ka wì aih?
1CO 15:30 Èh nhèn hadai qmang aih, hagleq nhèn jò leq dua toq tamùa rađeh ta kan yat?
1CO 15:31 Wùih oh daq! au taqnòq ka kan cachìt hi rìm hì, joq qnàng tìah ka au ma xan catèh dèh pì oh daq enh dalam ka Jesus Christ aih Chuaq da bèn.
1CO 15:32 Tàng au tiaq dua kon mangai qnhòng kô đòeq tajêh ka ƀài kiac dù ta gùng Êpheso, aih au khoe jah cleq? Tàng joq mangai cachìt ùh rìh hlài: “Bèn chaq acaq beq, chaq ôq beq, majah qmang aih hì da èh bèn hi cachìt!”
1CO 15:33 Apaq dôq wì qnùt rađeh: “Ƀài bua qmèq broq raliang manoh da mangai lem”.
1CO 15:34 Drah hamang đòeq hu canau tiaq trong taq atoq, pi dùh broq yiniq lui hòm, majah qmang aih i mangai pi lòm qnìq qmòe ka Boc Plình, au anoe qmang aih dôq oh daq loq hèm ka camaih.
1CO 15:35 Mahaq i mangai ma doe: Mangai cachìt aih rìh hlài qmang leq? Yŏc chac leq đòeq rìh hlài?
1CO 15:36 Wùih mangai ma blùng tau, adrech pì ma rai, tàng joq haq ùh cachìt adroe hòeq, aih haq majah hon?
1CO 15:37 Adrech pì ma rai aih ma xài chac ma hu wìa ònh, aih bu dàng pliang adrech, qmang ka pliang qmau, qmang ka pliang adrech qnoeq.
1CO 15:38 Boc Plình am ka haq chac hamac lem tiaq troq manoh cla Boc Plình ma khoe dì dèh adroe, rìm pliang adrech dìq i dèh hra chac hamac.
1CO 15:39 Ùh xài xech akia leq dìq ta hatìah dŏng ka dabau, xech akia da mangai i dèh crài, xech akia da jam gùng i dèh crài, da chìm i dèh crài, ka hanoh i dèh crài.
1CO 15:40 Èh i chac da diac plình, i chac da crŏng taneh, mahaq kan ranhòm chac hamac da diac plình, da crŏng tanheh crài ka dabau.
1CO 15:41 Kan qngah da mahì crài, qngah da mat khê crài, da halŏng crài, qngah da halŏng kô xam halŏng qnoeq hadai crài ka dabau.
1CO 15:42 Kan rìh hlài da mangai cachìt hadai qmang aih. Chac hamac ma rai qnoh kô loq hech hnhung, mahaq hi rìh hlài aih pi hech hnhung;
1CO 15:43 jò ma rai qnoh aih rai ta kan xep, mahaq jò ma rìh hlài aih ta kan ranhòm; jò ma rai qnoh aih hamoq, mahaq jò rìh hlài aih dêh;
1CO 15:44 jò ma rai aih xech akia mahaq, jò rìh hlài aih chac yiang. Tàng khoe i chac hamac xam xech akia, èh hanoh i chac hamac xam yiang;
1CO 15:45 tìah ka bàu ma khoe achìh: “Mangai ma adroe aih Adam khoe wìa mangai rìh i mahua rìh, Adam ma atìq aih Mangai am kan rìh”.
1CO 15:46 Mahaq ùh xài chac hamac yiang i adroe, mahaq chac xech akia adroe khoe aih chac hamac yiang trùh atìq.
1CO 15:47 Mangai adroe loh enh taneh aih da taneh, mangai ma atìq aih loh enh plình.
1CO 15:48 Mangai da taneh qmang leq aih èh ƀài mangai da taneh dìq hadai qmang aih diq, mangai da plình qmang leq, aih èh ƀài mangai da plình hadai qmang aih diq.
1CO 15:49 Qmang ka bèn khoe wê qmù dua kon mangai da taneh, aih èh bèn hadai jah wê qmù dua da kon mangai da plình.
1CO 15:50 Manòeq kô au doe ka pì oh daq: Xech akia xam mahim ùh jah mùt ta diac Boc Plình, kan loq hech hnhung ùh jah waq ka kan ùh qnì hech hnhung.
1CO 15:51 Kô au paqnoh ka pì loq kan ma dìq jaq hlèp: Dìq ka bèn kô èh ùh i kùi dŏng, mahaq dìq dŏng ka bèn jah wìh wìa ma qnoeq.
1CO 15:52 Ta mòeq rahyàc raq, mòeq caqmlàih mat, jò bàu ken ma atìq lùch. Majah qmang aih bàu ken jah hlui, mangai cachìt hi rìh hlài, jah kan pi hìaq hech hnhung hòm, aih èh dìq ka bèn jah wìh wìa chac maneo.
1CO 15:53 Majah qmang aih chac ma loq hech hnhung kô ep caxùnh yŏc kan ùh hech hnhung, chac ma loq cachìt kô ep caxùnh kan ùh qnì cachìt.
1CO 15:54 Jò leq chac maloq hech hnhung jah caxùnh yŏc kan ùh hech hnhung, chac loq cachìt kô caxùnh yŏc kan ùh cachìt, aih èh jah xìt qmang ka bàu Hset Hadròeh ma doe rameh: “Kan blêq khoe lonh kan cachìt”.
1CO 15:55 “Kan cachìt! aleq da gè kan blêq? Aleq nŏc da gè?”
1CO 15:56 Nŏc da kan cachìt aih yiniq lui, kan dêh da yiniq lui aih ranenh.
1CO 15:57 Mahaq manè apôi Boc Plình khoe am ka bèn kan blêq enh dalam ka Chuaq Jesus Christ, Chuaq da bèn.
1CO 15:58 Qmang aih oh daq da au, yòng ma cajap haq, apaq dalàc, drah patìh ka Chuaq ma bàc haq, majah qmang aih bèn loq kan xalep da pì oh daq enh dalam ka Chuaq aih ùh qngwan.
1CO 16:1 Manòeq kô, anoe trùh trong tagop ƀac jèn đòeq wiang am ka mangai hadròeh ma qnang nan, aih oh daq broq qmang ka au ma khoe anoe ka ƀài Tagop Hadròeh oe ta Galati.
1CO 16:2 Oe ta hi gàu tuàng, rìm ngai oh daq tiaq dađeh bu hlàt tagop jah pang leq, đòeq qmòe dèh ta hnim raq, dôq ùh hìaq ep gòm jò nhèn trùh men ti tagop ònh.
1CO 16:3 Jò au trùh, au hi thê ƀài mangai oh daq ma khoe ràih wê jàiq au ma achìh xam ƀac oh daq ma tagop aràng ta Jerusalem.
1CO 16:4 Tàng troq ka au lam, wì aih hi lam ti au.
1CO 16:5 Atìq ka au lam khoe ka Maxê-đoan, au hi trùh hmàih ka oh daq, majah qmang aih au ep thia ta Maxê-đoan.
1CO 16:6 Canau au loq oe ti oh daq ùh dùnh, tàng ùh meh clech ka ralìm, đòeq oh daq jah ajèn aràng au lam tanoè au enh lam.
1CO 16:7 Yàng kô ùh xài au toq enh glàm oh daq hi hêq, mahaq tàng Chuaq lòh, au ngèh jah oe ti oh daq.
1CO 16:8 Mahaq yàng kô au oe ta Êpheso trùh ramènh Hì padam jàt,
1CO 16:9 majah qmang aih, ta aih i mòeq toq qmang kàn khoe pèch đòeq ka au hu abroq, mahaq hadai i bàc ngai enh tablêq ka au.
1CO 16:10 Tàng Timothê trùh hmàih ka oh daq, pì hmàng ngan apaq đòeq haq i cleq ma ep crè jò haq oe ti pì: Majah qmang aih haq hanoh patìh ka Chuaq tìah ka au diq.
1CO 16:11 Apaq i cabô jù đac haq, ahlài haq ma catèm, đòeq haq jah trùh ta au, majah qmang aih au qnang gòm haq hloe xam oh daq qnoeq.
1CO 16:12 Yàng manòeq kô, Abolô aih oh daq da bèn, au bàc yàng àu thê haq lam tiaq wì oh daq kô đòeq lam trùh ta oh daq, mahaq haq qnhòq lap lam. Mahaq haq lam jò leq haq hi dòh.
1CO 16:13 Oh daq hmàng hamang, yòng cajap manoh lùi, ma hagau, ma tadêh haq oq.
1CO 16:14 Rìm yiniq oh daq broq, dìq broq ta kan loq waq.
1CO 16:15 Manoeq kô, oe i moeq bàu tanap hòm: Oh daq loq hnim Sêphana aih plì ma ramua ta gùng Achai, pì diq loq mangai ta hnim aih dìq ka manoh patìh ka mangai da Chuaq.
1CO 16:16 Khòh loq ta iu ƀài mangai qmang aih, khòh ta iu dìq dŏng ƀài mangai hanoh patìh xalep ti bèn.
1CO 16:17 Sêphana, Photu-na xam Achaico trùh ta kô, au bùi haraya, wì aih khoe aràng am ka au ƀài dahwèq oh daq ùh i aràng.
1CO 16:18 Wì aih khoe broq ka manoh au xam manoh oh daq jah blình hlài. Khòh padèch ƀài mangai qmang aih.
1CO 16:19 Ƀài Tagop Hadròeh oe ta gùng Asi bòch hmàih trùh pì, enh dalam ka Chuaq, Aquila xam Bêritsin tanap bàu hmàih trùh pì, Tagop Hadròeh oe ta hnim wa aih hanoh.
1CO 16:20 Dìq dŏng oh daq ta kô bòch hmàih ka pì. Drah yŏc kan hìp hadròeh đòeq hmàih da bau.
1CO 16:21 Au kô Phaulo, tì kŏng cla au achìh jàiq kô bòch hmàih oh daq.
1CO 16:22 Tàng mangai leq ùh ta iu ka Chuaq, mangai aih ep pòq kan “Anathem”! Maranatha!
1CO 16:23 Waiq kan tabàih da Chuaq oe ti pì oh daq!
1CO 16:24 Kan loq waq da au oe ti rìm ngai oh daq enh dalam yiniq Chuaq Jesus Christ.
2CO 1:1 Au kô Phaulô, tiaq manoh Boc Plình jah broq mangai tiaq cla da Chuaq Jesus Christ, xam Timôthê aih oh daq da bèn, achìh am kaTagop Hadròeh oe ta Côrintô xam dìq ka mangai hadròeh oe jàp tagùng Achai:
2CO 1:2 Waiq ka oh daq jah kan tabàih xam kan catèm enh Boc Plình, Baq bèn, hloe xam enh Chuaq Jesus Christ.
2CO 1:3 Manè apôi Boc Plình, aih Baq da Chuaq Jesus Christ bèn, aih Baq ma loq tamèt, aih Boc Plình am rìm kan alòng.
2CO 1:4 Haq alòng nhèn ta kan nanxa, dôq kan alòng haq ma khoe alòng nhèn, aih èh nhèn hadai jah alòng mangai qnoeq jò wì haq glàm kan nanxa!
2CO 1:5 Qmang ka nhèn khoe wiang pòq wê kan jìq da Chuaq Jesus Christ qmang leq, aih èh kan alòng da nhèn loh enh Chuaq Jesus Christ hadai bình qmang aih.
2CO 1:6 Tàng nhèn glàm kan mangò aih đòeq ka oh daq jah alòng jah dèch, yac ka nhèn jah kan alòng aih đòeq ka oh daq jah alòng, kan alòng aih jah hnoq jò oh daq ùh tagah lep ta kan nanxa qmang ka da nhèn.
2CO 1:7 Nhèn cajap manoh ngèh ta oh daq, majah qmang aih nhèn loq oh daq khoe jah wiang nanxa, aih èh oh daq hanoh wiang jah kan alòng.
2CO 1:8 Nhèn ùh enh đòeq ka oh daq ùh qnì đeh cleq kan nanxa khoe trùh ka nhèn ta cròng Asi, wì khoe qmet hrìn nhèn, joq yeo loe ka padren nhèn, nhèn ma oe tangèh ka đeh rìh.
2CO 1:9 Joq qmang aih, nhèn tìah ka mangai wì ma khoe taqmac ka nhèn kan cachìt, dôq nhèn pi canòm dèh cla, mahaq canòm ka Boc Plình aih Mangai broq ka mangai cachìt rìh hlài.
2CO 1:10 Haq khoe dèch nhèn claih ka kan cachìt kàn qmang aih, èh oe raq dèch hòm, joq, nhèn oe tangèh ka haq dèch nhèn hòm.
2CO 1:11 Qmang ka cla oh daq yŏc deh bàu waiq khàn đòeq hu wiang ti nhèn, dôq bàc ngai wiang waiq khàn aih èh nhèn hu jah xôq ramot, đòeq nhèn wìa nen am ka bàc ngai jah manè apôi Boc Plình am ka nhèn.
2CO 1:12 Manòeq kô yiniq ma broq ka nhèn jah catèh rađeh aih manoh cliac nhèn wiang panhìn nhèn khoe yŏc kan hadròeh xam manoh lem jang loh enh Boc Plình đòeq hu acaq oe ta crŏng taneh kô ti pì oh daq, kiang ma ùh hnau ka aih hòm nhèn ùh tiaq kan rabiaq da xech akia mahaq canòm kan tabàih enh Boc Plình.
2CO 1:13 Majah qmang aih nhèn ùh achìh ka oh daq ƀài yiniq cleq broq ka oh daq ùh hlàt đŏc, ùh hlàt tàng. Au toq ngeh qmang aih,
2CO 1:14 tìah ka oh daq khoe jah loq đeh ka nhèn toq biaq, èh oh daq jah loq qmòe ka lêh gêh rameh hòm aih nhèn broq ka oh daq jah ranhòm, qmang ka oh daq broq ka nhèn jah kan ranhòm oe ta hì da Chuaq Jesus.
2CO 1:15 Au lùi dèh joq qnàng trong aih, adroe kô nèh au khoe enh trùh hmàih ka oh daq, đòeq broq ka oh daq jah lòeq yeo hnau tam ka aih.
2CO 1:16 Au ma enh jò au lam ta Maxêđoan, au thia ta oh daq adroe, èh enh Maxêđoan au wìh hlài ta oh daq, enh aih oh daq qnong au lam ta gùng Jiuđê;
2CO 1:17 jò au qnac dèh ta manoh qmang aih au kô ahìaq mangai taleq ùh lênh? Ùh meh ahìaq au tiaq deh xech akia đòeq hu hatình ka rađeh, dài au majah i jò: “Òq òq, i jò ùh ùh”?
2CO 1:18 Mahaq qmang ka Boc Plình ma ùh tablòq manoh, bàu da nhèn anoe ka oh daq hadai ùh xài i jò troq i jò ùh.
2CO 1:19 Kon da Boc Plình aih Chuaq Jesus Christ, dìq ka nhèn, ta aih i au xam Sinwan xam Timôthê ma khoe anoe hnài ka pì, aih ùh xài: “I joq i ùh”. Mahaq ta Haq aih toq joq raq.
2CO 1:20 Majah qmang aih dìq ka bàu Boc Plình ma khoe tèu enh da lam ka haq aih joq dìq dŏng, èh enh dalam ka haq nhèn majah doe: “Amen” đòeq broq qngah yiniq Boc Plình.
2CO 1:21 Manòeq kô Boc Plình aih Mangai ma khoe broq ka nhèn xam oh daq jah yòng cajap enh dalam ka Christ, khoe xùt dàu am ka nhèn;
2CO 1:22 Haq khoe yŏc dèh teo hadro đòeq pateo ka nhèn rai am ka nhèn hang panhìn aih Yiang Hadròeh oe ta dalam nhèn.
2CO 1:23 Au creo dang Boc Plình ngan hnoq ta manoh au, taiq au camaih ka pì dài au ma qnhòq wìh hlài ta Côrintô,
2CO 1:24 ùh xài nhèn enh broq gàu manoh lùi da oh daq, mahaq nhèn enh wiang dôq kan lem bùi da oh daq jah rai èh rai bàc tam, majah qmang aih oh daq khoe cajap manoh lùi.
2CO 2:1 Aih ìq dài au ma khoe qnac ta manoh ùh wìh hlài ta oh daq, aih blinh ùh xài đòeq hu broq ka oh daq mangò;
2CO 2:2 majah qmang aih tàng au broq ka pì mangò aih èh broq qmang leq au ma oe tangèh jah kan lem bùi enh ƀài mangai au khoe broq ka wì haq mangò?
2CO 2:3 Au khoe achìh ka oh daq qmang aih đòeq jò au trùh, au ùh hìaq ep mangò ka pì oh daq aih ƀài mangai broq ka au jah lem bùi. Au lùi dìq dŏng ka oh daq, mangai leq mangai meh dìq yŏc kan bùi au đòeq broq kan lem bùi ka rađeh.
2CO 2:4 Aih, wop ta jò nanxa hlàc hlai, catech cliac clèm, diac mat da dahràc, au achìh ka oh daq, ùh xài dôq ka oh daq mangò, mahaq đòeq ka oh daq loq manoh da au ha-och ka oh daq dàng leq. Mangai i lui jah caqnaih
2CO 2:5 Tàng i mangai leq broq kan mangò aih ùh xài haq broq toq ka au mangò, mahaq broq dìq ka oh daq mangò đeh hra yac ka bàc biaq, au ùh i enh tapoch hrìn broq cleq,
2CO 2:6 taqne oh daq khoe i bàc ngai cwò lech ka haq, toq aih raq brì ka khoe lap.
2CO 2:7 Hêq manòeq kô oh daq cađac pi dùh dayo, rai padô alòng đòeq haq ùh hìaq mangò hrìn loh hloe ka tacro.
2CO 2:8 Qmang aih, au cali calo ka oh daq paqnoh dèh kan loq waq pì ka mangai aih.
2CO 2:9 Aih ìq raq au majah achìh ka oh daq, đòeq hu qnhro ngan rìm trong oh daq i iu loq ùh.
2CO 2:10 Oh daq khoe caqnaih da mangai leq yiniq lui, au hadai caqnaih. Tàng au caqnaih, aih enh ngèa ka Christ taiq oh daq au majah caqnaih;
2CO 2:11 dôq Satan ùh hìaq jah blêq bèn, majah qmang aih ùh xài bèn ùh loq ka manoh da haq.
2CO 2:12 Manòeq kô jò au khoe trùh ta Trô-ach đòeq anoe Bàu lem da Christ, yac ka ta aih Chuaq khoe pèh ka au qmang,
2CO 2:13 mahaq dua au ùh catèm ta manoh, majah qmang aih, ta aih au qnhòq hnoq Tit aih oh daq au. Aih ìq, dài au majah hangah ka oh daq gùng aih đòeq hu lam ta Maxêđoan.
2CO 2:14 Mahaq manè apôi Boc Plình, haq broq ka nhèn jah blêq hloe hloe enh dalam ka Chirst, èh haq yŏc nhèn đòeq hu rai kan xua thùm trong canau loq ka haq rìm nòe.
2CO 2:15 Majah qmang aih enh ngèa Boc Plình, nhèn kô kan xua thùm da Chuaq Jesus Christ, oe ta adreo mangai jah dèch xam mangai hnhung lùch:
2CO 2:16 Am ka mangai kô xua kan cachìt broq ka cachìt, am ka mangai tau xua kan rìh broq ka rìh. Cabô ma tajì đòeq hu broq ƀài yiniq kô?
2CO 2:17 Nhèn ùh ti lam padro bàu Boc Plình hu chaq acaq tìah ka wì qnoeq. Mahaq nhèn yŏc dèh manoh joq qnàng, bàu loh enh Boc Plình qmang leq, oe enh dalam ka Christ nhèn anoe hlài qmang aih enh ngèa Boc Plình.
2CO 3:1 Ahìaq nhèn khoe wìa mangai loq pliang rađeh? Hìaq khoe tìah ka wì qnoeq ep waq ka i mangai achìh jàiq tanap ka oh daq, ùh meh canòm ka jàiq enh oh daq anoe trùh nhèn qmòh?
2CO 3:2 Cla pì oh daq qmat raq thò tanap da nhèn, achìh ta cliac manoh nhèn, rìm ngai jah loq, jah đŏc.
2CO 3:3 Joq qnàng oh daq qmat thò da Christ, nhèn kô ma achìh, ùh xài achìh xi mùc mahaq achìh xi Yiang da Boc Plình rìh halình, ùh xài achìh ta capiac hmo mahaq ta capiac xech akia, aih ta manoh da oh daq.
2CO 3:4 Canòm ka Christ nhèn cajap manoh lùi qmang aih enh ngèa ka Boc Plình.
2CO 3:5 Ùh xài cla nhèn hlàt hèm loh yiniq cleq đòeq hu broq, mahaq kan hlàt da nhèn dìq loh enh Boc Plình.
2CO 3:6 Haq khoe am ka nhèn kan hlàt đòeq nhèn hu patìh ka tajao maneo, ùh xài tajao da chù achìh, mahaq tajao da Yiang Hadròeh, majah qmang aih da chù achìh broq ka cachìt, yàng da Yiang Hadròeh broq ka rìh.
2CO 3:7 Tàng joq mangai patìh ka tajao da kan cachìt, achìh chù ta cachènh hmo, aih ji khoe jah ranhòm raya, jaq mangai Isorali loh qmòe ka pi jah chri hadrò Môise, majah qmang aih i kan canhia ta hadrò haq, yac ka doe kan canhia kô rênh dìq.
2CO 3:8 Loq ka mangai patìh da Yiang Hadròeh ma ùh ranhòm yeo hnau ka aih!
2CO 3:9 Qmang aih, patìh ka trong ti taqmòq yiniq lui aih xôq khoe jah kan ranhòm, loq ka patìh trong aràng kan taq atoq aih èh jah kan ranhòm dàng leq hòm!
2CO 3:10 Majah qmang aih, kan ranhòm da tajao ma adroe khoe hnhung ta kan ranhòm yeo hnau da tajao ma atìq,
2CO 3:11 tàng yiniq ma ep hnhung lùch aih ji i jò jah kan ranhòm, loq ka yiniq ma cajap mòeq đòe aih èh jah ranhòm dàng leq hòm!
2CO 3:12 Nhèn i kan tangèh qmang aih, dài nhèn majah ùh hòq qmòe cleq.
2CO 3:13 Nhèn ùh broq qmang ka Môise, yŏc bai prình dèh hadrò, dôq mangai Isorali ùh hìaq hnoq jò kan qngah dìq lùch.
2CO 3:14 Mahaq manoh wì haq khoe cadoq, dài trùh manòeq, jò wì đŏc tajao dùnh, bai prình aih oe raq qnhòq taclìh, majah qmang aih enh dalam ka Christ bai prình aih men hnhung.
2CO 3:15 Dài aih, trùh hì kô, jò wì đŏc ta hset Môise bai aih oe raq ta manoh wì haq.
2CO 3:16 Jò leq wì haq wìh hlài ta Chuaq, aih èh bai aih ma hi taclìh.
2CO 3:17 Manòeq kô Chuaq aih Yiang Hadròeh, Yiang Hadròeh da Chuaq oe taleq, kan paclaih oe ta aih.
2CO 3:18 Dìq dŏng bèn jah yŏc dèh hadrò ralênh đòeq hu ngan kan ranhòm da Chuaq qmang ka ta gùang, aih èh bèn jah wìh wìa mòeq dua tìah ka haq, enh kan ranhòm trùh ta kan ranhòm, qmang ka Chuaq aih Yiang Hadròeh.
2CO 4:1 Majah qmang aih, canòm kan loq waq khoe am, nhèn men jah broq mangai patìh qmang kô, dài aih nhèn majah ùh cro manoh,
2CO 4:2 Ùh hnau ka aih hòm, nhèn cađac dŏng rìm bìac jìang ka camaih cadoc hlèp. Nhèn ùh tiaq kan padô qnùt, hadai ùh ti gùt bàt bàu Boc Plình, mahaq nhèn patô qnoh bàu joq qnàng, đòeq jah bàu manè apôi enh manoh cliac oh daq enh ngèa ka Boc Plình.
2CO 4:3 Tàng Bàu lem da nhèn oe i kan gahnàp, aih gahnàp toq ka ƀài mangai ma hu hnhung lùch;
2CO 4:4 craq kiac da qnhòng kô khoe bàng manoh cliac ƀài mangai ma ùh lùi, dài wì haq majah pi hnoq kan ranhòm qngah qngai ta Bàu lem da Christ aih la qmù dua da Boc Plình.
2CO 4:5 Qmang aih, nhèn ùh ràu trùh cla rađeh, mahaq nhèn anoe trùh Jesus Christ aih Chuaq da bèn, taiq kan loq waq enh haq aih nhèn majah doe rađeh kô hapŏng oh daq.
2CO 4:6 Majah qmang aih, Boc Plình i doe: “Kan qngah ep sreo loh enh qnòe clam!” Haq khoe broq kan qngah haq jah qngah qngai ta manoh nhèn am nhèn loq kan ranhòm haq sreo qngah ta hadrò da Christ.
2CO 4:7 Mahaq nhèn khoe don đòeq hang canaq kô ta abôq taneh, đòeq hu mahnu qnoh cwìang itai kàn aih dìq loh enh Boc Plình, ùh xài loh enh nhèn.
2CO 4:8 Wì khoe padit nhèn bàc trong, mahaq ùh hìaq hech, glàm kan tagah lep mahaq nhèn ùh tacro manoh.
2CO 4:9 Wì rùp canàt nhèn mahaq Boc Plình ùh cađac nhèn lac lai, wì jêh nhèn khoe tacro mahaq ùh hìaq cachìt.
2CO 4:10 Nhèn xan pòq wê kan cachìt da Chuaq Jesus Christ ta chac nhèn, đòeq kan rìh da haq hadai jah hnoq ta chac nhèn.
2CO 4:11 Qmang aih, nhèn kô mangai oe raq rìh mahaq khoe tah am ta kan cachìt, đòeq hujah lòeq ka Chuaq Jesus, dôq kan rìh haq hadai jah paqnoh enh chac hamac ma loq cachìt da nhèn.
2CO 4:12 Qmang aih, kan cachìt abroq enh dalam nhèn, kan rìh abroq ta oh daq.
2CO 4:13 Pàng nhèn ma khoe pajùm mòeq manoh lùi, wop qmang ka bàu Hset Hadròeh doe: “Au khoe lùi dài au majah anoe”. Hanoh qmang aih diq, nhèn lùi dài nhèn majah anoe,
2CO 4:14 majah qmang aih, nhèn loq Mangai ma broq ka Christ rìh hlài aih èh hanoh broq ka nhèn rìh hlài ti Chuaq Jesus, broq ka nhèn xam oh daq jah yòng enh ngèa ka haq.
2CO 4:15 Rìm yiniq kô aih dìq đòeq ka oh daq jah lòeq, dôq kan tabàih jah rai èh rai bàc, èh rai bàc ngai jah manè apôi, đòeq hutam ka Boc Plình kan ranhòm.
2CO 4:16 Aih ìq dài nhèn majah ùh tagah lep manoh, yac ka hnoq mangai enh gùng rai èh rai pi nèn, mahaq kon mangai enh dalam rai èh rai wìh wìa maneo.
2CO 4:17 Majah qmang aih, kan xalep đò, bu hwòt hwat da bèn kô broq ka bèn jah kan ranhòm ranhình mòeq đòeq oe i jaq cleq,
2CO 4:18 qmang aih, bèn ùh ngan chaq yiniq ma hnoq xi mat, mahaq haqmiang chaq yiniq ma ùh xau hnoq, majah qmang aih yiniq ma hnoq xi mat kô mòeq rahyàc raq, yàng yiniq da mat ma ùh hnoq ma aih ma mòeq đòeq.
2CO 5:1 Majah qmang aih bèn loq, tàng joq hnim bèn oe đò ta crŏng taneh kô haq loh ka bùc raliang, aih èh bèn i hnim mòeq đòe oe ta plình, Boc Plình ma broq, ùh xài broq loh enh tì kŏng kon mngai.
2CO 5:2 Manòeq kô joq bèn qnang hràng ta hnim oe đò kô, bèn dìq jaq ngèh ka jah caxùnh yŏc hnim da bèn oe ta plình,
2CO 5:3 majah qmang aih jò bèn khoe jah caxùnh pi hìaq oe hnoq bèn rahòng.
2CO 5:4 Jò bèn oe ta hnim oe đò kô, bèn hràng enh qneq ka kan trap da haq, bèn ùh ngèh loh ka ralênh, mahaq bèn ngèh ka jah caxùnh yŏc hlài hnim oe ta plình, đòeq ƀài yiniq maloq cachìt ta chac bèn jah kan rìh lonh đac.
2CO 5:5 Manòeq kô, Mangai ma padon palauq ka bèn jah ƀài yiniq kô aih la Boc Plình, khoe am ka bèn Yiang Hadròeh đòeq hu broq hang pacap ajang aih.
2CO 5:6 Aih ìq raq, yac ka jò leq dua bèn lùi rai canòm, majah qmang aih bèn loq jò bèn qnang oe ta chac kô aih bèn hangai ka Chuaq,
2CO 5:7 majah qmang aih bèn cadiang lam xi manoh lùi, ùh xài bèn cadiang lam xi mat hnoq.
2CO 5:8 Bèn bình manoh lùi qmang aih dài au majah doe: loh khoe ka chac kô đòeq hujah oe pajùm ti Chuaq, ma aih ma yeo enh.
2CO 5:9 Qmang aih, dài bèn yac ka oe, yac ka bèn loh enh chac kô, dua bèn àu dìq ka padren waq ka jah lem manoh Chuaq.
2CO 5:10 Majah qmang aih, kô èh bèn rìm ngai dìq ep yòng enh ngèa gèq hadrah da Chirst, đòeq rìm ngai jah waq deh hra tiaq trong lem trong qmèq bèn ma khoe broq jò bèn oe raq ta xech akia kô.
2CO 5:11 Pang aih, nhèn i manoh loq iu yùq ka Chuaq, nhèn àu ti chaq trong đòeq hu broq ka mangai qnoeq dìq lùi, Boc Plình loq ka nhèn, nhèn hadai ngèh ta manoh cliac oh daq loq ka nhèn.
2CO 5:12 Nhèn ùh capoch manè rađeh enh ngèa oh daq hòm, mahaq nhèn enh am ka pì oh daq jah nen hu capoch manè nhèn, đòeq oh daq jah hatèu ka ƀài mangai ma ti catèh bìac lem toq enh gùng, mahaq enh dalam aih dech do.
2CO 5:13 Tàng joq nhèn loh ka ranhùa (qmang ka bàu qnah ngai ma doe), aih nhèn ranhùa ka Boc Plình, tàng nhèn clang, aih clang ka oh daq.
2CO 5:14 Majah qmang aih kan loq waq da Christ tamèt ta manoh nhèn, nhèn hèm haiq tàng joq i mòeq ngai cachìt am ka rìm ngai, aih èh rìm ngai hanoh cachìt.
2CO 5:15 Chuaq khoe cachìt am rìm ngai, dôq mangai ma oe rìh pi xài rìh toq ka rađeh hòm mahaq rìh am ka Mangai khoe cachìt èh khoe rìh hlài ka rađeh.
2CO 5:16 Qmang aih, pang kô ta èh, nhèn pi top dua crŏng taneh kô đòeq hu canau loq ka cabô hòm, yac ka adroe kô nèh nhèn hmaq tiaq dua crŏng taneh đòeq hu canau ka Christ, manòeq kô nhèn pi ngan haq qmang aih hòm.
2CO 5:17 Qmang aih, tàng cabô oe enh dalam ka Christ, haq aih mangai khoe jah paneo hlài, ƀài yiniq ma dùnh khoe dìq, manòeq rìm yiniq dìq jah paneo.
2CO 5:18 Rìm yiniq aih dìq loh enh Boc Plình, haq khoe broq ka bèn jah canòm ka Christ đoèq hujah hatroq hlài ti haq, èh haq khoe am nhèn wìa mangai anoe hnài trong ta hatroq aih.
2CO 5:19 Majah qmang aih, enh dalam ka Chirst, Boc Plình khoe broq ka kon mangai jah hatroq hlài ti cla haq, pi taqmòq yiniq lui ka wì hòm, haq khoe thê nhèn anoe hnài trong hatroq aih.
2CO 5:20 Nhèn kô mangai da Christ thê, tìah ka Boc Plình hadai ajang nhèn hu bahmàng oh daq. Nhèn canòm yiniq da Christ đòeq pariaq oh daq: Drah hatroq ka Boc Plình.
2CO 5:21 Taiq bèn, Boc Plình majah khoe broq ka Mangai ùh lòm i qmòe yiniq lui, loh ka pòq dŏng yiniq lui, dôq bèn canòm ka haq aih, đòeq hujah kan taq atoq da Boc Plình.
2CO 6:1 Manòeq, nhèn kô mangai abroq pajùm ti Chuaq, dài nhèn àu anoe ka oh daq ma khoe jah kan tabàih enh Boc Plình apaq dôq haq loh đac ka qngwan.
2CO 6:2 Majah qmang aih haq doe: “Au khoe tamàng bàu pì jò troq dèh jò, Au khoe wiang ka pì oe ta hì dech paclaih. Au doe ka pì manòeq kô raq jò troq dèh jò, manòeq kô raq hì dèch paclaih!”
2CO 6:3 Nhèn ùh broq kan catoeh ka cabô, dôq ùh hìaq i mòeq nà bàu leq capoch qmèq trong nhèn ma patìh.
2CO 6:4 Mahaq rìm trong nhèn broq ka rađeh jah tajì ka mangai hapŏng Boc Plình: Nhèn chìuq àt jaq cajoq: ta kan nan tùng, kan pangot hrah, kan xalep;
2CO 6:5 jò wì jêh, jò wì clêh, jò loh ka manhài, jò tagah lep, qngah ka mang ùh jah kùi, cliac pangot;
2CO 6:6 ta kan hliang lem, kan qnì loq, ta kan loq àt, ta kan loq hanò, ta Yiang Hadròeh, ta kan loq waq joq qnàng.
2CO 6:7 Ta manoh hnhoh jang, ta cwìang itai da Boc Plình, oe ta tì kŏng pah qma pah qngeo, nhèn cadop wê ranac da kan taq atoq.
2CO 6:8 Yac ka jah nhòm, yac ka pòq bàu qmèq, yac ka jah bàu lem,
2CO 6:9 hnoq tìah gleq ùh cabô loq mahaq bàc ngai loq, hnoq tìah gleq ten cachìt mahaq oe rìh trùh manòeq, hnoq tìah ka mangai wì baxa mahaq ùh hìaq jêh đac;
2CO 6:10 hnoq tìah gleq mangò mahaq jah yôt kan lem bùi, hnoq tìah gleq pa mahaq broq ka bàc ngai jah padrŏng, tìah gleq ùh i qmòe cleq mahaq i rìm yiniq.
2CO 6:11 Yôiq yôiq mangai Côrintô, hacùng bàu nhèn anoe jang, manoh nhèn pèch rùng ka oh daq.
2CO 6:12 Ùh xài nhèn canit ka pì mahaq cliac manoh cla pì khoe broq ka rađeh loh ka canit.
2CO 6:13 Drah i chau manoh ka nhèn qmang aih diq, aih nhèn anoe ka pì tìah ka kon cla mhèn.
2CO 6:14 Apaq pajùm long ech ti mangai ùh lùi. Majah qmang aih, kan taq atoq xam kan dù i jah pajùm ti dabau? Kan qngah xam kan clam wìa ka jah taqmùt ka dabau?
2CO 6:15 Christ xam Bêlian wa i pajùm cleq ka dabau, mangai lùi i wiang jah cleq ti mangai ùh lùi?
2CO 6:16 Hnim kùh waiq Boc Plình awìa ka pajùm ti radua qmù kan kiac? Majah qmang aih bèn kô raq hnim kùh waiq da Boc Plình rìh halình, qmang ka Boc Plình doe: “Au oe ti wì haq, lam hlài taqne wì haq. Au broq Boc Plình wì haq, wì haq broq mangai da au”.
2CO 6:17 Dài aih, Boc Plình majah doe: “Drah loh ma khoe enh wì haq beq, rai lah đeh crài ka wì haq, Apaq poh ta dahwèq ùh sròeh, Aih èh au hi đìh yŏc pì”:
2CO 6:18 Khoe èh, Au broq Baq pì, Pì jah broq kon calô, kon cadrì da au, Chuaq i cwìang itai rìm trong doe qmang aih”.
2CO 7:1 Manòeq kô, dìq dŏng ka oh daq da au, patep pang jò bèn khoe jah ƀài bàu tèu qmang aih, drah broq ka rađeh hreo dìq ka kan amùa enh chac cla xam ta mahua yiang, yŏc manoh loq iu yùq ka Boc Plình đòeq kan hadròeh bèn rai èh rai jah pageo.
2CO 7:2 Drah pèh manoh oh daq am ka nhèn: Nhèn ùh i broq haƀo ka cabô, nhèn ùh i qnùt cabô, ùh i blah acaq da cabô cleq.
2CO 7:3 Au anoe qmang aih, ùh xài đòeq hu taqmòq yiniq lui ka oh daq, majah qmang aih adroe ka aih au khoe doe oh daq oe ta manoh cliac nhèn, yac ka cachìt yac ka rìh dìq hanoh qmang aih.
2CO 7:4 Au ùh i camaih cleq ka anoe ka oh daq, ta oh daq au i bàc yiniq đòeq jah catèh rađeh, qne kan nanxa au jah bàc kan alòng, jah kan lem bùi haraya.
2CO 7:5 Majah qmang aih, jò nhèn trùh tagùng Maxêđoan, chac hamac nhèn ùh dùh ka jah padài. Nhèn nanxa bàc trong: Enh gùng glàm toq kan tablah tablêq, enh dalam glàm toq kan yùq crè.
2CO 7:6 Mahaq Boc Plình aih Mangai alòng mangai tagah manoh, khoe alòng au majah qmang aih Tit khoe jah trùh ta aih;
2CO 7:7 ùh xài toq cla haq trùh, mahaq hloe xam kan alòng haq khoe jah enh oh daq. Haq anoe ka nhèn loq oh daq toq tangèh, crò hmoe, manoh oh daq joq loq nhet trùh au joq qnàng, aih ìq dài au majah lem bùi yeo hnau hòm.
2CO 7:8 Hi loq tajàiq au ma achìh ka oh daq, khoe broq ka oh daq mangò, mahaq au ùh i rawòe cleq, (tàng adroe ka aih au i rawòe, majah qmang aih au hnoq ta jàiq aih au i broq ka oh daq mangò toq biaq),
2CO 7:9 mahaq manòeq kô au lem bùi, ùh xài lem bùi ka oh daq khoe ep mangò, mahaq lem bùi majah qmang aih kan mangò da oh daq broq ka oh daq i manoh loq raxach. Joq qnàng, oh daq khoe mangò tiaq manoh Boc Plình enh, qmang aih nhèn ma i haƀo ka oh daq cleq.
2CO 7:10 LeLv 26:12; XuXh 29:45; Exe Ed 37:27; Gie Gr 31:1Majah qmang aih kan mangò tiaq manoh Boc Plình broq ka bèn loq raxach, kan raxach aràng bèn trùh kan dèch claih mahua yiang, trong aih ùh broq ka bèn ep rawòe, yàng kan mangò tiaq da crŏng taneh kô qnung bèn trùh ajang kan cachìt.
2CO 7:11 Ngan beq, kan mangò tiaq manoh Boc Plình khoe broq ka oh daq jah kan alàng dàng leq, kan enh broq hreo ka rađeh, mangò noèh, loq yùq crè kan loq nhet, loq haqnan. Oh daq khoe am mangai hnoq đeh hra dìq dŏng ta ƀài yiniq aih oh daq joq hreo hliang.
2CO 7:12 Qmang aih tàng joq au khoe achìh jàiq ka oh daq, aih ùh xài achìh ka mangai ma broq ùh troq, hadai ùh xài ka mangai khoe pòq đeh kan haƀo, mahaq dôq ka manoh da oh daq ma loq waq ka nhèn jah bàc ngai hnoq enh ngèa Boc Plình,
2CO 7:13 ƀài yiniq aih khoe alòng dìq ka nhèn. Nhèn bùi yeo loe ka aih hòm jò nhèn jah hnoq kan lem bùi da Tit, majah qmang aih dìq ka pì khoe broq ka mahua yiang haq jah blình hlài.
2CO 7:14 Au khoe catèh ka Tit loq trùh pì oh daq, ùh i cleq au ma ep xep, EsIs 52:11majah qmang aih bàu nhèn ma anoe aih dìq joq qnàng, dài haq bàu nhèn ma capoch manè oh daq ka Tit aih dìq bàu joq qnàng.
2CO 7:15 Jò haq hmàng trùh kan loq iu da oh daq, oh daq khoe đìh haq dìq ka manoh, rai loq iu loq yùq, aih èh manoh loq waq haq am ka oh daq kiang rai bàc tam.
2CO 7:16 Au dìq jaq lem bùi, majah qmang aih rìm trong au dìq khoe khòh lùi oh daq.
2CO 8:1 Manòeq kô, nhèn enh anoe ka oh daq loq xôq ramot Boc Plình khoe am ka bàc Tagop Hadròeh oe tagùng Maxêđoan:
2CO 8:2 Wop jò bàc kan ranàc kàn trùh đòeq hu qnhro wì haq, aih manoh cliac da wì haq dua lem bùi pi cajaq, yac ka wì haq pa hamoq mahaq manoh cliac da wì haq dua loq hamah.
2CO 8:3 Kô au anoe ka oh daq loq: Cla wì aih khoe creo adràc dabau wiang tagop ƀac jèn tiaq deh padren hlàt pang leq, qnah ngai loe deh ka padren,
2CO 8:4 khoe aih cali calo àu bòch nhèn am wì haq jah wiang đeh moeq qnah đòeq tabàih ka mangai da Chuaq qnang nanxa.
2CO 8:5 Wì haq broq yeo loe ka manoh nhèn ma ngèh, adroe aih cla wì haq khoe dèch rađeh ka Chuaq, khoe aih ka nhèn, tiaq manoh Boc Plình ma enh.
2CO 8:6 Aih ìq dài nhèn majah hi thê Tit aràng ka wì oh daq, đòeq hu pagêh trong lem kô, qmang ka haq khoe patep broq enh adroe.
2CO 8:7 Manòeq kô, bàc trong oh daq khoe jah yeo loe: aih trong manoh lùi, bàu tapoch, trong loq iu, trong loq nhet, kan loq waq ka nhèn, aih èh pì hadai khòh ngan khòh nhet ka broq ma yeo loe trong yiniq broq lem qmang kô.
2CO 8:8 Anoe aih ùh xài au toq ti thê pì, mahaq wì qnoeq khoe broq dua lem, aih au hadai enh qnhro ngan kan loq waq da oh daq haq joq pang leq.
2CO 8:9 Majah qmang aih, oh daq loq kan tabàih dech enh Chuaq Jesus Christ bèn, haq aih padrŏng, mahaq taiq oh daq haq majah broq ka rađeh loh ka pa, đoèq canòm kan pa da haq, oh daq jah padrŏng.
2CO 8:10 Au achoh bàu ka oh daq qmang aih, trong aih jah ka pì raq, majah qmang aih bàc hanam adroe, oh daq raq mangai ma qnong ngoe, ùh xài toq broq yiniq lem qmang kô mahaq pì broq qmòe rai lem bùi.
2CO 8:11 Qmang aih manòeq kô, oh daq broq dôq haq gêh trong aih beq, qmang ka oh daq khoe padon hanìuq deh ta manoh qmang leq, hi broq tiaq dèh padren pang aih.
2CO 8:12 Majah qmang aih, tàng joq bèn yŏc manoh lem đòeq hnhu am, dahwèq aih men jah dì, haq jah dì tiaq dahwèq bèn i, ùh xài dì tiaq dahwèq wì ma ùh i.
2CO 8:13 Au ùh thê oh daq chìuq pangot hrah đòeq i dahwèq hu tabàih am ka mangai qnoeq, mahaq au enh i kan taq atoq.
2CO 8:14 Qmang ka manòeq kô, oh daq i rah aih tah am ka mangai ma capòch đeh, đòeq jò wì haq loq i rah èh hadai tah hlài ka oh daq jò oh daq ma capòch diq, qmang aih hi jah taq atoq,
2CO 8:15 tiaq qmang ka bàu khoe achìh: “Mangai jah ma bàc, aih hadai ùh i ka rah, mangai jah đeh biaq, aih hadai ùh hìaq hamoq.”
2CO 8:16 Manè apôi Boc Plình khoe broq Tit dìq manoh ka pì oh daq, tìah ka au dìq manoh ka oh daq;
2CO 8:17 majah qmang aih, haq khoe broq tiaq bàu au hnài, haq hadai i manoh loq nhet, dài haq ma lam hmàih đeh ka oh daq.
2CO 8:18 Nhèn i thê tam mòeq ngai oh daq wiang lam ti haq, bàc Tagop Hadròeh i bàu manè mangai aih, majah qmang aih mangai aih khoe broq bàc yiniq lem ka Bàu lem.
2CO 8:19 Qnah hòm Tagop Hadròeh khoe dì haq aih, broq bua lam ti nhèn đòeq hu wiang wê ƀài dahwèq tabàih kô, nhèn broq waq ka gêh đòeq hu patô qnoh kan qngah qngai da Chuaq, khoe aih đòeq hu patô qnoh manoh lem da cla nhèn.
2CO 8:20 Dôq ajang aih nhèn hujah claih ka bàu qmèq jò nhèn wê bac jèn oh daq wiang tagop bàc qmang kô;
2CO 8:21 majah qmang aih, ùh xài nhèn chaq trong đòeq lem toq enh ngèa Chuaq mahaq chaq lem xam enh ngèa kon mangai.
2CO 8:22 Nhèn i yŏc mòeq ngai oh daq oe taqne cla nhèn hu lam tam ti wì aih, haq aih hadai i manoh loq nhet haraya, bàc yàng bàc trong nhèn khoe qnhro ngan, hnoq haq aih broq cleq dua dìq dèh manoh, yàng kô haq hadai yeo nhet ka enh lam ta oh daq majah qmang aih joq haq lùi dèh pì joq qnàng.
2CO 8:23 Qmang aih, anoe trùh Tit, aih bua au, mangai abroq pajùm ti au taqne pì, anoe trùh wa baiq ngai tau, wa aih mangai wê bàu da Tagop Hadròeh, aih raq kan ranhòm da Christ.
2CO 8:24 Qmang aih, enh ngèa ƀài wì kô oh daq drah paqnoh deh manoh loq waq beq, patô qnoh hloe ƀài nen nhèn ma khoe hùa catèh dèh pì oh daq enh ngèa bàc Tagop Hadròeh.
2CO 9:1 Qnah hòm, bìac ti tabàih am ka mangai da Chuaq, aih au pi ep achìh cleq tam ka oh daq.
2CO 9:2 Majah qmang aih au loq oh daq khoe padon qmòe deh ta manoh, au khoe catèh dèh pì oh daq enh ngèa mangai Maxêđoan, au doe: Mangai Achai khoe padon đòeq dahwèq hu tabàih enh hanam adroe raq, manoh loq nhet da oh daq khoe jah parông manoh cliac bàc ngai.
2CO 9:3 Mahaq au khoe thê ƀài oh daq tau trùh ti pì, đòeq ùh hìa qngwan ka bàu au ma manè oh daq, waq ka pì chônh padon đòeq qmang ka bàu au khoe anoe.
2CO 9:4 Au hòq èh mangai Maxêđoan trùh ti au yàng aih hnoq oh daq qnhòq i padon qmòe dahwèq cleq, aih èh kan wì haq ma lùi wìh wìa kan camaih ka nhèn, oh daq aih pi anoe hòm majah qmang aih taiq nhèn khoe lùi oh daq.
2CO 9:5 Dài aih au majah hèm ep pariaq oh daq tau chônh lam trùh ta pì adroe ka nhèn, hu palauq adroe dahwèq pì ma khoe tèu am, dôq ƀài dahwèq aih khoe jah padon đòeq adroe tiaq deh manoh oh daq ma i deh joq qnàng, ùh xài ep pa àu.
2CO 9:6 Hmàng qmang kô oq: Mangai leq rai biaq aih gat biaq, mangai leq rai bàc aih jah gat bàc.
2CO 9:7 Rìm ngai ep tiaq deh manoh ma khoe qnac deh adroe đòeq hu am, ùh xài am ka ùh wìa hadai ùh xài taiq i bô panan, majah qmang aih Boc Plình loq waq ka mangai tabàih am ta kan lem bùi ta manoh.
2CO 9:8 Boc Plình i cwìang am ka oh daq xôq ramot ùh dìq ùh dài đòeq oh daq ùh hìaq capòch qmòeq cleq, mahaq loh qmoè ka i rah đòeq oh daq hu broq trong lem,
2CO 9:9 qmang ka bàu khoe achìh: “Mangai khoe rai dèh kùng hang, khoe am ka mangai pa, Kan taq atoq da haq oe hloe mòeq đòe”.
2CO 9:10 Boc Plình ma am adrech ka mangai rai adrech xam ƀênh đòeq broq dahwèq acaq, aih èh haq hadai am ka oh daq pliang adrech rai broq dôq adrech aih chèch lòe tam yeo bàc hòm. Haq tam plì kan taq atoq da oh daq jah yeo bàc hòm.
2CO 9:11 Qmang aih rìm trong oh daq dìq jah padrŏng, đòeq jah broq bàc trong lem, èh mangai ma jah dahwèq da pì oh daq enh tì kŏng nhèn wì haq jah manè apôi Boc Plình.
2CO 9:12 Kùng hang oh daq ma tabàih aih, ùh xài broq toq ka mangai da Chuaq yiyeo đeh ka nan, mahaq haq broq ka bàc ngai i tam manoh loq manè apôi Boc Plình.
2CO 9:13 Ajang yiniq broq kô wì haq hnoq manoh oh daq joq loq hamah, aih èh wì ma hijah manè apôi Boc Plình majah qmang aih hnoq oh daq khoe iu tiaq Bàu lem da Christ, manoh oh daq loq waq ka wì haq hloe xam ka rìm ngai.
2CO 9:14 Jò wì haq waiq khàn ka pì, manoh wì haq bêh ta pì oh daq, majah qmang aih xôq ramot Boc Plình am ka oh daq joq bàc haraya.
2CO 9:15 Manè apôi Boc Plình majah qmang aih kan tabàih da haq rèn ùh dìq.
2CO 10:1 Tiaq kan loq hamon xam kan laq alàng da Christ au doe ka oh daq, au kô Phaulô joq mangai hamoq đeh qnàng jò yòng enh ngèa ka pì, hnoq jò arù ka oh daq au broq dèh tìah gleq ma tanoq raya!
2CO 10:2 Au cali calo ka pì oh daq apaq đòeq jò au trùh ti pì, au ep broq nhang ka pì qmang ka au ma padon broq ka ƀài mangai ma xoh nhèn loq rìh tiaq dua crŏng taneh kô.
2CO 10:3 Majah qmang aih yac ka nhèn oe rìh ta crŏng taneh kô, mahaq nhèn ùh tablêq ùh tablah qmang ka wì ta crŏng taneh kô.
2CO 10:4 Ranac da nhèn đòeq hu tablêq aih ùh xài ranac da kon mangai, mahaq loh enh padren da Boc Plình cwìang itai, đòeq hu qnhroh qnìh đac dŏng ƀài đôn wì ma cachàt.
2CO 10:5 Canòm ka ƀài ranac aih nhèn goh dŏng bàu rahen da ƀài mangai loq padèch rađeh đòeq hu enh tablêq ka kan rabiaq da Boc Plình, nhèn khech rùp rìm manoh hèm dôq wì haq broq dŏng hapŏng ka Christ.
2CO 10:6 Jò pì oh daq dìq khoe iu tiaq bàu, nhèn hadai yŏc ranac aih raq đòeq hu tabroq ka ƀài mangai ma ùh iu tiaq bàu.
2CO 10:7 Oh daq ngan toq enh gùng qmòh? Tàng i mangai leq doe đeh kô mangai da Christ, nhèn kô hadai mangai da Christ.
2CO 10:8 Yac ka i jò au loq capoch catèh cla rađeh toq biaq trong cwìang itai Chuaq am ka nhèn đòeq hu grom gri oh daq, ùh xài đòeq broq ka raliang dài au ma blinh ùh camaih cleq;
2CO 10:9 au ùh enh taqnhùq pì oh daq xi jàiq au ma achìh kô.
2CO 10:10 I mangai doe: “Jò ma achìh jàiq Phaulô capoch nhang raya mahaq trùh jò i cla aih, haq ùh i lênh nèn cleq, bàu haq capoch hanoh ùh loh cleq”.
2CO 10:11 Mangai capoch qmang aih khòh hèm: Jò nhèn arù bàu tajàiq qmang leq, jò i cla, nhèn hanoh broq qmang aih.
2CO 10:12 Joq nhèn ùh hùa daq adàng ka cabô, ùh enh wêh rađeh ti ƀài mangai loq pliang rađeh. Mahaq cla wì wêh dèh cla, cla wì ngan deh ajang cla, qmang aih cla wì raq patô rađeh ùh lênh i kan rabiaq.
2CO 10:13 Da nhèn hòm, nhèn ùh catèh rađeh yeo loe ka acang ma pajaq, tiaq pang aniang Boc Plình khoe pajaq am ka nhèn, tiaq acang pajaq aih nhèn majah trùh ta oh daq.
2CO 10:14 Nhèn ùh cadiang loe dèh ka acang jò nhèn trùh ta pì oh daq, majah qmang aih oh daq oe ta acang aih. Joq nhèn raq ma khoe aràng Bàu lem da Christ trùh tanòe pì adroe dŏng.
2CO 10:15 Nhèn ùh pajìang hrìn rađeh, hadai ùh catèh ataq yiniq da mangai qnoeq ma broq, mahaq nhèn ngèh ka manoh lùi da oh daq èh rai tŏc tam, aih dôq bìac nhèn ma patìh taqne oh daq hujah yòng kàn diq, tiaq acang ma khoe pajaq am ka nhèn;
2CO 10:16 qmang aih èh đòeq nhèn jah aràng Bàu lem yeo hangai ka gùng da pì oh daq, majah qmang aih nhèn ùh enh catèh rađeh tanòe acang taneh da mangai mangai qnoeq abroq oe toq hi gêh.
2CO 10:17 Mahaq tàng cabô catèh rađeh, drah catèh rađeh enh dalam ka Chuaq.
2CO 10:18 Majah qmang aih, ùh xài mangai leq pliang rađeh aih dìq khòh jah manè, mahaq toq mangai da Chuaq ma thê dèh raq.
2CO 11:1 Joq qnàng! Au ngèh đeh pì oh daq àt chìuq da au kan blùng toq biaq! Ma joq qnàng, oh daq khòh àt chìuq.
2CO 11:2 Au qnang tarènh ka pì tìaq kan tarènh enh plình, majah qmang aih au khoe capoch ka pì mòeq ngai ŏng raq, đòeq au jah patô pì oh daq qmang ka mangai gu adrùh hliang sriu đoèq dèch am ka Christ.
2CO 11:3 Mahaq au yùq qmang ka calah nèh bìh ma khoe padô Êva qmang leq, èh manoh cliac da oh daq hadai loq loh ka pi wìa, hnhung đac kan hliang lem ka Christ qmang aih diq.
2CO 11:4 Majah qmang aih tàng loq i mangai qnoeq trùh hnài ònh ka oh daq mòeq Jesus ma qnoeq, crài ka Chuaq Jesus nhèn ma khoe hnài, mòeq yiang ma qnoeq crài kaYiang Hadròeh pì ma khoe jah, ùh meh mòeq Bàu lem qnoeq crài ka Bàu lem oh daq ma khoe jah, aih èh canau pì waq!
2CO 11:5 Mahaq au hèm yac ka ƀài mangai tiaq cla aih loq haqnhèq dàng leq, au dua ùh yi hamoq ka wì aih yac ka toq biaq hnha!
2CO 11:6 Trong bàu tapoch, au ùh rabiaq, mahaq au i kan loq, nhèn khoe patô ka oh daq jah hnoq trong aih rìm hì.
2CO 11:7 Au anoe hnài Bàu lem da Boc Plình ka pì, au hnài đeh dech, au caqnìh rađeh ka haqneq đoèq oh daq jah dèch ka haqnhèq. Qmang aih, au ahìaq i yiniq lui cleq loq ùh?
2CO 11:8 Au khoe yŏc baha, hatùh hatah dahwèq enh Tagop Hadròeh qnoeq đòeq hu wiang patìh ka pì.
2CO 11:9 Jò oe ti pì oh daq, glàm kan nanxa, au ùh pangài ka cabô, majah qmang aih oh daq enh gùng Maxêđoan trùh, khoe aràng ka au dahwèq au ma nhet ka i yiniq waq. Au khoe wèq rađeh đòeq au ùh hìaq wìa kan trap ka oh daq. Tangèa kô èh dua qmang aih raq.
2CO 11:10 Kan joq qnàng da Christ oe enh dalam ka au, dài aih tagùng Achai ùh i mangai leq jah tàt da au kan catèh aih.
2CO 11:11 Hagleq qmang aih? Ahìaq au ùh qnì waq ka pì oh daq ùh xài? Khoe i Boc Plình loq!
2CO 11:12 Mahaq trong au khoe broq, dua au oe raq broq, majah qmang aih au ùh enh dôq wì tau jah nen hu catèh, wì doe yiniq broq da wì haq hadai daq adàng ka da nhèn.
2CO 11:13 Majah qmang aih ƀài mangai qmang aih, ùh xài mangai tiaq cla joq qnàng, wì haq patìh ka kan qnùt, ti patìah đeh broq mangai tiaq cla da Christ.
2CO 11:14 I cleq ep hamàih, cla Satan ji patìah đeh broq ƀình plình qngah qngai.
2CO 11:15 Qmang aih, ƀài mangai patìh ka haq ti patìah đeh broq mangai patìh ka kan taq atoq, ùh i cleq ma ep hamàih, mahaq kan pulùch da wì haq jah tajì wop tiaq yiniq wì haq ma khoe broq.
2CO 11:16 Au anoe tam: Apaq i cabô ngan au qmang ka mangai blùng. Mahaq tàng loq i mangai leq hèm qmang aih, pì dôq au blùng beq, aih raq au hujah catèh rađeh toq biaq.
2CO 11:17 Bàu au ma anoe kô, aih au anoe tiaq deh cla au loq ka rađeh, ùh xài anoe tiaq da Chuaq, mahaq qmang ka da mangai blùng.
2CO 11:18 Bàc ngai tiaq xech akia đòeq hu catèh rađeh, au hanoh catèh đeh diq.
2CO 11:19 Majah qmang aih, oh daq aih mangai rabiaq mahaq lem bùi ka tamàng mangai blùng.
2CO 11:20 Joq, oh daq xan dôq yôt wì rùp rađeh broq dìc hapŏng, dôq hloe wì lonh apom, dôq wì blah yŏc da oh daq, dôq wì padèch rađeh đòeq hu halê rai tep ta tabŏc oh daq.
2CO 11:21 Au broq ka nhèn kan camaih jò anoe bàu kô, nhèn joq khoe ùh hùa trong aih. Mahaq tàng cabô i yiniq cleq hùa catèh rađeh, au anoe troeq mangai blùng: Au hanoh hùa.
2CO 11:22 Wì haq mangai Hêbru ùh xài? Au hadai. Wì haq mangai Isorali ùh xài? Au hadai. Wì haq nang noe Apraham ùh xài? Au hadai.
2CO 11:23 Wì haq mangai patìh ka Christ ùh xài? (capoch qmang ka mangai ùh qnì) Òq! Au kiang ma yi loe! Au khoe xalep yi hnau ka wì, oe tù yi bàc, wì blai yi bàc. Bàc yàng au hwaq cachìt,
2CO 11:24 padam yàng mangai Juđa hwat au xi long roe, rìm yàng tam moeq qmang blai hòm hi bình pôn jàt.
2CO 11:25 Piq yàng wì tong xi long dùi, moeq yàng wì đàp xi hmo, piq yàng cram boang. Au khoe đòng mòeq hì mòeq mang ta diac raxìq.
2CO 11:26 Bàc yàng au lam ti trong, yat ti cròng diac, yat ka mangai atùng, yat qne hadai mangai Juđa, yat ka mangai diac wì, yat ta plài, yat tanòe hawit, yat ta diac raxìq, yat ka oh daq ma loq ti gôpla.
2CO 11:27 Au khoe abroq xalep, bàc yàng rìu qngah ka mang, pangot croh ranŏng, ja ka oe rôn, au khoe hmaq tanget hmaq oe chac dech.
2CO 11:28 Qnhòq rèn yiniq qnoeq hòm, aih rìm hì au dìq ep lèt ka rìm Tagop Hadròeh.
2CO 11:29 I cabô ùh nèn, au ma ùh tàng tìah qmòe cla au ùh nèn? Cabô tacro au ma ùh tàng tìah gleq i ùnh bùh ta cliac clèm au qmòh?
2CO 11:30 Tàng joq ep catèh au enh catèh toq dèh kan hamoq da au.
2CO 11:31 Boc Plình aih Baq da Chuaq Jesus Christ, haq aih ma khòh manè apôi mòeq đòe mòeq tui, haq loq ka au ùh capoch qnùt.
2CO 11:32 Oe ta Đamat, cwan kàn da bùa Arêta thê wì rap ta aih hu rùp au.
2CO 11:33 I oh daq yŏc rajŏng cadrai qnoh au enh ti qmŏc gàu tiaq haqmai panàt canàng plài aih, meh au hi claih enh tì kŏng haq aih.
2CO 12:1 Au ep catèh rađeh yac ka ùh jah cleq. Au anoe trùh ƀài yiniq au hnoq ta kan mahnu enh Chuaq.
2CO 12:2 Au loq mòeq ngai da Christ, adreo kô khoe mòeq jàt pôn hanam adroe, khoe jah dèch atŏc caloeh trŏc ma piq (ta chac cla haq, qnì enh gùng ka chac cla haq, au ùh loq, i Boc Plình loq).
2CO 12:3 Au loq mangai aih (ùh qnì ta chac haq, qnì enh gùng ka chac haq, au ùh loq, i Boc Plình loq);
2CO 12:4 jah atŏc ta Ƀarađi, ta aih tàng bàu mahaq ùh jah doe hlài, hadai ùh lòh ka cabô capoch qnoh.
2CO 12:5 Au jah catèh trùh mangai aih, mahaq da cla au, au ùh catèh, catèh dèh toq kan ùh nèn raq hêq.
2CO 12:6 Yac ka au enh catèh rađeh, au dua ùh xài mangai ratùt, majah qmang aih au anoe joq qnàng, mahaq au ùh anoe dôq ùh hìaq i cabô doe au capoch yeo dôch ka yiniq wì ma hnoq au broq xam bàu wì ma tàng ajang au.
2CO 12:7 Qmang aih, yùq au loq padèch hrìn rađeh ajang nòe đeh hnoq mahnu kàn kaiq qmang kô, dài majah khoe thê mòeq toq yila padom ta xech akia au, aih mangai da Satan, đoèq hu jêh au, đòeq broq ka au apaq dèch rađeh;
2CO 12:8 khoe piq yàng au waiq khàn ka Chuaq thê yiniq aih loh hangai enh chac au.
2CO 12:9 Mahaq Chuaq padreo bàu doe: “kan tabàih dech Au am ka ìh khoe lap, majah qmang aih padren da Au jah geo ta kan hamoq ìh”. Aih ìq dài au majah lem bùi enh toq catèh dèh kan ùh nèn, dôq kan dêh da Christ oe enh dalam ka au.
2CO 12:10 Qmang aih, đòeq jah lòeq Christ dài au majah bùi ka oe ta kan ùh nèn, ta bàu capoch qmèq, xalep, khech rùp, nanxa. Majah qmang aih, jò au ùh nèn aih raq jò au tadêh.
2CO 12:11 Au majah khoe blùng aih pàng oh daq panan au, oh daq manè au aih ma troq, yac ka au ùh loh cleq, au ma i yeo hamoq cleq ka ƀài mangai tiaq cla ma kàn tau.
2CO 12:12 Jò au oe taqne pì, au khoe paqnoh dôq pì hnoq au kô joq qnàng mangai tiaq cla da Christ, ajang kan au loq kèm rìm trong, hloe xam teo hamàih xam kan halac.
2CO 12:13 Manòeq kô, enh gùng ka au ma ùh pangài ka pì oh daq, aih oe i yiniq cleq pì ma ùh diang Tagop Hadròeh qnoeq? Ajang kan ùh taq atoq aih, pì apaq tamrua ka au oq!
2CO 12:14 Yàng kô aih yàng piq, au padon lam ta oh daq, au ùh pangài cleq ka pì, majah qmang aih ùh xài au chaq da pì dahwèq, mahaq chaq qmòe cla pì qmat raq, joq ùh xài kon ep atech đòeq dahwèq ka miq baq, mahaq miq baq ma atech đòeq am deh ka kon, ma aih ùh hnau hòm;
2CO 12:15 da au hòm, au toq enh am deh kùng hang am hloe xam cla au ka mahua yiang oh daq, tàng au loq waq ka pì rai èh rai bàc qmang aih, wìa ka pì loq waq ka au rai èh rai biaq qmòh?
2CO 12:16 Mahaq i mangai doe, yac ka au qnhòq lah pangài ka pì cleq, mahaq au kô magai tai cliac khoe yŏc deh kan rabiaq đòeq rùp padràng pì.
2CO 12:17 Au alah thê cabô lam padô alùan yŏc da oh daq cleq ùh?
2CO 12:18 Yàng adroe nèh au khoe thê Tit lam hmàih ka oh daq, yŏc tam mòeq ngai taqne nhèn đòeq wiang lam ti haq. Ahìaq Tit khoe padô yŏc da pì cleq ùh? Ma ùh xài nhèn hadai canòm mòeq Yiang Hadròeh đòeq hadai cadiang tiaq mòeq teo jènh raq qmòh?
2CO 12:19 Enh nèh trùh manòeq, pì toq hèm nhèn chaq trong đòeq aclai ka rađeh enh ngèa pì oh daq. Mahaq enh dalam ka Christ, oe enh ngèa Boc Plình, nhèn doe ƀài bàu kô, rìm yiniq kô dìq đòeq ka oh daq jah dêh qnhrang.
2CO 12:20 Majah qmang aih, au hòq jò au trùh ta oh daq au ùh hnoq tìah ka manoh ma ngèh, oh daq hadai hnoq au ùh tìah ka manoh pì enh. Au yùq taqne oh daq loq oe i kan talech, tagrình, tanòeh, ùh hatroq, capoch dech, capoch qmèq ka dabau, catèh xam kan manhài.
2CO 12:21 Au yùq hòm, jò au trùh ta oh daq, Boc plình au loq broq ka au ep camaih xep enh ngèa pì oh daq, èh au ep crò hmoe ka mangai khoe broq yiniq lui enh nèh trùh manòeq mahaq ùh dùh qmòe ka loq raxach trong amùa, tango taqnung, xam trong talìq talàn tiah wì haq ma khoe broq.
2CO 13:1 Kô èh yàng piq au padon trùh ta oh daq. Rìm yiniq jah dì tiaq bàu baiq piq ngai ma wiang panhìn.
2CO 13:2 Jò au trùh hmàih ka oh daq yàng baiq nèh, au khoe doe ka mangai adroe kô nèh ma khoe broq yiniq lui hloe xam ka mangai qmoeq, manòeq kô au yac ka au arù, mahaq dua au chônh doe hòm: Jò au trùh au pi oe taqnhùa cleq ka cabô hòm.
2CO 13:3 Patep pang jò oh daq bòch waq ka loq i nen cleq đòeq hu panhìn joq Christ i capoch hnài ajang au. Haq aih ùh xài mangai ùh loh cleq taqne pì, mahaq dêh haraya.
2CO 13:4 Majah qmang aih, haq khoe tiang đình talong pagat ta kan ùh nèn, mahaq haq khoe rìh ta cwìang i tai Boc Plình, hanoh qmang aih, nhèn ùh nèn enh dalam ka haq, mahaq nhèn rìh ti haq enh dalam cwìang itai da Boc Plình, đòeq hu abroq taqne oh daq.
2CO 13:5 Cla pì oh daq ngan hlài deh chiac beq, đoèq hu loq đeh i manoh lùi loq ùh? Nhro ngan rađeh beq, oh daq ma ùh hnoq i Chuaq Jesus Christ oe enh dalam ka oh daq ùh? Waq toq oh daq ùh hìaq khoe troq ka cađac.
2CO 13:6 Nhèn ngèh ka oh daq canau hnoq nhèn kô ùh xài mangai troq ka cađac.
2CO 13:7 Manòeq kô nhèn waiq khàn ka Boc Plình dôq oh daq ùh broq trong qmèq, ùh xài đòeq ka wì loq nhèn kô mangai khoe qnhrang ta kan qnhro, mahaq dôq pì oh daq jah broq trong lem, yac ka hnoq nhèn tìah gleq mangai khoe troq ka qnoh đac.
2CO 13:8 Majah qmang aih, nhèn ùh jah broq cleq ma pagau hlài ka bàu joq qnàng, mahaq toq hatroq tiaq bàu joq qnàng.
2CO 13:9 Yac ka nhèn ùh nac canèn, mahaq waq toq oh daq jah tadêh aih nhèn khoe lem bùi raya, bàu nhèn waiq khàn aih waq ka oh daq jah gêh geo rìm trong.
2CO 13:10 Aih ìq dài jò arù, au majah achìh ka oh daq ƀài trong kô, đòeq jò i mat au taqmat, au ùh hìaq ep broq nhang tiaq cwìang Chuaq ma am ka au, aih cwìang đòeq hu dèch paqnhrang ùh xài đòeq hu raliang đac.
2CO 13:11 Pulùch, oh daq drah bùi beq, drah hnan tiaq kan gêh geo, alòng dabau, pajùm mòeq manoh oe ma hatroq ti dabau, aih èh Boc Plình da kan loq waq xam kan catèm oe ti pì.
2CO 13:12 Yŏc nà hìp hadroèh đòeq hu hmàih dabau. Dìq dŏng mangai da Boc Plình tagùng kô i bàu bòch hmàih ka oh daq.
2CO 13:13 Waiq kan tabàih dech da Chuaq Jesus Christ, kan loq waq da Boc Plình, kan taqmùt da Yiang Hadròeh oe dìq ti oh daq.
GAL 1:1 Phaulô broq mangai Tiaq cla da Christ ùh xài enh kon mangai, hadai ùh i canòm qmòe ka cabô thê, mahaq enh cla Chuaq Jesus Christ xam Boc Plình aih Baq, Mangai ma broq ka Chuaq Jesus khoe rìh hlài enh mangai cachìt.
GAL 1:2 Xam dìq dŏng oh daq oe pajùm ti au, achìh am ka ƀài Tagop Hadròeh oe gùng Galati.
GAL 1:3 Waiq ka oh daq jah kan catèm xam kan tabàih dech enh Boc Plình aih Baq xam enh Chuaq Jeus Christ aih Chuaq da bèn.
GAL 1:4 Haq aih mangai khoe cachìt am ka yiniq lui bèn, đòeq hu dèch bèn jah claih enh qnhòng ngang dù kô, wop qmang ka manoh Boc Plình, aih Baq bèn,
GAL 1:5 Kan ranhòm mòeq đòe ùh lùch jah dìq ta haq! Amen.
GAL 1:6 Au hamàih ka oh daq ma rênh ka cađac mangai ma creo ka oh daq trùh rìh ta kan tabàih dech da Christ, đòeq hu cadàu tiaq bàu lem ma qnoeq.
GAL 1:7 Joq qnàng ùh i ka bàu lem ma qnoeq, mahaq i toq ƀài mangai enh broq ka oh daq loh ka manhài ta manoh, rai enh raliang đac Bàu lem da Christ.
GAL 1:8 Mahaq tàng i cabô, yac ka cla nhèn, yac ka ƀình plình oe ta plình, hnài ka oh daq bàu lem ma qnoeq crài ka Bàu lem da nhèn ma khoe hnài oh daq, mangai aih khoe khòh ka Anathem.
GAL 1:9 Au khoe doe, kô au anoe hòm: Tàng joq loq i cabô hnài ka oh da bàu lem ma qnoeq crài ka Bàu lem oh daq ma khoe jah, mangai khòh ka Anathem đac hloe!
GAL 1:10 Manòeq kô, au àu đòeq yŏc manoh kon mangai, loq đòeq jah manoh Boc Plình? Tàng joq au oe raq enh broq lem manoh kon mangai, au pi xài hapŏng da Christ.
GAL 1:11 Manòeq kô au anoe dôq pì oh daq loq rameh: Bàu lem au khoe hnài, aih ùh xài loh enh kon mangai;
GAL 1:12 majah qmang aih au ùh i tàng, ùh i yŏc Bàu lem aih enh cabô, mahaq au khoe jah qmòe enh cla Chuaq Jesus Christ mahnu am ka au.
GAL 1:13 Majah qmang aih, oh daq hmaq tàng adroe nèh au tiaq trong da mangai Juđa, au rìh acaq qmang leq cadèh, au ti khech rùp rai ti raliang đac Tagop Hadròeh da Boc Plình oe palap cleq;
GAL 1:14 hadai nhèn mangai mòeq lòp mòeq diac ma hanoh tiaq trong da mangai Juđa au yi loe dŏng ka wì qnoeq, au nhet pi cajaq trong wèq tiaq bàu boc yaq nhèn ma qmon enh nèh.
GAL 1:15 Mahaq apang jò Boc Plình haq ma khoe ràih đòeq au enh jò au oe raq ta cliac miq, yŏc kan tabàih dech đòeq creo ka au.
GAL 1:16 Haq khoe lem manoh đòeq mahnu dèh kon haq am ka au, đòeq au jah anoe Kon aih am ka mangai diac wì, tajòe qmòe au pi gòm hatình ka wa xech wa akia.
GAL 1:17 Au hadai ùh tŏc ta Jerusalem, đoèq glàm ƀài mangai Tiaq cla ma adroe ka au, mahaq au lam tagùng Arabi, atìq ka aih au hlài ta Đamat.
GAL 1:18 Khoe èh piq hanam atìq ka aih, au tŏc ta Jerusalem, đoèq ta canau ka Sêpha, au oe ti haq mòeq jàt padam hì,
GAL 1:19 mahaq au ùh hnoq qmòe mangai qnoeq enh gùng ka Jaco aih oh da Chuaq.
GAL 1:20 Joq qnàng enh ngèa Boc Plình, rìm yiniq au achìh ka oh daq kô au ùh qnùt.
GAL 1:21 Khoe aih au lam ta cròng Siri xam gùng Silisi,
GAL 1:22 jò aih ƀài Tagop Hadròeh da Christ tagùng Juđê qnhòq lòm canau ka au.
GAL 1:23 Wì haq toq hìa tàng doe: Mangai ma toq ti chaq rùp bèn adroe kô nèh, manòeq kô haq aih qnang hnài trong haq ma àu raliang đac nèh haq.
GAL 1:24 Aih ìq, nen ajang au wì haq majah toq manè apôi Boc Plình.
GAL 2:1 Khoe aih, moèq jàt pôn hanam, au tŏc hòm ta Jerusalem ti Ƀanaba, i qnong Tit lam tiaq ma.
GAL 2:2 Au iu tiaq bàu mahnu, tŏc ta aih đòeq taqmon hlài Bàu Lem au khoe hnài ka mangai diac wì dôq oh daq jah loq, mahaq au taqmon hlài toq ka wì ma broq gàu Tagop Hadròeh, majah qmang aih au waq ka jah panhìn đòeq bìac cadàu da au enh nèh trùh mamòeq ùh hìaq ngwan.
GAL 2:3 Yac kaTit, mangai ma lam tiaq au aih mangai Gorec, mahaq dua ùh hìaq ep broq ramènh kat akia.
GAL 2:4 Nhèn majah broq qmang aih, taiq i biaq ngai patìah đeh hanoh broq oh daq, mùt taqne nhèn hu ti achop rinh ngan cwìang da nhèn jah enh dalam ka Chuaq Jesus Christ, đòeq rùp nhèn broq dìc broq hapŏng.
GAL 2:5 Nhèn ùh talùi ka wì haq yac ka toq xit hnha, blinh qmòe nhèn ùh oe enh qneq ka cwìang da wì haq, đoèq kan joq qnàng da Bàu lem jah hagau taqne oh daq.
GAL 2:6 Anoe trùh mangai ma i bang tìang ma haqnhèq wì ma iu camaih dèh raya (yac ka enh nèh wì haq mangai qmang leq, aih dua ùh ep cleq ka au, Boc Plình ùh i yi loq waq ka cabô) wì aih hanoh ùh tam mòeq nà bàu cleq ta bàu hnài da au.
GAL 2:7 Majoq qnàng aih, wì haq hnoq bìac hnài Bàu lem ka mangai ùh broq ramènh kat akia Chuaq khoe thê au, tìah ka bìac hnài Bàu Lem ka mangai broq ramènh kat akia ma khoe thê Phiero diq
GAL 2:8 Majah qmang aih, Boc Plình ma khoe broq ta manoh cliac Phiero, đòeq thê haq broq mangai tiaq cla am ka mangai kat akia hadai broq ta manoh cliac đòeq thê au broq mangai tiaq cla am ka mangai diac wì
GAL 2:9 jò Jaco, Sêpha, Jon, aih ƀài mangai wì ma ngan tìah dèh ka long jrang kàn, wì canau kan tabàih dech khoe jah am ka au, wì hnhu kŏng pah qma hu carùp tì ka ma Ƀanaba, đòeq ma lam trùh ta mangai diac wì, wì haq aih lam trùh ta mangai khoe broq ramènh kat akia.
GAL 2:10 Wì aih toq tanap ka au ep hmàng trùh mangai pa, trong aih au hadai khoe nhet ka broq haraya.
GAL 2:11 Mahaq jò Sêpha trùh ta Antiôt, au i tagàih enh ngèa ka haq, majah qmang aih haq broq joq khoe ùh troq.
GAL 2:12 Jò mangai Jaco thê lam qnhòq i trùh, aih haq acaq pajùm ti mangai diac wì, yàng jò wì bu trùh haq padinh yòng lah đeh oe crài, majah qmang aih haq yùq ka ƀài mangai khoe broq ramènh kat akia.
GAL 2:13 Ƀài mangai Juđa qnoeq hadai top dua ùh wìa qmang aih, jaq Ƀanaba hadai loh qmòe ka broq tiaq kan ùh wìa da ƀài aih.
GAL 2:14 Mahaq jò au hnoq wì haq lam ùh jang tiaq kan joq qnàng da Bàu lem, enh ngèa bàc ngai, au doe ka Sêpha: “Tàng ìh kô mangai Juđa, mahaq acaq oe hadai hatìah ka mangai diac wì, ùh tiaq ranenh da mangai Juđa, aih hagleq ìh majah thê mangai diac wì tiaq ranenh da mangai Juđa?
GAL 2:15 Nhèn kô jò ha-uang loh aih khoe mangai Juđa, ùh xài mangai i yiniq lui loh enh mangai diac wì.
GAL 2:16 Yac ka qmang aih, bèn loq kon mangai jah kan taq atoq, ùh xài canòm ka broq tiaq trong ranenh thê, mahaq canòm ka manoh lùi enh dalam ka Christ, dài haq nhèn majah khoe lùi Chuaq Jesus Christ, đòeq hujah wìa mangai taq atoq tiaq manoh lùi enh dalam Christ, ùh xài canòm ka broq tiaq trong ranenh thê, majah qmang aih ùh i cabô broq tiaq trong ranenh thê ma jah kan taq atoq.
GAL 2:17 Mahaq, tàng joq nhèn qnang chaq broq qmang leq hujah kan taq atoq enh dalam ka Christ, yàng wì doe nhèn mangai i yiniq lui, tàng qmang aih Christ aih ma hapŏng da yiniq lui qmòh? Ùh lòm qmang aih!
GAL 2:18 Joq, tàng au dèch paqnàng hlài yiniq au ma khoe raliang đac, aih ajoq cla au raq doe đeh kô khoe ùh troq ka ranenh.
GAL 2:19 Majah qmang aih, tiaq ranenh, au khoe cachìt am ka ranenh, đòeq hu rìh ka Boc Plình.
GAL 2:20 Au khoe tiang đình pajùm ti Christ ta long pagat, manòeq kô au rìh, aih pi xài au rìh hòm, mahaq Christ rìh oe enh dalam ka au, manòeq au rìh ta xech akia kô, aih au rìh ta mannoh lùi kon Boc Plình, haq ma loq waq ka au, chìuq cađac rađeh hu cachìt am ka au.
GAL 2:21 Au ùh enh dôq kan tabàih dech da Boc Plình loh đac ka qngwan, tàng broq tiaq ranenh men jah kan taq atoq, qmang aih Christ cachìt hi qngwan qngwaiq.
GAL 3:1 Wùih! mangai Galati ma blùng tau, cabô khoe tah ka pì canàih, ƀài mangai adroe kô nèh loq ka Jeus Christ khoe tiang đình talong pagat tìah gleq hnoq qmòe ajang mat?
GAL 3:2 Au bòch pì moèq bàu qmang kô: Aih ìq canòm ka broq tiaq trong ranenh thê, loq canòm ka anòe tàng èh lùi oh daq ma khoe jah Yiang Hadròeh?
GAL 3:3 Gleq oh daq majah blùng hrìn qmang aih? Adroe aih khoe canòm ka Yiang Hadròeh hagleq manòeq kô aih ma hi loh ka canòm ka xech akia đòeq hu pagêh?
GAL 3:4 Oh daq chìuq bàc xalep qmang aih đòeq hu dech do qmòh? Tàng qmang aih joq hi qngwan!
GAL 3:5 Boc Plình am Yiang Hadròeh rai broq bàc kan halac qne oh daq, aih tiaq trong ranenh thê loq taiq oh daq lùi bàu oh daq ma khoe tàng?
GAL 3:6 Tìah ka Apraham lùi Boc Plình, aih hi jah creo ka haq mangai taq atoq.
GAL 3:7 Qmang aih oh daq khòh loq rameh: Ƀài mangai leq i manoh lùi, aih ma joq kon xau joq qnàng da Apraham.
GAL 3:8 Hset Hadròeh khoe loq adroe Boc Plình hanoh creo ka mangai diac qnoeq jah kan taq atoq tiaq manoh lùi, dài haq majah chônh doe ka Apraham Bàu lem kô: “Rìm taneh diac dìq canòm ka ìh hujah xôq ramot”.
GAL 3:9 Qmang aih, waq toq cabô lùi, haq hi wiang jah xôq ramot ti Apraham aih mangai i manoh lùi.
GAL 3:10 Majah qmang aih, rìm ngai ma canòm ka bìac broq da ranenh, aih dìq oe enh qneq ka kan hamaiq, majah qmang aih i bàu achìh rameh: “Joq ra-òh hamaiq qnàng ka ƀài mangai ma ùh cajap manoh ta rìm yiniq khoe achìh ta hset ranenh đòeq broq tiaq ƀài yiniq aih”.
GAL 3:11 Joq qnàng ùh i ka cabô broq tiaq ranenh mahaq jah kan taq atoq enh ngèa Boc Plình, trong aih joq wop, majah qmang aih mangai taq atoq rìh tiaq manoh lùi.
GAL 3:12 Ranenh ùh pajùm ti manoh lùi, mahaq ranenh achìh rameh: “Mangai leq iu tiaq ranenh hi rìh canòm tiaq dèh aih raq”.
GAL 3:13 Christ khoe baxon ahlài bèn claih enh kan hamaiq da ranenh, majah qmang aih Haq khoe wìa kan ra-òh hamaiq am ka bèn majah qmang aih i bàu achìh: “Joq ra-òh hamaiq qnàng ka mangai wì ma atua tŏc talong.”
GAL 3:14 Dôq xôq ramot ma am ka Apraham canòm ka Chuaq Jesus Christ jah ta ùc jàp jìa ka mangai diac qnoeq, qnah hòm đòeq bèn canòm ka manoh lùi hujah yŏc Yiang Hadròeh, ma khoe tèu am.
GAL 3:15 Yôiq oh daq, au capoch tiaq bàu kon mangai ma loq doe: Jò wì khoe gêh ka jàiq tajao, pi i bô oe jah raliang, oe jah tah tam cleq ta aih hòm.
GAL 3:16 Manòeq kô, ƀài bàu tèu am khoe jah am ka Apraham xam nang noe haq. Hset Hadròeh ùh xài doe: “am ka ƀài nang noe kon mangai”; tìah am ka bàc mangai, mahaq doe: “am ka nang noe da ìh”, qmang ka anoe trùh mòeq ngai raq, aih Chuaq Jesus Christ.
GAL 3:17 Qmang aih au doe aih rameh: Pôn hrinh piq jàt hanam atìq men i hset ranenh, dài ma ùh jah raliang đac Bàu tajao Boc Plình broq khoe gêh deh adroe ka aih, ranenh hadai ùh broq ka bàu tèu am loh đac ka qngwan qngwaiq.
GAL 3:18 Majah qmang aih, tàng joq tiaq ranenh bèn jah kùng hang, aih pi oe tiaq bàu ma tèu am. Mahaq Boc Plình am ka Apraham kùng hang tiaq bàu Haq khoe tèu deh adroe.
GAL 3:19 Tàng qmang aih ranenh đòeq broq cleq hòm? Ranenh neo qnoh ònh atìq, taiq kon mangai broq toq yiniq lui, gòm jò Kon da nang noe jah trùh, aih Mangai ma khoe i bàu tèu deh adroe, ranenh khoe jah qnoh am enh ƀài bình plình èh jah anoe hlài xi moèq ngai oe taqne.
GAL 3:20 Mangai taqne aih ùh xài taqne ka mòeq apah raq, mahaq Boc Plình aih i mòeq raq.
GAL 3:21 Tàng qmang aih, ranenh pagau hlài ka bàu Boc Plình ma tèu am qmòh? Ùh lòm qmang aih! Tàng joq khoe qnoh am ranenh hlàt dèch kon mangai jah kan rìh, aih èh kan taq atoq hadai loh enh ranenh.
GAL 3:22 Mahaq Hset Hadròeh khoe clêh rìm yiniq oe enh qneq ka yiniq lui, dôq bàu ma khoe tèu, enh dalam ka Christ jah am ka mangai lùi.
GAL 3:23 Jò kan lùi qnhòq trùh, bèn dìq oe enh qneq ka ranenh, hu gòm kan lùi jah paqnoh.
GAL 3:24 Qmang aih ranenh tìah ka mangai hnài đòeq hu ajèn aràng bèn trùh ta Christ, đòeq canòm ka manoh lùi bèn jah wìa kan taq atoq.
GAL 3:25 Qmang aih jò manoh lùi khoe trùh, bèn pi ep oe enh qneq ka cwìang da mangai hnài aih hòm.
GAL 3:26 Aih ìq, enh dalam ka Chuaq Jesus Christ, bèn dìq jah broq kon Boc Plình.
GAL 3:27 Oh daq dìq khoe jah ƀaptem enh dalam ka Christ, dìq khoe jah caxùnh yŏc Chuaq Jesus Christ.
GAL 3:28 Qmang aih, pi i ka mangai Juđa, pi i ka mangai Gorec hòm, pi i mangai broq dìc, pi i mangai broq dèh cla hòm, pi i gucalô gucadrì hòm, majah qmang aih enh dalam Christ oh daq wìa mòeq raq.
GAL 3:29 Tàng joq oh daq joq qnàng mangai da Christ, oh daq aih nang noe da Apraham, aih ƀài mangai wiang jah hang tiaq bàu ma khoe tèu am.
GAL 4:1 Manòeq kô au doe rameh, mangai wiang jah kùng hang yac ka haq broq craq dìq dŏng kùng hang aih jò haq oe raq qyoh ùh i crài cleq ka hapŏng.
GAL 4:2 Haq ep oe enh qneq ka cwìang mangai ma ranenh am, trùh jò baq haq ma khoe pajaq đòeq adroe.
GAL 4:3 Bèn hanoh qmang aih, jò oe raq kon qyoh, ep iu tiaq ranenh da crŏng taneh.
GAL 4:4 Yàng jò ma pajaq khoe jah gêh. Boc Plình thê dèh Kon haq ha-uang loh enh mòeq ngai gucadrì, ha-uang loh enh qneq ka ranenh,
GAL 4:5 hu baxon yŏc ƀài mangai oe enh qneq ka ranenh, am bèn jah broq kon ban da haq.
GAL 4:6 Taiq oh daq aih kon haq, dài Boc Plình majah khoe thê Yiang Hadròeh da Kon haq mùt ta manoh cliac bèn, Yiang aih creo: Aba! Baq!
GAL 4:7 Qmang aih oh daq pi xài hapŏng dìc hòm, mahaq khoe wìa kon, tàng khoe wìa kon, aih èh hadai wìh wìa mangai jah kùng hang canòm enh kan tabàih dech da Boc Plình.
GAL 4:8 Nèh haq, ùh qnì ka Boc Plình, oh daq broq dìc ƀài kiac mahaq ùh xài kan kiac.
GAL 4:9 Yàng manòeq kô khoe jah loq ka Boc Plình, Boc Plình hadai loq ka oh daq, aih hagleq majah oe tawìh hlài hu broq dìc, iu tiaq ƀài ranenh ùh loh cleq aih?
GAL 4:10 Oh daq oe raq wèq ranenh hì, khê, jò, hanam qmòh?
GAL 4:11 Au loq yùq am ka pì, au yùq qngwan ka au khoe abroq xalep taqne pì.
GAL 4:12 Au cali calo ka pì oh daq, thê pì tìah ka au, majah qmang aih au hadai tìah ka pì. Oh daq ùh i broq habo cleq ka au.
GAL 4:13 Oh daq loq jò chac au ma dìq jaq ùh nèn au khoe aràng Bàu lem ka oh daq yàng baxèm,
GAL 4:14 pàng chac hamac au ùh nèn dài majah khoe tìah ka nen hu qnhro oh daq, yac ka oh daq ùh i jù lê au, ùh chàih cađac au, mahaq đìh au tìah ka ƀình plình da Boc Plình, tìah qmòe cla Jesus Christ.
GAL 4:15 Manòeq aih, kan lem bùi da oh daq nèh khoe taleq? Au anoe ka oh daq loq, nèh haq oh daq loq waq ka au, tàng majah aih oh daq chìuq bŏc dèh clong mat am ka au.
GAL 4:16 Au yŏc bàu joq qnàng anoe hnài oh daq, hagleq au majah loh mangai tablêq hlài ka oh daq?
GAL 4:17 Ƀài wì aih, hnoq wì ma nhet ka oh daq, aih ùh xài wì lem manoh cleq ka pì, mahaq wì enh oh daq talah ka nhèn, dôq oh daq nhet ka wì haq.
GAL 4:18 I mannoh loq nhet ka bìac lem aih troq, jò leq hadai qmang aih, ùh xài toq jò i mat au.
GAL 4:19 Yôiq wì kon, taiq pì kon au majah chìuq kan jìq da mangai ha-uang, trùh jò leq Christ jah gêh ta dalam oh daq,
GAL 4:20 Au ngèh manòeq kô, chop au jah oe ti pì đòeq hujah hatuàng ka pì majah qmang aih pì broq ka au joq xa ka hèm qnàng.
GAL 4:21 Anoe ka au beq, pì oh daq mangai ma enh rìh enh qneq ka ranenh, pì ùh qnì tàng ranenh anoe cleq qmòh?
GAL 4:22 Majah qmang aih i bàu achìh rameh Apraham i baiq ngai kon calô: Mòeq aih kon da mangai gucadrì broq đeh hapŏng, mòeq aih da mangai gucadrì broq dèh cla.
GAL 4:23 Mahaq kon da mangai broq hapŏng aih ha-uang tiaq xech akia, kon da mangai gucadrì broq dèh cla aih ha-uang tiaq bàu Boc Plình khoe tèu am adroe.
GAL 4:24 Dìq baiq đòeq alìah rameh: Baiq ngai gucadrì aih baiq bàu tajao, mòeq aih bàu tajao ta wang Sina-i, ha-uang kon đòeq hu broq dìc hapŏng, aih da Aga.
GAL 4:25 Manòeq kô, Aga aih wang Sina-i, oe tagùng Arabi, ùh i crài cleq ka Jêrusalem manòeq, plài aih xam kon da haq dìq broq dìc.
GAL 4:26 Mahaq Jêrusalem enh qnhèq aih ùh broq dìc cabô, haq aih miq da bèn.
GAL 4:27 Majah qmang aih i bàu achìh: “Yôiq gucadrì ma xon tau, ìh mangai ma ùh dùh đeh ka ha-uang, drah lem bùi beq; Ìh mangai qnhòq lah hmaq jìq ha-uang, drah dìq manoh lem bùi drah do ma dêh haq, Majah qmang aih, kon da mangai cadrì wì ma khoe cađac, jah yeo bàc ùh hnau ka da mangai cadrì ma i ŏng”.
GAL 4:28 Manòeq kô oh daq, bèn tìah ka Ysac, aih kon da bàu khoe tèu am.
GAL 4:29 Mahaq qmang ka calah nèh, mangai ha-uang loh tiaq xech akia ti khech rùp mangai ha-uang loh tiaq cwìang da Yiang Hadròeh qmang leq, yac ka manòeq kô hadai qmang aih.
GAL 4:30 Mahaq Hset Hadròeh anoe cleq? Drah hnan qnoh đac mangai gucadrì ma broq dìc qmat hloe xam kon da haq, majah qmang aih kon calô da mangai broq dìc ùh jah wiang pajùm kùng hang ti kon da mangai cadrì broq dèh cla.
GAL 4:31 Qmang aih, dìq ka oh daq bèn ùh xài kon da mangai gucadrì ma broq hapŏng mahaq bèn kô kon da mangai gucadrì ùh i broq hapŏng cabô.
GAL 5:1 Christ khoe paclaih đoèq bèn pi broq dìc, qmang aih drah yòng ma cajap, apaq dôq rađeh oe enh qneq ka long ech hapŏng dìc hòm.
GAL 5:2 Au kô Phaulô au doe ka pì oh daq, tàng oh daq broq ramènh kat akia, aih èh Christ ùh i lòeq cleq ka pì hòm.
GAL 5:3 Au doe ka mangai ma broq ramènh kat akia, wì haq ep wèq dìq dŏng ka ranenh.
GAL 5:4 Tàng pì dìq enh canòm ka ranenh đòeq hujah kan taq atoq, qmang aih oh daq khoe talah enh gùng ka Christ, khoe hnhung kan tabàih.
GAL 5:5 Da nhèn aih, canòm manoh lùi xam Yiang Hadròeh nhèn men jah tangèh gòm kan taq atoq.
GAL 5:6 Majah qmang aih, enh dalam ka Chuaq Jesus Christ, yac kat akia, yac ka ùh, dìq baiq ùh i loh cleq, toq manoh lùi abroq enh dalam kan loq waq ma aih ma joq i loèq joq qnàng.
GAL 5:7 Oh daq rabiaq ka cadàu, cabô khoe khech tàt ùh am oh daq iu tiaq trong joq qnàng?
GAL 5:8 Kan baxrùq aih ùh loh enh Mangai ma creo ka oh daq.
GAL 5:9 Toq xit blo broq rèu dŏng ka cađap dàc.
GAL 5:10 Enh dalam ka Chuaq, manoh au lùi qmang kô, oh daq ùh baiq manoh, mahaq mangai ma broq ka oh daq loh ka rawè, ùh dèh ka cabô, haq aih jah pòq dèh kan baxa aih.
GAL 5:11 Wùih oh daq, tàng joq au oe raq hnài trong ramènh kat akia, hagleq wì ma oe ti chaq rùp au? Tàng joq qmang aih, long pagat ma oe xài kan catoeh?
GAL 5:12 Au ngèh dìq dŏng ƀài mangai ma rai kan rawè taqne oh daq, wì haq pot đac rađeh aih yi ùh hnau hòm!
GAL 5:13 Dìq ka pì oh daq da au, khoe jah creo trùh ta kan pi tawac, mahaq apaq yŏc kan pi tawac aih hu broq nen đòeq hu rìh tiaq xech akia, mahaq drah yŏc manoh cliac loq waq đòeq broq hapŏng dabau.
GAL 5:14 Majah qmang aih, dìq dŏng ka ranenh yùp hlài ta mòeq bàu kô “Ìh ep loq waq ka mangai haten hatìa qmang ka cla.
GAL 5:15 Mahaq tàng oh daq hit qnhah dabau, ep ngan oq, yùq èh mangai kô loq cachìt ka mangai tau.
GAL 5:16 Aih au majah doe: Drah cadiang tiaq Yiang Hadròeh, apaq pagêh tiaq trong xech akia ma enh.
GAL 5:17 Majah qmang aih, xech akia i dèh manoh enh crài ka trong Yiang Hadròeh enh, Yiang Hadròeh enh trong crài ka trong xech akia enh, wa tablòq ka dabau qmang aih, dài oh daq majah ùh khòh broq tiaq trong đeh enh broq.
GAL 5:18 Mahaq tàng oh daq canòm ka Yiang Hadròeh ajèn qnung, aih ùh hìaq oe enh qneq ka ranenh.
GAL 5:19 Yiniq broq da xech akia aih hnoq qmòe a mat: Taqnong tango, trong ùh sròeh, kan manhài,
GAL 5:20 kùh waiq radua qmù, wê canàih, tagit, tablêq, tarènh, tanòeh, talech, ùh hatroq ka dabau, lah đac dabau,
GAL 5:21 da khwàiq, bù bia, plai toq ka acaq xam bàc yiniq qnoeq hatìah qmang aih. Au anoe adroe ka oh daq qmang ka au ma khoe doe: Mangai leq broq ƀòe yiniq qmang aih, haq aih ùh jah waq diac Boc Plình.
GAL 5:22 Mahaq plì da Yiang Hadròeh aih: Loq waq, lem bùi, catèm, loq kèm, laq alàng, khun khauq, ùh tabòq manoh, tabat, loq amàn.
GAL 5:23 Ùh i ranenh leq ma ùh lòh ƀài trong aih.
GAL 5:24 Ƀài mangai oe ti Chuaq Jesus Christ khoe tiang đình dèh xech akia xam kan tango anang talong pagat.
GAL 5:25 Tàng bèn rìh canòm ka Yiang Hadròeh, aih hadai ep cadiang tiaq Yiang Hadròeh.
GAL 5:26 Apaq cadàu chaq bang tìang ùh loh cleq ta qnhòng kô đòeq hu dakhwàiq rai tagit dabau.
GAL 6:1 Wì oh daq! Tàng loq i cabô troq broq yiniq lui cleq, oh daq aih mangai ma i Yiang Hadròeh, drah yŏc manoh tabat đòeq hu bàt hlài wì haq, cla oh daq hadai ep wèq rađeh diq, yùq oh daq hadai loq clìh ta kan padô qnùt.
GAL 6:2 Drah wiang blòh kan trap ka dabau, qmang aih oh daq jah broq gêh ka ranenh da Christ.
GAL 6:3 Majah qmang aih, tàng loq i mangai ùh loh cleq, mahaq xoh rađeh kô canau gau gình, aih mangai qnùt dèh cla.
GAL 6:4 Rìm ngai ep ngan hlài deh yiniq broq, aih hi hnoq kan catèh aih ajoq taiq cla, ùh xài taiq mangai qnoeq.
GAL 6:5 Majah qmang aih mangai ep gênh dèh hra.
GAL 6:6 Mangai leq jah wì hnài ka rađeh Bàu Chuaq, ep yŏc rìm ta kùng hang đeh ma i đòeq hu lah axong ka mangai hnài aih.
GAL 6:7 Apaq qnùt rađeh, Boc Plình ùh jah blìa racaih, majah qmang aih cabô rai adrech cleq ep gat dèh adrech aih.
GAL 6:8 Mangai rai ka xech akia, enh xech akia aih haq jah gat kan om hech. Mahaq mangai leq rai ka Yiang Hadròeh, enh Yiang Hadròeh haq gat kan rìh halình mòeq đòe.
GAL 6:9 Apaq tagah ka broq bìac lem, majah qmang aih tàng joq bèn ùh hìaq patrò, waq toq hi trùh jò bèn hi jah gat.
GAL 6:10 Qmang aih, jò bu taglàm, drah broq yiniq lem ka rìm ngai, adroe aih am ka oh daq bèn ma hadai pajùm ta manoh lùi.
GAL 6:11 Ngan tacô tì kŏng cla au achìh am ka oh daq, pliang chù joq gròq qnàng.
GAL 6:12 Dìq dŏng ƀài wì ma enh broq đòeq lem manoh kon mangai tiaq trong da xech kia, wì haq panan oh daq kat akia, đòeq ùh hìaq taiq long pagat da Christ i mangai ti rùp wì haq.
GAL 6:13 Majah qmang aih, yac cla wì haq khoe kat akia dua wì haq ùh i wèq tiaq ranenh taleq, mahaq wì enh oh daq kat akia đòeq wì haq jah catèh rađeh ta chac oh daq.
GAL 6:14 Da au kô hòm, au ùh catèh rađeh enh gùng ka catèh toq long pagat da Chuaq Jesus Christ bèn, taiq long pagat aih, crŏng taneh kô au hnoq bu dàng khoe tiang đình, crŏng taneh kô hnoq au hadai bu dàng aih!
GAL 6:15 Majah qmang aih trong ma yeo nhet aih ùh xài taiq kat akia loq ùh kat akia, wìh wìa kon mangai maneo aih trong ma yeo nhet.
GAL 6:16 Waiq kan catèm, kan loq waq trùh ti oh daq aih ƀài mangai broq tiaq bàu kô, trùh hloe ti Isorali aih mangai da Boc Plình.
GAL 6:17 Pang kô ta èh, au ngèh apaq i cabô broq ka au ep hèm hòm, majah qmang aih ta chac au khoe pòq wê teo da Chuaq Jesus Christ.
GAL 6:18 Waiq kan tabàih dech da Chuaq JesusChrist bèn oe ti mahua yiang oh daq! Amen.
EPH 1:1 Phaulô, tiaq manoh Boc Plình thê, broq mangai tiaq cla da Chuaq Jesus Christ, achìh ka mangai hadròeh da Boc Plình oe ta Êphêsô, ka mangai ma ùh tablòq manoh enh dalam ka Chuaq Jesus Christ.
EPH 1:2 Waiq kan tabàih dech xam kan catèm enh Boc Plình, Baq bèn xam enh Chuaq Jesus Christ jah am ka oh daq.
EPH 1:3 Manè apôi Boc Plình, Baq da Chuaq Jesus Christ bèn, enh dalam ka Christ, haq khoe ùc qnoh rìm xôq ramot yiang enh plình am ka bèn,
EPH 1:4 adroe ka broq plình crŏng taneh, haq khoe ràih bèn enh dalam ka Christ, đòeq hu broq bèn wìa kan hadròeh pi i qmòe ajang leq hu cwò enh ngèa ka Boc Plình,
EPH 1:5 majah qmang aih kan loq waq haq khoe taqmroq adroe dôq bèn jah wìa kon ban da haq enh dalam Chuaq Jesus Christ, tiaq manoh lem cla haq,
EPH 1:6 đòeq hu manè apôi kan ranhòm da kan tabàih haq khoe am dech ka bèn enh dalam Kon cla haq ma loq waq dèh.
EPH 1:7 Enh dalam ka Christ, bèn jah dèch jah rot hlài xi mahim haq, jah caqnaih da bèn yiniq lui, tiaq kan tabàih dech ùh dìq ùh dài da Boc Plình.
EPH 1:8 Haq khoe ùc bình bui ka bèn rìm kan rabiaq xam kan qnì loq,
EPH 1:9 dôq bèn jah loq kan hlèp ta manoh haq, tiaq manoh cla haq khoe padon deh adroe ta kan loq waq haq
EPH 1:10 đoèq broq trong haq ma khoe padon deh adroe aih ta jò atìq lùch tagop dìq dŏng rìm yiniq hlài ta dalam ka Christ, hloe xam yiniq oe ta trŏc xam ta taneh.
EPH 1:11 Aih, enh dalam ka Christ bèn hadai khoe jah ràih đòeq wìa mangai wiang jah kùng hang, ma khoe palauq qmòe adroe tiaq manoh Boc Plình aih Mangai broq gêh rìm yiniq tiaq manoh cla enh.
EPH 1:12 Đòeq bèn kô mangai ma adroe dŏng khoe canòm ka Christ jah calêu manè apôi kan ranhòm da haq.
EPH 1:13 Hadai enh dalam ka haq, oh daq khoe jah tàng trong joq qnàng, aih raq Bàu lem hu dèch oh daq, jò oh daq khoe lùi haq oh daq jah pateo xi Yiang Hadròeh ma khoe tèu am,
EPH 1:14 Yiang aih broq ka cajap kùng hang da bèn, trùh jò baxon hlài ƀài mangai haq khoe jah hu manè apôi kan ranhòm haq.
EPH 1:15 Taiq qmang aih, jò au khoe tàng manoh lùi da oh daq enh dalam ka Chuaq Jesus Christ xam manoh oh daq loq waq ka mangai da Boc Plình,
EPH 1:16 au ùh hêq ka manè apôi oh daq, jò waiq khàn au ràu trùh yôt oh daq.
EPH 1:17 Au waiq Boc Plình da Chuaq Jesus Christ bèn aih Baq qngah qngai, am ka oh daq Yiang da kan rabiaq xam kan mahnu ka oh daq đòeq pì canau loq ka haq.
EPH 1:18 Khoe aih sreo qngah mat ta manoh cliac oh daq, đòeq hu loq trong bèn ma tangèh canòm aih qmang leq, kan padrŏng haq am ka ƀài mangai hadròeh aih dàng leq,
EPH 1:19 èh loq ka cwìang itai pi cajaq da haq am ka bèn mangai ma lùi aih kàn dàng leq, tiaq cwìang itai aih.
EPH 1:20 Haq khoe paqnoh ta Christ, jò broq ka Christ rìh hlài enh mangai cachìt rai am haqngui pah qma rađeh oe tanòe Plình,
EPH 1:21 Yeo haqnhèq dìq dŏng ka ƀài cla craq, ƀài i cwìang, ƀài padren, ƀài bùa xam ƀài i bang i tìang, ùh xài toq ta qnhòng kô, mahaq hloe xam qnhòng atìq hòm.
EPH 1:22 Haq khoe roh rìm yiniq oe dìq enh qneq ka jènh da Christ, rai am ka Christ broq gàu Tagop Hadròeh,
EPH 1:23 Tagop Hadròeh aih chac da Christ, aih la kan bình halùih da Mangai ma broq bình rìm yiniq oe ta rìm trong.
EPH 2:1 Adroe nèh oh daq khoe cachìt ta yiniq lui xam kan ngang dù da cla,
EPH 2:2 aih dìq ƀài yiniq oh daq khoe top dua crŏng taneh kô, iu tiaq bùa ma wèq cwìang ta caqnàm plình, aih raq kiac qnang tabroq enh dalam manoh ƀài mangai ma ùh iu.
EPH 2:3 Ta aih hadai i bèn, nèh haq rìh tiaq dèh trong xech akia ma ònh, cadàu tiaq rìm yiniq xech akia xam manoh cla ma enh, qmang aih hi wìa kon da kan mahau qmang ka wì qnoeq.
EPH 2:4 Mahaq Boc Plình haq aih padrŏng manoh loq waq, haq khoe yŏc deh manoh loq waq kàn đòeq ha-och ka bèn,
EPH 2:5 dài haq jò bèn qnang cachìt dèh ta yiniq lui, haq broq ka bèn jah rìh pajùm ti Christ – aih dìq canòm ka kan tabàih dech oh daq ma khoe jah dèch.
EPH 2:6 Haq broq ka bèn jah rìh hlài jah haqngui pajùm ta Plình enh dalam ka Chuaq Jesus Christ.
EPH 2:7 Dôq ta ƀài qnhòng atìq èh, haq jah paqnoh đòeq ka wì hnoq kan tabàih dech ùh dìq ùh dài da haq, enh manoh loq waq haq khoe ha-och ka bèn enh dalam ka Chuaq Jesus Christ.
EPH 2:8 Qmang aih canòm kan tabàih dech, canòm manoh lùi oh daq ma khoe jah dèch, yiniq aih ùh xài loh enh oh daq, mahaq loh enh kan am dech da Boc Plình.
EPH 2:9 Aih ùh xài loh enh ƀài yiniq broq cla bèn, đòeq ùh hìaq i cabô padèch rađeh;
EPH 2:10 majah qmang aih, bèn kô bìac broq loh enh tì haq, khoe jah paqnàng enh dalam Chuaq Jesus Chirst đòeq broq trong lem Boc Plình ma khoe palauq adroe dôq bèn hu broq tiaq.
EPH 2:11 Qmang aih, hmàng hlài enh adroe, tiaq xech akia pì oh daq aih mangai diac qnoeq, wì ma kat akia enh tì kŏng kon mangai creo đac ka pì la ƀài mangai ùh kat akia.
EPH 2:12 Jò aih nèh oh daq ùh i ka Christ, ùh jah pajùm cwìang ti mangai Isorali, ùh pajùm bàu tajao ma khoe chônh tèu am, oe ta crŏng taneh kô ùh i kan canòm, ùh i ka Boc Plình.
EPH 2:13 Mahaq enh dalam ka Chuaq Jesus Christ, oh daq aih mangai nèh haq hangai, yàng manòeq kô canòm ka mahim da Christ khoe jah haten.
EPH 2:14 Majah qmang aih, haq raq kan hatroq da bèn, khoe broq ka baiq apah jah wìa pajùm mòeq, raliang qnìh đac panàt ma hagan,
EPH 2:15 aih la kan tagit ka dabau majah qmang aih, haq khoe yŏc deh chac cla hu raliang cađac ƀài bàu hnài ma khoe achìh wìa ranenh. Qmang aih jò broq ka wa hatroq ti dabau, haq enh yŏc dìq baiq đòeq broq loh mòeq ngai maneo enh dalam ka haq,
EPH 2:16 hadai taiq long pagat haq khoe bahnhung đac kan tagit kan ùh hatroq, canòm long pagat aih haq broq ka wa wìh wìa mòeq chac đòeq hu hatroq ti Boc Plình.
EPH 2:17 Haq khoe trùh anoe hnài kan catèm ka pì oh daq aih mangai ma oe đeh hangai, xam kan catèm ka mangai oe haten,
EPH 2:18 canòm ka haq dìq baiq ka bèn jah thia haten ka Baq, hadai pajùm enh dalam mòeq Yiang Hadròeh raq.
EPH 2:19 Qmang aih, oh daq pi oe xài mangai enh gùng hòm, hadai pi xài tamoe ùh canau hòm, mahaq pajùm mòeq diac ti mangai da Boc Plình, mangai hnim da Boc Plình.
EPH 2:20 Oh daq khoe jah dèch paqnàng enh qnhèq ka xàn hnim aih la ƀài mangai tiaq cla xam ƀài pajàu, cla Chuaq Jesus Christ aih raq hmo mùm hnim.
EPH 2:21 Dìq ka hnim jah dèch paqnàng enh qnhèq ka hmo aih, ta carùp ka dabau, đòeq broq loh mòeq toq hnim kùh waiq hadròeh enh dalam ka Christ.
EPH 2:22 Qmang aih, hadai canòm ka haq oh daq men jah taqmùt đeh diq ta hnim aih, đoèq hu wìa hnim da Boc Plình enh dalam ka Yiang Haròeh.
EPH 3:1 Ajang aih raq, au kô Phaulô, taiq oh daq aih mangai diac wì dài au majah ep broq mangai oe tù ka Chuaq Jesus Christ…
EPH 3:2 Oh daq hìa loq Boc Plình thê au, aih kan tabàih dech haq jao ka au đòeq anoe ka oh daq,
EPH 3:3 aih la kan hlèp khoe jah mahnu am au loq, tìah ka au khoe achìh biaq nà ka pì oh daq.
EPH 3:4 Đŏc jàiq aih, aih èh, pì men canau au khoe jah loq kan hlèp da Christ,
EPH 3:5 aih la kan hlèp enh qnhòng nèh qnhòq hmaq am ka cabô loq, yàng manòeq kô jah Yiang Hadròeh khoe paqnoh am ka ƀài mangai tiaq cla hadròeh xam ƀòe pajàu da haq.
EPH 3:6 Kan hlèp aih rameh: Canòm ka Bàu Lem, mangai diac wì hadai wiang jah kùng hang ti mangai Isorali, aih hadai hamenh ta mòeq chac, hanoh wiang jah waq bàu ma khoe tèu adroe ti bèn enh dalam ka Chuaq Jesus Christ.
EPH 3:7 Au khoe wìa mangai patìh da Bàu Lem kô, tiaq kan tabàih dech da Boc Plình, canòm ka ajang bìac broq da cwìang itai haq.
EPH 3:8 Joq, kan tabàih aih khoe am ka au aih mangai ma yeo qyoh dŏng đeh ka mangai hadròeh qnoeq, đòeq au anoe ka mangai diac qnoeq loq kan padrŏng raya rayùc da Christ,
EPH 3:9 hu sreo am ka rìm ngai jah hnoq kan dìq jaq hlèp enh qnhòng baxèm calah nèh ma khoe cadoc hlèp enh dalam Boc Plình aih Mangai broq loh rìm yiniq ta plình crŏng taneh.
EPH 3:10 Qmang aih, manòeq kô, kan rabiaq loq rìm trong da Boc Plình ajang Tagop Hadròeh jah paqnoh am ƀài mangai broq gàu, xam ƀài wèq cwìang ta trŏc.
EPH 3:11 Tiaq manoh cla haq khoe qnac dèh enh baxèm nèh, manòeq khoe jah broq gêh enh dalam ka Chuaq Jesus Christ, aih Chuaq da bèn,
EPH 3:12 enh dalam ka haq, bèn canòm ka manoh lùi trùh haq đòeq pi hìaq i kan tawac, đòeq jah kan cajap manoh hu thia haten ka Boc Plình.
EPH 3:13 Au hadai cali calo ka oh daq apaq hnoq au qnang glàm nanxa ma loh ka cro manoh, xài aih raq kan ranhòm ka oh daq.
EPH 3:14 Taiq aih ìq raq dài au majah hacùn cràng enh ngèa Baq,
EPH 3:15 canòm ka haq rìm toq hnim oe ta plình xam ta haqneq ma khoe jah yiniq am,
EPH 3:16 au waiq khàn mac tiaq kan padrŏng ranhòm da haq broq ka oh daq jah cwìang itai enh Yiang Hadròeh đòeq jah tadêh ta manoh cliac;
EPH 3:17 qmang aih Christ jah oe ta manoh oh daq ajang manoh lùi. Èh au waiq khàn dôq oh daq jah plôh riah cajap manoh ta kan loq waq;
EPH 3:18 jah pajùm ti ƀài mangai hadròeh đòeq hu loq ka dang gat, dang yôh, dang haqnhèq, dang jrùq da kan loq waq aih,
EPH 3:19 rai jah hnoq kan loq waq da Christ, aih yeo loe dìq dŏng ka kan loq maqnoeq, dôq oh daq jah bình halùih kan ùh dìq ùh dài da Boc Plình.
EPH 3:20 Manòeq kô, Boc Plình tiaq dèh cwìang itai haq, tabroq ta manoh bèn yeo loe ka yiniq bèn ma bòch, ma hèm.
EPH 3:21 Đòeq Haq jah kan ranhòm tanòe Tagop Hadròeh, xam enh dalam ka Chuaq Jesus Christ, hloe ta rìm qnhòng, mòeq đòe, ùh dìq ùh lùch! Amen.
EPH 4:1 Dài ajang aih, au kô mangai oe tù da Christ, pariaq pì oh daq ep rìh acaq qmang leq dôq haq tajì ka bàu creo pì ma khoe jah.
EPH 4:2 Rìh ep dìq jaq loq hamon rađeh, dìq jaq laq alàng, loq kèm, yŏc kan loq waq đòeq hu yong dabau,
EPH 4:3 yŏc hadrang caxi catèm đòeq hu àu wèq kan pajùm mòeq da Yiang Hadròeh.
EPH 4:4 I mòeq toq chac, mòeq Yiang Hadròeh raq, qmang ka oh daq khoe jah creo trùh mòeq kan tangèh raq,
EPH 4:5 i mòeq Chuaq, mòeq manoh lùi raq, mòeq ramènh ƀaptem.
EPH 4:6 Mòeq Boc Plình aih Baq da rìm ngai, haq aih enh qnhèq dìq dŏng rìm ngai, taqne rìm ngai, oe enh dalam rìm ngai.
EPH 4:7 Mahaq kan tabàih khoe am ka bèn tiaq maneh da Christ am.
EPH 4:8 Aih ìq majah i bàu doe: “Haq khoe tŏc tanòe haqnhèq, qnung haraya mangai wì ma rùp clêh, Haq tabàih am ka mangai da haq”.
EPH 4:9 Manòeq kô: “Haq khoe tŏc” bàu aih doe cleq, aih ma ùh xài doe haq hadai khoe loh nòe haqneq ta crŏng taneh qmòh?
EPH 4:10 Haq ma khoe loh aih raq haq ma khoe tŏc tanòe ma haqnhèq dìq jaq ta trŏc, đòeq hu broq bình rìm yiniq.
EPH 4:11 Cla Haq aih raq ma khoe am ka mangai kô broq mangai tiaq cla, mangai tau broq pajàu, mangai qnoeq broq mangai anoe Bàu lem, mangai qnoeq hòm broq mangai wèq tagop xam mangai hnài,
EPH 4:12 đòeq ƀài mangai hadròeh jah geo gua ta yiniq abroq patìh, dôq chac da Christ jah èh rai kàn,
EPH 4:13 gòm trùh jò bèn hi jah pajùm mòeq ta manoh lùi xam ta kan canau loq Kon Boc Plình, jah wìa mangai gêh mangai, jah chac hamac geo gua qmang da Christ.
EPH 4:14 Haq enh ka bèn pi hìaq tìah kon qyoh hòm, cađac wì qnùt rađeh, dôq wì padô đac rađeh loh ka tablòq manoh đòeq cadàu tiaq trong ùh troq,
EPH 4:15 mahaq enh ka bèn yŏc manoh loq waq hu anoe qnoh bàu joq qnàng, dôq yac ka trong leq dua bèn jah yòng kàn tam enh dalam ka Christ aih Mangai ma broq gàu Tagop.
EPH 4:16 Canòm ka haq aih dìq dŏng ta chac bèn jah ta carùp cajap ti dabau xam ƀòe atap ƀòe caxi qngwen, broq ka tang yiniq tiaq deh hra padren jah taqmùt ti dabau hu broq ka chac jah rai èh rai kàn hu ta paqnhrang ta kan loq waq.
EPH 4:17 Kô bàu au doe, bàu au canòm ka yiniq Chuaq hu anoe ka oh daq, pì pi dùh rìh acaq tìah ka wì enh gùng hòm, wì haq tiaq trong ùh loh cleq enh manoh cla,
EPH 4:18 majah qmang aih kan blùng oe enh dalam wì haq, taiq manoh wì gang got dài haq gàu wì majah khoe loh ka clam cluiq, hangai ka kan rìh da Boc Plình.
EPH 4:19 Wì haq khoe pi qnì kan camaih aih qmang leq, cađac rađeh rìh ta kan manhài, manoh ònh pi hêq ta kan amùa.
EPH 4:20 Mahaq oh daq hŏc đòeq huloq trùh Christ aih ùh xài qmang aih,
EPH 4:21 majah qmang aih oh daq khoe jah tàng Trong da Haq, khoe jah hnài enh dalam ka Haq, wop qmang ka bàu joq qnàng enh dalam ka Chuaq Jesus Christ aih Chuaq da bèn,
EPH 4:22 aih oh daq ep cađac trong rìh acaq enh calah qnèh, cađac kon mangai dùnh aih kon mangai khoe pi wìa taiq manoh cla loq ònh,
EPH 4:23 ep broq neo hlài ta gàu ngoc cla,
EPH 4:24 caxùnh yŏc kon mangai neo, aih raq mangai khoe jah broq dôq hatìah ka Boc Plình ta kan taq atoq xam kan sròeh da bàu joq qnàng.
EPH 4:25 Qmang aih, rìm ngai oh daq ep cađac kan loq capoch amòng, ep capoch jang ka mangai haten hatìa, majah qmang aih bèn kô dìq hamenh ta mòeq chac raq.
EPH 4:26 Tàng joq oh daq qnang nòeh, aih apaq broq yiniq lui, apaq panòeh trùh mahì clìh,
EPH 4:27 apaq am ka Satan jah dahôn.
EPH 4:28 Mangai loq atùng pi dùh atùng hòm, mahaq ran abroq, yŏc tì kŏng cla patìh trong ma lem, đòeq i dahwèq hu wiang tabàih am ka mangai pa, aih ma yeo troq.
EPH 4:29 Apaq i mòeq nà bàu qmèq hloh enh hacùng oh daq, mahaq jò ma troq ka capoch, aih capoch biaq nà bàu rangot đòeq hu wiang i lòeq ka mangai tamàng.
EPH 4:30 Oh daq apaq broq mangò ka Yiang Hadròeh da Boc Plình, majah qmang aih canòm ka haq oh daq men jah panhìn trùh ta hì baxon dèch.
EPH 4:31 Ep cađac kan tapagau, tamahau, kan tanòeh, talech, dahnap hloe xam trong dù ma qnoeq.
EPH 4:32 Acaq oe ti dabau ma laq alàng haq, bình kan loq ha-och, caqnaih yiniq kui ka dabau qmang ka Boc Plình khoe caqanaih yiniq lui ka oh daq enh dalam ka Christ.
EPH 5:1 Qmang aih oh daq drah wìa mangai loq top dua Boc Plình qmang ka kon loq waq da haq;
EPH 5:2 drah cadiang lam ta kan loq waq, qmang ka Christ khoe loq waq ka bèn, taiq bèn haq majah chìuq yŏc chac rađeh đòeq hu broq ramènh tadreo i kan xua thùm rahùt dèch ka Boc Plình.
EPH 5:3 Kan taqnung tango, ùh hadròeh, kan daiq plai, hadai apaq ràu trùh cadèh taqne oh daq, dôq haq jah tajì ka ƀài mangai hadròeh.
EPH 5:4 Apaq capoch brùaq, capoch blùng, capoch blìa hrinh hrai, aih dìq trong ùh troq, mahaq manè apôi Chuaq ma aih yi hnau.
EPH 5:5 Majah qmang aih, pì ep loq rameh: Mangai tanung tango, ùh hadròeh, mangai daiq plai, aih raq mangai kùh waiq radua qmù kiac, wì aih ùh i cabô jah waq diac da Christ xam da Boc Plình.
EPH 5:6 Apaq đòeq mangai jìang bàu padô qnùt oh daq, taiq ƀài yiniq kô raq dài haq kan panòeh da Boc Plình majah hrôq ta nang noe ùh qnì iu.
EPH 5:7 Qmang aih, ùh dùh taqmùt dèh ti wì haq yac ka trong leq.
EPH 5:8 Nèh haq, oh daq oe raq ta kan clam cluiq, mahaq manòeq kô khoe wìa mangai qngah qngai enh dalam ka Chuaq. Drah cadiang lam tìah kon da kan qngah;
EPH 5:9 majah qmang aih, plì da kan qngah aih oe ajang noè: broq trong lem, taq atoq xam kan joq qnàng.
EPH 5:10 Ti boq chaq trong leq ma lem ka manoh Chuaq.
EPH 5:11 Apaq taqmùt dèh yiniq broq ùh loh cleq da kan clam, mahaq xan ma anoe patô qnoh ƀài yiniq aih ma aih yi lem;
EPH 5:12 majah qmang aih toq ràu trùh bìac wì ma broq ta clam, aih ji khoe camaih pi cajaq.
EPH 5:13 Mahaq rìm yiniq khoe jah anoe paqnoh ta qngah, aih dìq khoe jah wìa kan qngah.
EPH 5:14 Dài haq majah khoe i bàu achìh: “Mangai ma qnang kùi, drah rìu beq drah padinh yòng enh taqne ƀài mangai cachìt aih èh Christ hi sreo qngah ka ìh.”
EPH 5:15 Qmang aih, khòh wèq ma rabiaq haq trong rìh acaq da oh daq, apaq broq đeh tìah ka mangai blùng, mahaq tìah qmang mangai rabiaq.
EPH 5:16 Drah haqnan rìm jò ma taqnàih, majah qmang aih ƀài hì aih dìq qmèq.
EPH 5:17 Qmang aih apaq wìa mangai blùng, mahaq ep loq manoh Chuaq ma enh.
EPH 5:18 Apaq bù ka alac, majah qmang aih alac broq ka pi wìa rìm trong, mahaq ep bình Yiang Hadròeh.
EPH 5:19 Hatèu ti dabau xi bàu calêu plình, calêu hadròeh, xam bàu calêu enh Yiang Hadròeh, rai dìq ka manoh hu calêu manè apôi Chuaq.
EPH 5:20 Rìm trong dìq ep canòm ka yiniq Chuaq Jesus Christ aih Chuaq da bèn, đòeq manè apôi Boc Plình, aih Baq bèn.
EPH 5:21 Drah iu crè ka Christ đòeq hu ta-iu dabau.
EPH 5:22 Mangai broq cadrì, ep iu tiaq deh ŏng qmang ka iu Chuaq,
EPH 5:23 majah qmang aih, ŏng aih gàu mai haq, i crài cleq ka Chuaq aih gàu da Tagop Hadròeh, Tagop Haròeh aih chac da haq, èh haq aih Mangai ma dèch tagop hadòeh.
EPH 5:24 Qmang aih, tagop hadròeh iu enh qneq ka Christ qmang leq, rìm trong gucadrì hadai ep iu tiaq deh ŏng qmang aih.
EPH 5:25 Mangai broq ŏng, drah loq ha-och deh ka cadrì, tìah ka Christ khoe ha-och ka tagop hadròeh, cađac qmòe cla rađeh am ka tagop aih,
EPH 5:26 đòeq broq ka tagop jah hadròeh, jò khoe yŏc diac qnheo, haq yŏc bàu broq ka tagop jah hliang hreo,
EPH 5:27 đòeq hu paqnoh kan qngah qngai da tagop hadròeh, ùh i ka xìt, ùh i ka habau, ùh i cleq ma hatìah qmang aih, mahaq hliang hadròeh pi i qmòe nòe hu cwò enh ngèa cla haq.
EPH 5:28 Hanoh qmang aih, ŏng ep loq waq deh ka mai qmang ka chac cla. Cabô loq waq dèh ka mai aih budàng loq waq deh ka cla diq.
EPH 5:29 Majah qmang aih, ùh lah i cabô git dèh chac cla, mahaq qmi palàng haq tìah ka Chirst broq ka tagop hadròeh diq,
EPH 5:30 majah qmang aih bèn kô dìq hamenh oe ta chac haq.
EPH 5:31 Taiq ajang aih, gucalô majah ep talah deh ka miq baq đòeq hu hatop deh ti mai, wa baiq ngai loh mòeq xech.
EPH 5:32 Kan hlèp aih kàn haraya, mahaq aih au anoe trùh Christ xam tagop hadròeh.
EPH 5:33 Qmang aih rìm ngai oh daq ep ha-och dèh ka mai, mangai broq mai ep loq iu dèh ŏng.
EPH 6:1 Mangai broq kon! Ep iu tiaq bàu miq baq enh dalam ka Chuaq, aih trong matroq.
EPH 6:2 Ep i manoh loq ta-iu tamèt dèh miq baq (aih ranenh ma adroe, i bàu tèu baha hatiaq ka aih),
EPH 6:3 đòeq ka ìh jah xôq ramot, jah rìh halình ta crŏng taneh.
EPH 6:4 Mangai broq baq! Apaq da khwàiq waq ka kon loh nòeh, mahaq ep yŏc kan loq hnài, loq bàt enh Chuaq đòeq hu wèq ban wì haq.
EPH 6:5 Mangai broq hapŏng, ep loq crè, ep yŏc manoh hnhoh jang đòeq iu mangai ma broq cla craq rađeh oe ta crŏng taneh qmang ka iu tiaq Chuaq diq,
EPH 6:6 ùh xài iu toq enh ngèa haq, tìah ka wì chaq toq trong aluàn yŏc manoh mangai qnoeq, mahaq ep tìah ka hapŏng da Christ, yŏc manoh lem hu broq tiaq manoh Boc Plình enh.
EPH 6:7 Yŏc deh manoh loq camet đòeq hu patìh dèh ka wì craq, tìah ka patìh ka Chuaq, ùh xài qmang ka patìh ka mangai,
EPH 6:8 majah qmang aih yac ka mangai broq hapŏng, mangai broq cla craq, mangai jah deh hra enh Chuaq tiaq tang yiniq đeh ma khoe broq.
EPH 6:9 Oh daq ma broq cla craq, pì hadai ep ngan deh hapŏng qmang aih diq, apaq ti hacam ka wì haq, majah qmang aih loq rađeh kô xam wì haq hanoh pajùm mòeq ngai Cla craq oe ta plình. Haq aih ùh loq waq tang ngai.
EPH 6:10 Pulùch aih, oh daq ep broq ka rađeh jah hagau enh dalam ka Chuaq canòm ka padren xam cwìang itai da haq.
EPH 6:11 Drah padon wê ƀài ranac da Boc Plình, đòeq yòng ka cajap hu tablêq ka ƀài kan kiac.
EPH 6:12 Majah qmang aih, ùh xài bèn tablêq ka xech akia xam mahim, mahaq tablêq ka ƀài wèq cwìang, ka ƀài padren ùh xau hnoq xam cla craq da crŏng taneh clam cluiq kô hloe bài kiac ngang dù ta caqnàm plình.
EPH 6:13 Qmang aih, drah yŏc ƀài ranac da Boc Plình đòeq ta hì clam cluiq, oh daq hlàt tablêq, trùh jò khoe blêq rìm yiniq, oh daq jah yòng cajap.
EPH 6:14 Drah yòng ma hagau, yŏc Bàu Joq qnàng broq caxi caqnam, caxùnh kan taq atoq broq eo cađàm,
EPH 6:15 yŏc kan catèm da Bàu lem ma palauq qmòe đòeq hu broq jai.
EPH 6:16 Ep yŏc tam manoh lùi đòeq broq khìan, đòeq oh daq jah plah đac ƀài rang ùnh da kiac dù.
EPH 6:17 Yŏc kan dèch claih broq cadoh, rai cadop wê chang da Yiang Hadròeh aih bàu Boc Plình.
EPH 6:18 Yac ka jò leq dua canòm ka Yiang Hadròeh hu waiq khàn hu creo dang ka rìm trong, rìm yiniq. Yŏc kan ùh tagah lep đòeq hu hamang trùh trong aih, rai hmàng waiq khàn am dìq dŏng ka ƀài mangai hadròeh.
EPH 6:19 Hadai hmàng trùh au hu waiq khàn ka au diq, đòeq jò au anoe, Chuaq am ka au bàu capoch dôq au ùh hìaq yùq crè jò au anoe qnoh kan hlèp da Bàu lem,
EPH 6:20 taiq aih raq au ma jah wìa mangai wê bàu taqne caxi datoeq, đòeq au jah capoch ka hagau hagình qmang ka au ep capoch.
EPH 6:21 Kô aih, enh dôq ka pì oh daq jah loq manòeq kô au qmang leq, qnang broq cleq, i Tichico, oh daq ma haten hatìa, mangai hapŏng dìq manoh ka Chuaq, haq aih èh hi taqmon hlài ka pì rìm yiniq.
EPH 6:22 Au khoe thê haq lam, waq ka oh daq loq nhèn manòeq kô qmang leq cadèh, đòeq hu alòng oh daq.
EPH 6:23 Waiq ka oh daq jah kan catèm, kan loq waq, jah manoh lùi enh Boc Plình aih Baq, enh Jesus Christ aih Chuaq bèn.
EPH 6:24 Kan tabàih dech oe dìq ti oh daq aih ƀài mangai ma khoe yŏc manoh ùh taclah đòeq loq waq ka Chuaq Jesus Christ aih Chuaq bèn!
PHI 1:1 Phaulô xam Timôthê, hapŏng da Chuaq Jesus Christ, achìh ka dìq dŏng mangai hadròeh da Chuaq Jesus Christ oe ta Philip, hloe xam ka mangai wèq tagop xam ƀài mangai patìh:
PHI 1:2 waiq oh daq jah kan catèm jah kan tabàih dech enh Boc Plình aih Baq bèn hloe xam enh dalam ka Chuaq Jesus Christ!
PHI 1:3 Jò hmàng trùh oh daq, au hi manè apôi Boc Plình au,
PHI 1:4 èh rìm yàng leq waiq khàn ka oh daq, au toq waiq khàn xi manoh lem bùi,
PHI 1:5 majah qmang ai enh baxèm trùh manòeq, oh daq khoe jah pajùm ta kan yòng kàn da Bàu lem enh aih trùh manòeq;
PHI 1:6 au loq qmòe rameh: Mangai ma khoe broq yiniq lem enh dalam oh daq, aih èh haq broq waq ka gêh trùh ta hì da Chuaq Jesus Christ.
PHI 1:7 Au hèm trùh dìq dŏng oh daq, qmang aih troq, majah qmang aih oh daq oe ta manoh cliac au, yac ka oe taqne caxi datoeq wì ma kàt au, yac ka jò au capoch cwaih rađeh rai anoe Bàu lem, aih oh daq hadai i pajùm ta kan tabàih dech Boc Plình ma am ka au.
PHI 1:8 Boc Plình wiang panhìn au yŏc manoh loq waq da Chuaq Jesus Christ đoèq hu loq waq ka oh daq.
PHI 1:9 Qnah hòm, bìac au creo dang jò waiq khàn, aih broq qmang leq manoh loq waq da oh daq rai èh rai bàc oe enh dalam kan rabiaq xam kan hèm loq,
PHI 1:10 đòeq hu loq hadro ngan trong leq ma yeo lem, đòeq oh daq jah hliang hreo pi i qmòe ka nòe leq hu cwò ta hì da Christ,
PHI 1:11 jah bình bauq plì taq atoq loh enh Chuaq Jesus Christ, đoèq hu broq qngah rai manè apôi Boc Plình.
PHI 1:12 Manòeq kô, au enh pì oh daq loq, bìac au qnang glàm manòeq kô khoe wiang broq ka Bàu lem jah chàc yi hangai.
PHI 1:13 Jaq dìq dŏng ƀài lình ma wèq ta hnim hadrah xam wì qnoeq dìq jah loq au tiaq Christ dài wì ma jah yŏc caxi datoeq kàt au qmang kô.
PHI 1:14 Bàc ngai ta oh daq hnoq jò au qnang oe qne caxi datoeq qmang kô, kiang wì haq i tam manoh lùi yeo bàc hòm enh dalam ka Christ, hùa lam anoe trong da Boc Plình ùh lòm yùq qmòe cleq.
PHI 1:15 Joq, i qnah ngai taiq manoh tajênh tagrìn dài wì haq majah lam anoe hnài mangai qnoeq loq ka Christ, mahaq hadai i mangai yŏc manoh lem đòeq hu lam anoe.
PHI 1:16 Ƀài mangai ma atìq kô broq xam manoh loq waq, wì loq Boc Plình khoe dì au đòeq hu wiang paqnhrang Bàu lem.
PHI 1:17 Da ƀài wì ma adroe tau, taiq kan plai, kan amùc toq ka rađeh, ùh dìq ka manoh, xoh dèh canau tam ka au kan xalep.
PHI 1:18 Mahaq ùh troq cleq! Yac ka qmang leq, yac ka patìah, yac ka joq qnàng, yiniq da Christ dua khoe jah lam anoe, aih ìq dài manòeq kô au qnang lem bùi, khoe aih oe raq lem bùi hòm.
PHI 1:19 Majah qmang aih au loq, canòm ka oh daq waiq khàn xam canòm ka Yiang Hadròeh da Chuaq Jesus Christ wiang ti au, bìac aih èh broq ka au rênh jah caqnaih.
PHI 1:20 Au cajap manoh lùi qmang aih, yac ka trong leq dua au ùh i camaih cleq, mahaq jò leq tìah ka jò leq, rìm trong au ùh i crè cleq ka anoe, qmang aih, yac ka au rìh yac ka au cachìt, dua Christ jah qngah ta chac au.
PHI 1:21 Majah qmang aih, Christ aih kan rìh da au, cachìt aih kiang yeo troq ka au.
PHI 1:22 Patìah haq, au oe rìh yôt ta chac kô, aih i lòeq tam ka yiniq au broq, dài au ùh qnì ràih trong leq.
PHI 1:23 Au rahnhua taqne, enh lam oe ti Christ, aih ma yeo troq,
PHI 1:24 mahaq au oe raq ta chac kô aih nhet ka pì.
PHI 1:25 Au lùi qmang aih, au loq rađeh kô èh oe raq ti pì oh daq, đoèq wiang broq ka oh daq jah lem bùi, jah kàn tam manoh lùi;
PHI 1:26 dôq jò leq au trùh hòm ti pì oh daq, pì oh daq jah yŏc au hu broq nen đòeq jah catèh rađeh yôt enh dalam ka Chuaq Jesus Christ.
PHI 1:27 Toq rameh raq, oh daq ep acaq oe ma tajì ka Bàu lem da Christ, đòeq yac ka jò au trùh hmàih ka oh daq, yac ka jò au arù, dua au jah loq oh daq moèq manoh yòng cajap ti dabau, moèq manoh đòeq hadai wiang paqnhrang manoh lùi da Bàu lem, yac ka trong leq dua apaq đòeq ka mangai ma tablêq ka oh daq taqnhùq rađeh:
PHI 1:28 Aih raq nòe hu patô wì aih èh hnhung lùch, mahaq oh daq jah dèch, ƀài yiniq aih trùh enh Boc Plình,
PHI 1:29 enh dalam ka Christ, Boc Plình am ka oh daq xôq ramot, ùh xài đòeq toq hu lùi haq hi dìq mahaq đòeq oh daq wiang chìuq xalep ti haq,
PHI 1:30 aih èh pì oh daq hadai ep wiang chìuq kan tabroq tablêq qmang ka pì ma qnang hnoq, qnang hìa ajang au manoèq.
PHI 2:1 Qmang aih, enh dalam ka Christ tàng loq i cleq hu alòng dabau, tàng enh manoh loq waq loq i cleq đòeq wiang dèch dabau, loq i cleq axong ka dabau enh dalam Yiang Hadròeh, tàng loq i manoh loq ha-och xam kan tamèt,
PHI 2:2 pì oh daq khòh mòeq bàu ti dabau, hadai qmòeq kan loq waq, hadai pajùm mòeq ta Yiang Hadròeh, qmang aih broq ka au jah lem bùi hi gêh.
PHI 2:3 Apaq broq cleq enh manoh tajênh, toq bang tìang ùh loh cleq, mahaq loq hamon rađeh, ngan mangai qnoeq yeo haqnhèq ka rađeh.
PHI 2:4 Rìm ngai ta oh daq apaq enh jah toq ka rađeh mahaq ep ngan lòeq ka wì qnoeq diq.
PHI 2:5 Drah hadai i mòeq manoh tìah ka Christ ma khoe i,
PHI 2:6 Haq daq adàng ka Boc Plình enh baxèm raq, mahaq ùh ngan kan daq adàng ka Boc Plình aih bìac ep rùp ka cajap,
PHI 2:7 cla haq raq khoe cađac rađeh, yŏc chac da mangai hapŏng, đòeq wìa kon mangai.
PHI 2:8 Haq khoe rìh tìah ka mangai, haq paqnoh rađeh ka haqneq, iu bàu trùh ma cachìt, mech cachìt qmòe talong pagat.
PHI 2:9 Dài aih raq, Boc Plình majah khoe dèch haq ka haqnhèq, am ka haq yiniq yeo haqnhèq dŏng ka yiniq ma qnoeq,
PHI 2:10 waq toq hi tàng yiniq Chuaq Jesus, rìm toq cràng ta trŏc, ta taneh, enh qneq ka taneh, dìq dŏng ep hacùn,
PHI 2:11 rìm toq rapet dìq creo ka Chuaq Jesus Christ aih Chuaq, rai dèch kan ranhòm ka Boc Plình aih Baq
PHI 2:12 Qmang aih, yôiq oh daq da au ma loq waq deh, tìah ka pì khoe iu yôt bàu au, ùh xài toq jò au i mat ta qmat, mahaq manòeq kô jò au arù, thê ùh hnau ka aih hòm, yŏc manoh yùq crè tarìt đòeq hu broq kan dèch claih ka cla.
PHI 2:13 Majah qmang aih Boc Plình tamèt ta manoh cliac oh daq rai enh rai broq tiaq manoh lem haq.
PHI 2:14 Yac ka broq cleq apaq rangòt rai mumùc,
PHI 2:15 đòeq oh daq rìh taqne nang noe ngang dù kô, jah wìa kon da Boc Plình, ùh i ka xìt, ùh i habau, ùh i nòe leq đòeq hu cwò, taqne nang noe aih, oh daq wèq Trong kan rìh, sreo qngah tìah ka hadreo ta crŏng taneh;
PHI 2:16 đòeq trùh hì da Christ, au jah catèh khoe ùh hìaq qngwan ka rađeh ma cadàu, ùh qngwan ka đeh ma xalep.
PHI 2:17 Yac ka mahim au, ep pùc enh qnhèq ka ramènh tadreo xam ƀài dahwèq enh manoh lùi da oh daq, dua manoh au lem bùi, rai lem bùi pajùm ti oh daq.
PHI 2:18 Oh daq hanoh lem bùi trong aih, rai lem bùiti au.
PHI 2:19 Au ngèh enh dalam ka Chuaq Jesus, drah thê Timôthê rênh lam ta oh daq, đòeq au jah loq pì oh daq qmang leq, dôq manoh au jah catèm.
PHI 2:20 Joq qnàng, au ùh i ka cabô ma tìah ka haq aih mòeq manoh ti au đòeq dìq ka manoh wiang patìh ka pì oh daq;
PHI 2:21 mangai leq mangai meh, chaq waq ka jah toq ka rađeh, ùh chaq ka Chuaq Jesus Christ.
PHI 2:22 Mahaq oh daq loq haq aih mangai ùh tablòq manoh, haq khoe pajùm manoh wiang patìh ka Bàu lem ti au, tìah qmòe kon oe deh ti baq.
PHI 2:23 Aih ìq, au majah enh rênh thê haq lam ta oh daq, jò au bu loq ka rađeh kô èh qmang leq;
PHI 2:24 enh dalam ka Chuaq cla au lùi dèh qmang kô hòm: cla au hadai jah rênh trùh.
PHI 2:25 Mahaq manòeq kô, au hèm au ep thê Êpha-Phôđit hlài ta oh daq, haq aih hadai oh daq au, mangai abroq pajùm ti au, mòeq bua ka au haq aih mangai wê bàu, mangai oh daq khoe thê haq trùh hu patìh am yiniq cleq au qnang nan.
PHI 2:26 Majah qmang aih, haq toq tangèh jah glàm dìq dŏng ka pì oh daq, haq toq mangò, majah qmang aih haq tàng doe pì oh daq khoe loq ka haq ùh hrŏc.
PHI 2:27 Joq qnàng haq ùh hrŏc ten cachìt, mahaq Boc Plình khoe ha-och ka haq, èh ùh xài toq ka haq mahaq hloe xam ka au, đòeq au ùh hìaq khoe mangò loh tam ka mangò hòm.
PHI 2:28 Qmang aih au khoe thê haq drah lam, dôq oh daq hnoq haq oh daq hujah manè, au hadai jah yeo ka mangò.
PHI 2:29 Qmang aih oh daq khòh yŏc dìq ka manoh lem bùi, hu đìh mangai ta Chuaq, thê pì i manoh loq ta-iu ka ƀài mangai qmang aih;
PHI 2:30 majah qmang aih, taiq patìh ka Christ dài haq majah hwaq cachìt, haq pi dèh dèm qmòe dèh kan rìh, đòeq hu akop hlài ƀài yiniq oh daq ma khoe ùh jah wiang ka au.
PHI 3:1 Yeo loe ka aih hòm, oh daq drah lem bùi enh dalam ka Chuaq, au ùh i cleq ma ep hòq jò achìh tam ƀài yiniq kô ka pì oh daq, majah qmang aih đòeq wèq dôq pì jah catèm.
PHI 3:2 Ep ngan loq i ƀài koq, ep ngan loq i ƀài mangai patìh ngang dù, ep ngan ramènh kat akia patìah.
PHI 3:3 Majah qmang aih, bèn kô mangai broq ramènh kat akia joq qnàng, aih taiq bèn canòm ka Yiang Haròeh da Boc Plình đòeq hu patìh ka Boc Plình, catèh dađeh toq enh dalam ka Chuaq Jesus Christ, qnhòq lah hmaq canòm ka xech akia jò leq.
PHI 3:4 Qmang aih, ùh xài au ùh i ka nòe hu catèh rađeh ta xech akia kô. Tàng joq mangai qnoeq xoh radeh kô i nen hu catèh tiaq xech akia kô, au kiang ma yiloe ka aih!
PHI 3:5 Ha-uang bu rahem hì au khoe broq ramènh kat akia, au kô mangai Isorali, nang noe da Bênjamin, mangai Hêbru, kon da mangai Hêbru, tiaq ranenh, au mòeq bua ka mangai Pharisi;
PHI 3:6 tiaq kan panim nhet, au kô mangai ti rùp Tagop Hadròeh, tiaq trong ranenh au kô taq atoq ùh i ka nòe cwò.
PHI 3:7 Mahaq, taiq Christ au ngan trong i lòeq aih, budàng kan qngwan diq.
PHI 3:8 Au hadai ngan rìm yiniq, budiang kan qngwan, majah qmang aih, jah loq ka Chuaq Jesus Christ aih ùh hnau dŏng ka yiniq qnoeq, Haq aih Chuaq au, au hadai pi adênh rìm trong ma i lòeq aih, đòeq hu tiaq haq. Joq, au hnoq ƀài yiniq aih budàng ƀài aròm, đòeq au jah Chuaq Jesus Christ
PHI 3:9 hujah oe enh dalam ka haq, jah qmang aih ùh xài canòm kan taq atoq cla au jah enh ranenh, mahaq taiq au lùi Chuaq Jesus Christ, aih kan taq atoq enh Boc Plình khoe jah paqnàng enh qnhèq ka manoh lùi;
PHI 3:10 dôq au jah loq ka haq, loq cwìang itai kan rìh hlài da haq, jah pajùm kan xalep ti haq, broq ka au jah tìah ka haq ta kan cachìt haq,
PHI 3:11 au ngèh rađeh jah rìh hlài enh mangai cachìt.
PHI 3:12 Anoe aih ùh xài au khoe jah ƀài yiniq kô, hanoh ùh xài au khoe trùh ta kan gêh geo, mahaq au qnang cadàu waq ka jah ƀài yiniq aih, majah qmang aih, cla au kô khoe jah Chuaq Jesus Christ dùng yŏc.
PHI 3:13 Au anoe ka pì oh daq, cla au kô, au ùh hèm đeh khoe jah clech trùh nòe,
PHI 3:14 mahaq dua au broq deh mòeq trong raq: hèt đac dŏng ƀài yiniq enh rù, đòeq cadàu tiaq yiniq enh ngèa, dôq hujah yŏc kan baha enh Boc Plình oe ta plình khoe creo ka au enh dalam ka Chuaq Jesus Christ.
PHI 3:15 Qmang aih, dìq ka bèn mangai ma khoe kàn gêh, ep i manoh aih, tàng joq oh daq hèm trong qnoeq, dua Boc Plình yŏc trong kô raq đòeq sreo qngah ka oh daq.
PHI 3:16 Toq rameh raq: bèn khoe jah pang maneh leq, bèn hadai ep lam qmang aih.
PHI 3:17 Manòeq kô pì oh daq, drah top dua au rai ngan ƀài mangai rìh acaq tiaq dua oh daq ma hnoq taqne nhèn.
PHI 3:18 Majah qmang aih, au khoe anoe yôt ka oh daq, manòeq kô au rai hmoe rai anoe hòm: bàc ngai rìh tìah qmòe ka mangai tagit ka long pagat da Christ.
PHI 3:19 Atìq pulùch da wì haq aih cachìt hnhung, wì yŏc dèh cliac broq bùa cla wì haq, yŏc deh kan camaih broq kan rahù, hèm toq trong ta crŏng taneh kô.
PHI 3:20 Mahaq bèn kô mangai da diac plình, enh aih bèn ma tangèh gòm dèh Mangai dèch bèn aih Chuaq Jesus Christ,
PHI 3:21 Haq broq ka chac mac ùh nèn da bèn wìh wìa tìah ka chac mac ranhòm da haq, wop tiaq cwìang itai da haq khoe i đòeq broq rìm yiniq ep iu tiaq.
PHI 4:1 Manòeq kô, dìq dŏng pì oh daq, aih ƀài mangai au dìq jaq loq waq dèh enh nèh, pì aih kan lem bùi da au, cadoh ranhòm da au, pì ep yòng ma cajap enh dalam ka Chuaq oq.
PHI 4:2 Au pariaq Êvôđi xam Sinticô ep mòeq manoh ta Chuaq.
PHI 4:3 Joq au anoe dèh ka ìh, mangai bua joq qnàng da au, ìh wiang ti wa baiq ngai gucadrì aih diq, majah qmang aih wa aih hanoh khoe wiang xalep ka Bàu lem ti au xam Côlêman, xam ƀài bua bèn maqnoeq, aih la ƀài mangai yiniq wì haq khoe jah achìh ta hset kan rìh.
PHI 4:4 Drah lem bùi yôt ta Chuaq. Au anoe hòm: drah lem bùi beq!
PHI 4:5 Dôq rìm ngai jah hnoq kan loq bùi da oh daq. Chuaq khoe haten.
PHI 4:6 Ùh dùh lèt dèh, mahaq tarìm trong yŏc bàu waiq khàn, creo dang, xam kan manè apôi đòeq hu dèch ƀài yiniq rađeh ma enh waiq dang Boc Plình.
PHI 4:7 Kan catèm da Boc Plình yeo haqnhèq ka rìm trong bèn ma loq, jah wèq cliac manoh oh daq enh dalam ka Chuaq Jesus Christ.
PHI 4:8 Pulùch aih, yôi yôiq dìq dŏng ka oh daq, trong leq ma joq qnàng, trong leq khòh padèch, trong leq khòh manè, trong leq taq atoq, trong leq lem hreo, trong leq khòh waq, trong leq i bàu lem, trong leq ma tajì, aih pì oh daq ep hèm trùh.
PHI 4:9 Trong leq oh daq khoe hŏc khoe jah, khoe tàng, khoe hnoq ajang au, broq beq, aih èh Boc Plình da kan catèm hi oe ti oh daq.
PHI 4:10 Enh dalam ka Chuaq au jah lem bùi haraya, majah qmang aih manòeq kô oh daq khoe hmàng trùh au hòm, trong aih dua oh daq khoe hèm trùh yôt, mahaq qnhòq glàm jò hu paqnoh.
PHI 4:11 Ùh xài au enh anoe đèh qnang nan, majah qmang aih, au khoe axràm yac ka glàm qmang leq, manoh au dua lem bùi.
PHI 4:12 Au loq rìh jò ma dahênh, hadai loq rìh jò ma tàu tìa. Rìm trong, rìm nòe au dìq axràm, yac ka panàc yac ka pangot, yac ka i rah yac ka ùh, dua ùh troq cleq.
PHI 4:13 Au broq jah rìm yiniq aih canòm ka Chuaq tam padren ka au.
PHI 4:14 Mahaq oh daq khoe wiang hanò ka au jò nan no, aih raq khoe broq biàc lem.
PHI 4:15 Dìq ka oh daq oe ta Philip, pì hadai loq jò au baxèm hnài Bàu lem, jò au loh khoe ka Maxêđoan, enh gùng ka Tagop Hadròeh da pì, aih ùh i Tagop leq waq taqmùt ti au, đòeq hu wiang hnhu am qmòeq cleq;
PHI 4:16 majah qmang aih, jò au oe raq ta Têsalônica, oh daq khoe mòeq baiq yàng gòe aràng dahwèq au ma qnang nan.
PHI 4:17 Anoe aih, ùh xài au ngèh ka dahwèq, mahaq au ngèh enh dahwèq aih oh daq jah loh plì yeo bàc hòm.
PHI 4:18 Qmang aih, manòeq kô au khoe jah tôm taih, qnang ùh dìq ùh dài, au khoe tàu tìa, majah qmang aih au khoe jah dŏng dahwèq pì gòe aràng ka au ajang Êpbaphôđit tìah qmòe kan xua thùm, aih la ramènh Boc Plình ma khoe dì rai lem manoh.
PHI 4:19 Èh Boc Plình da au, broq ka oh daq jah tàu tìa rìm yiniq oh daq ma nhet ka waq wop tiaq kan padrŏng da haq oe tanòe ranhòm enh dalam ka Chuaq Jesus Christ.
PHI 4:20 Waiq kan ranhòm hlài dìq ta Boc Plình, aih Baq da bèn mòeq đòeq ùh lùch! Amen.
PHI 4:21 Au i bàu hmàih ka dìq dŏng mangai hadròeh da Chuaq Jesus Christ, oh daq qnang oe pajùm ti au hadai tanap bàu hmàih trùh oh daq.
PHI 4:22 Dìq dŏng mangai hadròeh gùng kô hadai i bàu hmàih ka oh daq, ƀài mangai oe ta hnim Sêsa aih kiang ma yeo nhet.
PHI 4:23 Waiq kan tabàih da Chuaq Jesus Christ jah oe ta dalam oh daq.
COL 1:1 Phaulô tiaq manoh da Boc Plình enh, jah creo broq mangai tiaq cla da Chuaq Jesus Christ xam Timothê aih oh daq bèn,
COL 1:2 achìh ka oh daq bèn ma oe ta Côlose aih ka ƀài mangai hadròeh rai ùh tablòq manoh ta Chríst, waiq kan tabòeh dech xam kan catèm enh Boc pl ình aih Baq bèn trùh ta oh daq
COL 1:3 Jò waiq khàn am ka oh daq, nhèn ùh hêq ka manè apôi Boc plình aih Baq da Chuaq Jesus Christ bèn.
COL 1:4 Majah qmang aih nhèn khoe hìa trùh manoh lùi da oh daq ta Chuaq Jesus Christ xam manoh oh daq loq waq ka mangai da Boc plình,
COL 1:5 manoh xam kan loq waq aih plôh loh enh kan tangèh ma khoe padon đòeq ka oh daq ta plình, aih la ƀài yiniq enh adroe kô nèh oh daq khoe canòm ka trong Bàu lem joq qnàng đòeq canau loq.
COL 1:6 Trong Bàu lem aih khoe trùh ta oh daq, hanoh qmang aih diq trong Bàu lem khoe caqmon loh plì rai yòng kàn jàp ta crŏng taneh. Patep pang hì oh daq khoe jah tàng kan tabàih dech da Boc Plình rai hŏc waq ka jah loq qmòe ka joq qnàng kan tabòeh dech aih.
COL 1:7 Wop qmang ka Êphapra aih mangai abroq qmoeq qmang ma haten hatìa ti nhèn khoe hnài oh daq, haq wiang ka nhèn qmang ka mangai patìh ùh tablòq manoh ka Christ.
COL 1:8 Haq hadai khoe anoe ka nhèn loq manoh loq waq da oh daq ma khoe chìuq enh Yiang Hadròeh.
COL 1:9 Aih ìq, nhèn hanoh qmang aih, patep pang hì nhèn hìa trùh oh daq, nhèn ùh hêq ka waiq khàn am ka pì. Nhèn waiq Boc Plình ùc bình ka oh daq kan rabiaq loq trong manoh haq ma enh, tiaq ajang kan rabiaq kan loq da Yiang Hadròeh am.
COL 1:10 Đòeq oh daq rìh acaq ma tajì ka Chuaq, jah lem manoh haq rìm trong, loh rìm yiniq broq lem, èh rai yòng kàn ta kan loq ka Boc Plình,
COL 1:11 canòm kan i cwiàng itai ranhòm da haq, jah padren rìm trong, đòeq oh daq i kan loq kèm dràng àt bàc trong.
COL 1:12 Rai dèch kan manè apôi am ka Baq, aih mangai ma khoe broq ka oh daq tajì ka jah kùng hang ti ƀài mangai hadròeh ta diac qngah qngai.
COL 1:13 Haq khoe paclaih bèn loh khoe ka cwìang da kan clam cluiq, broq ka bèn jah qnhac atŏc ta diac Kon haq ma dìq jaq loq waq dèh,
COL 1:14 enh dalam Kon aih bèn i kan baxon dèch, aih la kan caqnaih yiniq lui.
COL 1:15 Haq aih raq dua qmù da Boc Plình ùh jah hnoq, aih la Mangai i adroe dŏng ka rìm yiniq ma khoe jah broq loh.
COL 1:16 Majah qmang aih rìm yiniq dìq khoe jah broq loh enh dalam ka haq, yac ka ta trŏc yac ka ta taneh, ngè xau hnoq ngè ùh xau hnoq, yac ka bùa, yac ka ƀài cla craq, ƀài wèq cwìang, rìm yiniq dìq khoe jah broq loh enh dalam ka haq rai đòeq ka haq.
COL 1:17 Haq i adroe ka rìm yiniq èh rìm yiniq yòng cajap enh dalam ka haq.
COL 1:18 Èh hadai Haq aih raq gàu da chac hamac, aih la gàu da Tagop Hadròeh. Haq la baxèm la kon ramua da ƀài mangai rìh hlài enh kan cachìt, đòeq ta rìm yiniq haq yòng qmòe adroe.
COL 1:19 Majah qmang aih Boc Plình khoe bùi manoh broq rìm yiniq ma bình bauq ta rađeh jah oe ta haq,
COL 1:20 èh xi mahim haq talong pagat, khoe jah broq loh kan hatroq, đòeq rìm yiniq ta taneh ta troc dìq canòm ka haq đòeq jah hatroq ka cla Boc Plình.
COL 1:21 Da oh daq hòm hì adroe nèh hangai ka Boc Plình, manoh tablêq hlài ka haq ajang nòe trong dù da rađeh ma broq,
COL 1:22 mahaq manòeq kô Boc Plình khoe canòm kan cachìt da Kon haq ma khoe chìuq ta chac hamac xech akia đòeq broq oh daq hatroq, đòeq broq oh daq jah hadròeh yòng enh ngeà haq, ùh i ka xìt, ùh i ka nòe hu cwò;
COL 1:23 waq toq oh daq cajap manoh lùi Chuaq ùh talùi ùh talìc enh kan tangèh khoe jah anoe qnoh xi trong Bàu lem oh daq ma khoe jah tàng, aih la trong khoe jah anoe qnoh taqne rìm yiniq jah broq loh ta caqnàm plình, hloe xam au, Phaulô, la mangai patìh ka trong aih.
COL 1:24 Manòeq kô au lem bùi ta kan xalep đeh ma khoe jah patìh ka oh daq, pàng Tagop Hadròeh aih la chac da Christ, dài au majah yŏc deh chac hamac đòeq pòq wê rìm yiniq ma oe i ta kan xalep da haq.
COL 1:25 Au broq mangai patìh ka Tagop Hadroèh aih tiaq bàu Boc plình ma khoe taqmroq axong, aih la Mangai khoe thê au anoe hnài trong Chuaq ka oh daq ma gêh geo,
COL 1:26 aih la kan hlèp ma khoe cadoc enh qnhòng calah nèh, yàng manòeq kô khoe jah paqnoh ka mangai da Boc plình.
COL 1:27 Majah qmang aih Boc Plình khoe ràih wì haq đòeq broq ka mangai diac wì jah loq kan padrŏng ranhòm da kan hlèp aih. Aih la Christ oe qne oh daq, aih raq kan tangèh trùh ta kan ranhòm.
COL 1:28 Haq aih raq nhèn ma anoe, yŏc rìm kan rabiaq đòeq pariaq rìm ngai, hnài rìm ngai, đòeq paqnoh rìm ngai jah geo lem enh dalam ka Christ enh ngèa Boc Plình.
COL 1:29 Aih ìq raq dài au ma abroq, canòm ka padren haq wiang đòeq hu tablêq aih la padren qnang abroq i cwìang ta au.
COL 2:1 Au enh oh daq loq dàng leq cadèh au khoe dìq jaq tablêq am ka oh daq, ka mangai ma oe ta laođixê xam ka wì oh daq ma ùh hnoq hadrò au,
COL 2:2 dôq manoh wì aih jah prarông hujah pajùm mòeq ta kan loq waq, đòeq tangeà trùh ta kan qnì loq tôm taih ùh dìq ùh dài ka cajap cajình, loh qmòe ka jah loq kan hlèp da Boc Plình, aih la Christ,
COL 2:3 enh dalam haq khoe cadoc hlèp rìm hang ma canaq da kan rabiaq, qnì loq.
COL 2:4 Au doe qmang aih, dôq ùh hìaq i cabô yŏc bàu padô đòeq hu qnùt oh daq.
COL 2:5 Majah qmang aih yac ka chac au hangai, mahaq mahua yiang au dua oe ti oh daq, hnoq oh daq oe ti dabau i xèm goe rai cajap manoh lùi trùh Christ, aih joq au bùi raya.
COL 2:6 Oh daq khoe lùi Chuaq Jesus Christ qmang leq, drah cadiang lam enh dalam ka haq qmang aih;
COL 2:7 drah grap riah rai bùn xèm enh dalam ka haq, yŏc manoh lùi broq ka cajap, tiaq qmang ka oh daq ma khoe jah hnài rai ùh dìq ùh dài ta kan manè apôi.
COL 2:8 Ngan oq, apaq dôq wì yŏc bàu atac rabiaq xam bàu dech, tiaq bàu taqmon da kon mangai, ranenh da qnhòng kô, ùh tiaq trong da Christ, đòeq rùp oh daq iu tiaq.
COL 2:9 Majah qmang aih enh dalam ka Christ khoe tôm yiang da Boc Plình tìah gleq i qmòe chac.
COL 2:10 Èh hòm enh canòm ka Christ oh daq khoe jah trùh ta kan tàu tìa, majah qmang aih haq aih raq gàu da rìm cwìang xam rìm padren dêh.
COL 2:11 Oh daq hadai chìuq kat akia enh dalam haq, ùh xài kat akia enh tì kŏng kon mangai, mahaq ramènh kat akia da Christ, aih la lêh cađac kon mangai dùnh.
COL 2:12 Oh daq khoe jah catùh ti haq xi ramènh ƀaptem, aih hadai jah rìh hlài ti haq xi manoh lùi ta cwìang itai Boc Plình, aih la mangai khoe broq ka haq rìh hlài enh kan cachìt.
COL 2:13 Jò oh daq khoe cachìt dèh ka yiniq lui rađeh xam xech akia ma ùh kat akia, aih Boc plình khoe broq ka oh daq jah rìh hlài ti Christ, majah qmang aih khoe lêh caqnaih dŏng da bèn yiniq lui.
COL 2:14 Haq khoe xùt đac jàiq dòeh achìh đòeq hu tablêq ka bèn xam ƀòe ranenh ma pagau ka bèn, hit hloe jàiq dòeh aih rai tiang đình talong pagat.
COL 2:15 Haq khoe caqnìh đac ƀòe cwìang ma broq gàu, xam ƀòe padren dêh, yŏc long pagat đòeq blêq wì aih rai patô qnoh dôq ka mangai hnoq đeh hra ta phù cròng.
COL 2:16 Qmang aih paq i cabô hadrah oh daq trong acaq ôq, tàng ùh meh hì ramènh, hì khê neo, hì Sabat,
COL 2:17 aih dìq qmù da yiniq ma padon trùh, chac aih oe ta Christ.
COL 2:18 Apaq đòeq ƀòe wì tau atùng yŏc da oh daq kan baha, aih la ƀài mangai enh patìah đeh kô ùh qnhèq qneq mahaq enh kùh waiq bình plình. Wì haq tiaq ƀài trong đeh hnoq, xam kan daiq da xech akia wì haq loh ka padèch rađeh ùh loh cleq,
COL 2:19 ùh i hatop ka gàu, canòm ka gàu aih dìq ka chac men jah taqmroq hatop xi ƀài atap, jah kan yòng kàn enh Boc Plình.
COL 2:20 Tàng joq oh daq hadai cachìt ti Christ khoe jah claih ka ranenh da kon mangai, aih hagleq majah oe dôq ƀài yiniq kô panan rađeh tìah taiq ka oh daq oe rìh tiaq crŏng taneh kô.
COL 2:21 Ùh khòh wê, ùh khòh liah, ùh khòh bèq?
COL 2:22 Dìq ka ƀài yiniq aih waq toq hi troq aih hi loh ka raliang tiaq bàu da kon mangai ma hnài,
COL 2:23 yac ka enh gùng aih hnoq tìah gleq rabiaq, aih la kùh waiq tiaq deh manoh cla, ùh qnhèq qneq rai baxa dèh chac hamac, yàng ùh i jah cleq đòeq hu tablêq ka trong xech akia ma enh.
COL 3:1 Qmang aih tàng joq oh daq jah rìh hlài ti Christ, drah chaq ƀài yiniq oe ta plình, aih noè Christ haqngui enh qma Boc Plình.
COL 3:2 Drah tangèa manoh ta ƀài yiniq oe ta plình, apaq ngèa manoh ta ƀài yiniq oe ta crŏng taneh,
COL 3:3 majah qmang aih oh daq khoe cachìt kan rìh dadeh khoe jah cadoc ti Christ oe ta dalam Boc Plình.
COL 3:4 Jò leq Christ aih kan rìh da oh daq hi trùh, jò aih èh oh daq hadai jah trùh ti haq ta kan ranhòm.
COL 3:5 Qmang aih, drah broq dôq haq cachìt ƀài yiniq da crŏng taneh kô oe ta chac oh daq, aih la trong taqnung tango, ùh hruah, manoh loq ònh, enh trong qmèq, daiq plai, daiq plai ùh crài cleq ka kùh waiq radua qmù:
COL 3:6 taiq ƀài yiniq aih Boc Plình majah caqnìh kan nòeh ka wì kon ma ùh iu;
COL 3:7 adroe nèh oh daq rìh ta ƀài kan qmèq aih rai acaq oe qmang aih.
COL 3:8 Mahaq manòeq kô ep cađac dŏng ƀòe yiniq aih, aih la kan nòeh, kan mahau xam kan dù. Apaq capoch troq cabô, ùh dùh i mòeq nà brùaq loh enh bàu oh daq.
COL 3:9 Apaq qnùt dabau majah qmang aih khoe lêh đac kon mangai dùnh xam yineq broq da haq,
COL 3:10 đòeq caxùnh yŏc mangai neo aih la mangai qnang wìh wìa neo tiaq dua da Mangai ma broq loh haq aih, đòeq hujah trùh ta kan loq gêh geo.
COL 3:11 Tacô pi i ka mangai Gorec, mangai Juđa, mangai khoe kat akia, mangai dù, mangai Sythe, mangai broq hapŏng dìc, mangai broq cla, mahaq Christ aih rìm yiniq ta rìm yiniq.
COL 3:12 Qmang aih oh daq la mangai khoe jah ràih da Boc Plình, mangai hadròeh haq ma dìq jaq loq waq dèh, thê i manoh loq ha-och. Drah sràp yŏc kan loq waq, kan alàng, loq hamuan, khun khauq,
COL 3:13 tàng cabô taqne oh daq i cleq ùh troq ka dabau, aih thê taqnhùa ka dabau rai lêh caqnaih yiniq lui ka dabau: Tìah ka Chuaq ma khoe lêh caqnaih yiniq lui ka oh daq qmang leq, oh daq hadai caqnaih yiniq lui ka dabau qmang aih diq.
COL 3:14 Mahaq enh qnhèq dìq dŏng ka ƀài yiniq aih, ep caxùnh yŏc kan loq waq, aih la caxi achauq ƀài kan lem geo.
COL 3:15 Drah đòeq kan catèm da Christ wèq ta manoh oh daq, oh daq hadai khoe jah creo trùh ta kan catèm aih oe ta mòeq chac, drah paqnoh manoh loq manè apôi.
COL 3:16 Drah đòeq bàu da Christ bình bauq taqne oh daq dôq oh daq ùh dìq ùh dài ta kan rabiaq. Drah yŏc calêu plình, ƀài calêu hadròeh, calêu enh Yiang Hadròeh đòeq hnài rai pariaq dabau, pàng khoe jah bình kan tabàih dech enh haq dài oh daq majah ep dìq ka manoh calêu manè apôi Boc Plình.
COL 3:17 Yac ka oh daq capoch yac ka oh daq abroq, dìq ep canòm ka yiniq Chuaq Jesus đòeq hu broq rìm trong, canòm ka haq đòeq manè pôi Boc Plình, aih la Baq.
COL 3:18 Ƀài mangai broq mai, drah iu tiaq deh ŏng, qmang aih tajì troq ta Chuaq.
COL 3:19 Ƀài mangai broq ŏng, ep loq waq deh ka mai, apaq hadrùq hadriang ka wì haq.
COL 3:20 Ƀài mangai broq kon, rìm trong ep iu tiaq miq baq, majah qmang aih trong aih lem ka manoh Chuaq.
COL 3:21 Mangai broq baq ùh dùh jrôq chiu dôq deh kon nòeh, yùq èh wì haq loq tagah tagôi ta manoh.
COL 3:22 Ƀài mangai broq hapŏng, ta rìm trong ep loq iu tiaq bàu dèh cla craq ta qnhòng kô, ùh xài patìh toq enh ngèa wì haq qmang ka mangai enh aluàn yŏc manoh wì, mahaq jao manoh iu yùq ka Chuaq, ep patìh xi manoh hnhuh jang.
COL 3:23 Yac ka broq cleq dua ep dìq ka manoh hu broq, tìah broq ka Chuaq ùh xài broq ka kon mangai,
COL 3:24 majah qmang aih ep loq rameh đeh kô èh jah kùng hang baha enh Chuaq. Oh daq qnang broq hapŏng ka Christ aih Chuaq.
COL 3:25 Majah qmang aih cabô broq trong qmèq haq aih jah patem hlài trong qmèq đeh ma khoe broq, ùh rong cabô.
COL 4:1 Ƀài mangai ma broq cla craq, drah aràng am kan taq atoq hnhuh jang dèh ka ƀài hapŏng, majah qmang aih oh daq loq đeh hadai i mòeq ngai Cla craq oe ta plình.
COL 4:2 Ep cajap manoh rai loq hmàng trong waiq khàn rai ep tam kan manè apôi.
COL 4:3 Hadai waiq khàn am ka nhèn, đòeq Boc Plình pèch qmang ka trong bàu nhèn anoe hnài, qmang aih nhèn jah anoe qnoh kan hlèp da Christ, jao aih raq au majah oe qne caxi datoeq.
COL 4:4 Waiq khàn đòeq au jah anoe ka hloh kan hlèp aih, troeq au ep anoe.
COL 4:5 Ep rabiaq ta trong pì acaq oe ti wì enh gùng, waq toq jò bu taqnàih.
COL 4:6 Bàu da oh daq ma capoch tuàng jò leq xu ep bình kan la alàng, ep tah tam boh, đòeq oh daq loq cabè padreo bàu ka tang ngai qmang leq cadèh.
COL 4:7 Tichicô aih la oh daq nhèn dìq jaq loq waq deh, mangai hapŏng ùh taclah manoh da Chuaq, bua abroq ti au. Haq jah patìn ka oh daq loq rìm yiniq da au.
COL 4:8 Au thê haq trùh ta oh daq, dôq pì loq nhèn manòeq kô qmang leq, đòeq haq jah alòng manoh cliac pì.
COL 4:9 Haq lam ti Ônesim aih la mangai ùh taclah manoh nhèn ma loq waq dèh qnàng, haq aih mangai mòeq gùng ka pì. Wa aih jah doe ka pì rìm yiniq qnang loh tacô.
COL 4:10 Aritac aih bua hanoh oe tù ti au, i bàu hmàih ka oh daq, Mŏc aih kon oh kon daq ka Banaba hadai, (oh daq khoe jah bàu tanap trùh haq, tàng haq trùh ta oh daq, pì ep đìh haq ka alàng).
COL 4:11 Jêsu wì ma creo Juctu hadai i bàu hmàih ka oh daq. Taqne wì ma kat akia, toq wì piq ngai aih raq ma wiang patìh ka diac Boc Plình ti au, wì haq aih raq kan alòng manoh au.
COL 4:12 Ephapra, mangai mòeq gùng ka oh daq, hapŏng da Chuaq Jesus Christ i bàu hmàih oh daq, haq ùh hêq ka tabàt am ka oh daq jò waiq khàn, dôq oh daq jah geo gua rai dìq manoh iu tiaq manoh Boc Plình ma enh.
COL 4:13 Au anoe đòeq pì loq haq aih khoe abroq xalep ka pì oh daq xam ka mangai Laođixê hloe xam ka mangai Hi-êrabôli.
COL 4:14 Luca, bua da bèn haq aih bŏcsi xam Đêma bòch hmàih oh daq
COL 4:15 Au tanap bàu hmàih trùh oh daq ta Laođixê xam Nimpha hloe xam Tagop Hadròeh ma tagop ta hnim haq.
COL 4:16 Oh daq đŏc jàiq kô khoe èh am ka Tagop Hadròeh Laođixê đŏc diq, oh daq hadai ep đŏc jàiq enh Laođixê gòe trùh diq.
COL 4:17 Doe ka Achip rameh: Ep rabiaq trong patìh haq ma khoe canòm ka yiniq Chuaq đòeq nhàn yŏc, đòeq hubroq ka gêh geo.
COL 4:18 Tì kŏng cla au, Phaulô, achìh hmàih ka oh daq. Hmàng trùh caxi datoeq da au diq. Waiq kan tabàih dech oe ti pì.
1TH 1:1 Phau lô, Timôthê xam Sila, achìh ka Tagop Hadròeh oe ta Têsalônica, Tagop oe enh dalam Boc Plình aih Baq, xam enh dalam ka Jesus Christ aih Chuaq da bèn, waiq kan tabàih xam kan catèm trùh ti oh daq.
1TH 1:2 Nhèn toq manè apôi Boc Plình am ka oh daq, jò waiq khàn nhèn ùh hêq ka ràu trùh oh daq,
1TH 1:3 majah qmang aih enh ngèa Boc Plình, aih Baq, nhèn hmàng yôt yiniq broq loh enh manoh lùi da oh daq, kan xalep ta manoh loq waq da oh daq xam kan oh daq khoe cajap manoh ngèh gòm ta Chuaq Jesus Christ bèn.
1TH 1:4 Nhèn loq, Boc Plình khoe loq waq ka oh daq, haq khoe ràih pì.
1TH 1:5 Majah qmang aih, Bàu lem nhèn khoe anoe ka pì ùh xài toq xi bàu dech, mahaq xam cwìang itai, xam Yiang Hadròeh xam kan cajap da manoh lùi hòm. Majah qmang aih oh daq loq taqne pì nhèn rìh qmang leq, manoh nhèn loq waq ka oh daq dàng leq.
1TH 1:6 Oh daq khoe tiaq dua nhèn, tiaq dua da Chuaq, jò oe qne kan nan no, oh daq yŏc kan lem bùi da Yiang Hadròeh đòeq đìh yŏc bàu hnài,
1TH 1:7 oh daq khoe wìa dua lem ka mangai lùi oe tagùng Maxêđoan xam Achai.
1TH 1:8 Majah qmang aih bàu da Chuaq enh nòe oh daq ùh xài haq trùh palap pang gùng Maxêđoan xam Achai hi dìq, mahaq manoh lùi da oh daq i enh dalam ka Boc Plình khoe jah anoe jàp jìa, jaq nhèn loh ka pi ep anoe tam cleq hòm.
1TH 1:9 Majaq qmang aih cla wì ta aih raq anoe hlài ka nhèn loq oh daq khoe đìh nhèn qmang leq, khoe tawìh hlài ti Boc Plình qmang leq cadèh, khoe cađac radua qmù đòeq hu kùh waiq Boc Plình ma joq qnàng,
1TH 1:10 đòeq hu gòm Kon da haq enh plình, aih Chuaq Jesus mangai haq ma khoe broq rìh hlài enh kan cachìt, aih raq Mangai hu dèch bèn claih ka kan panòeh hì atìq.
1TH 2:1 Majah qmang aih cla pì oh daq raq ma loq dèh, nhèn khoe trùh ta pì oh daq, aih joq ùh hìaq qngwan;
1TH 2:2 atìq ka nhèn glàm kan nanxa xam kan camaih xep ta Philip, qmang ka oh daq ma khoe loq, mahaq dua nhèn canòm ka Boc Plình, nhèn ùh hòq ka anoe am ka pì Bàu lem da Boc Plình yac ka nhèn tajraq ka kan ranàc kàn.
1TH 2:3 Majah qmang aih, bàu nhèn anoe hnài ùh xài loh trong lìq làn, ùh xài loh enh manoh ùh hliang lem, hadai ùh i kan padô qnùt.
1TH 2:4 Mahaq pàng Boc Plình ma khoe qnhro ngan, hnoq nhèn kô tajì đòeq haq thê nhèn lam anoe Bàu lem, aih ìq dài nhèn majah hùa anoe, ùh xài hu lem ka manoh kon mangai, mahaq đòeq lem ka manoh Boc Plình, aih Mangai ma khoe qnhro ngan da nhèn manoh.
1TH 2:5 Oh daq loq, nhèn ùh lòm yŏc bàu hu pajìang hadai ùh i ka manoh hèm waq ka jah toq ka rađeh, ma aih i Boc Plình loq.
1TH 2:6 Yac ka nhèn i cwìang thê pì iu nhèn, majah qmang aih nhèn kô mangai tiaq cla da Christ, mahaq nhèn ùh chaq kan ranhòm enh kon mangai, yac ka enh pì oh daq yac ka enh wì qnoeq.
1TH 2:7 Mahaq taqne oh daq nhèn khoe qmang ka kon qyoh, tìah ka mangai miq wèq ban dèh kon laq alàng.
1TH 2:8 Majah qmang aih, pàng manoh cliac nhèn loq waq hrìn ka oh daq, dài nhèn majah enh axong am ka pì ùh xài toq Bàu lem da Boc Plình, mahaq hloe xam kan rìh da cla nhèn, majah qmang aih pì khoe wìa manngai moèq cliac mòeq clèm ti nhèn.
1TH 2:9 Joq qnàng, pì oh daq oe raq hmàng kan xalep nhèn, jò nhèn ma anoe hnài Bàu lem ka oh daq, aih nhèn khoe patìh abroq xam dahì xam damang, đoèq ùh hìaq ep pangài qmòe ka cabô taqne pì oh daq.
1TH 2:10 Oh daq hnoq, Boc Plình hadai wiang hnoq trong nhèn acaq oe ti pì oh daq aih ƀài mangai ma i manoh lùi, joq hliang lem, taq atoq, ùh i ajang leq oe jah cwò.
1TH 2:11 Oh daq hadai loq nhèn rìh ti rìm ngai taqne pì tìah ka baq rìh dèh ti kon,
1TH 2:12 toq ti pariaq, alòng, ti àu dôq pì jah rìh acaq ma tajì ka Boc Plình, aih Mangai ma creo ka oh daq trùh ta diac haq xam ta kan ranhòm haq.
1TH 2:13 Aih ìq, dài nhèn majah ùh hêq ka manè apôi Boc Plình, jò pì khoe dì yŏc bàu Boc Plình loh enh nhèn, pì ùh ngan aih bàu loh enh kon mangai, mahaq ngan aih bàu Boc Plình, joq bàu da Boc Plình hadai abroq ta oh daq ma i manoh lùi.
1TH 2:14 Majah qmang aih, oh daq joq khoe wìa mangai loq tiaq dua ƀài Tagop da Boc Plình oe tagùng Jiuđê, aih ƀài Tagop Hadròeh enh dalam Chuaq Jesus Christ, majah qmang aih pì khoe chìuq xalep enh tì kŏng mangai gùng cla, tìah ka ƀài Tagop aih hadai khoe chìuq xalep enh tì kŏng mangai Juđa,
1TH 2:15 aih ƀài mangai ma khoe jêh đac Chuaq Jesus xam ƀài pajàu, khoe ti hnan rùp nhèn, wì haq broq ùh troq tiaq manoh Boc Plình rai enh tablêq ka rìm ngai,
1TH 2:16 wì aih toq ti khech tàt ùh am nhèn anoe hnài ƀài mangai diac qnoeq dôq wì aih jah dèch đeh diq, qmang aih wì haq qmình tam dèh yiniq lui dôq haq bình halùih. Mahaq pulùch èh kan nòeh da Boc Plình khoe trùh ta wì haq.
1TH 2:17 Mahaq oh daq! Yac ka hnoq bla kô nèh nhèn khoe talah hangai ka pì toq biaq, (chac talah manoh ùh talah), aih kiang nhèn enh toq broq qmang leq hudrah jah hnoq hadrò oh daq đòeq brêh kan hmàng.
1TH 2:18 Aih ìq, dài haq khoe baiq yàng, dìq ka nhèn, (ta aih nhang qmòe au) enh trùh hmàih ka oh daq, mahaq kiac Satan khoe khech tàt nhèn.
1TH 2:19 Majah qmang aih, kan tangèh, kan lem bùi xam cadoh diac plình ranhòm da nhèn aih cleq, aih ma ùh xài oh daq jah yòng cajap enh ngèa Chuaq Jesus aih Chuaq bèn jò haq trùh qmòh?
1TH 2:20 Joq! pì oh daq aih raq kan ranhòm xam kan lem bùi da nhèn.
1TH 3:1 Qmang aih, pi oe dòh gòm dài nhèn majah dôq cla oe hlài ta Athên,
1TH 3:2 nhèn thê Timôthê, aih bua nhèn, haq aih hapŏng da Boc Plình, mangai patìh ka Bàu lem da Christ, lam ta oh daq, đoèq broq ka oh daq jah cajap rai wiang parông manoh lùi ta oh daq,
1TH 3:3 đòeq ta ƀàikan nanxa qmang aih ùh hìaq i mangai leq dalàc, majah qmang aih cla oh daq hanoh loq trong aih khoe tèu đòeq adroe ka bèn.
1TH 3:4 Ma joq qnàng aih, jò oe ti oh daq, nhèn khoe doe: kô èh ep chìuq bàc kan nanxa, ƀài trong aih manòeq kô khoe trùh, oh daq khoe hnoq.
1TH 3:5 Qmang aih pi dòh gòm hòm, au majah thê Timôthê lam, đòeq huloq ka tình manoh lùi da oh daq qmang leq, au yùq mangai padô qnùt loq khoe padô oh daq, aih èh qngwan qngwaiq ka nhèn khoe abroq xalep đeh.
1TH 3:6 Mahaq Timôthê hlài enh nòe oh daq i anoe ka nhèn loq ƀài tình lem da manoh lùi xam manoh loq waq da oh daq. Haq i anoe oh daq hmàng yôt trùh nhèn, toq ngèh ka jah glàm nhèn, hadai qmang ka nhèn ngèh ka jah glàm oh daq.
1TH 3:7 Qmang aih, oe taqne kan xalep khech rùp da nhèn, nhèn khoe jah kan alòng enh manoh lùi oh daq.
1TH 3:8 Majah qmang aih, manòeq kô nhèn rìh aih taiq oh daq yòng cajap ta Chuaq.
1TH 3:9 Qmang aih, broq qmang leq nhèn ma tôm bàu đoèq hu manè apôi Boc Plình ka oh daq, xam dìq ƀài kan lem bùi nhèn jah enh oh daq ajang ngèa Boc Plình nhèn?
1TH 3:10 Dahì damang, nhèn àu waiq dang haq caqnaih am nhèn jah glàm hòm oh daq, rai qmình tam ajang leq manoh lùi da pì oe raq capòch.
1TH 3:11 Waiq cla Boc Plình, aih Baq bèn, xam Jesus Chuaq bèn qnung aràng nhèn jah trùh ta oh daq!
1TH 3:12 Waiq Chuaq broq kan loq waq da pì tadèch tam rai bình halùih kan loq waq ka dabau, ka rìm ngai, tìah qmang kan loq waq da nhèn am ka oh daq,
1TH 3:13 dôq manoh oh daq jah cajap, jah hadròeh lem ùh i ka nòe cwò enh ngèa Boc Plình, aih Baq bèn, jò Chuaq Jesus bèn xam dìq dŏng mangai hadròeh haq trùh.
1TH 4:1 Qmang aih, oh daq khoe hŏc dua enh nhèn ep rìh qmang leq đòeq jah lem manoh BocPlình, trong aih oh daq khoe broq, manòeq nhèn canòm ka yiniq Chuaq Jesus đòeq cali calo oh daq ep tiaq yôt trong aih yi hnao hòm.
1TH 4:2 Majah qmang aih oh daq loq, ƀài ranenh nhèn ma hnài oh daq aih dìq dŏng nhèn canòm ka Chuaq Jesus.
1TH 4:3 Majah qmang aih manoh Boc Plình enh broq ka oh daq jah hadròeh: Aih oh daq ep wia hangai trong tango anang,
1TH 4:4 rìm ngai ep loq wèq dèh chac hamac jah hadròeh troq ka manè,
1TH 4:5 apaq cro tiaq trong tango taqnung qmang ka wì enh gùng, aih ƀài mangai ùh qnì ka Boc Plình.
1TH 4:6 Trong kô ùh cabô khòh broq, hadai ùh khòh patùt haƀo cadèh ka oh daq qnoeq, majah qmang aih Chuaq, haq patem chau ka ƀài mangai broq trong aih, tìah ka nhèn ma khoe anoe pariaq qmòe adroe.
1TH 4:7 Majah qmang aih Boc Plình ùh creo ka bèn trùh ta kan amùa, mahaq trùh ta kan hadròeh.
1TH 4:8 Qmang aih mangai leq ùh tamàng bàu nhèn anoe kô aih ùh xài haq jù đac kon mangai mahaq jù đac Boc Plình aih Mangai ma am deh Yiang Hadròeh ka oh daq.
1TH 4:9 Anoe trùh trong oh daq loq waq ka dabau, trong aih nhèn pi ep achìh cleq tam ka pì hòm, majah qmang aih cla oh daq khoe hŏc enh nòe Boc Plình ep loq waq ka dabau.
1TH 4:10 Ma joq qnàng haq, trong aih pì khoe broq am dìq dŏng ka oh daq oe tagùng Maxêđoan. Mahaq dua nhèn panhet tam oh daq broq rai èh rai yeo loe ka aih hòm.
1TH 4:11 Àu axràm rìh acaq ma hatinh haq, panim trong yiniq broq da cla, yŏc tì kŏng cla patìh, qmang ka nhèn khoe tanap thê oh daq,
1TH 4:12 qmang aih pì jah rìh laq alàng enh ngèa ka wì enh gùng, èh pì ùh hìaq ep nan qmòe cleq.
1TH 4:13 Manòeq kô nhèn ùh enh dôq oh daq ùh qnì bìac mangai ma khoe kùi, đoèq oh daq ùh hìaq mangò hrìn tìah ka mangai ma ùh i nòe canòm.
1TH 4:14 Majah qmang aih, tàng joq bèn lùi Chuaq Jesus khoe cachìt èh khoe rìh hlài, aih hadai qmang aih, Boc Plình jah aràng ƀài mangai kùi ta Chuaq Jesus trùh ti haq.
1TH 4:15 Majah qmang aih, tiaq bàu Boc Plình, nhèn anoe ka pì loq bèn mangai ma rìh, oe raq gòm hì Chuaq trùh, aih bèn ùh tŏc adroe ka mangai khoe kùi.
1TH 4:16 Majah qmang aih, jò i bàu creo dêh enh ƀình plình kàn xam bàu ken da Boc Plình, aih èh cla Chuaq hi loh enh plình, jò aih ƀài mangai cachìt enh dalam ka Christ, jah rìh hlài adroe dìq dŏng.
1TH 4:17 Khoe aih bèn mangai ma rìh, ma oe raq, èh hadai jah dèch atŏc pajùm ti wì aih qne yùc ta trŏc đòeq hu glàm Chuaq, aih èh bèn hi jah oe hloe ti Chuaq.
1TH 4:18 Qmang aih, oh daq khòh yŏc bàu kô đòeq hu alòng dabau.
1TH 5:1 Manòeq kô, anoe trùh jò xam qnhòng leq, nhèn ùh ep achìh dèh ka pì oh daq hòm;
1TH 5:2 majah qmang aih, cla pì oh daq khoe loq deh joq qnàng hì da Chuaq trùh tìah taiq ka mangai atùng jò damang.
1TH 5:3 Jò wì doe: “Catèm rai ùh troq cleq”, aih èh kan raliang trùh traiq qmang ka gucadrì wê cliac aih èh ùh cabô claih taleq.
1TH 5:4 Mahaq oh daq, aih ùh xài mangai oe ta clam, dài hì aih majah ùh hìaq trùh traiq qmang ka mangai atùng.
1TH 5:5 Oh daq aih dìq kon da kan qngah, kon da dahì. Bèn ùh xài da damang, hadai ùh xài da kan clam cluiq.
1TH 5:6 Qmang aih, bèn apaq kùi canìu qmang ka wì qnoeq mahaq ep loq hmàng rai loq hamang.
1TH 5:7 Majah qmang aih mangai kùi aih kùi damang, mangai bù aih bù damang.
1TH 5:8 Yàng bèn aih mangai da dahì, dài majah loq hamang, yŏc manoh lùi xam kan loq waq broq eo cađàm, yŏc kan ngèh ka jah dèch broq cadoh.
1TH 5:9 Majah qmang aih, Boc Plình ùh i tèu đòeq ka bèn clìh ta kan panòeh, mahaq waq ka bèn jah kan dèch claih enh Chuaq Jesus Christ aih Chuaq dabèn.
1TH 5:10 Haq mangai khoe cachìt am ka bèn, dôq bèn yac ka mangai ma oe rìu yac ka mangai khoe kùi, dìq jah rìh pajùm ti haq.
1TH 5:11 Qmang aih, oh daq drah hnài dabau, paqnhrang dabau, qmang ka oh daq hmaq broq yôt.
1TH 5:12 Manòeq kô, nhèn thê pì oh daq i manoh loq ta-iu ka mangai ma patìh xalep đeh taqne pì, aih mangai ma iu tiaq bàu Chuaq đòeq hu qnung trong rai ti hnài pì oh daq.
1TH 5:13 Thê dìq jaq loq waq ka wì haq taiq yiniq wì haq khoe broq. Thê pì oe acaq ma hatroq ti dabau.
1TH 5:14 Mahaq, nhèn pariaq pì oh daq ep anoe hnài ƀài mangai ma aroh, alòng mangai ma loq yùq crè, paqnhrang mangai ma ùh nèn, apaq hònh ka cabô.
1TH 5:15 Ngan oq, apaq yŏc kan dù đòeq patem chau ka trong dù, mahaq thê ti chaq toq trong lem ka dabau yac ka taqne oh daq yac ka ti wì qnoeq.
1TH 5:16 Ep loq lem bùi yôt,
1TH 5:17 ùh hêq ka waiq khàn,
1TH 5:18 yac ka glàm trong leq dua ep manè apôi Chuaq, majah qmang aih, enh dalam ka Chuaq Jesus Christ, manoh Boc Plình enh ka pì oh daq qmang aih raq.
1TH 5:19 Apaq plah đac Yiang Hadròeh;
1TH 5:20 ùh dùh halê đac ƀài bàu pajàu;
1TH 5:21 mahaq ti boq ngan rìm trong, trong leq lem aih wèq tiaq.
1TH 5:22 Yiniq cleq hnoq tìah gleq dù, aih ep wia ma hangai.
1TH 5:23 Waiq Boc Plình kan catèm broq ka oh daq jah hadròeh rìm trong, đòeq enh manoh, mahua yiang trùh chac hamac oh daq pi i canòe hu cwò, jò Chuaq Jesus Christ bèn trùh!
1TH 5:24 Mangai ma khoe creo ka oh daq aih mangai ùh tablòq manoh, cla haq aih èh ma broq dèh trong aih.
1TH 5:25 Oh daq waiq khàn am ka nhèn diq.
1TH 5:26 Thê pì yŏc manoh hliang lem đòeq hìp hmàih ka dabau.
1TH 5:27 Au canòm ka yiniq Chuaq Jesus Christ bèn, thê pì đŏc jàiq kô đòeq rìm ngai dìq jah tàng.
1TH 5:28 Waiq kan tabàih enh Jesus Christ aih Chuaq da bèn, oe ti pì oh daq.
2TH 1:1 Phaulô, Siwan xam Timôthê achìh ka Tagop Hadroèh oe ta Têsalônica, aih Tagop oe enh dalam Boc Plình, Baq da bèn, xam enh dalam ka Jesus Christ aih Chuaq bèn:
2TH 1:2 waiq ka oh daq jah kan tabàih dech xam kan catèm enh nòe Boc Plình, Baq bèn xam enh nòe Chuaq Jesus Christ.
2TH 1:3 Nhèn ep manè apôi yôt Boc Plình am ka oh daq, trong aih troq, majah qmang aih manoh lùi da oh daq rai èh rai tadèch, kan oh daq loq waq ka dabau rai èh rai bàc.
2TH 1:4 Qmang aih, oe qne Tagop ma qnoeq da Boc Plình nhèn hadai jah catèh dèh pì oh daq, khoe cajap manoh, khoe qnhrang kan lùi oe qne kan ranàc pì qnang glàm manòeq.
2TH 1:5 Aih khoe tôm ka yiniq đòeq panhìn kan tah hadarah da Boc Plình aih troq. Haq enh broq dôq ka oh daq jah tajì ka diac da haq, taiq diac aih oh daq majah ep xalep.
2TH 1:6 Tiaq kan taq atoq da Boc Plình, aih èh haq yŏc kan nanxa đòeq patem hlài ka mangai ma baxa oh daq,
2TH 1:7 khoe aih am ka pì oh daq mangai qnang xalep jah padài ti nhèn, jò Chuaq Jesus Christ loh enh plình taqne ùnh ma adrènh xam ƀài ƀình plình i cwìang itai da haq,
2TH 1:8 baxa chau ƀài mangai ma ùh canau ka Boc Plình, ùh iu tiaq Bàu lem da Chuaq Jesus Christ aih Chuaq da bèn.
2TH 1:9 Wì aih ep chìuq kan raliang hnhung mòeq đòe, hangai ka hadrò Chuaq xam kan ranhòm da kan itai haq,
2TH 1:10 Aih la hì haq trùh đoèq jah kan ranhòm oe taqne ƀài mangai hadròeh, đòeq jah bàu manè apôi da rìm ngai ma lùi, ta aih i oh daq, majah qmang aih pàng oh daq khoe lùi bàu nhèn anoe.
2TH 1:11 Aih ìq, dài nhèn majah ùh hêq ka waiq khàn am ka oh daq, đòeq Boc Plình bèn broq ka oh daq jah tajì ka bàu haq khoe creo, đòeq haq yŏc dèh padren hu broq gêh ta oh daq rìm kan loq tamèt oe ta manoh loq waq da haq hloe xam ƀài yiniq broq loh enh manoh lùi;
2TH 1:12 qmang aih èh, yiniq Jesus Christ Chuaq da bèn jah qngah qngai tanòe oh daq, oh daq oe enh dalam haq, tiaq kan tabàih dech enh Boc Plình bèn xam da Chuaq Jesus Christ bèn.
2TH 2:1 Hatuàng trùh hì Jesus Christ Chuaq da bèn trùh, hloe xam jò bèn jah tagop pajùm ti haq,
2TH 2:2 aih nhèn doe ka oh daq, apaq rênh ka rawè rênh ka lèt yac ka i bàu cabô doe đeh kô i kiac mahno, yac ka loh enh bàu hnài, yac ka loh enh jàiq achìh tìah ka da nhèn doe hì da Chuaq ten trùh.
2TH 2:3 Yac ka wì broq qmang leq broq, apaq dôq wì qnùt pì. Majah qmang aih, ep waq ka loh kan manhài adroe, èh magai da kan ngang dù, aih kon da kan raliang hnhung trùh òeq,
2TH 2:4 aih la mangai ma tablêq rai padèch rađeh enh qnhèq dìq dŏng rìm yiniq kon mangai ma kùh waiq ma creo dèh kiac, haq mùt haqngui qne hnim kùh waiq Boc Plình, cla haq doe đeh kô raq Boc Plình.
2TH 2:5 Oh daq ma ùh hmàng jò oe ti oh daq, ajoq au khoe anoe trùh trong kô?
2TH 2:6 Manòeq kô oh daq loq bìac cleq qnang tàt padràng haq, aih ìq waq haq loh troq dèh jò!
2TH 2:7 Majah qmang aih manòeq kô kan hlèp da cwìang ngang dù khoe tabroq. Mahaq Mangai ma tàt padràng oe raq pagàt haq, mahaq Mangai aih èh ep loh lam.
2TH 2:8 Aih èh mangai ma tabêq hlài ka ranenh tau hi loh, Chuaq Jesus hi yŏc dèh hi hèm enh hacùng đòeq hu jêh đac mangai aih, yŏc dèh kan qngah qngai jò haq trùh đòeq palùng đac hloe mangai aih.
2TH 2:9 Mangai aih yŏc cwìang enh Satan đòeq hu trùh, broq bàc kan halac, kan hamàih xam kan qnùt,
2TH 2:10 yŏc bàc trong ùh taq atoq hu padô ƀài mangai ma raliang hnhung, majah qmang aih wì aih khoe ùh yŏc ka rađeh kan loq waq da bàu joq qnàng đòeq hu jah dèch.
2TH 2:11 Aih ìq dài Boc Plình majah dôq wì haq hlech ta kan lìq làn, aih trong ma broq ka wì haq lùi kan padô aluàn,
2TH 2:12 đòeq dìq dŏng ka mangai ma ùh lùi bàu joq qnàng, mahaq enh toq trong ùh taq atoq, dìq ep oe enh qneq ka kan hadrah da haq.
2TH 2:13 Mahaq pì oh daq aih mangai Chuaq ma loq waq, nhèn toq manè apôi Boc Plình am ka pì, dài majah qmang aih Boc Plình khoe ràih qmoè pì enh jò baxèm đòeq hu am ka pì kan dèch claih, đòeq hu basròeh pì xi Yiang Hadròeh xam manoh lùi bàu joq qnàng.
2TH 2:14 Aih ìq dài haq majah yŏc Bàu lem da nhèn hu creo ka pì oh daq, đòeq pì oh daq jah kan ranhòm enh Chuaq Jesus Christ bèn.
2TH 2:15 Qmang aih, pì oh daq, ep yòng ma cajap, ep wèq tiaq ƀài trong nhèn ma khoe hnài, yac ka xam bàu xam jàiq nhèn ma achìh am ka pì.
2TH 2:16 Waiq cla Jesus Christ aih Chuaq da bèn, xam Boc Plình, Baq bèn aih Mangai ma khoe loq waq ka bèn, khoe yŏc dèh kan tabàih enh haq đòeq hu am ka bèn kan alòng mòeq đòe xam kan tangèh lem lình,
2TH 2:17 alòng manoh oh daq broq ka oh daq jah cajap ta rìm trong lem xam bàu tapoch lem.
2TH 3:1 Atìq hòm, oh daq hmàng waiq khàn am ka nhèn diq, dôq trong da Chuaq rênh jah anoe aràng jàp jìa, jah qngah qngai tìah ka taqne pì oh daq,
2TH 3:2 waiq khàn dôq nhèn jah claih enh tì kŏng mangai ngang dù, majah qmang aih ùh xài rìm ngai dìq i manoh lùi.
2TH 3:3 Mahaq Chuaq ùh tablòq manoh, haq aih ma hi broq ka oh daq jah cajap hagau rai wèq oh daq claih ka Mangai dù.
2TH 3:4 Enh dalam ka Chuaq, joq nhèn i dèh kan lùi rameh: manòeq kô oh daq qnang broq, tangèa èh dua pì oe broq hòm trong nhèn ma khoe tanap thê.
2TH 3:5 Waiq Chuaq sreo aràng manoh pì oh daq trùh ta kan loq waq da Boc Plình xam kan loq kèm da Christ.
2TH 3:6 Canòm ka yiniq Chuaq Jesus Christ bèn, nhèn pariaq pì oh daq ep wia ka hangai mangai leq khoe lùi mahaq aroh, rìh manhài trài ùh lam tiaq bàu hnài pì ma khoe jah enh nhèn.
2TH 3:7 Cla pì oh daq loq dèh trong leq rađeh ma ep broq đòeq hu tiaq dua nhèn, majah qmang aih jò nhèn oe ti pì nhèn ùh i oe dech,
2TH 3:8 qnhòq hmaq acaq dech da cabô cleq, mahaq dahì damang nhèn abroq xalep, đòeq ùh hìaq broq kan trap qmòe ka cabô taqne pì oh daq.
2TH 3:9 Aih ùh xài nhèn ùh i cwìang aih, mahaq nhèn enh broq dua ka oh daq hnoq, đòeq oh daq tiaq dua nhèn.
2TH 3:10 Jò nhèn oe ti pì oh daq nhèn khoe doe ka pì: Mangai leq ùh abroq, aih apaq acaq.
2TH 3:11 Majah qmang aih nhèn hìa, taqne pì oh daq i mangai aroh, ùh dùh qmòe ka abroq, toq ti halang chaq yiniq da wì qnoeq.
2TH 3:12 Canòm yiniq Chuaq Jesus Christ, nhèn thê rai pariaq mangai aih ep oe ma hatinh haq, chaq abroq đòeq hu jah acaq dèh dahwèq enh cla broq loh.
2TH 3:13 Mahaq pì oh daq apaq tagah lep ka broq trong lem.
2TH 3:14 Tàng loq i mangai leq ùh iu tiaq bàu nhèn achìh ta jàiq kô, aih pì hmàng oq! Apaq taqmùt ti wì aih, dôq wì haq loq hmàng ka camaih.
2TH 3:15 Mahaq apaq ngan wì aih tìah ka mangai tagit, mahaq ti àu pariaq hnài wì aih qmang ka oh daq cla.
2TH 3:16 Manòeq kô waiq Chuaq da kan catèm, am ka oh daq kan catèm rìm hì, rìm trong! Waiq Chuaq oe dìq dŏng ti pì oh daq.
2TH 3:17 Au kô Phaulô, tì kŏng cla au ma achìh bàu hmàih kô ka pì, ta rìm araq jàiq da au ma achìh, au diq achìh qmang aih, đòeq broq teu hadro ka pì canau ka au.
2TH 3:18 Waiq kan tabàih da Chuaq Jesus Christ bèn oe ti oh daq!
1TI 1:1 Phau lô, iu tiaq bàu Boc Plình aih Chuaq da bèn thê, xam Chua Jesus Christ aih kan tangèh da bèn, broq mangai Tiaq cla da Chuaq Jesus Christ,
1TI 1:2 achìh am ka Timôthê, aih joq kon da au oe ta manoh lùi: waiq ka kon jah kan tabàih dech, kan tamèt hloe xam kan catèm loh enh Boc Plình, Baq da bèn hloe xam enh nòe Chuaq Jesus Christ, Chuaq da bèn.
1TI 1:3 Manòeq kô au bahmàng hlài bàu au ma khoe pariaq kon, jò au ma lam tagùng Maxêđoan, kon ep oe hlài ta Êphêsô, đòeq hu doe ka ƀài mangai tau apaq hnài ònh trong ma qnoeq,
1TI 1:4 apaq tamàng dèh ka bàu qmon lìq làn xam bàu taƀoe caxy noe ùh qnì lùch, aih raq ƀài yiniq loq loh kan tarahen, ùh lòm wiang broq ka trong Boc Plình thê jah tapèch, aih la trong jah broq gêh xi manoh lùi.
1TI 1:5 Nen kon majah ep hnài aih taiq kan loq waq loh enh kan hliang hreo, enh manoh lem xam manoh lùi joq qnàng.
1TI 1:6 I toq ƀiaq ngai khoe cađac nen aih, ti tangèa chaq ònh bàu ùh loh qmòe ranenh;
1TI 1:7 wì haq enh broq mangai hnài ranenh mahaq ùh qnì qmòe rađeh qnang capoch cleq hadai ùh loq ma joq qnàng aih rađeh kô aih qnang lùi trong leq.
1TI 1:8 Mahaq bèn loq ranenh aih dìq lem tàng mangai leq broq ma troq,
1TI 1:9 bèn hadai loq ranenh aih ùh xài đòeq ka mangai taq atoq, mahaq đòeq ka ƀài mangai ùh broq tiaq ranenh, ka mangai enh tablêq, majah qmang aih ƀài mangai ùh lùi, broq yiniq lui, mangai ùh hadròeh, capoch qmèq ka Chuaq mangai jêh đac deh miq baq, mangai jêh mangai,
1TI 1:10 majah qmang aih ƀài mangai loq tango, mangai hatiaq hadai kon calô, mangai tech dìc, mangai loq amòng, loq ti capoch haƀo xam rìm yiniq pagau ka trong lem.
1TI 1:11 Aih raq ƀài bìac da Bàu lem ranhòm enh Boc Plình xôq ramot hnài, ƀài yiniq aih haq khoe jao ka au đòeq hu hnài hlài.
1TI 1:12 Au manè apôi Jesus Christ aih Chuaq da bèn aih Mangai khoe tam padren ka au, haq khoe hnoq au kô dìq ka manoh ka haq, dèch au jah broq mangai patìh;
1TI 1:13 yac ka enh adroe kô nèh au mangai capoch ùh hòq ka Boc Plình, loq ti rùp, loq ngang dù, mahaq haq khoe loq waq ka au majah qmang aih au broq ƀài yiniq aih jò au oe raq blùng qnhòq i manoh lùi.
1TI 1:14 Kan tabàih dech da Chuaq bèn khoe bình halùih enh dalam ka au, xam manoh lùi xam kan loq waq oe ta dalam Chuaq Jesus Christ.
1TI 1:15 Chuaq Jesus Christ khoe trùh ta crŏng taneh đòeq hu dèch mangai pòq yiniq lui, aih raq bàu joq qnàng, khòh yŏc manoh gêh geo hu lùi, oe ta qne wì aih au kô gàu.
1TI 1:16 Mahaq taiq aih raq dài au khoe jah kan loq waq, dôq Chuaq Jesus Christ jah mahnu dèh kan loq kèm da haq enh dalam ka au, aih mangai ma bàc yiniq lui yeo hnau dŏng ka mangai qnoeq, yŏc au đòeq broq dua ka ƀài mangai lùi haq hujah kan rìh halình mòeq đòe.
1TI 1:17 Waiq kan rahù ranhòm hlài dìq ta Bùa ma halình mòeq đòe, ùh raliang hnhung, ùh xau hnoq aih Boc Plình i mòeq raq! Amen.
1TI 1:18 Timôthê, kon da au, au am ka kon bàu pariaq hnài kô, tiaq ƀài bàu pajàu ma khoe anoe trùh kon, aih kon ep canòm ka ƀài bàu aih đòeq hu tajêh ka geo gua,
1TI 1:19 wèq dèh kan lùi xam manoh cliac lem. Ƀài mangai ma khoe cađac manoh cliac aih, manoh lùi da wì haq khoe cram:
1TI 1:20 ta aih i Himê-nê, xam Alec-sanđo, au khoe phùq ka kiac Satan, dôq wì haq jah hŏc đòeq pi hìaq capoch ùh hòq hòm.
1TI 2:1 Qmang aih, adroe dìq dŏng ka rìm yiniq qnoeq au tanap ka kon ep dìq jaq waiq khàn, waiq khàn am ka rìm ngai, manè apôi Boc Plình am ka rìm ngai,
1TI 2:2 am ka ƀài bùa, am ka dìq dŏng mangai i cwìang, đòeq bèn hujah rìh ka catèm, ka hatinh tiaq trong iu yùq ka Chuaq ta kan hadòreh.
1TI 2:3 Aih raq kan lem troq ka manoh Boc Plình, aih Chuaq dèch bèn.
1TI 2:4 Haq enh ka rìm ngai jah dèch rai jah loq ka bàu joq qnàng.
1TI 2:5 Majah qmang aih i mòeq Boc Plình xam mòeq Ngai ma taqne raq, oe ta adreo Boc Plình xam kon mangai, aih raq Chuaq Jesus Christ, aih la mangai,
1TI 2:6 Haq khoe phùq chac cla haq broq maneh hu baxon yŏc hlài rìm ngai. Aih đòeq hu patô hnoq Boc Plình enh ka rìm ngai dìq jah dèch.
1TI 2:7 (Au anoe joq qnàng, ùh qnùt) qmang aih raq dài au ma khoe jah dì đòeq broq mangai hnài, broq mangai Tiaq cla am ka mangai diac wì đòeq hu hnài wì haq loq trong manoh lùi xam bàu joq qnàng.
1TI 2:8 Qmang aih, au ngèh ka gucalô oe rìm nòe dèch tì hadròeh đòeq waiq khàn, ùh dùh nòeh, ùh dùh talech.
1TI 2:9 Au hadai enh dìq ka gucadrì caxùnh atàc ma laq alàng haq, anì qnang lem bu hatroq tiaq ka cla rađeh, ùh dùh broq hrìn xàc, asràng wang, ngŏc, apaq caxùnh cwàn eo canaq bac.
1TI 2:10 Mahaq broq trong lem, dôq hatroq tiaq qmang ka mangai gucadrì ma doe đeh kô loq iu yùq ka Chuaq.
1TI 2:11 Gucadrì ep oe hatinh tamàng hnài, èh hòm ep loq iu tiaq rìm trong.
1TI 2:12 Au ùh lòh mangai gucadrì hnài, hadai ùh jah i cwìang enh qnhèq ka gucalô, mahaq haq ep oe hatinh
1TI 2:13 Majah qmang aih Adam mangai jah broq loh adroe, khoe aih men trùh Êva.
1TI 2:14 Èh hòm ùh xài Adam ma ƀìq padô qnùt adroe, mahaq gucadrì ma ƀìq padô qnùt ma tacro ta yiniq lui.
1TI 2:15 Mahaq gucadrì jah dèch jò haq ha-uang kon – waq toq haq loq wèq rađeh cajap ta manoh lùi, ta kan loq waq, xam ta kan hadròeh.
1TI 3:1 Tàng i cabô enh ngèh ka jah broq mangai wèq Tagop, enh qmang aih lem joq qnàng.
1TI 3:2 Qmang aih mangai wèq Tagop ep geo ùh i qmoè ka nòe hu cwò, haq aih ŏng mòeq ngai mai raq, loq wèq rađeh, i kan rabiaq, i kan tajì, loq đìh tamoe loq ti hnài.
1TI 3:3 Ùh dùh ònh ka alac, hadai apaq ngang dù, mahaq ep khun khauq, èh hadai ùh ònh trong hliac jèn;
1TI 3:4 ep rabiaq ka wèq dèh ta hnim cla, wèq dèh wì kon loq iu rai rìh gêh geo jang lem;
1TI 3:5 majah qmang aih tàng i mangai ùh qnì wèq dèh hnim cla, aih èh broq qmang leq ma loq wèq Tagop Hadròeh da Boc Plình?
1TI 3:6 Mangai neo lùi, ùh jah broq mangai wèq Tagop, majah qmang aih haq loq hnhè rađeh èh taclìh ta kan hadrah qmang ka kiac jròng.
1TI 3:7 Mangai wèq Tagop hadai waq ka i bàu wì enh gùng wiang capoch lem ka haq, aih èh haq ùh hìaq ep camaih xep, ùh hìaq hlech rajôiq kiac jròng
1TI 3:8 Ƀài mangai patìh hadai ep gêh geo, ùh capoch baiq bàu, ùh jah ònh ka alac, ùh jah plai ka kùng hang ma ùh troq trong,
1TI 3:9 mahaq ep yŏc manoh cliac hliang lem wèq tiaq kan joq qnàng da manoh lùi.
1TI 3:10 Ƀài wì aih hadai ep jah qnhro adroe òeq, tàng geo pi ka nòe cwò aih èh men wìa broq mangai patìh.
1TI 3:11 Cadrì da mangai patìh hadai ep laq alàng, ùh khòh loq capoch qmèq, hadai loq ràih bàu capoch, yac ka trong leq dua dìq dèh ka manoh.
1TI 3:12 Ƀài mangai patìh hadai broq ŏng mòeq ngai mai raq, loq wèq dèh wì kon xam hnim cla.
1TI 3:13 Mangai leq rabiaq geo trong đeh ma patìh jah wì manè iu xam kan hagau manoh lùi enh dalam ka Chuaq Jesus Christ.
1TI 3:14 Au ngèh ka jah rênh trùh hmàih ta kon mahaq au achìh jàiq kô,
1TI 3:15 yùq au loq xòe trùh aih dôq kon hu loq đeh ep broq qmang leq oe ta hnim Boc Plình, aih la Tagop Hadròeh da Boc Plình rìh halình, aih raq jrang xam nòe cachàt da bàu joq qnàng.
1TI 3:16 Rìm ngai doe kan halac da manoh lùi aih kàn joq qnàng: Haq khoe jah paqnoh ta xech akia, Khoe jah Yiang Hadròeh creo ka haq mangai taq atoq, Jah ƀình plình ngan hnoq, Jah anoe ka mangai rìm diac, Jah dìq ka phù cròng canòm lùi, Jah dèch atŏc ta kan ranhòm.
1TI 4:1 Yiang Hadròeh anoe hloh, taqnhòng atìq èh, i ƀài mangai cađac manoh lùi đòeq cadàu tiaq ƀài kiac qnùt xam trong da kiac dù,
1TI 4:2 lam hwang tiaq kan patìah toq enh gùng da thài paqnùt, mahaq aih la ƀài mangai khoe tagôi ta manoh cliac,
1TI 4:3 wì haq ùh lòh trong yŏc ŏng mai, thê dênh ka acaq ƀài dahwèq Boc Plình ma khoe broq am ka mangai i manoh lùi, mangai loq ka bàutrong joq qnàng, loq manè apôi đòeq hu acaq.
1TI 4:4 Rìm yiniq Boc Plình broq loh aih dìq lem, ùh i cleq ma ep cađac, waq toq bèn acaq xi manoh manè apôi;
1TI 4:5 majah qmang aih canòm ka bàu Boc Plình xam bàu waiq khàn dahwèq aih majah loh ka hadròeh.
1TI 4:6 Kon anoe hnài ka wì oh daq loq trong aih, broq qmang aih kon men joq qnàng wìa mangai patìh hnhoh lem da Chuaq Jesus Christ, jah ban xi bàu joq qnàng da manoh lùi xam trong lem kon ma tiaq hŏc enh nèh.
1TI 4:7 Ƀài bàu capoch talìq talàn tìah ka bàu ƀài yaq craq ti poch hwang, aih cađac, ti axràm ka rađeh trong loq iu yùq.
1TI 4:8 Majah qmang aih axràm wèq dèh chac hamac ùh i jah taq atam cleq pang leq, mahaq trong loq iu yùq aih jah lòeq rìm trong, majah qmang aih khoe i bàu tèu đòeq taqnhòng kô hloe xam taqnhòng atìq hòm.
1TI 4:9 Aih la bàu cajap joq qnàng, khòh dìq ka manoh lùi hu rùp yŏc.
1TI 4:10 Aih ìq dài bèn majah ep xalep hu blah yŏc, taiq bèn khoe đòeq dèh mannoh lùi ta dalam Boc Plình rìh halình, haq aih Chuaq dèch da rìm ngai, yiloe hòm, ka mangai ma lùi.
1TI 4:11 Aih ƀài trong kon ma ep anoe hnài.
1TI 4:12 Apaq dôq wì jù đac kon oe raq qyoh neo, mahaq ep yŏc bàu capoch, yiniq broq, kan loq waq, manoh lùi xam kan hliang lem đòeq broq dua ka mangai lùi.
1TI 4:13 Panim ka ngan hset, ka pariaq, ti hnài trùh hì au trùh taqmat.
1TI 4:14 Apaq hèt kan tabàih dech khoe am ka kon, aih kan tabàih kon ma khoe jah tiaq bàu pajàu jò wì gucraq Tagop Hadròeh yŏc tì roh ta chac kon hu waiq khàn.
1TI 4:15 Ep panim ti ngan wèq ƀài trong aih, dôq dìq phù cròng jah hnoq kon, đòeq wì hnoq kon rai èh rai yòng kàn.
1TI 4:16 Wèq rađeh hloe xam ƀài bàu kon hnài ma jaq cajoq, rìm trong apaq tagah lep manoh, broq qmang aih xam cla kon hloe xam mangai tamàng kon dìq jah dèch.
1TI 5:1 Apaq capoch grèh ka mangai craq, mahaq ep alòng hnài tìah dèh ka baq, ti gu qyoh aih tìah ka oh daq,
1TI 5:2 gucadrì bàc hanam aih tìah dèh ka miq, gucadrì adrùh tìah dèh ka oh daq cadrì, manoh ep qngah hliang joq qnàng.
1TI 5:3 Ep loq ta-iu mangai gucadrì hadrô craq ma hadrô đeh joq qnàng.
1TI 5:4 Mahaq tàng mangai cadrì craq hadrô aih i kon xau, adroe dìq dŏng wì aih ep loq i manoh broq trong lem dèh ka mangai ta hnim cla, i manoh broq trong lem dèh ka miq baq yaq boc, majah qmang aih trong aih lem ka manoh Boc Plình.
1TI 5:5 Mangai hadrô ma nan đeh joq qnàng, rìh đeh mòeq ngai, haq khoe dìq ka manoh canòm toq ka Boc Plình, dahì damang cajap manoh waiq khàn creo dang.
1TI 5:6 Mahaq da mangai hadrô ma oe raq ònh ka rìh tiaq trong bùi hyòq ta qnhòng kô, ma aih yac oe rìh tìah gleq khoe cachìt.
1TI 5:7 Ep anoe bahmàng hlài ƀài trong aih, dôq wì gêh geo pi i qmòe ajang leq hu cwò.
1TI 5:8 Tàng cabô ùh qnì hanò dèh ka hadròng hadrech, yeo hnau ka aih hòm, ùh hanò qmòe dèh mangai ta hnim cla, aih mangai khoe cađac deh manoh lùi, yeo qmèq hnau ka mangai ma qnhòq lùi.
1TI 5:9 Đòeq hu jah achìh qmùt yiniq ta hset mangai craq hadrô, mangai cadrì ep jah tadràu jàt hanam, enh nèh dua mòeq ngai ŏng raq,
1TI 5:10 èh waq ka i bàu wì manè ƀài trong lem haq ma khoe broq: qmang ka khoe rabiaq ka ban kon, loq đìh tamoe ùh, qnheo jènh ƀài mangai ma tiaq Chuaq, loq hanò ka mangai pa ma hamoq đeh, rai broq bàc trong lem qnoeq hòm.
1TI 5:11 Mahaq apaq achìh qmùt yiniq mangai hadrô ma oe raq qyoh hanam, majah qmang aih jò chac hamac wì troq hyòq, loq qnung wì hangai ka Chuaq, wì loh ka enh yŏc ŏng,
1TI 5:12 cađac dèh bàu ma adroe, taqmòq yŏc ka rađeh kan tah hadrah.
1TI 5:13 Majah qmang aih, taiq wì haq hmòt oe ùh i ka yiniq toq ti lam ha-ìa enh hnim kô trùh hnim tau, ma xài toq oe pagôq dech, wì haq toq ti bàc bàu lìq làn enh toq anoe trùh trong ma ùh khòh.
1TI 5:14 Qmang aih au enh thê ƀài gucadrì hadrô oe raq qyoh hanam yŏc ŏng, ha-uang kon, wèq ngan deh ta hnim cla, dôq ùh hìaq broq nen ka mangai ma tagit jah nòe hu tapoch qmèq.
1TI 5:15 Majah qmang aih khoe i qnah ngai cadrì hadrô tawìh tiaq Satan.
1TI 5:16 Tàng cabô leq i mangai cadrì craq hadrô oe deh ta hnim, aih èh ep wèq ban haq, đòeq ùh hìaq ep ka Tagop Hadròeh, dôq Tagop Hadroèh jah wèq ban toq mangai ma hadrô đeh joq qnàng.
1TI 5:17 Ƀài wì craq ma rabiaq ka wèq Tagop Hadròeh aih bèn ep loq iu camaih ka wì haq yeo bàc, mangai ma anoe hnài bàu Chuaq aih kiang yeo bàc hòm.
1TI 5:18 Majah qmang aih Hset Hadròeh i achìh rameh: Ìh apaq srôp mung ƀo qnang len qmau, èh hòm mangai ma patìh aih troq ka jah kùng baha.
1TI 5:19 Apaq dì jàiq ma achìh đòeq hu tah hadrah ka mòeq ngai gucraq leq tàng joq ùh i ka baiq piq ngai panhìn.
1TI 5:20 Mangai ma broq yiniq lui, ep cwò lech ka haq haq enh ngèa bàc ngai, đòeq broq ka wì qnoeq hu loq yùq.
1TI 5:21 Enh ngèa Boc Plình, enh ngèa Chuaq Jesus Christ xam enh ngèa bình plình jah ràih, au thê kon ep wèq ƀòe bàu hnài kô, yac ka broq cleq dua apaq gen kan, paq loq waq ka apah.
1TI 5:22 Apaq rênh roh tì enh qnhèq ka cabô, apaq wiang poh ta yiniq lui cabô, ep wèq rađeh jah hliang lem.
1TI 5:23 Apaq ôq toq diac dech, mahaq ep ôq toq ƀiaq alac, majah qmang aih gàu padùc kon ùh nèn, kon xan loq xa ka oe.
1TI 5:24 I ngai aih yiniq lui haq rênh jah paqnoh qmòe adroe ka hì haq ma ep chìuq kan hadrah, i qnah ngai atìq ka hadrah aih men hnoq.
1TI 5:25 Ƀài yiniq broq lem hanoh qmang aih: i qnah jah paqnoh qmòe, i mòeq qnah aih ùh paqnoh qmòe, mahaq atìq èh yac ka cadoc dua ùh hlèp.
1TI 6:1 Dìq dŏng mangai broq đeh hapŏng ep loq hèm ka camaih iu dèh ka wì craq rìm trong, dôq yiniq Boc Plình xam bàu nhèn ma hnài ùh hìaq i cabô jah capoch racaih.
1TI 6:2 Cabô ma i cla craq tiaq Chuaq, aih apaq yŏc nen hadai oh daq đòeq ùh iu camaih ka haq, mahaq kiang ep patìh yeo bàc hòm, majah qmang aih mangai ma jah da bèn padren aih mangai tiaq Chuaq, mangai ten tìa ka bèn. Aih trong kon ma ep pariaq hnài wì.
1TI 6:3 Tàng loq i mangai hnài trong qnoeq, ùh tiaq bàu da Chuq Jeus Christ bèn ma hnài, aih bàu hnài dôq bèn loq iu yùq ka Boc Plình.
1TI 6:4 Mangai aih dèch catèh rađeh, ùh i qnì cleq, mahaq haq khoe dòeh enh toq tarahen, toq ti goh bàu capoch, dài aih majah loh kan tagit, tajênh, capoch patah, hèm qmèq ka dabau,
1TI 6:5 xam ƀài bàu tarahen ùh loh qmòe cleq da ƀài mangai i manoh qmèq, ùh dùh đeh ka i kan joq qnàng, wì ngan trong iu yùq ka Chuaq aih bu dàng trong chaq acaq diq.
1TI 6:6 Mahaq kan iu yùq xam manoh lem bùi, aih raq hang kàn.
1TI 6:7 Majah qmang aih bèn clìh enh cliac ùh i wê cleq, bèn cachìt hadai ùh jah aràng cleq.
1TI 6:8 Qmang aih waq toq bu lap ka acaq, lap ka atàc, aih ep lem bùi manoh,
1TI 6:9 da mangai ma enh toq ka padrŏng kan, ùh khoe ka taclìh ta kan padô qnùt, hlech rajôiq, cro ta kan plai daiq ùh troq qmòe trong, aih raq ƀài yiniq broq ka kon mangai cram ta kan lùng pac cachìt lùch.
1TI 6:10 Majah qmang aih kan plai ka bac jèn aih raq tagùq riah plôh loh ƀài trong dù, i ngai cadàu tiaq bac jèn dài majah loh ka cađac dèh manoh lùi, taqmòq yŏc ka rađeh kan xalep mangò.
1TI 6:11 Mahaq kon, aih mangai da Boc Plình, drah wia ƀài trong aih, đòeq chaq trong taq atoq, iu yùq, manoh lùi, loq waq, loq kèm, kan laq alàng.
1TI 6:12 Yŏc manoh lùi hu tablêq qmòe ka lem, carùp yŏc kan rìh halình mòeq đòe, aih raq dài kon ma khoe jah creo, dài kon majah khoe paqnoh dèh chiac enh ngeà bàc ngai wiang hnoq.
1TI 6:13 Enh ngeà ka Boc Plình aih Mangai am kan rìh ka rìm yiniq, xam enh ngèa Chuaq Jesus Christ aih Mangai jah i bàu lem ajang Bônso-Philat, au pariaq kon,
1TI 6:14 ep wèq tiaq ranenh kô, acaq oe apaq loh xìt habau, dôq pi i qmòe ajang leq hu cwò, gòm hì Chuaq Jesus Christ da bèn trùh,
1TI 6:15 Haq trùh wop troq dèh jò Boc Plình ma khoe qnac đòeq, Boc Plình aih Cla Craq xôq ramot, i mòeq raq, aih Bùa enh qnhèq ka rìm bùa, Craq enh qnhèq rìm craq.
1TI 6:16 Mòeq ngai haq raq ma ùh cachìt, oe ta kan qngah ùh jah thia haten, qnhòq i cabô hmaq hnoq haq, hadai ùh i mangai leq jah hnoq haq, kan ranhòm kan itai mòeq đòe oe dìq ta haq! Amen.
1TI 6:17 Drah hnài ƀài mangai ma kan padrŏng ta qnhòng kô, apaq loq dèch rađeh, èh hadai paq i manoh canòm ka kùng hang ùh cajap, mahaq canòm ka Boc Plình, aih Mangai ma rìm hì am ka bèn jah dahwèq ùh dìq ùh dài.
1TI 6:18 Hnài thê wì haq broq trong lem, broq ma bàc yiniq lem, loq axong dahwèq đeh ma i,
1TI 6:19 qmang aih wì haq chàu đòeq ka rađeh mòeq hapom hang canaq lem, broq đòeq ka rađeh nòe cachàt hagau hagình bla èh, đòeq jah kan rìh joq qnàng.
1TI 6:20 Timôthê, kon ep wèq rìm yiniq au ma khoe thê kon, wia ma hangai ka ƀài bàu taphò taphuàng, bàu tarahen broq đeh lech loq mahaq ùh loq cleq.
1TI 6:21 Taiq enh axràm ƀài bàu aih, dài majah i mangai cađac dèh manoh lùi. Waiq kan tabàih dech enh Boc Plình oe ti oh daq.
2TI 1:1 Au kô Phaulô, tiaq manoh Boc Plình thê broq mangai Tiaq cla da Chuaq Jesus Christ, đòeq hu lam anoe bàu kan rìh ma khoe tèu am enh dalam ka Chuaq Jesus Christ,
2TI 1:2 achìh ka Timôthê, aih kon au ma ha-och dèh dìq jaq: Waiq dôq kon jah kan tabàih dech, kan loq waq, kan catèm enh Boc Plình, aih Baq, xam enh Jesus Christ aih Chuaq da bèn.
2TI 1:3 Au manè apôi dèh Boc Plình au ma patìh xi manoh hliang lem qmang ka qnhòng boc yaq au khoe broq, xam dahì xam damang au ùh hêq ka hmàng trùh kon jò au waiq khàn.
2TI 1:4 Majah qmang aih au hmàng qmòe ka diac mat kon, enh toq lam hmàih ka kon, đòeq manoh cliac au jah lem bùi.
2TI 1:5 Au hadai hmàng trùh manoh lùi joq qnàng da kon, aih manoh lùi nèh haq khoe oe ta Lo-it, yaq apah miq da kon xam enh dalam Ônit, aih miq da kon, au loq manòeq kô joq qnàng haq hadai oe ta dalam kon.
2TI 1:6 Taiq aih au majah pariaq kon trùt hlài ƀài kan tabàih Boc Plình khoe am, kon ma khoe jah jò canòm ka au roh tì enh qnhèq chac kon.
2TI 1:7 Majah qmang aih Boc Plình ùh i am ka bèn manoh toq crè camaih ka rađeh, mahaq am ka bèn manoh hagau hagình, kan loq waq, kan loq ƀàt rađeh.
2TI 1:8 Qmang aih, kon apaq camaih ka ep anoe trùh Chuaq, hadai apaq yŏc nen wì khoe rùp clêh au hu camaih, mahaq ep canòm ka cwìang itai Boc Plình đòeq hu wiang chìuq xalep ti Bàu lem.
2TI 1:9 Boc Plình khoe dèch bèn, khoe yŏc kan hadròeh hu creo ka bèn, ùh xài tiaq ƀài bìac broq da bèn, mahaq tiaq manoh cla haq ma khoe dì dèh, tiaq kan tabàih haq khoe am ka bèn enh dalam ka Chuaq Jesus Christ enh calah calinh nèh raq,
2TI 1:10 trùh manòeq kô men ja paqnoh canòm ajang Jesus Christ aih Chuaq dèch bèn loh crŏng taneh, haq khoe raliang đac kan cachìt, yŏc Bàu lem hu aràng kan rìh xam kan ùh cachìt hòm loh taqngah.
2TI 1:11 Taiq Bàu lem aih au ma khoe jah dì đòeq broq mangai lam bahìa, mangai Tiaq cla, hloe xam mangai hnài,
2TI 1:12 aih ìq dài au majah chìuq xalep. Mahaq au ùh xep, majah qmang aih au loq đeh khoe lùi cabô, au loq dèh joq qnàng haq aih i cwìang wèq dìq dŏng rìm yiniq au ma khoe jao trùh ta hì aih.
2TI 1:13 Drah ep yŏc manoh lùi xam kan loq waq enh dalam ka Chuaq Jesus Christ đòeq hu wèq tiaq dua ƀài bàu hnài joq qnàng, kon khoe jah tamàng enh au.
2TI 1:14 Ep canòm ka Yiang Hadròeh qnang oe enh dalam bèn đòeq wèq ƀài yiniq lem ma khoe jao ka kon.
2TI 1:15 Kon loq wì ma oe ta cròng Asia khoe cađac au, ta aih i Phigen xam Hetmôghen.
2TI 1:16 Waiq Chuaq tamèt ka hnim da Ônêsi-phôro, majah qmang aih haq khoe bàc yàng alòng au, ùh hìaq camaih yac ka hnoq wì rùp kàt au.
2TI 1:17 Èh hòm, jò bu trùh ta Rôma, haq khoe drah chaq waq qmòe ka hnoq au.
2TI 1:18 Waiq Chuaq am ka haq jah hnoq kan tamèt da Chuaq ta hì aih èh! Kon loq ùh hnau ka mangai qnoeq, jò oe ta Êphêsô haq aih khoe patìh ka au rìm yiniq.
2TI 2:1 Qmang aih, kon ep canòm kan tabàih enh dalam ka Chuaq Jesus Christ đòeq broq ka rađeh tadêh.
2TI 2:2 Ƀài yiniq cleq kon khoe tàng ajang au enh ngèa bàc ngai wiang hnoq, kon jao hlài ka ƀài mangai ùh ta blòq manoh cliac, hadai rabiaq ka loq hnài mangai qnoeq.
2TI 2:3 Drah wiang chìuq xalep ti au qmang ka mangai lình ma tanoq da Chuaq Jesus Christ.
2TI 2:4 Jò mangai lình lam tajêh, aih pi dôq ƀài yiniq ta qnhòng kô broq ka rađeh tawac, haq broq qmang aih đòeq lem manoh mangai ma creo ka rađeh.
2TI 2:5 Hanoh qmang aih, mangai cadàu tacadêh tanòe cadàu, ep cadàu troq tiaq dèh ranenh aih èh men jah waq cadoh da mangai blêq.
2TI 2:6 Mangai abèq ruàng ep xalep adroe òeq, men jah gat.
2TI 2:7 Ep hèm ma tem bàu au ma anoe ka kon, èh cla Chuaq men am ka kon kan rabiaq ta rìm yiniq.
2TI 2:8 Ep hmàng rameh Chuaq Jesus Christ, ha-uang loh enh nang noe bùa Đawit, khoe rìh hlài enh mangai cachìt, tiaq Bàu lem da au ma hnài.
2TI 2:9 Taiq Bàu lem aih dài au majah ep xalep, ra-ùng haq wì kàt au tìah qmòe ka mangai broq trong dù, mahaq bàu da Boc Plình ùh i cabô jah kàt.
2TI 2:10 Aih ìq dài au majah chìuq dŏng rìm yiniq am ka ƀài mangai ma khoe jah ràih, dôq wì haq hadai jah dèch enh dalam ka Chuaq Jesus Christ hloe xam kan ranhòm mòeq đòe.
2TI 2:11 Bàu kô cajap joq qnàng: “Tàng joq bèn cachìt ti haq, Aih èh bèn hadai rìh ti haq.
2TI 2:12 Tàng joq bèn hlàt chìuq qnhro Aih èh bèn hadai jah wèq cwìang ti haq, Tàng bèn hangah đac ka haq Aih èh Haq hadai hangah đac chau ka bèn.
2TI 2:13 Tàng bèn loq tablòq manoh Haq dua ùh tablòq manoh, majah qmang aih haq aclai ka rađeh ùh jah.”
2TI 2:14 Kô ƀài yiniq kon ma ep bahmàng rai hnài enh ngèa Boc Plình: ep wia ka hangai kan tarahen trong bàu capoch, trong aih ùh i jah cleq, haƀo toq ka mangai ma tàng đeh.
2TI 2:15 Drah dìq jaq loq àu đòeq hujah lem ka manoh Boc Plình qmang ka mangai patìh lem geo, yŏc manoh hnhuh jang hu hnài bàu joq qnàng.
2TI 2:16 Mahaq ep cađac ƀài bàu capoch lech loq, majah qmang aih ƀài mangai capoch trong aih rai èh rai pi qnì iu yùq Boc Plình,
2TI 2:17 bàu wì haq lênh tìah ka ra-om habau. Ta aih i Himênê xam Philêt,
2TI 2:18 wì khoe cađac trong joq qnàng, wì doe kan rìh hlài khoe trùh, wì haq raliang đac manoh lùi da qnah ngai qmang aih.
2TI 2:19 Mahaq xèm cajap da Boc Plình ma broq dèh dua oe raq ùh i tachriah, i bàu parìt qmang kô: “Chuaq loq dèh mangai da haq”, qnah hòm: “Mangai leq ma creo dang ka Chuaq, ep wia ka trong dù.”
2TI 2:20 Oe ta hnim kàn, ùh xài i toq ƀài cabi wang cabi ƀac, mahaq hadai i tang qnah broq xi long xi taneh, qnah aih palauq hu tah hang canaq, qnah aih palauq hu tah hang hwòt hwat.
2TI 2:21 Aih èh cabô loq wèq rađeh claih ka ƀài trong qmèq qmang aih, haq jah tìah qmang ka cabi lem, jah basròeh, i lòeq ka cla wì craq, jò leq jò meh toq padon broq yiniq lem.
2TI 2:22 Hadai ep wia trong mangai radam ma enh, đòeq hu ti chaq trong taq atoq, manoh lùi, loq waq, ti chaq hatroq ti ƀài mangai yŏc manoh hliang creo dang ka Chuaq.
2TI 2:23 Apaq taqmùt ka bàu tarahen blùng ratùt, majah qmang aih haq loh toq kan talech.
2TI 2:24 Mangai hapŏng da Chuaq apaq enh ka trong tajênh: mahaq ep acaq oe ma laq alàng ti rìm ngai, loq hnài, ùh hìaq loq hònh,
2TI 2:25 yŏc kan tabat đòeq hu ƀàt hnài ƀài mangai ma enh tablêq, ngèh ka Boc Plình am ka wì haq kan loq raxach đòeq canau loq trong joq qnàng,
2TI 2:26 èh wì jah clang đòeq hu doeh rađeh claih ka hlàm kan kiac, majah qmang aih kiac khoe rùp padit đòeq thê wì broq tiaq manoh haq.
2TI 3:1 Mahaq ep loq qmang kô, oe ta hì atìq lùch kô èh i bàc jò nanxa.
2TI 3:2 Majah qmang aih kon mangai wì loq waq toq ka rađeh, loq waq toq ka ƀac jènh, toq panhòm, ratauq, capoch qmèq, ùh iu miq baq, ùh qnì manè cabô, ùh rìh tiaq manoh Boc Plình,
2TI 3:3 ùh ha-och, xa ka hatroq, capoch cheo, ùh loq palap, ngang dù, git ka mangai broq lem,
2TI 3:4 gôpla, loq nòeh, padèch toq rađeh, enh toq trong pagôq ta qnhòng kô yi hnao ka loq waq ka Boc Plình,
2TI 3:5 enh gùng aih broq deh wèq tiaq trong lem, yàng enh dalam aih wì cađac cwìang itai da trong lem aih. Ƀài mangai qmang aih kon wia ma hangai haq.
2TI 3:6 Ta wì aih i ngai ti achop mùt da wì ta hnim, ti padô alùan ƀài mangai gucadrì ùh wìa cleq ƀài mangai ma bình bauq toq yiniq lui, ƀài mangai khoe dôq kan qmèq qnung rađeh,
2TI 3:7 yac ka hŏc yôt mahaq dua ùh loq ka bàu joq qnàng.
2TI 3:8 Calah nèh Ja-net, xam Jambe tablêq ka Môise dàng leq, ƀài wì kô hadai tablêq ka bàu joq qnàng dàng aih: gàu ngoc wì haq khoe om ech, manoh lùi wì haq khoe pi dràng qnhro.
2TI 3:9 Mahaq wì pi broq jah tam pang leq hòm, majah qmang aih kô èh kan ratùt da wì haq rìm ngai jah hnoq dŏng tìah ka da wa tau diq.
2TI 3:10 Mahaq da kon aih, kon khoe tiaq dua bàu au hnài, tiaq dua rìh acaq, manoh enh, manoh lùi, loq kèm, ùh tagah lep ka trong loq ha-och da au,
2TI 3:11 ƀài kan khech rùp, nanxa ma khoe trùh ka au ta Antiôt ta Ycôni ta Lit-tro. Ƀài kan khech rùp aih au chìuq dìq dŏng mahaq Chuaq khoe dèch paclaih au yôt.
2TI 3:12 Ma joq qnàng aih, rìm ngai enh rìh lem alàng enh dalam ka Chuaq Jesus Christ, dìq ep glàm kan khech rùp baxa.
2TI 3:13 Mahaq ƀài mangai ngang, mangai patìah toq enh gùng kiang rai èh rai cram ta kan dù, ti qnùt mangai qnoeq èh qnùt hloe xam cla.
2TI 3:14 Da kon hòm, ep yòng ma cajap ta ƀài yiniq kon ma khoe hŏc, ma khoe lùi dèh joq qnàng, majah qmang aih kon loq đeh khoe hŏc ƀài yiniq aih ajang cabô,
2TI 3:15 qnah hòm, patep enh oe nga kon khoe loq ka Hset Hadròeh jah broq ka kon rabiaq đòeq jah dèch claih xi manoh lùi enh dalam ka Chuaq Jesus Christ.
2TI 3:16 Dìq ka Hset Hadròeh aih dìq jah Boc Plình hi hèm qmùt, i lòeq đòeq hu hnài, gùt bàt, ti palauq, hnài mangai trong taq atoq.
2TI 3:17 Dôq mangai da Boc Plình jah geo gua, jah padon đòeq hu broq ƀài yiniq lem.
2TI 4:1 Au yòng enh ngèa ka Boc Plình xam Chuaq Jesus Christ aih Mangai ma hu hadrah mangai rìh xam mangai cachìt, jò haq trùh xam diac da haq, au tanap thê kon:
2TI 4:2 Ep anoe hnài bàu Chuaq, ti àu pariaq, yac ka glàm jò yac ka ùh glàm jò, yŏc manoh kèm đòeq hu gùt bàt, ti padô alòng, tagàih lech, apaq hêq ka hnài.
2TI 4:3 Majah qmang aih i jò wì ma ùh enh tamàng trong lem, mahaq wì enh toq ti tamàng bàu jìang ka tàng, tiaq kan ònh dèh cla đòeq hu ti tagop ƀài mangài hnài dudan ka rađeh,
2TI 4:4 bàng don ùh tamàng bàu joq qnàng, mahaq ti tamàng bàu ùh i qmòe ka rinh.
2TI 4:5 Mahaq kon ep loq palap rìm trong, chìuq xalep đòeq broq bìac da mangai hnài Bàu lem, rìm yiniq kon ma patìh kon ep broq waq ka gêh geo.
2TI 4:6 Majah qmang aih au khoe ten ta-ùc broq diac lŏc, hì cachìt da au trùh khoe ten.
2TI 4:7 Au tajêh khoe geo, au cadàu khoe gêh, khoe wèq dèh manoh lùi.
2TI 4:8 Manòeq kô cadoh da kan taq atoq khoe taqmroq đòeq ka au, Chuaq aih mangai hadrah taq atoq hì aih èh hi am ka au, ùh xài toq ka au hi hêq mahaq hadai am ka ƀài mangai ma khoe dìq ka manoh ngèh gòm haq trùh.
2TI 4:9 Drah haqnan trùh ta au ma rênh haq,
2TI 4:10 majah qmang aih Đêma khoe cađac au, taiq haq ònh ka qnhòng kô, haq khoe lam ta Têsalônica. Coretxen khoe lam ta Galati, Tit khoe lam tagùng Đamati.
2TI 4:11 Toq Luca raq ma oe ti au. Ajèn Mŏc lam ti kon, majah qmang aih haq aih i lòeq ka au haq jah wiang patìh ka au bàc trong.
2TI 4:12 Au khoe thê Tichico tŏc ta Êphêsô.
2TI 4:13 Jò kon trùh hmàng wê da au eo ma caxùnh enh gùng, au ma đòeq ta hnim Cabut oe ta Trô-ach, hloe xam ƀài hset, ta aih ƀài hset broq xi akia aih yeo nhet.
2TI 4:14 Alecxanđo, thòq đùng, haq aih ti broq haƀo ka au bàc joq qnàng, mahaq tiaq tang yiniq haq khoe broq, i Chuaq patem hlài da haq.
2TI 4:15 Kon hadai ep hmàng hamang ngan haq aih, majah qmang aih mangai aih dìq cajaq enh tablêq ka bèn.
2TI 4:16 Jò au capoch cwaih rađeh yàng ma adroe, ùh i mangai leq wiang ti au, wì cađac dŏng au. Waiq ƀài yiniq lui aih apaq ta-ùc ka wì haq!
2TI 4:17 Mahaq Chuaq khoe yòng ti au rai tah tam ka au padren, đòeq canòm ajang aih raq Bàu lem hu jah anoe ka gêh đòeq mangai diac wì dìq jah tàng, au hadai khoe jah claih enh kiang baco.
2TI 4:18 Chuaq hadai jah doeh au claih ka trong dù rai dèch au tŏc ta diac plình da haq. Waiq kan ranhòm hlài dìq ta Chuaq mòeq đòe ùh lùch! Amen.
2TI 4:19 Au tanap bàu hangah hmàih ka Bôrica xam Aquila, hloe xam ƀài mangai oe ta hnim Ônêsiphôra.
2TI 4:20 Êrat haq oe hlài Côrintô, Trôphim qnang ùh hrŏc au dôq haq oe ta hlài ta Milê.
2TI 4:21 Kon àu dìq qmòe cajaq đòeq jah trùh tacô adroe ka ralìm oq! Ôbulu, Buđen, Linut, Clauđia xam oh daq dìq tanap bàu hmàih trùh kon.
2TI 4:22 Waiq Chuaq oe ti mahua yiang kon! Waiq kan tabàih oe dìq ti oh daq!
TIT 1:1 Au kô Phaulô, hapŏng da Boc Plình, broq mangai Tiaq cla da Chuaq Jesus Christ, hu qnung ƀài mangai Boc Plình ma khoe ràih, đòeq wì haq i manoh lùi rai loq bàu joq qnàng, aih trong ajèn wì trùh ta kan loq iu yùq,
TIT 1:2 hu tangèh gòm kan rìh halình, aih kan rìh da Boc Plình Mangai ma ùh jò leq capoch qnùt, khoe tèu am enh qnhòng calah baxèm.
TIT 1:3 Trùh jò ma khoe pajaq, Boc Plình qnoh dèh bàu loh ta qngah ajang bàu hnài aih la bìac ma khoe jao am ka au tiaq bàu thê da Boc Plình aih Chuaq dèch bèn.
TIT 1:4 Au achìh jàiq kô ka Tit, aih joq kon da au oe ta manoh lùi pajùm: waiq kan tabàih xam kan catèm trùh enh Boc Plình, aih Baq, xam enh Jesus Christ, aih Chuaq dèch bèn.
TIT 1:5 Au đòeq kon oe ta Coret, đòeq hu palauq hlài ƀài yiniq ma qnhòq jah taqmroq, tiaq ƀài bàu au khoe hnài kon đòeq dèch paqnàng ƀài gucraq ta rìm phôq.
TIT 1:6 Rìm ngai gucraq ep geo ùh i qmòe ajang leq hu cwò, aih ŏng da mòeq ngai mai raq, wì kon haq ep lùi Chuaq, ùh i cabô trùh doe wì haq rìh ùh lem, ùh iu.
TIT 1:7 Majah qmang aih, mangai wèq oh daq aih mangai wèq ta hnim Boc Plình haq ep ùh i qmòe ajang leq hu cwò. Ùh khòh catèh, nòeh, bù bia, ngang dù, ònh ka bac jènh,
TIT 1:8 mahaq ep panim ka đìh tamoe, broq bua ti mangai khun khauq, rabiaq, taq atoq, hadròeh, i kan amàn,
TIT 1:9 Haq wèq cajap yôt trong joq qnàng qmang ka haq khoe jah tamàng, đòeq haq jah ƀoe tiaq trong lem đòeq hu pariaq alòng mangai qnoeq rai loq hatèu hlài ƀài mangai ma enh tablêq.
TIT 1:10 Majah qmang aih i bàc ngai, ta aih ma yi hlòm aih ƀài mangai ma tiaq ranenh kat akia, wì haq ùh waq iu, ja capoch lìq làn rai toq ti padô qnùt, troq ka ep bàng đac hacùng wì haq aih.
TIT 1:11 Pàng wì haq daiq toq ka trong bac jènh dài majah hnài trong ùh khòh hnài, ti raliang đac hnim mangai qnoeq.
TIT 1:12 Taqne wì aih i mòeq ngai, haq aih mangai pajàu da wì aih, doe rameh: Mangai Coret loq amòng, aih ƀài tìah ka ngè plai toq ka acaq mahaq aroh.
TIT 1:13 Bàu anoe aih troq. Qmang aih ep lech ka wì haq ja cajoq, dôq wì haq jah i manoh lùi ma joq qnàng,
TIT 1:14 apaq tamàng dèh bàu ùh i xèm goe da mangai Juđa, xam ranenh da ƀài mangai ma ùh waq tiaq bàu joq qnàng.
TIT 1:15 Rìm yiniq dìq lem hreo ka mangai lem hreo, mahaq ka ƀài mangai ma amùa ma ùh lùi, aih ùh i cleq ma hadròeh, majah qmang aih gàu ngoc xam manoh cliac wì haq khoe amùa.
TIT 1:16 Wì doe đeh loq ka Boc Plình, mahaq tiaq bìac broq aih dìq chàih cađac haq, joq jìang toq ka git, ùh qnì iu, pi jah broq qmòe yiniq cleq ma lem.
TIT 2:1 Mahaq kon ep hnài trong ma hatroq tiaq trong lem.
TIT 2:2 Pariaq mangai craq loq amàn, rìh laq alàng, rabiaq, i manoh lùi, i manoh loq waq, loq kèm rìm trong.
TIT 2:3 Ƀài craq cadrì hanoh qmang aih, ep rìh ma hatroq tiaq kan hadròeh, apaq capoch qmèq, apaq ôq hrìn alac, ep yŏc kan rabiaq đòeq hu ti hnài trong leq ma lem,
TIT 2:4 aih èh wì haq jah pariaq ƀài gucadrì oe raq qyoh hanam loq waq dèh ka ŏng ka kon,
TIT 2:5 loq wèq rađeh, i manoh hliang lem, loq wèq ngan ƀài yiniq ta hnim, acaq oe khun khauq, loq iu dèh ŏng, đòeq trong da Boc Plình ùh hìaq i mòeq nà bàu capoch qmèq.
TIT 2:6 Hadai ep pariaq hnài mangai radam acaq oe i kan amàn.
TIT 2:7 Yŏc qmòe cla kon xam manoh hnhoh jang, laq alàng đòeq broq dua lem ka wì,
TIT 2:8 capoch bàu loq hèm, dôq ùh hìaq i ajang leq hu cwò, đòeq mangai ma tagit ka bèn loh ka xep, dôq wì ùh jah capoch qmèq qmòe ka bèn yac ka trong leq.
TIT 2:9 Hnài ƀài mangai broq hapŏng ep iu dèh cla craq, rìm yiniq ep broq lem manoh wì craq, apaq rahen,
TIT 2:10 apaq atùng da wì cleq, mahaq ep paqnoh yôt đeh kô dìq ka manoh jang lem, đòeq broq ka qngah trong da Boc Plình, aih dèch Chuaq da bèn, oe ta rìm trong.
TIT 2:11 Majah qmang aih, kan tabàih da Boc Plình đòeq dèch rìm ngai khoe jah trùh.
TIT 2:12 Kan tabàih aih hnài bèn ep loq cađac trong ùh iu yùq ka Boc Plình xam trong crŏng taneh kô ma ònh, rìh taqnhòng kô ep loq wèq rađeh, taq atoq, loq hanò,
TIT 2:13 jò qnang tangèh gòm xôq ramot da bèn xam kan ranhòm da Boc Plình haqhèq xam Dèch Chuaq da bèn aih Chuaq Jesus Chirst trùh.
TIT 2:14 Haq aih Mangai khoe cađac rađeh đòeq baxon ahlài bèn claih enh yiniq lui rai broq ka bèn jah hreo, yŏc bèn hu broq moeq nang noe crài da haq, aih nang noe i manoh nhet ka broq trong lem.
TIT 2:15 Drah hnài ƀài yiniq aih, yŏc dìq dèh ka cwìang đòeq pariaq, tagàih. Apaq cađac cabô jù halê kon.
TIT 3:1 Ep bahnàng ka ƀài oh daq ep iu ƀài mangai i cwìang, mangai broq gàu, ep tamàng bàu wì aih, yac ka jò leq dua padon rađeh đòeq hu broq trong lem,
TIT 3:2 apaq capoch qmèq ka cabô, apaq tajênh, ùh taqmrua, ep i manoh laq alàng ka rìm ngai,
TIT 3:3 Majah qmang aih, enh nèh bèn hadai blùng, ùh qnì iu, cađac wì qnùt đac rađeh, broq dìc ka bàc trong đeh ma enh, rìh tiaq kan dù, tajì ka wì ma git, yac ka cla bèn hanoh tagit ka dabau.
TIT 3:4 Mahaq pang jò kan laq alàng da Boc Plình, aih dèch Chuaq bèn xam kan loq ha-och da haq, khoe jah paqnoh am ka bèn, aih haq hi dèch bèn,
TIT 3:5 ùh xài tiaq kan taq atoq cla bèn khoe broq, mahaq tiaq deh kan loq waq da haq. Haq dèch bèn ajang kan qnheo hreo rai ha-uang hlài bèn, paneo hlài bèn xi Yiang Hadròeh
TIT 3:6 Haq ma khoe ùc qnoh ka bèn ùh dìq ùh dài, xam Jesus Christ, aih Dèch Chuaq da bèn;
TIT 3:7 đòeq bèn canòm kan tabàih haq đòeq hujah broq mangai taq atoq, wìa kon hatìa hu wiang jah tangèh kan rìh halình mòeq đòe.
TIT 3:8 Bàu kô joq qnàng, au enh kon anoe parìt yiniq kô, đòeq ƀài mangai ma khoe lùi Boc Plình panim ka broq lem. Ƀài yiniq kô dìq lem rai jah lòeq ka rìm ngai.
TIT 3:9 Mahaq ep wia ka hangai kan tarahen blùng ratùt, kan taƀoe nang noe, tarahen trong ranenh, majah qmang aih ƀài yiniq aih dìq lùch lùa ùh i jah cleq.
TIT 3:10 Jò bèn khoe cwò ka mangai ma broq kan talah jah mòeq yàng baiq yàng, khoe ka aih chaq wia ka hangai,
TIT 3:11 bèn loq ƀài mangai qmang aih khoe pi hnhoh jang, broq toq yiniq lui, cla taqmòq ka rađeh kan hadrah.
TIT 3:12 Trùh jò au thê Atêma tàng ùh meh Tichicô lam ta kon, kon haqnan ka tŏc tagùng Nicôbôli ti au, majah qmang aih au khoe ùac ka oe ta aih clech ka ralìm.
TIT 3:13 Drah ti àu padon palauq ka Xêma aih mangai hnài ranenh xam Aƀôlô, apaq đòeq wa aih nan ka dahwèq cleq jò wa aih loh lam.
TIT 3:14 Mangai tiaq trong da bèn ep dìq ka manoh hŏc broq trong lem, đòeq wiang tabàih am ka mangai qnoeq jò wì nan đeh, đòeq wì ùh hìaq rìh mahaq ùh loh plì.
TIT 3:15 Dìq dŏng wì ma oe ti au tanap bàu hmàih trùh kon. Bòch hmàih ƀài mangai ma loq waq ka bèn ta manoh lùi. Waiq kan tabàih oe ti oh daq!
PHM 1:1 Phaulô mangai tù da Chuaq Jesus Christ, xam Timôthê, oh daq bèn achìh ka Philêmôn, mangai bua ma haten hatìa, mangai ma hadai abroq dèh mòeq qmang ti bèn,
PHM 1:2 hloe ka Apbi, aih mangai oh daq cadrì da bèn, Achip aih mangai bua da bèn ma hadai wiang tajêh, xam ka Tagop Hadròeh ma tagop ta hnim ìh:
PHM 1:3 waiq dôq ìh jah kan tabàih xam kan catèm enh Boc Plình, aih Baq da bèn, hloe xam enh nòe Chuaq Jesus Christ!
PHM 1:4 Au xan manè apôi yôt dèh Boc Plình, jò au hmàng trùh ìh tabàu waiq khàn,
PHM 1:5 majah qmang aih au hìa tàng manoh lùi xam kan ìh loq waq ka ƀài mangai hadròeh.
PHM 1:6 Au waiq khàn dôq ìh jah pajùm manoh lùi ti nhèn đòeq broq ka ìh jah loq tam yeo bàc hòm ƀài xôq ramot enh dalam ka Chuaq Jesus Christ.
PHM 1:7 Kan loq waq ìh khoe broq ka au jah lem bùi kàn xam kan alòng, majah qmang aih canòm ka ìh, manoh ƀài mangai hadròeh da Chuaq khoe jah blình hlài.
PHM 1:8 Qmang aih enh dalam ka Christ, yac ka au i cwìang thê ìh broq trong ìh ma ep broq,
PHM 1:9 mahaq jao kan loq waq da ìh dài au majah enh cali calo ka ìh, broq qmang aih ma yeo lem Au kô Phaulô, khoe craq, yàng manòeq kô taiq Chuaq Jesus Christ loh tam ka oe tù hòm,
PHM 1:10 au cali calo deh ka kon aih Ônêsim, mangai khoe wìa kon au jò au oe qne rawiang caxi datoeq;
PHM 1:11 enh nèh, haq ùh i lòeq cleq ka ìh, yàng manòeq kô lòeq ka ìh bàc trong lòeq hloe xam ka au: au thê haq hlài ta ìh,
PHM 1:12 haq tìah ka cliac clèm au diq.
PHM 1:13 Au enh padràng haq oe hlài tacô ti au, đòeq hu blòh ìh patìh ka au jò au qnang oe taqne rawiang caxi datoeq taiq Bàu lem.
PHM 1:14 Mahaq au ùh enh broq qmòe yac ka yiniq cleq jò qnhòq jah bàu ìh, dôq trong lem ìh ma broq aih ùh xài taiq kan panan, mahaq dìq loh enh manoh hnhoh jang.
PHM 1:15 Canau haq khoe talah đò ka ìh toq biaq đòeq ìh jah hlài haq hloe hloe,
PHM 1:16 pi hìaq ngan haq qmang ka hapŏng dìc hòm, mahaq ngan haq ùh hnau ka hapŏng dìc, tìah ka oh daq ma haten hatìa, ma yeo loe aih haten hatìa ka au, loq ka ìh aih kiang ma yeo hnau, enh chac hamac trùh enh dalam ka Chuaq.
PHM 1:17 Qmang aih tàng joq ìh ngan au tìah dèh ka bua ìh, ìh đìh yŏc haq tìah ka cla au diq.
PHM 1:18 Tàng joq haq i broq cleq haƀo ka ìh, i pòq dòeh ìh cleq, ìh taqmòq dŏng ka au beq.
PHM 1:19 Au kô Phaulô, tì kŏng cla au achìh ka ìh bàu kô: I au caqnaih da ìh da ìh hòm ìh pòq dòeh au qmòe chac cla ìh raq, mahaq ma aih ùh ràu dèh.
PHM 1:20 Joq ê daq, au toq tangèh jah kan lem bùi kô ajang ìh oe enh dalam ka Chuaq, enh dalam ka Christ ìh drah broq ka au jah tìah dèh ka manoh enh beq.
PHM 1:21 Au achìh jàiq kô ka ìh, au khoe lùi joq ìh loq iu bàu, au loq ìh broq ùh hnau ka bàu au ma anoe kô.
PHM 1:22 Èh tam mòeq yiniq hòm, ìh ngan padon đòeq ka au hnim padài, majah qmang aih au lùi rameh canòm ka bàu oh daq waiq khàn, au jah hlài ti oh daq.
PHM 1:23 Êphap-ra, aih bua oe tù ti au enh dalam ka Chuaq Jesus Christ, tanap bàu bòch hmàih ka ìh,
PHM 1:24 Mŏc, Aritac, Đêma xam Luca bua abroq pajùm ti au hanoh qmang aih.
PHM 1:25 Waiq kan tabàih dech enh Jesus Christ aih Chuaq bèn oe ti mahua yiang pì!
HEB 1:1 Calah nèh, Boc Plình khoe yŏc ƀài pajàu đòeq hu hnài ƀài boc yaq bèn bàc yàng bàc trong,
HEB 1:2 khoe aih trùh ta ƀài hi atìq kô, haq hnài bèn xi kon cla haq, aih Kon, haq ma khoe dèch paqnàng hujah dŏng rìm yiniq, èh hadai ajang Kon aih raq haq ma khoe broq loh Plình crŏng taneh;
HEB 1:3 Kon aih la kan qngah qngai da Boc Plình, aih raq radua qmù da haq, yŏc bàu i cwìang itai haq đòeq dèch paqnhrang rìm yiniq, jò Kon khoe broq hreo dŏng yiniq lui, jah haqngui enh qma Boc Plình, oe tanòe dìq jah haqnhèq,
HEB 1:4 qmang aih yiniq haq jah yi haqnhèq dŏng ka yiniq ƀình plình dàng leq aih èh haq jah yeo haqnhèq dŏng ka wì dàng aih diq.
HEB 1:5 Majah qmang aih Boc Plình alah doe ka ƀình plình leq rameh: “Ìh kô Kon au, Hì kô au khoe ha-uang qnoh ìh? Alah i jò leq Haq doe: “Kô èh au broq baq ìh, Ìh broq kon au”?
HEB 1:6 Mahaq jò Boc Plình qmùt dèh Kon ramua ta crŏng taneh, aih haq doe rameh: “Dìq dŏng ƀình plình da Boc Plình ep kùh waiq Kon”.
HEB 1:7 Ràu trùh ƀình plình haq doe: “Boc Plình broq ka ƀình plình da haq tìah ka cayeo, Broq ka hapŏng da haq tìah ka pla ùnh”.
HEB 1:8 Mahaq anoe trùh deh Kon, haq doe: “Boc Plình ôi, gèq bùa da Ìh oe yôt enh qnhòng kô trùh qnhòng tau, Cwìang diac da Ìh aih cwìang da kan taq atoq.
HEB 1:9 Ìh enh trong taq atoq, git trong dù; Aih ìq, Chuaq ôi, Boc Plình da Ìh yŏc dàu lem bùi xùt ka Ìh, Broq ka Ìh yeo qnhèq dŏng ka bua Ìh.
HEB 1:10 Boc Plình doe hòm: “Chuaq ôi, adroe dìq dŏng Ìh khoe broq xèm taneh, Trŏc hadai loh enh tì kŏng Ìh.
HEB 1:11 Plình crŏng taneh èh raliang lùch, mahaq Ìh oe yôt; Plinh crŏng taneh èh kùn tìah ka ahyah eo;
HEB 1:12 Ìh canua haq bu dàng blah eo yôh, Khoe aih plình crŏng taneh hi tablòq, Mahaq Ìh dua mòeq jaq, Ƀài hanam da Ìh ùh lùch.
HEB 1:13 Boc Plình alah doe ka ƀình plình leq rameh: “Haqngui enh qma ka au, Trùh jò au roh ƀài mangai ma tagit broq radua enh qneq ka jènh ìh?
HEB 1:14 Dìq ka ƀình plình aih ma ùh xài ƀài yiang patìh ka Boc Plình, khoe jah thê loh ta crŏng taneh đòeq patìh ka ƀài mangai ma padon jah kan dèch qmòh?
HEB 2:1 Qmang aih, kiang bèn ep wèq ka cajap trong bèn khoe jah tàng, dôq ùh hìaq hìu đac taqnoeq.
HEB 2:2 Majah qmang aih, tàng joq bàu da ƀình plình anoe aih khoe cajap cajình, cabô ùh iu ùh tiaq bàu aih khoe jah hnoq kan patem qmòe amat,
HEB 2:3 tàng bèn toq patrò kan dèch kàn kaiq qmang aih, broq qmang leq bèn ma claih? kan dèch kô Chuaq anoe qnoh adroe, i mangai ma tàng, anoe panhìn hlài ka nhèn.
HEB 2:4 Boc Plình hadai yŏc bàc trong bàc kan halac, yŏc kan tabàih dech enh Yiang Hadròeh axong tiaq manoh cla haq enh, đòeq hu panhìn ka wì aih. Jesus broq rađeh wìa kon mangai
HEB 2:5 Qmang aih, crŏng taneh ma padon trùh nhèn ma qnang anoe kô, Boc Plình ùh đòeq haq oe enh qneq ka cwìang ƀình plình.
HEB 2:6 Mahaq i ngai khoe doe rameh: “Kon mangai kô ìq cleq, Chuaq ma hmàng trùh? Kon mangai kô ìq cabô, Chuaq ma palàng?
HEB 2:7 Chuaq khoe đòeq haq yi qneq ka ƀình plình toq biaq, Pa kui am ka haq kui cadoh plình ranhòm lem
HEB 2:8 Chuaq roh đòeq rìm yiniq enh qneq ka jènh haq”. Boc Plình broq ka rìm yiniq dìq ep oe enh qneq ka Chuaq Jesus, qmang aih dôq ùh i mòeq cleq ùh iu haq, yàng manòeq kô bèn qnhòq hnoq rìm yiniq dìq iu haq.
HEB 2:9 Mahaq Chuaq Jesus kô, ma khoe oe qneq ka ƀình plình toq biaq, bèn hnoq haq manòeq kô khoe jah pacui cadoh diac plình lem ranhòm, pàng haq khoe chìuq cachìt. Qmang aih, taiq kan tabàih da Boc plình, Chuaq Jesus majah khoe cachìt am rìm ngai.
HEB 2:10 Joq Boc plình la mangai ma rìm yiniq ngeà diq ta haq rai canòm ka haq, pàng enh aràng bàc ngai kon trùh ta kan qngah qngai, aih haq broq joq khoe troq jò haq broq ka Chuaq Jesus aih xèm kan dèch da wì kon aih, jah gêh geo ajang kan chìuq xalep.
HEB 2:11 Qmang aih, Mangai ma broq ka hadròeh xam mangai jah hadròeh, aih dìq loh enh mòeq Baq raq. Aih ìq, Chuaq Jesus majah ùh camaih ka creo ka wì aih oh daq,
HEB 2:12 jò Haq doe: “Au jah anoe yiniq Ìh ka oh daq au, Oe taqne Tagop au calêu manè Ìh”.
HEB 2:13 Haq doe hòm: “Au hataq rađeh ka Chuaq. Èh hòm: “Kô au xam ƀài kon Boc Plình ma khoe am ka au”
HEB 2:14 Qmang aih, taiq wì kon i xech i mahim dài cla Chuaq Jesus majah hadai waq ka i qmang aih diq, đòeq jò cachìt, haq jah raliang đac mangai ma wèq cwìang kan cachìt aih Satan,
HEB 2:15 rai paclaih am ka rìm ngai taiq crè ka kan cachìt dài majah ep broq đeh hapŏng lùch ka qnhòng.
HEB 2:16 Joq qnàng, haq trùh ùh xài đòeq hu wiang ka ƀài ƀình plình, mahaq đòeq hu wiang ka nang noe da Apraham,
HEB 2:17 Aih ìq, dài rìm trong haq majah ep broq tìah dèh ka oh daq, đòeq enh ngèa Boc Plình jah wìa Pajàu haqnhèq, loq ha-och, ùh tablòq manoh, đòeq cachìt ka yiniq lui da kon mangai.
HEB 2:18 Pàng cla haq khoe chìuq nanxa ta kan padô qnùt, dài haq majah i cwìang dèch ƀài mangai jò wì glàm kan padô qnùt.
HEB 3:1 Qmang aih, ôi oh daq hadròeh, aih ƀài mangai hadai jah bàu creo enh plình, drah hèm trùh Mangai wê bàu, Mangai pajàu haqnhèq bèn ma khoe lùi tiaq, aih Chuaq Jesus.
HEB 3:2 Haq ùh tablòq manoh dèh ka Mangai ma thê haq, tìah ka Môise ùh tablòq manoh ka hnim Chuaq.
HEB 3:3 Majah qmang aih, Chuaq Jesus khoe jah ranhòm jah haqnhèq ùh hnau ka Môise, tìah ka mangai broq hnim ranhòm ùh hnau ka chac hnim.
HEB 3:4 Majah qmang aih, rìm toq hnim dìq i mangai broq loh; mahaq Mangai ma broq loh rìm yiniq aih Boc Plình.
HEB 3:5 Môise, haq ùh tablòq manoh ta hnim Chuaq tìah ka mangai hapŏng khoe jah creo đòeq hu panhìn ka ƀài bàu Boc Plình ma anoe ta hì atìq kô èh.
HEB 3:6 Mahaq Christ aih ùh tablòq manoh qmang ka cla kon calô wèq cwìang ta hnim Boc plình; yàng aih bèn kô raq hnim Boc plình, waq toq bèn cajap manoh lùi xam kan canòm trùh lùch, yŏc bìac aih raq broq deh kan ranhòm ka bèn.
HEB 3:7 Aih ìq, qmang ka Yiang Hadròeh i doe: “Hì kô tàng pì tàng bàu haq,
HEB 3:8 Aih apaq cadoq manoh qmang ka pì khoe broq jò àu yòng tablêq ka haq, Aih hì pì ma qnhro Boc Plình tanoè braih kàn.
HEB 3:9 Aih nòe boc yaq pì khoe hnoq yiniq au broq ta pôn jàt hanam, Mahaq dua oe raq enh ti qnhro ngan au!
HEB 3:10 Qmang aih, Au majah nòeh ka nang noe aih, Au doe: Manoh da wì haq toq lam lìq, Qnhòq lah qnì ka trong da au.
HEB 3:11 Kô bàu au hapah ta kan panòeh: wì haq blinh ùh jah mùt ta kan padài da au”.
HEB 3:12 Oh daq rabiaq oq, đòeq qne oh daq ùh hìaq mangai leq i manoh dù rai ùh lùi, loh qmòe ka cađac Boc Plình halình qmòh.
HEB 3:13 Mahaq rìm hì ep ti pariaq dabau, jò ma oe raq jah creo: “Hì kô” đòeq dìq dŏng oh daq ùh hìaq i mangai leq cađac yiniq lui padô rađeh loh ka cadoq manoh.
HEB 3:14 Majah qmang aih, bèn khoe wiang jah pajùm ti Christ, waq toq bèn wèq deh manoh lùi enh jò baxèm cajap trùh lùch,
HEB 3:15 jò oe raq doe: “Hì kô tàng pì tàng bàu haq, apaq cadoq manoh, Qmang ka pì khoe broq, jò àu yòng talêq ka haq”.
HEB 3:16 Qmang aih, cabô tàng bàu haq khoe èh hi àu yòng tablêq hlài, aih ma ùh xài ƀài mangai ma canòm ka Môise qnung wì haq loh enh gùng Êjip qmòh?
HEB 3:17 Boc Plình khoe panòeh ka cabô ta pôn jàt hanam aih? Ajoq nòeh ka ƀài mangai ma broq yiniq lui, hanang wì haq ma khoe tacro ta nòe braih kàn qmòh?
HEB 3:18 Haq hapah ka cabô jò ma doe: Blinh wì ùh jah mùt tanòe padài da haq? Ajoq ka ƀài mangai ma ùh iu bàu?
HEB 3:19 Qmang aih, bèn hnoq dài wì aih ma ùh jah mùt, aih taiq wì haq ùh lùi.
HEB 4:1 Qmang aih, qnang jò oe raq i bàu tèu am jah mùt ta kan padài da Chuaq, bèn drah loq crè, tabeq loq i mangai leq taqne oh daq loq ùh jah mùt qmòh.
HEB 4:2 Majah qmang aih Bàu lem kô khoe jah anoe am ka bèn hadai tìah qmang ka wì aih; ƀài bàu wì haq ma khoe tàng aih ùh i lòeq cleq, majah qmang aih jò tamàng, wì ùh yŏc manoh lùi đòeq hujah bàu aih ka rađeh.
HEB 4:3 Yàng da bèn aih ƀài mangai ma khoe lùi, aih jah mùt ta kan padài, wop qmang ka Boc Plình khoe doe: “Kô bàu au hapah ta kan panòeh, Wì haq blinh ùh jah mùt ta kan padài da au”. Hnoq anoe qmang aih, bìac broq da haq khoe gêh qmòe enh jò baxèm broq plình crŏng taneh.
HEB 4:4 Majah qmang aih, anoe trùh hì ma tapèh, i bàu achìh rameh: “Hì tapèh Boc Plình padài dŏng ka yiniq broq”.
HEB 4:5 Ajang qnoeq hòm, achìh rameh: “Wì haq blinh ùh jah mùt ta kan padài da au”.
HEB 4:6 Qmang aih, khoe palauq đòeq ka qnah ngai jah mùt ta kan padài aih, mahaq ƀài mangai ma khoe tàng Bàu lem aih angoe nèh khoe ùh jah mùt taiq wì haq ùh iu,
HEB 4:7 khoe aih dùnh haraya, ta bàu calêu da Đawit, Chuaq i pajaq ònh mòeq hì qnoeq hòm hadai creo “Hì kô” tìah ka bàu ma taƀoe enh ngoe ìq: “Hì kô tàng pì tàng bàu haq, apaq cadoq manoh”.
HEB 4:8 Tàng joq Jôsuê khoe am wì kan padài, atìq ka aih Boc Plình ma oe ràu trùh mòeq hì ma qnoeq hòm.
HEB 4:9 Qmang aih oe i mòeq hì padài ka mangai da Boc Plình.
HEB 4:10 Majah qmang aih cabô mùt ta kan padài da Boc Plình, mangai aih jah padài dèh ka yiniq broq, qmang ka Boc Plình padài deh ka yiniq broq.
HEB 4:11 Qmang aih, bèn ep àu dìq ka padren đòeq jah mùt ta kan padài aih, dôq ùh hìaq i cabô taqne bèn cro tiaq dua ƀài mangai ma ùh iu tau.
HEB 4:12 Majah qmang aih bàu da Boc Plình aih bàu rìh, bàu xìt, hin ùh hnau ka chang baiq màn, pàc jrùq ta bèn, loh qmòe ka jah ralah mahua, yiang, atap, tangau, chèh ngan ta gàu ngŏc xam yiniq khoe qnac ta manoh cliac.
HEB 4:13 Ùh i cleq jah cadoc hlèp enh ngèa ka Boc plình, dìq dŏng ep paqnoh ralênh enh ngèa haq, aih Mangai bèn ma ep taqmon hlài rìm yiniq bèn ma khoe broq.
HEB 4:14 Qmang aih, pàng bèn i mòeq ngai Pajàu haqnhèq khoe tŏc ta plình, aih la Chuaq Jesus Christ kon da Boc Plình, dài bèn majah ep wèq ka cajap trong bèn ma khoe lùi tiaq.
HEB 4:15 Majah qmang aih, bèn ùh i ka pajàu haqnhèq ma ùh dùh qmòe ka ha-och kan ùh nèn da bèn, mahaq bèn i mangai Pajàu khoe chìuq qnhro ta rìm yiniq qmang ka bèn, mahaq ùh jò leq broq yiniq lui.
HEB 4:16 Qmang aih bèn drah cajap manoh thia haten rangàu xôq ramot, đòeq hujah kan tamèt rai chaq jah kan tabàih dech đòeq hu wiang ti bèn jò bèn ma i yiniq nhet đeh ka waq.
HEB 5:1 Rìm ngai pajàu haqnhèq, ma khoe jah ràih enh kon mangai, wì dèch haq aih đòeq broq mangai patìh am ka wì enh ngeà ka Boc Plình, đòeq dèch ngè tadreo xam ramènh cachìt am ka yiniq lui.
HEB 5:2 Haq aih hadai ùh nèn rìm trong, dài haq majah loq ha-och ka mangai ma lam hwang ùh qnì đeh cleq.
HEB 5:3 Taiq kan ùh nèn aih dài haq majah ep dèch ngè tadreo ka rađeh, hloe xam yiniq lui da mangai qnoeq.
HEB 5:4 Èh hòm, ùh i mangai leq jah blah yŏc kan ranhòm aih ka rađeh; mahaq waq ka jah Boc Plình creo tìah ka Arôn nèh.
HEB 5:5 Hadai qmang aih, Christ ùh padèch đeh broq Pajàu haqnhèq; Mahaq Boc Plình khoe doe ka haq: “Ìh kô Kon au, Au khoe ha-uang ìh hì kô”.
HEB 5:6 Ajang qnoeq hòm i doe ka haq rameh: “Ìh broq pajàu mòeq đoè, Tiaq apah da Menchixêđec”.
HEB 5:7 Jò Chuaq Jesus Christ oe raq rìh ta crŏng taneh, haq khoe dêh bàu crò hmoe đòeq dèch bàu waiq khàn àu bòch Mangai ma i cwìang dèch haq jah claih ka cachìt, bàu haq khoe jah tamàng.
HEB 5:8 Majah qmang aih, yac ka haq aih Kon, mahaq khoe hŏc yŏc kan loq iu enh ƀài kan xalep đeh ma glàm,
HEB 5:9 jò khoe jah gêh geo, hi wìa rangàu da kan dèch claih mòeq đòe ka mangai iu bàu haq,
HEB 5:10 èh i Boc Plình doe haq broq Pajàu haqnhèq tiaq apah da Menchi-xêđec.
HEB 5:11 Anoe trùh trong aih, bèn i bàc yiniq hu anoe, mahaq ùh hlàu cleq ka anoe dôq oh daq jah loq ka hloh, majah qmang aih oh daq khoe loh ka pi dai qnì tàng.
HEB 5:12 Majoq aih oh daq broq mangai hnài khoe dùnh, yàng manòeq kô aih oe raq waq ka i mangai yŏc ƀài yiniq bu hwang hwòt enh baxèm da bàu Boc Plình hu hnài oh daq, oh daq oe raq ôq diac tôh, qnhòq hlàt acaq dahwèq cadoq.
HEB 5:13 Qmang aih, mangai leq rìh canòm toq ka diac tôh, haq ùh qnì ka trong taq atoq, majah qmang aih haq oe raq kon hin.
HEB 5:14 Mahaq dahwèq acaq ma gang cadoq aih đòeq ka mangai dang kàn, am ka mangai loq i manoh àu axràm đòeq canau ka trong lem xam trong dù.
HEB 6:1 Qmang aih, bèn ep clech enh tau ka ƀài bàu hnài baxèm Bàu lem da Chirst, đòeq trùh ta kan gêh geo, pi dùh tàc hlài xàn hnim hòm, aih ìq rameh: cađac ƀài bìac cachìt, lùi Boc Plình,
HEB 6:2 trong hnài ramènh ƀaptem, trong roh tì ta chac wì, trong mangai cachìt rìh hlài, trong hadrah mòeq đòe.
HEB 6:3 Tàng joq Boc Plình lòh, aih èh bèn hi broq ƀài trong aih.
HEB 6:4 Majah qmang aih, ƀài mangai ma khoe jah sreo qngah mòeq yàng, khoe hmaq loq kan am dech enh plình, hadai khoe wiang jah Yiang Hadròeh,
HEB 6:5 loq kan nhim da bàu Boc Plình xam kan itai ta qnhòng atìq,
HEB 6:6 tàng oe tacro, aih pi oe jah broq ka wì haq raxach hlài hòm, majah qmang aih wì haq khoe tiang đình Kon Boc Plình talong pagat ka rađeh mòeq yàng hòm, rai baxep haq dôq mangai hnoq đeh hra.
HEB 6:7 Majah qmang aih, taneh i diac mè yôt men loh long loh nhat, i lòeq ka mangai ma abèq, taneh aih jah xôq ramot enh Boc Plình.
HEB 6:8 Mahaq taneh leq ma hon toq yila, toq cađê, taneh aih èh wì cađac, jah toq bàu ra-òh hamaiq, pulùch èh ep bùh đac.
HEB 6:9 Hnoq nhèn doe qmang aih, yôiq wì oh daq da au, dua nhèn oe tangèh gòm yiniq ma yeo lem ta pì, aih ƀài yiniq aràng pì trùh ta kan jah dèch.
HEB 6:10 Boc Plình ma i ùh taq atoq, haq ùh hèt yiniq broq xam manoh loq waq da oh daq khoe paqnoh ka yiniq haq jò oh daq patìh am ka mangai da haq, trùh manòeq kô dua pì oe raq patìh.
HEB 6:11 Mahaq nhèn ngèh rìm ngai tapì dìq i manoh loq nhet qmang aih đòeq kan tangèh da oh daq jah broq gêh trùh lùch.
HEB 6:12 Qmang aih oh daq ùh hìaq loh ka ra-òeq, mahaq top dua ƀài mangai i manoh lùi xam kan loq kèm men khoe jah waq kùng hang tiaq bàu Chuaq ma khoe tèu am.
HEB 6:13 Jò Boc Plình tèu bàu ka Apraham, pàng pi i qmòe cabô ma yeo haqnhèq loe, dài haq majah patô cla rađeh đòeq hapah ka Apraham.
HEB 6:14 Haq doe rameh: Kô èh Au am ka ìh xôq ramot bàc joq qnàng rai broq ka xinoe ìh jah ha-uang tam ka bàc.
HEB 6:15 Qmang aih, Apraham chìuq àt chìuq gòm, aih men jah bàu ma khoe tèu am ka rađeh.
HEB 6:16 Kon mangai wì yŏc yiniq mangai ma yeo kàn ka rađeh đòeq hu hapah, tàng loq i yiniq tarahen, wì yŏc bàu hapah aih đòeq hu panhìn ka cajap.
HEB 6:17 Boc Plình hadai qmang aih, enh broq ka ƀài mangai majah waq bàu haq ma tèu am loq ka haq ùh tablòq manoh, dài aih haq majah yŏc bàu hapah;
HEB 6:18 đòeq canòm ka baiq yiniq ma ùh jò leq tablòq aih, baiq yiniq aih Boc Plình dìq ùh capoch qnùt, bèn chaq jah kan alòng kàn, bèn aih mangai khoe cadàu tùh tanòe hanhàng, jah cadop yŏc kan tangèh ma khoe đòeq enh ngèa bèn.
HEB 6:19 Bèn wèq kan tangèh aih tìah ka long tanàp da mahua yiang, cajap cajình mùt trùh enh tau ka bai prình,
HEB 6:20 aih nòe hadròeh, Chuaq Jesus tìah ka Mangai pèh trong khoe lam adroe ka bèn, majah qmang aih haq khoe broq Pajàu haqnhèq mòeq đòe tiaq apah da Mênchixêđec.
HEB 7:1 Mênchixêđec aih bùa da Salem, pajàu kàn da Boc Plình ma dìq jaq haqnhèq, khoe loh đìh Apraham rai waiq am xôq ramot jò haq tawìh hlài enh nòe haq tajêh khoe blêq ƀài bùa;
HEB 7:2 Apraham yŏc mòeq ta mòeq jàt phàn kùng hang rađeh đòeq dèch ka bùa. Mênchixêđec ngìah ma adroe aih la: bùa da kan taq atoq, ngìah atìq ka aih hòm bùa da Salem aih bùa da kan catèm;
HEB 7:3 haq ùh i ka baq ka miq, ùh i ka nang noe, ùh i ka hì baxèm ha-uang, ùh i ka hì cachìt, qmang ka Kon Boc Plình broq pajàu mòeq đòe.
HEB 7:4 Hèm beq, jaq cla Apraham aih kan cadraq bèn khoe yŏc mòeq ta mòeq jàt phàn ma dìq jaq lem taƀài dahwèq haq khoe jah blah yŏc đòeq dèch ka bùa, aih bùa aih haq haqnhèq dàng leq.
HEB 7:5 Tiaq ranenh ƀài xinoe Lêwi ma broq pajàu, i cwìang tigop yŏc mòeq ta mòeq jàt phàn enh mangai jàn, aih la enh hadròng cla majah qmang aih cla wì haq hadai loh enh Apraham.
HEB 7:6 Yac ka Mênchixêđec ùh xài xinoe da Lêwi, mahaq haq jah yŏc mòeq ta mòeq jàt phàn da Apraham rai waiq xôq ramot ka mangai ma jah waq bàu tèu am da Boc Plình.
HEB 7:7 Manòeq kô mangai ma yeo haqnhèq waiq xôq ramot ka mangai ma yeo haqneq, trong aih pi ep rahen dèh.
HEB 7:8 Loq ka ajang kô, ƀài mangai ma tigop yŏc mòeq ta mòeq jàt aih dìq ƀài mangai loq cachìt: yàng ajang tau hòm, aih mangai ma i bàu panhìn doe haq qnang rìh.
HEB 7:9 Qmang aih bèn jah doe qmang kô: Lêwi aih mangai tigop yŏc mòeq ta mòeq jàt phàn, cla haq hadai khoe dèch mòeq phàn mòeq jàt tiaq ajang Apraham;
HEB 7:10 majah qmang aih, jò Mênchixêđec loh đìh Apraham, jò aih Lêwi oe raq ta chac Apraham.
HEB 7:11 Tàng ma loq jah kan lem geo canòm ka mangai Lêwi broq pajàu (majah qmang aih Ranenh khoe jah am ka kon mangai jò wì haq oe raq enh qneq ka cwìang da pajàu), aih hagleq ma oe waq ka padèch ònh mòeq ngai pajàu qnoeq, tiaq apah da Mênchixêđec, ùh tiaq xinoe da Arôn?
HEB 7:12 Qmang aih, khoe halìh pajàu aih èh ranenh hadai ep waq ka halìh diq.
HEB 7:13 Mangai ƀài bàu aih ma anoe trùh, oe ta xinoe qnoeq, xinoe aih qnhòq hmaq i cabô patìh nòe prang tadreo.
HEB 7:14 Majah qmang aih, Chuaq da bèn loh enh xinoe Jiuđa, xinoe aih Môise ùh i ràu trùh trong broq pajàu.
HEB 7:15 Trong aih yeo ro hòm, jò bèn hnoq i mòeq ngai pajàu qnoeq jah dèch paqnàng, tìah ka Mênchixêđec,
HEB 7:16 dèch paqnàng ùh tiaq ranenh da kon mangai, mahaq tiaq cwìang itai da kan rìh halình ùh jò leq hnhung lùch.
HEB 7:17 Hacô bàu panhìn ka haq: “Kon broq pajàu mòeq đòe. Tiaq apah da Mênchixêđec”.
HEB 7:18 Qmang aih, ranenh ma adroe nèh ùh i ka cwìang ùh i ka lòeq cleq dài majah khoe cađac;
HEB 7:19 majah qmang aih, ranenh ùh broq gêh qmòe cleq, èh hòm i moèq kan canòm qnoeq, ma yeo lem aràng am ka bèn, kan canòm kô ma broq ka bèn jah haten ka Boc Plình.
HEB 7:20 Yeo hnau ka aih hòm i bàu hapah, wì ma qnoeq broq pajàu ùh i ka bàu hapah,
HEB 7:21 yàng haq khoe jah dèch paqnàng xi bàu hapah, jò Boc Plình doe ka haq: “Chuaq khoe hapah, èh pi jò leq haq tablòq manoh, Kon broq pajàu mòeq đòe”.
HEB 7:22 Qmang aih, Chuaq Jesus khoe wìa Mangai broq ka cajap bàu tajao maneo lem yeo hnau ka ma dùnh.
HEB 7:23 Èh hòm, ƀài mangai broq pajàu aih bàc, mahaq kan cachìt khech tàt dài wì haq ma ùh jah broq hloe.
HEB 7:24 Yàng Chuaq Jesus aih halình yôt, dài haq jah broq pajàu mòeq đòe.
HEB 7:25 Qmang aih, haq majah i cwìang dèch dìq dŏng ƀài mangai canòm ka haq đòeq hu thia ten ka Boc Plình, majah qmang aih haq rìh halình đòeq waiq khàn am ka wì aih.
HEB 7:26 Aih ma joq pajàu haqnhèq ma troq ka bèn, hadròeh, ùh i ka yiniq lui, hliang lem, lah đeh crài ka mangai i tuiq, jah dèch atŏc yeo haqnhèq ka trŏc:
HEB 7:27 ùh tìah ka ƀài pajàu haqnhèq ma qnoeq, ep dèch ramènh tadreo rìm hì, angoe aih ka yiniq lui da cla, atìq aih ka yiniq lui mangai qnoeq; Haq dèch ramènh mòeq yàng raq khoe gêh geo hloe, dèch chac cla haq broq ramènh tadreo.
HEB 7:28 Majah qmang aih, ranenh yŏc ƀài mangai ma ùh nèn dèh dùnh broq pajàu haqnhèq; mahaq bàu hapah ma i atìq ka hset ranenh aih dì cla Kon, aih Mangai ma gêh geo mòeq đòe.
HEB 8:1 Ƀài yiniq nhèn maneo anoe kô, ma palênh aih rameh: Bèn i mòeq ngai Pajàu haqnhèq, haqngui enh qma gèq Bùa Haqnhèq ta diac plình,
HEB 8:2 qnang broq Mangai patìh tanòe hadròeh xam ta hnim ranòh joq qnàng, broq loh enh tì kŏng Chuaq ùh xài loh enh tì kŏng kon mangai.
HEB 8:3 Rìm ngai ma khoe jah dèch tŏc broq pajàu haqnhèq aih đòeq dèch ramènh xam ngè tadreo, qmang aih haq kô ep dèch ramènh cleq.
HEB 8:4 Tàng haq oe raq ta crŏng taneh, aih haq ùh xài pajàu haqnhèq, majah qmang aih ta crŏng taneh i bàc ngai pajàu dèch ramènh tadreo tiaq bàu ranenh thê,
HEB 8:5 wì patìh ta hnim kùh waiq, mahaq hnim kùh waiq aih broq dua qmù da ƀài yiniq oe ta plình, tìah ka jò Môise padon broq hnim ranòh, Boc Plình i pariaq haq: “Rabiaq oq, broq rìm yiniq troq tiaq dua au khoe patô ka ìh ta bui wang”.
HEB 8:6 Yàng manòeq kô, yiniq broq da Chuaq Jesus khoe yeo haqnhèq ka da wì qnoeq, majah qmang aih haq aih mangai taqne da tajao ma yeo lem, tajao aih loh enh bàu tèu am ma yeo lem.
HEB 8:7 Majah qmang aih, tàng joq tajao ma adroe ùh hìaq thìuq qmòe cleq, aih ma i ka nòe hu broq tajao ma atìq.
HEB 8:8 Mahaq Boc Plình cwò ka mangai Jiuđa, haq doe: “Chuaq doe, taƀài hì ma padon trùh kô èh, Aih jò au pagêh tajao maneo ka hnim Isorali xam hnim Jiuđa,
HEB 8:9 Ùh tìah ka tajao au ma broq ti bŏc yaq wì haq, Aih hì au ma cadop kŏng wì haq, ajèn wì loh enh diac Êdip. Pàng wì haq ùh cajap manoh wèq tajao da au, Dài au majah ùh blèch ngan wì, aih bàu Chuaq doe”.
HEB 8:10 Chuaq doe hòm: “Kô bàu tajao au am ka hnim Isorali, Atìq ka hì aih: Au đòeq ranenh da au ta gàu wì; Achìh qmùt ta cliac wì haq, Au broq Boc Plình wì, Wì haq jah broq mangai da au.
HEB 8:11 Taqne wì haq, pi i ka cabô oe ep hnài dèh mangai haten hatìa, Xam oh daq da cla rameh: Drah canau loq ka Chuaq; Majah qmang aih dìq dŏng ka wì haq; Enh mangai ma dìq jaq hamoq trùh mangai ma dìq jaq kàn dìq jah loq ka au,
HEB 8:12 Majah qmang aih, au caqnaih dŏng kan dù wì haq, Pi hmàng trùh yiniq lui wì haq hòm”.
HEB 8:13 Creo ka ma kô aih “tajao maneo”, qmang aih haq khoe broq ka tajao ma adroe khoe wìa ma dùnh, qmang aih yiniq cleq ma khoe dùnh, khoe tagôi, aih èh hi padon hnhung lùch đeh.
HEB 9:1 Tajao adroe nèh hadai i ƀài ranenh kùh waiq xam moeq nòe hadròeh oe ta crŏng taneh.
HEB 9:2 Qmang aih, mòeq toq hnim ranòh kùh waiq khoe jah broq, hagan adroe creo dèh nòe hadroèh, i jènh đen, caƀŏng xam ƀênh padon ta aih,
HEB 9:3 khoe aih trùh hagan enh dalam ka bai prìn, aih nòe dìq jaq hadròeh,
HEB 9:4 ta aih i prang kùh waiq broq xi wang, xam hom tajao, dìq jah glom xi wang. Ta hom aih i mòeq toq cabi broq xi wang ta aih tah bình mana, mòeq toq long dùi da Arôn, baiq capiac hmo tajao,
HEB 9:5 enh crŏng calàp hom i baiq chêrubim qngah qngai hlìa panan, qmù haq yàp dìq tanòe baxon yiniq lui. Mahaq kô aih ùh xài jò arèn taqmon ka hloh ƀài trong aih.
HEB 9:6 Rìm yiniq khoe jah taqmroq qmang aih, rìm hì ƀài pajàu mùt ta hagan ma adroe ta hnim kùh waiq đòeq pagêh trong ramènh kùh waiq;
HEB 9:7 mahaq, ta hagan baiq, aih mòeq hanam mòeq yàng, mòeq ngai cla pajàu haqnhèq raq ma jah mùt, ùh jò leq ma ùh wê mahim hu dèch ramènh ka yiniq lui cla xam yiniq lui dìq ka mangai.
HEB 9:8 Yiang Hadròeh yŏc ajang aih đòeq mahnu: waq toq oe raq i hnim ranòh kùh waiq ma adroe, aih èh trong mùt tanòe dìq jaq hadròeh qnhòq jah pèch.
HEB 9:9 Aih đòeq hu alìah ka bèn qnhòng manòeq, đòeq hu patô ƀài trong kùh waiq xam ramènh tadreo aih ùh broq ka manoh mangai kùh waiq jah geo lem.
HEB 9:10 Aih xài ƀài ranenh da chac hamac. Ta aih toq ƀài dahwèq acaq xam dahwèq ôq xam ƀài ranenh qnheo crài ka dabau. Gòm trùh hì broq ònh tajao maneo.
HEB 9:11 Mahaq jò Christ khoe trùh broq pajàu haqnhèq da ƀài kan lem ma atìq kô; Haq khoe mùt ta hnim ranòh kùh waiq ma yi kàn, ma yi geo, ùh xài broq loh enh tì kŏng kon mangai, hadai ùh xài taqnhòng kô.
HEB 9:12 Haq khoe mùt tanòe dìq jaq hadròeh mòeq yàng raq khoe lap am ka dìq dŏng, ùh wê mahim bubi xam mahim kon ƀo, mahaq yŏc qmòe mahim cla, đòeq hujah baxon hlài yiniq lui mòeq đòe.
HEB 9:13 Tàng joq mahim bubi calô, ƀo calô xam loc ƀo adrùh wì ma yŏc chùi ta chac mangai ma ùh sròeh aih xôq jah broq ka xech akia wì jah hadròeh,
HEB 9:14 loq ka mahim da Christ, aih Mangai ma canòm ka Yiang Hadròeh halình mòeq đòe, yŏc chac cla rađeh ma ùh i qmòe ka xìt ka habau dèch am ka Boc Plình, qnheo hreo manoh cliac bèn pi hìaq oe patìh ka kan cachìt hòm, đòeq hujah patìh ka Boc Plình ma rìh halình, aih dàng leq!
HEB 9:15 Ajang aih raq, Haq aih mangai taqne da tajao maneo, dôq jò haq khoe chìuq cachìt haq jah baxon ƀài yiniq lui ma khoe broq jò oe enh qneq ka tajao ma dùnh, aih èh mangai ma jah creo jah trùh yŏc kùng hang mòeq đòe ma khoe tèu am ka rađeh.
HEB 9:16 Majah qmang aih jò khoe achìh jàiq tanap, aih èh ep gòm mangai ma tanap cachìt hòeq.
HEB 9:17 Jàiq tanap aih i cwìang atìq ka jò mangai tanap cachìt, majah qmang aih waq toq mangai tanap oe rìh, jàiq aih ùh i cwìang cleq.
HEB 9:18 Qmang aih tajao ma adroe hadai yŏc mahim hu broq.
HEB 9:19 Jò Môise khoe anoe dìq dŏng ƀài bàu ranenh thê am dìq ka mangai tamàng, haq i yŏc mahim kon ƀo xam mahim bubi calô, pajùm xam diac, haq yŏc caxy capaih gòh xam hamenh cachiq xônh da arat ta hset xam dìq dŏng ka mangai,
HEB 9:20 haq doe: Kô mahim tajao Boc Plình ma khoe thê pì wèq tiaq.
HEB 9:21 Khoe aih haq yŏc mahim aih da arat ta hnim ramòh kùh waiq xam rìm yiniq oe ta aih.
HEB 9:22 Tiaq ranenh: rìm yiniq dìq canòm ka mahim men jah hadròeh, ùh ta-ùc mahim ùh i kan paclaih yiniq lui.
HEB 9:23 Qmang aih, tàng joq rìm radua qmù đòeq patìah ka ƀài yiniq ma oe ta plình ep qmang aih men jah basroèh, aih èh chac ƀài yiniq ma oe ta plình kiang ma ep canòm ka ramènh ma yeo lem men jah hadròeh.
HEB 9:24 Majah qmang aih Christ ùh mùt tanòe hadròeh loh enh tì kŏng kon mangai ma broq tiaq dua da nòe hadròeh joq qnàng, mahaq mùt qmòe ta plình, đòeq manòeq kô haq yòng am ka bèn enh ngèa Boc Plình.
HEB 9:25 Aih ùh xài haq mùt ta aih đòeq dèch rađeh broq ramènh tadreo bàc yàng tìah ka ƀài pajàu haqnhèq mòeq hanam mòeq yàng mùt tanòe dìq jaq hadròeh đòeq hu dèch mahim mahaq ùh xài mahim cla;
HEB 9:26 tàng ùh qmang aih, enh jò baxèm broq plình crŏng taneh trùh manòeq, haq khoe ep xalep bàc yàng. Mahaq manòeq kô ta qnhòng ma atìq lùch, haq khoe loh qmòeq yàng raq, yŏc cla rađeh broq ramènh tadreo đòeq hu paclaih dŏng ƀài yiniq lui.
HEB 9:27 Tìah ka ma khoe pajaq, kon mangai ep cachìt mòeq yàng, khoe aih ep chìuq kan hadrah,
HEB 9:28 hanoh qmang aih, Christ khoe dèch rađeh broq ramènh tadreo mòeq yàng raq đoèq dèch yiniq lui da bàc ngai; Haq hadai trùh hòm yàng baiq, ùh xài đòeq dèch yiniq lui hòm, mahaq đòeq am kan dèch paclaih ka mangai ma gòm haq.
HEB 10:1 Ranenh aih qmù da bìac lem hì atìq, ùh i ka chac joq qnàng, dài ma canòm ka ramènh tadreo rìm hanam qmang aih, ùh jò leq broq ka mangai ma thia haten ka Boc Plình jah lem geo.
HEB 10:2 Tàng loq jah, aih ƀài mangai kùh waiq mòeq yàng raq khoe jah hreo manoh cliac wì haq ma oe qnì ka yiniq lui hòm, ajang aih ajoq wì khoe hêq ka dèch ramènh tadreo qmòh?
HEB 10:3 Majoq qnàng, ƀài ramènh tadreo rìm hanam aih đòeq bahmàng da wì haq yiniq lui.
HEB 10:4 Majah qmang aih, mahim ƀo calô xam mahim bubi calô ùh jah lêh caqnaih yiniq lui.
HEB 10:5 Dài qmang aih, jò Christ loh ta crŏng taneh kô, haq i doe: “Boc Plình ùh enh ƀài kùng hang xam ramènh tadreo. Mahaq khoe palauq đòeq ka au mòeq toq chac.
HEB 10:6 Boc Plình ùh waq, Yac ka tadreo bùh, tadreo baxon.
HEB 10:7 Khoe aih, au hi doe: Hacô au khoe trùh, ta hset i achìh trùh au – Au trùh đòeq broq tiaq manoh Ìh ma enh, ôi Boc Plình da au”.
HEB 10:8 Adroe haq khoe doe: “Boc Plình ùh enh, ùh waq yac ka tadreo rìh, tadreo bùh, tadreo baxon, aih ƀài yiniq ma ep broq tiaq bàu ranenh thê; Atìq aih haq doe: “Hacô au khoe trùh đòeq broq tiaq manoh Ìh ma enh.”
HEB 10:9 Qmang aih, Chuaq khoe cađac yiniq ma adroe, dì tiaq yiniq ma atìq.
HEB 10:10 Tiaq manoh haq enh qmang aih, dài bèn majah hadròeh canòm Chuaq Jesus Christ dèch deh chac broq ramènh mòeq yàng raq khoe lap am ka dìq dŏng.
HEB 10:11 Ƀài pajàu maqnoeq rìm hì yòng patìh rai dèch hlài mòeq ramènh tahatìah, aih ramènh ma ùh jò leq jah dèch đac yiniq lui,
HEB 10:12 yàng da Pajàu kô, taiq dìq dŏng yiniq lui haq dèch ramènh mòeq yàng raq, khoe aih hi haqngui mòeq đòe enh qma Boc Plình,
HEB 10:13 pang aih ta atìq, gòm toq trùh hì ƀài mangai ma tablêq ka haq ep jah roh broq radua enh qneq ka jènh Haq.
HEB 10:14 Canòm ka ramènh tadreo dèch mòeq yàng aih raq, Chuaq broq ka mangai ma lùi haq jah hadròeh gêh geo mòeq đòe.
HEB 10:15 Yiang Hadròeh hadai wiang panhìn ka bèn; majah qmang aih atìq ka bàu doe:
HEB 10:16 Chuaq doe: “Kô tajao au broq ka wì haq, Atìq ka ƀài hì aih èh, Au đòeq ranenh da au ta cliac wì haq Achìh đòeq ta gàu wì haq.”
HEB 10:17 Èh doe hòm: “Au pi hmàng trùh yiniq lui ngang dù da wì haq hòm.”
HEB 10:18 Manòeq kô, nòe leq yiniq lui khoe jah caqnaih, aih pi ep dèch ramènh tadreo ka yiniq lui hòm.
HEB 10:19 Qmang aih, oh daq da au, taiq bèn khoe canòm ka mahim Chuaq Jesus, dài ma pi hòq ka mùt tanòe dìq jaq hadròeh,
HEB 10:20 tiaq trong neo, trong rìh haq ma khoe pèch pagat enh tau ka bai prìn, aih la pagat ka hanang cla Haq,
HEB 10:21 qnah hòm, bèn i mòeq ngai Pajàu kàn khoe jah dèch paqnàng broq mangai wèq hnim Boc Plình,
HEB 10:22 dài bèn majah ep drah yŏc kan lem jang, manoh lùi cajap cajình, xam manoh cliac khoe jah qnhreo hreo ka trong qmèq, chac mac jah qnheo xi diac hliang, đòeq hu thia haten ka Chuaq.
HEB 10:23 Bèn hadai ep wèq cajap ùh dalàc dèh bàu bèn ma khoe anoe qnoh deh kan tangèh, majah qmang aih Mangai ma khoe tèu bàu am ka bèn aih ùh tablòq manoh.
HEB 10:24 Mangai leq mangai meh ep hmàng ngan dabau đòeq hu pariaq dabau trong manoh loq waq xam trong broq yiniq lem;
HEB 10:25 apaq cađac bìac tagop ti dabau tìah ka ƀài mangai ma khoe hmòt broq, mahaq ep alòng dabau, oh daq hnoq hì aih khoe haqnap dàng leq kiang oh daq ep nhet dàng aih.
HEB 10:26 Majah qmang aih tàng bèn khoe loq ka bàu joq qnàng, yàng oe raq to broq yiniq lui, aih èh pi i ka ramènh leq đòeq hu baxon hlài yiniq lui hòm,
HEB 10:27 mahaq rap gòm toq kan ramòt ta hì hadrah xam ùnh khàng dra adrènh bùh cheo mangai ma enh tablêq ka Boc Plình.
HEB 10:28 Mangai leq broq ùh troq ka ranenh Môise, tàng i baiq piq ngai wiang panhìn, aih èh ep jêh đac ka cachìt ùh adênh,
HEB 10:29 loq ka mangai ma jôiq padit Kon da Boc Plình, ngan mahim tajao, aih mahim đeh ma canòm đòeq hu jah hadròeh, capoch halê đac ka Yiang Hadròeh ma am kan tabàih dech, oh daq ma xoh mangai aih claih ka kan hadrah baxa yi hnau qmòh?
HEB 10:30 Majah qmang aih bèn loq Mangai ma doe: “Kan patem dìq oe ta au, brì ka au patem chau”. Èh doe hòm: “Chuaq hadrah ƀài mangai da haq”.
HEB 10:31 Taclìh ta tì kŏng Boc Plình rìh halình aih joq ramòt qnàng!
HEB 10:32 Drah hmàng hlài jò baxèm, aih atìq ka pì khoe jah kan qngah, aih hi i kan tablah nanxa kàn;
HEB 10:33 tang qnah aih chìuq kan camaih, kan baxa budàng broq kan racaih ka phù cròng ngan, i jò aih wiang chìuq kan xalep ka ƀài oh daq qnang hadai glàm trong qmang aih.
HEB 10:34 Oh daq khoe ha-och ka mangai ma wì ma rùp clêh, manoh oh daq dua lem bùi jò wì ma blah yŏc da pì kùng hang, majah qmang aih oh daq loq rađeh i kùng hang ma yeo lem, ùh dìq ùh hnhung.
HEB 10:35 Qmang aih apaq cađac manoh cajap cajình da rađeh, majah qmang aih i kan baha kàn khoe palauq đòeq ka oh daq.
HEB 10:36 Oh daq ep chìuq àt, đòeq jò khoe jah broq tiaq trong manoh Boc Plình, aih èh oh daq hi jah waq bàu haq ma khoe tèu am.
HEB 10:37 Majah qmang aih: “Oe toq biaq hòm, joq toq biaq hòm, Mangai ma padon trùh hi trùh; Haq ùh patrò.
HEB 10:38 Mangai taq atoq da au rìh xi manoh lùi, Tàng loq talùi, aih èh mahua yiang au joq ùh bùi ka haq”.
HEB 10:39 Yàng da bèn kô, ùh xài mangai talùi đòeq hu hnhung lùch mahaq mangai wèq deh manoh lùi đòeq mahua yiang jah dèch claih.
HEB 11:1 Manòeq kô, manoh lùi aih la kan loq deh joq qnàng ta ƀìac bèn qnang ngèh, aih kan panhìn da ƀài yiniq bèn ma qnhòq hnoq.
HEB 11:2 Canòm ka manoh lùi dài wì craq dùnh calah nèh ma khoe jah bàu manè enh.
HEB 11:3 Xam manoh lùi, bèn loq crŏng taneh khoe jah broq loh enh bàu Boc Plình, qmang aih ƀài yiniq xau hnoq dìq loh enh yiniq ùh xau hnoq.
HEB 11:4 Xi manoh lùi, Abên khoe dèch ka Boc Plình mòeq ramènh tadreo yeo lem da Ca-in. Ajang aih majah creo ka haq mangai taq atoq, jò Boc Plình capoch manè enh rai dì yŏc ramènh da haq, canòm ka manoh lùi yac ka khoe cachìt dua haq oe raq capoch.
HEB 11:5 Xi manoh lùi, Hênoc jah dèch atŏc, ùh hìaq hnoq kan cachìt; pi i cabô oe hnoq haq taleq hòm, majah qmang aih Boc Plình khoe đìh atŏc haq. Majah qmang aih adroe ka jah dèch atŏc, khoe i bàu manè haq aih mangai rìh lem ka manoh Boc Plình.
HEB 11:6 Ùh i manoh lùi ùh broq qmang leq majah lem ka manoh Boc Plình; majah qmang aih mangai thia haten ka Boc Plình ep lùi i Boc Plình, èh hòm haq aih mangai loq baha ka cabô ti chaq haq.
HEB 11:7 Xi manoh lùi, Nô-ê jah Boc Plình patìn ka haq loq ƀài yiniq qnhòq i hnoq; haq aih mangai dìq ka manoh iu yùq, broq mòeq toq boang kàn đòeq hu dèch deh hnim cla; haq patô qnoh yiniq lui da crŏng taneh, qmang aih haq jah wìa mangai taq atoq trùh enh manoh lùi.
HEB 11:8 Xi manoh lùi, Apraham iu bàu Chuaq creo lam tagùng haq hujah đòeq broq deh kùng hang: Haq lam mahaq ùh qnì đeh lam taleq.
HEB 11:9 Xi manoh lùi haq rìh tagùng ma khoe tèu am ka haq, tìah taiq ka mangai ma oe đeh ta diac wì, rìh đeh roc hnim ranòh tìah ka Ysac tìah ka Jacôp, aih la ƀài mangai hadai jah bàu tèu am tìah ka haq.
HEB 11:10 Majah qmang aih haq gòm mòeq toq plài i xèm cajap Boc Plình ma khoe broq loh.
HEB 11:11 Hadai xi manoh lùi, Sara yac ka khoe bàc hanam, mahaq dua i padren ha-uang kon, majah qmang aih haq loq Mangai ma tèu bàu ka rađeh, haq aih ùh tablòq manoh.
HEB 11:12 Qmang aih, enh mòeq ngai craq khoe ten cachìt, jah ha-uang loh kon xau ma raya, cràm tìah ka halŏng ta trŏc, bàc qmang ka braih diac raxìq, pi dìq rèn.
HEB 11:13 Wì aih dìq cachìt ta manoh lùi, qnhòq jah waq yiniq ma khoe tèu am ka wì haq, toq hnoq rai prônh đeh enh hangai, doe đeh kô tamoe hangai, mangai lam clòh ta crŏng taneh.
HEB 11:14 Ƀài mangai ma anoe qmang aih, aih wì doe đeh kô qnang ti chaq dèh gùng.
HEB 11:15 Tàng wì hèm trùh deh gùng, aih nòe wì haq ma khoe loh enh aih, aih èh i hì wì tawìh hlài,
HEB 11:16 mahaq wì bêh mòeq toq gùng ma yeo lem, aih gùng ma oe ta plình; aih ìq dài Boc Plình ma ùh camaih ka doe đeh kô Boc Plình da wì aih, majah qmang aih Boc Plình khoe padon đòeq ka wì haq mòeq toq plài.
HEB 11:17 Xi mnoh lùi jò Boc Plình qnhro Apraham, haq dèch Ysac aih kon mòeq da haq broq ramènh tadreo: aih kon haq ma khoe jah enh bàu tèu am.
HEB 11:18 kon aih raq Boc Plình ma i doe: “Enh dalam Ysac kô èh men i mòeq nang noe wê yiniq ìh”.
HEB 11:19 Haq hèm deh ta manoh Boc Plình i cwìang broq ka mangai cachìt rìh hlài; qmang aih i crài cleq ka haq jah hlài dèh kon enh mangai cachìt.
HEB 11:20 Xi manoh lùi, Ysac waiq xôq ramot am ka Jacôp xam Êsau ta ƀài yiniq padon trùh tangèa kô èh.
HEB 11:21 Xi manoh lùi Jacôp jò ten cachìt, waiq xôq ramot ka baiq ngai kon da Jôsep. Khoe aih haq rai cachàt dèh ajang long canhra rai kùh waiq.
HEB 11:22 Xam manoh lùi, jò ten cachìt Jôsep haq anoe trùh bìac mangai Isorali jah loh enh Êjip rai tanap ka wì trùh bìac catùh caxènh da haq.
HEB 11:23 Xi manoh lùi, jò Môise bu ha-uang, miq baq haq cadŏc haq piq khê, majah qmang aih wa hnoq kon aih lem alàng, wa pi yùq qmòe ka bùa loq nòeh.
HEB 11:24 Xi manoh lùi, Môise jò khoe radam, pi dôq wì creo ka rađeh kô kon calô da kon cadrì da Phara-ôn,
HEB 11:25 wiang nan xa pajùm ti mangai da Boc Plình aih haq yi lènh ùh hnau ka lem bùi hyòq mòeq rahyàc ta trong yiniq lui:
HEB 11:26 haq ngan kan chìuq xep ka Christ aih yeo khòh ùh hnau ka hang canaq da Êjip, majah qmang aih mat haq haqmiang gòm yôt dèh kan baha.
HEB 11:27 Xi manoh lùi haq cađac gùng Êdip ùh crè ka bùa nòeh, majah qmang aih haq yòng cajap tìah gleq hnoq qmòe Mangai ma ùh xau hnoq.
HEB 11:28 Xi manoh lùi, haq wèq ramènh Pancwa rai broq ramènh pùc mahim, dôq kiac palùng ùh hìaq jêh đac kon ramua da mangai Isorali.
HEB 11:29 Xi manoh lùi, mangai Isorali lam pagat diac Rasìq gòh tìah ka lam ta taneh croh, yàng mangai Êdip àu lam diq, hi cram dŏng ta aih.
HEB 11:30 Xi manoh lùi, ƀài panàt plài Jêricô hrùq taclìh dŏng, atìq ka wì khoe lam dudan ka haq tapèh hì.
HEB 11:31 Xi manoh lùi, Rahap (aih mangai gucadrì tech rađeh) ùh cachìt pajùm ti ƀài mangai ùh lùi, majah qmang aih haq lem manoh đìh ƀài mangai ma lam rinh ta aih.
HEB 11:32 Au oe anoe cleq hòm? Majah qmang aih khoe pi tem tàng joq au enh anoe trùh Giđê-ôn, Barac, Jepthê, Đawit, Samu-ên xam ƀài pajàu qnoeq.
HEB 11:33 Wì aih, xi manoh lùi khoe jah blêq ƀài diac qnoeq, broq kan taq atoq, jah waq ƀài bàu tèu am, bàng hacùng baco,
HEB 11:34 plah pat pla ùnh khàng ma nga angèn, claih ka pla chang, tablêq ka yinìq, paqnoh dèh kan tanoq tanòe tajêh tablah, broq ka ƀài lình diac wì ep cadàu amot.
HEB 11:35 I mangai cadrì khoe jah deh mangai ta hnim cachìt rìh hlài, i ngai chìuq kan xa-ep dìq jaq, mahaq ùh dôq cabô paclaih rađeh, đòeq hujah waq kan rìh hlài ma yeo lem.
HEB 11:36 I ngai chìuq dôq wì do halê rađeh, chìuq blai, chìuq clang, chìuq clêh.
HEB 11:37 Chìuq dôq wì đàp rađeh xi hmo ka cachìt, pot loh baiq xi kùa, pàc xam chang; pac lac jàp jìa, caxùnh đeh ƀài akia trìu, akia bubi, ùh i đeh rìm ka yiniq, chìuq wì hnen glua, baxa padit.
HEB 11:38 Crŏng taneh kô ùh tajì ka wì haq rìh, ep pac lac tagùng hawit, tawang, takòp, roc hàm ta taneh.
HEB 11:39 Dìq dŏng wì aih khoe jah bàu capoch manè ka manoh lùi da wì haq, mahaq wì haq qnhòq lòm jah waq yiniq ma khoe tèu am ka rađeh.
HEB 11:40 Majah qmang aih Boc Plình i palauq đòeq ƀài yiniq ma yeo lem hu am ka bèn, dôq wì aih pajùm ti bèn đòeq hadai jah geo lem.
HEB 12:1 Qmang aih, pàng bèn jah bàc ngai ngan hnoq qnang oe dudan bèn tìah ka cato yùc kàn, bèn hadai ep khwênh dŏng ƀài kan trap xam yiniq lui ma loq tawac ka bèn, yŏc manoh ùh tagah lep đòeq cadàu tiaq trong ma khoe padon am ka bèn,
HEB 12:2 mat bèn ngan toq dua Chuaq Jesus, aih mangai ma baxèm rai pagêh da bèn manoh lùi, pàng kan lem bùi khoe đòeq qmòe enh ngèa cla, haq chìuq cachìt talong pagat, ùh dèh ka kan camaih, manòeq kô haqngui enh qma ka gèq Boc Plình.
HEB 12:3 Qmang aih, oh daq ep hèm trùh Mangai ma khoe chìuq kan tablêq enh ƀài mangai yiniq lui, đòeq oh daq ùh hìaq lep tagah manoh. Boc Plình hnài mangai da Haq
HEB 12:4 Oh daq tablêq ka yiniq lui qnhòq hìaq ep ta-ùc mahim;
HEB 12:5 oh daq ma khoe hèt dŏng ka bàu ma pariaq oh daq tìah ka bàu baq ma hnài deh kon qmòh? bàu aih rameh: “Kon da au, apaq jù đac bàu hnài enh Chuaq, Èh jò Chuaq cwò, apaq talùi manoh;
HEB 12:6 Majah qmang aih Chuaq hnài dèh mangai haq maloq waq, Mangai leq Haq ma dì broq dèh kon aih haq blai xi long roe”.
HEB 12:7 Tàng oh daq chìuq kan hnài, aih Boc Plình ngan oh daq tìah dèh ka kon cla, majah qmang aih i kon leq baq ma ùh lech hnài?
HEB 12:8 Mahaq tàng oh daq jah claih ka kan lech hnài mangai qnoeq ma chìuq đeh hra, oh daq aih la kon tango, ùh xài kon joq qnàng.
HEB 12:9 Baq ta taneh kô tiaq deh manoh cla lech hnài, aih diq bèn loq iu bàu, loq ka Baq da mahua yiang, aih ma ùh joq bèn khòh iu yùq ma yeo hnau hòm đòeq hujah kan rìh qmòh?
HEB 12:10 Baq ta taneh kô, tiaq trong wì haq ma hèm dèh lem đòeq hnài đò bèn ùh i dùnh, yàng Boc Plình gùt bàt bèn aih dôq jah lòeq ka bèn, đòeq bèn hujah kan hadroèh ti haq.
HEB 12:11 Joq qnàng kan gùt bàt jò baxèm aih hnoq tìah gleq broq nen ka bèn mangò, ùh xài kan lem bùi, mahaq atìq èh caqmon loh plì taq atoq, catèm am ka ƀài mangai ma khoe axràm qmang aih.
HEB 12:12 Qmang aih, oh daq drah dèch dèh capiang tì ma ùh nèn, hloe xam cràng ma khoe tabat.
HEB 12:13 Drah palauq trong đòeq jènh oh daq jah cadiang lam, dôq yac ka mangai cwê dua ùh hìaq lac trong mahaq jah kan broq brêh.
HEB 12:14 Drah àu rìh hatroq ti rìm ngai, rai chaq tiaq kan hadròeh, majah qmang aih tàng joq ùh wìh wìa hadròeh ùh cabô jah hnoq Boc Plình.
HEB 12:15 Ep rabiaq jaq cajoq, yùq loq i mangai capòch ka kan tabàih dech da Boc Plình, beq rayeq riah xang plôh loh, broq kan manhài xam kan ùh sròeh ka bàc ngai.
HEB 12:16 Ngan oq, taqne oh daq apaq i mangai loq tango taqnung, hadai paq i cabô loq blìa racaih qmang ka Êsau, mòeq nà acaq raq mahaq chìuq tech deh cwìang kon ramua.
HEB 12:17 Joq oh daq loq, atìq ka aih haq enh jah ƀài xôq ramot aih ka rađeh, yàng khoe pi jah; majah qmang aih yac ka haq crò hmoe creo dang, dua khoe pi jah blòq hlài manoh baq haq ma khoe dì.
HEB 12:18 Oh daq ùh i trùh haten ka bui wang kon mangai jah bèq, hadai ùh trùh haten ka ùnh khàng ma adrènh, hadai ùh xài thia haten kan clam cluiq, ta yùc gam, tanòe cayeo kàn,
HEB 12:19 tanòe ken atêh bàu dêh, tanòe bàu ma cadròt, jaq mangai leq magai meh tàng bàu aih dìq cali calo ka bàu aih pi dùh capoch ka rađeh tàng hòm;
HEB 12:20 majah qmang aih wì haq ùh nui tàng bàu kô: “Yac ka ƀòe ngè rìh loq tadroq, tàng thia ten ka wang kô dìq ep yŏc hmo đàp đac ka cachìt”.
HEB 12:21 Ta wang jò aih hnoq ramòt joq qnàng, jaq Môise loh qmòe ka doe: “Au crè joq qnàng, loh dŏng ka tarìt”.
HEB 12:22 Mahaq oh daq khoe trùh haten ka Wang Si-ôn, ten ka plài da Boc Plình rìh halình, aih la Jêrusalem oe ta plình, haten ka nòe bình plình loe ka jàt muàn tagop ti dabau,
HEB 12:23 haten ka Tagop Hadròeh da ƀài kon ramua ma khoe jah achìh yiniq ta plình, haten ka Boc Plình, aih cwan hadrah da rìm ngai, haten mahua yiang da ƀài mangai lem taq atoq,
HEB 12:24 ten ka Chuaq Jesus, aih Mangai taqne da tajao maneo, haten ka mahim ma khoe pùc qnoh, mahim aih lem yeo hnau ka mahim da Abên.
HEB 12:25 Oh daq ep rabiaq haq oq! apaq tàih đac bàu Mangai ma qnang anoe ka dadeh; tàng joq ƀài wì tau tablêq hlài ka bàu Mangai ma anoe bàu pariaq ta crŏng taneh, aih dìq khoe ùh claih, loq ka bèn, tàng joq bèn rahen ka Mangai anoe bàu enh plình, aih èh kiang ma ùh claih.
HEB 12:26 Jò aih nèh bàu Haq aih ralàng dìq ka crŏng taneh, yàng manòeq kô hòm haq doe: “Oe mòeq yàng hòm, ùh xài au broq ka ralàng toq ta taneh, mahaq ralàng hloe xam ta trŏc”.
HEB 12:27 Manòeq kô, bàu ma doe: “Oe tam mòeq yàng hòm” aih la rameh: ƀài yiniq ma loq dalàc, aih la ƀài yiniq ma khoe jah broq loh, aih èh ep doeh đac, đòeq toq ƀài yiniq ma ùh hìaq dalàc jah oe hlài.
HEB 12:28 Qmang aih, pang jò bèn ma khoe jah waq Diac ma ùh dalàc, bèn khòh manè apôi dôq i manoh loq iu yùq hu patìh ka Boc Plình đòeq jah lem ka manoh haq.
HEB 12:29 majah qmang aih Boc Plình bèn aih ùnh loq ti bùh cheo.
HEB 13:1 Ep i manoh loq waq yôt ka dabau tìah ka oh daq.
HEB 13:2 Apaq hèt ka bìac đìh tamoe, i ngai broq bìac aih, mahaq ùh qnì rađeh khoe jah đìh ƀình plình.
HEB 13:3 Ep hmàng trùh ka oh daq wì ma qnang rùp clêh, tìah cla bèn hadai qnang wiang chìuq clêh clang ti wì haq, hadai ep hmàng trùh ƀài mangai ma qnang oe đeh ta kan baxa, majah qmang aih chac bèn hadai tìah ka chac da wì.
HEB 13:4 Rìm ngai ep loq ta-iu trong ŏng mai, ta aniang ŏng mai ùh jah i kan ùh sròeh, majah qmang aih Boc Plình tah hadrah ka mangai taqnung xam mangai tango.
HEB 13:5 Apaq daiq ka bac jènh, drah lem bùi ka ƀài yiniq đeh ma qnang i, majah qmang aih cla Boc Plình khoe doe: “Au ùh talah ka kon, au ùh cađac kon”.
HEB 13:6 Aih èh bèn jah cajap manoh lùi, hu doe: “Chuaq wiang ti au, au ùh yùq cleq. Kon mangai qnhòng kô broq cleq ka au jah?”
HEB 13:7 Ep hmàng trùh mangai ma ajèn qnung rađeh, khoe hnài ka radeh trong Boc Plình, boq ngan jò pulùch qnhòng da wì haq rìh, đòeq tiaq dua manoh lùi da wì haq.
HEB 13:8 Chuaq Jesus Christ hì nèh, hì kô, trùh hloe tabla èh dua ùh tablòq.
HEB 13:9 Oh daq apaq dôq ƀài bàu hnài lìq làn qnoeq padô rađeh; manoh loq canòm ka kan tabàih dech đòeq jah cajap aih lem, ùh xài canòm ka dahwèq acaq, aih ƀài yiniq ùh i jah taq atam cleq ka mangai broq qmang aih.
HEB 13:10 Bèn i mòeq toq cabŏng tadreo, ƀài mangai patìh ta hnim ranòh kùh waiq ùh khòh yŏc cleq enh aih hu acaq.
HEB 13:11 Mangai pajàu haqnhèq yŏc mahim da ngè tadreo wê mùt tanòe dìq jaq hadròeh đòeq broq ramènh tadreo baxon yiniq lui, yàng chac haq aih bùh enh gùng ka traiq lình.
HEB 13:12 Chuaq Jesus hadai chìuq xalep enh gùng ka plài đòeq yŏc deh mahim hu broq ka mangai jah hadròeh.
HEB 13:13 Bèn ep loh enh gùng ka traiq lình, đòeq lam trùh ta haq, đòeq hu wiang chìuq pajùm kan camaih.
HEB 13:14 Majah qmang aih ta crŏng taneh kô, bèn ùh i ka plài ma cajap yôt mòeq đòe, mahaq bèn chaq plài ma padon trùh kô èh.
HEB 13:15 Qmang aih drah canòm ka Chuaq Jesus đòeq hu dèch yôt ramènh tadreo xam bàu manè apôi ka Boc Plình, aih la caqmon riang da hacùng bàu khoe anoe qnoh yiniq haq.
HEB 13:16 Paq hèt ka broq trong lem rai loq ti tabàih axong ka wì qnoeq diq, majah qmang aih, ƀài ramènh qmang aih lem ka manoh Boc Plình.
HEB 13:17 Ep loq iu bàu mangai qnung ajèn oh daq hadai ep enh qneq ka cwìang wì haq, majah qmang aih wì haq rìu ka mahua yiang oh daq, wì haq mangai ma ep anoe hlài bìac da pì oh daq ka Chuaq, đòeq wì lem bùi đeh ka patìh, ùh hìaq i cleq ep mangò, majah qmang aih trong aih ùh lòeq cleq ka oh daq.
HEB 13:18 Waiq khàn am ka nhèn diq, majah qmang aih nhèn loq manoh cliac nhèn kô lem enh acaq oe hnhuh jang rìm trong.
HEB 13:19 Au cali calo ka oh daq waiq khàn beq, dôq au rênh jah trùh ti oh daq.
HEB 13:20 Waiq Boc Plình catèm, aih la Mangai taiq mahim tajao mòeq đòe khoe broq ka Chuaq Jesus aih Mangai ban trìu kàn jah rìh hlài enh kan cachìt,
HEB 13:21 ajang nòe Jesus Christ, Haq broq ka oh daq jah geo ta rìm trong lem, đòeq broq gêh yiniq haq ma enh, broq loh kan lem manoh haq oe ta taqne bèn, kan ranhòm troq ka hlài dìq ta haq mòeq đòe! Amen.
HEB 13:22 Manòeq kô, au pariaq pì oh daq, drah lem bùi ka tiaq bàu hnài kô; au khoe achìh palap ka oh daq qmang aih raq.
HEB 13:23 Au enh pì loq mangai oh daq bèn aih Timôthê khoe jah caqnaih, tàng haq rênh trùh, aih èh ma hi lam hmàih ka oh daq.
HEB 13:24 Au tanap bàu hmàih trùh ƀài mangai broq craq tagop xam dìq dŏng mangai da Chuaq. Wì oh daq ma oe ta Itali hadai tanap bàu hmàih trùh pì.
HEB 13:25 Waiq kan tabàih dech oe ti pì oh daq rìm ngai.
JAM 1:1 Jaco, hapŏng da Boc Plình xam da Chuaq Jesus Christ, achìh ka mòeq jàt baiq xinoe oe paclac. Waiq kan catèm jah am ka oh daq.
JAM 1:2 Dìq dŏng ka oh daq, khòh ngan kan qnhro bàc trong trùh ka pì oh daq aih bu dàng kan lem bùi gêh geo,
JAM 1:3 majah qmang aih bèn loq kan qnhro manoh lùi oh daq broq loh kan loq kèm.
JAM 1:4 Mahaq kan loq kèm hadai waq ka gêh dèh ka yiniq broq da haq, dôq oh daq hadai jah geo lem, ùh ta chriah qmòe ajang leq.
JAM 1:5 Tàng joq taqne oh daq i mangai ùh dai rabiaq đeh, haq drah creo dang Boc Plình aih Mangai ma am ùh dìq ùh dài ka rìm ngai, ùh lech ka cabô, aih èh haq aih hi jah.
JAM 1:6 Mahaq ep yŏc manoh lùi hu creo dang, apaq rangòt, majah qmang aih mangai rangòt tìah ka lai laq diac raxìq cayeo hlui tacô tatau.
JAM 1:7 Mangai qmang aih apaq xoh đeh loq jah cleq enh Boc Plình:
JAM 1:8 aih mangai taleq ùh lênh, broq cleq dua ùh gêh.
JAM 1:9 Oh daq leq ma oe đeh tanòe haqneq hamoq, aih haq drah catèh dèh kan haqnhèq da haq beq,
JAM 1:10 mangai padrŏng hadai catèh dèh kan haqmoq beq, majah qmang aih đeh kô èh hadai hnhung lùch tìah ka riang nhat.
JAM 1:11 Mat mahì tŏc, tôq dêh, nhat croh, riang hadrùih, kan lem hnhung, mangai padrŏng èh hadai croh qmang aih ta yiniq abroq haq.
JAM 1:12 Xôq ramot am ka mangai jò haq glàm đeh kan padô qnùt, majah qmang aih jò haq khoe jah dràng ta kan qnhro, aih èh haq jah waq cadoh kan rìh diac plình, Boc Plình ma khoe tèu am ka mangai ma loq iu yùq ka haq.
JAM 1:13 Jò qnang glàm kan padô qnùt, apaq i cabô doe: Kô Boc Plình padô au, majah qmang aih ùh i kan dù leq jah padô Boc Plình, yac ka cla haq hadai ùh padô aluàn cabô.
JAM 1:14 Mahaq rìm ngai glàm kan padô qnùt jò haq dôq dèh manoh cla patùt rađeh.
JAM 1:15 Jò manoh cla hadràp khoe trap, haq xêh loh yiniq lui, jò yiniq lui hi jah gêh, haq xêh loh kan cachìt.
JAM 1:16 Oh daq da au, apaq qnùt rađeh,
JAM 1:17 rìm kan tabàih lem geo aih dìq trùh enh qnhèq, loh enh nòe Baq qngah qngai, ta dalam haq ùh i kan tablòq, hadai ùh i ka wòch kan talìc.
JAM 1:18 Cla Haq khoe tiaq deh manoh, khoe yŏc bàu joq qnàng hauang loh bèn đòeq bèn jah wìa plì ma ramua ta rìm yiniq haq ma broq loh.
JAM 1:19 Dìq ka oh daq da au, pì loq hmàng qmang kô: rìm ngai ep rênh ka tamàng mahaq adia ka capoch, adia ka nòeh;
JAM 1:20 majah qmang aih kan nòeh da kon mangai ùh broq loh kan taq atoq da Boc Plình.
JAM 1:21 Qmang aih, ep cađac kan trùq amùa xam kan ngang dù ma oe raq i, pahaqneq dèh manoh hu đìh yŏc bàu khoe pìt ta manoh oh daq, aih la bàu jah dèch mahua yiang oh daq.
JAM 1:22 Drah broq tiaq bàu aih, apaq toq tamàng dech huqnùt dèh cla.
JAM 1:23 Majah qmang aih, tàng i cabô tàng bàu mahaq ùh broq tiaq, aih i crài cleq ka mangai sreo dèh hadrò ta guàng,
JAM 1:24 khoe èh hi lam, hèt dèh ka hadrò qmang leq.
JAM 1:25 Mahaq mangai leq ma ngan qmòe ka ja cajoq ta ranenh geo lem, aih ranenh da kan paclaih, rai kèm ka hèm trùh, ùh xài toq tàng khoe hi hèt đac, mahaq dìq ka manoh wèq tiaq ranenh aih, mangai aih haq jah xôq ramot tiaq trong rađeh ma iu bàu.
JAM 1:26 Mahaq tàng loq i mangai leq hèm đeh kô mangai tiaq trong Chuaq mahaq ùh tàt padràng dèh rapet toq ti qnùt dèh manoh cla, kan tiaq Chuaq qmang ka da wì aih hi qngwan qngwaiq.
JAM 1:27 Tiaq đaoq ma lem geo ùh i ka xìt, ùh i ka habau enh ngèa Boc Plình, Baq da bèn aih: thia hmàih ka mangai lac, ka mangai hadrô jò wì haq hadàc khoc, rai wèq cla rađeh claih ka kan amùa da crŏng taneh.
JAM 2:1 Theo nguyên-bổn tiếng Gờ-réc, trong câu nầy cũng nói “thử thách” được như trong câu 2, vì chữ nầy trong tiếng Gờ-réc có hai ý Oh daq da au, oh daq khoe lùi Chuaq Jesus Christ, aih Chuaq ranhòm qngah qngai da bèn, aih apaq loq waq ka tang ngai.
JAM 2:2 Patìah đac, i mangai asràng wang, caxùnh eo cwàn lem, mùt tanòe tagop oh daq, èh i mòeq ngai caxùnh cwàn eo hyah hyai hadai mùt;
JAM 2:3 tàng oh daq ngan mangai caxùnh eo lem, rai pachùh: Haqngui ajang kô! nòe ma yeo lem, èh doe ka mangai ma pa: Yòng aqmat raq, ùh meh hangui ta haneq qmat ajang jènh au,
JAM 2:4 qmang aih ajoq oh daq khoe lah đac dabau, khoe wìa cwan hadrah i manoh qmèq?
JAM 2:5 Oh daq da au, pì tamàng kô: Ma ùh xài Boc Plình khoe ràih ƀài mangai pa ta qnhòng kô đòeq broq wì haq jah wìa mangai padrŏng kan ta manoh lùi, đòeq wì jah waq diac da haq ma tèu am ka mangai ma loq waq ka haq ùh xài?
JAM 2:6 Hagleq oh daq majah jù đac mangai pa! Ma ùh xài mangai padrŏng raq ma khoe padit oh daq, hua qnoh oh daq trùh ta cwan hadrah?
JAM 2:7 Ma ùh joq wì haq raq ma capoch ùh hòq đac ka yiniq lem ma khoe yŏc đòeq hu hiniq ka pì qmòh?
JAM 2:8 Tàng joq oh daq wèq ka geo lem ranenh da hnim Bùa tiaq bàu Hset Hadròeh hnài: Ep loq waq ka mangai haten hatìa tìah ka cla, qmang aih oh daq acaq oe khoe lem.
JAM 2:9 Mahaq tàng oh daq loq waq ka apah, aih khoe i tuiq, ranenh hi taqmòq yiniq lui ka oh daq tìah ka ƀài mangai broq ùh troq tiaq ranenh.
JAM 2:10 Majah qmang aih mangai leq wèq dìq dŏng ta ranenh mahaq ùh troq moeq yiniq raq, aih hadai tìah gleq ùh troq dìq dŏng.
JAM 2:11 Majah qmang aih Mangai ma doe: “Ìh ùh khòh tango”, hadai i doe: “Ìh ùh khòh jêh đac mangai.” Tàng ìh ùh hìaq tango mahaq jêh đac mangai, qmang aih ìh ajoq mangai broq ùh troq tiaq ranenh.
JAM 2:12 Drah capoch rai broq tìah ka mangai ma padon chìuq ranenh hadrah ka rađeh, aih la ranenh da kan ùh tawac.
JAM 2:13 Kan hadrah ùh tamèt ka mangai ùh broq loh kan tamèt, mahaq kan loq ha-och jah blêq kan hadrah.
JAM 2:14 Maleq ma yeo lem, oh daq da au, tàng mòeq ngai doe đeh kô i manoh lùi mahaq ùh i ka yiniq broq? Manoh lùi qmang aih ajah dèch haq?
JAM 2:15 Patìah đac, i mòeq ngai oh daq calô qnì, oh daq cadrì qnì ùh i qmòe ka ahyah caxùnh, rìm hì ùh i ka dahwèq acaq,
JAM 2:16 mahaq taqne oh daq i mòeq ngai doe ka wì aih: Drah lam ka catèm, qnhìa ka hatôq rai acaq đeh ka panàc oq! Mahaq ùh i qnèp qmòe dahwèq cleq ka chac wì aih ma qnang nan, aih i jah cleq?
JAM 2:17 Manoh lùi hanoh qmang aih, tàng manoh lùi ùh loh yiniq broq aih èh haq cachìt.
JAM 2:18 Tàng ùh meh i mangai doe: Ìh i manoh lùi, au i yiniq broq. Patô manoh lùi ùh i ka yiniq broq da ìh am au ngan, khoe èh au hi patô ka ìh manoh lùi loh enh yiniq broq da au.
JAM 2:19 Ìh lùi i mòeq Boc Plình raq, ìh lùi khoe troq, kan kiac hadai lùi qmang aih, mahaq rai tarìt yùq.
JAM 2:20 Mahaq wùih! mangai blùng tau, ìh enh waq ka nhìn manoh lùi ùh i ka yiniq broq aih ajoq qngwan ùh xài?
JAM 2:21 Apraham, kan cadraq da bèn, jò haq dèch Ysac aih kon haq tŏc ta prang tadreo, aih ma ùh joq haq canòm ka yiniq broq đòeq hu jah creo ka haq mangai taq atoq?
JAM 2:22 Qmang aih, ìh i hnoq manoh lùi xam yiniq broq wa abroq pajùm ti dabau, canòm ka yiniq broq manoh lùi men jah gêh geo.
JAM 2:23 Qmang aih jah xìt bàu Hset Hadròeh doe: “Apraham lùi Boc Plình, trong aih majah doe ka haq mangai taq atoq”; èh jah creo ka haq aih bua da Boc Plình.
JAM 2:24 Ajang aih oh daq jah loq kon mangai canòm ka yiniq broq men jah kan taq atoq, ùh xài canòm toq ka manoh lùi.
JAM 2:25 Hadai qmang aih, Rahap mangai gucadrì broq bac, haq cadoc ƀài mangai lam rinh, èh patô ka wì aih tiaq trong qnoeq đòeq hu hlài, aih ma ùh xài canòm ka yiniq broq men jah doe ka haq mangai taq atoq qmòh?
JAM 2:26 Majah qmang aih, chac ùh i ka mahua aih èh cachìt, manoh lùi ùh i ka yiniq broq hadai cachìt qmang aih.
JAM 3:1 Tapì oh daq ùh dùh i bàc ngai dèch đeh broq mangai hnài, majah qmang aih bèn loq rađeh ep pòq wê kan hadrah yeo nhang hòm.
JAM 3:2 Dìq ka bèn catoeh bàc trong. Tàng mangai leq ùh hìaq catoeh dèh trong hacùng bàu, aih raq mangai khoe geo, loq tàt padràng rađeh.
JAM 3:3 Bèn qmùt mem ta kiang axêh, waq ka haq iu tiaq bèn, dài bèn men jah thê dìq ka chac haq iu tiaq bèn.
JAM 3:4 Ngan ƀài boang kàn: Yac ka haq kàn dàng leq kàn, yac ka cayeo qnung haq taleq ùh dèh, mòeq toq blênh wech qyoh dua khoe jah wech haq, tiaq manoh mangai wèq haq ma enh.
JAM 3:5 Hadai qmang aih, ta chac bèn rapet aih qyoh, mahaq jah catèh ƀài trong ma kàn. Ngan rôm wang yac ka kàn dàng leq, mahaq toq xit ngia ùnh dua hlàt bùh dôq haq cheo dŏng!
JAM 3:6 Rapet hadai tìah ka ùnh, aih raq nòe apùq dìq dŏng kan dù oe ta chac bèn, broq amùa dìq dŏng chac bèn, bùh cheo dìq ka qnhòng bèn, yac cla rapet hadai ùnh ta hwin khoe bùh.
JAM 3:7 Dìq dŏng ƀài ngè ta gùng, ƀài chim, ƀài hadrùng, ƀài ngè rìh ta diac raxìq dìq jah bùc, èh hòm kon mangai khoe bùc ƀài ngè aih;
JAM 3:8 mahaq rapet, ùh i cabô jah bùc haq, aih raq kan dù kon mangai ma tàt padràng ùh jah, haq bình bauq ƀài nŏc cachìt ka mangai.
JAM 3:9 Xi rapet bèn manè apôi Boc Plình, Baq da bèn, hadai ajang rapet bèn ra-òh hamaiq ka kon mangai ma khoe jah broq loh tiaq radua qmù Boc Plình.
JAM 3:10 Hadai mòeq toq hacùng aih raq mahaq loh bàu manè xam bàu ra-òh hamaiq. Oh daq da au! ùh khòh qmang aih.
JAM 3:11 Pajùm mòeq tamŏc diac ma wìa ka loh diac nhim xam diac xang qmòh?
JAM 3:12 Oh daq da au, long pŏc wìa ka jah loh plì ôliu, long nho loh plì pŏc jah loq ùh? Tamŏc diac xang hadai ùh jah loh diac nhim.
JAM 3:13 Tapì oh daq cabô ma i kan rabiaq? Drah yŏc dèh trong rìh acaq lem lình đòeq hu mahnu dèh bìac broq ma loh enh kan rabiaq kan loq kèm.
JAM 3:14 Mahaq tàng joq oh daq i kan tagrình ta pagau ka dabau xam kan tajênh ta manoh cla, aih apaq padèch rađeh hadai apaq capoch amòng pagau ka bàu joq qnàng.
JAM 3:15 Kan rabiaq qmang aih ùh xài loh enh qnhèq, mahaq da taneh, da xech akia xam da kan kiac.
JAM 3:16 Majah qmang aih taleq i kan tajìq tajênh, ta aih i kan manhài xam rìm kan dù.
JAM 3:17 Mahaq kan rabiaq ma loh enh qnhèq angoe aih hadròeh lem, atìq kan hatroq, loq amàn, loq kèm, bình kan loq waq xam plì lem, taq atoq, hnhuh jang.
JAM 3:18 Mangai broq kan hatroq haq jah gat plì taq atoq ma khoe rai ta kan hatroq
JAM 4:1 Ƀài kan loq tajênh tarahen taqne pì aih loh enh leq? ma ùh xài loh enh kan loq ònh da manoh cla ma xan àu tablêq yôt ta chac oh daq raq qmòh?
JAM 4:2 Oh daq ònh mahaq ùh jah trong đeh ma enh, oh daq jêh đac mangai, tarènh mahaq dua ùh jah cleq, oh daq i kan ta pagìq taqmiaq. Oh daq majah ùh jah cleq pàng oh daq ùh waiq bòch Boc Plình.
JAM 4:3 Oh daq waiq bòch mahaq ùh jah cleq, pàng pì bòch ùh troq trong, đòeq toq racaih tiaq manoh cla enh.
JAM 4:4 Wùih ƀài mangai ja tango tau! pì ma ùh qnì taqmùt ti crŏng taneh kô aih pì tablêq hlài ka Boc Plình? Dài qmang aih, cabô enh broq bua ka crŏng taneh kô, haq aih loh mangai tablêq ka Boc Plình.
JAM 4:5 Ahìaq pì hèm Hset Hadròeh capoch dech ùh loh lùa cleq qmòh? Yiang Hadròeh da Boc Plình ma thê oe ta manoh cliac bèn, haq bêh bèn loh qmòe ka tarènh,
JAM 4:6 mahaq Haq tam ka bèn kan tabàih yeo kàn hòm. Dài qmang aih Hset Hadròeh majah achìh: “Boc Plình tablêq ka mangai loq catèh rađeh, mahaq am xôq ramot ka mangai loq hamon rađeh.”
JAM 4:7 Qmang aih thê drah iu Boc Plình. Drah tablêq hlài kan kiac aih èh haq hi wia hangai ka oh daq.
JAM 4:8 Drah thia haten ka Boc Plình aih èh Haq hi thia haten ka oh daq. Mangai ma i yiniq lui drah qnheo hreo dèh ti kŏng beq, cabô baiq manoh, drah broq hreo dèh manoh beq,
JAM 4:9 drah hnoq dèh kan habo, drah ta-oeh hmoe, drah halìh bàu do loh bàu crò hmoe, halìh kan lem bùi loh kan mangò.
JAM 4:10 Drah caqnìh rađeh enh ngèa Chuaq, aih èh haq hi dèch atŏc oh daq. TT
JAM 4:11 Oh daq ùh dùh capoch qmèq ka dabau. Cabô capoch troq dèh oh daq qnì, ti hadrah dèh oh daq qnì, haq aih capoch qmèq ka ranenh, tah hadrah ka ranenh. Tàng pì hadrah hlài ka ranenh, aih pì ùh xài mangai iu tiaq ranenh, mahaq mangai hadrah ranenh.
JAM 4:12 Dìq dèh mòeq Ngai raq broq loh ranenh, mòeq Ngai raq ma hadrah ranenh aih la Mangai dèch di jah, jêh đac hadai jah. Mahaq ìh kô ìq cabô, gleq majah hùa hadrah deh mangai haten hatìa?
JAM 4:13 Tamàng kô, ìh mangai ma doe: Hì kô tàng ùh meh hì da èh, au lam ta gùng tau, oe ta aih mòeq hanam, ti padro hi jah bac jènh,
JAM 4:14 mahaq hì da èh qmang leq, oh daq ma loq! Majah qmang aih, qnhòng rìh da oh daq aih cleq? Bu dàng diac ngom, i đeh mòeq hyàc raq hi hnhung.
JAM 4:15 Oh daq khòh doe qmang kô ma troq: Tàng joq Chuaq ma enh, tàng joq au ma oe rìh, aih èh au jah broq yiniq kô, yinq tau.
JAM 4:16 Aih ìq, oh daq dèch bàu catèh đòeq hu panhòm! Catèh panhòm qmang aih dìq qmèq.
JAM 4:17 Dài haq, cabô loq trong lem mahaq ùh waq broq tiaq, aih i tuiq.
JAM 5:1 Manòeq tamàng kô, pì mangai ma padrŏng kan! Drah crò hmoe, breo ma dêh haq, majah qmang aih kan ranàc kàn padon ta-ùc ka pì.
JAM 5:2 Kùng hang pì bùc om, eo yôh pì catia kaq.
JAM 5:3 Wang bac pì loh ka axiang, axiang aih raq kan panhìn đòeq tablêq hlài ka pì, jrêh chac pì tìah ka ùnh cheo. Oh daq khoe don đòeq bac jènh ta hì atìq lùch!
JAM 5:4 Hatau, kùng baha da ƀình gat ta ruàng oh daq, oh daq ma khoe yŏc dech da wì, wì haq creo dang, bàu wì haq khoe trùh ta don Chuaq i cwìang itai.
JAM 5:5 Oh daq rìh ta crŏng taneh kô khoe jah acaq ôq racaih ka lem bùi, oh daq khoe broq bit cla rađeh ta hì broq jam;
JAM 5:6 oh daq khoe wiang acop bàu taqmòq yiniq đòeq hu jêh cađac mangai taq atoq, yac ka haq ùh i tablêq hlài ka pì.
JAM 5:7 Qmang aih, oh daq ep cajap manoh gòm hì Chuaq trùh. Ngan mangai ma abèq ruàng: wì haq cajap manoh gòm dahwèq lem loh enh taneh trùh qmòe jò khoe jah mè enh gàu jò gat trùh dìq jò gat.
JAM 5:8 Oh daq hanoh qmang aih, hadai ep loq kèm rai cajap manoh, majah qmang aih hì da Chuaq trùh khoe haqnap.
JAM 5:9 Oh daq pi dùh ti padrùt ka dabau dôq ùh hìaq ep pòq kan hadrah, hatau, Mangai ma hadrah khoe yòng ajang qmang hnim!
JAM 5:10 Oh daq da au, pì ngan ƀài wì mangai pajàu ma khoe canòm ka yiniq Chuaq hu capoch, đòeq top dua trong chìuq xalep xam kan loq kèm ka rađeh.
JAM 5:11 Oh daq loq ƀài magai ma loq kèm jò nanxa, aih bèn doe wì haq jah xôq ramot. Oh daq hmaq tàng doe Jop khoe kèm dàng leq, rai khoe jah hnoq jò atìq lùch Chuaq taqmroq am ka haq, majah qmang aih Chuaq bình kan loq tamèt ha-och.
JAM 5:12 Adroe dìq dŏng, oh daq ùh dùh hapah dèh, apaq patô trŏc, patô taneh, hadai apaq patô yiniq qnoeq đòeq hu hapah, tàng joq aih doe joq, ùh aih doe ùh, đòeq ùh hìaq ep pòq kan hadrah.
JAM 5:13 Taqne oh daq i cabô chìuq ka xalep qmòh? Mangai aih waiq khàn beq. Cabô i kan lem bùi qmòh? Drah calêu manè apôi beq.
JAM 5:14 Taqne oh daq i cabô yinìq ùh hrŏc qmòh? Drah akhen ka ƀài gucraq Tagop Hadròeh trùh, jò khoe canòm ka yiniq Chuaq đòeq xùt dàu ka mangai yinìq, khoe aih wì craq hi waiq khàn am ka haq.
JAM 5:15 Bàu waiq khàn xi manoh lùi jah broq brêh ka mangai yinìq. Chuaq jah dèch haq aih, tàng mangai yinìq loq i yiniq lui cleq, aih èh dua jah caqnaih.
JAM 5:16 Qmang aih, drah paqnoh deh yiniq lui ti dabau, dôq oh daq jah brêh ka yinìq: mangai taq atoq yŏc manoh nhet đòeq waiq khàn aih joq xìt bàc.
JAM 5:17 Êli aih mangai hadai ùh nèn qmang ka bèn. Haq waiq khàn, cali calo dôq trŏc apaq mè, aih trŏc ùh mè ta crŏng taneh piq hanam qne.
JAM 5:18 Khoe aih haq waiq khàn hlài, trŏc hi mè, aih taneh hi loh dahwèq.
JAM 5:19 Oh daq da au, taqne oh daq loq i mangai leq lam hwang hangai ka trong joq qnàng, yàng i mangai broq ka haq tawìh hlài,
JAM 5:20 haq khòh loq rameh: mangai leq broq ka mangai i yiniq lui wìh hlài, cađac dèh trong ùh troq, aih haq dèch da wì mahua yiang claih ka cachìt, rai gahnàp đac bàc yiniq lui.
1PE 1:1 Phiero mangai tiaq cla da Chauq Jesus Christ, achìh ka ƀài mangai rìh paclac tagùng Bong, Galati, Capbađoc, Asi xam gùng Bithini, aih ƀài mangai khoe jah ràih,
1PE 1:2 tiaq kan loq dèh adroe da Boc Plình, aih Baq, jah kan basròeh enh Yiang Hadròeh, hu iu tiaq Chuaq Jesus Christ đòeq jah hadai wiang rai mahim haq: waiq kan tabàih dech xam kan catèm jah rai èh rai bàc ka oh daq.
1PE 1:3 Manè apôi Boc Plình, Baq da Jesus Christ aih Chuaq bèn, haq khoe yŏc manoh loq waq kàn kaiq đòeq broq bèn jah ha-uang lauq, dôq bèn canòm kan rìh hlài enh mangai cachìt da Chuaq Jesus Christ đòeq hu jah kan tangèh rìh,
1PE 1:4 aih raq kùng hang ùh raliang hnhung, ùh axiang, ùh lùch khoe padon ta plình đòeq am ka oh daq,
1PE 1:5 aih ƀài mangai i manoh lùi canòm ka cwìang itai da Boc Plình wèq am, đòeq hu jah kan dèch claih, ma khoe ten loh ta hì atìq lùch.
1PE 1:6 Oh daq lem bùi ka bìac aih, yac ka manòeq kô oh daq glàm kan qnhro bàc trong broq ka oh daq ep mangò đeh toq biaq,
1PE 1:7 ƀài kan qnhro aih broq ka manoh lùi da oh daq jah yeo lem ùh hnau ka wang aih hang ma loq om hech yac ka khoe bùh xi ùnh, dôq oh daq jah bàu manè, jah padèch ta kan qngah qngai jò Chuaq Jesus Christ loh ta crŏng taneh.
1PE 1:8 Haq aih Mangai oh daq ùh hnoq mahaq camet, yac ka manòeq kô oh daq qnhòq hnoq haq, mahaq oh daq lùi haq, rai lem bùi pi cajaq ta kan ranhòm:
1PE 1:9 jah kan baha ka manoh lùi da oh daq aih la kan dèch mahua yiang oh daq.
1PE 1:10 Anoe trùh kan dèch aih, ƀài mangai pajàu khoe ti hamrìh ti boq chaq, khoe capoch bàu pajàu trùh kan tabàih ma khoe taqmroq đòeq ka oh daq:
1PE 1:11 aih wì chaq waq ka jah loq qnhòng leq, qmang leq cadèh Yiang Hadròeh da Christ ma oe ta wì haq khoe mahnu, jò chônh anoe panhìn kan xalep da Christ xam kan ranhòm tiaq atìq ka aih.
1PE 1:12 Wì aih, khoe loq ùh xài wì haq patìh ka cla rađeh mahaq ka oh daq, aih ƀài bìac manòeq kô ma khoe anoe qnoh ka oh daq, loh enh ƀài mangai ma canòm ka Yiang Hadròeh enh plình, đòeq hnài Bàu Lem am ka pì; ƀài ƀình plình hadai tangèh jah hnoq ƀài yiniq kô.
1PE 1:13 Qmang aih, oh daq ep cachang đòeq ta gàu ngoc tìah ka rìt caqnam, loq amàn, yŏc dìq ka manoh ngèh đòeq gòm kan tabàih jah am ka rađeh jò Chuaq Jesus Christ trùh.
1PE 1:14 Oh daq khoe wìa wì kon ma loq iu bàu, aih apaq broq tiaq kan dù enh nèh, jò pì oe raq qnhòq qnì cleq.
1PE 1:15 Mahaq tìah ka Mangai ma creo ka oh daq aih hadròeh, aih èh ta rìm trong acaq oe, oh daq hadai ep hadròeh,
1PE 1:16 majah qmang aih i bàu achìh rameh: “Ep hadròeh, majah qmang aih au kô hadròeh”.
1PE 1:17 Tàng oh daq creo ka Mangai ma ùh hìaq loq waq ka apah, mahaq hadrah ka tang ngai tiaq tang yiniq wì haq ma broq, aih Baq, qmang aih drah yŏc manoh loq iu yùq đòeq hu rìh acaq taqnhòng rìh đò kô,
1PE 1:18 majah qmang aih, bèn loq ùh xài canòm ƀài dahwèq ma loq om loq bùc qmang ka bac ka wang oh daq ma khoe jah baxon claih ka trong rìh acaq ùh loh cleq da kan cadraq ma khoe đòeq hlài ka bèn,
1PE 1:19 mahaq xi mahim canaq da Christ, tìah ka mahim kon trìu ùh i ka xìt ùh i ka habau,
1PE 1:20 ma khoe padon qmòe enh adroe ka broq plình crŏng taneh, khoe jah paqnoh taqnhòng atìq lùch kô am ka oh daq,
1PE 1:21 aih ƀài mangai khoe canòm ajang Chuaq Jesus Christ đòeq lùi Boc Plình, aih Mangai ma khoe broq ka Chuaq Jesus Christ enh mangai cachìt rìh hlài rai am ka haq kan ranhòm, đòeq manoh lùi xam kan tangèh da oh daq canòm dìq ka Boc Plình
1PE 1:22 Manòeq kô oh daq khoe canòm ka bàu joq qnàng đòeq broq hreo dèh mahua yiang, đòeq i manoh loq waq ka dabau joq qnàng, loq ha-och ka dabau dìq ka manoh;
1PE 1:23 oh daq khoe jah hauang lauq, ùh xài xi adrech loq om hech, mahaq xi adrech ùh om ùh hech, aih xi bàu kan rìh cajap cajình da Boc Plình.
1PE 1:24 Majah qmang aih: Rìm xech akia bu diang nhat, Kan nhòm da haq bu diang riang nhat. Nhat croh, riang hadrùih.
1PE 1:25 Mahaq bàu da Chuaq oe mòeq đòe. Aih raq Bàu lem khoe anoe qnoh ka oh daq.
1PE 2:1 Qmang aih, oh daq khoe cađac rìm trong ngang dù, kan loq qnùt, kan ti patìah, manoh loq tajênh xam bàu capoch troq,
1PE 2:2 aih drah bêh diac tôh yiang, tìah ka kon qyoh neo hauang, dôq oh daq canòm ajang aih hu jah yòng kàn đòeq jah dèch dèh mahua yiang,
1PE 2:3 tàng oh daq khoe loq Chuaq Jesus aih lem.
1PE 2:4 Drah thia ten ka haq, aih hmo rìh mahaq tì kŏng kon mangai khoe khwênh đac, mahaq khoe jah ràih jah dì wìa hmo canaq enh ngèa Boc Plình,
1PE 2:5 oh daq hadai tìah ka hmu rìh, jah broq hnim yiang, broq pajàu hadròeh, đòeq hu dèch ramènh yiang, canòm ka Chuaq Jesus Christ đòeq jah lem ka manoh Boc Plình.
1PE 2:6 Majah qmang aih ta Hset Hadròeh i achìh rameh: “Ngan kô! Au đòeq ta Siôn, mòeq toq hmo mùm hnim canaq khoe jah ràih, cabô lùi Haq aih, ùh jò leq ep camaih”.
1PE 2:7 Qmang aih, ka oh daq ma khoe lùi, aih hmo canaq, mahaq ka mangai ma ùh lùi, aih hmo thòq broq hnim khoe tèm đac, Mahaq khoe wìa hmo mùm hnim, aih hmo: “broq ka mangai kan catoeh, hmo broq ka tacro”;
1PE 2:8 wì catoeh ka hmo aih taiq wì ùh iu tiaq Bàu, trong aih khoe tèu đòeq ka wì haq enh adroe.
1PE 2:9 Mahaq oh daq aih adrech ma khoe jah ràih, aih la pajàu da hnim bùa, aih xinoe hadròeh, aih mangai da Boc Plình, đoèq ka oh daq lam anoe kan loq waq da Boc Plình aih Mangai ma khoe creo ka oh daq loh enh noè clam cluiq, trùh ta kan dìq jaq qngah qngai da haq;
1PE 2:10 oh daq nèh haq ùh xài mòeq xinoe, yàng manòeq kô aih xinoe da Boc Plình, nèh haq ùh jah kan loq waq, yàng manòeq kô jah ka loq waq.
1PE 2:11 Yôi yôiq oh daq da au, oh daq bu dàng mangai enh diac qnoeq, mangai lam ka trong, au pariaq oh daq ep wia ka hangai ƀài yiniq xech akia ma ònh, aih ƀài yiniq ma tablêq hlài ka mahua yiang pì.
1PE 2:12 Ep rìh lem jang taqne mangai diac wì, dôq wì haq aih mangai ma toq capoch qmèq đac ka oh daq tìah taiq ka mangai ngang dù, hnoq yiniq broq lem da oh daq, aih èh hì Chuaq ma trùh hmàih ka bèn, wì haq jah manè apôi Boc Plình.
1PE 2:13 Taiq Chuaq, pì majah ep iu tiaq ranenh kon mangai paqnoh, yac ka bùa, aih mangai i cwìang haqnhèq,
1PE 2:14 yac ka ƀài cwan, aih mangai bùa ma thê haq trùh đòeq baxa mangai ma broq dù, đòeq manè mangai broq lem.
1PE 2:15 Majah qmang aih, manoh Boc Plình ma enh aih oh daq broq trong lem đòeq bàt hacùng bàu ƀài mangai blùng ratùt.
1PE 2:16 Drah rìh tìah ka mangai ma pi tawac, mahaq apaq yŏc kan ùh tawac aih hu broq bai prình kan dù, ep ngan rađeh kô hapŏng dìc da Boc Plình.
1PE 2:17 Khòh loq ta-iu ka rìm ngai, loq waq ka oh daq, iu yùq ka Boc Plình, loq iu bùa.
1PE 2:18 Mangai hapŏng, ep yŏc manoh dìq jah loq iu yùq ka Boc Plình đòeq iu tiaq dèh cla craq, ùh xài toq ka cla craq ma khun khauq loq hèm ka oh daq, mahaq hloe xam cla craq ma ùh taq atoq.
1PE 2:19 Majah qmang aih joq khòh manè, tàng cabô taiq manoh loq yùq ka Boc Plình dài haq majah ep chìuq đeh kan xalep ta kan ùh taq atoq.
1PE 2:20 Tàng oh daq broq qmèq, oh daq chìuq àt jò wì jêh, aih i cleq hu catèh? Mahaq tàng oh daq broq lem, yàng ep chìuq kan xalep, aih raq xôq ramot enh ngèa Boc Plình.
1PE 2:21 Oh daq khoe jah creo trùh jang aih, majah qmang aih Christ khoe chìuq xalep ka oh daq, đòeq broq dua ka oh daq hnoq, dôq oh daq hu tiaq teo jènh haq;
1PE 2:22 Haq qnhòq i broq qmòe yiniq lui cleq, ta hacùng haq ùh i mòeq nà bàu paqnùt;
1PE 2:23 Jò wì hnap hnuq, haq ùh da hnap hlài, chìuq nanxa haq ùh hacam hlài ka wì, mahaq phùq rađeh ka Boc Plình aih Mangai hadrah taq atoq;
1PE 2:24 Haq pòq wê dŏng yiniq lui bèn ta chac haq tanòe long pagat, dôq bèn mangai khoe cachìt ta yiniq lui, jah rìh ka kan taq atoq; canòm ka teo rabàn ta chac haq bèn jah brêh ka yinìq.
1PE 2:25 Majah qmang aih oh daq tìah ka trìu lac, yàng manòeq khoe jah hlài ti Mangai ban trìu xam Mangai wèq mahua yiang pì.
1PE 3:1 Hadai qmang aih, mangai broq mai ep iu tiaq deh ŏng, đòeq tàng loq i mangai ŏng leq ùh tiaq trong Chuaq, yac ka ùh anoe xi bàu, yàng hnoq trong mai haq rìh acaq, aih èh haq hi tiaq diq,
1PE 3:2 majah qmang aih, haq hnoq trong acaq oe da pì aih hliang lem loq iu.
1PE 3:3 Ùh dùh chaq dahwèq đòeq anì toq enh gùng, qmang ka broq xàc, asràng wang, atàc toq eo cwàn lem canaq;
1PE 3:4 mahaq ti chaq kan palàng enh dalam, aih kan hliang lem ùh hnhung lùch ùh atêh atong da manoh laq alàng, aih trong lem enh ngèa Boc Plình.
1PE 3:5 Majah qmang aih ƀài gucadrì hadròeh calah nèh, tangèh canòm ka Boc Plình, chìuq iu tiaq deh ŏng, dìq palàng rađeh qmang aih;
1PE 3:6 qmang ka Sara iu tiaq Apraham, creo ka Apraham aih craq da rađeh, tàng pì broq trong lem, ùh i yiniq cleq broq ka pì ep yùq crè ta manoh, aih èh pì hi wìa kon adrùh da Sara.
1PE 3:7 Hanoh qmang aih, mangai broq ŏng, drah mahnu dèh kan rabiaq ta trong rìh acaq dèh ti cadrì, ep loq hèm ka wì haq, majah qmang aih wì haq yeo ùh nèn đeh, qnah hòm wì haq hadai wiang jah xôq ramot kan rìh ti oh daq, dài majah ep ta-iu ka wì, dôq ùh hìaq i yiniq cleq broq ka pì manhài jò waiq khàn. Chìuq xa-ep jò broq trong lem
1PE 3:8 Pulùch, dìq dŏng oh daq ep mòeq manoh bình kan loq tamèt xam kan loq waq ka dabau, i manoh loq hanò rai loq hacom hamon rađeh.
1PE 3:9 Apaq yŏc kan dù đòeq patem chau kan dù, apaq yŏc bàu qmèq hu patem ka bàu qmèq, mahaq ep waiq xôq ramot ka wì, taiq ajang aih raq oh daq ma khoe jah creo đòeq hu jah xôq ramot.
1PE 3:10 Èh hòm, Mangai leq bêh kan rìh, Enh jah hnoq hì lem. Haq aih ep wèq dèh hacùng bàu, Apaq capoch trong dù xam bàu loq qnùt;
1PE 3:11 Ep wia ka trong dù, broq trong lem, Chaq kan catèm đòeq hnan tiaq,
1PE 3:12 Majah qmang aih mat da Chuaq haqmiang ngan mangai taq atoq, Don Haq ti tamàng bàu waiq khàn da wì aih, Mahaq hadrò Chuaq tablêq hlài ka mangai broq dù.
1PE 3:13 Tàng oh daq nhet ka broq lem, aih ma i cabô ma broq qmèq đòeq haƀo hlài ka oh daq?
1PE 3:14 Tàng oh daq broq troq mahaq ep chìuq kan xalep, aih oh daq jah xôq ramot. Apaq yùq ka bàu wì hacam, hadai apaq hlè ta manoh;
1PE 3:15 mahaq ta manoh oh daq ep padèch Christ broq Cla craq rađeh. Yac ka jò leq dua padon đòeq hu padreo bàu ka mangai ma bòch trùh kan tangèh da oh daq, mahaq ep khun khauq rai loq ta-iu,
1PE 3:16 ep i manoh hliang lem, dôq ƀài mangai ma halê trong rìh acaq lem lình da oh daq ta dalam ka Christ, ep camaih dèh ka bàu wì haq ma capoch troq oh daq;
1PE 3:17 tàng manoh Boc Plình khoe enh dèh qmang aih, òq, bèn chìuq xalep jò broq trong lem aih yeo lem ka chìuq xalep ka broq trong qmèq.
1PE 3:18 Majah qmang aih Christ hadai khoe chìuq cachìt ka yiniq lui mòeq yàng, haq aih kan taq atoq am ka mangai ùh taq atoq đòeq aràng bèn trùh ti Boc Plình, yac ka chac hamac da haq khoe cachìt, mahaq mahua yiang da haq oe rìh.
1PE 3:19 Xi mahua yiang aih haq lam anoe ka ƀài mahua yiang ma qnang oe tù,
1PE 3:20 aih ƀài mangai enh qnhòng nèh khoe ùh iu tiaq Boc Plình, ta qnhòng da Nô-ê, aih jò Boc Plình khoe chìuq àt chìuq gòm trùh jò boang jah broq gêh, i toq biaq ngai raq jah dèch claih khoe ka diac kàn, ta aih rahem ngai dech do.
1PE 3:21 Diac hanam aih, broq qmù ramènh ƀaptem manòeq kô đòeq dèch oh daq, ramènh aih ùh xài đòeq qnheo hreo kan amùa da chac hamac, mahaq tìah ka bàu hatèu lem hloh enh manoh qngah hliang da oh daq am ka Boc Plình, canòm ajang kan rìh hlài da Chuaq Jesus Christ,
1PE 3:22 aih Mangai ma khoe hlài ta plình, manòeq kô qnang haqngui enh qma Boc Plình, ƀài ƀình plình, ƀài bùa, xam ƀài wèq cwìang dìq enh qneq ka Haq.
1PE 4:1 Qmang aih, tìah ka chac hamac da Christ khoe chìuq xa chìuq jìq, oh daq hadai padon dèh manoh qmang aih diq, majah qmang aih mangai leq chìuq jìq chìuq xalep ta chac hamac aih khoe jah claih ka yiniq lui,
1PE 4:2 waq toq oe rìh ta chac kô pang leq, aih pi dùh tiaq cadèh hòm trong kon mangai ta crŏng taneh kô ma ònh, mahaq ep tiaq manoh Boc Plình enh.
1PE 4:3 Nèh haq oh daq khoe rìh tiaq kan qmèq da wì enh gùng: tuàng buàng, enh toq trong mèq, bù bia, acaq ôq pi palap, pagôq racaih, kùh waiq kiac qmù.
1PE 4:4 Wì hnoq oh daq ùh broq tiaq wì haq trong tango anang, aih wì loh ka hamàih rai jù lê oh daq.
1PE 4:5 Mahaq wì haq ep taqmon hlài ka Mangai ma padon hadrah mangai rìh xam mangai cachìt.
1PE 4:6 Taiq aih raq, Bàu Lem majah khoe ep anoe ka mangai cachìt, đòeq atìq ka jò wì haq khoe ep pòq kan hadrah tiaq chac da kon mangai, mahua yiang wì haq jah rìh ti Boc Plình.
1PE 4:7 Kan atìq lùch da rìm yiniq khoe haqnap, ep rabiaq rai loq hamang đòeq waiq khàn.
1PE 4:8 Adroe aih, rìm ngai ep i manoh nhet ka loq waq ka dabau joq qnàng, majah qmang aih kan loq waq jah gahnàp bàc yiniq lui.
1PE 4:9 Mangai kô xam mangai tau ep đìh dabau ma laq alàng apaq mamùc.
1PE 4:10 Rìm ngai ep yŏc dèh kan tabàih đeh ma khoe jah đòeq wiang hanò ka dabau, tìah ka mangai wèq kùng hang ma ùh tablòq manoh, wèq ƀài kan tabàih dech crài ka dabau da Boc Plình.
1PE 4:11 Tàng loq i cabô broq mangai hnài, aih ep capoch wop qmang ka bàu ma loh enh Boc Plình; tàng loq i cabô patìh trong leq, haq ep patìh xi padren Boc Plình tah am, đòeq yiniq Boc Plình jah qngah rìm trong ajang Chuaq Jesus Christ; aih Mangai jah kan ranhòm, cwìang itai mòeq đòe ùh lùch. Amen.
1PE 4:12 Oh daq da au, jò pì oe ta tanùh ùnh kan qnhro, apaq hamàih tìah taiq ka rađeh glàm ƀài kan lah halac.
1PE 4:13 Mahaq oh daq wiang jah nanxa ti Christ pang leq, aih drah lem bùi pang aih, đòeq hì ranhòm da Christ trùh, oh daq hadai wiang jah kan lem bùi dìq jaq.
1PE 4:14 Tàng joq taiq yiniq Chuaq Jesus Christ wì jù lê capoch qmèq đac ka oh daq, aih pì jah xôq, majah qmang aih kan ranhòm xam Yiang Hadròeh da Boc Plình jràp enh qnhèq ka pì.
1PE 4:15 Taqne oh daq apaq i cabô chìuq xa tìah ka mangai jêh đac mangai, tìah ka mangai atùng, tìah ka mangai ratauq, tìah ka mangai ti chaq baxrùq yiniq mangai qnoeq.
1PE 4:16 Mahaq cabô chìuq xa taiq đeh tiaq Chuaq, aih apaq camaih, mahaq drah manè apôi Boc Plình taiq rađeh khoe jah pòq wê yiniq haq aih.
1PE 4:17 Majah qmang aih khoe trùh jò, aih jò kan hadrah jah baxèm qmòe enh hnim Boc Plình, tàng baxèm enh bèn, kan pulùch da ƀài mangai ma ùh iu tiaq Bàu Lem da Boc Plình aih èh qmang leq cadèh?
1PE 4:18 Tàng joq mangai taq atoq ùh i hlàu cleq ka jah dèch, aih èh ƀài mangai ùh i ka Boc Plình, ƀài mangai i yiniq lui qmang leq cadèh?
1PE 4:19 Qmang aih ƀài mangai chìuq xalep tiaq manoh Boc Plình enh, apaq tagah ka broq trong lem đòeq phùq dèh mahua yiang ka Mangai broq plình crŏng taneh ma ùh jò leq tablòq manoh.
1PE 5:1 Au tanap bàu ka ƀài gucraq ma oe qne oh daq, au kô hadai gucraq qmang ka wì aih, au kô mangai ma khoe hnoq qmòe kan jìq kan xalep da Christ, mangai ma hadai wiang jah kan ranhòm ma padon trùh kô èh:
1PE 5:2 drah wèq ban tagop da Boc Plình ma khoe thê oh daq, broq yiniq aih ùh xài i cabô panan mahaq taiq kan lem bùi ta manoh, ùh xài đòeq hu yŏc kùng baha ùh hadròeh, mahaq taiq dìq dèh manoh,
1PE 5:3 ùh xài đòeq hu broq bùa ƀài kon trìu enh qneq ka cwìang oh daq, mahaq đòeq broq dua lem ka wì.
1PE 5:4 Jò Mangai ma broq gàu ƀài mangai ban trìu trùh, aih èh oh daq hi jah cadoh diac plình qngah lem, ùh jò leq brôq croh.
1PE 5:5 Hadai qmang aih ƀài mangai qyoh hanam, ep iu tiaq wì gucraq. Rìm ngai ep caxùnh yŏc kan loq hamon rađeh, majah qmang aih Boc Plình tablêq ka mangai loq padèch rađeh, mahaq am xôq ramot ka mangai loq hamon rađeh.
1PE 5:6 Qmang aih, drah qnoh rađeh enh qneq ka tì kŏng i cwìang itai da Boc Plình, đòeq trùh jò dèh jò, haq hi dèch atŏc oh daq.
1PE 5:7 Drah qnèp dŏng ka haq kan yùq crè ta manoh, majah qmang aih haq mangai ma wèq ban pì.
1PE 5:8 Drah loq kèn rai loq clang ka rađeh: Mangai mangai ma tagit ka pì tìah ka baco ka ùm, ti lam dudan ka pì đòeq ti chaq ngan mangai leq haq jah lonh.
1PE 5:9 Ep yòng cajap ta manoh lùi đòeq hu tablêq ka haq, majah qmang aih bèn loq oh daq bèn jàp jìa ta crŏng taneh kô hadai glàm nan no tìah ka bèn.
1PE 5:10 Boc Plình aih xèm da rìm kan tabàih khoe creo ka oh daq trùh ta kan ranhòm mòeq đòe da haq enh dalam ka Jesus Christ, jò oh daq khoe chìuq xalep đò toq biaq, aih èh cla haq raq broq ka oh daq jah gêh geo, hagau hagình rai tah tam paden ka oh daq.
1PE 5:11 Waiq kan i cwìang itai hlài dìq ta haq, mòeq đòe ùh dìq ùh lùch! Amen.
1PE 5:12 Au canòm ka Sinwan, mangai oh daq ùh tablòq manoh, au achìh toq ƀiaq nà kô đòeq hu pariaq oh daq, hu panhìn ka oh daq loq aih joq kan tabàih dech enh Boc Plình, oh daq ep yòng cajap ta aih.
1PE 5:13 Tagop Hadròeh da ƀài mangai jah ràih oe ta Babylôn, i bàu hmàih ka oh daq, kon da au aih Mŏc hanoh qmang aih.
1PE 5:14 Oh daq ep yŏc kan loq waq đòeq hìp hmàih ka dabau. Waiq kan catèm oe dìq ti oh daq ma oe ta Chuaq Jesus Christ!
2PE 1:1 Simôn Phiero, mangai hapŏng xam mangai Tiaq cla da Chuaq Jesus Christ, achìh am ka ƀài mangai ma hadai khoe jah manoh lùi lem lình qmang ka da nhèn, canòm ajang kan taq atoq da Boc Plình xam da Chuaq Jesus Christ, aih Chuaq dèch bèn:
2PE 1:2 waiq kan tabàih dech xam kan catèm jah am tam ka oh daq rai èh rai bàc, majah qmang aih pàng manòeq kô oh daq khoe loq ka Boc Plình xam Chuaq Jesus Christ, aih Chuaq da bèn.
2PE 1:3 Cwìang itai da Boc Plình khoe am rìm yiniq bèn ma waq ka i ta kan rìh loq iu yùq. Broq bèn loq ka Mangai yŏc kan ranhòm xam kan loq hanò đòeq creo ka bèn,
2PE 1:4 èh hadai taiq kan ranhòm xam kan loq hanò aih haq am tam bàu tèu hòm ka bèn taƀài yiniq ma dìq jaq kàn dìq jaq lem, canòm ajang aih đòeq bèn jah claih ka kan om ech loh enh manoh cla ma loq ònh, đòeq wìa mangai i kan rìh da Boc Plình.
2PE 1:5 Aih ìq, dài oh daq majah ep àu dìq ka padren đòeq tam ka manoh lùi kan lem manoh, tam ka kan lem manoh kan hŏc loq,
2PE 1:6 tam ka kan hŏc loq kan amàn, tam ka kan amàn kan loq kèm, tam ka kan loq kèm kan loq iu yùq,
2PE 1:7 tam ka kan loq iu yùq kan loq waq ka oh daq, tam ka kan loq waq oh daq kan alàng.
2PE 1:8 Tàng joq rìm yiniq kô tôm taih ùh dìq ùh dài ta oh daq, ƀài yiniq kô blinh ùh đòeq ka oh daq oe dech ùh loh plì ta kan canau loq ka Chuaq Jesus Christ bèn.
2PE 1:9 Mahaq tàng cabô ùh i ka ƀài yiniq kô, haq loh mangai hnoq ùh hangai, loh mangai ùh xau, hèt ka rađeh khoe jah broq hreo dèh ka yiniq lui enh nèh.
2PE 1:10 Qmang aih, oh daq ep àu đòeq broq ka cajap trong Chuaq ma khoe creo khoe ràih pì. Tàng oh daq broq ƀài yiniq kô, aih èh oh daq ùh hìaq catoeh cro;
2PE 1:11 aih èh, oh daq jah đìh qmoè ka laq alàng mùt ta diac halình moèq đòe da Jesus Christ aih Chuaq da bèn, aih Mangai dèch bèn.
2PE 1:12 Qmang aih, yac ka oh daq khoe loq khoe cajap deh trong joq qnàng kô, mahaq dua au ùh hêq ka bahmàng hlài ƀài bìac kô ka oh daq.
2PE 1:13 Mahaq waq toq au oe raq ta hnim ranòh kô pang leq, au ngan trong au ma yŏc bàu anoe đòeq hu pariaq oh daq aih trong au ep broq;
2PE 1:14 majah qmang aih au loq rađeh ep rênh loh khoe ka hnim ranòh kô, wop tìah qmang ka Jesus Christ aih Chuaq da bèn khoe doe ka au.
2PE 1:15 Au àu broq dìq dèh ka padren đòeq atìq ka jò au khoe loh lam, oh daq ùh hèt ka ƀài yiniq au khoe anoe kô.
2PE 1:16 Qmang aih, jò nhèn broq ka oh daq loq cwìang itai xam bìac Chuaq Jesus Christ bèn trùh, aih ùh xài nhèn rabiaq ka qmon lìq, mahaq mat cla nhèn khoe hnoq qmòe kan ranhòm haq.
2PE 1:17 Majah qmang aih Haq khoe jah kan ranhòm xam kan qngah qngai enh Boc Plình, aih Baq da haq, jò Boc Plình ma dìq jaq haqnhèq doe ka haq: “Kô Kon au ma loq waq dèh, lem manoh au rìm trong.”
2PE 1:18 Cla nhèn hadai tàng qmòe bàu aih loh enh plình, jò nhèn ma oe ti haq ta wang hadròeh.
2PE 1:19 Aih ìq, kiang nhèn lùi tam bàu ƀài pajàu ùh hnau hòm, oh daq khòh hmàng ka bàu aih, tìah ka hadreo sreo tanòe clam cluiq, trùh jò dahì hi loh, trùh jò halŏng sroq tŏc ta manoh pì.
2PE 1:20 Adroe dìq dŏng oh daq ep loq rameh, ùh i bàu pajàu leq ta hset Hadròeh kô bèn jah yŏc manoh da cla đòeq hu anoe hnài.
2PE 1:21 Majah qmang aih, ùh i ka ƀàu pajàu leq ma loh enh manoh cla kon mangai, mahaq aih jao Yiang Hadròeh mahnu ta manoh wì haq, dài wì ma khoe capoch qnoh bàu Boc Plình.
2PE 2:1 Yac ka qmang aih, enh nèh raq khoe i ƀài mangai pajàu patìah oe taqne oh daq, aih èh hadai i mangai hnài patìah oe taqne oh daq, wì haq hnài trong patìah đòeq ti habo, cađac Chuaq ma khoe baxon hlài rađeh, taqmac yŏc ka rađeh kan raliang ùh tem hnoq.
2PE 2:2 I bàc ngai top dua wì haq ta trong rìh acaq ma jìang ka camaih, jao ƀài aih dài wì majah halê patah đac trong joq qnàng.
2PE 2:3 Wì haq tiaq deh kan plai ta manoh, yŏc bàu pajìang đòeq aluàn oh daq đòeq hujah lòeq, mahaq kan tah hadrah gòm đòeq wì haq khoe dùnh, kan raliang da wì haq ùh i panoc.
2PE 2:4 Majah qmang aih, tàng joq Boc Plình khoe ùh adênh ka ƀài bình plình broq yiniq lui, mahaq khwênh caqnìh ƀài aih ta hwin jrùq, yŏc kaxi datoeq kàt đòeq ƀài aih tanòe clam cluiq đòeq gòm kan hadrah;
2PE 2:5 tàng joq Haq khoe ùh adênh ka crŏng taneh calah nèh. jò haq ma thê diac kàn trùh glua dŏng ƀài mangai ma ngang dù aih, rong đòeq toq No-ê aih mangai hnài trong taq atoq, xam tapèh ngai qnoeq hòm;
2PE 2:6 tàng joq Haq khoe hadrah gùng Sođôm xam gùng Gomôro, bùh đac gùng aih loh dŏng loc, đòeq broq dua ka mangai ngang dù taqnhòng atìq hu hnoq;
2PE 2:7 tàng joq Haq khoe paclaih Lot aih mangai taq atoq, mangai ma toq mangò đeh ka trong rìh acaq ùh lem da ƀài mangai ngang dù tau,
2PE 2:8 (majah mangai taq atoq kô rìh taqne wì aih, don tàng, mat hnoq kan ùh wìa da wì aih, manoh cliac taq atoq da haq jìq qmòe rìm hì),
2PE 2:9 qmang aih, Chuaq dèch mangai ma loq iu yùq ka haq claih enh kan padô qnùt, rai baxa ƀài mangai ùh taq atoq, clêh padràng wì aih đòeq gòm trùh hì tah hadrah,
2PE 2:10 ta aih kiang ƀài mangai ma iu tiaq deh manoh cla ònh toq kan ùh wìa, jù đac cwìang enh qnhèq. Ƀài aih ùh yùq ka catèh rađeh, ùh hòq ka capoch qmèq ka wì craq,
2PE 2:11 yac ka ƀình plình aih ƀài yiang ma dêh padren i cwìang itai yeo hnau ka wì haq dua ùh hùa i mòeq nà bàu capoch brùaq jò hadrah ka wì craq enh ngèa ka Chuaq.
2PE 2:12 Ƀài aih toq ti jù halê đac trong đeh ma ùh qnì, wì haq budàng ngè wì ma ban ta hnim ùh i ka manoh loq hèm cleq, xêh loh đòeq toq hu rùp broq jam, wì aih hadai cachìt lùch qmang ka ƀài ngè aih diq, qmang aih wì haq jah baha tiaq dèh trong dù wì haq khoe broq.
2PE 2:13 Wì haq yŏc trong acaq ôq bùbia dahì broq kan hyòq bùi, wì haq aih ƀài habau qmèq ƀài kan amùa, enh toq ti amòng jò haqngui acaq yiniang ti oh daq;
2PE 2:14 mat da wì haq bình toq kan tango, wì haq ùh hêq ka broq yiniq lui, padô aluàn mangai ma ùh qnhrang manoh, wì haq hmòt toq trong daiq plai, ƀài aih troq toq ka ra-òh hamaiq đac raq.
2PE 2:15 Wì haq khoe cađac trong ma hnhuh jang đòeq lam hwang tiaq trong da Bala-am, kon calô da Bôso, aih mangai daiq ka kùng baha enh kan dù, mahaq, haq aih khoe ep tàng bàu cwò jò haq broq trong dù,
2PE 2:16 aih bàu loh enh hacùng kon lùa aih ngè làu jah capoch bàu mangai, đòeq tàt padràng kan ranhùa ratùt da pajàu aih.
2PE 2:17 Ƀài aih tìah ka thòng ùh i ka diac, tìah ka yùc glàm cayeo dêh hlui đac, èh kan clam cluiq khoe rap đòeq wì haq.
2PE 2:18 Wì haq yŏc toq bàu catèh pajìang dech raq, yŏc deh kan ònh da xech akia xam trong tango anang đòeq padô ƀài mangai maneo claih enh trong ùh troq aih.
2PE 2:19 wì haq tèu am kan paclaih, yàng cla wì haq aih broq dìc ka kan om ech, majah qmang aih i yiniq cleq ma khoe blêq kon mangai, aih èh kon mangai ep broq dìc ka yiniq aih.
2PE 2:20 Majah qmang aih, tàng wì haq khoe canòm ka Chuaq dèch bèn aih la Jesus Christ đòeq claih kan amùa da crŏng taneh kô, yàng tawìh hlài hu broq dìc ƀài trong aih hòm, hì atìq da wì haq aih èh yeo hamoq loe ka jò baxèm hòm.
2PE 2:21 Wì haq khoe loq ka trong taq atoq, yàng èh talùi đac ka bàu hadròeh ma khoe hnài rađeh, qmang aih ùh qnì dŏng aih yeo lem hòm.
2PE 2:22 Wì haq joq khoe wop qmang ka bàu alìah: Koq liah hlài dèh hac, chùa khoe dahùm èh catàm hlài ta tràp. ChCn 26:11
2PE 3:1 Yôi oh daq da au, kô aih yàng baiq au achìh jàiq ka oh daq. Ta jàiq kô xam jàiq ma adroe, au àu chaq trong đòeq bahmàng rai pariaq manoh lem da oh daq,
2PE 3:2 au enh pì hmàng hlài dìq ka bàu pajàu hadròeh khoe anoe calah nèh xam bàu thê da Chuaq, aih la Chuaq dèch bèn haq khoe thê ƀài mangai tiaq cla da haq khoe anoe hnài.
2PE 3:3 Angoe aih ep loq rameh, taqnhòng atìq lùch èh i bàc ngai loq halê patah, yŏc bàu do racaih, rìh tiaq dèh kan loq ònh da manoh cla,
2PE 3:4 trùh doe: Aleq bàu Chuaq ma doe haq trùh hlài, bàu aih taleq? Majah qmang aih enh qnhòng ƀài boc yaq nhèn cachìt enh nèh trùh manòeq, rìm yiniq dua oe raq qmang ka jò baxèm i plình crŏng taneh?
2PE 3:5 Wì haq to ùh hmàng, canòm ka bàu Boc Plình men i plình i crŏng taneh, taneh wìa enh diac, khoe loh enh qne diac,
2PE 3:6 crŏng taneh qnhòng aih hadai khoe raliang ka diac aih, haq khoe cram ka diac kàn.
2PE 3:7 Mahaq plình crŏng taneh qnhòng aih hadai canòm ka bàu aih men oe trùh mamòeq, hu đòeq padon am ka ùnh, ùnh jah baxù cađac haq ta hì tah hadrah đòeq raliang đac mangai dù.
2PE 3:8 Mahaq oh daq da au, apaq hèt mòeq yiniq kô, enh ngèa Chuaq mòeq hì budiang mòeq muàn hanam, mòeq muàn hanam budàng mòeq hì.
2PE 3:9 Chuaq ùh batrò dèh bàu haq ma khoe anoe qmang ka wì tau ma xoh, mahaq Haq khoe chìuq àt ka oh daq, ùh enh mòeq ngai leq cachìt hnhung, mahaq enh ka rìm ngai loq raxach wìh hlài.
2PE 3:10 Mahaq hì da Chuaq tìah ka mangai atùng. Jò aih èh, i atêh gruàng mòeq qmang ka dêh, èh ƀài caqnàm plình hi hnhung dŏng, rìm yiniq ta aih ùnh bùh dŏng, taneh xam rìm yiniq enh crŏng taneh hadai ùnh bùh dìq dŏng.
2PE 3:11 Rìm yiniq dìq ep palùng cađac qmang aih, ha oh daq kô èh ep rìh qmang leq? Oh daq kiang ep rìh hadròeh rai iu yùq Boc Plình,
2PE 3:12 jò oh daq qnang tangèh gòm hì da Boc Plình rênh trùh, aih hì ùnh ma bùh đac dìq dŏng caqnàm plình xam rìm yiniq ta aih dìq cheo wiac dŏng.
2PE 3:13 Mahaq tiaq bàu Haq ma khoe tèu, bèn tangèh gòm trŏc neo, taneh neo, aih nòe da kan taq atoq rìh oe.
2PE 3:14 Qmang aih, dìq ka oh daq da au, aih raq yiniq oh daq ma tangèh gòm, dài oh daq majah ep dìq ka padren wèq rađeh, đòeq Chuaq hnoq oh daq rìh acaq catèm ùh hìaq i xìt i habau, ùh i ajang leq ep cwò.
2PE 3:15 Khoe aih, ep ngan loq rameh Chuaq da bèn chìuq àt ka dùnh aih đòeq hu jah dèch oh daq, tìah ka Phaulô, oh daq ma haten hatìa da bèn, khoe yŏc kan rabiaq Boc Plình am ka rađeh hu achìh jàiq ka oh daq.
2PE 3:16 Ta rìm yàng achìh ka oh daq, haq hadai ràu trùh ƀài trong aih, ta aih i tang nòe xa ka loq tàng, dài ƀài mangai ma blùng ùh cajap manoh lùi, wì yŏc jang aih đoèq capoch patah đac taqnoeq, tìah ka wì haq khoe capoch lìq ajang noeq oe ta hset Hadròeh diq, taqmac yŏc ka rađeh kan raliang hnhung.
2PE 3:17 Qmang aih, oh daq da au, pàng oh daq khoe jah loq adroe, oh daq ep wèq rađeh ma rabiaq haq oq, yùq èh tabeq oh daq troq kan camìt enh ƀài mangai dù aih padô. Cađac hnhung kan cajap da rađeh.
2PE 3:18 Drah rai kàn ta kan tabàih dech xam ta kan loq ka Chuaq xam Chuaq dèch bèn, aih la Chuaq Jesus Christ. Waiq kan ranhòm hlài dìq ta Chuaq enh qnhòng manòeq trùh hloe ta calah mòeq đòe! Amen.
1JO 1:1 Yiniq ma khoe i dèh enh adroe dìq dŏng, aih yiniq nhèn ma khoe tàng, yiniq mat nhèn ma khoe hnoq, yiniq nhèn ma khoe hamrìh ngan èh tì kŏng nhèn khoe jah bèq: aih nhèn anoe trùh Bàu kan rìh;
1JO 1:2 majah qmang aih kan rìh khoe jah mahnu qnoh, nhèn i hnoq, èh nhèn qnang anoe hlài dôq pì loq, nhèn bahìa ka oh daq loq kan rìh halình mòeq đòe ma oe dèh ti Baq mahaq khoe jah patô am nhèn hnoq;
1JO 1:3 nhèn yŏc yiniq nhèn ma khoe hnoq hu bahìa ka oh daq đòeq oh daq jah taqmùt pajùm ti nhèn. Joq qnàng nhèn i kan taqmùt pajùm ti Boc Plình aih Baq xam Kon da haq aih Chuaq Jesus Christ.
1JO 1:4 Nhèn achìh ƀài yiniq kô ka oh daq, đòeq kan lem bùi nhèn jah gêh geo.
1JO 1:5 Kô raq bàu hnài nhèn ma khoe tàng enh cla haq, nhèn anoe hlài ka oh daq loq: Boc Plình aih kan qngah, enh dalam haq ùh i ka kan clam.
1JO 1:6 Tàng joq bèn doe đeh kô taqmùt pajùm ka haq, mahaq oe raq cadiang lam ta kan clam cluiq, aih bèn capoch qnùt, ùh broq tiaq trong joq qnàng.
1JO 1:7 Mahaq tàng bèn lam ta qngah tìah ka cla haq oe ta qngah, aih bèn taqmùt pajùm ka dabau, mahim Chuaq Jesus Christ kon da haq broq hreo dìq dŏng yiniq lui bèn.
1JO 1:8 Tàng bèn doe đeh kô ùh lòm i ka yiniq lui cleq, aih bèn qnùt cla rađeh, kan joq qnàng ùh oe enh dalam ka bèn.
1JO 1:9 Tàng bèn paqnoh deh yiniq lui. Haq aih la mangai ùh tablòq manoh mangai taq atoq đòeq lêh caqnaih yiniq lui bèn rai broq bèn hreo dìq dŏng kan ùh taq atoq da bèn.
1JO 1:10 Tàng bèn doe đeh qnhòq lah broq cleq i yiniq lui, aih bèn broq ka haq wìa mangai loq amòng, bàu haq ùh oe ta bèn.
1JO 2:1 Yôiq wì kon yoh da au, au achìh ƀài yiniq kô ka pì, đòeq pì ùh hìaq broq yiniq lui. Tàng loq i cabô broq yiniq lui, aih bèn i Mangai waiq khàn am ka bèn ajang Boc Plình, aih Chuaq Jesus Christ aih la Mangai taq atoq.
1JO 2:2 Haq aih broq ramènh đòeq hu baxon hlài da bèn yiniq lui, ùh xài toq da bèn hi hêq mahaq xam dìq ka yiniq lui da crŏng taneh kô. Wèq bàu Boc Plình hnài
1JO 2:3 Kô hagleq bèn majah loq ka rađeh khoe loq ka Haq, aih pàng bèn khoe wèq ranenh da haq!
1JO 2:4 Cabô doe: Au loq ka Haq, mahaq ùh wèq ranenh haq, aih mangai loq qnùt, kan joq qnàng blinh ùh oe ta mangai aih.
1JO 2:5 Mahaq tàng mangai leq wèq bàu haq, aih èh kan loq waq da Boc Plình joq gêh geo ta mangai aih. Aih èh, bèn men loq ka rađeh oe ta haq.
1JO 2:6 Cabô doe đeh oe enh dalam haq, hadai ep broq tìah ka haq khoe broq.
1JO 2:7 Yôiq ƀài oh daq au ma loq waq deh, kô ùh xài ranenh au neo achìh ònh ka oh daq, mahaq ranenh dùnh oh daq ma khoe jah enh jò baxèm nèh raq, ranenh dùnh kô aih raq bàu oh daq ma khoe jah tàng.
1JO 2:8 Mahaq au hadai achìh ka oh daq ranenh neo, aih trong joq qnàng enh dalam ka Chuaq xam ta oh daq, majah qmang aih kan clam cluiq khoe pi i, èh kan qngah joq qnàng khoe sreo qngah.
1JO 2:9 Mangai leq doe đeh oe ta kan qngah, mahaq git dèh ka oh daq, haq aih oe raq ta clam.
1JO 2:10 Mangai leq ha-och dèh ka oh daq, haq aih oe ta kan qngah, enh dalam haq aih ùh i ka yiniq cleq ma broq ka wì qnoeq kan catoeh.
1JO 2:11 Mahaq, cabô tagit dèh ka oh daq, aih haq oe ta nòe clam, broq toq kan clam cluiq rai ùh qnì ka rađeh qnang lam taleq, majah qmang aih kan clam khoe broq ka mat haq pi xau hnoq.
1JO 2:12 Yôiq ƀài kon qyoh da au, au achìh ka pì kon, majah qmang aih yiniq lui da pì kon canòm ka yiniq Chuaq khoe jah caqnaih.
1JO 2:13 Ƀài mangai ma broq baq, au achìh ka pì, majah qmang aih pì khoe loq ka Mangai ma i qmòe dèh enh jò baxèm. Ƀài mangai adrùh radam, au achìh ka pì, majah qmang aih pì khoe tablêq kan kiac dù.
1JO 2:14 Yôiq kon qyoh da au, au achìh ka pì kon, majah qmang aih pì khoe loq ka Baq. Yôiq ƀài mangai ma broq baq, au khoe achìh ka pì majah qmang aih pì khoe loq ka Mangai ma khoe i qmòe dèh enh jò baxèm. Yôiq ƀài mangai radam, au achìh ka pì majah qmang aih pì aih mangai i padren, bàu Boc Plình oe enh dalam pì, èh pì hadai khe tablêq kan kiac dù.
1JO 2:15 Apaq bêh crŏng taneh kô, hadai apaq bêh ƀài dahwèq ta crŏng taneh kô, majah qmang aih cabô bêh crŏng taneh kô, aih èh kan loq iu yùq ka Boc Plình ùh oe ta mangai aih.
1JO 2:16 Majah qmang aih rìm yiniq ta crŏng taneh kô: Trong xech akia ma enh, trong mat ma ònh xam trong loq catèh da qnhòng kô, dìq ùh xài loh enh Baq, mahaq loh enh crŏng taneh.
1JO 2:17 Crŏng taneh kô xam kan plai da haq kô èh hnhung dìq dŏng mahaq mangai maleq ma broq tiaq trong manoh Boc Plình enh, ma aih èh ma oe mòeq đòe.
1JO 2:18 Yôiq wì kon da au, kô raq jò atìq lùch, pì kon khoe tàng doe mangai tablêq hlài ka Christ ep trùh. Wop manòeq kô i bàc ngai tablêq hlài ka Christ khoe trùh, ajang aih, bèn hu loq aih raq jò atìq lùch.
1JO 2:19 Wì haq khoe loh enh taqne bèn, mahaq wì haq ùh mòeq bua ka bèn, majah qmang aih tàng joq wì haq mòeq bua ti bèn, aih wì khoe oe ti bèn, mahaq khoe i qmang aih đòeq hu jah patô qnoh wì haq ùh mòeq bua ka bèn.
1JO 2:20 Mahaq da pì kon, khoe jah kan xùt dàu enh Mangai Hadròeh, aih khoe jah loq rìm yiniq.
1JO 2:21 Au achìh ka pì kon aih ùh xài pì ùh qnì kan joq qnàng, mahaq taiq pì loq kan joq qnàng, pì loq ùh i ka kan patìah loh enh kan joq qnàng.
1JO 2:22 Cabô ma capoch qnùt? aih ma ùh xài ƀài mangai ma doe Jesus aih ùh xài Christ? Aih raq Mangai ma tablêq hlài ka Christ, aih ƀài mangai ma doe ùh i ka Baq, ùh i ka Kon!
1JO 2:23 Cabô ma hangah đac Kon, mangai aih ùh i ka Baq, mangai leq doe đeh loq ka Kon mangai aih hadai loq ka Baq.
1JO 2:24 Da pì kon, trong pì ma khoe tàng enh jò baxèm ep oe yôt enh dalam ka pì. Tàng joq yiniq pì kon ma khoe tàng qmòe enh jò baxèm oe yôt ta pì, aih èh pì kon hadai jah oe ta Kon xam ta Baq.
1JO 2:25 Bàu cla Haq ma khoe tèu am ka bèn, aih raq kan rìh halình mòeq đòe.
1JO 2:26 Au achìh ka pì kon ƀài yiniq kô aih đòeq anoe trùh ƀài mangai ma loq qnùt pì kon.
1JO 2:27 Da pì kon manòeq kô, dàu pì ma khoe jah xùt enh Chuaq dua oe raq enh dalam pì, qmang aih pi cabô ep hnài cleq hòm, mahaq kan xùt dàu da haq jah hnài pì rìm trong, kan xùt dàu aih joq qnàng ùh xài kan paqnùt, qmang aih thê pì oe ta dalam haq, tiaq qmang ka ƀài bàu hnài pì ma khoe jah tàng.
1JO 2:28 Qmang aih manòeq kô, yôiq wì kon qyoh da au, drah oe enh dalam ka haq, đòeq jò haq trùh, bèn jah bình kan cajap manoh, ùh hìaq ep crè xep ta kan camaih jò haq trùh.
1JO 2:29 Tàng pì loq haq aih kan taq atoq, aih hadai ep loq mangai leq broq tiaq kan taq atoq, aih mangai ma ha-uang loh enh haq.
1JO 3:1 Ngan beq, Boc Plình khoe patô qnoh kan haq loq waq ka bèn bàc dàng leq, loh qmòe ka jah creo ka bèn aih kon da Boc Plình, bèn joq kon da haq joq qnàng. Aih ìq dài crŏng taneh kô ùh loq ka bèn majah qmang aih wì qnhòq lah qnì ka haq.
1JO 3:2 Yôiq oh daq au ma loq waq, manòeq kô bèn kon da Boc Plình, mahaq tabla èh bèn qmang leq cadèh, trong aih qnhòq jah paqnoh. Bèn loq jò haq trùh, bèn jah tìah wop qmang ka haq, majah qmang aih bèn jah hnoq haq qmang ka cla haq.
1JO 3:3 Cabô i kan tangèh aih ta manoh, ep broq ka rađeh jah hadròeh tìah ka haq.
1JO 3:4 Mangai leq ma broq yiniq lui, aih broq kan pagau ka ranenh, majah qmang aih yiniq lui aih la kan pagau ka ranenh.
1JO 3:5 Mahaq pì loq, Chuaq Jesus Christ khoe trùh đòeq hu dèch đac yiniq lui, ta dalam haq ùh lòm i qmòe ka yiniq lui cleq.
1JO 3:6 Cabô oe enh dalam haq mangai aih ùh broq yiniq lui. Mangai leq ma broq yiniq lui, aih mangai qnhòq lah hnoq ka haq, qnhòq hmaq loq ka haq.
1JO 3:7 Wì kon qyoh da au, apaq đòeq cabô qnùt rađeh: Mangai broq kan taq atoq aih mangai ma taq atoq, tìah ka cla Chuaq aih taq atoq.
1JO 3:8 Mangai leq ma broq yiniq lui aih da kan kiac dù, majah qmang aih kiac dù broq yiniq lui qmòe enh jò baxèm. Kon da Boc Plình khoe loh đòeq raliang đac bìac broq da kan kiac.
1JO 3:9 Ùh i cabô ha-uang loh enh Boc Plình ma oe raq broq yiniq lui hòm, majah qmang aih pliang adrech da Boc Plình oe ta haq, haq pi oe jah broq yiniq lui hòm, majah qmang aih haq khoe ha-uang loh enh Boc Plình.
1JO 3:10 Ajang aih, wì majah canau loq kon da Boc Plình xam kon da kiac dù: Cabô ùh broq kan taq atoq aih ùh xài da Boc Plình, mangai ma ùh qnì ha-och dèh ka oh daq hadai qmang aih.
1JO 3:11 Majah qmang aih, kô bàu pì kon ma khoe tàng qmòe enh jò baxèm: Bèn ep loq waq ka dabau.
1JO 3:12 Apaq tìah ka Ca-in, mangai da kiac dù, ma khoe jêh đac deh oh. Gleq haq ma jêh đac deh oh? Majah qmang aih haq broq trong dù, da oh haq aih broq trong taq atoq.
1JO 3:13 Qmang aih oh daq da au, pì ùh dùh hamàih dèh tàng joq crŏng taneh kô tagit ka pi.
1JO 3:14 Bèn loq ka rađeh khoe clech ka kan cachìt đòeq trùh ta kan rìh, majah qmang aih, bèn loq ha-och deh ka oh daq. Mangai leq ùh qnì loq waq haq aih oe raq ta kan cachìt.
1JO 3:15 Cabô git dèh ka oh daq aih mangai jêh mangai, oh daq loq ùh i mòeq ngai leq jêh đac mangai ma i kan rìh halình oe ta haq.
1JO 3:16 Ajang kô bèn jah canau kan loq waq: Chuaq Jesus khoe cađac dèh kan rìh am ka bèn, dài bèn majah hadai ep cađac dèh kan rìh am ka oh daq.
1JO 3:17 Tàng mangai leq i kùng hang ta qnhòng kô, haq hnoq dèh oh daq qnang nanxa mahaq ùh lòm tamèt ha-och ka wì, aih èh kan loq waq da Boc Plình oe ta mangai qmang leq majah!
1JO 3:18 Yôiq wì kon qyoh da au, bèn apaq loq waq toq xi bàu dech ajang goe rapet, mahaq xam yiniq broq tiaq manoh joq qnàng.
1JO 3:19 Aih èh, bèn loq ka rađeh joq oe ti bàu joq qnàng, jah cajap manoh enh ngèa haq.
1JO 3:20 Tàng joq manoh cliac bèn trech bèn, aih èh Boc Plình kàn yeo hnau ka manoh cliac bèn hòm, haq loq rìm ka yiniq.
1JO 3:21 Yôiq oh daq da au, tàng joq manoh cliac bèn ùh hìaq trech bèn, aih èh bèn jah cajap manoh đòeq hu thia ten ka Boc Plình,
1JO 3:22 aih èh yac ka bòch cleq, dua bèn jah, majah qmang aih bèn wèq tiaq bàu haq thê rai broq lem ka manoh haq.
1JO 3:23 Manòeq, kô bàu da haq thê: Bèn ep lùi yiniq Kon da haq, aih Chuaq Jesus Christ, èh bèn hadai ep loq waq ka dabau qmang ka bàu haq hnài bèn.
1JO 3:24 Mangai leq iu tiaq bàu haq thê, aih jah oe ta dalam Boc Plình, èh Boc Plình hadai oe ta mangai aih, bèn majah loq haq oe ti bèn, aih canòm ka Yiang Hadròeh da haq ma khoe am ka bèn.
1JO 4:1 Oh daq da au, apaq lùi dŏng rìm yiang, mahaq ep qnhro ngan hu canau rìm yiang aih ajoq trùh enh Boc Plình, majah qmang aih i bàc ngai pajàu patìah khoe trùh ta crŏng taneh kô.
1JO 4:2 Qmang kô đòeq hu canau ka Yiang da Boc Plình: Yiang leq ma doe Chuaq Jesus Christ yŏc chac mangai đòeq hauang loh ta crŏng taneh kô, yiang aih trùh enh Boc Plình.
1JO 4:3 yiang ma chàih cađac Christ, yiang aih ùh xài trùh enh Boc Plình. Aih raq yiang da mangai ma tablêq hlài ka Christ, pì kon ma khoe tàng doe haq trùh ta ngèa kô èh, manòeq kô khoe oe ta wì phù cròng.
1JO 4:4 Yôiq wì kon da au, pì kô aih da Boc Plình, khoe blêq wì aih, majah qmang aih Mangai ma oe ti pì aih yeo kàn dìq dŏng ka wì ma oe ta crŏng taneh kô.
1JO 4:5 Wì haq aih da crŏng taneh kô, capoch tìah ka crŏng taneh dài wì phù cròng majah dì bàu wì haq.
1JO 4:6 Bèn aih da Boc Plình: mangai leq loq ka Boc Plình aih èh haq tamàng bèn, mangai leq ùh xài da Boc Plình, aih èh haq ùh tamàng bèn. Aih bèn hu canau ka yiang bàu joq qnàng xam yiang paqnùt.
1JO 4:7 Oh daq da au, bèn drah loq waq ka dabau, majah qmang aih kan loq waq trùh enh BocPlình, mangai leq loq waq, mangai aih ha-uang loh enh Boc Plình, loq ka Boc Plình.
1JO 4:8 Mangai ùh qnì waq, aih haq ùh qnì ka Boc Plình, majah qmang aih Boc Plình aih kan loq waq.
1JO 4:9 Manoh Boc Plình loq waq ka bèn khoe paqnoh ajang kô: Boc Plình khoe thê dèh Kon mòeq da haq loh ta crŏng taneh, dôq bèn canòm ka Kon aih đòeq hujah rìh.
1JO 4:10 Kan loq waq oe ajang kô: ùh xài bèn khoe loq waq ka Boc Plình, yàng haq ma khoe loq waq ka bèn, haq thê dèh Kon broq ramènh baxon hlài da bèn yiniq lui.
1JO 4:11 Yôiq oh daq au, tàng joq Boc Plình khoe loq waq ka bèn qmang aih, aih bèn hadai ep loq waq ka dabau.
1JO 4:12 Qnhòq i cabô lah hnoq Boc Plình, tàng bèn loq waq ka dabau, aih Boc Plình oe enh dalam bèn, èh kan loq waq haq jah gêh geo enh dalam ka bèn.
1JO 4:13 Ajang kô bèn loq đeh oe enh dalam ka haq èh haq hadai oe enh dalam ka bèn: Aih haq khoe am Yiang Hadròeh haq ka bèn.
1JO 4:14 Nhèn khoe hnoq rai khoe panhìn rameh: Boc Plình aih Baq khoe thê deh Kon trùh đòeq wìa Mangai dèch mangai ta crŏng taneh kô.
1JO 4:15 Tàng i mangai leq doe: Chuaq Jesus aih Kon da Boc Plình, aih èh Boc Plình oe enh dalam wì aih, wì aih hadai oe ta dalam Boc Plình.
1JO 4:16 Bèn khoe loq rai lùi kan Boc Plình loq waq ka bèn. Boc Plình aih kan loq waq, mangai leq oe ta kan loq waq aih haq oe ta dalam Boc Plình, èh Boc Plình hadai oe ta haq aih.
1JO 4:17 Canòm ajang aih, kan loq waq men jah gêh geo ta bèn, đòeq manoh bèn jah cajap ta hì hadrah: majah qmang aih oe ta crŏng taneh kô Chuaq Jesus qmang leq bèn hadai qmang aih.
1JO 4:18 Blinh ùh i kan yùq crè ta kan loq waq, mahaq kan loq waq gêh geo doeh đac kan yùq crè, majah qmang aih kan yùq crè i kan baxa, mangai ma yùq crè ùh jò leq jah gêh geo ta kan loq waq.
1JO 4:19 Bèn loq waq, aih pàng Chuaq ma khoe loq waq ka bèn adroe.
1JO 4:20 Tàng i cabô doe đeh loq waq ka Boc Plình, mahaq tagit deh ka oh daq, aih mangai loq qnùt, majah qmang aih mangai ma ùh ha-och ka oh daq haq ma hnoq xi mat, aih ùh jò leq haq loq waq ka Boc Plình haq ma ùh xau hnoq.
1JO 4:21 Bèn khoe jah enh haq bàu hnài kô: Cabô loq waq ka Boc Plình aih hadai ep loq waq dèh ka oh daq.
1JO 5:1 Cabô lùi Chuaq Jesus aih raq Christ, haq aih ha-uang loh enh Boc Plình, cabô loq waq ka Boc Plình aih èh hadai loq waq ka kon da haq.
1JO 5:2 Qmang kô bèn jah loq ka rađeh loq waq ka wì kon da Boc Plình, aih jò bèn loq waq ka Boc Plình rai wèq gêh ka ranenh da haq.
1JO 5:3 Kan loq waq ka Boc Plình aih rameh: wèq tiaq ranenh haq thê. Ranenh da haq aih ùh xài kan trap,
1JO 5:4 majah qmang aih mangai leq ma ha- uang loh enh Boc Plình, aih jah blêq crŏng taneh kô, kan blêq crŏng taneh kô aih la manoh lùi da bèn.
1JO 5:5 Cabô ma blêq crŏng taneh kô, aih ma ùh xài mangai ma lùi Chuaq Jesus aih kon Boc Plình qmòh?
1JO 5:6 Chuaq Jesus aih Mangai ma khoe yŏc diac xam mahim đòeq hu trùh, ùh xài toq xi diac hi hêq, mahaq xam diac xam mahim.
1JO 5:7 Yiang Hadròeh khoe panhìn qmang aih, majah qmang aih Yiang Hadròeh aih raq bàu joq qnàng.
1JO 5:8 Majah qmang aih, i piq kan panhìn qmang kô: Yiang Hadròeh, diac, èh xam mahim; piq aih broq mòeq.
1JO 5:9 Tàng bèn jah kan panhìn enh kon mangai mahaq kan panhìn da Boc Plình aih yeo haqnhèq hòm; majah qmang aih Haq panhìn dèh Kon haq.
1JO 5:10 Cabô lùi Kon da Boc Plình, haq i kan panhìn aih ta chac rađeh, mangai leq ma ùh lùi Boc Plình, aih haq doe Boc Plình loq amòng, majah qmang aih haq ùh lùi bàu Boc Plình ma khoe panhìn deh Kon.
1JO 5:11 Kan panhìn rameh: Boc Plình khoe am kan rìh halình mòeq đòe ka bèn, kan rìh aih oe enh dalam Kon haq.
1JO 5:12 Cabô i Kon, aih haq i kan rìh, cabô ma ùh i ka Kon Boc Plình, haq aih ùh i ka kan rìh.
1JO 5:13 Au achìh ƀài bàu kô đòeq pì kon aih ƀài mangai ma lùi yiniq Kon da Boc Plình loq đeh i kan rìh halình mòeq đòe.
1JO 5:14 Kô yiniq ma broq ka bèn cajap manoh đòeq hu thia haten ka Boc Plình: Tàng bèn waiq khàn tiaq manoh haq enh, aih yac ka bèn bòch cleq dua haq tamàng bèn.
1JO 5:15 Tàng bèn loq haq tamàng bèn yac ka bèn bòch cleq, aih bèn loq đeh khoe jah yiniq bèn ma bòch haq.
1JO 5:16 Tàng bèn hnoq oh daq broq yiniq lui, mahaq qnhòq troq ka cahìt, aih drah waiq khàn beq, aih èh Boc Plình am wì rìh, aih am ka ƀài mangai ma broq yiniq lui mahaq qnhòq troq ka cachìt. I diq yiniq lui ma troq ka cachìt, au ùh i thê pì waiq khàn ka yiniq lui qmang aih.
1JO 5:17 Rìm kan ùh taq atoq aih dìq yiniq lui; mahaq i yiniq lui qnhòq hìaq troq ka cachìt.
1JO 5:18 Bèn loq mangai leq ha-uang enh Boc Plình aih èh ùh hìaq broq yiniq lui; mahaq mangai ma ha-uang loh enh Boc Plình ep wèq cla rađeh, kiac dù ùh habo cleq ka haq jah.
1JO 5:19 Bèn loq đeh kô aih kon qyoh da Boc Plình, wì phù cròng ta crŏng taneh dìq oe enh qneq ka cwìang da kiac dù.
1JO 5:20 Bèn loq Kon Boc Plình khoe trùh, haq am ka bèn kan loq đòeq bèn canau ka haq aih Boc plình joq qnàng, oe enh dalam Kon da haq aih la Chuaq Jesus Christ. Haq aih raq Boc Plình joq qnàng xam kan rìh halình mòeq đòe.
1JO 5:21 Yôiq wì kon qyoh da au, wèq rađeh ma khoe ka radua qmù oq.
2JO 1:1 Gucraq Tagop Hadròeh achìh aràng ka yaq ma khoe jah ràih hloe xam kon da ìh aih mangai au ma loq waq deh joq qnàng; ùh xài toq au mahaq xam dìq ka mangai ma loq ka bàu joq qnàng;
2JO 1:2 majah qmang aih bàu joq qnàng aih rìh oe enh dalam bèn èh oe hloe ti bèn mòeq đòe:
2JO 1:3 waiq kan tabàih dech, kan catèm, trùh enh Boc Plình aih Baq, xam enh Chuaq Jesus Christ aih Kon da Baq, jah oe ti bèn ta bàu joq qnàng xam kan loq waq!
2JO 1:4 Manoh cliac au joq lem bùi qnàng jò hnoq ƀài kon da ìh i qnah ngai broq tiaq bàu joq qnàng, tìah ka ranenh Baq ma khoe thê bèn.
2JO 1:5 Manòeq kô yaq ôi, ìh mangai khoe ràih au pariaq ìh, ùh xài au achìh ka ìh ranenh maneo, mahaq bahmàng hlài yiniq bèn khoe jah yŏc enh baxèm, aih bèn ep loq waq ka dabau.
2JO 1:6 Kan loq waq aih qmang kô: Bèn ep broq tiaq ranenh da Boc Plình. Aih la ranenh pì khoe jah tàng qmòe enh baxèm, đòeq hu broq tiaq.
2JO 1:7 Ta crŏng taneh khoe i haraya ƀài mangai padô qnùt, aih ƀài mangai doe Chuaq Jesus Chirst ùh i yŏc xech akia đòeq trùh: aih raq ƀài mangai padô qnùt, mangai tablêq ka Christ.
2JO 1:8 Cla pì ep hmàng wèq rađeh, đoèq ùh hìaq cađac hnhung ƀài yiniq bèn ma khoe abroq jah dèh, đòeq jah kan baha tôm xrôm.
2JO 1:9 Cabô ma toq ti hawàt yi adroe adroe, ùh i oe hloe ta bàu da Christ ma hnài, aih mangai ùh i ka Boc Plình. Mangai leq cajap manoh tiaq bàu Christ hnài, mangai aih i xam Baq xam Kon.
2JO 1:10 Tàng cabô trùh ta pì mahaq ùh wê bàu hnài aih, apaq pachùh wì mùt ta hnim, hadai paq loh đìh wì aih.
2JO 1:11 Majah qmang aih, mangai leq đìh pachùh wì aih, haq khoe wiang pajùm trong dù ti wì aih.
2JO 1:12 Au oe i bàc yiniq enh achìh ka pì; au ùh enh achìh toq xi jàiq xam mùc, mahaq au toq ngèh jah trùh hmàih ka pì dôq bèn jah tangèa ti dabau, hu tahatuàng, đòeq kan lem bùi bèn jah gêh geo.
2JO 1:13 Ƀài kon oh daq cadrì da ìh, aih ƀài mangai Boc Plình khoe ràih tanap bàu hmàih trùh ìh.
3JO 1:1 Wì craq, achìh dèh ka Gai-ut, aih mangai au ma camet, ma loq waq dèh ta bàu joq qnàng.
3JO 1:2 Ê daq au ma loq waq deh, au waiq khàn ka ìh jah padrŏng rìm trong, jah tadêh enh chac hamac tìah ka ìh khoe jah padrŏng ta mahua yiang.
3JO 1:3 Au dìq jaq lem bùi jò wì oh daq trùh tacô anoe ìh loq camet ka bàu joq qnàng, ìh khoe broq tiaq bàu aih qmang leq cadèh.
3JO 1:4 Au pi i cleq bùi yeo loe ka jò au jah tàng dèh kon broq tiaq bàu joq qnàng.
3JO 1:5 Daq au ma loq waq dèh, ìh ùh tablòq manoh cliac ta rìm trong ìh ma patìh ka wì oh daq, yac ka wì haq aih tamoe trùh đeh enh hangai.
3JO 1:6 Wì haq khoe anoe hlài kan loq waq da ìh enh ngèa ka Tagop Hadròeh. Ìh broq qmòe ka geo jò ìh wiang hanò ka bìac lam trong da wì haq waq qmòe cajah tajì ka Boc plình ma aih lem joq qnàng.
3JO 1:7 Majah qmang aih wì haq loh lam ka yiniq Chuaq Jesus Chirst, wì haq ùh jah qmòe cleq enh wì mangai enh gùng.
3JO 1:8 Bèn khòh đìh yŏc ƀài mangai qmang aih, dôq bèn xam wì haq hadai jah wiang patìh ka bàu joq qnàng.
3JO 1:9 Au khoe achìh ka Tagop Hadròeh, mahaq Điôtrep aih mangai enh yòng broq gàu Tagop Hadròeh ùh dì bàu nhèn.
3JO 1:10 Qmang aih èh jò au trùh, au anoe qnoh dŏng ƀài kan qmèq haq khoe broq, aih haq yŏc bàu ngang dù đòeq capoch tablêq ka nhèn. Ùh xài toq aih hi hêq, oh daq trùh haq ùh đìh, tàng i cabô enh đìh yŏc oh daq, aih haq ùh lòh wì rai hnan qnoh đac wì aih loh enh gùng ka Tagop Hadròeh.
3JO 1:11 Ê daq da au ma loq waq deh, apaq top dua trong dù mahaq top dua trong lem. Cabô broq trong lem aih mangai da Boc Plình; mangai ma broq trong dù, ùh jò leq jah hnoq Boc Plình.
3JO 1:12 Rìm ngai dìq capoch lem ka Đêmêtriu, bàu joq qnàng hadai panhìn qmang aih, cla nhèn hadai wiang anoe lem ka haq, ìh loq bàu da nhèn aih joq qnàng.
3JO 1:13 Au oe i bàc yiniq enh achìh ka ìh, mahaq au ùh enh achìh xi long achìh xi mùc:
3JO 1:14 au toq ngèh ka rênh jah trùh hmàih ka ìh dôq ba jah tangèa hu hatuàng ti dabau.
3JO 1:15 Waiq kan catèm jah oe ti ìh! Ƀài bua bèn tacô tanap bàu hmàih ka ìh. Tanap bàu hmàih tiaq qmòe yiniq oh daq tang ngai oq.
JUD 1:1 Juđe, hapŏng da Chuq Jesus Christ, oh da Jaco, achìh am ka ƀài mangai ma khoe jah creo, jah Boc Plình aih Baq bèn loq waq, jah Chuaq Jesus Christ wèq ban:
JUD 1:2 waiq kan tamèt, kan catèm, kan loq waq rai èh rai bàc ka oh daq!
JUD 1:3 Oh daq da au, au dìq jaq tangèh achìh ka oh daq trong bèn jah dèch claih pajùm ti dabau, yàng manòeq au hnoq rađeh ep achìh hu pariaq oh daq ep cajap manoh đòeq hu wiang tablêq ka manoh lùi da bèn, aih la manoh lùi khoe jah am ka mangai hadròeh mòeq yàng raq khoe tàu.
JUD 1:4 Majah qmang aih i ƀài wì tau ti achop mùt taqne oh daq bèn, wì haq aih la ƀàimangai khoe lah đòeq crài enh nèh raq đòeq padon pòq kan baxa, aih ƀài mangai ùh iu yùq Boc Plình, halìh kan loq waq da Boc Plình wìh wìa kan dù, aih ƀài mangai ùh lùi Chuaq dèch bèn aih Jesus Christ, toq haq raq Chuaq bèn.
JUD 1:5 Yac ka oh daq khoe loq, mahaq dua au enh bahmàng hlài ka pì, calah nèh Chuaq paclaih mangai da haq loh khoe ka gùng Êjiptô, atìq aih haq palùng dŏng ƀài mangai ma ùh lùi;
JUD 1:6 èh ƀài ƀình plình ma ùh wèq deh caloeh rai cađac deh teo nòe, aih haq khoe yŏc caxy datoeq kàt đòeq wì aih tanòe clam cluiq, gòm hì hadrah kàn.
JUD 1:7 Hadai qmang aih diq, gùng Sôđôm gùng Gômôro xam ƀài plài dudan aih hadai cađac rađeh ta kan tango lah halac, gucalô tango hadai gucalô, gucadrì tango hadai gucadrì. Manòeq kô wì aih qnang chìuq baxa ta ùnh ùh pat, đòeq broq dua am ka bèn hnoq.
JUD 1:8 Hanoh qmang aih, ƀài mangai ma ùh iu yùq ka Boc Plình kô, toq ti apô broq amùa dèh ka chac cla, jù lê đac cwìang ma haqnhèq hùa ratauq bàu ka wì craq.
JUD 1:9 Jaq Michen aih cla craq ƀài ƀình plình jò haq tablêq ka Kiac dù hu blah yŏc hanang Môise, aih dua haq ùh hùa i bàu hnap hnuq hadrah cleq; haq toq doe đeh rameh: Waiq Chuaq cwò ka ìh!
JUD 1:10 Yàng da wì kô aih, trong leq wì haq ma ùh qnì aih wì haq jù đac hloe; trong leq wì haq loq laiq đeh ka loq tìah ka ngè rìh ùh i ka manoh, wì yŏc trong aih raq đòeq broq raliang cla rađeh.
JUD 1:11 Joq haƀo ka wì haq qnàng, majah qmang aih wì haq tiaq trong da Ca-in, cadàu tiaq kan plai loh qmòe ka cađac rađeh clìh ta kan ùh troq da Bala-am; raliang hnhung tiaq kan gôpla da Côre.
JUD 1:12 Wì haq tìah ka habau ra-om oe taqne yiniang loq waq, qmang ka mangai ban trìu hèm toq ka ban rađeh ka panàc, ùh hèm yùq qmòe cleq; qmang ka yùc ùh i ka diac; cayeo tàih tacô tatau; qmang ka long prùng gàu ralìm, ùh loh plì, baiq yàng cachìt, tarèq riah;
JUD 1:13 qmang ka lai laq diac raxìq plôh dèh camùh amùa; tìah ka halŏng lac lai, kan clam cluiq mòeq đòe khoe palauq đòeq ka wì haq!
JUD 1:14 Taiq wì kô raq, Hênoc aih xau tapèh qnhòng da Ađam, khoe capoch pajàu rameh:
JUD 1:15 Hacô, Chuaq trùh xam bình ka muàn mangai hadroèh đòeq hadrah dìq ka mangai, đòeq hu taqmòq yiniq lui ka mangai ma ùh lùi, tiaq rìm trong wì haq ma khoe ùh iu yùq, hloe xam tang nà bàu ƀài mangai aih khoe capoch tablêq hlài ka haq.
JUD 1:16 Aih la ƀài mangai loq mamùc ma-uàng, loq wech goh, cadàu tiaq dèh kan loq ònh da cla, enh toq ti catèh, toq ra raheq pajìang bàu ka mangai qnoeq, đòeq hu jah lòeq ka rađeh.
JUD 1:17 Mahaq oh daq da au, pì khòh hmàng bàu ƀòe mangai Tiaq cla Jesus Christ bèn ma khoe doe.
JUD 1:18 Wì aih i doe, ta qnhòng pulùch kô èh i bàc ngai loq do halê oh daq, cadàu tiaq kan ònh dèh cla hu broq lìq làn.
JUD 1:19 Aih raq ƀòe mangai basrùq oh daq talah ka dabau, ƀòe mangai rìh tiaq xech akia, ùh i ka Yiang Hadròeh.
JUD 1:20 Mahaq pì aih oh daq da au, pì ep broq dèh ka cajap enh qnhèq ka manoh lùi ma dìq jaq hadròeh da cla, rai waiq khàn ta Yiang Hadròeh,
JUD 1:21 drah loq wèq rađeh oe ta kan loq waq Boc plình, rai gòm kan ha-och enh nòe Chuaq Jesus Christ am ka bèn kan rìh halình mòeq đòe.
JUD 1:22 Ep ha-och ka wì kô aih ƀài mangai qnang raqngòt,
JUD 1:23 drah dèch ƀài wì tau, hua qnoh wì haq claih ka ùnh, ka mangai ma qnoeq hòm thê pì i manoh loq ha-och rai loq crè, git trùh blah eo xech akia ma khoe broq ka haq loh đac ka trùq traq.
JUD 1:24 Waiq Boc Plình wèq oh daq ùh hìaq catoeh tacro, broq ka oh daq jah yòng enh ngèa kan ranhòm haq, dìq jaq lem bùi, pi i qmòe ka nòe hu cwò,
JUD 1:25 aih Boc Plình dìq dèh mòeq raq, aih Mangai ma dèch bèn, ajang Jesus Christ aih Chuaq bèn, jah kan rahù ranhòm, jah kan manè padèch, padren, cwìang itai oe dìq ta haq enh jò baxèm nèh hloe ta manòeq trùh tabla èh mòeq đòe! Amen.
REV 1:1 Kan mahno da Chuaq Jesus Christ, Boc Plình ma khoe am deh ka haq đòeq hu paqnoh ka hapŏng haq jah loq rìm yiniq ma rênh trùh tangèa kô èh, qmang aih haq khoe thê deh bình plình loh patình ka Jon, aih hapŏng da haq,
REV 1:2 aih la mangai anoe hlài bàu Boc Plình xam kan panhìn da Jesus Christ, taƀoe hlài rìm yiniq đeh ma khoe hnoq.
REV 1:3 Xôq ramot am ka mangai đŏc xam mangai tamàng bàu pajàu kô, wèq tiaq rìm nà ma khoe achìh ta kô. Majah qmang aih khoe haqnap trùh dèh jò.
REV 1:4 Jon achìh am ka tapèh Tagop Hadròeh oe ta Asia: Waiq kan tabòeh dech xam kan catèm am ka oh daq trùh enh Mangai qnang i, khoe i, i yôt mòeq đòe, xam enh tapèh yiang oe enh ngèa gèq da haq,
REV 1:5 xam enh nòe Chuaq Jesus Christ aih Mangai panhìn ùh tablòq manoh, aih Kon ramua khoe rìh hlài enh kan cachìt đòeq broq cla craq ƀòe bùa ta crŏng taneh.
REV 1:6 Mangai loq waq ka bèn, khoe yŏc deh mahim qnheo hreo yiniq lui bèn, broq kabèn wìa diac da haq, wìa pajàu Boc Plình aih Baq da haq, kan ranhòm, kan i cwìang itai oe dìq ta haq mòeq đòe! Amen.
REV 1:7 “Ngan kô, haq wìh hlài tacô xam yùc plình, rìm mat dìq jah hnoq, yac ka mangai ma bìt haq ji hadai, dìq dŏng ka nang noe ta crŏng taneh crò hmoe ka haq”. Joq qnàng qmang aih! Amen.
REV 1:8 Chuaq aih Boc Plình, Mangai qnang i, khoe i èh i hloe moèq đòe aih Mangai i cwìang dìq dŏng, doe: “Au kô Anpha xam Ômega”.
REV 1:9 Au kô Jon, aih oh daq bèn, mangai mòeq bua ka pì ta kan ranàc, enh dalam ka Chuaq Jesus Christ hadai chìuq àt chìuq gòm diac plình, au khoe oe ta pleo Bat mô aih taiq bàu Boc Plình xam taiq anoe au panhìn ka Chuaq Jesus.
REV 1:10 Wop hì da Chuaq, au jah Yiang Hadròeh qnung, au tàng dèh enh rù i bàu dêh tìah ka bàu ken,
REV 1:11 doe rameh: “Achìh qmùt ta hset ƀòe yiniq ìh ma hnoq, èh gòe aràng ka tapèh Tagop Hadròeh oe ta Êphêsô, Simìacno, Betgam, Thia-tiro, Sađe, Phila-đenphi xam Laođi-sê.
REV 1:12 Jò aih, au hwi enh rù đòeq hu ngan bàu capoch ka au aih ìq bàu cabô,
REV 1:13 bu tawìh, au hnoq tapèh toq jènh đen broq xi wang, taqne ƀòe jènh đen aih i cabô meh tìah ka kon ngai, caxùnh eo yôh trùh ta jo, caxi qnam broq xi wang kàt ajang rada.
REV 1:14 Xàc ta gàu haq taboc tìah ka xàc trìu, taboc qmang ka hiloc, mat haq qmang ka ùnh,
REV 1:15 jènh chah qmang ka đùng khoe ram ta tanùh, bàu qmang ka bàu diac kàn.
REV 1:16 Kŏng pah haq qma cadop wê tapèh toq halŏng, enh hacùng loh mòeq pla chang hin baiq màn, hadrò qmang ka mat mahì jò ma qngah dìq jaq.
REV 1:17 Bu hnoq, au tabùng cro ajang jènh haq tìah ka mangai cachìt; mahaq haq yŏc tì pah qma bèq chac au, rai doe: “Apaq yùq cleq! Au kô Mangai ma adroe xam Mangai ma atìq dŏng,
REV 1:18 Au Mangai rìh, au khoe achìt mahaq manòeq kô ngan beq au rìh mòeq đòe, wèq gahlòng da kan cachìt xam nòe mangai cachìt oe.
REV 1:19 Qmang aih, drah achìh rìm yiniq ìh ma khoe hnoq, ƀòe yiniq ma qnang i manòeq xam ƀòe yiniq padon trùh ta atìq kô èh,
REV 1:20 aih la ƀòe kan bahlèp da tapèh toq halŏng ìh khoe hnoq enh kŏng pah qma au, xam da tapèh toq jènh đen wang. Tapèh toq halŏng aih ƀình plình da tapèh Tagop Hadròeh, tapèh toq jènh đen aih tapèh Tagop Hadròeh”.
REV 2:1 Achìh ka ƀình plình da Tagop Hadròeh Êphêsô rameh: Kô bàu da Mangai kŏng pah qma haq ma wê tapèh toq halŏng rai cadiang lam taqne tapèh toq jènh đen wang:
REV 2:2 Au loq yiniq broq da ìh, au ji loq kan xalep, kan loq kèm da ìh; au loq ìh ùh jùh jùn ka mangai dù, au ji loq ìh khoe qnhro ƀòe mangai ma doe đeh kô broq mangai tiaq cla, ìh khoe jah hnoq joq qnàng aih ƀòe mangai ti patìah.
REV 2:3 Ìh loq kèm rai chìuq xalep ka yiniq au, ùh hìaq tagah lep.
REV 2:4 Mahaq i yiniq kô au cwò ka ìh, aih ìh khoe cađac kan loq waq jò baxèm.
REV 2:5 Qmang aih, hmàng hlài beq đeh khoe cro ajang leq, drah raxach rai boq hlài dèh yiniq ìh ma khoe broq enh jò baxèm; ùh meh au trùh ta ìh, tàng ìh ùh raxach aih èh au dèch đac da ìh đen khoe ka nòe da haq.
REV 2:6 Mahaq ìh i mòeq yiniq kô ma yi wìa, aih ìq ìh git ka yiniq broq da bua Nicôla, yac ka au hadai git.
REV 2:7 Cabô i don, drah tamàng bàu Yiang Hadròeh anoe ka ƀòe Tagop Hadròeh: Mangai leq blêq, au jah am wì haq acaq plì long kan rìh oe ta Parađi da Boc Plình.
REV 2:8 “Achìh ka ƀình plình da Tagop Hadròeh Simìac-no rameh: Kô bàu da Mangai ma adroe xam Mangai ma pulùch dŏng, Mangai khoe cachìt yàng mahaq khoe rìh hlài:
REV 2:9 Au loq kan xalep, kan pa hamoq da ìh, (yac ka ìh padrŏng kan), xam ƀòe bàu capoch patah, capoch qmèq enh ƀòe wì ma doe đeh kô mangai Juđa, ma joq qnàng aih ùh xài, wì haq aih mòeq bua ka tagop da Satan.
REV 2:10 Ìh apaq yùq ka rađeh ep glàm kan nanxa. Au doe ka ìh loq, kô èh taqne pì qmat Satan padon rùp clêh bàc ngai ta hnim cadrong, đòeq hu qnhro ngan pì, pì glàm kan nanxa ta mòeq jàt hì. Ep wèq manoh ùh tablòq trùh cachìt, aih èh au hi am ka pì cadoh kan rìh da diac plình.
REV 2:11 Cabô i don, drah tamàng bàu da Yiang Hadròeh anoe ka ƀòe Tagop Hadròeh: Cabô blêq, kan cachìt yàng atìq kô èh pi broq cleq ka haq aih jah.
REV 2:12 Hadai achìh am ka ƀình plình da Tagop Hadròeh Becgam rameh: Kô bàu da Mangai i pla chang hin baiq màn:
REV 2:13 Au loq nòe ìh qnang oe qmat gèq da satan; ìh khoe wèq cajap manoh ta yiniq au, ùh cađac manoh lùi ajang au; yac ka jò Antiba, aih mangai dìq ka manoh anoe panhìn ka au khoe cachìt đeh ka wì jêh đac tanòe pì, aih nòe Satan oe.
REV 2:14 Mahaq i nòe au cwò ka ìh: Majah qmang aih, ta qmat pì i mangai tiaq trong da Bala-am, aih mangai ma hnài Balac roh hmo catoeh enh qngèa mangai Isorali, đòeq padô wì haq acaq jam tadreo kiac chŏc rai ti adràc wì haq ti tango taqnung.
REV 2:15 Ta ìh qmat hadai i mangai cadiang tiaq bàu trong da Nicôla.
REV 2:16 Qmang aih, drah loq raxach beq, tàng ùh meh, au rênh trùh ta ìh, yŏc deh chang enh hacùng đòeq hu tajêh ka wì haq.
REV 2:17 Cabô i don, drah tamàng bàu Yiang Hadròeh doe ka rìm Tagop Hadròeh: Mangai leq blêq, au am ka haq mana ma qnang cadoc hlèp, au hadai am ka haq pliang raga taboc, ta ai i achìh mòeq toq yiniq neo, enh gùng ka cla mangai jah ùh i cabô loq.
REV 2:18 Ìh hadai achìh ka ƀình plình da Tagop Thia-tiro rameh: Kô bàu capoch da Kon Boc Plình, aih Mangai mat tìah ka ùnh, jènh tìah ka đùng ma chah dìq cajaq:
REV 2:19 Au loq yiniq broq da ìh, kan loq waq da ìh, manoh lùi ìh, trong patìh dìq ka manoh da ìh, manoh loq kèm da ìh, ƀòe yiniq ìh broq ta atìq kô kiang èh kiang bàc yeo loe ka angoe.
REV 2:20 Mahaq yiniq au ma cwò ka ìh, aih ì oe jùh jùn ka Jêsaben, mangai cadrì aih cla haq doe đeh kô pajàu, toq ti hnài rai padô hapŏng au, đòeq hu aluàn wì ta kan tango anang, acaq jam tadreo.
REV 2:21 Au khoe am ka haq i jò đòeq hu loq raxach, mahaq haq ùh raxach dèh kan tango aih.
REV 2:22 Kô èh au khwênh haq ta juàng jìq hiang hloe xam ƀòe mangai wiang tango ka haq, tàng wì haq ùh raxach trong yiniq lui aih, au hadai khwênh caqnìh wì haq ta kan ranàc kàn.
REV 2:23 Au jêh ka cachìt ƀòe kon da haq; aih èh rìm Tagop jah loq au kô Mangai loq ta manoh cliac kon mangai, èh au hi tiaq qmòe tang yiniq rìm ngai khoe broq đòeq hu patem chau ka wì haq.
REV 2:24 Mahaq pì xam wì qnoeq ma hahdai oe ta Thia-tiro, ùh tiaq trong aih, qnhòq qnì đeh kan tai cliac Satan, qmang ka wì haq ma anoe dèh yôt, aih au tanap ka pì au ùh taqmòq tam ka pì kan trap qnoeq.
REV 2:25 Toq pì ep wèq ka cajap ƀòe yiniq đeh ma khoe i, trùh jò au trùh.
REV 2:26 Mangai leq blêq, broq tiaq manoh au trùh lùch trùh gêh, aih èh au am ka haq cwìang đòeq broq gàu bàc diac:
REV 2:27 haq wèq cwìang xi long dùi mem, tùq bahech ƀòe diac aih budàng abôq taneh, qmang ka au khoe jah cwìang aih enh nòe Baq au.
REV 2:28 Au am ka haq aih halŏng sroq.
REV 2:29 Cabô i don, drah tamàng bàu Yiang Hadròeh anoe ka ƀòe Tagop Hadròeh!
REV 3:1 Ìh achìh ka ƀình plình da Tagop Hadròeh Sac-đe rameh: Kô bàu da Mangai carùp wê tapèh yiang da Boc Plình xam tapèh toq halŏng: Au loq yiniq broq da ìh, ìh i qmòe tìang doe rìh mahaq cachìt.
REV 3:2 Drah rìu beq! drah broq ka cajap hlài ƀòe yiniq ma oe i, aih ƀòe yiniq ma oe toq hu cachìt, majah qmang aih, enh ngèa Boc Plình au ùh i hnoq ìh broq yiniq cleq ma gêh geo.
REV 3:3 Qmang aih hmàng hlài beq! Ìh khoe jah yŏc khoe jah tàng qmang leq, thê cajap tiaq qmang aih rai loq raxach beq. Tàng ìh ùh drah rìu, au trùh tìah taiq ka mangai lam atùng, ìh ma qnì jò leq au trùh rùp ìh.
REV 3:4 Mahaq ta Sac-đe oe i biaq ngai qnhòq hìaq broq amùa deh ka eo yôh: Wì aih èh jah caxùnh eo taboc hu lam ti au, majah qmang aih wì haq tajì ka jah qmang aih.
REV 3:5 Mangai leq blêq, jah caxùnh eo taboc qmang ka wì aih. Au ùh xùt đac yiniq mangai aih loh khoe ka hset kan rìh, mahaq au creo ràu yiniq haq aih enh ngèa Baq xam enh ngèa ƀòe ƀình plình da Haq.
REV 3:6 Cabô i don, drah tamàng bàu Yiang Hadròeh anoe ka ƀòe Tagop Hadròeh. Achìh ka Tagop Hadròeh Phila-đenphi
REV 3:7 Ìh hadai achìh ka ƀình plình da Tagop Hadròeh Phila-đenphi rameh: Kô bàu da Mangai hadròeh, Mangai hnhuh jang, Mangai i khoaq da Đawit, Haq hi pèch pi i cabô oe jah clênh, Haq hi clênh pi i cabô oe jah pèch:
REV 3:8 Au loq yiniq broq da ìh, au khoe pèch mòeq toq qmang enh ngèa ìh, ùh i cabô jah clênh; majah qmang aih au loq ìh biaq đeh padren, mahaq khoe wèq bàu au, ùh hangah đac ka yiniq au.
REV 3:9 Au am ka ìh biaq ngai oe tagop Satan, wì haq doe radeh kô mangai Juđa, yàng ma joq qnàng aih ùh xài, wì haq capoch qnùt, kô èh au broq ka wì haq thia bla op đeh ta jènh pì, aih èh dôq wì haq loq au khoe loq waq dèh ka ìh.
REV 3:10 Pàng ìh khoe dràng cajap wèq tiaq bàu thê da au, kèm manoh jò glàm nanxa, au hadai wèq ìh claih kan qnhro kàn padon trùh jàp ta crŏng taneh aih la jò đòeq qnhro dìq dŏng ka mangai.
REV 3:11 Au rênh trùh, drah wèq ƀòe yiniq ìh khoe i, đòeq ùh hìaq i cabô jah yŏc da ìh cadoh lem diac plình.
REV 3:12 Cabô blêq, au jah am haq broq jrang ta hnim kùh waiq Boc Plình au, aih èh wì haq pi talah enh aih hòm; au jah yŏc yiniq Boc Plình au, xam yiniq plài Boc Plình, aih Jerusalem maneo, (Jerusalem ma loh enh plình, loh enh Boc Plình au) xam yiniq neo da au đòeq hu achìh ka wì haq.
REV 3:13 Cabô i don, drah tamàng bàu Yiang Hadròeh anoe ka ƀòe Tagop Hadròeh.
REV 3:14 Ìh hadai achìh ka ƀình plình da Tagop Hadròeh Laođixê rameh: Kô bàu da Mangai Amen, aih Mangai panhìn ùh tablòq manoh joq qnàng, haq aih broq cla craq rìm yiniq Boc Plình ma broq loh enh jò baxèm:
REV 3:15 Au loq yiniq broq da ìh, ìh ùh hangeo hadai ùh tôq, Au ngèh ka ìh hangeo tàng ùh meh tôq dŏng aih yeo hnau hòm!
REV 3:16 Mahaq ìh toq ha-onh, ùh tôq ùh hangeo, dài au majah laq qnoh đac ìh.
REV 3:17 Cla ìh doe: Au padrŏng, au khoe kan, pi oe nhet cleq hòm; yàng ìh ùh canau ka đeh kô hrah hrôm, nanxa, pa hamoq, lua mat rai ta talùch chac dech.
REV 3:18 Au pariaq ìh drah rot enh au wang ma khoe bùh ta ùnh, đòeq ìh jah padrŏng kan, rot ƀòe blah eo taboc đòeq hu caxùnh, qmang aih èh kan camaih kan rahòng ìh jah taqmàn cadoc, rot jreo đòeq xùt mat dôq ìh hujah xau hnoq.
REV 3:19 Mangai leq au ma loq waq dèh aih au cwò au hnài; qmang aih drah i manoh loq nhet, loq raxach.
REV 3:20 Hacô, au yòng enh gùng rai clôq qmang; tàng i cabô tàng au bàu rai loh pèh qmang ka au, aih èh au mùt pajùm ti haq, acaq ti haq, haq acaq ti au.
REV 3:21 Mangai leq blêq, au am haq haqngui ti au ajang nòe gèq da au, tìah qmang ka au khoe blêq jah haqngui ti Baq au ta gèq haq.
REV 3:22 Cabô i don, drah tamàng bàu da Yiang Hadròeh anoe ka ƀòe Tagop Hadròeh!
REV 4:1 Khoe aih, au ngan hnoq, i mòeq toq qmang tapèch ta plình, bàu au tàng yàng ma baxèm haq ranòq tìah ka bàu ken doe ka au: Drah tŏc tacô, au hu am ìh hnoq rìm yiniq ma ep trùh atìq kô èh.
REV 4:2 Tajòe qmòe jò aih Yiang Hadròeh mùt ta au, au hnoq i mòeq toq gèq ta plình, ta gèq aih i mòeq Ngai qnang haqngui ta aih.
REV 4:3 Haq ma haqngui ta aih qngah qmang ka ngŏc hmu lang xam ngŏc mainau, i rawiang hađong qngah qmang ka ngŏc nget gwian dudan ka gèq.
REV 4:4 Dudan ka gèq i tam baiq jàt pôn toq gèq hòm, ta gèq aih au hnoq baiq jàt pôn ngai gucraq haqngui, caxùnh eo taboc gàu wì haq kui cadoh broq xi wang.
REV 4:5 Enh gèq aih i ƀòe kan camlet xam ƀòe bàu cađah; xam tapèh toq đen bùh qngah qngai enh ngèa ka gèq: Aih raq tapèh yiang da Boc Plình.
REV 4:6 Enh ngèa ka gèq i diac raxìq hliang qmang ka guàng, taqne xam dudan ka aih i pôn toq ngè rìh, enh ngèa, enh rù, ajang leq xôq i mat.
REV 4:7 Ngè rìh ma baxèm tìah ka sutùh, ngè rìh ma hatìa tìah qmang ka ƀo calô, ngè rìh ma atìq hòm tìah ka hadrò mangai, ngè rìh ma pulùch tìah qmang ka cliang kèn qnang pan.
REV 4:8 Pôn toq ngè rìh aih, rìm toq dìq i tadràu toq panan, dudan enh gùng xam enh dalam ka chac haq dìq i mat; dahì damang ùh jò leq hêq ka doe: “Hadròeh, Hadròeh, Hadròeh aih la Boc Plình i cwìang itai rìm trong. Adroe khoe i, manòeq qnang i, atìq èh dua i!
REV 4:9 Jò pôn toq ngè rìh aih yŏc bàu manè hu dèch kan ranhòm ka haq ma qnang haqngui ta gèq, aih Mangai ma rìh halình mòeq đòe.
REV 4:10 jò aih baiq jàt pôn ngai gucraq bla op enh ngèa ka Mangai ma qnang haqngui tagèq bùa, rai kùh waiq haq ma rìh halình mòeq đòe; khoe aih doeh deh cadoh enh gàu đòeq ta haqneq enh ngèa ka gèq bùa rai doe:
REV 4:11 “Waiq Boc Plình aih Chuaq da nhèn, Ìh tajì đòeq jah kan ranhòm, kan rahù xam cwìang itai, majah qmang aih ìh khoe broq loh rìm yiniq; tiaq deh manoh ìh enh, rìm yiniq men khoe i, men khoe jah broq loh”.
REV 5:1 Khoe aih au hnoq, ta kŏng pah qma Mangai ma haqngui tagèq bùa i mòeq toq hset achìh enh dalam xam enh gùng, hset kô khoe i tapèh toq teo nìm padràng.
REV 5:2 Au hadai hnoq mòeq ƀình plình ma dêh padren crêu cadêh: Cabô ma tajì đòeq pèh hset kô èh rai doeh ƀòe nìm pateo kô?
REV 5:3 Yac ka ta trŏc ta taneh, hloe enh caqnàm taneh dua pi oe i bô jah pèh ngan, loq oe jah chri ngan enh dalam hset canua kô hòm.
REV 5:4 Pàng ùh i qmòe ka cabô ma tajì ka jah pèch jah chri ngan enh dalam ka hset canua aih hòm, dài au majah toq hmoe diac mat loh da dahràc.
REV 5:5 Jò aih i mòeq ngai taqne wì gucraq doe ka au: Pi dùh hmoe, hatau, sutùh da xinoe Juđa, aih hamŏng da bùa Đawit, khoe blêq, Haq aih jah pèch hset qmat rai toeh tapèh toq nìm padràng qmat.
REV 5:6 Khoe aih au hnoq, Kon Trìu yòng qne Gèq bùa, èh pôn toq ngè rìh xam ƀòe wì gucraq oe dudan haq; Kon Trìu qmang ka khoe cachìt ka wì jêh đac, Kon Trìu i tapèh toq haki xam tapèh toq mat, aih raq tapèh yiang da Boc Plình ma thê loh lam jàp crŏng taneh.
REV 5:7 Kon Trìu cadiang trùh, yŏc hset ma oe ta tì pah qma da Mangai ma haqngui tagèq bùa.
REV 5:8 Jò Haq yŏc hset, pôn toq ngè rìh xam baiq jàt pôn ngai gucraq dìq bla op enh ngèa Kon Trìu, mòeq ngai wê mòeq toq broc xam ƀòe cabi wang ta aih tah bình gahnàu xua thùm; aih la bàu waiq khàn da ƀòe mangai da Boc Plình.
REV 5:9 Wì haq calêu ƀoe maneo rameh: “Ìh tajì ka yŏc hset, rai doeh ƀòe teo nìm; majah qmang aih ìh khoe chìuq cachìt, yŏc deh mahim cla đòeq hu baxon ka Boc Plình, ƀòe mangai ta rìm xinoe, rìm bàu capoch, rìm adrech, rìm diac,
REV 5:10 Haq broq wì aih wìa diac da bùa, wìa pajàu patìh ka Boc Plình bèn; wì aih jah broq mangai pagàu ta crŏng taneh.”
REV 5:11 Khoe aih, au ti ngan, au tàng haraya bàu da ƀình plình bình ka muàn ka jàt muàn. Wì dudan ka Gèq xam ƀòe ngè rìh xam ƀòe gu craq.
REV 5:12 Pajùm ti dabau wì haq capoch cadêh: “Kon Trìu ma khoe chìuq cachìt, tajì đòeq jah kan itai, padrŏng, rabiaq loq, jah padren dêh, jah padèch haqnhèq, jah ranhòm xam bàu manè!”
REV 5:13 Atìq ka aih au tàng rìm yiniq ma khoe jah broq loh oe ta plình, ta crŏng taneh, ta caqnàm taneh, ta diac raxìq, xam rìm yiniq ma oe ta aih dìq anoe rameh: “Waiq ka Mangai ma haqngui tagèq bùa xam Kon Trìu jah bàu manè enh, jah kan padèch haqnhèq, ranhòm xam kan i cwìang itai mòeq đòe!”
REV 5:14 Pôn toq ngè rìh dìq doe: “Amen”. Èh ƀòe gucarq hi bla op ta haqneq đòeq kùh waiq.
REV 6:1 Au ngan hnoq, jò Kon Trìu pèh nìm ma adroe ta tapèh toq nìm, au hnoq i mòeq ta pôn toq ngè rìh capoch bàu qmang ka atêh hilùng: “Trùh beq”!
REV 6:2 Au ngan hnoq, i mòeq toq axêh mŏng. Mangai haqngui enh crŏng axêh i mòeq toq panenh; i mangai am ka haq mòeq toq cadoh bùa, èh haq lam tìah taiq ka mangai ma khoe blêq, lam pang leq blêq pang meh.
REV 6:3 Jò Kon Trìu pèh nìm ma baiq, au tàng bàu ngè rìh ma baiq doe: “Trùh beq”.
REV 6:4 Tajòe qmoè jò aih loh mòeq toq axêh gòh. Mangai haqngui ta crŏng axêh i cwìang dèch đac kan catèm loh khoe ka crŏng taneh, đòeq kon mangai wì tajêh đac dabau, èh i mangai am ka haq mòeq pla chang kàn.
REV 6:5 Jò Kon Trìu pèh nìm ma piq, au tàng ngè rìh ma piq doe: “Trùh beq”. Au ngan hnoq i mòeq toq axêh gam. Mangai haqngui crŏng axêh tì haq wê mòeq toq kìq.
REV 6:6 Au tàng taqne pôn toq ngè rìh loq tadroq i bàu doe: “Mòeq kìq qmau mì tech mòeq đoniê, piq kìq qmau mat nha tech mòeq đoniê, khoe ka aih dàu xam alac dôq haq apaq troq.”
REV 6:7 Jò Kon Trìu pèh nìm ma pôn, au tàng ngè rìh ma pôn doe: “Trùh beq”.
REV 6:8 Au hnoq loh mòeq toq axêh nget bah bah. Mangai haqngui ta crŏng axêh, yiniq haq aih Kan cachìt, i hwinh clam tiaq gìt enh rù haq. Wì haq i cwìang mòeq phàn pôn ta crŏng taneh, đòeq jêh đac kon mangai xi chang, xam kan pangot hrah, xam kan jìq dài, xam ƀòe ngè dù ta crŏng taneh.
REV 6:9 Jò Kon Trìu pèh nìm padam, au hnoq ta caqnàm prang tadreo i ƀòe mahua da ƀòe mangai ma khoe cachìt taiq wì haq tiaq trong Boc Plình xam bàu wì haq ma lam anoe.
REV 6:10 Dìq ka wì haq crêu qmòe cadêh: “Waiq Chuaq nhèn, aih Mangai Hadròeh, Joq qnàng, ìh oe taqnhùa gòm trùh jò leq hòm men hadrah rai patem chau ƀòe mangai ta crŏng taneh ma khoe broq ta-ùc mahim nhèn?”
REV 6:11 I mangai am ka wì haq mòeq ngai mòeq blah eo yôh taboc; èh i bàu doe ka wì haq ep gòm tam toq biaq hòm, trùh jò leq hi jah tôm ƀài mangai ma hadai wiang abroq, ma hadai ep cachìt qmang ka wì haq diq.
REV 6:12 Au ngan hnoq, jò Kon Trìu pèh nìm tadràu, aih taneh loh kan ralàng kàn, mat mahì loh ka clam cluiq qmang ka caxop bai xàc gam, mat khê tìah ka mahim.
REV 6:13 Ƀài halŏng ta trŏc clìh taqneq, tìah ka plì hra tagoe long hadrùih jò cayêu hlui dêh.
REV 6:14 Trŏc ka canua hlài qmang ka wì canua hset broq xam akia, ƀài bui wang xam ƀài pleo diac hadai haprah hangai deh ka nòe oe;
REV 6:15 ƀài bùa ta crŏng taneh, ƀài cwan kàn, ƀài cla craq lình, ƀài mangai padrŏng, mangai i cwìang, mangai hapŏng dìc, mangai broq cla dìq cadàu lam amot roc ralùng, roc kòp hmo kàn ta wang,
REV 6:16 wì doe ka bui wang doe ka hmo kàn: Thê clìh enh qnhèq ka nhèn kô beq, dôq nhèn jah hlèp khoe ka hadrò Mangai ma haqngui tagèq bùa rai jah claih ka kan nòeh da Kon Trìu!
REV 6:17 Majah qmang aih hì panuq kàn da haq khoe trùh, cabô ma oe dràng yòng?
REV 7:1 Khoe ka aih, au hnoq i pôn ƀình plình yòng ajang pôn toq mùm taneh, tì wì haq rùp padràng pôn qngèa cayeo, dôq ùh hìaq i cayeo hlui ta taneh, ta diac raxìq, tagoe long.
REV 7:2 Au hnoq hòm i mòeq bình plình qnoeq, tŏc enh apah mat mahì loh, tì haq wê ngè pateo da Boc Plình ma rìh halình. Haq dêh bàu crêu rai doe ka pôn ƀình plình ma khoe jah cwìang đòeq broq kan haƀo ka taneh xam diac raxìq.
REV 7:3 “Apaq broq kan haƀo ka taneh, ka diac raxìq xam ƀài long trùh jò leq bèn khoe pateo hadro ta ngòng ƀài hapŏng da Boc Plình bèn.
REV 7:4 Au tàng, ƀài mangai majah pateo hadro aih jah: 144.000 ngai loh enh ƀài xinoe Isorali;
REV 7:5 Enh xinoe Juđa jah: 12.000 ngai; Enh xinoe Rubên jah: 12.000 ngai; Enh xinoe Gat jah 12.000 ngai;
REV 7:6 Enh xinoe Ase jah 12.000 ngai; Enh xinoe Neptali jah 12.000 ngai; Enh xinoe Manase jah 12.000 ngai;
REV 7:7 Enh xinoe Sime-ôn jah 12.000 ngai; Enh xinoe Lêwi jah 12.000 ngai; Enh xinoe Ysaca jah 12.000 ngai.
REV 7:8 Enh xnoe Sabulôn jah 12.000 ngai; Enh xinoe Jôsep jah 12.000 ngai; Enh xinoe Bênjamin jah 12.000 ngai jah pateo hadro.
REV 7:9 Hi khoe ka aih, au hnoq ƀài mangai haraya rayùc, pi bô oe dìq rèn, loh enh rìm diac, rìm xinoe, rìm gùng, rìm bàu capoch; wì haq yòng enh ngèa ka gèq bùa xam enh ngèa Kon Trìu, caxùnh eo yôh taboc, tì wì haq wê hamenh hla hanoc,
REV 7:10 wì haq creo cadêh: “Kan dèch claih loh enh Boc Plình bèn, aih Mangai ma haqngui tagèq bùa, Xam enh Kon trìu”.
REV 7:11 Dìq dŏng ƀình plình yòng dudan ka gèq bùa, dudan ka ƀài gucraq hloe xam pôn toq ngè rìh, kùp deh hadrò enh ngèa ka gèq bùa rai kùh waiq Boc Plình,
REV 7:12 wì doe: “Amen! Bàu manè enh, kan ranhòm, kan rabiaq, kan manè apôi, kan tajì, kan itai xam padren dêh, hlài dìq ta Boc Plình bèn mòeq đòeq ùh lùch! Amen”.
REV 7:13 Jò aih i mòeq ngai gucraq bòch au: “Dìq ka mangai ma caxùnh eo yôh taboc qmat ìq cabô, wì haq trùh enh leq?
REV 7:14 Au padreo bàu: “Wì craq! Ìh loq trong aih”. Haq doe ka au: “Wì haq qmat aih la ƀài mangai ma khoe loh enh kan nanxa kàn, khoe rùh, khoe broq dèh eo jah taboc ta mahim Kon Trìu.
REV 7:15 Qmang aih, dài wì haq majah haqngui enh ngèa ka gèq bùa Boc Plình, dahì damang jah patìh ta hnim kùh waiq da haq; Mangai ma haqngui tagèq bùa jah wèq ban wì haq.
REV 7:16 Wì haq pi pangot, pi croh ranŏng hòm; pi i ka mat mahì, pi i kan tôq enh leq oe jraq wì haq.
REV 7:17 Majah qmang aih Kon Trìu oe taqne gèq bùa jah rai ban rai ajèn qnung wì haq trùh ta ƀài cròng diac rìh; Boc Plình jah xùt dìq dŏng diac mat wì haq.
REV 8:1 Jò Kon Trìu pèh nìm ma tapèh, ta trŏc hatinh jah qnah qne jò.
REV 8:2 Au hnoq tapèh ngai ƀình plình yòng enh ngèa Boc Plình, i mangai am ka wì haq tapèh toq ken.
REV 8:3 Khoe aih i mòeq ƀình plình qnoeq trùh yòng ajang prang kùh waiq oe enh ngèa ka gèq bùa, haq wê abôq broq xi wang, haq jah bàc gahnàu, đòeq dèch atŏc gahnàu aih taprang kùh waiq broq xi wang enh ngèa ka gèq bùa pajùm ti bàu waiq khàn da ƀòe mangai Boc Plình.
REV 8:4 Nhòe linh gahnàu enh tì ƀình plình aih, pajùm ti bàu waiq khàn da ƀòe mangai da Boc Plình pan tŏc trùh enh ngèa Boc Plình.
REV 8:5 Khoe aih ƀình plình wê abôq wang yŏc ùnh enh prang kùh waiq tah bình ta aih, khoe aih hwênh qnìh ta crŏng taneh: Tajòe qmòe jò aih i ƀòe atêh hilùng dêh, cađah, camlet xam kan taneh ralàng.
REV 8:6 Tapèh ƀình plình wê tapèh toq ken hi padon hlui.
REV 8:7 Ƀình plình ma adroe hlui ken, trŏc loh ka clìh preo i xam ùnh clai pajùm ti mahim dahrôq loh ta crŏng taneh. Mòeq ta piq phàn taneh loh ka ùnh cheo, mòeq ta piq phàn ƀài long, ùnh cheo dŏng, rìm adrech nhat cheo dìq.
REV 8:8 Ƀình plình ma baiq hlui ken: i kan cato kàn tìah taiq ka bui wang kàn xi ùnh hwênh qnìh ta diac raxìq. Mòeq ta piq phàn diac wìa mahim,
REV 8:9 mòeq ta piq phàn ngè rìh ta diac raxìq cachìt dŏng, mòeq phàn piq ƀài boang loh ka raliang.
REV 8:10 Ƀình plình ma piq hlui ken, aih i mòeq toq halŏng kàn clìh enh plình, cheo loh qmòe pla ùnh qmang ka hiloeh hadreo; halŏng aih clìh ta mòeq phàn piq cròng diac xam goe diac.
REV 8:11 Yiniq halŏng aih: Cachiq xang, mòeq phàn piq cròng diac loh dŏng ka xua qmang ka cachiq xang, broq ka bàc ngai cachìt, majah qmang aih diac khoe loh ka xang.
REV 8:12 Ƀình plình ma pôn hlui ken, mòeq phàn piq mat mahì pi qngah, mòeq pàn piq mat khê xam mòeq phàn piq ƀài halŏng hadai, dôq mòeq phàn piq ƀàikan qngah aih loh dŏng ka clam, đòeq jò dahì hnhung mòeq phàn piq kan qngah, damang hanoh.
REV 8:13 Jò aih au ti ngan, au tàng bàu cliang kèn pan taqne trŏc rai crêu cadêh: Haƀo qnàng! Haƀo qnàng! Haƀo qnàng! Ka ƀài mangaima rìh ta crŏng taneh, majah qmang aih oe i bàu ken da piq bình plình qnoeq ma padon hlui hòm.
REV 9:1 Ƀình plình ma padam hlui ken, aih au hnoq mòeq toq halŏng enh plình clìh ta crŏng taneh, khoe jah am ka halŏng aih khwaq da hwinh jrùq ùh lùch,
REV 9:2 Halŏng aih pèch hwin jrùq ùh lùch aih, i nhòe enh qneq pan ta atŏc, tìah ka nhòe da tanùh kàn; mat mahì xam hòe cayêu loh dŏng ka clam ka nhòe enh hwin jrùq.
REV 9:3 Enh nhòe aih prai loh ƀài lìp pan jàp ta crŏng taneh; i mangai am ka wì haq cwìang tìah qmang ka agôt ta taneh.
REV 9:4 I bàu ùh lòh wì haq apaq troq đac ƀài nhat oe ta crŏng taneh, enh long qyoh trùh long kàn, mahaq jah troq đac toq ƀài mangai ta ngòng wì haq ma ùh i ka teo da Boc Plình.
REV 9:5 Èh am ka wì haq cwìang ùh xài đòeq hujêh đac, mahaq đòeq toq pani ƀài mangai aih ta padam khê, kan baxa aih tìah ka jò agôt kap.
REV 9:6 Ta ƀài hì aih, kon mangai chaq kan cachìt mahaq chaq ùh jah; wì tangèh ka jah cachìt yàng kan cachìt wia đac ka hangai.
REV 9:7 Ƀài lìp aih tìah ka axêh khoe padon đòeq hu lam tajêh tablah: Tagàu wì haq i cadoh bùa tìah taiq ka wang, mùh mat haq qmang ka hadrò mangai;
REV 9:8 haq i xàc qmang ka xàc gàu gucadrì, hanenh haq qmang ka hapoh sutùh.
REV 9:9 Haq i caqmoc qmang ka caqmoc mem, atêh panan da haq tìah ka atêh bàc toq xê ma i bàc toq axêh dùi tùh loh tanòe tajêh.
REV 9:10 Tênh haq i nŏc qmang ka agôt, haq yŏc tênh aih ma baxa pani kon mangai ta padam khê.
REV 9:11 Haq i bùa pagàu, aih mangai da hwin jrùq, bàu Hêbru doe: Abađôn, bàu Grec doe Abôliôn.
REV 9:12 Kan ranàc ma adroe bu khoe; manòeq kô oe i tam baiq kan ranàc trùh atìq ka aih hòm.
REV 9:13 Ƀình plình ma tadràu hlui ken, aih au tàng i bàu loh enh pôn toq haki da prang kùh waiq broq xi wang ma đoèq enh ngèa ka Boc Plình.
REV 9:14 Bàu aih doe ka ƀình plình ma tadràu qnang wê ken: “Drah caqnaih pôn ƀình plình ma qnang ƀìq kàt đòeq ta cròng diac kàn Ophorat beq”.
REV 9:15 Pôn ƀình plình aih khoe rap gòm đòeq waq toq hi troq deh jò, hì, khê, hanam, jah caqnaih hu lam jêh cađac mòeq ta piq phàn kon mangai.
REV 9:16 Lình kòe axêh da ƀài lình aih rèn jah baiq hrinh trìuq; aih sôq au ma khoe tàng.
REV 9:17 Axêh xam mangai kòe axêh au ma hnoq takan mahnò aih qmang kô: Ƀài wì aih dìq caxùnh eo jop gòh qmang ka ùnh, mau nget gam, mau drinh da liu hwình; gàu axêh tìah ka gàu sutùh, hacùng haq caprôh loh ùnh, loh nhòe xam liu hwình.
REV 9:18 Mòeq phàn piq kon mangai cachìt ka piq kan ranàc kô aih: ùnh, nhòe, xam liu hwình loh enh hacùng axêh.
REV 9:19 Majah qmang aih cwìang itai da axêh aih oe jang hacùng xam ajang tênh haq, ƀài tênh aih tìah qmang ka ƀìh, i gàu, wì haq yŏc deh gàu aih hu ti jôh mangai.
REV 9:20 Ƀài mangai ma oe rìh, aih ƀài mangai ma ùh hìaq cachìt ka ƀài kan ranàc aih, dua ùh raxach hu cađac ƀài ngè tì kŏng wì haq ma broq loh, dua toq kùh waiq kiac chŏc xam radua qmù broq xi wang xam bac xam đùng, xam hmo, xam long aih ƀài kan cato qmù ùh qnì hnoq, ùh xau tàng, ùh qnì lam.
REV 9:21 Wì haq ùh raxach ka jêh mangai, ka blòeh blŏng, ka tango, atùng.
REV 10:1 Khoe aih au hnoq mòeq ƀình plình ma qnoeq padren dêh raya, loh enh plình, i yùc dudanh ka haq. Tagàu haq i rawiang hađŏng; hadrò haq tìah ka mat mahì, jènh haq qmang ka jrang ùnh.
REV 10:2 Tì haq wê mòeq toq hset qyoh khoe hlìa đòeq, jènh pah qma haq jôiq diac raxìq, jènh pah qngeo jôiq tagùng,
REV 10:3 Haq creo mòeq nà cadêh qmang ka ƀàu sutùh ca-ùm; khoe ka ƀàu haq creo i tapèh qmang hilùng.
REV 10:4 Jò i tapèh qmang hilùng aih, au enh achìh yŏc, yàng au tàng i bàu enh plình doe: “Nìm padràng đòeq bàu da tapèh qmang hilùng aih doe cleq, ùh dùh achìh cadèh”.
REV 10:5 Khoe aih, ƀình plình au ma hnoq haq yòng tadiac xam tagùng, dèch tì pah qma ta trŏc,
REV 10:6 haq patô Mangai ma rìh halình mòeq đòe, aih Mangai ma broq loh plình xam rìm yiniq oe ta plình, broq loh taneh xam rìm yiniq ta taneh, broq loh diac raxìq xam rìm yiniq ta diac raxìq, đòeq hu hapah “Khoe dìq ka jò”;
REV 10:7 mahaq trùh hì ƀình plình ma tapèh am tàng dèh bàu rai hlui ken, aih èh kan hlèp da Boc Plình jah gêh geo, wop qmang ka haq ma khoe doe deh ka ƀài hapŏng haq aih la ƀài mangai pajàu.
REV 10:8 Khoe aih ƀàu au ma khoe tàng enh plình doe hòm ka au: “Lam beq, yŏc hset qyoh ma tapèch ajang tì ƀình plình ma qnang yòng ta diac raxìq xam ta taneh”.
REV 10:9 Au hi lam trùh ajang ƀình plình, au bòch haq am ka au hset qyoh. Haq doe ka au: “Yŏc beq khoe èh hi lŏnh hset kô beq; ta cliac ìh haq xang, mahaq ta hacùng ìh nhim qmang ka diac xùt”.
REV 10:10 Au yŏc hset enh tì ƀình plình khoe au hi lŏnh; ta hacùng au haq nhim qmang ka diac xùt, mahaq jò au khoe lŏnh haq loh ka xang ta cliac.
REV 10:11 I bàu doe ka au: “Ìh oe raq ep capoch bàu pajàu ka bàc xinoe, bàc diac, bàc toq bùa hòm”.
REV 11:1 I mòeq ngai am ka au mòeq catoch triang niaq tìah ka long wêh maneh, rai thê au: “Yòng beq, wêh hnim kùh waiq da Boc Plình, prang tadreo, rèn xam ƀài mangai kùh waiq ta aih”.
REV 11:2 Mahaq hamlang enh gùng ka hnim kùh waiq aih cađac, apaq wêh broq cleq majah qmang aih nòe aih khoe hataq ka mangai diac qnoeq, dôq wì jôiq padit plài hadròeh aih wop jah pôn jàt baiq khê.
REV 11:3 Khoe èh au hi am cwìang itai deh ka wa baiq ngai ma lam anoe panhìn da au, wa aih caxùnh eo bai briang lam capoch bàu pajàu ta 1.260 hì.
REV 11:4 Wa haq, aih raq baiq toq long ôliu, aih raq baiq toq jènh đen ma yòng enh ngèa ka Chuaq da crŏng taneh.
REV 11:5 Tàng cabô enh tabroq ka wa aih, aih èh i ùnh loh enh hacùng wa bùh đac mangai ma tagit ka wa: Mangai leq tabroq ka wa, ep cachìt qmang aih.
REV 11:6 Wa aih i cwìang clênh qmang plình, đòeq trŏc ùh mè ta ƀài hì wa capoch bàu pajàu; wa aih i cwìang thê diac wìh wìa mahim rai broq bàc kan ranàc ta crŏng taneh, enh broq jò leq dua jah.
REV 11:7 Jò wa aih khoe gêh ka lam anoe panhìn, aih i ngè rìh tŏc enh hwinh jrùq, tajêh ka wa haq; ngè rìh aih blêq wa haq, khoe èh jêh đac wa.
REV 11:8 Hanang wa haq wì taqngùi đac ti trong lam da plài kàn, capoch aprìah aih raq Sôđôm xam Êdiptô, nòe Chuaq da wa haq ma khoe tiang đình talong pagat.
REV 11:9 Mangai oe rìm nòe ta crŏng taneh, rìm xinoe, rìm bàu capoch, rìm diac dìq jah hnoq hanang wa aih ta piq hì qne, wì ùh lòh catùh hanang aih ta ralùng.
REV 11:10 Ƀài mangai ta crŏng taneh lem bùi rahèh rahah acaq ôq, qnèp aràng ka dabau dahwèq jò hnoq wa khoe cachìt, majah qmang aih baiq ngai pajàu Boc Plình kô khoe broq ka mangai ma rìh ta crŏng taneh bàc kan ranàc.
REV 11:11 Mahaq atìq ka piq hì qne aih, i hi hèm rìh enh Boc Plình mùt ta wa baiq ngai aih: Wa aih padinh yòng qmòe ka jang, ƀài mangai ma hnoq wa dìq jaq cadròt crè.
REV 11:12 Wa tàng i bàu enh plình creo ka wa: “Tŏc tacô”! Wa tŏc ta trŏc enh dalam ka cato yùc kàn, rìm ngai ma tablêq ka wa dìq hnoq.
REV 11:13 Wop jò aih taneh loh kan ralàng kàn, mòeq phàn mòeq jàt da plài kàn ralòeh dŏng, tapèh muàn mangai cachìt ta kan ralàng aih, ƀài mangai ma oe rìh hnoq qmang aih loh ka cadròt, rai dèch bàu manè apôi Boc Plình ma oe ta plình.
REV 11:14 “Ranàc” ma baiq bu khoe; kô “Ranàc” piq rênh trùh!
REV 11:15 Ƀình plình ma tapèh hlui ken, ta trŏc i ƀài bàu dêh, anoe rameh: “Pang kô ƀài diac da crŏng taneh kô hi wìa diac Boc Plình bèn xam Christ da haq, Haq broq ƀùa mòeq đòe”.
REV 11:16 Baiq jàt pôn gucraq qnang haqngui dèh tagèq dudan ka Boc Plình, dìq kùp ta haqneq, kùh waiq Boc Plình,
REV 11:17 Wì doe rameh: “Nhèn dèch bàu manè apôi Ìh, Boc Plình ma i cwìang itai rìm trong, aih Mangai manòeq qnang i, enh nèh khoe i, majah qmang aih tì kŏng Ìh khoe wê cwìang dìq jaq haqnhèq, Ìh khoe broq bùa.
REV 11:18 Ƀài diac tacrŏng taneh plôh nòeh, mahaq kan nòeh da Ìh khoe trùh, Manòeq khoe trùh jò, aih jò đòeq hadrah mangai cachìt, hu baha ka hapŏng da Ìh aih ƀài pajàu, hu baha ka mangai da Ìh xam ƀài mangai loq iu yùq yiniq Ìh, baha ka mangai kàn xam mangai qyoh, đòeq raliang đac mangai ma khoe broq raliang crŏng taneh”.
REV 11:19 Jò aih hnim kùh waiq Boc Plình ta plình hi tapèch, wì hnoq Hom Tajao ta hnim kùh waiq Haq, khoe aih i ƀài kan camlet, i atêh tagruàng, bàu cađah, i taneh ralàng xam mè clìh cato preo kàn.
REV 12:1 Khoe ka aih, ta trŏc i mòeq kan halac kàn: Mòeq ngai gucadrì i mahì oe dudan ka haq, enh jènh haq i mat khê, tagàu haq i cadoh bùa broq xi mòeq jàt baiq toq halŏng.
REV 12:2 Haq aih oe jiang, crò hmoe xalep ka jìq hauang.
REV 12:3 Ta trŏc hadai loh mòeq kan halac qnoeq hòm: Aih moeq toq bìh kàn gòh tabrùng, haq i tapèh toq gàu, mòeq jàt toq haki, tagàu haq i tapèh toq cadoh bùa.
REV 12:4 Tênh haq hua mòeq phàn piq halŏng ta trŏc, lam caqnìh ta crŏng taneh; bìh aih rap enh ngèa ka mangai gucadrì qnang jìq hauang, waq toq kon nga clìh enh cliac, haq hi lŏnh.
REV 12:5 Mangai gucadrì aih hauang mòeq ngai kon calô, kon calô aih yŏc long dùi mem đòeq wèq cwìang enh qnhèq ka rìm diac; kon calô aih jah đìh atŏc ta Boc Plình, ta gèq cla haq.
REV 12:6 Mangai gucadrì ti amot tanòe hawit, ta aih haq khoe i nòe Boc Plình palauq qmòeq, đòeq haq ban rađeh ta 1.260 hì.
REV 12:7 Jò aih i kan tajêh ta plình: Michen xam ƀài ƀình plình da haq tajêh ka bìh kàn, bìh kàn hadai xam ƀài ƀình da haq hadai tajêh chau;
REV 12:8 mahaq wì haq ùh ƀlêq, aih majah pi hnoq nòe da wì haq ta plình hòm.
REV 12:9 Bìh kàn aih la bìh calah nèh, yiniq haq aih kan kiac, aih Satan, ma ti lam padô dìq dŏng ka phù cròng, khoe jah caqnìh đac haq ta crŏng taneh xam bua da haq hadai.
REV 12:10 Au tàng hòm ta trŏc i bàu capoch dêh: “Manòeq kan dèch claih, kan dêh, xam diac da Boc Plình bèn, khoe trùh pajùm xam cwìang itai Christ da Haq; majah qmang aih mangai ma dahì xam damang toq ti enh tah hadrah ka haq enh ngèa ka Boc Plình, manòeq kô khoe jah caqnìh đac.
REV 12:11 Wì khoe jah blêq haq xi mahim Kon trìu xam bàu panhìn da cla, wì ùh adênh dèh kan rìh trùh qmòe jò cachìt.
REV 12:12 Qmang aih dìq ka plình xam pì ma oe ta aih, drah lem bùi beq! Habo dèh ka taneh xam diac raxìq! Majah qmang aih kiac dù loq jò da haq oe pi pang leq hòm, dài haq majah trùh ta pì rai nòeh pi cajaq.”
REV 12:13 Jò bìh hnoq rađeh khoe ƀìq khwênh caqnìh ta crŏng taneh, haq drah qnat tiaq mangai gucacdrì ma khoe hauang kon calô.
REV 12:14 Yàng khoe jah am ka gucadrì aih panan cliang kàn, đòeq hu pan mùt tanòe hawit aih nòe Boc Plình palauq đòeq ka haq amot; ta aih haq jah ban mòeq jò, bàc jò, qne jò, claih hangai ka bìh.
REV 12:15 Jò aih bìh prôh diac enh hacùng haq tìah qmòe ka diac kàn hnan tiaq mangai gu cadrì, đòeq hu qmoch đac haq ta diac.
REV 12:16 Mahaq taneh đìh yŏc gucadrì; majah qmang aih taneh hah hacùng lŏnh diac bìh ma khoe caprôh loh enh hacùng.
REV 12:17 Bìh nòeh ka mangai gucadrì, haq lam taƀlêq ataq wì kon maqnoeq da gucadrì, aih ƀài mangai ma wèq tiaq ranenh Boc Plình rai rùp cajap bàu panhìn da Jesus Christ.
REV 12:18 Bìh yòng ta braih diac raxìq.
REV 13:1 Khoe aih, au hnoq enh diac tŏc mòeq ngè rìh i mòeq jàt toq haki xam tapèh toq gàu, ta ƀài haki aih i moèq jàt toq cadoh bùa, rìm toq gàu dìq i achìh yiniq xam bàu capoch ùh hòq ka Boc Plình.
REV 13:2 Ngè rìh au ma hnoq aih tìah taiq ka ƀeo; jo haq tìah ka jo higàu, hacùng haq tìah ka hacùng sutùh. Ƀìh ròng yŏc deh kan dêh, xam gèq am ka ngè rìh aih.
REV 13:3 Ta ƀài gàu aih i moeq toq gàu habau tìah taiq ka khoe cachìt; yàng èh habau aih jah brêh, dìq ka crŏng taneh loh ka hamàih lam tiaq dŏng haq.
REV 13:4 Kon mangai kùh waiq bìh ròng majah qmang aih haq khoe yŏc kan itai am ka ngè rìh aih; wì hadai kùh waiq hloe ngè rìh aih, wì doe: “Cabô diang ngè rìh kô, cabô hlàt tablêq ka haq?”
REV 13:5 Khoe jah am ka ngè rìh aih hacùng xam bàu loq catèh, bàu capoch qmèq Boc Plình; haq i cwìang tabroq qmang aih ta pôn jàt baiq khê.
REV 13:6 Ngè rìh aih hah hacùng capoch ùh hòq ka Boc Plình, capoch qmèq ka yiniq haq, ka hnim Ranòh kùh waiq haq, capoch troq hloe wì ma oe ta plình.
REV 13:7 Khoe caqnaih ka haq i cwìang hu tajêh ka ƀài mangai hadròeh, haq jah blêq wì. Haq i cwìang broq gàu rìm nang noe, rìm ngai, rìm bàu capoch, rìm diac.
REV 13:8 Dìq ka mangai oe ta crŏng taneh ma kùh waiq haq, aih ƀài mangai ma ùh jah achìh yiniq ta hset kan rìh da Kon Trìu ma khoe cachìt qmòe enh jò baxèm broq plình crŏng taneh.
REV 13:9 Cabô i don, tamàng beq!
REV 13:10 Tàng cabô rùp mangai broq dìc, aih èh cla haq ep broq dìc; tàng cabô jêh mangai xi chang, aih èh cla haq ep cachìt xi chang. Kô raq kan chìuq àt xam manoh lùi da mangai hadròeh.
REV 13:11 Khoe aih au hnoq enh taneh tŏc mòeq toq ngè rìh maqnoeq hòm, i baiq toq haki qmang ka haki kon trìu, mahaq capoch bàu qmang ka kon ròng.
REV 13:12 Haq hanoh yŏc cwìang da ngè rìh ma adroe, enh ngèa ka ngè rìh aih, haq thê taneh xam mangai oe ta aih ep kùh waiq ngè rìh ma adroe, aih ngè rìh ma i habau ten cachìt mahaq khoe jah brêh.
REV 13:13 Haq broq ƀài kan halac kàn, loh qmòe ka thê ùnh enh trŏc clìh ta taneh enh ngèa dìq ka mangai hnoq.
REV 13:14 Haq ti qnùt ƀài mangai oe ta crŏng taneh xi kan halac đeh jah broq enh ngèa ka ngè rìh ma adroe; haq thê wì broq radua qmù ka ngè rìh ka adroe, aih la ngè rìh chang ma khoe broq ka haq loh ka habau hwaq cachìt, yàng èh jah rìh hlài.
REV 13:15 Ngè rìh ma atìq kô i cwìang hlui qmùt hi hèm ka radua qmù ngè rìh ma adroe đòeq ka radua qmù aih jah capoch, hu broq ka rìm ngai ma ùh kùh waiq radua qmù ngè rìh aih ep cachìt.
REV 13:16 Haq hadai broq dìq dŏng ka mangai, yac ka mangai qyoh, mangai kàn, mangai padrŏng mangai pa, mangai broq dìc, mangai broq cla, dìq ep i teo hadro ta kŏng pah qma, tàng ùh meh ta ngòng,
REV 13:17 ùh i cabô jah rot, jah atech cleq tàng joq ùh i ka teo hadro aih, teo hadro aih raq yiniq xam sôq da ngè rìh aih.
REV 13:18 Kan rabiaq oe ajang kô: Mangai leq ma loq, drah tình sôq da ngè rìh aih beq, majah qmang aih, sôq aih la sôq da mòeq ngai raq; sôq da haq aih la 666.
REV 14:1 Au ngan hnoq, Kon Trìu yòng ta wang Siôn, i 144000 mangai yòng ti haq, dìq i yiniq Kon Trìu xam yiniq Baq achìh ta ngòng wì haq.
REV 14:2 Au tàng i bàu loh enh plình, tìah qmang ka bàu diac kàn, qmang ka hilùng dêh; bàu au ma khoe tàng tìah ka bàu broc wì ma rawêh;
REV 14:3 wì calêu ƀoe calêu maneo enh ngèa ka Gèq bùa, enh ngèa ka pôn toq ngè rìh xam ƀài wì gucraq. Ùh i cabô loq ka ƀoe calêu aih enh gùng ka 144000 mangai ma khoe jah baxon yŏc hlài enh crŏng taneh.
REV 14:4 Ƀài wì aih qnhòq lah kùi oe ti gucadrì, majah qmang wì haq dìq oe raq sriu. Kon Trìu lam pang leq wì kô tiaq pang aih. Ƀài wì aih khoe jah baxon yŏc hlài enh qne kon mangai đòeq broq plì ramua hu dèch am ka Boc Plình xam Kon Trìu;
REV 14:5 ùh i mòeq nà amòng ta bàu wì haq, ùh i nòe hu cwò.
REV 14:6 Khoe aih, au hnoq ƀình plình maqnoeq pan qne trŏc, i Bàu lem mòeq đòeq hu bahìa am ka mangai rìh ta crŏng taneh, ka rìm diac, rìm gùng, rìm nang noe, rìm bàu capoch.
REV 14:7 Haq capoch cadêh: “Khòh iu yùq ka Boc Plình, rai broq qngah yiniq haq, majah qmang aih kan hadrah da haq khoe trùh; drah kùh waiq Mangai ma broq loh plình taneh, diac raxìq xam ƀài goe diac.”
REV 14:8 I mòeq ƀình plình hatìa, tiaq atìq rai doe: “Babilôn kàn tau, khoe ralàih, khoe ralàih, majah qmang aih haq i am ka rìm diac ôq alac tango mahau da haq”.
REV 14:9 I moeq ƀình lình qnoeq hòm, aih ƀình plình ma piq, tiaq atìq, capoch dêh rameh: “Tàng cabô kùh waiq ngè rìh xam radua qmù haq, i teo hadro da haq ajang ngòng, ajang kŏng,
REV 14:10 mangai aih èh hadai jah ôq alac kan nòeh ùh clai da Boc Plình ma hnình ta chrŏng mahau da haq; jah baxa ta ùnh liu hwìn oe enh ngèa ƀài ƀình plình hadròeh xam enh ngèa Kon Trìu.
REV 14:11 Nhòe da kan baxa wì haq pan tŏc mòeq đòe. Ƀài mangai ma kùh waiq ngè rìh xam radua qmù haq, hloe xam ƀài mangai ma i teo hadro i yiniq da ngè rìh, aih èh xam dahì xam damang ùh i jò leq jah padài.
REV 14:12 Kô kan cajap manoh da ƀài mangai hadròeh: Wì haq wèq ranenh da Boc Plình rai dìq manoh lùi Chuaq Jesus Christ.”
REV 14:13 Khoe ka aih au tàng bàu enh plình doe: “Achìh beq! Pang kô xôq ramot am ka ƀài mangai cachìt aih la mangai ma cachìt enh dalam ka Chuaq!” Yiang Hadròeh doe: “Joq qnàng, majah qmang aih wì haq jah padài ka kan xalep, yiniq abroq da wì haq hanoh jah ƀoe tiaq cla wì”.
REV 14:14 Au ngan hnoq, i mòeq cato yùc taboc; haqngui enh qnhèq ka yùc aih i mòeq ngai tìah ka kon da mangai, tagàu i cadoh bùa broq xi wang ajang tì haq wê moeq pla haiq hin.
REV 14:15 Mòeq ƀình plình qnoeq loh enh hnim kùh waiq, yŏc bàu dêh crêu ka haq ma haqngui ta yùc: “Drah caqnìh haiq hin ìh qmat đòeq hu gat; majah qmang aih khoe trùh jò gat, đùng ruàng ta taneh dùm khoe dìq”.
REV 14:16 Mangai ma haqngui ta yùc caqnìh dèh pla haiq ta taneh, èh ta taneh jah gat dŏng.
REV 14:17 Mòeq ƀình plình qnoeq loh enh hnim kùh waiq hadai wê haiq hin.
REV 14:18 Èh mòeq ƀình plình qnoeq hòm i cwìang wèq ùnh, loh enh nòe prang kùh waiq, dêh bàu crêu ka ƀình plình wê haiq hin: “Caqnìh haiq hin da ìh qmat beq, hu gat ƀài raqnhi plì nho ta taneh majah qmang aih nho khoe dùm.”
REV 14:19 Ƀình plình caqnìh pla haiq hin ta taneh, gat dŏng plì nho ta taneh hwênh tah ta apau panòeh kàn da Boc Plình.
REV 14:20 Apau aih ep len enh gùng ka plài kàn, i mahim ta-ùc loh enh apau aih, mahim aih hlèp qmòe ka qnhàng axêh, hìu clàng hangai jah mòeq muàn tadràu hrinh Êt-tađo.
REV 15:1 Au hnoq ta trŏc i mòeq kan halac maqnoeq, joq kàn joq ramòt qnàng: tapèh ƀình plình wê tapèh kan ranàc pulùch, majah qmang aih ƀài kan ranàc kô èh men jah broq ka Boc Plình brêh ka kan nòeh.
REV 15:2 Au hnoq i cleq meh tìah ka diac raxìq hliang raplênh troeq guàng qngah pajùm ka ùnh, ƀài mangai ma khoe blêq ka ngè rìh xam radua qmù haq, hloe xam sôq yiniq da haq, yòng ti haqmai diac raxìq hliang qmang ka guàng aih. Wì haq wê broc da Boc Plình.
REV 15:3 Wì calêu bàu calêu da Môise aih hapŏng da Boc Plình xam bàu calêu da Kon Trìu: “Chuaq da nhèn aih Boc Plình dìq jaq i cwìang itai, yiniq broq da ìh joq kàn joq halac qnàng, waiq Bùa da rìm taneh diac! Trong da ìh aih dìq taq atoq, dìq joq qnàng,
REV 15:4 Waiq Chuaq nhèn, cabô ma ùh iu yùq, ma ùh dèch bàu manè yiniq ìh? Majah qmang aih mòeq ngai ìh raq ma hadròeh, rìm diac, dìq trùh hacùn cràng kùh waiq enh ngèa ìh, majah qmang aih bìac broq taq atoq da ìh, khoe jah paqnoh.
REV 15:5 Khoe aih au ngan, hnoq ta trŏc i nòe hadròeh da hnim ranòh tajao tapèch.
REV 15:6 Tapèh ƀình plình wê tapèh toq doe chrŏng kan ranàc loh enh hnim kùh waiq, caxùnh eo bai briang hadròeh qngah qngai, kàt caxi caqnam broq xi wang.
REV 15:7 Mòeq ta pôn toq ngè rìh qnèp ka tapèh ƀình plình tapèh toq doe chrŏng broq xi wang, ta aih tah bình kan nòeh da Boc Plình aih Mangai rìh halình mòeq đòe.
REV 15:8 Hnim kùh waiq bình dŏng nhòe loh enh kan ranhòm Boc Plình xam cwìang itai haq; ùh i mangai leq jah mùt ta hnim kùh waiq aih trùh jò leq tapèh kan ranàc kàn da tapèh ƀình plình jah broq gêh.
REV 16:1 Khoe aih, au tàng bàu dêh loh enh hnim kùh waiq doe ka tapèh bình plình: “Drah lam, ùc qnoh tapèh doe chrŏng kan panòeh da Boc Plình loh ta crŏng taneh beq”.
REV 16:2 Ƀình plình ma adroe ùc deh doe chrŏng loh ta crŏng taneh, ƀài mangai ma kùh waiq radua qmù rai i teo hadro da ngè rìh, loh dŏng ka pa-êh ra-om jìq.
REV 16:3 Ƀình plình ma baiq, ùc doe chrŏng da haq ta diac raxìq, diac raxìq wìh wìa mahim, tìah ka mahim mangai cachìt; rìm yiniq ma rìh ta diac raxìq cachìt dìq dŏng.
REV 16:4 Ƀình plình ma piq, ùc doe chrŏng da haq loh ta diac xam goe diac, diac wìa dŏng mahim.
REV 16:5 Au tàng ƀình plình ma wèq diac doe: “Chuaq joq taq atoq, Ìh aih Mangai qnang i, khoe i enh nèh, Ìh Mangai hadròeh khoe hadrah crŏng taneh kô;
REV 16:6 majah qmang aih wì haq khoe broq dahrôq mahim mangai hadròeh xam ƀài mangai pajàu, Ìh khoe am wì haq ôq mahim: aih joq ra-òh qnàng”.
REV 16:7 Au tàng enh prang kùh waiq i bàu doe: “Joq waiq Chuaq aih Boc Plình i cwìang itai rìm trong, ƀài kan hadrah da Ìh dìq taq atoq, dìq joq qnàng”.
REV 16:8 Ƀình plình ma pôn ùc deh doe chrŏng ta mat mahì, mat mahì jah cwìang bùh ca-et kon mangai.
REV 16:9 Kan tôq broq ka kon mangai loh ka ca-et dŏng, wì haq capoch qmèq hloe ka yiniq Boc Plình aih Mangai ma i cwìang enh qnhèq dŏng ka ƀài kan ranàc aih, wì haq hadai ùh raxach đòeq hu dèch kan ranhòm ka Boc Plình.
REV 16:10 Ƀình plình ma padam ùc deh doe chrŏng ta gèq da ngè rìh, diac da haq aih hi loh ka clam cluiq, ta kan jìq kon mangai loh ka ti kap deh rapet.
REV 16:11 Ta kan jìq, kan pa-êh, wì haq ti capoch qmèq ka Boc Plình oe ta plình, wì haq dua ùh raxach dèh trong qmèq đeh ma khoe broq.
REV 16:12 Ƀình plình ma tadràu ùc deh doe chrŏng ta cròng diac Ôphorat; diac aih loh ka xot croh, đòeq padon trong lam am ka ƀài bùa enh apah mat mahì tŏc.
REV 16:13 Khoe aih au hnoq enh hacùng bìh ròng, enh hacùng ngè rìh, enh hacùng pajàu qnùt loh piq toq kiac dù, tìah taiq ka ƀài kìt.
REV 16:14 Aih raq kiac da Satan, broq ƀài kan halac, lam trùh ta ƀài bùa ta crŏng taneh đòeq tagop ti dabau hu padon đòeq kan tajêh ta hì kàn da Boc Plình ma dìq jaq itai.
REV 16:15 “Ngan oq! Au trùh tìah ka mangai atùng. Xôq ramot am ka mangai hmàng hamang rai wèq dèh eo, đòeq ùh lam chac dech dôq wì qnoeq ùh hìaq hnoq deh kan camaih”.
REV 16:16 Wì tagop da bau oe mòeq nòe, tiaq bàu Hêbru ajang aih wì crêu Hamagêđôn.
REV 16:17 Ƀình plình ma tapèh ùc deh doe chrŏng ta cayêu, aih i bàu capoch dêh enh hnim kùh waiq, loh enh nòe gèq bùa doe: “Khoe gêh”.
REV 16:18 Draq adrình hloe jò aih i kan camlet cađah, atêh hi gruàng, bàu hilùng xam kan ralàng dêh ta crŏng taneh, taneh ralàng dêh dìq jaq enh jò baxèm i kon mangai trùh manòeq qnhòq lah i qmang aih.
REV 16:19 Plài Kàn tapah loh piq, plài da diac wì ralàih clìh dŏng, Boc Plình hmàng trùh Babilôn kàn đòeq hu pangoc ka haq chrŏng panòeh.
REV 16:20 Ƀài pleo diac amot dŏng, ƀài bui wang pi oe hnoq hòm.
REV 16:21 Ƀài cato preo kàn, trap mòeq talàng, enh trŏc clìh tùc kon mangai, taiq kan ranàc trŏc clìh preo aih, kon mangai hi capoch qmèq ka Boc Plình, majah qmang aih kan ranàc aih ramòt joq qnàng.
REV 17:1 Jò ta tapèh ƀình plình ma wê doe chrŏng, aih i mòeq ƀình plình thia haten doe ka au: “Lam ajang kô, au hu patô am ka ìh hnoq kan hadrah ka mangai gucadrì tango kàn, haq ma haqngui enh qnhèq ka ƀài cròng diac kàn tau.
REV 17:2 Ƀài bùa oe ta crŏng taneh tango ka haq, mangai ma oe ta crŏng taneh hadai bùbia ka alac tango haq.”
REV 17:3 Khoe aih, ƀình plình hi aràng au lam enh dalam ka Yiang Hadròeh haq qnung trùh tanoè hawit; au hnoqmangai gucadrì haqngui enh crŏng moèq toq ngè rìh gòh tabrùng, ta chac haq achìh toq yiniq ƀài bàu capoch ùh hòq ka Boc Plình, i tapèh toq gàu xam mòeq jàt toq haki.
REV 17:4 Mangai gucadrì aih caxùnh eo gòh ngùi. Anì toq ƀài wang, hmo canaq, ngŏc, ajang tì haq wê moeq toq doe chrŏng wang bình toq kan trùq, kan tango amùa.
REV 17:5 Ajang ngòng achìh mòeq toq yiniq rameh: Kan hlèp da Babilôn kàn, aih miq ƀài mangai tango xam ƀài kan amùa trùq ta crŏng taneh.
REV 17:6 Au hnoq mangai gucadrì aih bùbia ka mahim ƀài mangai hadròeh xam mahim mangai cachìt ka Chuaq Jesus Christ; au hnoq loh ka hamàih.
REV 17:7 Ƀình plình bòch au: “Gleq ìh majah hamàih? Kô au hu anoe ka ìh loq kan hlèp da mangai gucadrì xam ngè rìh ma chò haq, aih ngè rìh ma i tapèh toq gàu xam mòeq jàt toq haki.
REV 17:8 Ngè rìh ìh ma khoe hnoq, adroe aih khoe i, yàng manòeq kô khoe pi i; kô èh haq jah tŏc enh hwinh jrùq khoe aih lam trùh ta kan lùng pac; ƀài mangai oe ta taneh aih ƀài mangai ma ùh i achìh yiniq ta hset kan rìh enh jò broq plình crŏng taneh, hnoq ngè rìh aih wì hamàih, majah qmang aih, nèh haq khoe i, manòeq kô pi i, yàng èh atìq aih ka doe haq jah trùh hòm.
REV 17:9 Ajang kô ep i manoh rabiaq ka hèm: Tapèh toq gàu aih tapèh toq bui wang gucadrì aih ma haqngui enh qnhèq.
REV 17:10 Aih hadai tapèh toq bùa; padam ngai adroe khoe taclìh, mòeq ngai aih qnang i manòeq, mòeq ngai hòm qnhòq trùh; jò haq aih hi jah trùh, haq hadai ùh oe dùnh pang leq.
REV 17:11 Ngè rìh ma khoe i adroe yàng manòeq pi i, aih raq bùa ma rahem; haq aih hadai mòeq bua ka tapèh bùa tau, haq hadai lam trùh ta kan lùng pac.
REV 17:12 Mòeq jàt toq haki aih mòeq jàt toq bùa qnhòq jah waq deh diac; mahaq wì haq wiang broq bùa pajùm ti ngè rìh dù tau ta mòeq jò raq.
REV 17:13 Wì haq pajùm moeq manoh đòeq jao dŏng deh cwìang am ka ngè rìh dù xòc.
REV 17:14 Wì tajêh ka Kon Trìu, Kon Trìu blêq wì haq, majah qmang aih haq aih Chuaq da ƀài chuaq, Bùa da ƀài bùa; ƀài mangai ma khoe jah crêu, mangai khoe jah ràih xam ƀài mangai ma ùh tablòq manoh dìq jah oe pajùm ti Kon Trìu, hadai jah wiang blêq.
REV 17:15 Khoe aih, ƀình plình doe hòm ka au: “Ƀài cròng diac ìh ma khoe hnoq i mangai gucadrì tango haqngui enh qnhèq, aih ƀài nang noe, ƀài mangai bàc, ƀài diac xam ƀài bàu capoch.
REV 17:16 Cla ngè rìh xam mòeq jàt toq haki ìh ma khoe hnoq atìq èh wì hi git ka gucadrì tango, wì haq wìh hlài raliang đac rai broq ka haq loh ka talùch, nhah jam haq rai bùh haq ta ùnh.
REV 17:17 Majah qmang aih Boc Plình khoe dôq wì aih broq tiaq manoh Haq ma enh, jò Haq broq ka wì aih mòeq manoh ti dabau đòeq jao dŏng deh cwìang am ka ngè rìh tau, trùh jò bàu da Boc Plình jah xìt.
REV 17:18 Mangai gucadrì ìh ma khoe hnoq, aih raq plài kàn wèq cwìang enh qnhèq ka ƀài bùa ta crŏng taneh.
REV 18:1 Atìq ka ƀài yiniq aih, au hnoq mòeq ƀình plình loh enh plình, haq i cwìang kàn, kan ranhòm haq srêu qngah qngiang ta crŏng taneh.
REV 18:2 Haq creo ka dêh “Babilôn kàn khoe ralàih, khoe ralàih! Plài kàn aih khoe wìa nòe oe da kan kiac, nòe trom nòe kòp da jròng, kòp da ƀài adrech chìm qmèq qmac kon mangai ma cadròt ka hnoq,
REV 18:3 majah qmang aih rìm diac khoe bù ka alac tango anang da haq, ƀài bùa ta crŏng taneh khoe tango ti haq, ƀài mangai padro ta crŏng taneh khoe jah padrŏng kan enh kan loq racaih da haq.
REV 18:4 Au tàng i bàu qnoeq enh trŏc doe rameh: “Dìq ka mangai da Au, drah loh ma khoe ka Babilon, Tabeq rayeq èh pì loq wiang poh yiniq lui ti haq, loq ep wiang pòq kan ranàc ti haq.
REV 18:5 majah qmang aih yiniq lui da haq qmat haqnhèq khoe trùh ta plình, Boc Plình khoe hmàng trùh kan dù da haq.
REV 18:6 Pì broq hlài ka haq ƀài yiniq haq ma khoe broq ka mangai qnoeq, patem chau ka haq loe baiq yàng, clai ka haq loe baiq chrŏng haq ma khoe clai ka mangai qnoeq.
REV 18:7 Haq catèh rai hnhè rađeh ta kan padrŏng cla haq dàng leq, aih broq ka haq jìq xa chau dàng aih. Majah qmang aih tacliac haq doe “Au kô bùa cadrì haqngui dèh tagèq, ùh xài mangai hadrô, ùh jò leq au hnoq kan crò hmoe”.
REV 18:8 Aih ìq dài majah ta mòeq hì raq, ƀài kan ranàc kô majah caqnìh enh qnhèq ka haq, kan cachìt, kan crò hmoe, kan pangot hrah, xam ùnh bùh chac haq; majah qmang aih Boc Plình ma hadrah haq, aih Boc Plình I padren dêh haraya”.
REV 18:9 Ƀài bùa ta crŏng taneh ma khoe tango khoe wiang jah waq kan padrŏng ti haq hnoq nhòe ùnh cheo haq aih èh wì toq crò hmoe.
REV 18:10 Yùq loq ep wiang pòq kan xalep ti haq, wì toq yòng haqmiang enh hangai rai doe: “Haƀo qnàng, haƀo qnàng, Babilôn aih plài kàn, plài padrŏng tau! Bu mòeq jò raq, kan hadrah gè khoe trùh”.
REV 18:11 Ƀài mangai padro ta crŏng taneh hadai mangò crò hmoe ka haq, majah qmang aih pi oe i cabô rot dahwèq rađeh hòm.
REV 18:12 Dahwèq aih ƀài: wang, bac, hmu lem, ngŏc, bai habuàt, bai gòh, bai lùaq, bai drinh; ƀài long xua thùm; ƀài dahwèq broq xi bla roeh, long canaq, đùng, mem, hmo.
REV 18:13 Cwèq, tìau, dàu, janh xua thùm, gahnàu, alac, dàu oliu, ƀài dàc lem, hmau phi, ƀo, trìu, axêh xam xê axêh, hapŏng dìc, hloe xam mahua yiang kon mangai.
REV 18:14 Wì doe “Ƀài plì manoh ìh ma toq tangèh chaq hnhung khoe dìq, kan qngah padrŏng rahù ìh khoe lùch, chaq ma oe hnoq”.
REV 18:15 Ƀaì mangai padro aih canòm ka Babilôn khoe loh ka padrŏng kan, dìq yòng enh hangai, wì yùq rađeh loq ep wiang xalep ti haq; wi crò hmoe rai mangò ka haq, wì doe:
REV 18:16 “Haƀo hrình, haƀo hrình, ka plài kàn tau, khoe hmaq atàc toq bai habuàt gòh ngùi, gòh drinh, anì qngah qngiang toq wang, toq ngoc, toq hmu canaq! Ta mòeq rahyàc raq, kan padrŏng rahù ranhòm aih hnhung dŏng khoe dìq!”
REV 18:17 Mangai wèq boang, mangai lam trong diac, xam mangai oe ta boang, ƀài mangai padro ta diac raxìq, dìq yòng enh hangai,
REV 18:18 jò wì hnoq nhòe ùnh cheo haq, wì cachech: “I plài leq kàn dàng plài kô!”
REV 18:19 Wì haq yŏc blo raid deh tagàu, crò hmoe adênh ka haq, wì doe: “Haƀo hrình, haƀo hrình qnàng! Haq kô khoe yŏc kan padrŏng rađeh đòeq broq ka rìm mangai i boang ta diac raxìq jah padrŏng kan đeh diq, ta mòeq rahyàc raq khoe wìa nòe hawit.
REV 18:20 “Diac Plình, Ìh drah bùi lem ka haq beq Pì mangai hadròeh, lem bùi beq Mangai pajàu, ƀài mangai tiaq cla, bùi beq Majah qmang aih jò Boc Plình hadrah gucadrì aih. Haq khoe broq kan taq atoq am ka pì”.
REV 18:21 Khoe ka aih, mòeq ƀình plình dêh padren yŏc mòeq toq hmo qmang ka apau kàn khwênh caqnìh ta diac raxìq, haq doe “Plài kàn Babilôn tau èh, hadai ep khwênh caqnìh cadêh qmang kô èh diq, aih èh pi cabô oe hnoq haq hòm.
REV 18:22 Pi i cabô oe tàng bàu rawêh broc, bàu hlui ken bàu hlui taliaq enh nòe haq hòm. Ta ìh kô yac ka padro cleq dua pi ka mangai patìh kaq kùng, bàu apêh qmau dua pi tàng.
REV 18:23 Qngah đen pi sreo ta ìh hòm, wì pi oe tàng bàu ŏng mai neo taqnèp, majah qmang aih ƀài mangai padro ti ìh aih dìq ƀài gucraq ta crŏng taneh, Canàìh ìh khoe pawè dŏng mangai rìm diac.
REV 18:24 Tacô wì chaq hnoq mahim ƀài mangai pajàu, mangai hadròeh xam dìq dŏng mangai ta crŏng taneh, ìh khoe jêh đac ka cachìt”.
REV 19:1 Khoe ka ƀài yiniq kô, au tàng i bàu dêh tìah ka bàu da mangai bàc haraya: “Alêluja! Kan dèch claih, kan ranhòm, kan dêh padren dìq oe ta Boc Plình bèn.
REV 19:2 Majah qmang aih kan hadrah da haq dìq taq atoq, dìq joq qnàng. Haq khoe hadrah mangai gucadrì tango kàn aih, Mangai ma khoe yŏc deh kan tango broq raliang dŏng ta crŏng taneh, Haq khoe taƀoe hlài mahim da ƀài hapŏng haq khoe ta-ùc ajang tì kŏng mangai gucadrì tango kàn aih”.
REV 19:3 Wì calêu hòm yàng ma atìq: “Alêluja! Nhòe da haq pan tŏc yôt mòeq đòe”.
REV 19:4 Baiq jàt pôn ngai gucraq hacrùn cràng haqneq kùh waiq Boc Plình aih Mangai ma haqngui tagèq, wì doe: “Amen, Halêluja!”
REV 19:5 Draq adrình hloe jò aih enh nòe gèq bùa i bàu doe: “Dìq dŏng ka pì aih mangai hapŏng Boc Plình, aih ƀài mangai ma loq iu yùq ka Haq, yac ka mangai qyoh mangai kàn hadai, drah calêu manè apôi Haq”.
REV 19:6 Khoe aih, au tàng hòm bàu tìah ka bàu mangai bàc haraya, ùh i crài cleq ka bàu diac kàn, bàu cađah dêh, bàu aih doe rameh: “Halêluja! Chuaq aih Boc Plình bèn, aih Mangai i cwìang rìm trong, khoe broq bùa.
REV 19:7 Beq bèn lem bùi, beq bèn apôi, padèch kan ranhòm ka Haq; Majah qmang aih hì taqnèp da Kon Trìu khoe trùh, mai da Haq hadai khoe palàng rađeh,
REV 19:8 khoe jah caxùnh eo taboc chah ma raplênh broq xi bai habuàt” (bai taboc aih yiniq broq da ƀài mangai hadròeh).
REV 19:9 Ƀình plình doe ka au: “Achìh beq, Joq xôq ramot qnàng ka mangai majah akhen trùh acaq yiniang taqnèp ŏng mai da Kon Trìu!” Haq anoe hòm: “Aih dìq ƀài bàu joq qnàng da Boc Plình”.
REV 19:10 Au hacùn cràng ta haqneq ka jènh haq đòeq hu kùh waiq, mahaq haq doe ka au: “Apaq broq qmang kô, au hadai mangai hapŏng tìah ka ìh, qmang ka ƀài oh daq ìh, hanoh wèq bàu đòeq lam anoe panhìn ka Jesus. Ìh ep kùh waiq Boc Plình. Majah qmang aih lam anoe panhìn ka Jesus aih la manoh cliac da ƀài bàu pajàu.”
REV 19:11 Jò aih au hnoq plình tapèh, i moeq toq axêh taboc: Yiniq mangai kòe axêh aih: “Mangai ùh tablòq manoh xam Mangai capoch jang”. Haq yŏc kan taq atoq đòeq hadrah rai đòeq tablêq.
REV 19:12 Mat Haq tìah ka ùnh, gàu haq i bàc toq cadoh bùa i achìh mòeq toq yiniq, enh gùng ka cla Haq ùh i cabô loq.
REV 19:13 Haq caxùnh eo tàm ta mahim, yiniq da Haq aih bàu Boc Plình.
REV 19:14 Ƀài lình plình dìq caxùnh eo habùat taboc, hreo lem, kòe axêh mŏng lam tiaq Haq.
REV 19:15 I mòeq pla chang hin loh enh hacùng Haq, Haq yŏc chang aih hu tablêq ka bàc diac ta taneh, Haq wèq wì aih xi mòeq toq long mem. Haq jôiq len plì nho ta apau, aih apau panòeh da Boc Plình itai rìm trong.
REV 19:16 Ta cataih xam ta eo Haq achìh mòeq toq yiniq: “Bùa da ƀài bùa, Craq da ƀòe Craq”.
REV 19:17 Au hnoq mòeq ƀình plình yòng ta mahì. Haq dèch bàu creo ka ƀài chìm pan ta trŏc, rameh: “Trùh beq, pì tagop dabau trùh acaq yiniang kàn da Boc Plình,
REV 19:18 Acaq jam ƀài bùa, jam ƀài cla craq, jam ƀài mangai tanoq, jam axêh xam mangai kòe axêh, jam da rìm ngai, mangai broq dìc jam mangai broq deh ka cla, enh jam mangai qyoh trùh jam mangai kàn”.
REV 19:19 Au hnoq ngè xòc xam ƀài bùa ta crŏng taneh xam ƀình lình wì haq tagop ti dabau hu tajêh ka Mangai kòe axêh xam lình da Haq.
REV 19:20 Mahaq ngè xòc bìq rùp, ƀài pajàu qnùt aih mangai khoe broq kan halac enh ngèa ka ngè xòc, canòm ka haq đòeq ti qnùt ƀài mangai ma khoe i teo hadro da ngè xòc rai kùh waiq haq hadai bìq rùp, dìq baiq wa haq oe raq rìh mahaq bìq hwênh caqnìh tabau ùnh xam liu hwìn cheo dra adrènh.
REV 19:21 Wì ma qnoeq dìq cachìt ka chang maloh enh hacùng Mangai ma kòe axêh, dìq dŏng ƀài chìm jah panàc ka jam wì aih.
REV 20:1 Atìq ka aih, au hnoq mòeq ƀình plình loh enh plình, tì haq wê gahlòng da hwin jrùq xam mòeq hadrang caxi datoeq kàn.
REV 20:2 Khoe aih haq rùp bìh kàn, aih bìh dùnh calah nèh, aih kan kiac, aih Satan, clang kàt đòeq haq ta mòeq mùan hanam.
REV 20:3 Haq khwênh caqnìh bìh aih ta hwin jrùq, clòng qmang hwin jrùq aih khoe èh haq hi nìm padràng, dôq bìh aih pi oe jah lam qnùt ƀài diac ta crŏng taneh hòm, trùh jò leq hi khoe ka mòeq mùan hanam. Khoe aih èh, Satan hadai ep jah caqnaih mahaq ùh dùnh.
REV 20:4 Au hnoq ƀài gèq, ƀài mangai haqngui tagèq jah cwìang đòeq hadrah. Khoe aih au hnoq mahua ƀài mangai khoe ep cachìt ka wì pot ranŏng taiq wì haq lam anoe panhìn ka Chuaq Jesus xam bàu da Boc Plình, mahua ƀài mangai ma ùh kùh waiq ngè xòc xam radua qmù haq, ùh waq yŏc teo hadro da haq, yac ka tangòng ta kŏng. Wì aih jah rìh hlài, jah wèq cwìang pajùm ti Christ ta mòeq mùan hanam.
REV 20:5 Ƀài mangai cachìt ma qnoeq ùh jah rìh hlài jò qnhòq khoe ka mòeq mùan hanam. Aih kan rìh hlài yàng ma baxèm.
REV 20:6 Joq xôq ramot qnàng, joq hadròeh qnàng ka ƀài mangai majah kan rìh hlài yàng ma baxèm! Kan cachìt yàng ma atìq pi oe i cwìang cleq enh qnhèq ka wì haq; mahaq wì aih jah broq pajàu da Boc Plình xam da Christ, jah hadai broq bùa ti Haq ta mòeq mùan hanam.
REV 20:7 Jò mòeq mùan hanam hi dìq, Satan hi jah caqnaih,
REV 20:8 loh enh gùng ka nòe ma clêh, haq lam padô mangai oe jàp jìa ta crŏng taneh, mangai Got xam mangai Magot; haq gop ahlài wì oe mòeq nòe đòeq padon tajêh tablah, wì bàc qmang ka braih diac raxìq…
REV 20:9 Wì haq lam jàp ta taneh, ti dudanh nòe mangai da Boc Plình oe xam plài Haq ma loq waq deh. Mahaq i ùnh enh plình loh bùh wì haq cachìt dŏng.
REV 20:10 Satan aih mangai ma ti padô wì haq aih èh jah caqnìh đac haq ta bau ùnh xam liu hwìn, ta aih khoe i ngè rìh xòc xam ƀài pajàu qnùt. Wì haq ep chìuq kan baxa xam dahì xam damang trùh hloe mòeq đòe.
REV 20:11 Khoe aih au hnoq mòeq toq gèq taboc kàn xam Mangai ma haqngui ta aih, enh ngèa Haq trŏc taneh amot dŏng, pi hnoq nòe ajang leq đòeq ka wì haq hòm.
REV 20:12 Au hnoq mangai cachìt xam kàn xam qyoh, dìq yòng enh ngèa ka nòe hadrah, ƀài hset dìq tapèch. Èh i mòeq toq hset qnoeq hòm, aih hset kan rìh; mangai cachìt jah hadrah tiaq deh trong wì haq ma broq, wop qmang ka bàu achìh ta hset aih.
REV 20:13 Diac raxìq padreo mangai cachìt ma oe ta haq; Kan cachìt xam Hwin hadai padreo hlài mangai cachìt oe ta haq. Rìm ngai wì aih chìuq jah hadrah tiaq trong đeh ma broq.
REV 20:14 Khoe ka aih, Kan cachìt xam Hwin, hadai jah caqnìh đac ta bau ùnh. Bau ùnh aih raq kan cachìt yàng ma atìq.
REV 20:15 Mangai leq ùh jah achìh yiniq ta hset kan rìh, ep hwênh qnìh dìq ta bau ùnh.
REV 21:1 Khoe aih au hnoq trŏc neo xam taneh neo, majah qmang aih trŏc xam taneh ma adroe khoe hnhung, diac raxìq hadai pi i.
REV 21:2 Au hadai hnoq Plài Hadròeh, aih la Jerusalem maneo enh plình, loh enh Boc Plình, khoe padon qmòe qmang ka mai neo taqnèp anì dèh ka ŏng.
REV 21:3 Au tàng i bàu dêh loh enh nòe gèq doe rameh: “Hacô! Ranòh kùh waiq da Boc Plình oe qne kon mangai, Haq oe ti wì, wì jah broq mangai da Haq; cla Boc Plình jah oe ti wì.
REV 21:4 Haq xùt hreo diac mat enh mat wì, pi oe i kan cachìt, kan mangò, bàu crò hmoe, kan jìq xa hòm, majah qmang aih ƀài yiniq ma adroe khoe pi i.
REV 21:5 Mangai haqngui tagèq doe: “Au broq neo hlài rìm yiniq”. Haq doe hòm: “Achìh beq, majah qmang aih ƀài bàu kô dìq khòh lùi, dìq joq qnàng”.
REV 21:6 Haq doe ka au: “Khoe gêh! Au kô Anpha xam Ômega, aih la baxèm xam pulùch. Cabô croh ranŏng, Au yŏc thòng diac kan rìh đòeq am dech ka haq.
REV 21:7 Mangai leq blêq hi jah ƀài yiniq aih đòeq broq kùng hang, au jah broq Boc Plình da mangai aih, haq aih jah broq kon da au.
REV 21:8 Ƀài mangai ma lèu, mangai ma ùh lùi, mangai jìang ka ramòt, mangai jêh đac mangai, mangai tango anang, mangai ti pàih panàih blài blŏng, mangai kùh waiq radua qmù, xam mangai capoch amòng, nòe da wì haq aih bau ùnh xam liu hwình khàng ma adrènh: Aih raq kan cachìt yàng baiq.”
REV 21:9 Mòeq ta tapèh ngai ƀình plình ma khoe wê tapèh toq doe chrŏng kan ranàc, thia haten doe ka au: “Trùh ajang kô beq, đòeq au patô ka ìh hnoq kon mai, aih mai maneo ban da Kon Trìu”.
REV 21:10 Khoe aih ta phàn yiang, ƀình plình aih qnung au lam tŏc ta bui wang kàn haqnhèq, patô ka au hnoq Plài Hadròeh, aih la Jerusalem, enh plình, loh enh Boc Plình,
REV 21:11 qngah qngiang kan ranhòm da Boc Plình. Kan ca-ah ca-iang da plài aih tìah qmang pliang hmu ngŏc ma canaq bac, qmang ka ngŏc hmu lang hliang ma raplênh.
REV 21:12 Haq i panàt haqnghèq, i mòeq jàt baiq toq qmang, xam mòeq jàt baiq ƀình plình ajang trong qmang, enh qnhèq ka qmang achìh yiniq da mòeq jàt baiq nang noe Isorali.
REV 21:13 Panàt pah mat mahì tŏc i piq toq qmang, enh pah qngeo i piq toq qmang, enh pah qma i piq toq qmang, enh pah mat mahì clìh i piq toq qmang.
REV 21:14 Panàt plài aih i mòeq jàt baiq toq hmu xèm, ta aih achìh yiniq da mòeq jàt baiq ngai Tiaq cla da Kon Trìu.
REV 21:15 Ƀình plình ma capoch ka au tì haq wê mòeq toq long maneh aih long triang niaq broq xi wang đòeq wêh plài aih, wêh ƀài qmang xam panàt plài.
REV 21:16 Plài aih pôn bè daq adàng, dang gat dang yôh taq atoq ka dabau. Ƀình plình wêh plài aih xi catoch triang niaq: Plài aih jah mòeq jàt baiq mùan êtađo, dang yôh, dang gat, dang yàng dìq taq atoq.
REV 21:17 Haq wêh panàt plài bè habàu jah: Mòeq hrinh pôn jàt pôn cuđê, aih maneh wêh da bình plình, hadai maneh wêh da kon mangai.
REV 21:18 Panàt broq xam ngŏc hmu lang, plài aih broq xam wang, hliang raplênh qmang ka guàng.
REV 21:19 Jo xèm panàt plài aih broq toq xi hmu canaq. Xèm ma adroe aih xam hmu lang, xèm ma atìq aih xi hmu ngŏc saphia, xèm ma piq aih xi hmu ngŏc mainao, xèm ma pôn aih xam hmu ngŏc nget,
REV 21:20 xèm ma padam aih xi hmu mainao gòh drinh, xèm ma tadràu aih xi hmu rubi; xèm ma tapèh aih xi hmu ngŏc ngèq ngèq, xèm ma rahem aih xi ngŏc thìh thuàng, xèm ma hachìn aih xi ngŏc gòh nget, xèm ma mòeq jàt aih xi ngŏc xênh, xèm mòeq jàt mòeq aih xi hmu ngŏc gòh, xèm mòeq jàt baiq aih xi hmu lang gam.
REV 21:21 Mòeq jàt baiq toq qmang broq xi mòeq jàt baiq pliang ngŏc, rìm toq qmang dìq broq enh cato ngŏc. Trong lam ta plài dìq broq xam wang, hliang qmang ka guàng.
REV 21:22 Ta aih au ùh i hnoq mòeq toq hnim kùh waiq leq, majah qmang aih Boc Plình i cwìang itai rìm trong xam Kon Trìu aih raq hnim kùh waiq da plài aih.
REV 21:23 Plài aih hanoh ùh hìaq ep waq ka i mat mahì, mat khê đòeq sreo qngah; majah qmang aih i kan ranhòm da Boc Plình sreo qngah qngiang, Kon Trìu aih raq đen da plài aih.
REV 21:24 Ƀài diac wì lam tiaq kan qngah plài aih, ƀài bùa ta crŏng taneh aràng deh kan nhòm nhình qmùt ta aih.
REV 21:25 Ƀài qmang ta plài aih dahì ùh clênh majah qmang aih ta aih ùh i ka damang.
REV 21:26 Kan rahù ranhòm da bàc diac jah aràng qmùt ta aih,
REV 21:27 mangai ùh hadròeh, mangai broq trong qmèq, mangai loq qnùt blinh ùh jah mùt; mahaq đòeq toq ka ƀài mangai ma khoe jah achìh yiniq ta hset kan rìh da Kon Trìu.
REV 22:1 Ƀình plình patô am au ngan cròng diac kan rìh, hliang raplênh qmang ka ngŏc xênh, loh enh gèq da Boc Plình xam da Kon Trìu.
REV 22:2 Taqne plài xam baiq bè diac i long kan rìh loh plì moeq jàt baiq yàng ta hanam, mòeq khê mòeq yàng loh plì; ƀài hla da haq đòeq broq brêh ka kon magai.
REV 22:3 Pi oe ƀàu capoch hanip hòm, gèq da Boc Plình xam Kon Trìu oe qne plài, ƀài hapŏng da Haq jah patìh dèh ka Haq;
REV 22:4 wì haq jah hnoq hadrò deh Chuaq, yiniq da Chuaq jah oe ajang ngòng wì haq, pi oe i ka damang hòm,
REV 22:5 yac ka qngah đen, qngah mahì dua wì haq pi oe ep waq hòm, majah qmang aih i Boc Plình sreo qngah am ka wì; wì haq jah broq ƀùa mòeq đòe.
REV 22:6 Ƀình plình doe ka au: “Ƀài bàu kô dìq bàu khòh lùi, bàu joq qnàng, Chuaq aih raq Boc Plình da yiang ƀài pajàu, khoe thê deh ƀình plình haq loh patô ka hapŏng Haq rìm yiniq ep drah rênh trùh.
REV 22:7 “Ngan kô Au rênh trùh! Xôq ramot am ka mangai leq wèq ƀài bàu pajàu oe ta hset kô”.
REV 22:8 Au kô Jon, mangai ma khoe hnoq rai tàng ƀài yiniq kô. Jò au khoe tàng rai hnoq, au bla op rađeh ta haqneq ajang nòe jènh bình plình ma khoe patô ka au ƀài yiniq kô, đòeq kùh waiq haq aih.
REV 22:9 Mahaq ƀình plình aih doe ka au “apaq broq qmang qmat! Au kô hanoh hapŏng qmang ka ìh xam oh daq ìh, aih ƀài mangai pajàu, xam ƀài mangai ma wèq bàu ta hset kô; Ep kùh waiq toq Boc Plình”.
REV 22:10 Khoe aih haq doe hòm ka au: “Ùh dùh nìm padràng đòeq ƀài bàu pajàu ta hset kô, majah qmang aih jò khoe haqnap”.
REV 22:11 Mangai ma broq trong ùh troq, dôq da haq broq kan ùh troq hòm, mangai ma amùa trùq dôq da haq rìh tiaq deh kan trùq amùa hòm, mangai ma broq trong taq atoq, đòeq haq broq trong taq atoq hòm, mangai leq hadròeh kiang haq rìh tiaq kan hadròeh hòm”.
REV 22:12 “Ngan kô Au rênh trùh rai wê kan baha lam ti au, đòeq baha tang ngai tiaq trong wì haq khoe broq.
REV 22:13 Au kô Anpha xam Ômega, aih kan Adroe xam kan Atìq dŏng, kan Baxèm xam kan Pulùch
REV 22:14 Xôq ramot am ka mangai leq rùh deh eo đòeq jah tajì ka thia ajang long kan rìh, jah lam trong qmang đòeq mùt ta plài kàn!
REV 22:15 Ƀài koq, ƀài mangai loq ti pàih panàih, mangai tango, mangai jêh mangai, mangai tadreo radua qmù kan kiac, mangai enh xam broq kan patìah, oe dìq enh gùng”.
REV 22:16 Au kô Jesus, khoe thê dèh ƀình plình trùh panhìn ƀài yiniq kô am ka pì enh ngèa ka ƀài Tagop Hadròeh. Au kô rangàu riah, xinoe da Đawit, Au kô raq halŏng sroq qngah qngai”.
REV 22:17 Yiang Hadròeh xam mai neo doe: “Trùh beq! Mangai leq ma tàng hanoh doe: Trùh beq! Cabô croh ranŏng drah trùh. Cabô enh, drah trùh đòeq yŏc dech ka rađeh diac kan rìh.”
REV 22:18 Au pariaq ka mangai leq ma tàng ƀàu pajàu ta hset kô: Tàng cabô tah tam cleq ta hset pajàu kô, aih èh Boc Plình dèch tam ka haq kan ranàc ma khoe achìh ta hset kô.
REV 22:19 Mangai leq ma cađac đac qnah yiniq cleq ma khoe achìh ta hset pajàu kô, aih èh Boc Plình doeh đac hloe phàn da haq talong kan rìh xam ta plài hadròeh ma khoe achìh ta hset kô.
REV 22:20 Mangai panhìn ka ƀài yiniq kô, doe rameh: “Joq qnàng, Au rênh trùh”. Amen waiq Chuaq Jesus! Ìh rênh trùh beq.
REV 22:21 Waiq kan tabàih dech da Jesus Christ oe ti rìm ngai! Amen.
